{"url": "https://ec.europa.eu/commission/presscorner/detail/mt/QANDA_20_2481", "title": "Mistoqsijiet u Twe\u0121ibiet: Il-Kummissjoni tippubblika rakkomandazzjonijiet g\u0127all-pjanijiet strate\u0121i\u010bi nazzjonali tal-Politika Agrikola Komuni", "category": "press_eu", "subcategory": "POLICY_AREA=AGRURAL", "date": "Thu, 17 Dec 2020 23:00:00 GMT", "text": ["X'inhuma dawn ir-rakkomandazzjonijiet?", "Ir-rakkomandazzjonijiet ippubblikati llum huma parti mid-djalogu strutturat bejn il-Kummissjoni u l-Istati Membri fil-kuntest tar-riforma tal-Politika Agrikola Komuni (PAK) u tal-Patt Ekolo\u0121iku Ewropew.", "G\u0127andhom l-g\u0127an li jassistu lill-Istati Membri fl-abbozzar tal-pjanijiet strate\u0121i\u010bi tal-PAK tag\u0127hom billi jidentifikaw l-oqsma ewlenin li kull Stat Membru g\u0127andu jiffoka fuqhom biex ji\u017cgura li l-objettivi tal-PAK jintla\u0127qu u sabiex jikkontribwixxi g\u0127all-miri tal-Patt Ekolo\u0121iku.", "Jipprovdu wkoll anali\u017ci ta' kull settur agrikolu u ta\u017c-\u017coni rurali, billi jorbtuhom mal-objettivi futuri tal-PAK, kif ukoll valuri ta' referenza spe\u010bifi\u010bi g\u0127al kull mira tal-Patt Ekolo\u0121iku.", "Dan id-djalogu strutturat \u0121ie stabbilit wara l-pre\u017centazzjoni tal-Kummissjoni fl-20 ta' Mejju 2020, dwar l-Istrate\u0121ija \u201cMill-G\u0127alqa sal-Platt\u201d u dik g\u0127all-Bijodiversit\u00e0, u anali\u017ci tar-rabta bejn il-PAK u l-Patt Ekolo\u0121iku.", "L-idea hija li ji\u0121i \u017cgurat li l-Istati Membri jie\u0127du vanta\u0121\u0121 s\u0127i\u0127 mill-PAK futura u mill-istrumenti tag\u0127ha biex jappo\u0121\u0121aw lill-bdiewa tag\u0127hom fit-tran\u017cizzjoni lejn sostenibbilt\u00e0 akbar tas-sistemi tal-ikel tag\u0127na, filwaqt li jqisu l-kundizzjonijiet u l-\u0127ti\u0121ijiet lokali tag\u0127hom.", "Il-Kummissjoni se tappo\u0121\u0121a lill-Istati Membri matul il-pro\u010bess kollu ta' t\u0127ejjija tal-pjan strate\u0121iku tal-PAK tag\u0127hom.", "Ir-rakkomandazzjonijiet huma legalment vinkolanti g\u0127all-Istati Membri?", "Ir-rakkomandazzjonijiet mhumiex legalment vinkolanti fihom infushom.", "Madankollu, il-Kummissjoni se tapprova l-pjanijiet strate\u0121i\u010bi tal-PAK qabel l-implimentazzjoni tal-PAK il-\u0121dida, ladarba l-Istati Membri jissottomettuhom uffi\u010bjalment.", "Matul il-pro\u010bess ta' approvazzjoni, li se jkun ibba\u017cat fuq il-kriterji stipulati fir-regolament futur dwar il-pjan strate\u0121iku tal-PAK, il-Kummissjoni se tu\u017ca r-rakkomandazzjonijiet b\u0127ala dokument ta' referenza importanti biex tivvaluta l-pjanijiet.", "Kif qed t\u0127e\u0121\u0121e\u0121 lill-Istati Membri biex jil\u0127qu l-objettivi tal-Patt Ekolo\u0121iku Ewropew?", "Fir-rakkomandazzjonijiet, il-Kummissjoni tipprovdi anali\u017ci tas-settur agrikolu u ta\u017c-\u017coni rurali ta' kull Stat Membru.", "Din l-anali\u017ci tinkludi valutazzjoni tal-qag\u0127da nazzjonali fir-rigward tal-miri tal-Patt Ekolo\u0121iku Ewropew, li sal-2030 tinkludi tnaqqis bin-nofs fl-u\u017cu u fir-riskju tal-pesti\u010bidi, tnaqqis b'mill-inqas 20 % fl-u\u017cu tal-fertilizzanti, tnaqqis bin-nofs fil-bejg\u0127 tal-antimikrobi\u010bi u\u017cati g\u0127all-annimali tar-razzett u tal-akkwakultura, kif ukoll il-kisba tal-mira li 25 % tal-art agrikola tkun tintu\u017ca g\u0127all-biedja organika, u li ji\u0121i \u017cgurat a\u010b\u010bess 100% g\u0127al broadband velo\u010bi fi\u017c-\u017coni rurali.", "Din il-valutazzjoni wasslet g\u0127all-identifikazzjoni tal-livelli differenti ta' sforzi me\u0127tie\u0121a g\u0127al kull mira u g\u0127al kull Stat Membru.", "Abba\u017ci ta' dan, il-Kummissjoni ssottomettiet rakkomandazzjonijiet konkreti lill-Istati Membri g\u0127all-abbozzar tal-pjanijiet strate\u0121i\u010bi tal-PAK tag\u0127hom, li ji\u017cguraw rabta mal-ambizzjoni tal-Patt Ekolo\u0121iku.", "Fil-Pjanijiet Strate\u0121i\u010bi tal-PAK tag\u0127hom, l-Istati Membri se jabbozzaw strate\u0121ija ta' intervent, li g\u0127andha tispjega kif se ju\u017caw l-istrumenti tal-PAK biex jiksbu l-objettivi tal-PAK, abba\u017ci tal-kundizzjonijiet u tal-\u0127ti\u0121ijiet lokali tag\u0127hom.", "Dan se jindirizza wkoll il-miri tal-Patt Ekolo\u0121iku.", "Ir-rakkomandazzjonijiet jiffa\u010bilitaw l-identifikazzjoni tal-\u0127ti\u0121ijiet tal-Istati Membri, spe\u010bjalment fir-rigward tal-miri tal-Patt Ekolo\u0121iku.", "B'mod partikolari, il-Kummissjoni se titlob lill-Istati Membri jistabbilixxu valuri nazzjonali espli\u010biti g\u0127as-sitt miri tal-Patt Ekolo\u0121iku, li g\u0127andhom isarrfu l-ambizzjoni tal-Patt Ekolo\u0121iku fil-livell tal-UE f'aspirazzjonijiet spe\u010bifi\u010bi fil-livell nazzjonali.", "Il-valuri referenzjarji pprovduti mir-rakkomandazzjonijiet se jkunu partikolarment utli f'dan il-pro\u010bess.", "Dan kif jintrabat man-negozjati attwali?", "In-negozjati mal-Parlament Ewropew u mal-Kunsill dwar ir-riforma tal-PAK bdew uffi\u010bjalment fl-10 ta' Novembru 2020.", "In-negozjati jkopru t-tliet bi\u010b\u010biet ta' le\u0121i\u017clazzjoni tar-riforma tal-PAK: ir-Regolament dwar il-Pjan Strate\u0121iku, ir-Regolament Orizzontali u r-Regolament dwar l-Organizzazzjoni Komuni tas-Swieq.", "Id-djalogu strutturat mhuwiex inklu\u017c fir-Regolament dwar il-Pjan Strate\u0121iku kif \u0121ie propost wara li l-Kummissjoni ppre\u017centat il-proposti tag\u0127ha (\u0120unju 2018).", "Madankollu, il-pro\u010bess ta' approvazzjoni u l-implimentazzjoni tal-pjanijiet strate\u0121i\u010bi tal-PAK huma definiti fit-test.", "X'inhi l-iskeda ta\u017c-\u017cmien rigward il-pjanijiet strate\u0121i\u010bi tal-PAK?", "L-iskeda ta\u017c-\u017cmien spe\u010bifika rigward il-pjanijiet strate\u0121i\u010bi tal-PAK, inklu\u017c is-sottomissjoni formali mill-Istati Membri u l-approvazzjoni tal-Kummissjoni, se tiddependi fuq l-e\u017citu tan-negozjati mal-kole\u0121i\u017claturi.", "L-ambizzjoni tal-Kummissjoni hija li sar-rebbieg\u0127a tal-2021 ikun \u0121ie konklu\u017c ftehim politiku.", "L-Istati Membri mbag\u0127ad ikollhom sal-1 ta' Jannar 2022 biex jissottomettu l-pjanijiet tag\u0127hom.", "Il-Kummissjoni jkollha sal-1 ta' Jannar 2023 - i\u017c-\u017cmien li fih isse\u0127\u0127 l-implimentazzjoni tal-PAK il-\u0121dida - biex tapprova l-pjanijiet.", "Bejn il-mument li fih l-Istati Membri jippre\u017centaw il-pjanijiet tag\u0127hom u dak meta l-Kummissjoni tapprovahom, id-djalogu strutturat se jkompli.", "Pere\u017cempju, il-Kummissjoni se tindirizza l-osservazzjonijiet lill-Istati Membri b\u0127ala parti mill-pro\u010bess ta' approvazzjoni.", "Il-Kummissjoni x'tirrakkomanda lill-Istati Membri sabiex inaqqsu l-emissjonijiet tal-gassijiet serra?", "Il-Kummissjoni tirrikonoxxi li t-tnaqqis fl-emissjonijiet tal-gassijiet serra (GHG) huwa sfida ewlenija g\u0127as-settur agrikolu s\u0127i\u0127 tal-UE, spe\u010bjalment fil-kuntest tal-ambizzjoni tal-Patt Ekolo\u0121iku li sal-2050 issir newtrali f'termini ta' emissjonijiet tal-karbonju u f'dak tal-mira li sal-2030 l-emissjonijiet tal-gassijiet serra jitnaqqsu b' 55 %.", "Il-Kummissjoni qed t\u0127ejji pakkett ta' proposti g\u0127al \u0120unju 2021 dwar it-titjib tal-kontribut kemm tas-setturi agrikoli kif ukoll dak tal-u\u017cu tal-art g\u0127al dik il-mira \u0121dida u ambizzju\u017ca.", "G\u0127alhekk, il-Kummissjoni tirrakkomanda lill-Istati Membri kollha li jnaqqsu l-emissjonijiet tag\u0127hom tal-gassijiet serra fl-agrikoltura spe\u010bjalment mill-\u0121estjoni tal-bhejjem jew tal-\u0127amrija, u fl-istess \u0127in tqis id-differenzi bejn l-Istati Membri f'dak ir-rigward.", "Biex tag\u0127mel dan, il-Kummissjoni t\u0127e\u0121\u0121e\u0121 l-u\u017cu ta' biedja aktar intelli\u0121enti, aktar pre\u010bi\u017ca u sostenibbli, li tkun imsejsa fuq il-kondivi\u017cjoni tal-g\u0127arfien u tat-teknolo\u0121ija.", "Ng\u0127idu a\u0127na, il-\u0121estjoni mtejba tan-nutrijenti, l-u\u017cu aktar pre\u010bi\u017c ta' prodotti g\u0127all-protezzjoni tal-pjanti u l-\u0121estjoni mtejba tal-bhejjem u tad-demel jg\u0127inu biex dan ise\u0127\u0127.", "Barra minn hekk, il-kombinazzjoni tal-bhejjem, tal-g\u0127elejjel u tal-foresti tista' tikkontribwixxi wkoll g\u0127at-tnaqqis fl-emissjonijiet tal-gassijiet serra.", "Fl-a\u0127\u0127ar nett, il-Kummissjoni tenfasizza l-potenzjal mhux sfruttat tas-sekwestru tal-karbonju kif ukoll il-\u0127tie\u0121a li l-\u0127amrija b'livell g\u0127oli ta' karbonju, b\u0127at-torbieri u l-artijiet mistag\u0127dra, ti\u0121i protetta.", "Il-Kummissjoni tappo\u0121\u0121a u tirrakkomanda wkoll l-i\u017cvilupp tas-sekwestru tal-karbonju f'art agrikola b\u0127ala mudell ta' negozju \u0121did g\u0127all-bdiewa.", "Skemi b\u0127al dawn tas-sekwestru tal-karbonju f'art agrikola jistg\u0127u ji\u0121u appo\u0121\u0121ati wkoll permezz tal-ekoskemi l-\u0121odda tal-PAK.", "Fondi o\u0127ra tal-UE, kif jistg\u0127u jg\u0127inu biex jintla\u0127qu l-objettivi tal-PAK?", "B\u0127alissa diversi politiki tal-UE jappo\u0121\u0121aw u jaqdu rwoli importanti fi\u017c-\u017coni rurali flimkien mal-PAK, inklu\u017ci l-politiki Re\u0121jonali, ta' Koe\u017cjoni u So\u010bjali u g\u0127add ta' politiki o\u0127ra tal-UE b\u0127al dawk li jittrattaw l-ener\u0121ija, it-trasport, il-konnettivit\u00e0, l-ambjent jew il-klima.", "Fir-rakkomandazzjonijiet lill-Istati Membri, il-Kummissjoni tenfasizza kif fondi o\u0127ra tal-UE jistg\u0127u jikkontribwixxu g\u0127all-i\u017cvilupp ulterjuri ta\u017c-\u017coni rurali.", "Hemm b\u017conn ta' siner\u0121iji akbar ma' fondi o\u0127ra f'dan ir-rigward.", "Barra minn hekk, il-Fond tan-Next Generation EU jiffoka b'mod spe\u010bjali fuq it-tran\u017cizzjoni di\u0121itali, li hija parti mill-pjan ta' rkupru tal-UE.", "Dan se jkun importanti biex jintla\u0127aq l-objettiv li sal-2025 i\u017c-\u017coni rurali jkollhom a\u010b\u010bess 100% g\u0127al broadband velo\u010bi.", "Fl-a\u0127\u0127ar nett, Orizzont Ewropa u l-missjoni proposta tal-UE dwar is-Sa\u0127\u0127a tal-\u0127amrija u l-ikel se jkunu wkoll kru\u010bjali biex jintla\u0127qu l-objettivi tal-PAK.", "Dawn se jiffinanzjaw ir-ri\u010berka u l-innovazzjoni fl-ikel u fl-agrikoltura, u se jwasslu g\u0127all-i\u017cvilupp ta' g\u0127odod u prattiki kru\u010bjali g\u0127all-biedja sostenibbli u g\u0127all-\u0121estjoni mtejba tar-ri\u017corsi naturali.", "G\u0127al aktar informazzjoni", "Stqarrija g\u0127all-istampa", "Komunikazzjoni u Rakkomandazzjonijiet", "Il-PAK futura", "L-Istrate\u0121ija \u201cMill-G\u0127alqa sal-Platt\u201d", "L-Istrate\u0121ija g\u0127all-Bijodiversit\u00e0"]}
{"url": "https://ec.europa.eu/commission/presscorner/detail/mt/IP_20_2473", "title": "Il-Kummissjoni tippubblika rakkomandazzjonijiet g\u0127all-pjanijiet strate\u0121i\u010bi nazzjonali tal-Politika Agrikola Komuni", "category": "press_eu", "subcategory": "POLICY_AREA=AGRURAL", "date": "Thu, 17 Dec 2020 23:00:00 GMT", "text": ["Illum, il-Kummissjoni ppubblikat rakkomandazzjonijiet li jassistu lil kull Stat Membru biex jabbozza l-pjanijiet strate\u0121i\u010bi tal-Politika Agrikola Komuni (PAK) tieg\u0127u, flimkien ma' Komunikazzjoni.", "Dawn ir-rakkomandazzjonijiet huma parti minn djalogu bejn il-Kummissjoni u l-Istati Membri biex dawn ji\u0121u appo\u0121\u0121ati fl-implimentazzjoni tal-PAK mill-2023 'il quddiem, filwaqt li ji\u017cguraw li l-pjanijiet strate\u0121i\u010bi tal-PAK tag\u0127hom jikkontribwixxu b'mod ambizzju\u017c lejn il-Patt Ekolo\u0121iku Ewropew.", "Dawn il-pjanijiet strate\u0121i\u010bi, li huma element ewlieni tar-riforma tal-PAK, se jistabbilixxu kif kull Stat Membru se ju\u017ca l-istrumenti tal-PAK abba\u017ci ta' anali\u017ci tal-kundizzjonijiet u tal-\u0127ti\u0121ijiet tag\u0127hom, u bil-g\u0127an li jinkisbu l-objettivi spe\u010bifi\u010bi tal-PAK u l-miri tal-Patt Ekolo\u0121iku Ewropew.", "Fi kliem il-Kummissarju g\u0127all-agrikoltura u l-i\u017cvilupp rurali Janusz Wojciechowski: \u201cIr-rakkomandazzjonijiet lill-Istati Membri huma pass kru\u010bjali fit-tran\u017cizzjoni lejn aktar sostennibbilt\u00e0 u re\u017ciljenza tas-settur agrikolu tag\u0127na.", "In\u0127e\u0121\u0121e\u0121 bis-s\u0127i\u0127 lill-Istati Membri li jag\u0127tu widen lil dawn ir-rakkomandazzjonijiet meta jkunu qed ifasslu l-pjanijiet strate\u0121i\u010bi tal-PAK tag\u0127hom.", "Permezz ta' dan, nistg\u0127u ni\u017cguraw li l-PAK ikun allinjat mal-Patt Ekolo\u0121iku u li jappo\u0121\u0121a lill-bdiewa b\u0127ala protagonisti tat-tran\u017cizzjoni ekolo\u0121ika.", "Flimkien mal-Parlament Ewropew u mal-Kunsill se ni\u017cguraw li r-riforma tal-PAK i\u017c\u017comm l-ambizzjonijiet ambjentali u klimati\u010bi ne\u010bessarji.\u201d", "Il-Kummissjoni tipprovdi rakkomandazzjonijiet lil kull Stat Membri abba\u017ci tal-anali\u017ci tas-settur agrikolu u ta\u017c-\u017coni rurali tag\u0127hom.", "Dawn ir-rakkomandazzjonijiet huma marbuta mad-disa' objettivi spe\u010bifi\u010bi tal-PAK li huma konnessi mal-isfidi ambjentali, so\u010bjali u ekonomi\u010bi u marbuta mal-objettiv relatat mag\u0127hom tal-g\u0127arfien u tal-innovazzjoni.", "Barra minn hekk, ir-rakkomandazzjonijiet iqisu l-ambizzjonijiet tal-Patt Ekolo\u0121iku Ewropew u b'mod aktar spe\u010bifiku s-sitt miri kwantifikati ta' Mill-G\u0127alqa sal-Platt u tal-Bijodiversit\u00e0.", "Dawn huma mmirati li juru d-direzzjoni li l-pjanijiet strate\u0121i\u010bi tal-PAK je\u0127tie\u0121 li jie\u0127du \u0127alli jissodisfaw dawn l-g\u0127anijiet u l-miri billi jidentifikaw kwistjonijiet ewlenin li hemm b\u017conn li ji\u0121u ttrattati mill-Istati Membri u kif dawn se ji\u0121u indirizzati.", "Biex isir dan, ir-rakkomandazzjonijiet jipprovdu wkoll is-sitwazzjoni attwali f'dawk li huma l-g\u0127anijiet tal-Patt Ekolo\u0121iku.", "Pere\u017cempju, il-mappa mehmu\u017ca turi l-emissjonijiet mill-bhejjem g\u0127al kull ettaru f'kull Stat Membru.", "Barra minn hekk, biex tintla\u0127aq il-mira ta' 25 % biedja organika, il-Kummissjoni rrakkomandat lil bosta Stati Membri li jsawru l-istrutturi me\u0127tie\u0121a tal-katina tal-provvista tal-ikel, jidentifikaw il-potenzjal lokali tal-produzzjoni organika, jippromwovu l-konsum tal-prodotti organi\u010bi u ji\u017cguraw appo\u0121\u0121 g\u0127all-konver\u017cjoni lejn il-biedja organika fl-i\u017cvilupp rurali u \u017c-\u017camma tag\u0127ha.", "Sfond", "Idda\u0127\u0127al fis-se\u0127\u0127 djalogu strutturat bejn il-Kummissjoni u l-Istati Membri wara l-pubblikazzjoni tal-Istrate\u0121iji tal-Bijodiversit\u00e0 u ta' \"Mill-G\u0127alqa sal-Platt\" f'Mejju 2020.", "Dawn i\u017c-\u017cew\u0121 strate\u0121iji \u0121ew ippre\u017centati fil-kuntest tal-Patt Ekolo\u0121iku Ewropew biex jag\u0127mluha possibbli li ssir it-tran\u017cizzjoni lejn sostenibbilt\u00e0 akbar fis-sistemi alimentari tag\u0127na u biex nindirizzaw l-ixprunaturi ewlenin fit-telf tal-bijodiversit\u00e0.", "Dawn jinkludi l-miri, li jridu jintla\u0127qu sal-2030, ta' tnaqqis ta' 50 % fl-u\u017cu u fir-riskji tal-pesti\u010bidi, tnaqqis ta' mill-anqas 20 % fl-u\u017cu tal-fertilizzanti, tnaqqis ta' 50 % fil-bejg\u0127 tal-antimikrobi\u010bi u\u017cati fl-annimali tat-trobbija u tal-akkwakultura, kif ukoll l-il\u0127uq ta' 25 % tal-art agrikola u\u017cata g\u0127all-biedja organika, u l-i\u017cgurar ta' 100 % a\u010b\u010bess g\u0127all-broadband velo\u010bi fi\u017c-\u017coni rurali sal-2025.", "Il-Kummissjoni ppre\u017centat il-proposti tag\u0127ha g\u0127ar-riforma tal-PAK fl-2018, bl-introduzzjoni ta' appro\u010b\u010b aktar flessibbli, imsejjes fuq il-prestazzjoni u r-ri\u017cultati u li jqis il-kundizzjonijiet u l-\u0127ti\u0121ijiet lokali, filwaqt li jg\u0127olli l-ambizzjonijiet fil-livell tal-UE f'dik li hi sostenibbilt\u00e0.", "Il-PAK il-\u0121did huwa msawwar madwar disa' objettivi, u huwa l-ba\u017ci li fuqha l-pajji\u017ci tal-UE jfasslu l-pjanijiet stre\u0121i\u010bi tal-PAK tag\u0127hom.", "Il-Parlament Ewropew u l-Kunsill qablu fuq il-po\u017cizzjonijiet ta' negozjar tag\u0127hom dwar ir-riforma tal-PAK fit-23 u fil-21 ta' Ottubru 2020, rispettivament, biex b'hekk setg\u0127u jinbdew it-trilogi fl-10 ta' Novembru 2020.", "Il-Kummissjoni hija ddeterminata li jkollha rwol s\u0127i\u0127 fin-negozjati tat-trilogi tal-PAK, b\u0127ala arbitru onest bejn il-kole\u0121i\u017claturi u b\u0127ala forza protagonista lejn sostenibbilt\u00e0 akbar \u0127alli jitwasslu l-objettivi tal-Patt Ekolo\u0121iku Ewropew.", "G\u0127al aktar tag\u0127rif", "Komunikazzjoni u rakkomandazzjonijiet", "Il-PAK futur", "Strate\u0121ija \"Mill-G\u0127alqa sal-Platt\"", "Strate\u0121ija tal-Bijodiversit\u00e0"]}
{"url": "https://ec.europa.eu/commission/presscorner/detail/mt/IP_20_2485", "title": "L-ugwaljanza bejn il-\u0121eneri: Il-Kummissjoni tiggarantixxi l-e\u010b\u010bellenza u ttejjeb il-bilan\u010b bejn il-\u0121eneri fl-arbitra\u0121\u0121 kummer\u010bjali u ta' investiment", "category": "press_eu", "subcategory": "POLICY_AREA=TRADEPOL", "date": "Thu, 17 Dec 2020 23:00:00 GMT", "text": ["Illum il-Kummissjoni Ewropea stabbiliet sistema \u0121dida g\u0127all-\u0127atra ta' arbitri, mag\u0127rufa wkoll b\u0127ala a\u0121\u0121udikaturi, biex jittrattaw tilwim skont il-ftehimiet kummer\u010bjali u ta' investiment tal-UE.", "Permezz ta' din is-sistema l-\u0121dida, il-Kummissjoni g\u0127andha l-g\u0127an li tqawwi l-infurzar tag\u0127ha tal-ftehimiet kummer\u010bjali u li tiggarantixxi l-bilan\u010b bejn is-sessi.", "Is-sej\u0127a g\u0127al kandidati g\u0127all-po\u017cizzjoni ta' arbitru mnedija llum tfittex li tiggarantixxi l-e\u010b\u010bellenza u tindirizza n-nuqqas ta' bilan\u010b bejn il-\u0121eneri fir-ri\u017cerva e\u017cistenti ta' arbitri tal-UE.", "Il-Kummissjoni stabbiliet ukoll sistema \u0121dida g\u0127all-g\u0127a\u017cla tal-kandidati, li se tiggarantixxi li l-arbitri kollha jkunu jissodisfaw l-og\u0127la standards professjonali u eti\u010bi.", "Minbarra dawn l-isforzi, il-Kummissjoni ffirmat ir-Rappre\u017centanza Ugwali fl-Impenn ta' Arbitra\u0121\u0121, li g\u0127andu l-g\u0127an li j\u017cid ir-rappre\u017centanza tan-nisa fis-soluzzjoni tat-tilwim internazzjonali.", "\u201cQed infittxu kandidati e\u010b\u010bellenti u bi kwalifiki g\u0127oljin biex isolvu tilwim kummer\u010bjali.", "B\u0127ala parti mis-sej\u0127a tal-lum, weg\u0127dna wkoll li ntejbu l-bilan\u010b bejn il-\u0121eneri fil-komunit\u00e0 tal-arbitra\u0121\u0121.", "Dan l-Impenn huwa parti mill-impenn fit-tul tal-Kummissjoni Ewropea g\u0127all-bilan\u010b bejn il-\u0121eneri fl-oqsma kollha tax-xog\u0127ol u l-\u0127ajja \u2013 wie\u0127ed mill-valuri li a\u0127na naffermaw bl-akbar qawwa.", "Se nag\u0127tu wkoll attenzjoni mill-qrib lejn il-bilan\u010b \u0121eografiku,\u201d qal il-Vi\u010bi President E\u017cekuttiv u l-Kummissarju g\u0127all-Kummer\u010b Valdis Dombrovskis.", "\u201cIl-garanzija li jkollna arbitri e\u010b\u010bellenti g\u0127at-tilwim huwa parti mill-pro\u010bess \u0121enerali tag\u0127na li na\u0121\u0121ornaw l-g\u0127odod u l-mekkani\u017cmi tal-infurzar tag\u0127na fejn jid\u0127ol il-kummer\u010b.", "Il-Vi\u010bi President E\u017cekuttiv Valdis Dombrovskis illum bag\u0127at ittra li tikkonferma l-ade\u017cjoni tal-Kummissjoni mal-Impenn ta' Rappre\u017centanza Indaqs fl-Arbitra\u0121\u0121 fejn jid\u0127lu l-attivitajiet tal-Kummissjoni g\u0127as-soluzzjoni tat-tilwim dwar il-kummer\u010b u l-investiment.", "L-aderenti mal-Impenn jippruvaw jie\u0127du g\u0127add ta' azzjonijiet biex jiggarantixxu rappre\u017centanza bbilan\u010bjata bejn in-nisa u l-ir\u0121iel, bil-g\u0127an li tintla\u0127aq parit\u00e0 s\u0127i\u0127a bejn il-\u0121eneri fil-qasam tas-soluzzjoni tat-tilwim internazzjonali fir-rigward tal-\u0127atriet g\u0127ar-rosters u f'tilwim spe\u010bifiku.", "L-ewwel applikazzjoni konkreta tal-prin\u010bipji tal-Impenn se tkun l-ispinta g\u0127ar-rekluta\u0121\u0121 imnedija llum flimkien mal-Istati Membri tal-UE, ma\u0127suba biex tattira arbitri kemm g\u0127as-soluzzjoni tat-tilwim bejn stat u stat kif ukoll esperti g\u0127al tilwim relatat mal-kummer\u010b u l-i\u017cvilupp sostenibbli.", "Is-sej\u0127a g\u0127all-interess se tkun miftu\u0127a sal-1 ta' Frar 2021 u l-istruzzjonijiet g\u0127all-kandidati jkunu jistg\u0127u jinsabu fuq is-sit web tad-dipartiment tal-kummer\u010b tal-Kummissjoni Ewropea.", "It-tielet sej\u0127a g\u0127all-interess fil-qasam tas-soluzzjoni tat-tilwim dwar l-investiment se ti\u0121i ppubblikata fi stadju aktar tard.", "L-g\u0127an ta' din is-sej\u0127a huwa li jin\u0127olqu \u017cew\u0121 ri\u017cervi ta' kandidati li minnhom ikunu jistg\u0127u jsiru \u0127atriet, wa\u0127da g\u0127as-soluzzjoni tat-tilwim bejn stat u ie\u0127or dwar kwistjonijiet tal-li\u0121i kummer\u010bjali, l-o\u0127ra g\u0127al kwistjonijiet ta' kummer\u010b u \u017cvilupp sostenibbli.", "Il-kandidati se jkollhom jag\u0127tu prova ta' g\u0127arfien u esperjenza fil-li\u0121i dwar il-kummer\u010b jew l-investiment jew kwistjonijiet ta' kummer\u010b u \u017cvilupp sostenibbli, u fis-soluzzjoni tat-tilwim internazzjonali.", "Il-Kummissjoni hija impenjata li tikseb Unjoni ta' Ugwaljanza.", "Dan ifisser it-te\u0127id ta' azzjoni lejn il-promozzjoni ta' indipendenza ekonomika ugwali g\u0127an-nisa u l-ir\u0121iel, l-eliminazzjoni tad-differenza bejn il-pagi tal-ir\u0121iel u n-nisa, l-avvanz tal-bilan\u010b bejn il-\u0121eneri fit-te\u0127id tad-de\u010bi\u017cjonijiet, it-tmiem tal-vjolenza sessista u l-promozzjoni tal-ugwaljanza bejn il-\u0121eneri lil hinn mill-UE.", "L-Impenn ta' Rappre\u017centanza Ugwali fl-Arbitra\u0121\u0121 u r-rekluta\u0121\u0121 ibbilan\u010bjat bejn il-\u0121eneri tal-arbitri se jikkontribwixxu g\u0127all-g\u0127an tal-Kummissjoni li tinkiseb ugwaljanza bejn is-sessi fis-soluzzjoni tat-tilwim.", "L-UE di\u0121\u00e0 \u0127adet rwol ta' tmexxija f'din il-kwistjoni billi pproponiet, fi \u0127dan l-isforzi tag\u0127ha g\u0127all-\u0127olqien tal-Qorti Multilaterali tal-Investiment, li ti\u0121i ggarantita d-diversit\u00e0 tal-\u0121eneru fil-\u0127atra tal-a\u0121\u0121udikaturi.*", "Kuntest", "Hekk kif ji\u0121u stabbiliti r-ri\u017cervi, il-Kummissjoni se tipproponi l-\u0127atra ta' individwi jew g\u0127al ka\u017cijiet spe\u010bifi\u010bi hekk kif jinqala' tilwim jew inkella g\u0127al rosters, qrati u tribunali skont il-ftehimiet ta' kummer\u010b tal-UE ma' pajji\u017ci terzi.", "Fil-ka\u017c ta' individwi proposti g\u0127al rosters jew tribunali stabbiliti minn qabel, id-de\u010bi\u017cjoni finali dwar il-\u0127atriet ser tittie\u0127ed bi qbil mal-pajji\u017c terz, parti g\u0127all-ftehim, u wara l-approvazzjoni tal-Kunsill tal-Unjoni Ewropea.", "Il-pro\u010bess biex ji\u0121u stabbiliti r-ri\u017cervi se jkun o\u0121\u0121ettiv u trasparenti.", "Il-Kummissjoni se tistabbilixxi bord tal-g\u0127a\u017cla ta' erba' ex im\u0127allfin jew akkademi\u010bi anzjani b'esperjenza biex je\u017caminaw il-kandidati.", "Il-bord tal-g\u0127a\u017cla se jg\u0127arbel il-kandidati biex jara li jkollhom l-g\u0127arfien espert me\u0127tie\u0121 skont il-ftehimiet tal-UE u kriterji applikabbli o\u0127ra b\u0127all-indipendenza ppruvata tag\u0127hom u standards eti\u010bi g\u0127oljin.", "Is-sistema tal-g\u0127a\u017cla hija simili g\u0127al dik u\u017cata biex ji\u0121u mg\u0127arbla l-im\u0127allfin g\u0127all-Qorti tal-\u0120ustizzja tal-Unjoni Ewropea.", "Aktar informazzjoni", "Il-pa\u0121na web tal-Kummissjoni dwar is-soluzzjoni tat-tilwim u a\u0121\u0121ornamenti dwar dan il-pro\u010bess", "* Ara l-paragrafu 21 fis-sottomissjoni tal-UE u l-Istati Membri tag\u0127ha lill-UNCITRAL https://undocs.org/en/A/CN.9/WG.III/WP.159/Add.1 u https://trade.ec.europa.eu/doclib/press/index.cfm?id=1972"]}
{"url": "https://ec.europa.eu/commission/presscorner/detail/mt/IP_20_2478", "title": "Brexit: Il-Ftehim dwar il-\u0126ru\u0121 jibda jopera kompletament mill-1 ta' Jannar 2021", "category": "press_eu", "subcategory": "POLICY_AREA=BREXIT", "date": "Thu, 17 Dec 2020 09:11:03 GMT", "text": ["Il-Kumitat Kon\u0121unt UE-Renju Unit iltaqa' virtwalment illum biex japprova d-de\u010bi\u017cjonijiet formali kollha u soluzzjonijiet pratti\u010bi o\u0127rajn relatati mal-implimentazzjoni tal-Ftehim dwar il-\u0126ru\u0121, mill-1 ta' Jannar 2021.", "Dan isegwi ftehim fil-prin\u010bipju mil\u0127uq mill-kopresidenti tal-Kumitat Kon\u0121unt \u2013 il-Vi\u010bi President tal-Kummissjoni Ewropea Maro\u0161 \u0160ef\u010dovi\u010d u l-Kan\u010billier tar-Renju Unit tad-Dukat ta' Lancaster, Michael Gove \u2013 nhar it-Tlieta, 8 ta' Di\u010bembru 2020.", "Il-Ftehim dwar il-\u0126ru\u0121, u l-Protokoll dwar l-Irlanda u l-Irlanda ta' Fuq b'mod partikolari, issa se jkunu implimentati fl-1 ta' Jannar 2021.", "Dan ifisser li jinkiseb l-objettiv \u0121enerali tag\u0127na li nipprote\u0121u l-Ftehim tal-\u0120img\u0127a l-Kbira (ta' Belfast) u nevitaw fruntiera fi\u017cika fil-g\u017cira tal-Irlanda, biex b'hekk in\u017commu l-pa\u010bi, l-istabbilt\u00e0 u l-prosperit\u00e0, kif ukoll nippreservaw l-integrit\u00e0 tas-Suq Uniku tal-UE.", "Il-Vi\u010bi President tal-Kummissjoni Ewropea Maro\u0161 \u0160ef\u010dovi\u010d qal: \u201cMatul din is-sena, \u0127dimna bla heda biex ni\u017cguraw li kemm l-ittra kif ukoll l-ispirtu tal-Ftehim dwar il-\u0126ru\u0121 ji\u0121u rispettati u tradotti f'soluzzjonijiet vijabbli.", "Dawn issa jipprovdu lin-negozji u lin-nies fl-Irlanda ta' Fuq b'\u010barezza u stabbilt\u00e0, filwaqt li j\u0127arsu l-integrit\u00e0 tas-Suq Uniku tag\u0127na.", "G\u0127alhekk illum il\u0127aqna stadju importanti.", "Nimpenja ru\u0127i li nag\u0127ti attenzjoni s\u0127i\u0127a g\u0127al kif ja\u0127dmu fil-prattika s-soluzzjonijiet li qbilna dwarhom b'mod re\u010biproku.", "G\u0127al dak l-g\u0127an, il-Kumitat Kon\u0121unt se jkompli jiltaqa' regolarment matul is-sena li \u0121ejja.\u201d", "Il-Kumitat Kon\u0121unt illum adotta \u0127ames de\u010bi\u017cjonijiet, ji\u0121ifieri:", "Il-Kumitat Kon\u0121unt \u0127a nota wkoll tal-lista ta' 25 persuna, inklu\u017ci 5 presidenti, biex iservu b\u0127ala membri tal-bord tal-arbitra\u0121\u0121 g\u0127all-mekkani\u017cmu g\u0127as-soluzzjoni tat-tilwim skont il-Ftehim dwar il-\u0126ru\u0121.", "Dan se ji\u0121i adottat dalwaqt.", "Peress li din kienet l-a\u0127\u0127ar laqg\u0127a qabel ma jiskadi l-perjodu ta' tran\u017cizzjoni fi tmiem is-sena, il-Kumitat Kon\u0121unt irreveda wkoll oqsma ta' implimentazzjoni ewlenin o\u0127rajn: id-drittijiet ta\u010b-\u010bittadini, id-dispo\u017cizzjonijiet finanzjarji, kwistjonijiet o\u0127rajn ta' separazzjoni, u l-Protokolli dwar \u0120ibilt\u00e0 u dwar i\u017c-\u017boni ta' Ba\u017ci Sovrana f'\u010aipru.", "Il-Kumitat Kon\u0121unt approva t-tieni Rapport Kon\u0121unt dwar l-implimentazzjoni tad-drittijiet ta' residenza m\u0127ejji mill-Kumitat Spe\u010bjalizzat dwar id-Drittijiet ta\u010b-\u010aittadini.", "Filwaqt li jipprovdi a\u0121\u0121ornament dwar l-iskemi ta' residenza nazzjonali, ir-Rapport Kon\u0121unt issa jkopri wkoll mi\u017curi ta' komunikazzjoni, ta' sensibilizzazzjoni u ta' assistenza li jappo\u0121\u0121aw li\u010b-\u010bittadini tal-UE u li\u010b-\u010bittadini tar-Renju Unit.", "Il-Kumitat Kon\u0121unt idde\u010bieda wkoll li jippubblika r-Rapport Kon\u0121unt.", "Il-kopresidenti \u0127adu nota tal-\u0127idma intensa u kostruttiva bejn il-Partijiet li se tiffa\u010bilita adattament bla xkiel g\u0127ar-realt\u00e0 ta' wara t-tran\u017cizzjoni.", "G\u0127al dak l-g\u0127an, huma qablu wkoll li jlaqqg\u0127u l-Kumitat Kon\u0121unt fuq ba\u017ci regolari tul l-2021.", "Protokoll dwar l-Irlanda/l-Irlanda ta' Fuq", "Minbarra d-de\u010bi\u017cjonijiet me\u0127uda llum mill-Kumitat Kon\u0121unt, l-UE u r-Renju Unit g\u0127amlu sensiela ta' dikjarazzjonijiet unilaterali biex ji\u017cguraw appro\u010b\u010b ordnat u kunsenswali g\u0127all-implimentazzjoni tal-Protokoll dwar l-Irlanda u l-Irlanda ta' Fuq, peress li d-dispo\u017cizzjonijiet sostantivi tieg\u0127u jibdew japplikaw mill-1 ta' Jannar 2021.", "Dan ikopri g\u0127add ta' oqsma, Postijiet ta' Kontroll fuq il-Fruntiera spe\u010bifikament g\u0127all-kontrolli fuq l-annimali, il-pjanti u l-prodotti derivati, id-dikjarazzjonijiet tal-esportazzjoni, il-forniment ta' medi\u010bini, il-forniment ta' la\u0127am imkessa\u0127, u prodotti o\u0127ra tal-ikel g\u0127as-supermarkets, u kjarifika dwar l-applikazzjoni tar-regoli dwar l-g\u0127ajnuna mill-Istat skont it-termini tal-Protokoll.", "L-UE u r-Renju Unit qablu dwar l-arran\u0121amenti pratti\u010bi ta' \u0127idma g\u0127ar-rappre\u017centanti tal-UE li je\u017cer\u010bitaw id-drittijiet tag\u0127hom skont l-Artikolu 12 tal-Protokoll dwar l-Irlanda u l-Irlanda ta' Fuq.", "Dawn l-arran\u0121amenti se ji\u017cguraw li r-rappre\u017centanti tal-UE se jkollhom il-kapa\u010bitajiet me\u0127tie\u0121a biex ji\u017cguraw li l-Protokoll ji\u0121i implimentat b'mod korrett mill-awtoritajiet tar-Renju Unit fl-Irlanda ta' Fuq, u b'hekk ti\u0121i protetta l-integrit\u00e0 tas-Suq Uniku tal-UE.", "Fil-prattika, dan ifisser li dawn il-kompiti se jsiru fil-postijiet kollha fejn jid\u0127lu jew jo\u0127or\u0121u l-o\u0121\u0121etti u l-annimali mill-Irlanda ta' Fuq permezz ta' portijiet jew ajruporti.", "Ir-Renju Unit qabel li jipprovdi tag\u0127mir u fa\u010bilitajiet adegwati, kif ukoll a\u010b\u010bess kontinwu u f'\u0127in reali g\u0127as-sistemi tal-IT u l-ba\u017cijiet tad-data rilevanti tieg\u0127u, kemm fuq il-post kif ukoll mill-bog\u0127od, biex jippermetti l-e\u017cer\u010bizzju effettiv tad-drittijiet tal-UE skont il-Protokoll.", "Fid-dawl ta' dawn is-soluzzjonijiet miftiehma b'mod re\u010biproku, ir-Renju Unit qabel li jirtira l-klaw\u017coli kontenzju\u017ci tal-Abbozz ta' Li\u0121i dwar is-Suq Intern tar-Renju Unit, u li ma jintrodu\u010bi l-ebda dispo\u017cizzjoni simili fl-Abbozz ta' Li\u0121i dwar it-Tassazzjoni.", "Bord tal-Arbitra\u0121\u0121", "Il-Kumitat Kon\u0121unt tal-lum \u0127a nota tal-lista ta' persuni li se jservu b\u0127ala membri ta' bord tal-arbitra\u0121\u0121 stabbilit skont il-Ftehim dwar il-\u0126ru\u0121, u kkonferma l-adozzjoni imminenti tieg\u0127u.", "L-UE u r-Renju Unit se jkollhom 10 membri ordinarji tal-bord tal-arbitra\u0121\u0121 kull wie\u0127ed u 5 persuni mag\u0127\u017cula b'mod kon\u0121unt se jservu b\u0127ala presidenti tal-bordijiet tal-arbitra\u0121\u0121.", "Il-lista hija mag\u0127mula minn persuni li ma hemm l-ebda dubju dwar l-indipendenza tag\u0127hom, li g\u0127andhom il-kwalifiki me\u0127tie\u0121a g\u0127all-\u0127atra tal-og\u0127la kariga \u0121udizzjarja fil-pajji\u017ci rispettivi tag\u0127hom jew li huma \u0121uristi ta' kompetenza rikonoxxuta, b'g\u0127arfien spe\u010bjalizzat tad-dritt tal-Unjoni u tad-dritt pubbliku internazzjonali.", "Sfond", "Ir-Renju Unit irtira mill-Unjoni Ewropea f'nofsillejl tal-31 ta' Jannar 2020.", "Skont it-termini tal-Ftehim dwar il-\u0126ru\u0121, ir-Renju Unit jinsab f'perjodu ta' tran\u017cizzjoni sal-31 ta' Di\u010bembru 2020.", "Il-Protokoll dwar l-Irlanda u l-Irlanda ta' Fuq, li jifforma parti integrali mill-Ftehim dwar il-\u0126ru\u0121, da\u0127al fis-se\u0127\u0127 ukoll fl-1 ta' Frar 2020.", "Il-bi\u010b\u010ba l-kbira tad-dispo\u017cizzjonijiet sostantivi tieg\u0127u jibdew japplikaw biss wara tmiem il-perjodu ta' tran\u017cizzjoni, ji\u0121ifieri mill-1 ta' Jannar 2021.", "Il-li\u0121i tal-UE dwar il-moviment liberu ta\u010b-\u010bittadini tal-UE mhux se tibqa' tapplika g\u0127a\u010b-\u010bittadini tar-Renju Unit fl-UE u g\u0127a\u010b-\u010bittadini tal-UE fir-Renju Unit fi tmiem il-perjodu ta' tran\u017cizzjoni.", "Il-Ftehim dwar il-\u0126ru\u0121 jipprevedi sett ta' regoli li jipprote\u0121u d-dritt ta' residenza ta' aktar minn 4 miljun \u010bittadin tal-UE fir-Renju Unit u miljun \u010bittadin tar-Renju Unit fl-Istati Membri tal-UE.", "L-applikazzjoni korretta u f'waqtha tal-parti dwar id-drittijiet ta\u010b-\u010bittadini tal-Ftehim dwar il-\u0126ru\u0121 hija prijorit\u00e0 li r-Renju Unit, l-UE u l-Istati Membri tag\u0127ha jikkondividu.", "G\u0127al aktar informazzjoni", "Mistoqsijiet u Twe\u0121ibiet", "Aktar informazzjoni dwar il-\u0127ru\u0121 tar-Renju Unit mill-Unjoni Ewropea u l-Ftehim dwar il-\u0126ru\u0121"]}
{"url": "https://ec.europa.eu/commission/presscorner/detail/mt/QANDA_20_2472", "title": "Mistoqsijiet u Twe\u0121ibiet: Il-Kumitat Kon\u0121unt jadotta formalment sett ta' mi\u017curi ta' implimentazzjoni relatati mal-Ftehim dwar il-\u0126ru\u0121 bejn l-UE u r-Renju Unit", "category": "press_eu", "subcategory": "POLICY_AREA=BREXIT", "date": "Thu, 17 Dec 2020 08:05:11 GMT", "text": ["Introduzzjoni", "X'\u0121ie de\u010bi\u017c illum fil-laqg\u0127a tal-Kumitat Kon\u0121unt?", "Il-laqg\u0127a tal-lum kopriet il-kwistjonijiet ewlenin kollha relatati mal-implimentazzjoni tal-Ftehim dwar il-\u0126ru\u0121, ji\u0121ifieri l-Protokoll dwar l-Irlanda u l-Irlanda ta' Fuq, id-drittijiet ta\u010b-\u010bittadini, il-finalizzazzjoni tal-lista tal-arbitri li se jservu b\u0127ala membri ta' bord tal-arbitra\u0121\u0121 skont il-Ftehim dwar il-\u0126ru\u0121, kif ukoll dispo\u017cizzjonijiet finanzjarji, kwistjonijiet o\u0127ra ta' separazzjoni, u l-Protokolli dwar \u0120ibilt\u00e0 u dwar i\u017c-\u017boni ta' Ba\u017ci Sovrana f'\u010aipru.", "Il-Kumitat Kon\u0121unt approva \u0127ames de\u010bi\u017cjonijiet formali u soluzzjonijiet pratti\u010bi o\u0127ra relatati mal-implimentazzjoni tal-Ftehim dwar il-\u0126ru\u0121, applikabbli mill-1 ta' Jannar 2021.", "Dan isegwi ftehim politiku fil-prin\u010bipju bejn il-kopresidenti tal-Kumitat Kon\u0121unt UE-Renju Unit \u2013 il-Vi\u010bi President tal-Kummissjoni Ewropea Maro\u0161 \u0160ef\u010dovi\u010d u l-Kan\u010billier tar-Renju Unit tad-Dukat ta' Lancaster, Michael Gove \u2014 im\u0127abbar nhar it-Tlieta, 8 ta' Di\u010bembru 2020.", "Protokoll dwar l-Irlanda / l-Irlanda ta' Fuq", "Sabiex il-Protokoll dwar l-Irlanda u l-Irlanda ta' Fuq ikun kompletament operattiv mill-1 ta' Jannar 2021, kien je\u0127tie\u0121 li jittie\u0127du g\u0127add ta' de\u010bi\u017cjonijiet qabel jintemm il-perjodu ta' tran\u017cizzjoni.", "Id-de\u010bi\u017cjonijiet li ttie\u0127du llum huma dawn li \u0121ejjin:", "Peress li r-Renju Unit mhuwiex kompletament lest g\u0127al tmiem il-perjodu ta' tran\u017cizzjoni \u2013 b'mod partikolari rigward l-importazzjoni tal-prodotti tal-ikel mill-Gran Brittanja lejn l-Irlanda ta' Fuq \u2013 l-UE u r-Renju Unit qablu dwar g\u0127add ta' dikjarazzjonijiet unilaterali biex jipprovdu soluzzjonijiet limitati fi\u017c-\u017cmien f'g\u0127add ta' oqsma (pere\u017cempju rigward l-importazzjoni ta' prodotti tal-la\u0127am jew medi\u010bini, fost affarijiet o\u0127ra).", "Dawn is-soluzzjonijiet temporanji huma so\u0121\u0121etti g\u0127al kundizzjonijiet stretti biex ji\u0121i \u017cgurat li l-partijiet ikkon\u010bernati rilevanti kollha jkunu f'po\u017cizzjoni li jikkonformaw g\u0127alkollox mal-Protokoll matul l-2021.", "Il-Kummissjoni bi\u0127siebha tippubblika \u017cew\u0121 avvi\u017ci biex ti\u010b\u010bara l-applikazzjoni tar-regoli tal-UE dwar l-importazzjoni ta' prodotti tal-la\u0127am mill-Gran Brittanja fl-Irlanda ta' Fuq, kif ukoll dwar il-forniment tal-medi\u010bini.", "Drittijiet ta\u010b-\u010bittadini", "Il-Kumitat Kon\u0121unt approva t-tieni Rapport Kon\u0121unt dwar l-implimentazzjoni tad-drittijiet ta' residenza mfassla mill-Kumitat Spe\u010bjalizzat dwar id-Drittijiet ta\u010b-\u010aittadini.", "It-tieni Rapport Kon\u0121unt jipprovdi mhux biss a\u0121\u0121ornament dwar l-iskemi ta' residenza li joperaw l-Istati Membri tal-UE u r-Renju Unit, i\u017cda wkoll \u017cew\u0121 taqsimiet iddedikati.", "Ir-rapport jiddeskrivi fid-dettall il-mi\u017curi ta' komunikazzjoni u ta' sensibilizzazzjoni mmirati g\u0127all-benefi\u010bjarji residenti tal-Ftehim dwar il-\u0126ru\u0121, kif ukoll g\u0127al partijiet ikkon\u010bernati importanti o\u0127ra, b\u0127al min i\u0127addem.", "Jipprovdi wkoll informazzjoni dwar is-sostenn g\u0127al persuni vulnerabbli u s-servizzi ta' assistenza (numri tat-telefon u posta elettronika) li l-benefi\u010bjarji residenti tal-Ftehim dwar il-\u0126ru\u0121 jistg\u0127u ju\u017caw biex jiksbu informazzjoni dwar il-bidliet u l-impatt tag\u0127hom u jiksbu appo\u0121\u0121 rigward l-applikazzjonijiet g\u0127al residenza.", "L-ewwel Rapport Kon\u0121unt \u0121ie adottat mill-Kumitat Kon\u0121unt tal-Ftehim dwar il-\u0126ru\u0121 fid-19 ta' Ottubru 2020 u huwa disponibbli hawnhekk.", "Il-Kumitat Kon\u0121unt idde\u010bieda wkoll li jistabbilixxi d-data minn meta l-protezzjoni tas-sigurt\u00e0 so\u010bjali g\u0127a\u010b-\u010bittadini tal-UE, tar-Renju Unit u tal-EFTA ggarantita mill-Ftehim dwar il-\u0126ru\u0121 ti\u0121i esti\u017ca g\u0127al sitwazzjonijiet transfruntieri li jinvolvu l-pajji\u017ci tal-UE, tar-Renju Unit u tal-EFTA (l-hekk imsej\u0127a \u201ctrijangolazzjoni\u201d).", "Din id-data hija l-1 ta' Jannar 2021.", "Bord tal-arbitra\u0121\u0121", "Illum il-Kumitat Kon\u0121unt \u0127a nota tal-lista ta' 25 persuna, inklu\u017ci \u0127ames presidenti, li se jservu b\u0127ala membri ta' bord ta' arbitra\u0121\u0121 stabbilit skont il-mekkani\u017cmu g\u0127as-soluzzjoni tat-tilwim tal-Ftehim dwar il-\u0126ru\u0121, u kkonferma l-adozzjoni imminenti tag\u0127ha.", "Il-mekkani\u017cmu g\u0127as-soluzzjoni tat-tilwim jen\u0127tie\u0121 li jibda jopera mill-1 ta' Jannar 2021.", "Il-lista hija mag\u0127mula minn persuni li ma hemm l-ebda dubju dwar l-indipendenza tag\u0127hom, li g\u0127andhom il-kwalifiki me\u0127tie\u0121a g\u0127all-\u0127atra tal-og\u0127la kariga \u0121udizzjarja fil-pajji\u017ci rispettivi tag\u0127hom, jew li huma professjonisti legali ta' kompetenza rikonoxxuta, b'g\u0127arfien spe\u010bjalizzat tad-dritt tal-Unjoni u tad-dritt internazzjonali pubbliku.", "Dawn il-persuni mhumiex membri, uffi\u010bjali jew a\u0121enti o\u0127ra tal-istituzzjonijiet tal-UE, tal-gvern ta' Stat Membru, jew tal-gvern tar-Renju Unit.", "Xi jfisser il-ftehim dwar l-Irlanda ta' Fuq?", "Il-laqg\u0127a tal-lum tal-Kumitat Kon\u0121unt tfisser li l-Ftehim dwar il-\u0126ru\u0121, u l-Protokoll dwar l-Irlanda u l-Irlanda ta' Fuq b'mod partikolari, se jkunu operattivi fl-1 ta' Jannar 2021.", "Il-Protokoll jiggarantixxi li ma jkun hemm l-ebda fruntiera fi\u017cika fuq il-g\u017cira tal-Irlanda u li l-integrit\u00e0 tas-Suq Uniku tkun protetta.", "Min\u0127abba li r-Renju Unit mhux se jkun im\u0127ejji g\u0127alkollox g\u0127al tmiem il-perjodu ta' tran\u017cizzjoni, instabu g\u0127add ta' soluzzjonijiet temporanji biex fl-ewwel ftit xhur tal-2021 jg\u0127inu lill-impri\u017ci u li\u010b-\u010bittadini fl-Irlanda ta' Fuq jadattaw g\u0127as-sitwazzjoni l-\u0121dida.", "Madankollu, il-partijiet ikkon\u010bernati kollha fl-Irlanda ta' Fuq jen\u0127tie\u0121 ikomplu jippreparaw g\u0127all-bidliet li se jse\u0127\u0127u matul l-2021.", "X'se ji\u0121ri dwar il-VAT?", "Mill-1 ta' Jannar 2021, l-importazzjonijiet ta' prodotti mill-Gran Brittanja lejn Stat Membru tal-UE se jkunu so\u0121\u0121etti g\u0127all-VAT fl-Istat Membru kkon\u010bernat, bir-rata li tapplika g\u0127all-provvisti tal-istess prodotti f'dak l-Istat Membru u \u0121eneralment se tkun pagabbli lill-awtoritajiet doganali fil-mument tal-importazzjoni.", "Il-prodotti li jkunu qed ji\u0121u esportati lejn il-Gran Brittanja \u0121eneralment se jkunu e\u017centati mill-VAT, g\u0127alkemm il-kumpaniji jridu jkunu jistg\u0127u jag\u0127tu prova li l-prodotti \u0127ar\u0121u mill-UE.", "L-Istati Membri \u0121eneralment jibba\u017caw din il-prova fuq i\u010b-\u010bertifikazzjoni tal-\u0127ru\u0121 li l-uffi\u010b\u010bju doganali tal-esportazzjoni jag\u0127ti lill-esportatur.", "Kumpanija stabbilita fir-Renju Unit li twettaq tran\u017cazzjonijiet taxxabbli fi Stat Membru tal-UE tista' tintalab minn dak l-Istat Membru biex ta\u0127tar rappre\u017centant tat-taxxa b\u0127ala l-persuna responsabbli g\u0127all-\u0127las tal-VAT skont ir-regoli tal-UE dwar il-VAT.", "Ir-regoli tal-UE se jkomplu japplikaw fl-Irlanda ta' Fuq.", "Il-prodotti mibjug\u0127a u ttrasportati lejn/mill-Irlanda ta' Fuq lejn/minn Stat Membru tal-UE se ji\u0121u ttrattati l-istess b\u0127all-prodotti kkummer\u010bjati bejn fruntiera u o\u0127ra fl-UE.", "Prodotti li jid\u0127lu jew jo\u0127or\u0121u mill-Irlanda ta' Fuq lejn/minn pajji\u017c mhux tal-UE, inklu\u017c il-bqija tar-Renju Unit, huma so\u0121\u0121etti g\u0127ar-regoli tal-UE dwar il-VAT.", "X'\u0121ie de\u010bi\u017c dwar il-\u201cpre\u017cenza tal-UE\u201d fl-Irlanda ta' Fuq?", "Skont il-Protokoll dwar l-Irlanda u l-Irlanda ta' Fuq, l-UE g\u0127andha d-dritt tkun pre\u017centi matul kull attivit\u00e0 relatata mal-implimentazzjoni tieg\u0127u, b\u0127al verifiki doganali u veterinarji mwettqa mill-awtoritajiet tar-Renju Unit.", "L-objettiv \u0121enerali tal-UE kien li jkun hemm fis-se\u0127\u0127 sett ta' arran\u0121amenti pratti\u010bi u operazzjonali li jippermettu lir-rappre\u017centanti tal-UE jwettqu b'mod effettiv il-kompiti tag\u0127hom skont il-Protokoll.", "Il-Kumitat Kon\u0121unt illum adotta formalment l-arran\u0121amenti ta' \u0127idma konkreti g\u0127al dan.", "Filwaqt li d-de\u010bi\u017cjoni tal-lum ma tammontax g\u0127all-istabbiliment ta' uffi\u010b\u010bju permanenti tal-UE fl-Irlanda ta' Fuq, is-soluzzjoni li nstabet se tipprovdi lill-UE l-kapa\u010bitajiet me\u0127tie\u0121a biex tissorvelja li l-Protokoll ji\u0121i implimentat b'mod korrett mill-awtoritajiet tar-Renju Unit fl-Irlanda ta' Fuq, u b'hekk tipprote\u0121i l-integrit\u00e0 tas-Suq Uniku tal-UE.", "Fil-prattika, dan ifisser li l-UE tista' tkun fi\u017cikament pre\u017centi f'postijiet fejn il-prodotti u l-annimali jid\u0127lu jew jo\u0127or\u0121u mill-Irlanda ta' Fuq mill-portijiet jew mill-ajruporti.", "Ir-Renju Unit qabel li jipprovdi tag\u0127mir u fa\u010bilitajiet adegwati, kif ukoll a\u010b\u010bess kontinwu u f'\u0127in reali g\u0127as-sistemi tal-IT u g\u0127all-ba\u017cijiet tad-data rilevanti tag\u0127hom, kemm fil-post kif ukoll mill-bog\u0127od.", "It-t\u0127addim ta' dawn id-drittijiet mhuwiex limitat b'mod partikolari g\u0127at-territorju tal-Irlanda ta' Fuq, i\u017cda huwa relatat ma' kull attivit\u00e0 mwettqa mill-awtoritajiet tar-Renju Unit fl-implimentazzjoni tal-Protokoll irrispettivament mill-post fejn jinsabu.", "X'se ji\u0121ri dwar il-medi\u010bini?", "L-UE hija determinata li tiggarantixxi mhux biss livell g\u0127oli ta' protezzjoni tas-sa\u0127\u0127a pubblika, i\u017cda wkoll forniment kostanti ta' medi\u010bini lejn l-Irlanda ta' Fuq u swieq \u017cg\u0127ar o\u0127ra li tradizzjonalment jiddependu mill-Gran Brittanja jew permezz tag\u0127ha g\u0127all-forniment tal-medi\u010bini.", "Dawn il-kunsiderazzjonijiet huma ta' importanza partikolari min\u0127abba \u010b-\u010birkostanzi e\u010b\u010bezzjonali tal-pandemija tal-COVID-19.", "Peress li r-Renju Unit mhuwiex g\u0127alkollox im\u0127ejji g\u0127al tmiem il-perjodu ta' tran\u017cizzjoni, l-UE qablet li matul it-12-il xahar wara li jintemm il-perjodu ta' tran\u017cizzjoni, jibdew japplikaw soluzzjonijiet temporanji g\u0127all-importazzjoni ta' prodotti medi\u010binali fl-Irlanda ta' Fuq mill-Gran Brittanja, kif ukoll fi swieq \u017cg\u0127ar o\u0127ra li tradizzjonalment jiddependu mill-Gran Brittanja jew permezz tag\u0127ha g\u0127all-forniment tal-medi\u010bini.", "Dan l-appro\u010b\u010b, li se ji\u0121i stabbilit f'aktar dettall f'Avvi\u017c tal-Kummissjoni, se jiggarantixxi forniment kostanti ta' medi\u010bini mill-Gran Brittanja, ming\u0127ajr ma jitbaxxa l-istandard tal-protezzjoni tas-sa\u0127\u0127a pubblika, g\u0127as-swieq kollha kkon\u010bernati u jpo\u0121\u0121i lill-partijiet ikkon\u010bernati kollha fit-triq it-tajba biex jiksbu konformit\u00e0 s\u0127i\u0127a matul l-2021.", "Is-soluzzjoni tikkonsisti fi tliet elementi:", "Bl-applikazzjoni ta' dan l-appro\u010b\u010b g\u0127al perjodu ta' mhux aktar minn 12-il xahar wara li jintemm il-perjodu ta' tran\u017cizzjoni, l-UE g\u0127andha l-g\u0127an li tag\u0127ti lill-partijiet ikkon\u010bernati rilevanti kollha bi\u017c\u017cejjed \u017cmien biex jadattaw g\u0127all-\u0127ru\u0121 tar-Renju Unit u biex jistabbilixxu rotot \u0121odda ta' forniment fejn me\u0127tie\u0121, dejjem bl-assigurazzjoni ta' forniment kostanti ta' medi\u010bini u livell g\u0127oli ta' protezzjoni tas-sa\u0127\u0127a pubblika.", "X'\u0121ie de\u010bi\u017c dwar \u201cprodotti mhux f'riskju\u201d li jid\u0127lu fis-Suq Uniku?", "F'hiex tikkonsisti l-iskema tan-Negozjant ta' Fidu\u010bja?", "Il-Kodi\u010bi Doganali tal-Unjoni se japplika g\u0127all-prodotti kollha li jid\u0127lu jew jo\u0127or\u0121u mill-Irlanda ta' Fuq mill-1 ta' Jannar 2021.", "Dan jevita kull verifika u kontroll doganali fil-g\u017cira tal-Irlanda.", "F'dak li jirrigwarda d-dazji doganali, id-dazji doganali tal-UE se japplikaw g\u0127all-prodotti li jid\u0127lu fl-Irlanda ta' Fuq jekk ikun hemm riskju li dawn il-prodotti jid\u0127lu fis-Suq Uniku tal-UE.", "Ma hu se jkun pagabbli l-ebda dazju doganali, madankollu, jekk il-prodotti li jid\u0127lu fl-Irlanda ta' Fuq mill-bqija tar-Renju Unit ma jkunux f'riskju li jid\u0127lu fis-Suq Uniku tal-UE.", "Il-Kumitat Kon\u0121unt illum stabbilixxa l-kundizzjonijiet biex prodott li jidda\u0127\u0127al fl-Irlanda ta' Fuq jitqies li mhuwiex f'riskju li jid\u0127ol fl-UE u mhux se jkun so\u0121\u0121ett g\u0127al ippro\u010bessar kummer\u010bjali fl-Irlanda ta' Fuq.", "Prodott ma jitqiesx li huwa so\u0121\u0121ett g\u0127al ippro\u010bessar kummer\u010bjali meta:", "Prodott mhux se jitqies li jkun f'riskju li jid\u0127ol fis-Suq Uniku jekk:", "(i) id-dazju pagabbli skont it-Tariffa Doganali Komuni tal-Unjoni jkun daqs jew inqas mid-dazju pagabbli skont it-tariffa doganali tar-Renju Unit, jew", "(ii) l-importatur ikun Negozjant ta' Fidu\u010bja li qed jimporta dak il-prodott biex ibig\u0127u lil konsumaturi a\u0127\u0127arin li jkunu jinsabu fl-Irlanda ta' Fuq jew g\u0127all-u\u017cu finali tag\u0127hom (inklu\u017c fejn dak il-prodott kien so\u0121\u0121ett g\u0127al ippro\u010bessar mhux kummer\u010bjali qabel il-bejg\u0127 tieg\u0127u lil konsumaturi a\u0127\u0127arin g\u0127all-u\u017cu finali tag\u0127hom), u d-differenza bejn id-dazju pagabbli skont it-Tariffa Doganali Komuni tal-Unjoni u d-dazju pagabbli skont it-tariffa doganali tar-Renju Unit tkun inqas minn 3 % tal-valur doganali tal-prodott.", "Wie\u0127ed kif jikkwalifika b\u0127ala \u201cNegozjant ta' Fidu\u010bja\u201d?", "In-negozjanti li jixtiequ ju\u017caw l-iskema ta' negozjant ta' fidu\u010bja jridu jippre\u017centaw applikazzjoni lill-awtoritajiet kompetenti tar-Renju Unit u jipprovdu evidenza li huma jikkonformaw mar-rekwi\u017citi stabbiliti fid-De\u010bi\u017cjoni tal-Kumitat Kon\u0121unt.", "Ladarba ji\u0121u vverifikati u awtorizzati mill-awtoritajiet tar-Renju Unit, in-negozjanti jridu jkomplu jikkonformaw mal-kundizzjonijiet jew jirriskjaw li l-awtorizzazzjoni tag\u0127hom ti\u0121i sospi\u017ca jew revokata.", "Fid-dawl ta\u017c-\u017cmien qasir ta' t\u0127ejjija, il-ftehim jipprevedi l-possibbilt\u00e0 li jinbeda re\u0121im tan-negozjanti ta' fidu\u010bja abba\u017ci ta' awtorizzazzjonijiet provi\u017corji, mog\u0127tija so\u0121\u0121etti g\u0127al \u010berti kundizzjonijiet.", "In-negozjanti jistg\u0127u jitolbu awtorizzazzjoni provi\u017corja matul l-ewwel xahrejn wara d-data tad-d\u0127ul fis-se\u0127\u0127 tad-De\u010bi\u017cjoni tal-Kumitat Kon\u0121unt.", "Skont id-de\u010bi\u017cjoni dwar il-pre\u017cenza tal-Unjoni, l-UE se jkollha a\u010b\u010bess g\u0127al-lista ta' negozjanti ta' fidu\u010bja u se tkun tista' tissorvelja mill-qrib l-implimentazzjoni tal-iskema.", "Kemm se ddum din is-soluzzjoni ta' \u201cprodotti mhux f'riskju\u201d?", "Dawn id-dispo\u017cizzjonijiet rigward \u201cprodotti mhux f'riskju\u201d mhux se jibqg\u0127u japplikaw mill-1 ta' Awwissu 2024, kemm-il darba l-Kumitat Kon\u0121unt ma jidde\u010bidix qabel l-1 ta' April 2024 li dawn ikomplu japplikaw.", "Jekk isse\u0127\u0127 din is-sitwazzjoni, il-Kumitat Kon\u0121unt g\u0127andu l-kompitu li jsib soluzzjoni alternattiva mill-1 ta' Awwissu 2024.", "Jekk l-UE jew ir-Renju Unit iqisu li hemm devjazzjoni sinifikanti tal-kummer\u010b, jew frodi jew attivitajiet illegali o\u0127ra, Parti tista' tinforma lill-o\u0127ra l-o\u0127ra fil-Kumitat Kon\u0121unt sal-1 ta' Awwissu 2023, u l-Partijiet g\u0127andhom jag\u0127mlu \u0127ilithom biex isibu soluzzjoni a\u010b\u010bettabbli g\u0127at-tnejn.", "X'se ji\u0121ri fir-rigward tal-importazzjoni ta' prodotti tal-la\u0127am mill-Gran Brittanja lejn l-Irlanda ta' Fuq?", "X'\u0121ie de\u010bi\u017c dwar iz-zalzett?", "Sabiex ti\u0121i evitata fruntiera fi\u017cika fil-g\u017cira tal-Irlanda, \u010berti regoli tal-UE se jkomplu japplikaw fl-Irlanda ta' Fuq.", "Dan huwa l-ka\u017c g\u0127ar-regoli tal-UE dwar is-sikurezza tal-ikel, li jipprote\u0121u s-sa\u0127\u0127a u s-sikurezza ta\u010b-\u010bittadini.", "G\u0127aldaqstant, wa\u0127da mill-konsegwenzi tal-Brexit hija li l-importazzjoni ta' \u010berta kategorija ta' prodotti tal-la\u0127am mill-Gran Brittanja lejn l-Irlanda ta' Fuq se tkun ipprojbita.", "Peress li r-Renju Unit mhuwiex g\u0127alkollox im\u0127ejji g\u0127al tmiem il-perjodu ta' tran\u017cizzjoni, l-UE qablet li tippermetti l-importazzjoni ta' \u010berti prodotti ta' la\u0127am imkessa\u0127 mill-Gran Brittanja lejn l-Irlanda ta' Fuq g\u0127al perjodu ta' sitt xhur biss.", "Dawn il-prodotti jkunu so\u0121\u0121etti g\u0127al g\u0127add ta' kundizzjonijiet stretti.", "Dawn jinkludu li ji\u0121i \u017cgurat li dawn il-prodotti jkunu g\u0127alkollox allinjati mal-le\u0121i\u017clazzjoni korrispondenti tal-UE, li jkunu so\u0121\u0121etti g\u0127al verifiki u kontrolli meta jid\u0127lu fl-Irlanda ta' Fuq, li jkunu disponibbli biss g\u0127all-konsumaturi a\u0127\u0127arin fl-Irlanda ta' Fuq, filwaqt li jkunu ttikkettati kif suppost, u li ma jkunux jistg\u0127u ji\u0121u ttrasportati lejn l-UE.", "Il-partijiet ikkon\u010bernati kollha huma mistennija ju\u017caw dan i\u017c-\u017cmien b'mod effika\u010bi sabiex jadattaw il-katini ta' provvista g\u0127al-la\u0127am imkessa\u0127 mibjug\u0127 fl-Irlanda ta' Fuq.", "X'se ji\u0121ri dwar i\u010b-\u010bertifikazzjoni tas-sa\u0127\u0127a g\u0127all-prodotti tal-ikel?", "Peress li r-Renju Unit mhuwiex im\u0127ejji g\u0127alkollox g\u0127al tmiem il-perjodu ta' tran\u017cizzjoni, l-UE qablet li g\u0127al perjodu ta' tliet xhur, l-importazzjoni ta' \u010berti prodotti tal-ikel fl-Irlanda ta' Fuq mill-Gran Brittanja ma jkollhiex g\u0127alfejn tkun akkumpanjata minn \u010bertifikati simplifikati, sakemm ji\u0121u ssodisfati \u010berti kundizzjonijiet stretti.", "Dawn il-kundizzjonijiet se jiggarantixxu li jkun jista' jit\u0127addem \u010bertu livell ta' kontroll fuq dawn l-importazzjonijiet u se jg\u0127inu lill-partijiet ikkon\u010bernati jistabbilixxu katini ta' provvista \u0121odda g\u0127all-prodotti tal-ikel.", "Se jkunu me\u0127tie\u0121a dikjarazzjonijiet tal-esportazzjoni g\u0127all-prodotti esportati mill-Irlanda ta' Fuq lejn il-Gran Brittanja?", "Skont il-Protokoll, ir-regoli u l-pro\u010beduri doganali tal-UE se jkomplu japplikaw fl-Irlanda ta' Fuq.", "Il-Gran Brittanja mhux se tibqa' tifforma parti mit-territorju doganali tal-UE mill-1 ta' Jannar 2021.", "Dan ifisser li l-formalitajiet doganali me\u0127tie\u0121a g\u0127all-movimenti ta' prodotti bejn l-Irlanda ta' Fuq u l-Gran Brittanja huma l-istess b\u0127al dawk li japplikaw g\u0127all-movimenti ta' prodotti lejn/minn kull Stat Membru tal-UE lejn pajji\u017c mhux tal-UE.", "Madankollu, g\u0127al \u010berti prodotti, ir-rekwi\u017citi, inklu\u017ci d-data jew id-dikjarazzjonijiet tal-esportazzjoni, jistg\u0127u ji\u0121u pprovduti lill-awtoritajiet doganali bl-u\u017cu ta' mezzi alternattivi, b'mod partikolari l-lane\u010b.", "Filwaqt li ti\u0121i ffa\u010bilitata l-konsenja tag\u0127hom, l-informazzjoni li tirri\u017culta minn dawn ir-rekwi\u017citi trid tkun ekwivalenti g\u0127ad-dikjarazzjonijiet tal-esportazzjoni.", "X'inhu xog\u0127ol il-bord tal-arbitra\u0121\u0121 tal-Ftehim dwar il-\u0126ru\u0121 u kif \u0121iet ikkonkordata l-lista tal-arbitri?", "F'ka\u017c ta' tilwima rigward l-interpretazzjoni tal-Ftehim dwar il-\u0126ru\u0121, l-UE jew ir-Renju Unit jistg\u0127u jirreferu t-tilwima g\u0127al arbitra\u0121\u0121 vinkolanti.", "F'dawn il-ka\u017cijiet fejn it-tilwim jinvolvi kwistjoni ta' li\u0121i tal-UE, il-bord tal-arbitra\u0121\u0121 g\u0127andu l-obbligu li jirreferi l-kwistjoni lill-Qorti tal-\u0120ustizzja tal-Unjoni Ewropea (Qt\u0120-UE) g\u0127al de\u010bi\u017cjoni vinkolanti.", "Id-De\u010bi\u017cjoni tal-bord tal-arbitra\u0121\u0121 se tkun vinkolanti fuq l-Unjoni u r-Renju Unit.", "F'ka\u017c ta' nuqqas ta' konformit\u00e0, il-bord tal-arbitra\u0121\u0121 jista' jimponi somma f'daqqa jew pagament ta' penali li jit\u0127allas lill-parti li \u0121arrbet id-dannu.", "Kuntest", "Ir-Renju Unit \u0127are\u0121 mill-Unjoni Ewropea fil-31 ta' Jannar 2020.", "Ma g\u0127adux Stat Membru tal-Unjoni Ewropea.", "Sar qbil dwar perjodu ta' \u017cmien limitat b\u0127ala parti mill-Ftehim dwar il-\u0126ru\u0121 u se jdum sal-31 ta' Di\u010bembru 2020.", "Sa dakinhar, it-trattati tal-UE u l-li\u0121i tal-UE jibqg\u0127u japplikaw fir-Renju Unit.", "Il-Protokoll dwar l-Irlanda u l-Irlanda ta' Fuq, li jifforma parti integrali mill-Ftehim dwar il-\u0126ru\u0121, ukoll da\u0127al fis-se\u0127\u0127 fl-1 ta' Frar 2020.", "Il-bi\u010b\u010ba l-kbira tad-dispo\u017cizzjonijiet sostantivi tieg\u0127u jsiru applikabbli biss wara tmiem il-perjodu ta' tran\u017cizzjoni, ji\u0121ifieri mill-1 ta' Jannar 2021.", "G\u0127al aktar informazzjoni", "Stqarrija g\u0127all-istampa", "Aktar informazzjoni dwar il-\u0127ru\u0121 tar-Renju Unit mill-Unjoni Ewropea u l-Ftehim dwar il-\u0126ru\u0121"]}
{"url": "https://ec.europa.eu/commission/presscorner/detail/mt/IP_20_2401", "title": "Kontrolli doganali: Fl-2019, id-dwana tal-UE waqqfet o\u0121\u0121etti foloz u potenzjalment perikolu\u017ci b'valur li jqarreb is-\u20ac760 miljun", "category": "press_eu", "subcategory": "POLICY_AREA=TAXCUAA", "date": "Wed, 16 Dec 2020 23:00:00 GMT", "text": ["Skont rapport \u0121did ippubblikat illum mill-Kummissjoni Ewropea, fl-2019, mal-fruntieri esterni tal-UE, inqabdu o\u0121\u0121etti foloz b'valur ta' bejg\u0127 li jaqbe\u017c is-\u20ac760 miljun.", "Filwaqt li \u010b-\u010bifra tirrappre\u017centa \u017cieda fil-valur ta' \u20ac20 miljun meta mqabbel mal-2018, l-g\u0127add ta' o\u0121\u0121etti mi\u017cmuma \u017cdied b'aktar minn 30 % fl-istess perjodu.", "Dan ir-rapport annwali jag\u0127ti \u0127arsa \u0121enerali lejn il-\u0127idma mwettqa mill-uffi\u010bjali doganali tal-UE \u2013 responsabbli g\u0127all-infurzar tad-drittijiet tal-proprjet\u00e0 intellettwali (DPI) \u2013 mal-fruntieri esterni tal-UE.", "B'mod \u0121enerali, fl-2019, l-awtoritajiet doganali tal-Istati Membri ssekwestraw aktar minn 90,000 o\u0121\u0121ett li kisru d-drittijiet tal-proprjet\u00e0 intellettwali, li jissarrfu fi kwa\u017ci 41 miljun o\u0121\u0121ett individwali (\u017cieda ta' 53 % meta mqabbel mas-sena pre\u010bedenti).", "L-innovazzjoni u l-kreattivit\u00e0 huma l-muturi tal-ekonomija tag\u0127na, u d-detenturi tad-DPI irid ikollhom i\u010b-\u010bertezza li l-invenzjonijiet u d-ditti tag\u0127hom se jkunu protetti.", "Il-kompetittivit\u00e0 tan-negozji Ewropej tiddependi wkoll minn din i\u010b-\u010bertezza.", "Fl-istess \u0127in, il-prodotti kontrafatti huma ta' theddida g\u0127as-sikurezza u s-sigurt\u00e0 tal-konsumaturi tal-UE.", "L-awtoritajiet doganali tal-UE jaqdu rwol integrali u uniku fl-infurzar ta' dawn l-istandards mal-fruntieri esterni tag\u0127na.", "Paolo Gentiloni, il-Kummissarju g\u0127all-Ekonomija, stqarr: \u201cIl-prodotti foloz mhux biss jaffettwaw lin-negozji le\u0121ittimi, i\u017cda huma wkoll theddida g\u0127as-sa\u0127\u0127a, is-sikurezza u s-sigurt\u00e0 ta\u010b-\u010bittadini u l-konsumaturi tag\u0127na.", "Il-Kummissjoni Ewropea tibqa' impenjata li ti\u0121\u0121ieled din l-attivit\u00e0 illegali u tappo\u0121\u0121a lill-Istati Membri fl-isforzi tag\u0127hom biex jipprevjenu d-d\u0127ul ta' prodotti kontrafatti fis-Suq Uniku tag\u0127na.\u201d", "Ir-rapport jenfasizza li mal-kategoriji ewlenin ta' o\u0121\u0121etti ssekwestrati \u2013 sigaretti (21.3 %) u materjal tal-imballa\u0121\u0121 (13.6 %) \u2013 din is-sena \u017cdiedu mag\u0127hom is-sulfarini kontrafatti (20 %), filwaqt li l-\u0121ugarelli (9.6 %) u l-\u0127wejje\u0121 (3.9 %) jirrappre\u017centaw il-ma\u0121\u0121oranza l-kbira tal-bqija tal-prodotti kontrafatti importati fl-UE.", "F'termini ta' pro\u010beduri g\u0127a\u017c-\u017camma tal-o\u0121\u0121etti, il-kategoriji fil-qu\u010b\u010bata huma l-ilbies u \u017c-\u017craben sportivi filwaqt li l-fwejja\u0127 u l-ko\u017cmeti\u010bi din is-sena \u0121ew fit-tielet post. F'85 % tas-sekwestri doganali, il-merkanzija eventwalment inqerdet.", "Fir-rigward tal-ori\u0121ini ta' dawn l-o\u0121\u0121etti kontrafatti, i\u010b-\u010aina hija l-pajji\u017c tal-ori\u0121ini ewlieni f'termini tal-g\u0127add (33 %) u tal-valur (56 %) tal-o\u0121\u0121etti ssekwestrati.", "B\u0127al fis-snin pre\u010bedenti, it-Turkija u Hong Kong g\u0127adhom fost l-ewwel sebg\u0127a fi\u017c-\u017cew\u0121 kategoriji.", "Il-Pakistan (g\u0127as-sulfarini) u l-Moldova (g\u0127all-materjal tal-imballa\u0121\u0121 tas-sigaretti) jinsabu fuq quddiem f'termini ta' g\u0127add ta' o\u0121\u0121etti, u l-Marokk (g\u0127all-arlo\u0121\u0121i tal-idejn), is-Senegal (g\u0127all-\u0127wejje\u0121) u s-Serbja (g\u0127at-tabakk g\u0127all-hookahs) f'termini ta' valur.", "It-traffiku postali u tal-courriers flimkien ammonta g\u0127al 85 % tal-ka\u017cijiet kollha ta' o\u0121\u0121etti mi\u017cmuma.", "L-o\u0121\u0121etti individwali mi\u017cmuma fil-kategoriji tat-traffiku postali kienu prin\u010bipalment o\u0121\u0121etti tal-konsumatur ordnati permezz tal-kummer\u010b elettroniku, pere\u017cempju \u017craben, \u0127wejje\u0121 u \u0121ugarelli.", "Il-prodotti kontrafatti g\u0127all-u\u017cu ta' kuljum li huma potenzjalment perikolu\u017ci g\u0127as-sa\u0127\u0127a u s-sikurezza tal-konsumaturi, b\u0127all-ikel u x-xorb, l-o\u0121\u0121etti g\u0127all-kura tal-\u0121isem, il-medi\u010bini, il-prodotti tad-dar u l-\u0121ugarelli elettri\u010bi jibqg\u0127u problema, u jammontaw g\u0127al 15.6 % tal-ammont totali ta' o\u0121\u0121etti individwali mi\u017cmuma.", "L-Unjoni Doganali tal-UE \u017cviluppat b\u0127ala element fundamentali tas-Suq Uniku tag\u0127na, g\u0127ax t\u0127ares il-fruntieri tal-UE u \u010b-\u010bittadini tag\u0127na minn o\u0121\u0121etti pprojbiti u perikolu\u017ci, b\u0127all-armi, id-drogi u l-o\u0121\u0121etti kontrafatti.", "Ir-rapport tal-Kummissjoni fuq l-azzjonijiet doganali li jinfurzaw id-DPI ilu jo\u0127ro\u0121 kull sena mis-sena 2000 u huwa bba\u017cat fuq id-data li l-amministrazzjonijiet doganali tal-Istati Membri jibag\u0127tu lill-Kummissjoni.", "Id-data tag\u0127ti informazzjoni siewja biex ji\u0121i analizzat il-ksur tad-drittijiet tal-proprjet\u00e0 intellettwali u tg\u0127in istituzzjonijiet o\u0127ra b\u0127alma huma l-Uffi\u010b\u010bju tal-Proprjet\u00e0 Intellettwali tal-Unjoni Ewropea (EUIPO) u l-OECD biex jimmappjaw id-data ekonomika u l-aktar rotot komuni tal-falsifikaturi.", "Fl-2018, il-Kummissjoni ppre\u017centat pjan \u0121did, li \u0121ie sussegwentement adottat mill-Kunsill, li ji\u0121\u0121ieled kontra l-ksur tad-drittijiet tal-proprjet\u00e0 intellettwali u li jkopri s-snin 2018\u20132022.", "Il-Pjan ta' Azzjoni Doganali l-iktar re\u010benti tal-Kummissjoni se jkompli ji\u017cviluppa l-kapa\u010bitajiet tal-UE biex tappo\u0121\u0121a lill-Istati Membri fil-monitora\u0121\u0121 u t-te\u0127id ta' azzjoni dwar din l-attivit\u00e0 illegali.", "Din is-sena, il-Kummissjoni adottat ukoll Pjan ta' Azzjoni mfassal biex jipprote\u0121i d-drittijiet tal-proprjet\u00e0 intellettwali u biex ji\u0121\u0121ieled il-kontrafazzjoni u jtejjeb l-infurzar.", "Ir-rapport komplementari ppubblikat illum mill-Osservatorju tal-EUIPO jinkludi anali\u017ci tal-o\u0121\u0121etti mi\u017cmuma fis-suq intern tal-UE, u jipprovdi informazzjoni dwar ix-xejriet g\u0127al dak il-perjodu.", "Ir-rapport s\u0127i\u0127 u l-iskeda informattiva jinsabu hawn.", "Ir-rapport tal-EUIPO dwar l-o\u0121\u0121etti mi\u017cmuma fis-suq intern tal-UE huwa disponibbli hawn."]}
{"url": "https://ec.europa.eu/commission/presscorner/detail/mt/IP_20_2469", "title": "Il-ba\u0121it tal-UE: Il-Kummissjoni Ewropea tilqa' l-adozzjoni tal-ba\u0121it fit-tul tal-UE g\u0127all-2021-2027", "category": "press_eu", "subcategory": "POLICY_AREA=NGEU,BUDFINPROG", "date": "Wed, 16 Dec 2020 23:00:00 GMT", "text": ["Il-Kummissjoni Ewropea tilqa' d-de\u010bi\u017cjoni tal-Kunsill li tadotta l-ba\u0121it fit-tul li jmiss tal-UE g\u0127all-perjodu 2021-2027, li huwa l-a\u0127\u0127ar pass fil-pro\u010bess ta' adozzjoni.", "B'din id-de\u010bi\u017cjoni, il-kundizzjonijiet kollha issa \u0121ew issodisfati biex il-qafas finanzjarju pluriennali li jmiss g\u0127all-2021-2027 ikun fis-se\u0127\u0127 mill-1 ta' Jannar 2021.", "B'ri\u017cultat ta' dan, EUR 1 074 triljun [fi prezzijiet tal-2018] se jsiru disponibbli g\u0127all-benefi\u010bjarji tal-finanzjament tal-UE matul is-seba' snin li \u0121ejjin.", "Il-President Ursula von der Leyen qalet: \u201cB'NextGeneration EU u l-ba\u0121it fit-tul il-\u0121did, se nkunu nistg\u0127u nipprovdu lin-nies, lin-negozji, lir-re\u0121juni u lill-bliet Ewropej bl-appo\u0121\u0121 li je\u0127tie\u0121u b'mod ur\u0121enti biex jirkupraw mill-pandemija tal-coronavirus.", "Illum huwa jum ta' tama g\u0127all-Ewropa!", "Se nibnu Ewropa aktar ekolo\u0121ika, aktar di\u0121itali u aktar re\u017ciljenti, lesta g\u0127all-isfidi tal-lum u ta' g\u0127ada\u201d.", "Il-Kummissarju Ewropew Johannes Hahn inkarigat mill-ba\u0121it, li \u0127adem biex jiffa\u010bilita l-ftehim mill-bidu tal-mandat, qal: \u201cBil-pass finali me\u0127ud illum g\u0127all-adozzjoni tal-qafas finanzjarju pluriennali 2021-2027, nistg\u0127u nibdew il-pro\u010bess ta' implimentazzjoni.", "Il-Kummissjoni tal-UE se tag\u0127mel kull sforz biex tmexxi l-irkupru tal-Europea\u00b4 mill-1 ta' Jannar 'l quddiem.", "G\u0127all-ewwel darba se jkollna wkoll mekkani\u017cmu fis-se\u0127\u0127 li se jg\u0127inna nipprote\u0121u a\u0127jar il-flus tal-kontribwenti tal-UE.", "Issa huwa importanti li nwasslu malajr!", "G\u0127alhekk huwa kru\u010bjali li jitlestew il-passi li fadal g\u0127at-tnedija ta' NextGeneration EU.", "Il-qawwa finanzjarja bla pre\u010bedent tal-QFP/NGEU b'volum ta' EUR 1,8 triljun se tipprovdi l-mezzi me\u0127tie\u0121a g\u0127al irkupru sostenibbli u tran\u017cizzjoni ekolo\u0121ika u di\u0121itali tal-Ewropa.\u201d", "Fl-istess \u0127in, tkompli l-\u0127idma lejn il-finalizzazzjoni ta' NextGeneration EU, l-istrument temporanju ta' rkupru ma\u0127luq biex i\u0127e\u0121\u0121e\u0121 l-irkupru tal-Ewropa mill-kri\u017ci tal-coronavirus.", "Ladarba ji\u0121i adottat, il-pakkett ta' total ta' EUR 1,8 triljun [fi prezzijiet tal-2018] se jkun l-akbar pakkett li qatt \u0121ie ffinanzjat mill-ba\u0121it tal-UE.", "Bis-setg\u0127a kkombinata tal-ba\u0121it fit-tul u n-NextGeneration EU, l-UE se tappo\u0121\u0121a li\u010b-\u010bittadini, lill-kumpaniji u lir-re\u0121juni l-aktar milquta mill-kri\u017ci tal-coronavirus.", "Il-pakkett se jg\u0127in ukoll biex tinbena Ewropa ta' wara l-COVID-19, li se tkun aktar ekolo\u0121ika, aktar di\u0121itali, aktar re\u017ciljenti u aktar adatta g\u0127all-isfidi attwali u futuri.", "Il-Kummissjoni Ewropea se tkun tista' tibda timpenja l-fondi ta\u0127t il-qafas finanzjarju pluriennali li jmiss mill-1 ta' Jannar 2021, wara l-adozzjoni tal-le\u0121i\u017clazzjoni rilevanti spe\u010bifika g\u0127as-settur kif ukoll tal-ba\u0121it annwali g\u0127all-2021 mill-Parlament Ewropew u mill-Kunsill.", "Biex il-Kummissjoni tibda tissellef ta\u0127t NextGeneration EU, biex b'hekk l-istrument isir operattiv, g\u0127adha me\u0127tie\u0121a r-ratifika tad-De\u010bi\u017cjoni l-\u0121dida dwar ir-Ri\u017corsi Proprji mill-Istati Membri kollha f'konformit\u00e0 mar-rekwi\u017citi kostituzzjonali tag\u0127hom.", "Il-Kummissjoni tibba\u017ca ru\u0127ha fuq l-impenn tal-Istati Membri li jippro\u010bedu malajr kemm jista' jkun, fl-interess ta\u010b-\u010bittadini tag\u0127hom.", "Sfond", "Il-Kummissjoni ressqet il-proposta tag\u0127ha g\u0127all-ba\u0121it fit-tul li jmiss tal-UE fit-2 ta' Mejju 2018.", "Il-proposta ta' qafas \u0121iet segwita minnufih minn proposti le\u0121i\u017clattivi g\u0127as-37 programm settorjali (e\u017c. koe\u017cjoni, agrikoltura, Erasmus, Orizzont Ewropa, e\u010b\u010b).", "Bejn l-2018 u l-bidu tal-2020, il-Kummissjoni \u0127admet id f'id mal-Presidenzi b'rotazzjoni tal-Kunsill, u f'kollaborazzjoni mill-qrib mal-Parlament Ewropew, biex tmexxi n-negozjati 'l quddiem.", "Fis-27 ta' Mejju 2020, b'reazzjoni g\u0127all-kri\u017ci bla pre\u010bedent ikkaw\u017cata mill-coronavirus, il-Kummissjoni Ewropea pproponiet l-istrument ta' rkupru temporanju NextGeneration EU ta' EUR 750 biljun, kif ukoll rinforzi mmirati g\u0127all-ba\u0121it fit-tul tal-UE g\u0127all-2021-2027.", "Fit-21 ta' Lulju 2020, il-kapijiet ta' stat jew ta' gvern tal-UE la\u0127qu ftehim politiku dwar il-pakkett.", "Fl-10 ta' Novembru 2020, il-Parlament Ewropew u l-Kunsill la\u0127qu qbil dwar il-pakkett.", "Fl-10 ta' Di\u010bembru 2020, l-Istati Membri tal-UE fil-Kunsill Ewropew qablu li jiffinalizzaw l-adozzjoni tar-Regolament QFP u tad-De\u010bi\u017cjoni dwar ir-Ri\u017corsi Proprji, fil-livell tal-Kunsill.", "Il-pass finali tal-lum isegwi l-vot tal-biera\u0127 fil-Parlament Ewropew, li approva r-Regolament QFP b'ma\u0121\u0121oranza sinifikanti.", "G\u0127al aktar informazzjoni", "Domandi u Risposti", "Is-sit web tal-QFP"]}
{"url": "https://ec.europa.eu/commission/presscorner/detail/mt/IP_20_2436", "title": "\u20ac182.9 miljun g\u0127all-promozzjoni tal-prodotti agroalimentari Ewropej, b'enfasi fuq l-agrikoltura sostenibbli", "category": "press_eu", "subcategory": "POLICY_AREA=AGRURAL", "date": "Wed, 16 Dec 2020 23:00:00 GMT", "text": ["\u0120ie allokat total ta' \u20ac182.9 miljun g\u0127all-promozzjoni tal-prodotti agroalimentari tal-UE, fl-UE u barra minnha, fl-2021.", "Dan il-programm ta' \u0127idma applikat fil-qasam tal-politika ta' promozzjoni jag\u0127mel enfasi spe\u010bjali fuq il-promozzjoni ta' prodotti u ta' metodi ta' biedja li jappo\u0121\u0121aw b'mod aktar dirett l-objettivi tal-Patt Ekolo\u0121iku Ewropew, filwaqt li jipprijoritizza l-prodotti organi\u010bi, il-frott u l-\u0127axix, u l-agrikoltura sostenibbli.", "Il-politika tal-UE g\u0127all-promozzjoni tal-prodotti agroalimentari hija mfassla biex i\u017c\u017cid il-kompetittivit\u00e0 tas-settur billi tapprofitta mill-espansjoni tas-swieq agroalimentari globali, u \u017c\u017cid l-g\u0127arfien dwar l-istandards g\u0127oljin u\u017cati fl-agrikoltura tal-UE, inklu\u017c f'termini ta' kwalit\u00e0 u sostenibbilt\u00e0.", "Is-sena d-die\u0127la se jidda\u0127\u0127al fis-se\u0127\u0127 qafas \u0121did g\u0127all-politika ta' promozzjoni, kif previst fl-istrate\u0121ija \u201cMill-G\u0127alqa sal-Platt\u201d .", "Il-Kummissarju g\u0127all-Agrikoltura u l-I\u017cvilupp Rurali, Janusz Wojciechowski stqarr: \u201cL-agrikoltura Ewropea tinsab f'salib it-toroq.", "L-istandards tag\u0127ha f'termini ta' kwalit\u00e0 u sikurezza huma mag\u0127rufa madwar id-dinja.", "Issa je\u0127tie\u0121 li tiffoka aktar fuq is-sostenibbilt\u00e0.", "Il-politika ta' promozzjoni tag\u0127na qed tappo\u0121\u0121a lill-produtturi tal-UE j\u017cidu l-g\u0127arfien dwar il-prodotti tag\u0127hom fl-UE u lil hinn minnha.", "Issa se tkun ukoll g\u0127odda kru\u010bjali fil-promozzjoni tal-agrikoltura sostenibbli f'konformit\u00e0 mal-ambizzjonijiet tal-Patt Ekolo\u0121iku.", "L-agrikoltura sostenibbli wriet li tista' tkun ta' benefi\u010b\u010bju g\u0127all-produtturi billi \u017c\u017cid il-valur tal-prodotti tag\u0127hom u g\u0127all-konsumaturi li dejjem aktar jixtiequ li l-ikel ji\u0121i prodott minn sorsi sostenibbli.", "Il-ba\u0121it tal-politika ta' promozzjoni g\u0127all-2021 jirrifletti l-livell dejjem aktar ambizzju\u017c tag\u0127na, anki fid-dawl tar-rie\u017cami tas-sena d-die\u0127la tal-qafas tal-politika ta' promozzjoni tag\u0127na.", "Je\u0127tie\u0121 li n\u017commu dan it-tip ta' ba\u0121it fis-snin li \u0121ejjin biex ni\u017cguraw li din il-politika tkun tista' tkompli tappo\u0121\u0121a l-objettivi tal-Patt Ekolo\u0121iku.\u201d", "Kwa\u017ci nofs il-ba\u0121it (\u20ac86 miljun) se jmur g\u0127al kampanji li jkunu konformi b'mod aktar dirett mal-ambizzjonijiet tal-Patt Ekolo\u0121iku Ewropew, u b'mod partikolari mal-istrate\u0121ija \u201cMill-G\u0127alqa sal-Platt\u201d.", "Dan jinkludi li l-konsumaturi tal-UE u dawk fil-livell dinji, ji\u0121u infurmati dwar il-biedja organika, l-agrikoltura sostenibbli tal-UE u r-rwol tas-settur agroalimentari fir-rigward tal-azzjoni klimatika u tal-ambjent.", "Il-kampanji mag\u0127\u017cula se jkollhom l-g\u0127an li j\u017cidu l-g\u0127arfien dwar dawn it-tipi ta' biedja u li j\u017cidu r-rikonoxximent tat-tikketta organika.", "Barra minn hekk, fl-UE, se ji\u0121u ffinanzjati kampanji li jippromwovu dieta tajba g\u0127as-sa\u0127\u0127a u dieti bbilan\u010bjati permezz ta' \u017cieda fil-konsum ta' frott u \u0127axix frisk.", "Enfa\u017ci o\u0127ra ta' dawn il-kampanji se tkun dik fuq l-istandards g\u0127oljin ta' sikurezza u kwalit\u00e0, kif ukoll fuq id-diversit\u00e0 u l-aspetti tradizzjonali tal-prodotti agroalimentari tal-UE.", "Dan jinkludi l-promozzjoni ta' skemi ta' kwalit\u00e0 tal-UE b\u0127all-indikazzjonijiet \u0121eografi\u010bi fl-UE.", "Fl-a\u0127\u0127ar nett, fir-rigward tal-kampanji barra mill-UE, il-prijoritajiet huma ffokati fuq is-swieq b'potenzjal g\u0127oli ta' tkabbir, b\u0127all-\u0120appun, il-Korea t'Isfel, il-Kanada u l-Messiku.", "Il-kampanji mag\u0127\u017cula mistennija li jsa\u0127\u0127u l-kompetittivit\u00e0 u j\u017cidu l-konsum tal-prodotti agroalimentari tal-UE, itejbu r-reputazzjoni tag\u0127hom, u j\u017cidu s-sehem mis-suq tag\u0127hom f'dawn il-pajji\u017ci fil-mira.", "Is-sej\u0127iet g\u0127all-proposti g\u0127all-kampanji tal-2021 se ji\u0121u ppubblikati kmieni fl-2021.", "Firxa wiesg\u0127a ta' entitajiet, fosthom organizzazzjonijiet kummer\u010bjali, organizzazzjonijiet ta' produtturi u gruppi agroalimentari responsabbli g\u0127al attivitajiet ta' promozzjoni, huma eli\u0121ibbli biex japplikaw g\u0127all-finanzjament u jressqu l-proposti tag\u0127hom.", "Il-pro\u0121etti se ji\u0121u vvalutati skont l-objettivi klimati\u010bi u ambjentali tal-PAK, tal-Patt Ekolo\u0121iku Ewropew u tal-istrate\u0121ija \u201cMill-G\u0127alqa sal-Platt\u201d, b'mod partikolari fir-rigward tas-sostenibbilt\u00e0 tal-produzzjoni u tal-konsum.", "G\u0127al aktar tag\u0127rif", "Programm ta' \u0126idma Annwali 2021", "Tabella tal-Programm ta' \u0126idma Annwali 2021", "Il-politika ta' promozzjoni", "Patt Ekolo\u0121iku"]}
{"url": "https://ec.europa.eu/commission/presscorner/detail/mt/IP_20_2305", "title": "Coronavirus: Il-Kummissjoni tikkonkludi ta\u0127ditiet esploratorji ma' Novavax biex ti\u017cgura va\u010b\u010bin potenzjali \u0121did", "category": "press_eu", "subcategory": "POLICY_AREA=HEALTHPOL,COVID-19", "date": "Wed, 16 Dec 2020 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum il-Kummissjoni Ewropea kkonkludiet ta\u0127ditiet esploratorji mal-kumpanija farma\u010bewtika Novavax bil-\u0127sieb li tixtri va\u010b\u010bin potenzjali tag\u0127ha kontra l-COVID-19.", "Il-kuntratt previst ma' Novavax jipprevedi l-possibbilt\u00e0 li l-Istati Membri kollha tal-UE jixtru 100 miljun do\u017ca, u jistg\u0127u jixtru sa 100 miljun do\u017ca o\u0127ra.", "Il-finalizzazzjoni tal-lum tat-ta\u0127ditiet esploratorji ma' Novavax hija \u017cieda ma' portafoll wiesa', di\u0121\u00e0 \u017cgurat, ta' va\u010b\u010bini li se ji\u0121u prodotti fl-Ewropa, inklu\u017c il-kuntratti di\u0121\u00e0 ffirmati ma' AstraZeneca, Sanofi-GSK, Janssen Pharmaceutica NV, BioNtech-Pfizer, CureVac, u Moderna.", "Dan il-portafoll diversifikat ta' va\u010b\u010bini se ji\u017cgura li l-Ewropa tkun ippreparata tajjeb g\u0127at-tilqim, ladarba ji\u0121i ppruvat li l-va\u010b\u010bini huma sikuri u effettivi.", "L-Istati Membri jistg\u0127u jidde\u010biedu wkoll li jag\u0127mlu donazzjoni ta' va\u010b\u010bini lil pajji\u017ci bi d\u0127ul baxx u medju jew li jg\u0127addu minnhom lil pajji\u017ci Ewropej o\u0127ra.", "Il-President tal-Kummissjoni Ewropea, Ursula von der Leyen, qalet: \u201cBi pja\u010bir in\u0127abbar li qed inkomplu nwessg\u0127u l-portafoll tag\u0127na ta' va\u010b\u010bini diversi.", "Il-pass tal-lum biex il\u0127aqna ftehim ma' Novavax juri l-impenn tal-Kummissjoni li ti\u017cgura li ji\u0121u esplorati l-g\u0127a\u017cliet kollha possibbli biex ikun hemm a\u010b\u010bess g\u0127all-va\u010b\u010bini kontra l-COVID-19.", "L-a\u010b\u010bess g\u0127al aktar va\u010b\u010bini se jwassal g\u0127al kopertura suffi\u010bjenti biex neg\u0127lbu l-pandemija.\u201d", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari, qalet: \u201cNinsabu qrib li n\u017cidu s-seba' va\u010b\u010bin promettenti fil-portafoll tag\u0127na u b'hekk in\u017cidu l-possibbilt\u00e0 li jkollna l-a\u0127jar g\u0127a\u017cla possibbli g\u0127al va\u010b\u010bin sikur u effettiv.", "L-Istati Membri kollha issa jridu ji\u017cguraw li huma lesti biex jibdew ju\u017caw u\u0127ud minnhom mill-bidu tal-2021 ladarba jintwera li huma sikuri u effettivi.", "It-tilqim se jiddetermina kif se ng\u0127ixu u na\u0127dmu fl-2021.", "Fil-perjodu ta' qabel il-festi, qed nitolbu li\u010b-\u010bittadini jkomplu l-isforzi tag\u0127hom biex nikkontrollaw il-pandemija.", "Kul\u0127add g\u0127andu jag\u0127ti sehmu biex nevitaw \u017cieda mill-\u0121did ta' ka\u017cijiet issa li qed nistennew va\u010b\u010bin.\u201d", "Novavax hija kumpanija tal-bijoteknolo\u0121ija li ti\u017cviluppa va\u010b\u010bini tal-\u0121enerazzjoni li jmiss g\u0127al mard infettiv serju.", "Il-va\u010b\u010bin tag\u0127hom huwa va\u010b\u010bin b'subunit\u00e0 tal-proteina li di\u0121\u00e0 jinsab fl-istadju tal-prova klinika tal-fa\u017ci 3.", "Il-Kummissjoni, bl-appo\u0121\u0121 tal-Istati Membri tal-UE, dde\u010bidiet li tappo\u0121\u0121a dan il-va\u010b\u010bin abba\u017ci ta' valutazzjoni xjentifika soda, tat-teknolo\u0121ija u\u017cata, tal-esperjenza tal-kumpanija fl-i\u017cvilupp ta' va\u010b\u010bini u tal-kapa\u010bit\u00e0 ta' produzzjoni tag\u0127ha biex tipprovdi l-va\u010b\u010bin lill-Istati Membri kollha tal-UE.", "Kuntest", "Fis-17 ta' \u0120unju, il-Kummissjoni Ewropea ppre\u017centat strate\u0121ija Ewropea biex ta\u010b\u010bellera l-i\u017cvilupp, il-manifattura u l-u\u017cu ta' va\u010b\u010bini effettivi u sikuri kontra l-COVID-19.", "Biex tikkumpensa g\u0127ad-dritt li tixtri g\u0127add spe\u010bifiku ta' do\u017ci ta' va\u010b\u010bini f'perjodu ta' \u017cmien partikolari, il-Kummissjoni tiffinanzja, bil-quddiem, parti mill-ispejje\u017c li jiffa\u010b\u010baw il-produtturi tal-va\u010b\u010bini fil-forma ta' Ftehimiet ta' Xiri bil-Quddiem.", "Il-finanzjament li tag\u0127ti jitqies b\u0127ala kapparra g\u0127all-va\u010b\u010bini li mbag\u0127ad fil-fatt jinxtraw mill-Istati Membri.", "Peress li l-prezz g\u0127oli u r-rata g\u0127olja ta' falliment ifissru li l-i\u017cviluppaturi tal-va\u010b\u010bini jkunu qed jie\u0127du riskju kbir meta jidde\u010biedu li jinvestu f'va\u010b\u010bin kontra l-COVID-19, dawn il-ftehimiet jippermettu li jsiru investimenti li f'\u010birkostanzi differenti x'aktarx ma jsirux.", "Ladarba l-va\u010b\u010bini jkunu \u0121ew ippruvati li huma sikuri u effettivi u jkunu ng\u0127ataw awtorizzazzjoni g\u0127at-tqeg\u0127id fis-suq mill-A\u0121enzija Ewropea g\u0127all-Medi\u010bini, je\u0127tie\u0121 li dawn jitqassmu u jintu\u017caw malajr fl-Ewropa kollha.", "Fil-15 ta' Ottubru, il-Kummissjoni stabbiliet il-passi ewlenin li jridu jie\u0127du l-Istati Membri biex ikunu ppreparati tajjeb, anki bl-i\u017cvilupp ta' strate\u0121iji nazzjonali tat-tilqim.", "Il-Kummissjoni qed tistabbilixxi qafas komuni ta' rappurtar u pjattaforma g\u0127all-monitora\u0121\u0121 tal-effettivit\u00e0 tal-istrate\u0121iji nazzjonali tat-tilqim u adottat aktar azzjonijiet biex issa\u0127\u0127a\u0127 il-mi\u017curi ta' t\u0127ejjija u ta' rispons fl-UE kollha u l-istrate\u0121ija \u201cNipprote\u0121u ru\u0127na mill-COVID-19 fix-xitwa\u201d li toffri appo\u0121\u0121 ulterjuri lill-Istati Membri fl-u\u017cu tal-va\u010b\u010bini.", "Il-Kummissjoni hija impenjata wkoll li ti\u017cgura li kull min je\u0127tie\u0121 va\u010b\u010bin ikollu a\u010b\u010bess g\u0127alih, ikun fejn ikun fid-dinja, mhux biss f'pajji\u017cu.", "\u0126add mhu sikur jekk ma jkunx sikur kul\u0127add.", "G\u0127al din ir-ra\u0121uni mill-4 ta' Mejju 2020 'l hawn \u0121abret kwa\u017ci \u20ac16-il biljun mir-Rispons Globali g\u0127all-Coronavirus, li hija azzjoni dinjija g\u0127all-a\u010b\u010bess universali g\u0127at-testijiet, g\u0127at-trattamenti u g\u0127all-va\u010b\u010bini kontra l-coronavirus u g\u0127all-irkupru dinji, u kkonfermat l-interess tag\u0127ha li tipparte\u010bipa fil-Fa\u010bilit\u00e0 COVAX g\u0127all-a\u010b\u010bess ekwu u affordabbli g\u0127all-va\u010b\u010bini kontra l-COVID-19 mad-dinja kollha.", "B\u0127ala parti mill-isforz tat-Tim Ewropa, il-Kummissjoni \u0127abbret li se tikkontribwixxi \u20ac400 miljun f'garanziji biex tappo\u0121\u0121a lil COVAX u lill-objettivi tag\u0127ha fil-kuntest tar-Rispons Globali g\u0127all-Coronavirus.", "Fit-12 ta' Novembru, l-Unjoni Ewropea \u0127abbret il-kontribuzzjoni ta' \u20ac100 miljun addizzjonali f'iffinanzjar b'g\u0127otjiet biex tappo\u0121\u0121a l-Fa\u010bilit\u00e0 COVAX.", "Aktar Informazzjoni", "L-Istrate\u0121ija tal-UE g\u0127all-Va\u010b\u010bini", "Va\u010b\u010bini sikuri kontra l-COVID-19 g\u0127all-Ewropej", "Mistoqsijiet u Twe\u0121ibiet: L-Awtorizzazzjoni ta' kummer\u010bjalizzazzjoni kondizzjonali g\u0127all-va\u010b\u010bini kontra l-COVID-19", "Ir-Rispons tal-UE g\u0127all-Coronavirus", "\u0126arsa \u0121enerali lejn ir-Rispons tal-Kummissjoni", "Skeda informattiva: Kif ja\u0127dmu l-va\u010b\u010bini", "Skeda informattiva: Il-benefi\u010b\u010bji tat\u2011tilqim g\u0127as-sa\u0127\u0127a", "Skeda informattiva: Il-pro\u010bess ta' awtorizzazzjoni", "Skeda informattiva: Is-sikurezza fit-tul", "Skeda informattiva: Il-portafoll attwali tal-UE"]}
{"url": "https://ec.europa.eu/commission/presscorner/detail/mt/STATEMENT_20_2441", "title": "Il-jum Internazzjonali tal-Migranti: Dikjarazzjoni Kon\u0121unta tal-Kummissjoni Ewropea u tar-Rappre\u017centant G\u0127oli tal-Unjoni g\u0127all-Affarijiet Barranin u l-Politika ta' Sigurt\u00e0", "category": "press_eu", "subcategory": "POLICY_AREA=DEVEL,HOMEAFF,HREXTRELS,NEIGHB,PR-EUWORLD,MIGR", "date": "Wed, 16 Dec 2020 23:00:00 GMT", "text": ["Fl-okka\u017cjoni tal-Jum Internazzjonali tal-Migranti, ir-Rappre\u017centant G\u0127oli u l-Kummissjoni Ewropea g\u0127amlu d-dikjarazzjoni li \u0121ejja:", "\u201cKull sena madwar \u017cew\u0121 miljun persuna jistabbilixxu ru\u0127hom fl-Unjoni Ewropea, u madwar miljun ru\u0127 mill-UE jemigraw biex jg\u0127ixu post ie\u0127or.", "Il-migrazzjoni minn dejjem kienet parti mill-identit\u00e0 Ewropea tag\u0127na \u2013 u dejjem se tkun.", "Tul is-sekli influwenzat s-so\u010bjetajiet tag\u0127na, arrikkiet l-kulturi tag\u0127na, ikkontribwiet g\u0127all-i\u017cvilupp ekonomiku tag\u0127na u sawwret \u0127afna minn \u0127ajjitna.", "Tista' tkun sors ta' prosperit\u00e0, innovazzjoni u \u017cvilupp sostenibbli \u2013 meta tkun \u0121estita tajjeb.", "Dan jinkludi l-protezzjoni tad-drittijiet tan-nies, il-\u0127olqien ta' regoli \u010bari u \u0121usti dwar l-a\u017cil u l-migrazzjoni, it-tnaqqis tal-ispostament furzat, it-trawwim tal-integrazzjoni, u l-indirizzar tal-\u0127ti\u0121ijiet tal-komunitajiet ospitanti.", "Fil-jum Internazzjonali tal-Migranti, l-Unjoni Ewropea ttenni l-impenn qawwi tag\u0127ha li tipprote\u0121i d-dinjit\u00e0 u d-drittijiet tal-bniedem tal-migranti kollha.", "Il-migranti j\u0121ibu valur g\u0127all-ekonomiji u s-so\u010bjetajiet tag\u0127na, u a\u0127na nistinkaw biex ni\u017cguraw li l-migrazzjoni sse\u0127\u0127 b'mod sikur, legali u \u0121estit tajjeb.", "B\u0127ala parti mir-rispons globali tal-Unjoni Ewropea g\u0127all-pandemija tal-coronavirus, ffukajna l-attenzjoni tag\u0127na fuq l-appo\u0121\u0121 lill-popolazzjonijiet vulnerabbli, b\u0127all-migranti, il-persuni spostati bil-forza u l-komunitajiet ospitanti tag\u0127hom madwar id-dinja, u se nkomplu nag\u0127mlu dan.", "Il-\u0121estjoni tal-migrazzjoni te\u0127tie\u0121 kooperazzjoni u impenn dinji, solidarjet\u00e0 u l-kondivi\u017cjoni tar-responsabbilt\u00e0.", "L-Unjoni Ewropea ssegwi appro\u010b\u010b komprensiv, ibbilan\u010bjat u kooperattiv, fi s\u0127ubija mal-pajji\u017ci ta' ori\u0121ini, ta' tran\u017citu u ta' destinazzjoni, organizzazzjonijiet re\u0121jonali u multilaterali, kif ukoll is-so\u010bjet\u00e0 \u010bivili, l-organizzazzjonijiet tal-migranti u tad-dijaspora.", "A\u0127na nfittxu li nimmassimizzaw il-benefi\u010b\u010bji tal-i\u017cvilupp tal-migrazzjoni, nisfruttaw il-potenzjal tar-rimessi u ninvolvu ru\u0127na mill-qrib mal-organizzazzjonijiet tad-dijaspora.", "F'Settembru li g\u0127adda, ipproponejna Patt \u0121did dwar il-Migrazzjoni u l-A\u017cil g\u0127all-Unjoni Ewropea.", "Skont il-Patt, a\u0127na nimmiraw g\u0127all-governanza tal-migrazzjoni komuni fil-livell tal-Unjoni: solidarjet\u00e0 u kondivi\u017cjoni \u0121usta tar-responsabbilt\u00e0, pro\u010beduri aktar effettivi, impenn aktar b'sa\u0127\u0127tu biex ji\u0121u \u017cviluppati rotot g\u0127all-migrazzjoni legali u tissa\u0127\u0127a\u0127 l-integrazzjoni u ti\u0121i indirizzata l-migrazzjoni irregolari.", "B\u0127ala parti mill-Patt il-\u0121did, a\u0127na nimpenjaw ru\u0127na li napprofondixxu l-kooperazzjoni tag\u0127na mal-pajji\u017ci s\u0127ab.", "A\u0127na di\u0121\u00e0 impenjati li nsa\u0127\u0127u l-opportunitajiet ekonomi\u010bi, insa\u0127\u0127u l-\u0121lieda kontra t-traffikanti u l-fa\u010bilitaturi ta' d\u0127ul klandestin tal-bnedmin li jie\u0127du vanta\u0121\u0121 mid-disprament u jpo\u0121\u0121u eluf ta' \u0127ajjiet fil-periklu, u ntejjbu r-riammissjoni u l-integrazzjoni mill-\u0121did tal-migranti, dawn huma kollha elementi tas-s\u0127ubijiet komprensivi u mfassla apposta li qed infittxu li ntejbu.\u201d"]}
{"url": "https://ec.europa.eu/commission/presscorner/detail/mt/IP_19_502", "title": "Ta\u0127ditiet Kummer\u010bjali bejn l-UE u l-Istati Uniti: Il-Kummissjoni Ewropea tippre\u017centa abbozz ta' mandati ta' negozjar", "category": "press_eu", "subcategory": "POLICY_AREA=TRADEPOL", "date": "Thu, 17 Jan 2019 23:00:00 GMT", "text": ["Il-Kummissjoni Ewropea llum adottat proposti g\u0127al direttivi ta' negozjati g\u0127at-ta\u0127ditiet kummer\u010bjali tag\u0127ha mal-Istati Uniti: wa\u0127da dwar il-valutazzjoni tal-konformit\u00e0, u l-o\u0127ra dwar l-eliminazzjoni tat-tariffi g\u0127al prodotti industrijali.", "Dawn in-negozjati jsegwu d-Dikjarazzjoni Kon\u0121unta li ntla\u0127aq qbil dwarha mill-President Juncker u l-President Trump f'Lulju li g\u0127adda.", "B\u0127ala parti mill-impenn tag\u0127ha g\u0127at-trasparenza, il-Kummissjoni Ewropea qed tippubblika l-abbozz tal-mandati fl-istess \u0127in li tissottomettihom lill-Istati Membri tal-UE.", "L-Istati Membri issa g\u0127andhom jag\u0127tu l-approvazzjoni tag\u0127hom g\u0127all-proposti qabel ma jkunu jistg\u0127u jibdew in-negozjati.", "Il-Kummissarju g\u0127all-Kummer\u010b Cecilia Malmstr\u00f6m qalet: \u201cIl-pubblikazzjoni tal-lum tal-abbozz ta' direttivi ta' negozjar tag\u0127na hija parti mill-implimentazzjoni tad-dikjarazzjoni kon\u0121unta tal-Presidenti Juncker u Trump f'Lulju.", "L-Ambaxxatur Lighthizer u jien di\u0121\u00e0 ltqajna diversi drabi fil-Grupp ta' \u0126idma E\u017cekuttiv u g\u0127amiltha \u010bara \u0127afna li l-UE hija impenjata li ssostni n-na\u0127a tag\u0127ha tal-ftehim mil\u0127uq mi\u017c-\u017cew\u0121 Presidenti.", "Dawn i\u017c-\u017cew\u0121 direttivi ta' negozjati proposti se jippermettu lill-Kummissjoni ta\u0127dem fuq it-tne\u0127\u0127ija tat-tariffi u l-ostakli mhux tariffarji g\u0127all-kummer\u010b transatlantiku tal-o\u0121\u0121etti industrijali, l-g\u0127anijiet ewlenin tad-Dikjarazzjoni Kon\u0121unta ta' Lulju.\u201d", "Id-direttivi ta' negozjar ippre\u017centati mill-Kummissjoni lill-Kunsill jimplimentaw id-Dikjarazzjoni Kon\u0121unta tal-25 ta' Lulju u jkopru \u017cew\u0121 ftehimiet potenzjali mal-Istati Uniti:", "Fil-kuntest tal-Grupp ta' \u0126idma E\u017cekuttiv bejn l-UE u l-Istati Uniti, stabbilit f'Lulju 2018, il-Kopresidenti, il-Kummissarju Malmstr\u00f6m u r-Rappre\u017centant tal-Kummer\u010b tal-Istati Uniti Robert Lighthizer, iltaqg\u0127u erba' darbiet sabiex imexxu \u2018l quddiem il-programm ta' \u0127idma miftiehem.", "Saru diversi laqg\u0127at o\u0127ra bejn rappre\u017centanti ta\u017c-\u017cew\u0121 na\u0127at fil-livelli ta' uffi\u010bjali g\u0127olja u ta' esperti.", "L-UE di\u0121\u00e0 implimentat diversi aspetti tad-Dikjarazzjoni Kon\u0121unta ta' Lulju.", "B'mod partikolari, l-importazzjonijiet tal-fa\u017cola tas-sojja mill-Istati Uniti lejn l-Unjoni Ewropea \u017cdiedu b'112 % matul il-perjodu bejn Lulju sa Di\u010bembru 2018, meta mqabbel mal-istess perjodu tas-sena li g\u0127addiet.", "L-Istati Uniti issa hija l-fornitur ewlieni tal-fa\u017cola tas-sojja fl-Ewropa u dalwaqt se tkun tista' tespandi aktar is-suq tag\u0127ha, wara d-de\u010bi\u017cjoni tal-Kummissjoni Ewropea li tniedi l-pro\u010bess g\u0127all-awtorizzazzjoni tal-u\u017cu tal-fa\u017cola tas-sojja mill-Istati Uniti g\u0127all-bijofjuwils.", "\u010aifri ri\u010benti wrew ukoll \u017cieda qawwija fil-vje\u0121\u0121i ta' gass naturali likwifikat (LNG) mill-Istati Uniti f'Ottubru u Novembru 2018.", "L-UE identifikat ukoll g\u0127add ta' oqsma fejn il-kooperazzjoni volontarja dwar kwistjonijiet regolatorji mal-Istati Uniti tista' twassal g\u0127al ri\u017cultati malajr u sostanzjali.", "Il-Kummissjoni Juncker biddlet il-mod kif jitmexxew in-negozjati kummer\u010bjali billi g\u0127amlithom aktar miftu\u0127a u inklu\u017civi u billi introdu\u010biet livell ming\u0127ajr pre\u010bedent ta' trasparenza.", "Il-pubblikazzjoni tal-abbozzi tal-mandati ta' negozjar, kif imressqa lill-Istati Membri, u ta' kwalunkwe proposta o\u0127ra ta' negozjar huma elementi ewlenin ta' dan l-appro\u010b\u010b.", "G\u0127al Aktar Informazzjoni", "Links g\u0127all-mandati:", "Dikjarazzjoni kon\u0121unta Lulju 2018", "Stqarrija g\u0127all-istampa: L-Istati Uniti huma l-fornitur prin\u010bipali tal-fa\u017cola tas-sojja fl-Ewropa, b'importazzjonijiet li \u017cdiedu b' 112 %", "Stqarrija g\u0127all-istampa: L-importazzjonijiet fl-Unjoni Ewropea ta' Gass Naturali Likwifikat (LNG - liquefied natural gas) mill-Istati Uniti qeg\u0127din ji\u017cdiedu"]}
{"url": "https://ec.europa.eu/commission/presscorner/detail/mt/PESC_09_60", "title": "Brussell, 20 ta' Mejju 2009 Dikjarazzjoni mill-Presidenza f'isem l-Unjoni Ewropea rigward l-E\u017cekuzzjoni ta' Seba' Delinkwenti, inklu\u017ci \u017bew\u0121 Minorenni, Imwettqa fl-Arabja Sawdita fit-12 ta' Mejju 2009", "category": "press_eu", "subcategory": "POLICY_AREA", "date": "Sun, 24 May 2009 22:00:00 GMT", "text": ["KUNSILL TAL-UNJONI EWROPEA", "MT", "Brussell, 20 ta' Mejju 2009", "10189/09 (Presse 144)", "P 60 (OR. en)", "Dikjarazzjoni mill-Presidenza f'isem l-Unjoni Ewropea rigward l-E\u017cekuzzjoni ta' Seba' Delinkwenti, inklu\u017ci \u017bew\u0121 Minorenni, Imwettqa fl-Arabja Sawdita fit-12 ta' Mejju 2009", "L-Unjoni Ewropea tikkundanna bil-qawwa l-fatt li fit-12 ta' Mejju 2009 twettqu sentenzi tal-mewt kontra Sultan Bin Khalid Mahmud al-Maskati, Yusef Bin Hassan Bin Salman al-Muwallad, Qassim Bin \u2018Ali Bin Ibrahim Al-Nakhli, Sultan Bin Sulayman Bin Muslim al-Muwallad, \u2018Issa Bin Muhammad \u2018Umar Muhammad, Bilal Bin Muslih Bin Jabir al-Muwallad, Ahmad Hamid Muhammad Sabir.", "L-Unjoni Ewropea topponi l-piena tal-mewt fil-ka\u017cijiet kollha u fi\u010b-\u010birkostanzi kollha.", "Il-fehma tag\u0127na hija li l-abolizzjoni tal-piena tal-mewt tikkontribwixxi g\u0127at-titjib tad-dinjit\u00e0 tal-bniedem u l-i\u017cvilupp progressiv tad-drittijiet tal-bniedem.", "L-Unjoni Ewropea tikkunsidra l-piena tal-mewt b\u0127ala piena krudili u inumana u hija fermement konvinta li ma tag\u0127ti ebda valur mi\u017cjud f'termini ta' deterrenza.", "Barra minn hekk, l-Unjoni Ewropea tfakkar li kwalunkwe \u017cball jew nuqqas \u0121udizzjarju fl-applikazzjoni tal-piena tal-mewt jirrappre\u017centa t-telf irreparabbli u irreversibbli tal-\u0127ajja tal-bniedem.", "L-Unjoni Ewropea hija partikolarment inkwetata bil-mod kif hija applikata l-piena tal-mewt fl-Arabja Sawdita, b'mod partikolari l-fatt li Sultan Bin Sulayman Bin Muslim al-Muwallad u \u2018Issa bin Muhammad \u2018Umar Muhammad inqatlu wara li kienu nstabu \u0127atja ta' reati mwettqa meta kienu minorenni ta' 17-il sena.", "L-Unjoni Ewropea tixtieq tfakkar li tali e\u017cekuzzjonijiet huma f'kontradizzjoni mal-obbligi tal-Arabja Sawdita skont il-Konvenzjoni dwar id-Drittijiet tat-Tfal tal-20 ta' Novembru 1989, li l-Arabja Sawdita rratifikat fis-26 ta' Jannar 1996 u li tiddikjara fl-artikolu 37(a) li ma g\u0127andhom ji\u0121u imposti la l-piena tal-mewt u lanqas is-sentenza ta' g\u0127omor il-\u0127abs ming\u0127ajr il-possibbilt\u00e0 ta' rilaxx g\u0127al reati mwettqa minn persuna ta\u0127t it-tmintax il-sena.", "L-Unjoni Ewropea tqis li huwa indispensabbli li fejn Stati jinsistu li japplikaw il-piena tal-mewt, din titwettaq b'rispett debitu g\u0127all-obbligi internazzjonali g\u0127all-protezzjoni tad-drittijiet tal-bniedem.", "Dan jinkludi wkoll l-obbligu li l-piena tal-mewt tkun tista' titwettaq biss fuq sentenza finali wara pro\u010bess legali li jag\u0127ti kull salvagwardja possibbli biex ji\u0121i \u017cgurat pro\u010bess \u0121ust, inklu\u017c id-dritt ta' kwalunkwe persuna ssuspettata minn jew mixlija b'reat li g\u0127alih tista' ti\u0121i imposta l-piena tal-mewt g\u0127al assistenza legali adegwata f'kull stadju tal-pro\u010bedimenti.", "L-Unjoni Ewropea g\u0127aldaqstant tikkundanna bil-qawwa l-e\u017cekuzzjonijiet re\u010benti u t\u0127e\u0121\u0121e\u0121 lill-Arabja Sawdita tikkonforma mal-obbligi internazzjonali tag\u0127ha.", "Barra minn dan, l-Unjoni Ewropea t\u0127e\u0121\u0121e\u0121 lill-Arabja Sawdita tistabbilixxi moratorja bil-\u0127sieb li tikkunsidra l-abolizzjoni tal-piena tal-mewt g\u0127ar-reati kollha.", "Tali pass ikun konformi mat-tendenza globali lejn l-abolizzjoni, kif juru, fost l-o\u0127rajn, ir-Ri\u017coluzzjonijiet re\u010benti tal-Assemblea \u0120enerali tan-NU li jappellaw g\u0127al moratorja.", "Il-Pajji\u017ci Kandidati l-Kroazja* u dik li kienet ir-Repubblika Jugoslava tal-Ma\u010bedonja*, il-Pajji\u017ci tal-Pro\u010bess ta' Stabbilizzazzjoni u Asso\u010bjazzjoni u kandidati potenzjali l-Albanija, il-Bosnja-\u0126erzegovina, il-Montenegro, is-Serbja u l-pajji\u017ci tal-EFTA, membri ta\u017c-\u017bona Ekonomika Ewropea, l-Islanda, il-Lichtenstein u n-Norve\u0121ja, kif ukoll l-Ukraina, ir-Repubblika tal-Moldova, u l-Armenja jallinjaw ru\u0127hom ma' din id-dikjarazzjoni.", "* Il-Kroazja u dik li kienet ir-Repubblika Jugoslava tal-Ma\u010bedonja jibqg\u0127u jag\u0127mlu parti mill-Pro\u010bess ta' Stabbilizzazzjoni u Asso\u010bjazzjoni."]}
{"url": "https://ec.europa.eu/commission/presscorner/detail/mt/PESC_09_63", "title": "Brussell, 26 ta' Mejju 2009 Dikjarazzjoni mill-Presidenza f'isem l-Unjoni Ewropea dwar it-test nukleari mwettaq mir-Repubblika Demokratika tal-Poplu tal-Korea fil-25 ta' Mejju 2009.", "category": "press_eu", "subcategory": "POLICY_AREA", "date": "Sun, 24 May 2009 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "KUNSILL TAL-UNJONI EWROPEA", "MT", "Brussell, 26 ta' Mejju 2009", "10271/1/09 REV 1 (Presse 153)", "P 63/09", "Dikjarazzjoni mill-Presidenza f'isem l-Unjoni Ewropea dwar it-test nukleari mwettaq mir-Repubblika Demokratika tal-Poplu tal-Korea fil-25 ta' Mejju 2009.", "L-Unjoni Ewropea tikkundanna bil-qawwa t-test ta' apparat ta' splussiv nukleari li twettaq mir-Repubblika Demokratika tal-Poplu tal-Korea (RDPK) fil-25 ta' Mejju 2009.", "Tali test jimmina l-istabbilt\u00e0 fil-peni \u017cola Koreana u fir-re\u0121jun u jirrappre\u017centa theddida g\u0127all-pa\u010bi u s-sigurt\u00e0 internazzjonali.", "Huwa ksur \u010bar tar-Ri\u017coluzzjoni 1718 tal-Kunsill tas-Sigurt\u00e0 tan-NU u tal-ftehim inter-Korean ta' Di\u010bembru 1991.", "L-UE qieg\u0127da tikkonsulta u tikkoopera mill-qrib mas-s\u0127ab internazzjonali tag\u0127ha f'reazzjoni g\u0127al dan l-att.", "L-UE t\u0127e\u0121\u0121e\u0121 bil-qawwa lill-RDPK biex i\u017c\u017comm lura minn tali attivitajiet, biex tirrinunzja g\u0127all-armi nukleari u biex tirritorna immedjatament u ming\u0127ajr prekondizzjonijiet g\u0127at-Ta\u0127didiet bejn Sitt Partijiet u ta\u0127dem favur l-implimentazzjoni tad-Dikjarazzjoni Kon\u0121unta ta' Settembru 2005.", "L-UE tappella lill-RDPK biex ter\u0121a' tikkonforma mal-obbligi ta' salvagwardja tat-Trattat dwar in-Non-Proliferazzjoni tal-Armi Nukleari u tal-A\u0121enzija Internazzjonali tal-Ener\u0121ija Atomika.", "Il-Pajji\u017ci Kandidati t-Turkija, il-Kroazja* u dik li kienet ir-Repubblika Jugoslava tal-Ma\u010bedonja, il-Pajji\u017ci tal-Pro\u010bess ta' Stabbilizzazzjoni u Asso\u010bjazzjoni u kandidati potenzjali l-Albanija, il-Bosjna-\u0126erzegovina, il-Montenegro, is-Serbja u l-pajji\u017ci tal-EFTA membri ta\u017c-\u017bona Ekonomika Ewropea l-Islanda, il-Liechtenstein u n-Norve\u0121ja, kif ukoll l-Ukraina, ir-Repubblika tal-Moldova, l-Armenja u l-\u0120eor\u0121ja jallinjaw ru\u0127hom ma' din id-dikjarazzjoni.", "* Il-Kroazja u dik li kienet ir-Repubblika Jugoslava tal-Ma\u010bedonja jkomplu jag\u0127mlu parti mill-Pro\u010bess ta' Stabbilizzazzjoni u Asso\u010bjazzjoni."]}
{"url": "https://ec.europa.eu/commission/presscorner/detail/mt/PESC_09_62", "title": "Brussell, 25 ta' Mejju 2009 Dikjarazzjoni f'isem il-Presidenza tal-Unjoni Ewropea dwar il-Bolivja - Anniversarju tal-25 ta' Mejju", "category": "press_eu", "subcategory": "POLICY_AREA", "date": "Sun, 24 May 2009 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "KUNSILL TAL-UNJONI EWROPEA", "MT", "Brussell, 25 ta' Mejju 2009", "10269/09 (Presse 152)", "P 62", "(OR. en)", "Dikjarazzjoni f'isem il-Presidenza tal-Unjoni Ewropea dwar il-Bolivja - Anniversarju tal-25 ta' Mejju", "L-Unjoni Ewropea tixtieq tifra\u0127 lill-poplu u lill-gvern tal-Bolivja f'dan il-jum, il-25 ta' Mejju 2009, il-Bi\u010bentenarju mill-ewwel Sej\u0127a g\u0127al-Libert\u00e0 fl-Amerika t'Isfel.", "Il-25 ta' Mejju jfakkar il-bidu ta' moviment ta' liberazzjoni li kellu jwassal g\u0127all-indipendenza tal-pajji\u017ci tal-Amerika Latina, u li kellu jintemm f'Sucre, bid-dikjarazzjoni formali ta' indipendenza tal-Bolivja ta\u0127t l-ewwel President tag\u0127ha, il-Liberatur Simon Bolivar.", "L-Unjoni Ewropea tittama li dan l-anniversarju jipprovdi opportunit\u00e0 g\u0127al riflessjoni dwar l-importanza tal-g\u0127aqda, id-djalogu politiku, id-demokrazija u l-kunsens mal-firxa tal-ispettru politiku f'dan i\u017c-\u017cmien ta' trasformazzjoni politika, so\u010bjali u kulturali prin\u010bipali fil-pajji\u017c."]}
{"url": "https://ec.europa.eu/commission/presscorner/detail/mt/PRES_09_154", "title": "Brussell, 25 ta' Mejju 2009 Dikjarazzjoni kon\u0121unta Stati Uniti-UE dwar il-\u0120eor\u0121ja", "category": "press_eu", "subcategory": "POLICY_AREA", "date": "Sun, 24 May 2009 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "KUNSILL TAL-UNJONI EWROPEA", "MT", "Brussell, 25 ta' Mejju 2009", "10284/09 (Presse 154)", "(OR. en)", "Dikjarazzjoni kon\u0121unta Stati Uniti-UE dwar il-\u0120eor\u0121ja", "L-Istati Uniti u l-Unjoni Ewropea j\u0127e\u0121\u0121u lill-gvern u l-oppo\u017cizzjoni tal-\u0120eor\u0121ja biex itemmu l-ista\u0121nar attwali fit-toroq u jibdew negozjati minnufih u ming\u0127ajr prekondizzjonijiet dwar programm \u0121did ta' riformi biex ti\u0121i stimolata d-demokrazija fil-\u0120eor\u0121ja.", "A\u0127na nappellaw lill-\u0120eor\u0121jani kollha jirrispettaw l-istat tad-dritt, jirrispettaw il-Kostituzzjoni tal-\u0120eor\u0121ja, jevitaw il-vjolenza, u jonoraw id-dritt ta' protesta pa\u010bifika.", "L-Unjoni Ewropa u l-Istati Uniti jweg\u0127du l-appo\u0121\u0121 s\u0127i\u0127 tag\u0127hom g\u0127al tali sforzi kollha mmirati lejn it-tis\u0127i\u0127 tal-libert\u00e0 u l-prosperit\u00e0 demokratika tal-\u0120eor\u0121ja, u ntennu l-appo\u0121\u0121 sod tag\u0127na g\u0127all-indipendenza u l-integrit\u00e0 territorjali tal-\u0120eor\u0121ja."]}
{"url": "https://ec.europa.eu/commission/presscorner/detail/mt/PESC_09_61", "title": "Brussell, 28 ta' Mejju 2009 Dikjarjazzjoni mill- Presidenza f'isem l-Unjoni Ewropea dwar il-ksur tal-liberta' reili\u0121juza fl-Iran", "category": "press_eu", "subcategory": "POLICY_AREA", "date": "Sun, 24 May 2009 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "KUNSILL TAL-UNJONI EWROPEA", "MT", "Brussell, 28 ta' Mejju 2009", "10241/09 (Presse 149)", "P 61", "(OR. en)", "Dikjarjazzjoni mill- Presidenza f'isem l-Unjoni Ewropea dwar il-ksur tal-liberta' reili\u0121juza fl-Iran", "[L-Unjoni Ewropea tesprimi t-t\u0127assib serju tag\u0127ha dwar il-ksur dejjem ji\u017cdied tal-libert\u00e0 reli\u0121ju\u017ca fl-Iran.", "B'mod partikolari, l-Unjoni Ewropea tikkundanna l-persekuzzjoni kontinwa mill-awtoritajiet Iranjani ta' espressjonijiet le\u0121ittimi ta' twemmin Kristjan.", "Skont rapporti disponibbli, i\u010b-\u010bittadini Iranjani Hamik Khachikian, Jamal Qalishourani u Nadereh Jamali, arrestati f'Jannar 2009, g\u0127adhom jin\u017cammu ming\u0127ajr akku\u017ci, b\u0127al ma huma Marzieh Amirizadeh u Maryam Rustampoor, arrestati f'Marzu 2009.", "F'Marzu 2009, Seyed Allaedin Hussein, Homayoon Shokouhi u Seyed Amir Hussein Bob-Annari r\u010bevew sentenza mibdula ta' tmien xhur \u0127abs.", "Evidenza disponibbli tissu\u0121\u0121erixxi li l-g\u0127an ta' din il-persekuzzjoni hija li tra\u017c\u017can l-g\u0127a\u017cla \u0127ielsa u l-espressjoni ta' twemmin reli\u0121ju\u017c.", "L-Unjoni Ewropea ttenni t-t\u0127assib tag\u0127ha dwar is-sitwazzjoni ta' seba' membri tal-komunit\u00e0 reli\u0121ju\u017ca Bahai fl-Iran \u2013Fariba Kamalabadi, Jamaloddin Khanjani, Afif Naimi, Said Rezaei, Mahvash Sabet, Behrouz Tavakkoli uVahid Tizfahm \u2013 li issa ilhom mi\u017cmuma f'detenzjoni g\u0127al aktar minn sena u li qed jiffa\u010b\u010bjaw akku\u017ci legali serji.", "G\u0127al darb'o\u0127ra, l-evidenza tissu\u0121\u0121erixxi li l-persekuzzjoni timmira deliberatament li tra\u017c\u017can l-identit\u00e0 reli\u0121ju\u017ca tal-Bahai u attivitajiet komunitarji le\u0121ittimi.", "T\u0127assib relatat ma' dan il-ka\u017c huwa msa\u0127\u0127a\u0127 aktar permezz ta' rapporti numeru\u017ci ta' intimidazzjoni uffi\u010bjali ta' membri tal-komunit\u00e0 Bahai, inklu\u017ci detenzjonijiet; ta\u0127rik tal-pulizija u pressjoni biex jieqfu minn attivitajiet reli\u0121ju\u017ci komunitarji.", "L-Unjoni Ewropea tesprimi aktar it-t\u0127assib tag\u0127ha dwar is-sitwazzjoni mweg\u0127ra tax-Shiite Iranjan ayatollah Seyed Hossein Kazemeini Boroujerdi, li qed jin\u017camm il-\u0127abs min\u0127abba l-attivitajiet reli\u0121ju\u017ci tieg\u0127u flimkien ma' diversi nies li jsegwuh.", "Skont rapport disponibbli, Boroujerdi qed ji\u0121i mi\u010b\u0127ud li jittie\u0127ed l-isptar minkejja l-kondizzjoni serja ta' sa\u0127\u0127tu.", "L-Unjoni Ewropea tappella b'mod ur\u0121enti lill-awtoritajiet Iranjani biex jirrispettaw l-impenji legali internazzjonali tag\u0127hom sabiex ti\u0121i salvagwardata l-libert\u00e0 reli\u0121ju\u017ca u biex iwaqqfu l-persekuzzjoni tag\u0127hom ta' attivitajiet reli\u0121ju\u017ci le\u0121ittimi.", "L-Unjoni Ewropea tfakkar ukoll l-awtoritajiet Iranjani dwar id-dmir tag\u0127hom li jissalvagwardaw is-sa\u0127\u0127a tal-persuni kollha fil-\u0127abs jew f'detenzjoni.", "Il-Pajji\u017ci Kandidati t-Turkija, il-Kroazja*, u dik li kienet ir-Repubblika Jugoslava tal-Ma\u010bedonja*, il-Pajji\u017ci tal-Pro\u010bess ta' Stabbilizzazzjoni u Asso\u010bjazzjoni u kandidati potenzjali l-Albanija u l-Montenegro, u l-pajji\u017ci tal-EFTA, membri ta\u017c-\u017bona Ekonomika Ewropea, l-Islanda, il-Liechtenstein u n-Norve\u0121ja, kif ukoll l-Ukraina u r-Repubblika tal-Moldova jallinjaw ru\u0127hom ma' din id-dikjarazzjoni.", "*Il-Kroazja u dik li kienet ir-Repubblika Jugoslava tal-Ma\u010bedonja jibqg\u0127u jag\u0127mlu parti mill-Pro\u010bess ta' Stabbilizzazzjoni u Asso\u010bjazzjoni."]}
{"url": "https://ec.europa.eu/commission/presscorner/detail/mt/IP_19_5981", "title": "Sa\u0127\u0127a tal-Pjanti: il-prijoritizzazzjoni tal-\u0121lieda kontra 20 pest tal-pjanti ta' kwarantina fit-territorju tal-UE", "category": "press_eu", "subcategory": "POLICY_AREA=HEALTHPOL", "date": "Thu, 10 Oct 2019 22:00:00 GMT", "text": ["Illum il-Kummissjoni ppubblikat lista ta' 20 pest ta' kwarantina rregolati fit-territorju tal-UE li jikkwalifikaw b\u0127ala pesti ta' prijorit\u00e0 li g\u0127andhom l-ag\u0127ar impatt ekonomiku, ambjentali u so\u010bjali, fosthom i\u017c-Xylella fastidiosa, il-\u0127anfusa \u0120appuni\u017ca (Popillia japonica), is-susa Asjatika (Anoplophora glabripennis), il-Candidatus Liberibacter spp, li huwa l-a\u0121ent kaw\u017cali tal-marda tat-t\u0127addir ta\u010b-\u010bitru u l-Phyllosticta citricarpa li huwa l-a\u0121ent li jikkaw\u017ca l-marda tat-tbajja' suwed ta\u010b-\u010bitru.", "L-Istati Membri se jkollhom iniedu l-kampanji ta' informazzjoni g\u0127all-pubbliku, iwettqu st\u0127arri\u0121 annwali, i\u0127ejju pjanijiet ta' kontin\u0121enza, e\u017cer\u010bizzji ta' simulazzjoni, u pjanijiet ta' azzjoni biex dawn il-pesti jinqerdu.", "Il-Kummissarju Vytenis Andriukaitis, li hu inkarigat mis-Sa\u0127\u0127a u s-Sikurezza Alimentari, filwaqt li laqa' l-adozzjoni ta' din il-lista, qal: \u201cIs-sa\u0127\u0127a tal-pjanti ilha g\u0127al dawn l-a\u0127\u0127ar \u0127ames snin, wa\u0127da minn tal-ewwel fil-lista tal-a\u0121enda tal-mandat tieg\u0127i.", "G\u0127al din ir-ra\u0121uni in\u0127ossni kuntent b'mod spe\u010bjali li ng\u0127odd din il-prijoritizzazzjoni fost il-\u0127idmiet mitmumin tieg\u0127i, g\u0127aliex din se tg\u0127in lill-Istati Membri u lill-UE kollha jit\u0127ejjew a\u0127jar u jie\u0127du l-azzjoni bikrija kontra dawn il-pesti tal-pjanti li huma tant perikolu\u017ci.", "Fl-istess \u0127in ikunu qeg\u0127din jikkontribwixxu g\u0127all-Patt Ekolo\u0121iku Ewropew li l-g\u0127an tieg\u0127u hu li n\u0127arsu l-bijodiversit\u00e0, l-ekosistemi naturali, u l-agrikultura fl-UE.\u201d", "Tibor Navracsics, il-Kummissarju Ewropew g\u0127all-Edukazzjoni, il-Kultura, i\u017c-\u017bg\u0127a\u017cag\u0127 u l-Isport, responsabbli mi\u010b-\u010aentru Kon\u0121unt tar-Ri\u010berka, \u017cied jg\u0127id: \u201cBiex in\u0127arsu b'mod effettiv il-pjanti tag\u0127na u l-kwalit\u00e0 ta' \u0127ajja ta\u010b-\u010bittadini tag\u0127na, l-ewwel ma rridu nag\u0127mlu hu li niskopru x'inhu l-impatt negattiv fuq l-ekonomija, fuq l-ambjent u fuq is-so\u010bjet\u00e0 tag\u0127na ta' pesti b\u0127all-\u0127anfusa \u0120appuni\u017ca jew il-marda tat-tbajja' suwed ta\u010b-\u010bitru.", "Bis-sa\u0127\u0127a ta' indikatur \u0121did li tfassal mi\u010b-\u010aentru Kon\u0121unt tar-Ri\u010berka, issa nistg\u0127u nistmaw il-\u0127sara li jag\u0127mlu dawn il-pesti fuq bosta dimensjonijiet, anki dawk li huma l-inqas tan\u0121ibbli, b\u0127alma huma l-pajsa\u0121\u0121 u l-wirt kulturali, jew il-bijodiversit\u00e0 u l-ekosistemi.", "B'hekk stajna nidentifikaw l-ag\u0127ar 20 fost il-pesti, li rridu niffukaw l-isforzi tag\u0127na fuqhom.\u201d", "Il-pesti jintag\u0127\u017clu abba\u017ci ta' valutazzjoni li jwettqu \u010b-\u010aentru Kon\u0121unt tar-Ri\u010berka (il-JRC) tal-Kummissjoni u l-Awtorit\u00e0 Ewropea dwar is-Sigurt\u00e0 fl-ikel (l-EFSA).", "Din il-valutazzjoni tqis il-probabbilt\u00e0 li l-pesti jinxterdu, li jistabbilixxu ru\u0127hom, u l-konsegwenzi ta' dawk il-pesti g\u0127all-Unjoni.", "Il-fehmiet ta' Grupp ta' Esperti f'din il-materja u l-fehmiet tal-pubbliku li ng\u0127ataw permezz tal-portal tar-Regolamentazzjoni A\u0127jar, tqiesu wkoll.", "Pere\u017cempju, il-metodolo\u0121ija l-\u0121dida turi li l-batterju ta\u017c-Xylella fastidiosa, il-pest li jag\u0127mel l-aktar \u0127sara fl-g\u0127elejjel agrikoli, fosthom il-frott, jista' jikkaw\u017ca telf ta' produzzjoni annwali ta' \u20ac5.5 biljun, u jaffettwa 70% tal-valur tal-produzzjoni fl-UE tas-si\u0121ar ta\u017c-\u017cebbu\u0121 ix-xju\u0127 (li jkollhom iktar minn 30 sena), u 35% tal-valur tal-produzzjoni tas-si\u0121ar ta\u017c-\u017cebbu\u0121 li huma i\u017cg\u0127ar, f'xenarju li fih il-batterju jinfirex madwar l-UE kollha.", "Minbarra l-impatti fuq il-produzzjoni, il-pesti jkollhom g\u0127add ta' effetti indiretti fuq firxa wiesg\u0127a ta' setturi ekonomi\u010bi iktar 'il fuq u iktar 'l isfel fil-katina tal-attivitajiet.", "Pere\u017cempju, kieku kellha tinfirex is-susa Asjatika (Anoplophora glabripennis) madwar l-UE kollha, tista' tkun il-kaw\u017ca diretta tat-telf ta' aktar minn 5% tas-si\u0121ar ta' bosta spe\u010bijiet forestali tal-UE, b\u0127alma huma l-alnu, il-fraxxnu, il-fagu, il-betula, l-ulmu, l-a\u0121\u0121ru u l-platanu.", "Dawn is-si\u0121ar huma stmati g\u0127all-valur ta' \u20ac24 biljun, u l-impatt ekonomiku iktar 'il fuq fis-settur tal-forestrija jista' jwassal sa \u20ac50 biljun.", "Kuntest", "L-Artikolu 6(2) tar-Regolament (UE) 2016/2031 tal-Parlament Ewropew u tal-Kunsill dwar il-mi\u017curi protettivi kontra l-pesti tal-pjanti jag\u0127ti s-setg\u0127a lill-Kummissjoni li tadotta l-atti delegati li jissupplimentaw dak ir-Regolament billi tistabbilixxi lista ta' pesti ta' prijorit\u00e0.", "L-Att Delegat kien adottat mill-Kummissjoni fl-1 ta' Awwissu 2019.", "Wara dan kien hemm perjodu ta' skrutinju ta' xag\u0127rejn, tul dan i\u017c-\u017cmien, la l-Kunsill u lanqas il-Parlament ma g\u0127amlu o\u0121\u0121ezzjoni.", "U b'hekk, issa r-Regolament \u0121ie ppubblikat u jista' jid\u0127ol fis-se\u0127\u0127.", "G\u0127al aktar informazzjoni:", "D\u0120 SANTE: Sa\u0127\u0127a tal-Pjanti", "Il-linja ewlenija fis-sit ta\u010b-\u010aentru Kon\u0121unt tar-Ri\u010berka dwar l-impatt potenzjali tal-pesti ta' prijorit\u00e0.", "L-Awtorit\u00e0 Ewropea dwar is-Sigurt\u00e0 fl-Ikel"]}
{"url": "https://ec.europa.eu/commission/presscorner/detail/mt/IP_19_6040", "title": "Ir-raba' \u0120img\u0127a Ewropea g\u0127all-\u0126iliet Vokazzjonali: \u201cETV g\u0127al Kul\u0127add \u2013 \u0126iliet g\u0127all-\u0126ajja\u201d", "category": "press_eu", "subcategory": "POLICY_AREA=ESAI", "date": "Thu, 10 Oct 2019 22:00:00 GMT", "text": ["Il-\u0120img\u0127a Ewropea g\u0127all-\u0126iliet Vokazzjonali tal-2019 se ssir \u0126elsinki mill-14 sat-18 ta' Ottubru.", "Ospitata mill-Kummissjoni Ewropea bi s\u0127ubija mal-Presidenza Finlandi\u017ca tal-Kunsill tal-UE, din ir-raba' edizzjoni se tkompli t\u0127e\u0121\u0121e\u0121 lin-nies ta' kull et\u00e0 biex \u201cjiskopru t-talenti tag\u0127hom\u201d permezz tal-edukazzjoni u t-ta\u0127ri\u0121 vokazzjonali (ETV).", "\u201cIt-tema \u010bentrali tal-kampanja tag\u0127na din is-sena hija \u201cETV g\u0127al Kul\u0127add \u2013 \u0126iliet g\u0127all-\u0126ajja\u201d,\u201d qalet Marianne Thyssen, il-Kummissarju g\u0127all-Impjiegi, l-Affarijiet So\u010bjali, il-\u0126iliet u l-Mobilit\u00e0 tal-\u0126addiema.", "\u201cNemmen tassew li l-edukazzjoni u t-ta\u0127ri\u0121 vokazzjonali jipprovdu pass 'il quddiem g\u0127al karrieri sinifikanti u li huma sodisfa\u010benti fi kwalunkwe et\u00e0.G\u0127aldaqstant nixtieq li l-ETV issir g\u0127a\u017cla intelli\u0121enti valida kemm g\u0127a\u017c-\u017cg\u0127a\u017cag\u0127 kif ukoll g\u0127all-adulti.", "\u201cL-edukazzjoni u t-ta\u0127ri\u0121 vokazzjonali huma g\u0127a\u017cla attraenti fil-Finlandja.", "Kwa\u017ci nofs i\u017c-\u017cg\u0127a\u017cag\u0127 japplikaw g\u0127all-edukazzjoni u t-ta\u0127ri\u0121 vokazzjonali immedjatament wara l-edukazzjoni ba\u017cika.", "L-g\u0127an tag\u0127na huwa li ng\u0127ollu l-livell tal-edukazzjoni tal-popolazzjoni Finlandi\u017ca kollha.", "Biex jinkiseb dan, ne\u0127tie\u0121u investimenti b'sa\u0127\u0127ithom fl-edukazzjoni u t-ta\u0127ri\u0121.", "Dan huwa wkoll l-aktar mod effettiv biex ji\u017cdiedu l-impjiegi, l-ugwaljanza u l-benesseri\u201d, qal Li Andersson, il-Ministru tal-Edukazzjoni tal-Finlandja.", "\u201cBidla rapida teknolo\u0121ika \u017c\u017cid il-\u0127tie\u0121a g\u0127al tag\u0127lim kontinwu.Sabiex ji\u0121i \u017cgurat li kul\u0127add ikun jista' jkompli ja\u0121\u0121orna l-g\u0127arfien, il-\u0127iliet u l-kompetenzi tieg\u0127u tul \u0127ajtu, je\u0127tie\u0121 li ni\u017cviluppaw politiki effettivi u orjentati lejn il-futur tal-edukazzjoni u t-ta\u0127ri\u0121.\u201d", "Minbarra l-avvenimenti matul il-\u0120img\u0127a f'\u0126elsinki, hemm di\u0121\u00e0 aktar minn 1000 attivit\u00e0 u avveniment approvati u li se jse\u0127\u0127u matul is-sena fuq livell lokali, re\u0121jonali u nazzjonali madwar l-Ewropa u lil hinn minnha.", "Il-partijiet interessati kollha ng\u0127aqdu biex jenfasizzaw il-benefi\u010b\u010bji tal-ETV, juru l-opportunitajiet u jippromwovu mog\u0127dija edukattiva li g\u0127andha l-potenzjal li tittrasforma kemm \u0127ajjet i\u017c-\u017cg\u0127a\u017cag\u0127 kif ukoll dik tal-adulti.", "Sfond", "ETV: G\u0127a\u017cla intelli\u0121enti valida", "Kwa\u017ci 80 % tal-gradwati \u017cg\u0127a\u017cag\u0127 tal-ETV isibu impjieg ftit wara li jiggradwaw.", "G\u0127aldaqstant, il-\u0120img\u0127a Ewropea g\u0127all-\u0126iliet Vokazzjonali timmira li tkompli tag\u0127mel l-edukazzjoni u t-ta\u0127ri\u0121 vokazzjonali aktar attraenti billi tenfasizza l-e\u010b\u010bellenza u l-kwalit\u00e0.", "Barra minn hekk, tippromwovi sensibilizzazzjoni dwar il-bosta opportunitajiet li jistg\u0127u joffru l-edukazzjoni u t-ta\u0127ri\u0121 vokazzjonali.", "L-ETV toffri ammont kbir ta' opportunitajiet biex wie\u0127ed ikompli jtejjeb il-\u0127iliet tieg\u0127u u jit\u0127arre\u0121 mill-\u0121did fihom, li jibbenefikaw minnhom kemm l-impjegati u kemm l-impjegaturi.", "Dawn il-possibbiltajiet jg\u0127inu lil persuni ta' kull et\u00e0 biex jadattaw g\u0127al bidliet rapidi fis-suq tax-xog\u0127ol, filwaqt li jtejbu l-potenzjal ta' impjegabbilt\u00e0 tag\u0127hom biex ji\u017cguraw impjiegi ta' kwalit\u00e0 g\u0127olja.", "L-opportunitajiet jg\u0127inu lill-kumpaniji jimlew id-distakki fil-\u0127iliet billi jipprovdu edukazzjoni u ta\u0127ri\u0121 g\u0127all-persunal e\u017cistenti, u hekk tissa\u0127\u0127a\u0127 il-kompetittivit\u00e0 f'ekonomija li qed tinbidel b'rata mg\u0127a\u0121\u0121la.", "X'inhi l-\u0120img\u0127a Ewropea g\u0127all-\u0126iliet Vokazzjonali:", "Varata fl-2016, il-\u0120img\u0127a Ewropea g\u0127all-\u0126iliet Vokazzjonali hija kampanja annwali mfassla biex tippromwovi l-ETV u biex ittejjeb l-imma\u0121ni tag\u0127ha.", "Il-kampanja tinkludi attivitajiet u avvenimenti matul is-sena u l-qofol tag\u0127ha huwa proprju l-\u0120img\u0127a uffi\u010bjali f'belt nominata.", "Il-\u0120img\u0127a ng\u0127atat attenzjoni u appo\u0121\u0121 kbir mill-partijiet interessati mill-bidu nett, u dan huwa rifless fil-firxa tal-kampanja bi kwa\u017ci 2000 attivit\u00e0 u avveniment li la\u0127qu aktar minn 2.4 miljun persuna fl-2018.", "X'inhu l-istat attwali tal-ETV fl-Ewropa?", "Ir-rati ta' parte\u010bipazzjoni fl-ETV ilhom jikbru b'mod stabbli tul dawn l-a\u0127\u0127ar snin, hekk kif aktar u aktar nies bdew jibbenefikaw minn dan il-perkors edukattiv uniku.", "Mill-2018 'l hawn:", "Kwa\u017ci 80 % tal-gradwati \u017cg\u0127a\u017cag\u0127 tal-ETV sabu impjieg ftit wara li ggradwaw;", "Ir-rati tal-qg\u0127ad fost i\u017c-\u017cg\u0127a\u017cag\u0127 b\u0127alissa huma ta' 15.2 % u qatt ma kienu aktar baxxi;", "Premjijiet g\u0127all-E\u010b\u010bellenza tal-ETV tal-2019", "Kull sena l-\u0120img\u0127a Ewropea g\u0127all-\u0126iliet Vokazzjonali tippremja lil individwi, organizzazzjonijiet u inizjattivi fenomenali permezz tal-\u201cPremjijiet g\u0127all-E\u010b\u010bellenza tal-ETV\u201d.", "Il-premjijiet huma mfassla biex jenfasizzaw il-kwalit\u00e0 fl-edukazzjoni u t-ta\u0127ri\u0121 vokazzjonali (ETV), jipprovdu vi\u017cibbilt\u00e0 g\u0127ar-rebbie\u0127a, jimmotivaw lil dawk li jie\u0127du sehem u jappo\u0121\u0121jaw l-i\u017cvilupp ta' netwerks u opportunitajiet \u0121odda fil-karrieri.", "Kul\u0127add jista' jivvota permezz ta' din il-\u0127olqa u jag\u0127\u017cel l-aktar storja ta' ETV li tispira.", "Il-vot se jibqa' miftu\u0127 sal-15 ta' Ottubru, dakinhar inklu\u017c.", "Matul il-\u0120img\u0127a hemm ippjanata \u010berimonja ta' premjazzjoni g\u0127ar-rebbie\u0127a.", "G\u0127al aktar informazzjoni", "Il-websajt tal-\u0120img\u0127a Ewropea g\u0127all-\u0126iliet Vokazzjonali 2019", "L-iskeda tal-avvenimenti tal-\u0120img\u0127a Ewropea g\u0127all-\u0126iliet Vokazzjonali 2019", "Pa\u0121na tal-Avvenimenti fuq Facebook: Il-\u0120img\u0127a Ewropea g\u0127all-\u0126iliet Vokazzjonali 2019", "Il-websajt tal-Presidenza Finlandi\u017ca tal-Kunsill tal-Unjoni Ewropea 2019", "Segwi lil Marianne Thyssen fuq Facebook u Twitter", "Twitter: #EUVocationalSkills, #DiscoverYourTalent"]}
{"url": "https://ec.europa.eu/commission/presscorner/detail/mt/IP_19_6033", "title": "L-Istat tad-Dritt: Il-Kummissjoni Ewropea tressaq lill-Polonja quddiem il-Qorti tal-\u0120ustizzja sabiex t\u0127ares lill-im\u0127allfin mill-kontroll politiku", "category": "press_eu", "subcategory": "POLICY_AREA=RULELAW", "date": "Wed, 09 Oct 2019 22:00:00 GMT", "text": ["Illum, il-Kummissjoni Ewropea dde\u010bidiet li tressaq lill-Polonja quddiem il-Qorti tal-\u0120ustizzja tal-UE rigward ir-re\u0121im il-\u0121did tad-dixxiplina g\u0127all-im\u0127allfin Pollakki, u talbet pro\u010bedura m\u0127affa.", "Fit-3 ta' April 2019, il-Kummissjoni nediet din il-pro\u010bedura ta' ksur min\u0127abba li r-re\u0121im il-\u0121did tad-dixxiplina jdg\u0127ajjef l-indipendenza \u0121udizzjarja tal-im\u0127allfin Pollakki u ma ji\u017cgurax il-garanziji ne\u010bessarji g\u0127all-protezzjoni tal-im\u0127allfin mill-kontroll politiku, kif mitlub mill-Qorti tal-\u0120ustizzja tal-UE.", "B'mod spe\u010bifiku, il-li\u0121i Pollakka tippermetti li l-im\u0127allfin tal-qrati ordinarji jkunu so\u0121\u0121etti g\u0127al investigazzjonijiet, pro\u010beduri u sanzjonijiet dixxiplinarji abba\u017ci tal-kontenut tad-de\u010bi\u017cjonijiet \u0121udizzjarji tag\u0127hom, inklu\u017c l-e\u017cer\u010bitar tad-dritt tag\u0127hom skont l-Artikolu 267 tat-Trattat dwar il-Funzjonament tal-Unjoni Ewropea (TFUE) li jitolbu de\u010bi\u017cjonijiet preliminari mill-Qorti tal-\u0120ustizzja tal-Unjoni Ewropea.", "Barra minn hekk, ir-re\u0121im il-\u0121did tad-dixxiplina ma jiggarantixxix l-indipendenza u l-imparzjalit\u00e0 tal-Awla Dixxiplinari tal-Qorti Suprema, li hija mag\u0127mula biss minn im\u0127allfin mag\u0127\u017cula mill-Kunsill Nazzjonali g\u0127all-\u0120udikatura, li huwa stess huwa ma\u0127tur politikament mill-Parlament Pollakk (is-Sejm).", "Barra minn hekk, ir-re\u0121im il-\u0121did tad-dixxiplina ma ji\u017cgurax li qorti \u201cstabbilita bil-li\u0121i\u201d tidde\u010biedi fl-ewwel istanza dwar pro\u010bedimenti dixxiplinari kontra l-im\u0127allfin tal-qrati ordinarji.", "Minflok, jag\u0127ti s-setg\u0127a lill-President tal-Awla Dixxiplinari li jiddetermina, fuq ba\u017ci ad hoc u b'diskrezzjoni kwa\u017ci assoluta, liema qorti dixxiplinari tal-ewwel istanza g\u0127andha tisma' kaw\u017ca partikolari mressqa kontra m\u0127allef ta' qorti ordinarja.", "Ir-re\u0121im il-\u0121did m'g\u0127adux jiggarantixxi li l-kaw\u017ci ji\u0121u ppro\u010bessati f'perjodu ta' \u017cmien ra\u0121onevoli, u dan jippermetti lill-Ministru tal-\u0120ustizzja j\u017comm l-akku\u017ci pendenti fuq l-im\u0127allfin tal-qrati ordinarji permezz tal-uffi\u010bjali tad-dixxiplina ma\u0127tura mill-Ministru.", "Ir-re\u0121im il-\u0121did jaffettwa wkoll id-dritt g\u0127ad-difi\u017ca tal-im\u0127allfin tal-qrati ordinarji.", "Fi ftit kliem, l-im\u0127allfin xejn mhuma protetti mill-kontroll politiku u b'hekk l-indipendenza tal-\u0121udizzjarja mhijiex rispettata.", "Fit-3 ta' April 2019, il-Kummissjoni indirizzat ittra ta' intimazzjoni lill-Polonja.", "Wara anali\u017ci bir-reqqa tar-rispons li r\u010beviet, il-Kummissjoni kkonkludiet li dan ma taffiex it-t\u0127assib ta' natura legali, u g\u0127addiet g\u0127all-pass li jmiss fil-pro\u010bess billi bag\u0127tet opinjoni motivata fis-17 ta' Lulju 2019.", "Fl-aktar rispons ri\u010benti tag\u0127ha, il-Polonja naqset g\u0127al darb'o\u0127ra li tindirizza t-t\u0127assib tal-Kummissjoni.", "G\u0127aldaqstant, il-Kummissjoni dde\u010bidiet li tressaq lill-Polonja quddiem il-Qorti tal-\u0120ustizzja tal-UE.", "Fid-dawl tal-impatt potenzjali tar-re\u0121im tad-dixxiplina fuq l-indipendenza \u0121udizzjarja, hija \u0121\u0121ustifikata talba g\u0127al pro\u010bedura m\u0127affa sabiex tin\u0127are\u0121 de\u010bi\u017cjoni finali f'qasir \u017cmien.", "Dan ikun ukoll skont il-Komunikazzjoni tas-17 ta' Lulju 2019 tal-Kummissjoni bit-titolu \u201cIt-tis\u0127i\u0127 tal-istat tad-dritt fl-Unjoni - Pjan ta' azzjoni\u201d, li tenfasizza li l-Kummissjoni, filwaqt li tibni fuq l-appro\u010b\u010b e\u017cistenti tag\u0127ha rigward l-infurzar u fuq il-ka\u017cistika li qed tevolvi tal-Qorti tal-\u0120ustizzja tal-UE, se timxi skont appro\u010b\u010b strate\u0121iku fir-rigward tal-pro\u010bedimenti ta' ksur li jirrigwardaw l-istat tad-dritt, u se titlob pro\u010bedimenti m\u0127affa u mi\u017curi interim meta jkun me\u0127tie\u0121.", "Sfond", "L-istat tad-dritt huwa wie\u0127ed mill-valuri komuni li fuqhom hija msejsa l-Unjoni Ewropea u komuni g\u0127all-Istati Membri kollha.", "Huwa minqux b\u0127ala tali fl-Artikolu 2 tat-Trattat dwar l-Unjoni Ewropea.", "L-istat tad-dritt huwa essenzjali wkoll g\u0127all-funzjonament tal-UE kollha kemm hi, pere\u017cempju fir-rigward tas-suq intern, il-kooperazzjoni fil-qasam tal-\u0120ustizzja u l-Affarijiet Interni, u l-i\u017cgurar li l-im\u0127allfin nazzjonali, li huma wkoll im\u0127allfin tal-UE, jistg\u0127u jaqdu r-rwol tag\u0127hom fl-i\u017cgurar tal-applikazzjoni tad-dritt tal-UE u li jistg\u0127u jintera\u0121ixxu kif xieraq mal-Qorti tal-\u0120ustizzja tal-UE fil-kuntest tal-pro\u010beduri ta' de\u010bi\u017cjonijiet preliminari.", "Il-Komunikazzjonijiet tal-Kummissjoni tat-3 ta' April u tas-17 ta' Lulju 2019 dwar l-istat tad-dritt jispjegaw l-g\u0127odod e\u017cistenti g\u0127all-infurzar tal-istat tad-dritt u l-azzjonijiet u l-proposti tal-Kummissjoni biex ikompli jissa\u0127\u0127a\u0127 dan is-sett ta' g\u0127odod.", "Il-Kummissjoni Ewropea, flimkien ma' istituzzjonijiet o\u0127ra tal-Unjoni u l-Istati Membri, hija responsabbli skont it-Trattati biex tiggarantixxi l-istat tad-dritt b\u0127ala valur fundamentali tal-Unjoni tag\u0127na u ti\u017cgura li l-li\u0121i, il-valuri u l-prin\u010bipji tal-UE ji\u0121u rispettati.", "\u017bviluppi fil-Polonja wasslu lill-Kummissjoni Ewropea biex tifta\u0127 djalogu mal-Gvern Pollakk f'Jannar 2016 skont il-Qafas tal-Istat tad-Dritt u mbag\u0127ad tattiva l-pro\u010bedura tal-Artikolu 7(1) TUE fl-20 ta' Di\u010bembru 2017.", "Il-pro\u010bess huwa bba\u017cat fuq djalogu kontinwu bejn il-Kummissjoni u l-Istat Membru kkon\u010bernat.", "Il-Kummissjoni \u017c\u017comm lill-Parlament Ewropew u lill-Kunsill infurmati regolarment.", "Barra minn hekk, fit-2 ta' Lulju 2018, il-Kummissjoni nediet pro\u010bedura ta' ksur rigward il-li\u0121i Pollakka dwar il-Qorti Suprema, fuq il-ba\u017ci tad-dispo\u017cizzjonijiet dwar l-irtirar tag\u0127ha u l-impatt tag\u0127hom fuq l-indipendenza tal-Qorti Suprema.", "Fl-24 ta' Settembru 2018, il-Kummissjoni dde\u010bidiet li tressaq il-ka\u017c quddiem il-Qorti tal-\u0120ustizzja tal-UE, li tat is-sentenza finali tag\u0127ha fl-24 ta' \u0120unju 2019.", "Il-Qorti sabet li t-tnaqqis tal-et\u00e0 tal-irtirar tal-im\u0127allfin tal-Qorti Suprema jmur kontra l-li\u0121i tal-UE u jikser il-prin\u010bipju tal-po\u017cizzjoni fissa tal-im\u0127allfin u g\u0127alhekk dak tal-indipendenza \u0121udizzjarja.", "Fid-29 ta' Lulju 2017 il-Kummissjoni nediet pro\u010bedura ta' ksur rigward il-Li\u0121i Pollakka dwar il-Qrati Ordinarji, fuq il-ba\u017ci tad-dispo\u017cizzjonijiet tag\u0127ha dwar l-irtirar u l-impatt tag\u0127hom fuq l-indipendenza tal-\u0121udikatura.", "Fl-20 ta' Di\u010bembru 2017 il-Kummissjoni dde\u010bidiet li tressaq dan il-ka\u017c quddiem il-Qorti tal-\u0120ustizzja tal-UE.", "G\u0127al Aktar Informazzjoni", "Stqarrija g\u0127all-Istampa \u2013 L-Istat tad-Dritt: Il-Kummissjoni Ewropea tie\u0127u pass \u0121did biex tipprote\u0121i l-im\u0127allfin fil-Polonja mill-kontroll politiku", "Fir-rigward tad-de\u010bi\u017cjonijiet ewlenin fil-pakkett tal-ksur ta' Ottubru 2019, ara d-dokument komplut INF/19/5950", "Fir-rigward tal-pro\u010bedura ta' ksur \u0121enerali, ara MEMO/12/12", "Fir-rigward tal-pro\u010bedura ta' ksur tal-UE"]}
{"url": "https://ec.europa.eu/commission/presscorner/detail/mt/IP_19_6049", "title": "L-Istati Membri jippubblikaw rapport dwar il-valutazzjoni koordinata tar-riskju tas-sigurt\u00e0 tan-netwerks 5G", "category": "press_eu", "subcategory": "POLICY_AREA=DIGAG", "date": "Tue, 08 Oct 2019 22:00:00 GMT", "text": ["Stqarrija g\u0127all-istampa mill-Kummissjoni Ewropea u l-Presidenza Finlandi\u017ca tal-Kunsill tal-UE", "Illum, bl-appo\u0121\u0121 tal-Kummissjoni u l-A\u0121enzija Ewropea g\u0127a\u010b-\u010aibersigurt\u00e0, l-Istati Membri ppubblikaw rapport dwar il-valutazzjoni koordinata tar-riskju tal-UE dwar i\u010b-\u010bibersigurt\u00e0 fin-netwerks tal-\u0126ames \u0120enerazzjoni (5G).", "Dan il-pass kbir huwa parti mill-implimentazzjoni tar-Rakkomandazzjoni tal-Kummissjoni Ewropea adottata f'Marzu 2019 biex ji\u0121i \u017cgurat livell g\u0127oli ta' \u010bibersigurt\u00e0 tan-netwerks 5G fl-UE kollha.", "In-netwerks 5G huma s-sinsla tal-\u0121ejjieni tal-ekonomiji u tas-so\u010bjetajiet li qed isiru dejjem aktar di\u0121italizzati.", "Biljuni ta' o\u0121\u0121etti u sistemi konnessi huma kkon\u010bernati, inklu\u017c f'setturi kriti\u010bi b\u0127all-ener\u0121ija, it-trasport, il-banek, u s-sa\u0127\u0127a, kif ukoll sistemi ta' kontroll industrijali li jkollhom informazzjoni sensittiva u sistemi ta' sostenn g\u0127as-sikurezza.", "G\u0127alhekk, l-i\u017cgurar tas-sigurt\u00e0 u r-re\u017ciljenza tan-netwerks 5G huwa essenzjali.", "Ir-rapport huwa bba\u017cat fuq ir-ri\u017cultati tal-valutazzjonijiet tar-riskju ta\u010b-\u010bibersigurt\u00e0 nazzjonali mill-Istati Membri kollha tal-UE.", "Dan jidentifika t-theddidiet u l-atturi ewlenin tat-theddidiet, l-aktar assi sensittivi, il-vulnerabbiltajiet ewlenin (inklu\u017ci dawk tekni\u010bi u tipi o\u0127ra ta' vulnerabbiltajiet) u g\u0127add ta' riskji strate\u0121i\u010bi.", "Din il-valutazzjoni tipprovdi l-ba\u017ci biex ji\u0121u identifikati mi\u017curi ta' mitigazzjoni li jistg\u0127u ji\u0121u applikati fuq livell nazzjonali u Ewropew.", "G\u0127arfien ewlieni tal-valutazzjoni kkoordinata tar-riskju tal-UE", "Ir-rapport jidentifika g\u0127add ta' sfidi importanti fil-qasam tas-sigurt\u00e0, li x'aktarx jidhru jew isiru aktar prominenti fin-netwerks 5G, meta mqabbla mas-sitwazzjoni fin-netwerks e\u017cistenti:", "Dawn l-isfidi ta' sigurt\u00e0 huma marbuta l-aktar ma':", "B'mod spe\u010bifiku, l-introduzzjoni ta' netwerks 5G hija mistennija li jkollha l-effetti li \u0121ejjin:", "Flimkien, dawn l-isfidi jo\u0127olqu paradigma \u0121dida ta' sigurt\u00e0, li tag\u0127milha ne\u010bessarja li ji\u0121i vvalutat mill-\u0121did il-qafas ta' politika u ta' sigurt\u00e0 attwali applikabbli g\u0127as-settur u l-ekosistema tieg\u0127u u essenzjali biex l-Istati Membri jie\u0127du l-mi\u017curi ta' mitigazzjoni me\u0127tie\u0121a.", "A\u0121enzija Ewropea g\u0127all-pajsa\u0121\u0121 ta' theddid fi\u010b-\u010aibersigurt\u00e0: Biex tikkomplementa r-rapport tal-Istati Membri, l-A\u0121enzija Ewropea g\u0127a\u010b-\u010aibersigurt\u00e0 qed tiffinalizza pjan spe\u010bifiku ta' mmappjar ta' theddid relatat ma' netwerks 5G, li jikkunsidra f'aktar dettall \u010berti aspetti tekni\u010bi koperti fir-rapport.", "Il-Passi li Jmiss", "Sal-31 ta' Di\u010bembru 2019, il-Grupp ta' Kooperazzjoni jen\u0127tie\u0121 li jaqbel dwar \u0121abra ta' mi\u017curi ta' mitigazzjoni biex ji\u0121u indirizzati r-riskji ta\u010b-\u010bibersigurt\u00e0 identifikati fil-livell nazzjonali u f'dak tal-Unjoni.", "Sal-1 ta' Ottubru 2020, l-Istati Membri \u2013 f'kooperazzjoni mal-Kummissjoni \u2013 g\u0127andhom jivvalutaw l-effetti tar-Rakkomandazzjoni sabiex jiddeterminaw jekk hemmx \u0127tie\u0121a g\u0127al aktar azzjoni.", "Din il-valutazzjoni jen\u0127tie\u0121 li tqis l-e\u017citu tal-valutazzjoni tar-riskji kkoordinata Ewropea u l-effettivit\u00e0 tal-mi\u017curi.", "Sfond", "Fis-26 ta' Marzu 2019, wara li r\u010beviet l-appo\u0121\u0121 mill-Kunsill Ewropew, il-Kummissjoni adottat Rakkomandazzjoni dwar i\u010b-\u010aibersigurt\u00e0 ta' netwerks 5G li titlob lill-Istati Membri jlestu l-valutazzjonijiet tar-riskju nazzjonali u jirrevedu l-mi\u017curi nazzjonali u biex ja\u0127dmu flimkien fil-livell tal-UE fuq valutazzjoni tar-riskju koordinata u sett ta' g\u0127odod komuni ta' mi\u017curi ta' mitigazzjoni.", "Fil-livell nazzjonali, kull Stat Membru lesta valutazzjoni tar-riskju nazzjonali tal-infrastrutturi tan-netwerk 5G u bag\u0127at ir-ri\u017cultati lill-Kummissjoni u l-ENISA, l-A\u0121enzija tal-UE g\u0127a\u010b-\u010bibersigurt\u00e0.", "Il-valutazzjonijiet tar-riskju nazzjonali rrevedew b'mod partikolari t-theddid u l-atturi ta' theddid ewlenin li jaffettwaw in-netwerks 5G, l-assi sensittivi tal-5G kif ukoll il-vulnerabbiltajiet rilevanti, inklu\u017ci kemm dawk tekni\u010bi kif ukoll tipi o\u0127ra ta' vulnerabbiltajiet, b\u0127al dawk li potenzjalment jirri\u017cultaw mill-katina tal-provvista tal-5G, f'konformit\u00e0 mar-Rakkomandazzjoni tal-KE."]}
{"url": "https://ec.europa.eu/commission/presscorner/detail/mt/IP_19_6003", "title": "Il-Kummissjoni Ewropea tilqa' l-valutazzjoni po\u017cittiva dwar kif immani\u0121jat il-ba\u0121it tal-UE", "category": "press_eu", "subcategory": "POLICY_AREA=BUDFINPROG", "date": "Mon, 07 Oct 2019 22:00:00 GMT", "text": ["Fir-rapport l-aktar ri\u010benti tag\u0127ha dwar il-\u0121estjoni tal-ba\u0121it tal-UE, il-Qorti Ewropea tal-Awdituri, l-awditur indipendenti tan-nefqa tal-UE, ikkonfermat li l-Kummissarju Juncker tejjeb b'mod sinifikanti l-mod kif \u0121ie \u0121estit il-ba\u0121it tal-UE.", "L-awdituri approvaw il-kontijiet annwali tal-UE g\u0127at-12-il sena konsekuttiva u g\u0127at-tielet sena konsekuttiva taw opinjoni kwalifikata dwar il-pagamenti tal-2018.", "Din hija valutazzjoni g\u0127olja tal-isforzi mmirati tal-Kummissjoni Juncker biex ikun \u017cgurat li kull euro mill-ba\u0121it tal-UE jintefaq f'konformit\u00e0 mar-regoli u ji\u0121\u0121enera valur mi\u017cjud g\u0127a\u010b-\u010bittadini tag\u0127na.", "G\u00fcnther H. Oettinger, il-Kummissarju Ewropew g\u0127all-Ba\u0121it u r-Ri\u017corsi Umani, qal: \u201cIl-Kummissjoni Ewropea ta\u0127dem qatig\u0127 biex ti\u017cgura li kull euro mill-ba\u0121it tal-UE jintefaq g\u0127all-benefi\u010b\u010bju ta\u010b-\u010bittadini tag\u0127na u jo\u0127loq valur mi\u017cjud tal-UE.", "A\u0127na ni\u017cguraw li r-regoli ji\u0121u rispettati bis-s\u0127i\u0127 u li l-i\u017cbalji jitnaqqsu kemm jista' jkun.", "Ninsabu kuntenti li l-isforzi tag\u0127na jag\u0127tu l-frott u l-awdituri indipendenti tag\u0127na re\u0121g\u0127u kkonfermaw li g\u0127amilna xog\u0127ol tajjeb.\u201d", "L-Istati Membri tal-UE \u2014 s\u0127ab importanti fil-\u0121estjoni tal-ba\u0121it tal-UE", "Il-Kummissjoni hija responsabbli g\u0127all-implimentazzjoni tal-ba\u0121it tal-UE flimkien ma' g\u0127add ta' s\u0127ab \u2014 hija timmani\u0121\u0121ja madwar 75 % tal-infiq tal-UE b'mod kon\u0121unt mal-Istati Membri tal-UE.", "Dawn g\u0127andhom rwol ewlieni f'oqsma b\u0127all-koe\u017cjoni u l-agrikoltura, fejn il-ba\u0121it kollu jg\u0127addi permezz tal-awtoritajiet ta' \u0121estjoni nazzjonali u re\u0121jonali.", "Il-Kummissjoni g\u0127andha regoli stretti rigward il-\u0121estjoni tajba u effi\u010bjenti tal-fondi.", "A\u0127na na\u0127dmu id f'id mal-Istati Membri biex niggarantixxu li l-ba\u0121it jintefaq f'konformit\u00e0 ma' dawn ir-regoli u li kull euro mill-ba\u0121it tal-UE jmur fejn huwa l-aktar me\u0127tie\u0121.", "G\u00fcnther H. Oettinger, il-Kummissarju Ewropew g\u0127all-Ba\u0121it u r-Ri\u017corsi Umani, qal: \u201cKemm il-Politika ta' Koe\u017cjoni tal-UE kif ukoll il-Politika Agrikola Komuni tag\u0127na taw prova tal-abbilt\u00e0 tag\u0127hom li jag\u0127tu ri\u017cultati tajbin.", "Fl-istess \u0127in, il-koe\u017cjoni u l-i\u017cvilupp rurali jibqg\u0127u l-akbar sfida biex ji\u0121u \u0121estiti min\u0127abba l-\u0127afna atturi involuti fihom.", "Il-Kummissjoni tg\u0127in lill-Istati Membri u l-awtoritajiet ta' \u0121estjoni differenti biex meta jkun me\u0127tie\u0121 jag\u0127mlu a\u0127jar minn hekk.", "L-isforzi tag\u0127na s'issa juru li ninsabu fit-triq it-tajba, u se nkomplu na\u0127dmu fl-istess direzzjoni.\u201d", "Nag\u0127mlu l-a\u0127jar u\u017cu minn kull ewro", "G\u0127all-Kummissjoni, li ji\u0121i \u017cgurat li kull euro li jo\u0127ro\u0121 mill-ba\u0121it tal-UE jikseb l-a\u0127jar ri\u017cultati possibbli fl-oqsma ta' politika kollha, huwa ta' importanza ewlenija.", "Din hija r-ra\u0121uni g\u0127aliex indirizzajna \u0127afna sforzi biex ni\u017cguraw li l-ba\u0121it tal-UE mhux biss jintefaq f'konformit\u00e0 mar-regoli i\u017cda wkoll jiffinanzja pro\u0121etti li jindirizzaw l-isfidi madwar l-UE kollha u jag\u0127mlu differenza g\u0127al g\u0127add kbir ta' nies.", "Fil-qasam tar-ri\u010berka pere\u017cempju, bis-sa\u0127\u0127a tal-akbar programm ta' finanzjament ta' Ri\u010berka u Innovazzjoni ffinanzjat pubblikament fid-dinja, Orizzont 2020, l-UE qed tappo\u0121\u0121a aktar minn 300,000 ri\u010berkatur, inklu\u017c, mill-biera\u0127, 18-il rebbie\u0127 tal-Premju Nobel, u innovaturi.", "Fir-rigward tal-protezzjoni tal-fruntieri u l-\u0121estjoni tal-migrazzjoni \u2014 qasam ta' importanza ewlenija g\u0127a\u010b-\u010bittadini tal-UE mill-2015 \u2018l hawn, l-inizjattivi ffinanzjati mill-UE g\u0127enu biex ti\u0121i salvata 760,000 \u0127ajja fil-Mediterran u wasslu g\u0127al tnaqqis ta' 92 % f'wasliet fl-2018 meta mqabbel mal-eqqel tal-kri\u017ci migratorja fl-2015.", "L-enfasi fuq il-valur mi\u017cjud tal-UE huwa fil-qalba tal-proposta tal-Kummissjoni g\u0127all-ba\u0121it fit-tul g\u0127all-2021\u20132027.", "Hija tfittex li ji\u0121u stabbiliti objettivi aktar \u010bari u tiffoka aktar fuq il-prestazzjoni.", "L-g\u0127an huwa li jsir iktar fa\u010bli biex ir-ri\u017cultati ji\u0121u mmonitorjati u mkejla u li jsiru l-bidliet fejn me\u0127tie\u0121.", "Dan huwa mistenni li jkompli jtejjeb il-mod kif jintefaq il-ba\u0121it tal-UE.", "Regoli aktar sempli\u010bi jnaqqsu l-i\u017cbalji u j\u017cidu l-effettivit\u00e0 tal-finanzjament mill-UE.", "Fis-snin re\u010benti, il-Kummissjoni \u0127admet biex tissimplifika aktar ir-regoli li ta\u0127thom jintefaq il-ba\u0121it tal-UE, peress li regoli aktar sempli\u010bi jfissru a\u010b\u010bess e\u0127fef g\u0127all-fondi u anqas \u017cbalji ta' \u0121estjoni.", "L-irkupru tal-Fondi tal-UE li jintefqu b'mod skorrett", "L-g\u0127an tal-Kummissjoni b\u0127ala amministratur tal-ba\u0121it tal-UE huwa li ji\u0121i \u017cgurat li, ladarba programm jing\u0127alaq u jitwettqu l-kontrolli kollha, il-livell ta' \u017cball jibqa' ta\u0127t it-2%, li huwa l-livell ikkunsidrat b\u0127ala materjali mill-Qorti.", "Il-Kummissjoni qed tag\u0127mel monitora\u0121\u0121 tal-implimentazzjoni tal-ba\u0121it tal-UE fuq il-post.", "Jekk jinstab li l-Istati Membri jew il-benefi\u010bjarji finali jonfqu l-flus tal-UE b'mod skorrett, il-Kummissjoni tista' tirkupra fondi biex tipprote\u0121i l-ba\u0121it tal-UE.", "Il-Kummissjoni tistma li fl-2018, wara tali korrezzjonijiet u rkupri, ir-riskju li jifdal ta' \u017cball g\u0127all-ba\u0121it tal-UE huwa inqas minn 1 %.", "Sfond", "Il-pubblikazzjoni tar-Rapport Annwali mill-Qorti Ewropea tal-Awdituri tibda l-\u2018pro\u010bedura ta' kwittanza' annwali tal-ba\u0121it tal-UE.", "Biex twitti t-triq g\u0127all-pro\u010bess, f'Lulju 2019 il-Kummissjoni ppubblikat informazzjoni dwar id-d\u0127ul, in-nefqa, il-\u0121estjoni tal-ba\u0121it u l-prestazzjoni tal-UE fir-rapporti tar-Rapportar Integrat Finanzjarju u r-Responsabbilt\u00e0.", "Dan ir-rapport jikkonferma li l-ba\u0121it tal-UE fl-2018 g\u0127en biex jinkisbu l-prijoritajiet politi\u010bi tal-Unjoni Ewropea, \u0127oloq valur mi\u017cjud g\u0127a\u010b-\u010bittadini tal-UE u ntefaq f'konformit\u00e0 mar-regoli tal-UE.", "Il-livell stmat ta' \u017cball mhuwiex mi\u017cura ta' frodi, ineffi\u010bjenza jew skart.", "Huwa sempli\u010biment stima tal-flus li di\u0121\u00e0 t\u0127allsu mill-ba\u0121it tal-UE minkejja n-nuqqas ta' konformit\u00e0 ma' \u010berti regoli.", "G\u0127al Aktar Informazzjoni", "- Skeda informattiva - Karatteristi\u010bi ewlenin tal-implimentazzjoni tal-ba\u0121it tal-UE g\u0127all-2018", "- Rapport Annwali dwar il-\u0120estjoni u l-Prestazzjoni g\u0127all-2018", "- Rapportar finanzjarju u ta' rendikont integrat", "- Il-proposta tal-Kummissjoni dwar il-Qafas Finanzjarju Pluriennali li jmiss"]}
{"url": "https://ec.europa.eu/commission/presscorner/detail/mt/IP_19_6035", "title": "Il-Mediterran u l-Ba\u0127ar l-Iswed: Il-Kummissjoni tipproponi opportunitajiet tas-sajd g\u0127all-2020", "category": "press_eu", "subcategory": "POLICY_AREA=MARAFFISH", "date": "Mon, 07 Oct 2019 22:00:00 GMT", "text": ["Illum, il-Kummissjoni adottat l-ewwel proposta tag\u0127ha dwar l-opportunitajiet tas-sajd li tkopri kemm il-Ba\u0127ar Mediterran kif ukoll il-Ba\u0127ar l-Iswed.", "B'din il-proposta, il-Kummissjoni qed twettaq l-impenji politi\u010bi li saru fid-Dikjarazzjonijiet MedFish4Ever u Sofia g\u0127all-promozzjoni ta' \u0121estjoni sostenibbli tal-istokkijiet tal-\u0127ut fil-Ba\u0127ar Mediterran u l-Ba\u0127ar l-Iswed.", "Tirrifletti l-isforzi u l-ambizzjoni tal-Kummissjoni li ti\u017cgura vijabbilt\u00e0 so\u010bjali u ekonomika g\u0127as-sajjieda li joperaw fir-re\u0121jun billi ji\u0121u restawrati u jin\u017cammu l-istokkijiet fil-livelli sostenibbli.", "\u201cMatul il-mandat tieg\u0127i, jien kont qed na\u0127dem biex inre\u0121\u0121a' lura s-sitwazzjoni allarmanti g\u0127all-bi\u010b\u010ba l-kbira tal-istokkijiet tal-\u0127ut fil-Mediterran u fil-Ba\u0127ar l-Iswed, b\u0127ala parti mill-impenn usa' tal-UE lejn is-sajd sostenibbli.", "Huwa pro\u010bess twil i\u017cda l-proposta tal-lum hija pass importanti fid-direzzjoni t-tajba\u201d, qal Karmenu Vella, il-Kummissarju g\u0127all-Ambjent, l-Affarijiet Marittimi u s-Sajd.", "Fil-Ba\u0127ar Mediterran, il-proposta timplimenta l-pjan ta' \u0121estjoni pluriennali g\u0127all-istokkijiet demersali fil-Punent tal-Mediterran, li \u0121ie adottat f'\u0120unju ta' din is-sena.", "G\u0127al dan il-g\u0127an, huwa me\u0127tie\u0121 tnaqqis tal-isforz tas-sajd fl-2020 g\u0127at-trilja tal-\u0127ama, il-merluzz, il-gamblu abjad, l-iskampu, il-gamblu blu u a\u0127mar u l-gamblu a\u0127mar il-kbir.", "Il-proposta tinkludi wkoll mi\u017curi addizzjonali, f'konformit\u00e0 mad-de\u010bi\u017cjonijiet tal-Kummissjoni \u0120enerali g\u0127as-Sajd fil-Mediterran (GFCM).", "B'mod partikolari, hija tintrodu\u010bi perjodu tal-g\u0127eluq ta' 3 xhur g\u0127as-sallura, il-limiti tal-qbid u tal-isforz tas-sajd g\u0127all-\u0127ut pela\u0121iku \u017c-\u017cg\u0127ir fil-Ba\u0127ar Adrijatiku u limitu tal-isforz tas-sajd demersali fil-Ba\u0127ar Adrijatiku.", "Fil-Ba\u0127ar l-Iswed, il-Kummissjoni tipproponi limiti tal-qbid u kwota g\u0127all-barbun imperjali u l-la\u010b\u010ba ka\u0127la.", "G\u0127all-barbun imperjali, il-proposta se tittrasponi l-kwota tal-UE li g\u0127andha ti\u0121i de\u010bi\u017ca fil-kuntest tar-revi\u017cjoni tal-pjan ta' \u0121estjoni pluriennali tal-barbun imperjali tal-GFCM.", "G\u0127al-la\u010b\u010ba ka\u0127la, il-Kummissjoni tipproponi li jin\u017camm l-istess limitu ta' qbid b\u0127al fl-2019, ji\u0121ifieri 11,475 tunnellata.", "Il-proposta tal-Kummissjoni se ti\u0121i a\u0121\u0121ornata wara s-sessjoni annwali tal-GFCM (4-8 ta' Novembru 2019) bi\u010b-\u010bifri ta' dawk l-istokkijiet li huma so\u0121\u0121etti g\u0127al negozjati fi \u0127dan dik l-organizzazzjoni.", "Fil-Kunsill Agrikoltura u Sajd ta' Di\u010bembru (16-17 ta' Di\u010bembru), l-Istati Membri se jistabbilixxu l-opportunitajiet tas-sajd g\u0127all-2020 abba\u017ci tal-proposta tal-Kummissjoni.", "Sfond", "Fl-2016, 78% tal-istokkijiet tal-\u0127ut ivvalutati fil-Ba\u0127ar Mediterran u fil-Ba\u0127ar l-Iswed \u0121ew sfruttati barra mil-limiti bijolo\u0121i\u010bi sostenibbli.", "(FAO, 2018)", "Biex ti\u0121i indirizzata din is-sitwazzjoni gravi, il-Kummissjoni qed tippromwovi kooperazzjoni multilaterali dwar il-\u0121estjoni tas-sajd fil-Mediterran u l-Ba\u0127ar l-Iswed.", "\u0120iet stabbilita governanza mtejba wara l-adozzjoni tad-Dikjarazzjonijiet MedFish4Ever Malta u Sofia.", "Il-pjan ta' \u0121estjoni pluriennali g\u0127all-istokkijiet demersali fil-Punent tal-Mediterran adottat f'\u0120unju 2019, introdu\u010ba re\u0121im tal-isforz tas-sajd g\u0127all-bastimenti tat-tkarkir ma\u0127suba biex jinkiseb tnaqqis globali ta' 40% f'\u0127ames snin.", "G\u0127all-ewwel sena ta' implimentazzjoni, il-pjan jipprevedi tnaqqis ta' 10% mil-linja ba\u017ci stabbilita skont id-dispo\u017cizzjonijiet tal-pjan.", "Il-Kummissjoni \u0120enerali g\u0127as-Sajd fil-Mediterran (GFCM) hija organizzazzjoni re\u0121jonali g\u0127all-\u0121estjoni tas-sajd kompetenti g\u0127all-konservazzjoni u l-\u0121estjoni tal-istokkijiet tal-\u0127ut fil-Mediterran u fil-Ba\u0127ar l-Iswed.", "F'dawn l-a\u0127\u0127ar snin, il-GFCM adottat g\u0127add impressjonanti ta' mi\u017curi ta' konservazzjoni, \u0121estjoni u kontroll fuq proposta tal-Unjoni Ewropea.", "Fl-2018, il-GFCM adottat pjan ta' \u0121estjoni g\u0127as-sallura fil-Mediterran u l-mi\u017curi ta' emer\u0121enza g\u0127all-2019-2021 g\u0127all-istokkijiet pela\u0121i\u010bi \u017c-\u017cg\u0127ar fil-Ba\u0127ar Adrijatiku.", "Il-GFCM hija mistennija tadotta mi\u017curi rigward l-istokkijiet demersali fil-Ba\u0127ar Adrijatiku fis-sessjoni annwali tag\u0127ha f'Novembru ta' din is-sena.", "Fl-2017, il-GFCM adottat pjan ta' \u0121estjoni pluriennali g\u0127all-barbun imperjali, u introdu\u010biet mi\u017curi ta' \u0121estjoni u ta' kontroll li g\u0127andhom ji\u0121u implimentati g\u0127all-ewwel darba fil-livell re\u0121jonali.", "Il-pjan pluriennali se ji\u0121i rivedut fis-sessjoni annwali tal-GFCM tal-2019, fejn huwa mistenni li jkun hemm qbil dwar allokazzjoni \u0121dida ta' kwota min-na\u0127a ta' partijiet kontraenti.", "G\u0127al aktar informazzjoni", "Proposta dwar l-opportunitajiet tas-sajd fil-Mediterran u l-Ba\u0127ar l-Iswed g\u0127all-2020"]}
{"url": "https://ec.europa.eu/commission/presscorner/detail/mt/QANDA_19_6005", "title": "It-tieni edizzjoni tal-Osservatorju tal-Bliet Kulturali u Kreattivi", "category": "press_eu", "subcategory": "POLICY_AREA=ECMY", "date": "Mon, 07 Oct 2019 22:00:00 GMT", "text": ["X'ikejjel l-Osservatorju?", "It-tieni edizzjoni tal-Osservatorju tal-Bliet Kulturali u Kreattivi tkejjel u tivvaluta l-prestazzjoni ta' 190 \u201cBelt Kulturali u Kreattiva\u201d fl-Ewropa meta mqabbla ma' bliet o\u0127rajn simili g\u0127alihom billi tu\u017ca kemm data kwantitattiva kif ukoll data kwalitattiva.", "L-informazzjoni kwantitattiva tin\u0121abar permezz ta' 29 indikatur li huma rilevanti g\u0127al disa' dimensjonijiet u li jirriflettu tliet aspetti ewlenin tal-vitalit\u00e0 kulturali, so\u010bjali u ekonomika tal-bliet.", "Id-29 indikatur individwali ng\u0127a\u017clu wara li saret anali\u017ci estensiva tal-istudji ppubblikati dwar dan is-su\u0121\u0121ett u wara li saru diversi konsultazzjonijiet mal-esperti.", "L-illustrazzjoni nru 1.", "Il-qafas kun\u010bettwali tal-Osservatorju tal-Bliet Kulturali u Kreattivi u l-indikaturi tieg\u0127u", "Il-punti li l-bliet jing\u0127ataw ji\u0121u kkalkulati b\u0127ala medja pponderata tal-punti li jing\u0127ataw g\u0127as-subindi\u010bijiet tad-dinami\u017cmu kulturali, tal-ekonomija kreattiva u tal-ambjent abilitanti (li jg\u0127oddu daqs 40 %, 40 % u 20 % mill-punti totali rispettivament).", "Il-pi\u017cijiet tfasslu minn grupp ta' 15-il professjonist li g\u0127andhom esperjenza internazzjonali fil-politika jew fir-ri\u010berka fil-qasam tal-kultura, tal-kreattivit\u00e0 u tal-i\u017cvilupp urban.", "Id-data \u0121ejja minn tmien sorsi, li huma l-awditjar urban u l-istatistika re\u0121jonali (tal-Eurostat), st\u0127arri\u0121 tal-Ewrobarometru dwar il-kwalit\u00e0 tal-\u0127ajja fil-bliet, id-Direttorat \u0120enerali g\u0127all-Politika Re\u0121jonali u Urbana tal-Kummissjoni Ewropea, il-klassifiki tal-universitajiet, ir-Re\u0121istru Ewropew tal-Edukazzjoni Terzjarja, il-pjattaforma tal-internet \u201cTripAdvisor\u201d u s-sit tal-internet \u201cOpen Street Map\u201d.", "Il-komponent kwalitattiv jinkludi l-punti ewlenin tal-istrate\u0121iji tal-bliet marbutin mal-ekonomija kreattiva jew l-a\u0127jar prattiki tag\u0127hom fil-qasam tal-\u0121estjoni kulturali biex juri u jikkomplementa l-evidenza kwantitattiva.", "Ir-ri\u017cultati juru fejn qed je\u010b\u010bellaw il-bliet u fejn dawn jistg\u0127u jitjiebu billi jitg\u0127allmu minn dak li qed jag\u0127mlu bliet simili g\u0127alihom.", "Kif intg\u0127a\u017clu l-bliet?", "190 belt intg\u0127a\u017clu abba\u017ci ta' tliet kriterji li jistg\u0127u jitkejlu u li jistg\u0127u jitqabblu ma' xulxin, li jistg\u0127u ji\u0121u applikati b'mod konsistenti g\u0127al g\u0127add mifrux u varjat ta' bliet fl-Ewropa (ara l-Anness I tar-rapport):", "1.", "98 belt li kienu jew li huma Kapitali Ewropea tal-Kultura sal-2019, jew li se jkunu Kapitali Ewropea tal-Kultura sal-2023;", "2.", "33 Belt Kreattiva tal-UNESCO (sal-belt li reb\u0127et dan it-titlu fl-2017) \u2014 minbarra dawk li jiffurmaw parti mit-98 belt Kapitali Ewropea tal-Kultura;", "3.", "59 belt li jospitaw mill-inqas \u017cew\u0121 festivals kulturali internazzjonali regolari sal-2018 jew sal-2017 fil-ka\u017c tal-festivals biennali.", "L-g\u0127a\u017cla tinkludi wkoll il-bliet kapitali kollha tat-30 pajji\u017c li l-Osservatorju jkopri (ji\u0121ifieri tat-28 Stat Membru tal-UE u tan-Norve\u0121ja u tal-I\u017cvizzera).", "\u0126dax-il belt \u0121ew inklu\u017ci fl-Osservatorju i\u017cda mhux fil-klassifika a\u0127\u0127arija g\u0127aliex ma kinux jissodisfaw il-kriterju tal-kopertura tad-data ta' mill-inqas 45 % kopertura tad-data fil-livell tal-indi\u010bi jew ta' mill-inqas 33 % fil-ka\u017c tas-subindi\u010bijiet tad-\u201cdinami\u017cmu kulturali\u201d u tal-\u201cekonomija kreattiva\u201d.", "Xi w\u0127ud mill-bliet esklu\u017ci, jew kollha kemm huma, jistg\u0127u ji\u017cdiedu fl-edizzjonijiet tal-\u0121ejjieni jekk id-data me\u0127tie\u0121a ssir disponibbli.", "G\u0127alhekk il-klassifiki u l-anali\u017ci ppre\u017centati jissejsu fuq g\u0127add totali ta' 179 belt, i\u017cda l-informazzjoni kwalitattiva tkopri l-kampjun kollu ta' 190 belt.", "Ovvjament, hemm \u0127afna bliet o\u0127rajn li ma \u0121ewx inklu\u017ci din id-darba li ja\u0127dmu b'mod attiv biex jippromwovu l-arti u l-kultura u l-attivitajiet u l-professjonijiet kreattivi relatati mag\u0127hom.", "B'mod iktar \u0121enerali, l-Osservatorju jadotta appro\u010b\u010b inklu\u017civ, u kull belt ting\u0127ata l-opportunit\u00e0 timmonitorja l-prestazzjoni tag\u0127ha stess fl-aspetti relatati mal-kultura u mal-kreattivit\u00e0.", "Filwaqt li t-tliet kriterji tal-g\u0127a\u017cla jirrappre\u017centaw punt prammatiku tad-d\u0127ul biex jintg\u0127a\u017cel kampjun tal-bidu tal-bliet, bis-sa\u0127\u0127a tal-pjattaforma onlajn l-utenti jistg\u0127u j\u017cidu data \u0121dida jew ibiddlu l-pi\u017cijiet li jing\u0127ataw lid-dimensjonijiet u lis-subindi\u010bijiet biex jirriflettu a\u0127jar dak li huwa l-aktar importanti fil-livell lokali.", "Liema belt fl-Ewropa hija l-iktar kulturali u kreattiva?", "L-Osservatorju tal-Bliet Kulturali u Kreattivi tal-2019 ma jag\u0127tix klassifika fissa tal-bliet.", "Il-punti dejjem ivarjaw, skont diversi fatturi b\u0127al, pere\u017cempju, kemm tag\u0127ti pi\u017c lill-indikaturi individwali jew id-daqs tal-belt li qed tfittex f'termini tal-popolazzjoni.", "Fl-edizzjoni ta' din is-sena, il-Belt Kulturali u Kreattiva \u201cideali\u201d tal-Ewropa se jkollha l-fa\u010bilitajiet u \u010b-\u010bentri kulturali ta' Weimar (fil-\u0120ermanja), il-parte\u010bipazzjoni u l-attrazzjoni kulturali ta' Firenze (fl-Italja), l-impjiegi kreattivi u bba\u017cati fuq l-g\u0127arfien, il-kapital uman u l-edukazzjoni u l-konnessjonijiet lokali u internazzjonali ta' Pari\u0121i (fi Franza), il-proprjet\u00e0 intellettwali u l-innovazzjoni ta' Eindhoven (fl-Olanda), l-impjiegi l-\u0121odda fis-setturi kreattivi ta' Budapest (fl-Ungerija), il-ftu\u0127, it-tolleranza u l-fidu\u010bja ta' Glasgow (fir-Renju Unit) u l-kwalit\u00e0 tal-governanza ta' Aarhus (fid-Danimarka).", "G\u0127aliex huwa utli l-Osservatorju tal-Bliet Kulturali u Kreattivi u g\u0127al min huwa utli?", "Il-bliet li jixtiequ ju\u017caw il-kultura biex jag\u0127tu spinta lit-tkabbir ekonomiku, lill-i\u017cvilupp so\u010bjali u lill-koe\u017cjoni jridu ba\u017ci soda ta' evidenza biex jag\u0127mlu dan.", "L-Osservatorju jg\u0127in biex jag\u0127tihom informazzjoni \u010bara dwar ir-ri\u017corsi fundamentali li jiddefinixxu l-ekosistemi kulturali u kreattivi lokali, kif ukoll biex jag\u0127tihom ba\u017ci xierqa biex ikejluhom u jevalwawhom.", "L-Osservatorju tal-Bliet Kulturali u Kreattivi huwa l-ewwel qafas maqbul li g\u0127andu l-g\u0127an li jibni ba\u017ci ta' evidenza komuni dwar il-prestazzjoni kulturali u kreattiva tal-bliet Ewropej bil-\u0127sieb li jg\u0127in lil dawk li jfasslu l-politika jidentifikaw il-punti li fihom il-bliet tag\u0127hom huma b'sa\u0127\u0127ithom, jivvalutaw l-impatt tal-azzjonijiet tal-politika u jitg\u0127allmu minn bliet o\u0127rajn simili g\u0127al tag\u0127hom.", "Huwa ji\u010b\u010bara wkoll l-importanza tal-kultura u tal-kreattivit\u00e0 g\u0127at-titjib tar-re\u017ciljenza u tal-prestazzjoni so\u010bjoekonomika fil-bliet, u jispira ri\u010berka \u0121dida dwar ir-rwol tal-kultura u tal-kreattivit\u00e0 fil-bliet.", "Filwaqt li jirrikonoxxu dawn il-benefi\u010b\u010bji, il-partijiet ikkon\u010bernati lokali se jkunu jistg\u0127u ju\u017caw l-Osservatorju b\u0127ala g\u0127odda biex jidentifikaw l-assi kulturali u kreattivi u biex ikejlu l-valur u l-impatt tag\u0127hom b'mod sistematiku u li jista' jitqabbel madwar l-Ewropa kollha.", "Barra minn hekk, l-Osservatorju se jg\u0127in biex jippromwovi l-iskambju tal-a\u0127jar prattiki u t-tag\u0127lim bejn il-pari fil-qasam tal-wirt kulturali u tal-kreattivit\u00e0.", "B'mod \u0121enerali, l-g\u0127an tal-Osservatorju tal-Bliet Kulturali u Kreattivi huwa li jinvolvi kemm lill-pubbliku kif ukoll lil dawk li jfasslu l-politika biex jirrikonoxxu bis-s\u0127i\u0127 l-importanza tal-kultura u tal-kreattivit\u00e0 g\u0127an-nies, u li jiskatta l-investimenti fil-promozzjoni tal-kultura u tal-kreattivit\u00e0.", "L-Osservatorju kif inhu inkorporat fit-tfassil tal-politika tal-UE fil-qasam tal-kultura?", "L-A\u0121enda l-\u0120dida Ewropea g\u0127all-Kultura, li \u0121iet adottata f'Mejju tal-2018, g\u0127andha l-g\u0127an li l-mexxejja Ewropej \u201cjag\u0127mlu aktar, permezz tal-kultura u l-edukazzjoni, biex jibnu so\u010bjetajiet koe\u017civi\u201d, kif ukoll li jkun hemm \u0127idma favur \u201cUnjoni aktar inklu\u017civa u aktar \u0121usta, li tappo\u0121\u0121a l-innovazzjoni, il-kreattivit\u00e0 u l-impjiegi u t-tkabbir sostenibbli\u201d.", "Bl-istess mod, il-Pjan ta' \u0126idma l-\u0121did tal-UE g\u0127all-Kultura 2019-2022, li l-Kunsill Ewropew adotta f'Novembru tal-2018, jidentifika \u0127ames prijoritajiet ewlenin li g\u0127andhom ji\u0121u indirizzati min\u0127abba l-valur mi\u017cjud Ewropew tag\u0127hom u min\u0127abba l-\u0127tie\u0121a g\u0127al azzjoni kon\u0121unta.", "Dawn huma: is-sostenibbilt\u00e0 fil-wirt kulturali; il-koe\u017cjoni u l-benesseri; ekosistema li tappo\u0121\u0121a lill-artisti, lill-professjonisti kulturali u kreattivi u l-kontenut Ewropew; l-ugwaljanza bejn is-sessi; u ir-relazzjonijiet kulturali internazzjonali.", "Flimkien mad-di\u0121italizzazzjoni, l-i\u017cvilupp ta' statistika kulturali affidabbli li tkun tista' titqabbel minn belt g\u0127al o\u0127ra jitqies b\u0127ala kwistjoni orizzontali addizzjonali importanti li trid ti\u0121i indirizzata biex ji\u0121i appo\u0121\u0121at it-tfassil tal-politika bba\u017cat fuq l-evidenza kemm fil-livell Ewropew kif ukoll f'dak nazzjonali.", "Dawn i\u017c-\u017cew\u0121 dokumenti t-tnejn jag\u0127tu attenzjoni spe\u010bjali lir-rwol tal-kultura fil-livell lokali.", "Belt ma tistax tistag\u0127na ming\u0127ajr offerta kulturali dinamika u setturi kreattivi b'sa\u0127\u0127ithom.", "Il-kultura jew il-kulturi lokali u l-kreattivit\u00e0 li qed jiffjorixxu jtejbu l-kwalit\u00e0 tal-\u0127ajja ta\u010b-\u010bittadini, isa\u0127\u0127u l-koe\u017cjoni so\u010bjali u jtejbu l-kompetittivit\u00e0 tan-negozji.", "Il-programmi ambizzju\u017ci ta' ri\u0121enerazzjoni bba\u017cati fuq il-kultura li bdew il-Kapitali Ewropej tal-Kultura, b\u0127al Mons (fil-Bel\u0121ju) fl-2015, Linz (fl-Awstrija) fl-2009, Liverpool (fir-Renju Unit) fl-2008 u Matera (fl-Italja) fl-2019, juru li l-gvernijiet tal-bliet li jag\u0127tu kas l-i\u017cvilupp sostenibbli jag\u0127tu iktar attenzjoni lill-politiki li jivvalorizzaw ir-ri\u017corsi kulturali lokali u li jippromwovu l-isforzi kreattivi.", "L-Osservatorju huwa wkoll wie\u0127ed mill-azzjonijiet li dda\u0127\u0127lu fil-\u201cQafas Ewropew g\u0127al Azzjoni dwar il-Wirt Kulturali\u201d biex ikun \u017cgurat li s-Sena Ewropea tal-Wirt Kulturali tal-2018 ikollha impatt fit-tul.", "Kemm huwa uniku l-appro\u010b\u010b tal-Osservatorju?", "L-Osservatorju mhuwiex klassifika fis-sens tradizzjonali tag\u0127ha.", "Huwa pjuttost strument li jg\u0127in lill-bliet jifhmu r-relazzjonijiet diversi u kumplessi fost il-bosta fatturi li jikkontribwixxu g\u0127all-kapa\u010bit\u00e0 ta' belt li tipprodu\u010bi l-kontenut kulturali u kreattiv u biex tkun attraenti u a\u010b\u010bessibbli.", "\u0120ew \u017cviluppati 40 indi\u010bi internazzjonali simili fil-livell tal-bliet li kienu l-ispirazzjoni g\u0127all-\u0127olqien tal-Osservatorju.", "B'mod \u0121enerali, dawn l-indi\u010bijiet ikopru kampjun i\u017cg\u0127ar ta' bliet, u jinkludu b'mod ewlieni bliet kapitali u bliet kbar o\u0127rajn, b\u0127al Londra, Berlin, Bar\u010bellona jew Milan.", "F'xi ftit ka\u017cijiet, ikollhom mag\u0127hom fatti kwalitattivi li jg\u0127inu biex juru l-punti kwantitattivi, jew pjattaformi interattivi li jippermettu lill-utenti jesploraw id-data u li joffru g\u0127a\u017cliet ta' personalizzazzjoni (pere\u017cempju biex l-utenti jadattaw l-iskema ta' ponderazzjoni tal-indi\u010bi).L-Osservatorju jg\u0127aqqad flimkien 29 indikatur individwali, u dan jiddistingwih minn indi\u010bijiet simili o\u0127rajn u jag\u0127mlu ta' valur g\u0127al g\u0127add kbir ta' bliet, u b'hekk jipprovdi ri\u017corsa b'sa\u0127\u0127itha li tista' toffri informazzjoni utli g\u0127ad-dibattiti dwar il-politika fil-livell tal-bliet kemm fl-istess pajji\u017c kif ukoll minn pajji\u017c g\u0127all-ie\u0127or.", "Il-punti tal-Osservatorju tal-2017 u tal-Osservatorju tal-2019 jistg\u0127u jitqabblu ma' xulxin?", "L-Osservatorju jqabbel il-prestazzjoni tal-ekosistemi kulturali lokali u jippre\u017centa wkoll il-bidliet li jkun hemm fil-prestazzjoni u fil-klassifiki ma\u017c-\u017cmien.", "L-a\u0121\u0121ustamenti tad-data li saru fl-edizzjoni tal-2019 \u0121ew applikati wkoll g\u0127all-edizzjoni tal-2017, hekk li r-ri\u017cultati jistg\u0127u jitqabblu bejniethom b'mod dirett.", "Madankollu, wie\u0127ed jista' jitqarraq jekk jibba\u017ca ru\u0127u fuq id-differenzi fil-klassifika minn sena g\u0127all-o\u0127ra biex jislet konklu\u017cjonijiet dwar il-prestazzjoni assoluta jew relattiva.", "Kull klassifika tirrifletti l-po\u017cizzjoni relattiva ta' belt partikulari abba\u017ci tal-qafas kun\u010bettwali, tat-trattament tal-anomaliji u tal-valuri li jkunu neqsin u tal-kampjun ta' bliet f'dik is-sena partikulari, u tirrifletti wkoll il-bidliet fl-indikaturi sottostanti tas-sors u d-disponibbilt\u00e0 tad-data.", "G\u0127al aktar dettalji ara wkoll l-Anness B.", "X'futur g\u0127andu l-Osservatorju?", "L-Osservatorju se jkompli ji\u0121i a\u0121\u0121ornat kull sentejn sabiex ikun \u017cgurat li, ma\u017c-\u017cmien, dan jibqa' affidabbli kemm mil-lat kun\u010bettwali kif ukoll mil-lat statistiku g\u0127all-pajji\u017ci u g\u0127all-bliet kollha, u li jkun jista' ji\u0121i segwit il-progress li jkun qed isir.", "Il-Kummissjoni se tkompli te\u017camina s-sorsi tal-Big Data li jtejbu l-kapa\u010bit\u00e0 tal-Osservatorju.", "Barra minn hekk, wie\u0127ed mill-objettivi ewlenin g\u0127as-snin li \u0121ejjin huwa li jissa\u0127\u0127u l-kapa\u010bitajiet fil-bliet: i\u010b-\u010aentru Kon\u0121unt tar-Ri\u010berka tal-Kummissjoni Ewropea, li \u017cviluppa l-Osservatorju, se ja\u0127dem mal-bliet b'mod prattiku biex jg\u0127inhom ju\u017caw id-data tal-Osservatorju g\u0127at-tfassil tal-politika bba\u017cat fuq l-evidenza.", "Huwa se jappo\u0121\u0121ahom ukoll biex i\u017cidu l-\u0121bir tad-data biex jimtlew il-lakuni li g\u0127ad hemm fid-data.", "L-app \u201cCultural gems\u201d, li tnediet matul is-Sena Ewropea tal-Wirt Kulturali tal-2018 biex tikkomplementa l-profili tal-Bliet Kulturali u Kreattivi b'fatti u opinjonijiet dwar it-\u201cte\u017cori mo\u0127bija\u201d tal-bliet, se jarrikkixxuha b'mod regolari l-awtoritajiet tal-bliet, l-organizzazzjonijiet mhux governattivi u l-asso\u010bjazzjonijiet lokali, kif ukoll i\u010b-\u010bittadini stess.", "G\u0127al aktar tag\u0127rif", "Is-sit tal-internet tal-Osservatorju tal-Bliet Kulturali u Kreattivi (li jinkludi r-rapport s\u0127i\u0127, l-g\u0127odda interattiva onlajn, l-iskedi informattivi u l-infografika)", "L-istqarrija g\u0127all-istampa"]}
{"url": "https://ec.europa.eu/commission/presscorner/detail/mt/IP_19_6001", "title": "Il-Kummissjoni tniedi edizzjoni \u0121dida tal-Osservatorju tal-Bliet Kulturali u Kreattivi tal-2019", "category": "press_eu", "subcategory": "POLICY_AREA=ECMY", "date": "Mon, 07 Oct 2019 22:00:00 GMT", "text": ["Illum, il-Kummissjoni Ewropea \u0127ar\u0121et it-tieni edizzjoni tal-Osservatorju tal-Bliet Kulturali u Kreattivi tag\u0127ha \u2014 dan huwa g\u0127odda mfassla biex jitkejjel il-valur referenzjarju u biex ting\u0127ata spinta lill-potenzjal kreattiv u kulturali tal-bliet Ewropej, li huwa essenzjali g\u0127at-tkabbir ekonomiku u g\u0127all-koe\u017cjoni so\u010bjali.", "Wara s-su\u010b\u010bess tal-ewwel edizzjoni fl-2017, l-edizzjoni tal-2019 tippre\u017centa stampa a\u0121\u0121ornata tar-rikkezza kulturali u kreattiva tal-Ewropa f'kampjun esti\u017c ta' 190 belt fi 30 pajji\u017c, fosthom in-Norve\u0121ja u l-I\u017cvizzera.", "L-Osservatorju n\u0127oloq mi\u010b-\u010aentru Kon\u0121unt tar-Ri\u010berka, li huwa s-servizz tax-xjenza u tal-g\u0127arfien tal-Kummissjoni, u mieg\u0127u nsibu g\u0127odda onlajn a\u0121\u0121ornata li tippermetti lill-bliet i\u017cidu d-data tag\u0127hom biex jag\u0127tu deskrizzjonijiet u anali\u017ci komparattiva iktar iddettaljati.", "Tibor Navracsics, il-Kummissarju g\u0127all-Edukazzjoni, il-Kultura, i\u017c-\u017bg\u0127a\u017cag\u0127 u l-Isport, li huwa responsabbli g\u0127a\u010b-\u010aentru Kon\u0121unt tar-Ri\u010berka, qal hekk: \u201cL-ewwel edizzjoni tal-Osservatorju tal-Bliet Kulturali u Kreattivi kienet su\u010b\u010bess, u ppermettiet lill-bliet fl-Ewropa kollha jag\u0127tu spinta lill-i\u017cvilupp billi jisfruttaw a\u0127jar l-assi kulturali tag\u0127hom.", "Ninsab fidu\u010bju\u017c li l-awtoritajiet tal-bliet, is-setturi kulturali u kreattivi, u \u010b-\u010bittadini stess se jsibu t-tieni edizzjoni esti\u017ca tieg\u0127u daqstant ie\u0127or utli.", "L-Osservatorju huwa e\u017cempju e\u010b\u010bellenti ta' kif i\u010b-\u010aentru Kon\u0121unt tar-Ri\u010berka jista' jag\u0127ti s-setg\u0127a lil dawk li jfasslu l-politika u jg\u0127in biex itejjeb il-kwalit\u00e0 tal-\u0127ajja ta\u010b-\u010bittadini permezz ta' g\u0127odod konkreti bba\u017cati fuq l-evidenza.\u201d", "Fost is-sejbiet ewlenin tat-tieni edizzjoni nsibu dawn li \u0121ejjin:", "\u00b7Pari\u0121i (fi Franza), Copenhagen (fid-Danimarka), Firenze (fl-Italja) u Lund (fl-I\u017cvezja) \u0121ew fl-ewwel post fil-gruppi tal-popolazzjonijiet rispettivi tag\u0127hom, u Lund hija \u201cisem \u0121did\u201d fost il-bliet li jinsabu fl-ewwel postijiet meta mqabbel mal-edizzjoni tal-2017.", "\u00b7L-impjiegi fis-setturi kulturali u kreattivi qed ji\u017cdiedu, b'mod partikulari fil-bliet li jinsabu fit-Tramuntana u fil-Lvant tal-Ewropa, u hemm \u017cieda annwali medja ta' madwar 12 % f'Budapest (fl-Ungerija), f'Tallinn (fl-Estonja), f'Vilnius (fil-Litwanja), fi Krakovja u fi Wroclaw (fil-Polonja) u f'Tartu (fl-Estonja).", "\u00b7Il-prestazzjoni makrore\u0121jonali turi li l-a\u0127jar ri\u017cultati nkisbu fin-na\u0127a ta' fuq tal-Ewropa.", "Il-Punent tal-Ewropa jinsab fuq quddiem nett f'dak li g\u0127andu x'jaqsam mad-\u201cdinami\u017cmu kulturali\u201d, segwit mill-qrib \u0127afna kemm min-na\u0127a ta' fuq kif ukoll min-na\u0127a t'isfel tal-Ewropa.", "Il-Punent tal-Ewropa jinsab fuq quddiem nett ukoll f'dak li g\u0127andu x'jaqsam mal-prestazzjoni fil-qasam tal-\u201cekonomija kreattiva\u201d, segwit mill-qrib min-na\u0127a ta' fuq tal-Ewropa.", "B\u0127ala medja, il-bliet li jinsabu fit-Tramuntana u fil-Lvant tal-Ewropa g\u0127andhom l-a\u0127jar dinamika ta' \u0127olqien tal-impjiegi;", "\u00b7Fil-kampjun tal-bliet li \u0121ie analizzat, i\u010b-\u010bentri kulturali \u0121eneralment jinsabu f'distanza ta' nofsieg\u0127a mixi 'l bog\u0127od minn fejn joqog\u0127du \u010b-\u010bittadini Ewropej (jew \u0127ames minuti biss 'il bog\u0127od bir-rota) u huma moqdijin tajjeb \u0127afna bit-trasport pubbliku.", "\u00b7Fil-\u0121ejjieni, il-fondi tal-Politika ta' Koe\u017cjoni tal-UE jistg\u0127u jkomplu jappo\u0121\u0121aw il-konver\u0121enza so\u010bjoekonomika u l-koe\u017cjoni territorjali billi jiffukaw fuq l-impjiegi kreattivi u fuq l-innovazzjoni, fuq il-konnessjonijiet tat-trasport u fuq il-governanza, li huma l-oqsma fejn g\u0127ad hemm l-ikbar differenzi.", "\u00b7Il-bliet kulturali u kreattivi ewlenin huma iktar g\u0127anja mill-o\u0127rajn, u hemm rabta po\u017cittiva u sinifikanti bejn il-klassifika tal-bliet fl-Indi\u010bi tal-Bliet Kulturali u Kreattivi u fil-livelli tag\u0127hom tad-d\u0127ul.", "L-ewwel edizzjoni tal-Osservatorju tal-Bliet Kulturali u Kreattivi ispirat lill-gvernijiet lokali fl-Ewropa kollha.", "Pere\u017cempju, l-belt kapitali ta' Spanja, Madrid, u\u017cat l-evidenza li tinsab fl-Osservatorju biex tifhem liema assi kulturali u kreattivi, b\u0127al liema monumenti, mu\u017cewijiet, \u010binemas, teatri u galleriji tal-arti, g\u0127andha tiffoka fuqhom fl-istrate\u0121ija ta' markar tag\u0127ha biex ittejjeb il-klassifika internazzjonali tag\u0127ha.", "Bis-sa\u0127\u0127a ta' dan, din il-belt ippubblikat ktejjeb \u0121did li jippromwovi \u010b-\u010bentri kulturali tag\u0127ha msejja\u0127 \u201cFatti u \u010bifri dwar Madrid fl-2018\u201d.", "L-Osservatorju g\u0127en ukoll lill-belt ta' Gy\u0151r (fl-Ungerija) tanalizza l-\u0127ti\u0121ijiet tal-investiment tag\u0127ha g\u0127all-\u0121ejjieni u pprovdielha evidenza favur id-de\u010bi\u017cjoni tag\u0127ha li tadotta strate\u0121ija g\u0127all-ekonomija kulturali u kreattiva g\u0127all-2019 sal-2028 li tidentifika l-mi\u017curi ewlenin li jridu jitwettqu b\u0127all-\u0127olqien ta' spazji kreattivi g\u0127all-artisti u ta' \u010bentru li jservi ta' inkubatur g\u0127all-pro\u0121etti tad-disinn.", "Il-belt ta' Ume\u00e5 (fl-I\u017cvezja) u\u017cat l-g\u0127odda biex to\u0127loq g\u0127arfien fost il-partijiet ikkon\u010bernati lokali dwar ir-rwol li l-investiment kulturali g\u0127andu fil-promozzjoni tat-tkabbir sostenibbli.", "Il-kuntest", "L-Osservatorju tal-Bliet Kulturali u Kreattivi tnieda f'Lulju tal-2017 u ju\u017ca informazzjoni kwantitattiva u kwalitattiva biex ikejjel il-potenzjal kulturali u kreattiv tal-bliet.", "L-informazzjoni kwantitattiva tal-Osservatorju tin\u0121abar permezz ta' 29 indikatur individwali li huma rilevanti g\u0127al disa' dimensjonijiet tal-politika u li jirriflettu tliet aspetti ewlenin tal-vitalit\u00e0 kulturali u so\u010bjoekonomika ta' belt, li huma:", "\u00b7\u201cid-dinami\u017cmu kulturali\u201d, li jkejjel il-\u201cpolz\u201d kulturali ta' belt f'termini tal-infrastruttura kulturali u tal-parte\u010bipazzjoni fil-kultura;", "\u00b7\u201cl-ekonomija kreattiva\u201d, li tiskopri kemm jikkontribwixxu s-setturi kulturali u kreattivi g\u0127all-ekonomija ta' belt f'termini tal-impjiegi u tal-innovazzjoni; u", "\u00b7\u201cl-ambjent abilitanti\u201d, li jidentifika l-assi tan\u0121ibbli u mhux tan\u0121ibbli li jg\u0127inu lill-bliet jattiraw it-talent kreattiv u jistimulaw l-impenn kulturali.", "Fost il-karatteristi\u010bi l-\u0121odda tal-edizzjoni tal-2019 insibu:", "\u00b7i\u017c-\u017cieda ta' 22 belt Ewropea minn 14-il Stat Membru, biex issa ntla\u0127aq g\u0127add totali ta' 190 belt;", "\u00b7l-u\u017cu ta' sorsi \u0121odda ta' data mill-internet (l-\u201cOpenStreetMap\u201d), li jg\u0127in biex id-dinami\u017cmu kulturali tal-Ewropa jinftiehem b'mod iktar dinamiku;", "\u00b7l-u\u017cu ta' sejbiet \u0121odda mill-anali\u017ci spazjali ta\u010b-\u010bentri kulturali, li se jg\u0127in biex l-inklu\u017cjoni so\u010bjali titqieg\u0127ed fil-qalba tar-ri\u010berka flimkien mal-\u0121id ekonomiku.", "L-Osservatorju jappo\u0121\u0121a l-politika tal-UE dwar il-kultura \u2014 huwa serva ta' ba\u017ci g\u0127all-valutazzjoni tal-impatt ekonomiku li fuqha ssejset l-A\u0121enda l-\u0120dida Ewropea g\u0127all-Kultura tal-2018 u huwa wie\u0127ed mill-azzjonijiet li dda\u0127\u0127lu fil-Qafas Ewropew g\u0127all-Azzjoni dwar il-Wirt Kulturali biex ikun \u017cgurat li s-Sena Ewropea tal-Wirt Kulturali tal-2018 ikollha impatt fit-tul.", "L-Osservatorju mistenni ji\u0121i a\u0121\u0121ornat kull sentejn.", "G\u0127al aktar tag\u0127rif", "Is-sit tal-internet tal-Osservatorju tal-Bliet Kulturali u Kreattivi (li jinkludi r-rapport s\u0127i\u0127, l-g\u0127odda interattiva onlajn, l-iskedi informattivi u l-infografika)", "Il-memo"]}
{"url": "https://ec.europa.eu/commission/presscorner/detail/mt/IP_19_5990", "title": "Ba\u0121it tal-UE: il-Kummissjoni tg\u0127in fit-t\u0127ejjija ta' programmi \u0121odda ta' Koe\u017cjoni mal-Indi\u010bi tal-Kompetittivit\u00e0 Re\u0121jonali u mal-Ewrobarometru", "category": "press_eu", "subcategory": "POLICY_AREA=REGIONAL", "date": "Sun, 06 Oct 2019 22:00:00 GMT", "text": ["Illum, il-Kummissjoni tippubblika l-Indi\u010bi tal-Kompetittivit\u00e0 Re\u0121jonali 2019 u Ewrobarometru dwar il-Politika Re\u0121jonali.", "Dan se jg\u0127in lill-awtoritajiet fl-Istati Membri inkarigati mit-tfassil tal-programmi futuri tal-Politika ta' Koe\u017cjoni g\u0127all-perjodu tal-ba\u0121it 2021-2027 tal-UE jevalwaw l-opinjoni pubblika, jidentifikaw l-assi re\u0121jonali u jiffukaw l-investimenti a\u0127jar.", "In-negozjati dwar il-ba\u0121it tal-UE li jmiss g\u0127all-2021\u20132027 u l-Politika ta' Koe\u017cjoni futura g\u0127adhom g\u0127addejjin mal-Parlament Ewropew u l-Istati Membri.", "B'mod parallel, il-Kummissjoni nediet diskussjoni mal-pajji\u017ci kollha tal-UE dwar il-prijoritajiet tal-programmi futuri tal-Politika ta' Koe\u017cjoni.", "Dan biex l-investimenti tal-UE jkunu jistg\u0127u jaslu malajr kemm jista' jkun.", "L-Indi\u010bi tal-Kompetittivit\u00e0 u l-Ewrobarometru g\u0127andhom l-g\u0127an li jikkontribwixxu g\u0127al dan il-pro\u010bess ta' programmazzjoni.", "Il-Kummissarju g\u0127all-Politika tal-Vi\u010binat, in-Negozjati g\u0127at-Tkabbir u l-Politika Re\u0121jonali, Johannes Hahn, qal: \u201cAktar ma l-programmi l-\u0121odda tal-Politika ta' Koe\u017cjoni jkunu lesti kmieni, aktar il-fondi tal-UE jkunu jistg\u0127u jag\u0127tu ri\u017cultati fuq il-post kmieni.", "Il-Kummissjoni qed tg\u0127in lill-Istati Membri b'mod attiv ifasslu l-programmi tag\u0127hom u kemm l-Indi\u010bi tal-Kompetittivit\u00e0 Re\u0121jonali kif ukoll l-Ewrobarometru pubblikati llum jipprovdu g\u0127arfien utli dwar fejn g\u0127andhom ji\u0121u diretti l-investimenti tal-UE u dawk pubbli\u010bi.\u201d", "L-Indi\u010bi tal-Kompetittivit\u00e0 Re\u0121jonali 2019", "L-Indi\u010bi tal-Kompetittivit\u00e0 Re\u0121jonali, li ji\u0121i a\u0121\u0121ornat kull tliet snin, jippermetti li r-re\u0121juni jimmonitorjaw u jivvalutaw l-i\u017cvilupp tag\u0127hom matul i\u017c-\u017cmien u meta mqabbla ma' re\u0121juni o\u0127ra.", "Permezz tal-istrument interattiv online tieg\u0127u, kemm dawk li jfasslu l-politika kif ukoll i\u010b-\u010bittadini jistg\u0127u jaraw il-prestazzjoni tar-re\u0121jun tag\u0127hom f'termini tal-innovazzjoni, il-governanza, it-trasport, l-infrastruttura di\u0121itali, is-sa\u0127\u0127a jew il-kapital uman.", "Permezz tal-g\u0127ajnuna li jag\u0127ti lir-re\u0121juni biex jidentifikaw il-qawwiet u d-dg\u0127ufijiet tag\u0127hom u jimmiraw l-investimenti pubbli\u010bi, l-indi\u010bi jista' jkun strument b'sa\u0127\u0127tu fit-t\u0127ejjija tal-programmi l-\u0121odda.", "L-Ewrobarometru dwar is-sensibilizzazzjoni u l-per\u010bezzjoni ta\u010b-\u010bittadini g\u0127all-Politika Re\u0121jonali", "L-ist\u0127arri\u0121 tal-Ewrobarometru Flash dwar is-sensibilizzazzjoni u l-per\u010bezzjoni ta\u010b-\u010bittadini u g\u0127all-Politika Re\u0121jonali juri li l-ma\u0121\u0121oranza assoluta tal-Ewropej (81%) jemmnu li l-pro\u0121etti ffinanzjati mill-UE g\u0127andhom impatt po\u017cittiv fuq \u0127ajjithom \u2013 meta jkunu konxji minn dawn il-pro\u0121etti (40% biss).", "Il-Kummissjoni enfasizzat il-\u0127tie\u0121a g\u0127al aktar komunikazzjoni mill-awtoritajiet u mill-benefi\u010bjarji tal-programmi dwar il-pro\u0121etti ffinanzjati mill-UE u stabbiliet rekwi\u017citi \u0121odda fil-proposta tag\u0127ha g\u0127all-Politika ta' Koe\u017cjoni li jmiss.", "Dan jinkludi pjan ta' komunikazzjoni g\u0127all-programmi kollha, attivitajiet fuq il-midja so\u010bjali u l-organizzazzjoni ta' avvenimenti madwar pro\u0121etti importanti.", "Skont l-Ewrobarometru, \u0127afna minn dawk li wie\u0121bu qalu li l-UE g\u0127andha tinvesti aktar fl-edukazzjoni, fis-sa\u0127\u0127a jew fl-infrastrutturi so\u010bjali (91%), fl-ambjent (90%) u g\u0127andha tiffoka fuq re\u0121juni b'livell g\u0127oli ta' qg\u0127ad (69 %), \u017coni urbani deprivati (54%) u \u017coni remoti u muntanju\u017ci (52%).", "Dan huwa konformi mal-prijoritajiet ta' politika li l-Kummissjoni pproponiet g\u0127all-Politika ta' Koe\u017cjoni li jmiss u jipprovdi g\u0127arfien dwar il-prijoritajiet ta\u010b-\u010bittadini fil-livell tal-pajji\u017c; hawnhekk issibu anali\u017ci statistika tat-twe\u0121ibiet skont il-pajji\u017c.", "Sfond", "Wara l-proposta tag\u0127ha g\u0127all-Politika ta' Koe\u017cjoni futura mressqa fid-29 ta' Mejju 2018, il-Kummissjoni appo\u0121\u0121jat lill-Istati Membri fl-e\u017cer\u010bizzju ta' programmazzjoni biex tippermetti bidu rapidu tal-investimenti fuq il-post.", "B'mod partikulari, il-Kummissjoni ppubblikat pakkett ta' simplifikazzjoni kbir, gwida g\u0127all-investiment spe\u010bifiku g\u0127all-pajji\u017c b\u0127ala parti mis-Semestru Ewropew u strumenti b\u0127all-Indi\u010bi tal-Kompetittivit\u00e0 Re\u0121jonali jew l-Ewrobarometru dwar il-Politika Re\u0121jonali.", "Dawn huma ppre\u017centati fil-kuntest tal-\u0120img\u0127a Ewropea tar-Re\u0121juni u l-Bliet tal-2019, li qed titnieda fi Brussell illum.", "G\u0127al Aktar Informazzjoni", "L-Indi\u010bi tal-Kompetittivit\u00e0 Re\u0121jonali tal-UE 2019", "L-Ewrobarometru Flash 480 dwar is-sensibilizzazzjoni u l-per\u010bezzjoni ta\u010b-\u010bittadini g\u0127all-Politika Re\u0121jonali"]}
{"url": "https://ec.europa.eu/commission/presscorner/detail/mt/IP_19_6008", "title": "\u0120estjoni tal-fruntieri: L-UE tiffirma ftehim mal-Montenegro dwar il-kooperazzjoni mal-Gwardja Ewropea tal-Fruntiera u tal-Kosta", "category": "press_eu", "subcategory": "POLICY_AREA=HOMEAFF", "date": "Sun, 06 Oct 2019 22:00:00 GMT", "text": ["Illum, l-Unjoni Ewropea ffirmat ftehim mal-Montenegro dwar il-kooperazzjoni fil-\u0121estjoni tal-fruntieri bejn il-Montenegro u l-Gwardja Ewropea tal-Fruntiera u tal-Kosta (Frontex).", "Il-Ftehim \u0121ie ffirmat f'isem l-UE minn Dimitris Avramopoulos, Kummissarju g\u0127all-Migrazzjoni, l-Affarijiet Interni, u \u010b-\u010aittadinanza u minn Maria Ohisalo, il-Ministru tal-Intern tal-Finlandja u l-President tal-Kunsill, u f'isem il-Montenegro mill-Ministru tal-Intern, Mevludin Nuhod\u017ei\u0107.", "Dimitris Avramopoulos, il-Kummissarju g\u0127all-Migrazzjoni, l-Affarijiet Interni, u \u010b-\u010aittadinanza, qal: \u201cIllum qed inkomplu nsa\u0127\u0127u l-kooperazzjoni tag\u0127na mal-Montenegro dwar il-fruntieri, li huwa pass ie\u0127or 'il quddiem biex inressqu r-re\u0121jun tal-Balkani tal-Punent eqreb lejn l-UE.", "L-isfidi migratorji u ta' sigurt\u00e0 li g\u0127andna qed in\u0127abbtu wi\u010b\u010bna mag\u0127hom flimkien, u r-rispons tag\u0127na jrid ikun kon\u0121unt ukoll.\u201d", "Maria Ohisalo, il-Ministeru g\u0127all-Intern tal-Finlandja, qalet: \u201cL-g\u0127an ta' dan il-ftehim huwa li jippermetti lill-Frontex tikkoordina l-kooperazzjoni operattiva bejn l-Istati Membri u l-Montenegro fil-\u0121estjoni tal-fruntieri li l-Unjoni Ewropea u l-Montenegro g\u0127andhom inkomuni.", "L-iffirmar ta' dan il-ftehim huwa turija o\u0127ra tal-approfondiment u l-espansjoni tal-kooperazzjoni tag\u0127na mal-Montenegro.", "I\u017c-\u017cew\u0121 partijiet se jgawdu minnha, b'mod partikolari fit-tis\u0127i\u0127 tal-attivitajiet ta' \u0121estjoni tal-fruntieri.\u201d", "Dan il-ftehim jippermetti lill-A\u0121enzija Ewropea g\u0127all-Gwardja tal-Fruntiera u tal-Kosta tg\u0127in lill-Montenegro fil-\u0121estjoni tal-fruntieri, li tag\u0127mel operazzjonijiet kon\u0121unti u li tiskjera timijiet fir-re\u0121juni tal-Montenegro li jmissu mal-UE, so\u0121\u0121ett g\u0127all-qbil tal-Montenegro.", "Dawn l-attivitajiet g\u0127andhom l-g\u0127an li jindirizzaw il-migrazzjoni irregolari, b'mod partikolari tibdil f'daqqa fil-flussi migratorji, u l-kriminalit\u00e0 transkonfinali, u jistg\u0127u jinvolvu l-g\u0127oti ta' aktar assistenza teknika u operazzjonali fil-fruntiera.", "Il-kooperazzjoni msa\u0127\u0127a bejn il-pajji\u017ci terzi ta' prijorit\u00e0 u l-Gwardja Ewropea tal-Fruntiera u tal-Kosta se tikkontribwixxi biex ti\u0121i indirizzata l-migrazzjoni irregolari u biex tkompli ssa\u0127\u0127a\u0127 is-sigurt\u00e0 fil-fruntieri esterni tal-UE.", "Il-passi li jmiss", "L-abbozz ta' de\u010bi\u017cjoni dwar il-konklu\u017cjoni tal-ftehim intbag\u0127tet lill-Parlament Ewropew, li jen\u0127tie\u0121 li jag\u0127ti l-kunsens tieg\u0127u biex il-ftehim ji\u0121i konklu\u017c.", "Informazzjoni \u0120enerali", "Il-ftehim dwar l-istatus tal-lum huwa t-tieni tali ftehim li \u0121ie konklu\u017c ma' pajji\u017c sie\u0127eb, wara \u0121ie ffirmat ftehim simili mal-Albanija f'Ottubru 2018.", "In-negozjati mal-Montenegro \u0121ew konklu\u017ci fil-5 ta' Lulju 2018 u l-abbozz tal-ftehim dwar l-istatus \u0121ie inizjalat mill-Kummissarju Avramopoulos u l-Ministru tal-Intern tal-Montenegro Mevludin Nuhod\u017ei\u0107 fi Frar 2019.", "Il-Kunsill imbag\u0127ad awtorizza l-iffirmar tal-ftehim fid-19 ta' Marzu 2019.", "Ftehimiet simili dwar l-istatus \u0121ew inizjalati wkoll mal-Ma\u010bedonja ta' Fuq (Lulju 2018), mas-Serbja (Settembru 2018) u mal-Bo\u017cnija-\u0126erzegovina (Jannar 2019) u g\u0127ad iridu ji\u0121u ffinalizzati.", "Il-Gwardja Ewropea tal-Fruntiera u tal-Kosta varat l-ewwel operazzjoni kon\u0121unta li qatt saret fit-territorju ta' pajji\u017c terz \u0121ar fl-Albanija, fit-22 ta' Mejju ta' din is-sena.", "L-A\u0121enzija Ewropea g\u0127all-Gwardja tal-Fruntiera u tal-Kosta tista' twettaq skjeramenti u operazzjonijiet kon\u0121unti fit-territorju ta' pajji\u017ci \u0121irien li mhumiex fl-UE, so\u0121\u0121etti g\u0127all-konklu\u017cjoni pre\u010bedenti ta' ftehim dwar l-istatus bejn l-Unjoni Ewropea u l-pajji\u017c ikkon\u010bernat.", "Aktar kmieni din is-sena, wara proposta tal-Kummissjoni Ewropea, il-Parlament Ewropew u l-Kunsill qablu li jsa\u0127\u0127u l-Gwardja Ewropea tal-Fruntiera u tal-Kosta.", "Dan se jippermetti li jsiru operazzjonijiet kon\u0121unti u skjeramenti f'pajji\u017ci lil hinn mill-vi\u010binat immedjat tal-UE.", "Il-kooperazzjoni mal-pajji\u017ci terzi hija element importanti tal-kun\u010bett tal-\u0121estjoni integrata Ewropea tal-fruntieri.", "Dan il-kun\u010bett ji\u0121i applikat permezz ta' mudell ta' a\u010b\u010bess fuq erba' livelli li jinkludi: mi\u017curi fil-pajji\u017ci terzi, mi\u017curi ma' pajji\u017ci terzi \u0121irien, mi\u017curi ta' kontroll fil-fruntieri, u mi\u017curi fi\u017c-\u017cona Schengen.", "G\u0127al Aktar Informazzjoni", "Ftehim dwar l-istatus bejn l-UE u l-Montenegro dwar azzjonijiet imwettqa mill-A\u0121enzija Ewropea g\u0127all-Gwardja tal-Fruntiera u tal-Kosta (Frontex) fil-Montenegro", "Stqarrija g\u0127all-istampa: Il-Gwardja Ewropea tal-Fruntiera u tal-Kosta: Il-ftehim mil\u0127uq dwar kooperazzjoni operattiva mal-Montenegro"]}
{"url": "https://ec.europa.eu/commission/presscorner/detail/mt/IP_19_6009", "title": "Il-\u0120lieda kontra t-Terrori\u017cmu fuq l-Internet: Forum tal-UE dwar l-Internet impenjat g\u0127al Protokoll ta' Kri\u017ci fl-UE kollha", "category": "press_eu", "subcategory": "POLICY_AREA=HOMEAFF", "date": "Sun, 06 Oct 2019 22:00:00 GMT", "text": ["Illum, il-parte\u010bipanti tal-\u0126ames Forum tal-Internet tal-UE, ospitati mill-Kummissarji Avramopoulos u King, impenjaw ru\u0127hom g\u0127al Protokoll ta' Kri\u017ci fl-UE kollha \u2014 reazzjoni rapida g\u0127all-firxa virali ta' kontenut terroristiku u estremist vjolenti fuq l-internet.", "Il-Kummissjoni, l-Istati Membri u l-fornituri tas-servizzi online, inklu\u017ci Facebook, Twitter, Google, Microsoft, Dropbox, JustPaste.it u Snap impenjaw ru\u0127hom li ja\u0127dmu flimkien fuq ba\u017ci volontarja fil-qafas stabbilit mill-Protokoll dwar il-Kri\u017ci, filwaqt li ji\u017cguraw protezzjoni b'sa\u0127\u0127itha tad-data u salvagwardji tad-drittijiet fundamentali.", "Il-Forum tal-UE dwar l-Internet iddiskuta wkoll il-progress \u0121enerali li sar biex ti\u0121i \u017cgurata t-tne\u0127\u0127ija ta' kontenut terroristiku online mill-a\u0127\u0127ar laqg\u0127a tieg\u0127u f'Di\u010bembru 2018 kif ukoll kif tista' tissa\u0127\u0127a\u0127 il-kooperazzjoni dwar sfidi o\u0127ra, b\u0127all-isfruttament sesswali tat-tfal online.", "Il-Kummissarju g\u0127all-Migrazzjoni, l-Affarijiet Interni, u \u010b-\u010aittadinanza Dimitris Avramopoulos qal: \u201cMindu nedejt il-Forum tal-UE dwar l-Internet \u0127ames snin ilu, dan g\u0127adda minn sa\u0127\u0127a sas-sa\u0127\u0127a, filwaqt li offra lill-Istati Membri u lill-pjattaformi online qafas effettiv biex ja\u0127dmu flimkien biex jindirizzaw il-kontenut terroristiku online.", "Irnexxielna nibnu relazzjoni b'sa\u0127\u0127itha ta' fidu\u010bja u fehim re\u010biproku mal-pjattaformi tal-internet.", "Ninsab kuntent bil-progress li qed nag\u0127mlu u r-ri\u017cultati notevoli li ksibna.", "Illum, qed nag\u0127mlu pass ie\u0127or b'din il-kooperazzjoni lejn Protokoll ta' Kri\u017ci fl-UE kollha.", "B'dan, se nkunu lesti li na\u0121ixxu malajr, b'mod effettiv u b'mod aktar koordinat biex inwaqqfu t-tixrid ta' kontenut terroristiku.\u201d", "Il-Kummissarju g\u0127all-Unjoni tas-Sigurt\u00e0, Julian King \u017cied jg\u0127id: \u201cL-avvenimenti fin-New Zealand aktar kmieni din is-sena kienu tfakkira \u010bara li l-kontenut terroristiku jinfirex fuq l-internet b'velo\u010bit\u00e0 tremenda.", "Filwaqt li r-rispons tag\u0127na jista' jkun malajr, mhuwiex malajr bi\u017c\u017cejjed.", "Il-Protokoll huwa rispons tal-UE li jra\u017c\u017can il-\u0127erba ma\u0127luqa minn avvenimenti b\u0127al dawn \u2014 b'mod koordinat.\u201d", "Wara l-attakk terroristiku fi Christchurch, New Zealand, il-mexxejja tal-gvern u l-pjattaformi online qablu dwar is-Sej\u0127a g\u0127al Azzjoni ta' Christchurch.", "F'din l-okka\u017cjoni, il-President Juncker \u0127abbar l-i\u017cvilupp ta' Protokoll ta' Kri\u017ci fl-UE kollha fil-kuntest tal-Forum tal-UE dwar l-Internet.", "Il-Protokoll tal-UE se jippermetti lill-Istati Membri u lill-pjattaformi online biex jirrispondu malajr u b'mod koordinat g\u0127at-tixrid ta' kontenut terroristiku online f'ka\u017c ta' attakk terroristiku.", "Il-Protokoll ta' Kri\u017ci fl-UE approvat illum mill-Forum tal-Internet tal-UE se:", "Il-Forum tal-UE dwar l-Internet iddiskuta wkoll il-progress \u0121enerali li sar biex ti\u0121i \u017cgurata t-tne\u0127\u0127ija ta' kontenut terroristiku online mill-a\u0127\u0127ar laqg\u0127a tieg\u0127u f'Di\u010bembru 2018 u \u0127ares lejn l-isfidi emer\u0121enti.", "Din kienet tinkludi, g\u0127all-ewwel darba, diskussjoni dwar it-theddida globali tal-abbu\u017c u l-isfruttament sesswali tat-tfal fuq l-internet.", "Il-kooperazzjoni bejn l-awtoritajiet pubbli\u010bi u l-pjattaforma online hija kru\u010bjali g\u0127all-\u0121lieda effettiva kontra dawn ir-reati orribbli.", "Il-parte\u010bipanti evalwaw ukoll il-\u0127idma biex ji\u0121u indirizzati l-isfidi ppre\u017centati mill-estremi\u017cmu tal-lemin u l-effett tar-radikalizzazzjoni ta' diskors politiku vjolenti.", "Sfond", "Il-Forum tal-Internet tal-UE tnieda mill-Kummissarju Avramopoulos f'Di\u010bembru 2015 biex jindirizza l-u\u017cu \u0127a\u017cin tal-internet minn gruppi terroristi\u010bi.", "Dan ilaqqa' flimkien il-Ministri g\u0127all-Affarijiet Interni tal-UE, l-industrija tal-internet u partijiet interessati o\u0127ra li ja\u0127dmu flimkien b'mod volontarju biex jindirizzaw din il-kwistjoni kumplessa.", "Sa mill-\u0127olqien tieg\u0127u, il-Forum tal-UE dwar l-Internet jiltaqa' kull sena biex jevalwa l-progress li sar fit-tne\u0127\u0127ija ta' kontenut terroristiku online u biex jiddiskuti l-isfidi emer\u0121enti.", "Fl-2015, il-Europol \u0127alaq mekkani\u017cmu ta' riferiment effi\u010bjenti biex jimmarka u jne\u0127\u0127i kontenut terroristiku online.", "Fl-2016, waqt il-Forum tal-UE dwar l-Internet, l-industrija \u0127abbret il-\u0127olqien tal-\u201cba\u017ci ta' data ta' hashes\u201d sabiex it-tne\u0127\u0127ijiet isiru permanenti u irriversibbli.", "Il-ba\u017ci ta' data hija g\u0127odda kru\u010bjali biex jitra\u017c\u017can it-tixrid ta' kontenut terroristiku online.", "Mit-tnedija tag\u0127ha, id-ba\u017ci ta' data \u0121abret aktar minn 200,000 hashes (ritratti, filmati, e\u010b\u010b.) u g\u0127enet pjattaformi kemm kbar kif ukoll \u017cg\u0127ar biex ine\u0127\u0127u tali kontenut malajr.", "Il-President Juncker \u0127abbar l-i\u017cvilupp tal-Protokoll tal-UE f'Pari\u0121i aktar kmieni din is-sena meta attenda laqg\u0127a ta' mexxejja tal-gvern u CEOs ta' kumpaniji ewlenin tat-teknolo\u0121ija li kienet ospitata b'mod kon\u0121unt mill-President Fran\u010bi\u017c Emmanuel Macron u l-Prim Ministru ta' New Zealand Jacinda Ardern.", "L-ewwel e\u017cer\u010bizzju biex ji\u0121i operazzjonalizzat il-Protokoll di\u0121\u00e0 sar fil-Europol fil-11 ta' Settembru 2019.", "Il-Protokoll ta' Kri\u017ci fl-UE se jikkontribwixxi g\u0127al sforzi li saru fuq livell globali fil-kuntest tas-sej\u0127a ta' Christchurch, b'mod partikolari l-Protokoll ta' Reazzjoni g\u0127all-Kri\u017cijiet kif im\u0127abbar f'Settembru fil-mar\u0121ini tal-A\u0120NU 2019.", "G\u0127al aktar informazzjoni", "Skeda informattiva \u2013 Protokoll ta' Kri\u017ci fl-EU g\u0127at-tne\u0127\u0127ija ta' kontenut vjolenti marbut ma' attakk terroristiku", "Stqarrija g\u0127all-istampae \u2013 Il-\u0120lieda kontra t-Terrori\u017cmu fuq l-Internet: Il-Forum tal-Internet jippromwovi d-detezzjoni awtomatika tal-propaganda terroristika", "Stqarrija g\u0127all-istampa \u2013 Forum tal-UE dwar l-Internet: Jin\u0121abru flimkien il-gvernijiet, il-Europol u l-kumaniji di\u0121itali biex ji\u0121\u0121ieldu l-kontenut terroristiku u d-diskors ta' mibeg\u0127da online", "Is-Sej\u0127a ta' Christchurch biex ji\u0121i Eliminat Kontenut Online tat-Terroristi u tal-Estremisti Vjolenti"]}
{"url": "https://ec.europa.eu/commission/presscorner/detail/mt/IP_17_5165", "title": "L-ebda re\u0121jun ma jibqa' lura: tnedija tal-Pjattaforma g\u0127ar-Re\u0121juni tal-Fa\u0127am fi Tran\u017cizzjoni", "category": "press_eu", "subcategory": "POLICY_AREA=ENERU,ENERGY,REGIONAL", "date": "Sun, 10 Dec 2017 23:00:00 GMT", "text": ["L-impenn tal-UE g\u0127al tran\u017cizzjoni lejn ener\u0121ija nadifa huwa irreversibbli u mhux negozjabbli.", "F'din il-qab\u017ca lejn futur aktar sostenibbli, l-ebda re\u0121jun m'g\u0127andu jit\u0127alla lura hu u jibdel l-ekonomija tieg\u0127u msejsa fuq il-fjuwils fossili.", "Il-Pjattaforma l-\u0121dida mnedija llum se tiffa\u010bilita l-i\u017cvilupp ta' pro\u0121etti u strate\u0121iji fit-tul fir-re\u0121juni li ju\u017caw il-fa\u0127am, bl-g\u0127an li jinbeda l-pro\u010bess ta' tran\u017cizzjoni u biex ji\u0121u indirizzati l-isfidi ambjentali u so\u010bjali.", "Din il-Pjattaforma se ti\u0121bor flimkien il-partijiet ikkon\u010bernati tal-UE, nazzjonali, re\u0121jonali u lokali involuti fit-tran\u017cizzjoni sabiex tg\u0127inhom irawmu s\u0127ubijiet bejniethom u jitg\u0127allmu mill-esperjenzi ta' xulxin.", "L-attivitajiet tal-Pjattaforma fil-bidu se jiffukaw fuq ir-re\u0121juni tal-fa\u0127am, bl-g\u0127an li fil-\u0121ejjieni ji\u0121u esti\u017ci g\u0127ar-re\u0121juni li ju\u017caw il-fa\u0127am b'mod intensiv.", "Il-Pjattaforma hija mfassla biex issa\u0127\u0127a\u0127 it-tran\u017cizzjoni lejn ener\u0121ija nadifa billi tag\u0127ti aktar attenzjoni lejn il-\u0121ustizzja so\u010bjali, it-trasformazzjoni strutturali, il-\u0127iliet \u0121odda u l-finanzjament g\u0127all-ekonomija reali.", "Il-Pjattaforma g\u0127ar-Re\u0121juni tal-Fa\u0127am fi Tran\u017cizzjoni se titnieda uffi\u010bjalment aktar tard illum minn Maro\u0161 \u0160ef\u010dovi\u010d, il-Vi\u010bi President tal-Kummissjoni Ewropea responsabbli g\u0127all-Unjoni tal-Ener\u0121ija, Miguel Arias Ca\u00f1ete, il-Kummissarju g\u0127all-Azzjoni Klimatika u l-Ener\u0121ija u Corina Cre\u0163u, il-Kummissarju g\u0127all-Politika Re\u0121jonali flimkien mar-rappre\u017centanti tar-re\u0121juni Ewropej, il-partijiet ikkon\u010bernati differenti u l-mexxejja tan-negozju fi Strasburgu.", "It-tnedija qed isse\u0127\u0127 lejliet il-\u201cOne Planet Summit\u201d (Summit Pjaneta Wa\u0127da) imlaqqa' mill-President Fran\u010bi\u017c Emanuel Macron biex ji\u0121i \u010b\u010belebrat it-tieni anniversarju tal-Ftehim ta' Pari\u0121i dwar il-klima.", "Fis-summit, il-Kummissjoni se ter\u0121a' tikkonferma l-impenn tag\u0127ha g\u0127al politika dwar it-tibdil fil-klima li t\u0127ares 'il quddiem u turi li l-UE qieg\u0127da tmexxi l-\u0121lieda kontra t-tibdil fil-klima billi tag\u0127ti e\u017cempju u permezz tal-azzjonijiet tag\u0127ha.", "Il-Pjattaforma l-\u0121dida hija wa\u0127da mill-azzjonijiet ewlenin ta' akkumpanjament li jag\u0127mlu parti mill-pakkett tal-Ener\u0121ija Nadifa g\u0127all-Ewropej Kollha (IP/16/4009) imniedi f'Novembru 2016.", "Il-Vi\u010bi President responsabbli g\u0127all-Unjoni tal-Ener\u0121ija, Maro\u0161 Sef\u010dovi\u010d, stqarr: \u201cL-isfidi li qeg\u0127din jiffa\u010b\u010bjaw ir-re\u0121juni tal-fa\u0127am jistg\u0127u ji\u0121u indirizzati biss fi s\u0127ubija mal-atturi kollha fuq il-post.", "L-Unjoni tal-ener\u0121ija hija l-a\u0127jar qafas g\u0127al dan.", "Nixtiequ na\u0127dmu fil-qrib mal-partijiet ikkon\u010bernati nazzjonali, re\u0121jonali u lokali biex nappo\u0121\u0121aw it-trasformazzjoni strutturali, bl-u\u017cu ta' soluzzjonijiet imfassla apposta u l-mezzi kollha disponibbli.", "L-g\u0127an tag\u0127na huwa li naraw ir-re\u0121juni kollha jibbenefikaw mit-tran\u017cizzjoni lejn ener\u0121ija nadifa, filwaqt li no\u0127olqu impjiegi \u0121odda u nippromwovu l-investiment f'teknolo\u0121iji \u0121odda.\u201d", "Il-Kummissarju g\u0127all-Azzjoni Klimatika u l-Ener\u0121ija, Miguel Arias Ca\u00f1ete, \u017cied jg\u0127id: Il-gvernijiet, in-negozji u r-re\u0121juni fid-dinja kollha qed jieqfu ju\u017caw il-fa\u0127am.", "Il-\u0121enerazzjoni tal-elettriku mill-fa\u0127am qed tonqos.", "Din hija tendenza irreversibbli lejn l-ener\u0121ija nadifa, hawnhekk fl-Ewropa wkoll.", "I\u017cda f'din il-bidla lejn \u0121ejjieni aktar sostenibbli, se jkun hemm \u010berti re\u0121juni li se jsibuha aktar diffi\u010bli minn o\u0127rajn biex jag\u0127mlu din it-tran\u017cizzjoni.", "L-Ewropej kollha g\u0127andhom jibbenefikaw minn din it-tran\u017cizzjoni, u l-ebda re\u0121jun m'g\u0127andu jibqa' lura fit-tnaqqis tal-u\u017cu tal-fjuwils fossili.", "Din l-inizjattiva se tg\u0127in lill-pajji\u017ci, lir-re\u0121juni, lill-komunitajiet u lill-\u0127addiema Ewropej jiffa\u010b\u010bjaw l-isfida tad-diversifikazzjoni ekonomika me\u0127tie\u0121a tat-tran\u017cizzjoni lejn ener\u0121ija nadifa\u201d.", "Il-Kummissarju g\u0127all-Politika Re\u0121jonali, Corina Cre\u021bu, \u017ciedet tg\u0127id: \u201cL-Unjoni Ewropea u l-politika ta' Koe\u017cjoni jikkon\u010bernaw il-\u0127idma tag\u0127na lejn \u0121ejjieni komuni a\u0127jar.", "Il-messa\u0121\u0121 tag\u0127na lir-re\u0121juni tal-fa\u0127am illum huwa li l-Kummissjoni Ewropea tie\u0127u azzjonijiet konkreti biex tg\u0127inhom jiksbu tran\u017cizzjoni bla xkiel lejn ekonomija moderna, sostenibbli u ta' su\u010b\u010bess li ma t\u0127alli lil \u0127add jibqa' lura\u201d.", "Il-Kummissjoni di\u0121\u00e0 qed tappo\u0121\u0121a t-tran\u017cizzjoni fir-re\u0121juni li ju\u017caw il-fa\u0127am u l-karbonju b'mod intensiv permezz tal-politika ta' Koe\u017cjoni tag\u0127ha.", "Din il-politika g\u0127all-UE kollha tg\u0127in lir-re\u0121juni jiksbu t-trasformazzjoni ekonomika billi jibnu fuq l-assi tal-\u201cispe\u010bjalizzazzjoni intelli\u0121enti\u201d tag\u0127hom, ji\u0121ifieri l-oqsma spe\u010bifi\u010bi tar-re\u0121juni tal-qawwiet kompetittivi, bl-g\u0127an li jit\u0127addnu l-innovazzjoni u d-dekarbonizzazzjoni.", "Permezz tal-politika ta' Koe\u017cjoni, l-UE hija f'kuntatt dirett u kostanti mal-is\u0127ab re\u0121jonali fuq il-post u tista' tipprovdi appo\u0121\u0121 imfassal apposta biex tiggwida l-bidla strutturali.", "B'mod parallel, il-Kummissjoni qed ta\u0127dem fuq ba\u017ci pilota ma' g\u0127add \u017cg\u0127ar ta' re\u0121juni fl-Istati Membri fuq l-ippjanar u l-a\u010b\u010bellerazzjoni tal-pro\u010bess tad-diversifikazzjoni ekonomika u t-tran\u017cizzjoni teknolo\u0121ika permezz tal-assistenza teknika, l-iskambju tal-informazzjoni u d-djalogu bilaterali mfassal apposta dwar il-fondi, il-programmi u l-g\u0127odod ta' finanzjament tal-UE rilevanti.", "Abba\u017ci tat-talbiet tal-Istati Membri, \u0121ew stabbiliti timijiet pilota g\u0127al kull pajji\u017c g\u0127as-Slovakkja, il-Polonja u l-Gre\u010bja fit-tieni nofs tal-2017 biex jassistu lir-re\u0121juni ta' Trencin, Silesia u l-Ma\u010bedonja tal-Punent skont il-\u0127ti\u0121ijiet spe\u010bifi\u010bi tag\u0127hom.", "Hekk kif il-\u0127idma ta' dawn it-timijiet timxi 'l quddiem, l-esperjenzi tag\u0127hom ji\u0121u kondivi\u017ci mal-Pjattaforma g\u0127ar-Re\u0121juni tal-Fa\u0127am fi Tran\u017cizzjoni.", "Kuntest", "41 re\u0121jun fi 12-il Stat Membru qeg\u0127din i\u0127affru g\u0127all-fa\u0127am, u b'hekk jipprovdu impjiegi diretti lil madwar 185,000 \u010bittadin.", "Madankollu, tul dawn l-a\u0127\u0127ar de\u010bennji l-produzzjoni u l-konsum tal-fa\u0127am fl-UE naqqsu b'mod kostanti.", "L-g\u0127eluq ta' minjieri tal-fa\u0127am ippjanat u li g\u0127adu g\u0127addej, u l-impenn ta' g\u0127add ta' Stati Membri biex jitnaqqas gradwalment l-u\u017cu tal-fa\u0127am g\u0127all-\u0121enerazzjoni tal-ener\u0121ija, mistennija ja\u010b\u010belleraw din ix-xejra 'l isfel.", "Fid-dawl ta' dan, il-Pjattaforma g\u0127ar-Re\u0121juni tal-Fa\u0127am fi Tran\u017cizzjoni hija mfassla biex tg\u0127in lill-Istati Membri u lir-re\u0121juni biex jindirizzaw l-isfida ta\u017c-\u017camma tat-tkabbir u tal-impjiegi f'dawn il-komunitajiet affettwati.", "Din il-Pjattaforma se tippermetti li jkun hemm djalogu bejn diversi partijiet ikkon\u010bernati dwar l-oqfsa tal-politika u l-finanzjament, u tkopri oqsma b\u0127al pere\u017cempju t-trasformazzjoni strutturali, inklu\u017c id-diversifikazzjoni ekonomika u t-ta\u0127ri\u0121 mill-\u0121did, it-t\u0127addim tat-teknolo\u0121iji tal-ener\u0121ija rinnovabbli, l-ekoinnovazzjoni u t-teknolo\u0121iji tal-fa\u0127am avvanzati.", "Dan il-pakkett dwar l-Ener\u0121ija Nadifa g\u0127all-Ewropej kollha mhux biss jiffoka fuq il-\u0121lieda kontra t-tibdil fil-klima, i\u017cda jwassal ukoll g\u0127all-impjiegi u t-tkabbir - billi jistimola opportunitajiet \u0121odda ta' xog\u0127ol fis-settur tal-ener\u0121ija u l-investiment f'teknolo\u0121iji moderni.", "Bejn l-2008 u l-2014, l-g\u0127add ta' impjiegi fit-teknolo\u0121iji tal-ener\u0121ija rinnovabbli \u017cdied b'70 %, u llum hemm madwar 2 miljuni impjiegi fis-settur tal-ener\u0121ija nadifa fl-UE kollha, l-aktar fis-setturi tas-sorsi ta' ener\u0121ija rinnovabbli u tal-effi\u010bjenza fl-ener\u0121ija.", "Jekk l-investiment pubbliku u privat jintu\u017ca bi\u017c\u017cejjed, hemm il-potenzjal li jin\u0127olqu 900,000 impjieg ie\u0127or sal-2030.", "Sa 400,000 impjieg lokali ie\u0127or jistg\u0127u jin\u0127olqu mis-settur tal-effi\u010bjenza fl-ener\u0121ija.", "Aktar informazzjoni", "Unjoni tal-Ener\u0121ija", "Il-pakkett dwar l-Ener\u0121ija Nadifa g\u0127all-Ewropej kollha", "Is-sit web tar-REGIO"]}
{"url": "https://ec.europa.eu/commission/presscorner/detail/mt/IP_17_5142", "title": "L-UE u l-\u0120appun jiffinalizzaw Ftehim ta' S\u0127ubija Ekonomika", "category": "press_eu", "subcategory": "POLICY_AREA=TRADEPOL", "date": "Thu, 07 Dec 2017 23:00:00 GMT", "text": ["Il-Kummissarju g\u0127all-Kummer\u010b Cecilia Malmstr\u00f6m u l-Ministru tal-Affarijiet Barranin \u0120appuni\u017c Taro Kono llum \u0127abbru l-konklu\u017cjoni b'su\u010b\u010bess tat-ta\u0127didiet finali dwar il-Ftehim ta' S\u0127ubija Ekonomika (FSE) bejn l-UE u l-\u0120appun.", "Abba\u017ci tal-qbil politiku fil-prin\u010bipju li ntla\u0127aq matul is-Summit bejn l-UE u l-\u0120appun fis-6 ta' Lulju 2017, in-negozjaturi ta\u017c-\u017cew\u0121 na\u0127at kienu qeg\u0127din isolvu l-a\u0127\u0127ar dettalji sabiex ilestu t-test legali.", "Dan il-pro\u010bess issa tlesta.", "It-triq lejn l-e\u017citu tal-lum twittiet permezz tal-impenn personali qawwi tal-President tal-Kummissjoni Ewropea Jean-Claude Juncker u l-Prim Ministru tal-\u0120appun Shinzo Abe matul il-pro\u010bess kollu u b'mod partikolari fl-2017 fl-okka\u017cjoni tal-laqg\u0127at tag\u0127hom li saru fi Brussell, f'Marzu u fil-mar\u0121ini tas-Summit tal-G7 f'Taormina, f'Mejju.", "Il-konklu\u017cjoni ta' dawn in-negozjati hija pass importanti biex ji\u0121i stabbilit l-ikbar ftehim kummer\u010bjali bilaterali li qatt \u0121ie nnegozjat mill-Unjoni Ewropea.", "Il-Ftehim ta' S\u0127ubija Ekonomika se jifta\u0127 opportunitajiet tas-suq kbar g\u0127a\u017c-\u017cew\u0121 na\u0127at, se jsa\u0127\u0127a\u0127 il-kooperazzjoni bejn l-Ewropa u l-\u0120appun f'firxa ta' oqsma, se jafferma mill-\u0121did l-impenn komuni tag\u0127hom favur l-i\u017cvilupp sostenibbli, u se jinkludi g\u0127all-ewwel darba impenn spe\u010bifiku dwar il-ftehim ta' Pari\u0121i dwar il-klima.", "Wara li kkonferma l-konklu\u017cjoni ta' dan il-pro\u010bess f'telefonata mal-Prim Ministru Abe aktar kmieni llum, il-President Jean-Claude Juncker qal: \u201cDin hija l-UE fl-aqwa tag\u0127ha, li tag\u0127ti r-ri\u017cultati kemm fil-forma kif ukoll fis-sustanza.", "L-UE u l-\u0120appun jibag\u0127tu messa\u0121\u0121 qawwi fid-difi\u017ca ta' kummer\u010b miftu\u0127, \u0121ust u bba\u017cat fuq ir-regoli.", "Dan il-ftehim jistabbilixxi valuri u prin\u010bipji komuni, u j\u0121ib mieg\u0127u benefi\u010b\u010bji tan\u0121ibbli g\u0127a\u017c-\u017cew\u0121 na\u0127at filwaqt li jissalvagwardja s-sensittivitajiet ta' xulxin.", "F'konformit\u00e0 mal-impenn li g\u0127amilna f'Lulju, iffinalizzajna d-diskussjonijiet qabel tmiem is-sena.", "Issa se nag\u0127mlu dak li hu me\u0127tieg biex nippre\u017centaw il-ftehim lill-Parlament Ewropew u lill-Istati Membri tal-UE sabiex il-kumpaniji u \u010b-\u010bittadini tag\u0127na jkunu jistg\u0127u jibdew jesploraw il-potenzjal s\u0127i\u0127 tieg\u0127u qabel tmiem il-mandat tal-Kummissjoni tieg\u0127i.\u201d", "\u201cProprju fil-\u0127in \u2013 qed nonoraw il-weg\u0127diet tag\u0127na li niffinalizzaw matul din is-sena dan il-ftehim li bih jirba\u0127 kul\u0127add,\u201d qalet il-Kummissarju g\u0127all-Kummer\u010b Cecilia Malmstr\u00f6m.", "\u201cL-UE u l-\u0120appun jikkondividu vi\u017cjoni komuni g\u0127al ekonomija dinjija miftu\u0127a u bba\u017cata fuq ir-regoli li tiggarantixxi l-og\u0127la standards.", "Illum, qed nibag\u0127tu messa\u0121\u0121 lil pajji\u017ci o\u0127rajn dwar l-importanza ta' kummer\u010b \u0127ieles u \u0121ust, u li nsawru l-globalizzazzjoni.", "Il-potenzjal ta' dan il-ftehim huwa enormi u ninsab kuntenta li l-UE u l-\u0120appun jinsabu mexjin skont il-pjan biex jiffirmawh is-sena d-die\u0127la.", "B'dan il-mod, il-kumpaniji, il-\u0127addiema u l-konsumaturi tal-UE se jkunu jistg\u0127u jgawdu l-benefi\u010b\u010bji kemm jista' jkun malajr.\u201d", "Il-Kummissarju g\u0127all-Agrikoltura u l-I\u017cvilupp Rurali, Phil Hogan qal: \u201cDan il-ftehim huwa l-aktar wie\u0127ed sinifikanti u wiesa' li qatt \u0121ie konklu\u017c mill-UE fil-qasam tal-kummer\u010b agroalimentari.", "Se jipprovdi opportunitajiet ta' tkabbir enormi g\u0127all-esportaturi agroalimentari tag\u0127na f'suq kbir, matur u sofistikat \u0127afna.", "Kellna su\u010b\u010bess fl-i\u017cvilupp ta' mudell ta' ftehim ta' kummer\u010b \u0127ieles li huwa kompatibbli mal-profil tal-esportazzjoni tag\u0127na, filwaqt li xorta jipprodu\u010bi ftehim ta' benefi\u010b\u010bju re\u010biproku mas-s\u0127ab tag\u0127na.", "Dan juri li l-UE hija mexxejja globali u li qieg\u0127da tistabbilixxi l-istandards fil-kummer\u010b internazzjonali u r-regoli tieg\u0127u \u2013 e\u017cempju konkret ta' UE li tidderie\u0121i l-globalizzazzjoni biex jibbenefikaw minnha \u010b-\u010bittadini tag\u0127na.", "L-esportazzjonijiet agrikoli tal-UE jo\u0127olqu impjiegi ta' kwalit\u00e0, l-iktar f'\u017coni rurali.\u201d", "Id-diskussjonijiet tekni\u010bi pendenti li se\u0127\u0127ew sa Lulju kienu jinkludu: l-istabbilizzar tal-impenji tal-UE u l-\u0120appun dwar it-tariffi u s-servizzi; l-istabbiliment tad-dispo\u017cizzjonijiet finali dwar il-protezzjoni tal-Indikazzjonijiet \u0120eografi\u010bi tal-UE u tal-\u0120appun; il-konklu\u017cjoni tal-kapitoli dwar il-prattiki regolatorji tajbin u l-kooperazzjoni regolatorja, u t-trasparenza; it-tis\u0127i\u0127 tal-impenn favur il-ftehim ta' Pari\u0121i fil-kapitolu dwar il-kummer\u010b u l-i\u017cvilupp sostenibbli; kif ukoll l-eliminazzjoni ta' g\u0127add ta' kwistjonijiet minuri pendenti f'bosta partijiet tal-ftehim.", "L-elementi ewlenin tal-ftehim", "Il-Ftehim ta' S\u0127ubija Ekonomika se jne\u0127\u0127i l-bi\u010b\u010ba l-kbira tal-EUR 1 biljun ta' dazji m\u0127allsa kull sena minn kumpaniji tal-UE li jesportaw lejn il-\u0120appun, kif ukoll g\u0127add ta' ostakli regolatorji li ilhom je\u017cistu.", "Se jifta\u0127 ukoll is-suq \u0120appuni\u017c ta' 127 miljun konsumatur g\u0127all-esportazzjonijiet agrikoli ewlenin tal-UE u se j\u017cid l-opportunitajiet ta' esportazzjoni tal-UE f'firxa ta' setturi o\u0127ra.", "Fir-rigward tal-esportazzjonijiet agrikoli mill-UE, il-ftehim, b'mod partikolari:", "Il-ftehim jifta\u0127 ukoll is-swieq tas-servizzi, b'mod partikolari s-servizzi finanzjarji, il-kummer\u010b elettroniku, it-telekomunikazzjoni u t-trasport.", "Huwa wkoll\u2026", "Il-Ftehim jinkludi wkoll kapitolu komprensiv dwar il-kummer\u010b u l-i\u017cvilupp sostenibbli; jistabbilixxi l-og\u0127la standards tax-xog\u0127ol, tas-sigurt\u00e0, tal-\u0127arsien ambjentali u tal-konsumatur; issa\u0127\u0127a\u0127 l-azzjonijiet tal-\u0120appun u tal-UE dwar l-i\u017cvilupp sostenibbli u t-tibdil fil-klima u jissalvagwardja bis-s\u0127i\u0127 is-servizzi pubbli\u010bi.", "Rigward il-protezzjoni tad-dejta, li qieg\u0127da ti\u0121i indirizzata separatament mill-Ftehim ta' S\u0127ubija Ekonomika, in\u0127ar\u0121et Dikjarazzjoni Kon\u0121unta waqt is-Summit ta' Lulju, li fiha l-UE u l-\u0120appun jenfasizzaw l-importanza tal-i\u017cgurar ta' livell g\u0127oli ta' privatezza u sigurt\u00e0 tad-dejta personali b\u0127ala dritt fundamentali u b\u0127ala fattur \u010bentrali tal-fidu\u010bja tal-konsumaturi fl-ekonomija di\u0121itali, li jiffa\u010bilita wkoll il-flussi re\u010bipro\u010bi ta' dejta, li jwassal g\u0127all-i\u017cvilupp tal-ekonomija di\u0121itali.", "Bir-riformi re\u010benti tal-le\u0121i\u017clazzjoni primarja rispettiva tag\u0127hom dwar il-privatezza, i\u017c-\u017cew\u0121 na\u0127at komplew i\u017cidu l-konver\u0121enza bejn is-sistemi tag\u0127hom, li huma bba\u017cati l-aktar fuq qafas \u0121enerali tal-li\u0121i tal-privatezza, sett ba\u017ciku ta' drittijiet individwali u infurzar minn awtoritajiet supervi\u017corji indipendenti.", "Dan joffri opportunitajiet \u0121odda biex ji\u0121u ffa\u010bilitati l-iskambji simultanji tad-dejta, inklu\u017c permezz tas-sejba ta' livell adegwat ta' protezzjoni mi\u017c-\u017cew\u0121 na\u0127at.", "L-UE u l-\u0120appun qed ikomplu ja\u0127dmu lejn l-adozzjoni ta' de\u010bi\u017cjonijiet ta' adegwatezza skont ir-regoli rispettivi tal-protezzjoni tad-dejta kemm jista' jkun malajr fl-2018.", "Il-passi li jmiss", "Dan l-avvi\u017c ifisser li l-UE u l-\u0120appun issa se jibdew il-verifika legali tat-test, mag\u0127rufa wkoll b\u0127ala t-\u201ctisfija legali\u201d.", "Ladarba dan l-e\u017cer\u010bizzju jkun komplut, it-test bl-Ingli\u017c tal-ftehim se ji\u0121i tradott fit-23 lingwa uffi\u010bjali l-o\u0127ra tal-UE kif ukoll fil-\u0120appuni\u017c.", "Il-Kummissjoni mbag\u0127ad se tippre\u017centa l-ftehim g\u0127all-approvazzjoni tal-Parlament Ewropew u tal-Istati Membri tal-UE, bil-g\u0127an tad-d\u0127ul fis-se\u0127\u0127 tieg\u0127u qabel it-tmiem tal-mandat attwali tal-Kummissjoni Ewropea fl-2019.", "Fl-istess \u0127in, qed ikomplu n-negozjati dwar l-istandards tal-protezzjoni tal-investiment u dwar is-soluzzjoni tat-tilwim tal-protezzjoni tal-investiment.", "L-impenn sod fuq i\u017c-\u017cew\u0121 na\u0127at huwa li tintla\u0127aq konver\u0121enza fin-negozjati dwar il-protezzjoni tal-investiment mill-aktar fis possibbli, fid-dawl tal-impenn kondivi\u017c tag\u0127hom favur ambjent tal-investiment stabbli u sigur fl-Ewropa u fil-\u0120appun.", "L-UE u l-\u0120appun g\u0127andhom ukoll ikomplu ja\u0127dmu lejn konklu\u017cjoni bikrija tal-Ftehim ta' S\u0127ubija Strate\u0121ika, li se jkompli jsa\u0127\u0127a\u0127 ir-relazzjoni bejn l-UE u l-\u0120appun, u jipprovdi direzzjoni strate\u0121ika u koerenti g\u0127all-\u0127idma komuni e\u017cistenti u futura tag\u0127na.", "Il-Ftehim ta' S\u0127ubija Strate\u0121ika u l-Ftehim ta' S\u0127ubija Ekonomika huma ppjanati li ji\u0121u ffirmati flimkien fl-2018.", "G\u0127al Iktar Informazzjoni", "Stqarrija g\u0127all-istampa dwar il-ftehim fil-Prin\u010bipju (Lulju 2017)", "Dikjarazzjoni Kon\u0121unta tal-24 Summit UE-\u0120appun (Lulju 2017)", "Memo: elementi ewlenin tal-Ftehim ta' S\u0127ubija Ekonomika UE-\u0120appun", "Skedi informattivi temati\u010bi dwar il-Ftehim ta' S\u0127ubija Ekonomika UE-\u0120appun", "Infografika dwar il-Ftehim ta' S\u0127ubija Ekonomika UE-\u0120appun", "Stejjer tal-esportaturi: Esportaturi Ewropej li da\u0127lu fis-suq \u0120appuni\u017c", "Kapitoli maqbula u dokumenti tan-negozjar", "Trasparenza fin-negozjati: laqg\u0127at u dokumenti", "Aktar dwar il-Ftehim ta' S\u0127ubija Ekonomika UE-\u0120appun", "Aktar dwar ir-relazzjonijiet kummer\u010bjali bejn l-UE u l-\u0120appun"]}
{"url": "https://ec.europa.eu/commission/presscorner/detail/mt/IP_17_5173", "title": "Brexit: Il-Kummissjoni Ewropea tirrakkomanda progress suffi\u010bjenti lill-Kunsill Ewropew (Artikolu 50)", "category": "press_eu", "subcategory": "POLICY_AREA=BREXIT", "date": "Thu, 07 Dec 2017 23:00:00 GMT", "text": ["Il-Kummissjoni Ewropea llum irrakkomandat lill-Kunsill Ewropew (Artikolu 50) biex jikkonkludi li sar bi\u017c\u017cejjed progress fl-ewwel fa\u017ci tan-negozjati tal-Artikolu 50 mar-Renju Unit.", "Issa huwa f'idejn il-Kunsill Ewropew (Artikolu 50) biex fil-15 ta' Di\u010bembru 2017 jidde\u010biedi jekk sarx bi\u017c\u017cejjed progress, li jippermetti li n-negozjati jippro\u010bedu g\u0127at-tieni fa\u017ci tag\u0127hom.", "Il-valutazzjoni tal-Kummissjoni hija bba\u017cata fuq ir-Rapport Kon\u0121unt miftiehem bejn in-negozjaturi tal-Kummissjoni u l-Gvern tar-Renju Unit, li llum \u0121ie approvat mill-Prim Ministru Theresa May waqt laqg\u0127a mal-President Jean-Claude Juncker.", "Il-Kummissjoni hija ssodisfata li sar bi\u017c\u017cejjed progress fuq kull wie\u0127ed mill-oqsma ta' prijorit\u00e0 - id-drittijiet ta\u010b-\u010bittadini, id-djalogu dwar l-Irlanda/l-Irlanda ta' Fuq u s-saldu finanzjarju, kif stipulat fil-Linji gwida tal-Kunsill Ewropew tad-29 ta' April 2017.", "In-negozjatur tal-Kummissjoni \u017cgura li l-g\u0127a\u017cliet tal-\u0127ajja li g\u0127amlu \u010b-\u010bittadini tal-UE li jg\u0127ixu fir-Renju Unit se jkunu protetti.", "Id-drittijiet ta\u010b-\u010bittadini tal-UE li jg\u0127ixu fir-Renju Unit u \u010b-\u010bittadini tar-Renju Unit fl-UE27 se jibqg\u0127u l-istess wara li r-Renju Unit i\u0127alli l-UE.", "Il-Kummissjoni \u017cgurat ukoll li kwalunkwe pro\u010bedura amministrattiva se tkun ir\u0127isa u sempli\u010bi g\u0127a\u010b-\u010bittadini tal-UE fir-Renju Unit.", "F'dak li jirrigwarda s-saldu finanzjarju, ir-Renju Unit qabel li l-impenji me\u0127uda mill-UE28 ji\u0121u onorati mill-UE28, inklu\u017c ir-Renju Unit.", "Rigward il-fruntiera bejn l-Irlanda u l-Irlanda ta' Fuq, ir-Renju Unit jirrikonoxxi s-sitwazzjoni unika fil-g\u017cira tal-Irlanda u \u0127a impenji sinifikattivi biex ti\u0121i evitata fruntiera fi\u017cika.", "Id-dettalji s\u0127a\u0127 tal-valutazzjoni tal-Kummissjoni huma disponibbli fil-Komunikazzjoni tal-Kummissjoni dwar l-Istat tal-Progress tan-Negozjati mar-Renju Unit.", "Jean-Claude Juncker il-President tal-Kummissjoni Ewropea, qal: \u201cDan huwa negozjar diffi\u010bli i\u017cda issa sar l-ewwel avvanz \u2018il quddiem.", "Ninsab sodisfatt bil-ftehim \u0121ust li l\u0127aqna mar-Renju Unit.", "Jekk is-27 Stat Membru jaqblu mal-valutazzjoni tag\u0127na, il-Kummissjoni Ewropea u n-Negozjatur Ewlieni tag\u0127na, Michel Barnier, ninsabu lesti biex nibdew ja\u0127dmu fuq it-tieni fa\u017ci tan-negozjati immedjatament.", "Jien se tkompli \u017c\u017comm lill-Parlament Ewropew involut mill-qrib \u0127afna matul il-pro\u010bess kollu, peress li l-Parlament Ewropew se jkollhom jirratifika l-Ftehim tal-Irtirar finali.\u201d", "Michel Barnier, in-Negozjatur Ewlieni tal-Kummissjoni Ewropea, qal: \u201cIl-valutazzjoni tal-Kummissjoni hija bba\u017cata fuq progress reali u \u0121enwin li sar f'kull wie\u0127ed mit-tliet oqsma prijoritarji tag\u0127na.", "Billi ftehemna dwar dawn il-kwistjonijiet, u hekk kif qed in\u0127allu l-passat warajna, issa nistg\u0127u nimxu \u2018l quddiem u jiddiskutu r-relazzjoni futura tag\u0127na fuq il-ba\u017ci ta' fidu\u010bja u kunfidenza.\u201d", "Il-passi li jmiss: Jekk il-Kunsill Ewropew (Artikolu 50) iqis li sar bi\u017c\u017cejjed progress, in-negozjaturi tal-Kummissjoni Ewropea u tal-Gvern tar-Renju Unit jibdew l-abbozzar ta' Ftehim ta' Rtirar abba\u017ci tal-Artikolu 50 tat-Trattat dwar l-Unjoni Ewropea fuq il-ba\u017ci tar-Rapport Kon\u0121unt u tal-e\u017citu tan-negozjati dwar kwistjonijiet o\u0127ra tal-irtirar.", "F'konformit\u00e0 mal-Linji Gwida tad-29 ta' April 2017, u hekk kif l-Istati Membri jaqblu mal-valutazzjoni tal-Kummissjoni, il-Kummissjoni tinsab lesta biex tibda l-\u0127idma immedjatament dwar kwalunkwe arran\u0121ament tran\u017cizzjonali possibbli u biex tibda diskussjonijiet esploratorji dwar ir-relazzjoni futura bejn l-Unjoni Ewropea u r-Renju Unit.", "Sfond", "Fid-29 ta' Marzu 2017, ir-Renju Unit innotifika lill-Kunsill Ewropew bl-intenzjoni tieg\u0127u li jirtira mill-Unjoni Ewropea, skont l-Artikolu 50 tat-TUE.", "Fid-29 ta' April 2017, il-Kunsill Ewropew (Artikolu 50) adotta sett ta' Linji gwida politi\u010bi.", "Fit-22 ta' Mejju 2017, il-Kunsill Affarijiet \u0120enerali (Artikolu 50) awtorizza lill-Kummissjoni Ewropea biex tifta\u0127 in-negozjati mar-Renju Unit u adotta direttivi g\u0127an-negozjar (id-direttivi tan-negozjar).", "In-negozjati g\u0127andhom jitlestew sal-\u0127arifa 2018 biex jippermettu bi\u017c\u017cejjed \u017cmien biex il-Ftehim tal-Irtirar ji\u0121i konklu\u017c mill-Kunsill wara li jkun kiseb l-approvazzjoni tal-Parlament Ewropew, u biex ji\u0121i approvat mir-Renju Unit skont il-pro\u010beduri tieg\u0127u qabel id-29 ta' Marzu 2019.", "G\u0127al Aktar Informazzjoni", "Il-komunikazzjoni mill-Kummissjoni lill-Kunsill Ewropew (Artikolu 50)", "Rapport Kon\u0121unt tan-Negozjaturi tal-Unjoni Ewropea u tal-Gvern tar-Renju Unit", "It-Tabella Teknika dwar id-Drittijiet ta\u010b-\u010aittadini tal-Kumitat kon\u0121unt UE/ir-Renju Unit", "Il-linji gwida tal-Kunsill Ewropew, tad-29 ta' April 2017", "Direttivi tan-negozjar tal-Kunsill, it-22 ta' Mejju 2017", "Il-konklu\u017cjonijiet tal-Kunsill Ewropew, tal-20 ta' Ottubru 2017", "G\u0127al aktar informazzjoni, jekk jog\u0127\u0121bok ara is-sit web."]}
{"url": "https://ec.europa.eu/commission/presscorner/detail/mt/STATEMENT_17_5182", "title": "Dikjarazzjoni kon\u0121unta mill-President tal-Kummissjoni Ewropea Jean-Claude Juncker u mill-Prim Ministru tal-\u0120appun Shinzo Abe", "category": "press_eu", "subcategory": "POLICY_AREA=TRADEPOL", "date": "Thu, 07 Dec 2017 23:00:00 GMT", "text": ["Wara l-qbil li ntla\u0127aq illum bejn in-negozjaturi ewlenin u approvat mill-Kummissarju Ewropew g\u0127all-Kummer\u010b Cecilia Malmstr\u00f6m u s-Sur Taro Kono, Ministru g\u0127all-Affarijiet Barranin tal-\u0120appun, nilqg\u0127u b'sodisfazzjon il-finalizzazzjoni tan-negozjati tal-Ftehim ta' S\u0127ubija Ekonomika (FSE) bejn l-Unjoni Ewropea u l-\u0120appun.", "Lil hinn mill-valur ekonomiku konsiderevoli tieg\u0127u, il-finalizzazzjoni tal-FSE bejn l-UE u l-\u0120appun huwa ta' importanza strate\u0121ika.", "Fost il-movimenti protezzjonisti li dejjem qed jitwessaw, il-finalizzazzjoni tan-negozjati dwar il-FSE bejn l-UE u l-\u0120appun juri lid-dinja r-rieda politika soda tal-\u0120appun u tal-UE biex ikomplu kburin ixejru l-bandiera ta' kummer\u010b \u0127ieles u javvanzaw bis-sa\u0127\u0127a l-kummer\u010b \u0127ieles. *", "Il-FSE bejn l-UE u l-\u0120appun se jkun il-mudell ta' regoli ta' investiment u kummer\u010b ta' standard g\u0127oli, \u0127ielsa, miftu\u0127a u \u0121usti fis-seklu 21.", "Il-FSE huwa wie\u0127ed mill-akbar ftehimiet ekonomi\u010bi u fost l-aktar komprensivi li kemm l-UE kif ukoll il-\u0120appun qatt ikkonkludew s'issa.", "Dan l-EPA se jo\u0127loq \u017cona ekonomika enormi b'600 miljun persuna u b'madwar 30 fil-mija tal-PDG dinji, u se jifta\u0127 opportunitajiet ta' kummer\u010b u investiment enormi u se jikkontribwixxi biex jissa\u0127\u0127u l-ekonomiji u s-so\u010bjetajiet tag\u0127na.", "Huwa se jssa\u0127\u0127a\u0127 ukoll il-kooperazzjoni ekonomika bejn il-\u0120appun u l-UE u se jsa\u0127\u0127a\u0127 l-kompetittivit\u00e0 tag\u0127na b\u0127ala ekonomiji maturi i\u017cda wkoll innovattivi.*", "Ninsabu kunfidenti li, ladarba jkun fis-se\u0127\u0127, dan il-Ftehim se jwassal g\u0127al tkabbir ekonomiku sostenibbli u inklussiv u se jixpruna l-\u0127olqien tal-impjiegi, filwaqt li fl-istess \u0127in se jikkonferma l-impenn tag\u0127na lejn l-og\u0127la livell ta' standards tax-xog\u0127ol, tas-sigurt\u00e0, tal-ambjent u tal-protezzjoni tal-konsumatur filwaqt li nissalvagwardjaw bis-s\u0127i\u0127 is-servizzi pubbli\u010bi.", "L-FSE jsa\u0127\u0127a\u0127 l-azzjonijiet tal-UE u tal-\u0120appun dwar l-i\u017cvilupp sostenibbli u t-tibdil fil-klima, b'mod partikolari permezz ta' impenn qawwi u mhux ambigwu li na\u0127dmu flimkien biex nimplimentaw il-Konvenzjoni Qafas tan-Nazzjonijiet Uniti dwar it-Tibdil fil-Klima (UNFCCC) u l-Ftehim ta' Pari\u0121i.", "Bit-tlestija tan-negozjati, it-triq issa hija miftu\u0127a biex jitlestew il-pro\u010beduri interni li jwasslu g\u0127all-iffirmar, ir-ratifika u l-implimentazzjoni s\u0127i\u0127a tal-Ftehim.", "*Dan it-test \u0121ie emendat fit-8 ta' Di\u010bembru."]}
{"url": "https://ec.europa.eu/commission/presscorner/detail/mt/IP_17_5031", "title": "Il-Korp Ewropew ta' Solidarjet\u00e0: sena wara t-tnedija tieg\u0127u", "category": "press_eu", "subcategory": "POLICY_AREA=ECMY,ESAI,BUDFINPROG", "date": "Wed, 06 Dec 2017 23:00:00 GMT", "text": ["Illum infakkru l-ewwel anniversarju tal-\u0127olqien tal-Korp Ewropew ta' Solidarjet\u00e0.", "Fis-sena minn mindu l-Kummissjoni Ewropea nediet il-Korp Ewropew ta' Solidarjet\u00e0, issie\u0127bu 42,745 \u017cag\u0127\u017cug\u0127 u \u017cag\u0127\u017cug\u0127a mill-Istati Membri kollha.", "Minn dawn, 2,166 bdew il-kollokamenti tag\u0127hom ma' 1,434 organizzazzjoni.", "Il-Kummissarju g\u0127all-Ba\u0121it u r-Ri\u017corsi Umani, G\u00fcnther H. Oettinger, qal: \"I\u017c-\u017cg\u0127a\u017cag\u0127 se ja\u0127dmu fuq pro\u0121etti ewlenin, jag\u0127mlu \u0127biberiji g\u0127al \u0127ajjithom kollha u jag\u0127mlu xi \u0127a\u0121a ta' \u0121id g\u0127as-so\u010bjet\u00e0 tag\u0127na ta\u0127t il-marka ta' kwalit\u00e0 tal-Korp Ewropew ta' Solidarjet\u00e0.\"", "Il-Kummissarju g\u0127all-Edukazzjoni, i\u017c-\u017bg\u0127a\u017cag\u0127, l-Isport u l-Kultura, Tibor Navracsics qal: \u201cQed nie\u0127u pja\u010bir nara li \u0127afna \u017cg\u0127a\u017cag\u0127 fl-Ewropa jemmnu fis-solidarjet\u00e0 u huma impenjati li jivvolontarjaw, jit\u0127arr\u0121u u ja\u0127dmu biex jappo\u0121\u0121aw lill-o\u0127rajn.", "Sena wara t-tnedija tal-Korp Ewropew ta' Solidarjet\u00e0, \u0127afna minnhom di\u0121\u00e0 qeg\u0127din jag\u0127mlu differenza, u qeg\u0127din jag\u0127tu ser\u0127an u tama lil dawk li g\u0127andhom b\u017connhom.", "Issa je\u0127tie\u0121 li naraw adozzjoni rapida tal-ba\u017ci \u0121uridika spe\u010bifika u tal-ba\u0121it spe\u010bifiku g\u0127as-snin li \u0121ejjin sabiex il-benefi\u010b\u010bji potenzjali tal-Korp Ewropew ta' Solidarjet\u00e0 jsiru realt\u00e0.\u201d", "Marianne Thyssen, il-Kummissarju g\u0127all-Impjieg, l-Affarijiet So\u010bjali, il-\u0126iliet u l-Mobbilt\u00e0 tal-\u0126addiema, \u017ciedet tg\u0127id: \u201cIl-parte\u010bipazzjoni fil-Korp Ewropew ta' Solidarjet\u00e0 mhux biss hija mod e\u010b\u010bellenti biex wie\u0127ed juri s-solidarjet\u00e0 tieg\u0127u, i\u017cda tippermetti wkoll li\u017c-\u017cg\u0127a\u017cag\u0127 ji\u017cviluppaw \u0127iliet \u0121odda u tag\u0127ti valur mi\u017cjud lis-CV tag\u0127hom.", "Nittama li l-proposta tag\u0127na g\u0127al Korp ta' Solidarjet\u00e0 aktar b'sa\u0127\u0127tu ti\u0121i adottata malajr sabiex ikunu nistg\u0127u n\u017cidu \u0127afna aktar l-opportunitajiet g\u0127a\u017c-\u017cg\u0127a\u017cag\u0127 Ewropej tag\u0127na.\u201d", "Mit-tnedija, il-parte\u010bipanti tal-Korp Ewropew ta' Solidarjet\u00e0 kienu attivi fl-Ewropa kollha.", "F'Awwissu 2017, pere\u017cempju, grupp mill-voluntieri tal-Korp Ewropew ta' Solidarjet\u00e0 wasal f'Norcia, l-Italja, sabiex jg\u0127in fl-isforzi li g\u0127addejjin biex tissewwa l-\u0127sara u biex jer\u0121g\u0127u jinbnew is-servizzi so\u010bjali g\u0127all-komunit\u00e0 lokali milquta mit-terremoti severi li laqtu r-re\u0121jun is-sena ta' qabel.", "Total ta' 230 membru tal-Korp Ewropew ta' Solidarjet\u00e0 se jappo\u0121\u0121aw lill-komunitajiet Taljani li ntlaqtu mit-terremoti sal-2020.", "Parte\u010bipanti o\u0127rajn tal-Korp ta' Solidarjet\u00e0, pere\u017cempju, ja\u0127dmu ma\u017c-\u017cg\u0127a\u017cag\u0127 li \u0121ejjin minn familji \u017cvanta\u0121\u0121ati jew li g\u0127andhom \u0127ti\u0121ijiet partikolari, mar-refu\u0121jati jew mal-anzjani, minn Rotterdam fin-Netherlands sa Aveiro fil-Portugall, u \u0127afna aktar postijiet fl-Ewropa.", "Il-proposta tal-Kummissjoni biex issa\u0127\u0127a\u0127 il-Korp Ewropew ta' Solidarjet\u00e0 billi tassenjalu ba\u0121it u ba\u017ci \u0121uridika apposta g\u0127alih, u biex i\u017c\u017cid l-attivitajiet tieg\u0127u, qed ti\u0121i diskussa b\u0127alissa fil-Kunsill u fil-Parlament Ewropew.", "Fl-20 ta' Novembru 2017, l-Istati Membri la\u0127qu ftehim bejniethom fil-Kunsill tal-Edukazzjoni, i\u017c-\u017bg\u0127a\u017cag\u0127, il-Kultura u l-Isport, li jwitti t-triq g\u0127al ftehim finali mal-Parlament Ewropew.", "Kuntest", "Waqt id-diskors tieg\u0127u dwar l-Istat tal-Unjoni tal-2016, il-President tal-Kummissjoni Juncker \u0127abbar il-\u0127olqien tal-Korp Ewropew ta' Solidarjet\u00e0, li joffri li\u017c-\u017cg\u0127a\u017cag\u0127 li g\u0127andhom bejn 18 u 30 sena, l-opportunit\u00e0 li jie\u0127du sehem f'firxa wiesg\u0127a ta' attivitajiet ta' solidarjet\u00e0 fl-UE.", "Xahrejn wara, tnieda l-Korp Ewropew ta' Solidarjet\u00e0 bl-g\u0127an li jkollu 100,000 parte\u010bipant \u017cag\u0127\u017cug\u0127 sa tmiem l-2020.", "F'din l-ewwel fa\u017ci tal-Korp Ewropew ta' Solidarjet\u00e0, \u0121ew immobilizzati tmien programmi differenti biex i\u017c-\u017cg\u0127a\u017cag\u0127 ikollhom l-opportunit\u00e0 li jie\u0127du sehem f'firxa ta' attivitajiet ta' solidarjet\u00e0 li jindirizzaw sitwazzjonijiet diffi\u010bli fl-UE.", "Il-parte\u010bipazzjoni se tkun ta' benefi\u010b\u010bju mhux biss g\u0127a\u017c-\u017cg\u0127a\u017cag\u0127 mil-lat tal-i\u017cvilupp personali tag\u0127hom, tal-involviment attiv tag\u0127hom fis-so\u010bjet\u00e0 u tal-impjegabbilt\u00e0 tag\u0127hom, i\u017cda se tg\u0127in ukoll lill-organizzazzjonijiet mhux governattivi, lill-korpi pubbli\u010bi u lill-kumpaniji fl-isforzi tag\u0127hom biex ila\u0127\u0127qu mal-isfidi tas-so\u010bjet\u00e0 u ma' sfidi o\u0127rajn.", "Wara il-kollokament tal-voluntiera mal-organizzazzjonijiet, fa\u017ci li bdiet f'Marzu 2017, il-parti professjonali tal-Korp Ewropew ta' Solidarjet\u00e0 bdiet f'Lulju b'\u017cew\u0121 pro\u0121etti mmexxija mis-Servizz Pubbli\u010bi tal-Impjiegi Taljani u Fran\u010bi\u017ci u appo\u0121\u0121ati mill-Kummissjoni Ewropea.", "Dawn il-pro\u0121etti qeg\u0127din joffru impjiegi jew traineeships relatati mas-solidarjet\u00e0 f'pajji\u017c ie\u0127or tal-UE g\u0127al massimu ta' 6,000 \u017cag\u0127\u017cug\u0127 u \u017cag\u0127\u017cug\u0127a.", "Fit-30 ta' Mejju 2017, il-Kummissjoni ppre\u017centat proposta biex il-Korp Ewropew ta' Solidarjet\u00e0 jitpo\u0121\u0121a fuq sisien sodi, b'ba\u0121it ta' \u20ac341.5 miljun g\u0127as-snin 2018 sa 2020 u b'ba\u017ci \u0121uridika spe\u010bifika g\u0127alih.", "Barra minn hekk, il-Kummissjoni pproponiet li testendi l-opportunitajiet g\u0127a\u017c-\u017cg\u0127a\u017cag\u0127.", "Minbarra li joffri kollokamenti f'volontarjat, fi traineeships u f'impjiegi, fil-\u0121ejjieni l-Korp Ewropew ta' Solidarjet\u00e0 se jag\u0127ti wkoll l-opportunit\u00e0 lill-parte\u010bipanti li jistabbilixxu l-pro\u0121etti ta' solidarjet\u00e0 tag\u0127hom stess jew li jivvolontarjaw b\u0127ala grupp.", "Fis-17 ta' Novembru, f'Gothenburg (l-I\u017cvezja), il-President Juncker stieden lill-mexxejja tal-UE, waqt l-Ikla ta' \u0126idma tag\u0127hom dwar l-edukazzjoni u l-kultura, biex jil\u0127qu mira ta' 1,5 miljun \u017cag\u0127\u017cug\u0127 u \u017cag\u0127\u017cug\u0127a li qed jie\u0127du sehem fil-Korp Ewropew ta' Solidarjet\u00e0 sal-2025.", "Din il-mira tirrikjedi ba\u0121it ta' \u20ac6 biljun g\u0127all-perjodu 2021\u20132027.", "G\u0127al Aktar Informazzjoni", "Il-pa\u0121na tar-re\u0121istrazzjoni tal-Korp Ewropew ta' Solidarjet\u00e0", "Il-pa\u0121na ta' facebook tal-Korp Ewropew ta' Solidarjet\u00e0", "Twitter: #EUSolidarityCorps", "Segwi lill-Kummissarju Oettinger fuq Twitter", "Segwi lill-Kummissarju Navracsics fuq Twitter", "Segwi lill-Kummissarju Thyssen fuq Twitter u Facebook"]}
{"url": "https://ec.europa.eu/commission/presscorner/detail/mt/IP_17_5067", "title": "Bdiet is-Sena Ewropea tal-Wirt Kulturali 2018", "category": "press_eu", "subcategory": "POLICY_AREA=ECMY", "date": "Wed, 06 Dec 2017 23:00:00 GMT", "text": ["Illum jibdew i\u010b-\u010belebrazzjonijiet g\u0127as-Sena Ewropea tal-Wirt Kulturali 2018 fil-Forum Ewropew tal-Kultura f'Milan.", "Is-Sena Ewropea tal-Wirt Kulturali se ti\u0121bed l-attenzjoni fuq il-\u0121id tal-Ewropa fil-wirt kulturali, filwaqt li tesponi r-rwol tieg\u0127u fit-trawwim ta' sens ta' identit\u00e0 kondivi\u017c u fil-bini tal-\u0121ejjieni tal-Ewropa.", "Il-Kummissarju g\u0127all-Edukazzjoni, il-Kultura, i\u017c-\u017bg\u0127a\u017cag\u0127 u l-Isport, Tibor Navracsics, li llum nieda uffi\u010bjalment is-Sena Ewropea tal-Wirt Kulturali, qal: \u201cIl-wirt kulturali huwa fil-qalba tal-istil ta' \u0127ajja Ewropew.", "Jiddefinixxi min a\u0127na u jo\u0127loq sens ta' appartenenza.", "Il-wirt kulturali mhux biss huwa mag\u0127mul mil-letteratura, mill-arti u mill-o\u0121\u0121etti, i\u017cda wkoll mis-snajja' li nitg\u0127allmu, mill-istejjer li nirrakkuntaw, l-ikel li nieklu u l-films li naraw.", "Hemm b\u017conn li nippreservaw u ng\u0127o\u017c\u017cu l-wirt kulturali tag\u0127na g\u0127all-\u0121enerazzjonijiet li jmiss.", "Din is-sena ta' \u010belebrazzjonijiet se tkun opportunit\u00e0 mill-aqwa biex ninkora\u0121\u0121ixxu lin-nies, spe\u010bjalment li\u017c-\u017cg\u0127a\u017cag\u0127, biex jesploraw id-diversit\u00e0 kulturali rikka tal-Ewropa u biex ja\u0127sbu dwar kemm huwa importanti l-wirt kulturali f'\u0127ajjitna.", "Dan il-wirt jg\u0127inna nifhmu l-passat u nibnu l-\u0121ejjieni tag\u0127na.\u201d", "Il-President tal-Parlament Ewropew, Antonio Tajani, il-Ministru Estonjan tal-Kultura, Indrek Saar, li qed jirrappre\u017centa l-Presidenza Estonjana tal-Kunsill tal-UE, il-Ministru Taljan g\u0127all-Kultura, Dario Franceschini, il-President tal-Kumitat g\u0127all-Kultura u l-Edukazzjoni tal-Parlament Ewropew, Petra Kammerevert, u 800 rappre\u017centant tal-UE tas-settur kulturali u s-so\u010bjet\u00e0 \u010bivili qeg\u0127din jattendu l-avveniment illum.", "L-iskop tas-Sena Ewropea g\u0127all-Wirt Kulturali huwa li tqajjem kuxjenza dwar l-importanza so\u010bjali u ekonomika tal-wirt kulturali.", "Eluf ta' inizjattivi u avvenimenti fl-Ewropa kollha se jipprovdu l-possibbilt\u00e0 li ji\u0121u involuti \u010b-\u010bittadini kollha, ikunu xi jkunu \u010b-\u010birkostanzi ta' \u0127ajjithom.", "L-g\u0127an huwa li tintla\u0127aq l-akbar udjenza possibbli, b'mod partikolari t-tfal u \u017c-\u017cg\u0127a\u017cag\u0127, il-komunitajiet lokali u l-persuni li rari jkunu f'kuntatt mal-kultura, biex jitrawwem sens ta' sjieda komuni.", "Il-pro\u0121etti u l-inizjattivi implimentati fl-Istati Membri, fil-muni\u010bipalitajiet u fir-re\u0121juni tal-UE se ji\u0121u appo\u0121\u0121ati permezz ta' pro\u0121etti transnazzjonali finanzjati mill-UE.", "Pere\u017cempju, il-Kummissjoni se torganizza, flimkien mal-Istati Membri, l-\u201cAssises du Patrimoine\u201d (Konferenza dwar il-Wirt Kulturali) b\u0127ala avveniment ewlieni tas-Sena Ewropea tal-Wirt Kulturali sabiex tibda ta\u0127dem fuq Pjan ta' Azzjoni tal-UE fit-tul g\u0127all-Kultura u l-Wirt Kulturali.", "Dan se jse\u0127\u0127 b\u0127ala segwitu g\u0127ad-diskussjonijiet tal-mexxejja tal-UE dwar l-edukazzjoni u l-kultura fit-17 ta' Novembru f'Gothenburg.", "Skont st\u0127arri\u0121 \u0121did tal-Ewrobarometru li \u0121ie ppubblikat illum, 8 minn kull 10 Ewropej ja\u0127sbu li l-wirt kulturali mhux biss huwa importanti g\u0127alihom personalment, i\u017cda huwa wkoll importanti g\u0127all-komunit\u00e0 tag\u0127hom, g\u0127ar-re\u0121jun tag\u0127hom, g\u0127al pajji\u017chom u g\u0127all-Unjoni Ewropea kollha kemm hi.", "Il-ma\u0121\u0121oranza l-kbira huma kburin bil-wirt kulturali, kemm jekk jinsab fir-re\u0121jun tag\u0127hom jew f'pajji\u017chom kif ukoll jekk jinsab f'pajji\u017c Ewropew ie\u0127or.", "Aktar minn 7 minn kull 10 Ewropej jaqblu wkoll li l-wirt kulturali jista' jtejjeb il-kwalit\u00e0 ta' \u0127ajjithom.", "L-ist\u0127arri\u0121 juri wkoll li 9 minn kull 10 ja\u0127sbu li l-wirt kulturali g\u0127andu ji\u0121u mg\u0127allem fl-iskejjel.", "Tliet kwarti tal-Ewropej jemmnu li primarjament l-Istati Membri u l-UE g\u0127andhom jallokaw aktar ri\u017corsi g\u0127all-protezzjoni tal-wirt kulturali Ewropew.", "Kuntest", "Mis-siti arkeolo\u0121i\u010bi sal-arkitettura kontemporanja, mill-kastelli medjevali sat-tradizzjonijiet folkloristi\u010bi u x-xog\u0127lijiet artisti\u010bi, il-wirt kulturali Ewropew jinsab fil-qalba tal-memorja kollettiva u tal-identit\u00e0 ta\u010b-\u010bittadini Ewropej.", "Barra minn hekk, il-wirt kulturali jo\u0127loq it-tkabbir u l-impjiegi fil-bliet u r-re\u0121juni u huwa essenzjali g\u0127all-iskambji tal-Ewropa mal-bqija tad-dinja.", "7.8 miljun impjieg fl-UE huma marbuta indirettament mal-wirt (e\u017c. fit-turi\u017cmu, l-interpretazzjoni u s-sigurt\u00e0).", "Aktar minn 300,000 persuna huma impjegati fis-settur tal-wirt kulturali tal-UE, u b'453 siti elenkati fil-Lista tal-Patrimonju Dinji tal-UNESCO, l-Ewropa b\u0127ala re\u0121jun tirrappre\u017centa kwa\u017ci nofs din il-lista.", "Din hija r-ra\u0121uni g\u0127alfejn, spe\u010bjalment fi \u017cmien meta l-patrimonju kulturali qed ji\u0121i mhedded u qed jinqered apposta fi\u017c-\u017coni ta' kunflitt, il-Kummissjoni \u0127asset li l-wirt kulturali xeraqlu li jing\u0127ata Sena Ewropea fl-2018.", "Id-De\u010bi\u017cjoni tal-Kunsill u tal-Parlament Ewropew li tistabbilixxi s-sena 2018 b\u0127ala s-Sena Ewropea tal-Wirt Kulturali \u0121iet adottata fis-17 ta' Mejju 2017, fuq il-ba\u017ci tal-Proposta tal-Kummissjoni tat-30 ta' Awwissu 2016.", "Il-Forum Ewropew tal-Kultura, fejn illum qed titnieda s-Sena Ewropea tal-Wirt Kulturali, huwa avveniment ewlieni ta' kull sentejn organizzat mill-Kummissjoni Ewropea.", "Jippromwovi l-profil tal-kooperazzjoni kulturali Ewropea, ji\u0121bor flimkien l-atturi ewlenin tas-settur, jevalwa fiex waslet l-implimentazzjoni tal-A\u0121enda Ewropea g\u0127all-Kultura u j\u0127e\u0121\u0121e\u0121 id-dibattitu dwar il-politiki u l-inizjattivi tal-UE dwar il-kultura.", "Minbarra t-tnedija tas-Sena Ewropea tal-Wirt Kulturali 2018, il-Forum ta' din is-sena se jirrifletti dwar ir-rwol tal-kultura fl-indirizzar tal-isfidi Ewropej u dinjija kif ukoll dwar il-kontribuzzjoni tal-kultura u l-kreattivit\u00e0 g\u0127all-i\u017cvilupp so\u010bjoekonomiku lokali u re\u0121jonali.", "G\u0127al aktar informazzjoni"]}
{"url": "https://ec.europa.eu/commission/presscorner/detail/mt/IP_17_5109", "title": "Il-Kummissjoni tag\u0127laq il-pro\u010beduri ta' ksur u l-ilmenti fis-settur tal-log\u0127ob tal-azzard", "category": "press_eu", "subcategory": "POLICY_AREA=GROWTH", "date": "Wed, 06 Dec 2017 23:00:00 GMT", "text": ["Illum il-Kummissjoni Ewropea, f'konformit\u00e0 mal-impenn politiku tag\u0127ha li terfa' rwol aktar strate\u0121iku fl-infurzar tad-dritt tal-UE, idde\u010bidiet li tag\u0127laq il-pro\u010beduri ta' ksur tag\u0127ha u l-ilmenti li kienet qieg\u0127da tindirizza fil-qasam tal-log\u0127ob tal-azzard.", "Il-Kummissjoni Juncker ilha tiffoka fuq il-prijoritajiet politi\u010bi tag\u0127ha u ta\u0127dem g\u0127alihom bla heda mill-bidu tal-mandat.", "Dan l-appro\u010b\u010b politiku jidher ukoll fil-mod li bih il-Kummissjoni titratta l-ka\u017cijiet ta' ksur.", "Il-Komunikazzjoni \u201cid-Dritt tal-UE: Ri\u017cultati a\u0127jar permezz ta' applikazzjoni a\u0127jar\u201d tispjega kif il-Kummissjoni tipprijoritizza l-ka\u017cijiet b'mod strate\u0121iku billi ti\u017cen id-diversi interessi pubbli\u010bi u privati involuti.", "G\u0127aldaqstant, il-Kummissjoni llum idde\u010bidiet li tag\u0127laq il-pro\u010beduri ta' ksur tag\u0127ha u l-ilmenti kontra g\u0127add ta' Stati Membri li kienet qieg\u0127da tindirizza fil-qasam tal-log\u0127ob tal-azzard.", "Il-Qorti tal-\u0120ustizzja tal-Unjoni Ewropea kemm-il darba rrikonoxxiet id-drittijiet tal-Istati Membri li jirrestrin\u0121u s-servizzi tal-log\u0127ob tal-azzard fejn dan ikun me\u0127tie\u0121 g\u0127all-\u0127arsien tal-objettivi tal-interess pubbliku b\u0127alma huma l-\u0127arsien tal-minorenni, il-\u0121lieda kontra d-dipendenza fuq il-log\u0127ob u l-\u0121lieda kontra l-irregolaritajiet u l-frodi.", "Il-Kummissjoni tag\u0127raf il-le\u0121ittimit\u00e0 politika usa' tal-g\u0127anijiet tal-interess pubbliku li g\u0127andhom l-Istati Membri huma u jirregolaw is-servizzi tal-log\u0127ob tal-azzard.", "Il-Kummissjoni \u0127adet nota wkoll tal-isforzi mill-Istati Membri biex jimmodernizzaw l-oqfsa \u0121uridi\u010bi tag\u0127hom dwar il-log\u0127ob tal-azzard online, biex jiddevjaw id-domanda mi\u010b-\u010bittadini g\u0127al-log\u0127ob tal-azzard minn fornituri mhux regolati lejn websites awtorizzati u sorveljati u biex ji\u017cguraw li l-operaturi j\u0127allsu t-taxxi dovuti.", "Fid-dawl ta' dan kollu, mhix prijorit\u00e0 g\u0127all-Kummissjoni li tu\u017ca s-setg\u0127at tag\u0127ha fil-qasam tal-pro\u010beduri tal-ksur biex tippromwovi Suq Uniku tal-UE fil-qasam tas-servizzi tal-log\u0127ob tal-azzard online.", "Il-Kummissjoni se tkompli tappo\u0121\u0121ja lill-Istati Membri fl-isforzi tag\u0127hom biex jimmodernizzaw l-oqsfa \u0121uridi\u010bi nazzjonali tag\u0127hom tal-log\u0127ob tal-azzard online u biex jiffa\u010bilitaw il-kooperazzjoni bejn ir-regolaturi nazzjonali tal-log\u0127ob tal-azzard.", "Kuntest", "Il-Kummissjoni hi tal-fehma li l-ilmenti fis-settur tal-log\u0127ob tal-azzard jistg\u0127u ji\u0121u trattati b'mod aktar effi\u010bjenti mill-qrati nazzjonali, anke fid-dawl tal-bosta sentenzi tal-Qorti tal-\u0120ustizzja tal-UE dwar il-le\u0121i\u017clazzjoni nazzjonali dwar il-log\u0127ob tal-azzard.", "L-ilmentaturi g\u0127alhekk huma m\u0127e\u0121\u0121a jag\u0127mlu u\u017cu mir-rimedji nazzjonali meta jkollhom problemi mal-li\u0121i tal-UE fis-settur tal-log\u0127ob tal-azzard.", "L-Istati Membri huma awtonomi fil-mod kif jorganizzaw is-servizzi tal-log\u0127ob tal-azzard, u dan jinkludi l-livell ta' intaxxar, bil-kundizzjoni li l-libertajiet fundamentali tat-Trattat ji\u0121u rrispettati.", "Il-Qorti tal-\u0120ustizzja tal-Unjoni Ewropea g\u0127enet biex ti\u010b\u010bara liema huma dawk ir-restrizzjonijiet fuq il-prin\u010bipji tas-Suq Uniku - b\u0127alma huma l-\u0127arsien tal-konsumaturi u tal-minorenni fil-qasam tal-log\u0127ob tal-azzard - li jistg\u0127u ji\u0121u \u0121\u0121ustifikati fid-dawl tal-g\u0127anijiet tal-politika pubblika.", "Il-Kummissjoni qieg\u0127da tg\u0127in lill-Istati Membri fl-isforzi tag\u0127hom biex ji\u0121\u0121ieldu l-log\u0127ob tal-azzard mhux awtorizzat, i\u0127arsu \u010b-\u010bittadini vulnerabbli u jipprevjenu attivitajiet relatati o\u0127ra illegali.", "Wara l-Komunikazzjoni tal-2012 dwar il-log\u0127ob tal-azzard online, il-Kummissjoni varat g\u0127add ta' inizjattivi, fosthom rakkomandazzjoni dwar il-protezzjoni tal-konsumaturi u r-reklamar fis-settur tal-log\u0127ob tal-azzard online, \u0127e\u0121\u0121et kooperazzjoni amministrattiva msa\u0127\u0127a u stabilixxiet Grupp ta' Esperti dwar is-Servizzi tal-Log\u0127ob tal-Azzard g\u0127ar-regolaturi tal-log\u0127ob tal-azzard fi\u017c-\u017bEE \u0127alli dawn jaqsmu bejniethom l-aqwa prattiki, jiffa\u010bilitaw il-kooperazzjoni amministrattiva u jtejbu l-fidu\u010bja.", "Barra minn hekk, ir-regoli tal-UE f'oqsma b\u0127alma huma l-\u0121lieda kontra l-\u0127asil tal-flus, japplikaw g\u0127as-settur tal-log\u0127ob tal-azzard.", "G\u0127al Aktar Informazzjoni", "- Dwar id-de\u010bi\u017cjonijiet ewlenin fil-pakkett ta' ksur ta' Di\u010bembru 2017, ara l-MEMO/17/4767 s\u0127i\u0127.", "- Dwar il-pro\u010bedura ta' ksur \u0121enerali, ara MEMO/12/12(tabella informattiva)", "- Dwar il-pro\u010bedura ta' ksur tal-UE."]}
{"url": "https://ec.europa.eu/commission/presscorner/detail/mt/IP_17_5131", "title": "Qbil dwar il-Proposta tal-Kummissjoni biex twebbes ir-regoli g\u0127al karozzi iktar sikuri u aktar nodfa", "category": "press_eu", "subcategory": "POLICY_AREA=GROWTH", "date": "Wed, 06 Dec 2017 23:00:00 GMT", "text": ["Il-Parlament Ewropew, il-Kunsill u l-Kummissjoni la\u0127qu qbil politiku biex itejbu b'mod sinifikanti l-livell tal-kwalit\u00e0 u l-indipendenza tal-approvazzjoni tat-tip tal-vetturi u tal-ittestjar tag\u0127hom, biex ji\u017cdiedu l-kontrolli fuq il-karozzi li di\u0121\u00e0 qeg\u0127din fis-suq tal-UE u biex tissa\u0127\u0127a\u0127 is-sistema kumplessiva b'element ta' monitora\u0121\u0121 Ewropew.", "Il-kole\u0121i\u017claturi tal-UE qablu dwar il-proposta tal-Kummissjoni ta' Jannar 2016 biex il-qafas tal-approvazzjoni tat-tip tal-UE ji\u0121i rivedut b'mod komprensiv: ir-regoli g\u0127a\u010b-\u010bertifikazzjoni li vettura tissodisfa r-rekwi\u017citi kollha biex titqieg\u0127ed fis-suq u g\u0127all-kontrolli rigoru\u017ci tal-konformit\u00e0 kontinwa tal-manifatturi mad-dritt tal-UE.", "Jyrki Katainen, il-Vi\u010bi President g\u0127all-Impjiegi, it-Tkabbir, l-Investiment u l-Kompetittivit\u00e0, qal: \u201cB'regoli u kontrolli aktar stretti, l-industrija tal-karozzi g\u0127andha l-opportunit\u00e0 li ter\u0121a' tikseb il-fidu\u010bja tal-konsumaturi.", "Ftit \u0121img\u0127at biss wara l-proposti tal-Kummissjoni g\u0127all-mobilit\u00e0 nadifa, il-ftehim tal-lum huwa pass importanti fl-isforzi usa' tal-UE biex tissa\u0127\u0127a\u0127 it-tmexxija tal-industrija tag\u0127na tal-karozzi fid-dinja, fil-kuntest ta' vetturi nodfa u sikuri.\u201d", "Il-Kummissarju El\u017cbieta Bie\u0144kowska, responsabbli g\u0127as-Suq Intern, l-Industrija, l-Intraprenditorija u l-SMEs, stqarret: \u201cB'Dieselgate, inkixfu d-dg\u0127ufijiet tas-sistema regolatorja u tas-sorveljanza tas-suq tag\u0127na.", "Nafu li \u010berti manifatturi tal-karozzi kienu di\u017conesti u bosta o\u0127rajn kienu qeg\u0127din jisfruttaw il-lakuni fir-regoli.", "Biex dan kollu n\u0121ibuh fi tmiem, qeg\u0127din in\u0121eddu s-sistema kollha.", "Wara kwa\u017ci sentejn ta' negozjati, ninsab sodisfatta li l-elementi ewlenin tal-proposta tag\u0127na, fosthom is-setg\u0127at ta' sorveljanza u infurzar reali tal-UE, intlaqg\u0127u.", "Fil-\u0121ejjieni, il-Kummissjoni se tkun tista' twettaq kontrolli fuq il-karozzi, tiskatta sej\u0127iet lura mis-suq kollu tal-UE u timponi multi sa EUR 30,000 g\u0127al kull karozza meta tinkiser il-li\u0121i.\u201d", "L-elementi ewlenin tar-regoli l-\u0121odda huma:", "Titjib fil-livell tal-kwalit\u00e0 u l-indipendenza tal-approvazzjoni tat-tip u tat-testjar qabel ma karozza titqieg\u0127ed fis-suq:", "Is-servizzi tekni\u010bi se ji\u0121u vverifikati b'mod regolari u indipendenti, abba\u017ci ta' kriterji stretti tal-prestazzjoni biex jiksbu u j\u017commu d-de\u017cinjazzjoni tag\u0127hom minn Stat Membru g\u0127at-testjar u l-ispezzjoni ta' mudelli ta' karozzi \u0121odda.", "Il-Kummissjoni u l-Istati Membri l-o\u0127ra se jkunu jistg\u0127u jikkontestaw de\u017cinjazzjoni jekk jitfa\u010b\u010baw il-problemi.", "L-awtoritajiet nazzjonali tal-approvazzjoni tat-tip se jkunu su\u0121\u0121etti g\u0127al verifiki mill-Kummissjoni biex ikun \u017cgurat li r-regoli rilevanti ji\u0121u implimentati u infurzati b'mod rigoru\u017c fl-UE kollha.", "Il-proposta tal-Kummissjoni biex isse\u0127\u0127 modifika tas-sistema ta' rimunerazzjoni biex ji\u0121i evitat li s-servizzi tekni\u010bi jit\u0127allsu direttament mill-manifattur ma n\u017cammitx.", "\u017bieda fil-kontrolli tal-karozzi li di\u0121\u00e0 qeg\u0127din fis-suq tal-UE:", "Filwaqt li r-regoli attwali tal-approvazzjoni tat-tip jittrattaw l-aktar kontrolli ex ante ta' prototipi me\u0127uda mil-linja tal-produzzjoni, fil-\u0121ejjieni, l-Istati Membri se jkollhom iwettqu kontrolli fuq il-post regolari fuq il-vetturi li di\u0121\u00e0 qeg\u0127din fis-suq u dawn ir-ri\u017cultati se jkunu pubblikament disponibbli.", "L-Istati Membri kollha issa se jkunu jistg\u0127u jie\u0127du mi\u017curi ta' salvagwardja kontra vetturi mhux konformi fit-territorju tag\u0127hom ming\u0127ajr ma jkollhom g\u0127alfejn jistennew li tittie\u0127ed azzjoni mill-awtorit\u00e0 li \u0127ar\u0121et l-approvazzjoni tat-tip, kif inhu l-ka\u017c b\u0127alissa.", "Sorveljanza Ewropea:", "Fil-\u0121ejjieni, il-Kummissjoni se twettaq verifiki tas-suq b'mod indipendenti mill-Istati Membri u ser ikollha s-setg\u0127a li tag\u0127ti bidu g\u0127al sej\u0127iet lura ta' prodotti mis-suq kollu tal-UE.", "Se jkollha s-setg\u0127a tikkontesta d-de\u017cinjazzjoni tas-servizzi tekni\u010bi, u timponi penali amministrattivi fuq il-manifatturi jew is-servizzi tekni\u010bi sa EUR 30 000 g\u0127al kull karozza mhux konformi.", "Il-Kummissjoni se tmexxi forum \u0121did ta' infurzar biex ti\u017cgura interpretazzjoni iktar uniformi tal-le\u0121i\u017clazzjoni rilevanti tal-UE, trasparenza s\u0127i\u0127a f'ka\u017cijiet ta' nuqqas ta' konformit\u00e0 u attivitajiet ta' sorveljanza tas-suq aktar koordinati mill-Istati Membri.", "Ir-Regolament il-\u0121did i\u017comm il-projbizzjoni attwali fuq l-apparati ta' manipulazzjoni li l-awtoritajiet nazzjonali g\u0127andhom obbligu permanenti li jissorveljaw u jinfurzaw, i\u017cda sa\u0127ansitra jie\u0127u pass ie\u0127or f'dan ir-rigward.", "Fil-\u0121ejjieni, il-manifatturi tal-karozzi jridu jipprovdu a\u010b\u010bess g\u0127all-protokolli tas-softwer tal-karozza.", "Din il-mi\u017cura tikkumplimenta l-pakkett tal-Emissjonijiet f'Sewqan Reali, li se jag\u0127milha verament diffi\u010bli biex wie\u0127ed jimmanipula r-rekwi\u017citi tal-emissjonijiet u tinkludi obbligu g\u0127all-manifatturi biex ji\u017cvelaw l-istrate\u0121iji ta' tnaqqis tal-emissjonijiet tag\u0127hom, kif inhu l-ka\u017c fl-Istati Uniti.", "Ir-Regolament dwar l-Approvazzjoni tat-Tip jikkomplementa g\u0127add ta' inizjattivi o\u0127ra importanti tal-Kummissjoni g\u0127all-mobbilt\u00e0 nadifa, fosthom testijiet \u0121odda u mtejba tal-emissjonijiet tal-karozzi li saru obbligatorji mill-1 ta' Settembru 2017, u proposti g\u0127al miri \u0121odda tal-emissjonijiet tas-CO2 biex jg\u0127inu fi tran\u017cizzjoni aktar mg\u0127a\u0121\u0121la lejn vetturi b'emissjonijiet baxxi jew \u017cero.", "Il-passi li jmiss", "Il-qbil politiku preliminari li ntla\u0127aq mill-Parlament Ewropew, il-Kunsill u l-Kummissjoni, fin-negozjati bejn it-tliet partijiet issa huwa so\u0121\u0121ett g\u0127all-approvazzjoni formali tal-Parlament Ewropew u tal-Kunsill.", "Ir-Regolament imbag\u0127ad ikun japplika direttament fl-Istati Membri kollha u jsir obbligatorju fl-1 ta' Settembru 2020.", "Kuntest", "Bir-regoli attwali, l-UE tistabbilixxi l-qafas legali, i\u017cda l-awtoritajiet nazzjonali huma kompletament responsabbli biex jikkontrollaw il-konformit\u00e0 tal-manifatturi tal-karozzi.", "Ladarba karozza ti\u0121i \u010b\u010bertifikata fi Stat Membru wie\u0127ed, din tkun tista' ti\u010b\u010birkola liberament fl-UE kollha.", "Hija biss l-awtorit\u00e0 nazzjonali li tkun \u0127ar\u0121et l-approvazzjoni tat-tip ta' karozza li tista' tie\u0127u azzjoni ta' rimedju b\u0127alma hi l-impo\u017cizzjoni ta' sej\u0127a lura mis-suq jew ta' penali amministrattivi f'ka\u017c ta' nuqqas ta' konformit\u00e0.", "Il-Kummissjoni di\u0121\u00e0 kienet qed tirrevedi l-qafas tal-approvazzjoni tat-tip tal-UE g\u0127all-vetturi motorizzati qabel ir-rivelazzjonijiet tal-ka\u017c tal-Volkswagen f'Settembru 2015.", "Fis-27 ta' Jannar 2016, ipproponiet li g\u0127andha ssir riforma iktar esti\u017ca biex il-ka\u017cijiet ta' nuqqas ta' konformit\u00e0 ma jer\u0121g\u0127ux jokkorru.", "B'mod parallel, il-Kummissjoni tkompli timmonitorja jekk ir-regoli attwali humiex qed ji\u0121u infurzati b'mod korrett mill-Istati Membri u qeg\u0127dha ssegwei mill-qrib l-isforzi tal-awtoritajiet nazzjonali rigward il-karozzi li jni\u0121\u0121su li di\u0121\u00e0 jinsabu fi\u010b-\u010birkolazzjoni.", "Il-Kummissjoni appo\u0121\u0121at il-\u0127idma tal-Istati Membri billi \u017cviluppat metodolo\u0121ija komuni tat-testjar biex tfittex l-apparati ta' manipulazzjoni li jimmodifikaw ir-ri\u017cultati tat-testijiet tal-laboratorju u ji\u017cguraw il-konsistenza tar-ri\u017cultati tal-investigazzjonijiet nazzjonali.", "Ippubblikat gwida biex tg\u0127in lill-awtoritajiet tal-Istati Membri jivvalutaw jekk manifattur tal-karozzi hux qed ju\u017ca apparati ta' manipulazzjoni jew strate\u0121iji o\u0127ra li jwasslu g\u0127al emissjonijiet og\u0127la mill-vettura barra mi\u010b-\u010biklu tat-test u janalizzaw humiex teknikament \u0121ustifikati.", "Il-Kummissjoni, minbarra li ti\u017cgura li l-konsumaturi ji\u0121u ttrattati b'mod \u0121ust, ti\u017cgura wkoll li r-regoli tal-kompetizzjoni ji\u0121u rispettati u se tkompli tag\u0127mel dan.", "G\u0127al aktar tag\u0127rif", "Stqarrija g\u0127all-istampa: Il-Kummissjoni Ewropea tissikka r-regoli g\u0127al karozzi iktar sikuri u li jni\u0121\u0121su inqas (27 ta' Jannar 2016)", "Mistoqsijiet frekwenti Proposta g\u0127al Regolament dwar l-approvazzjoni u s-sorveljanza tas-suq ta' vetturi bil-mutur, ittestjar tal-emissjonijiet reali waqt is-sewqan (27 ta' Jannar 2016)", "Stqarrija g\u0127all-istampa: Fl-1 ta' Settembru se jsiru mandatorji testijiet \u0121odda u mtejba tal-emissjonijiet tal-karozzi (31 ta' Awwissu 2017)", "Mistoqsijiet frekwenti Azzjoni tal-UE biex jonqos it-tni\u0121\u0121is tal-arja mill-karozzi (31 ta' Awwissu 2017)", "Stqarrija g\u0127all-istampa: L-Unjoni tal-Ener\u0121ija: Il-Kummissjoni tie\u0127u azzjoni biex issa\u0127\u0127a\u0127 ir-rwol mexxej globali tal-UE fil-qasam tal-vetturi li ma jni\u0121\u0121sux (8 ta' Novembru 2017)", "Proposta g\u0127al Regolament dwar l-approvazzjoni u s-sorveljanza tas-suq tal-vetturi bil-mutur", "Dokument ta' \u0126idma tal-Persunal tal-Kummissjoni: Il-Valutazzjoni tal-Impatt"]}
{"url": "https://ec.europa.eu/commission/presscorner/detail/mt/IP_17_5132", "title": "\u0120estjoni tal-migrazzjoni li tibqa' valida fil-futur: il-Kummissjoni Ewropea tistabbilixxi t-triq' il quddiem", "category": "press_eu", "subcategory": "POLICY_AREA=HOMEAFF", "date": "Wed, 06 Dec 2017 23:00:00 GMT", "text": ["Qabel id-dibattitu tematiku tal-mexxejja tal-UE dwar il-migrazzjoni li se jsir fl-14 ta' Di\u010bembru, il-Kummissjoni llum qed tipproponi pjan direzzjonali politiku biex sa \u0120unju 2018 jintla\u0127aq qbil komprensiv dwar kif tista' tkompli ti\u0121i segwita politika sostenibbli dwar il-migrazzjoni.", "Hekk kif l-Ewropa qed titbieg\u0127ed mill-\u0121estjoni tal-kri\u017ci, hemm b\u017conn ta' ftehim fit-tul fuq politika tal-UE dwar il-migrazzjoni u l-a\u017cil li hija stabbli u li tibqa' valida fil-futur sabiex jin\u017camm il-momentum f'kull aspett \u2013 intern u estern.", "Il-President tal-Kummissjoni Ewropea Jean-Claude Juncker qal: \u201cAnki jekk issa qed nitbieg\u0127du minn stat ta' kri\u017ci, huwa evidenti li l-migrazzjoni se tibqa' sfida g\u0127al \u0121enerazzjoni ta' Ewropej.", "Hemm b\u017conn ur\u0121enti li l-Ewropa tg\u0127ammar lilha nnifisha b'mezzi g\u0127all-\u0121estjoni ta' migrazzjoni li jibqg\u0127u validi fil-futur li huma responsabbli u \u0121usti.", "G\u0127amilna progress sod f'dawn l-a\u0127\u0127ar tliet snin i\u017cda issa wasal i\u017c-\u017cmien biex il-proposti jinbidlu f'li\u0121i, u l-li\u0121i fi prattika.\u201d", "Matul dawn l-a\u0127\u0127ar tliet snin, \u017cviluppa appro\u010b\u010b \u0121did tal-UE g\u0127all-\u0121estjoni tal-migrazzjoni, li jappo\u0121\u0121a lill-Istati Membri l-aktar esposti, isa\u0127\u0127a\u0127 il-protezzjoni tal-fruntieri esterni tal-UE u jirrinforza l-kooperazzjoni tag\u0127na mal-pajji\u017ci s\u0127ab.", "Filwaqt li l-\u0127idma kkoordinata kienet kapa\u010bi tistabbilizza sitwazzjoni volatili \u0127afna \u2013 bil-wasliet irregolari lejn l-UE jonqsu bi 63 % fl-2017 \u2013 ix-xejra g\u0127as-snin li \u0121ejjin u fatturi b\u0127at-tibdil fil-klima, id-demografija u s-sitwazzjoni tas-sigurt\u00e0 fl-UE u l-vi\u010binat tag\u0127ha, jindikaw li l-migrazzjoni se tibqa' sfida g\u0127al g\u0127exieren ta' snin.", "Illum il-Kummissjoni qed tirrakkomanda li l-mexxejja jie\u0127du 'l quddiem il-\u0127idma li tinsab g\u0127addejja billi ji\u017cguraw progress rapidu fir-riforma tas-Sistema Ewropea Komuni tal-A\u017cil tal-UE, ikomplu jsa\u0127\u0127u s-s\u0127ubijiet ma' pajji\u017ci terzi, ikomplu jift\u0127u rotot legali lejn l-Ewropa u ji\u017cguraw finanzjament adegwat g\u0127all-futur.", "Appro\u010b\u010b komprensiv biss jista' jiffunzjona.", "L-iffukar fuq id-dimensjoni interna u s-sostenn lill-Istati Membri biss mhux bi\u017c\u017cejjed.", "Fl-istess \u0127in, politika tal-migrazzjoni esterna wa\u0127edha ma ssolvix l-isfida li qed tiffa\u010b\u010ba l-Ewropa min\u0127abba l-migrazzjoni.", "Solidarjet\u00e0 u responsabbilt\u00e0 dwar l-a\u017cil u l-fruntieri", "Peeress li l-progress fid-diskussjonijiet dwar il-proposti tal-Kummissjoni g\u0127al riforma mill-qieg\u0127 tas-Sistema Ewropea Komuni tal-A\u017cil kien kajman \u0127afna, huwa essenzjali li l-Kunsill Ewropew ji\u017cblokka d-dibattitu dwar appro\u010b\u010b aktar effettiv u aktar \u0121ust biex jinstab bilan\u010b bejn is-solidarjet\u00e0 u r-responsabbilt\u00e0.", "Meta wie\u0127ed iqis il-po\u017cizzjonijiet differenti, mod kif isir progress fir-riforma ta' Dublin jista' jkun li ji\u0121i adottat appro\u010b\u010b fejn il-komponent ta' rilokazzjoni obbligatorja jkun japplika g\u0127al sitwazzjonijiet ta' kri\u017ci serja, filwaqt li f'sitwazzjonijiet inqas problemati\u010bi, ir-rilokazzjoni tkun ibba\u017cata fuq impenji volontarji mill-Istati Membri.", "Il-Kummissjoni tirrakkomanda li sa \u0120unju 2018 il-Kunsill iqis il-proposti tal-Kummissjoni kollha f'daqqa u jfittex li japprova revi\u017cjoni tar-Regolament ta' Dublin b\u0127ala parti minn ftehim usa' dwar ir-riformi kollha proposti.Filwaqt li qed tkompli d-diskussjoni dwar l-aspetti \u010bentrali tas-solidarjet\u00e0 u r-responsabbilt\u00e0, xi elementi tal-pakkett, b\u0127all-proposti tal-A\u0121enzija Ewropea tal-A\u017cil u tal-Eurodac, jistg\u0127u ji\u0121u adottati sa Marzu 2018 sabiex ikunu jistg\u0127u ji\u0121u stabbiliti l-pedamenti operazzjonali g\u0127as-sistema tal-a\u017cil riformata.", "Sabiex ti\u0121i pprovduta g\u0127ajnuna immedjata lill-Istati Membri biex jipprote\u0121u l-fruntiera esterna, je\u0127tie\u0121 li l-UE tibda topera l-A\u0121enzija Ewropea g\u0127all-Gwardja tal-Fruntiera u tal-Kosta biex jitlesta t-tfassil ta' sistema ta' \u0121estjoni effettiva tal-fruntieri esterni.", "Sa Marzu 2018 l-Istati Membri g\u0127andhom ji\u017cguraw li l-assi u l-persunal kollha me\u0127tie\u0121a g\u0127ar-ri\u017cervi ta' reazzjoni rapida tal-A\u0121enzija jkunu lesti biex ji\u0121u skjerati.", "It-tis\u0127i\u0127 tal-kooperazzjoni u l-appo\u0121\u0121 lil pajji\u017ci terzi", "Id-dimensjoni esterna tal-politika dwar il-migrazzjoni je\u0127tie\u0121 li ti\u0121i kkonsolidata, sabiex ti\u0121i \u017cgurata l-implimentazzjoni s\u0127i\u0127a tad-Dikjarazzjoni UE-Turkija u involviment akbar ma' pajji\u017ci terzi s\u0127ab u mal-a\u0121enziji tan-NU.", "Issa l-UE je\u0127tie\u0121 li tkun lesta biex timmobilizza ri\u017corsi addizzjonali tal-Fa\u010bilit\u00e0 tal-UE g\u0127ar-Refu\u0121jati fit-Turkija, issa\u0127\u0127a\u0127 is-s\u0127ubija strate\u0121ika mal-Unjoni Afrikana u l-Istati Membri tag\u0127ha u tiffinalizza l-ewwel grupp ta' pro\u0121etti ta\u0127t il-Pjan ta' Investiment Estern tal-UE, u tirrifornixxi l-Komponent tat-Tramuntana tal-Afrika tal-Fond Fidu\u010bjarju tal-UE.", "Biex tiskora\u0121\u0121ixxi l-migrazzjoni irregolari u teqred il-mudell tan-negozju tal-kuntrabandisti t-traffikanti tal-bnedmin, l-UE je\u0127tie\u0121 li toffri alternattiva g\u0127al vja\u0121\u0121i perikolu\u017ci, billi jinfet\u0127u rotot sikuri u legali g\u0127al dawk fi b\u017conn \u0121enwin ta' protezzjoni.", "Dan se jkun jirrikjedi wkoll li l-Istati Membri jirrisistemaw 50,000 rifu\u0121jat vulnerabbli ie\u0127or sa Mejju 2019.", "Fl-istess \u0127in, l-Istati Membri je\u0127tie\u0121 li jag\u0127tu ri\u017cultati rigward ir-ritorn u r-riammissjoni rapidi u effi\u010bjenti ta' dawk li ma g\u0127andhomx id-dritt li jibqg\u0127u fl-UE.", "L-Istati Membri je\u0127tie\u0121 li sa Mejju 2018 ji\u017cguraw kapa\u010bit\u00e0 ta' ritorn li tiffunzjona kompletament fl-A\u0121enzija Ewropea g\u0127all-Gwardja tal-Fruntiera u tal-Kosta filwaqt li sa \u0120unju 2018 i\u017cidu b'50% l-g\u0127add ta' migranti li jirritornaw f'operazzjonijiet organizzati f'kooperazzjoni mal-A\u0121enzija meta mqabbla mal-2017. .", "Permezz tat-Task Force kon\u0121unta tal-Unjoni Ewropea / l-Unjoni Afrikana / in-Nazzjonijiet Uniti stabbilita fid-29 ta' Novembru 2017, l-Istati Membri je\u0127tie\u0121 li jappo\u0121\u0121aw l-Organizzazzjoni Internazzjonali g\u0127all-Migrazzjoni biex jit\u0127affef ir-ritorn mil-Libja, b'\u017cieda ta' 15,000 ritorn volontarju assistit iffinanzjat mill-Kummissjoni li g\u0127andu jitwettaq sa Frar 2018,", "Aktar finanzjament u finanzjament flessibbli g\u0127all-\u0121estjoni tal-migrazzjoni", "Il-\u0121estjoni tal-migrazzjoni hija sfida ewlenija li te\u0127tie\u0121 investiment finanzjarju.", "Mill-2015 'l hawn, l-UE \u017ciedet bi kwa\u017ci 75 % il-finanzjament disponibbli ta\u0127t il-Fond g\u0127all-A\u017cil, il-Migrazzjoni u s-Sigurt\u00e0 Interna u lill-A\u0121enziji tal-UE.", "Hekk kif jimxu 'l quddiem, il-mexxejja g\u0127andhom jirriflettu dwar kif jistg\u0127u jiggarantixxu finanzjament g\u0127ad-dimensjoni esterna tal-migrazzjoni u ji\u017cguraw mobilizzazzjoni rapida tar-ri\u017corsi sabiex ji\u0121u indirizzati l-kaw\u017ci prin\u010bipali tal-migrazzjoni u ti\u0121i \u017cgurata l-protezzjoni tar-rifu\u0121jati u l-migranti.", "Il-Qafas Finanzjarju Pluriennali li jmiss (il-ba\u0121it fuq 7 snin tal-UE) je\u0127tie\u0121 li jirrifletti l-esperjenza ta' dawn l-a\u0127\u0127ar tliet snin u jipprovdi strumenti flessibbli biex iwie\u0121eb g\u0127all-isfidi migratorji tal-\u0121ejjieni.", "Kuntest", "Mal-\u0127atra tieg\u0127u, il-President tal-Kummissjoni Ewropea Jean-Claude Juncker \u0127atar Kummissarju b'responsabbilt\u00e0 spe\u010bjali g\u0127all-Migrazzjoni, Dimitris Avramopoulos, biex ja\u0127dem ta\u0127t il-kooperazzjoni tal-Ewwel Vi\u010bi President Frans Timmermans dwar politika \u0121dida tal-migrazzjoni, b\u0127ala wa\u0127da mill-10 Prijoritajiet Politi\u010bi tal-Kummissjoni Juncker.", "Fit-13 ta' Mejju 2015, il-Kummissjoni Ewropea pproponiet programm ambizzju\u017c tal-A\u0121enda Ewropea dwar il-Migrazzjoni biex tittratta l-isfidi immedjati tal-kri\u017ci tal-2015 u jipprovdu g\u0127odda lill-UE biex ikun hemm \u0121estjoni a\u0127jar tal-migrazzjoni fit-terminu medju u twil.", "Fis-7 ta' \u0120unju 2016, il-Kummissjoni Ewropea u r-Rappre\u017centant G\u0127oli nedew S\u0127ubija dwar il-Migrazzjoni biex tissa\u0127\u0127a\u0127 il-kooperazzjoni mal-pajji\u017ci ta' ori\u0121ini u ta' tran\u017citu, l-aktar fl-Afrika, biex il-migrazzjoni ti\u0121i \u0121estita a\u0127jar b'mod kon\u0121unt.", "Id-Dibattitu tematiku li se jsir ta\u0127t l-A\u0121enda tal-Mexxejja fil-Kunsill Ewropew ta' Di\u010bembru jipprovdi opportunit\u00e0 biex issir riflessjoni dwar kif g\u0127andna nsegwu politika sostenibbli dwar il-migrazzjoni g\u0127all-UE u li tag\u0127ti orjentament strate\u0121iku dwar su\u0121\u0121erimenti g\u0127al-linji ta' politika ewlenin stabbiliti fil-Komunikazzjoni tal-Kummissjoni.", "G\u0127al Aktar Informazzjoni", "Dokumenti le\u0121i\u017clattivi", "Komunikazzjoni: Il-kontribut tal-Kummissjoni fid-dibattitu tematiku tal-Mexxejja tal-UE dwar it-triq 'il quddiem rigward id-dimensjoni interna u esterna tal-politika dwar il-migrazzjoni", "Skedi informattivi", "Skeda Informattiva 1: Migrazzjoni: Pjan direzzjonali", "Skeda Informattiva 2: Il-migrazzjoni u l-fruntieri \u2013 Sitwazzjoni attwali ta' Proposti Prin\u010bipali", "Skeda Informattiva 3: Ir-riforma tar-regoli tal-UE dwar l-a\u017cil", "Skeda Informattiva 4: L-A\u0121enzija Ewropea g\u0127all-Gwardja tal-Fruntiera u l-Kosta", "Skeda Informattiva 5: Il-ba\u0121it tal-UE g\u0127all-kri\u017ci tar-refu\u0121jati u g\u0127at-titjib tal-\u0121estjoni tal-migrazzjoni", "Skeda Informattiva 6: Migrazzjoni: Solidarjet\u00e0 fl-UE", "Skeda Informattiva 7: Risistemazzjoni u migrazzjoni legali", "Skeda Informattiva 8: Na\u0127dmu mal-pajji\u017ci s\u0127ab", "Skeda Informattiva 9: Is-S\u0127ubija Ewlenija tal-UE mal-Afrika", "Skeda Informattiva 10: Il-Fond Fidu\u010bjarju ta' Emer\u0121enza tal-UE g\u0127all-Afrika", "Skeda Informattiva 11: L-Azzjoni tal-UE fil-Libja dwar il-Migrazzjoni", "Skeda Informattiva 12: Dikjarazzjoni UE-Turkija", "ANNESS: Pjan direzzjonali g\u0127al ftehim sa \u0120unju 2018"]}
{"url": "https://ec.europa.eu/commission/presscorner/detail/mt/STATEMENT_17_5143", "title": "Il-Kummissjoni tilqa' l-ftehim tal-Istati Membri dwar l-Att Ewropew dwar l-A\u010b\u010bessibbilt\u00e0, i\u017cda titlob li jkun hemm ambizzjoni akbar g\u0127ar-responsabbiltajiet tal-awtoritajiet pubbli\u010bi.", "category": "press_eu", "subcategory": "POLICY_AREA=ESAI", "date": "Wed, 06 Dec 2017 23:00:00 GMT", "text": ["Il-Kummissjoni Ewropea tilqa' l-appro\u010b\u010b \u0121enerali misjub illum mill-Istati Membri fil-Kunsill Impjiegi, Politika So\u010bjali, Sa\u0127\u0127a u Affarijiet tal-Konsumatur dwar il-proposta tal-Kummissjoni biex \u0127afna mill-prodotti u mis-servizzi ta' kuljum isiru a\u010b\u010bessibbli g\u0127all-persuni b'di\u017cabbilt\u00e0 (Att Ewropew dwar l-A\u010b\u010bessibbilt\u00e0)", "Wara l-ftehim, Kummissarju g\u0127all-Impjiegi, l-Affarijiet So\u010bjali, il-\u0126iliet u l-Mobbilt\u00e0 tal-\u0126addiema, Marianne Thyssen, qalet:", "\u201cIl-\u0126add li g\u0127adda \u010b\u010belebrajna l-Jum Internazzjonali g\u0127al Persuni b'Di\u017cabbilt\u00e0.", "M'hemmx dubju: irridu nag\u0127mlu aktar sforz biex ni\u017cguraw opportunitajiet indaqs g\u0127all-g\u0127add dejjem ji\u017cdied ta' persuni b'di\u017cabbilt\u00e0 fl-Ewropa.", "Sentejn wara li ressaqt din il-proposta, l-Istati Membri fl-a\u0127\u0127ar la\u0127qu ftehim.", "L-appro\u010b\u010b \u0121enerali tal-lum huwa sinjal importanti \u0127afna g\u0127al 80 miljun persuna b'di\u017cabbilt\u00e0 fl-Unjoni Ewropea.", "L-Att dwar l-A\u010b\u010bessibbilt\u00e0 se jistabbilixxi l-akbar suq fid-dinja g\u0127all-prodotti a\u010b\u010bessibbli, li mhux biss se jirri\u017culta fi tnaqqis tal-prezzijiet, i\u017cda se jikkontribwixxi biex il-persuni b'di\u017cabbilt\u00e0 jkunu jistg\u0127u jipparte\u010bipaw fis-so\u010bjet\u00e0 u fis-suq tax-xog\u0127ol.", "L-Att huwa wkoll mod kif nistg\u0127u naqdu r-responsabbilt\u00e0 kondivi\u017ca tag\u0127ha biex nimplimentaw il-Konvenzjoni dwar id-Drittijiet ta' Persuni b'Di\u017cabbilt\u00e0 tan-NU.", "Minkejja dan, xtaqt li l-Istati Membri jkollhom appro\u010b\u010b aktar ambizzju\u017c.", "B'mod partikolari, jiddispja\u010bini li l-ftehim ma jinkludix rekwi\u017citi armonizzati li g\u0127andhom jintu\u017caw mill-awtoritajiet pubbli\u010bi meta jixtru prodotti u servizzi a\u010b\u010bessibbli jew meta jonfqu l-fondi tal-UE, u lanqas ma jag\u0127mel in-numru ta' emer\u0121enza 112 a\u010b\u010bessibbli bis-s\u0127i\u0127.", "Din hija opportunit\u00e0 mitlufa biex l-awtoritajiet ikunu minn ta' quddiem fir-rigward tal-a\u010b\u010bessibbilt\u00e0.", "Ovvjament dan il-ftehim mhuwiex it-tmiem tal-pro\u010bess u ninsab \u0127erqana li jibdew in-negozjati finali bejn il-Parlament Ewropew, il-Kunsill u l-Kummissjoni malajr kemm jista' jkun.", "Din l-inizjattiva se \u0121\u0121ib \u0127afna titjib konkret fil-\u0127ajja ta' \u0127afna persuni.", "G\u0127alhekk, l-2018 trid tkun is-sena li fiha l-Att dwar l-A\u010b\u010bessibbilt\u00e0 jibda jag\u0127ti r-ri\u017cultati tieg\u0127u.", "Fl-a\u0127\u0127ar nett, wara l-ftehim li ntla\u0127aq f'Lulju, ninsab kuntenta \u0127afna bl-approvazzjoni finali tal-Kunsill biex ji\u017cdiedu 13-il limitu ta' esponiment \u0121odda jew aktar stretti fil-le\u0121i\u017clazzjoni tal-UE sabiex il-\u0127addiema jkunu protetti a\u0127jar mis-sustanzi li jikkaw\u017caw il-kan\u010ber.", "Dan huwa pass importanti fil-protezzjoni tas-sa\u0127\u0127a u s-sikurezza tal-\u0127addiema, b'mod partikolari kontra l-kan\u010ber fuq il-post tax-xog\u0127ol li huwa l-ewwel kaw\u017ca ta' mewt relatat max-xog\u0127ol fl-UE.", "Issa ninsab \u0127erqana biex il-Parlament Ewropew u l-Kunsill jil\u0127qu ftehim malajr dwar it-tieni lista ta' sustanzi, li ressaqna f'Jannar 2017.\u201d", "Il-passi li jmiss", "Il-ftehim bejn l-Istati Membri dwar l-Att dwar l-A\u010b\u010bessibbilt\u00e0 jwitti t-triq g\u0127an-negozjati finali mal-Parlament Ewropew, li di\u0121\u00e0 adotta l-po\u017cizzjoni tieg\u0127u f'Settembru 2017.", "L-adozzjoni finali tal-ewwel revi\u017cjoni tad-Direttiva dwar il-Kar\u010bino\u0121eni u l-Muta\u0121eni se ti\u0121i ppubblikata f'Il-\u0120urnal Uffi\u010bjali tal-Unjoni Ewropea.", "Id-Direttiva se tid\u0127ol fis-se\u0127\u0127 fl-20 jum wara l-pubblikazzjoni tag\u0127ha.", "L-Istati Membri mbag\u0127ad ikollhom sentejn biex jimplimentaw ir-regoli a\u0121\u0121ornati.", "G\u0127al Aktar Informazzjoni", "Stqarrija g\u0127all-istampa: Il-Kummissjoni tipproponi li tag\u0127mel il-prodotti u s-servizzi i\u017cjed a\u010b\u010bessibbli g\u0127all-persuni b'di\u017cabbilt\u00e0", "Stqarrija g\u0127all-istampa: Il-Kummissjoni tilqa' l-ftehim bejn il-Parlament u l-Kunsill rigward protezzjoni a\u0127jar tal-\u0127addiema kontra s-sustanzi kimi\u010bi li jikkaw\u017caw il-kan\u010ber"]}
{"url": "https://ec.europa.eu/commission/presscorner/detail/mt/PRES_13_303", "title": "Brussell, 28 ta' \u0120unju 2013\nKummenti mill-President Herman Van Rompuy\nwara l-ewwel sessjoni tal-Kunsill Ewropew", "category": "press_eu", "subcategory": "POLICY_AREA", "date": "Thu, 27 Jun 2013 22:00:00 GMT", "text": ["KUNSILL EWROPEW IL-PRESIDENT", "MT", "Brussell, 28 ta' \u0120unju 2013", "EUCO 151/13", "PRESSE 303", "PR PCE 134", "Kummenti mill-President Herman Van Rompuy wara l-ewwel sessjoni tal-Kunsill Ewropew", "Ippermettuli ninfurmakom dwar l-e\u017citu tal-ewwel jum ta' \u0127idma tal-Kunsill Ewropew.", "Sa\u0127ansitra qabel ma bdejna, kienet di\u0121\u00e0 \u0121urnata produttiva \u0127afna g\u0127all-Unjoni Ewropea.", "Tard ilbiera\u0127 filg\u0127axija: ittie\u0127det de\u010bi\u017cjoni tajba mill-Ministri tal-Finanzi dwar kif ji\u0121u ristrutturati u ri\u017colti l-banek li qed ifallu.", "Dalg\u0127odu: l-a\u0127\u0127ar ostakolu g\u0127at-tnedija tal-ba\u0121it pluriennali tal-Unjoni \u0121ie eliminat bi qbil bejn il-Kunsill u l-Parlament fl-og\u0127la livell, innegozjat flimkien mal-President tal-Kummissjoni.", "Il-laqg\u0127a tag\u0127na tal-lejla kienet iddedikata g\u0127al \u017cew\u0121 kwistjonijiet ur\u0121enti.", "Il-\u0121lieda kontra l-qg\u0127ad fost i\u017c-\u017cg\u0127a\u017cag\u0127 u l-promozzjoni tal-investiment g\u0127al intrapri\u017ci \u017cg\u0127ar u ta' daqs medju.", "Fir-rigward tal-qg\u0127ad fost i\u017c-\u017cag\u0127\u017cag\u0127, din il-laqg\u0127a kienet punt ta' konver\u0121enza.", "Dan huwa sinjal tal-mobilizzazzjoni wiesg\u0127a li qed tikber fl-Ewropa kollha.", "Ing\u0127aqdu mag\u0127na \u2013 g\u0127all-ewwel darba \u2013 l-imsie\u0127ba so\u010bjali tal-UE, li jirrappre\u017centaw kemm in-negozji kbar kif ukoll l-SMEs, is-servizzi pubbli\u010bi, it-trade unions, u kellna skambju ta' fehmiet tajjeb.", "Il-livelli tal-qg\u0127ad jinsabu f'livelli g\u0127oljin allarmanti \u0127afna \u2013 li jostru \u0127afna realtajiet u kaw\u017ci differenti li spiss huma profondi.", "U a\u0127na ma ninsabu ta\u0127t l-ebda illu\u017cjoni: il-problema mhux se ti\u0121i solvuta mil-lum g\u0127al g\u0127ada.", "I\u017cda ma hemm l-ebda ra\u0121uni g\u0127aliex g\u0127andu jkollna mentalit\u00e0 ta' \"missjoni impossibbli\".", "Determinazzjoni komuni u azzjonijiet immedjati jistg\u0127u jag\u0127mlu differenza.", "Huwa g\u0127alhekk li llejla a\u0127na \u0127adna g\u0127add ta' de\u010bi\u017cjonijiet li jistg\u0127u u ser jo\u0127olqu l-impjiegi.", "L-intensifikazzjoni u l-a\u010b\u010bellerazzjoni ta' azzjonijiet b\u0127all-Inizjattiva favur l-Impjieg ta\u017c-\u017bg\u0127a\u017cag\u0127 jew il-Garanziji g\u0127a\u017c-\u017bg\u0127a\u017cag\u0127 - biex ji\u017ci \u017cgurat li fi \u017cmien 4 xhur mit-tluq mill-iskola jew minn meta \u017cag\u0127\u017cug\u0127 jispi\u010b\u010ba ming\u0127ajr impjieg, kull \u017cag\u0127\u017cug\u0127 ikollu offerta tajba g\u0127al impjieg, edukazzjoni jew ta\u0127ri\u0121.", "G\u0127al dan il-g\u0127an, l-ewwel nett, l-Inizjattiva favur l-Impjieg ta\u017c-\u017bg\u0127a\u017cag\u0127 ser ti\u0121i anti\u010bipata, bl-infiq ikkon\u010bentrat fuq l-ewwel sentejn.", "It-tieni nett, il-flessibbilt\u00e0 offruta mill-Qafas Finanzjarju Pluriennali (MFF) kif maqbul dalg\u0127odu, tfisser li l-fondi mhux minfuqa jmorru f'fond u ser jintu\u017caw primarjament biex jappo\u0121\u0121aw l-impjiegi, spe\u010bjalment g\u0127a\u017c-\u017cg\u0127a\u017cag\u0127, i\u017cda wkoll g\u0127al oqsma o\u0127ra ta' tkabbir b\u0127all-innovazzjoni u r-ri\u010berka.", "Effettivament, il-flessibbilt\u00e0 tfisser li minbarra l-EUR 6 biljun li kienu rriservati minna fi Frar, ser ikun hemm sostanzjalment aktar disponibbli g\u0127all-Inzijattiva favur l-Impjiegi ta\u017c-\u017bg\u0127a\u017cag\u0127: skont il-projezzjonijiet, mill-inqas total ta' EUR 8 biljun.", "Din hija a\u0127bar tabja.", "U ninsab kuntent ukoll li bil-ba\u0121it il-\u0121did dawn il-programmi ser ikunu jistg\u0127u jibdew kif previst mill-1 ta' Jannar.", "\u0126adna de\u010bi\u017cjonijit o\u0127ra -- pere\u017cempju l-promozzjoni ta' mobbilt\u00e0 transkonfinali, inklu\u017c g\u0127al ta\u0127ri\u0121 vokazzjonali, kif ukoll apprendistati ta' kwalit\u00e0 g\u0127olja.", "Dawn ser jg\u0127inu biex jing\u0127elbu ostakli, waqt li jag\u0127tu perspettiva lil mijiet ta' eluf ta' \u017cg\u0127a\u017cag\u0127.", "I\u017cda dan mhux kollox.", "Il-politiki dwar l-impjiegi huma prin\u010bipalment ir-responsabbilt\u00e0 tal-gvernijiet nazzjonali, filwaqt li l-Unjoni Ewropea tappo\u0121\u0121a l-isforzi nazzjonali.", "Flimkien g\u0127andna aktar g\u0127odda, nistg\u0127u noffru aktar soluzzjonijiet.", "Il-mexxejja huma \u0127erqana biex jiskambjaw l-esperjenzi u l-a\u0127jar prattiki, bilateralment jew pere\u017cempju l-\u0121img\u0127a d-die\u0127la f'Berlin.", "Il-laqg\u0127a tal-lum turi li l-mexxejja jikkunsidraw li l-qg\u0127ad fil-pajji\u017ci kollha tag\u0127na, anke jekk huwa kwistjoni g\u0127all-gvernijiet nazzjonali, huwa wkoll responsabbilt\u00e0 kon\u0121unta.", "Ekonomikament, so\u010bjalment, politikament.", "It-tieni fokus tag\u0127na llejla kien fuq il-finanzjament tal-ekonomija.", "B'mod spe\u010bjali l-SMEs, waqt li huma l-entitajiet li j\u0127addmu l-aktar \u017cg\u0127a\u017cag\u0127, huma milquta minn kondizzjonijiet stretti ta' self.", "Anke issa li naqsu d-differenzi fir-rendiment tad-dejn sovran, l-a\u010b\u010bess g\u0127all-kreditu g\u0127al ditti jibqa' irregolari \u0127afna fl-Unjoni.", "Biex din is-sitwazzjoni ti\u0121i solvuta b'mod permanenti, qed nistabbilixxu unjoni bankarja \u2013 u qieg\u0127ed isir progress tajjeb.", "I\u017cda huwa evidenti li ma nistg\u0127ux nistennew sakemm issir funzjonali.", "G\u0127alhekk illejla a\u0127na qbilna dwar azzjonijiet ta' investiment sostanzjali g\u0127all-Ewropa, b'fokus qawwi fuq l-SMEs.", "L-idea hija li ji\u017cdiedu s-siner\u0121iji bejn il-ba\u0121it tal-UE u l-Bank Ewropew tal-Investiment, sabiex ji\u0121u promossi investimenti privati g\u0127all-finanzjament ta' miljuni ta' SMEs.", "Il-Bank Ewropew tal-Investiment ser ikollu rwol \u010bentrali, billi ju\u017ca \u017c-\u017cieda ta' kapital ta' EUR 10 biljun li di\u0121\u00e0 qieg\u0127ed jit\u0127addem.", "Illejla a\u0127na smajna ming\u0127and il-President tal-BEI Werner Hoyer dwar kif il-bank di\u0121\u00e0 identifika mijiet ta' biljuni ta' euro g\u0127al pro\u0121etti ta' investiment, pro\u0121etti li ming\u0127ajr l-investiment pubbliku ma jsirux.", "G\u0127alhekk, anke jekk is-sitwazzjoni hija diffi\u010bli, hemm opportunitajiet.", "Illejla ddiskutejna wkoll dwar il-politiki ekonomi\u010bi tal-Istati Membri.", "Infatti a\u0127na kkonkludejna \u010b-\u010biku ta' koordinazzjoni annwali, is-Semestru Ewropew.", "Dan jg\u0127in lill-Istati Membri biex i\u017commu l-weg\u0127diet li jag\u0127mlu lilhom infushom, u huwa g\u0127alhekk li \u0121ie stabbilit tliet snin ilu.", "Huwa ja\u0127dem g\u0127al g\u0127an kondivi\u017c: biex kull pajji\u017c jirrestawra jew ji\u017cgura prin\u010bipji fundamentali ekonomi\u010bi fis-sod u jmexxi r-riformi strutturali 'l quddiem.", "Fuq perijodu twil, dan huwa l-uniku mezz kif ji\u0121u ppreservati l-mudelli so\u010bjali tag\u0127na u l-kompetittivit\u00e0 tag\u0127na, biex jin\u0127olqu l-impjiegi.", "Il-lejla t-tajba, u niltaqg\u0127u g\u0127ada \u2013 fejn ser nitkellmu dwar l-Unjoni Ekonomika u Monetarja, spe\u010bjalment l-unjoni bankarja, il-prospetti g\u0127all-ade\u017cjoni g\u0127all-Balkani u kwistjonijiet o\u0127ra ta' politika barranija.", "___________________"]}
{"url": "https://ec.europa.eu/commission/presscorner/detail/mt/IP_21_1807", "title": "Regoli \u0121odda tal-UE dwar id-drittijiet tal-awtur li jibbenefikaw lill-kreaturi, lin-negozji u lill-konsumaturi se jibdew japplikaw", "category": "press_eu", "subcategory": "POLICY_AREA=DIGAG,PR-DIGITAL", "date": "Thu, 03 Jun 2021 22:00:00 GMT", "text": ["It-Tnejn, 7 ta' \u0120unju jimmarka l-iskadenza g\u0127all-Istati Membri biex jittrasponu r-regoli l-\u0121odda tal-UE dwar id-drittijiet tal-awtur fil-li\u0121i nazzjonali.", "Id-Direttiva l-\u0120dida dwar id-Drittijiet tal-Awtur tipprote\u0121i l-kreattivit\u00e0 fl-era di\u0121itali, tag\u0127ti benefi\u010b\u010bji konkreti li\u010b-\u010bittadini, lis-setturi kreattivi, lill-istampa, lir-ri\u010berkaturi, lill-edukaturi u lill-istituzzjonijiet tal-wirt kulturali madwar l-UE.", "Fl-istess \u0127in, id-Direttiva dwar il-programmi tat-televi\u017cjoni u tar-radju l-\u0121dida se tag\u0127milha aktar fa\u010bli g\u0127ax-xandara Ewropej biex jag\u0127mlu disponibbli \u010berti programmi fuq is-servizzi online tag\u0127hom b'mod transfruntier.", "Barra minn hekk, illum il-Kummissjoni ppubblikat il-gwida tag\u0127ha dwar l-Artikolu 17 tad-Direttiva l-\u0121dida dwar id-Drittijiet tal-Awtur, li tipprevedi regoli \u0121odda dwar pjattaformi g\u0127all-kondivi\u017cjoni tal-kontenut.", "I\u017c-\u017cew\u0121 Direttivi, li da\u0127lu fis-se\u0127\u0127 f'\u0120unju 2019, g\u0127andhom l-g\u0127an li jimmodernizzaw ir-regoli tal-UE dwar id-drittijiet tal-awtur u li jippermettu lill-konsumaturi u lill-kreaturi jag\u0127mlu l-a\u0127jar u\u017cu mid-dinja di\u0121itali, fejn is-servizzi tal-istreaming tal-mu\u017cika, il-pjattaformi tal-video-on-demand, it-televi\u017cjoni satellitari u l-IPTV, l-aggregaturi tal-a\u0127barijiet u l-pjattaformi tal-kontenut imtella' mill-utenti saru l-gateways ewlenin biex ji\u0121u a\u010b\u010bessati x-xog\u0127lijiet kreattivi u l-artikli tal-istampa.", "Ir-regoli l-\u0121odda se jistimulaw il-\u0127olqien u t-tixrid ta' aktar kontenut ta' valur g\u0127oli u se jippermettu aktar u\u017ci di\u0121itali f'oqsma ewlenin tas-so\u010bjet\u00e0, filwaqt li jissalvagwardjaw il-libert\u00e0 tal-espressjoni u drittijiet fundamentali o\u0127ra.", "Bit-traspo\u017cizzjoni tag\u0127hom fil-livell nazzjonali, i\u010b-\u010bittadini u n-negozji tal-UE jistg\u0127u jibdew jibbenefikaw minnhom.", "Il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, Margrethe Vestager, stqarret: \u201cId-Direttiva dwar id-Drittijiet tal-Awtur u d-Direttiva dwar il-programmi tat-televi\u017cjoni u tar-radju se jippermettu li jkun hemm aktar kontenut disponibbli madwar l-UE.", "Il-kreaturi se jir\u010bievu remunerazzjoni \u0121usta g\u0127al xog\u0127olhom u l-utenti jistg\u0127u jiddependu fuq regoli \u010bari li jipprote\u0121u l-libert\u00e0 tal-espressjoni.", "Bit-traspo\u017cizzjoni nazzjonali ta\u017c-\u017cew\u0121 Direttivi, kul\u0127add se jibbenefika minn opportunitajiet \u0121odda, biex inkunu nistg\u0127u ngawdu bis-s\u0127i\u0127 l-a\u0127jar tal-internet u l-programmi tat-televi\u017cjoni u tar-radju.", "Anke b'mod transfruntier.\u201d", "Il-Kummissarju g\u0127as-Suq Intern, Thierry Breton, \u017cied jg\u0127id: \u201cBir-regoli l-\u0121odda dwar id-drittijiet tal-awtur, l-Ewropa stabbiliet standard g\u0127all-u\u017cu tal-kontenut kreattiv online.", "Ir-regoli l-\u0121odda ji\u017cguraw li l-\u0127allieqa ji\u0121u remunerati b'mod \u0121ust fl-ispazju di\u0121itali, filwaqt li ti\u0121i m\u0127arsa l-libert\u00e0 ta' espressjoni, valur fundamentali fid-demokraziji tag\u0127na.", "Dan juri d-determinazzjoni tag\u0127na li ni\u017cguraw li dak li huwa illegali offline, ikun illegali wkoll online.", "B'mod partikolari, il-gwida dwar l-Artikolu 17 se tg\u0127in biex jitrawwem is-suq tal-li\u010benzjar g\u0127all-benefi\u010b\u010bju tal-kreaturi kif ukoll tal-utenti, li se jibbenefikaw minn aktar \u010bertezza legali meta jtellg\u0127u l-kontenut tag\u0127hom online.\u201d", "Id-Direttiva dwar id-Drittijiet tal-Awtur fis-Suq Uniku Di\u0121itali tipprevedi regoli \u0121odda biex ti\u0121i \u017cgurata remunerazzjoni aktar \u0121usta g\u0127all-kreaturi u d-detenturi tad-drittijiet, il-pubblikaturi tal-istampa u l-\u0121urnalisti, b'mod partikolari meta x-xog\u0127lijiet tag\u0127hom jintu\u017caw online, u \u017c\u017cid it-trasparenza fir-relazzjonijiet tag\u0127hom mal-pjattaformi online.", "Din tinkludi wkoll garanziji \u0121odda biex ti\u0121i protetta bis-s\u0127i\u0127 il-libert\u00e0 tal-espressjoni online ta\u010b-\u010bittadini tal-UE, li se jkunu jistg\u0127u jikkondividu l-kontenut tag\u0127hom b'mod le\u0121ittimu.", "Barra minn hekk, ir-regoli l-\u0121odda \u0127alqu aktar opportunitajiet g\u0127all-u\u017cu ta' materjal protett bid-drittijiet tal-awtur online u bejn il-fruntieri g\u0127all-edukazzjoni, ir-ri\u010berka u l-preservazzjoni ta' skopijiet ta' wirt kulturali.", "Il-gwida dwar l-Artikolu 17 tad-Direttiva l-\u0121dida dwar id-Drittijiet tal-awtur g\u0127andha l-g\u0127an li tappo\u0121\u0121a applikazzjoni koerenti fl-Istati Membri kollha ta' din id-dispo\u017cizzjoni importanti tar-Regoli \u0121odda tal-UE dwar id-drittijiet tal-awtur.", "L-Artikolu 17 jipprevedi li l-fornituri tas-servizz tal-kondivi\u017cjoni tal-kontenut online je\u0127tie\u0121 li jiksbu awtorizzazzjoni mid-detenturi tad-drittijiet g\u0127all-kontenut imtella' fuq is-sit web tag\u0127hom.", "Jekk ma ting\u0127ata l-ebda awtorizzazzjoni, je\u0127tie\u0121 li jittie\u0127du passi biex ji\u0121u evitati l-uploads bla awtorizzazzjoni.", "Il-gwida tipprovdi indikazzjonijiet pratti\u010bi dwar id-dispo\u017cizzjonijiet ewlenin tal-Artikolu 17, li tg\u0127in lill-atturi tas-suq jikkonformaw a\u0127jar mal-le\u0121i\u017clazzjonijiet nazzjonali fl-implimentazzjoni tag\u0127hom.", "Il-gwida tqis l-opinjonijiet mi\u0121burin mill-partijiet ikkon\u010bernati u mill-Istati Membri li pparte\u010bipaw fil-laqg\u0127at organizzati mill-Kummissjoni biex ji\u0121u diskussi l-a\u0127jar prattiki g\u0127all-kooperazzjoni bejn il-pjattaformi tal-kondivi\u017cjoni tal-kontenut online u d-detenturi tad-drittijiet.", "Ir-regoli l-\u0121odda stabbiliti mid-Direttiva dwar il-programmi tat-televi\u017cjoni u tar-radju ji\u017cguraw li \u010b-\u010bittadini tal-UE jistg\u0127u jiksbu a\u010b\u010bess g\u0127al g\u0127a\u017cla usa' ta' programmi online u transkonfinali.", "Id-Direttiva tag\u0127milha aktar fa\u010bli g\u0127ax-xandara li \u010berti programmi jag\u0127mluhom disponibbli bi tra\u017cmissjoni diretta fuq l-istazzjonijiet tat-televi\u017cjoni tag\u0127hom jew permezz ta' servizzi ta' ripetizzjoni fl-Istati Membri kollha, filwaqt li ti\u017cgura li l-kreaturi jit\u0127allsu b'mod adegwat g\u0127all-u\u017cu tal-kontenut tag\u0127hom.", "Din tissimplifika wkoll id-distribuzzjoni ta' aktar stazzjonijiet tar-radju u tat-televi\u017cjoni mill-operaturi tat-tra\u017cmissjoni mill-\u0121did.", "F'Settembru 2016, il-Kummissjoni Ewropea pproponiet li timmodernizza r-regoli tal-UE dwar id-Drittijiet tal-Awtur b\u0127ala parti mis-Suq Uniku Di\u0121itali, filwaqt li ti\u017cgura li jkunu adattati g\u0127all-era di\u0121itali.", "Id-Direttivi \u0121ew adottati f'April 2019.", "L-Istati Membri issa jridu jinnotifikaw lill-Kummissjoni dwar il-li\u0121ijiet tag\u0127hom li jittrasponu \u017c-\u017cew\u0121 Direttivi.", "Il-Kummissjoni se tanalizza t-testi wara n-notifika tag\u0127hom.", "Il-gwida dwar l-Artikolu 17 tad-Direttiva dwar id-Drittijiet tal-Awtur g\u0127andha l-g\u0127an li tappo\u0121\u0121a lill-Istati Membri fl-implimentazzjoni tar-regoli l-\u0121odda dwar l-u\u017cu tal-kontenut protett mill-fornituri tas-servizz tal-kondivi\u017cjoni tal-kontenut online u trawwem l-i\u017cvilupp tas-suq tal-li\u010benzjar bejn id-detenturi tad-drittijiet u l-fornituri tas-servizz tal-kondivi\u017cjoni tal-kontenut online, filwaqt li ti\u017cgura bilan\u010b xieraq bejn id-drittijiet fundamentali differenti tal-utenti u tad-detenturi tad-drittijiet.", "Sabiex tipprovdi lill-Istati Membri bl-a\u0127jar gwida, il-Kummissjoni organizzat djalogu mal-partijiet ikkon\u010bernati biex ji\u0121u diskussi l-a\u0127jar prattiki g\u0127all-kooperazzjoni bejn il-pjattaformi tal-kondivi\u017cjoni tal-kontenut online u d-detenturi tad-drittijiet tal-awtur.", "Dan id-djalogu mal-partijiet ikkon\u010bernati, imwettaq bejn Ottubru 2019 u Frar 2020, laqqa' flimkien rappre\u017centanti tad-detenturi tad-drittijiet, fornituri tas-servizzi tal-kondivi\u017cjoni tal-kontenut online, konsumaturi, utenti u organizzazzjonijiet tad-drittijiet fundamentali biex jaqsmu l-fehmiet tag\u0127hom u jiddiskutu soluzzjonijiet pratti\u010bi possibbli g\u0127all-applikazzjoni tal-Artikolu 17.", "Biex tiffinalizza d-djalogu mal-partijiet ikkon\u010bernati, il-Kummissjoni wettqet konsultazzjoni mmirata bil-miktub bejn Lulju u Settembru 2020.", "L-elementi differenti tal-gwida \u0121ew diskussi wkoll mal-Istati Membri fil-kuntest tal-Kumitat ta' Kuntatt dwar id-Drittijiet tal-Awtur, wara l-konsultazzjoni tas-sajf li g\u0127adda.", "Mistoqsijiet u Twe\u0121ibiet \u2014 Regoli \u0121odda tal-UE dwar id-drittijiet tal-awtur", "Mistoqsijiet u Twe\u0121ibiet \u2014 Id-Direttiva l-\u0121dida dwar il-programmi tat-televi\u017cjoni u tar-radju", "Gwida dwar l-Artikolu 17", "Id-Direttiva l-\u0120dida dwar id-Drittijiet tal-Awtur", "Id-Direttiva l-\u0121dida dwar il-programmi tat-televi\u017cjoni u tar-radju", "Il-modernizzazzjoni tar-regoli tal-UE dwar id-drittijiet tal-awtur", "Fuljett: Id-drittijiet tal-awtur fis-Suq Uniku Di\u0121itali", "Skeda informattiva: It-titjib tal-a\u010b\u010bess g\u0127all-programmi awdjovi\u017civi madwar l-Unjoni Ewropea"]}
{"url": "https://ec.europa.eu/commission/presscorner/detail/mt/IP_21_2801", "title": "L-UE tipproponi rispons kummer\u010bjali multilaterali b'sa\u0127\u0127tu g\u0127all-pandemija tal-COVID-19", "category": "press_eu", "subcategory": "POLICY_AREA=HEALTHPOL,TRADEPOL,COVID-19,VACC", "date": "Thu, 03 Jun 2021 22:00:00 GMT", "text": ["Illum, l-UE ppre\u017centat il-proposta tag\u0127ha li tfittex l-impenn tal-membri tal-Organizzazzjoni Dinjija tal-Kummer\u010b (World Trade Organization, WTO) g\u0127al pjan ta' azzjoni kummer\u010bjali multilaterali biex ti\u0121i esti\u017ca l-produzzjoni tat-tilqim u t-trattamenti tal-COVID-19, u ji\u0121i \u017cgurat a\u010b\u010bess universali u \u0121ust.", "B'din il-proposta tag\u0127ha lid-WTO, maqsuma f'\u017cew\u0121 komunikazzjonijiet, l-UE tissottolinja r-rwol \u010bentrali tad-WTO fir-rispons g\u0127all-kri\u017ci tal-COVID-19 u t\u0127e\u0121\u0121e\u0121 lill-membri l-o\u0127ra tad-WTO biex jaqblu dwar sett ta' impenji, inklu\u017ci d-drittijiet tal-proprjet\u00e0 intellettwali.", "Il-President von der Leyen qalet: \u201cL-UE wriet b'mod attiv solidarjet\u00e0 mad-dinja mill-bidu tal-pandemija.", "L-Unjoni Ewropea awtorizzat l-esportazzjonijiet ta' madwar nofs l-ammont totali ta' va\u010b\u010bini prodotti fl-Ewropa.", "L-g\u0127an immedjat u ur\u0121enti tag\u0127na huwa li ni\u017cguraw a\u010b\u010bess ekwu g\u0127al pajji\u017ci bi d\u0127ul baxx u medju, biex naqsmu l-va\u010b\u010bini b'mod usa' u aktar rapidu.", "U qed inkomplu ng\u0127inu biex ti\u017cdied il-produzzjoni.", "L-UE tipproponi soluzzjonijiet konkreti fuq perjodu qasir u medju biex ji\u0121i \u017cgurat a\u010b\u010bess universali bi prezzijiet affordabbli.", "Qed nistenna bil-\u0127erqa li niddiskuti l-\u0121img\u0127a d-die\u0127la mal-mexxejja tal-G7 dwar kif jista' jinkiseb dan il-g\u0127an.", "Lil hinn mill-kri\u017ci attwali, huwa importanti li ti\u0121i \u017cgurata t-t\u0127ejjija globali g\u0127al pandemiji futuri: id-diversifikazzjoni tal-manifattura biex ma tkunx \u010bentralizzata biss f'g\u0127add \u017cg\u0127ir ta' pajji\u017ci u t-tis\u0127i\u0127 tar-re\u017ciljenza tal-infrastruttura tal-kura tas-sa\u0127\u0127a fil-pajji\u017ci l-anqas \u017cviluppati.\u201d", "Il-Vi\u010bi President E\u017cekuttiv u l-Kummissarju g\u0127all-Kummer\u010b, Valdis Dombrovskis, qal: Il-pandemija g\u0127adha mag\u0127na u ma jistax ikun hemm lok g\u0127al kompja\u010benza.", "Je\u0127tie\u0121 li nikkon\u010bentraw b'mod ur\u0121enti fuq proposti li ja\u010b\u010belleraw id-distribuzzjoni ekwa tat-tilqim kontra l-COVID-19 madwar id-dinja.", "F'dan ir-rigward, rispons kummer\u010bjali multilaterali b'sa\u0127\u0127tu jista' jag\u0127ti spinta enormi fil-\u0121lieda kontra l-COVID-19.", "Fir-realt\u00e0, il-problema ewlenija f'dan il-mument hija marbuta man-nuqqas ta' kapa\u010bit\u00e0 suffi\u010bjenti ta' manifattura biex ji\u0121u prodotti malajr il-kwantitajiet me\u0127tie\u0121a.", "L-objettiv irid ikun li ji\u0121i \u017cgurat li kwalunkwe kapa\u010bit\u00e0 ta' manifattura disponibbli u adegwata kullimkien fid-dinja tintu\u017ca g\u0127all-produzzjoni tat-tilqim tal-COVID-19.\u201d", "Aktar dwar il-proposta tal-UE", "L-UE titlob lill-gvernijiet biex:", "L-ewwel element g\u0127andu l-g\u0127an li jillimita l-u\u017cu ta' restrizzjonijiet fuq l-esportazzjoni u j\u017comm il-ktajjen tal-provvista miftu\u0127in.", "Il-pajji\u017ci li jipprodu\u010bu l-va\u010b\u010bini jin\u0127tyie\u0121 li jkunu lesti li jesportaw sehem \u0121ust mill-produzzjoni domestika tag\u0127hom.", "Il-ktajjen tal-provvista huma interkonnessi \u0127afna u jin\u0127tie\u0121 li ma ji\u0121ux imfixkla.", "Barra minn hekk, l-UE tqis li l-provvisti g\u0127all-Fa\u010bilit\u00e0 COVAX ma g\u0127andhom qatt ji\u0121u ristretti, u l-ebda mi\u017cura ma g\u0127andha tillimita l-kummer\u010b fl-inputs me\u0127tie\u0121a g\u0127all-produzzjoni tal-va\u010b\u010bini u t-trattamenti kontra l-COVID-19.", "It-tieni element jistieden lill-gvernijiet biex jinkora\u0121\u0121ixxu u jappo\u0121\u0121aw bil-qawwa lill-manifatturi u l-i\u017cviluppaturi tal-va\u010b\u010bini biex jespandu l-produzzjoni u ji\u017cguraw provvista affordabbli ta' va\u010b\u010bini lil pajji\u017ci bi d\u0127ul baxx u medju.", "Azzjonijiet b\u0127al dawn jistg\u0127u jinkludu ftehimiet ta' li\u010benzjar, il-kondivi\u017cjoni tal-g\u0127arfien espert, l-ipprezzar imqassam f'saffi, inklu\u017c bejg\u0127 ming\u0127ajr skop ta' qlig\u0127 lil pajji\u017ci bi d\u0127ul baxx, il-manifattura kkuntrattata u investimenti \u0121odda f'fa\u010bilitajiet ta' manifattura f'pajji\u017ci li qed ji\u017cviluppaw.", "L-UE tistenna li l-produtturi u l-i\u017cviluppaturi kollha tal-va\u010b\u010bini jag\u0127mlu weg\u0127diet konkreti li j\u017cidu l-provvisti lil pajji\u017ci vulnerabbli li qed ji\u017cviluppaw.", "F'dan ir-rigward, l-UE tilqa' l-impenn ta' kumpaniji b\u0127al BioNTech-Pfizer, Johnson & Johnson u Moderna, li di\u0121\u00e0 impenjaw ru\u0127hom li jag\u0127tu 1.3 biljun do\u017ca din is-sena ming\u0127ajr profitt lill-pajji\u017ci bi d\u0127ul baxx u lill-pajji\u017ci bi d\u0127ul medju bi spejje\u017c aktar baxxi.", "It-tielet element, dwar il-proprjet\u00e0 intellettwali, jistabbilixxi li l-li\u010benzji volontarji huma l-aktar strument effettiv biex ji\u0121u ffa\u010bilitati l-espansjoni tal-produzzjoni u l-kondivi\u017cjoni tal-g\u0127arfien espert.", "Fejn tonqos il-kooperazzjoni volontarja, il-li\u010benzji obbligatorji, li permezz tag\u0127hom gvern jag\u0127ti li\u010benzja mmirata li tippermetti produttur li jkun lest jag\u0127mel va\u010b\u010bin ming\u0127ajr il-kunsens ta' detentur ta' privattiva, huma g\u0127odda le\u0121ittima fil-kuntest ta' pandemija.", "L-UE tqis li l-membri kollha tad-WTO jin\u0127tie\u0121 li jkunu lesti li:", "L-UE qed tippre\u017centa wkoll komunikazzjoni ddedikata dwar il-proprjet\u00e0 intellettwali lill-korp tad-WTO inkarigat mill-implimentazzjoni tal-Ftehim dwar l-Aspetti tad-Drittijiet tal-Proprjet\u00e0 Intellettwali Relatati mal-Kummer\u010b (il-Kunsill TRIPS).", "Hawnhekk, l-UE tipprovdi aktar dettalji u \u010barezza dwar kull wie\u0127ed mit-tliet punti dwar il-proprjet\u00e0 intellettwali u torbothom mad-dispo\u017cizzjonijiet spe\u010bifi\u010bi fil-Ftehim TRIPS.", "Fir-rigward tar-rinunzja wiesg\u0127a proposta minn g\u0127add ta' membri tad-WTO, il-Kummissjoni Ewropea, filwaqt li hija lesta li tiddiskuti kull g\u0127a\u017cla li tg\u0127in biex tintemm il-pandemija malajr kemm jista' jkun, mhijiex konvinta li din tipprovdi l-a\u0127jar rispons immedjat biex jintla\u0127aq l-objettiv tal-aktar distribuzzjoni wiesg\u0127a u f'waqtha tat-tilqim kontra l-COVID-19 li d-dinja te\u0127tie\u0121 b'mod ur\u0121enti.", "Il-proposti tal-lum g\u0127andhom l-g\u0127an li jil\u0127qu dan l-objettiv b'mod rapidu u effettiv*.", "G\u0127al aktar Informazzjoni", "Mistoqsijiet u twe\u0121ibiet", "Skeda informattiva", "Komunikazzjoni tal-UE lill-Kunsill \u0120enerali tad-WTO", "Komunikazzjoni tal-UE lill-Kunsill TRIPS tad-WTO", "Immodifikat fl-04/06/2021 fis-13: 21"]}
{"url": "https://ec.europa.eu/commission/presscorner/detail/mt/QANDA_21_2824", "title": "Mistoqsijiet u Twe\u0121ibiet \u2013 Id-Direttiva dwar il-programmi tat-televi\u017cjoni u tar-radju", "category": "press_eu", "subcategory": "POLICY_AREA=DIGAG,GROWTH,PR-DIGITAL", "date": "Thu, 03 Jun 2021 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "X'kienu l-isfidi g\u0127at-tra\u017cmissjoni u t-tra\u017cmissjoni mill-\u0121did online ta' programmi tat-televi\u017cjoni u tar-radju li d-Direttiva l-\u0121dida dwar il-programmi tat-televi\u017cjoni u tar-radju qed tindirizza?", "Kulma jmur, ix-xandara qed joffru dejjem aktar ix-xandiriet tag\u0127hom online (pere\u017cempju permezz ta' xandir simultanju jew servizzi ta' ripetizzjoni).", "Madankollu, \u0127afna drabi dawn il-programmi online ma kinux a\u010b\u010bessibbli fi Stati Membri o\u0127ra, avolja kien hemm interess dwarhom barra mill-pajji\u017c.", "L-\u201capprovazzjoni tad-drittijiet\u201d g\u0127al dawn l-u\u017ci tista' tkun partikolarment pe\u017canti: xandar kellu b\u017conn jikseb awtorizzazzjonijiet ming\u0127and diversi detenturi tad-drittijiet, g\u0127al kategoriji differenti ta' xog\u0127lijiet u kontenut protett ie\u0127or, u separatament g\u0127al kull Stat Membru fejn il-programm ikun disponibbli online.", "Is-servizzi tat-tra\u017cmissjoni mill-\u0121did jaggregaw l-istazzjonijiet tat-televi\u017cjoni u tar-radju f'pakketti.", "Kulma jmur, dawn qed ji\u0121u pprovduti dejjem aktar permezz ta' teknolo\u0121iji o\u0127ra minbarra l-kejbil (fosthom bl-IPTV), i\u017cda r-regoli pre\u010bedenti li jiffa\u010bilitaw l-approvazzjoni tad-drittijiet g\u0127all-operaturi ta' dawn is-servizzi kienu limitati g\u0127at-tra\u017cmissjonijiet mill-\u0121did permezz tal-kejbil.", "L-operaturi tas-servizzi tat-tra\u017cmissjoni mill-\u0121did li ju\u017caw teknolo\u0121iji o\u0127ra (pere\u017cempju s-satellita, l-IPTV, id-di\u0121itali terrestri, in-network mobbli jew l-internet) ma setg\u0127ux jibbenefikaw minn dawn ir-regoli li jiffa\u010bilitaw l-approvazzjoni tad-drittijiet.", "Il-kumplessit\u00e0 tal-approvazzjoni tad-drittijiet g\u0127amlitha diffi\u010bli biex dawn is-servizzi joffru programmi li jkunu \u0121ejjin minn Stati Membri o\u0127ra.", "Kif id-Direttiva l-\u0121dida dwar il-programmi tat-televi\u017cjoni u tar-radju tikkontribwixxi g\u0127all-i\u017cvilupp ta' a\u010b\u010bess transfruntier g\u0127all-programmi tat-televi\u017cjoni u tar-radju?", "Id-Direttiva l-\u0121dida dwar il-programmi tat-televi\u017cjoni u tar-radju tindirizza d-diffikultajiet relatati mal-approvazzjoni tad-drittijiet tal-awtur b'\u017cew\u0121 modi:", "Il-Parlament Ewropew u l-Kunsill tal-Unjoni Ewropea taw l-approvazzjoni tag\u0127hom g\u0127ad-Direttiva l-\u0121dida dwar il-programmi tat-televi\u017cjoni u tar-radju fir-rebbieg\u0127a tal-2019.", "L-iskadenza g\u0127all-Istati Membri biex jittrasponu r-regoli l-\u0121odda fil-li\u0121i nazzjonali hija t-Tnejn, 7 ta' \u0120unju 2021.", "Liema servizzi huma koperti mill-prin\u010bipju tal-pajji\u017c tal-ori\u0121ini?", "Il-prin\u010bipju tal-pajji\u017c tal-ori\u0121ini japplika g\u0127as-servizzi online tax-xandara li jag\u0127tu a\u010b\u010bess g\u0127all-programmi u li ji\u0121u tra\u017cmessi b\u0127ala xandiriet tradizzjonali.", "Fost is-servizzi koperti hemm it-tra\u017cmissjoni simultanja online tax-xandiriet (ix-xandir simultanju), is-servizzi ta' ripetizzjoni li permezz tag\u0127hom wie\u0127ed ikun jista' jara u/jew jisma' l-programmi tax-xandir g\u0127al perjodu definit ta\u017c-\u017cmien wara x-xandir inizjali tag\u0127hom, u t-tra\u017cmissjoni ta' kontenut li jarrikkixxi, jestendi jew jikkumplimenta x-xandir (fosthom pere\u017cempju l-previews, u materjal kumplimentari b\u0127all-hekk imsej\u0127a \u201cthe making of\u201d).", "Il-prin\u010bipju tal-pajji\u017c tal-ori\u0121ini ma japplikax g\u0127as-servizzi tal-video-on-demand (VOD).", "Liema tipi ta' programmi huma koperti mill-prin\u010bipju tal-pajji\u017c tal-ori\u0121ini?", "Il-prin\u010bipju tal-pajji\u017c tal-ori\u0121ini japplika g\u0127all-programmi tar-radju kollha, u fejn jid\u0127ol it-televi\u017cjoni, g\u0127all-a\u0127barijiet u l-programmi ta' \u0121rajjiet kurrenti u g\u0127all-produzzjonijiet ori\u0121inali li huma ffinanzjati g\u0127alkollox mill-organizzazzjonijiet tax-xandir.", "G\u0127alhekk il-prin\u010bipju tal-pajji\u017c tal-ori\u0121ini ma japplikax g\u0127all-produzzjonijiet televi\u017civi miksuba ming\u0127and partijiet terzi jew ikkummissjonati mill-organizzazzjonijiet tax-xandir lil produtturi indipendenti.", "Anki x-xandiriet televi\u017civi tal-avvenimenti sportivi huma esklu\u017ci.", "Ix-xandara huma obbligati jag\u0127mlu dawn il-programmi disponibbli online lil hinn mill-fruntieri?", "Le.", "Il-prin\u010bipju tal-pajji\u017c tal-ori\u0121ini hu mekkani\u017cmu li lix-xandara jippermettilhom joffru l-programmi tag\u0127hom fuq is-servizzi online lil hinn mill-fruntieri, i\u017cda dan mhux obbligu.", "Liema servizzi tat-tra\u017cmissjoni mill-\u0121did jibbenefikaw mis-sistema ta' \u0121estjoni kollettiva obbligatorja?", "L-operaturi tal-kejbil di\u0121\u00e0 jibbenefikaw minn \u0121estjoni kollettiva obbligatorja skont id-Direttiva e\u017cistenti dwar is-servizzi bil-kejbil u bis-satellita (id-Direttiva 93/83/KEE).", "Bis-sa\u0127\u0127a tad-Direttiva l-\u0121dida, l-operaturi tas-servizzi tat-tra\u017cmissjoni mill-\u0121did ipprovduti b'teknolo\u0121iji o\u0127ra (bis-satellita, l-IPTV, id-di\u0121itali terrestri, in-network mobbli, l-internet) jibbenefikaw mill-istess re\u0121im tal-approvazzjoni tad-drittijiet me\u0127tie\u0121a biex jer\u0121g\u0127u jittra\u017cmettu l-programmi tat-televi\u017cjoni u tar-radju minn Stati Membri o\u0127ra.", "Is-servizzi tat-tra\u017cmissjoni mill-\u0121did fuq l-internet huma koperti mir-regoli l-\u0121odda sa fejn is-servizzi tag\u0127hom ikunu qed ji\u0121u pprovduti f'ambjent \u0121estit (ji\u0121ifieri f'ambjent fejn l-utenti awtorizzati jistg\u0127u ja\u010b\u010bessaw tra\u017cmissjonijiet mill-\u0121did siguri).", "Ir-regoli dwar il-\u0121estjoni kollettiva obbligatorja ma japplikawx g\u0127ad-drittijiet tat-tra\u017cmissjonijiet mill-\u0121did li jin\u017cammu mix-xandara.", "F'dawn il-ka\u017cijiet, ix-xandara jilli\u010benzjaw direttament id-drittijiet lill-operaturi tas-servizzi tat-tra\u017cmissjoni mill-\u0121did, kif di\u0121\u00e0 hu l-ka\u017c g\u0127at-tra\u017cmissjonijiet mill-\u0121did bil-kejbil skont id-Direttiva dwar is-Servizzi bil-Kejbil u bis-Satellita.", "X'inhi l-injezzjoni diretta?", "X'regoli \u0121odda tintrodu\u010bi d-Direttiva?", "L-injezzjoni diretta hi pro\u010bess li x-xandara qed ju\u017caw dejjem aktar biex jittra\u017cmettu l-programmi tag\u0127hom lill-pubbliku.", "Minflok ma jittra\u017cmettu l-programmi tag\u0127hom direttament lill-pubbliku over-the-air jew bil-wajer, ix-xandara jibag\u0127tu l-programmi tag\u0127hom lid-distributuri u dawn jittra\u017cmettuhom lill-pubbliku.", "Id-Direttiva ti\u010b\u010bara li meta x-xandara jittra\u017cmettu s-sinjali tal-programmi tag\u0127hom permezz ta' injezzjoni diretta esklussivament lid-distributuri, u dawn tal-a\u0127\u0127ar jittra\u017cmettuhom lill-pubbliku, ikun qed isir att ta' komunikazzjoni lill-pubbliku, li fih ikunu qed jipparte\u010bipaw ix-xandar u d-distributuri, u li g\u0127alih je\u0127tie\u0121 tinkiseb awtorizzazzjoni ming\u0127and id-detenturi tad-drittijiet.", "Din id-dispo\u017cizzjoni l-\u0121dida se tg\u0127in biex ti\u017cgura li d-detenturi tad-drittijiet jing\u0127ataw rimunerazzjoni xierqa meta x-xog\u0127lijiet tag\u0127hom jintu\u017caw fi programmi tra\u017cmessi permezz tal-injezzjoni diretta.", "Dawn il-Mistoqsijiet u Twe\u0121ibiet huma a\u0121\u0121ornament tal-Mistoqsijiet u Twe\u0121ibiet - Id-Direttiva dwar il-programmi tat-televi\u017cjoni u tar-radju, ippubblikati fit-28 ta' Marzu 2019", "Stqarrija g\u0127all-istampa: Jibdew japplikaw ir-regoli l-\u0121odda tal-UE dwar id-drittijiet tal-awtur li se jkunu ta' benefi\u010b\u010bju g\u0127all-kreaturi, in-negozji u l-konsumaturi.", "Skeda informattiva: It-titjib tal-a\u010b\u010bess g\u0127all-programmi awdjovi\u017civi madwar l-Unjoni Ewropea:"]}
{"url": "https://ec.europa.eu/commission/presscorner/detail/mt/QANDA_21_2664", "title": "Il-Kummissjoni tipproponi Identit\u00e0 Di\u0121itali fdata u sigura g\u0127all-Ewropej kollha \u2013 Mistoqsijiet u Twe\u0121ibiet", "category": "press_eu", "subcategory": "POLICY_AREA=DIGAG,GROWTH,PR-DIGITAL", "date": "Wed, 02 Jun 2021 22:00:00 GMT", "text": ["X'inhi l-identifikazzjoni di\u0121itali?", "Bl-identifikazzjoni nkunu nistg\u0127u jkollna prova min a\u0127na.", "G\u0127alhekk fil-\u0127ajja tag\u0127na ta' kuljum g\u0127andna g\u0127ad-dispo\u017cizzjoni tag\u0127na passaporti u karti tal-identit\u00e0.", "L-identifikazzjoni di\u0121itali tg\u0127inna niffrankaw il-\u0127in u nissimplifikaw l-interazzjonijiet.", "B\u0127alissa bosta fornituri privati u pubbli\u010bi qed joffru mezzi ta' identifikazzjoni di\u0121itali li fost l-o\u0127rajn, jippermettu lill-utenti ja\u010b\u010bessaw servizzi pubbli\u010bi differenti online jew ju\u017caw servizzi bankarji online.", "L-identitajiet di\u0121itali joffru gradi differenti ta' affidabbilt\u00e0 u sigurt\u00e0.", "Il-pjattaformi l-kbar jippermettu lill-utenti tag\u0127hom jilloggjaw f'diversi servizzi online, li jvarjaw mix-xiri sal-qari tal-a\u0127barijiet, i\u017cda dan l-illoggjar mhux qed jag\u0127ti lill-utenti l-kontroll s\u0127i\u0127 fuq id-data li jikkondividu biex jidentifikaw lilhom infushom bis-servizzi online.", "X'inhi l-Kartiera Ewropea tal-Identit\u00e0 Di\u0121itali?", "\u0126afna \u010bittadini di\u0121\u00e0 qed ju\u017caw il-kartieri di\u0121itali fuq l-ismartphones tag\u0127hom biex ja\u0127\u017cnu l-karti tal-imbarkazzjoni tag\u0127hom meta jivvja\u0121\u0121aw jew biex i\u017commu l-karti tal-bank virtwali tag\u0127hom b\u0127ala mezz konvenjenti g\u0127all-\u0127las.", "Skont ir-regoli l-\u0121odda, il-Kartieri Ewropej tal-Identit\u00e0 Di\u0121itali se jkunu disponibbli g\u0127al kul\u0127add.", "Il-Kartieri Ewropej tal-Identit\u00e0 Di\u0121itali huma kartieri di\u0121itali personali li jippermettu li\u010b-\u010bittadini jidentifikaw lilhom infushom b'mod di\u0121itali, ja\u0127\u017cnu u jimmani\u0121\u0121aw data tal-identit\u00e0 u dokumenti uffi\u010bjali f'format elettroniku.", "Dawn jistg\u0127u jinkludu li\u010benzja tas-sewqan, ri\u010betti medi\u010bi jew kwalifiki edukattivi.", "Bil-kartiera, i\u010b-\u010bittadini se jkunu jistg\u0127u jag\u0127tu prova tal-identit\u00e0 tag\u0127hom meta jkun me\u0127tie\u0121 biex ja\u010b\u010bessaw servizzi online, jikkondividu dokumenti di\u0121itali jew sempli\u010biment biex jag\u0127tu prova ta' attribut personali spe\u010bifiku b\u0127all-et\u00e0, ming\u0127ajr ma ji\u017cvelaw l-identit\u00e0 tag\u0127hom jew dettalji personali o\u0127ra.", "I\u010b-\u010bittadini se jkollhom dejjem il-kontroll s\u0127i\u0127 tad-data li jikkondividu.", "X'se jinbidel g\u0127all-Ewropej?", "L-element \u0121did ewlieni offrut mir-regoli l-\u0121odda huwa li kul\u0127add se jkollu d-dritt li jkollu Kartiera Ewropea tal-Identit\u00e0 Di\u0121itali li hija a\u010b\u010bettata fl-Istati Membri kollha.", "I\u017cda fl-istess \u0127in, mhu se jkun hemm l-ebda obbligu.", "L-utenti se jkunu jistg\u0127u jikkontrollaw id-data personali li jixtiequ jikkondividu mas-servizzi online.", "Filwaqt li s-servizzi pubbli\u010bi u \u010berti servizzi privati se jkunu obbligati jirrikonoxxu l-Identit\u00e0 Di\u0121itali Ewropea, il-karatteristi\u010bi ta' sigurt\u00e0 tag\u0127ha jag\u0127mluha attraenti g\u0127all-fornituri ta' servizzi privati kollha li jirrikonoxxuha g\u0127al servizzi li je\u0127tie\u0121u awtentikazzjoni b'sa\u0127\u0127itha, u b'hekk se jin\u0127olqu opportunitajiet \u0121odda ta' negozju.", "X'nista' nag\u0127mel bil-Kartiera Ewropea tal-Identit\u00e0 Di\u0121itali l-\u0121dida?", "Se tkun tista' tu\u017caha biex ta\u010b\u010bessa kemm servizzi online pubbli\u010bi kif ukoll privati fl-UE, b'mod partikolari dawk li je\u0127tie\u0121u awtentikazzjoni tal-utent b'sa\u0127\u0127itha.", "Fost l-o\u0127rajn, tista' tu\u017caha biex ta\u010b\u010bessa kont tal-bank jew biex tapplika g\u0127al self, biex tissottometti d-dikjarazzjonijiet tat-taxxa, biex tirre\u0121istra g\u0127al xi universit\u00e0 f'pajji\u017cek jew barra mill-pajji\u017c, u \u0127afna affarijiet o\u0127ra li tag\u0127mel bil-mezzi normali ta' identifikazzjoni tieg\u0127ek.", "G\u0127al xiex nista' nu\u017ca l-Kartiera Ewropea tal-Identit\u00e0 Di\u0121itali tieg\u0127i?", "Dawn huma xi e\u017cempji ta' kif tista' tintu\u017ca l-Kartiera Ewropea tal-Identit\u00e0 Di\u0121itali ladarba tkun fis-se\u0127\u0127:", "U\u017cu tal-Kartiera tal-Identit\u00e0 Di\u0121itali: Peter installa kartiera di\u0121itali personali fuq il-mobile tieg\u0127u.", "Din \u0121iet ipprovduta mill-pajji\u017c tal-ori\u0121ini tieg\u0127u, biex b'hekk ji\u0121i \u017cgurat li l-kartiera tkun in\u0127ar\u0121itlu personalment.", "Il-kartiera di\u0121itali ta' Peter tippermettilu jni\u017c\u017cel, ja\u0127\u017cen u ju\u017ca d-data personali ba\u017cika tieg\u0127u, b\u0127al-li\u010benzja tas-sewqan, id-diplomi, u l-karti tal-bank li s-soltu kien i\u0121orr mieg\u0127u b\u0127ala karti fi\u017ci\u010bi fil-kartiera fi\u017cika tieg\u0127u.", "Prova tal-et\u00e0: Myra qieg\u0127da fil-kju biex tid\u0127ol f'nightclub u l-gwardjan tas-sigurt\u00e0 fil-bieb jitlobha l-karta tal-identit\u00e0.", "Minflok ma turih il-karta tal-identit\u00e0 fi\u017cika, Myra tu\u017ca l-Kartiera Ewropea tal-Identit\u00e0 Di\u0121itali tag\u0127ha.", "Il-gwardjan tas-sigurt\u00e0 jista' jivverifika li tkun qab\u017cet l-et\u00e0 legali peress li Myra tista' tag\u0127\u017cel li tu\u017ca l-kartiera tal-identit\u00e0 di\u0121itali tag\u0127ha biex tikkonferma l-et\u00e0 tag\u0127ha ming\u0127ajr ma turi data personali o\u0127ra.", "Kiri ta' karozza f'ajruport: Sarah kienet toqg\u0127od fil-kju biex tikri karozza fl-ajruport.", "Hi kien ikollha tistenna li l-kumpanija tal-kiri tal-karozzi tiskennja kopja tal-passaport jew tal-karta tal-identit\u00e0, tal-li\u010benzja tas-sewqan u tal-karta ta' kreditu tag\u0127ha u li tiffirma d-dokumenti kollha.", "Bl-identit\u00e0 di\u0121itali dan jista' jsir ming\u0127ajr ma wie\u0127ed ikollu jistenna fil-kju, u jista' jsir anke minn qabel.", "Sarah se tkun tista' tmur fil-parke\u0121\u0121, ti\u0121bor il-karozza u ssuq lejn il-lukanda tag\u0127ha.", "Il-kumpanija tal-kiri tal-karozzi tista' tag\u0127tiha \u010b-\u010bavetta fil-parke\u0121\u0121 jew inkella tippermetti li l-karozza tinxteg\u0127el permezz tal-mobile.", "A\u010b\u010bess g\u0127al servizz online biex wie\u0127ed juri min hu: Kurt mar ja\u0127dem f'pajji\u017c \u0121did.", "Irid jirre\u0121istra b\u0127ala resident fil-pajji\u017c il-\u0121did u jista' ju\u017ca l-Kartiera Ewropea tal-Identit\u00e0 Di\u0121itali tieg\u0127u g\u0127al dan il-g\u0127an.", "Kurt jista' ju\u017ca wkoll il-kartiera tieg\u0127u biex juri l-identit\u00e0 tieg\u0127u g\u0127al diversi servizzi online fil-pajji\u017c ta' residenza l-\u0121did tieg\u0127u, fosthom biex jifta\u0127 kont tal-bank, jixtri SIM card g\u0127all-mobile jew biex jabbona g\u0127al pass tat-trasport pubbliku.", "X'inhu l-valur mi\u017cjud meta mqabbel mas-sistema attwali?", "Il-Kartieri Ewropej tal-Identit\u00e0 Di\u0121itali se jinbnew abba\u017ci ta' identitajiet di\u0121itali fdati pprovduti mill-Istati Membri, i\u017cda se jtejbu l-effettivit\u00e0 tag\u0127hom, se jestendu l-benefi\u010b\u010bji tag\u0127hom g\u0127as-settur privat u se joffru kartieri di\u0121itali personali li huma siguri, bla \u0127las, konvenjenti biex jintu\u017caw u li jipprote\u0121u d-data personali.", "G\u0127al din l-inizjattiva, il-Kummissjoni qed tibni fuq il-qafas legali transfruntier e\u017cistenti g\u0127all-identitajiet di\u0121itali fdati, l-inizjattiva Ewropea dwar l-identifikazzjoni elettronika s-servizzi fidu\u010bjarji (ir-Regolament eIDAS).", "Adottat fl-2014, dan jipprovdi l-ba\u017ci elettronika transfruntiera, g\u0127all-identifikazzjoni, l-awtentikazzjoni u \u010b-\u010bertifikazzjoni tas-siti web fl-UE.", "Madankollu, ma fih l-ebda obbligu g\u0127all-Istati Membri biex jipprovdu li\u010b-\u010bittadini u lin-negozji tag\u0127hom b'sistema ta' identifikazzjoni di\u0121itali li tippermetti l-a\u010b\u010bess sigur g\u0127as-servizzi pubbli\u010bi jew li ji\u017cgura l-u\u017cu tag\u0127ha fl-UE kollha.", "Lanqas ma fih dispo\u017cizzjonijiet dwar l-u\u017cu ta' din l-identifikazzjoni g\u0127al servizzi privati jew g\u0127al apparati mobbli.", "Dan iwassal g\u0127al diskrepanzi bejn il-pajji\u017ci.", "Xi pajji\u017ci joffru sistema ta' identifikazzjoni g\u0127a\u010b-\u010bittadini tag\u0127hom filwaqt li o\u0127rajn ma joffruhiex, u meta jag\u0127mlu dan, mhux is-sistemi kollha jistg\u0127u jintu\u017caw b'mod transfruntier.", "B\u0127alissa hemm 19-il skema ta' identifikazzjoni elettronika notifikati li jintu\u017caw minn 14-il Stat Membru u li jkopru kwa\u017ci 60 % tal-popolazzjoni tal-EU-27.", "Madankollu l-u\u017cu tag\u0127hom huwa baxx u kkumplikat u l-u\u017cu kummer\u010bjali tag\u0127hom huwa limitat.", "Il-pandemija tal-coronavirus u l-bidla qawwija biex jintu\u017caw is-servizzi di\u0121itali wrew li dawn g\u0127andhom il-limitazzjonijiet tag\u0127hom li je\u0127tie\u0121 li ji\u0121u indirizzati mill-aktar fis possibbli.", "X'se ji\u0121ri mill-eID e\u017cistenti tieg\u0127i?", "Irrid ner\u0121a' ng\u0127addi minn pro\u010bess ta' re\u0121istrazzjoni?", "Le.", "Il-Kartieri Ewropej tal-Identit\u00e0 Di\u0121itali se jibnu fuq is-sistemi nazzjonali li di\u0121\u00e0 je\u017cistu f'xi Stati Membri.", "Illum, mhux kull persuna li tg\u0127ix fl-UE g\u0127andha a\u010b\u010bess g\u0127al mezzi ta' identifikazzjoni di\u0121itali.", "Kif nista' nikseb Kartiera Ewropea tal-Identit\u00e0 Di\u0121itali?", "L-Istati Membri se joffru l-kartiera li\u010b-\u010bittadini u lir-residenti tag\u0127hom fil-livell nazzjonali.", "Kul\u0127add se jkun jista' jni\u017c\u017cel, jinstalla u ju\u017ca l-Kartiera Ewropea tal-Identit\u00e0 Di\u0121itali fuq l-ismartphone jew l-apparat personali tieg\u0127u.", "Kif se ji\u0121u \u017cgurati s-sigurt\u00e0, il-privatezza u l-protezzjoni tad-data personali?", "Il-proposta tipprevedi livell g\u0127oli ta' sigurt\u00e0.", "Il-Kummissjoni se tipproponi u taqbel mal-Istati Membri dwar standards, spe\u010bifikazzjonijiet tekni\u010bi u aspetti operazzjonali biex ti\u017cgura li l-Kartieri tal-Identit\u00e0 Di\u0121itali tal-Istati Membri jkollhom l-og\u0127la livelli ta' sigurt\u00e0.", "L-Istati Membri se ji\u010b\u010bertifikaw il-kartieri tag\u0127hom biex ji\u017cguraw li jikkonformaw ma' dawn ir-rekwi\u017citi.", "L-ebda data personali mhu se ti\u0121i kondivi\u017ca online jekk i\u010b-\u010bittadin ma jag\u0127\u017cilx li jikkondividi dik l-informazzjoni.", "Il-Kummissjoni se tistabbilixxi Identit\u00e0 Di\u0121itali Ewropea unika li tie\u0127u post l-identitajiet di\u0121itali nazzjonali?", "Le.", "Dan mhuwiex l-g\u0127an tar-Regolament.", "L-identitajiet di\u0121itali se jkomplu ji\u0121u pprovduti mill-Istati Membri.", "Il-qafas Ewropew g\u0127all-Identit\u00e0 Di\u0121itali jibba\u017ca fuq dan u jestendi l-funzjonalitajiet u l-u\u017cabbilt\u00e0 tal-eIDs nazzjonali permezz ta' kartiera di\u0121itali personali.", "Kif se ti\u017cgura li s-sistemi jkunu interoperabbli u li ja\u0127dmu fi Stati Membri differenti?", "Il-Kummissjoni se tipproponi u taqbel mal-Istati Membri dwar standards, spe\u010bifikazzjonijiet tekni\u010bi u aspetti operazzjonali permezz ta' att ta' implimentazzjoni.", "Meta nista' nu\u017ca din il-kartiera di\u0121itali personali?", "L-Istati Membri g\u0127andhom jo\u0127or\u0121u l-Kartieri Ewropej tal-Identit\u00e0 Di\u0121itali l-\u0121odda sena wara d-d\u0127ul fis-se\u0127\u0127 ta' dan ir-Regolament il-\u0121did.", "X'inhu l-g\u0127an tas-Sett ta' G\u0127odod komuni propost flimkien mal-Qafas Ewropew g\u0127all-Identit\u00e0 Di\u0121itali?", "Il-pandemija tal-coronavirus \u017ciedet il-\u0127tie\u0121a li ji\u0121u stabbiliti servizzi di\u0121itali effettivi u fa\u010bli g\u0127all-utent fl-UE kollha.", "M'hemmx \u017cmien x'jintilef.", "Huwa essenzjali li l-Istati Membri jibdew ja\u0127dmu minnufih mal-Kummissjoni u mas-settur privat biex i\u0127ejju l-implimentazzjoni tal-qafas Ewropew g\u0127all-Identit\u00e0 Di\u0121itali.", "Il-kooperazzjoni mill-qrib se tkun organizzata hekk kif ti\u0121i adottata l-proposta mill-Kummissjoni biex ti\u0121i diskussa l-implimentazzjoni teknika u ji\u0121u identifikati standards komuni.", "X'inhi l-iskeda ta' \u017cmien g\u0127all-i\u017cvilupp, l-adozzjoni u l-implimentazzjoni tas-sett ta' g\u0127odod?", "Minnufih se tibda l-\u0127idma biex jintla\u0127aq qbil dwar il-passi li jmiss mal-Istati Membri.", "L-g\u0127an huwa li sa Settembru 2022, l-Istati Membri f'kooperazzjoni mill-qrib mal-Kummissjoni, jaqblu dwar is-Sett ta' G\u0127odod biex jimplimentaw il-Qafas Ewropew g\u0127all-Identit\u00e0 Di\u0121itali u li l-Kummissjoni tippubblika s-Sett ta' G\u0127odod f'Ottubru 2022.", "Hekk kif jintla\u0127aq qbil dwar il-qafas tekniku, dan jista' ji\u0121i ttestjat fi pro\u0121etti pilota."]}
{"url": "https://ec.europa.eu/commission/presscorner/detail/mt/IP_21_2663", "title": "Il-Kummissjoni tipproponi Identit\u00e0 Di\u0121itali affidabbli u sigura g\u0127all-Ewropej kollha", "category": "press_eu", "subcategory": "POLICY_AREA=DIGAG,GROWTH,PR-DIGITAL", "date": "Wed, 02 Jun 2021 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum il-Kummissjoni pproponiet qafas g\u0127al Identit\u00e0 Di\u0121itali Ewropea li se tkun disponibbli g\u0127a\u010b-\u010bittadini, ir-residenti u n-negozji kollha fl-UE.", "I\u010b-\u010bittadini se jkunu jistg\u0127u jag\u0127tu prova tal-identit\u00e0 tag\u0127hom u jikkondividu d-dokumenti elettroni\u010bi mill-Kartieri Ewropej tal-Identit\u00e0 Di\u0121itali tag\u0127hom billi jag\u0127fsu buttuna fuq il-mobile tag\u0127hom.", "Se jkunu jistg\u0127u ja\u010b\u010bessaw servizzi online bl-identifikazzjoni di\u0121itali nazzjonali tag\u0127hom, li se jkunu rikonoxxuti madwar l-Ewropa kollha.", "Pjattaformi kbar \u0127afna se jkunu me\u0127tie\u0121a ja\u010b\u010bettaw l-u\u017cu tal-Kartieri Ewropej tal-Identit\u00e0 Di\u0121itali fuq it-talba tal-utenti, pere\u017cempju b\u0127ala prova tal-et\u00e0 tag\u0127hom.", "L-u\u017cu tal-Kartiera Ewropea tal-Identit\u00e0 Di\u0121itali dejjem se jkun l-g\u0127a\u017cla tal-utent.", "Margrethe Vestager, il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, qalet: \u201cL-identit\u00e0 di\u0121itali Ewropea se tippermettilna nag\u0127mlu fi kwalunkwe Stat Membru dak li nag\u0127mlu f'pajji\u017cna ming\u0127ajr kostijiet \u017cejda u b'inqas ostakli.", "Dan jista' jkun il-kiri ta' appartament jew il-ftu\u0127 kont bankarju barra minn pajji\u017cna.", "U dan se jkun jista' jse\u0127\u0127 b'mod sigur u trasparenti.", "Sabiex nidde\u010biedu a\u0127na kemm nixtiequ naqsmu informazzjoni dwarna, ma' min u g\u0127al liema ra\u0121uni.", "Din hija opportunit\u00e0 unika biex inkomplu nesperjenzaw xi jfisser li tg\u0127ix fl-Ewropa u li tkun Ewropew.\u201d", "Il-Kummissarju g\u0127as-Suq Intern, Thierry Breton stqarr: \u201cI\u010b-\u010bittadini tal-UE ma jistennewx biss livell g\u0127oli ta' sigurt\u00e0 i\u017cda wkoll konvenjenza sew jekk ikunu qed jittrattaw ma' amministrazzjonijiet nazzjonali pere\u017cempju biex jippre\u017centaw dikjarazzjoni tat-taxxa, sew biex jinkitbu f'universit\u00e0 Ewropea fejn ikunu je\u0127tie\u0121u identifikazzjoni uffi\u010bjali.", "Il-Kartieri Ewropej tal-Identit\u00e0 Di\u0121itali joffrulhom il-possibbilt\u00e0 \u0121dida li ja\u0127\u017cnu u ju\u017caw data g\u0127al kull tip ta' servizz minn check-in fl-ajruport g\u0127al kiri ta' karozza.", "Dan jirrigwarda l-g\u0127oti ta' g\u0127a\u017cla lill-konsumaturi, g\u0127a\u017cla Ewropea.", "Il-kumpaniji Ewropej tag\u0127na, kbar u \u017cg\u0127ar, se jibbenifikaw ukoll minn din l-identit\u00e0 di\u0121itali, se jkunu jistg\u0127u joffru firxa wiesg\u0127a ta' servizzi \u0121odda billi l-proposta toffri soluzzjoni g\u0127al servizzi ta' identifikazzjoni siguri u affidabbli.\u201d", "Skont ir-Regolament il-\u0121did, l-Istati Membri se joffru kartieri di\u0121itali li\u010b-\u010bittadini u lin-negozji li se jkunu jistg\u0127u jorbtu diversi aspetti tal-identitajiet di\u0121itali nazzjonali tag\u0127hom (e\u017c. il-li\u010benzja tas-sewqan, id-diplomi, il-kont bankarju).", "Dawn il-kartieri jistg\u0127u ji\u0121u pprovduti mill-awtoritajiet pubbli\u010bi jew minn entitajiet privati, sakemm ikunu rikonoxxuti minn Stati Membru.", "Il-Kartieri Ewropej tal-Identit\u00e0 Di\u0121itali l-\u0121odda se jippermettu lill-Ewropej kollha ja\u010b\u010bessaw servizzi online ming\u0127ajr ma jkollhom g\u0127alfejn ju\u017caw metodi ta' identifikazzjoni privata jew jikkondividu data personali bla b\u017conn.", "B'din is-soluzzjoni se jkollhom kontroll s\u0127i\u0127 tad-data li jikkondividu.", "Il-Qafas Ewropew tal-Identit\u00e0 Di\u0121itali se jkun:", "Biex dan isir realt\u00e0 malajr kemm jista' jkun, il-proposta hija akkumpanjata minn Rakkomandazzjoni.", "Il-Kummissjoni tistieden lill-Istati Membri jistabbilixxu kaxxa tal-g\u0127odda komuni sa Settembru 2022 u jibdew minnufih il-\u0127idma preparatorja me\u0127tie\u0121a.", "Din il-kaxxa tal-g\u0127odda g\u0127andha tinkludi l-arkitettura, l-istandards u l-linji gwida tekni\u010bi g\u0127all-a\u0127jar prattiki.", "B'mod parallel mal-pro\u010bess le\u0121i\u017clattiv, il-Kummissjoni se ta\u0127dem mal-Istati Membri u mas-settur privat fuq aspetti tekni\u010bi tal-Identit\u00e0 Di\u0121itali Ewropea.", "Permezz tal-Programm Ewropa Di\u0121itali, il-Kummissjoni se tappo\u0121\u0121a l-implimentazzjoni tal-qafas tal-Identit\u00e0 Di\u0121itali Ewropea, u bosta Stati Membri o\u0127ra pprevedew pro\u0121etti g\u0127all-implimentazzjoni tas-soluzzjonijiet tal-gvern elettroniku, inklu\u017c tal-Identit\u00e0 Di\u0121itali Ewropea fil-pjanijiet nazzjonali tag\u0127hom ta\u0127t il-Fa\u010bilit\u00e0 g\u0127all-Irkupru u r-Re\u017ciljenza.", "Il-Kumpass Di\u0121itali tal-Kummissjoni tal-2030 jistabbilixxi g\u0127add ta' miri u stadji importanti li l-Identit\u00e0 Di\u0121itali Ewropea se tg\u0127in biex jintla\u0127qu.", "Pere\u017cempju, sal-2030, is-servizzi pubbli\u010bi ewlenin g\u0127andhom ikunu disponibbli online, i\u010b-\u010bittadini kollha se jkollhom a\u010b\u010bess g\u0127ar-rekords medi\u010bi elettroni\u010bi; u 80 % ta\u010b-\u010bittadini g\u0127andu jkollhom soluzzjoni tal-eID.", "G\u0127al din l-inizjattiva, il-Kummissjoni qed tibni fuq il-qafas legali transfruntier e\u017cistenti g\u0127all-identitajiet di\u0121itali fdati, l-inizjattiva Ewropea dwar l-identifikazzjoni elettronika u s-servizzi fidu\u010bjarji (ir-Regolament eIDAS).", "Adottat fl-2014, dan jipprovdi l-ba\u017ci g\u0127all-identifikazzjoni elettronika transfruntiera, l-awtentikazzjoni u \u010b-\u010bertifikazzjoni tas-siti web fl-UE.", "Madwar 60 % tal-Ewropej jistg\u0127u di\u0121\u00e0 jibbenefikaw mis-sistema kurrenti.", "Madankollu, ma hemm l-ebda rekwi\u017cit g\u0127all-Istati Membri biex ji\u017cviluppaw ID di\u0121itali nazzjonali u jag\u0127mluha interoperabbli ma' dawk ta' Stati Membri o\u0127ra, li jwassal g\u0127al diskrepanzi kbar bejn il-pajji\u017ci.", "Il-proposta attwali se tindirizza dawn in-nuqqasijiet billi ttejjeb l-effettivit\u00e0 tal-qafas u testendi l-benefi\u010b\u010bji tieg\u0127u g\u0127as-settur privat u g\u0127all-u\u017cu mobbli.", "Identit\u00e0 Di\u0121itali Ewropea \u2014 Mistoqsijiet u Twe\u0121ibiet", "Identit\u00e0 Di\u0121itali Ewropea \u2014 Pa\u0121na tal-Fatti", "Regolament dwar l-Identit\u00e0 Di\u0121itali Ewropea", "Rakkomandazzjoni dwar l-Identit\u00e0 Di\u0121itali Ewropea", "Sit web tal-eIDAS", "Rapport dwar l-evalwazzjoni tar-Regolament eIDAS", "De\u010bennju Di\u0121itali \u2014 Stqarrija g\u0127all-Istampa"]}
{"url": "https://ec.europa.eu/commission/presscorner/detail/mt/IP_21_2745", "title": "Il-\u0121lieda kontra s-sajd illegali, mhux irrappurtat u mhux irregolat: Il-Kummissjoni twissi lir-Repubblika tal-Ghana permezz ta' karta safra", "category": "press_eu", "subcategory": "POLICY_AREA=MARAFFISH", "date": "Tue, 01 Jun 2021 22:00:00 GMT", "text": ["Il-Kummissjoni, li qed tmexxi l-\u0121lieda kontra s-sajd illegali, mhux irrappurtat u mhux irregolat (is-sajd IUU) madwar id-dinja, bag\u0127tet twissija (l-hekk imsej\u0127a karta safra) lir-Repubblika tal-Ghana li qieg\u0127da tilg\u0127abha li ti\u0121i identifikata b\u0127ala pajji\u017c li ma jikkooperax fil-\u0121lieda kontra s-sajd illegali, mhux irrappurtat u mhux irregolat.", "Id-De\u010bi\u017cjoni tal-lum ittie\u0127det min\u0127abba g\u0127add ta' nuqqasijiet fil-kapa\u010bit\u00e0 tal-Ghana li tikkonforma mad-dmirijiet tag\u0127ha skont id-dritt internazzjonali b\u0127ala Stat tal-bandiera, Stat tal-port, Stat kostali u Stat tas-suq.", "Il-Kummissarju g\u0127all-Ambjent, l-Affarijiet Marittimi u s-Sajd, Virginijus Sinkevi\u010dius, qal: \u201cIl-Kummissjoni bl-ebda mod ma tittollera s-sajd IUU.", "Il-Ghana g\u0127andha rwol importanti fil-governanza tas-sajd fl-Afrika tal-Punent.", "G\u0127alhekk a\u0127na lesti li na\u0127dmu flimkien mal-Ghana biex nindirizzaw it-theddid tas-sajd IUU g\u0127as-sostenibbilt\u00e0 tal-istokkijiet tal-\u0127ut, g\u0127all-komunitajiet kostali, g\u0127as-sigurt\u00e0 tal-ikel, u g\u0127all-profitti tas-sajjieda r\u0121iel u nisa li jimxu mar-regoli.", "Is-sajd sostenibbli huwa essenzjali g\u0127all-governanza mtejba tal-o\u010beani.\u201d", "Il-G\u0127ana hija m\u0127e\u0121\u0121a tie\u0127u l-passi me\u0127tie\u0121a biex tirrispetta l-obbligi internazzjonali tag\u0127ha fil-\u0121lieda kontra s-sajd illegali, mhux irrappurtat u mhux irregolat.", "Fost in-nuqqasijiet identifikati hemm it-trasbordi illegali fuq il-ba\u0127ar fl-ilmijiet tal-Ghana, minn bastimenti industrijali tat-tkarkir g\u0127all-kenuri u bil-kontra, ta' kwantitajiet kbar ta' frie\u0127 tal-\u0127ut ta' spe\u010bijiet pela\u0121i\u010bi, je\u017cistu nuqqasijiet ta' monitora\u0121\u0121, ta' kontroll u ta' sorveljanza tal-flotta, u l-qafas legali mhuwiex allinjat mal-obbligi internazzjonali rilevanti li ffirmat il-Ghana.", "Is-sanzjonijiet li timponi l-Ghana fuq il-bastimenti li jkunu involuti fis-sajd IUU, jew li jappo\u0121\u0121awh, mhumiex effettivi u ma ja\u0127dmux b\u0127ala deterrent.", "Il-Ghana trid ti\u017cgura l-monitora\u0121\u0121 effettiv tal-attivitajiet tal-bastimenti tas-sajd, u l-implimentazzjoni korretta tas-sistema ta' infurzar u sanzjonar tag\u0127ha.", "Trid ukoll ti\u017cgura sistema soda ta' \u0121estjoni tas-sajd li ma tippermettix li l-\u0127ut li jinqabad minn attivitajiet tas-sajd IUU jasal fis-suq tag\u0127ha jew fi swieq o\u0127rajn, fosthom is-suq Ewropew.", "Il-karta s-safra hija twissija li toffri \u010b-\u010bans lill-Ghana tirrea\u0121ixxi u tie\u0127u l-passi biex tirran\u0121a s-sitwazzjoni fi \u017cmien ra\u0121onevoli.", "F'dan l-istadju, id-de\u010bi\u017cjoni ma tinvolvi l-ebda mi\u017cura li taffettwa l-kummer\u010b.", "Madankollu, f'ka\u017ci ta' non-konformit\u00e0 fuq \u017cmien twil u li jibqg\u0127u g\u0127addejjin, il-pajji\u017ci fl-a\u0127\u0127ar jistg\u0127u jing\u0127ataw pro\u010bedura ta' identifikazzjoni (l-hekk imsej\u0127a karta \u0127amra), li tinvolvi sanzjonijiet b\u0127al projbizzjoni li jesportaw il-prodotti tas-sajd tag\u0127hom lejn is-suq tal-UE.", "Is-sajd illegali, mhux irrappurtat u mhux irregolat qieg\u0127ed tabil\u0127aqq jhedded is-sisien tal-Politika Komuni tas-Sajd (PKS) u l-isforzi internazzjonali tal-UE biex tippromwovi aktar governanza tal-o\u010beani.", "Skont il-Patt Ekolo\u0121iku Ewropew, u bi qbil mal-G\u0127an ta' \u017bvilupp Sostenibbli favur il-konservazzjoni u l-u\u017cu sostenibbli tar-ri\u017corsi tal-o\u010beani, tal-ib\u0127ra u marini tan-Nazzjonijiet Uniti, il-Kummissjoni impenjat ru\u0127ha li tadotta appro\u010b\u010b ta' tolleranza \u017cero g\u0127as-sajd IUU.", "Il-\u0121lieda kontra s-sajd illegali, mhux irrappurtat u mhux irregolat hija wkoll aspett importanti tal-objettiv li ji\u0121i protett l-ambjent tal-ba\u0127ar, tal-Istrate\u0121ija tal-UE g\u0127all-bijodiversit\u00e0.", "L-Istrate\u0121ija tal-UE g\u0127all-Afrika tenfasizza li l-\u0121lieda kontra s-sajd IUU hija wa\u0127da mill-kwistjonijiet ewlenin li trid ti\u0121i indirizzata mas-s\u0127ab tag\u0127na Afrikani.", "Ir-Repubblika tal-Ghana di\u0121\u00e0 kienet ir\u010beviet karta safra f'Novembru tal-2013, li mbag\u0127ad \u0121iet irtirata f'Ottubru tal-2015, wara li l-Ghana indirizzat in-nuqqasijiet.", "Kuntest", "L-UE hija l-akbar importatur tal-prodotti tas-sajd fid-dinja.", "Il-valur globali stmat tas-sajd IUU huwa ta' bejn EUR 10 u EUR 20 biljun fis-sena.", "Kull sena jinqabdu bejn 11 u 26 miljun tunnellata \u0127ut b'mod illegali, dan ifisser mill-inqas 15 % tal-qabdiet madwar id-dinja.", "Id-De\u010bi\u017cjoni tal-Kummissjoni tal-lum hija msejsa fuq \u201cir-Regolament tal-UE dwar is-sajd IUU\u201d, li da\u0127al fis-se\u0127\u0127 fl-2010.", "Wie\u0127ed mill-pilastri ta' dan ir-Regolament huwa l-iskema ta' \u010bertifikazzjoni tal-qabdiet, li ti\u017cgura li jkunu biss prodotti tas-sajd maqbudin b'mod legali li jaslu fis-suq tal-UE.", "Ir-Regolament jistipula wkoll mekkani\u017cmi ta' djalogu spe\u010bifi\u010bi mal-pajji\u017ci li mhumiex jikkonformaw mal-obbligi tag\u0127hom b\u0127ala Stati tal-bandiera, kostali, tal-port u tas-suq skont id-dritt internazzjonali.", "Filwaqt li nuqqas ta' kooperazzjoni fil-qafas tad-djalogu jista' jwassal g\u0127all-identifikazzjoni ta' pajji\u017c (l-hekk imsej\u0127a \u201ckarta \u0127amra\u201d), id-djalogi dwar is-sajd IUU huma msejsin fuq il-kooperazzjoni u fuq l-appo\u0121\u0121 lill-pajji\u017ci, u huma pass importanti biex ji\u0121i indirizzat is-sajd IUU.", "Is-sanzjonijiet, fosthom projbizzjoni fuq il-kummer\u010b, jintu\u017caw biss meta ma jkun hemm l-ebda triq o\u0127ra biex ti\u0121i infurzata l-konformit\u00e0.", "Minn Novembru tal-2012, il-Kummissjoni da\u0127let fi djalogi formali ma' 27 pajji\u017c terz, ji\u0121ifieri wissiethom uffi\u010bjalment dwar il-\u0127tie\u0121a li jie\u0127du azzjoni effettiva biex ji\u0121\u0121ieldu s-sajd IUU.", "Fil-bi\u010b\u010ba l-kbira tal-ka\u017cijiet, \u0121ie osservat progress sinifikanti u g\u0127alhekk il-Kummissjoni setg\u0127et tag\u0127laq il-fa\u017ci ta' djalogu formali b'su\u010b\u010bess u tirtira l-karta s-safra.", "S'issa ftit huma l-pajji\u017ci li ma wrewx bi\u017c\u017cejjed impenn g\u0127ar-riformi.", "L-UE qed ta\u0127dem fuq il-post biex tappo\u0121\u0121a l-popolazzjoni Ghanejana b'g\u0127add ta' pro\u0121etti diversi ta' bini tal-kapa\u010bitajiet.", "G\u0127al aktar informazzjoni:", "M&T dwar is-Sajd Illegali, Mhux Irrappurtat u Mhux Irregolat b'mod \u0121enerali u fil-Ghana.", "\u0126arsa \u0121enerali lejn il-pro\u010beduri li ji\u0121u attivati kontra pajji\u017ci terzi mis-Sajd Illegali, Mhux Irrappurtat u Mhux Irregolat."]}
{"url": "https://ec.europa.eu/commission/presscorner/detail/mt/QANDA_21_2707", "title": "Lejn \u017cona Schengen aktar b'sa\u0127\u0127itha u re\u017ciljenti Mistoqsijiet u Twe\u0121ibiet", "category": "press_eu", "subcategory": "POLICY_AREA=HOMEAFF,MIGR", "date": "Tue, 01 Jun 2021 22:00:00 GMT", "text": ["G\u0127ala g\u0127andna b\u017conn Strate\u0121ija g\u0127a\u017c-\u017cona Schengen issa?", "I\u017c-\u017cona Schengen hija l-akbar \u017cona ta' vvja\u0121\u0121ar liberu fid-dinja, u wa\u0127da mill-kisbiet ewlenin tal-Unjoni Ewropea.", "Filwaqt li nafu li g\u0127andha l-pedamenti sodi, il-kri\u017cijiet u l-isfidi re\u010benti \u0121arrbu lis-sistema ta' Schengen.", "Il-kri\u017ci tar-refu\u0121jati tal-2015 kixfet nuqqasijiet fil-\u0121estjoni tal-fruntieri esterni u tal-migrazzjoni min-na\u0127a tal-Unjoni, u dan wassal biex re\u0121g\u0127u \u0121ew introdotti l-kontrolli fil-fruntieri interni f'g\u0127add ta' Stati Membri.", "Il-kontrolli fil-fruntieri interni \u0121ew introdotti mill-\u0121did ukoll b'reazzjoni g\u0127at-theddid terroristiku.", "Iktar re\u010bentement, il-pandemija tal-coronavirus tefg\u0127et pressjoni kbira fuq i\u017c-\u017cona Schengen, u aktar Stati Membri da\u0127\u0127lu mill-\u0121did il-kontrolli fil-fruntieri interni, li xi drabi pperikolaw il-funzjonament tajjeb tas-suq intern, fixklu l-ktajjen tal-provvista fl-UE, kif ukoll il-moviment tal-persuni, partikolarment dawk li jg\u0127ixu u ja\u0127dmu f're\u0121jun tal-fruntiera.", "Hemm b\u017conn titjib biex ji\u0121i \u017cgurat li x-Schengen tkun tista' taffa\u010b\u010ba l-isfidi pre\u017centi u futuri u li min jg\u0127ix fl-Ewropa jkun jista' jgawdi l-benefi\u010b\u010bji ta' vvja\u0121\u0121ar bla xkiel.", "Filwaqt li l-Kummissjoni g\u0127amlet sforzi biex ittaffi l-impatt tal-kontrolli fil-fruntieri interni, ittejjeb is-sigurt\u00e0, u ttejjeb il-\u0121estjoni tal-fruntieri esterni tal-UE, hemm b\u017conn ta' triq \u0121dida 'l quddiem li ti\u017cgura s-sigurt\u00e0 u l-mobbilt\u00e0 ta' kull min jg\u0127ix fl-Ewropa, kif ukoll biex tiffa\u010bilita l-irkupru ekonomiku tal-UE wara l-pandemija.", "I\u017c-\u017cona Schengen x'benefi\u010b\u010bji tag\u0127ti lil min jg\u0127ix, ja\u0127dem, u jag\u0127mel in-negozju fl-Ewropa?", "I\u017c-\u017cona Schengen tippermetti li\u010b-\u010bittadini u r-residenti tal-UE jg\u0127ixu, ja\u0127dmu u jivvja\u0121\u0121aw f'pajji\u017c ie\u0127or tal-UE ming\u0127ajr ma jg\u0127addu minn kontrolli fil-fruntieri interni.", "Hemm madwar 1.7 miljun persuna li jg\u0127ixu f'pajji\u017c ta\u017c-\u017cona Schengen u ja\u0127dmu f'ie\u0127or, u ta' kuljum, madwar 3.5 miljun persuna jaqsmu l-fruntieri interni.", "Huwa stmat li l-Ewropej jag\u0127mlu 1.25 biljun vja\u0121\u0121 fi\u017c-\u017cona Schengen kull sena, li huwa wkoll ta' benefi\u010b\u010bju kbir g\u0127as-settur tat-turi\u017cmu.", "I\u017c-\u017cona Schengen i\u0121\u0121ib mag\u0127ha benefi\u010b\u010bji ekonomi\u010bi sinifikanti g\u0127all-istati parte\u010bipanti.", "Kemm ilha li twaqqfet, il-kummer\u010b intra-Ewropew \u017cdied ma\u017c-\u017cmien, u ffa\u010bilita t-tkabbir tan-negozji Ewropej.", "Kif rajna matul il-pandemija tal-coronavirus, id-dewmien fil-fruntieri interni kellu impatt sostanzjali fuq in-negozji Ewropej, fuq il-forniment ta' o\u0121\u0121etti u servizzi, kif ukoll fuq il-mobbilt\u00e0 tal-persuni, inklu\u017c il-\u0127addiema transfruntiera u dawk li jkunu qed jivvja\u0121\u0121aw biex jer\u0121g\u0127u jing\u0127aqdu mal-\u0127bieb u l-familja.", "X'inhuma l-azzjonijiet ewlenin f'din l-Istrate\u0121ija?", "L-Istrate\u0121ija tindika l-azzjonijiet ewlenin biex isostnu u jikkumpensaw g\u0127an-nuqqas ta' kontrolli fil-fruntieri fi\u017c-\u017cona Schengen, u biex isa\u0127\u0127u r-re\u017ciljenza tag\u0127ha g\u0127al sfidi futuri.", "Dawn jinkludu:", "L-Istrate\u0121ija tappella wkoll biex jitlesta t-tkabbir ta\u017c-\u017cona Schengen, sabiex il-Bulgarija, ir-Rumanija, il-Kroazja u \u010aipru jkunu jistg\u0127u jgawdu bis-s\u0127i\u0127 minn Schengen.", "Il-\u0121estjoni tal-fruntieri esterni tal-UE kif se ssir aktar moderna u effettiva?", "Il-fruntieri esterni tal-UE huma fruntieri komuni u jen\u0127tie\u0121 li ji\u0121u \u0121estiti b\u0127ala responsabbilt\u00e0 kondivi\u017ca.", "Il-korp permanenti tal-Gwardja Ewropea tal-Fruntiera u tal-Kosta \u2013 li qieg\u0127ed ji\u0121i introdott b\u0127alissa \u2013 qed jappo\u0121\u0121a lill-Istati Membri.", "Sal-2023, is-sistemi ta' informazzjoni g\u0127all-\u0121estjoni tal-fruntieri u tal-migrazzjoni kif ukoll g\u0127all-finijiet tal-infurzar tal-li\u0121i g\u0127andhom ikunu interoperabbli, billi jag\u0127tu lill-gwardji tal-fruntiera l-informazzjoni li je\u0127tie\u0121u biex ikunu jafu min qed jaqsam il-fruntieri tal-UE, u b'hekk jing\u0127alqu l-lakuni li fadal.", "Is-Sistema ta' D\u0127ul/\u0126ru\u0121 se tie\u0127u post l-ittimbrar manwali tal-passaporti u tirre\u0121istra d-d\u0127ul u l-\u0127ru\u0121 ta' \u010bittadini mhux tal-UE, u se jkollha rwol ewlieni fl-immodernizzar tal-\u0121estjoni tal-fruntieri.", "Din se tg\u0127in biex jitjiebu l-kwalit\u00e0 u l-effi\u010bjenza tal-kontrolli u l-identifikazzjoni tal-frodi tad-dokumenti u tal-identit\u00e0.", "Is-sistema qed ti\u0121i ttestjata sa tmiem l-2021, bil-\u0127sieb li tkun operazzjonali mit-tieni trimestru tal-2022.", "Is-Sistema Ewropea ta' Informazzjoni u ta' Awtorizzazzjoni g\u0127all-Ivvja\u0121\u0121ar, ma\u0127suba biex tidentifika riskji g\u0127as-sigurt\u00e0 jew ta' migrazzjoni irregolari li jistg\u0127u ji\u0121u ppre\u017centati minn vi\u017citaturi e\u017centati mill-vi\u017ca qabel jil\u0127qu l-fruntieri tal-UE, se tid\u0127ol fis-se\u0127\u0127 fi tmiem l-2022.", "Is-Sistema ta' Informazzjoni ta' Schengen u s-Sistema ta' Informazzjoni dwar il-Vi\u017ca wkoll qed ji\u0121u a\u0121\u0121ornati.", "L-Istrate\u0121ija se ti\u017cgura li l-istrate\u0121iji nazzjonali dwar il-\u0121estjoni tal-fruntieri jkunu kompletament allinjati mal-g\u0127anijiet tal-UE, bis-sa\u0127\u0127a ta' \u010biklu ta' politika strate\u0121ika pluriennali g\u0127all-\u0121estjoni integrata tal-fruntieri.", "Il-Kummissjoni se tipproponi li tag\u0127mel il-pro\u010bedura ta' applikazzjoni g\u0127al vi\u017ca, kif ukoll id-dokumenti tal-ivvja\u0121\u0121ar, di\u0121itali, u b'hekk il-vja\u0121\u0121aturi u l-Istati Membri jiffrankaw il-\u0127in u l-flus.", "Ir-ri\u010berka tas-sigurt\u00e0 tikkontribwixxi wkoll g\u0127al \u0121estjoni moderna u effettiva tal-fruntieri esterni tal-UE.", "Mill-2007 sal-2020, l-UE investiet kwa\u017ci \u20ac3 biljun f'ri\u010berka tas-sigurt\u00e0, u se tkompli tappo\u0121\u0121a l-i\u017cvilupp ta' teknolo\u0121iji u kapa\u010bitajiet \u0121odda fis-snin li \u0121ejjin, pere\u017cempju biex tiffa\u010bilita l-qsim tal-fruntieri esterni minn vja\u0121\u0121aturi le\u0121ittimi u ti\u017cviluppa dokumenti re\u017cistenti g\u0127all-frodi.", "Kif se ttemmu l-kontrolli temporanji fil-fruntieri interni fi\u017c-\u017cona Schengen?", "Il-libert\u00e0 tal-moviment madwar l-Ewropa ming\u0127ajr ma tg\u0127addi minn kontrolli fil-fruntieri mhijiex lussu.", "Hija libert\u00e0 essenzjali, kif ukoll \u0127tie\u0121a ta' kuljum g\u0127al dawk kollha li jg\u0127ixu fir-re\u0121juni tal-fruntiera.", "Il-pandemija tal-coronavirus uriet it-tfixkil kbir li jirri\u017culta minn restrizzjonijiet mhux koordinati fil-fruntieri interni.", "Il-Kummissjoni se tniedi djalogu politiku u tekniku mill-qrib mal-Istati Membri kkon\u010bernati biex tindirizza r-rintroduzzjoni tal-kontrolli fil-fruntieri interni li damu \u0127afna, bl-g\u0127an li ti\u0121i vvalutata l-informazzjoni disponibbli, tinftiehem a\u0127jar is-sitwazzjoni u ji\u0121u identifikati mi\u017curi li jistg\u0127u jittie\u0127du biex jitne\u0127\u0127ew il-kontrolli fil-fruntieri interni.", "Il-Kummissjoni se tie\u0127u azzjoni jekk jirri\u017culta li tali kontrolli jkunu sproporzjonati.", "Il-Kummissjoni se tkompli wkoll tivvaluta l-introduzzjoni mill-\u0121did tal-kontrolli fil-fruntieri interni g\u0127al ra\u0121unijiet relatati mal-pandemija tal-coronavirus biex ti\u017cgura li tali kontrolli jitne\u0127\u0127ew mill-aktar fis possibbli.", "Biex trawwem il-kooperazzjoni u ter\u0121a' tibni l-fidu\u010bja, is-sena l-o\u0127ra l-Kummissjoni \u0127olqot Forum Schengen dedikat, li ji\u0121bor fih Membri tal-Parlament Ewropew u Ministri tal-Affarijiet Interni.", "Abba\u017ci ta' dawn l-iskambji kif ukoll ta' konsultazzjonijiet futuri li l-Kummissjoni se jkompli jkollha mal-Parlament Ewropew u mal-Istati Membri, aktar tard din is-sena l-Kummissjoni se tippre\u017centa proposta biex ji\u0121i rivedut il-Kodi\u010bi tal-Fruntieri ta' Schengen.", "Din tintrodu\u010bi s-salvagwardji ne\u010bessarji sabiex l-introduzzjoni mill-\u0121did tal-kontrolli fil-fruntieri interni tibqa' mi\u017cura tal-a\u0127\u0127ar g\u0127a\u017cla u biex ti\u0121i \u017cgurata l-koordinazzjoni mill-qrib.", "B'dan il-mod, il-Kummissjoni u l-Istati Membri jkun jista' jkollhom \u0127arsa \u0121enerali ta\u010b-\u010birkostanzi li wasslu g\u0127all-\u0127tie\u0121a ta' kontrolli fil-fruntieri interni.", "Barra minn hekk, il-proposta se jkollha l-g\u0127an li tintrodu\u010bi aktar koordinazzjoni fil-livell tal-Unjoni g\u0127al theddid g\u0127a\u017c-\u017cona Schengen s\u0127i\u0127a, b'tag\u0127limiet me\u0127uda mil-kri\u017ci tal-coronavirus.", "It-titjib fil-mekkani\u017cmu ta' evalwazzjoni u monitora\u0121\u0121 ta' Schengen propost illum se jsa\u0127\u0127a\u0127 ukoll il-fidu\u010bja fl-implimentazzjoni tajba tar-regoli ta' Schengen, biex b'hekk jg\u0127in biex i\u0121ib lura l-fidu\u010bja bejn l-Istati Membri.", "Barra minn hekk, l-Istrate\u0121ija tipprevedi wkoll mi\u017curi interni aktar b'sa\u0127\u0127ithom fil-kooperazzjoni tal-pulizija, fis-sigurt\u00e0 u fil-migrazzjoni, li kollha huma importanti biex jikkumpensaw g\u0127an-nuqqas ta' kontrolli fil-fruntieri interni.", "Biex ittejjeb aktar l-iskambju tal-informazzjoni u tappo\u0121\u0121a l-kooperazzjoni fl-infurzar tal-li\u0121i, il-Kummissjoni sejra pere\u017cempju tipproponi Kodi\u010bi ta' Kooperazzjoni tal-Pulizija tal-UE u a\u0121\u0121ornament tal-qafas \u201cPr\u00fcm\u201d g\u0127all-iskambju ta' informazzjoni dwar id-DNA, il-marki tas-swaba' u r-re\u0121istrazzjoni tal-vetturi.", "Di\u0121\u00e0 hemm firxa ta' g\u0127odod u mi\u017curi li huma disponibbli g\u0127all-kooperazzjoni effi\u010bjenti fl-infurzar tal-li\u0121i bejn il-fruntieri, inklu\u017ci l-pattulji kon\u0121unti, timijiet ta' investigazzjoni kon\u0121unti u insegwimenti transkonfinali, li \u0121eneralment jitqiesu aktar effettivi biex jindirizzaw theddid serju g\u0127as-sigurt\u00e0 interna u l-ordni pubbliku.", "Il-Kummissjoni se tibda konsultazzjonijiet spe\u010bifi\u010bi biex tesplora l-u\u017cu tat-teknolo\u0121ija b\u0127ala alternattiva g\u0127all-kontrolli fil-fruntieri.", "It-teknolo\u0121ija tista' tabil\u0127aqq tg\u0127in fil-prevenzjoni, id-detezzjoni u l-\u0121lieda kontra t-theddid potenzjali g\u0127as-sigurt\u00e0 fl-UE u tikseb g\u0127anijiet simili g\u0127all-kontrolli fi\u017ci\u010bi temporanji fil-fruntieri, waqt li jiswew anqas.", "X'se jkun l-g\u0127an tar-revi\u017cjoni li \u0121ejja tal-Kodi\u010bi tal-Fruntieri ta' Schengen?", "Ir-revi\u017cjoni li \u0121ejja tal-Kodi\u010bi tal-Fruntieri ta' Schengen g\u0127andha l-g\u0127an li ssa\u0127\u0127a\u0127 ir-re\u017ciljenza ta' Schengen g\u0127at-theddid serju, inklu\u017c it-theddid g\u0127as-sa\u0127\u0127a pubblika, billi ti\u017cgura l-koordinazzjoni mill-qrib u tintrodu\u010bi s-salvagwardji ne\u010bessarji sabiex l-introduzzjoni mill-\u0121did tal-kontrolli fil-fruntieri interni tibqa' mi\u017cura tal-a\u0127\u0127ar g\u0127a\u017cla.", "B'dan il-mod, il-Kummissjoni u l-Istati Membri jkun jista' jkollhom \u0127arsa \u0121enerali ta\u010b-\u010birkostanzi li wasslu g\u0127all-\u0127tie\u0121a ta' kontrolli fil-fruntieri interni.", "Il-proposta jkollha l-g\u0127an ukoll li tindirizza l-koordinazzjoni fil-livell tal-UE tar-restrizzjonijiet fuq l-ivvja\u0121\u0121ar fl-UE, hija u tislet mill-esperjenza tar-rispons g\u0127all-pandemija tal-coronavirus, biex ji\u0121i evitat rispons frammentat mill-Istati Membri.", "Fit-t\u0127ejjija ta' din il-proposta, il-Kummissjoni se tikkonsulta lill-Parlament Ewropew, lill-Kunsill u lill-partijiet ikkon\u010bernati relevanti.", "Liema g\u0127odod se jkun hemm biex janti\u010bipaw, i\u0127ejju, u jirrea\u0121ixxu g\u0127all-kri\u017cijiet?", "G\u0127al t\u0127ejjija a\u0127jar g\u0127al kri\u017cijiet futuri, il-Kummissjoni se tikkodifika l-linji gwida u r-rakkomandazzjonijiet \u017cviluppati tul il-pandemija tal-coronavirus fil-Manwal Prattiku g\u0127all-G\u0127assiesa tal-Fruntieri, li g\u0127andu jsir il-punt ta' riferiment g\u0127all-gwardji tal-fruntiera fil-kri\u017cijiet.", "Sa tmiem is-sena, il-Kummissjoni se tippre\u017centa wkoll pjan ta' kontin\u0121enza li jippermetti r-riattivazzjoni tas-sistema tal-Korsiji \u0126odor, li kienet su\u010b\u010bess, g\u0127at-traffiku tal-merkanzija ming\u0127ajr interruzzjoni fil-ka\u017c ta' kri\u017cijiet futuri.", "Il-pjan se jislet tag\u0127limiet mill-pandemija tal-coronavirus u jindirizza l-\u0127ti\u0121ijiet tat-trasport tal-merkanzija u l-passi\u0121\u0121ieri Ewropew fil-ka\u017c ta' pandemija.", "Ir-revi\u017cjoni tal-mekkani\u017cmu ta' evalwazzjoni u monitora\u0121\u0121 ta' Schengen proposta llum se tg\u0127in biex ti\u017cgura li kwalunkwe nuqqas fl-implimentazzjoni tar-regoli ji\u0121i identifikat u rimedjat fil-\u0127in, bi pro\u010bedura b'ur\u0121enza fil-ka\u017c ta' nuqqasijiet serji li jistg\u0127u jqieg\u0127du lil Schengen kollha kemm hi f'riskju.", "Ir-Rakkomandazzjoni tal-Kummissjoni dwar Blueprint tal-UE dwar it-T\u0127ejjija g\u0127all-Migrazzjoni u l-\u0120estjoni tal-Kri\u017cijiet tal-Migrazzjoni ta\u0127t il-Patt il-\u0120did dwar tal-Migrazzjoni u l-A\u017cil, li qed ji\u0121i implimentat issa, ukoll se tg\u0127in fit-t\u0127ejjija u r-rispons g\u0127al sitwazzjonijiet migratorji diffi\u010bli li jistg\u0127u jaffettwaw lill-Unjoni.", "Finalment, kif im\u0127abbar fil-Komunikazzjoni dwar l-A\u0121\u0121ornament tal-Istrate\u0121ija Industrijali l-\u0120dida tal-2020, il-Kummissjoni se tipproponi Strument ta' Emer\u0121enza g\u0127as-Suq Uniku, li se jipprovdi soluzzjoni strutturali biex ji\u0121i \u017cgurat il-moviment liberu tal-persuni, l-o\u0121\u0121etti u s-servizzi fil-ka\u017c ta' kri\u017cijiet futuri.", "L-Istrate\u0121ija kif se ttejjeb il-governanza ta\u017c-\u017cona Schengen u \u0121\u0121ib lura l-fidu\u010bja fil-funzjonament ta\u017c-\u017cona Schengen?", "Il-Kummissjoni se tlaqqa' Forums Schengen regolari biex trawwem id-djalogu politiku biex ji\u0121u indirizzati sfidi komuni, abba\u017ci ta' rapporti annwali fuq l-Istat ta' Schengen.", "Dawn ir-rapporti se jag\u0127tu sommarju tas-sitwazzjoni fir-rigward tan-nuqqas ta' kontrolli fil-fruntieri interni, ir-ri\u017cultati tal-evalwazzjonijiet ta' Schengen, u l-istat tal-implimentazzjoni tar-rakkomandazzjonijiet ma\u0127ru\u0121a wara l-evalwazzjonijiet.", "Il-Kummissjoni se tinkludi \u201cTabella ta' valutazzjoni tal-Istat ta' Schengen\u201d f'dawn ir-rapporti, li tag\u0127ti \u0127arsa \u0121enerali tal-implimentazzjoni tar-Regoli ta' Schengen u tg\u0127in biex tag\u0127ti appo\u0121\u0121 a\u0127jar lill-Istati Membri biex jindirizzaw l-isfidi li jistg\u0127u jinqalg\u0127u.", "Biex i\u0121\u0121ib lura l-fidu\u010bja tal-Istati Membri fl-implimentazzjoni korretta tar-regoli ta' Schengen, il-Kummissjoni llum qed tippre\u017centa wkoll proposta le\u0121i\u017clattiva li tirriforma l-mekkani\u017cmu ta' evalwazzjoni u monitora\u0121\u0121 ta' Schengen.", "Il-mekkani\u017cmu rivedut se ji\u017cgura li kwalunkwe nuqqas fl-implimentazzjoni tar-regoli ta' Schengen ji\u0121i identifikat u rimedjat malajr.", "Se jing\u0127aqdu aktar pajji\u017ci fi\u017c-\u017cona Schengen?", "L-Istrate\u0121ija tappella lill-Kunsill biex jidde\u010biedi dwar it-tne\u0127\u0127ija tal-kontrolli g\u0127all-Bulgarija, ir-Rumanija u l-Kroazja, u biex jintegrahom fi\u017c-\u017cona Schengen.", "Il-Bulgarija u r-Rumanija temmew l-evalwazzjoni me\u0127tie\u0121a b'su\u010b\u010bess fl-2010 u l-2011.", "Fir-rigward tal-Kroazja, f'Ottubru tal-2019 il-Kummissjoni kkonfermat li l-Kroazja kienet \u0127adet il-mi\u017curi me\u0127tie\u0121a biex ti\u017cgura li l-kundizzjonijiet g\u0127all-applikazzjoni tal-acquis ta' Schengen ji\u0121u ssodisfati.", "Dan kien ikkonfermat mill-\u0121did wara \u017cjara addizzjonali fil-fruntieri esterni tal-Kroazja.", "\u017bona Schengen aktar inklu\u017civa se \u017c\u017cid is-sigurt\u00e0 g\u0127all-UE kollha kemm hi filwaqt li wkoll tissodisfa l-aspettattiva le\u0121ittima u l-obbligu legali ta' dawn il-pajji\u017ci li jing\u0127aqdu fix-Schengen.", "Se tikkontribwixxi wkoll biex issa\u0127\u0127a\u0127 il-fidu\u010bja re\u010biproka.", "Issa huwa f'idejn il-Kunsill biex jie\u0127u l-passi me\u0127tie\u0121a biex dawn l-Istati Membri jsiru parti minn Schengen.", "L-istess se japplika g\u0127al \u010aipru ladarba jkun lesta l-evalwazzjoni me\u0127tie\u0121a.", "Filwaqt li mhijiex parti mi\u017c-\u017cona Schengen, minn Marzu 2021, l-Irlanda g\u0127andha a\u010b\u010bess g\u0127as-Sistema ta' informazzjoni ta' Schengen, li tikkontribwixxi g\u0127al aktar sigurt\u00e0 madwar l-UE.", "Revi\u017cjoni tal-Mekkani\u017cmu ta' Evalwazzjoni u Monitora\u0121\u0121 ta' Schengen", "X'inhu l-mekkani\u017cmu ta' evalwazzjoni u monitora\u0121\u0121 ta' Schengen?", "Il-mekkani\u017cmu ta' evalwazzjoni u monitora\u0121\u0121 ta' Schengen huwa mekkani\u017cmu ta' evalwazzjoni bejn il-pari mmirat biex jivverifika li l-Istati Membri qeg\u0127din jimplimentaw ir-regoli ta' Schengen kif suppost.", "Skont il-mekkani\u017cmu, timijiet ta' esperti m\u0127arr\u0121a mill-Kummissjoni u mill-Istati Membri jevalwaw l-implimentazzjoni tar-regoli ta' Schengen tal-Istati Membri permezz ta' \u017cjarat im\u0127abbrin kif ukoll mhux im\u0127abbrin.", "B\u0127alissa, l-Istati Membri kollha ji\u0121u evalwati kull \u0127ames snin.", "Wara din l-anali\u017ci u s-sejbiet ta\u017c-\u017cjara fil-post, l-esperti, bil-koordinazzjoni tal-Kummissjoni, i\u0127ejju rapport.", "Imbag\u0127ad, tista' tintbag\u0127at firxa ta' rakkomandazzjonijiet lill-pajji\u017c tal-UE evalwat.", "L-Istat Membru evalwat ikollu jimplimenta dawn ir-rakkomandazzjonijiet u jirrapporta dwar dan.", "G\u0127ala se ji\u0121i rivedut il-mekkani\u017cmu?", "Filwaqt li l-mekkani\u017cmu ta' evalwazzjoni u monitora\u0121\u0121 ta' Schengen wassal g\u0127al titjib sustanzjali fl-implimentazzjoni tar-regoli ta' Schengen, rapport re\u010benti li g\u0127amel rendikont tal-esperjenza miksuba matul il-programm ta' evalwazzjoni tal-2015-2019 wera li hemm bosta nuqqasijiet li qed jimminaw il-potenzjal s\u0127i\u0127 tal-mekkani\u017cmu.", "Dawn jinkludu t-tul e\u010b\u010bessiv tal-pro\u010bess ta' evalwazzjoni, is-segwitu bil-mod tar-rakkomandazzjonijiet u n-nuqqas ta' appro\u010b\u010b strate\u0121iku dwar l-evalwazzjonijiet u d-diskussjonijiet politi\u010bi dwar l-istat ta' Schengen.", "Barra minn hekk, il-kwistjonijiet relatati mal-valutazzjoni tar-rispett g\u0127ad-drittijiet fundamentali fl-implimentazzjoni tar-regoli ta' Schengen ma kinux integrati bi\u017c\u017cejjed fil-mekkani\u017cmu tal-evalwazzjoni.", "Ir-revi\u017cjoni tal-mekkani\u017cmu se tg\u0127in biex dawn l-isfidi ji\u0121u indirizzati.", "X'inhuma t-tibdiliet ewlenin proposti llum?", "Il-bidliet proposti jinkludu:", "Il-mekkani\u017cmu l-\u0121did kif se jg\u0127in biex ji\u0121u rimedjati a\u0127jar in-nuqqasijiet fl-implimentazzjoni tar-regoli ta' Schengen?", "Il-proposta tipprevedi pro\u010bedura rapida sabiex in-nuqqasijiet identifikati ji\u0121u indirizzati minnufih.", "Biex ji\u0121i \u017cgurat li ma jintilef l-ebda \u017cmien meta ji\u0121i identifikat nuqqas serju, l-Istati Membri ji\u0121u notifikati minn qabel u l-Kummissjoni tinforma lill-Kunsill u lill-Parlament Ewropew minnufih.", "L-Istat Membru evalwat se jkollu jibda jirrimedja n-nuqqas minnufih, qabel l-adozzjoni tar-rapport ta' evalwazzjoni, u se jkollu jinforma lill-Kummissjoni u lill-Istati Membri dwar il-mi\u017curi me\u0127uda.", "Il-proposta tipprevedi wkoll segwitu a\u010b\u010bellerat: ir-rapport ta' evalwazzjoni u r-rakkomandazzjonijiet se jkollhom ji\u0121u adottati fi \u017cmien xahrejn u nofs minn tmiem l-evalwazzjoni biex tkun tista' tittie\u0127ed azzjoni immedjata.", "Mhux aktar tard minn sena wara l-evalwazzjoni, il-Kummissjoni se tag\u0127mel \u017cjara addizzjonali biex tivverifika l-implimentazzjoni tal-azzjonijiet ta' rimedju.", "Il-mekkani\u017cmu kif se jtejjeb il-valutazzjoni tar-rispett tad-drittijiet fundamentali?", "Il-proposta tkabbar ir-rwol tal-A\u0121enzija g\u0127ad-Drittijiet Fundamentali u l-involviment sistematiku tag\u0127ha fl-evalwazzjonijiet, kif ukoll ir-rwol ta' terzi persuni, b\u0127all-ombudspersuns, u l-awtoritajiet li jimmonitorjaw ir-rispett tad-drittijiet fundamentali.", "Il-mekkani\u017cmu rivedut ji\u017cgura li jsiru aktar sottomissjonijiet tal-anali\u017cijiet tar-riskju mill-A\u0121enzija tal-Unjoni Ewropea g\u0127ad-Drittijiet Fundamentali u jsa\u0127\u0127a\u0127 ir-referenza g\u0127ad-drittijiet fundamentali f'dak li jirrigwarda t-ta\u0127ri\u0121.", "L-evidenza mog\u0127tija mill-mekkani\u017cmi nazzjonali ta' monitora\u0121\u0121, l-ombudspersons, l-awtoritajiet li jimmonitorjaw ir-rispett tad-drittijiet fundamentali, u l-organizzazzjoni nongovernattivi u dawk internazzjonali ukoll g\u0127andhom jitqiesu meta l-evalwazzjonijiet ikunu qed ji\u0121u pprogrammati u mfassla.", "G\u0127al Aktar Informazzjoni", "Stqarrija g\u0127all-istampa: Lejn \u017cona Schengen aktar b'sa\u0127\u0127itha u re\u017ciljenti", "Strate\u0121ija lejn \u017cona Schengen re\u017ciljenti u li tiffunzjona bis-s\u0127i\u0127", "Proposta g\u0127al revi\u017cjoni tal-mekkani\u017cmu ta' evalwazzjoni u monitora\u0121\u0121 ta' Schengen (ara wkoll il-valutazzjoni tal-impatt u s-sommarju e\u017cekuttiv tag\u0127ha."]}
{"url": "https://ec.europa.eu/commission/presscorner/detail/mt/IP_21_2722", "title": "Il-Pakkett tar-Rebbieg\u0127a tas-Semestru Ewropew: Inwittu t-triq g\u0127al irkupru b'sa\u0127\u0127tu u sostenibbli", "category": "press_eu", "subcategory": "POLICY_AREA=ECOMONAFF,PR-ECOM", "date": "Tue, 01 Jun 2021 22:00:00 GMT", "text": ["Illum, il-Kummissjoni Ewropea ppre\u017centat il-Pakkett tar-Rebbieg\u0127a tas-Semestru Ewropew, li jiffoka fuq l-g\u0127oti ta' gwida fiskali lill-Istati Membri hekk kif ikomplu bil-pro\u010bess ta' ftu\u0127 gradwali tal-ekonomiji tag\u0127hom.", "Din il-gwida g\u0127andha l-g\u0127an li tg\u0127in lill-Istati Membri jsa\u0127\u0127u l-irkupri ekonomi\u010bi tag\u0127hom billi jag\u0127mlu l-a\u0127jar u\u017cu mill-Fa\u010bilit\u00e0 g\u0127all-Irkupru u r-Re\u017ciljenza (RRF, Recovery and Resilience Facility), li hija l-istrument ewlieni fil-qalba tan-NextGenerationEU.", "Is-Semestru Ewropew \u0121ie adattat din is-sena, min\u0127abba r-rabtiet li g\u0127andu mal-pjanijiet ta' rkupru u re\u017ciljenza tal-Istati Membri, u jippre\u017centa l-investimenti u r-riformi li l-RRF se tiffinanzja.", "Gwida ta' politika fiskali u l-applikazzjoni kontinwa tal-klaw\u017cola liberatorja \u0121enerali", "L-attivazzjoni tal-klaw\u017cola liberatorja \u0121enerali tal-Patt ta' Stabbilt\u00e0 u Tkabbir f'Marzu 2020 ippermettiet li l-Istati Membri jirrea\u0121ixxu malajr u jadottaw mi\u017curi ta' emer\u0121enza biex inaqqsu l-impatt ekonomiku u so\u010bjali tal-pandemija.", "Fit-3 ta' Marzu 2021, il-Komunikazzjoni tal-Kummissjoni dwar il-politika fiskali \u010b\u010barat li d-de\u010bi\u017cjoni li ti\u0121i di\u017cattivata l-klaw\u017cola liberatorja \u0121enerali g\u0127andha tittie\u0127ed fuq il-ba\u017ci ta' valutazzjoni \u0121enerali tal-istat tal-ekonomija bba\u017cata fuq kriterji kwantitattivi, bil-livell ta' attivit\u00e0 ekonomika fl-UE meta mqabbel mal-livelli ta' qabel il-kri\u017ci b\u0127ala l-kriterju kwantitattiv ewlieni.", "Abba\u017ci tat-Tbassir Ekonomiku tar-Rebbieg\u0127a 2021 tal-Kummissjoni, il-klaw\u017cola liberatorja \u0121enerali se tkompli ti\u0121i applikata fl-2022 u hija mistennija li ti\u0121i di\u017cattivata mill-2023.", "Jen\u0127tie\u0121 li l-politika fiskali tibqa' tag\u0127ti appo\u0121\u0121 fl-2021 u fl-2022.", "L-Istati Membri g\u0127andhom jevitaw li jirtiraw l-appo\u0121\u0121 b'mod prematur u jag\u0127mlu u\u017cu s\u0127i\u0127 mill-finanzjament tal-RRF.", "L-implimentazzjoni tal-investimenti u r-riformi fl-RRF se jg\u0127inu biex jappo\u0121\u0121aw l-irkupru ekonomiku, irawmu \u017cieda potenzjali fit-tkabbir u fl-impjiegi, inaqqsu l-i\u017cbilan\u010bi u jtejbu l-finanzi pubbli\u010bi.", "Fl-2022, il-politiki fiskali nazzjonali g\u0127andhom isiru dejjem aktar differenzjati, filwaqt li l-Istati Membri kollha g\u0127andhom jippreservaw l-investimenti biex jappo\u0121\u0121aw l-irkupru.", "Ladarba l-kundizzjonijiet jippermettu, l-Istati Membri g\u0127andhom isegwu politiki biex ji\u017cguraw sostenibbilt\u00e0 fiskali fit-terminu medju.", "L-Artikolu 126(3) jirrapporta dwar il-konformit\u00e0 mal-kriterji tad-defi\u010bit u tad-dejn tat-Trattat", "Il-Kummissjoni adottat rapport skont l-Artikolu 126(3) tat-Trattat dwar il-Funzjonament tal-UE (TFUE) g\u0127all-Istati Membri kollha tal-UE minbarra r-Rumanija, li di\u0121\u00e0 tinsab fil-parti korrettiva tal-Patt.", "L-iskop ta' dan ir-rapport huwa li jivvaluta l-konformit\u00e0 tal-Istati Membri mal-kriterji tad-defi\u010bit u tad-dejn tat-Trattat.", "L-anali\u017ci tissu\u0121\u0121erixxi li l-Bulgarija, id-Danimarka u l-I\u017cvezja jissodisfaw il-kriterju tad-defi\u010bit u l-Istati Membri l-o\u0127ra kollha ma jissodisfawhx.", "Il-kriterju tad-dejn mhuwiex issodisfat minn 13-il Stat Membru (il-Bel\u0121ju, il-\u0120ermanja, il-Gre\u010bja, Spanja, Franza, il-Kroazja, l-Italja, \u010aipru, l-Ungerija, l-Awstrija, il-Portugall, is-Slovenja u l-Finlandja).", "Il-Kummissjoni tqis li, f'dan l-istadju, m'g\u0127andhiex tittie\u0127ed de\u010bi\u017cjoni dwar jekk l-Istati Membri g\u0127andhomx jitqieg\u0127du ta\u0127t il-Pro\u010bedura ta' Defi\u010bit E\u010b\u010bessiv.", "Fil-ka\u017c tar-Rumanija, il-Kummissjoni tirrakkomanda li l-pjan ta' a\u0121\u0121ustament fiskali tag\u0127ha ji\u0121i a\u0121\u0121ornat, bil-g\u0127an li jikkore\u0121i d-defi\u010bit e\u010b\u010bessiv tag\u0127ha fl-2024.", "Indirizzar tal-i\u017cbilan\u010bi makroekonomi\u010bi", "Il-Kummissjoni identifikat vulnerabbiltajiet makroekonomi\u010bi marbuta mal-i\u017cbilan\u010bi u l-i\u017cbilan\u010bi e\u010b\u010bessivi g\u0127at-12-il Stat Membru mag\u0127\u017cula g\u0127all-anali\u017cijiet fil-fond fir-Rapport dwar il-Mekkani\u017cmu ta' Twissija tal-2021.", "Tliet Stati Membri g\u0127adhom jesperjenzaw \u017cbilan\u010bi e\u010b\u010bessivi (\u010aipru, il-Gre\u010bja u l-Italja) u disg\u0127a o\u0127ra qed jesperjenzaw \u017cbilan\u010bi (il-Kroazja, Franza, il-\u0120ermanja, l-Irlanda, in-Netherlands, il-Portugall, ir-Rumanija, Spanja u l-I\u017cvezja).", "L-implimentazzjoni tar-riformi u l-investimenti ta\u0127t l-RRF hija mistennija li tg\u0127in biex ji\u0121u indirizzati l-isfidi identifikati matul i\u010b-\u010bikli pre\u010bedenti tas-Semestru u g\u0127andha rwol importanti fl-indirizzar tal-i\u017cbilan\u010bi makroekonomi\u010bi e\u017cistenti.", "Rapport dwar is-sorveljanza msa\u0127\u0127a u rapporti dwar is-sorveljanza ta' wara l-programm", "Il-Kummissjoni adottat l-g\u0127axar rapport dwar is-sorveljanza msa\u0127\u0127a g\u0127all-Gre\u010bja.", "Ir-rapport jikkonkludi li, minkejja \u010b-\u010birkostanzi diffi\u010bli li n\u0127olqu mit-tifqig\u0127a tal-pandemija tal-COVID-19, il-Gre\u010bja \u0127adet l-azzjonijiet me\u0127tie\u0121a biex tirrispetta l-impenji spe\u010bifi\u010bi tag\u0127ha.", "Il-Kummissjoni adottat ukoll ir-rapporti dwar is-sorveljanza ta' wara l-programm g\u0127all-Irlanda, Spanja, \u010aipru u l-Portugall.", "Ir-rapporti jikkonkludu li l-kapa\u010bitajiet ta' \u0127las lura ta' kull Stat Membru kkon\u010bernat g\u0127adhom b'sa\u0127\u0127ithom.", "Linji Gwida dwar l-Impjiegi", "Il-Linji Gwida dwar l-impjiegi jistabbilixxu prijoritajiet komuni g\u0127all-politiki tal-impjiegi nazzjonali bil-\u0127sieb li dawn isiru aktar inklu\u017civi u \u0121usti.", "Il-Linji Gwida, li \u0121ew adottati f'Ottubru 2020, \u0121ew a\u0121\u0121ornati biex jintegraw is-sostenibbilt\u00e0 ambjentali u d-dimensjonijiet di\u0121itali, u jirriflettu l-Komunikazzjoni dwar Ewropa So\u010bjali Aktar b'Sa\u0127\u0127itha g\u0127al Tran\u017cizzjonijiet \u0120usti u jintegraw l-G\u0127anijiet ta' \u017bvilupp Sostenibbli tan-NU.", "Indirizzaw ukoll il-konsegwenzi tal-kri\u017ci tal-COVID-19, u jipprovdu gwida spe\u010bifika li g\u0127andha l-g\u0127an li tnaqqas l-impatt tal-kri\u017ci fuq l-impjiegi u s-so\u010bjet\u00e0.", "Min\u0127abba r-rilevanza kontinwa tag\u0127hom, il-Kummissjoni tipproponi li l-Linji Gwida attwali dwar l-Impjiegi ji\u0121u riportati g\u0127all-2021 u tenfasizza r-rwol tal-miri ewlenin \u0121odda tal-UE stabbiliti bil-Pjan ta' Azzjoni tal-Pilastru Ewropew tad-Drittijiet So\u010bjali u l-gwida ta' politika li \u0127ar\u0121et mis-Summit So\u010bjali ta' Porto.", "Il-Membri tal-Kulle\u0121\u0121 qalu:", "Valdis Dombrovskis, il-Vi\u010bi President E\u017cekuttiv g\u0127al Ekonomija g\u0127as-Servizz tan-Nies, qal: \u201cQed nippre\u017centaw din l-\u201cEdizzjoni Spe\u010bjali\u201d tal-Pakkett tar-Rebbieg\u0127a f'mument kru\u010bjali, bl-irkupru tag\u0127na wara l-kantuniera i\u017cda bit-triq 'il quddiem li g\u0127adha mimlija in\u010bertezzi.", "G\u0127aldaqstant, se nkomplu nu\u017caw l-g\u0127odod kollha biex l-ekonomiji tag\u0127na jer\u0121g\u0127u lura fit-triq it-tajba.", "Qed nestendu l-klaw\u017cola liberatorja \u0121enerali fl-2022, bil-\u0127sieb li niddi\u017cattivawha fl-2023.", "Qed in\u0127e\u0121\u0121u lill-Istati Membri biex i\u017commu politiki fiskali ta' appo\u0121\u0121 din is-sena u s-sena d-die\u0127la, u jippreservaw l-investiment pubbliku u jag\u0127mlu l-a\u0127jar u\u017cu mill-finanzjament mill-Fa\u010bilit\u00e0 g\u0127all-Irkupru u r-Re\u017ciljenza biex ting\u0127ata spinta lit-tkabbir.", "Ta\u0127lita g\u0127aqlija ta' nefqiet - iffukati fuq l-investimenti filwaqt li jin\u017camm kontroll fuq l-ispejje\u017c l-o\u0127ra - se jiffa\u010bilitaw ir-ritorn g\u0127al po\u017cizzjonijiet aktar prudenti fit-terminu medju, li se jkun importanti b'mod spe\u010bjali g\u0127all-pajji\u017ci b'dejn g\u0127oli.\u201d", "Nicolas Schmit, il-Kummissarju g\u0127all-Impjiegi u d-Drittijiet So\u010bjali, qal: \u201cWaqt is-Summit So\u010bjali f'Porto tajna definizzjoni tal-a\u0121enda so\u010bjali tal-Ewropa g\u0127ad-de\u010bennju li jmiss f'konformit\u00e0 mal-Pjan ta' Azzjoni tal-Pilastru Ewropew tad-Drittijiet So\u010bjali.", "Il-Linji Gwida dwar l-Impjiegi proposti llum jistabbilixxu prijoritajiet komuni g\u0127all-Istati Membri, li jiffukaw fuq il-\u0127olqien ta' impjiegi ta' kwalit\u00e0, il-modernizzazzjoni u l-inklu\u017civit\u00e0 tas-swieq tax-xog\u0127ol, l-edukazzjoni u t-ta\u0127ri\u0121, kif ukoll protezzjoni so\u010bjali u sistemi tas-sa\u0127\u0127a adegwati.", "It-trasformazzjoni tal-prin\u010bipji tal-Pilastru mill-kliem g\u0127all-fatti permezz tas-Semestru Ewropew se tikkontribwixxi g\u0127all-irkupru re\u017ciljenti, inklu\u017civ u sostenibbli tal-Ewropa.\u201d", "Paolo Gentiloni, il-Kummissarju g\u0127all-Ekonomija, qal: \u201cXitwa kerha qed tag\u0127ti lok g\u0127al rebbieg\u0127a sabi\u0127a g\u0127all-ekonomija Ewropea.", "Miljuni ta' Ewropej qed jitlaqqmu kuljum u hekk kif in-numri tal-ka\u017cijiet qed jonqsu, ir-restrizzjonijiet qed ji\u0121u llaxkati u l-fidu\u010bja qed ti\u017cdied.", "Fl-a\u0127\u0127ar, in-NextGenerationEU huwa realt\u00e0.", "Issa jen\u0127tie\u0121 li ma ni\u017cbaljawx fil-passi li jmiss.", "L-irkupru g\u0127adu irregolari u l-in\u010bertezza g\u0127adha g\u0127olja, g\u0127alhekk il-politika ekonomika trid tibqa' tag\u0127ti appo\u0121\u0121 kemm fl-2021 kif ukoll fl-2022.", "Bis-sa\u0127\u0127a wkoll tal-Fa\u010bilit\u00e0 g\u0127all-Irkupru u r-Re\u017ciljenza, l-investiment pubbliku huwa mistenni li jil\u0127aq l-og\u0127la livell tieg\u0127u f'aktar minn g\u0127axar snin.", "Il-messa\u0121\u0121 tag\u0127na llum huwa li l-pajji\u017ci kollha g\u0127andhom jippreservaw ukoll l-investiment iffinanzjat fil-livell nazzjonali.", "Ladarba r-riskji g\u0127as-sa\u0127\u0127a jonqsu, il-pajji\u017ci tal-UE g\u0127andhom jag\u0127mlu tran\u017cizzjoni b'attenzjoni g\u0127al mi\u017curi aktar immirati biex jg\u0127inu lill-kumpaniji u lill-\u0127addiema jinnavigaw id-dinja wara l-COVID.\u201d", "Il-passi li jmiss", "Il-Kummissjoni tistieden lill-Grupp tal-Euro u lill-Kunsill biex jiddiskutu l-pakkett u japprovaw il-gwida offruta llum.", "Hija tistenna bil-\u0127erqa li tinvolvi ru\u0127ha fi djalogu kostruttiv mal-Parlament Ewropew dwar il-kontenut ta' dan il-pakkett u dwar kull pass sussegwenti fi\u010b-\u010biklu tas-Semestru Ewropew.", "Aktar informazzjoni", "Il-Pakkett tar-Rebbieg\u0127a tas-Semestru Ewropew 2021: Mistoqsijiet u twe\u0121ibiet", "Il-Pakkett tar-Rebbieg\u0127a tas-Semestru Ewropew 2021 - Dokumenti:", "Il-Komunikazzjoni dwar ir-rakkomandazzjonijiet tal-Kummissjoni", "Ir-rakkomandazzjonijiet tal-Kummissjoni", "Ir-rapport skont l-Artikolu 126(3)", "Il-linji gwida dwar l-impjiegi g\u0127all-2021", "L-g\u0127axar rapport ta' sorveljanza msa\u0127\u0127a g\u0127all-Gre\u010bja", "Ir-rapport dwar is-sorveljanza ta' wara l-programm g\u0127al \u010aipru", "Ir-rapport dwar is-sorveljanza ta' wara l-programm g\u0127all-Irlanda", "Ir-rapport dwar is-sorveljanza ta' wara l-programm g\u0127al Spanja", "Ir-rapport dwar is-sorveljanza ta' wara l-programm g\u0127all-Portugall", "Is-Semestru Ewropew", "Semestru Ewropew 2021 \u2013 \u010biklu e\u010b\u010bezzjonali", "Il-Komunikazzjoni dwar ir-rispons tal-politika fiskali", "It-Tbassir Ekonomiku tar-Rebbieg\u0127a 2021", "Il-Patt ta' Stabbilt\u00e0 u Tkabbir", "Il-pro\u010bedura ta' \u017cbilan\u010b makroekonomiku"]}
{"url": "https://ec.europa.eu/commission/presscorner/detail/mt/IP_21_2708", "title": "Lejn \u017cona Schengen aktar b'sa\u0127\u0127itha u aktar re\u017ciljenti", "category": "press_eu", "subcategory": "POLICY_AREA=HOMEAFF,MIGR", "date": "Tue, 01 Jun 2021 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum, il-Kummissjoni Ewropea qed tippre\u017centa Strate\u0121ija \u0121dida biex l-akbar \u017cona tal-ivvja\u0121\u0121ar liberu fid-dinja \u2013 i\u017c-\u017cona Schengen \u2013 issir aktar b'sa\u0127\u0127itha u aktar re\u017ciljenti.", "Fi\u017c-\u017cona Schengen hemm aktar minn 420 miljun persuna f'26 pajji\u017c.", "It-tne\u0127\u0127ija tal-kontrolli fil-fruntieri interni bejn l-Istati ta' Schengen hija parti integrali mill-istil ta' \u0127ajja Ewropew: kwa\u017ci 1.7 miljun persuna jg\u0127ixu fi Stat ta' Schengen u ja\u0127dmu f'ie\u0127or.", "In-nies bnew \u0127ajjithom madwar il-libertajiet li toffri \u017c-\u017cona Schengen, bi 3.5 miljun persuna li jaqsmu minn Stat ta' Schengen g\u0127al ie\u0127or kuljum.", "Il-fluss liberu tan-nies, tal-o\u0121\u0121etti u tas-servizzi jinsab fil-qalba tal-Unjoni Ewropea u huwa kru\u010bjali g\u0127all-irkupru tal-Ewropa wara l-kri\u017ci tal-coronavirus.", "Bl-Istrate\u0121ija tal-lum, il-Kummissjoni tqis l-isfidi li \u0127abbtet wi\u010b\u010bha mag\u0127hom i\u017c-\u017cona Schengen f'dawn l-a\u0127\u0127ar snin, u tippre\u017centa triq 'il quddiem li \u017c\u017comm il-benefi\u010b\u010bji ta' Schengen.", "Jen\u0127tie\u0121 azzjoni komuni fil-livell tal-Unjoni biex l-Istati Membri jla\u0127\u0127qu mal-isfidi tal-lum.", "Hemm tliet pilastri li jirfdu l-funzjonament tajjeb ta\u017c-\u017cona Schengen: \u0121estjoni effettiva tal-fruntieri esterni tal-UE, tis\u0127i\u0127 tal-mi\u017curi interni biex jikkumpensaw g\u0127an-nuqqas tal-kontrolli fil-fruntieri interni, b'mod partikolari dwar il-kooperazzjoni tal-pulizija, is-sigurt\u00e0 u l-\u0121estjoni tal-migrazzjoni, u \u017cgurar ta' t\u0127ejjija u governanza sodi, inklu\u017c it-tlestija ta' Schengen.", "Illum, biex trawwem fidu\u010bja re\u010biproka fl-implimentazzjoni tar-regoli ta' Schengen, il-Kummissjoni qed tippre\u017centa wkoll proposta biex tirrevedi l-mekkani\u017cmu ta' evalwazzjoni u monitora\u0121\u0121 ta' Schengen.", "Il-President tal-Kummissjoni Ewropea, Ursula von der Leyen, qalet: \u201cIl-libert\u00e0 li ni\u010b\u010baqalqu, ng\u0127ixu u na\u0127dmu fi Stati Membri differenti hija libert\u00e0 li l-Ewropej jg\u0127o\u017c\u017cu.", "Hija wa\u0127da mill-akbar kisbiet tal-UE, u kri\u017cijiet u sfidi differenti urewna li ma nistg\u0127ux nie\u0127du lil Schengen b\u0127ala fatt. Illum, qed nippre\u017centaw triq 'il quddiem li ti\u017cgura li Schengen g\u0127adha valida, triq li ti\u017cgura l-fluss liberu tan-nies, tal-o\u0121\u0121etti u tas-servizzi, huma x'inhuma \u010b-\u010birkustanzi, biex ner\u0121g\u0127u nibnu l-ekonomiji tag\u0127na u biex a\u0127na no\u0127or\u0121u aktar b'sa\u0127\u0127itna flimkien.\u201d", "Il-Vi\u010bi President g\u0127all-Promozzjoni tal-Istil ta' \u0126ajja Ewropew Tag\u0127na, Margaritis Schinas, qal: \u201cIl-moviment bla xkiel fi\u017c-\u017cona Schengen huwa essenzjali g\u0127all-istil ta' \u0127ajja Ewropew tag\u0127na.", "Schengen hija magna li ta\u0127dem sew, i\u017cda b\u0127al kull magna, biex tibqa' ta\u0127dem tul is-snin, jen\u0127tie\u0121 li s-sisien tag\u0127ha jissa\u0127\u0127ew b'mod kostanti.", "Illum qed nippre\u017centaw triq \u0121dida 'l quddiem li ti\u017cgura s-sigurt\u00e0 u l-mobbilt\u00e0 ta\u010b-\u010bittadini tal-UE filwaqt li ssa\u0127\u0127a\u0127 ir-re\u017ciljenza ta' Schengen g\u0127all-isfidi.", "Naturalment, Schengen mhijiex kompluta ming\u0127ajr l-Istati Membri kollha tag\u0127na.", "Schengen aktar inklu\u017civa se tkun Schengen aktar b'sa\u0127\u0127itha u aktar sigura.\u201d", "Il-Kummissarju g\u0127all-Affarijiet Interni, Ylva Johansson, qalet: \u201cBl-Istrate\u0121ija ta' Schengen tal-lum, se nkunu aktar b'sa\u0127\u0127itna 'l barra biex inkunu aktar liberi 'l \u0121ewwa.", "Sistemi tal-IT tal-og\u0127la livell se jtejbu l-\u0121estjoni tal-fruntieri esterni filwaqt li l-kooperazzjoni msa\u0127\u0127a tal-pulizija u l-\u0121estjoni komuni tal-migrazzjoni se jg\u0127inu biex isa\u0127\u0127u \u017c-\u017cona Schengen ming\u0127ajr kontrolli fuq il-fruntieri.", "L-Istrate\u0121ija tal-lum se trawwem il-fidu\u010bja u l-governanza biex tippermetti li nanti\u010bipaw, in\u0127ejju u nirrea\u0121ixxu a\u0127jar u nimpenja ru\u0127i biex ni\u017cgura li l-Istati Membri kollha jag\u0127tu sehemhom.\u201d", "L-Istrate\u0121ija g\u0127andha l-g\u0127an li:", "Mekkani\u017cmu ta' evalwazzjoni rivedut g\u0127al fidu\u010bja msa\u0127\u0127a", "Biex trawwem fidu\u010bja komuni fl-implimentazzjoni tar-regoli ta' Schengen u ji\u0121i \u017cgurat li kwalunkwe nuqqas ji\u0121i identifikat u rimedjat malajr, illum il-Kummissjoni qed tipproponi li tirrevedi l-mekkani\u017cmu ta' evalwazzjoni u monitora\u0121\u0121 ta' Schengen.", "Il-bidliet jinkludu l-a\u010b\u010bellerazzjoni tal-pro\u010bess ta' evalwazzjoni kif ukoll pro\u010bedura rapida f'ka\u017c ta' nuqqasijiet sinifikanti li jistg\u0127u jpo\u0121\u0121u li\u017c-\u017cona Schengen kollha kemm hi f'riskju.", "Se jkun hemm ukoll aktar enfasi politika fuq l-evalwazzjonijiet ta' Schengen billi r-ri\u017cultati tag\u0127hom se ji\u0121u inklu\u017ci fir-rapport annwali dwar l-Istat ta' Schengen u diskussi mal-Parlament Ewropew u mal-Kunsill.", "Il-mekkani\u017cmu rivedut jinkludi monitora\u0121\u0121 imsa\u0127\u0127a\u0127 g\u0127ar-rispett tad-drittijiet fundamentali.", "Sfond", "36 sena ilu, \u0127ames Stati Membri qablu li jne\u0127\u0127u l-kontrolli tal-fruntieri bejniethom.", "Illum, fi\u017c-\u017cona Schengen ming\u0127ajr fruntieri interni hemm aktar minn 420 miljun persuna f'26 Stat Ewropew.", "I\u017c-\u017cona Schengen hija mag\u0127mula mill-pajji\u017ci kollha tal-UE minbarra l-Bulgarija, ir-Rumanija, il-Kroazja, \u010aipru u l-Irlanda.", "Tinkludi wkoll erba' pajji\u017ci mhux tal-UE: l-I\u017clanda, in-Norve\u0121ja, l-I\u017cvizzera u l-Liechtenstein.", "Jen\u0127tie\u0121 li r-regoli ta' Schengen ji\u0121u a\u0121\u0121ornati biex ji\u0121u adattati g\u0127all-isfidi li qed jevolvu.", "Biex tibni \u017cona Schengen aktar re\u017ciljenti, f'Settembru tas-sena l-o\u0127ra fid-diskors tag\u0127ha dwar l-Istat tal-Unjoni, il-President von der Leyen \u0127abbret li l-Kummissjoni se tressaq strate\u0121ija \u0121dida g\u0127all-futur ta' Schengen.", "Din l-Istrate\u0121ija hija bba\u017cata fuq konsultazzjonijiet estensivi mal-Membri tal-Parlament Ewropew u l-Ministri tal-Affarijiet Interni li ltaqg\u0127u fil-Forum Schengen f'Novembru 2020 u f'Mejju 2021.", "G\u0127al Aktar Informazzjoni", "MEMO: Lejn \u017cona Schengen aktar b'sa\u0127\u0127itha u aktar re\u017ciljenti", "Pa\u0121na bil-fatti", "Strate\u0121ija lejn \u017cona Schengen re\u017ciljenti u li tiffunzjona bis-s\u0127i\u0127", "Proposta ta' revi\u017cjoni tal-mekkani\u017cmu ta' evalwazzjoni u monitora\u0121\u0121 ta' Schengen + l-Anness (ara wkoll il-valutazzjoni tal-impatt u s-sommarju e\u017cekuttiv tag\u0127ha)"]}
{"url": "https://ec.europa.eu/commission/presscorner/detail/mt/IP_21_2810", "title": "Il-Kummissjoni Ewropea tilqa' b'sodisfazzjon il-ftehim politiku dwar l-Istrument g\u0127all-Assistenza ta' Qabel l-Ade\u017cjoni (IPA III) ta' EUR 14.2 biljun il-\u0121did", "category": "press_eu", "subcategory": "POLICY_AREA=ENLNEIG,PR-EUWORLD", "date": "Tue, 01 Jun 2021 22:00:00 GMT", "text": ["Il-Kummissjoni Ewropea tilqa' b'sodisfazzjon il-ftehim politiku tal-lum bejn il-Parlament Ewropew u l-Kunsill dwar l-Istrument il-\u0121did g\u0127all-Assistenza ta' Qabel l-Ade\u017cjoni (IPA III), b'ba\u0121it totali ta' aktar minn EUR 14-il biljun, g\u0127all-perjodu tal-Qafas Finanzjarju Pluriennali 2021-2027.", "Dan l-istrument jappo\u0121\u0121a lill-pajji\u017ci kandidati u kandidati potenzjali fi triqithom lejn l-issodisfar tal-kriterji tal-ade\u017cjoni mal-UE permezz ta' riformi approfonditi u komprensivi.", "Il-ftehim tal-lum issa se ji\u0121i tradott f'testi legali, li je\u0127tie\u0121 li ji\u0121u approvati mill-Parlament Ewropew u mill-Kunsill.", "Il-Kummissarju g\u0127all-Vi\u010binat u t-Tkabbir, Oliv\u00e9r V\u00e1rhelyi, qal: \u201cDan il-ftehim tant mistenni dwar l-assistenza finanzjarja ambizzju\u017ca tag\u0127na huwa sinjal po\u017cittiv, gradit u qawwi g\u0127all-Balkani tal-Punent u t-Turkija.", "Il-pakkett miftiehem huwa investiment solidu fil-futur tar-re\u0121jun tat-tkabbir u tal-UE, li jappo\u0121\u0121a l-implimentazzjoni ta' riformi politi\u010bi, istituzzjonali, so\u010bjali u ekonomi\u010bi ewlenin biex jikkonformaw mal-istandards tal-UE u jallinjaw ru\u0127hom progressivament mar-regoli, l-istandards u l-politiki tag\u0127ha.", "Dan se jipprovdi finanzjament g\u0127all-Pjan Ekonomiku u ta' Investiment g\u0127all-Balkani tal-Punent, g\u0127odda ewlenija li tirfed l-irkupru ekonomiku ta' dan ir-re\u0121jun prijoritarju.", "Permezz ta' investimenti f'setturi ewlenin inklu\u017ci l-konnettivit\u00e0, l-infrastruttura, l-ambjent u l-klima, kif ukoll l-ener\u0121ija u t-teknolo\u0121ija di\u0121itali, se jag\u0127ti spinta lill-konver\u0121enza mal-UE u se j\u0121ib benefi\u010b\u010bji tan\u0121ibbli g\u0127a\u010b-\u010bittadini.\u201d", "Meta mqabbel mal-IPA I u mal-IPA II, l-istrument il-\u0121did se joffri appo\u0121\u0121 lill-Albanija, lill-Bo\u017cnija-\u0126erzegovina, lill-Kosovo, lill-Montenegro, lill-Ma\u010bedonja ta' Fuq, lis-Serbja u lit-Turkija b'pakkett ba\u0121itarju ta' EUR 14.162 biljun fi prezzijiet attwali g\u0127all-2021-2027, li jibda b'mod retroattiv mill-1 ta' Jannar 2021.", "L-IPA III jippre\u017centa appro\u010b\u010b solidu mmexxi mill-politika, b'mobilizzazzjoni strate\u0121ika u dinamika tal-assistenza, li jpo\u0121\u0121i l-\u201celementi fundamentali\u201d fil-qalba tieg\u0127u: bi ffukar fuq l-istat tad-dritt u r-rispett tal-valuri fundamentali; bit-tis\u0127i\u0127 tal-istituzzjonijiet demokrati\u010bi u r-riforma tal-amministrazzjoni pubblika; bil-promozzjoni tal-governanza ekonomika u tar-riformi lejn il-kompetittivit\u00e0.", "L-istrument il-\u0121did se j\u017cid il-kontroll mill-Unjoni, billi l-ipprogrammar tieg\u0127u huwa bba\u017cat aktar fuq il-prijoritajiet temati\u010bi minflok fuq il-pakketti tal-pajji\u017ci.", "Dan jippermetti li ji\u0121u ppremjati l-prestazzjoni u l-progress lejn il-prijoritajiet ewlenin u \u017c-\u017cieda fil-flessibbilt\u00e0 biex ikun hemm reazzjoni g\u0127all-\u0127ti\u0121ijiet dejjem jevolvu tal-pajji\u017ci s\u0127ab fi triqthom lejn l-ade\u017cjoni.", "Il-koerenza u l-komplementarjet\u00e0 bejn l-IPA III u l-Istrument ta' Vi\u010binat, ta' Kooperazzjoni g\u0127all-I\u017cvilupp u ta' Kooperazzjoni Internazzjonali (Neighbourhood, Development and International Cooperation Instrument, NDICI) \u2013 Ewropa Globali l-\u0121did ta' kwa\u017ci EUR 80 biljun se ji\u0121u \u017cgurati, inklu\u017c permezz tal-komponenti temati\u010bi u ta' reazzjoni rapida tal-NDICI \u2013 Ewropa Globali li minnhom jibbenefikaw ukoll il-pajji\u017ci kandidati u l-kandidati potenzjali.", "Barra minn hekk, l-investimenti strate\u0121i\u010bi fil-konnettivit\u00e0 tal-infrastruttura, l-SMEs, l-effi\u010bjenza ener\u0121etika, l-innovazzjoni, l-ekonomija di\u0121itali u ekolo\u0121ika se ji\u0121u kkon\u010bentrati permezz tal-Garanzija g\u0127all-Azzjoni Esterna ta\u0127t l-NDICI \u2013 Ewropa Globali, li se jkollha l-kapa\u010bit\u00e0 li tiggarantixxi investimenti sa EUR 53.4 biljun madwar id-dinja (inklu\u017c fil-benefi\u010bjarji tal-IPA).", "Sfond u passi li jmiss", "Il-fondi ta' qabel l-ade\u017cjoni tal-UE huma investiment g\u0127aqli fil-futur kemm tal-pajji\u017ci tat-tkabbir kif ukoll tal-UE nnifisha.", "L-g\u0127an tal-istrument huwa li jappo\u0121\u0121a lill-benefi\u010bjarji fl-adozzjoni u l-implimentazzjoni ta' riformi politi\u010bi, istituzzjonali, legali, amministrattivi, so\u010bjali u ekonomi\u010bi me\u0127tie\u0121a biex jikkonformaw mad-drittijiet u l-obbligi tas-s\u0127ubija fl-Unjoni, u b'hekk jikkontribwixxi g\u0127all-istabbilt\u00e0, is-sigurt\u00e0 u l-prosperit\u00e0 tag\u0127hom.", "Dawk ir-riformi g\u0127andhom jipprovdu li\u010b-\u010bittadini tag\u0127hom b'opportunitajiet a\u0127jar u jippermettu l-i\u017cvilupp ta' standards ekwivalenti g\u0127al dawk li jgawdu minnhom i\u010b-\u010bittadini tal-UE.", "Il-fondi ta' qabel l-ade\u017cjoni jg\u0127inu wkoll biex l-UE til\u0127aq l-g\u0127anijiet tag\u0127ha stess fir-rigward tal-irkupru ekonomiku sostenibbli, il-provvista tal-ener\u0121ija, it-trasport, l-ambjent u t-tibdil fil-klima, u t-trasformazzjoni di\u0121itali.", "Il-ftehim politiku li ntla\u0127aq illum huwa ftehim ibbilan\u010bjat li jindirizza l-a\u0127\u0127ar elementi miftu\u0127a tan-negozjati, prin\u010bipalment dwar il-governanza tal-istrument il-\u0121did u l-possibbilt\u00e0 li l-assistenza ti\u0121i modulata.", "Dan il-ftehim politiku issa se ji\u0121i tradott f'test legali, qabel ma \u017c-\u017cew\u0121 istituzzjonijiet iniedu l-pro\u010bess ta' konferma g\u0127all-adozzjoni formali tal-IPA III.", "L-adozzjoni tal-istrument mistennija g\u0127all-\u0127arifa.", "Ladarba ji\u0121i adottat, l-IPA III ji\u0121i implimentat bl-approvazzjoni ta' Qafas ta' Programmazzjoni g\u0127all-perjodu 2021-2027, li se jipprovdi l-qafas strate\u0121iku u l-prijoritajiet tal-programmazzjoni g\u0127all-implimentazzjoni finanzjarja tal-azzjonijiet.", "G\u0127al Aktar Informazzjoni", "Skeda informattiva dwar l-Istrument g\u0127all-Assistenza ta' Qabel l-Ade\u017cjoni (IPA III)"]}
{"url": "https://ec.europa.eu/commission/presscorner/detail/mt/IP_21_2746", "title": "Il-Kummissjoni u Breakthrough Energy Catalyst i\u0127abbru s\u0127ubija \u0121dida g\u0127all-appo\u0121\u0121 tal-investimenti f'teknolo\u0121iji nodfa g\u0127all-industriji b'livell baxx ta' emissjonijiet tal-karbonju", "category": "press_eu", "subcategory": "POLICY_AREA=DIGAG,PR-DIGITAL", "date": "Tue, 01 Jun 2021 22:00:00 GMT", "text": ["Illum, il-President tal-Kummissjoni Ursula von der Leyen u Bill Gates \u0127abbru s\u0127ubija pijuniera bejn il-Kummissjoni Ewropea u Breakthrough Energy Catalyst g\u0127all-appo\u0121\u0121 tal-investimenti fit-teknolo\u0121iji tal-klima kriti\u010bi li se jippermettu ekonomija b'emissjonijiet netti \u017cero.", "Ippre\u017centata fl-okka\u017cjoni tas-sitt laqg\u0127a Ministerjali tal-Missjoni Innovazzjoni, is-s\u0127ubija l-\u0121dida g\u0127andha l-g\u0127an li timmobilizza investimenti \u0121odda li jla\u0127\u0127qu sa \u20ac820 miljun/$1 biljun bejn l-2022-26 biex jinbnew pro\u0121etti ta' dimostrazzjoni kummer\u010bjali fuq skala kbira g\u0127at-teknolo\u0121iji nodfa \u2014 jitnaqqsu l-kostijiet tag\u0127hom, ti\u0121i a\u010b\u010bellerata l-implimentazzjoni tag\u0127hom, u jitwassal tnaqqis sinifikanti fl-emissjonijiet ta' CO2 skont il-Ftehim ta' Pari\u0121i.", "Din is-s\u0127ubija l-\u0121dida g\u0127andha l-g\u0127an li tinvesti f'portafoll ta' pro\u0121ett b'impatt kbir ibba\u017cati fl-UE inizjalment f'erba' setturi b'potenzjal g\u0127oli li jg\u0127inu biex jintla\u0127qu l-ambizzjonijiet ekonomi\u010bi u klimati\u010bi tal-Patt Ekolo\u0121iku Ewropew:", "B'dan il-mod, tfittex li ssa\u0127\u0127a\u0127 it-teknolo\u0121iji intelli\u0121enti ewlenin fil-livell klimatiku u t\u0127affef it-tran\u017cizzjoni lejn industriji sostenibbli fl-Ewropa.", "Ursula von der Leyen, il-President tal-Kummissjoni Ewropea, qalet: \u201cPermezz tal-Patt Ekolo\u0121iku Ewropew tag\u0127na, l-Ewropa trid issir l-ewwel kontinent newtrali g\u0127all-klima sal-2050.", "U l-Ewropa g\u0127andha wkoll l-opportunit\u00e0 kbira li ssir il-kontinent tal-innovazzjoni klimatika.", "G\u0127al dan il-g\u0127an, matul l-g\u0127axar snin li \u0121ejjin, il-Kummissjoni Ewropea se timmobilizza investimenti massivi f'industriji \u0121odda u li qed jittrasformaw.", "Huwa g\u0127alhekk li ninsab kuntenta li se ning\u0127aqdu flimkien ma' Breakthrough Energy.", "Is-s\u0127ubija tag\u0127na se tappo\u0121\u0121a lin-negozji u lill-innovaturi tal-UE biex ja\u0127sdu l-benefi\u010b\u010bji tat-teknolo\u0121iji li jnaqqsu l-emissjonijiet u jo\u0127olqu l-impjiegi tal-futur.\u201d", "Bill Gates, il-Fundatur ta' Breakthrough Energy, qal: \u201cId-dekarbonizzazzjoni tal-ekonomija globali hija l-akbar opportunit\u00e0 g\u0127all-innovazzjoni li qatt rat id-dinja.", "L-Ewropa se jkollha rwol kritiku, billi wriet impenn bikri u konsistenti g\u0127all-klima u tmexxija fit-tul fix-xjenza, l-in\u0121inerija u t-teknolo\u0121ija.", "Permezz ta' din is-s\u0127ubija, l-Ewropa se twitti t-triq g\u0127al futur b'emissjonijiet netti \u017cero li fih it-teknolo\u0121iji nodfa jkunu affidabbli, disponibbli u g\u0127all-but ta' kul\u0127add.\u201d", "Is-s\u0127ubija bejn il-Kummissjoni Ewropea u Breakthrough Energy Catalyst se tkun immirata lejn teknolo\u0121iji b'potenzjal rikonoxxut li jnaqqsu l-emissjonijiet tal-gassijiet b'effett ta' serra i\u017cda li b\u0127alissa huma g\u0127aljin wisq biex jitkabbru u jikkompetu mat-teknolo\u0121iji e\u017cistenti bba\u017cati fuq il-karburanti fossili.", "Id-dinja ma tistax tistenna li t-teknolo\u0121iji ji\u017cviluppaw wa\u0127edhom.", "Billi tg\u0127aqqad flimkien is-setturi pubbli\u010bi u privati biex jinvestu fi pro\u0121etti ta' dimostrazzjoni fuq skala kbira, is-s\u0127ubija se tg\u0127in biex jitnaqqsu l-kostijiet ta' dawn it-teknolo\u0121iji kriti\u010bi, filwaqt li ji\u0121u a\u010b\u010bellerati l-adozzjoni u l-u\u017cu tag\u0127hom.", "Dan se jg\u0127in biex it-tmexxija xjentifika ssir il-ba\u017ci tal-industriji sostenibbli tal-futur.", "L-appo\u0121\u0121 se jie\u0127u l-forma ta' strumenti finanzjarji u g\u0127otjiet.", "Il-finanzjament tal-UE g\u0127as-s\u0127ubija huwa previst minn Orizzont Ewropa u mill-Fond ta' Innovazzjoni fil-qafas ta' InvestEU, skont il-pro\u010beduri ta' governanza stabbiliti.", "Il-Programm Breakthrough Energy Catalyst se jimmobilizza kapital privat ekwivalenti u fondi filantropi\u010bi biex jiffinanzja l-pro\u0121etti mag\u0127\u017cula.", "Is-s\u0127ubija se tkun miftu\u0127a wkoll g\u0127al investimenti nazzjonali mill-Istati Membri tal-UE permezz ta' InvestEU jew fil-livell tal-pro\u0121etti.", "L-UE qed tappo\u0121\u0121a firxa ta' s\u0127ubijiet ta\u0127t il-programm Orizzont Ewropa (filwaqt li tibni fuq dawk appo\u0121\u0121ati ta\u0127t programmi pre\u010bedenti tal-UE g\u0127ar-ri\u010berka u l-innovazzjoni), li jimmobilizzaw il-finanzjament privat biex iwettqu sfidi globali ur\u0121enti u jimmodernizzaw l-industrija permezz tar-ri\u010berka u l-innovazzjoni.", "Fond ta' investiment ta' \u20ac100 miljun stabbilit ma' Breakthrough Energy Ventures fl-2019 wassal g\u0127al investimenti promettenti f'setturi ewlenin relatati mal-ener\u0121ija fejn l-isforzi fil-\u0121lieda kontra t-tibdil fil-klima huma essenzjali.", "Breakthrough Energy be\u0127siebha ting\u0127aqad ma' programmi e\u017cistenti tal-UE b\u0127al Orizzont Ewropa u l-Fond ta' Innovazzjoni biex tiffinanzja s-s\u0127ubija l-\u0121dida, li se tkun implimentata mill-Bank Ewropew tal-Investiment u minn istituzzjonijiet finanzjarji interessati o\u0127ra ta\u0127t il-programm InvestEU.", "B\u0127alissa hemm sej\u0127a g\u0127al espressjonijiet ta' interess g\u0127al s\u0127ab ta' implimentazzjoni potenzjali tal-InvestEU miftu\u0127a sat-30 ta' \u0120unju 2021.", "Il-Kummissjoni qed torganizza sessjoni ta' informazzjoni pubblika qabel din l-iskadenza biex tippre\u017centa l-opportunitajiet tas-s\u0127ubija ta' Catalyst.", "Breakthrough Energy Catalyst huwa programm rivoluzzjonarju li juri kif ji\u0121u ffinanzjati, ji\u0121u prodotti u jinxtraw is-soluzzjonijiet il-\u0121odda li se jkunu l-ba\u017ci ta' ekonomija b'livell baxx ta' emissjonijiet ta' karbonju.", "Catalyst ifittex li jg\u0127aqqad flimkien is-setturi pubbli\u010bi u privati biex ji\u0121u ffinanzjati pro\u0121etti ta' dimostrazzjoni fl-istadju kummer\u010bjali g\u0127al teknolo\u0121iji tad-dekarbonizzazzjoni kriti\u010bi.", "Catalyst se jindirizza d-diskrepanza fil-finanzjament tal-implimentazzjoni bikrija g\u0127al dawn it-teknolo\u0121iji u se jipprovdi struttura li t\u0127affef il-kummer\u010bjalizzazzjoni tag\u0127hom.", "Catalyst se jibda billi jiffinanzja pro\u0121etti f'erba' teknolo\u0121iji: l-idro\u0121enu ekolo\u0121iku, il-karburanti tal-avjazzjoni sostenibbli, il-\u0121bir dirett mill-arja, u l-\u0127\u017cin tal-ener\u0121ija fit-tul.", "Fil-futur, Catalyst be\u0127siebu jespandi l-istess qafas g\u0127al innovazzjonijiet o\u0127ra me\u0127tie\u0121a, b\u0127al azzar u siment b'livell baxx ta' karbonju.", "S\u0127ubija mal-Kummissjoni Ewropea dwar il-programm Catalyst se tg\u0127in biex ji\u0121i \u017cgurat li t-teknolo\u0121iji tad-dekarbonizzazzjoni jkunu jistg\u0127u jil\u0127qu kostijiet li huma a\u010b\u010bessibbli g\u0127all-ekonomiji tad-dekarbonizzazzjoni madwar id-dinja.", "Il-Kummissjoni Ewropea u Breakthrough Energy se ja\u0127dmu aktar fuq l-istabbiliment tal-programm fix-xhur li \u0121ejjin, anke fid-dawl tal-konferenza tal-COP-26 li jmiss fi Glasgow f'Novembru, bl-g\u0127an li ji\u0121u ffinanzjati pro\u0121etti b'impatt g\u0127oli li jnaqqsu l-kostijiet ta' teknolo\u0121iji klimati\u010bi kriti\u010bi, jibnu industriji b'livell baxx ta' karbonju, u jo\u0127olqu impjiegi li j\u0127allsu tajjeb.", "Laqg\u0127a Ministerjali tal-Missjoni Innovazzjoni", "Breakthrough Energy", "Sej\u0127a g\u0127al espressjonijiet ta' interess ta' InvestEU (s\u0127ab ta' implimentazzjoni)", "Patt Ekolo\u0121iku Ewropew | Il-Kummissjoni Ewropea", "Raggruppament 5: Klima, Ener\u0121ija u Mobbilt\u00e0 | Il-Kummissjoni Ewropea", "Fond g\u0127all-Innovazzjoni | Azzjoni Klimatika", "L-UE se twaqqaf S\u0127ubiji Ewropej \u0121odda", "Alleanza Ewropea g\u0127all-Idro\u0121enu Nadif | Suq Intern, Industrija, Imprenditorija u SMEs", "Messa\u0121\u0121 bil-vidjo ta' Ursula von der Leyen, President tal-Kummissjoni Ewropea, u Bill Gates, Fundatur ta' Breakthrough Energy"]}
{"url": "https://ec.europa.eu/commission/presscorner/detail/mt/IP_18_2041", "title": "It-tassazzjoni di\u0121itali: Il-Kummissjoni tipproponi mi\u017curi \u0121odda biex ti\u017cgura li fl-UE kull kumpanija t\u0127allas taxxa \u0121usta", "category": "press_eu", "subcategory": "POLICY_AREA=TAXCUAA", "date": "Tue, 20 Mar 2018 23:00:00 GMT", "text": ["It-tassazzjoni di\u0121itali: Il-Kummissjoni tipproponi mi\u017curi \u0121odda biex ti\u017cgura li fl-UE kull kumpanija t\u0127allas taxxa \u0121usta", "Illum il-Kummissjoni qed tipproponi regoli \u0121odda biex ti\u017cgura li fl-UE, l-attivitajiet tan-negozji di\u0121itali ji\u0121u intaxxati b'mod \u0121ust u favur it-tkabbir.", "Il-mi\u017curi jag\u0127mlu lill-UE mexxejja dinjija fejn jid\u0127ol it-tfassil ta' li\u0121ijiet dwar it-taxxa li jkunu adattati g\u0127all-ekonomija moderna u g\u0127all-era di\u0121itali.", "I\u017c-\u017cieda qawwija ri\u010benti fin-negozji di\u0121itali, fosthom il-kumpaniji tal-midja so\u010bjali, il-pjattaformi kollaborattivi u l-fornituri tal-kontenut fuq l-internet, ikkontribwiet ferm g\u0127at-tkabbir ekonomiku fl-UE.", "I\u017cda r-regoli attwali dwar it-taxxa ma kinux tfasslu biex ikopru lill-kumpaniji li huma mifruxin madwar id-dinja, lil dawk virtwali jew lil dawk li ftit li xejn g\u0127andhom pre\u017cenza fi\u017cika.", "Il-bidla kienet drammatika: disa' mill-aqwa 20 kumpanija dinjija issa saru di\u0121itali permezz tal-kapitalizzazzjoni tas-suq, u dan meta mqabbel ma' wa\u0127da minn 20 g\u0127axar snin ilu.", "L-isfida hi li din ix-xejra ti\u0121i sfruttata bis-s\u0127i\u0127, filwaqt li jkun \u017cgurat li l-kumpaniji di\u0121itali jikkontribwixxu wkoll b'mod \u0121ust is-sehem tat-taxxa tag\u0127hom.", "Jekk le, dan jo\u0127loq riskju reali g\u0127ad-d\u0127ul pubbliku tal-Istati Membri: b\u0127alissa r-rata tat-taxxa effettiva medja tal-kumpaniji di\u0121itali hi nofs ir-rata tal-ekonomija tradizzjonali fl-UE.", "Il-proposti tal-lum saru g\u0127ax l-Istati Membri qed jippruvaw isibu soluzzjonijiet permanenti u dejjiema li ji\u017cguraw sehem \u0121ust ta' d\u0127ul mit-taxxi mill-attivitajiet fuq l-internet, b\u0127alma kienu appellaw b'ur\u0121enza il-mexxejja tal-UE f'Ottubru 2017.", "Ir-regoli tal-lum dwar it-taxxa ma ja\u0127sbux g\u0127all-qlig\u0127 li jsir minn \u010bertu attivitajiet li jag\u0127mlu kemxa \u0121mielha, b\u0127all-bejg\u0127 tad-dejta u tal-kontenut i\u0121\u0121enerati mill-utenti.", "L-Istati Membri issa qed jibdew ifittxu soluzzjonijiet mg\u0127a\u0121\u0121la u unilaterali biex jintaxxaw l-attivitajiet di\u0121itali u dan qed jikkaw\u017ca \u010bertu ambjent legalment diffikultu\u017c u \u010bertu in\u010bertezza g\u0127an-negozji fejn tid\u0127ol it-taxxa.", "L-uniku mod li ji\u017cgura li l-ekonomija di\u0121itali ti\u0121i intaxxata b'mod \u0121ust, favur it-tkabbir u sostenibbli hu billi jin\u0127oloq appro\u010b\u010b ikkoordinat.", "Illum il-Kummissjoni qed tipproponi \u017cew\u0121 proposti le\u0121i\u017clattivi distinti li se jwasslu g\u0127al tassazzjoni aktar \u0121usta tal-attivitajiet di\u0121itali fl-UE:", "Dan il-pakkett jo\u0127loq appro\u010b\u010b koerenti tal-UE g\u0127as-sistema tat-tassazzjoni di\u0121itali, li jappo\u0121\u0121a lis-Suq Uniku Di\u0121itali u li se jservi ta' sors g\u0127ad-diskussjonijiet internazzjonali biex il-kwistjoni tissolva fil-livell dinji.", "Valdis Dombrovskis, Vi\u010bi President g\u0127all-Ewro u d-Djalogu So\u010bjali qal: \"Id-di\u0121italizzazzjoni tifta\u0127 bibien bera\u0127 ta' benefi\u010b\u010bji u opportunitajiet.", "Madankollu je\u0127ti\u0121ilna wkoll na\u0121\u0121ustaw ir-regoli u s-sistemi tradizzjonali tag\u0127na.", "A\u0127na nippreferu li jinstab ftehim dwar ir-regoli fuq livell dinji, inklu\u017c fl-OECD.", "I\u017cda l-ammont ta' qlig\u0127 li b\u0127alissa mhux qed ji\u0121i intaxxat, mhuwiex a\u010b\u010bettabbli.", "Ir-regoli tag\u0127na dwar it-taxxa rridu na\u0121\u0121ornawhom ming\u0127ajr dewmien \u0127alli jkunu adattati g\u0127as-seklu 21 billi nwettqu soluzzjoni komprensiva \u0121dida li tkun xierqa g\u0127all-futur.\u201d", "Pierre Moscovici, il-Kummissarju g\u0127all-Affarijiet Ekonomi\u010bi u Finanzjarji, it-Tassazzjoni u d-Dwana \u017cied jg\u0127id: \u201cL-ekonomija di\u0121itali hi ba\u0127ar ta' opportunitajiet kbar g\u0127all-Ewropa, u l-Ewropa hi sors kbir ta' introjtu g\u0127all-kumpaniji di\u0121itali.", "I\u017cda din is-sitwazzjoni ta' gwadann g\u0127a\u017c-\u017cew\u0121 na\u0127at i\u0121\u0121ib mag\u0127ha t\u0127assib legali u fiskali.", "Bir-regoli e\u017cistenti, li tfasslu qabel l-internet, l-Istati Membri ma jistg\u0127ux jintaxxaw lill-kumpaniji di\u0121itali fl-Ewropa li ftit li xejn g\u0127andhom pre\u017cenza fi\u017cika.", "Dan ifisser diffikultajiet ferm akbar g\u0127all-Istati Membri g\u0127ax is-sisien tat-taxxa qed jiddg\u0127ajfu.", "U min\u0127abba f'hekk, illum qed nippre\u017centaw standard legali \u0121did u taxxa provvi\u017corja g\u0127all-attivitajiet di\u0121itali.\u201d", "Il-proposta 1: Riforma komuni fir-regoli dwar it-taxxa korporattiva tal-UE g\u0127all-attivitajiet di\u0121itali", "Din il-proposta se tippermetti lill-Istati Membri jintaxxaw il-qlig\u0127 li jsir fit-territorju tag\u0127hom, anke jekk il-kumpanija ma jkollhiex pre\u017cenza fi\u017cika hemmhekk.", "Ir-regoli l-\u0121odda ji\u017cguraw li n-negozji onlajn jikkontribiwxxu g\u0127all-finanzi pubbli\u010bi fl-istess livell tal-kumpaniji tradizzjonali.", "Il-pjattaformi di\u0121itali se jitqiesu li g\u0127andhom \u201cpre\u017cenza di\u0121itali\u201d taxxabbli jew stabbiliment permanenti virtwali fi Stat Membru, diment li dawn ikunu jissodisfaw xi wie\u0127ed minn dawn il-kriterji:", "- Id-d\u0127ul annwali tag\u0127ha jkun i\u017cjed minn \u20ac7 miljun f'xi Stat Membru,", "- L-g\u0127add ta' utenti tag\u0127ha jaqbe\u017c il-100,000 f'xi Stat Membru matul sena taxxabbli,", "- Jin\u0127olqu aktar minn 3000 kuntratt kummer\u010bjali g\u0127al servizzi di\u0121itali bejn il-kumpanija u l-utenti kummer\u010bjali matul sena taxxabbli.", "Ir-regoli l-\u0121odda se jbiddlu wkoll il-mod kif ji\u0121i allokat il-qlig\u0127 lill-Istati Membri \u0127alli dan ikun jirrifletti a\u0127jar kif il-kumpaniji jistg\u0127u jo\u0127olqu l-valur fuq l-internet: ng\u0127idu a\u0127na, skont fejn ikun jinsab l-utent waqt il-konsum.", "Fl-a\u0127\u0127ar mill-a\u0127\u0127ar, is-sistema l-\u0121dida ti\u017cgura rabta reali bejn fejn isir il-qlig\u0127 di\u0121itali u fejn ji\u0121i intaxxat.", "Eventwalment, il-mi\u017cura tista' ssir parti integrali mill-ambitu tal-Ba\u017ci Komuni Konsolidata g\u0127at-Taxxa Korporattiva (BKKTK) \u2013 il-Kummissjoni di\u0121\u00e0 qed tipproponi inizjattiva li talloka l-qlig\u0127 ta' gruppi multinazzjonali kbar b'mod li jkun jirrifletti a\u0127jar fejn ikun in\u0127oloq il-valur.", "Il-proposta 2: Taxxa provvi\u017corja fuq \u010bertu d\u0127ul mill-attivitajiet di\u0121itali", "Din it-taxxa provvi\u017corja ti\u017cgura li dawk l-attivitajiet li b\u0127alissa mhumiex intaxxati b'mod effettiv jibdew ji\u0121\u0121eneraw d\u0127ul immedjat g\u0127all-Istati Membri.", "Din se tg\u0127in ukoll biex ikunu evitati mi\u017curi unilaterali li jintaxxaw l-attivitajiet di\u0121itali f'\u010bertu Stati Membri li jistg\u0127u jwasslu g\u0127al traqqig\u0127 fir-risponsi nazzjonali li jag\u0127mel \u0127sara lis-Suq Uniku tag\u0127na.", "B'differenza mir-riforma komuni tal-UE fir-regoli dwar it-taxxa sottostanti, din it-taxxa indiretta tapplika g\u0127ad-d\u0127ul i\u0121\u0121enerat minn \u010bertu attivitajiet di\u0121itali li jiskappaw g\u0127alkollox il-qafas tat-taxxa attwali.", "Din is-sistema se tapplika biss b\u0127ala mi\u017cura provvi\u017corja, sakemm titwettaq ir-riforma komprensiva u jkollha mekkani\u017cmi li jnaqqsu l-possibbilt\u00e0 ta' tassazzjoni doppja.", "It-taxxa se tapplika g\u0127ad-d\u0127ul i\u0121\u0121enerat mill-attivitajiet li fihom l-utenti jkollhom rwol ma\u0121\u0121uri biex jin\u0127oloq il-valur, u g\u0127al dak li hu diffi\u010bli ferm jinqabad mir-regoli attwali dwar it-taxxa.", "Dan jinkludi dak i\u0121\u0121enerat:", "- mill-bejg\u0127 tal-ispazju tar-riklamar fuq l-internet,", "- mill-attivitajiet intermedjarji di\u0121itali li bihom l-utenti jkunu jistg\u0127u jintera\u0121ixxu ma' utenti o\u0127rajn u li jistg\u0127u jiffa\u010bilitaw il-bejg\u0127 ta' prodotti u servizzi bejniethom,", "- mill-bejg\u0127 ta' dejta \u0121\u0121enerata mill-informazzjoni mog\u0127tija mill-utenti.", "Id-d\u0127ul mit-taxxa ji\u0121bruh l-Istati Membri fejn ikunu jinsabu l-utenti, u dan se japplika biss g\u0127all-kumpaniji li g\u0127andhom \u20ac750 miljun b\u0127ala d\u0127ul dinji annwali totali u \u20ac50 miljun b\u0127ala d\u0127ul fl-UE.", "Dan se jg\u0127in biex ji\u017cgura li ma jinxte\u0127itx pi\u017c fuq in-negozji \u017cg\u0127ar \u0121odda u dawk li qed ikabbru.", "Hu stmat li l-Istati Membri jistg\u0127u ji\u0121\u0121eneraw d\u0127ul ta' \u20ac5 biljun kull sena jekk it-taxxa ti\u0121i applikata bir-rata ta' 3 %.", "Il-passi li jmiss", "Il-proposti le\u0121i\u017clattivi se jintbag\u0127tu lill-Kunsill g\u0127all-adozzjoni u lill-Parlament Ewropew g\u0127all-konsultazzjoni.", "Minbarra dan, l-UE se tibqa' tikkontribwixxi b'mod attiv fid-diskussjonijiet dinjin dwar it-tassazzjoni di\u0121itali fi \u0127dan il-G20/OECD, u t\u0127e\u0121\u0121e\u0121 g\u0127al soluzzjonijiet internazzjonali ambizzju\u017ci.", "G\u0127al aktar tag\u0127rif", "MEMO fuq it-tassazzjoni di\u0121itali", "Is-sit web tad-D\u0120 TAXUD dwar it-tassazzjoni di\u0121itali", "Skeda informattiva dwar il-proposti tal-lum", "VIDEO: Do digital activities need to be taxed?"]}
{"url": "https://ec.europa.eu/commission/presscorner/detail/mt/IP_18_2245", "title": "Tassazzjoni \u0120usta: Il-Kummissjoni qed tistabbilixxi l-ewwel kontromi\u017curi fuq dawk il-\u0121urisdizzjonijiet tat-taxxa li ma jikkooperawx elenkati", "category": "press_eu", "subcategory": "POLICY_AREA=TAXCUAA", "date": "Tue, 20 Mar 2018 23:00:00 GMT", "text": ["Illum, il-Kummissjoni Ewropea qed twettaq il-weg\u0127da tag\u0127ha li ti\u017cgura li l-lista komuni tal-UE ta' \u0121urisdizzjonijiet tat-taxxa li ma jikkooperawx tkun imsa\u0127\u0127a b'kontromi\u017curi effettivi.", "Il-linji gwida adottati llum huma l-ewwel pass biex jintemm it-tran\u017citu ta' fondi tal-UE minn \u0121o \u0121urisdizzjonijiet tat-taxxa li ma jikkooperawx.", "Dawn il-mi\u017curi se ji\u017cguraw li l-fondi tal-UE ma jikkontribwixxux involontarjament biex ti\u0121i evitata t-taxxa fuq livell dinji.", "Il-linji gwida tal-lum g\u0127andhom jiggarantixxu b'mod partikolari li l-fondi tal-UE g\u0127all-i\u017cvilupp estern u ta' investiment ma jkunux jistg\u0127u ji\u0121u direzzjonati jew mg\u0127oddija minn entitajiet f'pajji\u017ci fuq il-lista komuni tal-UE.", "L-ewwel lista \u0121iet miftiehma u pubblikati f'Di\u010bembru 2017 u qed ti\u0121i a\u0121\u0121ornata l-\u0127in kollu.", "Ir-rekwi\u017citi l-\u0121odda g\u0127andhom l-g\u0127an li jallinjaw l-objettiv tal-UE li tindirizza l-evitar tat-taxxa fil-livell dinji permezz ta' regoli dwar l-u\u017cu tal-fondi tal-UE minn Istituzzjonijiet Finanzjarji Internazzjonali (IFIs), b\u0127all-Bank Ewropew tal-Investiment (BEI), l-istituzzjonijiet finanzjarji fil-qasam tal-i\u017cvilupp (DFIs) \u2014 inklu\u017c il-Fond Ewropew g\u0127all-I\u017cvilupp Sostenibbli (EFSD) \u2014 u kontropartijiet eli\u0121ibbli o\u0127ra.", "Pierre Moscovici, il-Kummissarju g\u0127all-Affarijiet Ekonomi\u010bi u Finanzjarji, it-Tassazzjoni u d-Dwana, qal: \u201cIl-lista s-sewda tal-UE tar-rifu\u0121ji fiskali hija dokument \u0127aj u se ji\u017cdiedu aktar pajji\u017ci jekk ma jonorawx l-impenji li \u0127adu biex itejbu s-sistemi tat-taxxa tag\u0127hom.", "Il-Kummissjoni mhux se tippermetti li l-fondi tal-UE jikkontribwixxu biex tkun evitata t-taxxa fuq livell dinji.", "Dawn il-kontromi\u017curi fil-livell tal-UE g\u0127andhom iservu b\u0127ala twissija g\u0127al dawk il-\u0121urisdizzjonijiet peress li dawn juru li l-UE tie\u0127u l-\u0121lieda kontra l-evitar tat-taxxa fuq skala dinjija bis-serjit\u00e0.\u201d", "Il-linji gwida stabbiliti llum jippre\u017centaw il-le\u0121islazzjoni applikabbli dwar kif il-fondi tal-UE g\u0127andhom ji\u0121u ttrattati f'dak li g\u0127andu x'jaqsam mal-evitar tat-taxxa u l-\u0121urisdizzjonijiet li ma jikkooperawx.", "Dawn jipprovdu informazzjoni dwar kif is-s\u0127ab tag\u0127ha g\u0127andhom jivvalutaw il-pro\u0121etti li jinvolvu entitajiet f'\u0121urisdizzjonijiet elenkati mill-UE b\u0127ala mhux kooperattivi fejn tid\u0127ol it-taxxa.", "Din il-valutazzjoni tinkludi sensiela ta' kontrolli li g\u0127andhom jindikaw li entit\u00e0 kummer\u010bjali \u0121\u0121orr riskju ta' evitar tat-taxxa.", "Pere\u017cempju, qabel ma ji\u0121u direzzjonati fondi permezz ta' entit\u00e0, g\u0127andu ji\u0121i stabbilit li hemm ra\u0121unijiet kummer\u010bjali sodi g\u0127al mod kif il-pro\u0121ett huwa strutturat, li ma ji\u0127ux vanta\u0121\u0121 mit-teknikalitajiet ta' sistema tat-taxxa jew mid-diskrepanzi bejn \u017cew\u0121 sistemi fiskali, jew aktar, bl-iskop li tit\u0127allas anqas taxxa.", "Il-linji gwida l-\u0121odda se ji\u017cguraw li r-regoli ji\u0121u interpretati u applikati b'mod konsistenti.", "Sabiex tkun salvagwardjata l-politika tal-i\u017cvilupp tal-UE, issir e\u010b\u010bezzjoni g\u0127all-finanzjament dirett, meta pro\u0121ett ikun implimentat fi\u017cikament f'\u0121urisdizzjoni tat-taxxa mhux kooperattiva u ma jkunx marbut mal-\u0127asil tal-flus, l-iffinanzjar tat-terrori\u017cmu, frodi tat-taxxa jew eva\u017cjoni tat-taxxa.", "Il-Kummissjoni qed titlob ukoll lill-istituzzjonijiet finanzjarji internazzjonali u lil entitajiet o\u0127ra involuti fil-\u0121estjoni tal-ba\u0121it tal-UE biex matul l-2018 jirrie\u017caminaw il-politiki interni tag\u0127hom dwar il-\u0121urisduzzjonijiet li ma jikkooperawx Dan biex ikun \u017cgurat li dawn il-politiki jirriflettu l-isforzi li ilha tag\u0127mel l-UE biex tindirizza l-evitar tat-taxxa, kemm fl-Unjoni kif ukoll lil hinn.", "Il-kuntest", "Wara l-Komunikazzjoni tal-Kummissjoni dwar Strate\u0121ija Esterna g\u0127al Tassazzjoni Effettiva f'Jannar 2016, erba' atti legali, dwar l-u\u017cu ta' fondi tal-UE minn s\u0127ab ta' implimentazzjoni, b\u0127alissa fihom jew se jkun fihom fil-futur qrib, ir-rekwi\u017cit li l-fondi tal-UE ma jg\u0127inux pro\u0121etti li jikkontribwixxu biex ti\u0121i evitata t-taxxa.", "Is-s\u0127ab ta' implimentazzjoni, b\u0127alma huma l-Istituzzjonijiet Finanzjarji Internazzjonali (IFIs), l-istituzzjonijiet finanzjarji fil-qasam tal-i\u017cvilupp (DFIs), jew tipi o\u0127ra ta' kontropartijiet eli\u0121ibbli involuti fil-\u0121estjoni indiretta tal-ba\u0121it tal-UE, huma me\u0127tie\u0121a jikkonformaw ma' dawn ir-rekwi\u017citi meta ju\u017caw fondi tal-UE fl-operazzjonijiet ta' investiment tag\u0127hom.", "Dawn jipprovdu qafas b'sa\u0127\u0127tu biex ji\u017cgura li l-finanzjament mill-UE jasal g\u0127and il-benefi\u010bjarji skont standards ta' governanza tajba fil-qasam tat-tassazzjoni; b'mod partikolari meta jkun flimkien mal-projbizzjonijiet fuq l-u\u017cu ta' \u0121urisdizzjonijiet li ma' jikkooperawx u l-pubblikazzjoni tal-lista komuni tal-UE ta' \u0121urisdizzjonijiet li ma jikkooperawx f'dak li g\u0127andu x'jaqsam mat-taxxa.", "Din il-Komunikazzjoni g\u0127andha l-g\u0127an li tg\u0127in lil dawn l-organizzazzjonijiet ji\u017cguraw il-konformit\u00e0 mad-dispo\u017cizzjonijiet legali l-\u0121odda filwaqt li tipprovdi wkoll aktar rakkomandazzjonijiet dwar kif g\u0127andhom ji\u0121u vvalutati l-kwistjonijiet tal-evitar tat-taxxa.", "Minbarra d-dispo\u017cizzjonijiet tal-UE, il-Kummissjoni \u0127e\u0121\u0121et lill-Istati Membri biex jaqblu dwar sanzjonijiet koordinati biex japplikaw fil-livell nazzjonali kontra l-\u0121urisdizzjonijiet elenkati.", "L-Istati Membri di\u0121\u00e0 qablu dwar sett ta' kontromi\u017curi li jistg\u0127u jag\u0127\u017clu li japplikaw kontra l-pajji\u017ci elenkati, inklu\u017c \u017cieda fil-monitora\u0121\u0121 u l-awditjar, taxxi minn ras il-g\u0127ajn, u rekwi\u017citi spe\u010bjali ta' dokumentazzjoni u dispo\u017cizzjonijiet kontra l-abbu\u017c.", "Il-Kummissjoni se tappo\u0121\u0121ja l-\u0127idma tal-Istati Membri biex ji\u017cviluppaw appro\u010b\u010b aktar vinkolanti u definittiv g\u0127as-sanzjonijiet g\u0127all-lista tal-UE fl-2018.", "G\u0127al Aktar Informazzjoni", "Il-pa\u0121na Web tad-D\u0120 ECFIN u t-testi legali", "Il-lista komuni tal-UE tal-\u0121urisdizzjonijiet li ma jikkooperawx fejn tid\u0127ol it-taxxa", "Komunikazzjoni dwar Strate\u0121ija Esterna g\u0127al Tassazzjoni Effettiva"]}
{"url": "https://ec.europa.eu/commission/presscorner/detail/mt/IP_18_2065", "title": "Il-WiFi4EU: tifta\u0127 ir-re\u0121istrazzjoni g\u0127all-finanzjament mill-UE tal-hotspots tal-internet bla fili b'xejn fl-ispazji pubbli\u010bi", "category": "press_eu", "subcategory": "POLICY_AREA=DIGAG", "date": "Mon, 19 Mar 2018 23:00:00 GMT", "text": ["Illum il-Kummissjoni Ewropea nediet il-portal web WiFi4EU.", "Minn issa, il-muni\u010bipalitajiet tal-Ewropa kollha huma mistiedna jirre\u0121istraw id-dettalji tag\u0127hom qabel l-ewwel sej\u0127a g\u0127al pro\u0121etti f'nofs Mejju, biex jibbenefikaw minn opportunit\u00e0 ta' finanzjament tal-UE biex jinbnew hotspots tal-internet bla fili li jkunu pubbli\u010bi u b'xejn.", "Il-programm WiFi4EU joffri vaw\u010bers b'valur ta' \u20ac15,000 biex il-muni\u010bipalitajiet jistabbilixxu hotspots tal-Wi-Fi fl-ispazji pubbli\u010bi, inklu\u017ci l-libreriji, il-mu\u017cewijiet, il-\u0121onna pubbli\u010bi u l-pjazez.", "Skont id-dikjarazzjoni tal-President Jean-Claude Juncker, l-inizjattiva WiFi4EU g\u0127andha l-g\u0127an li tikkollega \u201ckull villa\u0121\u0121 Ewropew u kull belt b'a\u010b\u010bess g\u0127all-internet bla fili b'xejn madwar i\u010b-\u010bentri ewlenin tal-\u0127ajja pubblika sal-2020\u201d.", "Il-muni\u010bipalitajiet jistg\u0127u ju\u017caw il-vaw\u010bers tal-WiFi4EU biex jixtru u jinstallaw tag\u0127mir tal-Wi-Fi (punti ta' a\u010b\u010bess bla fili) fi\u010b-\u010bentri tal-\u0127ajja pubblika lokali mag\u0127\u017cula minnhom.", "L-ispejje\u017c g\u0127all-manutenzjoni tan-netwerk ji\u0121u koperti mill-muni\u010bipalit\u00e0.", "Il-Vi\u010bi President g\u0127as-Suq Uniku Di\u0121itali Andrus Ansip stqarr: \u201cIllum permezz tal-ftu\u0127 tal-portal tal-WiFi4EU qed nag\u0127mlu pass konkret 'il quddiem biex ng\u0127inu lill-muni\u010bipalitajiet jipprovdu Wi-Fi b'xejn.", "Flilwaqt li dan huwa progress importanti, in\u0127e\u0121\u0121e\u0121 ferm lill-Parlament Ewropew u lill-Kunsill biex jikkonkludu l-\u0127idma fir-rigward tal-kodi\u010bi propost tat-telekomunikazzjoni sabiex ti\u0121i \u017cgurata konnettivit\u00e0 b'velo\u010bit\u00e0 g\u0127olja fl-UE kollha.", "Dan jinkludi l-koordinazzjoni tal-ispettru fl-Ewropa kollha u l-ixprunar qawwi ta' investimenti fin-netwerks b'kapa\u010bit\u00e0 g\u0127olja li l-Ewropa te\u0127tie\u0121.", "Il-Kummissarju g\u0127all-Ekonomija u s-So\u010bjet\u00e0 Di\u0121itali Mariya Gabriel \u017ciedet: \u201cL-inizjattiva WiFi4EU se tag\u0127ti l-a\u010b\u010bess g\u0127all-internet b'xejn fl-ispazji pubbli\u010bi fl-UE kollha lil eluf ta' Ewropej.", "Bis-sa\u0127\u0127a tal-programm WiFi4EU, il-komunitajiet lokali se jing\u0127ataw is-setg\u0127a li jqarrbu l-konnettivit\u00e0 lejn i\u010b-\u010bittadini, biex b'hekk ikunu jistg\u0127u jibbenefikaw g\u0127alkollox mill-opportunitajiet bla limiti tad-di\u0121itizzazzjoni.", "Dan huwa pass konkret 'il quddiem sabiex naslu g\u0127al ri\u017cultati favur it-twettiq tas-Suq Uniku Di\u0121itali\u201d.", "\u20ac120 miljun huma disponibbli mill-ba\u0121it tal-UE sal-2020 g\u0127all-finanzjament ta' tag\u0127mir g\u0127al servizzi pubbli\u010bi tal-Wi-Fi b'xejn f'mhux i\u017cjed minn 8,000 muni\u010bipalit\u00e0 fl-Istati Membri kollha kif ukoll fin-Norve\u0121ja u fl-I\u017clanda.", "Kif tapplika g\u0127al vaw\u010ber tal-WiFi4EU?", "Il-fa\u017ci tar-re\u0121istrazzjoni: Mill-20 ta' Marzu 2018, il-muni\u010bipalitajiet g\u0127andhom jirre\u0121istraw fil-portal www.WiFi4EU.eu;", "Il-fa\u017ci tal-applikazzjoni: F'nofs Mejju 2018 se titnieda l-ewwel sej\u0127a, u l-muni\u010bipalitajiet irre\u0121istrati jistg\u0127u japplikaw g\u0127all-ewwel lott ta' 1,000 vaw\u010ber tal-WiFi4EU (\u20ac15,000 kull wie\u0127ed).", "Il-vaw\u010bers se jitqassmu fuq ba\u017ci ta' min ji\u0121i l-ewwel, jinqeda l-ewwel;", "Il-fa\u017ci tal-assenjament: filwaqt li ti\u017cgura bilan\u010b \u0121eografiku, il-Kummissjoni se t\u0127abbar l-1,000 muni\u010bipalit\u00e0 li se jir\u010bievu finanzjament permezz tal-ewwel sej\u0127a.", "Kull pajji\u017c li jipparte\u010bipa se jir\u010bievi minn tal-inqas 15-il vaw\u010ber.", "Fis-sentejn li \u0121ejjin, se jitniedu erba' sej\u0127iet o\u0127ra tal-WiFi4EU.", "In-netwerks iffinanzjati mill-WiFi4EU se jkunu b'xejn, ming\u0127ajr reklamar u ming\u0127ajr il-\u0121bir ta' dejta personali.", "Il-finanzjament se ji\u0121i pprovdut biss lil netwerks li ma jidduplikawx l-offerti privati jew pubbli\u010bi e\u017cistenti li jkunu b'xejn u bi kwalit\u00e0 simili fl-istess spazju pubbliku.", "L-isfond", "Im\u0127abbra mill-President Juncker fid-diskors tieg\u0127u dwar l-Istat tal-Unjoni f'Settembru 2016, l-inizjattiva WiFi4EU hija parti mir-riforma ambizzju\u017ca tar-regoli tal-UE dwar it-telekomunikazzjoni li tinkludi mi\u017curi \u0121odda li jissodisfaw il-\u0127ti\u0121ijiet dejjem jikbru tal-Ewropej g\u0127all-konnettivit\u00e0 u li jag\u0127tu spinta lill-kompetittivit\u00e0 tal-Ewropa.", "L-UE a\u0121ixxiet malajr biex jintla\u0127qu ftehimiet importanti dwar it-tmiem tat-tariffi tar-roaming mill-15 ta' \u0120unju 2017 g\u0127all-vja\u0121\u0121aturi kollha fl-UE, dwar il-portabbilt\u00e0 tal-kontenut li mill-bidu tal-2018 se tippermetti lill-Ewropej jivvja\u0121\u0121aw bil-films, bil-mu\u017cika, bil-log\u0127ob elettroniku jew bil-kotba elettroni\u010bi li jkunu abbonaw g\u0127alihom f'pajji\u017chom, u dwar ir-rilaxx tal-frekwenza ta' 700 MHz g\u0127all-i\u017cvilupp tal-5G u ta' servizzi onlajn \u0121odda.", "B\u0127alissa g\u0127addejjin in-negozjati fir-rigward ta' i\u017cjed minn 14-il proposta le\u0121i\u017clattiva fl-istrate\u0121ija tas-Suq Uniku Di\u0121itali \u2013 wa\u0127da mill-og\u0127la prijoritajiet tal-Kummissjoni Juncker.", "Il-Kummissjoni \u0127e\u0121\u0121et lill-Parlament Ewropew u lill-Kunsill biex jie\u0127du azzjoni malajr fir-rigward tal-proposti kollha li di\u0121\u00e0 \u0121ew ippre\u017centati.", "G\u0127al Aktar Informazzjoni", "Mistoqsijiet u Twe\u0121ibiet", "Skeda informattiva"]}
{"url": "https://ec.europa.eu/commission/presscorner/detail/mt/MEMO_18_2066", "title": "Il-WiFi4EU: tifta\u0127 ir-re\u0121istrazzjoni g\u0127all-finanzjament mill-UE tal-hotspots tal-internet bla fili b'xejn fl-ispazji pubbli\u010bi", "category": "press_eu", "subcategory": "POLICY_AREA=DIGAG", "date": "Mon, 19 Mar 2018 23:00:00 GMT", "text": ["Mistoqsijiet u Twe\u0121ibiet", "Min se jibbenefika mill-programm tal-WiFi4UE?", "I\u010b-\u010bittadini u l-vi\u017citaturi tal-UE li se jkunu jistg\u0127u ja\u010b\u010bessaw il-Wi-Fi b'xejn fl-ispazji pubbli\u010bi b\u0127all-parks, il-pjazez, il-bini pubbliku, il-libreriji u \u010b-\u010bentri tas-sa\u0127\u0127a fl-UE se jibbenefikaw mill-pro\u0121ett WiFi4EU.", "Il-hotspots tal-Wi-Fi se ji\u0121u installati minn kumpanija tal-installazzjoni li g\u0127aliha il-muni\u010bipalit\u00e0 se t\u0127allas billi tu\u017ca l-vaw\u010ber tal-WIFI4EU.", "Min jista' japplika g\u0127al vaw\u010ber?", "Il-muni\u010bipalitajiet (jew amministrazzjoni lokali ekwivalenti) u asso\u010bjazzjonijiet iffurmati minn muni\u010bipalitajiet jistg\u0127u japplikaw g\u0127all-vaw\u010ber tal-WIFI4EU.", "Il-lista ta' entitajiet eli\u0121ibbli biex japplikaw \u0121iet miftiehma ma' kull Stat Membru u se tkun disponibbli g\u0127ar-referenza mill-muni\u010bipalitajiet jew l-asso\u010bjazzjonijiet biex dawn jivverifikaw jekk humiex eli\u0121ibbli biex jirre\u0121istraw/japplikaw.", "L-\u201cAsso\u010bjazzjonijiet ffurmati mill-muni\u010bipalitajiet\u201d jistg\u0127u jirre\u0121istraw g\u0127add ta' muni\u010bipalitajiet i\u017cda se jkunu me\u0127tie\u0121a jissottomettu l-applikazzjoni finali online separatament g\u0127al kull muni\u010bipalit\u00e0 inklu\u017ca fir-re\u0121istrazzjoni tag\u0127hom.", "Kull vaw\u010ber jing\u0127ata lil muni\u010bipalit\u00e0 individwali b\u0127ala l-benefi\u010bjarju.", "Kif japplikaw g\u0127all-WiFi4UE?", "Applikazzjonijiet u re\u0121istrazzjonijiet isiru permezz tal-portal apposta fuq l-internet: www.WiFi4EU.eu.", "L-ewwel nett, il-muni\u010bipalitajiet iridu jirre\u0121istraw (jistg\u0127u jibdew mill-20 ta' Marzu) u aktar tard, meta se titnieda s-sej\u0127a, dawn jistg\u0127u japplikaw.", "Meta jistg\u0127u japplikaw g\u0127al vaw\u010ber?", "Fil-15 ta' Mejju tifta\u0127 l-ewwel minn \u0127ames sej\u0127iet.", "Ladarba s-sej\u0127a tinfeta\u0127, il-muni\u010bipalitajiet re\u0121istrati se jkunu jistg\u0127u jissottomettu l-applikazzjoni tag\u0127hom g\u0127al vaw\u010ber fuq www.WiFi4EU.eu portal.", "Is-sottomissjoni tista' ssir billi tikklikkja fuq il-buttuna Applika.", "Aktar tard, se jitnedew erba' sej\u0127iet o\u0127ra - kollha qabel tmiem l-2020.", "X'informazzjoni hija me\u0127tie\u0121a biex jirre\u0121istraw qabel is-sej\u0127a?", "Il-muni\u010bipalitajiet jistg\u0127u jirre\u0121istraw direttament fuq il-portal billi jipprovdu informazzjoni ba\u017cika dwar il-muni\u010bipalit\u00e0 tag\u0127hom.", "Se jkollhom b\u017conn jag\u0127tu d-dettalji tal-kuntatt ta' rappre\u017centant legali.", "Kull muni\u010bipalit\u00e0 tista' tapplika fil-lingwa tal-g\u0127a\u017cla tag\u0127ha ming\u0127ajr ma jkollha b\u017conn l-ebda intermedjarju.", "Il-muni\u010bipalitajiet MHUX se jintalbu jinkludu pro\u0121ett tekniku jew dokumentazzjoni dwar in-netwerk tal-Wi-Fi li jkun se ji\u0121i skjerat.", "Lanqas MHU se jkollhom b\u017conn ta' valutazzjoni preliminarja tal-ispejje\u017c minn kumpanija tal-istallazzjoni tal-Wi-Fi, biex ikunu jistg\u0127u japplikaw g\u0127all-vaw\u010ber.", "Tista' muni\u010bipalit\u00e0 tapplika diversi drabi?", "Kull muni\u010bipalit\u00e0 tista' biss tibbenefika minn vaw\u010ber wie\u0127ed g\u0127at-tul ta' \u017cmien kollu li ddum sejra l-inizjattiva.", "G\u0127alhekk, il-muni\u010bipalitajiet mag\u0127\u017cula g\u0127al vaw\u010ber f'sej\u0127a wa\u0127da ma jistg\u0127ux japplikaw g\u0127al sej\u0127iet sussegwenti.", "Madankollu, il-muni\u010bipalitajiet li applikaw u ma kisbux vaw\u010ber jistg\u0127u jer\u0121g\u0127u jippruvaw.", "Kif se jintg\u0127a\u017clu l-muni\u010bipalitajiet g\u0127al vaw\u010ber?", "Il-muni\u010bipalitajiet je\u0127tie\u0121 ikunu rapidi, ir-rebbie\u0127a se jintg\u0127a\u017clu fuq il-ba\u017ci ta' min japplika l-ewwel, jinqeda l-ewwel, abba\u017ci tad-data u l-\u0127in tas-sottomissjoni tal-applikazzjoni tag\u0127hom (MHUX dik tar-re\u0121istrazzjoni tag\u0127hom).", "Hemm limitu ta' vaw\u010bers g\u0127al kull pajji\u017c?", "L-g\u0127add ta' vaw\u010bers g\u0127al kull pajji\u017c m'g\u0127andux jaqbe\u017c it-8% tal-ba\u0121it tal-ewwel sej\u0127a.", "Kull pajji\u017c se jir\u010bievi ta' mill-anqas 15-il vaw\u010ber jekk il-pajji\u017c jissottometti mill-inqas 15-il applikazzjoni.", "Kemm jirrappre\u017centa flus kull vaw\u010ber?", "Kull vaw\u010ber g\u0127andu valur ta' \u20ac15,000.", "X'jistg\u0127u jag\u0127mlu l-muni\u010bipalitajiet bil-vaw\u010ber tal-WiFi4EU?", "Il-vaw\u010ber g\u0127andu jintu\u017ca biex tit\u0127allas ll-installazzjoni tal-hotspots tal-Wi-Fi fl-ispazji pubbli\u010bi, b\u0127al stazzjonijiet tal-ferrovija, parks, libreriji, jew kwalunkwe spazju pubbliku ie\u0127or.", "Il-muni\u010bipalit\u00e0 trid ti\u017cgura li l-installazzjoni tkun kompluta u li t-t\u0127addim tal-hotspot tal-WiFi jibda fi \u017cmien 18-il xahar wara li tkun ing\u0127atat il-vaw\u010ber.", "G\u0127alhekk f'dan i\u017c-\u017cmien il-muni\u010bipalit\u00e0 tista' tiddefinixxi l-pro\u0121ett tag\u0127ha u tag\u0127\u017cel kumpanija tal-installazzjoni tal-WiFi li tista' tlestilha l-installazzjoni.", "Fejn ji\u0121i installat il-hotspot tal-Wi-Fi ?", "Il-muni\u010bipalitajiet stess jidde\u010biedu dwar \u201ci\u010b-\u010bentri tal-\u0127ajja pubblika\u201d fejn ikunu se ji\u0121u installati l-hotspots tal-WiFi4EU.", "Il-hotspots tal-WiFi g\u0127andhom ji\u0121u installati f'\u017coni fejn ma je\u017cistux di\u0121\u00e0 xi offerti simili ta' konnettivit\u00e0 bil-Wi-Fi b'xejn.", "Hemm xi kundizzjonijiet spe\u010bifi\u010bi g\u0127all-pro\u0121etti?", "Kull muni\u010bipalit\u00e0 li tir\u010bievi vaw\u010ber se jkollha tid\u0127ol f'kuntratt mal-kumpanija tal-installazzjoni tal-Wi-Fi li tag\u0127\u017cel hi biex tinstalla t-tag\u0127mir tal-hotspots tal-WiFi (skont ir-regoli tal-akkwist pubbliku).", "Il-Kummissjoni mhix se tintervjeni fir-relazzjonijiet kontraenti tal-muni\u010bipalit\u00e0 mal-kumpanija tal-installazzjoni tal-Wi-Fi.", "Il-kumpanija tal-installazzjoni tal-Wi-Fi tista' tirre\u0121istra fil-portal fi kwalunkwe \u0127in i\u017cda je\u0127tie\u0121 li tag\u0127mel dan mhux aktar tard minn meta muni\u010bipalit\u00e0 tkun ikkuntrattathom b\u0127ala kumpanija tal-installazzjoni.", "Barra minn hekk, il-muni\u010bipalitajiet se jkunu \u0127ielsa li jag\u0127\u017clu l-fornitur tag\u0127hom tal-internet, li jista' jkun l-istess kumpanija tal-installazzjoni tal-WiFi stess jew le.", "L-abbonament tal-konnettivit\u00e0 bil-broadband b'velo\u010bit\u00e0 kbira g\u0127andu joffri internet ta' kwalit\u00e0 g\u0127olja lill-utenti u g\u0127andu jkun sottoskritt mill-muni\u010bipalit\u00e0 g\u0127al tal-anqas 3 snin.", "X'inhi l-velo\u010bit\u00e0 minima tal-internet g\u0127all-WiFi4EU?", "In-netwerk tal-Wi-Fi g\u0127andu jipprovdi internet ta' kwalit\u00e0 g\u0127olja.", "Il-velo\u010bit\u00e0 tal-internet g\u0127andha tkun mill-inqas 30 Mbps.", "Il-Kummissjoni se timmonitorja mill-bog\u0127od il-kwalit\u00e0 tal-konnettivit\u00e0.", "Kif jista' jinfeda l-vaw\u010ber?", "Sabiex ji\u0121i \u017cgurat li l-vaw\u010ber ikun jista' jinfeda b'mod korrett, il-kumpanija tal-installazzjoni tal-Wi-Fi se jkollha b\u017conn tirre\u0121istra fuq il-portal tal-WiFi4EU u tipprovdi d-dettalji tag\u0127ha (persuna ta' kuntatt, dettalji ta' kuntatt, l-ambitu \u0121eografiku tal-operazzjonijiet u d-dettalji tal-kont bankarju).", "Kemm il-kumpanija tal-installazzjoni tal-Wi-Fi kif ukoll il-muni\u010bipalit\u00e0 se jkollhom b\u017conn jikkonfermaw li n-netwerk lokali huwa installat u operazzjonali.", "Wara verifika li n-netwerk lokali huwa tabil\u0127aqq operazzjonali (monitora\u0121\u0121 remot) il-\u0127las ji\u0121i attivat.", "Il-kumpanija tal-installazzjoni tal-Wi-Fi mbag\u0127ad g\u0127andha tkun tista' tifdi l-vaw\u010ber ming\u0127and il-Kummissjoni Ewropea u kull bilan\u010b pendenti li mhux kopert jew li jisboq il-valur tal-vaw\u010ber jit\u0127allas mill-muni\u010bpalit\u00e0.", "Il-pro\u0121ett jista' jkun aktar estensiv minn dak li huwa ffinanzjat permezz tal-vaw\u010ber?", "Il-muni\u010bipalitajiet jistg\u0127u ju\u017caw il-vaw\u010ber tal-WiFi4EU biex parzjalment jiffinanzjaw pro\u0121ett ta' valur og\u0127la; g\u0127alhekk kwalunkwe spi\u017ca tat-tag\u0127mir u tal-installazzjoni lil hinn mill-valur tal-vaw\u010ber taqa' ta\u0127t il-kuntratt bejn il-kumpania tal-installazzjoni tal-Wi-Fi u l-muni\u010bipalit\u00e0.", "X'inhu l-ba\u0121it minimu tal-internet g\u0127all-WiFi4EU?", "Il-ba\u0121it totali tal-inizjattiva WiFi4EU hu ta' \u20ac120 miljun.", "Kemm vaw\u010bers se jing\u0127ataw g\u0127al kull sej\u0127a?", "L-ewwel sej\u0127a se tag\u0127ti 1,000 vaw\u010ber.", "L-erba' sej\u0127iet li se ji\u0121u aktar tard se jag\u0127tu g\u0127add akbar ta' vaw\u010bers.", "G\u0127al Aktar Informazzjoni", "Stqarrija g\u0127all-istampa", "Mistoqsijiet Frekwenti g\u0127al komunitajiet interessati"]}
{"url": "https://ec.europa.eu/commission/presscorner/detail/mt/STATEMENT_18_2221", "title": "Suq wie\u0127ed \u2013 Ewropa wa\u0127da", "category": "press_eu", "subcategory": "POLICY_AREA=GROWTH", "date": "Mon, 19 Mar 2018 23:00:00 GMT", "text": ["Dikjarazzjoni kon\u0121unta fl-okka\u017cjoni tal-25 anniversarju tas-Suq Uniku Ewropew", "minn Antonio Tajani, il-President tal-Parlament Ewropew, Jean-Claude Juncker, il-President tal-Kummissjoni Ewropea, u Boyko Borissov, id-detentur tal-Presidenza tal-Kunsill b'rotazzjoni u l-Prim Ministru tal-Bulgarija", "\u0126amsa u g\u0127oxrin sena ilu n\u0127oloq is-Suq Uniku tag\u0127na, u madwar l-Unjoni Ewropea tne\u0127\u0127ew \u0127afna ostakli.", "In-nies bdew i\u0127addnu libertajiet u opportunitajiet \u0121odda, u llum l-Ewropej jivvja\u0121\u0121aw bla xkiel, jistudjaw, ja\u0127dmu, jg\u0127ixu u jid\u0127lu f'relazzjonijiet ta' m\u0127abba minn pajji\u017c g\u0127all-ie\u0127or.", "I\u010b-\u010bittadini Ewropej jistg\u0127u jixtru dak li jridu, fejn iridu, u jibbenefikaw minn g\u0127a\u017cla akbar u prezzijiet aktar baxxi.", "In-negozji Ewropej \u2013 kemm kbar kif ukoll \u017cg\u0127ar \u2013 jistg\u0127u jespandu l-ba\u017ci tal-klijenti tag\u0127hom u jiskambjaw prodotti u servizzi b'mod aktar fa\u010bli madwar l-UE.", "Matul l-a\u0127\u0127ar 25 snin, l-integrazzjoni tal-ekonomiji tag\u0127na madwar is-Suq Uniku \u0127olqot miljuni ta' impjiegi, u l-UE saret l-akbar ekonomija fid-dinja.", "Is-Suq Uniku huwa l-\u0121ojjell fil-kuruna tal-integrazzjoni tag\u0127na u dan is-suq domestiku ta' 500 miljun persuna huwa l-pedament g\u0127as-sa\u0127\u0127a tal-Ewropa, kemm f'pajji\u017cna kif ukoll barra.", "Is-Suq Uniku jipprovdi li\u010b-\u010bittadini tal-Ewropa l-libertajiet u l-opportunitajiet li g\u0127all-\u0121enituri u n-nanniet tag\u0127na kienu biss \u0127olma, u l-ekonomija so\u010bjali tas-suq tag\u0127na hija ta' benefi\u010b\u010bju g\u0127alina lkoll.", "Fis-Suq Uniku tag\u0127na ma hemmx Ewropej tat-tieni klassi, u g\u0127alhekk ma hemm l-ebda lok g\u0127al prodotti tat-tieni klassi jew g\u0127al \u0127addiema tat-tieni klassi; li jfisser, l-istess paga g\u0127all-istess xog\u0127ol fl-istess post, l-istess kwalit\u00e0 ta' ikel u l-istess livell ta' sigurt\u00e0 g\u0127all-\u0121ugarelli u prodotti o\u0127ra.", "Matul dawn l-a\u0127\u0127ar 25 snin, g\u0127amilna passi kbar.", "Issa nistg\u0127u nu\u017caw is-servizzi ta' telefonija \u010bellulari kullimkien qisna f'pajji\u017cna, ingawdu minn kontijiet tal-ener\u0121ija ir\u0127as, u naraw li d-drittijiet tag\u0127na b\u0127ala konsumaturi ji\u0121u m\u0127arsa, nixtru minn fejn nixtru fl-Ewropa.", "U xorta wa\u0127da, a\u0127na nkomplu ntejbu l-funzjonament tas-Suq Uniku ma' kull jum li jg\u0127addi, daqqa billi nindirizzaw l-imblukkar \u0121eografiku mhux awtorizzat, u daqqa billi nag\u0127tu lill-konsumaturi g\u0127a\u017cla akbar dwar kif jistg\u0127u jfaddlu g\u0127all-irtirar tag\u0127hom jew billi l-kuntratti tal-akkwist pubbliku nag\u0127mluhom aktar a\u010b\u010bessibbli.", "Is-Suq Uniku Ewropew huwa \u017cag\u0127\u017cug\u0127 ta' 25 sena.", "Telg\u0127et mieg\u0127u \u0121enerazzjoni ta' Ewropej, li gawdiet minnu.", "A\u0127na se nkomplu bil-\u0127idma tag\u0127na biex insa\u0127\u0127uh sabiex il-\u0121enerazzjoni ta' wara tgawdi anki aktar."]}
{"url": "https://ec.europa.eu/commission/presscorner/detail/mt/CJE_10_109", "title": "D\u0127ul fil-kariga ta' M\u0127allef \u0121did tal-Qorti \u0120enerali tal-Unjoni Ewropea", "category": "press_eu", "subcategory": "POLICY_AREA", "date": "Wed, 03 Nov 2010 23:00:00 GMT", "text": ["Stampa u Informazzjoni", "Il-Qorti \u0120enerali tal-Unjoni Ewropea", "STQARRIJA G\u0126ALL-ISTAMPA Nru 109/10", "il-Lussemburgu, 25 ta' Ottubru 2010", "Udjenza solenni tal-Qorti tal-\u0120ustizzja", "D\u0127ul fil-kariga ta' M\u0127allef \u0121did tal-Qorti \u0120enerali tal-Unjoni Ewropea", "Udjenza solenni tal-25 ta' Ottubru 2010", "Permezz ta' de\u010bi\u017cjoni tal-21 ta' Ottubru 2010, ir-rappre\u017centanti tal-Gvernijiet tal-Istati membri \u0127atru lil Dimitrios Gratsias b\u0127ala M\u0127allef tal-Qorti \u0120enerali tal-Unjoni Ewropea, minflok Mihalis Vilaras, g\u0127all-perijodu bejn il-25 ta' Ottubru 2010 u l-31 ta' Awwissu 2016.", "Fl-okka\u017cjoni tal-waqfien mill-kariga u t-tluq ta' Mihalis Vilaras, kif ukoll fl-okka\u017cjoni tat-te\u0127id tal-\u0121urament u tad-d\u0127ul fil-kariga ta' Dimitrios Gratsias, illum in\u017cammet udjenza solenni tal-Qorti tal-\u0120ustizzja.", "Dimitrios Gratsias", "imwieled fl-1957; gradwat fil-li\u0121i mill-Universit\u00e0 ta' Ateni (1980); gradwat fid-dritt pubbliku, wara studji fil-fond, mill-Universit\u00e0 ta' Pari\u0121i I, Panth\u00e9on-Sorbonne (1981); mog\u0127ti \u010bertifikat mi\u010b-\u010bentru universitarju ta' studji Komunitarji u Ewropej (Universit\u00e0 ta' Pari\u0121i) (1982); awditur mal-Conseil d'\u00c9tat (1985-1992); kariga ta' \u201cma\u00eetre des requ\u00eates\u201d mal-Conseil d'\u00c9tat (1992-2005); r\u00e9f\u00e9rendaire mal-Qorti tal-\u0120ustizzja tal-Komunitajiet Ewropej (1994-1996); Membru asso\u010bjat tal-Qorti suprema spe\u010bjali Griega (1998 u 1999); kariga ta' \u201cconseiller\u201d mal-Conseil d'\u00c9tat (2005); Membru tal-Qorti spe\u010bjali adita b'kaw\u017ci kontra membri tas-sistema \u0121udizzjarja (2006); Membru tal-Kunsill superjuri tal-ma\u0121istratura amministrattiva (2008); Spettur tat-tribunali amministrattivi (2009-2010); Im\u0127allef tal-Qorti \u0120enerali mill-25 ta' Ottubru 2010.", "Dokument mhux uffi\u010bjali g\u0127all-u\u017cu tal-mezzi tal-komunikazzjoni li ma jorbotx lill-Qorti tal-\u0120ustizzja.", "Kuntatt g\u0127all-istampa: Christopher Fretwell (+352) 4303 3355", "Imma\u0121ni tal-udjenza solenni huma disponibbli fuq \" Europe by Satellite \"(+32) 2 2964106"]}
{"url": "https://ec.europa.eu/commission/presscorner/detail/mt/IP_16_2665", "title": "L-Ewrobarometru Standard tar-Rebbieg\u0127a 2016: Il-prijoritajiet politi\u010bi tal-Kummissjoni g\u0127andhom l-appo\u0121\u0121 qawwi tal-pubbliku", "category": "press_eu", "subcategory": "POLICY_AREA=GENINFO", "date": "Thu, 28 Jul 2016 22:00:00 GMT", "text": ["L-Ewropej jidhrilhom li l-akbar sfidi li l-UE qed t\u0127abbat wi\u010b\u010bha mag\u0127hom b\u0127alissa huma l-immigrazzjoni u t-terrori\u017cmu, filwaqt li jappo\u0121\u0121aw il-prijoritajiet politi\u010bi tal-Kummissjoni Ewropea.", "Dan it-tag\u0127rif importanti jo\u0127ro\u0121 mill-a\u0127\u0127ar st\u0127arri\u0121 tal-Ewrobarometru Standard li \u0121ie ppubblikat illum.", "L-ist\u0127arri\u0121 sar bejn il-21 u l-31 ta\u2019 Mejju 2015 f\u201934 pajji\u017c jew territorju [1].", "Jidher li l-immigrazzjoni u t-terrori\u017cmu huma l-akbar sfidi li g\u0127andha l-UE:", "Meta \u010b-\u010bittadini ntalbu jesprimu t-t\u0127assib tag\u0127hom, l-immigrazzjoni baqg\u0127et fuq quddiem nett fost l-aktar kwistjonijiet imsemmija li l-UE qed taffa\u010b\u010bja (48%, -10).", "It-terrori\u017cmu (39%, +14) g\u0127adu t-tieni l-aktar kwistjoni msemmija.", "F\u2019dan l-ist\u0127arri\u0121, din il-kwistjoni ssemmiet ferm aktar milli ssemmiet fl-a\u0127\u0127ar st\u0127arri\u0121 tal-\u0127arifa 2015, u rnexxielha taqbe\u017c sew lis-sitwazzjoni ekonomika (19%, -2), lill-istat tal-finanzi pubbli\u010bi tal-Istati Membri (16%, -1), u lill-qg\u0127ad (15%, -2).", "L-immigrazzjoni hi l-akbar t\u0127assib tal-UE f\u2019g\u0127oxrin Stat Membru, u t\u0127assib fost l-akbar tnejn fil-pajji\u017ci kollha, \u0127lief fil-Portugall.", "It-terrori\u017cmu hu l-akbar t\u0127assib tal-UE fi tmien Stati Membri, u t\u0127assib fost l-akbar tnejn fil-pajji\u017ci kollha, \u0127lief fil-Gre\u010bja.", "Fil-livell nazzjonali, it-t\u0127assib ewlieni hu l-qg\u0127ad (33%, -3) u l-immigrazzjoni (28%, -8).", "Is-sitwazzjoni ekonomika tinsab fit-tielet post (19%, l-ebda bidla).", "Appo\u0121\u0121 g\u0127all-prijoritajiet politi\u010bi tal-Kummissjoni Ewropea:", "B\u0127alma wera l-ist\u0127arri\u0121 pre\u010bedenti ta\u2019 Novembru 2015, i\u010b-\u010bittadini qed japprovaw bis-sa\u0127\u0127a l-prijoritajiet li fasslet il-Kummissjoni Ewropea.", "- Fejn tid\u0127ol il-kwistjoni tal-migrazzjoni, 67% tal-Ewropej jistqarru li jaqblu mal-politika komuni Ewropea dwar il-migrazzjoni.", "Kwa\u017ci sitta minn kull g\u0127axar Ewropej (58%) g\u0127andhom opinjoni po\u017cittiva fuq il-migrazzjoni ta\u010b-\u010bittadini minn Stati Membri o\u0127ra tal-UE.", "I\u017cda l-istess proporzjon hu negattiv fuq l-immigrazzjoni tal-persuni minn barra l-UE.", "- 79% tal-Ewropej jaqblu mal-\u201cmoviment liberu ta\u010b-\u010bittadini tal-UE li jistg\u0127u jg\u0127ixu, ja\u0127dmu, jistudjaw u jag\u0127mlu negozju fejn jixtiequ fl-UE\u201d.", "Il-bi\u010b\u010ba l-kbira ta\u2019 dawk li wie\u0121bu jaqblu mal-moviment liberu fil-pajji\u017ci kollha mir-Renju Unit (63%) sal-Latvja (95%).", "Barra minn hekk \u0127afna mill-Ewropej iqisu l-moviment liberu tal-persuni, tal-o\u0121\u0121etti u tas-servizzi fl-UE b\u0127ala wie\u0127ed mill-aktar kisbiet po\u017cittivi tal-UE (56%), flimkien mal-pa\u010bi bejn l-Istati Membri (55%).", "- L-Ewropej jaraw l-UE b\u0127ala attur globali: 68% ja\u0127sbu li l-UE g\u0127andha vu\u010bi fid-dinja.", "- Fejn jid\u0127ol l-investiment fl-UE, 56% tal-Ewropej jaqblu li flus il-poplu g\u0127andhom jintu\u017caw biex jistimulaw l-investiment tas-settur privat fil-livell tal-UE.", "- 56% tal-Ewropej jaqblu wkoll ma\u2019 suq uniku di\u0121itali fl-UE.", "- Fejn tid\u0127ol l-ener\u0121ija, 70% tal-Ewropej huma favur politika komuni dwar l-ener\u0121ija fost l-Istati Membri tal-UE.", "- L-opinjoni po\u017cittiva fuq l-ewro g\u0127adha stabbli (55% fl-UE b'mod \u0121enerali, 68% fi\u017c-\u017cona tal-ewro).", "Fi 22 Stat Membru, inklu\u017ci fil-pajji\u017ci ta\u017c-\u017cona tal-ewro, il-ma\u0121\u0121oranza huma favur il-munita unika.", "- F\u201924 Stat Membru, il-ma\u0121\u0121oranza jaqblu li g\u0127andu jsir ftehim ta\u2019 kummer\u010b \u0127ieles u investiment bejn l-UE u l-Istati Uniti tal-Amerka.", "B\u2019mod \u0121enerali, 51% ta\u2019 dawk li wie\u0121bu fl-UE huma favur.", "Il-fidu\u010bja fl-UE hi akbar mill-fidu\u010bja fil-gvernijiet nazzjonali; i\u010b-\u010bittadinanza tal-UE tibqa\u2019 l-istess", "L-g\u0127add ta\u2019 Ewropej li stqarrew il-fidu\u010bja fl-Unjoni Ewropea \u017cdied g\u0127al 33%.", "Il-livell medju ta\u2019 fidu\u010bja fil-gvernijiet nazzjonali baqa\u2019 stabbli: 27%,", "u daqstant ie\u0127or, il-proporzjon tal-Ewropej (38%) jg\u0127idu li g\u0127andhom imma\u0121ni newtrali tal-UE baqa\u2019 l-istess.", "L-g\u0127add ta\u2019 Ewropej li jistqarru li g\u0127andhom imma\u0121ni po\u017cittiva tal-UE baqa\u2019 34% filwaqt li 27% g\u0127andhom imma\u0121ni negattiva.", "L-g\u0127add ta\u2019 \u010bittadini li j\u0127ossu li l-vu\u010bi tag\u0127hom tinstema\u2019 fl-UE baqa\u2019 38% (-1 punt), u dan jikkonferma \u017c-\u017cieda fi\u010b-\u010bifra li se\u0127\u0127et wara l-elezzjonijiet Ewropej fl-2014.", "\u017bew\u0121 terzi tal-Ewropej (66%, +2) i\u0127ossuhom \u010bittadini tal-UE.", "Din hi fehma komuni fost il-ma\u0121\u0121oranza ta\u2019 dawk li wie\u0121bu f\u201926 Stat Membru.", "Il-kuntest", "L-Ewrobarometru Standard tar-Rebbieg\u0127a 2016 sar b\u2019intervisti wi\u010b\u010b imb wi\u010b\u010b bejn il-21 u s-26 ta\u2019 Mejju 2016.", "B\u2019kollox \u0121ew intervistati 31,946 persuna minn fost l-Istati Membri tal-UE u mill-pajji\u017ci kandidati.", "Informazzjoni o\u0127ra", "Ir-rapport bl-ewwel ri\u017cultati li \u0121ie ppubblikat illum jiddeskrivi l-im\u0121iba tal-Ewropej fejn tid\u0127ol l-UE, kif ukoll it-t\u0127assib u l-per\u010bezzjonijiet ewlenin ta\u010b-\u010bittadini fuq is-sitwazzjoni ekonomika.", "Dan jinsab onlajn.", "[1]It-28 Stat Membru tal-Unjoni Ewropea (l-UE), \u0127ames pajji\u017ci kandidati (l-Eks Repubblika Jugoslava tal-Ma\u010bedonja, it-Turkija, il-Montenegro, is-Serbja u l-Albanija) u l-Komunit\u00e0 \u010aiprijotta Torka fil-parti tal-pajji\u017c li mhix kontrollata mill-gvern tar-Repubblika ta\u2019 \u010aipru."]}
{"url": "https://ec.europa.eu/commission/presscorner/detail/mt/AC_20_162", "title": "Bidu \u0121did g\u0127all-Ewropa: Artiklu kon\u0121unt mill-President von der Leyen, il-President Michel u l-President Sassoli", "category": "press_eu", "subcategory": "POLICY_AREA=BREXIT", "date": "Thu, 30 Jan 2020 23:00:00 GMT", "text": ["Hekk kif jibda jidlam, illejla, ix-xemx se tkun ni\u017clet g\u0127al fuq aktar minn 45 sena ta' s\u0127ubija tar-Renju Unit fl-Unjoni Ewropea.", "G\u0127alina, b\u0127ala l-Presidenti tat-tliet istituzzjonijiet ewlenin tal-UE, illum se tkun inevitabbilment \u0121urnata ta' riflessjoni u ta' ta\u0127lita ta' emozzjonijiet \u2014 kif se tkun g\u0127al \u0127afna nies.", "\u0126sibijietna huma ma' dawk kollha li g\u0127enu biex l-Unjoni Ewropea ssir dak li hi llum.", "Dawk li huma m\u0127assba dwar il-futur tag\u0127hom jew di\u017cappuntati jaraw lir-Renju Unit jitlaq.", "Dawk il-membri Brittani\u010bi tal-istituzzjonijiet tag\u0127na li g\u0127enu fit-tiswir ta' politiki li g\u0127amlu l-\u0127ajja a\u0127jar g\u0127al miljuni ta' Ewropej.", "A\u0127na se na\u0127sbu fir-Renju Unit u l-poplu tieg\u0127u, il-kreattivit\u00e0, l-in\u0121enwit\u00e0, il-kultura u t-tradizzjonijiet tieg\u0127u, li kienu parti vitali mill-bizzilla tal-Unjoni tag\u0127na.", "Dawn l-emozzjonijiet jirriflettu kemm ir-Renju Unit huwa g\u0127al qalbna \u2014 xi \u0127a\u0121a li tmur ferm lilhinn mis-s\u0127ubija fl-Unjoni tag\u0127na.", "Dejjem iddispja\u010biena profondament g\u0127ad-de\u010bi\u017cjoni tar-Renju Unit li jitlaq i\u017cda dejjem irrispettajniha bis-s\u0127i\u0127.", "Il-Ftehim li l\u0127aqna huwa \u0121ust g\u0127a\u017c-\u017cew\u0121 na\u0127at u ji\u017cgura li miljuni ta' \u010bittadini tal-UE u tar-Renju Unit ikomplu jkollhom id-drittijiet tag\u0127hom protetti fil-post li jsej\u0127u darhom.", "Fl-istess \u0127in, je\u0127tie\u0121 li n\u0127arsu lejn il-futur u nibnu s\u0127ubija \u0121dida bejn il-\u0127bieb.", "Flimkien, it-tliet istituzzjonijiet tag\u0127na se jag\u0127mlu dak kollu li jistg\u0127u biex dan ikun su\u010b\u010bess.", "Lesti biex inkunu ambizzju\u017ci.", "Kemm dik is-s\u0127ubija se tkun profonda jiddependi minn de\u010bi\u017cjonijiet li g\u0127ad iridu jittie\u0127du.", "G\u0127ax kull g\u0127a\u017cla g\u0127andha konsegwenza.", "Ming\u0127ajr il-moviment liberu tal-persuni, ma jistax ikun hemm moviment liberu tal-kapital, tal-o\u0121\u0121etti u tas-servizzi.", "Ming\u0127ajr kundizzjonijiet ekwi fir-rigward tal-ambjent, ix-xog\u0127ol, it-tassazzjoni u l-g\u0127ajnuna mill-Istat, ma jistax ikun hemm l-og\u0127la a\u010b\u010bess ta' kwalit\u00e0 g\u0127as-suq uniku.", "Ming\u0127ajr ma tkun membru, ma tistax i\u017c\u017comm il-benefi\u010b\u010bji tas-s\u0127ubija.", "Matul il-\u0121img\u0127at, ix-xhur u s-snin li \u0121ejjin, se jkollna n\u0127ollu xi partijiet tal-bizzilla li rrakkmajna flimkien bejn l-UE u r-Renju Unit fuq \u0127ames de\u010bennji.", "U hekk kif nag\u0127mlu dan, ser ikollna na\u0127dmu qatig\u0127 biex flimkien nirrakkmaw triq \u2018il quddiem b\u0127ala alleati, s\u0127ab u \u0127bieb.", "Filwaqt li r-Renju Unit mhux se jibqa' membru tal-UE, se jibqa' parti mill-Ewropa.", "Il-\u0121eografija, l-istorja u r-rabtiet komuni tag\u0127na f'\u0127afna oqsma inevitabbilment jg\u0127aqqduna u jag\u0127mluna alleati naturali.", "Ser inkomplu na\u0127dmu flimkien fuq l-affarijiet barranin, is-sigurt\u00e0 u d-difi\u017ca b'g\u0127an komuni u interessi re\u010bipro\u010bi komuni.", "I\u017cda ser nag\u0127mlu dan b'modi differenti.", "M'a\u0127niex qed nissottovalutaw il-kompitu li jinsab quddiemna i\u017cda a\u0127na fidu\u010bju\u017ci li b'rieda tajba u b'determinazzjoni nistg\u0127u nibnu s\u0127ubija dejjiema, po\u017cittiva u siewja.", "I\u017cda g\u0127ada se jkun ukoll jum \u0121did g\u0127all-Ewropa.", "L-a\u0127\u0127ar ftit snin qarrbuna lejn xulxin \u2014 b\u0127ala nazzjonijiet, b\u0127ala istituzzjonijiet u b\u0127ala poplu.", "Huma fakkruna lkoll li l-Unjoni Ewropea mhijiex biss suq jew qawwa ekonomika i\u017cda tirrappre\u017centa valuri li lkoll kemm a\u0127na nikkondividu u niddefendu.", "Kemm a\u0127na aktar b'sa\u0127\u0127itna meta nkunu flimkien.", "Din hija r-ra\u0121uni g\u0127aliex l-Istati Membri tal-Unjoni Ewropea se jkomplu jg\u0127aqqdu l-forzi tag\u0127hom u jibnu futur komuni.", "F'era ta' kompetizzjoni qawwija \u0127afna u ta' \u0121eopolitika turbolenti, id-daqs huwa importanti.", "L-ebda pajji\u017c wa\u0127du ma jista' j\u017comm lura l-mew\u0121a tat-tibdil fil-klima, isib soluzzjonijiet g\u0127all-futur di\u0121itali jew ikollu vu\u010bi b'sa\u0127\u0127itha fil-kakofonija li qieg\u0127da dejjem ti\u017cdied tad-dinja.", "I\u017cda flimkien, il-pajji\u017ci tal-Unjoni Ewropea jistg\u0127u.", "Nistg\u0127u g\u0127ax g\u0127andna l-akbar suq intern fid-dinja.", "Nistg\u0127u g\u0127ax a\u0127na l-akbar sie\u0127eb kummer\u010bjali g\u0127al 80 pajji\u017c.", "Nistg\u0127u g\u0127ax a\u0127na Unjoni ta' demokraziji vibranti.", "Nistg\u0127u g\u0127ax il-popli tag\u0127na huma determinati li jippromwovu l-interessi u l-valuri Ewropej fix-xena dinjija.", "Nistg\u0127u g\u0127ax l-Istati Membri tal-UE ser ju\u017caw il-poter ekonomiku u kollettiv konsiderevoli tag\u0127hom f'diskussjonijiet mal-alleati u l-imsie\u0127ba - l-Istati Uniti, l-Afrika, i\u010b-\u010aina jew l-Indja.", "Dan kollu jag\u0127tina sens im\u0121edded ta' skop komuni.", "G\u0127andna vi\u017cjoni komuni ta' fejn irridu mmorru u impenn biex inkunu ambizzju\u017ci dwar id-definizzjoni tal-kwistjonijiet ta' \u017cminijietna.", "Kif stabbilit fil-Patt Ekolo\u0121iku Ewropew, irridu nkunu l-ewwel kontinent newtrali g\u0127all-klima sal-2050, u b'hekk fil-pro\u010bess no\u0127olqu impjiegi u opportunitajiet \u0121odda g\u0127an-nies.", "Irridu nkunu minn ta' quddiem fil-\u0121enerazzjoni li jmiss tat-teknolo\u0121iji di\u0121itali u rridu tran\u017cizzjoni \u0121usta sabiex inkunu nistg\u0127u nappo\u0121\u0121aw lill-persuni l-aktar affettwati mit-tibdil.", "A\u0127na nemmnu li l-Unjoni Ewropea biss tista' tag\u0127mel dan.", "I\u017cda nafu li nistg\u0127u nag\u0127mlu dan, biss flimkien : in-nies, in-nazzjonijiet, l-istituzzjonijiet.", "U a\u0127na, b\u0127ala Presidenti tat-tliet istituzzjonijiet, a\u0127na impenjati li nag\u0127mlu l-parti tag\u0127na.", "Din il-\u0127idma se tkompli hekk kif ix-xemx titla' g\u0127ada."]}
{"url": "https://ec.europa.eu/commission/presscorner/detail/mt/IP_20_156", "title": "Ix-xiri online: L-awtoritajiet tal-Kummissjoni u tal-Protezzjoni tal-Konsumatur i\u0127e\u0121\u0121u lill-kummer\u010bjanti biex jallinjaw il-politika ta' informazzjoni f'konformit\u00e0 mal-li\u0121i tal-UE", "category": "press_eu", "subcategory": "POLICY_AREA=CONSUMPOL,JFRC", "date": "Thu, 30 Jan 2020 23:00:00 GMT", "text": ["Illum, il-Kummissjoni Ewropea qed tippubblika r-ri\u017cultati ta' skrinjar (\u201cinvestigazzjoni\u201d) ta' kwa\u017ci 500 \u0127anut elettroniku li jbig\u0127 \u0127wejje\u0121 u \u017craben, g\u0127amara u o\u0121\u0121etti tad-dar, kif ukoll apparat elettriku.", "Din l-investigazzjoni twettqet mill-awtoritajiet tal-protezzjoni tal-konsumatur ta' 27 pajji\u017c ta\u0127t il-koordinazzjoni tal-Kummissjoni.", "Is-sejbiet ji\u017cvelaw li \u017cew\u0121 terzi tal-websajts skrinjati mhumiex konformi mad-drittijiet ba\u017ci\u010bi tal-konsumatur tal-UE.", "Didier Reynders, il-Kummissarju tal-\u0120ustizzja, qal: \"Mhuwiex a\u010b\u010bettabbli li l-konsumaturi Ewropej ma jkunux infurmati tajjeb dwar id-drittijiet tag\u0127hom relatati ma' konsenji online fi 2 minn 3 \u0127wienet web.", "Id-drittijiet tal-UE, b\u0127ad-dritt li wie\u0127ed jirritorna l-o\u0121\u0121etti fi \u017cmien 14-il \u0121urnata, itejjbu l-fidu\u010bja online tal-konsumaturi.", "Dawn m'g\u0127andhomx jindifnu f'tipa \u017cg\u0127ira.*", "Id-Direttiva dwar id-Drittijiet tal-Konsumatur ti\u017cgura li filwaqt li jsir xiri online kull konsumatur g\u0127andu d-dritt li jir\u010bievi informazzjoni \u010bara, korretta u komprensibbli dwar l-arran\u0121amenti ta' konsenja, drittijiet ta' irtirar kif ukoll il-garanzija legali f'ka\u017c li l-prodott ikun difettu\u017c.", "U\u0127ud mir-ri\u017cultati ewlenin tal-iskrinjar jinkludu:", "Iktar minn kwart tas-siti mmarkati bil-bandiera ma infurmawx lill-konsumaturi dwar kif jirtiraw minn kuntratt.", "Dan g\u0127andu ji\u0121i ppre\u017centat b'mod \u010bar u li jinftiehem, li jispe\u010bifika d-dritt li wie\u0127ed jirtira fi \u017cmien 14-il jum minn meta jir\u010bievi l-o\u0121\u0121ett ming\u0127ajr il-\u0127tie\u0121a li jag\u0127ti \u0121ustifikazzjoni.", "Kwa\u017ci nofs is-siti web mmarkati ma kinux \u010bari dwar il-limitu ta' \u017cmien biex l-o\u0121\u0121ett ji\u0121i rritornat fi \u017cmien 14-il jum minn meta huma jkunu nnotifikaw lill-kummer\u010bjant bl-intenzjoni tag\u0127hom li jirtiraw.", "F'wie\u0127ed minn \u0127amsa tas-siti mmarkati bil-bandiera, il-prezz inizjalment muri ma kienx komplut peress li ma kienx jinkludi l-konsenja, tariffi postali jew tariffi addizzjonali possibbli o\u0127ra jew informazzjoni o\u0127ra dwar il-possibbilt\u00e0 ta' tali tariffi.", "Iktar minn terz tas-siti web immarkati bil-bandiera ma g\u0127arrfux lill-konsumaturi dwar il-garanzija legali minima ta' sentejn biex o\u0121\u0121ett jissewwa, ji\u0121i sostitwit jew rimbor\u017cat f'ka\u017c li dan ikun difettu\u017c fil-mument tal-konsenja (anke jekk dan ikun evidenti iktar tard).", "G\u0127alkemm il-li\u0121i tal-UE tag\u0127ti mandat lill-kummer\u010bjanti biex jinkludu link fa\u010bilment a\u010b\u010bessibbli g\u0127all-pjattaforma g\u0127as-Soluzzjoni Online g\u0127at-Tilwim fuq is-sit web tag\u0127hom, li tinforma lill-konsumaturi dwar il-possibilitajiet tag\u0127hom f'ka\u017c ta' tilwima, kwa\u017ci 45% tas-siti kollha skrinjati ma pprovdewx tali link.", "Wie\u0127ed minn kull \u0127amsa tas-siti mmarkati bil-bandiera ma kienx jirrispetta r-Regolament dwar l-Imblukkar \u0120eografiku li jippermetti lill-konsumaturi jixtru minn siti li ma jipprovdux konsenji fil-pajji\u017c ta' residenza tag\u0127hom, sakemm ikunu jistg\u0127u jirran\u0121aw li l-konsenja tag\u0127hom tintbg\u0127at lil indirizz fil-pajji\u017c li jkun moqdi mill-kummer\u010bjant, ji\u0121ifieri \"il-prin\u010bipju ixtri b\u0127an-nies tal-post\u201d.", "Fil-passi li jmiss, l-awtoritajiet nazzjonali se jwettqu investigazzjoni fil-fond tal-irregolaritajiet imsemmija hawn fuq, u l-kummer\u010bjanti imbag\u0127ad ji\u0121u mitluba jikkore\u0121u s-siti web tag\u0127hom.", "L-awtoritajiet tal-protezzjoni tal-konsumatur se ji\u017cguraw konformit\u00e0 s\u0127i\u0127a min-negozjanti billi jattivaw il-pro\u010beduri ta' infurzar nazzjonali tag\u0127hom fejn me\u0127tie\u0121.", "Sfond", "Il-Kooperazzjoni g\u0127all-Protezzjoni tal-Konsumatur (CPC) huwa netwerk ta' awtoritajiet responsabbli g\u0127all-infurzar tal-li\u0121ijiet tal-konsumatur tal-UE g\u0127all-protezzjoni tal-interessi tal-konsumaturi fil-pajji\u017ci kollha tal-UE flimkien mal-I\u017clanda, il-Liechtenstein u n-Norve\u0121ja.", "Sabiex ji\u0121u indirizzati kwistjonijiet transkonfinali, l-azzjonijiet tag\u0127hom huma kkoordinati fil-livell tal-UE.", "Ir-Regolament CPC il-\u0121did ilu japplika mis-17 ta' Jannar 2020 u j\u0121ib mieg\u0127u setg\u0127at iktar b'sa\u0127\u0127ithom lill-awtoritajiet tal-konsumatur u jtejjeb kif il-Kummissjoni Ewropea u l-awtoritajiet tal-Istati Membri jistg\u0127u ja\u0127dmu flimkien biex iwaqqfu prattiki \u0127\u017ciena kontra l-konsumaturi.", "Skrinjar fl-UE kollha isiru kull sena min-netwerk tal-awtoritajiet ta' kooperazzjoni tal-protezzjoni tal-konsumatur fuq ba\u017ci ta' kwestjonarju komuni m\u0127ejji mill-Kummissjoni Ewropea.", "Il-qasam tar-ri\u010berka jikkorrispondi g\u0127at-temi l-aktar komuni g\u0127all-ilmenti tal-konsumaturi.", "L-g\u0127an huwa li ji\u0121u koperti kemm jista' jkun \u0127wienet tal-web sabiex tkun koperta parti kbira tas-suq ta\u0127t skrutinju.", "G\u0127al Aktar Informazzjoni", "Investigazzjonijiet - verifiki fuq il-websajts", "Protezzjoni tal-konsumatur - skeda informattiva", "Id-drittijiet tal-konsumatur tieg\u0127ek meta tkun qed tixtri", "Anness", "Instabu irregolaritajiet f'iktar minn \u017cew\u0121 terzi tal-websajts u hija me\u0127tie\u0121a investigazzjoni ulterjuri.", "Il-websajts immarkati bil-bandiera kienu mqassma b'mod ugwali fost il-kategoriji ta' o\u0121\u0121etti mibjug\u0127a", "Bosta elementi differenti kienu neqsin mill-websajts skrinjati"]}
{"url": "https://ec.europa.eu/commission/presscorner/detail/mt/IP_20_161", "title": "Kummer\u010b: L-ewwel sena tal-Ftehim ta' S\u0127ubija Ekonomika bejn l-UE u l-\u0120appun turi tkabbir fl-esportazzjoni mill-UE", "category": "press_eu", "subcategory": "POLICY_AREA=TRADEPOL", "date": "Thu, 30 Jan 2020 23:00:00 GMT", "text": ["L-1 ta' Frar 2020 jimmarka l-ewwel anniversarju mid-d\u0127ul fis-se\u0127\u0127 tal-Ftehim ta' S\u0127ubija Ekonomika (FSE) bejn l-UE u l-\u0120appun.", "Fl-ewwel g\u0127axar xhur wara l-implimentazzjoni tal-ftehim, l-esportazzjonijiet tal-UE lejn il-\u0120appun \u017cdiedu b'6.6 % meta mqabbla mal-istess perjodu tas-sena ta' qabel.", "Dan hu og\u0127la mit-tkabbir f'dawn l-a\u0127\u0127ar tliet snin, li kien ta' medja ta' 4.7 % (data tal-Eurostat).", "Fl-istess perjodu, l-esportazzjonijiet \u0120appuni\u017ci lejn l-Ewropa \u017cdiedu b'6.3 %.", "Il-Kummissarju g\u0127all-Kummer\u010b Phil Hogan ikkummenta: \u201cIl-Ftehim kummer\u010bjali bejn l-UE u l-\u0120appun qed ikun ta' benefi\u010b\u010bju g\u0127a\u010b-\u010bittadini, g\u0127all-\u0127addiema, g\u0127all-bdiewa u g\u0127all-kumpaniji fl-Ewropa u fil-\u0120appun.", "Trasparenza, fidu\u010bja u impenn lejn ir-regoli stabbiliti jg\u0127inu biex ikun hemm tkabbir sostenibbli fil-kummer\u010b.", "L-UE hija u se tkompli tkun l-akbar blokk kummer\u010bjali u l-aktar blokk kummer\u010bjali attiv fid-dinja.", "L-UE hija sie\u0127ba bilaterali fdata g\u0127al aktar minn 70 pajji\u017c, li mag\u0127hom g\u0127andna l-ikbar netwerk kummer\u010bjali fid-dinja.\u201d", "\u010aerti setturi raw tkabbir fl-esportazzjoni ter\u0121a' aktar qawwi matul l-istess perjodu:", "Il-FSE bejn l-UE u l-\u0120appun joffri opportunitajiet \u0121odda g\u0127an-negozji tal-UE ta' kull daqs biex jesportaw lejn il-\u0120appun.", "Dan ine\u0127\u0127i l-bi\u010b\u010ba l-kbira tal-EUR 1 biljun f'dazji li kienu ji\u0121u imposti kull sena fuq l-esportazzjonijiet tal-UE lejn il-\u0120appun.", "Ladarba l-ftehim ji\u0121i implimentat bis-s\u0127i\u0127, il-\u0120appun ikun ne\u0127\u0127a d-dazji doganali minn fuq 97 % tal-prodotti importati mill-UE u l-kummer\u010b annwali bejn l-UE u l-\u0120appun jista' ji\u017cdied bi kwa\u017ci EUR 36 biljun.", "Is-setturi li jibbenefikaw mill-FSE bejn l-UE u l-\u0120appun jinkludu pere\u017cempju:", "Hawnhekk tista' ssib e\u017cempji o\u0127rajn ta' setturi u kumpaniji minn Stati Membri o\u0127rajn.", "Sfond", "Il-FSE jo\u0127loq opportunitajiet \u0121odda g\u0127all-bdiewa u g\u0127all-produtturi tal-ikel Ewropej, filwaqt li jipprote\u0121i bis-s\u0127i\u0127 l-interessi tal-UE.", "Bis-sa\u0127\u0127a tal-ftehim, 211-il prodott tal-ikel u x-xorb ta' kwalit\u00e0 g\u0127olja mill-UE (mag\u0127rufin b\u0127ala \"indikazzjonijiet \u0121eografi\u010bi\") issa jistg\u0127u jinbieg\u0127u b'isimhom fil-\u0120appun u huma m\u0127arsa mill-imitazzjonijiet.", "Barra minn hekk, l-UE kisbet a\u010b\u010bess a\u0127jar g\u0127all-kuntratti pubbli\u010bi fil-\u0120appun, wie\u0127ed mill-akbar swieq tal-akkwist pubbliku fid-dinja.", "Il-ftehim joffri wkoll kundizzjonijiet a\u0127jar g\u0127all-fornituri tas-servizzi, mobilit\u00e0 akbar g\u0127all-impjegati tal-kumpaniji, u qafas li jippermetti r-rikonoxximent re\u010biproku ta' kwalifiki professjonali.", "L-UE u l-\u0120appun qablu wkoll li jistabbilixxu standards ambizzju\u017ci g\u0127all-i\u017cvilupp sostenibbli, inklu\u017c g\u0127all-ewwel darba impenn spe\u010bifiku g\u0127all-Ftehim ta' Pari\u0121i dwar il-Klima.", "Tkabbir fl-esportazzjonijiet tal-UE lejn il-\u0120appun \u2013 e\u017cempji", "Prodott", "\u017bieda fl-esportazzjonijiet ta\u0127t il-ftehim*", "Xorb", "20 %", "Inbid", "17.3 %", "Cider", "31.5 %", "Te", "39.8 %", "G\u0127a\u0121in", "14.9 %", "\u017berrieg\u0127a tal-\u0121irasol", "39.9 %", "La\u0127am", "12 %", "La\u0127am tal-majjal", "12.6 %", "La\u0127am iffri\u017cat ta' annimali bovini", "221.0 %", "Prodotti tal-\u0127alib", "10 %", "\u0126alib u krema", "120.7 %", "Butir", "47.8 %", "\u0120obon", "7.0 %", "O\u0121\u0121etti tal-\u0120ilda", "14 %", "\u0126wejje\u0121", "9 %", "Ilbies u a\u010b\u010bessorji tat-trabi", "108.3 %", "Makkinarju elettriku", "16.4 %", "Settijiet tat-telefown u tag\u0127mir tat-telekomunikazzjoni", "69 %", "Diski, tejps, apparati g\u0127all-\u0127\u017cin", "9.4 %", "* Frar sa Novembru 2019 meta mqabbel ma' Frar sa Novembru 2018", "G\u0127al Aktar Informazzjoni", "Il-Ftehim ta' S\u0127ubija Ekonomika bejn l-UE u l-\u0120appun", "Stqarrija g\u0127all-istampa: Jid\u0127ol fis-se\u0127\u0127 il-ftehim kummer\u010bjali bejn l-UE u l-\u0120appun", "Memo: Key elements of the EU-Japan Economic Partnership Agreement", "Skedi informattivi dwar il-Ftehim"]}
{"url": "https://ec.europa.eu/commission/presscorner/detail/mt/IP_20_100", "title": "L-aqwa tradutturi \u017cg\u0127a\u017cag\u0127: 28 student jirb\u0127u l-premju \u201cJuvenes Translatores\u201d tal-UE", "category": "press_eu", "subcategory": "POLICY_AREA=BUDFINPROG", "date": "Wed, 29 Jan 2020 23:00:00 GMT", "text": ["Illum il-Kummissjoni \u0127abbret it-28 rebbie\u0127 tal-konkors tat-traduzzjoni g\u0127all-iskejjel sekondarji Juvenes Translatores tal-Kummissjoni Ewropea.", "It-tema ta' din is-sena kienet x'jistg\u0127u jag\u0127mlu \u017c-\u017cg\u0127a\u017cag\u0127 biex jg\u0127inu jsawru l-\u0121ejjieni tal-Ewropa.", "It-tradutturi tal-Kummissjoni Ewropea g\u0127a\u017clu lir-rebbie\u0127a minn fost 3,116-il parte\u010bipant minn skejjel madwar l-Ewropa.", "Il-Kummissarju g\u0127all-Ba\u0121it u l-Amministrazzjoni, Johannes Hahn, stqarr: \u201cNifra\u0127 li\u017c-\u017cg\u0127a\u017cag\u0127 li laqg\u0127u l-isfida u taw prova tal-\u0127iliet lingwisti\u010bi e\u010b\u010bellenti tag\u0127hom.", "It-tag\u0127lim tal-lingwi huwa kru\u010bjali fis-so\u010bjet\u00e0 tal-lum \u2014 il-lingwi jift\u0127u bibien g\u0127al aktar opportunitajiet ta' xog\u0127ol u jg\u0127inu lin-nies jifhmu a\u0127jar il-kulturi u l-perspettivi ta' xulxin.", "Il-multilingwi\u017cmu huwa fil-qofol tal-identit\u00e0 Ewropea, u t-traduzzjoni hija turija tan\u0121ibbli tad-diversit\u00e0 tag\u0127na.\u201d", "L-aqwa traduttur \u017cag\u0127\u017cug\u0127 minn kull pajji\u017c tal-UE issa se jivvja\u0121\u0121a lejn Brussell biex ji\u0121bor il-premju tieg\u0127u, u jiltaqa' mar-rebbie\u0127a l-o\u0127ra kif ukoll mat-tradutturi professjonali tal-Kummissjoni Ewropea.", "L-edizzjoni tal-konkors ta' din is-sena kienet l-ewwel wa\u0127da li saret totalment online.", "Saret fil-21 ta' Novembru 2019, simultanjament f'740 skola li pparte\u010bipaw, minn Oulu fil-Finlandja sal-g\u017cira ta' S\u00e3o Jorge, Azores, il-Portugall.", "Il-parte\u010bipanti setg\u0127u jag\u0127\u017clu li jittradu\u010bu bejn kwalunkwe \u017cew\u0121 lingwi uffi\u010bjali tal-UE.", "Mill-552 kombinazzjoni lingwistika possibbli, it-tradutturi \u017cg\u0127a\u017cag\u0127 g\u0127a\u017clu 150.", "Id-Direttorat \u0120enerali g\u0127at-Traduzzjoni tal-Kummissjoni Ewropea ilu jorganizza l-konkors Juvenes Translatores (\u201ctradutturi \u017cg\u0127a\u017cag\u0127\u201d bil-Latin) kull sena mill-2007 'l hawn.", "Tul is-snin, il-konkors sar esperjenza li biddlet il-\u0127ajja ta' \u0127afna mill-parte\u010bipanti u rebbie\u0127a.", "U\u0127ud minn dawn idde\u010bidew li jistudjaw it-traduzzjoni fl-universit\u00e0, u w\u0127ud ing\u0127aqdu mad-dipartiment tat-traduzzjoni tal-Kummissjoni Ewropea g\u0127al apprendistat jew anki b\u0127ala traduttur full-time.", "Il-kuntest", "L-g\u0127an tal-kompetizzjoni Juvenes Translatores huwa li jippromwovi t-tag\u0127lim tal-lingwi fl-iskejjel, u li jag\u0127ti \u0127jiel li\u017c-\u017cg\u0127a\u017cag\u0127 ta' xi jfisser li tkun traduttur.", "Il-kompetizzjoni hija miftu\u0127a g\u0127all-istudenti ta' 17-il sena fl-iskejjel sekondarji, u jsir fl-istess \u0127in fl-iskejjel kollha mag\u0127\u017culin fl-UE.", "Il-multilingwi\u017cmu, u g\u0127aldaqstant it-traduzzjoni, ilhom parti integrali mill-UE minn meta n\u0127olqu l-Komunitajiet fl-1957.", "\u0120ie stabbilit fl-ewwel Regolament adottat fl-1958 (Il-Kunsill tal-KEE: ir-Regolament Nru 1).", "Minn dakinhar 'l hawn, l-g\u0127add ta' ilsna uffi\u010bjali tal-UE \u017cdied minn 4 sa 24, hekk kif aktar pajji\u017ci ssie\u0127bu fl-UE.", "Dawn huma r-rebbie\u0127a ta' din is-sena:", "Rebbie\u0127a tal-Juvenes Translatores 2019-2020", "PAJJI\u017b", "REBBIE\u0126", "PARTE\u010aIPANTI FIL-PAJJI\u017b", "Isem, lingwi mag\u0127\u017cula", "Isem l-iskola, belt", "G\u0127add ta' skejjel", "G\u0127add ta' studenti", "L-Awstrija", "Marlene Reiser, EN-DE", "Akademisches Gymnasium, Salzburg", "18", "77", "Il-Bel\u0121ju", "Mathieu Bestgen, EN-FR", "Institut Sainte-Marie, Arlon", "21", "86", "Il-Bulgarija", "\u0410\u043d-\u041d\u0438\u043a\u043e\u043b \u041c\u0430\u0440\u0442\u0438\u043d\u0447\u0435\u0432\u0430, ES-BG", "\u041f\u0440\u043e\u0444\u0438\u043b\u0438\u0440\u0430\u043d\u0430 \u0435\u0437\u0438\u043a\u043e\u0432\u0430 \u0433\u0438\u043c\u043d\u0430\u0437\u0438\u044f \"\u0415\u043a\u0437\u0430\u0440\u0445 \u0419\u043e\u0441\u0438\u0444 I'', \u041b\u043e\u0432\u0435\u0447", "17", "80", "Il-Kroazja", "Leonarda Sirovec, EN-HR", "XVI. gimnazija, Zagreb", "11", "44", "\u010aipru", "\u03a7\u03b1\u03c1\u03ac\u0396\u03ad\u03bd\u03b9\u03bf\u03c5, HR-EL", "\u039b\u03cd\u03ba\u03b5\u03b9\u03bf \u0391\u03ba\u03c1\u03bf\u03c0\u03cc\u03bb\u03b5\u03c9\u03c2, \u039b\u03b5\u03c5\u03ba\u03c9\u03c3\u03af\u03b1", "6", "27", "I\u010b-\u010aekja", "Eli\u0161ka Ch\u00fdlkov\u00e1, EN-CS", "Gymn\u00e1zium Bud\u011bjovick\u00e1, Praha", "21", "89", "Id-Danimarka", "Maya Sivaraman Avlund, EN-DA", "Kruses Gymnasium, Farum", "13", "54", "L-Estonja", "Isabel M\u00f5istus, DE-ET", "Miina H\u00e4rma G\u00fcmnaasium, Tartu", "6", "28", "Il-Finlandja", "Hannes Karjalainen, SV-FI", "Tampereen yhteiskoulun lukio, Tampere", "13", "46", "Franza", "Luna Mac\u00e9, ES-FR", "Lyc\u00e9e Andr\u00e9 Malraux, Gaillon", "74", "302", "Il-\u0120ermanja", "Emilia Heinrichs, EN-DE", "Gymnasium Am Kothen, Wuppertal", "90", "330", "Il-Gre\u010bja", "\u03a3\u03bf\u03c6\u03af\u03b1\u039c\u03b5\u03bb\u03b5\u03c4\u03b9\u03ac\u03b4\u03bf\u03c5, EN-EL", "\u0393\u03b5\u03bd\u03b9\u03ba\u03cc \u039b\u03cd\u03ba\u03b5\u03b9\u03bf \u0391\u03be\u03bf\u03cd, \u0393\u03b9\u03b1\u03bd\u03bd\u03b9\u03c4\u03c3\u03ac", "21", "87", "L-Ungerija", "Ol\u00e1h R\u00e9ka, EN-HU", "G\u00f6d\u00f6ll\u0151i T\u00f6r\u00f6k Ign\u00e1c Gimn\u00e1zium, G\u00f6d\u00f6ll\u0151", "21", "83", "L-Irlanda", "Rachel N\u00ed Ghruag\u00e1in, EN-GA", "Col\u00e1iste \u00cdosag\u00e1in, Baile \u00c1tha Cliath", "11", "49", "L-Italja", "Viola Pipitone, ES-IT", "IIS Savoia Benincasa, Ancona", "72", "341", "Il-Latvja", "Patriks Paz\u0101ns, EN-LV", "Valmieras Valsts \u0123imn\u0101zija, Valmiera", "8", "27", "Il-Litwanja", "Deimant\u0117 Povilaityt\u0117, EN-LT", "Vilkavi\u0161kio r. Gra\u017ei\u0161ki\u0173 gimnazija, Gra\u017ei\u0161kiai", "11", "45", "Il-Lussemburgu", "Miriam Palai, FR-IT", "Ecole Europ\u00e9enne Luxembourg II, Bertrange", "4", "20", "Malta", "Nik Cezek, MT-EN", "G.F. Abela Junior College, Msida", "6", "27", "In-Netherlands", "Emma Cremers, EN-NL", "RSG Simon Vestdijk, Harlingen", "24", "83", "Il-Polonja", "Pawe\u0142 Piestrzeniewicz, FR-PL", "XVI Liceum Og\u00f3lnokszta\u0142c\u0105ce z Oddzia\u0142ami Dwuj\u0119zycznymi im.", "Stefanii Sempo\u0142owskiej, Warszawa", "51", "211", "Il-Portugall", "Gon\u00e7alo Fonseca, EN-PT", "Agrupamento de Escolas P\u00f3voa de Santa Iria, P\u00f3voa de Santa Iria", "21", "84", "Ir-Rumanija", "Andrei Iulian Vi\u0219oiu, EN-RO", "Colegiul Na\u021bional \"Ion C. Br\u0103tianu\", Pite\u0219ti", "32", "153", "Is-Slovakkja", "Svetlana M\u00e9s\u00e1ro\u0161ov\u00e1, EN-SK", "Gymn\u00e1zium, Golianova 68, Nitra", "13", "60", "Is-Slovenja", "Domen Medve\u0161\u010dek, EN-SL", "\u0160kofijska gimnazija, Vipava", "8", "37", "Spanja", "Thomas Anthony Rossall Kleczewski, ES-EN", "IES Son Pacs, Palma de Mallorca", "54", "251", "L-I\u017cvezja", "Tess Linghoff, FR-SV", "Klara Teoretiska Gymnasium G\u00f6teborg Postgatan, G\u00f6teborg", "20", "82", "Ir-Renju Unit", "Oliver Hutton, ES-EN", "Canford School, Wimborne", "73", "313", "TOTAL", "740", "3,116", "* L-g\u0127add ta' skejjel parte\u010bipanti f'kull pajji\u017c huwa ugwali g\u0127all-g\u0127add ta' si\u0121\u0121ijiet li l-pajji\u017c g\u0127andu fil-Parlament Ewropew, bl-iskejjel jintg\u0127a\u017clu b'mod aleatorju minn kompjuter.", "G\u0127al aktar tag\u0127rif:", "It-t\u0127abbir tal-konkors", "Juvenes Translatores", "- Segwi d-Direttorat \u0120enerali g\u0127at-Traduzzjoni fuq Twitter: @translatores"]}
{"url": "https://ec.europa.eu/commission/presscorner/detail/mt/IP_20_124", "title": "Il-Programm ta' \u0126idma tal-Kummissjoni Ewropea g\u0127all-2020: Pjan direzzjonali ambizzju\u017c g\u0127al Unjoni li tirsisti g\u0127al aktar", "category": "press_eu", "subcategory": "POLICY_AREA=INTRELADM,PRIO", "date": "Tue, 28 Jan 2020 23:00:00 GMT", "text": ["Illum, il-Kummissjoni Ewropea adottat il-Programm ta' \u0126idma tag\u0127ha g\u0127all-2020.", "Dan jippre\u017centa l-azzjonijiet li l-Kummissjoni se tie\u0127u fl-2020 biex tibdel il-Linji Gwida Politi\u010bi tal-President Ursula von der Leyen f'benefi\u010b\u010bji tan\u0121ibbli g\u0127a\u010b-\u010bittadini, in-negozji u s-so\u010bjetajiet Ewropej.", "Dak li qed isuq dan l-ewwel Programm ta' \u0126idma huwa r-reida li l-opportunitajiet li se j\u0121ibu t-transizzjonijiet ekolo\u0121i\u010bi u di\u0121itali jin\u0127atfu b'su\u010b\u010bess.", "Ursula von der Leyen, il-President tal-Kummissjoni Ewropea, qalet: \u201cDin il-Kummissjoni hija impenjata li tindirizza l-isfidi \u0121enerazzjonali tag\u0127na b\u0127at-tibdil fil-klima, id-di\u0121italizzazzjoni u l-immigrazzjoni.", "A\u0127na impenjati li nwettqu l-Patt Ekolo\u0121iku Ewropew u ntejbu l-opportunitajiet g\u0127a\u010b-\u010bittadini u n-negozji Ewropej fit-trasformazzjoni di\u0121itali.", "Dan il-Programm ta' \u0126idma se jg\u0127in biex tinbena Unjoni li tirsisti g\u0127al aktar.\u201d", "Il-Vi\u010bi President Maro\u0161 \u0160ef\u010dovi\u010d responsabbli g\u0127ar-Relazzjonijiet Interistituzzjonali u t-Tbassir qal: \u201cLi nag\u0127mlu l-ambizzjonijiet tag\u0127na reali huwa sforz kollettiv bejn l-istituzzjonijiet kollha, l-Istati Membri u s-s\u0127ab ewlenin.", "G\u0127alhekk, il-Programm ta' \u0126idma tal-Kummissjoni jirrifletti wkoll il-prijoritajiet ewlenin tal-Parlament Ewropew u tal-Kunsill Ewropew.", "Barra minn hekk, g\u0127all-ewwel darba, a\u0127na integrajna l-g\u0127arfien dwar ix-xejriet fit-tul li qed isawru l-ekonomiji u s-so\u010bjetajiet tag\u0127na.", "Il-previ\u017cjoni strate\u0121ika se tkun il-boxxla li tiggwida \u0127idmitna hekk kif nimxu biex infasslu politiki li jibqg\u0127u validi fil-futur li jindirizzaw bil-qawwa l-\u0127ti\u0121ijiet tal-Ewropej kollha u jsa\u0127\u0127u l-po\u017cizzjoni \u0121eopolitika tal-Unjoni tag\u0127na.\u201d", "Nag\u0127tu imbuttatura lit-tran\u017cizzjoni lejn Ewropa \u0121usta, newtrali g\u0127all-klima u di\u0121itali", "Fl-2020, il-Kummissjoni Ewropea se tibda tibdel is-sitt ambizzjonijiet ewlenin tal-President von der Leyen f'inizjattivi konkreti li mbag\u0127ad ji\u0121u negozjati u implimentati f'kooperazzjoni mal-Parlament Ewropew, mal-Istati Membri u ma' s\u0127ab o\u0127ra:", "Il-lista s\u0127i\u0127a tat-43 inizjattiva \u0121dida ta\u0127t is-sitt ambizzjonijiet ewlenin hija stabbilita fl-Anness 1 tal-Programm ta' \u0126idma.", "Applikazzjoni ta' diskontinwit\u00e0 politika", "Fit-t\u0127ejjija tal-Programm ta' \u0126idma, il-Kummissjoni e\u017caminat il-proposti kollha li b\u0127alissa qed jistennew de\u010bi\u017cjoni mill-Parlament Ewropew u mill-Kunsill, u qed tipproponi li tirtira u temenda aktar minn 34 minnhom.", "Xi w\u0127ud minnhom ma jaqblux mal-prijoritajiet politi\u010bi l-\u0121odda tal-Kummissjoni; g\u0127all-ma\u0121\u0121oranza tal-inizjattivi, il-Kummissjoni tibqa' impenjata bis-s\u0127i\u0127 li til\u0127aq l-g\u0127anijiet tag\u0127hom.", "Il-Kummissjoni se tirrifletti dwar modi a\u0127jar u aktar effi\u010bjenti biex issegwi l-g\u0127anijiet u tikkonsulta lill-Parlament Ewropew u lill-Kunsill qabel ma tifformalizza l-irtirar.", "Il-lista s\u0127i\u0127a tal-proposti g\u0127all-irtirar hija stabbilita fl-Anness 4 tal-Programm ta' \u0126idma.", "Tis\u0127i\u0127 tat-tfassil tal-politika u l-implimentazzjoni b'perspettiva futura", "Mill-2020, il-Kummissjoni se tag\u0127mel u\u017cu akbar mill-kapa\u010bitajiet strate\u0121i\u010bi ta' tbassir tag\u0127ha biex tidentifika x-xejriet fit-tul, ittejjeb l-istabbiliment tal-prijoritajiet tal-Kummissjoni u t-tfassil ta' politika bba\u017cat fuq l-evidenza.", "Qafas imsa\u0127\u0127a\u0127 g\u0127al Regolamentazzjoni A\u0127jar se ji\u017cgura li l-politiki jwasslu g\u0127al ri\u017cultati tan\u0121ibbli u jag\u0127mlu l-\u0127ajja tan-nies u tan-negozji aktar fa\u010bli.", "B'mod partikolari, l-appro\u010b\u010b \u2018one-in, one-out' se ji\u017cgura li l-pi\u017cijiet li jkunu g\u0127adhom kif \u0121ew introdotti ji\u0121u kkumpensati billi n-nies u n-negozji \u2014 b'mod partikolari l-SMEs \u2014 jin\u0127elsu bi spejje\u017c amministrattivi ekwivalenti fil-livell tal-UE fl-istess qasam ta' politika.", "Il-pjattaforma Fit-to-future se tappo\u0121\u0121ja wkoll l-isforzi ta' simplifikazzjoni tal-Kummissjoni.", "Il-lista s\u0127i\u0127a tal-proposti g\u0127all-simplifikazzjoni tar-regoli tinsab fl-Anness 2 tal-Programm ta' \u0126idma.", "Twettiq tal-a\u0121enda kon\u0121unta", "Il-Kummissjoni kkooperat mill-qrib mal-Parlament Ewropew, l-Istati Membri u l-kumitati konsultattivi biex tfassal il-Programm ta' \u0126idma tag\u0127ha qabel ma tippre\u017centah.", "Il-\u0127idma kontinwa f'dan l-ispirtu ta' tim, il-Kummissjoni, il-Parlament Ewropew u l-Kunsill issa ser tibda diskussjonijiet biex ti\u0121i stabbilita lista ta' prijoritajiet kon\u0121unti li dwarhom il-kole\u0121i\u017claturi jaqblu li jie\u0127du azzjoni rapida.", "G\u0127al Aktar Informazzjoni:", "Skedi informattivi dwar il-Programm ta' \u0126idma tal-Kummissjoni", "Linji Gwida Politi\u010bi tal-President von der Leyen.", "Programmi ta' \u0126idma passati tal-Kummissjoni u dokumenti prin\u010bipali", "Is-sit web tal-Programm REFIT tal-Kummissjoni Ewropea"]}
{"url": "https://ec.europa.eu/commission/presscorner/detail/mt/IP_20_123", "title": "Netwerks 5G siguri: Il-Kummissjoni tapprova sett ta' g\u0127odod tal-UE u tistabbilixxi l-passi li jmiss", "category": "press_eu", "subcategory": "POLICY_AREA=DIGAG,PR-DIGITAL", "date": "Tue, 28 Jan 2020 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum, il-Kummissjoni qed tapprova s-sett ta' g\u0127odod kon\u0121unti g\u0127all-mi\u017curi ta' mitigazzjoni, maqbula mill-Istati Membri, biex tindirizza r-riskji tas-sigurt\u00e0 marbuta mal-introduzzjoni tal-5G, il-\u0127ames \u0121enerazzjoni tan-netwerks mobbli.", "Dan iwie\u0121eb l-appell tal-Kunsill Ewropew g\u0127al appro\u010b\u010b miftiehem dwar is-sigurt\u00e0 tal-5G u r-Rakkomandazzjoni tal-Kummissjoni ta' Marzu 2019.", "Minn dak i\u017c-\u017cmien 'l hawn, l-Istati Membri identifikaw ir-riskji u d-dg\u0127jufijiet fil-livell nazzjonali u ppubblikaw valutazzjoni tar-riskju kon\u0121unta tal-UE.", "Permezz ta' dan is-sett ta' g\u0127odod, l-Istati Membri qed jimpenjaw ru\u0127hom li jimxu 'l quddiem flimkien abba\u017ci ta' valutazzjoni o\u0121\u0121ettiva tar-riskji identifikati u mi\u017curi ta' mitigazzjoni proporzjonati.", "Bil-Komunikazzjoni tag\u0127ha li adottat illum stess, il-Kummissjoni qed tniedi azzjonijiet rilevanti fil-kompetenzi tag\u0127ha u qed tappella biex sat-30 ta' April 2020 jidda\u0127\u0127lu fis-se\u0127\u0127 mi\u017curi essenzjali.", "Margrethe Vestager, Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, qalet: \u201cBil-5G nistg\u0127u nag\u0127mlu affarijiet kbar.", "Din it-teknolo\u0121ija tappo\u0121\u0121a l-medi\u010bina personalizzata, l-agrikoltura ta' pre\u010bi\u017cjoni u l-grilji tal-ener\u0121ija li jistg\u0127u jintegraw kull tip ta' ener\u0121ija rinnovabbli.", "Din se tag\u0127mel bidla po\u017cittiva.", "Madankollu, dan ise\u0127\u0127 biss jekk in-netwerks tag\u0127na jkunu siguri.", "Hekk biss il-bidliet di\u0121itali jistg\u0127u jkunu ta' benefi\u010b\u010bju g\u0127a\u010b-\u010bittadini kollha.\u201d", "Margaritis Schinas, Vi\u010bi President g\u0127all-Promozzjoni tal-Istil ta' \u0126ajja Ewropew Tag\u0127na, qal: \u201cUnjoni tas-Sigurt\u00e0 \u0121enwina hija unjoni li tipprote\u0121i li\u010b-\u010bittadini, lill-kumpaniji u lill-infrastruttura kritika tal-Ewropa.", "Il-5G se tkun teknolo\u0121ija rivoluzzjonarja i\u017cda ma tistax tkun g\u0127ad-detriment tas-sigurt\u00e0 tas-suq intern tag\u0127na.", "Is-sett ta' g\u0127odod huma pass importanti f'dak li g\u0127andu jkun sforz kontinwu fil-\u0127idma kollettiva tal-UE biex tipprote\u0121i a\u0127jar l-infrastrutturi kriti\u010bi tag\u0127na.\u201d", "Thierry Breton, il-Kummissarju g\u0127as-Suq Intern, qal: \u201cL-Ewropa g\u0127andha l-kapa\u010bit\u00e0 kollha biex tkun fuq quddiem nett f'din it-tellieqa teknolo\u0121ika.", "Kemm fl-i\u017cvilupp u anki fl-introduzzjoni tat-teknolo\u0121ija 5G, l-industrija tag\u0127na di\u0121\u00e0 imxiet sew 'il quddiem.", "Illum qed nipprovdu sett ta' g\u0127odod lill-Istati Membri tal-UE, lill-operaturi tat-telekomunikazzjoni u lill-utenti biex jibnu infrastruttura Ewropea bl-og\u0127la standards tas-sigurt\u00e0 u jipprote\u0121uha, \u0127alli kul\u0127add jibbenefika bis-s\u0127i\u0127 mill-opportunitajiet li joffri l-5G.\u201d", "G\u0127alkemm l-atturi tas-suq huma l-aktar responsabbli g\u0127all-introduzzjoni sigura tal-5G, u l-Istati Membri huma responsabbli g\u0127as-sigurt\u00e0 nazzjonali, is-sigurt\u00e0 tan-netwerk 5G hija kwistjoni ta' importanza strate\u0121ika g\u0127as-Suq Uniku kollu u g\u0127as-sovranit\u00e0 teknolo\u0121ika tal-UE.", "Biex ni\u017cguraw li \u010b-\u010bittadini u n-negozji tal-UE jkunu jistg\u0127u jisfruttaw bis-s\u0127i\u0127 il-benefi\u010b\u010bji ta' din it-teknolo\u0121ija \u0121dida b'mod sikur, hemm b\u017conn implimentazzjoni kkoordinata mill-qrib ta' dan is-sett ta' g\u0127odod.", "Il-5G se taqdi rwol importanti fl-i\u017cvilupp futur tal-ekonomija di\u0121itali u tas-so\u010bjet\u00e0 tal-Ewropa.", "Se tkun xprun essenzjali g\u0127as-servizzi di\u0121itali tal-futur fl-oqsma ewlenin tal-\u0127ajja ta\u010b-\u010bittadini, u ba\u017ci importanti g\u0127at-trasformazzjonijiet di\u0121itali u ekolo\u0121i\u010bi.", "Fl-2025, il-5G hu stmat li se j\u0127alli \u20ac225 biljun f'introjtu madwar id-dinja.", "G\u0127alhekk il-5G hu assi importanti g\u0127all-Ewropa biex tikkompeti fis-suq dinji, u \u010b-\u010bibersigurt\u00e0 tal-5G hija kru\u010bjali biex ti\u0121i \u017cgurata l-awtonomija strate\u0121ika tal-Unjoni.", "Dan kollu jikkon\u010berna biljuni ta' o\u0121\u0121etti u sistemi konnessi, inklu\u017c f'setturi kriti\u010bi b\u0127all-ener\u0121ija, it-trasport, is-settur bankarju u s-sa\u0127\u0127a, kif ukoll sistemi ta' kontroll industrijali li j\u017commu informazzjoni sensittiva u jappo\u0121\u0121aw is-sistemi tas-sikurezza.", "Fl-istess \u0127in, in-netwerks 5G huma aktar so\u0121\u0121etti g\u0127all-attakki \u010biberneti\u010bi g\u0127ax g\u0127andhom arkitettura anqas \u010bentralizzata u qawwa komputazzjonali intelli\u0121enti fit-truf tag\u0127hom, u g\u0127ax je\u0127tie\u0121u aktar antennas u jiddependu i\u017cjed fuq is-softwer.", "It-theddid g\u0127a\u010b-\u010bibersigurt\u00e0 qed kulma jmur ji\u017cdied u jsir ferm aktar sofistikat.", "\u0126afna mis-servizzi kriti\u010bi se jkunu jiddependu mill-5G u g\u0127aldaqstant hija importanza strate\u0121ika kbira g\u0127all-UE kollha li ti\u0121i \u017cgurata s-sigurt\u00e0 tan-netwerks.", "St\u0127arri\u0121 \u0121did tal-Ewrobarometru, li \u0121ie ppubblikat illum ukoll, juri li qed ti\u017cdied is-sensibilizzazzjoni dwar i\u010b-\u010biberkriminalit\u00e0.", "Fil-fatt, imqabblin ma' 46 % fl-2017, did-darba 52 % wie\u0121bu li j\u0127ossuhom pjuttost infurmati sew jew infurmati sew \u0127afna dwar i\u010b-\u010biberkriminalit\u00e0.", "Konklu\u017cjonijiet dwar is-sett ta' g\u0127odod tal-UE", "L-Istati Membri, permezz tal-Grupp ta' Kooperazzjoni tal-NIS, adottaw is-sett ta' g\u0127odod.", "Dan is-sett ta' g\u0127odod jindirizza r-riskji kollha identifikati mill-valutazzjoni tar-riskju koordinata tal-UE, inklu\u017c ir-riskji relatati ma' fatturi li mhumiex tekni\u010bi, b\u0127ar-riskju ta' interferenza minn Stati li mhumiex fl-UE jew minn atturi appo\u0121\u0121ati mill-Istat permezz tal-katina tal-provvista tal-5G.", "Abba\u017ci tar-rapport ta' valutazzjoni tar-riskju tal-UE ta' Ottubru li g\u0127adda, dan is-sett ta' g\u0127odod jinkludi mi\u017curi tekni\u010bi u strate\u0121i\u010bi u azzjonijiet korrispondenti li jsa\u0127\u0127u l-effettivit\u00e0 tag\u0127hom.", "Dawn se ji\u0121u kkalibrati skont fatturi o\u0121\u0121ettivi.", "Fil-konklu\u017cjonijiet dwar is-sett ta' g\u0127odod, l-Istati Membri qablu li jsa\u0127\u0127u r-rekwi\u017citi tas-sigurt\u00e0, li jivvalutaw il-profili tar-riskju tal-fornituri, li japplikaw ir-restrizzjonijiet rilevanti g\u0127all-fornituri meqjusa ta' riskju g\u0127oli, inklu\u017c l-esklu\u017cjonijiet ne\u010bessarji g\u0127al assi ewlenin meqjusin kriti\u010bi u sensittivi (b\u0127al pere\u017cempju l-funzjonijiet ewlenin tan-netwerk), u li jkun hemm strate\u0121iji fis-se\u0127\u0127 li ji\u017cguraw id-diversifikazzjoni tal-bejjieg\u0127a.", "Anke jekk id-de\u010bi\u017cjoni dwar mi\u017curi spe\u010bifi\u010bi tas-sigurt\u00e0 tibqa' r-responsabbilt\u00e0 tal-Istati Membri, il-\u0127idma kollettiva fuq is-sett ta' g\u0127odod turi determinazzjoni qawwija g\u0127al twe\u0121iba kon\u0121unta g\u0127all-isfidi marbuta mas-sigurt\u00e0 tan-netwerks 5G.", "Din hija essenzjali biex l-appro\u010b\u010b tal-UE fir-rigward tas-sigurt\u00e0 tal-5G ikun kredibbli u ta' su\u010b\u010bess, u biex ni\u017cguraw il-ftu\u0127 kontinwu tas-suq intern diment li r-rekwi\u017citi tas-sigurt\u00e0 tal-UE bba\u017cati fuq ir-riskji jkunu rispettati.", "Il-Kummissjoni se tappo\u0121\u0121a l-implimentazzjoni ta' appro\u010b\u010b tal-UE dwar i\u010b-\u010bibersigurt\u00e0 tal-5G u se tie\u0127u azzjoni, kif mitluba mill-Istati Membri, billi tu\u017ca l-g\u0127odod kollha disponibbli, fejn ikun xieraq, biex ti\u017cgura s-sigurt\u00e0 tal-infrastruttura u tal-katina tal-provvista tal-5G:", "Il-passi li jmiss", "Il-Kummissjoni t\u0127e\u0121\u0121e\u0121 lill-Istati Membri biex jie\u0127du azzjoni sat-30 ta' April 2020 fejn tid\u0127ol l-implimentazzjoni tas-sett ta' mi\u017curi rakkomandati fil-konklu\u017cjonijiet dwar is-sett ta' g\u0127odod, u biex sat-30 ta' \u0120unju 2020 jippreparaw rapport kon\u0121unt dwar l-implimentazzjoni f'kull Stat Membru.", "Flimkien mal-A\u0121enzija tal-UE g\u0127a\u010b-\u010aibersigurt\u00e0, il-Kummissjoni se tkompli tag\u0127ti l-appo\u0121\u0121 kollu tag\u0127ha, inklu\u017c billi tniedi azzjonijiet rilevanti fl-oqsma li huma fil-kompetenzi tag\u0127ha.", "Il-Grupp ta' Kooperazzjoni tal-NIS se jkompli ja\u0127dem sabiex jibqa' jappo\u0121\u0121a l-implimentazzjoni tas-sett ta' g\u0127odod.", "Kuntest", "Biex tappo\u0121\u0121a l-introduzzjoni u l-adozzjoni tan-netwerks 5G, f'Settembru 2016 il-Kummissjoni ppre\u017centat Pjan ta' Azzjoni tal-5G.", "Illum, l-Ewropa hija wa\u0127da mill-aktar re\u0121juni avvanzati fid-dinja fejn tid\u0127ol it-tnedija kummer\u010bjali tas-servizzi tal-5G, b'investiment ta' \u20ac1 biljun li jinkludu finanzjament tal-UE ta' \u20ac300 miljun.", "Sal-a\u0127\u0127ar ta' din is-sena, l-ewwel servizzi tal-5G huma mistennija jkunu disponibbli f'138 belt Ewropea.", "Fis-26 ta' Marzu 2019, wara appell tal-Kunsill Ewropew, il-Kummissjoni adottat Rakkomandazzjoni dwar i\u010b-\u010aibersigurt\u00e0 tan-netwerks 5G li t\u0127e\u0121\u0121e\u0121 lill-Istati Membri jwettqu valutazzjoni tar-riskju nazzjonali, jirrevedu l-mi\u017curi tag\u0127hom u ja\u0127dmu flimkien fuq valutazzjoni tar-riskju koordinata u fuq sett ta' g\u0127odod komuni g\u0127all-mi\u017curi ta' mitigazzjoni.", "L-Istati Membri wettqu l-valutazzjonijiet tar-riskju nazzjonali tag\u0127hom u ppre\u017centaw ir-ri\u017cultati lill-Kummissjoni u lill-A\u0121enzija tal-UE g\u0127a\u010b-\u010aibersigurt\u00e0.", "F'Ottubru 2019, il-Grupp ta' Kooperazzjoni tal-NIS ippubblika rapport koordinat tal-UE li jidentifika t-theddidiet ewlenin u l-atturi prin\u010bipali tat-theddid, l-aktar assi sensittivi, l-akbar dg\u0127jufijiet u numru ta' riskji strate\u0121i\u010bi.", "Dan ir-rapport jo\u0127ro\u0121 fid-dieher numru ta' sfidi g\u0127as-sigurt\u00e0 relatati man-netwerks 5G u jiddefinixxi fatturi g\u0127all-valutazzjoni tal-profili tar-riskju ta' fornituri individwali.", "F'Novembru 2019, l-A\u0121enzija tal-UE g\u0127a\u010b-\u010aibersigurt\u00e0 ppubblikat pjan spe\u010bifiku ta' mmappjar ta' theddid relatat man-netwerks tal-5G b\u0127ala kontribut ulterjuri g\u0127as-sett ta' g\u0127odod.", "Aktar informazzjoni", "Il-Komunikazzjoni tal-Kummissjoni dwar l-Introduzzjoni Sigura tal-5G fl-UE", "Sett ta' g\u0127odod tal-UE dwar i\u010b-\u010aibersigurt\u00e0 tal-5G", "Mistoqsijiet u twe\u0121ibiet", "Skeda informattiva", "St\u0127arri\u0121 tal-Ewrobarometru", "Il-Grupp ta' Kooperazzjoni tal-NIS"]}
{"url": "https://ec.europa.eu/commission/presscorner/detail/mt/QANDA_20_127", "title": "Netwerks tal-5G siguri: Mistoqsijiet u Twe\u0121ibiet dwar is-sett ta' g\u0127odod tal-UE", "category": "press_eu", "subcategory": "POLICY_AREA=DIGAG,PR-DIGITAL", "date": "Tue, 28 Jan 2020 23:00:00 GMT", "text": ["G\u0127aliex hija importanti \u010b-\u010bibersigurt\u00e0 tan-netwerks tal-5G?", "B\u0127ala fa\u010bilitatur ewlieni g\u0127as-servizzi di\u0121itali futuri, il-5G se jkollu rwol ewlieni fl-i\u017cvilupp tal-ekonomija u s-so\u010bjet\u00e0 di\u0121itali tag\u0127na fis-snin li \u0121ejjin.", "Mill-medi\u010bina personalizzata g\u0127all-agrikoltura ta' pre\u010bi\u017cjoni, min-netwerks intelli\u0121enti tal-ener\u0121ija g\u0127all-mobbilt\u00e0 konnessa, il-5G g\u0127andu l-potenzjal jaffettwa kwa\u017ci kull aspett tal-\u0127ajja ta\u010b-\u010bittadini tal-UE.", "Fl-istess \u0127in, min\u0127abba l-arkitettura inqas \u010bentralizzata tag\u0127hom, il-qawwa komputazzjonali tal-edge computing, il-\u0127tie\u0121a g\u0127al aktar antenni u dipendenza akbar fuq is-softwer, in-netwerks tal-5G g\u0127andhom aktar punt ta' a\u010b\u010bess potenzjali g\u0127a\u010b-\u010biberattakki.", "G\u0127alhekk, huwa importanti \u0127afna li ti\u0121i \u017cgurata s-sigurt\u00e0 tan-netwerks tal-5G tal-UE tal-\u0121ejjieni.", "Filwaqt li l-operaturi huma fil-parti l-kbira responsabbli g\u0127all-introduzzjoni sigura tal-5G, u l-Istati Membri huma responsabbli g\u0127as-sigurt\u00e0 fil-livell nazzjonali, is-sigurt\u00e0 tan-netwerks hija kwistjoni ta' importanza strate\u0121ika g\u0127all-UE kollha.", "B'appro\u010b\u010b ikkoordinat u bba\u017cat fuq mi\u017curi sodi ta' sigurt\u00e0 fil-livell nazzjonali u tal-UE, l-Ewropa jkollha aktar sostenn biex tkun tista' tibqa' ma' ta' quddiem nett fl-introduzzjoni tal-5G fid-dinja.", "Is-sett ta' g\u0127odod tal-UE dwar i\u010b-\u010aibersigurt\u00e0 tal-5G x'jinkludi?", "L-objettiv ta' dan is-sett ta' g\u0127odod tal-UE dwar i\u010b-\u010aibersigurt\u00e0 tal-5G huwa li ji\u0121i stabbilit appro\u010b\u010b Ewropew ikkoordinat ibba\u017cat fuq sett komuni ta' mi\u017curi, li jkollu l-g\u0127an li jtaffi r-riskji ewlenin g\u0127a\u010b-\u010bibersigurt\u00e0 tan-netwerks tal-5G li \u0121ew identifikati fir-rapport ta' valutazzjoni tar-riskju kkoordinata tal-UE.", "Barra minn hekk, dan sar bil-\u0127sieb li jipprovdi gwida fl-g\u0127a\u017cla u fil-prijoritizzazzjoni tal-mi\u017curi li g\u0127andhom ikunu parti mill-pjanijiet nazzjonali u tal-UE g\u0127all-mitigazzjoni tar-riskji.", "L-g\u0127an a\u0127\u0127ari huwa l-\u0127olqien ta' qafas sod u o\u0121\u0121ettiv ta' mi\u017curi ta' sigurt\u00e0, li se ji\u017cgura livell xieraq ta' \u010bibersigurt\u00e0 tan-netwerks tal-5G fl-UE kollha, permezz ta' appro\u010b\u010bi kkoordinati effettivi fost l-Istati Membri.", "L-appro\u010b\u010b me\u0127ud jirrispetta bis-s\u0127i\u0127 il-ftu\u0127 tas-suq uniku tal-UE, u huwa bba\u017cat fuq ir-riskju u biss fuq ba\u017ci ta' sigurt\u00e0.", "Liema huma l-konklu\u017cjonijiet ewlenin tas-sett ta' g\u0127odod?", "Is-sett tal-g\u0127odod jirrakkomanda sett ta' azzjonijiet ewlenin g\u0127all-Istati Membri u/jew il-Kummissjoni.", "L-Istati Membri qablu li ji\u017cguraw li jkollhom mi\u017curi fis-se\u0127\u0127 (inklu\u017ci s-setg\u0127at rilevanti g\u0127all-awtoritajiet nazzjonali) biex iwie\u0121bu b'mod xieraq u proporzjonat g\u0127ar-riskji li di\u0121\u00e0 \u0121ew identifikati, kif ukoll g\u0127al riskji possibbli fil-futur.", "B'mod partikolari, huma qablu li ji\u017cguraw li jkunu jistg\u0127u jirrestrin\u0121u, jipprojbixxu, u/jew jimponu rekwi\u017citi u kundizzjonijiet spe\u010bifi\u010bi, skont appro\u010b\u010b ibba\u017cat fuq ir-riskju, g\u0127all-provvista, l-introduzzjoni, u t-t\u0127addim tat-tag\u0127mir tan-netwerks tal-5G.", "B'mod partikolari, g\u0127andhom:", "Is-sett ta' g\u0127odod jirrakkomanda li l-Kummissjoni, flimkien mal-Istati Membri, g\u0127andha tikkontribwixxi:", "o Isir u\u017cu s\u0127i\u0127 tal-g\u0127odod u l-istrumenti e\u017cistenti tal-UE, b'mod partikolari permezz tal-iskrinjar tal-investimenti diretti barranin (FDI) li jaffettwaw l-assi ewlenin tal-5G u billi ji\u0121u evitati distorsjonijiet fis-suq tal-provvista tal-5G li jirri\u017cultaw minn dumping jew sussidji potenzjali; kif ukoll", "o Billi jissa\u0127\u0127u aktar il-kapa\u010bitajiet tal-UE fit-teknolo\u0121iji tal-5G u post-5G, bl-u\u017cu ta' programmi u finanzjamenti rilevanti tal-UE.", "X'inhi l-qag\u0127da tal-implimentazzjoni tas-sett ta' g\u0127odod tas-sigurt\u00e0 tal-5G fl-Istati Membri?*", "o Is-setg\u0127at tal-awtoritajiet regolatorji nazzjonali li jirregolaw is-sigurt\u00e0 tal-5G \u0121ew imsa\u0127\u0127a jew jinsabu fil-pro\u010bess li ji\u0121u msa\u0127\u0127a fil-bi\u010b\u010ba l-kbira tal-Istati Membri, inklu\u017ci s-setg\u0127at ta' regolazzjoni tal-akkwist ta' tag\u0127mir u servizzi tan-netwerks mill-operaturi.", "o Mi\u017curi mmirati lejn ir-restrizzjoni tal-involviment ta' fornituri abba\u017ci tal-profil tar-riskju tag\u0127hom di\u0121\u00e0 huma fis-se\u0127\u0127 f'g\u0127add \u017cg\u0127ir ta' Stati Membri, filwaqt li f'\u0127afna Stati Membri o\u0127ra jinsabu fi stadju avvanzat ta' t\u0127ejjija.", "Ir-rapport jistieden lill-Istati Membri l-o\u0127ra biex ikomplu javvanzaw u jlestu dan il-pro\u010bess fix-xhur li \u0121ejjin.", "Fir-rigward tal-ambitu pre\u010bi\u017c ta' dawn ir-restrizzjonijiet, ir-rapport jenfasizza l-importanza li wie\u0127ed i\u0127ares lejn in-netwerk kollu kemm hu u jindirizza l-elementi ewlenin tan-netwerk kif ukoll elementi kriti\u010bi u sensittivi \u0127afna o\u0127rajn, inklu\u017ci l-funzjonijiet ta' \u0121estjoni u n-netwerk ta' a\u010b\u010bess bir-radju, u l-importanza li ji\u0121u imposti wkoll restrizzjonijiet fuq assi ewlenin o\u0127ra, b\u0127al \u017coni \u0121eografi\u010bi definiti, jew entitajiet tal-gvern jew entitajiet kriti\u010bi o\u0127ra.", "o Fil-bi\u010b\u010ba l-kbira tal-Istati Membri qed ji\u0121u riveduti r-rekwi\u017citi tas-sigurt\u00e0 u tar-re\u017ciljenza tan-Netwerks g\u0127all-operaturi tat-telefonija mobbli.", "Ir-rapport jenfasizza l-importanza li ji\u0121i \u017cgurat li dawn ir-rekwi\u017citi ji\u0121u msa\u0127\u0127a, li jsegwu l-prattiki tal-og\u0127la livell ta' \u017cvilupp tekniku u li l-implimentazzjoni tag\u0127hom mill-operaturi ti\u0121i awditjata u infurzata b'mod effettiv.", "o Hemm b\u017conn ta' progress b'mod ur\u0121enti biex ji\u0121i mitigat ir-riskju ta' dipendenza fuq fornituri b'riskju g\u0127oli, anki bil-\u0127sieb li jitnaqqsu d-dipendenzi fil-livell tal-Unjoni.", "Dan g\u0127andu jkun ibba\u017cat fuq inventarju bir-reqqa tal-katina tal-provvista tan-netwerks u jimplika l-monitora\u0121\u0121 tal-evoluzzjoni tas-sitwazzjoni.", "o L-Isfidi \u0121ew identifikati fit-tfassil u l-impo\u017cizzjoni ta' strate\u0121iji xierqa bejn diversi bejjieg\u0127a g\u0127al operaturi individwali jew f'livell nazzjonali min\u0127abba diffikultajiet tekni\u010bi jew operazzjonali (e\u017c. in-nuqqas ta' interoperabbilt\u00e0, id-daqs tal-pajji\u017c, e\u010b\u010b.).", "o Fir-rigward tal-iskrinjar tal-Investimenti Diretti Barranin, jen\u0127tie\u0121 li jittie\u0127du passi biex ji\u0121i introdott mekkani\u017cmu tal-iskrinjar FDI ming\u0127ajr dewmien fit-13-il Stat Membru fejn g\u0127adu ma dda\u0127\u0127alx fis-se\u0127\u0127, inklu\u017c fid-dawl tal-applikazzjoni li qed toqrob tal-qafas tal-iskrinjar tal-investiment tal-UE sa minn Ottubru 2020.", "Dawn il-mekkani\u017cmi ta' skrinjar g\u0127andhom ji\u0121u applikati g\u0127al \u017cviluppi ta' investiment li potenzjalment jaffettwaw il-katina tal-valur tal-5G, filwaqt li jitqiesu l-objettivi tas-sett ta' g\u0127odod.", "X'g\u0127andhom jag\u0127mlu l-awtoritajiet nazzjonali biex javvanzaw fl-implimentazzjoni tas-sett ta' g\u0127odod?*", "X'inhuma t-tipi differenti ta' mi\u017curi identifikati fis-sett ta' g\u0127odod tal-UE?", "G\u0127al kull wie\u0127ed mid-disa' oqsma ta' riskju identifikati fir-rapport ta' valutazzjoni tar-riskju kkoordinata tal-UE, is-sett ta' g\u0127odod jidentifika u jipprovdi pjanijiet ta' mitigazzjoni tar-riskji.", "Dawn jikkonsistu f'ta\u0127litiet possibbli ta' mi\u017curi strate\u0121i\u010bi u tekni\u010bi.", "X'inhu pjan ta' mitigazzjoni tar-riskji?", "G\u0127al kull wie\u0127ed mid-disa' oqsma ta' riskju identifikati fir-rapport ta' valutazzjoni tar-riskju kkoordinata tal-UE, is-sett ta' g\u0127odod jidentifika u jipprovdi pjanijiet ta' mitigazzjoni tar-riskji.", "Dawn jikkonsistu f'ta\u0127litiet possibbli ta' mi\u017curi strate\u0121i\u010bi u/jew tekni\u010bi (flimkien mal-azzjonijiet ta' appo\u0121\u0121 xierqa) ma\u0127suba biex jimmitigaw riskju partikolari g\u0127as-sigurt\u00e0.", "Il-mi\u017curi tas-sett ta' g\u0127odod huma obbligatorji?", "Is-sett ta' g\u0127odod tal-UE dwar i\u010b-\u010bibersigurt\u00e0 tal-5G huwa dokument im\u0127ejji u maqbul mill-Grupp ta' Kooperazzjoni tal-NIS, li huwa mag\u0127mul minn rappre\u017centanti tal-awtoritajiet tal-Istati Membri kollha, tal-Kummissjoni u tal-A\u0121enzija tal-UE g\u0127a\u010b-\u010aibersigurt\u00e0.", "L-i\u017cvilupp ta' appro\u010b\u010b koordinat tal-UE fir-rigward ta\u010b-\u010bibersigurt\u00e0 tal-5G jiddependi fuq l-impenn qawwi kemm mill-Istati Membri kif ukoll mill-Kummissjoni biex ju\u017caw u jimplimentaw b'mod s\u0127i\u0127 sett ewlieni ta' mi\u017curi rakkomandati.", "Is-sett ta' g\u0127odod jistabbilixxi metodolo\u0121ija pre\u010bi\u017ca u o\u0121\u0121ettiva biex ji\u0121u indirizzati r-riskji identifikati fil-valutazzjoni tar-riskju Ewropea li \u0121iet ippubblikata f'Ottubru 2019, filwaqt li ji\u0121u rispettati l-kompetenzi nazzjonali f'dan il-qasam.", "Fl-istess \u0127in, l-introduzzjoni u t-t\u0127addim tan-netwerks tal-5G huma kwistjonijiet ta' sigurt\u00e0 nazzjonali.", "L-Istati Membri jistg\u0127u jmorru lil hinn minn dak li huwa propost fis-sett ta' g\u0127odod, meta jidentifikaw il-\u0127tie\u0121a li jag\u0127mlu hekk.", "Kif se ji\u0121i implimentat is-sett ta' g\u0127odod tal-UE?", "Hemm b\u017conn ta\u0127lit xieraq ta' diversi tipi ta' mi\u017curi sabiex ir-riskji identifikati jittaffew b'mod effettiv.", "Fil-fatt, l-Istati Membri se jkollhom b\u017conn jie\u0127du firxa ta' azzjonijiet ta' mitigazzjoni biex jindirizzaw ir-riskji g\u0127as-sigurt\u00e0 relatati man-netwerks tal-5G b'mod effettiv.", "Il-mi\u017curi jistg\u0127u ji\u0121u implimentati permezz ta' azzjonijiet nazzjonali u/jew tal-UE, skont il-mi\u017curi u l-azzjonijiet spe\u010bifi\u010bi.", "U\u0127ud mill-mi\u017curi jistg\u0127u ji\u0121u introdotti jew imsa\u0127\u0127a direttament fil-livell nazzjonali, filwaqt li o\u0127rajn jaf ikunu je\u0127tie\u0121u azzjoni ulterjuri jew kon\u0121unta fil-livell tal-UE, skont il-kompetenzi rispettivi nazzjonali u tal-UE.", "Is-sett ta' g\u0127odod jindirizza r-riskju ta' interferenza minn pajji\u017c terz?", "Is-sett ta' g\u0127odod jindirizza r-riskji kollha identifikati fil-valutazzjoni tar-riskju kkoordinata tal-UE, inklu\u017ci r-riskji relatati ma' interferenzi minn pajji\u017c terz permezz tal-katina ta' provvista tal-5G.", "Dan ma hu mmirat lejn l-ebda fornitur jew pajji\u017c b'mod partikolari.", "Biex jittaffa dan ir-riskju partikolari, is-sett ta' g\u0127odod jirrakkomanda li l-Istati Membri kollha jie\u0127du l-passi li \u0121ejjin:", "(1) jivvalutaw il-profil tar-riskju tal-fornituri, filwaqt li jqisu l-kriterji stabbiliti fil-valutazzjoni tar-riskju kkordinata fl-UE kollha;", "(2) b\u0127ala konsegwenza, japplikaw restrizzjonijiet rilevanti g\u0127all-fornituri meqjusa li huma ta' riskju g\u0127oli \u2014 inklu\u017ci l-esklu\u017cjonijiet me\u0127tie\u0121a biex ir-riskji ji\u0121u mitigati b'mod effettiv \u2014 g\u0127al assi ewlenin definiti b\u0127ala kriti\u010bi u sensittivi (e\u017c. funzjonijiet tan-netwerk ewlieni, funzjonijiet ta' \u0121estjoni u ta' orkestrazzjoni tan-netwerk, u funzjonijiet tan-netwerk ta' a\u010b\u010bess).", "Il-Komunikazzjoni tal-Kummissjoni kif tikkumplimenta s-sett ta' g\u0127odod tal-UE?", "Il-Komunikazzjoni tal-Kummissjoni tapprova s-sett ta' g\u0127odod tal-UE u tipproponi t-triq 'il quddiem g\u0127all-implimentazzjoni tieg\u0127u.", "Barra minn hekk, il-Kummissjoni se ta\u0121ixxi, kif mitlub fis-sett ta' g\u0127odod, billi tu\u017ca l-g\u0127odod kollha g\u0127ad-dispo\u017cizzjoni tag\u0127ha biex ti\u017cgura s-sigurt\u00e0 tal-infrastruttura u tal-katina ta' provvista tal-5G, inklu\u017c:", "Liema strumenti huma disponibbli fil-livell tal-UE g\u0127all-protezzjoni tan-netwerks tal-5G?", "L-UE di\u0121\u00e0 g\u0127andha firxa ta' strumenti g\u0127all-protezzjoni tan-netwerks tal-komunikazzjoni elettronika:", "Fil-qafas tat-telekomunikazzjoni tal-UE, jistg\u0127u ji\u0121u imposti obbligi fuq l-operaturi tat-telekomunikazzjoni.", "L-Istati Membri huma me\u0127tie\u0121a ji\u017cguraw l-integrit\u00e0 u s-sigurt\u00e0 tan-netwerks pubbli\u010bi tal-komunikazzjoni u li ji\u017cguraw li n-netwerks jew is-servizzi pubbli\u010bi tal-komunikazzjoni jie\u0127du mi\u017curi biex jimmani\u0121\u0121jaw ir-riskji g\u0127as-sigurt\u00e0.", "Il-qafas jipprevedi wkoll li l-awtoritajiet regolatorji nazzjonali kompetenti g\u0127andhom is-setg\u0127a li jo\u0127or\u0121u struzzjonijiet vinkolanti u li ji\u017cguraw il-konformit\u00e0.", "Il-Kodi\u010bi Ewropew g\u0127all-Komunikazzjonijiet Elettroni\u010bi, li se jissostitwixxi l-qafas attwali mill-21 ta' Di\u010bembru 2020, i\u017comm u jestendi d-dispo\u017cizzjonijiet ta' sigurt\u00e0 tal-qafas attwali u jintrodu\u010bi definizzjonijiet dwar is-sigurt\u00e0 tan-netwerks u s-servizzi u in\u010bidenti ta' sigurt\u00e0.", "Barra minn hekk, l-EECC jipprevedi li l-mi\u017curi ta' sigurt\u00e0 g\u0127andhom iqisu l-aspetti rilevanti kollha ta' \u010berti elementi f'oqsma b\u0127as-sigurt\u00e0 tan-netwerks u tal-fa\u010bilitajiet, it-trattament ta' in\u010bidenti ta' sigurt\u00e0, il-\u0121estjoni tal-kontinwit\u00e0 tan-negozju, il-monitora\u0121\u0121, l-awditjar u l-ittestjar kif ukoll il-konformit\u00e0 mal-istandards internazzjonali.", "Id-Direttiva NIS te\u0127tie\u0121 li l-operaturi ta' servizzi essenzjali f'oqsma o\u0127ra (l-ener\u0121ija, il-finanzi, il-kura tas-sa\u0127\u0127a, it-trasport, il-fornituri ta' servizzi di\u0121itali, e\u010b\u010b.) jie\u0127du mi\u017curi xierqa ta' sigurt\u00e0 u jinnotifikaw l-in\u010bidenti ta' natura serja lill-awtorit\u00e0 nazzjonali rilevanti.", "Id-Direttiva NIS tipprevedi wkoll koordinazzjoni bejn l-Istati Membri f'ka\u017c ta' in\u010bidenti transfruntiera li jaffettwaw lill-operaturi fil-kamp ta' applikazzjoni tag\u0127ha.", "Il-programm ta' \u0126idma tal-Kummissjoni li \u0121ie adottat illum i\u0127abbar ir-rie\u017cami tad-Direttiva qabel tmiem l-2020.", "L-Att dwar i\u010b-\u010aibersigurt\u00e0, li da\u0127al fis-se\u0127\u0127 f'\u0120unju 2019, jo\u0127loq qafas g\u0127all-iskemi Ewropej ta\u010b-\u010bertifikazzjoni ta\u010b-\u010bibersigurt\u00e0 g\u0127al prodotti, pro\u010bessi u servizzi.", "Ladarba jid\u0127lu fis-se\u0127\u0127, l-iskemi ta' \u010bertifikazzjoni se jippermettu lill-produtturi juru li inkludew karatteristi\u010bi ta' sigurt\u00e0 spe\u010bifi\u010bi fl-istadji bikrija tad-disinn tal-prodotti, filwaqt li jippermettu wkoll lill-utenti ja\u010b\u010bertaw il-livell ta' garanzija ta' sigurt\u00e0, f'livell li jkopri l-UE kollha.", "Il-qafas jipprovdi g\u0127odda essenzjali ta' appo\u0121\u0121 g\u0127all-promozzjoni ta' livelli konsistenti ta' sigurt\u00e0.", "Jippermetti l-i\u017cvilupp ta' skemi ta\u010b-\u010bertifikazzjoni ta\u010b-\u010bibersigurt\u00e0 biex jaqdu l-\u0127ti\u0121ijiet tal-utenti ta' tag\u0127mir u softwer relatat mal-5G.", "Barra minn hekk, il-Kummissjoni se tappo\u0121\u0121a l-implimentazzjoni tas-sett ta' g\u0127odod tal-UE u se ta\u0121ixxi, kif mitlub mill-Istati Membri, bl-u\u017cu tal-g\u0127odod kollha g\u0127ad-dispo\u017cizzjoni tag\u0127ha biex ti\u017cgura s-sigurt\u00e0 tal-infrastruttura u l-katina ta' provvista tal-5G, fejn xieraq (ara l-mistoqsija ta' qabel din).", "X'inhuma l-passi li jmiss?", "Kif rakkomandat mill-Grupp ta' Kooperazzjoni tal-NIS u kif \u0121ie indikat mill-Komunikazzjoni tal-Kummissjoni, il-\u0127idma se titkompla fi \u0127dan il-Grupp ta' Kooperazzjoni tal-NIS biex ti\u0121i mmonitorjata l-implimentazzjoni tas-sett ta' g\u0127odod u biex ti\u0121i \u017cgurata l-applikazzjoni effettiva u konsistenti tieg\u0127u.", "Il-grupp se jippromwovi wkoll l-allinjament ta' appro\u010b\u010bi nazzjonali, permezz ta' aktar skambji ta' esperjenzi, u permezz ta' \u0127idma mal-Korp ta' Regolaturi Ewropej tal-Komunikazzjonijiet Elettroni\u010bi (BEREC).", "B\u0127ala parti mill-implimentazzjoni tar-Rakkomandazzjoni tal-Kummissjoni li \u0121iet adottata s-sena l-o\u0127ra, sal-1 ta' Ottubru 2020 l-Istati Membri, f'kooperazzjoni mal-Kummissjoni, g\u0127andhom jivvalutaw l-effetti tar-Rakkomandazzjoni u jiddeterminaw jekk hemmx b\u017conn ta' azzjoni ulterjuri.", "Din il-valutazzjoni g\u0127andha tqis l-e\u017citu tal-valutazzjoni tar-riskju kkoordinata tal-UE li \u0121iet ippubblikata f'Ottubru 2019, kif ukoll l-effettivit\u00e0 tal-mi\u017curi tas-sett ta' g\u0127odod.", "*a\u0121\u0121ornament tal-24/07/2020"]}
{"url": "https://ec.europa.eu/commission/presscorner/detail/mt/IP_20_115", "title": "Erasmus+ u l-prede\u010bessuri tieg\u0127u: esperjenzi li biddlu l-\u0127ajja ta' 10 miljun \u017cag\u0127\u017cug\u0127 u \u017cag\u0127\u017cug\u0127a Ewropej", "category": "press_eu", "subcategory": "POLICY_AREA=ECMY", "date": "Mon, 27 Jan 2020 23:00:00 GMT", "text": ["Ir-rapport annwali tal-2018 dwar Erasmus+ li \u0121ie ppubblikat illum, juri li tul l-a\u0127\u0127ar tletin sena \u0127adu sehem fil-programm aktar minn g\u0127axar miljun persuna u bosta minnhom jistqarru li kienet esperjenza li biddlitilhom \u0127ajjithom.", "Il-Vi\u010bi President g\u0127all-Promozzjoni tal-Istil tal-\u0126ajja Ewropew Tag\u0127na, Margaritis Schinas, qal: \u201cMeta jie\u0127du sehem f'attivitajiet edukattivi, attivitajiet ta\u017c-\u017cg\u0127a\u017cag\u0127 u dawk sportivi f'pajji\u017ci o\u0127ra, i\u010b-\u010bittadini Ewropej jimpenjaw ru\u0127hom, jiskambjaw u jitg\u0127allmu.", "Erasmus+ hu su\u010b\u010bess komuni mill-aqwa li je\u0127tie\u0121 jibqa' g\u0127addej, biex ikollna aktar parte\u010bipanti, aktar mobbilt\u00e0, aktar diversit\u00e0, u aktar opportunitajiet.\u201d", "Waqt il-ftu\u0127 ta' avveniment fi Brussell g\u0127all-partijiet interessati fil-programm Erasmus+, illum il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, Mariya Gabriel qalet: \u201cG\u0127all-\u0121enerazzjonijiet i\u017c-\u017cg\u0127ar tag\u0127na, Erasmus+ sar bieb g\u0127all-Ewropa u g\u0127ad-dinja.", "Hu wa\u0127da mill-aktar kisbiet importanti tal-UE li jg\u0127aqqad lin-nies madwar il-kontinent, jo\u0127loq sens ta' appartenenza u solidarjet\u00e0, isa\u0127\u0127a\u0127 il-kwalifiki u jtejjeb il-prospetti ta' kull min jie\u0127u sehem fih.\u201d", "B'ba\u0121it ta' \u20ac2.8 biljun, ji\u0121ifieri b'\u017cieda ta' 10% fil-finanzjament meta mqabbla mal-2017, l-2018 kienet sena o\u0127ra ta' su\u010b\u010bess.", "Fl-2018, Erasmus+ iffinanzja aktar minn 23,500 pro\u0121ett, u b'mod \u0121enerali appo\u0121\u0121a l-mobbilt\u00e0 ta' aktar minn 850,000 student, apprendist, g\u0127alliem u \u0127addiem li ja\u0127dem ma\u017c-\u017cg\u0127a\u017cag\u0127.", "Kwa\u017ci 10 % tal-470,000 student, apprendist jew persunal fl-edukazzjoni og\u0127la li kisbu g\u0127otja tul is-sena akkademika 2017/2018, ivvja\u0121\u0121aw lejn u minn pajji\u017ci s\u0127ab madwar id-dinja.", "Apparti li appo\u0121\u0121a lill-istudenti u l-persunal tal-universitajiet, Erasmus+ appo\u0121\u0121a wkoll lil 40,000 g\u0127alliem u persunal tal-iskejjel, lil 148,000 student tal-edukazzjoni u t-ta\u0127ri\u0121 vokazzjonali, lil 8,400 persunal tal-edukazzjoni g\u0127all-adulti, u lil 155,000 \u017cag\u0127\u017cug\u0127 u \u0127addiem li ja\u0127dem ma\u017c-\u017cg\u0127a\u017cag\u0127.", "Il-programm iffinanzja wkoll 199 pro\u0121ett sportiv, li 118 minnhom tmexxew minn organizzazzjonijiet sportivi fil-livell lokali.", "Erasmus+ appo\u0121\u0121a l-\u0120img\u0127a Ewropea tal-Isport annwali, li kisbet su\u010b\u010bess bla pre\u010bedent b'aktar minn 50,000 avveniment madwar l-Ewropa.", "\u0126afna azzjonijiet li appo\u0121\u0121a Erasmus+ bnew siner\u0121iji mas-Sena Ewropea tal-Wirt Kulturali fl-2018, u trattaw l-importanza tal-wirt kulturali tal-Ewropa.", "Mill-2018, Erasmus+ beda jappo\u0121\u0121a wkoll l-inizjattiva biex i\u017c-\u017bona Ewropea tal-Edukazzjoni ssir realt\u00e0 sal-2025.", "L-inizjattiva tal-Universitajiet Ewropej tg\u0127in lill-istituzzjonijiet tal-edukazzjoni og\u0127la biex jiffurmaw alleanzi sodi \u0121odda.", "Il-kuntest", "Erasmus+ u l-prede\u010bessuri tieg\u0127u huma fost l-aktar programmi tal-UE li rnexxew.", "Mill-1987 'l hawn, dawn fet\u0127u bibien ta' opportunitajiet g\u0127a\u017c-\u017cg\u0127a\u017cag\u0127 biex jiksbu esperjenzi \u0121odda barra minn pajji\u017chom.", "Il-programm Erasmus+ attwali g\u0127all-perjodu mill-2014 sal-2020 g\u0127andu ba\u0121it ta' \u20ac14.7 biljun u se jag\u0127ti opportunitajiet lil 3.7 % ta\u017c-\u017cg\u0127a\u017cag\u0127 fl-UE biex jistudjaw, jit\u0127arr\u0121u, jiksbu esperjenza ta' xog\u0127ol jew jag\u0127mlu volontarjat barra minn pajji\u017chom.", "L-ambitu \u0121eografiku tal-programm kiber minn 11-il pajji\u017c fl-1987 g\u0127al 34 pajji\u017c fl-2020 (ji\u0121ifieri t-28 Stat Membru tal-UE, l-I\u017clanda, il-Liechtenstein, in-Norve\u0121ja, il-Ma\u010bedonja ta' Fuq, is-Serbja u t-Turkija).", "Il-programm hu miftu\u0127 ukoll g\u0127al pajji\u017ci s\u0127ab minn madwar id-dinja kollha.", "F'Mejju tal-2018, il-Kummissjoni ppre\u017centat il-proposta tag\u0127ha g\u0127al programm Erasmus \u0121did u ambizzju\u017c, li tul il-perjodu tal-ba\u0121it fit-tul li jmiss tal-UE mill-2021 sal-2027 ikollu ba\u0121it doppju ta' \u20ac30 biljun.", "Dan bil-g\u0127an li l-programm isir ferm aktar inklu\u017civ, aktar internazzjonali, u a\u010b\u010bessibbli g\u0127al persuni minn firxa wiesg\u0127a ta' sfondi.", "G\u0127al aktar informazzjoni", "Mistoqsijiet u Twe\u0121ibiet", "Rapport Annwali tal-2018, skedi informattivi \u0121enerali u spe\u010bifi\u010bi g\u0127all-pajji\u017ci"]}
{"url": "https://ec.europa.eu/commission/presscorner/detail/mt/STATEMENT_18_6118", "title": "Dikjarazzjoni kon\u0121unta mill-Ewwel Vi\u010bi President Timmermans, il-Vi\u010bi President Ansip u l-Kummissarji Jourov\u00e1 u Gabriel sena wara l-assassinju tal-\u0121urnalista Maltija, Daphne Caruana Galizia *", "category": "press_eu", "subcategory": "POLICY_AREA=DIGAG,JFRC,HUMRIGHTS,RULELAW", "date": "Mon, 15 Oct 2018 22:00:00 GMT", "text": ["Illum huwa sena minn mindu se\u0127\u0127 l-assassinju ta' Daphne Caruana Galizia.", "Illum, nonoraw ix-xog\u0127ol iebes u bla heda ta' Daphne, ta' Jan Kuciak u \u0127afna aktar \u0121urnalisti li jissagrifikaw kollox \u2014 xi kultant sa\u0127ansitra \u0127ajjithom \u2014 biex ifittxu l-verit\u00e0.", "Hija wkoll okka\u017cjoni, g\u0127all-Ewropa, biex tieqaf minuta u ta\u0127seb dwar dak li ng\u0127o\u017c\u017cu: id-dritt tag\u0127na li nitkellmu b'mod \u0127ieles.", "Il-Kummissjoni tafferma l-po\u017cizzjoni tag\u0127ha dwar il-protezzjoni tal-libert\u00e0 ta' espressjoni u l-midja \u0127ielsa.", "Id-demokrazija ma tistax te\u017cisti jekk il-\u0121urnalisti ma jkunux jistg\u0127u jirrapportaw liberament, jekk ikunu su\u0121\u0121etti g\u0127al \u010bensura, jekk huma ma jit\u0127allewx jikkritikaw lil dawk li g\u0127andhom il-poter spe\u010bjalment jekk ji\u0121u intimidati, iffastidjati, mhedda u xi kultant anki ji\u0121u maqtula talli jkunu qed jag\u0127mlu xog\u0127olhom.", "L-impjieg tag\u0127hom huwa pilastru li fuqu tiddependi d-demokrazija.", "F'dan il-kuntest g\u0127andna nikkunsidraw ukoll l-informaturi, li spiss ikunu s-sorsi ta' \u0121urnali\u017cmu investigattiv, li je\u0127tie\u0121u l-protezzjoni wkoll.", "Huma jiddependu fuqna biex nipprovdulhom is-sigurt\u00e0 tag\u0127hom, u ma nistg\u0127ux nonqsuhom.", "Ma rridux li dawn il-ka\u017cijiet ta' qtil ikollhom effett diswa\u017civ fuq il-libert\u00e0 tal-mezzi tax-xandir.", "I\u010b-\u010bittadini g\u0127andhom ikunu jistg\u0127u jiffurmaw l-opinjonijiet tag\u0127hom stess ibba\u017cati fuq l-investigazzjoni ming\u0127ajr tfixkil u r-rappurtar indipendenti.", "Huwa g\u0127alhekk li persuni responsabbli g\u0127al dawn l-assassinji g\u0127andhom jitressqu quddiem il-\u0121ustizzja.", "A\u0127na rridu l-verit\u00e0 s\u0127i\u0127a.", "Je\u0127tie\u0121 li nibag\u0127tu sinjal \u010bar lill-\u0121urnalisti kollha: huwa sikur li ta\u0127dem fl-Ewropa.", "Jekk il-\u0121urnalisti ji\u0121u msikkta, tispi\u010b\u010ba d-demokrazija.", "Dan mhux se jse\u0127\u0127 fl-Ewropa.", "Mhux sakemm hawn a\u0127na.", "* a\u0121\u0121ornata fil-11:24 tas-16/10/2018"]}
{"url": "https://ec.europa.eu/commission/presscorner/detail/mt/STATEMENT_18_6122", "title": "Stqarrija kon\u0121unta wara s-Summit So\u010bjali Tripartitiku", "category": "press_eu", "subcategory": "POLICY_AREA=ESAI", "date": "Mon, 15 Oct 2018 22:00:00 GMT", "text": ["Stqarrija kon\u0121unta mill-President tal-Kummissjoni Ewropea Jean-Claude Juncker, mill-President tal-Kunsill Ewropew Donald Tusk, mill-Kan\u010billier tal-Awstrija Sebastian Kurz, mill-President ta' BusinessEurope Pierre Gattaz u mis-Segretarju \u0120enerali tal-Konfederazzjoni Ewropea tat-Trade Unions Luca Visentini.", "Is-su\u0121\u0121ett ewlieni tas-Summit So\u010bjali Tripartitiku kien \u201cInsa\u0127\u0127u l-kompetittivit\u00e0, il-\u0127olqien tax-xog\u0127ol sostenibbli u l-\u0121ustizzja so\u010bjali fl-Unjoni Ewropea\u201d.", "Id-diskussjonijiet kienu strutturati fuq tliet temi:", "Wara s-Summit, il-President tal-Kummissjoni Ewropea, Jean-Claude Juncker, sa\u0127aq: \u201cMill-2014 'l hawn in\u0127olqu aktar minn 12-il miljun impjieg, l-investiment qieg\u0127ed jirranka, u l-ekonomija qieg\u0127da tikber.", "Sena wara l-proklamazzjoni tal-Pilastru Ewropew tad-Drittijiet So\u010bjali fis-Summit ta' Gothenburg, wasal i\u017c-\u017cmien li nikkonkludu l-\u0127idma le\u0121i\u017clattiva fuq prijoritajiet importanti, fosthom il-bilan\u010b bejn ix-xog\u0127ol u l-\u0127ajja, kundizzjonijiet tax-xog\u0127ol prevedibbli u trasparenti, l-a\u010b\u010bess g\u0127all-protezzjoni so\u010bjali, il-koordinament tas-sistemi tas-sigurt\u00e0 so\u010bjali, u l-Awtorit\u00e0 Ewropea tax-Xog\u0127ol il-\u0121dida.", "G\u0127andi fidu\u010bja li l-Presidenza Awstrijaka se taqdi r-rwol tag\u0127ha billi tnissel l-g\u0127aqda u tg\u0127inna nsa\u0127\u0127u d-dimensjoni so\u010bjali tal-Ewropa - Ewropa li tipprote\u0121i, tag\u0127ti s-setg\u0127a u tiddefendi lin-nies. \"", "Fl-istqarrija tieg\u0127u, il-President tal-Kunsill Ewropew, Donald Tusk, stqarr: \u201cDin hija \u0121img\u0127a kritika, u b'inqas minn 6 xhur sa jum il-Brexit, g\u0127ad hemm wisq in\u010bertezza.", "Intom \u0127erqana daqsi biex din l-in\u010bertezza tinqata', u g\u0127adni nemmen li nistg\u0127u naslu fil-\u0121img\u0127at li \u0121ejjin.", "Biex in-negozju jkun jista' jiffjorixxi, u biex i\u010b-\u010bittadini jserr\u0127u rashom, je\u0127tie\u0121 il-massimu ta' stabbilt\u00e0, \u010bertezza legali, u soluzzjonijiet pratti\u010bi.\u201d", "Min-na\u0127a tal-Presidenza b'rotazzjoni, il-Kan\u010billier tal-Awstrija, Sebastian Kurz, stqarr li \"Id-di\u0121italizzazzjoni hija l-forma ta' \u017cvilupp li l-iktar se tbiddel \u0127ajjitna, b'mod de\u010bi\u017civ, fis-snin u d-de\u010bennji li \u0121ejjin.", "L-Ewropa ma tistax tillaxka u taqa' lura wara re\u0121juni kompetittivi \u0127afna hekk kif id-dinja ssir iktar di\u0121itali.", "Billi n\u0127ejju sew g\u0127al dawn il-bidliet, insa\u0127\u0127u l-kapa\u010bit\u00e0 innovattiva tal-Ewropa, u na\u0127tfu l-opportunitajiet li toffri d-di\u0121italizzazzjoni, inkunu qeg\u0127din insawru l-kompetittivit\u00e0 futura tal-Ewropa b\u0127ala post tajjeb g\u0127an-negozju.", "B'hekk ukoll ji\u0121u ssalvagwardjati impjiegi u \u0121id g\u0127a\u010b-\u010bittadini tal-Ewropa.", "G\u0127al din ir-ra\u0121uni, id-di\u0121italizzazzjoni hija kwistjoni \u010bentrali g\u0127all-Presidenza Awstrijaka, u qeg\u0127din na\u0127dmu b'ritmu tajjeb biex isir kemm jista' jkun progress fuq dossiers ewlenija, fosthom is-Suq Uniku Di\u0121itali, sa tmiem is-sena.", "Qeg\u0127din niffukaw bil-qawwi wkoll fuq l-intelli\u0121enza artifi\u010bjali.\"", "Il-President ta' BusinessEurope, Pierre Gattaz, f'isem l-impjegaturi (BusinessEurope, CEEP, UEAPME) stqarr: \u201cL-irkupru ekonomiku tal-UE jkompli, i\u017cda b'rati iktar baxxi minn ta' sena ilu.", "Barra minn hekk, g\u0127ad hemm riskji negattivi marbutin mal-in\u010bertezza politika u l-protezzjoni\u017cmu li kulma jmur qed jikber.", "Huwa iktar importanti minn qatt qabel li ni\u017cguraw li l-UE u l-Istati Membri kollha tag\u0127ha, flimkien mas-s\u0127ab so\u010bjali, iwettqu riformi li jtejbu l-kompetittivit\u00e0, it-tkabbir u l-impjieg mal-Ewropa kollha.Irid jissa\u0127\u0127a\u0127 ir-rwol tal-valutazzjoni komparattiva (benchmarking), peress li huwa g\u0127odda effettiva biex l-Istati Membri jitg\u0127allmu l-aqwa prattiki f'politiki differenti, sabiex jikkonver\u0121u progressivament lejn l-iktar politiki li jwasslu ri\u017cultati.", "Sfida ewlenija minnhom hija \u017c-\u017cieda tal-produttivit\u00e0 fl-Ewropa.", "G\u0127al dan il-g\u0127an je\u0127tie\u0121 investiment iktar immirat lejn infrastrutturi fi\u017ci\u010bi u so\u010bjali, b'mod partikulari fl-edukazzjoni u t-ta\u0127ri\u0121 ta' kwalit\u00e0, u f'in\u010bentivi biex l-SMEs jadottaw it-teknolo\u0121iji l-\u0121odda.", "Barra minn hekk, in-nuqqas ta' \u0127iliet g\u0127adu tabil\u0127aqq punt ta' t\u0127assib g\u0127all-impjegaturi, sa\u0127ansitra f'dawk l-Istati Membri li g\u0127andhom rati ta' qg\u0127ad relattivament g\u0127oljin.\u201d", "Luca Visentini, is-Segretarju \u0120enerali tal-Konfederazzjoni Ewropea tat-Trade Unions (ETUC), stqarr: \u201cIl-\u0127addiema qeg\u0127din jikkontribwixxu qatig\u0127 g\u0127a\u017c-\u017cieda fil-kompetittivit\u00e0, i\u017cda l-\u0121ustizzja so\u010bjali sejra lura b'rata mg\u0127a\u0121\u0121la.", "Li kieku \u017c-\u017cidiet fil-pagi fl-Unjoni Ewropea kienu jirriflettu \u017c-\u017cidiet fil-produttivit\u00e0 tul dawn l-a\u0127\u0127ar 16-il sena, i\u017c-\u017cidiet fil-pagi kienu jkunu erba' darbiet og\u0127la.", "L-impjiegi jridu jkunu sostenibbli mil-lat ekonomiku, so\u010bjali u ambjentali, u jridu jippermettu \u0127ajja di\u010benti.", "Biex dan il-prin\u010bipju jsir realt\u00e0, g\u0127andna b\u017conn governanza ekonomika so\u010bjalment sostenibbli tal-UE, b'aktar investiment pubbliku u privat, bl-involviment tas-s\u0127ab so\u010bjali fis-Semestru u fir-riformi Ewropej u nazzjonali, u bit-tis\u0127i\u0127 tan-negozjar kollettiv fil-pajji\u017ci kollha tal-UE g\u0127al paga \u0121usta g\u0127all-\u0127addiema.", "Tran\u017cizzjoni \u0121usta trid ti\u017cgura li l-\u0127addiema milqutin mit-tibdil fil-klima u mid-di\u0121italizzazzjoni ma jibqg\u0127ux lura.", "Il-le\u0121i\u017clazzjoni tal-UE u l-QFP il-\u0121did tal-UE g\u0127andhom jappo\u0121\u0121aw il-koe\u017cjoni u l-inklu\u017cjoni so\u010bjali, kif ukoll l-implimentazzjoni bis-s\u0127i\u0127 tal-Pilastru Ewropew tad-Drittijiet So\u010bjali.\u201d", "Kuntest", "Is-Summit So\u010bjali Tripartitiku jiltaqa' darbtejn fis-sena, qabel il-Kunsilli Ewropej tar-rebbieg\u0127a u tal-\u0127arifa.", "Din hija opportunit\u00e0 g\u0127all-iskambju kostruttiv ta' fehmiet fost il-mexxejja tal-organizzazzjonijiet tal-\u0127addiema u tal-impjegaturi Ewropej, il-Kummissjoni Ewropea, il-Kunsill Ewropew, il-Kapijiet ta' Stat jew ta' Gvern tal-UE, u l-Ministri tal-Impjiegi u l-Affarijiet So\u010bjali mill-pajji\u017ci li jkunu qeg\u0127din jospitaw il-Kunsill tal-Presidenza tal-UE attwali u ta' dik li jmiss.", "Il-laqg\u0127a tal-lum iffukat fuq it-tis\u0127i\u0127 tal-kompetittivit\u00e0, il-\u0127olqien tax-xog\u0127ol sostenibbli, u l-\u0121ustizzja so\u010bjali fl-UE.", "B'mod aktar spe\u010bifiku, il-parte\u010bipanti ddiskutew il-potenzjal tar-rivoluzzjoni di\u0121itali g\u0127as-swieq tax-xog\u0127ol u g\u0127all-ekonomija, l-implimentazzjoni tal-Pilastru Ewropew tad-Drittijiet So\u010bjali, kif ukoll il-ba\u0121it fit-tul li jmiss tal-UE, inklu\u017c l-InvestEU, il-Fond So\u010bjali Ewropew Plus, u l-approfondiment tal-Unjoni Ekonomika u Monetarja."]}
{"url": "https://ec.europa.eu/commission/presscorner/detail/mt/IP_18_6132", "title": "L-edukazzjoni u t-ta\u0127ri\u0121 fl-Ewropa: L-Istati Membri g\u0127amlu aktar progress", "category": "press_eu", "subcategory": "POLICY_AREA=ECMY", "date": "Mon, 15 Oct 2018 22:00:00 GMT", "text": ["L-edizzjoni tal-2018 tal-Monitora\u0121\u0121 tal-Edukazzjoni u t-Ta\u0127ri\u0121 tal-Kummissjoni Ewropea li \u0121iet ppubblikata llum turi li l-Istati Membri qarbu i\u017cjed lejn il-miri tal-UE li \u0121ew stabbiliti g\u0127all-2020.", "Il-Kummissjoni Ewropea tappo\u0121\u0121a lill-Istati Membri fl-isforzi tag\u0127hom biex ji\u017cguraw li s-sistemi ta' edukazzjoni tag\u0127hom jag\u0127tu r-ri\u017cultati mixtieqa.", "Il-Monitora\u0121\u0121, il-pubblikazzjoni annwali ewlenija tal-UE dwar l-edukazzjoni u t-ta\u0127ri\u0121, huwa parti importanti minn din il-\u0127idma.", "L-edukazzjoni \u010bivika hija l-fokus ewlieni tar-rapport ta' din is-sena.", "Dan jirrifletti r-rwol tal-edukazzjoni biex trawwem l-involviment, l-inklu\u017cjoni, u fehim tad-drittijiet ta\u010b-\u010bittadini.", "Bl-u\u017cu ta' diversi e\u017cempji, il-Monitora\u0121\u0121 juri li l-Istati Membri qeg\u0127din jag\u0127mlu l-isforzi biex ji\u017cguraw li \u017c-\u017cg\u0127a\u017cag\u0127 jitg\u0127allmu kif ja\u0127dmu d-demokraziji u l-istituzzjonijiet tag\u0127na, u jitg\u0127allmu dwar il-valuri li fuqhom inbniet l-Unjoni Ewropea.", "L-aktar edizzjoni ri\u010benti tal-Monitora\u0121\u0121 turi wkoll li l-Istati Membri komplew joqorbu lejn il-miri ta' riforma u modernizzar tas-sistemi edukattivi li stabbiliet l-UE g\u0127all-2020 - xi w\u0127ud minn dawn il-miri ntla\u0127qu jew kwa\u017ci ntla\u0127qu.", "Tibor Navracsics, il-Kummissarju tal-UE g\u0127all-Edukazzjoni, il-Kultura, i\u017c-\u017bg\u0127a\u017cag\u0127 u l-Isport, stqarr: \u201cG\u0127andi l-pja\u010bir ng\u0127id li l-Istati Membri qeg\u0127din jis\u0127qu biex jil\u0127qu l-miri fl-edukazzjoni li \u0121ie miftiehem li jridu jintla\u0127qu sal-2020, u biex jag\u0127tu l-g\u0127odda li\u017c-\u017cg\u0127a\u017cag\u0127 biex isiru membri attivi fil-komunitajiet tag\u0127na.", "Din l-a\u0127\u0127ar mira hija ta' inkora\u0121\u0121iment partikolari billi qeg\u0127din joqorbu l-elezzjonijiet tal-Parlament Ewropew tas-sena d-die\u0127la.", "Jiena n\u0127ossni kburi li flimkien tajna spinta mill-\u0121did biex tintla\u0127aq din il-mira: aktar kmieni din is-sena, l-Istati Membri adottaw Rakkomandazzjoni li kont ipproponejt g\u0127all-promozzjoni tal-valuri komuni tag\u0127na, dwar l-edukazzjoni inklu\u017civa, u dwar id-dimensjoni Ewropea tat-tag\u0127lim.\u201d", "L-edizzjoni tal-2018 tal-Monitora\u0121\u0121 tal-Edukazzjoni u t-Ta\u0127ri\u0121 turi li g\u0127al darb'o\u0127ra, l-Istati Membri g\u0127amlu l-progress fit-triq lejn il-miri ewlenin tag\u0127hom.", "B'danakollu, g\u0127ad hemm xi differenzi bejn il-pajji\u017ci u anki fil-pajji\u017ci stess, u dan juri li g\u0127adhom me\u0127tie\u0121a aktar riformi.", "Dan huwa l-ka\u017c, b'mod partikolari, tal-\u0127iliet ba\u017ci\u010bi li je\u0127tie\u0121u sforz akbar biex ikun \u017cgurat li \u017c-\u017cg\u0127a\u017cag\u0127 jitg\u0127allmu jaqraw, jiktbu u ja\u0127dmu l-matematika tajjeb.", "Din hija prekondizzjoni biex i\u017c-\u017cg\u0127a\u017cag\u0127 isiru \u010bittadini attivi u responsabbli.", "Il-per\u010bentwal ta' studenti li \u0127ar\u0121u mill-iskejjel ming\u0127ajr \u010bertifikati naqas g\u0127al 10.6% fl-2017, dan huwa qrib \u0127afna tal-mira li jkun hemm inqas minn 10% sal-2020.", "Madankollu, dan ifisser li g\u0127ad hemm i\u017cjed minn wie\u0127ed f'kull g\u0127axar studenti li se jsibuha diffi\u010bli li jkomplu jistudjaw f'livelli og\u0127la tal-edukazzjoni jew biex jibdew fis-suq tax-xog\u0127ol b'impjieg tajjeb, anki min\u0127abba li hemm inqas opportunitajiet g\u0127at-tag\u0127lim tal-adulti.", "Il-per\u010bentwal ta' dawk li spi\u010b\u010baw l-edukazzjoni terzjarja kiber g\u0127al 39.9%, li kwa\u017ci la\u0127aq il-mira ta' 40% li \u0121iet miftehma g\u0127all-2020.", "Filwaqt li 95.5% tat-tfal minn erba' snin 'il fuq pparte\u010bipaw fl-edukazzjoni u l-kura bikrija tat-tfal, li huwa per\u010bentwal daqsxejn og\u0127la mill-mira ta' mill-inqas 95%.", "Il-Monitora\u0121\u0121 jag\u0127ti \u0127arsa wkoll lejn kemm jonfqu l-Istati Membri fuq l-edukazzjoni, li hija investiment importanti fl-i\u017cvilupp ekonomiku u so\u010bjali.", "Fl-2016, il-finanzjament pubbliku tal-edukazzjoni kiber b'0.5% f'termini reali, meta mqabbel mas-sena ta' qabel.", "I\u017cda g\u0127ad hemm bosta Stati Membri li g\u0127adhom qed jinvestu inqas fl-edukazzjoni milli kienu jinvestu qabel il-kri\u017ci ekonomika, u tlettax-il Stat Memru sa\u0127ansitra nefqu inqas fuqha.", "Kuntest", "Il-Monitora\u0121\u0121 tal-Edukazzjoni u t-Ta\u0127ri\u0121 tal-Kummissjoni tal-2018 huwa s-seba' edizzjoni ta' dan ir-rapport annwali li juri kif qed jevolvu s-sistemi tal-edukazzjoni u tat-ta\u0127ri\u0121 tal-UE billi ji\u0121bor flimkien firxa wiesg\u0127a ta' evidenza.", "Dan ikejjel il-progress tal-UE fir-rigward tas-sitt miri tal-Edukazzjoni u tat-Ta\u0127ri\u0121 g\u0127all-2020: L-anali\u017ci tal-isfidi g\u0127all-edukazzjoni u x-xejriet fiha li ji\u0121u rre\u0121istrati mill-Monitora\u0121\u0121 tg\u0127in biex tinforma t-trattament tal-kwistjonijiet marbutin mal-edukazzjoni waqt il-pro\u010bess tas-Semestru Ewropew annwali.", "Barra minn hekk, hija tg\u0127in biex ji\u0121i identifikat fejn g\u0127andu jing\u0127ata l-finanzjament g\u0127all-edukazzjoni, it-ta\u0127ri\u0121 u l-\u0127iliet fil-ba\u0121it fuq it-terminu twil li jmiss tal-UE.", "Il-Monitora\u0121\u0121 janalizza l-isfidi prin\u010bipali li qed jiffa\u010b\u010baw is-sistemi edukattivi Ewropej u jippre\u017centa politiki li jkunu jistg\u0127u jissodisfaw a\u0127jar il-\u0127ti\u0121ijiet tas-so\u010bjet\u00e0 u tas-suq tax-xog\u0127ol.", "Ir-rapport fih paragun bejn il-pajji\u017ci, 28 rapport dettaljat tal-pajji\u017ci u pa\u0121na web apposta b'dejta u b'informazzjoni addizzjonali.", "L-edukazzjoni hija fuq quddiem fl-a\u0121enda politika tal-UE.", "Il-Kummissjoni qieg\u0127da ta\u0127dem bl-aktar g\u0127a\u0121la flimkien mal-Istati Membri biex sal-2025 tinbena \u017bona Ewropea tal-Edukazzjoni li l-g\u0127an tag\u0127ha huwa t-titjib tat-tag\u0127lim, il-kooperazzjoni u l-e\u010b\u010bellenza.", "G\u0127an ie\u0127or tag\u0127ha huwa li jinfet\u0127u l-opportunitajiet g\u0127al kul\u0127add, li jissa\u0127\u0127ew il-valuri u li tippermetti li\u017c-\u017cg\u0127a\u017cag\u0127 ji\u017cviluppaw l-identit\u00e0 Ewropea.", "Ir-riformi li jinkora\u0121\u0121ixxi l-Monitora\u0121\u0121 tal-Edukazzjoni u t-Ta\u0127ri\u0121 g\u0127andhom rwol ewlieni biex dan isir.", "Flimkien ma\u017c-\u017bona Ewropea tal-Edukazzjoni, il-programm Erasmus+, il-Fondi Strutturali u ta' Investiment Ewropej, inklu\u017ca l-Inizjattiva favur l-Impjieg ta\u017c-\u017bg\u0127a\u017cag\u0127, il-Korp Ewropew ta' Solidarjet\u00e0 kif ukoll l-Orizzont 2020 u l-Istitut Ewropew tal-Innovazzjoni u t-Teknolo\u0121ija jg\u0127inu biex jit\u0127e\u0121\u0121e\u0121 l-investiment u biex ji\u0121u appo\u0121\u0121ati l-prijoritajiet ta' politika fl-edukazzjoni.", "Biex tirfed l-ambizzjoni msa\u0127\u0127a f'dan il-qasam, il-Kummissjoni pproponiet li l-finanzjament g\u0127a\u017c-\u017cg\u0127a\u017cag\u0127 u g\u0127at-tag\u0127lim fil-ba\u0121it ta' terminu twil li jmiss tal-UE ji\u017cdied b'mod sinifikanti.", "G\u0127al aktar informazzjoni", "Is-sit web tal-Monitora\u0121\u0121"]}
{"url": "https://ec.europa.eu/commission/presscorner/detail/mt/IP_18_6085", "title": "It-tabella ta' Valutazzjoni tas-Swieq tal-Konsumatur 2018: il-fidu\u010bja tal-Ewropej fis-servizzi g\u0127ad trid titjieb", "category": "press_eu", "subcategory": "POLICY_AREA=CONSUMPOL,JFRC,CONSPOL", "date": "Thu, 11 Oct 2018 22:00:00 GMT", "text": ["Illum il-Kummissjoni Ewropea ppubblikat it-Tabella ta' Valutazzjoni tas-Swieq tal-Konsumatur 2018 li twettaq monitora\u0121\u0121 ta' kif il-konsumaturi tal-UE jikklassifikaw il-prestazzjoni ta' 40 settur tal-prodotti u tas-servizzi.", "Filwaqt li l-fidu\u010bja \u0121enerali fis-swieq issegwi xejra po\u017cittiva mill-2010 'l hawn, ir-rapport ji\u017cvela li 53 % biss tal-konsumaturi jafdaw li n-negozji fis-setturi tas-servizzi jikkonformaw mar-regoli tal-konsumatur.", "G\u0127all-prodotti, i\u010b-\u010bifra hija biss ftit og\u0127la b'59 %.", "Il-fidu\u010bja tal-konsumatur ma tjibitx meta mqabbla mat-tabella ta' valutazzjoni tal-2016.", "It-telekomunikazzjonijiet, is-servizzi finanzjarji u l-utilitajiet (l-ilma, il-gass, l-elettriku, is-servizzi postali) g\u0127adhom oqsma problemati\u010bi g\u0127all-konsumaturi fil-parti l-kbira tal-Istati Membri tal-UE.", "Fuq nota po\u017cittiva, ir-rapport jikkonkludi li d-diskrepanza bejn il-Lvant u l-Punent fil-fidu\u010bja tal-konsumatur qieg\u0127da bil-mod il-mod tonqos.", "Barra minn hekk, servizzi b\u0127al servizzi tal-kura personali (\u0127wienet tax-xag\u0127ar, spas), akkomodazzjoni ta' btala u turi\u017cmu organizzat jibbenefikaw minn fidu\u010bja g\u0127olja mill-konsumaturi.", "\u201cIl-fidu\u010bja tal-konsumatur qed tikber, i\u017cda g\u0127ad hemm wisq konsumaturi li jg\u0127addu minn esperjenzi negattivi f'\u010berti swieq, pere\u017cempju meta jkun qed jixtru proprjet\u00e0 jew karozza u\u017cata.\u201d qalet V\u011bra Jourov\u00e1, il-Kummissarju g\u0127all-\u0120ustizzja, il-Konsumaturi u l-Ugwaljanza bejn il-\u0120eneri.", "\u201cF'April 2018, ippre\u017centajna\u201dPatt \u0120did g\u0127all-Konsumaturi\u201d' biex jissa\u0127\u0127a\u0127 l-infurzar tad-drittijiet tal-konsumatur u l-konsumaturi jing\u0127ataw mezzi \u0121odda biex jiddefendu d-drittijiet tag\u0127hom.", "Il-possibbilt\u00e0 li titnieda azzjoni kollettiva g\u0127andha tag\u0127ti lill-konsumaturi ikfar fidu\u010bja li jistg\u0127u jiddefendu d-drittijiet tag\u0127hom u j\u0121ieg\u0127lu lin-negozji jirrispettaw ir-regoli b'mod a\u0127jar.\u201d", "Is-sejbiet ewlenin tat-Tabella ta' Valutazzjoni tas-Swieq tal-Konsumatur 2018", "Azzjonijiet tal-Kummissjoni g\u0127at-titjib tal-\u0127arsien tal-konsumatur u tal-fidu\u010bja", "It-titjib tal-protezzjoni tal-konsumatur kien fuq nett fl-a\u0121enda tal-Kummissjoni Juncker.", "F'April 2018, il-Kummissjoni pproponiet Ftehim \u0120did g\u0127all-Konsumaturi, li se jag\u0127ti s-setg\u0127a lill-entitajiet ikkwalifikati biex iniedu azzjonijiet rappre\u017centattivi f'isem il-konsumaturi u jintrodu\u010bu setg\u0127at ta' sanzjonar aktar b'sa\u0127\u0127ithom g\u0127all-awtoritajiet tal-konsumatur tal-Istati Membri.", "Se jestendi wkoll il-protezzjoni tal-konsumaturi meta dawn ikunu onlajn u ji\u010b\u010bara kif il-li\u0121i tal-UE ti\u010b\u010bara li prattiki ta' Aktar minn Xiber Wie\u0127ed fil-Kwalit\u00e0 tal-Ikel li jqarrqu bil-konsumaturi huma pprojbiti.", "Skont ir-Regolament tal-UE dwar il-Kooperazzjoni g\u0127all-Protezzjoni tal-Konsumatur (CPC), il-Kummissjoni flimkien mal-awtoritajiet tal-konsumatur nediet diversi azzjonijiet ta' infurzar biex ti\u017cgura li n-negozji jirrispettaw bis-s\u0127i\u0127 ir-regoli tal-konsumatur tal-UE.", "E\u017cempju re\u010benti ta' azzjoni b\u0127al din jinkludi t-titjib tat-termini u l-kundizzjonijiet tal-Airbnb.", "Il-kuntest", "It-tabelli ta' Valutazzjoni tal-Konsumatur jipprovdu \u0127arsa \u0121enerali ta' kif ja\u0127dem is-Suq Uniku g\u0127all-konsumaturi tal-UE.", "Ilhom ji\u0121u ppubblikati mill-2008, u g\u0127andhom l-g\u0127an li ji\u017cguraw monitora\u0121\u0121 a\u0127jar tar-ri\u017cultati g\u0127all-konsumaturi u jipprovdu evidenza li tg\u0127in fil-formazzjoni tal-politika.", "Hemm \u017cew\u0121 tipi ta' tabelli ta' valutazzjoni, ippubblikati darba kull sentejn u bba\u017cati fuq st\u0127arri\u0121 rappre\u017centattiv madwar l-UE kollha:", "G\u0127al aktar tag\u0127rif", "Tabelli ta' Valutazzjoni tal-Konsumatur", "Indikatur tal-Prestazzjoni tas-Suq, 2010-2017"]}
{"url": "https://ec.europa.eu/commission/presscorner/detail/mt/IP_18_6111", "title": "G\u0127anijiet ta' \u017bvilupp Sostenibbli: Pjattaforma ta' diversi partijiet ikkon\u010bernati ta' livell g\u0127oli tippre\u017centa <i>input</i> fid-Dokument ta' Riflessjoni tal-Kummissjoni \u201cLejn Ewropa Sostenibbli sal-2030\u201d", "category": "press_eu", "subcategory": "POLICY_AREA=RULELAW,JOBGIC", "date": "Thu, 11 Oct 2018 22:00:00 GMT", "text": ["Il-\u0126amis, 11 ta' Ottubru, il-pjattaforma ta' diversi partijiet ikkon\u010bernati ta' livell g\u0127oli tal-Kummissjoni dwar l-G\u0127anijiet ta' \u017bvilupp Sostenibbli tan-NU (Sustainable Development Goals, SDGs) iltaqg\u0127et g\u0127at-tieni darba.", "Il-membru tal-Pjattaforma adottaw kontribut kon\u0121unt g\u0127ad-Dokument ta' Riflessjoni tal-Kummissjoni \u201cLejn Ewropa Sostenibbli sal-2030\u201d, li se jkun ippre\u017centat dalwaqt b\u0127ala parti minn dibattitu dwar il-\u0120ejjieni tal-Ewropa mniedi mill-President Juncker.", "Il-kontribut tal-Pjattaforma se jg\u0127in lill-Kummissjoni fil-preparazzjoni li g\u0127addejja tad-Dokument ta' Riflessjoni u l-\u0127idma tag\u0127ha fil-\u0121ejjieni f'dan il-qasam.", "L-Ewwel Vi\u010bi President tal-Kummissjoni Frans Timmermans, li jippresjedi l-Pjattaforma, qal: \u201cHuwa inkora\u0121\u0121anti ferm li naraw grupp tant wiesa' ta' partijiet interessati jinag\u0127qdu flimkien u jaqblu dwar it-triq \u2018il quddiem fl-implimentazzjoni tal-SDGs \u2013 minn Birdlife Europe sa BusinessEurope rnexxielna nwasslu \u2018l kul\u0127add fi qbil wie\u0127ed.", "Dan huwa miraklu \u017cg\u0127ir, u huwa a\u0127bar tajba g\u0127an-nies u g\u0127all-pjaneta.\u201d", "Il-Vi\u010bi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittivit\u00e0, \u017cied: \u201cDin hija l-Ewropa fl-a\u0127jar tag\u0127ha: tibni l-kunsens bejn diversi partijiet interessati, fuq l-iktar kwistjoni importanti g\u0127all-\u0121ejjieni tag\u0127na: is-sostenibbilt\u00e0.", "Jien grat g\u0127al dan il-kontribut kru\u010bjali, li minnu rridu nitg\u0127allmu lkoll.\u201d", "Il-Pjattaforma tissu\u0121\u0121erixxi, fost affarijiet o\u0127rajn, li l-UE ti\u017cviluppa strate\u0121ija \u0121enerali g\u0127al Ewropa Sostenibbli 2030 biex tiggwida l-politiki u l-programmi kollha tal-UE.", "Il-membri tal-Pjattaformi jissu\u0121\u0121erixxu li l-koerenza tal-politika g\u0127all-i\u017cvilupp tissa\u0127\u0127a\u0127, pere\u017cempju billi ji\u0121u allinjati l-pro\u010bess tas-Semestru Ewropew, il-finanzi pubbli\u010bi u r-regolamenti finanzjarji tal-UE, u l-pjanijiet fit-tul ta' dekarbonizzazzjoni tal-UE mal-SDGs.", "Jipproponu wkoll ideat f'oqsma ta' politika meqjusa vitali g\u0127all-kisba tal-SDGs b\u0127all-inklu\u017cjoni so\u010bjali, il-konsum u l-produzzjoni sostenibbli, il-klima u l-ener\u0121ija, l-ikel, il-biedja u l-u\u017cu tal-art, u l-koe\u017cjoni.", "Fil-laqg\u0127a tal-biera\u0127 il-membri tal-Pjattaforma laqg\u0127u delegazzjoni ta' xjenzati indipendenti li ppre\u017centat is-sejbiet inizjali ta' Rapport dwar l-I\u017cvilupp Sostenibbli Dinji tan-NU.", "Finalment, il-membri tal-Pjattaforma ddiskutew pjanijiet g\u0127all-\u0127idma futura tag\u0127hom, u \u0121ew a\u0121\u0121ornati dwar il-Premju Ewropew ta' Sostenibbilt\u00e0 2019.", "Kuntest", "Il-Komunikazzjoni \u201cIl-Passi li Jmiss g\u0127al \u0120ejjieni Ewropew Sostenibbli\u201d, adottata mill-Kummissjoni fit-22 ta' Novembru 2016, \u0127abbret it-tnedija ta' pjattaforma ta' diversi partijiet ikkon\u010bernati, ippreseduta mill-Ewwel Vi\u010bi President Timmermans, biex ikollha rwol fis-segwitu u fl-iskambju tal-a\u0127jar prattiki dwar tal-G\u0127anijiet tal-I\u017cvilupp Sostenibbli.", "Il-Pjattaforma tlaqqa' flimkien grupp diversifikat ta' rappre\u017centanti ta' livell g\u0127oli bi sfondi differenti u oqsma ta' g\u0127arfien.", "Esperti akkademi\u010bi, organizzazzjonijiet mhux governattivi, negozji, so\u010bjet\u00e0 \u010bivili, il-Kumitat Ekonomiku u So\u010bjali Ewropew u l-Kumitat Ewropew tar-Re\u0121juni jag\u0127tu parir lill-Kummissjoni fuq il-kisba tal-SDGs fil-livell tal-UE, u jiskambjaw l-a\u0127jar prattiki fil-livell lokali, re\u0121jonali, nazzjonali u tal-UE.", "Is-17-il G\u0127an ta' \u017bvilupp Sostenibbli u l-169 mira asso\u010bjati mag\u0127hom huma dinjija fin-natura tag\u0127hom, applikabbli b'mod universali u interkonnessi.", "Il-pajji\u017ci kollha, kemm dawk \u017cviluppati kif ukoll dawk li qed ji\u017cviluppaw, jaqsmu bejniethom ir-responsabbilt\u00e0 li jiksbu l-G\u0127anijiet tal-I\u017cvilupp.", "It-twe\u0121iba tal-UE g\u0127all-A\u0121enda 2030 tinkludi \u017cew\u0121 linji ta' \u0127idma.", "L-ewwel linja ta' \u0127idma hija li l-G\u0127anijiet tal-I\u017cvilupp Sostenibbli ji\u0121u integrati fil-qafas tal-politika Ewropew u fil-prijoritajiet attwali tal-Kummissjoni.", "It-tieni linja tinkludi r-riflessjoni fuq il-vi\u017cjoni aktar fit-tul tag\u0127na u l-enfasi tal-politiki settorjali wara l-2020.", "G\u0127al aktar informazzjoni", "Il-Kontribut tal-Pjattaforma ta' diversi Partijiet Ikkon\u010bernati dwar l-G\u0127anijiet tal-I\u017cvilupp Sostenibbli", "Il-pjattaforma ta' diversi partijiet ikkon\u010bernati dwar l-G\u0127anijiet tal-I\u017cvilupp Sostenibbli", "L-Appro\u010b\u010b tal-UE g\u0127al \u017bvilupp Sostenibbli", "Il-Monitora\u0121\u0121 tal-SDGs fl-Ewropa", "Il-Komunikazzjoni tal-Kummissjoni: Il-Passi li Jmiss g\u0127al \u0120ejjieni Ewropew sostenibbli", "Ittra ta' Intenzjoni dwar il-Programm ta' \u0126idma tal-Kummissjoni g\u0127all-2018", "Strate\u0121ija \u0121dida tal-bijoekonomija g\u0127al Ewropa sostenibbli"]}
{"url": "https://ec.europa.eu/commission/presscorner/detail/mt/STATEMENT_19_662", "title": "Dikjarazzjoni Kon\u0121unta mill-Ewwel Vi\u010bi President Timmermans, mill-Vi\u010bi President Ansip, u mill-Kummissarji Jourov\u00e1 u Gabriel qabel il-Jum Ewropew g\u0127all-Protezzjoni tad-<i>Data</i>", "category": "press_eu", "subcategory": "POLICY_AREA=DIGAG,JFRC,CIVILAW,DATAPR,RULELAW,DIGSIN", "date": "Thu, 24 Jan 2019 23:00:00 GMT", "text": ["\u201cDin is-sena l-Jum Ewropew g\u0127all-Protezzjoni tad-Data qed ji\u0121i \u010b\u010belebrat tmien xhur wara d-d\u0127ul fis-se\u0127\u0127 tar-Regolament \u0120enerali dwar il-Protezzjoni tad-Data fil-25 ta' Mejju 2018.", "A\u0127na kburin li g\u0127andna l-aktar regoli b'sa\u0127\u0127ithom u moderni dwar il-protezzjoni tad-data fid-dinja, li qed isiru standard globali.", "Il-ka\u017c ta' Facebook u Cambridge Analytica kif ukoll vjolazzjonijiet ri\u010benti tad-data urew li qed nag\u0127mlu l-a\u0127jar \u0127a\u0121a.", "Dak li huwa involut mhuwiex biss il-protezzjoni tal-privatezza tag\u0127na, i\u017cda wkoll il-protezzjoni tad-demokraziji tag\u0127na u l-i\u017cgurar tas-sostenibbilt\u00e0 tal-ekonomiji tag\u0127na xprunati mid-data.", "Wie\u0127ed mill-g\u0127anijiet tar-Regolament \u0120enerali dwar il-Protezzjoni tad-Data huwa li jag\u0127ti s-setg\u0127a lin-nies u jag\u0127tihom aktar kontroll fuq wa\u0127da mill-aktar ri\u017corsi prezzju\u017ci fl-ekonomija moderna - id-data tag\u0127hom.", "Nistg\u0127u niksbu dan il-g\u0127an biss jekk u meta n-nies isiru kompletament konxji tad-drittijiet tag\u0127hom u tal-konsegwenzi tad-de\u010bi\u017cjonijiet li jie\u0127du.", "Di\u0121\u00e0 qed naraw l-effetti po\u017cittivi tar-regoli l-\u0121odda.", "I\u010b-\u010bittadini saru aktar konxji tal-importanza tal-protezzjoni tad-data u tad-drittijiet tag\u0127hom.", "Barra minn hekk issa qed i\u0127addmu dawn id-drittijiet, kif jaraw l-Awtoritajiet nazzjonali tal-Protezzjoni tad-Data fix-xog\u0127ol tag\u0127hom ta' kuljum.", "S'issa r\u010bevew aktar minn 95,000 ilment mi\u010b-\u010bittadini.", "L-awtoritajiet tal-Protezzjoni tad-Data qed jinfurzaw ukoll ir-regoli l-\u0121odda u jikkoordinaw a\u0127jar l-azzjonijiet tag\u0127hom fil-Bord Ewropew g\u0127all-Protezzjoni tad-Data.", "Huma qed jiggwidaw lill-kumpaniji, spe\u010bjalment lil dawk \u017cg\u0127ar u ta' daqs medju, u li\u010b-\u010bittadini u jispjegawlhom id-drittijiet u l-obbligi tag\u0127hom.", "L-implimentazzjoni prattika mill-Istati Membri issa hija avvanzata sew.", "Madankollu, nistennew li l-\u0127ames Stati Membri li fadal jadattaw il-oqfsa legali tag\u0127hom g\u0127ar-regoli \u0121odda li japplikaw g\u0127all-UE kollha malajr kemm jista' jkun.", "Il-Kummissjoni qed tkompli ssegwi dan il-pro\u010bess biex tindirizza nuqqasijiet potenzjali u tg\u0127in biex tara lill-UE kompletament koperta mir-regoli tal-Protezzjoni tad-Data malajr kemm jista' jkun.", "Hemm konver\u0121enza \u010bara fil-livell internazzjonali lejn re\u0121im modern tal-protezzjoni tad-data.", "Dan jiffa\u010bilita l-iskambji tad-data u jappo\u0121\u0121a l-kummer\u010b.", "L-a\u0127jar e\u017cempju huwa l-adozzjoni re\u010benti tal-konstatazzjonijiet tag\u0127na tal-adegwatezza re\u010biproka mal-\u0120appun.", "B'dan, \u0127loqna l-akbar \u017cona ta' flussi ta' data liberi u sikuri fid-dinja.", "Illum, l-Ewropa mhux biss qed ti\u017cgura li jkun hemm regoli ta' privatezza b'sa\u0127\u0127ithom internament, i\u017cda tinsab fuq quddiem globalment.\u201d", "Sfond", "Fl-2006, il-Kunsill tal-Ewropa nieda l-Jum Ewropew g\u0127all-Protezzjoni tad-Data li kull sena ji\u0121i \u010b\u010belebrat fit-28 ta' Jannar.", "Ir-Regolament \u0120enerali dwar il-Protezzjoni tad-Data ilu japplika mill-25 ta' Mejju 2018 (ara d-dikjarazzjoni).", "F'Jannar 2018, il-Kummissjoni ppubblikat dokument gwida biex tiffa\u010bilita l-applikazzjoni bla xkiel tar-regoli l-\u0121odda dwar il-protezzjoni tad-data madwar l-UE sa mill-25 ta' Mejju.", "Il-Kummissjoni nediet ukoll g\u0127odda online \u0121dida biex tinforma lill-organizzazzjonijiet u li\u010b-\u010bittadini dwar ir-regoli l-\u0121odda.", "F'Jannar 2017, il-Kummissjoni adottat Komunikazzjoni dwar il-flussi tad-data u l-protezzjoni, li stabbiliet l-istrate\u0121ija tal-UE fil-qasam tal-flussi u tal-protezzjoni internazzjonali tad-data.", "L-adozzjoni tad-de\u010bi\u017cjoni ta' adegwatezza dwar il-\u0120appun fit-23 ta' Jannar 2019 hija l-ewwel ri\u017cultat tan\u0121ibbli ta' din l-istrate\u0121ija.", "Dan se jippermetti li d-data personali tg\u0127addi liberament bejn i\u017c-\u017cew\u0121 ekonomiji fuq il-ba\u017ci ta' garanziji qawwija ta' protezzjoni.", "Il-Kummissjoni tinsab ukoll fil-pro\u010bess li tinnegozja de\u010bi\u017cjoni ta' adegwatezza mal-Korea t'Isfel.", "Il-Kummissjoni se tniedi kampanja ta' sensibilizzazzjoni biex tg\u0127in li\u010b-\u010bittadini u lill-impri\u017ci, spe\u010bjalment lil dawk \u017cg\u0127ar u ta' daqs medju, biex jifhmu a\u0127jar id-drittijiet u l-obbligi \u0121odda tag\u0127hom u se torganizza avveniment f'\u0120unju biex flimkien mal-awtoritajiet, il-kumpaniji u o\u0127rajn tag\u0127mel valutazzjoni ta' fejn inkunu ninsabu sena wara d-d\u0127ul fis-se\u0127\u0127 tar-Regolament \u0120enerali dwar il-Protezzjoni tad-Data", "G\u0127al Aktar Informazzjoni", "Infografika \u2014 R\u0120PD f'\u010bifri", "Skeda informattiva", "G\u0127odda online", "Gwida tal-Kummissjoni", "Seba' passi biex in-negozji j\u0127ejju lilhom infushom g\u0127ar-Regolament \u0120enerali dwar il-Protezzjoni tad-Data", "Sej\u0127a g\u0127al proposti g\u0127al Awtoritajiet g\u0127all-Protezzjoni tad-Data", "Gwida tal-Kummissjoni dwar l-applikazzjoni tal-li\u0121i tal-Unjoni dwar il-protezzjoni tad-data fil-kuntest elettorali"]}
{"url": "https://ec.europa.eu/commission/presscorner/detail/mt/IP_19_684", "title": "76 imsie\u0127eb iniedu ta\u0127ditiet tad-WTO dwar il-kummer\u010b elettroniku*", "category": "press_eu", "subcategory": "POLICY_AREA=TRADEPOL", "date": "Thu, 24 Jan 2019 23:00:00 GMT", "text": ["Illum, fil-Forum Ekonomiku Dinji f'Davos, 76 imsie\u0127eb \u2014 l-Unjoni Ewropea u 48 membru ie\u0127or tal-Organizzazzjoni Dinjija tal-Kummer\u010b (WTO) \u2014 idde\u010bidew li jibdew in-negozjati biex jistabbilixxu regoli globali dwar il-kummer\u010b elettroniku.*", "Il-Kummissarju g\u0127all-Kummer\u010b Cecilia Malmstr\u00f6m qalet: \u201cHuwa inkora\u0121\u0121anti li qed naraw tant imsie\u0127ba li qed jing\u0127aqdu ma' din l-inizjattiva.", "Il-kummer\u010b elettroniku huwa realt\u00e0 fil-bi\u010b\u010ba l-kbira tad-dinja, u g\u0127alhekk nafuha li\u010b-\u010bittadini u lill-kumpaniji tag\u0127na li ntuhom ambjent online prevedibbli, effettiv u sigur g\u0127all-kummer\u010b.", "\u0126erqanin li na\u0127dmu mal-membri interessati tad-WTO kollha, bi flessibbilt\u00e0 u pragmati\u017cmu, biex no\u0127olqu sett ta' regoli tassew komprensivi u ambizzju\u017ci.\u201d", "L-a\u0127\u0127ar \u017cew\u0121 de\u010bennji raw it-tkabbir esponenzjali tal-kummer\u010b elettroniku domestiku u transfruntier.", "Minkejja din i\u017c-\u017cieda rapida fit-tran\u017cazzjonijiet elettroni\u010bi, ma hemm l-ebda regoli multilaterali spe\u010bifi\u010bi fid-WTO li jirregolaw dan it-tip ta' kummer\u010b.", "Minflok, in-negozji u l-konsumaturi jkollhom jiddependu fuq ta\u0127lita ta' regoli maqbula minn xi pajji\u017ci fil-ftehimiet bilaterali jew re\u0121jonali tag\u0127hom.", "Ir-regoli tad-WTO dwar il-kummer\u010b se jkollhom il-mira li jsa\u0127\u0127u l-opportunitajiet u jindirizzaw l-isfidi tal-kummer\u010b elettroniku kemm fil-pajji\u017ci \u017cviluppati kif ukoll dawk fil-fa\u017ci tal-i\u017cvilupp.", "In-negozjati g\u0127andhom iwasslu g\u0127al qafas legali multilaterali li kemm il-konsumaturi kif ukoll in-negozji, partikolarment dawk i\u017cg\u0127ar, ikunu jistg\u0127u joqog\u0127du fuqhom biex issir iktar fa\u010bli u sigura li tixtri, tbig\u0127 u tag\u0127mel il-kummer\u010b online.", "Pere\u017cempju, ir-regoli l-\u0121odda:", "It-tnedija ta' dawn in-negozjati turi li d-WTO g\u0127adha fi\u010b-\u010bentru tat-tfassil internazzjonali tar-regoli u g\u0127adha sservi ta' pjattaforma li fiha gruppi ta' pajji\u017ci interessati jaqblu li ja\u0127dmu flimkien biex ji\u017cviluppaw regoli \u0121odda b'mod miftu\u0127 u inklu\u017civ.", "Il-pro\u010bess ta' negozjati li huwa ma\u0127sub li jibda f'Marzu 2019 huwa miftu\u0127 g\u0127al membri o\u0127rajn tad-WTO li jaf ikunu g\u0127adhom interessati li jissie\u0127bu.", "A\u0121\u0121ornat fid-29/01/2019, fl-10:00."]}
{"url": "https://ec.europa.eu/commission/presscorner/detail/mt/IP_19_463", "title": "Indi\u010bjar tal-benefi\u010b\u010bji tal-familja: Il-Kummissjoni tifta\u0127 pro\u010bedura ta' ksur kontra l-Awstrija", "category": "press_eu", "subcategory": "POLICY_AREA=ESAI", "date": "Wed, 23 Jan 2019 23:00:00 GMT", "text": ["Illum, il-Kummissjoni dde\u010bidiet li tibg\u0127at ittra ta' intimazzjoni lill-Awstrija.", "Din tikkon\u010berna l-le\u0121i\u017clazzjoni l-\u0121dida li ta\u0127tha \u010b-\u010bittadini tal-UE li ja\u0127dmu fl-Awstrija qed i\u0127abbtu wi\u010b\u010bhom mal-indi\u010bjar tal-benefi\u010b\u010bji tal-familja u t-tnaqqis tat-taxxa tal-familja tag\u0127hom meta t-tfal tag\u0127hom ikunu residenti barra mill-pajji\u017c.", "Mill-1 ta' Jannar 2019, l-Awstrija g\u0127amlet il-benefi\u010b\u010bji tal-familja u t-tnaqqis tat-taxxa tal-familja m\u0127allsa g\u0127al tfal li huma residenti fi Stat Membru ie\u0127or, dipendenti fuq l-g\u0127oli tal-\u0127ajja ta' dak l-Istat Membru.", "Dan ifisser li bosta \u010bittadini tal-UE li ja\u0127dmu fl-Awstrija u li jikkontribwixxu g\u0127as-sistema ta' sigurt\u00e0 so\u010bjali u tat-taxxa tag\u0127ha bl-istess mod b\u0127all-\u0127addiema lokali, se jir\u010bievu inqas benefi\u010b\u010bji sempli\u010bement g\u0127ax it-tfal tag\u0127hom jg\u0127ixu fi Stat Membru ie\u0127or.", "Marianne Thyssen, il-Kummissarju g\u0127all-Impjiegi, l-Affarijiet So\u010bjali, il-\u0126iliet u l-Mobilit\u00e0 tal-\u0126addiema, qalet: \u201cIs-suq uniku tag\u0127na huwa bba\u017cat fuq il-\u0121ustizzja u t-trattament ugwali.", "Fl-UE m'hemm l-ebda \u0127addiema tat-tieni klassi.", "Meta l-\u0127addiema mobbli jikkontribwixxu bl-istess mod g\u0127al sistema ta' sigurt\u00e0 so\u010bjali b\u0127all-\u0127addiema lokali, dawn g\u0127andhom jir\u010bievu l-istess benefi\u010b\u010bji, anke meta t-tfal tag\u0127hom jg\u0127ixu barra mill-pajji\u017c.", "Fl-UE m'hemm l-ebda tfal tat-tieni klassi.\u201d", "Ir-regoli tal-UE dwar il-koordinazzjoni tas-sistemi ta' sigurt\u00e0 so\u010bjali[1] (ir-Regolament (KE) Nru 883/2004) ma jippermettux li Stat Membru jnaqqas il-benefi\u010b\u010bji fi flus mog\u0127tija lill-persuni assigurati ta\u0127t il-le\u0121i\u017clazzjoni tieg\u0127u sempli\u010bement min\u0127abba li huma jew il-membri tal-familja tag\u0127hom huma residenti fi Stat Membru ie\u0127or.", "Dawn ir-regoli jipprojbixxu wkoll id-diskriminazzjoni abba\u017ci tan-nazzjonalit\u00e0.", "Kwalunkwe tnaqqis fil-benefi\u010b\u010bji tal-familja sempli\u010bement g\u0127ax it-tfal huma residenti barra mill-pajji\u017c, jikser ir-regoli tal-UE dwar is-sigurt\u00e0 so\u010bjali, kif ukoll il-prin\u010bipju tat-trattament ugwali tal-\u0127addiema li huma \u010bittadini ta' Stat Membru ie\u0127or fir-rigward tal-vanta\u0121\u0121i so\u010bjali u fiskali (ir-Regolament (UE) Nru 492/2011).", "Bl-ittra ta' intimazzjoni li bag\u0127tet lill-Awstrija, il-Kummissjoni Ewropea nediet uffi\u010bjalment il-pro\u010bedura ta' ksur.", "Issa l-Awstrija g\u0127andha xahrejn biex tindirizza t-t\u0127assib tal-Kummissjoni.", "Inkella, il-Kummissjoni tista' tidde\u010biedi li tibg\u0127at opinjoni motivata.", "Sfond", "Is-Suq Uniku \u0121ust huwa prijorit\u00e0 g\u0127al din il-Kummissjoni.", "F'Di\u010bembru 2016, il-Kummissjoni ppre\u017centat revi\u017cjoni tar-regoli dwar il-koordinazzjoni tas-sistemi ta' sigurt\u00e0 so\u010bjali, biex tag\u0127milhom \u0121usti, \u010bari u aktar fa\u010bli biex ji\u0121u infurzati.", "Il-proposta tissalvagwardja l-moviment liberu u tipprote\u0121i d-drittijiet ta\u010b-\u010bittadini, filwaqt li ssa\u0127\u0127a\u0127 l-g\u0127odod biex tindirizza l-abbu\u017c possibbli.", "L-Istati Membri tal-UE waslu g\u0127al ftehim dwar il-proposta f'\u0120unju 2018.", "Il-Parlament Ewropew ivvota dwar il-proposta f'Di\u010bembru 2018.", "Kien hemm su\u0121\u0121erimenti minn xi w\u0127ud fil-Kunsill u fil-Parlament li g\u0127andu jit\u0127alla l-indi\u010bjar tal-benefi\u010b\u010bji tal-familja mog\u0127tija lit-tfal li huma residenti barra minn pajji\u017chom, i\u017cda dawn \u0121ew mi\u010b\u0127uda b'mod \u010bar.", "B\u0127alissa g\u0127addejjin negozjati finali bejn it-tliet istituzzjonijiet biex jintla\u0127aq kompromess (\u201ctrilogi\u201d).", "Il-prin\u010bipju ta' trattament ugwali jipprojbixxi kwalunkwe diskriminazzjoni, diretta jew indiretta, abba\u017ci tan-nazzjonalit\u00e0.", "Il-mekkani\u017cmu ta' indi\u010bjar Awstrijak huwa diskriminatorju g\u0127ax iwassal g\u0127al tnaqqis fil-benefi\u010b\u010bji tal-familja u fit-tnaqqis tat-taxxa mog\u0127tija lill-\u0127addiema fl-Awstrija sempli\u010bement min\u0127abba li t-tfal tag\u0127hom huma residenti fi Stat Membru ie\u0127or.", "Il-fatt li tali Stat Membru g\u0127andu g\u0127oli tal-\u0127ajja aktar baxx mill-Awstrija m'g\u0127andu l-ebda rilevanza g\u0127al benefi\u010b\u010bju m\u0127allas b\u0127ala somma f'daqqa u li mhuwiex marbut mal-ispejje\u017c reali g\u0127all-manteniment ta' tifel.", "G\u0127al Aktar Informazzjoni", "Segwi lil Marianne Thyssen fuq Facebook u Twitter", "Abbona b'xejn g\u0127all-bullettin bl-email tal-Kummissjoni Ewropea dwar l-impjiegi, l-affarijiet so\u010bjali u l-inklu\u017cjoni.", "[1] \u0120U L 166, 30.4.2004, p. 1"]}
{"url": "https://ec.europa.eu/commission/presscorner/detail/mt/IP_19_467", "title": "Il-Kummissjoni tie\u0127u azzjoni biex ti\u017cgura li l-professjonisti u l-fornituri tas-servizzi jkunu jistg\u0127u jibbenefikaw bis-s\u0127i\u0127 mis-Suq Uniku tal-UE g\u0127as-servizzi.", "category": "press_eu", "subcategory": "POLICY_AREA=GROWTH", "date": "Wed, 23 Jan 2019 23:00:00 GMT", "text": ["Illum, il-Kummissjoni Ewropea \u0127adet de\u010bi\u017cjonijiet dwar il-ksur li jikkon\u010bernaw 27 Stat Membru biex ti\u017cgura l-implimentazzjoni xierqa tar-regoli tal-UE dwar is-servizzi u l-kwalifiki professjonali.", "Kif enfasizzat fil-Komunikazzjoni dwar is-Suq Uniku f'Novembru 2018, i\u010b-\u010bittadini u n-negozji jistg\u0127u jgawdu mill-\u0127afna benefi\u010b\u010bji tas-Suq Uniku biss jekk ir-regoli li jkun intla\u0127aq qbil kon\u0121unt dwarhom ikunu ja\u0127dmu fil-prattika.", "Illum, il-Kummissjoni qed tie\u0127u azzjoni biex ti\u017cgura l-\u0127arsien tar-regoli tal-UE fil-qasam tas-servizzi.", "Filwaqt li s-servizzi jirrappre\u017centaw \u017cew\u0121 terzi tal-ekonomija tal-UE, g\u0127ad hemm g\u0127add ta' ostakli li jipprevjenu lis-settur tas-servizzi milli jil\u0127aq il-potenzjal s\u0127i\u0127 tieg\u0127u g\u0127all-benefi\u010b\u010bju tal-konsumaturi, ta' dawk li qed ifittxu x-xog\u0127ol u tan-negozji, u milli ji\u0121\u0121enera tkabbir ekonomiku madwar l-Ewropa.", "El\u017cbieta Bie\u0144kowska, il-Kummissarju g\u0127as-Suq Intern, l-Industrija, l-Intraprenditorija u l-SMEs, stqarret: \"\u201cIllum qed inniedu pakkett ta' mi\u017curi ta' ksur biex ni\u017cguraw l-infurzar effettiv u konsistenti tar-regoli tal-UE li jippermettu lill-professjonisti u lin-negozji jipprovdu s-servizzi tag\u0127hom madwar l-Ewropa.", "L-eliminazzjoni tal-ostakli li je\u017cistu b\u0127alissa se tag\u0127ti spinta lis-Suq Uniku g\u0127as-servizzi u tippermettilu joqrob aktar lejn il-potenzjal ekonomiku s\u0127i\u0127 tieg\u0127u.", "Madankollu, je\u0127tie\u0121 li jsir aktar.", "L-Istati Membri jridu j\u017cidu l-isforzi tag\u0127hom biex jadottaw il-proposti le\u0121i\u017clattivi mressqa mill-Kummissjoni b\u0127ala parti mill-Pakkett tas-Servizzi tag\u0127ha ta' Jannar 2017.\u201d", "B'kollox, il-Kummissjoni qed tibg\u0127at 31 ittra ta' intimazzjoni, ittra ta' intimazzjoni kumplimentari wa\u0127da, u \u017cew\u0121 opinjonijiet motivati, dwar diversi restrizzjonijiet fis-setturi tas-servizzi:", "ittri ta' intimazzjonijiet lil 27 Stat Membru (l-Istati Membri kollha minbarra d-Danimarka) g\u0127an-nuqqas ta' konformit\u00e0 tal-le\u0121i\u017clazzjoni u tal-prattika legali tag\u0127hom fir-rigward tar-regoli tal-UE dwar ir-rikonoxximent ta' kwalifiki professjonali u l-a\u010b\u010bess korrispondenti g\u0127all-attivitajiet (ksur tad-Direttiva dwar il-Kwalifiki Professjonali);", "opinjoni motivata lil \u010aipru u ittra ta' intimazzjoni lill-Portugall fir-rigward tar-regoli spe\u010bifi\u010bi tag\u0127hom dwar l-a\u010b\u010bess g\u0127all-attivitajiet ta' in\u0121iniera u periti (ksur tad-Direttiva dwar il-Kwalifiki Professjonali);", "ittra ta' intimazzjoni kumplimentari lill-Kroazja dwar ir-restrizzjonijiet g\u0127all-avukati biex jipprovdu servizzi multidixxiplinari, dwar ir-restrizzjonijiet tar-reklamar u l-limitazzjonijiet fuq id-dritt g\u0127all-prattika tal-professjoni (ksur tad-Direttiva dwar is-Servizzi tal-UE u d-Direttiva 98/5 dwar it-twaqqif ta' ditti ta' avukati u ta' ditti legali);", "\u017cew\u0121 ittri ta' intimazzjoni lil Franza u lill-Polonja u opinjoni motivata lill-Irlanda fir-rigward tar-restrizzjonijiet tag\u0127hom fuq ir-reklamar fis-settur tas-servizzi (ksur tal-Artikolu 56 tat-Trattat dwar il-Funzjonament tal-UE u tad-Direttiva dwar is-Servizzi).", "ittra ta' intimazzjoni lill-Bel\u0121ju dwar il-pro\u010bedura ta' awtorizzazzjoni u r-rekwi\u017citi \u0121enerali li r-re\u0121jun ta' Brussell japplika g\u0127all-fornituri ta' servizzi ta' akkomodazzjoni turistika (ksur tad-Direttiva dwar is-Servizzi).", "Issa, l-Istati Membri kollha g\u0127andhom xahrejn biex iwie\u0121bu g\u0127all-argumenti li qajmet il-Kummissjoni; inkella, il-Kummissjoni tista' tidde\u010biedi li tippro\u010bedi bil-passi tal-pro\u010bedura ta' ksur li \u0121ejjin.", "Sfond", "Filwaqt li s-servizzi jirrappre\u017centaw \u017cew\u0121 terzi tal-ekonomija tal-UE u jammontaw g\u0127al 90 % tal-\u0127olqien ta' impjiegi, is-settur tas-servizzi mhux qed jisfrutta l-potenzjal tieg\u0127u.", "Meta mqabbel mal-bqija tad-dinja, it-tkabbir tal-produttivit\u00e0 fis-settur huwa fqir \u0127afna.", "Biex ting\u0127eleb din ix-xejra u jin\u0127olqu aktar impjiegi u tkabbir, l-Istati Membri je\u0127ti\u0121ilhom jistimulaw l-i\u017cvilupp tal-ekonomija tas-servizzi u jag\u0127mlu u\u017cu a\u0127jar tal-potenzjal tas-Suq Uniku g\u0127as-servizzi.", "Id-Direttiva dwar is-Servizzi (id-Direttiva 2006/123/KE), id-Direttiva dwar il-Kwalifiki Professjonali (id-Direttiva 2013/55/UE) u \u017c-\u017cew\u0121 Direttivi dwar l-Avukati (id-Direttiva tal-Kunsill 77/249/KEE u d-Direttiva 98/5/KE) joffru opportunitajiet kbar lill-kumpaniji u lill-professjonisti biex jipprovdu servizzi fis-Suq Uniku tal-UE.", "Huma jistabbilixxu l-qafas legali g\u0127all-moviment liberu tas-servizzi, wa\u0127da mill-erba' libertajiet fundamentali tas-Suq Uniku.", "L-g\u0127an tad-Direttiva dwar is-Servizzi (id-Direttiva 2006/123/KE) huwa li jintla\u0127aq il-potenzjal s\u0127i\u0127 tas-swieq tas-servizzi fl-Ewropa billi jitne\u0127\u0127ew l-ostakoli legali u amministrattivi e\u010b\u010bessivi g\u0127all-kummer\u010b.", "L-Istati Membri jistg\u0127u jimponu r-restrizzjonijiet fuq il-fornituri tas-servizzi biss jekk dawn ir-restrizzjonijiet ikunu nondiskriminatorji, u jkunu \u0121ustifikati u proporzjonati u jekk ma jkunux possibbli salvagwardji o\u0127ra inqas restrittivi.", "F'\u0120unju 2016, il-Kummissjoni pprovdiet gwida dwar kif il-li\u0121i e\u017cistenti tal-UE tapplika g\u0127all-ekonomija kollaborattiva.", "Fir-rigward tar-rikonoxximent tal-kwalifiki professjonali, l-UE stabbilixxiet sistema moderna li tg\u0127in biex is-swieq tax-xog\u0127ol isiru aktar flessibbli u tiffa\u010bilita aktar l-istabbiliment g\u0127all-fornituri ta' servizzi professjonali kif ukoll il-forniment ta' servizzi bejn l-Istati Membri (id-Direttiva 2005/36/KE kif emendata bid-Direttiva 2013/55).", "G\u0127al Aktar Informazzjoni", "Dwar id-de\u010bi\u017cjonijiet ewlenin fil-pakkett tal-pro\u010beduri ta' ksur ta' Jannar 2019, ara l-MEMO/19/462 s\u0127i\u0127.", "Dwar il-pro\u010bedura ta' ksur b'mod \u0121enerali, ara MEMO/12/12.", "Dwar il-Pro\u010bedura ta' ksur tal-UE."]}
{"url": "https://ec.europa.eu/commission/presscorner/detail/mt/STATEMENT_19_541", "title": "Il-President Jean-Claude Juncker fl-okka\u017cjoni tal-Jum ta' Tifkira tal-Olokawst 2019", "category": "press_eu", "subcategory": "POLICY_AREA=DISCRIMINATION,PRJUST", "date": "Wed, 23 Jan 2019 23:00:00 GMT", "text": ["\u201cFis-27 ta' Jannar qed nikkommemoraw is-sitt miljun nisa, ir\u0121iel, u tfal Lhud kif ukoll il-vittmi l-o\u0127ra kollha maqtula matul l-Olokawst.", "F'dan il-jum, 74 sena ilu, il-Forzi Alleati lliberaw il-kamp ta' esterminazzjoni ta' Auschwitz-Birkenau, fejn skoprew orruri terribbli.", "Il-mibeg\u0127da kontra \u201cl-parti l-o\u0127ra\u201d wasslet g\u0127al qtil \u201ctal-parti l-o\u0127ra\u201d.", "F'dan il-jum ninsab profondament inkwetat.", "Qatt ma kont \u0127sibt li matul il-\u0127ajja tieg\u0127i l-Lhud kienu se jib\u017cg\u0127u jipprattikaw il-fidi tag\u0127hom fl-Ewropa.", "Dan ifisser li kwa\u017ci 40 % minnhom qed jikkunsidraw li jitilqu mill-Ewropa.", "Ir-rifjut tal-Olokawst g\u0127adu \u0127aj fl-Ewropa.", "Wie\u0127ed minn kull tliet Ewropej jiddikjara li jaf \u2018ftit biss \u2018dwar l-Olokawst u wie\u0127ed minn 20 qatt ma sema' biha.", "L-injoranza hija perikolu\u017ca.", "Kif jg\u0127addi \u017c-\u017cmien u l-memorji jonqsu, huwa d-dover morali tag\u0127na, aktar minn qatt qabel, li niftakru.", "\u201cMa nistg\u0127ux nibdlu l-istorja i\u017cda nistg\u0127u ni\u017cguraw li l-\u0121enerazzjonijiet futuri ma jsibux dan l-orrur intollerabbli g\u0127al darb' o\u0127ra.", "M'a\u0127na se nittolleraw l-ebda forma ta' Antisemiti\u017cmu ibda minn diskorsi ta' mibeg\u0127da ta' kuljum, offline u online, sa attakki fi\u017ci\u010bi.", "Il-Kummissjoni Ewropea qed ta\u0127dem id f'id mal-Istati Membri kollha biex ti\u0121\u0121ieled kontra din it-theddida u tiggarantixxi s-sigurt\u00e0 tal-komunitajiet Lhud fl-Ewropa.", "L-Unjoni tag\u0127na nbniet fuq l-irmied tal-Olokawst.", "It-tifkira u l-\u0121lieda tal-Antisemiti\u017cmu huwa d-dmir tag\u0127na lejn il-komunit\u00e0 Lhudija u huwa indispensabbli biex nipprote\u0121u l-valuri komuni Ewropej tag\u0127na.\u201d", "G\u0127al Aktar Informazzjoni", "Domandi u Risposti dwar l-Azzjonijiet tal-UE kontra l-Antisemiti\u017cmu", "Ewrobarometru \u2014 il-Per\u010bezzjoni ta' Antisemiti\u017cmu (Jannar 2019)", "St\u0127arri\u0121 dwar l-Antisemiti\u017cmu tal-A\u0121enzija g\u0127ad-Drittijiet Fundamentali (Di\u010bembru 2018)", "Dikjarazzjoni dwar id-Dikjarazzjoni tal-Kunsill dwar il-\u0121lieda kontra l-Antisemiti\u017cmu", "L-Azzjonijiet tal-UE kontra l-Antisemiti\u017cmu"]}
{"url": "https://ec.europa.eu/commission/presscorner/detail/mt/IP_19_601", "title": "Erasmus+: Sena rekord o\u0127ra fl-2017", "category": "press_eu", "subcategory": "POLICY_AREA=ECMY", "date": "Wed, 23 Jan 2019 23:00:00 GMT", "text": ["Illum il-Kummissjoni Ewropea ppubblikat ir-rapport annwali tag\u0127ha dwar Erasmus+, li juri li aktar nies minn qatt qabel qed jipparte\u010bipaw, filwaqt li l-g\u0127add ta' pro\u0121etti appo\u0121\u0121ati mill-programm kompla jikber.", "Fl-istess \u0127in, il-programm qed isir aktar inklu\u017civ u aktar internazzjonali.", "Fl-2017, l-UE investiet ammont rekord ta' EUR 2.6 biljun fil-programm, li jirrappre\u017centa \u017cieda ta' 13 % meta mqabbel mal-2016.", "Dan g\u0127amilha possibbli li ji\u0121u pprovduti aktar opportunitajiet g\u0127a\u017c-\u017cg\u0127a\u017cag\u0127 minn qatt qabel.", "I\u010b-\u010bifri juru li Erasmus+ g\u0127adu fit-triq it-tajba biex jil\u0127aq il-mira tieg\u0127u li jappo\u0121\u0121a 3.7 % ta\u017c-\u017cg\u0127a\u017cag\u0127 fl-UE bejn l-2014 u l-2020.", "Ir-rapport jenfasizza wkoll li l-programm qed isir aktar miftu\u0127 g\u0127al persuni minn sfondi \u017cvanta\u0121\u0121ati, kif ukoll g\u0127al organizzazzjonijiet \u017cg\u0127ar.", "L-appo\u0121\u0121 g\u0127all-programm qatt ma kien b'sa\u0127\u0127tu daqs kemm hu llum.", "Matul kampanja ta' su\u010b\u010bess li saret fl-2017 b\u0127ala \u010belebrazzjoni tal-g\u0127eluq tal-ewwel 30 sena tal-programm Erasmus, aktar minn 750,000 persuna \u0127adu sehem f'1,900 avveniment f'44 pajji\u017c differenti.", "Dan enfasizza r-rwol ta' Erasmus+ u tal-prede\u010bessuri tieg\u0127u, li l-\u0127idma tag\u0127hom tippermetti li\u017c-\u017cg\u0127a\u017cag\u0127 ji\u017cviluppaw il-kompetenzi tag\u0127hom u jesperjenzaw x'ji\u0121ifieri tkun Ewropew.", "Il-Kummissarju g\u0127all-Edukazzjoni, il-Kultura, i\u017c-\u017bg\u0127a\u017cag\u0127 u l-Isport, Tibor Navracsics, stqarr: \u201cHekk kif i\u010b\u010belebrajna tliet de\u010bennji ta' Erasmus, l-2017 saret sena li fiha l-programm rega' wessa l-orizzonti ta' min \u0127a sehem fih, kattar l-iskambji kulturali u \u0127oloq opportunitajiet \u0121odda fl-oqsma tal-edukazzjoni, tat-ta\u0127ri\u0121, ta\u017c-\u017cg\u0127a\u017cag\u0127 u tal-isport.", "I\u010b-\u010bifri li \u0121ew ippubblikati llum jikkonfermaw ir-rwol ewlieni li g\u0127andu l-programm Erasmus+ fil-bini ta' Ewropa iktar b'sa\u0127\u0127itha, iktar inklu\u017civa u iktar re\u017ciljenti.", "Irridu nkomplu bi programm sa\u0127ansitra akbar u a\u0127jar b\u0127ala parti mill-ba\u0121it fit-tul il-\u0121did tal-UE biex ni\u017cguraw li ninvestu aktar f'Ewropej \u017cg\u0127a\u017cag\u0127 minn firxa usa' ta' sfondi.\u201d", "Fl-2017, Erasmus+ ipprovda appo\u0121\u0121 g\u0127al ammont rekord ta' kwa\u017ci 800,000 persuna biex jistudjaw, jit\u0127arr\u0121u jew jag\u0127mlu volontarjat barra minn pajji\u017chom.", "Meta mqabbel mal-2016, din kienet \u017cieda ta' 10 %.", "Il-programm iffinanzja wkoll kooperazzjoni bejn l-istituzzjonijiet tal-edukazzjoni, l-organizzazzjonijiet ta\u017c-\u017cg\u0127a\u017cag\u0127 u n-negozji.", "B'kollox, 84,700 organizzazzjoni \u0127adu sehem fi 22,400 pro\u0121ett.", "Il-programm ippermetta lil aktar minn 400,000 student, apprendist u persunal fl-edukazzjoni g\u0127olja jqattg\u0127u perjodu biex jitg\u0127allmu, i\u0127arr\u0121u jew jg\u0127allmu barra minn pajji\u017chom matul is-sena akkademika 2016/2017, filwaqt li madwar 34,000 student u persunal ir\u010bevew g\u0127otjiet biex jivvja\u0121\u0121aw lejn u minn pajji\u017ci s\u0127ab mid-dinja kollha.", "Franza, il-\u0120ermanja u Spanja kienu t-tliet pajji\u017ci li l-aktar li bag\u0127tu parte\u010bipanti, filwaqt li Spanja, il-\u0120ermanja u r-Renju Unit kienu l-aktar tliet destinazzjonijiet popolari fost l-istudenti.", "Ir-rapport annwali jenfasizza g\u0127al darb'o\u0127ra li Erasmus+ mhuwiex biss programm g\u0127all-istudenti u l-persunal tal-universitajiet.", "Studenti u persunal tat-ta\u0127ri\u0121 vokazzjonali (160,000), \u017cg\u0127a\u017cag\u0127 u \u0127addiema \u017cg\u0127a\u017cag\u0127 (158,000) u persunal tal-edukazzjoni g\u0127all-adulti (6,400) komplew jibbenefikaw mill-programm.", "Barra minn hekk, il-pro\u0121etti ta' kooperazzjoni kienu ta' benefi\u010b\u010bju wkoll g\u0127all-g\u0127alliema u l-persunal tal-iskejjel (47,000) u g\u0127all-istudenti tag\u0127hom (110,000).", "Appart l-\u0120img\u0127a Ewropea tal-Isport li ssir kull sena, il-programm iffinanzja wkoll 162 pro\u0121ett marbut mal-isport, bl-involviment ta' 930 organizzazzjoni, inklu\u017c g\u0127axar avvenimenti sportivi ming\u0127ajr skop ta' qlig\u0127.", "Erasmus+ qed isir ukoll dejjem iktar a\u010b\u010bessibbli g\u0127al dawk li x'aktarx kapa\u010bi jie\u0127du l-aktar benefi\u010b\u010bji minnu, billi joffri iktar opportunitajiet u jag\u0127ti g\u0127otjiet ta' finanzjament addizzjonali lil parte\u010bipanti minn sfondi so\u010bjoekonomi\u010bi \u017cvanta\u0121\u0121ati.", "Fl-2017, kwa\u017ci 21,000 student u membru tal-persunal \u017cvanta\u0121\u0121ati \u0127adu sehem f'attivitajiet ta' mobbilt\u00e0 ta' Erasmus+ fl-edukazzjoni g\u0127olja.", "B'dan, it-total tal-parte\u010bipanti \u017cvanta\u0121\u0121ati fl-edukazzjoni g\u0127olja \u017cdied g\u0127al aktar minn 67,500 mill-2014, inklu\u017c kwa\u017ci 2,000 parte\u010bipant bi b\u017connijiet spe\u010bjali.", "Il-programm evolva wkoll fl-2017 sabiex jintegra l-prijoritajiet strate\u0121i\u010bi tal-UE g\u0127all-\u0127iliet di\u0121itali fl-oqsma tal-edukazzjoni, it-ta\u0127ri\u0121 u \u017c-\u017cg\u0127a\u017cag\u0127, inklu\u017c permezz ta' kurrikulu u metodolo\u0121iji ta' tag\u0127lim innovattivi.", "Pere\u017cempju, l-applikazzjoni mobbli l-\u0121dida ta' Erasmus+ tni\u017c\u017clet u \u0121iet installata aktar minn 55,000 darba minn meta tnediet f'nofs l-2017; u aktar minn 380,000 persuna bbenefikaw minn ta\u0127ri\u0121 tal-lingwi online mill-2014, fosthom kwa\u017ci 5,500 refu\u0121jat li waslu dan l-a\u0127\u0127ar.", "Sfond", "Erasmus+ u l-prede\u010bessuri tieg\u0127u huma fost l-aktar programmi tal-UE ta' su\u010b\u010bess.", "Mill-1987 'l hawn, il-programmi offrew opportunitajiet, b'mod partikolari li\u017c-\u017cg\u0127a\u017cag\u0127, bl-g\u0127an li dawn jiksbu esperjenzi \u0121odda billi jsiefru.", "Il-programm Erasmus+ attwali g\u0127all-perjodu mill-2014 sal-2020 g\u0127andu ba\u0121it ta' EUR 14.7 biljun u se jipprovdi opportunitajiet lil 3.7 % ta\u017c-\u017cg\u0127a\u017cag\u0127 fl-UE biex jistudjaw, jit\u0127arr\u0121u, jiksbu esperjenza ta' xog\u0127ol u jag\u0127mlu volontarjat barra minn pajji\u017chom.", "L-ambitu \u0121eografiku tal-programm kiber minn 11-il pajji\u017c fl-1987 g\u0127at-33 tal-lum (it-28 Stat Membru kollha tal-UE, kif ukoll it-Turkija, l-Eks-Repubblika Jugoslava tal-Ma\u010bedonja, in-Norve\u0121ja, l-I\u017clanda u l-Liechtenstein).", "Il-programm huwa miftu\u0127 ukoll g\u0127al pajji\u017ci s\u0127ab mid-dinja kollha.", "F'Novembru 2017, il-mexxejja tal-UE qablu li j\u017cidu l-mobbilt\u00e0 u l-iskambji, inklu\u017c permezz ta' programm Erasmus+ li jkun sostanzjalment imsa\u0127\u0127a\u0127, u aktar inklu\u017civ u esti\u017c g\u0127all-kategoriji kollha ta' studenti.", "F'Mejju 2018, il-Kummissjoni ppre\u017centat il-proposta tag\u0127ha g\u0127al programm Erasmus \u0121did u ambizzju\u017c, bil-\u0127sieb li fil-ba\u0121it tal-UE fuq terminu twil li jmiss g\u0127all-perjodu mill-2021 sal-2027 tirdoppja l-ba\u0121it g\u0127al EUR 30 biljun.", "L-g\u0127an hu li l-g\u0127add ta' parte\u010bipanti ji\u0121i ttriplat biex jil\u0127aq 12-il miljun, u li l-programm isir mhux biss aktar inklu\u017civ u a\u010b\u010bessibbli g\u0127al persuni minn firxa wiesg\u0127a ta' sfondi, i\u017cda wkoll aktar internazzjonali.", "Il-programm se jsostni wkoll il-\u0127idma lejn it-twaqqif ta' \u017bona Ewropea tal-Edukazzjoni sal-2025, li hija prijorit\u00e0 politika g\u0127all-UE biex ji\u0121i \u017cgurat li t-tag\u0127lim, l-istudju u r-ri\u010berka ma ji\u0121ux imxekkla min\u0127abba l-fruntieri.", "G\u0127al aktar informazzjoni", "Mistoqsijiet u Twe\u0121ibiet", "Erasmus+: Rapport Annwali 2017, skedi informattivi \u0121enerali u spe\u010bifi\u010bi g\u0127all-pajji\u017c"]}
{"url": "https://ec.europa.eu/commission/presscorner/detail/mt/IP_19_623", "title": "Is-suq tal-prodotti tal-\u0127alib: 99&nbsp;% tal-istokkijiet tat-trab tal-\u0127alib xkumat issa nbieg\u0127u", "category": "press_eu", "subcategory": "POLICY_AREA=AGRURAL", "date": "Wed, 23 Jan 2019 23:00:00 GMT", "text": ["L-a\u0127\u0127ar offerta li ntag\u0127\u017clet g\u0127all-bejg\u0127 tal-istokkijiet pubbli\u010bi tat-trab tal-\u0127alib xkumat tfisser li 99% tal-istokkijiet totali li l-Kummissjoni kienet xtrat u \u0121\u0121estiet issa nbieg\u0127u.", "Wara l-kri\u017ci fis-suq ta' bejn l-2015-2016, l-istokkijiet inbieg\u0127u b'mod kawt li \u017camm il-bilan\u010b fis-suq u sostna l-irkupru tas-settur tal-\u0127alib.", "B'kollox, bejn l-2015 u l-2017 il-Kummissjoni xtrat 380,000 tunnellata ta' trab tal-\u0127alib xkumat permezz ta' intervent pubbliku, biex tistabbilizza s-suq u ssostni d-d\u0127ul tal-bdiewa.", "Lejn tmiem l-2016 il-Kummissjoni fet\u0127et pro\u010bess ta' sej\u0127iet g\u0127all-offerti, li fil-bidu kienu qed isir kull xahar u mbag\u0127ad sar kull xahrejn, biex tbieg\u0127 il-prodotti lura fis-suq ftit ftit b'mod kawt.", "Il-Kummissarju g\u0127all-Agrikultura u l-I\u017cvilupp Rurali, Phil Hogan, qal: \u201cDin l-a\u0127\u0127ar offerta tag\u0127mel \u0121ustizzja mal-appro\u010b\u010b kawt tal-Kummissjoni fl-amministrazzjoni tag\u0127ha tal-istokk ta' trab tal-\u0127alib xkumat, li issa 99% fil-mija tieg\u0127u rnexxielha tqieg\u0127du lura fis-suq.", "L-g\u0127an tieg\u0127i dejjem kien li jintu\u017ca l-intervent pubbliku b\u0127ala mezz biex nipprote\u0121u d-d\u0127ul tal-bdiewa, u g\u0127alhekk irre\u017cistejna s-sej\u0127iet li kellna tul dawn l-a\u0127\u0127ar tliet snin li ssu\u0121\u0121erewlna diversi modi kif g\u0127andna nnaqqsu l-istokkijiet, sa\u0127ansitra anki billi sempli\u010biment neqirduhom.", "L-ebda wa\u0127da minn dawn l-g\u0127a\u017cliet ma kienet twassalna g\u0127ar-ri\u017cultati li ksibna issa.", "G\u0127all-kuntrarju, l-appro\u010b\u010b ta' pa\u010benzja li \u0127adna \u017cgura mhux biss li jit\u0127ares id-d\u0127ul tal-bdiewa Ewropej li jipprodu\u010bu l-prodotti tal-\u0127alib, i\u017cda li jit\u0127arsu wkoll l-interessi tal-kontribwenti Ewropej.", "L-intervent pubbliku dwar it-trab tal-\u0127alib xkumat wera ru\u0127u b\u0127ala g\u0127odda effettiva, spe\u010bjalment meta dan intu\u017ca b'mod responsabbli u effettiv, u s-sej\u0127iet g\u0127all-offerti tal-lum u ta' qabel huma dimostrazzjoni \u010bara tal-impenn tal-Kummissjoni Ewropea biex issostni lill-bdiewa Ewropej meta jkun hemm il-b\u017conn.", "Juri wkoll li-Politika Agrikola Komuni toffri \u0127ajt ta' kenn effettiv meta jkun hemm disturbi tas-suq b\u0127al dawk li rajna bejn l-2014-2016.\u201d", "Sentejn wara li nbeda l-pro\u010bess l-im\u0127a\u017cen huma vojta u l-prezz tal-\u0127alib g\u0127ola g\u0127al 36 \u010bente\u017cmu l-kilogramma meta mqabbel ma' 26 \u010bente\u017cmu l-kilogramma fis-sajf tal-2016.", "Il-pro\u010bess tas-sej\u0127a g\u0127all-bejg\u0127 huwa ddokumentat online bi trasparenza s\u0127i\u0127a fil-portal tal-Osservatorju tas-Suq tal-\u0126alib.", "Wara l-bejg\u0127 ta' 18,514 tunnellata tal-lum, fadal 1% tal-istokk ori\u0121inali tat-trab tal-\u0127alib xkumat, ji\u0121ifieri fadal biss 4,000 tunnellata mill-istokk ori\u0121inali ta' 380,000 tunnellata.", "Mill-14-il Stat Membru li kienu qeg\u0127din ja\u0127\u017cnu t-trab tal-\u0127alib xkumat g\u0127all-Kummissjoni, erbg\u0127a minnhom biss fadlilhom xi stokkijiet \u017cg\u0127ar.", "Is-sej\u0127a g\u0127all-offerti li jmiss se ssir fis-7 ta' Frar.", "G\u0127al aktar informazzjoni", "L-iskeda ta' Informazzjoni \u201cmanaging the EU dairy market 2014-2019\u201d", "L-Osservatorju tas-Suq tal-\u0126alib", "\u0126arsa \u0121enerali lejn il-\u0127a\u017cniet u l-offerti"]}
{"url": "https://ec.europa.eu/commission/presscorner/detail/mt/IP_19_421", "title": "Il-Kummissjoni Ewropea tadotta de\u010bi\u017cjoni ta' adegwatezza dwar il-\u0120appun, u b'hekk to\u0127loq l-akbar erja ta' flussi ta' <i>data</i> sikuri fid-dinja", "category": "press_eu", "subcategory": "POLICY_AREA=JFRC,DATAPR", "date": "Tue, 22 Jan 2019 23:00:00 GMT", "text": ["Illum il-Kummissjoni adottat id-de\u010bi\u017cjoni ta' adegwatezza tag\u0127ha dwar il-\u0120appun, biex b'hekk ippermettiet li d- data personali tg\u0127addi liberament bejn i\u017c-\u017cew\u0121 ekonomiji fuq il-ba\u017ci ta' garanziji qawwija ta' protezzjoni.", "Dan huwa l-a\u0127\u0127ar pass fil-pro\u010bedura mnedija f'Settembru 2018, li kienet tinkludi l-opinjoni tal-Bord Ewropew g\u0127all-Protezzjoni tad-Data (BEPD) u l-ftehim minn kumitat mag\u0127mul minn rappre\u017centanti tal-Istati Membri tal-UE.", "Flimkien mad-de\u010bi\u017cjoni ekwivalenti tag\u0127ha adottata llum mill-\u0120appun, hija se tibda tapplika mil-lum.", "V\u011bra Jourov\u00e1, il-Kummissarju g\u0127all-\u0120ustizzja, il-Konsumaturi u l-Ugwaljanza bejn il-\u0120eneri, stqarret: \u201cId-de\u010bi\u017cjoni ta' adegwatezza to\u0127loq l-akbar \u017cona ta' flussi tad-data sikura fid-dinja.", "Id-data tal-Ewropej se tibbenefika minn standards g\u0127oljin ta' privatezza meta d-data tag\u0127hom ti\u0121i ttrasferita lejn il-\u0120appun.", "Il-kumpaniji tag\u0127na se jibbenefikaw ukoll minn a\u010b\u010bess privile\u0121\u0121at g\u0127al suq ta' 127 miljun konsumatur.", "L-investiment fil-privatezza jag\u0127ti l-frott tieg\u0127u; dan l-arran\u0121ament se jservi b\u0127ala e\u017cempju g\u0127al s\u0127ubijiet futuri f'dan il-qasam ewlieni u se jg\u0127in biex ji\u0121u stabbiliti standards globali.\u201d", "L-elementi ewlenin tad-de\u010bi\u017cjoni ta' adegwatezza", "Qabel ma l-Kummissjoni adottat id-de\u010bi\u017cjoni ta' adegwatezza tag\u0127ha, il-\u0120appun stabbilixxa salvagwardji addizzjonali biex jiggarantixxi li d-data trasferita mill-UE tgawdi minn protezzjonijiet konformi mal-istandards Ewropej.", "Dan jinkludi:", "Id-de\u010bi\u017cjonijiet ta' adegwatezza jikkomplementaw ukoll il-Ftehim ta' S\u0127ubija Ekonomika bejn l-UE u l-\u0120appun - li se jid\u0127ol fis-se\u0127\u0127 fi Frar 2019.", "Il-kumpaniji Ewropej se jibbenefikaw mill-flussi liberi tad-data ma' dan is-sie\u0127eb kummer\u010bjali ewlieni, kif ukoll minn a\u010b\u010bess privile\u0121\u0121at g\u0127all-127 miljun konsumatur \u0120appuni\u017c.", "L-UE u l-\u0120appun jaffermaw li, fl-era di\u0121itali, il-promozzjoni ta' standards g\u0127oljin g\u0127all-privatezza u g\u0127all-protezzjoni ta' data personali u l-iffa\u010bilitar tal-kummer\u010b internazzjonali jmorru id f'id.", "Il-passi li jmiss", "Id-De\u010bi\u017cjoni dwar l-adegwatezza \u2013 kif ukoll l-ekwivalenti min-na\u0127a \u0120appuni\u017ca \u2013 se tibda tapplika mil-lum.", "Wara sentejn, isir rie\u017cami kon\u0121unt sabiex ji\u0121i vvalutat il-funzjonament tal-qafas.", "Dan se jkopri l-aspetti kollha tal-konstatazzjoni tal-adegwatezza, inklu\u017ca l-applikazzjoni tar-Regoli Supplementari u l-assigurazzjonijiet g\u0127all-a\u010b\u010bess g\u0127ad-data mill-gvern.", "Ir-rappre\u017centanti tal-Bord Ewropew g\u0127all-Protezzjoni tad-Data se jipparte\u010bipaw fir-rie\u017cami dwar l-a\u010b\u010bess g\u0127ad-data g\u0127all-finijiet tal-infurzar tal-li\u0121i u tas-sigurt\u00e0 nazzjonali.", "Sussegwentement, se ssir anali\u017ci mill-inqas kull erba' snin.", "Kuntest", "L-arran\u0121ament ta' adegwatezza re\u010biproka mal-\u0120appun huwa parti mill-istrate\u0121ija tal-UE fil-qasam tal-flussi u l-protezzjoni internazzjonali tad-data, kif im\u0127abbra f'Jannar 2017 fil-Komunikazzjoni tal-Kummissjoni dwar l-Iskambju u l-Protezzjoni tad-Data Personali f'Dinja Globalizzata.", "Fis-17 ta' Lulju 2018, l-UE u l-\u0120appun ikkonkludew b'su\u010b\u010bess it-ta\u0127ditiet tag\u0127hom dwar l-adegwatezza re\u010biproka (ara l-istqarrija g\u0127all-istampa).", "Huma qablu li jirrikonoxxu s-sistemi ta' protezzjoni tad-data ta' xulxin b\u0127ala adegwati, biex b'hekk jippermettu li d-data personali tkun ittrasferita b'mod sikur bejn l-UE u l-\u0120appun.", "F'Lulju 2017, il-President Juncker u l-Prim Ministru Abe impenjaw ru\u0127hom li jadottaw id-de\u010bi\u017cjoni ta' adegwatezza, b\u0127ala parti mill-impenn kondivi\u017c tal-UE u tal-\u0120appun li jippromwovu standards g\u0127oljin ta' protezzjoni tad-data fix-xena internazzjonali (ara d-dikjarazzjoni).", "L-ippro\u010bessar tad-data personali fl-UE huwa bba\u017cat fuq ir-Regolament \u0120enerali dwar il-Protezzjoni tad-Data (General Data Protection Regulation, GDPR) , li jipprovdi strumenti differenti g\u0127at-trasferiment ta' data personali lejn pajji\u017ci terzi, inklu\u017ci de\u010bi\u017cjonijiet ta' adegwatezza.", "Il-Kummissjoni Ewropea g\u0127andha s-setg\u0127a li tiddetermina jekk pajji\u017c barra mill-UE joffrix livell adegwat ta' protezzjoni tad-data.", "Il-Parlament Ewropew u l-Kunsill jistg\u0127u jitolbu lill-Kummissjoni Ewropea biex i\u017c\u017comm, temenda jew tirtira dawn id-de\u010bi\u017cjonijiet.", "G\u0127al Aktar Informazzjoni", "Id-de\u010bi\u017cjoni ta' adegwatezza u d-dokumenti relatati", "Skeda informattiva dwar id-De\u010bi\u017cjoni ta' Adegwatezza UE-\u0120appun", "Stqarrija g\u0127all-istampa dwar it-tnedija tal-pro\u010bedura ta' adozzjoni (il-5 ta' Settembru 2018)", "Stqarrija g\u0127all-istampa dwar il-konklu\u017cjonijiet tat-ta\u0127didiet ta' adegwatezza (is-17 ta' Lulju 2018)", "Mistoqsijiet u Twe\u0121ibiet dwar id-De\u010bi\u017cjoni ta' Adegwatezza tal-\u0120appun", "Statement"]}
{"url": "https://ec.europa.eu/commission/presscorner/detail/mt/IP_19_526", "title": "Il-Kummissjoni tirrapporta dwar ir-riskji ta' skemi ta' \u010bittadinanza u residenza g\u0127al investituri fl-UE u tfassal il-passi biex dawn ji\u0121u indirizzati", "category": "press_eu", "subcategory": "POLICY_AREA=HOMEAFF,JFRC,CITIZENSHIP", "date": "Tue, 22 Jan 2019 23:00:00 GMT", "text": ["G\u0127all-ewwel darba, il-Kummissjoni ppre\u017centat rapport komprensiv dwar l-iskemi ta' \u010bittadinanza u residenza g\u0127al investituri m\u0127addma minn g\u0127add ta' Stati Membri tal-UE.", "Ir-rapport jidentifika l-prattiki e\u017cistenti u jidentifika \u010berti riskji li dawn l-iskemi jimplikaw g\u0127all-UE, b'mod partikolari, fir-rigward tas-sigurt\u00e0, il-\u0127asil tal-flus, l-eva\u017cjoni tat-taxxa u l-korruzzjoni.", "Nuqqas ta' trasparenza fil-kif jit\u0127addmu l-iskemi kif ukoll nuqqas ta' kooperazzjoni fost l-Istati Membri jaggravaw dawn ir-riskji, skont ir-rapport.", "Il-Kummissarju g\u0127all-Migrazzjoni, l-Affarijiet Interni, u \u010b-\u010aittadinanza Dimitris Avramopoulos qal: \u201cResidenza legali fl-UE u fi\u017c-\u017cona Schengen tfisser drittijiet u privile\u0121\u0121i li m'g\u0127andhomx ji\u0121u abbu\u017cati.", "L-Istati Membri g\u0127andhom f'kull waqt jirrispettaw b'mod s\u0127i\u0127 u japplikaw il-kontrolli u l-bilan\u010bi obbligatorji e\u017cistenti \u2014 u l-iskemi ta' residenza tal-investituri nazzjonali m'g\u0127andhomx ikunu e\u017centati minn dan.", "Ix-xog\u0127ol li g\u0127amilna flimkien matul dawn l-a\u0127\u0127ar snin f'termini ta' \u017cieda fis-sigurt\u00e0, it-tis\u0127i\u0127 tal-fruntieri tag\u0127na, u l-g\u0127eluq ta' lakuni fl-informazzjoni m'g\u0127andhomx ji\u0121u pperikolati.", "A\u0127na se nimmonitorjaw il-konformit\u00e0 s\u0127i\u0127a mal-li\u0121i tal-UE.\u201d", "Il-Kummissarju g\u0127all-\u0120ustizzja, il-Konsumaturi u l-Ugwaljanza bejn il-\u0120eneri, V\u011bra Jourov\u00e1, qalet: \u201cLi ssir \u010bittadin ta' Stat Membru tfisser ukoll li ssir \u010bittadin tal-UE bid-drittijiet kollha tieg\u0127u, inklu\u017ci l-moviment liberu u l-a\u010b\u010bess g\u0127as-suq intern.", "Persuni li jiksbu nazzjonalit\u00e0 tal-UE g\u0127andu jkollhom rabta \u0121enwina mal-Istat Membru kkon\u010bernat.", "Irridu aktar trasparenza dwar kif jing\u0127ataw in-nazzjonalitajiet u aktar kooperazzjoni bejn l-Istati Membri.", "M'g\u0127andux ikun hemm rabta dg\u0127ajfa fl-UE, fejn in-nies ikunu jistg\u0127u jag\u0127\u017clu l-aktar skema klementi.\u201d", "Skemi ta' \u010aittadinanza tal-Investituri (\u201cpassaporti tad-deheb\u201d)", "Fl-UE, tliet Stati Membri (il-Bulgarija, \u010aipru u Malta) attwalment i\u0127addmu skemi li jag\u0127tu lil investituri n-nazzjonalit\u00e0 ta' dawn il-pajji\u017ci skont kundizzjonijiet li huma inqas stretti minn re\u0121imi ta' naturalizzazzjoni ordinarja.", "F'dawn it-tliet Stati Membri, ma hemm l-ebda obbligu ta' residenza fi\u017cika g\u0127all-individwu, u lanqas rekwi\u017cit ta' konnessjonijiet \u0121enwini o\u0127rajn mal-pajji\u017c qabel ma tinkiseb i\u010b-\u010bittadinanza.", "Dawn l-iskemi huma ta' interess komuni tal-UE min\u0127abba li kull persuna li takkwista \u010b-\u010bittadinanza ta' Stat Membru se takkwista simultanjament i\u010b-\u010bittadinanza tal-Unjoni.", "Id-de\u010bi\u017cjoni minn Stat Membru wie\u0127ed li jag\u0127ti \u010b-\u010bittadinanza g\u0127al investiment, awtomatikament tag\u0127ti drittijiet fir-rigward ta' Stati Membri o\u0127ra, b'mod partikolari l-moviment liberu u l-a\u010b\u010bess g\u0127as-suq intern tal-UE biex persuna te\u017cer\u010bita attivitajiet ekonomi\u010bi kif ukoll id-dritt li tivvota u li tkun eletta f'elezzjonijiet Ewropej u lokali.", "Fil-prattika, dawn l-iskemi spiss ji\u0121u reklamati b\u0127ala mezz biex tinkiseb i\u010b-\u010bittadinanza tal-Unjoni, flimkien mad-drittijiet u l-privile\u0121\u0121i asso\u010bjati mag\u0127ha.", "Ir-rapport tal-Kummissjoni identifika dawn l-oqsma ta' t\u0127assib:", "\u00b7 Sigurt\u00e0: il-verifiki mwettqa fuq l-applikanti mhumiex robusti bi\u017c\u017cejjed u s-sistemi \u010bentralizzati ta' informazzjoni tal-UE stess, b\u0127as-Sistema ta' Informazzjoni ta' Schengen (SIS), mhumiex qed jintu\u017caw b'mod sistematiku daqs kemm suppost ikunu;", "\u00b7 \u0126asil tal-flus: verifiki msa\u0127\u0127a (\u201cdili\u0121enza dovuta\u201d) huma me\u0127tie\u0121a biex ji\u0121i \u017cgurat li ma jkunx hemm eva\u017cjoni tar-regoli dwar il-\u0121lieda kontra l-\u0127asil tal-flus;", "\u00b7 Eva\u017cjoni tat-taxxa: monitora\u0121\u0121 u rappurtar huma me\u0127tie\u0121a biex ji\u0121i \u017cgurat li l-individwi ma ji\u0127dux vanta\u0121\u0121 minn dawn l-iskemi biex jibbenefikaw minn regoli fiskali privile\u0121\u0121ati;", "\u00b7 It-trasparenza u l-informazzjoni: Ir-rapport isib nuqqas ta' informazzjoni \u010bara dwar kif jitmexxew l-iskemi, inklu\u017c dwar l-g\u0127add ta' applikazzjonijiet ri\u010bevuti, mog\u0127tija jew mi\u010b\u0127uda u l-ori\u0121ini tal-applikanti.", "Barra minn hekk, l-Istati Membri ma jiskambjawx informazzjoni dwar l-applikanti g\u0127al tali skemi, u lanqas ma jinfurmaw lil xulxin dwar applikanti mi\u010b\u0127uda.", "Skemi ta' Residenza g\u0127al Investituri (\u201cvi\u017ci tad-deheb\u201d)", "L-iskemi ta' residenza tal-investituri, filwaqt li huma differenti mill-iskemi ta\u010b-\u010bittadinanza fid-drittijiet li jag\u0127tu, jo\u0127olqu wkoll riskji serji ta' sigurt\u00e0 g\u0127all-Istati Membri u g\u0127all-UE kollha kemm hi.", "Permess ta' residenza validu jag\u0127ti lil \u010bittadin ta' pajji\u017c terz id-dritt li jirrisjedi fl-Istat Membru inkwistjoni, i\u017cda wkoll li jivvja\u0121\u0121a b'mod liberu fi\u017c-\u017cona Schengen.", "Filwaqt li l-li\u0121i tal-UE tirregola l-kundizzjonijiet tad-d\u0127ul g\u0127al \u010berti kategoriji ta' \u010bittadini ta' pajji\u017ci terzi, l-g\u0127oti ta' permessi ta' residenza tal-investituri b\u0127alissa mhuwiex regolat fil-livell tal-UE u jibqa' kompetenza nazzjonali.", "B\u0127alissa, 20 Stat Membru jmexxu tali skemi: il-Bulgarija, i\u010b-\u010aekja, l-Estonja, l-Irlanda, il-Gre\u010bja, Spanja, Franza, il-Kroazja, l-Italja, \u010aipru, il-Latvja, il-Litwanja, il-Lussemburgu, Malta, in-Netherlands, il-Polonja, il-Portugall, ir-Rumanija, is-Slovakkja u r-Renju Unit.", "Ir-rapport tal-Kummissjoni identifika dawn l-oqsma ta' t\u0127assib:", "\u00b7 Verifiki tas-sigurt\u00e0: Hemm \u010berti obbligi ta' sigurt\u00e0 skont il-li\u0121i tal-UE li g\u0127andhom jitwettqu qabel il-\u0127ru\u0121 ta' vi\u017ca jew permess ta' residenza lil investituri barranin.", "Madankollu, hemm nuqqas ta' informazzjoni disponibbli dwar l-implimentazzjoni prattika u d-diskrezzjoni fil-mod kif l-Istati Membri jindirizzaw it-t\u0127assib dwar is-sigurt\u00e0;", "\u00b7 Rekwi\u017cit ta' residenza fi\u017cika: Permessi ta' residenza miksuba permezz ta' investiment, bi pre\u017cenza fi\u017cika limitata jew mhux me\u0127tie\u0121a tal-investitur fl-Istat Membru inkwistjoni, jista' jkollhom impatt fuq l-applikazzjoni u d-drittijiet asso\u010bjati mal-Istatus ta' Residenza g\u0127al \u017bmien Twil tal-UE, u jistg\u0127u anki jipprovdu pro\u010bess rapidu lejn i\u010b-\u010bittadinanza nazzjonali u b'hekk tal-UE;", "\u00b7 Nuqqas ta' trasparenza: Ir-rapport jenfasizza n-nuqqas ta' trasparenza u sorveljanza tal-iskemi, b'mod partikolari f'termini ta' monitora\u0121\u0121 u n-nuqqas ta' statistika dwar kemm persuni jiksbu permess ta' residenza permezz ta' skema b\u0127al din.", "Il-passi li jmiss", "Il-Kummissjoni se timmonitorja kwistjonijiet usa' ta' konformit\u00e0 mal-li\u0121i tal-UE mqajma minn skemi ta' residenza u \u010bittadinanza tal-investituri u se tie\u0127u l-azzjoni me\u0127tie\u0121a kif xieraq.", "G\u0127al din ir-ra\u0121uni, l-Istati Membri g\u0127andhom ji\u017cguraw, b'mod partikolari, li:", "\u00b7 Isiru l-verifiki obbligatorji kollha tal-fruntieri u tas-sigurt\u00e0 b'mod sistematiku;", "\u00b7 Ir-rekwi\u017citi tad-Direttiva dwar il-Permess ta' Residenza g\u0127al \u017bmien Twil u d-Direttiva dwar ir-Riunifikazzjoni tal-Familja ji\u0121u m\u0127arsa kif suppost;", "\u00b7 Il-fondi m\u0127allsa mill-applikanti g\u0127a\u010b-\u010bittadinanza u r-residenza tal-investituri ji\u0121u vvalutati skont ir-regoli tal-UE dwar il-\u0121lieda kontra l-\u0127asil tal-flus;", "\u00b7 Fil-kuntest tar-riskji tal-evitar tat-taxxa, hemm g\u0127odod disponibbli fil-qafas tal-UE g\u0127all-kooperazzjoni amministrattiva, b'mod partikolari g\u0127all-iskambju tal-informazzjoni.", "Il-Kummissjoni se timmonitorja l-passi me\u0127uda mill-Istati Membri biex jindirizzaw kwistjonijiet ta' trasparenza u governanza fil-\u0121estjoni ta' dawn l-iskemi.", "Hija se tistabbilixxi grupp ta' esperti mill-Istati Membri biex itejbu t-trasparenza, il-governanza u s-sigurt\u00e0 tal-iskemi.", "Dan il-grupp se jing\u0127ata l-kompitu, b'mod partikolari, li:", "\u00b7 Iwaqqaf sistema ta' skambju ta' informazzjoni u konsultazzjoni dwar in-numru ta' applikazzjonijiet ri\u010bevuti, pajji\u017ci ta' ori\u0121ini u dwar in-numru ta' \u010bittadinanzi u permessi ta' residenza mog\u0127tija/mi\u010b\u0127uda mill-Istati Membri lil individwi bba\u017cati fuq investimenti;", "\u00b7 Ji\u017cviluppa sett komuni ta' kontrolli tas-sigurt\u00e0 g\u0127all-iskemi ta\u010b-\u010bittadinanza tal-investituri, inklu\u017ci pro\u010bessi spe\u010bifi\u010bi tal-\u0121estjoni tar-riskju, sa tmiem l-2019.", "Fl-a\u0127\u0127ar nett, fir-rigward ta' pajji\u017ci terzi li jistabbilixxu skemi simili, li jista' jkollhom implikazzjonijiet ta' sigurt\u00e0 g\u0127all-UE, il-Kummissjoni se timmonitorja l-iskemi ta' \u010bittadinanza tal-investituri fil-pajji\u017ci kandidati u kandidati potenzjali b\u0127ala parti mill-pro\u010bess ta' ade\u017cjoni mal-UE.", "Se timmonitorja wkoll l-impatt ta' skemi b\u0127al dawn minn pajji\u017ci ming\u0127ajr vi\u017ca tal-UE b\u0127ala parti mill-mekkani\u017cmu ta' sospensjoni tal-vi\u017ca.", "Sfond", "L-iskemi ta\u010b-\u010bittadinanza tal-investituri jippermettu lil persuna tikseb nazzjonalit\u00e0 \u0121dida bba\u017cata fuq l-investiment biss.", "L-iskemi ta' residenza tal-investituri jippermettu li\u010b-\u010bittadini ta' pajji\u017ci terzi, so\u0121\u0121etti g\u0127al \u010berti kundizzjonijiet, li jiksbu permess ta' residenza biex jg\u0127ixu f'pajji\u017c tal-UE.", "Il-kundizzjonijiet biex tinkiseb u tintilef \u010bittadinanza nazzjonali huma rregolati mil-li\u0121i nazzjonali ta' kull Stat Membru so\u0121\u0121ett g\u0127al rispett xieraq g\u0127al-li\u0121i tal-UE.", "Il-prin\u010bipji stabbiliti fil-li\u0121i internazzjonali je\u0127tie\u0121u l-e\u017cistenza ta' \u201crabta \u0121enwina\u201d bejn l-applikant u l-pajji\u017c jew i\u010b-\u010bittadini tieg\u0127u.", "Peress li \u010b-\u010bittadinanza nazzjonali hija prekundizzjoni g\u0127a\u010b-\u010bittadinanza tal-UE u l-a\u010b\u010bess g\u0127ad-drittijiet ibba\u017cati fuq it-Trattat, il-Kummissjoni qed tirrapporta dwar l-iskemi tal-investituri li jag\u0127tu \u010b-\u010bittadinanza nazzjonali fl-Istati Membri.", "L-g\u0127oti ta' permess ta' residenza g\u0127all-investitur mhuwiex regolat fil-livell tal-UE u b\u0127alissa huwa rregolat mil-li\u0121i nazzjonali.", "Madankollu, il-li\u0121i tal-UE ma tirregolax il-kundizzjonijiet tad-d\u0127ul g\u0127al \u010berti kategoriji ta' \u010bittadini mhux tal-UE.", "Ir-rapport tal-lum isegwi r-ri\u017coluzzjoni tal-Parlament Ewropew tas-16 ta' Jannar 2014 li stiednet lill-Kummissjoni biex te\u017camina d-diversi skemi nazzjonali ta' \u010bittadinanza fid-dawl tal-valuri Ewropej u l-ittra u l-ispirtu tal-le\u0121i\u017clazzjoni u l-prattika tal-UE.", "Fir-Rapport tag\u0127ha dwar i\u010b-\u010aittadinanza 2017, il-Kummissjoni \u0127abbret li se tirrilaxxa rapport dwar l-iskemi nazzjonali li jag\u0127tu \u010b-\u010bittadinanza tal-Unjoni lil investituri.", "G\u0127al aktar informazzjoni", "Rapport mill-Kummissjoni dwar skemi ta' \u010bittadinanza u residenza g\u0127al investituri fl-UE", "Studju dwar l-iskemi ta\u010b-\u010bittadinanza", "M&T"]}
{"url": "https://ec.europa.eu/commission/presscorner/detail/mt/MEMO_19_527", "title": "Mistoqsijiet u Twe\u0121ibiet dwar ir-Rapport dwar l-Iskemi ta' \u010aittadinanza u Residenza g\u0127all-Investituri fl-Unjoni Ewropea", "category": "press_eu", "subcategory": "POLICY_AREA=HOMEAFF,JFRC,CITIZENSHIP", "date": "Tue, 22 Jan 2019 23:00:00 GMT", "text": ["Mistoqsijiet u Twe\u0121ibiet dwar ir-Rapport dwar l-Iskemi ta' \u010aittadinanza u Residenza g\u0127all-Investituri fl-Unjoni Ewropea", "1.", "Skemi ta' \u010bittadinanza g\u0127all-investituri (\u201cpassaporti tad-deheb\u201d)", "X'inhuma l-iskemi ta' \u010bittadinanza g\u0127all-investituri?", "\u0126afna drabi l-iskemi ta\u010b-\u010bittadinanza g\u0127all-investituri jissej\u0127u \u201c\u010bittadinanzi g\u0127all-bejg\u0127\u201d jew \u201cpassaporti tad-deheb\u201d.", "Dawn jippermettu li l-barranin ji\u0121u naturalizzati b\u0127ala \u010bittadini ta' pajji\u017c talli jag\u0127mlu investiment, sakemm ji\u0121u ssodisfati \u010berti kriterji.", "Il-Bulgarija, \u010aipru u Malta joperaw skemi b\u0127al dawn, fejn l-investituri huma me\u0127tie\u0121a jinvestu bejn EUR 800 000 sa EUR 2 miljun.", "X'inhi l-kompetenza tal-UE fil-qasam tal-li\u0121i dwar i\u010b-\u010bittadinanza?", "Hija r-responsabbilt\u00e0 ta' kull Stat Membru li jistabbilixxi l-kundizzjonijiet g\u0127all-akkwist u g\u0127at-telf ta\u010b-\u010bittadinanza tieg\u0127u.", "Madankollu, dawn l-iskemi huma ta' interess komuni tal-UE peress li kull persuna li g\u0127andha \u010b-\u010bittadinanza ta' Stat Membru hija fl-istess \u0127in \u010bittadin tal-Unjoni.", "Il-Qorti Ewropea tal-\u0120ustizzja sabet li, filwaqt li hija r-responsabbilt\u00e0 ta' kull Stat Membru li jistabbilixxi l-kundizzjonijiet g\u0127all-akkwist u t-telf ta' \u010bittadinanza, huma g\u0127andhom jag\u0127mlu dan filwaqt li jqisu b'mod xieraq il-li\u0121i tal-Unjoni.", "L-Istati Membri g\u0127andhom g\u0127alhekk iqisu r-regoli kollha li jiffurmaw parti mill-ordni \u0121uridiku tal-UE, inklu\u017c id-dritt internazzjonali li je\u0127tie\u0121 \u201ckonnessjoni \u0121enwina\u201d bejn l-Istat inkwistjoni u l-persuna li ting\u0127ata \u010b-\u010bittadinanza.", "Ir-rapport tal-Kummissjoni jiffoka fuq l-iskemi ta' naturalizzazzjoni li huma kklassifikati b\u0127ala skemi ta' \u010bittadinanza g\u0127all-investituri, li huma forma \u0121dida ta' naturalizzazzjoni li sistematikament jag\u0127tu \u010bittadinanza abba\u017ci ta' investiment.", "X'inhi l-problema bl-iskemi ta' \u010bittadinanza g\u0127all-investituri?", "L-iskemi ta' \u010bittadinanza g\u0127all-investituri jo\u0127olqu firxa ta' riskji g\u0127all-Istati Membri u g\u0127all-Unjoni kollha kemm hi: b'mod partikolari, riskji ta' sigurt\u00e0, riskji ta' \u0127asil tal-flus u ta' korruzzjoni u ta' eva\u017cjoni tat-taxxa.", "Dawn ir-riskji huma aggravati bid-drittijiet transfruntiera asso\u010bjati ma\u010b-\u010bittadinanza tal-Unjoni.", "Ir-rapport sab li l-applikanti spiss jing\u0127ataw \u010bittadinanza ming\u0127ajr ebda residenza fi\u017cika fl-Istati Membri kkon\u010bernati u ming\u0127ajr ebda rabta \u0121enwina mag\u0127hom.", "Ir-rapport jidentifika wkoll it-t\u0127assib li jista' jkun li l-kontrolli ta' sigurt\u00e0 applikati g\u0127all-applikanti g\u0127al \u010bittadinanza g\u0127al investitur mhumiex b'sa\u0127\u0127ithom bi\u017c\u017cejjed u li l-Istati Membri ma jikkonsultawx lil xulxin dwar applikanti g\u0127al \u010bittadinanza g\u0127al investitur, u ma jinfurmawx lil xulxin b'applikanti rifjutati.", "Ir-rapport sab \u010berti partijiet ambigwi fl-applikazzjoni tal-le\u0121i\u017clazzjoni kontra l-\u0127asil tal-flus, billi l-a\u0121enziji li joperaw dawn l-iskemi ma jaqg\u0127ux fl-ambitu tar-rekwi\u017citi tal-UE kontra l-\u0127asil tal-flus.", "Barra minn hekk, it-trasparenza dwar l-iskemi ta\u010b-\u010bittadinanza g\u0127all-investituri hija limitata \u0127afna: mhuwiex dejjem \u010bar min japplika g\u0127al dawn l-iskemi, min jikseb i\u010b-\u010bittadinanza (u b'hekk i\u010b-\u010bittadinanza tal-UE) u kif jintefqu l-flus mi\u0121bura minn dawn l-iskemi.", "Kif jistg\u0127u dawn l-iskemi jo\u0127olqu riskji ta' \u0127asil tal-flus?", "Ir-Raba' Direttiva dwar il-\u0120lieda Kontra l-\u0126asil tal-Flus tirrikjedi li l-istituzzjonijiet finanzjarji u entitajiet o\u0127ra (\u201centitajiet marbutin b'obbligu\u201d) fl-UE jwettqu kontrolli tad-dili\u0121enza dovuta tal-klijent.", "Il-\u0126ames Direttiva dwar il-\u0120lieda Kontra l-\u0126asil tal-Flus, li da\u0127let fis-se\u0127\u0127 fid-9 ta' Lulju 2018, da\u0127\u0127let emenda li tirrikjedi dili\u0121enza dovuta msa\u0127\u0127a tal-klijenti fuq \u010bittadini minn pajji\u017ci terzi li japplikaw \u201cg\u0127ad-drittijiet ta' residenza jew g\u0127a\u010b-\u010bittadinanza fl-Istat Membru bi skambju ta' trasferimenti ta' kapital, xiri ta' proprjet\u00e0 jew bonds tal-gvern, jew investiment f'entitajiet korporattivi f'dak l-Istat Membru\u201d.", "L-Istati Membri g\u0127andhom jittrasponu d-Direttiva sa mhux aktar tard mill-10 ta' Jannar 2020 u l-Kummissjoni qed ta\u0127dem mag\u0127hom biex ti\u017cgura traspo\u017cizzjoni s\u0127i\u0127a u korretta.", "L-Istati Membri g\u0127andhom ji\u017cguraw ukoll li l-applikazzjoni tar-regoli tal-UE dwar il-\u0121lieda kontra l-\u0127asil tal-flus ma ti\u0121ix evitata ta\u0127t skemi ta' \u010bittadinanza jew ta' residenza tal-investitur: L-Istati Membri g\u0127andhom ji\u017cguraw li l-fondi m\u0127allsa mill-applikanti ta\u010b-\u010bittadinanza g\u0127all-investituri u tar-residenza g\u0127all-investituri jg\u0127addu minn korpi li jikkwalifikaw b\u0127ala \u201centitajiet marbutin b'obbligu\u201d skont id-Direttiva dwar il-\u0120lieda Kontra l-\u0126asil tal-Flus.", "Barra minn hekk, l-Istati Membri huma m\u0127e\u0121\u0121a jqisu r-riskji potenzjali ta' \u0127asil tal-flus marbuta mal-iskemi ta' \u010bittadinanza u residenza g\u0127all-investituri fil-valutazzjonijiet nazzjonali tar-riskju tag\u0127hom imwettqa skont ir-regoli tal-UE dwar il-\u0121lieda kontra l-\u0127asil tal-flus u jie\u0127du l-mi\u017curi ta' mitigazzjoni me\u0127tie\u0121a.", "Xi pproponiet il-Kummissjoni b\u0127ala l-passi li jmiss fir-rigward tal-iskemi ta\u010b-\u010bittadinanza g\u0127all-investituri?", "Il-Kummissjoni se twaqqaf grupp ta' esperti mill-Istati Membri li se ja\u0127dem biex jindirizza r-riskji spe\u010bifi\u010bi ma\u0127luqa mill-iskemi ta' \u010bittadinanza g\u0127all-investituri.", "Se jindirizza wkoll it-trasparenza ta' skemi ta' \u010bittadinanza g\u0127all-investituri u ta' pro\u010beduri ta' naturalizzazzjoni diskrezzjonali, li jippermettu l-akkwist ta' \u010bittadinanza abba\u017ci ta' investiment.", "Il-grupp ta' esperti se jintalab ida\u0127\u0127al fis-se\u0127\u0127 pro\u010beduri g\u0127all-iskambju ta' informazzjoni u statistika dwar skemi b\u0127al dawn, inklu\u017c l-iskambju ta' informazzjoni li tikkon\u010berna l-applikanti li l-applikazzjonijiet tag\u0127hom g\u0127a\u010b-\u010bittadinanza \u0121ew irrifjutati fi Stat Membru wie\u0127ed min\u0127abba ra\u0121unijiet ta' riskju g\u0127as-sigurt\u00e0.", "Fl-a\u0127\u0127ar nett, il-grupp g\u0127andu ji\u017cviluppa sa tmiem l-2019 sett komuni ta' kontrolli ta' sigurt\u00e0 g\u0127all-iskemi ta\u010b-\u010bittadinanza g\u0127all-investituri, inklu\u017ci pro\u010bessi ta' \u0121estjoni tar-riskju li jqisu s-sigurt\u00e0, il-\u0127asil tal-flus, l-eva\u017cjoni tat-taxxa u l-korruzzjoni.", "Hemm rabta bejn l-iskemi ta' \u010bittadinanza u dawk ta' residenza g\u0127all-investituri?", "F'xi ka\u017cijiet, l-iskemi ta' residenza g\u0127all-investituri jistg\u0127u jiffa\u010bilitaw l-akkwist ta\u010b-\u010bittadinanza.", "B'mod partikolari, permess ta' residenza miksub minn investiment jista' jintu\u017ca skont il-pro\u010beduri ta' naturalizzazzjoni ordinarja ta' xi Stati Membri biex jipprovdi a\u010b\u010bess rapidu g\u0127al residenza permanenti u mbag\u0127ad g\u0127al \u010bittadinanza.", "F'pajji\u017ci li g\u0127andhom skemi kemm ta' \u010bittadinanza kif ukoll ta' investitur ta' residenza, l-investiment me\u0127tie\u0121 g\u0127all-iskema ta' residenza jista' jitqies biex jikkwalifika g\u0127all-iskema ta' \u010bittadinanza g\u0127all-investituri.", "Barra minn hekk, i\u017c-\u017cew\u0121 skemi jo\u0127olqu riskji simili f'termini ta' sigurt\u00e0, \u0127asil tal-flus u eva\u017cjoni tat-taxxa.", "2.", "Skemi ta' residenza g\u0127all-investituri (\u201cvi\u017ci tad-deheb\u201d)", "X'inhuma l-iskemi ta' residenza g\u0127all-investituri?", "L-iskemi ta' residenza g\u0127all-investituri \u2013 li ta' spiss jissej\u0127u \u201cvi\u017ci tad-deheb\u201d \u2013 jag\u0127tu dritt ta' residenza fit-territorju ta' Stat Membru lil \u010bittadini ta' pajji\u017ci terzi abba\u017ci ta' investiment fil-pajji\u017c.", "Dawn jin\u0127ar\u0121u fuq livell nazzjonali, u g\u0127alhekk ma jintitolawx lid-detentur tal-permess jirrisjedi barra mill-Istat Membru emittenti.", "Madankollu, dawn jintitolaw lid-detentur jivvja\u0121\u0121a b'mod liberu fi\u017c-\u017cona Schengen g\u0127al massimu ta' 90 jum fi kwalunkwe perjodu ta' 180 jum.", "B\u0127alissa, 20 Stat Membru g\u0127andhom it-tali skemi: Il-Bulgarija, il-Kroazja, \u010aipru, i\u010b-\u010aekja, l-Estonja, Franza, il-Gre\u010bja, l-Irlanda, l-Italja, il-Latvja, Malta, in-Netherlands, il-Polonja, il-Portugall, is-Slovakkja, Spanja u r-Renju Unit.", "X'inhi l-kompetenza tal-UE fir-rigward tal-iskemi ta' residenza g\u0127all-investituri?", "Il-permessi ta' residenza g\u0127all-investituri barranin mhumiex regolati fil-livell tal-UE u jibqg\u0127u rregolati mil-li\u0121i nazzjonali.", "Il-li\u0121i tal-UE tirregola l-kundizzjonijiet tad-d\u0127ul g\u0127al kategoriji spe\u010bifi\u010bi ta' \u010bittadini mhux tal-UE (pere\u017cempju studenti u ri\u010berkaturi, \u0127addiema sta\u0121jonali u \u0127addiema bi trasferiment intraazjendali).", "X'tip ta' investimenti huma me\u0127tie\u0121a skont dawn l-iskemi?", "L-iskemi ta' residenza g\u0127all-investituri g\u0127andhom karatteristi\u010bi differenti \u0127afna, b'mod partikolari fir-rigward tan-natura u l-ammont tal-investiment.", "L-ammonti tal-investiment ivarjaw minn EUR 13 500 sa aktar minn EUR 5 miljun fil-forma ta' investiment kapitali, investiment fi proprjet\u00e0 immobbli, investiment f'bonds tal-Gvern, jew donazzjonijiet lil attivit\u00e0 li tikkontribwixxi g\u0127all-karit\u00e0 tal-\u0121id pubbliku jew kontribuzzjonijiet ta' darba g\u0127all-ba\u0121it nazzjonali.", "Dawn l-g\u0127a\u017cliet ma jeskludux lil xulxin, u xi Stati Membri jippermettu tipi differenti ta' investiment u l-kombinazzjoni tag\u0127hom.", "X'inhuma r-riskji ewlenin tal-iskemi ta' residenza g\u0127all-investituri identifikati mill-Kummissjoni?", "Xi pproponiet il-Kummissjoni b\u0127ala l-passi li jmiss fir-rigward tal-iskemi ta' residenza g\u0127all-investituri?", "Il-Kummissjoni se timmonitorja l-konformit\u00e0 tal-Istati Membri mal-li\u0121i tal-UE, b'mod partikolari, mar-regoli e\u017cistenti tal-UE dwar il-migrazzjoni legali u r-riunifikazzjoni tal-familja, kif ukoll mar-regoli e\u017cistenti dwar l-u\u017cu u l-implimentazzjoni tas-sistemi ta' informazzjoni tal-UE dwar il-migrazzjoni, il-fruntieri u s-sigurt\u00e0.", "X'inhuma r-riskji tal-iskemi ta' \u010bittadinanza g\u0127all-investituri mmexxija minn pajji\u017ci terzi li g\u0127andhom sistema ta' vja\u0121\u0121ar ming\u0127ajr vi\u017ca mal-UE?", "Kif jistg\u0127u ji\u0121u mitigati?", "L-akkwist ta\u010b-\u010bittadinanza ta' pajji\u017c terz, li g\u0127andu a\u010b\u010bess ming\u0127ajr vi\u017ca fl-UE g\u0127al so\u0121\u0121orni qosra, jista' jippermetti li\u010b-\u010bittadini li je\u0127tie\u0121u vi\u017ca biex jid\u0127lu fl-UE biex jevitaw il-pro\u010bedura regolari tal-vi\u017ca ta' Schengen u l-valutazzjoni fil-fond tar-riskji migratorji u ta' sigurt\u00e0 individwali li tinvolvi.", "Madankollu, minn April 2017 dawn ir-riskji huma mitigati hekk kif g\u0127all-vja\u0121\u0121aturi kollha, inklu\u017ci dawk li ma je\u0127ti\u0121ux vi\u017ca tal-UE, ji\u0121i vverifikat fil-fruntieri esterni tal-UE jekk jissodisfawx il-kundizzjonijiet tad-d\u0127ul, inklu\u017c billi jitwettqu kontrolli fis-Sistema ta' Informazzjoni ta' Schengen u l-ba\u017cijiet tad-data nazzjonali tal-Istati Membri.", "Jekk ikun hemm indikazzjonijiet li vja\u0121\u0121atur jista' jo\u0127loq riskju g\u0127as-sigurt\u00e0 interna jew g\u0127all-politika pubblika ta' kwalunkwe wie\u0127ed mill-Istati Membri, id-d\u0127ul jista' ji\u0121i rrifjutat.", "Sistemi ta' informazzjoni \u0121odda b\u0127as-Sistema Ewropea ta' Informazzjoni u ta' Awtorizzazzjoni g\u0127all-Ivvja\u0121\u0121ar (ETIAS), u s-Sistema ta' D\u0127ul/\u0126ru\u0121 (EES) se jkomplu jikkontribwixxu g\u0127at-tis\u0127i\u0127 ta' kontrolli effettivi ta' vja\u0121\u0121aturi mhux tal-UE.", "Barra minn hekk, f'Marzu 2017, da\u0127al fis-se\u0127\u0127 mekkani\u017cmu ta' sospensjoni tal-vi\u017ca rivedut u msa\u0127\u0127a\u0127.", "Dan jipprevedi ra\u0121unijiet \u0121odda g\u0127as-sospensjoni temporanja tal-liberalizzazzjoni tal-vi\u017ca, inklu\u017c fejn il-pajji\u017c terz inkwistjoni permezz tal-azzjonijiet \u2014 jew nuqqas ta' azzjoni tieg\u0127u \u2014 ikun qed jipperikola l-politika pubblika jew is-sigurt\u00e0 interna tal-Istati Membri tal-UE.", "Dan japplika b'mod orizzontali g\u0127all-pajji\u017ci terzi kollha li \u010b-\u010bittadini tag\u0127hom igawdu minn a\u010b\u010bess ming\u0127ajr vi\u017ca g\u0127all-Unjoni.", "Il-Kummissjoni se timmonitorja l-impatt tal-iskemi ta' \u010bittadinanza g\u0127all-investituri implimentati minn pajji\u017ci ming\u0127ajr vi\u017ca b\u0127ala parti minn dan il-mekkani\u017cmu.", "X'se tag\u0127mel il-Kummissjoni biex ittaffi r-riskji ta' skemi ta' residenza g\u0127all-investituri u ta' skemi ta\u010b-\u010bittadinanza g\u0127all-investituri m\u0127addma minn pajji\u017ci kandidati u minn kandidati potenzjali?", "Fid-dawl tar-riskji inerenti fl-iskemi ta\u010b-\u010bittadinanza g\u0127all-investituri, il-Kummissjoni se timmonitorja l-iskemi ta\u010b-\u010bittadinanza g\u0127all-investituri b\u0127ala parti mill-pro\u010bess ta' ade\u017cjoni mal-UE.", "Il-pajji\u017ci kkon\u010bernati se jkunu mistennija jkollhom fis-se\u0127\u0127 sistemi ta' monitora\u0121\u0121 robusti, inklu\u017ci sistemi li jilqg\u0127u g\u0127al riskji possibbli g\u0127as-sigurt\u00e0 b\u0127all-\u0127asil tal-flus, il-finanzjament tat-terrori\u017cmu, il-korruzzjoni u l-infiltrazzjoni ta' kriminalit\u00e0 organizzata marbuta ma' kwalunkwe skema b\u0127al din.", "X'se tag\u0127mel il-Kummissjoni biex ittaffi r-riskji ta' skemi ta' residenza g\u0127all-investituri u ta' skemi ta\u010b-\u010bittadinanza g\u0127all-investituri?", "Il-Kummissjoni se timmonitorja kwistjonijiet usa' ta' konformit\u00e0 mal-li\u0121i tal-UE mqajma minn skemi ta' residenza u \u010bittadinanza g\u0127all-investituri u se tie\u0127u l-azzjoni me\u0127tie\u0121a kif xieraq.", "G\u0127al din ir-ra\u0121uni, l-Istati Membri g\u0127andhom ji\u017cguraw, b'mod partikolari, li:", "Il-Kummissjoni se timmonitorja l-passi me\u0127uda mill-Istati Membri biex jindirizzaw kwistjonijiet ta' trasparenza u governanza fil-\u0121estjoni ta' dawn l-iskemi.", "Hija se tistabbilixxi grupp ta' esperti mill-Istati Membri biex itejbu t-trasparenza, il-governanza u s-sigurt\u00e0 tal-iskemi.", "Dak il-grupp se jing\u0127ata l-kompitu, b'mod partikolari, li:", "Fl-a\u0127\u0127ar nett, rigward pajji\u017ci terzi li jistabbilixxu skemi simili, li jista' jkollhom implikazzjonijiet ta' sigurt\u00e0 g\u0127all-UE, il-Kummissjoni se timmonitorja l-iskemi ta' \u010bittadinanza g\u0127all-investituri fil-pajji\u017ci kandidati u kandidati potenzjali b\u0127ala parti mill-pro\u010bess ta' ade\u017cjoni mal-UE.", "Se tissorvelja wkoll l-impatt ta' skemi b\u0127al dawn minn pajji\u017ci ming\u0127ajr vi\u017ca tal-UE b\u0127ala parti mill-mekkani\u017cmu ta' sospensjoni tal-vi\u017ca.", "X'inhuma r-riskji ta' eva\u017cjoni tat-taxxa marbuta ma' dawn l-iskemi?", "Filwaqt li l-istudju ma \u0127arisx lejn aspetti tat-taxxa relatati ma' skemi ta' \u010bittadinanza u ta' residenza g\u0127all-investituri, jidher li ftit \u0127afna mill-iskemi jinkludu dispo\u017cizzjonijiet bl-g\u0127an espli\u010bitu li ti\u0121i evitata t-taxxa.", "Minkejja dan, riskju ta' ppjanar u eva\u017cjoni potenzjali aggressiv tat-taxxa jista' jin\u0127oloq meta individwi li jipparte\u010bipaw fl-iskemi jing\u0127ataw \u010bittadinanzi \u0121odda jew addizzjonali li jistg\u0127u jg\u0127inu biex joskuraw ir-residenza fiskali attwali tal-individwu, li jwassal biex ji\u0121u evitati r-regoli fiskali fil-pajji\u017c ori\u0121inali tag\u0127hom.", "Skemi f'pajji\u017ci li ma jintaxxawx l-introjtu, jew jintaxxawh b'rata baxxa \u0127afna, i\u0121orru riskju akbar li d-detenturi ta' kontijiet ja\u0127bu l-evidenza tal-istat reali ta' residenza u b'hekk jevadu t-taxxa.", "B'mod partikolari, xi \u010bittadini tal-UE jistg\u0127u deliberatament jevadu t-taxxa fl-Istat ta' residenza tal-UE tag\u0127hom billi jakkwistaw i\u010b-\u010bittadinanza u jiddikjaraw lilhom infushom residenti fiskali f'pajji\u017ci fejn l-infurzar ta' \u010berti rekwi\u017citi huwa anqas strett minn f'o\u0127rajn.", "L-istituzzjonijiet finanzjarji tal-UE jistg\u0127u jkunu anqas familjari ma' skemi stabbiliti barra mill-UE sabiex jevalwaw ir-rilevanza tag\u0127hom.", "Id-dokumentazzjoni ma\u0127ru\u0121a ta\u0127t xi w\u0127ud minn dawn l-iskemi tista' wkoll tag\u0127milha diffi\u010bli \u0127afna g\u0127all-istituzzjonijiet finanzjarji biex jidentifikaw b'mod korrett il-postijiet le\u0121ittimi ta' residenza fiskali.", "X'jista' jsir biex ji\u0121u limitati dawn ir-riskji fiskali?", "Il-pajji\u017ci tal-UE li joffru skemi ta' \u010bittadinanza u residenza g\u0127all-investituri huma di\u0121\u00e0 so\u0121\u0121etti g\u0127al regoli stretti tal-UE dwar it-trasparenza li da\u0127lu fis-se\u0127\u0127 fl-2014 u li ji\u017cguraw li l-Istati Membri kollha jiskambjaw informazzjoni bejniethom dwar il-kontijiet finanzjarji mi\u017cmuma minn \u010bittadini tal-UE minn pajji\u017ci o\u0127ra.", "Dawn ir-regoli ta' trasparenza f'dawn l-a\u0127\u0127ar snin \u0121ew esti\u017ci b'mod sinifikanti biex jinkludu ammont kbir ta' informazzjoni o\u0127ra.", "Dan l-a\u0127\u0127ar, ir-regoli \u0121ew issupplimentati b'dispo\u017cizzjonijiet \u0121odda ta' rapportar g\u0127al intermedjarji tat-taxxa (skeda informattiva) li joffru pariri li jistg\u0127u jwasslu g\u0127al eva\u017cjoni tat-taxxa jew frodi.", "Fl-istess \u0127in, in-netwerks fil-livell tal-UE ta' investigaturi tal-frodi ssa\u0127\u0127ew ukoll biex il-professjonisti mill-Istati Membri kollha jkunu jistg\u0127u jiskambjaw aktar informazzjoni u l-a\u0127jar prattiki.", "Madankollu, hemm g\u0127add ta' azzjonijiet li jistg\u0127u jittie\u0127du barra l-qafas tat-trasparenza fiskali tal-UE biex ji\u0121i minimizzat ir-riskju ta' eva\u017cjoni tat-taxxa fir-rigward ta' skemi ta\u010b-\u010bittadinanza g\u0127all-investituri b\u0127al meta jitqiesu l-kwistjonijiet li jqajmu g\u0127al finijiet ta' taxxa fil-\u0127idma li qed titwettaq mill-Istati Membri fil-Kunsill biex ji\u0121i riformat il-Kodi\u010bi ta' Kondotta g\u0127at-tassazzjoni tal-intrapri\u017ci u jekk ir-riskji imposti jimmeritawx l-inklu\u017cjoni ta' dawn il-kwistjonijiet fil-kriterji li l-lista tal-UE ta' \u0121uri\u017cdizzjonijiet fil-qasam tat-taxxa li ma jikkooperawx hija bba\u017cata fuqhom.", "G\u0127al aktar informazzjoni", "Stqarrija g\u0127all-istampa"]}
{"url": "https://ec.europa.eu/commission/presscorner/detail/mt/IP_19_584", "title": "T\u0127ejjija g\u0127all-Brexit: Il-Kummissjoni Ewropea tadotta \u017cew\u0121 proposti ta' kontin\u0121enza li jg\u0127inu biex jittaffa l-impatt fuq is-sajd tal-UE f'ka\u017c ta' Brexit ming\u0127ajr ma jintla\u0127aq ftehim", "category": "press_eu", "subcategory": "POLICY_AREA=MARAFFISH,BREXIT", "date": "Tue, 22 Jan 2019 23:00:00 GMT", "text": ["Min\u0127abba l-in\u010bertezza kontinwa fir-Renju Unit dwar ir-ratifika tal-Ftehim dwar il-\u0126ru\u0121, illum il-Kummissjoni adottat \u017cew\u0121 proposti le\u0121i\u017clattivi li jg\u0127inu biex jittaffa l-impatt sinifikanti fuq is-sajd tal-UE f'ka\u017c ta' Brexit ming\u0127ajr ma jintla\u0127aq ftehim.", "Din l-adozzjoni hija parti mit-t\u0127ejjija kontinwa u mill-\u0127idma ta' kontin\u0121enza tal-Kummissjoni u se tg\u0127in biex ti\u017cgura appro\u010b\u010b ikkoordinat fl-UE kollha f'dan ix-xenarju.", "L-ewwel proposta hija li s-sajjieda u l-operaturi fl-Istati Membri tal-UE jkunu jistg\u0127u jir\u010bievu kumpens ta\u0127t il-Fond Ewropew g\u0127all-Affarijiet Marittimi u s-Sajd g\u0127all-waqfien temporanju mill-attivitajiet tas-sajd.", "Dan se jg\u0127in biex, f'xenarju fejn ma jintla\u0127aq l-ebda ftehim, ikun hemm xi jpatti g\u0127al xi ftit mill-impatt ta' jekk l-ilmijiet tar-Renju Unit jing\u0127alqu f'daqqa g\u0127all-bastimenti tas-sajd tal-UE.", "It-tieni proposta temenda r-Regolament dwar il-\u0120estjoni Sostenibbli tal-Flotot Esterni.", "L-g\u0127an ta' din il-proposta huwa li ti\u017cgura li l-UE tkun f'po\u017cizzjoni li tag\u0127ti a\u010b\u010bess lill-bastimenti tar-Renju Unit g\u0127all-ilmijiet tal-UE sa tmiem l-2019, bil-kundizzjoni li l-bastimenti tal-UE jing\u0127ataw a\u010b\u010bess re\u010biproku g\u0127all-ilmijiet tar-Renju Unit ukoll.", "Il-proposta tipprevedi wkoll pro\u010bedura simplifikata biex il-bastimenti tar-Renju Unit ji\u0121u awtorizzati jistadu fl-ilmijiet tal-UE u l-bastimenti tal-UE ji\u0121u awtorizzati jistadu fl-ilmijiet tar-Renju Unit - jekk ir-Renju Unit jag\u0127ti dak l-a\u010b\u010bess.", "Din il-proposta hija limitata g\u0127all-2019 u hija bba\u017cata fuq il-ftehim fil-Kunsill tal-Agrikoltura u s-Sajd tas-17 u t-18 ta' Di\u010bembru 2018 dwar l-opportunitajiet tas-sajd g\u0127all-2019.", "Dawn il-mi\u017curi ta' kontin\u0121enza ma jistg\u0127ux itaffu l-impatt \u0121enerali ta' xenarju fejn ma jintla\u0127aq l-ebda ftehim, u lanqas ma jirreplikaw il-benefi\u010b\u010bji kollha tas-s\u0127ubija tal-UE jew it-termini ta' xi perjodu ta' tran\u017cizzjoni, kif previst fil-Ftehim dwar il-\u0126ru\u0121.", "Huma limitati g\u0127al dawn l-oqsma spe\u010bifi\u010bi fejn huwa assolutament me\u0127tie\u0121 li ji\u0121u protetti l-interessi vitali tal-UE u fejn il-mi\u017curi ta' t\u0127ejjija biss ma jkunux bi\u017c\u017cejjed.", "B\u0127ala regola, se jkunu temporanji fin-natura tag\u0127hom, se jkunu limitati fil-kamp ta' applikazzjoni u se ji\u0121u adottati unilateralment mill-UE.", "Il-passi li jmiss", "Dawn il-proposti huma so\u0121\u0121etti g\u0127all-pro\u010bedura ta' kode\u010bi\u017cjoni.", "Il-Kummissjoni se ta\u0127dem mal-Parlament Ewropew u mal-Kunsill biex ji\u017cguraw l-adozzjoni tal-atti le\u0121i\u017clattivi proposti biex sad-29 ta' Marzu 2019 ikunu fis-se\u0127\u0127.", "Kuntest", "Fid-19 ta' Di\u010bembru 2018, il-Kummissjoni ppubblikat it-tielet Komunikazzjoni dwar it-t\u0127ejjija g\u0127all-Brexit tag\u0127ha, li implimentat il-Pjan ta' Azzjoni ta' Kontin\u0121enza f'ka\u017c li ma jintla\u0127aq l-ebda ftehim.", "Din il-Komunikazzjoni inkludiet 14-il mi\u017cura f'numru limitat ta' oqsma u li fihom xenarju fejn ma jintla\u0127aq l-ebda ftehim jo\u0127loq xkiel kbir g\u0127a\u010b-\u010bittadini u g\u0127an-negozji fl-UE27.", "Dawn l-oqsma jinkludu s-servizzi finanzjarji, it-trasport bl-ajru, id-dwana u l-politika dwar il-klima, fost l-o\u0127rajn.", "Il-Kummissjoni ppubblikat ukoll 88 avvi\u017c ta' t\u0127ejjija spe\u010bifi\u010bi g\u0127as-settur biex tinforma lill-pubbliku dwar il-konsegwenzi tal-\u0127ru\u0121 tar-Renju Unit fin-nuqqas ta' kwalunkwe Ftehim dwar il-\u0126ru\u0121.", "Dawn huma disponibbli fil-lingwi uffi\u010bjali kollha tal-UE.", "Il-Kummissjoni kellha diskussjonijiet tekni\u010bi mal-Istati Membri tal-EU27 kemm fuq kwistjonijiet \u0121enerali ta' t\u0127ejjija kif ukoll fuq passi ta' t\u0127ejjija spe\u010bifi\u010bi, kemm fil-qasam settorjali, dak legali u dak amministrattiv.", "Is-slides u\u017cati f'dawn is-seminars tekni\u010bi huma disponibbli online.", "Il-Kummissjoni se tkompli timplimenta l-Pjan ta' Azzjoni ta' Kontin\u0121enza tag\u0127ha fil-\u0121img\u0127at li \u0121ejjin u se tkun qed tara hemmx \u0127tie\u0121a ta' aktar azzjoni min-na\u0127a tag\u0127ha, kif ukoll se tkompli tappo\u0121\u0121a lill-Istati Membri fil-\u0127idma ta' t\u0127ejjija tag\u0127hom.", "G\u0127al aktar informazzjoni", "Testi tal-proposti:", "Is-sit web tal-Kummissjoni dwar it-t\u0127ejjija g\u0127all-Brexit"]}
{"url": "https://ec.europa.eu/commission/presscorner/detail/mt/STATEMENT_19_547", "title": "Stqarrija tal-Kummissarju Thyssen fil-25 anniversarju tal-A\u0121enzija tal-UE g\u0127as-Sigurt\u00e0 u s-Sa\u0127\u0127a fuq il-Post tax-Xog\u0127ol", "category": "press_eu", "subcategory": "POLICY_AREA=ESAI", "date": "Tue, 22 Jan 2019 23:00:00 GMT", "text": ["L-2019 ifakkar il-25 anniversarju tal-A\u0121enzija Ewropea g\u0127as-Sigurt\u00e0 u s-Sa\u0127\u0127a fuq il-Post tax-Xog\u0127ol (EU-OSHA) f'Bilbao.", "B'\u010belebrazzjoni ta' din l-okka\u017cjoni, il-Kummissarju g\u0127all-Impjiegi, l-Affarijiet So\u010bjali, il-\u0126iliet u l-Mobilit\u00e0 tal-\u0126addiema, Marianne Thyssen, qalet:", "\u201cF'dawn l-a\u0127\u0127ar 25 sena, il-le\u0121i\u017clazzjoni Ewropea u l-isforzi bla waqfien tal-EU-OSHA \u0121abu l-postijiet tax-xog\u0127ol tag\u0127na aktar sikuri, taktar sani u aktar produttivi.", "L-Ewropea hija pijunier u g\u0127andha w\u0127ud mill-og\u0127la standards ta's-sa\u0127\u0127a u s-sikurezza fuq ix-xog\u0127ol fid-dinja.", "Qeg\u0127din nindirizzaw l-akbar kaw\u017ca ta' mwiet fuq il-post tax-xog\u0127ol: il-kan\u010ber okkupazzjonali.", "Naqqasna l-g\u0127add ta' \u0127addiema li mietu b'a\u010b\u010bident fuq ix-xog\u0127ol bi kwa\u017ci 25 %, u l-g\u0127add ta' \u0127addiema li rrapurtaw problema tas-sa\u0127\u0127a b'10 %.", "L-A\u0121enzija kellha rwol kru\u010bjali biex dan jinkiseb, u kienu involuti mill-qrib ukoll l-imsie\u0127ba so\u010bjali li addattaw l-isforzi tag\u0127na g\u0127ar-realt\u00e0 tal-kumpaniji.", "Il-Pilastru Ewropew tad-Drittijiet So\u010bjali pprovda l-appo\u0121\u0121 fl-og\u0127la livell politiku biex il-postijiet tax-xog\u0127ol Ewropej isiru sa\u0127ansitra aktar sikuri u sani, u twaqt il-mandat tieg\u0127i, ressaqt proposti konkrekti biex il-\u0127addiema ji\u0121u protetti aktar kontra l-kimi\u010bi li jikkaw\u017caw il-kan\u010ber.", "Se nkomplu l-\u0127idma tag\u0127na biex iintejbu lill-Ewropa biex tkun post fejn il-\u0127addiema Ewropej kollha jmorru lura d-dar kuljum b'sa\u0127\u0127ithom u sikuri wara x-xog\u0127ol.\u201d", "Kuntest", "Il-protezzjoni tas-sa\u0127\u0127a u s-sikurezza tal-\u0127addiema tal-UE hija prijorit\u00e0 ewlenija g\u0127al din il-Kummissjoni.", "L-UE ilha fuq quddiem fl-istandards g\u0127oljin tal-protezzjoni tal-\u0127addiema.", "Mill-bidu ta' dan il-mandat, il-Kummissjoni minnufih ippre\u017centat tliet revi\u017cjonijiet Direttiva dwar il-Kar\u010bino\u0121eni u l-Muta\u0121eni biex titkompla din il-\u0127idma.", "Bl-introduzzjoni ta' valuri ta' limitu indikattivi \u0121odda jew aktar stretti g\u0127al 22 kimika li jikkaw\u017caw il-kan\u010ber fuq il-post tax-xog\u0127ol, fil-50 sena li \u0121ejjin se jissalvaw mill-mewt prematur aktar minn 100,000 persuna, u se jkunu i\u017cjed protetti aktar minn 20 miljun \u0127addiem fl-Ewropa.", "Barra minn hekk, f'Jannar tal-2017 il-Kummissjoni nediet programm ta' sentejn g\u0127all-a\u0121\u0121ornament tal-le\u0121i\u017clazzjoni tal-UE dwar is-sa\u0127\u0127a u s-sikurezza.", "L-g\u0127an ta' dan il-programm huwa li ji\u017cgura li l-qafas tal-UE g\u0127as-sa\u0127\u0127a u s-sikurezza jibqa' validu fil-futur, li jo\u0127loq kundizzjonijiet ekwi fl-UE u li j\u017cid il-konformit\u00e0 u l-e\u017cekuzzjoni fil-prattika.", "L-A\u0121enzija Ewropea g\u0127as-Sigurt\u00e0 u s-Sa\u0127\u0127a fuq il-Post tax-Xog\u0127ol (EU-OSHA) tikkontribwixxi biex l-Ewropa ssir post fejn wie\u0127ed ja\u0127dem b'mod aktar sikur, i\u017comm aktar b'sa\u0127\u0127tu u jkun aktar produttiv.", "L-A\u0121enzija twettaq ir-ri\u010berki, ti\u017cviluppa u xxerred l-informazzjoni affidabbli, ibbilan\u010bjata u imparzjali dwar is-sa\u0127\u0127a u s-sikurezza, u torganizza l-kampanji ta' sensibilizzazzjoni pan-Ewropej.", "Din l-A\u0121enzija \u0121iet stabbilita mill-Unjoni Ewropea fl-1994 u hija bba\u017cata f'Bilbao, fi Spanja.", "Hija tg\u0127aqqad flimkien rappre\u017centanti tal-Kummissjoni Ewropea, tal-gvernijiet tal-Istati Membri, tal-organizzazzjonijiet tal-impjegaturi u tal-\u0127addiema, kif ukoll esperti ewlenin minn kull Stat Membru tal-UE u lil hinn minnha.", "G\u0127al aktar informazzjoni", "Stqarrija g\u0127all-istampa: \u0126arsien g\u0127all-\u0127addiema kontra s-sustanzi kimi\u010bi li jikkaw\u017caw il-kan\u010ber: Stqarrija tal-Kummissarju Thyssen wara l-ftehim bejn l-istituzzjonijiet tal-UE", "Stqarrija g\u0127all-istampa: Il-Kummissjoni tniedi inizjattiva \u0121dida biex ittejjeb is-sa\u0127\u0127a u s-sikurezza tal-\u0127addiema", "Skeda informattiva: Prijoritajiet so\u010bjali tal-Kummissjoni Juncker", "Segwi lil EU-OSHA fuq Facebook, Twitter, LinkedIn, YouTube jew inkiteb biex tir\u010bievi l-bullettin fix-xahar tag\u0127ha OSHmail.", "Tista' wkoll tirre\u0121istra biex tir\u010bievi a\u0127barijiet u informazzjoni regolari ming\u0127and EU-OSHA permezz tal-RSS feeds.", "Segwi lil Marianne Thyssen fuq Facebook u Twitter", "Inkiteb biex tir\u010bievi bl-email u bla \u0127las il-bullettin tal-Kummissjoni Ewropea dwar l-impjiegi, l-affarijiet so\u010bjali u l-inklu\u017cjoni"]}
{"url": "https://ec.europa.eu/commission/presscorner/detail/mt/IP_19_525", "title": "Is-Suq Uniku Di\u0121itali: In-negozjaturi tal-UE ftehmu dwar ir-regoli l-\u0121odda g\u0127at-tpartit tad-<i>data</i> tas-settur pubbliku", "category": "press_eu", "subcategory": "POLICY_AREA=DIGAG", "date": "Mon, 21 Jan 2019 23:00:00 GMT", "text": ["In-negozjaturi tal-Parlament Ewropew, tal-Kunsill tal-UE u tal-Kummissjoni la\u0127qu ftehim dwar direttiva riveduta li se tiffa\u010bilita d-disponibbilt\u00e0 u l-u\u017cu mill-\u0121did tad- data tas-settur pubbliku.", "Id-data hija l-fjuwil li jsuq it-tkabbir ta' \u0127afna prodotti u servizzi di\u0121itali.", "Fattur importanti li ja\u010b\u010bellera l-innovazzjoni Ewropea f'oqsma kompetittivi \u0127afna, b\u0127all-intelli\u0121enza artifi\u010bjali, li je\u0127tie\u0121u l-a\u010b\u010bess g\u0127al \u0127afna data ta' kwalit\u00e0, huwa li na\u010b\u010bertaw li din id-data ta' kwalit\u00e0 u ta' valur g\u0127oljin tkun disponibbli liberament u g\u0127al \u0127afna utenti.", "B'konformit\u00e0 s\u0127i\u0127a mar-Regolament tal-UE dwar il-Protezzjoni \u0120enerali tad-Data, id-Direttiva l-\u0121dida dwar id-Data Miftu\u0127a u l-Informazzjoni tas-Settur Pubbliku (PSI) - li, pere\u017cempju, tista' tkun kwalunkwe informazzjoni mid-data personali anonimizzata dwar l-u\u017cu tal-ener\u0121ija fid-dar sal-informazzjoni \u0121enerali tal-edukazzjoni nazzjonali dwar il-livelli tal-litteri\u017cmu - ta\u0121\u0121orna l-qafas li jistabbilixxi l-kundizzjonijiet li fihom id-data tas-settur pubbliku g\u0127andha ssir disponibbli g\u0127all-u\u017cu mill-\u0121did, b'attenzjoni partikolari fuq l-ammonti ta' data ta' valur kbir li dejjem qed ti\u017cdied, li hija disponibbli b\u0127alissa.", "Il-Vi\u010bi President g\u0127as-Suq Uniku Di\u0121itali Andrus Ansip stqarr: \u201cId-data qed issir dejjem i\u017cjed indispensabbli g\u0127all-ekonomija tal-lum, u jekk ji\u0121i lliberat il-potenzjal tad-data miftu\u0127a pubblika, dan jista' jirri\u017culta f'benefi\u010b\u010bji ekonomi\u010bi kbar.", "Il-valur ekonomiku dirett totali tal-informazzjoni tas-settur pubbliku u tad-data mill-impri\u017ci pubbli\u010bi huwa mistenni li ji\u017cdied minn EUR 52 biljun fl-2018 g\u0127al EUR 194 biljun sal-2030.", "B'dawn ir-regoli l-\u0121odda stabbiliti, ni\u017cguraw li nistg\u0127u nisfruttaw dan it-tkabbir bis-s\u0127i\u0127\u201d", "Il-Kummissarju g\u0127all-Ekonomija u s-So\u010bjet\u00e0 Di\u0121itali, Mariya Gabriel, \u017ciedet tg\u0127id: \u201cL-informazzjoni tas-settur pubbliku di\u0121\u00e0 t\u0127allset mill-pubbliku permezz tat-taxxi.", "Li din ti\u0121i lliberalizzata i\u017cjed biex ter\u0121a' tintu\u017ca huwa ta' benefi\u010b\u010bju g\u0127all-ekonomija tad-data Ewropea billi jsiru possibbli prodotti u servizzi \u0121odda u innovattivi, pere\u017cempju fuq il-ba\u017ci tat-teknolo\u0121iji tal-intelli\u0121enza artifi\u010bjali.", "I\u017cda barra l-ekonomija, id-data miftu\u0127a tas-settur pubbliku hija importanti wkoll g\u0127ad-demokrazija u g\u0127as-so\u010bjet\u00e0 tag\u0127na g\u0127aliex tkattar it-trasparenza u hija sostenn g\u0127ad-dibattiti pubbli\u010bi informati bil-fatti.\u201d", "B\u0127ala parti mill-politika tal-UE dwar id-Data Miftu\u0127a, ise\u0127\u0127u regoli li j\u0127e\u0121\u0121u lill-Istati Membri jiffa\u010bilitaw l-u\u017cu mill-\u0121did tad-data tas-settur pubbliku b'restrizzjonijiet minimi, jew ming\u0127ajr restrizzjonijiet legali, tekni\u010bi u finanzjarji.", "I\u017cda d-dinja di\u0121itali nbidlet b'mod drammatiku minn meta \u0121ew introdotti r-regoli fl-2003.", "X'ikopru r-regoli l-\u0121odda?", "Il-Passi li Jmiss", "Issa l-Parlament Ewropew u l-Kunsill tal-UE jridu jadottaw ir-regoli riveduti b'mod formali.", "L-Istati Membri mbag\u0127ad ikollhom jimplimentawhom fi \u017cmien sentejn qabel ma jid\u0127lu fis-se\u0127\u0127.", "Il-Kummissjoni se tibda ta\u0127dem mal-Istati Membri fuq l-identifikazzjoni tas-settijiet tad-data ta' valur kbir li se ji\u0121u stabbiliti f'att ta' implimentazzjoni.", "Kuntest", "L-u\u017cu mill-\u0121did tad-data \u0121\u0121enerata mill-korpi tas-settur pubbliku (e\u017c. data legali, tat-traffiku, meteorolo\u0121ika u finanzjarja e\u010b\u010b.) g\u0127al skopijiet kummer\u010bjali u mhux kummer\u010bjali huwa rregolat mid-Id-Direttiva Nru 2003/98/KE dwar l-u\u017cu mill-\u0121did ta' informazzjoni tas-settur pubbliku, li \u0121iet rie\u017caminata fl-2013.", "Fil-25 ta' April 2018, il-Kummissjoni adottat il-Pakkett tal-2018 dwar id-Data li g\u0127all-ewwel darba jinkludi tipi differenti ta' data f'qafas politiku koerenti li jag\u0127mel u\u017cu minn diversi strumenti politi\u010bi.", "Ir-rie\u017cami tad-Direttiva dwar l-Informazzjoni tas-Settur Pubbliku (id-Direttiva dwar il-PSI), b\u0127ala parti minn dan il-pakkett, kienet is-su\u0121\u0121ett ta' pro\u010bess wiesa' ta' konsultazzjoni pubblika.", "Kull u\u017cu mill-\u0121did ta' data personali skont id-Direttiva dwar id-Data Miftu\u0127a u l-Informazzjoni tas-Settur Pubbliku (PSI) irid ikun jirrispetta bis-s\u0127i\u0127 ir-regoli u l-obbligi li hemm fir-Regolament tal-UE dwar il-Protezzjoni \u0120enerali tad-Data.https://ec.europa.eu/info/law/law-topic/data-protection/data-protection-eu", "G\u0127al aktar informazzjoni:"]}
{"url": "https://ec.europa.eu/commission/presscorner/detail/mt/IP_18_6004", "title": "Il-\u0121estjoni tal-fruntieri: L-UE tiffirma ftehim mal-Albanija ta' kooperazzjoni mal-A\u0121enzija Ewropea g\u0127all-Gwardja tal-Fruntiera u tal-Kosta", "category": "press_eu", "subcategory": "POLICY_AREA=HOMEAFF", "date": "Thu, 04 Oct 2018 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Fil-5 ta' Ottubru 2018, l-Unjoni Ewropea ffirmat ftehim mal-Albanija ta' kooperazzjoni rigward il-\u0121estjoni tal-fruntieri bejn l-Albanija u l-A\u0121enzija Ewropea g\u0127all-Gwardja tal-Fruntiera u tal-Kosta (Frontex).", "Il-Ftehim \u0121ie ffirmat f'isem l-UE minn Herbert Kickl, il-Ministru g\u0127all-Intern tal-Awstrija u l-President tal-Kunsill, u minn Dimitris Avramopoulos, il-Kummissarju g\u0127all-Migrazzjoni, l-Affarijiet Interni u \u010b-\u010aittadinanza u f'isem Fatimir Xhafaj, il-Ministru tal-intern tal-Albanija.", "Dimitris Avramopoulos, il-Kummissarju g\u0127all-Migrazzjoni, l-Affarijiet Interni u \u010b-\u010aittadinanza: \u201cL-isfidi migratorji u ta' sigurt\u00e0 ma jieqfux mal-fruntieri esterni tag\u0127na.", "Lanqas g\u0127alina.", "Ewropa li tipprote\u0121i hija Ewropa li ta\u0127dem flimkien ma' pajji\u017ci s\u0127ab fil-vi\u010binat tag\u0127ha u lil hinn minnu.", "Il-Ftehim tal-lum mal-Albanija \u2013 l-ewwel ta' dan it-tip ma' pajji\u017c terz \u2013 huwa pass importanti tal-kooperazzjoni esterna tal-UE rigward il-\u0121estjoni tal-fruntieri.", "Nittama li dan se iwitti t-triq g\u0127al aktar kooperazzjoni mar-re\u0121jun kollu tal-Balkani tal-Punent.", "Herbert Kickl, il-Ministru g\u0127all-Intern tal-Awstrija: \u201cL-introduzzjoni ta' mi\u017curi \u0121odda biex jittejbu l-kontrolli fuq il-fruntieri esterni tal-UE, wassletg\u0127al tnaqqis sinifikanti fil-qsim illegali tal-fruntieri.", "I\u017cda g\u0127ad hemm aktar x'jista' jsir.", "Il-kooperazzjoni mal-\u0121irien tag\u0127na hija partikolarment importanti.", "Dan il-ftehim se jippermettilna li n\u017cidu l-appo\u0121\u0121 tag\u0127na lill-Albanija fil-qasam tal-\u0121estjoni tal-fruntieri.", "Dan il-qbil jippermetti lill-A\u0121enzija Ewropea g\u0127all-Gwardja tal-Fruntiera u tal-Kosta biex tikkoordina l-kooperazzjoni operattiva bejn l-Istati Membri tal-UE u l-Albanija f'dak li g\u0127andu x'jaqsam ma' \u0121estjoni tal-fruntieri esterni tal-UE.", "Il-Gwardja Ewropea tal-Fruntiera u tal-Kosta se tkun kapa\u010bi tie\u0127u azzjoni fil-fruntiera esterna, li tinvolvi wie\u0127ed jew aktar stati membri \u0121irien u l-Albanija.", "Dan jista' jinkludi intervent fit-territorju Albani\u017c, so\u0121\u0121ett g\u0127al ftehim mal-Albanija.", "L-attivitajiet inklu\u017ci mill-ftehim huma mmirati biex jindirizzaw il-migrazzjoni irregolari, b'mod partikolari l-bidliet f'daqqa tal-flussi migratorji, u l-kriminalit\u00e0 transfruntiera, u jistg\u0127u jinvolvu l-provvediment ta' assistenza teknika u operattiva akbar fil-fruntiera.", "G\u0127al kull operazzjoni, g\u0127andu ji\u0121i miftiehem pjan bejn l-A\u0121enzija Ewropea g\u0127all-Gwardja tal-Fruntiera u tal-Kosta u l-Albanija.", "Il-Passi li Jmiss", "L-abbozz ta' de\u010bi\u017cjoni dwar il-konklu\u017cjoni tal-ftehim intbag\u0127at lill-Parlament Ewropew, li se jkun mistieden biex jag\u0127ti l-kunsens tieg\u0127u sabiex il-ftehim ji\u0121i konklu\u017c.", "Sfond", "Il-ftehim ta' status tal-lum mal-Albanija huwa l-ewwel wie\u0127ed li qed ji\u0121i konklu\u017c ma' pajji\u017c terz.", "In-negozjati mal-Albanija bdew f'Di\u010bembru 2017 u l-abbozz ta' ftehim ta' status ing\u0127ata bidu mill-Kummissarju Avramopoulos, u l-Ministru g\u0127all-Intern Albani\u017c Xhafaj fi Frar.", "Fit-13 ta' Lulju 2018 il-Kunsill awtorizza l-iffirmar tal-ftehim..", "L-abbozz ta' ftehimiet dwar l-istatus kienu di\u0121\u00e0 ng\u0127ataw biduma' dik li kienet ir-Repubblika Jugoslava tal-Ma\u010bedonja (fit-18 ta' Lulju) u mas-Serbja (fl-20 ta' Settembru).", "In-negozjati mal-Montenegro u mal-Bo\u017cnija-\u0126erzegovina jinsabu g\u0127addejjin.", "L-A\u0121enzija Ewropea g\u0127all-Gwardja tal-Fruntiera u tal-Kosta tista' twettaq skjeramenti u operazzjonijiet kon\u0121unti fit-territorju ta' pajji\u017ci \u0121irien li mhumiex fl-UE, so\u0121\u0121etti g\u0127all-konklu\u017cjoni pre\u010bedenti ta' ftehim dwar l-istatus bejn l-Unjoni Ewropea u l-pajji\u017c ikkon\u010bernat.", "F'Settembru, il-Kummissjoni pproponiet li l-Gwardja Ewropea tal-Fruntiera u tal-Kosta tkompli tissa\u0127\u0127a\u0127, ting\u0127ata l-livell xieraq ta' ambizzjoni u li ji\u0121i permess li l-operazzjonijiet u l-iskjeramenti kon\u0121unti jse\u0127\u0127u f'pajji\u017ci lil hinn mill-vi\u010binat immedjat tal-UE.", "G\u0127al Aktar Informazzjoni", "Ftehim dwar l-istatus bejn l-UE u l-Albanija dwar azzjonijiet imwettqa mill-A\u0121enzija Ewropea g\u0127all-Gwardja tal-Fruntiera u tal-Kosta fl-Albanija", "Stqarrija g\u0127all-Istampa: Il-\u0121estjoni tal-fruntieri: l-A\u0121enzija Ewropea g\u0127all-Gwardja tal-Fruntiera u tal-Kosta ssa\u0127\u0127a\u0127 il-kooperazzjoni operattiva mal-Albanija", "Stqarrija g\u0127all-istampa: Gwardja Ewropea tal-Fruntiera u tal-Kosta: Il-ftehim mil\u0127uq dwar il-kooperazzjoni operattiva mas-Serbja", "Stqarrija g\u0127all-istampa: Gwardja Ewropea tal-Fruntiera u tal-Kosta: ftehim ta' kooperazzjoni operattiva mil\u0127uq ma' dik li kienet ir-Repubblika Jugoslava tal-Ma\u010bedonja"]}
{"url": "https://ec.europa.eu/commission/presscorner/detail/mt/IP_18_5984", "title": "Il-Qorti Ewropea tal-Awdituri tiffirma l-kontijiet tal-UE g\u0127all-11-il darba konsekuttiva", "category": "press_eu", "subcategory": "POLICY_AREA=BUDFINPROG,BUDGET", "date": "Wed, 03 Oct 2018 22:00:00 GMT", "text": ["Il-Qorti Ewropea tal-Awdituri a\u010b\u010bertat il-korrettezza tal-kontijiet annwali tal-UE g\u0127all-\u0127dax-il sena konsekuttiva, billi sabithom veri u \u0121usti.", "Il-Kummissarju G\u00fcnther H. Oettinger, inkarigat mill-ba\u0121it u mir-ri\u017corsi umani, qal: \u201cNilqa' s-sejbiet tal-Qorti; ir-rapport juri li qed nonfqu flusna tajjeb.", "Il-ba\u0121it tal-UE hu \u017cg\u0127ir \u2014 i\u017cda jag\u0127mel differenza kbira g\u0127al miljuni ta' Ewropej.", "Huwa g\u0127odda unika biex jipprote\u0121i, jag\u0127ti s-setg\u0127a u jiddefendi li\u010b-\u010bittadini tag\u0127na f'dinja fejn \u0127afna mill-kwistjonijiet l-aktar ur\u0121enti jmorru lil hinn mill-fruntieri ta' pajji\u017c wie\u0127ed.", "Din hija wkoll ir-ra\u0121uni g\u0127aliex il-Kummissjoni Ewropea qed ta\u0127dem qatig\u0127 biex ti\u017cgura li l-ba\u0121it tal-UE huwa ffokat fuq il-\u0127olqien ta' valur mi\u017cjud reali.", "Naturalment, biex inkomplu nwasslu r-ri\u017cultati g\u0127a\u010b-\u010bittadini madwar l-UE wara l-2020, a\u0127na ne\u0127tie\u0121u l-appo\u0121\u0121 tal-Parlament Ewropew u tal-Kunsill g\u0127al adozzjoni f'waqtha tal-ba\u0121it fit-tul li jmiss.\u201d", "L-g\u0127an tal-Kummissjoni b\u0127ala amministratur tal-ba\u0121it tal-UE huwa li ji\u0121i \u017cgurat li, ladarba programm jing\u0127alaq u l-kontrolli kollha jitwettqu, il-livell ta' \u017cball jibqa' ta\u0127t it-2% \u2014 il-livell ikkunsidrat mill-Qorti b\u0127ala materjali.", "Dan inkiseb fl-2017, peress li r-rata ta' \u017cbalji la\u0127qet \u010bifra ta' livell baxx rekord.", "Il-Kummissjoni tistma li, wara l-korrezzjonijiet u l-irkupri, il-livell ta' \u017cball li jkun fadal g\u0127an-nefqa tal-2017 ser ikun inqas minn 1 %.", "Kooperazzjoni attwali mal-Istati Membri", "L-Istati Membri jamministraw madwar 75% tan-nefqa tal-UE u l-Kummissjoni qed ta\u0127dem mill-qrib mag\u0127hom biex ti\u017cgura li l-flus jintefqu b'mod effettiv u effi\u010bjenti.", "Il-Kummissjoni \u0127adet serje ta' passi biex tappo\u0121\u0121a lill-Istati Membri jipprogrammaw il-fondi ta\u0127t il-\u0121estjoni kondivi\u017ca kemm jista' jkun kmieni fil-perjodu ta' programmazzjoni, biex il-pro\u0121etti jitlestew fil-\u0127in u biex ji\u0121u pre\u017centati l-fatturi g\u0127ar-rimbor\u017c.", "L-g\u0127an huwa li ji\u0121i evitat li jse\u0127\u0127u l-i\u017cbalji - billi l-Istati Membri jiskopru, jirrappurtaw u jikkore\u0121u kwalunkwe irregolarit\u00e0 kmieni, biex ma jirriskjawx li jitilfu l-fondi li kieku jkunu intitolati g\u0127alihom.", "Ir-Regolament Finanzjarju a\u0121\u0121ornat jipprevedi aktar kooperazzjoni intensa bejn il-Kummissjoni Ewropea u l-awtoritajiet nazzjonali, li g\u0127andha twassal g\u0127al infiq aktar effettiv u kontrolli a\u0127jar.", "Regoli aktar sempli\u010bi biex ti\u017cdied l-effettivit\u00e0 tal-finanzjament mill-UE.", "Regoli aktar sempli\u010bi jnaqqsu l-i\u017cbalji u jwasslu g\u0127al aktar valur mi\u017cjud g\u0127a\u010b-\u010bittadini tal-UE.", "L-a\u010b\u010bess g\u0127all-finanzjament mill-UE ta\u0127t il-ba\u0121it fit-tul attwali g\u0127all-2014\u20132020 di\u0121\u00e0 huwa aktar fa\u010bli meta mqabbel mal-passat.", "Fir-rebbieg\u0127a tal-2018, il-Kummissjoni Ewropea, il-Parlament u l-Kunsill qablu dwar sett \u0121did ta' regoli finanzjarji \u2014 ir-Regolament Finanzjarju, li jnaqqas il-burokrazija sa\u0127ansitra aktar.", "Il-\u0127idma tal-Kummissjoni ma tiqafx hemm.", "Is-simplifikazzjoni hija fil-qalba tal-proposta tal-Kummissjoni g\u0127all-ba\u0121it fit-tul li jmiss tal-UE.", "Il-Kummissjoni issa qed ta\u0127dem b'mod intensiv flimkien mal-Parlament Ewropew u l-Kunsill biex ikollhom ftehim fil-prin\u010bipju qabel l-elezzjonijiet Ewropej fl-2019 sabiex jippermettu li l-programmi l-\u0121odda, minn Erasmus g\u0127al finanzjament tar-ri\u010berka jew l-appo\u0121\u0121 g\u0127ar-re\u0121juni tag\u0127na, jibdew fil-\u0127in.", "Iffokar fuq il-valur mi\u017cjud tal-infiq tal-UE", "Ta' importanza ewlenija g\u0127all-Kummissjoni f'dawn l-a\u0127\u0127ar snin kien li kull ewro li jintefaq ji\u0121\u0121enera valur mi\u017cjud.", "Di\u0121\u00e0 fl-2015, il-Kummissjoni pproponiet serje ta' azzjonijiet f'erba' oqsma ta' prijorit\u00e0 biex ikompli ji\u0121i massimizzat il-valur mi\u017cjud tal-infiq tal-UE.", "L-enfasi fuq il-valur mi\u017cjud tal-UE huwa fil-qalba tal-proposta tal-Kummissjoni g\u0127al Qafas Finanzjarju Pluriennali g\u0127all-2021\u20132027.", "Hija tfittex li ji\u0121u stabbiliti objettivi aktar \u010bari u tiffoka aktar fuq il-prestazzjoni.", "L-g\u0127an huwa li jsir iktar fa\u010bli biex ir-ri\u017cultati ji\u0121u mmonitorjati u mkejla \u2014 u li jsiru l-bidliet fejn me\u0127tie\u0121.", "Dan huwa mistenni li jkompli jtejjeb il-mod kif jintefaq il-ba\u0121it tal-UE.", "L-irkupru tal-Fondi tal-UE li jintefqu b'mod skorrett", "Il-Kummissjoni qed tag\u0127mel monitora\u0121\u0121 tal-implimentazzjoni tal-ba\u0121it tal-UE fuq il-post.", "Jekk l-Istati Membri jew il-benefi\u010bjarji finali jinstab li nefqu l-flus tal-UE b'mod skorrett, il-Kummissjoni tie\u0127u mi\u017curi ta' rkupru.", "Fl-2017, il-Kummissjoni rkuprat EUR 2.8 biljun, ugwali g\u0127al 2.1 % tal-\u0127lasijiet g\u0127all-ba\u0121it tal-UE.", "B\u0127ala konsegwenza, l-ammont attwalment f'riskju huwa inqas mil-limitu ta' 2 % ladarba l-korrezzjonijiet u l-rkupri ji\u0121u kkunsidrati.", "Opinjoni kwalifikata dwar il-pagamenti tal-2017", "Il-Qorti tal-\u0120ustizzja tat, g\u0127at-tieni sena konsekuttiva, opinjoni kwalifikata dwar il-pagamenti tal-2017 \u2014 livell wie\u0127ed biss ta\u0127t opinjoni nadifa.", "Ir-rapport g\u0127alhekk juri aktar titjib f'termini ta' konformit\u00e0 u prestazzjoni, u jikkonferma li l-Kummissjoni qed issegwi d-direzzjoni t-tajba.", "Filwaqt li opinjoni nadifa tfisser li \u010b-\u010bifri huma veri u \u0121usti, opinjoni kwalifikata twassal sabiex jing\u0127ad li hemm kwistjonijiet minuri biss li g\u0127ad irid ji\u0121u rran\u0121ati.", "Kuntest", "Il-pubblikazzjoni tar-Rapport Annwali mill-Qorti Ewropea tal-Awdituri tibda \u201cl-pro\u010bedura ta' kwittanza\u201d annwali tal-ba\u0121it tal-UE.", "Biex t\u0127ejji t-triq g\u0127all-pro\u010bess, f'\u0120unju 2018 il-Kummissjoni adottat ir-Rapport Annwali dwar il-\u0120estjoni u l-Prestazzjoni tag\u0127ha dwar l-implimentazzjoni tal-ba\u0121it tal-UE tal-2017.", "Dan ir-rapport jikkonferma li l-ba\u0121it tal-UE fl-2017 g\u0127en biex jinkisbu l-prijoritajiet politi\u010bi tal-Unjoni Ewropea, \u0127oloq valur mi\u017cjud g\u0127a\u010b-\u010bittadini tal-UE u ntefaq f'konformit\u00e0 mar-regoli tal-UE.", "Il-livell stmat ta' \u017cball mhuwiex mi\u017cura ta' frodi, ineffi\u010bjenza jew skart.", "Huwa sempli\u010biment stima tal-flus li di\u0121\u00e0 t\u0127allsu mill-ba\u0121it tal-UE minkejja n-nuqqas ta' konformit\u00e0 ma' \u010berti regoli.", "G\u0127al Aktar Informazzjoni", "Ir-Rapport Annwali tal-\u0120estjoni u tal-Prestazzjoni g\u0127all-2017", "Il-proposta tal-Kummissjoni dwar il-Qafas Finanzjarju Pluriennali li jmiss", "Rapport annwali tal-Qorti tal-Awdituri dwar l-implimentazzjoni tal-ba\u0121it fl-2017"]}
{"url": "https://ec.europa.eu/commission/presscorner/detail/mt/STATEMENT_18_6001", "title": "Stqarrija kon\u0121unta tal-Vi\u010bi President Ansip u l-Kummissarju Gabriel dwar il-votazzjoni tal-Parlament Ewropew fuq ir-regoli l-\u0121odda tal-UE li jiffa\u010bilitaw il-moviment liberu tad-data mhux personali", "category": "press_eu", "subcategory": "POLICY_AREA=DIGAG", "date": "Wed, 03 Oct 2018 22:00:00 GMT", "text": ["Illum il-Parlament Ewropew adotta Regolament dwar il-moviment liberu tad-data mhux personali, li kien \u0121ie propost mill-Kummissjoni Ewropea f'Settembru 2017.", "Il-Vi\u010bi President g\u0127as-Suq Uniku Di\u0121itali, Andrus Ansip, u l-Kummissarju g\u0127all-Ekonomija u s-So\u010bjet\u00e0 Di\u0121itali, Mariya Gabriel, esprimew is-sodisfazzjon tag\u0127hom dwar dan fi stqarrija kon\u0121unta:", "\u201cNinsabu kuntenti bil-vot tal-lum fil-Parlament Ewropew.", "Ekonomija u so\u010bjet\u00e0 di\u0121itali ma jistg\u0127ux je\u017cistu ming\u0127ajr data, u dan ir-Regolament jikkonkludi pilastru ewlieni ie\u0127or tas-Suq Uniku Di\u0121itali.", "Huwa biss billi d-data ti\u010b\u010birkola liberament li l-Ewropa tkun tista' tie\u0127u l-aqwa frott mill-opportunitajiet offruti mill-progress di\u0121itali, u minn teknolo\u0121iji b\u0127all-intelli\u0121enza artifi\u010bjali u s-superkompjuters.", "Dan ir-Regolament jag\u0127mel g\u0127ad-data mhux personali dak li r-Regolament \u0120enerali dwar il-Protezzjoni tad-Data di\u0121\u00e0 g\u0127amel g\u0127ad-data personali: ikompli jo\u0127loq il-moviment liberu u sikur madwar l-Unjoni Ewropea.", "Bis-sa\u0127\u0127a tal-vot tieg\u0127u, il-Parlament Ewropew bag\u0127at sinjal \u010bar lin-negozji kollha tal-Ewropa: ma tag\u0127milx differenza f'liema parti tal-UE ta\u0127\u017cen u tippro\u010bessa d-data tieg\u0127ek \u2013 ir-rekwi\u017citi fuq il-lokalizzazzjoni tad-data fi \u0127dan l-Istati Membri huma xi \u0127a\u0121a tal-passat.", "Ir-regoli l-\u0121odda se jag\u0127tu spinta kbira lill-ekonomija Ewropea tad-data, billi jift\u0127u l-bibien biex \u0127afna startups u SMEs Ewropej ikunu jistg\u0127u jo\u0127olqu servizzi \u0121odda permezz ta' innovazzjoni g\u0127ad-data transfruntiera.", "Dan jista' jwassal g\u0127al \u017cieda ta' 4 %, ji\u0121ifieri \u20ac739 biljun, fil-PDG tal-UE di\u0121\u00e0 sal-2020.", "Flimkien mar-Regolament \u0120enerali dwar il-Protezzjoni tad-Data, ir-Regolament dwar il-moviment liberu tad-data mhux personali se jippermetti lill-UE tgawdi bis-s\u0127i\u0127 mill-ekonomija globali msejsa fuq id-data tal-lum u ta' g\u0127ada\u201d.", "Kuntest", "Mindu \u0121iet adottata l-Komunikazzjoni dwar l-Ekonomija Ewropea tad-Data f'Jannar 2017 b\u0127ala parti mill-istrate\u0121ija g\u0127as-Suq Uniku Di\u0121itali, il-Kummissjoni organizzat konsultazzjoni pubblika bl-internet, kif ukoll djalogi strutturati mal-Istati Membri, filwaqt li offriet g\u0127add ta' sessjonijiet ta' \u0127idma ma' partijiet ikkon\u010bernati varji.", "Dawn l-inizjattivi ta' \u0121bir tal-evidenza wasslu g\u0127all-pubblikazzjoni ta' valutazzjoni tal-impatt.", "Fid-19 ta' \u0120unju 2018, il-Kummissjoni Ewropea, il-Kunsill tal-UE u l-Parlament Ewropew la\u0127qu ftehim politiku provi\u017cjonali fuq ir-Regolament dwar il-moviment liberu tad-data mhux personali.", "L-g\u0127an ta' dan ir-Regolament huwa li jne\u0127\u0127i x-xkiel g\u0127all-moviment liberu tad-data mhux personali.", "Wara l-vot po\u017cittiv tal-lum fil-Parlament Ewropew, il-Kunsill tal-UE se jadotta r-Regolament fil-\u0121img\u0127at li \u0121ejjin, qabel ma jid\u0127ol fis-se\u0127\u0127 sa tmiem is-sena.", "Ladarba ji\u0121i adottat formalment, l-Istati Membri se jkollhom 6 xhur biss japplikaw ir-regoli l-\u0121odda.", "Ir-Regolament dwar il-moviment liberu tad-data mhux personali ma g\u0127andu ebda impatt fuq l-applikazzjoni tar-Regolament \u0120enerali dwar il-Protezzjoni tad-Data (GDPR), billi ma jkoprix id-data personali.", "Madankollu, i\u017c-\u017cew\u0121 Regolament se ja\u0127dmu flimkien biex jippermettu l-moviment liberu ta' kwalunkwe data \u2013 personali u mhux personali \u2013, u b'hekk jo\u0127olqu spazju uniku Ewropew g\u0127ad-data.", "Fil-ka\u017c ta' sett ta' data m\u0127allat, id-dispo\u017cizzjoni tal-GDPR li tiggarantixxi l-moviment liberu tad-data personali se tapplika g\u0127all-parti tas-sett bid-data personali, u l-prin\u010bipju tal-moviment liberu tad-data mhux personali se japplikaw g\u0127all-parti mhux personali.", "G\u0127al aktar tag\u0127rif:", "Skeda informattiva: Free Flow of Data", "Mistoqsijiet u twe\u0121ibiet: A framework for the free flow of non-personal data in the EU", "Skeda informattiva: Creating a Digital Single Market European Commission actions since 2015"]}
{"url": "https://ec.europa.eu/commission/presscorner/detail/mt/IP_18_5966", "title": "ECOFIN: Il-Kummissjoni tilqa' l-progress miksub fit-triq lejn sistema riformata tal-UE g\u0127all-VAT", "category": "press_eu", "subcategory": "POLICY_AREA=TAXCUAA", "date": "Mon, 01 Oct 2018 22:00:00 GMT", "text": ["Il-Kummissjoni Ewropea laqg\u0127et il-progress li kisbu llum l-Istati Membri fir-rigward tat-titjib ferm me\u0127tie\u0121 f'kif ta\u0127dem is-sistema tat-Taxxa fuq il-Valur Mi\u017cjud (VAT) fl-UE.", "Fil-laqg\u0127a tal-lum tal-ministri tal-finanzi tal-UE fil-Lussemburgu, intla\u0127aq qbil dwar g\u0127add ta' kwistjonijiet f'dan il-qasam, li mistenni jg\u0127in fil-funzjonament ta' kuljum tas-sistema tal-VAT tal-UE, li te\u0127tie\u0121 b'mod ur\u0121enti riformi aktar fil-fond.", "\u201c\u010aifri \u0121odda ppubblikati mill-Kummissjoni ftit tal-\u0121img\u0127at ilu juru li l-Istati Membri g\u0127adhom qeg\u0127din jitilfu \u20ac 150 biljun ta' VAT kull sena.", "Il-punti ta' qbil li ntla\u0127qu llum huma pass ie\u0127or lejn is-soluzzjoni ta' dik il-problema u lejn it-titjib tar-regoli tal-VAT.", "Wasal i\u017c-\u017cmien li nie\u0127du x-xoqqa f'moxtha u niftiehmu fuq soluzzjonijiet g\u0127all-iktar problemi fundamentali li s-sistema qieg\u0127da taffa\u010b\u010bja llum il-\u0121urnata\u201d, stqarr Pierre Moscovici, il-Kummissarju g\u0127all-Affarijiet Ekonomi\u010bi u Finanzjarji, it-Tassazzjoni u d-Dwana, wara li sar il-qbil.", "Il-mi\u017curi li ntla\u0127aq qbil dwarhom illum jinkludu:", "\u00ad- Regoli \u0121odda biex itejbu l-funzjonament ta' kuljum tas-sistema attwali tal-VAT sakemm ti\u0121i implimentata l-istrate\u0121ija komprensiva ta' riforma tal-VAT.", "Dawn l-hekk imsej\u0127a \u201csoluzzjonijiet fa\u010bli\u201d g\u0127andhom inaqqsu l-ispejje\u017c tal-konformit\u00e0 u j\u017cidu \u010b-\u010bertezza tad-dritt g\u0127an-negozji.", "Ladarba l-Parlament Ewropew ikun ippubblika r-rapport tieg\u0127u dwar din il-kwistjoni, ir-regoli l-\u0121odda g\u0127andhom ikunu \u0121uridikament e\u017cegwibbli sal-2020.", "- Mi\u017cura \u0121dida li tippermetti lill-Istati Membri jallinjaw ir-rati tal-VAT li jistabbilixxu g\u0127all-pubblikazzjonijiet elettroni\u010bi \u2014 li b\u0127alissa fil-bi\u010b\u010ba l-kbira tal-Istati Membri ji\u0121u intaxxati bir-rata standard \u2014 mar-re\u0121im aktar favorevoli attwalment fis-se\u0127\u0127 g\u0127all-pubblikazzjonijiet stampati tradizzjonali.", "Id-de\u010bi\u017cjoni tal-lum hija l-a\u0127\u0127ar pass biex ji\u0121i \u017cgurat li t-trattament differenti ta\u017c-\u017cew\u0121 prodotti \u2014 stampati u di\u0121itali \u2014 isir xi \u0127a\u0121a tal-passat.", "Dan il-ftehim jawgura tajjeb g\u0127ad-diskussjonijiet li \u0121ejjin dwar l-aktar proposta ri\u010benti tal-Kummissjoni biex ji\u0121i \u017cgurat li l-Istati Membri jkollhom aktar flessibbilt\u00e0 biex jistabbilixxu r-rati tal-VAT kif jidhrilhom li jkun l-a\u0127jar.", "- L-adozzjoni formali ta' regoli \u0121odda g\u0127al skambju ta' aktar informazzjoni u g\u0127all-ixprunar tal-kooperazzjoni bejn l-awtoritajiet nazzjonali tat-taxxa u l-awtoritajiet tal-infurzar tal-li\u0121i fil-qasam tal-frodi kriminali tal-VAT.", "L-informazzjoni u l-intelligence dwar il-VAT ta' gruppi organizzati involuti fil-ka\u017cijiet l-aktar serji ta' frodi tal-VAT issa se jkunu sistematikament kondivi\u017ci ma' korpi tal-infurzar tal-UE.", "Il-koordinazzjoni investigattiva mtejba bejn l-Istati Membri nfushom u ma' korpi tal-UE se ti\u017cgura li din l-attivit\u00e0 kriminali rapida ti\u0121i tra\u010b\u010bata u indirizzata aktar malajr u b'mod aktar effettiv.", "Barra minn dan, illum il-ministri adottaw formalment regoli msa\u0127\u0127a biex ji\u0121u kkontrollati l-flussi illegali tal-flus fl-UE u 'l barra minnha.", "Din hija mi\u017cura ewlenija fil-\u0121lieda kontra l-finanzjament tat-terrori\u017cmu.", "Bis-sa\u0127\u0127a tal-adozzjoni formali tal-lum, se jkun hemm kontrolli tal-flus aktar stretti fuq in-nies li jid\u0127lu jew jo\u0127or\u0121u mill-UE b'EUR 10 000 jew aktar fi flus kontanti, filwaqt li l-awtoritajiet se jkunu jistg\u0127u ja\u0121ixxu fuq ammonti ta' inqas minn EUR 10 000, li huwa l-limitu tal-flus li ma jridux ji\u0121u ddikjarati, fejn ikun hemm suspetti ta' attivit\u00e0 kriminali, u se jkunu jistg\u0127u jestendu l-kontrolli doganali g\u0127all-flus kontanti li jintbag\u0127tu bil-posta jew bi trasport tal-merkanzija, g\u0127all-kards im\u0127allsa minn qabel u g\u0127al prodotti ba\u017ci\u010bi prezzju\u017ci b\u0127ad-deheb.", "Issa l-le\u0121i\u017clazzjoni se ti\u0121i ppubblikata f'Il-\u0120urnal Uffi\u010bjali tal-Unjoni Ewropea, u se tid\u0127ol fis-se\u0127\u0127 g\u0127oxrin jum wara*.", "Kuntest", "Is-sistema komuni tat-Taxxa fuq il-Valur Mi\u017cjud (VAT) taqdi rwol importanti fis-Suq Uniku tal-Ewropa.", "Il-VAT hija sors ewlieni ta' d\u0127ul li qed jikber fl-UE.", "Fl-2015 i\u0121\u0121enerat 'il fuq minn EUR 1 triljun, li jikkorrispondi g\u0127al 7 % tal-PDG tal-UE.", "Wa\u0127da mir-ri\u017corsi proprji tal-UE hija wkoll ibba\u017cata fuq il-VAT.", "Studji ri\u010benti wrew li kull sena jintilfu madwar EUR 150 biljun fi d\u0127ul mill-VAT, min\u0127abba problemi fil-\u0121bir tal-VAT u min\u0127abba frodi tal-VAT.", "Il-mi\u017curi li \u0121ew miftiehma llum isegwu l-Pjan ta' Azzjoni dwar il-VAT lejn \u017cona unika tal-VAT fl-UE mressaq f'April 2016, kif ukoll il-proposti tal-Kummissjoni g\u0127al riforma estensiva fis-sistema tal-VAT tal-UE mressqa f'Ottubru 2017.", "Issa jmiss lill-Istati Membri jie\u0127du passi u jiftiehmu kemm jista' jkun malajr fuq riforma \u0127afna usa' biex titnaqqas il-frodi tal-VAT fis-sistema tal-UE, kif ipproponiet il-Kummissjoni s-sena li g\u0127addiet.", "Din l-ispinta l-\u0121dida mistennija ttejjeb u timmodernizza s-sistema kemm g\u0127all-gvernijiet kif ukoll g\u0127an-negozji, billi s-sistema ssir aktar b'sa\u0127\u0127itha u billi l-kumpaniji jsibuha e\u0127fef biex ju\u017cawha.", "Fl-istess nifs, din is-sena l-Kummissjoni pproponiet ukoll riformi \u0121odda biex l-Istati Membri jkunu jistg\u0127u jistabbilixxu rati tal-VAT kif jidhrilhom li jkun l-a\u0127jar.", "G\u0127al aktar tag\u0127rif", "Il-Pakkett tal-VAT g\u0127as-Suq Uniku Di\u0121itali", "Il-Pjan ta' Azzjoni dwar il-VAT", "Stqarrija g\u0127all-istampa dwar il-kooperazzjoni amministrattiva", "Stqarrija g\u0127all-istampa dwar is-\u201csoluzzjonijiet fa\u010bli\u201d", "*A\u0121\u0121ornat fit-3/10/18 biex ji\u010b\u010bara punt pro\u010bedurali"]}
{"url": "https://ec.europa.eu/commission/presscorner/detail/mt/IP_18_2702", "title": "Azzjoni mill-Kummissjoni Ewropea biex tipprojbixxi l-prattiki kummer\u010bjali in\u0121usti fil-katina tal-provvista tal-ikel", "category": "press_eu", "subcategory": "POLICY_AREA=AGRURAL", "date": "Wed, 11 Apr 2018 22:00:00 GMT", "text": ["Il-Kummissjoni g\u0127andha fil-mira l-iktar prattiki kummer\u010bjali in\u0121usti li jag\u0127mlu l-\u0127sara, sabiex tag\u0127ti aktar \u010bertezza lill-bdiewa u lill-intrapri\u017ci \u017cg\u0127ar u ta' daqs medju, u sabiex dawn ikollhom inqas b\u017conn li jimmani\u0121\u0121jaw riskji li ftit li xejn ikollhom kontroll fuqhom, jew kontroll ta' xejn.", "Illum il-Kummissjoni qieg\u0127da tipproponi li ji\u0121u pprojbiti l-iktar prattiki kummer\u010bjali in\u0121usti li jag\u0127mlu l-\u0127sara fil-katina tal-provvista tal-ikel, sabiex ji\u0121i \u017cgurat trattament aktar \u0121ust g\u0127all-intrapri\u017ci \u017cg\u0127ar u ta' daqs medju fil-qasam tal-ikel u tal-biedja.", "Barra minn hekk, il-proposta tinkludi dispo\u017cizzjonijiet ta' infurzar effettiv: fejn isibu ka\u017cijiet ta' ksur, l-awtoritajiet nazzjonali jistg\u0127u jimponu sanzjonijiet.", "L-i\u017cg\u0127ar operaturi fil-katina tal-provvista tal-ikel, inklu\u017c il-bdiewa, huma vulnerabbli g\u0127all-prattiki kummer\u010bjali in\u0121usti m\u0127addma minn s\u0127ab fil-katina.", "Ta' sikwit ikunu neqsin mis-sa\u0127\u0127a tan-negozjar u minn alternattivi biex iwasslu l-prodotti tag\u0127hom lill-konsumaturi.", "Il-Vi\u010bi President Jyrki Katainen, responsabbli g\u0127all-Impjiegi, it-Tkabbir, l-Investiment u l-Kompetittivit\u00e0, stqarr: Je\u017cistu \u017cbilan\u010bi fis-sa\u0127\u0127a tan-negozjar tul il-katina tal-provvista tal-ikel, u b'din il-proposta l-Kummissjoni qieg\u0127da taqbad il-prattiki kummer\u010bjali in\u0121usti minn qrunhom.", "Qeg\u0127din nie\u0127du azzjoni g\u0127aliex l-im\u0121iba kummer\u010bjali in\u0121usta tipperikola l-vjabbilt\u00e0 ekonomika tal-operaturi tul il-katina.", "Billi tistabbilixxi standards minimi u ssa\u0127\u0127a\u0127 l-infurzar, il-proposta g\u0127andha ti\u017cgura li dawn l-operaturi jkunu jistg\u0127u jikkompetu b'kundizzjonijiet \u0121usti, u b'hekk tikkontribwixxi lejn l-effi\u010bjenza \u0121enerali tal-katina.", "Din hija dikjarazzjoni \u010bara favur im\u0121iba kummer\u010bjali aktar \u0121usta.\u201d", "Il-Kummissarju g\u0127all-Agrikoltura u l-I\u017cvilupp Rurali, Phil Hogan, qal: \u201cKatina ma tkunx iktar soda mill-iktar \u0127olqa dg\u0127ajfa tag\u0127ha.", "Biex tkun effi\u010bjenti u effettiva, katina tal-provvista tal-ikel trid tkun wa\u0127da \u0121usta.", "Il-proposta tal-lum iddur essenzjalment mal-\u0121ustizzja, billi tag\u0127ti le\u0127en lil min m'g\u0127andux.", "\u0120ustizzja g\u0127al min isib ru\u0127u, ming\u0127ajr ma jrid, il-vittma ta' po\u017cizzjoni dg\u0127ajfa ta' negozjar.", "L-inizjattiva tal-lum li tipprojbixxi l-prattiki kummer\u010bjali in\u0121usti g\u0127andha l-g\u0127an li ssa\u0127\u0127a\u0127 il-po\u017cizzjoni tal-produtturi u tal-SMEs fil-katina tal-provvista tal-ikel.", "L-inizjattiva hija daqstant ie\u0127or favur infurzar qawwi u effettiv.", "Qeg\u0127din nimmiraw li nne\u0127\u0127u l-\"fattur tal-bi\u017ca' \" fil-katina tal-provvista tal-ikel, permezz ta' pro\u010bedura g\u0127at-tressiq ta' lmenti kunfidenzjali.\u201d", "Il-prattiki kummer\u010bjali in\u0121usti li se ji\u0121u pprojbiti huma l-\u0127lasijiet tardivi g\u0127all-prodotti tal-ikel li jmorru, it-t\u0127assir tal-ordnijiet fl-a\u0127\u0127ar minuta, il-bidliet unilaterali jew retroattivi g\u0127all-kuntratti, u l-pressjoni biex il-fornitur i\u0127allas g\u0127all-prodotti mo\u0127lija.", "Prattiki o\u0127ra se jkunu permessi biss jekk ikunu so\u0121\u0121etti g\u0127al ftehim minn qabel, li jkun \u010bar u mhux ambigwu, bejn il-partijiet: xerrej irodd prodotti tal-ikel mhux mibjug\u0127a lura lil fornitur; xerrej jitlob \u0127las minn fornitur biex jiggarantixxi jew i\u017comm ftehim tal-provvista ta' prodotti tal-ikel; fornitur i\u0127allas g\u0127all-promozzjoni jew g\u0127all-kummer\u010bjalizzazzjoni ta' prodotti tal-ikel mibjug\u0127a mix-xerrej.", "Il-proposta tal-Kummissjoni titlob lill-Istati Membri ja\u0127tru awtorit\u00e0 pubblika li tkun responsabbli biex tinforza r-regoli l-\u0121odda.", "F'ka\u017c ta' ksur bil-provi, l-entit\u00e0 responsabbli g\u0127andu jkollha l-kompetenza biex timponi sanzjoni proporzjonata u disswa\u017civa.", "Din l-awtorit\u00e0 ta' infurzar g\u0127andha tkun kapa\u010bi tibda investigazzjoni fuq l-inizjattiva tag\u0127ha stess, jew abba\u017ci ta' lment.", "F'dan il-ka\u017c, il-partijiet li jressqu lment ikunu jistg\u0127u jitolbu l-kunfidenzjalit\u00e0 u l-anonimit\u00e0 biex jipprote\u0121u l-po\u017cizzjoni tag\u0127hom fir-rigward tas-sie\u0127eb kummer\u010bjali tag\u0127hom.", "Il-Kummissjoni se to\u0127loq mekkani\u017cmu ta' koordinazzjoni bejn l-awtoritajiet ta' infurzar li ji\u017cgura l-iskambju tal-a\u0127jar prattiki.", "Il-mi\u017curi proposti jikkumplimentaw mi\u017curi e\u017cistenti fl-Istati Membri, kif ukoll il-kodi\u010bi tal-kondotta tal-Inizjattiva tal-Katina tal-Provvista volontarja.", "L-Istati Membri jistg\u0127u jie\u0127du mi\u017curi ulterjuri kif iqisu li jkun xieraq.", "Il-proposta tal-Kummissjoni se tie\u0127u l-forma ta' li\u0121i Ewropea (direttiva), u issa se titressaq, flimkien ma' valutazzjoni tal-impatt, li\u017c-\u017cew\u0121 kole\u0121i\u017claturi, il-Parlament Ewropew u l-Kunsill, fejn il-gvernijiet tal-Istati Membri huma rrappre\u017centati.", "Kuntest", "Il-Programm ta' \u0126idma tal-Kummissjoni g\u0127all-2018 jg\u0127id li \u201cl-Kummissjoni se tipproponi mi\u017curi biex jitjieb it-t\u0127addim tal-katina tal-provvista tal-ikel biex tg\u0127in lill-bdiewa jsa\u0127\u0127u l-po\u017cizzjoni tag\u0127hom fis-suq u tg\u0127inhom biex ikunu protetti minn xokkijiet futuri\u201d.", "L-inizjattiva ssegwi r-referenzi li l-President Juncker kien g\u0127amel g\u0127all-katina tal-ikel fid-diskorsi tieg\u0127u tal-Istat tal-Unjoni tal-2015 u l-2016, u hija risposta politika g\u0127ar-ri\u017coluzzjoni tal-Parlament Ewropew adottata f'\u0120unju 2016, li tistieden lill-Kummissjoni Ewropea tressaq proposta g\u0127al qafas fil-livell tal-UE dwar il-prattiki kummer\u010bjali in\u0121usti.", "Barra minn hekk, f'Di\u010bembru 2016, il-Kunsill appella lill-Kummissjoni biex twettaq valutazzjoni tal-impatt bil-g\u0127an li tipproponi qafas le\u0121i\u017clattiv tal-UE jew mi\u017curi o\u0127ra mhux le\u0121i\u017clattivi sabiex ji\u0121u indirizzati l-prattiki kummer\u010bjali in\u0121usti.", "Il-Kummissjoni ilha mill-bidu tal-mandat tag\u0127ha t\u0127abrek favur katina tal-provvista tal-ikel iktar \u0121usta u iktar ibbilan\u010bjata.", "Fl-2016, il-Kummissjoni waqqfet it-Task Force g\u0127as-Swieq Agrikoli (AMTF) sabiex tivvaluta r-rwol tal-bdiewa fil-katina tal-provvista tal-ikel b'mod wiesa', u sabiex to\u0127ro\u0121 rakkomandazzjonijiet dwar kif dak ir-rwol jista' jissa\u0127\u0127a\u0127.", "Abba\u017ci ta' dawk ir-rakkomandazzjonijiet, fl-2017 il-Kummissjoni varat valutazzjoni tal-impatt tal-bidu u konsultazzjoni pubblika dwar it-titjib tal-katina tal-provvista tal-ikel , li min-na\u0127a tag\u0127hom g\u0127enu biex \u0121ew identifikati l-prattiki kummer\u010bjali in\u0121usti (UTPs) koperti mid-Direttiva.", "St\u0127arri\u0121 tal-opinjoni ri\u010benti mal-UE kollha ippubblikat fi Frar 2018 juri li l-ma\u0121\u0121oranza l-kbira ta' dawk li wie\u0121bu (88 %) iqisu li huwa importanti li jissa\u0127\u0127a\u0127 ir-rwol tal-bdiewa fil-katina tal-provvista tal-ikel.", "96 % minn dawk li wie\u0121bu g\u0127all-konsultazzjoni pubblika tal-2017 dwar il-modernizzazzjoni tal-PAK qablu mal-proposta li t-titjib tal-po\u017cizzjoni tal-bdiewa fil-katina tal-valur, inklu\u017c billi ji\u0121u indirizzati l-UTPs, g\u0127andu jkun g\u0127an tal-Politika Agrikola Komuni tal-UE.", "Il-proposti jibnu fuq kodi\u010bi volontarju e\u017cistenti tal-a\u0127jar prattiki fil-katina tal-provvista, mag\u0127ruf b\u0127ala l-Inizjattiva tal-Katina tal-Provvista (SCI).", "L-SCI twaqqfet fl-2013 minn seba' g\u0127aqdiet fil-livell tal-UE li jkopru l-industrija tal-ikel u tax-xorb, il-manifatturi tal-prodotti tad-ditta, is-settur tal-bejg\u0127 bl-imnut, l-intrapri\u017ci \u017cg\u0127ar u ta' daqs medju, u n-negozjanti agrikoli.", "L-SCI \u0121iet \u017cviluppata b'ri\u017cultat tal-Forum ta' Livell G\u0127oli dwar it-Titjib tal-Funzjonament tal-Katina tal-Provvista tal-Ikel, immexxi mill-Kummissjoni u mwaqqaf fl-2010 sabiex jg\u0127in fit-tfassil tal-politika fis-settur tal-ikel u tax-xorb, kif ukoll biex jikkontribwixxi lejn katina tal-provvista tal-ikel li ta\u0127dem a\u0127jar.", "G\u0127al aktar tag\u0127rif", "Proposta tal-Kummissjoni kontra l-prattiki kummer\u010bjali in\u0121usti fil-katina tal-provvista tal-ikel", "MEMO: Ni\u0121\u0121ieldu l-prattiki kummer\u010bjali in\u0121usti fil-katina tal-provvista tal-ikel"]}
{"url": "https://ec.europa.eu/commission/presscorner/detail/mt/MEMO_18_2703", "title": "Ni\u0121\u0121ieldu l-prattiki kummer\u010bjali in\u0121usti fil-katina tal-provvista tal-ikel", "category": "press_eu", "subcategory": "POLICY_AREA=AGRURAL", "date": "Wed, 11 Apr 2018 22:00:00 GMT", "text": ["Mistoqsijiet u Twe\u0121ibiet", "X'inhuma l-prattiki kummer\u010bjali in\u0121usti?", "Il-Prattiki Kummer\u010bjali In\u0121usti (UTPs) huma prattiki bejn in-negozji li jiddevjaw mill-im\u0121iba kummer\u010bjali tajba u jmorru kontra l-bonafidi u n-negozjar \u0121ust.", "Is-soltu ji\u0121u imposti b'mod unilaterali minn sie\u0127eb kummer\u010bjali fuq ie\u0127or.", "Il-katina tal-provvista tal-ikel (minn hawn 'il quddiem \u201cil-KPI\u201d) hija partikularment vulnerabbli g\u0127all-prattiki kummer\u010bjali in\u0121usti, min\u0127abba differenzi kbar fis-sa\u0127\u0127a ta' negozjar.", "Il-prattiki kummer\u010bjali in\u0121usti g\u0127ala se nirregolawhom issa?", "Il-kodi\u010bijiet tal-kondotta volontarji g\u0127ala mhumiex bi\u017c\u017cejjed?", "Il-Kummissjoni Ewropea ilha s-snin tist\u0127arre\u0121 il-prattiki kummer\u010bjali in\u0121usti (UTPs) fil-katina tal-provvista tal-ikel.", "\u0120ew ippubblikati Komunikazzjonijiet dwar is-su\u0121\u0121ett fl-2009 u fl-2014.", "F'Jannar 2016, f'rapport spe\u010bifiku, il-Kummissjoni \u0127adet nota ta' \u017cviluppi po\u017cittivi fil-\u0121lieda kontra l-prattiki kummer\u010bjali in\u0121usti fis-settur, kemm fil-livell nazzjonali u kemm fil-forma tal-\u201cInizjattiva tal-Katina tal-Ikel\u201d mibdija mis-settur privat.", "F'dak i\u017c-\u017cmien, tqies li ma kienx hemm b\u017conn le\u0121i\u017clazzjoni tal-UE f'dan il-qasam, i\u017cda l-Kummissjoni xorta wa\u0127da ntrabtet li ter\u0121a' tivvaluta dak il-b\u017conn fid-dawl ta' \u017cviluppi sussegwenti qabel tmiem il-mandat tag\u0127ha.", "F'Novembru 2016, it-Task Force g\u0127as-Swieq Agrikoli, grupp ta' esperti indipendenti ta' livell g\u0127oli mwaqqaf mill-Kummissjoni Ewropea, ippre\u017centat is-sejbiet tag\u0127ha f'rapport intitolat \u201cIntejbu r-ri\u017cultati tas-suq: insa\u0127\u0127u l-po\u017cizzjoni tal-bdiewa fil-katina tal-provvista\u201d.", "Dan ir-rapport irrakkomanda, fost l-o\u0127rajn, li l-UE tille\u0121i\u017cla fl-oqsma tal-prattiki kummer\u010bjali in\u0121usti g\u0127all-prodotti agrikoli.", "Kmieni fl-2018, il-Kummissjoni temmet anali\u017ci tal-i\u017cviluppi marbutin mal-prattiki kummer\u010bjali in\u0121usti fl-Istati Membri u fis-settur privat, u sabet li ma ntla\u0127qux l-aspettattivi mill-2016, peress li l-i\u017cviluppi promettenti tal-bidu kienu majnaw u ftit kienu r-rakkomandazzjonijiet li \u0121ew adottati.", "Pere\u017cempju, bosta Stati Membri g\u0127ad ma kellhom ebda re\u0121im fis-se\u0127\u0127 kontra l-UTPs, jew kellhom re\u0121imi limitati, filwaqt li partijiet ikkon\u010bernati ewlenin ma ng\u0127aqdux mal-Inizjattiva tal-Katina tal-Provvista min\u0127abba struttura ta' governanza dg\u0127ajfa li kienet tfixkel l-ist\u0127arri\u0121 u l-infurzar effettivi ta' ka\u017cijiet suspettati ta' UTPs.", "Billi ta' sikwit ikun hemm differenzi sinifikanti fis-sa\u0127\u0127a ta' negozjar fost l-operaturi varji fil-katina tal-provvista tal-ikel, dan g\u0127adu jwassal g\u0127al sitwazzjonijiet fejn il-\u0127olqa l-iktar dg\u0127ajfa, li iktar iva milli le tkun il-produttur agrikolu, titqieg\u0127ed f'po\u017cizzjoni vulnerabbli u so\u0121\u0121etta g\u0127al pressjoni ekonomika mhux xierqa.", "Konsultazzjoni pubblika onlajn mal-UE kollha li saret fit-tieni nofs tal-2017 ikkonfermat ukoll li l-ma\u0121\u0121oranza tal-partijiet ikkon\u010bernati \u2013 kinux g\u0127aqdiet kummer\u010bjali jew atturi fis-settur tal-biedja u fis-settur tal-ikel \u2013 kienu g\u0127andhom iqisu li l-UTPs fil-katina tal-provvista tal-ikel huma problemati\u010bi.", "96 % minn dawk li wie\u0121bu g\u0127all-konsultazzjoni pubblika tal-2017 dwar il-modernizzazzjoni tal-PAK qablu mal-proposta li t-titjib tal-po\u017cizzjoni tal-bdiewa fil-katina tal-valur, inklu\u017c billi ji\u0121u indirizzati l-UTPs, g\u0127andu jkun g\u0127an tal-Politika Agrikola Komuni tal-UE.", "L-iktar st\u0127arri\u0121 ri\u010benti tal-Ewrobarometru ta\u010b-\u010bittadini mal-UE kollha juri wkoll li l-ma\u0121\u0121oranza ta\u010b-\u010bittadini huma favur li jissa\u0127\u0127a\u0127 ir-rwol tal-bdiewa fil-katina tal-ikel.", "Il-Kummissjoni Juncker hija Kummissjoni li tipprote\u0121i, u wi\u010b\u010b imb wi\u010b\u010b mal-i\u017cbilan\u010b u l-im\u0121iba in\u0121usta li jistg\u0127u ji\u0121u kkore\u0121uti, idde\u010bidejna li nie\u0127du azzjoni, u g\u0127all-ewwel darba ressaqna proposti le\u0121i\u017clattivi biex ji\u0121u rregolati l-prattiki in\u0121usti fil-katina tal-provvista tal-ikel.", "G\u0127ala ntg\u0127a\u017clu dawn il-prattiki kummer\u010bjali in\u0121usti spe\u010bifi\u010bi biex ji\u0121u pprojbiti?", "G\u0127ala mhux o\u0127rajn?", "Hemm varjet\u00e0 wiesg\u0127a ta' prattiki kummer\u010bjali koperti mil-le\u0121i\u017clazzjoni fil-livell nazzjonali jew mill-kodi\u010bi tal-kondotta tas-settur privat.", "Il-UTPs mag\u0127\u017cula mill-Kummissjoni tqiesu b'mod \u0121enerali b\u0127aladawk l-iktar evidentement in\u0121usti, billi jolqtu b'mod partikulari l-iktar \u0127oloq dg\u0127ajfa fil-katina tal-provvista tal-ikel (spe\u010bifikament il-bdiewa u l-intrapri\u017ci \u017c-\u017cg\u0127ar u ta' daqs medju).", "Kien hemm ukoll kunsens mifrux li dawn il-UTPs partikulari g\u0127andhom ifixklu sew il-funzjonament tajjeb u effi\u010bjenti tal-katina tal-provvista tal-ikel.", "Dan il-kunsens wasal minn g\u0127add ta' sorsi: is-sejbiet tat-Task Force g\u0127as-Swieq Agrikoli, grupp ta' esperti mwaqqaf mill-Kummissjoni fl-2016; il-Prin\u010bipji ta' Prattika Tajba tal-Inizjattiva tal-Katina tal-Provvista; u l-kummenti li waslu g\u0127and il-Kummissjoni bi twe\u0121iba g\u0127al konsultazzjonijiet varji mal-partijiet ikkon\u010bernati.", "Pere\u017cempju, fil-konsultazzjoni pubblika tal-Kummissjoni dwar il-UTPs, dawk li wie\u0121bu kienu mitlubin jidentifikaw il-prattiki li jqisu in\u0121usti u li g\u0127andhom l-iktar impatt negattiv, filwaqt li l-valutazzjoni tal-impatt tal-bidu tal-Kummissjoni r\u010beviet ukoll ammont konsiderevoli ta' kummenti.", "Il-Kummissjoni bag\u0127tet ukoll mistoqsijiet immirati lill-kumpaniji, lill-organizzazzjonijiet tal-konsumatur u lill-awtoritajiet nazzjonali; organizzat sessjoni ta' \u0127idma dwar il-UTPs; u kellha g\u0127add ta' laqg\u0127at ma' partijiet ikkon\u010bernati fil-katina tal-provvista tal-ikel kif ukoll ma' gruppi tas-so\u010bjet\u00e0 \u010bivili.", "X'inhuma l-prodotti koperti mill-proposta?", "Il-prodotti tal-ikel koperti jinkludu prodotti agrikoli u prodotti ppro\u010bessati minn prodotti agrikoli.", "Il-prodotti tas-sajd huma inklu\u017ci b\u0127ala prodotti agrikoli.", "Il-kopertura tal-prodotti hija allinjata mal-okkorrenzi tal-prattiki kummer\u010bjali in\u0121usti fil-katina tal-provvista tal-ikel.", "G\u0127all-finijiet ta' din il-proposta, kif inhuma deskritti x-xerrejja u l-fornituri?", "Liema partijiet ikkon\u010bernati jinsabu fil-mira?", "Il-proposta tapplika g\u0127al kull min hu involut fil-katina tal-provvista tal-ikel, ikunx bejjieg\u0127 bl-imnut, pro\u010bessur tal-ikel, bejjieg\u0127 bl-ingrossa, kooperattiva jew organizzazzjoni tal-produtturi, jew produttur individwali, li jkun involut fi kwalunkwe wa\u0127da mill-prattiki kummer\u010bjali in\u0121usti identifikati.", "Il-proposta g\u0127andha l-g\u0127an spe\u010bifiku li tag\u0127ti s-setg\u0127a lil dawk is-s\u0127ab l-iktar dg\u0127ajfa li jkollhom l-inqas setg\u0127a ta' negozjar, allura l-fornitur irid ikun \u017cg\u0127ir jew ta' daqs medju skont id-definizzjoni stabbilita fil-livell tal-UE.", "Dan se jkun pi\u017c amministrattiv ie\u0127or fuq l-Istati Membri?", "Il-partijiet ikkon\u010bernati fil-katina tal-provvista tal-ikel ser ikollhom jerfg\u0127u spi\u017ca finanzjarja?", "Il-bi\u010b\u010ba l-kbira tal-amministrazzjonijiet tal-Istati Membri di\u0121\u00e0 g\u0127andhom strutturi fis-se\u0127\u0127 biex jimmonitorjaw u jinfurzaw il-le\u0121i\u017clazzjoni dwar il-UTPs, u f'dan il-ka\u017c huwa mistenni li l-ispejje\u017c addizzjonali jkunu mar\u0121inali.", "Fejn tali strutturi ma je\u017cistux, l-infurzar jista' jsir minn entitajiet e\u017cistenti, b\u0127al awtoritajiet dwar il-kompetizzjoni jew a\u0121enziji g\u0127all-\u0127arsien tal-konsumatur.", "B'hekk l-ispejje\u017c ikunu ferm limitati.", "Barra minn hekk, minn dawk l-Istati Membri li stabbilew strutturi \u0121odda dan l-a\u0127\u0127ar biex jirregolaw il-UTPs skont il-le\u0121i\u017clazzjoni nazzjonali tag\u0127hom, hemm evidenza li turi li dan huwa possibbli b'impenn finanzjarju relattivament baxx.", "Peress li l-ma\u0121\u0121oranza tal-Istati Membri di\u0121\u00e0 g\u0127andhom xi forma ta' regolamentazzjoni tal-UTPs, in-negozji aktarx ikunu ppreparati sew, u b'hekk ikunu se jaffa\u010b\u010bjaw biss spejje\u017c limitati.", "F'kull ka\u017c, kwalunkwe spi\u017ca addizzjonali aktarx ti\u0121i kkumpensata bil-benefi\u010b\u010bji mistennija tal-politika, billi ji\u0121u indirizzati UTPs partikolarment ta' \u0127sara.", "Se jkun hemm xi sanzjonijiet f'ka\u017c ta' nuqqas ta' konformit\u00e0?", "Jekk iva, x'se jkunu dawk is-sanzjonijiet?", "Iva.", "Wie\u0127ed mill-g\u0127anijiet ewlenin tal-\u0127olqien ta' re\u0121im kontra l-UTPs fil-livell tal-UE huwa li jikkomplementa l-inizjattiva tas-settur privat, mag\u0127rufa b\u0127ala l-Inizjattiva tal-Katina tal-Provvista, b'livell minimu ta' protezzjoni mal-Istati Membri kollha, li jkun jista' ji\u0121i infurzat.", "G\u0127aldaqstant, id-Direttiva proposta tirrikjedi li l-Istati Membri ja\u0127tru awtorit\u00e0 pubblika biex tinforza l-projbizzjoni tal-prattiki elenkati.", "Din l-awtorit\u00e0 trid tkun kapa\u010bi twettaq investigazzjonijiet \u2013 fuq talba i\u017cda wkoll fuq l-inizjattiva tag\u0127ha stess \u2013 sabiex timponi multi finanzjarji, u tippubblika d-de\u010bi\u017cjonijiet tag\u0127ha.", "X'inhu l-impatt mistenni fuq il-bdiewa, il-pro\u010bessuri u l-bejjieg\u0127a bl-imnut?", "Il-projbizzjoni tal-u\u017cu tal-UTPs identifikati b\u0127ala l-iktar ta' \u0127sara g\u0127all-bdiewa u g\u0127all-impri\u017ci \u017c-\u017cg\u0127ar u ta' daqs medju fl-industrija tal-ikel se \u017c\u017cid il-fidu\u010bja fi \u0127dan il-katina tal-provvista, u se tag\u0127mel tajjeb g\u0127an-nuqqas ta' sa\u0127\u0127a ta' negozjar ta' dawn l-operaturi \u017c-\u017cg\u0127ar meta mqabbla ma' dik tax-xerrejja l-kbar.", "Dan g\u0127andu jag\u0127tihom aktar \u010bertezza (pere\u017cempju, ma jkollhomx jibqg\u0127u jinkwetaw li jsibu xerrej \u0121did, min\u0127abba t\u0127assir ta' ordnijiet fl-a\u0127\u0127ar minuta), filwaqt li jnaqqsilhom il-b\u017conn li jimmani\u0121\u0121jaw riskji li ftit li xejn g\u0127andhom kontroll fuqhom, jew kontroll ta' xejn.", "Se ji\u017cdied il-prezz tal-prodotti tal-ikel g\u0127all-konsumaturi?", "Le.", "Ma hemm ebda ra\u0121uni biex din il-le\u0121i\u017clazzjoni tal-UE twassal g\u0127al \u017cidiet fil-prezzijiet g\u0127all-konsumaturi: fil-konsultazzjoni pubblika li wettqet il-Kummissjoni, ma \u0121iet ippre\u017centata ebda evidenza li setg\u0127et tissu\u0121\u0121erixxi li l-prattiki kummer\u010bjali in\u0121usti jwasslu g\u0127al prezzijiet or\u0127os g\u0127all-konsumaturi, jew li l-projbizzjoni tag\u0127hom bilfors twassal g\u0127al prezzijiet og\u0127la.", "Fil-fatt, l-organizzazzjonijiet tal-konsumatur g\u0127andhom tendenza li jinkora\u0121\u0121ixxu r-regolamentazzjoni ta' dawn il-prattiki, g\u0127aliex ma\u017c-\u017cmien jolqtu \u0127a\u017cin lill-konsumaturi.", "Il-le\u0121i\u017clazzjoni tag\u0127ti lok ukoll g\u0127al rapport mill-Kummissjoni dwar l-applikazzjoni tar-regoli wara tliet snin, inklu\u017c kwalunkwe impatt fuq il-prezzijiet.", "Din il-proposta kif torbot mal-Forum ta' Livell G\u0127oli dwar it-Titjib tal-Funzjonament tal-Katina tal-Provvista tal-Ikel, u mal-Inizjattiva tal-Provvista tal-Ikel?", "Id-Direttiva proposta tikkomplementa \u2013 i\u017cda ma ti\u0127ux post \u2013 il-kodi\u010bi ta' kondotta volontarju tal-Inizjattiva tal-Provvista tal-Ikel, li min-na\u0127a tieg\u0127u huwa ri\u017cultat tal-Forum ta' Livell G\u0127oli li kienet waqqfet il-Kummissjoni fl-2010 sabiex jist\u0127arre\u0121 kwistjonijiet tul il-katina kollha tal-provvista tal-ikel.", "Id-de\u010bi\u017cjoni li ji\u0121i propost standard minimu komuni ta' protezzjoni fl-UE tippermetti lil dawk l-Istati Membri li di\u0121\u00e0 japplikaw standards aktar qawwija kontra l-prattiki kummer\u010bjali in\u0121usti biex ikomplu jag\u0127mlu dan.", "L-Istati Membri jkunu jistg\u0127u jmorru lil hinn mid-dispo\u017cizzjonijiet tad-Direttiva u jie\u0127du l-mi\u017curi tag\u0127hom stess?", "Dan se jirdoppja jew jie\u0127u post l-isforzi tal-Istati Membri?", "Il-proposta tal-lum, fil-forma ta' Direttiva, hija kumplimentari g\u0127ar-regolamentazzjoni fil-livell tal-Istati Membri.", "L-Istati Membri jistg\u0127u jmorru iktar 'il bog\u0127od fil-le\u0121i\u017clazzjoni tag\u0127hom, u \u0127afna Stati Membri di\u0121\u00e0 g\u0127andhom regolamenti aktar ambizzju\u017ci fis-se\u0127\u0127.", "L-azzjoni fil-livell tal-UE to\u0127loq livell ba\u017ciku ta' protezzjoni g\u0127all-operaturi fil-katina tal-provvista tal-ikel mal-UE kollha, permezz ta' regoli ta' armonizzazzjoni minima, regoli kondivi\u017ci ta' infurzar, u koordinazzjoni tal-isforzi ta' infurzar.", "Dawn ir-regoli se japplikaw g\u0127all-fornituri u/jew g\u0127ax-xerrejja mhux tal-UE?", "Iva, se japplikaw g\u0127all-fornituri mhux tal-UE.", "Dan g\u0127al ra\u0121unijiet ta' \u0121ustizzja, u sabiex nevitaw effetti ta' distorsjoni mhux mixtieqa.", "Ng\u0127idu a\u0127na, li kieku l-fornituri fl-UE biss kienu protetti mill-UTPs, i\u017cda mhux il-fornituri minn pajji\u017ci terzi, ix-xerrejja aktarx ikollhom in\u010bentiv biex jixtru minn dawn il-fornituri ta' pajji\u017ci terzi (fejn ikunu liberi li jimponu UTPs).", "Il-Kummissjoni g\u0127ala mhix qieg\u0127da tie\u0127u azzjoni dwar it-trasparenza tal-prezzijiet?", "Il-pass li jmiss huwa li nduru appuntu g\u0127all-kwistjoni tat-trasparenza tas-suq.", "Il-Kummissjoni se tkompli ta\u0127dem fuq dan is-su\u0121\u0121ett, u nistg\u0127u nistennew li l-ewwel ri\u017cultati ta' din il-\u0127idma narawhom fit-tieni nofs tal-2018.", "B'mod parallel ma' dan, il-Forum ta' Livell G\u0127oli dwar it-Titjib tal-Funzjonament tal-Katina tal-Provvista tal-Ikel g\u0127andu ferg\u0127a tal-\u0127idma li tie\u0127u \u0127sieb din il-kwistjoni.", "Din il-\u0127idma trid titqies li qieg\u0127da ssir lil hinn mill-mi\u017curi ta' trasparenza li l-Kummissjoni di\u0121\u00e0 ppromulgat, fosthom il-\u0127olqien u l-funzjonament tal-osservatorji tas-suq \u0121estiti minn D\u0120 AGRI.", "G\u0127al aktar tag\u0127rif", "It-Task Force g\u0127as-Swieq Agrikoli", "Fatti u \u010bifri ba\u017ci\u010bi dwar il-katina tal-provvista tal-ikel"]}
{"url": "https://ec.europa.eu/commission/presscorner/detail/mt/STATEMENT_18_3201", "title": "Nag\u0127mlu l-\u0127iliet u l-kwalifiki aktar vi\u017cibbli madwar l-UE: Stqarrija mill-Kummissarju Thyssen wara l-adozzjoni tal-qafas rivedut tal-Europass", "category": "press_eu", "subcategory": "POLICY_AREA=ESAI", "date": "Wed, 11 Apr 2018 22:00:00 GMT", "text": ["Illum, l-Istati Membri tal-UE adottaw il-proposta tal-Kummissjoni biex ji\u0121i rivedut il-qafas tal-Europass.", "Ir-revi\u017cjoni, li g\u0127andha l-g\u0127an li tissimplifika u timmodernizza s-CV tal-Europass u g\u0127odod o\u0127ra tal-\u0127iliet g\u0127all-era di\u0121itali, se tippermetti lill-persuni madwar l-UE biex jag\u0127mlu l-\u0127iliet u l-kwalifiki tag\u0127hom iktar vi\u017cibbli, u se tg\u0127in lil dawk li jfasslu l-politika biex janti\u010bipaw il-b\u017connijiet u x-xejriet tas-suq tax-xog\u0127ol.", "Permezz tal-ftehim tal-lum, il-Kummissjoni issa wettqet l-g\u0127axar azzjonijiet im\u0127abbra fl-A\u0121enda g\u0127all-\u0126iliet g\u0127all-Ewropa li tnediet f'\u0120unju 2016.", "B'reazzjoni g\u0127all-ftehim bejn l-Istati Membri, il-Kummissarju g\u0127all-Affarijiet So\u010bjali, il-\u0126iliet u l-Mobilit\u00e0 tal-\u0126addiema, Marianne Thyssen, qalet:", "\u201cBi pja\u010bir nilqa' l-adozzjoni tal-lum fil-Kunsill tar-revi\u017cjoni tad-De\u010bi\u017cjoni dwar il-Europass.", "B'din l-adozzjoni le\u0121i\u017clattiva finali issa wettaqna l-10 azzjonijiet tal-A\u0121enda g\u0127all-\u0126iliet g\u0127all-Ewropa.", "G\u0127al aktar minn g\u0127axar snin, il-Europass kien g\u0127odda ewlenija biex ji\u0121u appo\u0121\u0121ati l-komunikazzjoni u l-fehim a\u0127jar tal-\u0127iliet u l-kwalifiki.", "Serva ta' pont kru\u010bjali bejn id-dinja tax-xog\u0127ol u dik tal-edukazzjoni u t-ta\u0127ri\u0121.", "Il-portal tal-Europass i\u017curuh iktar minn 55,000 darba kuljum, u s-CV tal-Europass tni\u017c\u017cel iktar minn 100 miljun darba mill-2004 'l hawn.", "Il-Europass wera bi\u010b-\u010bar il-valur mi\u017cjud tieg\u0127u b\u0127ala g\u0127odda ta' komunikazzjoni tal-\u0127iliet madwar l-UE, madankollu g\u0127andu jevolvi b'mod parallel g\u0127all-isfidi u l-opportunitajiet tal-era di\u0121itali.", "Bis-sa\u0127\u0127a tal-adozzjoni tal-lum tal-proposta tag\u0127na biex ji\u0121i mmodernizzat il-Europass, il-qafas se joffri portafoll elettroniku g\u0127all-\u0127\u017cin u l-kondivi\u017cjoni tal-informazzjoni, g\u0127odod g\u0127all-persuni biex jivvalutaw huma stess il-\u0127iliet tag\u0127hom u g\u0127odod biex jiddeskrivu t-tag\u0127lim formali u informali, kif ukoll il-kwalifiki.", "G\u0127all-ewwel darba, il-Europass se joffri wkoll informazzjoni biex jappo\u0121\u0121a l-\u0121estjoni tal-karrieri, inklu\u017c informazzjoni fuq ix-xejriet u d-domanda fis-suq tax-xog\u0127ol, kif ukoll informazzjoni fuq il-gwida u l-opportunitajiet ta' tag\u0127lim madwar l-Ewropa.", "Il-Kummissjoni tinsab \u0127erqana biex b'kooperazzjoni mill-qrib mal-Istati Membri u mal-partijiet ikkon\u010bernati tibda'l-\u0127idma fuq l-implimentazzjoni ta' din l-era l-\u0121dida g\u0127all-Europass.", "Nixtieq nirringrazzja lil dawk kollha involuti g\u0127all-impenn tag\u0127hom biex ji\u017cguraw g\u0127odod u servizzi a\u0127jar g\u0127all-\u0127iliet u l-kwalifiki g\u0127a\u010b-\u010bittadini tag\u0127na.\u201d", "Il-kuntest", "F'Ottubru 2016, il-Kummissjoni adottat proposta biex ti\u0121i riveduta d-De\u010bi\u017cjoni dwar il-Europass tal-2004 b\u0127ala wa\u0127da mill-g\u0127axar azzjonijiet fi \u0127dan l-A\u0121enda g\u0127all-\u0126iliet g\u0127all-Ewropa.", "Id-De\u010bi\u017cjoni adottata llum tibni fuq il-proposta tal-Kummissjoni mressqa f'Ottubru 2016, li min-na\u0127a tag\u0127ha kienet ispirata minn rispons, konsultazzjoni u kontribuzzjonijiet importanti mill-Istati Membri, is-s\u0127ab so\u010bjali u l-partijiet ikkon\u010bernati.", "Il-kontribuzzjonijiet importanti inkludew Opinjoni tal-Kumitat Ekonomiku u So\u010bjali Ewropew u konsultazzjoni mal-Kumitat tar-Re\u0121juni.", "Il-Qafas iwettaq il-Komunikazzjonijiet dwar l-A\u0121enda \u0120dida g\u0127all-\u0126iliet g\u0127all-Ewropa u jikkontribwixxi wkoll g\u0127all-implimentazzjoni tal-Pilastru Ewropew tad-Drittijiet So\u010bjali.", "G\u0127al Aktar Informazzjoni", "Stqarrija g\u0127all-istampa: Qafas \u0120did tal-Europass: ng\u0127inu lin-nies jag\u0127mlu l-\u0127iliet u l-kwalifiki tag\u0127hom aktar vi\u017cibbli"]}
{"url": "https://ec.europa.eu/commission/presscorner/detail/mt/IP_21_1144", "title": "Il-Kummissjoni ti\u017cbor\u017ca EUR 9 biljun o\u0127ra ta\u0127t SURE lil seba' Stati Membri", "category": "press_eu", "subcategory": "POLICY_AREA=BUDFINPROG", "date": "Mon, 15 Mar 2021 23:00:00 GMT", "text": ["Il-Kummissjoni Ewropea illum \u017cbor\u017cat EUR 9 biljun lil seba' Stati Membri tal-UE fil-\u0127ames pagament tal-appo\u0121\u0121 finanzjarju lill-Istati Membri ta\u0127t l-istrument SURE.", "Dan huwa t-tieni \u017cbor\u017c fl-2021.", "B\u0127ala parti mill-operazzjonijiet tal-lum, i\u010b-\u010aekja r\u010beviet EUR 1 biljun, Spanja EUR 2.87 biljun, il-Kroazja EUR 510 miljun, l-Italja EUR 3.87 biljun, il-Litwanja EUR 302 miljun, Malta EUR 123 miljun u s-Slovakkja EUR 330 miljun.", "Din hija l-ewwel darba li \u010b-\u010aekja r\u010beviet finanzjament ta\u0127t l-istrument.", "Is-sitt pajji\u017ci l-o\u0127ra tal-UE di\u0121\u00e0 bbenefikaw minn self ta\u0127t SURE.", "Dan is-self se jassisti lill-Istati Membri huma u jindirizzaw \u017cidiet f'daqqa fin-nefqa pubblika biex ji\u0121i ppreservat l-impjieg.", "B'mod spe\u010bifiku, is-self se jg\u0127in lill-Istati Membri jkopru l-ispejje\u017c direttament relatati mal-finanzjament ta' skemi nazzjonali ta' xog\u0127ol b'\u0127inijiet iqsar, u mi\u017curi simili o\u0127ra li jkunu stabbilew b\u0127ala rispons g\u0127all-pandemija tal-coronavirus, inklu\u017c g\u0127al dawk li ja\u0127dmu g\u0127al rashom.", "L-i\u017cbor\u017ci tal-lum isegwu l-\u0127ru\u0121 tal-\u0127ames bond so\u010bjali ta\u0127t l-istrument SURE tal-UE, li attira interess konsiderevoli mill-investituri.", "S'issa, 16-il Stat Membru r\u010bevew total ta' EUR 62.5 biljun ta\u0127t l-istrument SURE f'self back-to-back.", "Matul l-2021, il-Kummissjoni se tara li ti\u0121bor b'\u017cieda ma' dan aktar minn EUR 25 biljun o\u0127ra permezz tal-\u0127ar\u0121iet ta' bonds SURE tal-UE.", "Ladarba jkunu saru l-i\u017cborzi kollha ta\u0127t SURE, i\u010b-\u010aekja tkun r\u010beviet EUR 2 biljuni, Spanja EUR 21.3 biljun, il-Kroazja EUR 1 biljun, l-Italja EUR 27.4 biljun, il-Litwanja EUR 602 miljun, Malta EUR 244 miljun u s-Slovakkja EUR 631 miljun.", "\u0126arsa \u0121enerali lejn l-ammonti \u017cbor\u017cati s'issa u l-maturitajiet differenti tal-bonds huma disponibbli online hawnhekk.", "B'mod \u0121enerali, il-Kummissjoni s'issa pproponiet total ta' EUR 90.6 biljun f'appo\u0121\u0121 finanzjarju lil 19-il Stat Membru, li minnhom EUR 90.3 biljun g\u0127al 18-il Stat Membru \u0121ew awtorizzati.", "L-approvazzjoni tal-Kunsill tal-proposta li jing\u0127ataw EUR 230 miljun lill-Estonja mistennija dalwaqt.", "Barra minn hekk, l-Istati Membri g\u0127adhom jistg\u0127u jippre\u017centaw talbiet biex jir\u010bievu appo\u0121\u0121 finanzjarju ta\u0127t SURE li g\u0127andu qawwa totali sa EUR 100 biljun.", "Il-Membri tal-Kulle\u0121\u0121 qalu:", "Il-President Ursula von der Leyen qalet: Permezz ta' SURE, a\u0127na nimmobilizzaw sa EUR 100 biljun f'self biex ng\u0127inu l-finanzjament ta' skemi ta' xog\u0127ol g\u0127al \u017cmien qasir.", "Il-\u0127ames \u017cbor\u017c tal-lum huwa a\u0127bar tajba g\u0127as-seba' pajji\u017ci tal-UE kkon\u010bernati, spe\u010bjalment g\u0127a\u010b-\u010aekja li qed tir\u010bievi appo\u0121\u0121 SURE g\u0127all-ewwel darba.", "Dan se jg\u0127in biex ji\u0121u protetti l-impjiegi tan-nies u ji\u0121u appo\u0121\u0121ati n-negozji madwar l-Unjoni tag\u0127na.", "Ninsabu lkoll f'ba\u0127ar wie\u0127ed.\u201d", "Il-Kummissarju Johannes Hahn, inkarigat mill-Ba\u0121it u l-Amministrazzjoni, qal: \u201cWara l-\u0127ames \u0127ru\u0121 ta' bonds b'su\u010b\u010bess ta\u0127t SURE, issa \u017cbur\u017cjajna EUR 62.5 biljun lil 16-il Stat Membru biex ng\u0127inu lill-ekonomiji u lin-nies tag\u0127hom jirkupraw mill-kri\u017ci tal-COVID-19.", "Il-programm SURE juri g\u0127al darb'o\u0127ra l-impenn tal-UE li tg\u0127in lill-Istati Membri jtaffu l-impatt so\u010bjali tal-pandemija attwali.", "Se jkun hemm aktar.\u201d", "Il-Kummissarju Paolo Gentiloni, il-Kummissarju g\u0127all-Ekonomija, qal: \u201cG\u0127addiet sena minn meta \u0121ew imposti l-ewwel lockdowns madwar il-bi\u010b\u010ba l-kbira tal-Ewropa.", "Dawn u r-restrizzjonijiet sussegwenti kienu assolutament me\u0127tie\u0121a, i\u017cda naturalment kellhom impatt qawwi fuq l-ekonomiji tag\u0127na.", "Hekk kif qed inkomplu ni\u0121\u0121ieldu l-COVID-19, huwa tajjeb li naraw aktar fluss ta' finanzjament SURE g\u0127all-pajji\u017ci tal-UE: dan jag\u0127ti appo\u0121\u0121 Ewropew tant me\u0127tie\u0121 lill-\u0127addiema u lil dawk li ja\u0127dmu g\u0127al rashom hekk kif ikomplu jinnavigaw din il-kri\u017ci bla pre\u010bedent.\u201d", "Sfond", "Fid-9 ta' Marzu 2021, il-Kummissjoni Ewropea \u0127ar\u0121et il-\u0127ames bond so\u010bjali ta\u0127t l-istrument SURE tal-UE u t-tieni wie\u0127ed g\u0127all-2021, g\u0127al valur totali ta' EUR 9 biljuni.", "Il-\u0127ru\u0121 kien jikkonsisti minn segment uniku li jrid jit\u0127allas lura f'\u0120unju 2036.", "Il-bond attira interess qawwi mill-investituri, li bis-sa\u0127\u0127a tieg\u0127u l-Kummissjoni g\u0127al darb' o\u0127ra kisbet kundizzjonijiet ta' pprezzar tajbin \u0127afna.", "Dawn qed jing\u0127addu direttament lill-Istati Membri tal-UE.", "Din il-kisba ntla\u0127qet fil-kuntest tal-volatilit\u00e0 re\u010benti fis-swieq kapitali u hekk kif qed jog\u0127lew ir-rati tal-img\u0127ax madwar id-dinja.", "Il-bonds ma\u0127ru\u0121a mill-UE ta\u0127t SURE jibbenefikaw mit-tikketta b\u0127ala bonds so\u010bjali.", "Dan jag\u0127ti fidu\u010bja lill-investituri f'dawn il-bonds li l-fondi mobilizzati se jservu objettiv verament so\u010bjali.", "Aktar informazzjoni", "Stqarrija g\u0127all-istampa dwar il-\u0127ames \u0127ru\u0121 ta' bonds", "Ir-Regolament SURE", "Skeda informattiva: SURE - Appo\u0121\u0121 lill-Istati Membri biex jg\u0127inhom jipprote\u0121u n-nies fix-xog\u0127ol u l-impjiegi", "Mistoqsijiet u twe\u0121ibiet: Il-Kummissjoni tipproponi l-istrument SURE", "Rispons g\u0127all-Coronavirus", "Qafas tal-Bonds So\u010bjali", "Sit web ta' SURE", "Sit web tal-UE b\u0127ala l-entit\u00e0 li qed tissellef"]}
{"url": "https://ec.europa.eu/commission/presscorner/detail/mt/IP_21_1133", "title": "Il-Kummissjoni sodisfatta bil-ftehim politiku provi\u017corju dwar il-pakkett \u0121did ta' \u20ac1 biljun biex tiffinanzja tag\u0127mir ta' kontroll doganali fl-Istati Membri tal-UE", "category": "press_eu", "subcategory": "POLICY_AREA=TAXCUAA", "date": "Mon, 15 Mar 2021 23:00:00 GMT", "text": ["Il-Kummissjoni sodisfatta bil-ftehim politiku provi\u017corju li ntla\u0127aq illum bejn il-Parlament Ewropew u l-Istati Membri tal-UE dwar l-Istrument il-\u0121did g\u0127at-Tag\u0127mir ta' Kontroll Doganali g\u0127all-2021-2027.", "L-istrument il-\u0121did g\u0127andu \u20ac1 biljun disponibbli g\u0127all-pajji\u017ci tal-UE biex jixtru, ja\u0121\u0121ornaw u jie\u0127du \u0127sieb it-tag\u0127mir ta' kontroll doganali tal-og\u0127la livell, b\u0127al skeners bir-ra\u0121\u0121i X, sistemi awtomatizzati ta' detezzjoni tal-pjan\u010bi tal-vetturi u detetturi mhux inva\u017civi o\u0127rajn biex jintu\u017caw fil-punti fejn tinqasam fruntiera, kif ukoll varjet\u00e0 ta' tag\u0127mir tal-laboratorju g\u0127all-anali\u017ci tal-o\u0121\u0121etti.", "Se jikkontribwixxi g\u0127all-implimentazzjoni tal-Pjan ta' Azzjoni Doganali li \u0121ie adottat f'Settembru tas-sena li g\u0127addiet.", "Id-disponibbilt\u00e0 ta' tag\u0127mir ta' kontroll doganali modern u affidabbli se jg\u0127in biex ji\u0121u indirizzati l-punti dg\u0127ajfa fil-fruntieri esterni tal-UE, li huma ta' detriment kemm g\u0127all-protezzjoni tal-interessi finanzjarji tal-UE kif ukoll g\u0127as-sigurt\u00e0 u s-sikurezza ta\u010b-\u010bittadini tal-UE.", "Dan g\u0127andu jg\u0127in lill-awtoritajiet doganali biex ji\u017cguraw il-\u0121bir xieraq tad-dazji u tat-taxxi doganali, jipprote\u0121u li\u010b-\u010bittadini tal-UE minn o\u0121\u0121etti perikolu\u017ci u foloz, u jiffa\u010bilitaw dejjem iktar il-kummer\u010b le\u0121ittimu.", "Paolo Gentiloni, il-Kummissarju g\u0127all-Ekonomija, stqarr: \u201cFilwaqt li s-so\u010bjetajiet u l-ekonomiji jevolvu, l-awtoritajiet doganali qed jaffa\u010b\u010bjaw sfidi \u0121odda b\u0127a\u017c-\u017cidiet kbar fil-volumi ta' kummer\u010b internazzjonali, aktar riskji ta' frodi u numru dejjem akbar ta' importazzjoni ta' o\u0121\u0121etti perikolu\u017ci.", "Ladarba jkun stabbilit, il-pakkett ta' \u20ac1 biljun li ntla\u0127aq qbil dwaru llum se jappo\u0121\u0121a lill-Istati Membri b'g\u0127odod mill-aktar avvanzati biex jg\u0127inu lill-uffi\u010bjali doganali l-aktar esposti biex jindirizzaw dawn l-isfidi g\u0127all-Unjoni Doganali tag\u0127na b'mod effi\u010bjenti.\u201d", "Il-ftehim tal-lum huwa so\u0121\u0121ett g\u0127al konferma formali mill-Parlament Ewropew u mill-Kunsill.", "Ladarba jkun fis-se\u0127\u0127, l-istrument se jappo\u0121\u0121a lill-Istati Membri biex jixtru, jie\u0127du \u0127sieb jew ja\u0121\u0121ornaw it-tag\u0127mir ta' kontroll doganali relevanti, modern, tal-og\u0127la livell, bla periklu, sigur u favur l-ambjent \u2014 dan se jikkontribwixxi biex iwassal lill-Unjoni Doganali fil-livell li jmiss.", "Propost mill-Kummissjoni fl-2018 b\u0127ala parti mill-Fond g\u0127all-\u0120estjoni Integrata tal-Fruntieri, l-Istrument g\u0127at-Tag\u0127mir ta' Kontroll Doganali, jindirizza sej\u0127iet mill-Istati Membri g\u0127al appo\u0121\u0121 fil-finanzjament ta' tag\u0127mir ta' detezzjoni li jg\u0127in fil-kontrolli tal-o\u0121\u0121etti li jaqsmu l-fruntieri esterni tal-UE.", "L-inizjattiva g\u0127andha mira doppja: li ttejjeb il-prestazzjoni doganali, b'mod partikolari billi tikkontribwixxi g\u0127al ri\u017cultati adegwati u ekwivalenti ta' kontrolli doganali madwar l-UE, u li fl-istess \u0127in tg\u0127in lill-awtoritajiet doganali tal-UE biex ja\u0121ixxu b\u0127ala entit\u00e0 wa\u0127da.", "L-Unjoni Doganali tal-UE \u017cviluppat f'element \u010bentrali tas-Suq Uniku tag\u0127na billi tipprovdi d\u0127ul g\u0127all-ba\u0121it tal-UE, i\u017c\u017comm il-fruntieri tal-UE sikuri u tipprote\u0121i li\u010b-\u010bittadini tag\u0127na minn o\u0121\u0121etti pprojbiti u perikolu\u017ci b\u0127al armi, drogi, prodotti li jag\u0127mlu \u0127sara lill-ambjent u o\u0121\u0121etti foloz.", "Tiffa\u010bilita l-kummer\u010b tal-UE mal-bqija tad-dinja, li huwa essenzjali g\u0127all-prosperit\u00e0 fl-UE.", "Skeda informattiva", "Il-Pjan ta' Azzjoni Doganali", "Proposta li tistabbilixxi l-istrument g\u0127at-Tag\u0127mir ta' Kontroll Doganalihttps://ec.europa.eu/taxation_customs/customs-2021-2027_en", "Fond g\u0127all-\u0120estjoni Integrata tal-Fruntieri", "Pjan ta' rkupru", "Ba\u0121it fit-tul tal-UE 2021-2027 u Next Generation EU"]}
{"url": "https://ec.europa.eu/commission/presscorner/detail/mt/IP_21_1132", "title": "Il-Ftehim dwar il-\u0126ru\u0121: Il-Kummissjoni tibg\u0127at ittra ta' intimazzjoni lir-Renju Unit min\u0127abba ksur tal-obbligi tieg\u0127u skont il-Protokoll dwar l-Irlanda u l-Irlanda ta' Fuq", "category": "press_eu", "subcategory": "POLICY_AREA=BREXIT", "date": "Sun, 14 Mar 2021 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Illum il-Kummissjoni Ewropea bag\u0127tet ittra ta' intimazzjoni lir-Renju Unit talli kiser id-dispo\u017cizzjonijiet sostantivi tal-Protokoll dwar l-Irlanda u l-Irlanda ta' Fuq, kif ukoll l-obbligu tal-bona fide skont il-Ftehim dwar il-\u0126ru\u0121.", "Dan jimmarka l-bidu ta' pro\u010bess formali ta' ksur kontra r-Renju Unit.", "Din hija t-tieni darba fl-ispazju ta' sitt xhur li l-gvern tar-Renju Unit ikun qieg\u0127ed f'sitwazzjoni li tista' tkun ta' ksur tad-dritt internazzjonali.", "Il-Vi\u010bi President Maro\u0161 \u0160ef\u010dovi\u010d, il-kopresident tal-UE tal-Kumitat Kon\u0121unt, qal: \u201cIl-Protokoll dwar l-Irlanda u l-Irlanda ta' Fuq huwa l-uniku mod biex ji\u0121i protett il-Ftehim tal-\u0120img\u0127a l-Kbira (ta' Belfast) u biex ji\u0121u ppreservati l-pa\u010bi u l-istabbilt\u00e0, filwaqt li ti\u0121i evitata fruntiera fi\u017cika fuq il-g\u017cira tal-Irlanda u tin\u017camm l-integrit\u00e0 tas-suq uniku tal-UE.", "L-UE u r-Renju Unit qablu dwar il-Protokoll flimkien.", "A\u0127na marbuta wkoll li nimplimentawh flimkien.", "Id-de\u010bi\u017cjonijiet unilaterali u l-ksur tad-dritt internazzjonali mir-Renju Unit jeg\u0127lbu l-istess skop tieg\u0127u u jdg\u0127ajfu l-fidu\u010bja bejnietna.", "Ir-Renju Unit irid jimplimentah b'mod xieraq jekk irridu niksbu l-objettivi tag\u0127na.", "Huwa g\u0127alhekk li llum qed inniedu azzjoni legali.", "Nittama tassew li permezz tal-ispirtu kollaborattiv, prammatiku u kostruttiv li pprevala fil-\u0127idma tag\u0127na s'issa fl-implimentazzjoni tal-Ftehim dwar il-\u0126ru\u0121, inkunu nistg\u0127u nsolvu din il-kwistjoni fil-Kumitat Kon\u0121unt ming\u0127ajr rikors g\u0127all-arbitra\u0121\u0121.\u201d", "Il-Kummissjoni qed tirrea\u0121ixxi g\u0127al din is-sitwazzjoni b'dawn i\u017c-\u017cew\u0121 modi:", "Il-Protokoll dwar l-Irlanda u l-Irlanda ta' Fuq, b\u0127ala parti integrali tal-Ftehim dwar il-\u0126ru\u0121, li kien \u0121ie ratifikat kemm mill-UE kif ukoll mir-Renju Unit, ilu fis-se\u0127\u0127 mill-1 ta' Frar 2020 u g\u0127andu effetti legali skont id-dritt internazzjonali.", "L-g\u0127an tal-Protokoll huwa li jin\u017cammu l-pa\u010bi u l-istabbilt\u00e0, li ji\u0121i protett il-Ftehim tal-\u0120img\u0127a l-Kbira (ta' Belfast), li ti\u0121i evitata l-\u0127tie\u0121a ta' fruntiera fi\u017cika fuq il-g\u017cira tal-Irlanda u li tin\u017camm l-integrit\u00e0 tas-suq uniku tal-UE.", "Sabiex jintla\u0127qu dawn l-objettivi, il-Protokoll irid ji\u0121i implimentat bis-s\u0127i\u0127.", "In-nuqqas tal-gvern tar-Renju Unit li jag\u0127mel dan jipperikola l-kisba ta' dawn l-objettivi.", "Ir-Renju Unit g\u0127andu sa tmiem dan ix-xahar biex jissottometti l-osservazzjonijiet tieg\u0127u g\u0127all-ittra ta' intimazzjoni.", "Wara li te\u017camina dawn l-osservazzjonijiet, jew jekk ma tkun \u0121iet sottomessa l-ebda osservazzjoni, il-Kummissjoni tista', jekk ikun xieraq, tidde\u010biedi li to\u0127ro\u0121 Opinjoni Motivata.", "Skont l-Artikolu 12(4) tal-Protokoll, il-Qorti tal-\u0120ustizzja tal-Unjoni Ewropea g\u0127andha s-setg\u0127at kollha previsti mit-Trattati, inklu\u017ca l-possibbilt\u00e0 li timponi somma f'daqqa jew pagament ta' penali.", "It-tieni, jekk ir-Renju Unit jibqa' ma jid\u0127olx f'konsultazzjonijiet fil-Kumitat Kon\u0121unt in bona fide, bil-g\u0127an li tintla\u0127aq soluzzjoni maqbula b'mod re\u010biproku sal-a\u0127\u0127ar ta' dan ix-xahar, l-UE tista' tipprovdi avvi\u017c bil-miktub biex jinbdew il-konsultazzjonijiet skont l-Artikolu 169 tal-Ftehim dwar il-\u0126ru\u0121, b\u0127ala l-ewwel pass fil-pro\u010bess tal-Mekkani\u017cmu g\u0127as-Soluzzjoni tat-Tilwim stabbilit fit-Titolu III tas-Sitt Parti tal-Ftehim dwar il-\u0126ru\u0121.", "Jekk ma tinstab l-ebda soluzzjoni, l-UE tista' tirreferi t-tilwima g\u0127al arbitra\u0121\u0121 vinkolanti.", "Fl-a\u0127\u0127ar mill-a\u0127\u0127ar dan jista' jirri\u017culta wkoll fl-impo\u017cizzjoni ta' sanzjonijiet finanzjarji mill-bord tal-arbitra\u0121\u0121.", "F'ka\u017c ta' nuqqas ta' \u0127las jew nuqqas ta' konformit\u00e0 persistenti, l-UE tista' tissospendi l-obbligi tag\u0127ha skont il-Ftehim dwar il-\u0126ru\u0121 (bl-e\u010b\u010bezzjoni tal-parti tal-ftehim dwar id-drittijiet ta\u010b-\u010bittadini) jew mill-Ftehim ta' Kummer\u010b u Kooperazzjoni, f'konformit\u00e0 mal-Artikolu INST.24(4), e\u017c. billi timponi tariffi fuq l-importazzjonijiet ta' o\u0121\u0121etti mir-Renju Unit.", "Fit-3 ta' Marzu 2021, il-Gvern tar-Renju Unit iddikjara l-intenzjoni tieg\u0127u li unilateralment jittardja l-applikazzjoni s\u0127i\u0127a tal-Protokoll dwar l-Irlanda/l-Irlanda ta' Fuq dwar il-moviment ta' o\u0121\u0121etti u annimali domesti\u010bi mill-Gran Brittanja g\u0127all-Irlanda ta' Fuq.", "Dan segwa l-laqg\u0127a tal-Kumitat Kon\u0121unt tal-24 ta' Frar 2021, fejn ir-Renju Unit impenja ru\u0127u pubblikament g\u0127all-implimentazzjoni xierqa tal-Protokoll, kif ukoll g\u0127all-implimentazzjoni tad-de\u010bi\u017cjonijiet kollha me\u0127uda fil-Kumitat Kon\u0121unt f'Di\u010bembru 2020.", "Ir-Renju Unit irrikorra g\u0127al din l-azzjoni unilaterali ming\u0127ajr ebda diskussjoni jew konsultazzjoni man-na\u0127a tal-UE fil-korpi stabbiliti mill-Ftehim dwar il-\u0126ru\u0121.", "Dan jikkostitwixxi devjazzjoni \u010bara mill-appro\u010b\u010b kostruttiv li kien ipprevala sa dan il-punt, u b'hekk \u0121iet imminata kemm il-\u0127idma tal-Kumitat Kon\u0121unt kif ukoll il-fidu\u010bja re\u010biproka u l-ispirtu ta' kooperazzjoni li kienu nbnew mill-\u0121did fix-xhur finali tal-2020, wara l-in\u010bertezza ma\u0127luqa mill-Abbozz ta' Li\u0121i dwar is-Suq Intern tar-Renju Unit.", "L-UE kontinwament impenjat ru\u0127ha in bona fide fi \u0127dan il-Kumitat Kon\u0121unt biex issib soluzzjonijiet prammati\u010bi li jg\u0127inu biex ji\u0121i minimizzat it-tfixkil ikkaw\u017cat mill-Brexit u biex tg\u0127in tiffa\u010bilita l-\u0127ajja ta' kuljum tal-komunitajiet fl-Irlanda ta' Fuq.", "L-UE konsistentement fittxet li \u0121\u0121ib lil dawk kollha kkon\u010bernati fi trajettorja \u010bara lejn konformit\u00e0 s\u0127i\u0127a mal-Protokoll.", "Din id-de\u010bi\u017cjoni re\u010benti g\u0127al darb'o\u0127ra tqieg\u0127ed lir-Renju Unit fit-triq ta' ksur deliberat tal-obbligi legali internazzjonali tieg\u0127u u d-dmir ta' bona fide li g\u0127andu jipprevali fl-applikazzjoni tal-ftehimiet internazzjonali skont l-Artikolu 26 tal-Konvenzjoni ta' Vjenna dwar il-Li\u0121i tat-Trattati.", "Ittra mill-Vi\u010bi President Maro\u0161 \u0160ef\u010dovi\u010d lil David Frost [il-15 ta' Marzu 2021]", "Dikjarazzjoni mill-Vi\u010bi President Maro\u0161 \u0160ef\u010dovi\u010d wara t-t\u0127abbira mill-gvern tar-Renju Unit rigward il-Protokoll dwar l-Irlanda/l-Irlanda ta' Fuq [it-3 ta' Marzu 2021]", "Dikjarazzjoni kon\u0121unta mill-Vi\u010bi President tal-Kummissjoni Ewropea Maro\u0161 \u0160ef\u010dovi\u010d u mill-Kan\u010billier tad-Dukat ta' Lancaster Michael Gove [l-24 ta' Frar 2021]", "Is-sit web tal-Kummissjoni dwar il-Brexit"]}
{"url": "https://ec.europa.eu/commission/presscorner/detail/mt/IP_21_1122", "title": "L-ewwel pjan strate\u0121iku ta' Orizzont Ewropa g\u0127all-2021-2024: Il-Kummissjoni tistabbilixxi l-prijoritajiet tar-ri\u010berka u l-innovazzjoni g\u0127al futur sostenibbli", "category": "press_eu", "subcategory": "POLICY_AREA=RESINSC", "date": "Sun, 14 Mar 2021 23:00:00 GMT", "text": ["Illum, il-Kummissjoni Ewropea adottat l-ewwel pjan strate\u0121iku g\u0127al Orizzont Ewropa, il-programm il-\u0121did tal-UE g\u0127ar-ri\u010berka u l-innovazzjoni b'valur ta' \u20ac95.5 biljun fi prezzijiet attwali.", "Il-pjan strate\u0121iku huwa novit\u00e0 f'Orizzont Ewropa u jistabbilixxi l-orjentazzjonijiet strate\u0121i\u010bi g\u0127all-immirar tal-investimenti fl-ewwel erba' snin tal-programm.", "Dan ji\u017cgura li l-azzjonijiet tar-ri\u010berka u l-innovazzjoni tal-UE jikkontribwixxu g\u0127all-prijoritajiet tal-UE, inklu\u017ci Ewropa newtrali g\u0127all-klima u ekolo\u0121ika, Ewropa lesta g\u0127all-era di\u0121itali, u ekonomija g\u0127as-servizz tan-nies.", "Il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, Margrethe Vestager, stqarret: \u201cDan il-Pjan jipprovdi qafas g\u0127ar-ri\u010berka u l-innovazzjoni tal-og\u0127la kwalit\u00e0 u bba\u017cati fuq l-e\u010b\u010bellenza li g\u0127andhom jitwettqu bil-Programm ta' \u0126idma ta' Orizzont Ewropa.", "B'din l-orjentazzjoni strate\u0121ika ni\u017cguraw li l-investimenti fir-ri\u010berka u l-innovazzjoni jkunu jistg\u0127u jikkontribwixxu g\u0127al pro\u010bess ta' rkupru bba\u017cat fuq it-tran\u017cizzjonijiet tewmin ekolo\u0121i\u010bi u di\u0121itali, ir-re\u017ciljenza u l-awtonomija strate\u0121ika miftu\u0127a.\u201d", "Il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, Mariya Gabriel, stqarret: \u201cL-orjentazzjonijiet tal-pjan strate\u0121iku se ji\u017cguraw li l-prijoritajiet ta' politika komuni tag\u0127na tal-UE jibbenefikaw minn g\u0127arfien, innovazzjoni u ideat \u0121odda.", "Dan l-appro\u010b\u010b \u0121did huwa mod ie\u0127or biex ji\u0121i \u017cgurat li r-ri\u010berka u l-innovazzjoni ffinanzjati mill-UE jindirizzaw l-isfidi li jiffa\u010b\u010bjaw l-Ewropej.\u201d", "Il-pjan strate\u0121iku jistabbilixxi erba' orjentazzjonijiet strate\u0121i\u010bi g\u0127all-investimenti fir-ri\u010berka u l-innovazzjoni fil-kuntest ta' Orizzont Ewropa g\u0127all-erba' snin li \u0121ejjin:", "Il-kooperazzjoni internazzjonali tirfed l-erba' orjentazzjonijiet, peress li hija essenzjali biex ji\u0121u indirizzati bosta sfidi globali.", "Il-pjan strate\u0121iku jidentifika wkoll is-s\u0127ubijiet Ewropej kofinanzjati u koprogrammati u l-missjonijiet tal-UE li se ji\u0121u appo\u0121\u0121ati permezz ta' Orizzont Ewropa.", "Is-s\u0127ubijiet se jkopru oqsma kriti\u010bi b\u0127all-ener\u0121ija, it-trasport, il-bijodiversit\u00e0, is-sa\u0127\u0127a, l-ikel u \u010b-\u010birkolarit\u00e0, u se jikkomplementaw l-g\u0127axar S\u0127ubijiet Ewropej Istituzzjonalizzati proposti mill-Kummissjoni fi Frar.", "Il-missjonijiet tal-UE se jindirizzaw l-isfidi globali li jaffettwaw il-\u0127ajja tag\u0127na ta' kuljum billi jistabbilixxu g\u0127anijiet ambizzju\u017ci u ta' ispirazzjoni i\u017cda li jistg\u0127u jintla\u0127qu, b\u0127all-\u0121lieda kontra l-kan\u010ber, l-adattament g\u0127at-tibdil fil-klima, il-protezzjoni tal-o\u010beani tag\u0127na, l-ekolo\u0121izzazzjoni tal-bliet tag\u0127na u l-i\u017cgurar tas-sa\u0127\u0127a tal-\u0127amrija u tal-ikel.", "Permezz ta' portafoll kbir ta' strumenti f'diversi dixxiplini u oqsma ta' politika, il-missjonijiet tal-UE se jindirizzaw kwistjonijiet kumplessi permezz ta' pro\u0121etti ta' ri\u010berka, mi\u017curi ta' politika jew sa\u0127ansitra inizjattivi le\u0121i\u017clattivi.", "L-orjentazzjonijiet tal-pjan jindirizzaw ukoll g\u0127add ta' kwistjonijiet orizzontali, b\u0127all-\u0121eneru.", "L-integrazzjoni tad-dimensjoni tal-\u0121eneru se tkun rekwi\u017cit prestabbilit fil-kontenut tar-ri\u010berka u l-innovazzjoni fil-programm kollu, sakemm ma jkunx spe\u010bifikat li s-sess jew il-\u0121eneru jistg\u0127u ma jkunux rilevanti g\u0127as-su\u0121\u0121ett inkwistjoni.", "Il-prijoritajiet stabbiliti fil-pjan strate\u0121iku ta' Orizzont Ewropa se ji\u0121u implimentati permezz tal-programm ta' \u0127idma ta' Orizzont Ewropa.", "Dan jistabbilixxi opportunitajiet ta' finanzjament g\u0127al attivitajiet tar-ri\u010berka u l-innovazzjoni permezz ta' sej\u0127iet temati\u010bi g\u0127al proposti u su\u0121\u0121etti.", "L-ewwel sej\u0127iet g\u0127al proposti se jitniedu fir-rebbieg\u0127a tal-2021 u se ji\u0121u ppre\u017centati fil-Jiem Ewropej tar-Ri\u010berka u l-Innovazzjoni fit-23 u l-24 ta' \u0120unju.", "Wara l-ftehim politiku ta' Marzu-April 2019 dwar Orizzont Ewropa, il-Kummissjoni bdiet pro\u010bess ta' ppjanar strate\u0121iku.", "Ir-ri\u017cultati huma stabbiliti fil-pjan strate\u0121iku.", "Il-pjan strate\u0121iku t\u0127ejja wara pro\u010bess estensiv ta' kodisinn li jinvolvi lill-Parlament Ewropew, lill-Istati Membri, lill-partijiet ikkon\u010bernati u l-pubbliku in\u0121enerali.", "\u0120ew ippre\u017centati aktar minn 8,000 kontribut f'diversi stadji tal-pro\u010bess tal-ippjanar strate\u0121iku.", "Il-pro\u010bess ta' kodisinn inklu\u017civ g\u0127andu l-g\u0127an li ji\u017cgura l-aktar appartenenza wiesg\u0127a possibbli u li jottimizza l-impatt \u0121enerali ta' Orizzont Ewropa.", "Skeda informattiva: Pjan Strate\u0121iku ta' Orizzont Ewropa", "Pjan Strate\u0121iku ta' Orizzont Ewropa", "Orizzont Ewropa", "Missjonijiet tal-UE", "S\u0127ubijiet Ewropej", "Ara s-sej\u0127iet g\u0127all-proposti u applika g\u0127al finanzjament"]}
{"url": "https://ec.europa.eu/commission/presscorner/detail/mt/IP_21_1109", "title": "Il-Kummissjoni tinsab sodisfatta bil-ftehim dwar il-Fa\u010bilit\u00e0 Nikkollegaw l-Ewropa g\u0127all-finanzjament ta' networks tat-trasport u tal-ener\u0121ija aktar ekolo\u0121i\u010bi u sostenibbli, kif ukoll ta' networks tad-di\u0121italizzazzjoni", "category": "press_eu", "subcategory": "POLICY_AREA=ENERGY,GROWTH,TRANSPORT", "date": "Thu, 11 Mar 2021 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Il-Kummissjoni Ewropea tinsab sodisfatta bil-ftehim li ntla\u0127aq mill-Parlament Ewropew u mill-Kunsill dwar il-proposta tal-Fa\u010bilit\u00e0 Nikkollegaw l-Ewropa (FNE), b'valur ta' EUR 33.7 biljun, b\u0127ala parti mill-ba\u0121it fit-tul li jmiss tal-UE g\u0127all-2021\u20132027.", "Il-programm tal-Fa\u010bilit\u00e0 Nikkollegaw l-Ewropa jappo\u0121\u0121a l-investiment fin-networks tat-trasport, tal-ener\u0121ija u tal-infrastruttura di\u0121itali tal-Ewropa.", "Se jappo\u0121\u0121a t-tran\u017cizzjonijiet tewmin ekolo\u0121i\u010bi u di\u0121itali, billi jikkontribwixxi g\u0127all-miri ambizzju\u017ci g\u0127all-Patt Ekolo\u0121iku Ewropew u g\u0127ad-De\u010bennju Di\u0121itali.", "Se jappo\u0121\u0121a l-miri tal-Istrate\u0121ija g\u0127al Mobilit\u00e0 Sostenibbli u Intelli\u0121enti li tistabbilixxi l-ba\u017ci li permezz tag\u0127ha s-sistema tat-trasport tal-UE tista' tikseb it-trasformazzjoni ekolo\u0121ika u di\u0121itali tag\u0127ha u ssir aktar re\u017ciljenti g\u0127al kri\u017cijiet futuri.", "Kif deskritt fil-Patt Ekolo\u0121iku Ewropew, ir-ri\u017cultat se jkun tnaqqis ta' 90% fl-emissjonijiet sal-2050, permezz ta' sistema tat-trasport intelli\u0121enti, kompetittiva, sikura, a\u010b\u010bessibbli u affordabbli.", "Se ting\u0127ata wkoll prijorit\u00e0 lil mezzi tat-trasport li ma jag\u0127mlux \u0127sara lill-ambjent, b\u0127all-ferroviji, kif ukoll l-i\u017cvilupp ta' punti tal-i\u010b\u010bar\u0121jar g\u0127all-vetturi li ju\u017caw fjuwils alternattivi.", "Billi tkompli tintegra suq intern tal-ener\u0121ija effi\u010bjenti u kompetittiv, issa\u0127\u0127a\u0127 l-interoperabbilt\u00e0 tan-networks transfruntieri, kif ukoll tiffa\u010bilita d-dekarbonizzazzjoni u l-kooperazzjoni transfruntiera fil-qasam tal-ener\u0121ija, il-Fa\u010bilit\u00e0 Nikkollegaw l-Ewropa se tg\u0127in biex jintla\u0127qu l-miri ambizzju\u017ci tag\u0127na g\u0127all-klima u l-ener\u0121ija.", "Se ssostni l-prijoritajiet tal-qafas ta' politika rivedut tat-TEN-E kif propost mill-Kummissjoni fi tmiem is-sena li g\u0127addiet permezz ta' appo\u0121\u0121 finanzjarju mmirat g\u0127all-pro\u0121etti infrastrutturali ewlenin li jg\u0127aqqdu s-sistemi tal-ener\u0121ija tal-UE.", "Il-ferg\u0127a di\u0121itali tal-programm tal-Fa\u010bilit\u00e0 Nikkollegaw l-Ewropa se tg\u0127in fl-i\u017cvilupp u fl-implimentazzjoni ta' infrastrutturi di\u0121itali transfruntieri innovattivi, siguri u sostenibbli, li jippermettu li n-networks u s-servizzi di\u0121itali jiffjorixxu u jappo\u0121\u0121aw il-vi\u017cjoni tal-Ewropa fid-De\u010bennju Di\u0121itali g\u0127all-2030, abba\u017ci tal-miri tas-so\u010bjet\u00e0 tal-gigabits g\u0127all-2025.", "Se tg\u0127ammar ukoll ir-rotot ewlenin tat-trasport, b\u0127at-toroq, il-ferroviji, ir-rotot marittimi u l-portijiet b'konnettivit\u00e0 re\u017ciljenti u b'velo\u010bit\u00e0 g\u0127olja.", "Fl-istess waqt, i\u010b-\u010bittadini tag\u0127ha se jibbenefikaw minn konnessjonijiet aktar velo\u010bi u re\u017ciljenti g\u0127at-tis\u0127i\u0127 tal-apprendiment online, a\u010b\u010bess g\u0127al servizzi di\u0121itali aktar effi\u010bjenti u potenzjal imsa\u0127\u0127a\u0127 g\u0127all-kollaborazzjoni remota.", "Billi l-konnettivit\u00e0 di\u0121itali transfruntiera g\u0127andha rwol fundamentali fit-tnaqqis tad-distakki ekonomi\u010bi, so\u010bjali u territorjali, l-istrument ta' finanzjament Di\u0121itali l-\u0121did tal-FNE se jag\u0127ti nifs lil \u0127afna aktar re\u0121juni fl-Ewropa, inklu\u017ci \u017c-\u017coni rurali, permezz ta' opportunitajiet \u0121odda.", "Fi kliem il-Membri tal-Kulle\u0121\u0121", "II-Kummissarju g\u0127at-Trasport, Adina V\u0103lean, qalet: \u201cIl-Fa\u010bilit\u00e0 Nikkollegaw l-Ewropa hija fundamentali g\u0127at-tlestija tan-Network trans-Ewropew tat-trasport (TEN-T), kif ukoll biex dan isir aktar ekolo\u0121iku u di\u0121itali.", "Dan il-mekkani\u017cmu se jservi ta' pont bejn il-konnessjonijiet kriti\u010bi tat-trasport transfruntieri, i\u010baqlaq aktar traffiku lejn il-ferroviji u l-passa\u0121\u0121i fuq l-ilma interni, u jag\u0127ti spinta lill-integrazzjoni multimodali.", "Je\u0127tie\u0121 li jkollna sistema tat-trasport aktar intelli\u0121enti, aktar sostenibbli u re\u017cistenti g\u0127all-kri\u017ci, u l-FNE se tkun kru\u010bjali biex dan ise\u0127\u0127.\u201d", "Il-Kummissarju g\u0127as-Suq Intern, Thierry Breton, qal hekk: \u201cIl-konnettivit\u00e0 transfruntiera avvanzata hija element fundamentali tal-ekonomija tag\u0127na li jappo\u0121\u0121a t-tran\u017cizzjoni di\u0121itali u ekolo\u0121ika tal-Ewropa a\u0127na u nimxu 'l quddiem fid-De\u010bennju Di\u0121itali.", "Il-qasam di\u0121itali \u0121did tal-FNE se jkun wie\u0127ed mill-g\u0127odod ewlenin tag\u0127na biex nappo\u0121\u0121aw il-konnessjonijiet tal-fibra u 5G transfruntieri, filwaqt li ni\u017cguraw li \u010b-\u010bittadini u n-negozji kollha jibbenefikaw minn servizzi di\u0121itali innovattivi, aktar impjiegi u aktar opportunitajiet so\u010bjali u ekonomi\u010bi.\u201d", "Il-Kummissarju g\u0127all-Ener\u0121ija, Kadri Simson, qalet: \u201cDan il-ftehim ifisser pass importanti fi triqtna lejn in-newtralit\u00e0 klimatika u lejn sistema tal-ener\u0121ija ekolo\u0121ika.", "Il-FNE msa\u0127\u0127a se tappo\u0121\u0121a l-politika riveduta dwar in-networks trans-Ewropej tal-ener\u0121ija billi tinvesti f'infrastruttura transfruntiera intelli\u0121enti u sostenibbli u, g\u0127all-ewwel darba, tin\u010bentiva pro\u0121etti transfruntieri \u0121odda g\u0127all-\u0121enerazzjoni tal-ener\u0121ija rinnovabbli.\u201d", "Il-passi li jmiss", "Dan il-ftehim provi\u017corju issa jrid ji\u0121i approvat kemm mill-Parlament Ewropew u kemm mill-Kunsill.", "Kuntest", "Il-kontribuzzjoni finanzjarja tal-FNE hija prin\u010bipalment fil-forma ta' g\u0127otjiet, b'rati ta' kofinanzjament differenti skont it-tip ta' pro\u0121ett.", "Permezz tal-qasam tat-trasport tal-FNE, se jkunu disponibbli EUR 25.8 biljun g\u0127al g\u0127otjiet mill-ba\u0121it tal-UE g\u0127all-2021-2027 biex jikkofinanzjaw pro\u0121etti tat-trasport fl-Istati Membri tal-UE.", "Permezz tal-qasam tal-ener\u0121ija tal-FNE, se ji\u0121u investiti EUR 5.8 biljun biex jikkofinanzjaw pro\u0121etti ta' interess komuni skont ir-Regolament TEN-E, kif ukoll pro\u0121etti transfruntieri fil-qasam tal-ener\u0121ija rinnovabbli.", "Il-qasam di\u0121itali tal-FNE se jinvesti EUR 2 biljun f'infrastrutturi Ewropej tal-konnettivit\u00e0 u se jixpruna l-introduzzjoni u l-adozzjoni ta' networks mobbli tal-\u0127ames \u0121enerazzjoni (5G) mill-komunitajiet lokali.", "Il-FNE se tikkontribwixxi bil-kbir g\u0127all-objettivi tal-Patt Ekolo\u0121iku biex tippromwovi n-networks trans-Ewropej tat-trasport u tal-ener\u0121ija aktar ekolo\u0121i\u010bi u sostenibbli kif ukoll id-di\u0121italizzazzjoni."]}
{"url": "https://ec.europa.eu/commission/presscorner/detail/mt/IP_21_1086", "title": "Hong Kong: Rapport tal-UE ji\u0121bed l-attenzjoni g\u0127al deterjorament politiku allarmanti", "category": "press_eu", "subcategory": "POLICY_AREA=HREXTRELS,PR-EUWORLD", "date": "Thu, 11 Mar 2021 23:00:00 GMT", "text": ["Illum il-Kummissjoni Ewropea u r-Rappre\u017centant G\u0127oli rrappurtaw dwar l-i\u017cviluppi politi\u010bi u ekonomi\u010bi fir-Re\u0121jun Amministrattiv Spe\u010bjali ta' Hong Kong.", "It-23 Rapport Annwali lill-Parlament Ewropew u lill-Kunsill ikopri l-i\u017cviluppi fl-2020.", "Ir-Rappre\u017centant G\u0127oli tal-UE/il-Vi\u010bi President tal-Kummissjoni Josep Borrell qal: \u201cTul l-2020, rajna deterjorament politiku allarmanti f'Hong Kong.", "Il-Li\u0121i dwar is-Sigurt\u00e0 Nazzjonali imposta minn Beijing qed tintu\u017ca biex jittie\u0127du mi\u017curi severi kontra forzi prodemokrati\u010bi, to\u0127noq id-dissens u l-plurali\u017cmu, u therri il-libertajiet fundamentali.", "L-arrest ta' tu\u017c\u017cani ta' attivisti prodemokrati\u010bi f'Jannar ta' din is-sena kkonferma li din it-tendenza qed ti\u017cdied.", "I\u010b-\u010aina qed i\u017c\u017carma konxjament il-prin\u010bipju ta' \u201cPajji\u017c Wie\u0127ed, \u017bew\u0121 Sistemi\u201d bi ksur tal-impenji internazzjonali tag\u0127ha u l-Li\u0121i Ba\u017cika ta' Hong Kong.", "Il-bidliet elettorali rigressivi approvati lbiera\u0127 f'Beijing huma pass ie\u0127or f'din it-triq.\u201d", "Ero\u017cjoni serja tal-awtonomija, tad-demokrazija u tal-libertajiet fundamentali", "Ir-rapport jenfasizza li, matul is-sena li g\u0127addiet, Hong Kong kompla jesperjenza aktar ero\u017cjoni gravi tal-livell g\u0127oli ta' awtonomija tieg\u0127u, tal-prin\u010bipji demokrati\u010bi tieg\u0127u, u tal-libertajiet fundamentali li l-awtoritajiet \u010aini\u017ci impenjaw ru\u0127hom li jipprote\u0121u mill-inqas sal-2047.", "Dan id-deterjorament rapidu jqajjem dubji dwar ir-rieda ta\u010b-\u010aina li tonora l-obbligi internazzjonali u l-impenji tag\u0127ha lill-poplu ta' Hong Kong skont il-prin\u010bipju ta' \u201cPajji\u017c Wie\u0127ed, \u017bew\u0121 Sistemi\u201d u l-Li\u0121i Ba\u017cika ta' Hong Kong.", "Fit-30 ta' \u0120unju 2020, il-Kumitat Permanenti tal-Kungress Nazzjonali tal-Poplu ta\u010b-\u010aina impona Li\u0121i dwar is-Sigurt\u00e0 Nazzjonali (LSN) fuq Hong Kong.", "Il-kontenut tal-LSN qajjem t\u0127assib serju li fil-bi\u010b\u010ba l-kbira kien i\u0121\u0121ustifikat minn dak li se\u0127\u0127 wara.", "L-LSN kellha effett disswa\u017civ fuq l-e\u017cer\u010bizzju tad-drittijiet u tal-libertajiet protetti f'Hong Kong u serviet b\u0127ala l-qofol ta' mi\u017curi \u0127orox kontra l-oppo\u017cizzjoni, li fosthom kien hemm l-arresti ta' bosta attivisti favur id-demokrazija.", "Ix-xejra lejn l-awto\u010bensura fil-mezzi tal-informazzjoni, fl-akkademja u fis-so\u010bjet\u00e0 \u010bivili \u017ciedet il-pass.", "Hemm ukoll t\u0127assib dwar l-effetti ekstraterritorjali tal-LSN u l-konsegwenzi diretti potenzjali tag\u0127ha g\u0127a\u010b-\u010bittadini, il-kumpaniji u l-interessi tal-UE.", "L-awtoritajiet kontinentali sa\u0127\u0127ew is-sorveljanza tal-affarijiet ta' Hong Kong.", "G\u0127ad hemm livell g\u0127oli ta' fidu\u010bja fl-integrit\u00e0 u l-imparzjalit\u00e0 tal-\u0121udikatura, i\u017cda ma tantx huwa \u010bar sa liema punt l-im\u0127allfin se jkunu jistg\u0127u jipprote\u0121u d-drittijiet u l-libertajiet fil-kuntest tal-applikazzjoni tal-LNS.", "L-elezzjonijiet tal-Kunsill Le\u0121i\u017clattiv li kellhom isiru fis-6 ta' Settembru 2020 \u0121ew posposti b'sena, bil-gvern ju\u017ca t-tifqig\u0127a tal-COVID-19 b\u0127ala \u0121ustifikazzjoni.", "F'Novembru, l-awtoritajiet ta' Hong Kong ke\u010b\u010bew erba' le\u0121i\u017claturi prodemokrati\u010bi, wara de\u010bi\u017cjoni tal-Kumitat Permanenti tal-Kungress Nazzjonali tal-Poplu ta\u010b-\u010aina f'Beijing, u b'hekk komplew ji\u0121u mminati l-livell g\u0127oli ta' awtonomija, kif ukoll is-sistema ta' ekwilibriju ta' setg\u0127at ta' Hong Kong.", "Ir-Rapport Annwali jenfasizza l-interessi u r-rabtiet interkonnessi bejn l-Unjoni Ewropea u Hong Kong.", "Lil hinn mir-rabtiet b'sa\u0127\u0127ithom u fondi bejn in-nies, Hong Kong jospita madwar 1,560 kumpanija Ewropea u \u20ac163 biljun f'investimenti Ewropej.", "Sa\u0127ansitra fil-kuntest diffi\u010bli ta' pandemija globali, il-kummer\u010b bilaterali totali fl-2020 qabe\u017c \u20ac27.4 biljun, biex b'hekk Hong Kong sar it-12-il akbar sie\u0127eb kummer\u010bjali tal-UE fl-Asja fl-2020.", "Aktar minn 60 % tal-Investiment Dirett Barrani li jid\u0127ol u jo\u0127ro\u0121 mi\u010b-\u010aina jg\u0127addi minn Hong Kong.", "L-impo\u017cizzjoni tal-Li\u0121i tas-Sigurt\u00e0 Nazzjonali u d-deterjorament tas-sitwazzjoni f'Hong Kong matul l-2020 kellhom impatt negattiv fuq l-ambjent tan-negozju.", "Ir-rapport annwali adottat illum ma jkoprix l-i\u017cviluppi politi\u010bi u ekonomi\u010bi f'Hong Kong fl-2021.", "Dawn jinkludu, fost l-o\u0127rajn, l-arrest tal-massa tas-6 ta' Jannar ta' nies involuti fl-elezzjonijiet primarji favur id-demokrazija li saru f'Lulju 2020 u l-prosekuzzjoni sussegwenti tag\u0127hom, kif ukoll id-De\u010bi\u017cjoni tal-Kungress Nazzjonali tal-Poplu ta\u010b-\u010aina tal-11 ta' Marzu li timponi bidliet g\u0127as-sistema elettorali ta' Hong Kong \u2013 de\u010bi\u017cjoni li se jkollha impatt sinifikanti fuq ir-responsabbilt\u00e0 demokratika u l-plurali\u017cmu politiku f'Hong Kong.", "Sfond", "Mindu Hong Kong g\u0127adda g\u0127and ir-Repubblika tal-Poplu ta\u010b-\u010aina fl-1997, l-Unjoni Ewropea u l-Istati Membri tag\u0127ha segwew mill-qrib l-i\u017cviluppi politi\u010bi u ekonomi\u010bi fir-Re\u0121jun Amministrattiv Spe\u010bjali ta' Hong Kong skont il-prin\u010bipju ta' \u201cPajji\u017c Wie\u0127ed, \u017bew\u0121 Sistemi\u201d.", "Skont l-impenn mog\u0127ti lill-Parlament Ewropew fl-1997, kull sena, il-Kummissjoni Ewropea u r-Rappre\u017centant G\u0127oli jo\u0127or\u0121u rapport dwar l-i\u017cviluppi politi\u010bi u ekonomi\u010bi f'Hong Kong.", "Dan huwa t-23 rapport, li jkopri l-i\u017cviluppi fl-2020.", "L-UE rrispondiet g\u0127all-impo\u017cizzjoni tal-Li\u0121i dwar is-Sigurt\u00e0 Nazzjonali billi adottat pakkett ta' mi\u017curi fit-28 ta' Lulju.", "Fost l-azzjonijiet ewlenin li ttie\u0127du nsibu:", "Fil-Kunsill Affarijiet Barranin li sar fit-22 ta' Frar 2021, il-Ministri tal-Affarijiet Barranin tal-UE kkonfermaw li l-UE tinsab lesta li tie\u0127u passi addizzjonali b'rispons g\u0127al deterjorament serju ulterjuri tal-libertajiet politi\u010bi u d-drittijiet tal-bniedem f'Hong Kong.", "Fid-dawl tal-adozzjoni ta' de\u010bi\u017cjoni dwar is-sistema elettorali ta' Hong Kong mill-Kungress Nazzjonali tal-Poplu ta\u010b-\u010aina fil-11 ta' Marzu 2021, l-UE se tikkunsidra li tie\u0127u passi addizzjonali u se toqg\u0127od aktar attenta g\u0127as-sitwazzjoni f'Hong Kong b\u0127ala parti mir-relazzjonijiet kumplessivi bejn l-Unjoni Ewropea u \u010b-\u010aina.", "G\u0127al Aktar Informazzjoni", "It-23 rapport annwali tal-UE dwar l-i\u017cviluppi politi\u010bi u ekonomi\u010bi fir-Re\u0121jun Amministrattiv Spe\u010bjali ta' Hong Kong", "Is-sit web tal-Uffi\u010b\u010bju tal-UE f'Hong Kong u l-Macao"]}
{"url": "https://ec.europa.eu/commission/presscorner/detail/mt/IP_20_1530", "title": "L-industrija tal-karozzi: Regoli \u0121odda dwar karozzi li jni\u0121\u0121su anqas u li huma aktar sikuri jibdew japplikaw madwar l-Ewropa", "category": "press_eu", "subcategory": "POLICY_AREA=GROWTH", "date": "Sun, 30 Aug 2020 22:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "Minn g\u0127ada jibda japplika r-Regolament tal-UE dwar l-approvazzjoni u s-sorveljanza tas-suq tal-vetturi bil-mutur.", "Ir-Regolament il-\u0121did, li \u0121ie adottat f'Mejju 2018, jibdel b'mod sinifikanti s-sistema pre\u010bedenti tal-approvazzjoni tat-tip u s-sorveljanza tas-suq filwaqt li jag\u0127milha aktar rigoru\u017ca.", "Itejjeb il-kwalit\u00e0 u l-indipendenza tal-approvazzjoni tat-tip u l-ittestjar tal-vetturi, i\u017cid il-kontrolli fuq il-karozzi li di\u0121\u00e0 jinsabu fis-suq tal-UE u jsa\u0127\u0127a\u0127 is-sistema kollha kemm hi b'sorveljanza Ewropea akbar.", "Fi kliem Thierry Breton, il-Kummissarju g\u0127as-Suq Intern: \u201cL-Ewropej bir-ra\u0121un jistennew li jsuqu l-aktar karozzi sikuri li l-anqas ini\u0121\u0121su.", "Dan iserrra\u0127 fuq l-aktar kontrolli stretti tal-karozzi li jitqieg\u0127du fis-suq u li ji\u010b\u010birkolaw fit-toroq tag\u0127na.", "Je\u0127tie\u0121 ukoll li jkun hemm infurzar u sorveljanza reali fil-livell Ewropew: huwa g\u0127alhekk li minn issa \u2018l quddiem il-Kummissjoni se tkun tista' twettaq kontrolli fuq il-karozzi, tiskatta azzjonijiet ta' sej\u0127iet lura ta' vetturi minn madwar l-UE kollha, u timponi multi sa EUR 30,000 g\u0127al kull karozza meta tinkiser il-li\u0121i.", "Dawn ir-riformi jikkomplementaw \u0127idmietna fuq mobbilt\u00e0 li tni\u0121\u0121es anqas u li hi aktar sikura, li fil-kuntest imwieg\u0127er tal-kri\u017ci te\u0127tie\u0121 sa\u0127ansitra aktar investimenti fl-infrastruttura u l-innovazzjoni li j\u0127arsu lejn il-\u0121ejjieni.", "L-isforzi tag\u0127na biex inqajmu mill-\u0121did il-fidu\u010bja tal-konsumaturi, insa\u0127\u0127u s-Suq Uniku u nappo\u0121\u0121jaw il-vijabbilt\u00e0 fit-tul u l-kompetittivit\u00e0 globali tal-industrija tal-karozzi fl-Ewropa lkoll jimxu id f'id.\u201d", "L-elementi ewlenin tar-regoli l-\u0121odda tal-UE jinkludu:", "Mindu \u0121ie adottat ir-Regolament fl-2018, il-manifatturi tal-karozzi, l-a\u0121enziji tal-approvazzjoni tat-tip u partijiet ikkon\u010bernati o\u0127ra \u0127admu kontinwament biex jimplimentaw ir-regoli l-\u0121odda u jadattaw g\u0127ar-rekwi\u017citi aktar stretti.", "Il-Kummissjoni pprovdiet ri\u017corsi addizzjonali li\u010b-\u010aentru Kon\u0121unt tar-Ri\u010berka (JRC) biex jassumi dan ir-rwol il-\u0121did fis-sorveljanza tas-suq, billi ffinanzjat i\u017c-\u017cieda me\u0127tie\u0121a tal-persunal, il-kostijiet operattivi u l-bini ta' \u017cew\u0121 laboratorji \u0121odda.", "Il-JRC g\u0127andu g\u0127ad-dispo\u017cizzjoni tieg\u0127u \u017cew\u0121 laboratorji \u0121odda avvanzati biex iwettaq il-kontrolli.", "SFOND", "L-approvazzjoni tat-tip hija l-pro\u010bess biex ji\u0121i \u010b\u010bertifikat li vettura tissodisfa r-rekwi\u017citi kollha biex titqieg\u0127ed fis-suq u biex ikun hemm kontroll rigoru\u017c tal-konformit\u00e0 kontinwa tal-manifatturi mal-li\u0121ijiet tal-UE, inklu\u017ci l-limiti tal-emissjonijiet kif stabbilit f'regolament separat.", "Il-Kummissjoni pproponiet ir-regoli l-\u0121odda g\u0127all-approvazzjoni tat-tip fl-2016 fid-dawl tal-iskandlu Dieselgate, u l-Parlament Ewropew u l-Kunsill adottawhom fl-2018.", "Din ir-riforma hija parti mill-\u0127idma usa' tal-Kummissjoni g\u0127al settur tal-karozzi li jni\u0121\u0121es anqas, sostenibbli u kompetittiv kif stabbilit fil-Komunikazzjoni tal-Kummissjoni \u201cEwropa Attiva\u201d.", "L-inizjattivi tal-Kummissjoni tinkludu l-kwalit\u00e0 tal-arja u l-istandards tas-CO2, it-titjib tal-ittestjar tal-emissjonijiet g\u0127all-karozzi jew l-appo\u0121\u0121 g\u0127al fjuwils alternattivi u l-produzzjoni tal-batteriji u d-difi\u017ca tal-kompetittivit\u00e0 tal-industrija Ewropea.", "Aktar informazzjoni", "Id-Direttorat \u0120enerali g\u0127as-Suq Intern, l-Industrija, l-Intraprenditorija u l-SMEs", "M&T dwar ir-regoli l-\u0121odda tal-UE dwar l-approvazzjoni tat-tip g\u0127al karozzi aktar sikuri u li jni\u0121\u0121su inqas"]}
{"url": "https://ec.europa.eu/commission/presscorner/detail/mt/IP_20_1540", "title": "Rispons Globali g\u0127all-Coronavirus: Il-Kummissjoni ting\u0127aqad mal-Fa\u010bilit\u00e0 tal-A\u010b\u010bess Globali g\u0127al Va\u010b\u010bini Kontra l-COVID-19 (COVAX)", "category": "press_eu", "subcategory": "POLICY_AREA=DEVEL,HEALTHPOL,COVID-19", "date": "Sun, 30 Aug 2020 22:00:00 GMT", "text": ["Il-Kummissjoni Ewropea llum ikkonfermat l-interess tag\u0127ha li tipparte\u010bipa fil-Fa\u010bilit\u00e0 COVAX g\u0127al a\u010b\u010bess ekwu g\u0127all-va\u010b\u010bini kontra l-COVID-19 bi prezz affordabbli, kullimkien u g\u0127al kull min je\u0127tie\u0121hom.", "B\u0127ala parti mill-isforz tat-Tim Ewropa, illum il-Kummissjoni qed t\u0127abbar ukoll kontribuzzjoni ta' \u20ac400 miljun f'garanziji biex tappo\u0121\u0121a lil COVAX u l-objettivi tag\u0127ha fil-kuntest tar-Rispons Globali g\u0127all-Coronavirus.", "Il-President tal-Kummissjoni Ewropea, Ursula von der Leyen, qalet: \u201cL-uniku mod li ng\u0127elbu pandemija dinjija hu billi nikkollaboraw f'livell dinji.", "Fi \u0127dan ir-Rispons Globali g\u0127all-Coronavirus u l-kampanja G\u0127an Globali: Ning\u0127aqdu, rajna d-dinja ting\u0127aqad u ta\u0127dem b'g\u0127an wa\u0127dieni.", "S'issa tweg\u0127du kwa\u017ci \u20ac16-il biljun, u l-aqwa ri\u010berkaturi u organizzazzjonijiet qeg\u0127din flimkien jag\u0127mlu sforz biex iwasslu va\u010b\u010bini, testijiet u trattamenti li jkunu ta' benefi\u010b\u010bju komuni universali.", "Illum il-Kummissjoni qieg\u0127da t\u0127abbar kontribuzzjoni ta' \u20ac400 miljun lil COVAX biex na\u0127dmu flimkien fix-xiri ta' va\u010b\u010bini futuri g\u0127all-benefi\u010b\u010bju ta' pajji\u017ci b'introjtu baxx jew medju.", "Jiena kunfidenti li dan se jqarribna i\u017cjed lejn l-g\u0127an tag\u0127na: li flimkien jirnexxilna neg\u0127lbu dan il-virus.\u201d", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari, stqarret: \u201cIl-coronavirus nistg\u0127u nirb\u0127ulu biss jekk na\u0127dmu flimkien globalment u b'solidarjet\u00e0.", "Ne\u0127tie\u0121u appro\u010b\u010b internazzjonali inklu\u017civ, u kif qed nuru llum, it-Tim Ewropa, mag\u0127mul mill-Kummissjoni Ewropea u l-Istati Membri tal-UE, huwa impenjat li ji\u017cgura s-su\u010b\u010bess tal-Fa\u010bilit\u00e0 COVAX u li jiffa\u010bilita l-a\u010b\u010bess g\u0127al va\u010b\u010bin b'mod ekwu g\u0127al kull persuna madwar id-dinja.\u201d", "Jutta Urpilainen, il-Kummissarju g\u0127as-S\u0127ubijiet Internazzjonali, qalet: \u201cDin il-pandemija nistg\u0127u nwaqqfuha u ni\u017cguraw irkupru sostenibbli biss jekk ni\u017cguraw a\u010b\u010bess ekwu g\u0127al va\u010b\u010bin kontra l-COVID-19 madwar id-dinja.", "G\u0127aldaqstant hu kru\u010bjali li na\u0127dmu mal-pajji\u017ci s\u0127ab tag\u0127na biex jirnexxilna nqumu fuq saqajna aktar sodi u b'sa\u0127\u0127itna.\u201d", "Il-Fa\u010bilit\u00e0 COVAX, immexxija b'mod kon\u0121unt minn Gavi, l-Alleanza g\u0127all-Va\u010b\u010bini, il-Koalizzjoni g\u0127all-Innovazzjonijiet fit-T\u0127ejjija g\u0127all-Epidemiji (CEPI) u d-WHO, g\u0127andha l-g\u0127an li t\u0127affef l-i\u017cvilupp u l-manifattura ta' va\u010b\u010bini kontra l-COVID-19 u li ti\u017cgura a\u010b\u010bess \u0121ust u ekwu g\u0127al kull pajji\u017c fid-dinja.", "B\u0127ala parti minn impenn kon\u0121unt tal-UE (il-Kummissjoni, l-Istati Membri u l-istituzzjonijiet finanzjarji Ewropej, b'mod spe\u010bjali l-BEI) biex nimmobilizzaw ir-ri\u017corsi g\u0127ar-Rispons Globali g\u0127all-Coronavirus, il-Kummissjoni bi\u0127siebha timmobilizza sa \u20ac400 miljun f'garanziji biex tappo\u0121\u0121a lil COVAX u lill-objettivi sottostanti tag\u0127ha b\u0127ala parti minn sforz tat-Tim Ewropa.", "It-termini u l-kundizzjonijiet dettaljati g\u0127all-parte\u010bipazzjoni u l-kontribuzzjoni tal-UE se jitfasslu fil-jiem u l-\u0121img\u0127at li \u0121ejjin.", "It-Tim Ewropa huwa lest li jibda j\u0127addem l-g\u0127arfien espert u r-ri\u017corsi tieg\u0127u f'COVAX biex i\u0127affef u j\u017cid l-i\u017cvilupp u l-manifattura ta' forniment glovali ta' va\u010b\u010bini g\u0127a\u010b-\u010bittadini madwar id-dinja f'pajji\u017ci foqra u g\u0127onja.", "Il-parte\u010bipazzjoni tal-UE fil-Fa\u010bilit\u00e0 COVAX se tikkumplimenta n-negozjati tal-UE li g\u0127addejjin b\u0127alissa ma' kumpaniji tal-va\u010b\u010bini bil-g\u0127an li j\u017cidu l-kapa\u010bit\u00e0 tal-manifattura tal-produtturi tal-va\u010b\u010bini, u b'hekk tikkontribwixxi g\u0127all-isforzi dinjin.", "Kuntest:", "Il-Kummissjoni Ewropea hi impenjata li ti\u017cgura li kull persuna li te\u0127tie\u0121 va\u010b\u010bin, jing\u0127atalha, tkun fejn tkun fid-dinja, anki jekk ma tkunx f'pajji\u017cha.", "\u0126add mhu sikur jekk mhux sikur kul\u0127add.", "Din hi r-ra\u0121uni g\u0127alfejn mal-ewwel wie\u0121bet g\u0127as-sej\u0127a tad-WHO li ssir azzjoni, u mill-4 ta' Mejju sal-lum \u0121abret kwa\u017ci \u20ac16-il biljun permezz tar-Rispons Globali g\u0127all-Coronavirus, l-azzjoni dinjija g\u0127al a\u010b\u010bess universali g\u0127al testijiet, trattamenti u va\u010b\u010bini kontra l-coronavirus u g\u0127all-irkupru dinji.", "B\u0127ala stadju importanti tar-Rispons Globali g\u0127all-Coronavirus, l-azzjoni globali g\u0127all-a\u010b\u010bess universali g\u0127all-va\u010b\u010bini, g\u0127at-trattament u g\u0127all-ittestjar, il-kampanja L-G\u0127an Globali: Ning\u0127aqdu g\u0127all-\u0121ejjieni tag\u0127na tnediet mill-NGO Global Citizen fit-28 ta' Mejju fil-patruna\u0121\u0121 tal-President Ursula von der Leyen.", "Fl-4 ta' Mejju, il-Kummissjoni pproponiet ukoll qafas ta' kooperazzjoni biex ji\u0121u allinjati l-isforzi dinjin u jit\u0127affef il-progress fl-i\u017cvilupp ta' va\u010b\u010bini, terapiji u dijanjostika u t-tis\u0127i\u0127 tas-sistemi tas-sa\u0127\u0127a: l-A\u010b\u010beleratur (ACT) tal-A\u010b\u010bess g\u0127all-G\u0127odod kontra l-COVID-19.", "Fil-qalba tieg\u0127u hemm tliet s\u0127ubiji, ibba\u017cati fuq it-tliet prijoritajiet tar-Rispons Globali g\u0127all-Coronavirus.", "Dawn jg\u0127aqqdu l-industrija, ir-ri\u010berka, il-fondazzjonijiet, ir-regolaturi u l-organizzazzjonijiet internazzjonali \u0127alli ja\u0127dmu flimkien fuq il-passi kollha me\u0127tie\u0121a biex jipprovdu g\u0127odod u soluzzjonijiet \u0121odda, mir-ri\u010berka sal-manifattura u l-u\u017cu.", "Il-COVAX hu l-pilastru tal-va\u010b\u010bini tal-A\u010b\u010beleratur ACT, kollaborazzjoni dinjija biex jit\u0127affu l-i\u017cvilupp, il-produzzjoni, u l-a\u010b\u010bess ekwu g\u0127all-pajji\u017ci kollha madwar id-dinja g\u0127al testijiet, trattamenti u va\u010b\u010bini kontra l-COVID-19.", "Kopreseduta minn Gavi, il-Koalizzjoni g\u0127all-Innovazzjonijiet fit-T\u0127ejjija g\u0127all-Epidemiji (CEPI) u d-WHO, COVAX tnediet fi tmiem April 2020 waqt avveniment ospitat b'mod kon\u0121unt mid-Direttur \u0120enerali tal-Organizzazzjoni Dinjija tas-Sa\u0127\u0127a, mill-President ta' Franza, mill-President tal-Kummissjoni Ewropea, u mill-Fondazzjoni Bill u Melinda Gates.", "Minn dak i\u017c-\u017cmien 'l hawn, l-UE involviet ru\u0127ha b'mod attiv ma' Gavi, ma' CEPI u ma' pajji\u017ci parte\u010bipanti o\u0127ra biex jin\u0127olqu l-g\u0127odod ta' governanza u l-istrumenti finanzjarji tal-Fa\u010bilit\u00e0 COVAX.", "It-termini finali tal-parte\u010bipazzjoni tal-UE wara l-espressjoni ta' interess tal-lum g\u0127ad iridu ji\u0121u definiti.", "Il-Fa\u010bilit\u00e0 COVAX g\u0127andha l-g\u0127an li tixtri 2 biljun do\u017ca sa tmiem l-2021, billi tinnegozja ma' portafoll diversifikat ta' fornituri tal-va\u010b\u010bini li jkopri teknolo\u0121iji xjentifi\u010bi, \u0127inijiet tat-twassil u prezzijiet differenti.", "Il-Fa\u010bilit\u00e0 COVAX hi mekkani\u017cmu ta' assigurazzjoni li se jnaqqas ir-riskju kemm g\u0127all-manifatturi li ja\u0127sbuha darbtejn qabel jinvestu ming\u0127ajr domanda assigurata, u anki g\u0127all-pajji\u017ci li jkunu preokkupati li ma jkollhomx a\u010b\u010bess sigur g\u0127al va\u010b\u010bin vijabbli.", "G\u0127al iktar tag\u0127rif:", "Ir-Rispons Globali g\u0127all-Coronavirus", "Ir-Rispons tal-UE g\u0127all-Coronavirus", "L-Istrate\u0121ija tal-UE g\u0127all-Va\u010b\u010bini"]}
{"url": "https://ec.europa.eu/commission/presscorner/detail/mt/IP_20_1522", "title": "Opportunitajiet tas-sajd fil-Ba\u0127ar Baltiku g\u0127all-2021: it-titjib tas-sostenibbilt\u00e0 fit-tul tal-istokkijiet", "category": "press_eu", "subcategory": "POLICY_AREA=ENVIRO,MARAFFISH,PR-GREENDEAL", "date": "Thu, 27 Aug 2020 22:00:00 GMT", "text": ["Illum il-Kummissjoni adottat il-proposta tag\u0127ha g\u0127all-opportunitajiet tas-sajd fil-Ba\u0127ar Baltiku g\u0127all-2021.", "Abba\u017ci tal-aktar parir xjentifiku re\u010benti disponibbli u sabiex tittejjeb is-sostenibbilt\u00e0 fit-tul tal-istokkijiet tal-\u0127ut, il-Kummissjoni qed tipproponi li ji\u017cdiedu l-opportunitajiet tas-sajd g\u0127all-aringi fil-Golf ta' Riga u g\u0127as-salamun tal-ba\u010bir ewlieni, filwaqt li jin\u017cammu l-livelli attwali tas-sajd g\u0127all-aringi fil-Golf tal-Botnja, il-la\u010b\u010b ik\u0127al u l-barbun tat-tbajja'.", "Il-Kummissjoni tipproponi tnaqqis tal-opportunitajiet tas-sajd g\u0127all-bqija tal-istokkijiet koperti mill-proposta.", "Virginijus Sinkevi\u010dius, il-Kummissarju g\u0127all-Ambjent, l-O\u010beani u s-Sajd, stqarr: \u201cHemm diversi fatturi li jinfluwenzaw il-qag\u0127da tal-istokkijiet tal-\u0127ut fil-Ba\u0127ar Baltiku.", "Fosthom insibu s-sajd, i\u017cda fatturi o\u0127ra b\u0127at-tni\u0121\u0121is tal-ba\u0127ar u t-tibdil fil-klima qed ikollhom impatt serju fuq is-sa\u0127\u0127a tal-istokkijiet.", "Is-sostenibbilt\u00e0 fit-tul tal-Ba\u0127ar Baltiku mhijiex g\u0127a\u017cla i\u017cda obbligu.", "Illum qed nadottaw proposta realistika, li jien konvint li se ta\u0127dem kemm g\u0127as-sajjieda kif ukoll g\u0127all-\u0127ut.", "Ninsab \u0127erqan li na\u0127dem mal-Istati Membri u ma' partijiet ikkon\u010bernati o\u0127ra fil-Baltiku.", "Peress li l-pressjonijiet fuq l-istokkijiet tal-\u0127ut tal-Baltiku ma jistg\u0127ux ji\u0121u indirizzati biss permezz tal-politika tas-sajd, jien \u0127adt l-inizjattiva li nlaqqa' Konferenza Ministerjali tal-Istati Balti\u010bi kollha tal-UE sabiex il-fatturi kollha ji\u0121u indirizzati b'mod komprensiv, bl-g\u0127an li ji\u0121i \u017cgurat futur fit-tul g\u0127all-Baltiku.\u201d", "Il-qabdiet totali permissibbli (TAC) proposti huma bba\u017cati fuq parir xjentifiku tal-Kunsill Internazzjonali g\u0127all-Esplorazzjoni tal-Ba\u0127ar (ICES) u jsegwu l-pjan ta' \u0121estjoni pluriennali tal-Baltiku li \u0121ie adottat mill-Parlament Ewropew u mill-Kunsill fl-2016.", "Tul dawn l-a\u0127\u0127ar snin, is-sajjieda, l-industrija u l-awtoritajiet pubbli\u010bi tal-UE g\u0127amlu sforzi importanti biex jer\u0121g\u0127u jinbnew l-istokkijiet tal-\u0127ut fil-Ba\u0127ar Baltiku.", "Meta kien disponibbli parir xjentifiku komplut, id-de\u010bi\u017cjonijiet pre\u010bedenti dwar l-opportunitajiet tas-sajd fil-Baltiku rnexxielhom jistabbilixxu opportunitajiet tas-sajd f'konformit\u00e0 mal-prin\u010bipju tar-rendiment massimu sostenibbli (MSY) g\u0127al sebg\u0127a minn tmien stokkijiet, li jkopru 95 % tal-volum tal-\u0127ut li n\u0127att l-art.", "Madankollu, fl-2019 ix-xjenzjati skoprew li s-sitwazzjoni kienet inqas stabbli minn kif kien \u0121ie stmat qabel.", "G\u0127alhekk, hija me\u0127tie\u0121a azzjoni de\u010bi\u017civa biex l-istokkijiet kollha ji\u0121u rkuprati u biex ji\u0121i \u017cgurat li dawn jikbru jew jibqg\u0127u f'livelli sostenibbli, f'konformit\u00e0 mal-MSY.", "Il-Kunsill issa se je\u017camina l-proposta tal-Kummissjoni bil-\u0127sieb li ti\u0121i adottata waqt laqg\u0127a Ministerjali bejn id-19 u l-20 ta' Ottubru.", "Bakkaljaw", "Rigward il-bakkaljaw tal-Baltiku tal-Lvant, fl-2019 ix-xjenzati skoprew li d-daqs tal-istokk kien naqas b'mod sostanzjali u li kien ilu ta\u0127t il-limiti bijolo\u0121i\u010bi sikuri g\u0127al perjodu ta' \u017cmien.", "Billi l-kwistjoni hija ur\u0121enti, il-Kummissjoni pprojbixxiet is-sajd g\u0127all-bakkaljaw fi\u017c-\u017coni bl-akbar pre\u017cenza ta' bakkaljaw tal-Baltiku tal-Lvant fit-tieni nofs tal-2019.", "Fuq proposta tal-Kummissjoni, il-Kunsill naqqas il-qabda totali permissibbli g\u0127all-2020 b'mod sostanzjali, stabbilixxa limiti g\u0127all-u\u017cu tag\u0127ha g\u0127al qabdiet in\u010bidentali biss, estenda \u017c-\u017cmien u l-kamp ta' applikazzjoni tal-perjodu tal-g\u0127eluq g\u0127ar-riproduzzjoni e\u017cistenti u pprojbixxa s-sajd rikreattiv f'\u017coni bl-akbar pre\u017cenza ta' bakkaljaw fil-Baltiku tal-Lvant.", "Billi s-sitwazzjoni tal-istokk g\u0127adha ma tjibitx, il-Kummissjoni, abba\u017ci ta' parir xjentifiku, tipproponi li l-qabda totali permissibbli g\u0127all-qabdiet in\u010bidentali titnaqqas b'70 %, filwaqt li jin\u017cammu fis-se\u0127\u0127 il-mi\u017curi kollha ta' akkumpanjament.", "Il-livelli tal-bakkaljaw tal-Baltiku tal-Punent ilhom baxxi \u0127afna g\u0127al diversi snin.", "Fl-2018, l-indikazzjonijiet urew \u017cieda fid-daqs tal-istokk.", "Sfortunatament, minn dak i\u017c-\u017cmien \u2018l hawn, id-daqs tal-istokk \u0121ie rivedut 'l isfel minn sena g\u0127al sena, u g\u0127adu ta\u0127t il-livelli a\u010b\u010bettabbli g\u0127all-ispe\u010bi.", "G\u0127alhekk, il-Kummissjoni qed tipproponi li l-qabdiet totali permissibbli jitnaqqsu bi 11 %, filwaqt li jin\u017cammu fis-se\u0127\u0127 il-mi\u017curi kollha ta' akkumpanjament adottati g\u0127all-2020.", "Dawn il-mi\u017curi jikkonsistu minn perjodu tal-g\u0127eluq g\u0127ar-riproduzzjoni fi\u017c-\u017cona kollha, u minn limitu ta' \u0127ames \u0127utiet kuljum u ta' \u017cew\u0121 \u0127utiet matul il-perjodu tal-g\u0127eluq g\u0127as-sajjieda rikreattivi.", "Barra minn hekk, fl-ilmijiet aktar fondi tal-parti tal-Lvant l-u\u017cu tat-TAC huwa limitat g\u0127al qabdiet in\u010bidentali, filwaqt li s-sajd rikreattiv huwa pprojbit.", "Dawn il-mi\u017curi fil-parti tal-Lvant huma me\u0127tie\u0121a kemm min\u0127abba l-pre\u017cenza m\u0127allta ta' bakkaljaw tal-Baltiku tal-Lvant u ta' bakkaljaw tal-Baltiku tal-Punent fi\u017c-\u017cona, kif ukoll min\u0127abba l-kundizzjoni e\u010b\u010bezzjonalment \u0127a\u017cina tal-istokk tal-bakkaljaw tal-Baltiku tal-Lvant.", "Aringi", "Id-daqs tal-istokk tal-aringi tal-Baltiku tal-Punent g\u0127adu ta\u0127t il-limiti bijolo\u0121i\u010bi sikuri.", "G\u0127alhekk, il-Kummissjoni qed tipproponi li l-qabdiet totali permissibbli jitnaqqsu b'50 %.", "G\u0127all-aringi tal-Baltiku \u010aentrali, il-Kummissjoni tipproponi tnaqqis ta' 36 % f'konformit\u00e0 mal-parir tal-ICES, min\u0127abba li d-daqs tal-istokk ni\u017cel ta\u0127t il-livelli a\u010b\u010bettabbli g\u0127all-ispe\u010bi.", "F'konformit\u00e0 mal-parir tal-ICES, il-Kummissjoni qed tipproponi li l-livell tat-TAC g\u0127all-Golf tal-Botnja jin\u017camm, filwaqt li s-sitwazzjoni g\u0127all-aringi ta' Riga tippermetti \u017cieda ta' 15 % fit-TAC.", "Barbun tat-tbajja'", "Filwaqt li l-parir tal-ICES jippermetti \u017cieda, il-Kummissjoni tipproponi \u010berta prudenza.", "Hija tipproponi li l-livell tat-TAC jin\u017camm kif inhu sabiex ji\u0121u protetti l-istokkijiet tal-bakkaljaw, li jinsabu f'qag\u0127da xejn tajba, min\u0127abba li l-bakkaljaw huwa qabda in\u010bidentali inevitabbli fis-sajd g\u0127all-barbun tat-tbajja'.", "La\u010b\u010b ik\u0127al", "B\u0127al fil-ka\u017c tal-barbun tat-tbajja', il-parir tal-ICES dwar il-la\u010b\u010b ik\u0127al jippermetti \u017cieda.", "Il-Kummissjoni tag\u0127ti parir li ti\u0121i e\u017cer\u010bitata l-prudenza, u tipproponi li l-livell tat-TAC jin\u017camm kif inhu.", "Dan min\u0127abba li l-la\u010b\u010b ik\u0127al u l-aringi jinqabdu fis-sajd im\u0127allat u t-TAC g\u0127all-aringi tal-Baltiku \u010aentrali jrid jitnaqqas b'mod sinifikanti.", "Barra minn hekk, il-la\u010b\u010b ik\u0127al huwa spe\u010bi tal-pri\u017ca g\u0127all-bakkaljaw nieqes mill-ikel, li ma jinsabx f'qag\u0127da tajba.", "Salamun", "Skont stima tal-ICES, il-kwistjonijiet pre\u010bedenti b'rabta mar-rappurtar \u017cbaljat dwar il-qabdiet ta' salamun fil-ba\u010bir ewlieni ntemmu.", "G\u0127alhekk, f'konformit\u00e0 mal-parir tal-ICES, il-Kummissjoni qed tipproponi li t-TAC ti\u017cdied b'9 %.", "Madankollu, abba\u017ci tal-parir tal-ICES, il-Kummissjoni tipproponi li l-livelli tas-sajd g\u0127all-Golf tal-Finlandja jitnaqqsu b'10 %.", "Hawn ta\u0127t issib tabella dettaljata.", "Sfond", "Il-proposta dwar l-opportunitajiet tas-sajd hija parti mill-appro\u010b\u010b tal-Unjoni Ewropea biex il-livelli tas-sajd ji\u0121u a\u0121\u0121ustati g\u0127al miri ta' sostenibbilt\u00e0 fit-tul, jew ir-rendiment massimu sostenibbli (MSY) sal-2020 kif miftiehem mill-Kunsill u mill-Parlament Ewropew fil-Politika Komuni tas-Sajd.", "Il-proposta tal-Kummissjoni hija wkoll konformi mal-intenzjonijiet tal-politika mfissra fil-Komunikazzjoni tal-Kummissjoni \u201cLejn sajd aktar sostenibbli fl-UE: is-sitwazzjoni attwali u l-orjentazzjonijiet g\u0127all-2021\u201d u mal-Pjan Pluriennali g\u0127all-\u0121estjoni tal-istokkijiet tal-merluzz, l-aringi u l-la\u010b\u010b ik\u0127al fil-Ba\u0127ar Baltiku.", "Aktar informazzjoni", "Proposta g\u0127al Regolament tal-Kunsill li jiffissa g\u0127all-2021 l-opportunitajiet tas-sajd g\u0127al \u010berti stokkijiet ta' \u0127ut u gruppi ta' stokkijiet ta' \u0127ut applikabbli fil-Ba\u0127ar Baltiku", "Anness tal-Proposta g\u0127al Regolament tal-Kunsill li jiffissa g\u0127all-2021 l-opportunitajiet tas-sajd g\u0127al \u010berti stokkijiet ta' \u0127ut u gruppi ta' stokkijiet ta' \u0127ut applikabbli fil-Ba\u0127ar Baltiku", "Mistoqsijiet u Twe\u0121ibiet dwar l-Opportunitajiet tas-Sajd fil-Ba\u0127ar Baltiku fl-2021", "Tabella: \u0126arsa \u0121enerali lejn il-bidliet fit-TAC g\u0127all-2020-2021 (\u010bifri f'tunnellati \u0127lief g\u0127as-salamun, fejn jirreferu g\u0127all-g\u0127add ta' unitajiet)", "2020", "2021", "Stokk u \u017cona tas-sajd tal-ICES; subdivi\u017cjoni", "Ftehim tal-Kunsill (f'tunnellati u % ta' bidla mit-TAC tal-2019)", "Proposta tal-Kummissjoni (f'tunnellati u % ta' bidla mit-TAC tal-2020)", "Bakkaljaw tal-Baltiku tal-Punent 22-24", "3,806 (-60 %)", "3,395 (-11 %)", "Bakkaljaw tal-Baltiku tal-Lvant 25-32", "2,000 (-92 %)", "595 (-70 %)", "Aringi tal-Baltiku tal-Punent 22-24", "3,150 (-65 %)", "1,575 (-50 %)", "Aringi tal-Botnja 30-31", "65,018 (-27 %)", "65,018 (0 %)", "Aringi ta' Riga 28.1", "34,445 (+11 %)", "39,446 (+15 %)", "Aringi tal-Baltiku \u010aentrali 25-27, 28.2, 29, 32", "153,384 (-10 %)", "97,551 (-36 %)", "La\u010b\u010b ik\u0127al 22-32", "210,147 (-22 %)", "210,147 (0 %)", "Barbun tat-tbajja' 22-32", "6,894 (-32 %)", "6,894 (0 %)", "Salamun tal-Ba\u010bir Ewlieni 22-31", "86,575 (-5 %)", "94,496 (+9 %)", "Salamun tal-Golf tal-Finlandja 32", "9,703 (0 %)", "8,714 (-10 %)"]}
{"url": "https://ec.europa.eu/commission/presscorner/detail/mt/IP_20_1524", "title": "Il-coronavirus: il-Kummissjoni tiffirma l-ewwel kuntratt ma' AstraZeneca", "category": "press_eu", "subcategory": "POLICY_AREA=HEALTHPOL,COVID-19", "date": "Wed, 26 Aug 2020 22:00:00 GMT", "text": ["Illum, wara l-iffirmar formali minn AstraZeneca u l-Kummissjoni, da\u0127al fis-se\u0127\u0127 l-ewwel kuntratt li nnegozjat il-Kummissjoni Ewropea ma' kumpanija farma\u010bewtika f'isem l-Istati Membri.", "Il-kuntratt se jippermetti li jinxtara va\u010b\u010bin kontra l-COVID-19 g\u0127all-Istati Membri kollha tal-UE, kif ukoll li dan jing\u0127ata lil pajji\u017ci bi d\u0127ul baxx jew medju jew ji\u0121i ridirezzjonat lejn pajji\u017ci Ewropej o\u0127rajn.", "Permezz ta' dan il-kuntratt kull Stat Membru jkun jista' jixtri 300 miljun do\u017ca tal-va\u010b\u010bin prodott minn AstraZeneca, u jkun hemm l-opportunit\u00e0 li jinxtraw 100 miljun do\u017ca o\u0127ra, biex ji\u0121u distribwiti fuq ba\u017ci pro-rata skont il-popolazzjoni.", "Il-Kummissjoni qed tkompli d-diskussjonijiet g\u0127al ftehimiet simili ma' manifatturi o\u0127rajn tal-va\u010b\u010bini, u kkonkludiet ta\u0127ditiet esploratorji ma' Sanofi-GSK fil-31 ta' Lulju, ma' Johnson & Johnson fit-13 ta' Awwissu, ma' CureVac fit-18 ta' Awwissu u ma' Moderna fl-24 ta' Awwissu.", "Il-President tal-Kummissjoni Ewropea, Ursula von der Leyen, stqarret: \u201cIl-Kummissjoni qieg\u0127da ta\u0127dem bla waqfien biex li\u010b-\u010bittadini tipprovdilhom va\u010b\u010bin sikur u effettiv kontra l-COVID-19 kemm jista' jkun malajr.", "Id-d\u0127ul fis-se\u0127\u0127 tal-kuntratt ma' AstraZeneca huwa pass importanti f'dan ir-rigward.", "Nistenna b'\u0127erqa li nsa\u0127\u0127u l-portafoll tag\u0127na ta' va\u010b\u010bini potenzjali bis-sa\u0127\u0127a ta' kuntratti ma' kumpaniji farma\u010bewti\u010bi o\u0127rajn u billi niftiehmu ma' s\u0127ab internazzjonali biex ikollna a\u010b\u010bess universali u ekwu g\u0127all-va\u010b\u010bini.\u201d", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari, stqarret: \u201cIn-negozjati tag\u0127na issa taw ri\u017cultati \u010bari: l-ewwel kuntratt iffirmat, li ssodisfa l-impenn li ni\u017cguraw portafoll ta' va\u010b\u010bini diversi g\u0127all-\u0127arsien tas-sa\u0127\u0127a ta\u010b-\u010bittadini tag\u0127na.", "Il-firma tal-lum, li kienet possibbli bis-sa\u0127\u0127a tal-\u0127idma ta' t\u0127ejjija li wettqu Franza, il-\u0120ermanja, l-Italja u n-Netherlands, se ti\u017cgura li jekk jinstab va\u010b\u010bin sikur u effettiv, id-do\u017ci tieg\u0127u jitqassmu fl-Istati Membri kollha.", "Nistennew li dalwaqt \u0127afna nkunu nistg\u0127u n\u0127abbru ftehimiet o\u0127ra ma' manifatturi o\u0127rajn tal-va\u010b\u010bini. \u201d", "AstraZeneca ng\u0127aqdet mal-Universit\u00e0 ta' Oxford biex ji\u017cviluppaw u jiddistribwixxu l-va\u010b\u010bin ibba\u017cat fuq adenovirus rikombinanti li possibbilment jin\u0127oloq mill-Universit\u00e0 biex jipprevjeni li n-nies ji\u0121u infettati bil-COVID-19.", "Il-va\u010b\u010bin kandidat ta' AstraZeneca di\u0121\u00e0 jinsab fil-Fa\u017ci II/III tal-Provi Klini\u010bi fuq skala kbira wara li kien hemm ri\u017cultati promettenti fil-Fa\u017ci I/II li jikkon\u010bernaw is-sikurezza u l-immuno\u0121eni\u010bit\u00e0.", "Il-kuntratt tal-lum huwa bba\u017cat fuq il-Ftehim Anti\u010bipat ta' Xiri ma' AstraZeneca li \u0121ie approvat fl-14 ta' Awwissu u li se ji\u0121i ffinanzjat permezz tal-Istrument g\u0127all-Appo\u0121\u0121 ta' Emer\u0121enza.", "Il-pajji\u017ci tal-\u201cAlleanza Inklu\u017civa g\u0127all-Va\u010b\u010bini\u201d (il-\u0120ermanja, Franza, l-Italja u n-Netherlands) li bdew in-negozjati ma' AstraZeneca, talbu lill-Kummissjoni biex tie\u0127u tie\u0127u r-riedni f'idejha permezz ta' ftehim iffirmat f'isem l-Istati Membri kollha.", "Id-de\u010bi\u017cjoni li ji\u0121i appo\u0121\u0121at il-va\u010b\u010bin propost minn AstraZeneca hija bba\u017cata, fost l-o\u0127rajn, fuq appro\u010b\u010b xjentifiku sod u fuq it-teknolo\u0121ija li ntu\u017cat (ChAdOx1, va\u010b\u010bin ibba\u017cat fuq adenovirus rikombinanti tax-ximpan\u017c\u00ec mhux replikattiv), fuq il-\u0127effa li biha jista' jitwassal il-va\u010b\u010bin fuq skala kbira, fuq il-kost, il-kondivi\u017cjoni tar-riskju, ir-responsabbilt\u00e0 u l-kapa\u010bit\u00e0 ta' produzzjoni li tkun tista' tforni lill-UE kollha.", "Il-pro\u010bessi regolatorji se jkunu flessibbli i\u017cda jibqg\u0127u robusti.", "Flimkien mal-Istati Membri u mal-A\u0121enzija Ewropea tal-Medi\u010bini, il-Kummissjoni se tu\u017ca l-flessibbilt\u00e0 li te\u017cisti fil-qafas regolatorju tal-UE biex t\u0127affef l-awtorizzazzjoni u d-disponibbilt\u00e0 ta' va\u010b\u010bini li jirnexxu kontra l-COVID-19, filwaqt li jin\u017cammu l-istandards tal-kwalit\u00e0, tas-sikurezza u tal-effika\u010bja tal-va\u010b\u010bini.", "Ir-rekwi\u017citi tas-sikurezza u l-valutazzjoni spe\u010bifika mill-A\u0121enzija Ewropea tal-Medi\u010bini, me\u0127tie\u0121a b\u0127ala parti mill-pro\u010bedura tal-awtorizzazzjoni g\u0127as-suq, jiggarantixxu li d-drittijiet ta\u010b-\u010bittadini jibqg\u0127u m\u0127arsa b'mod s\u0127i\u0127.", "Biex ikun hemm kumpens g\u0127ar-riskji kbar li jie\u0127du l-manifatturi, il-Ftehimiet Anti\u010bipati ta' Xiri jipprevedu li l-Istati Membri jikkumpensaw lill-manifatturi g\u0127ar-responsabbilt\u00e0 li jistg\u0127u j\u0121arrbu f'\u010berti kundizzjonijiet.", "Ir-responsabbilt\u00e0 xorta wa\u0127da tibqa' tal-kumpaniji.", "Kuntest", "Il-kuntratt tal-lum ma' AstraZeneca huwa pass importanti fl-implimentazzjoni tal-Istrate\u0121ija Ewropea g\u0127all-Va\u010b\u010bini, adottata mill-Kummissjoni fis-17 ta' \u0120unju 2020.", "Din l-istrate\u0121ija g\u0127andha l-g\u0127an li ti\u017cgura li \u010b-\u010bittadini Ewropej kollha jkollhom va\u010b\u010bini ta' kwalit\u00e0 g\u0127olja, sikuri, effettivi u affordabbli fi \u017cmien 12 sa 18-il xahar.", "Biex tag\u0127mel dan, u flimkien mal-Istati Membri, il-Kummissjoni qed tasal g\u0127al Ftehimiet Anti\u010bipati ta' Xiri ma' produtturi tal-va\u010b\u010bini li jirri\u017cervaw jew jag\u0127tu d-dritt lill-Istati Membri li jixtru g\u0127add spe\u010bifiku ta' do\u017ci ta' va\u010b\u010bin b'\u010bertu prezz, malli dan il-va\u010b\u010bin isir disponibbli.", "Il-Ftehimiet Anti\u010bipati ta' Xiri huma ffinanzjati mill-Istrument g\u0127all-Appo\u0121\u0121 ta' Emer\u0121enza, li g\u0127andu fondi ddedikati g\u0127all-\u0127olqien ta' portafoll ta' va\u010b\u010bini potenzjali bi profili diversi u prodotti minn kumpaniji diversi.", "Il-Kummissjoni Ewropea impenjat ru\u0127ha wkoll li ti\u017cgura li kull min ikollu b\u017conn va\u010b\u010bin, ikun fejn ikun fid-dinja, mhux bilfors meta jkun f'pajji\u017cu, dan jing\u0127atalu.", "\u0126add mhu sikur jekk mhux sikur kul\u0127add.", "Din hija r-ra\u0121uni g\u0127alfejn mill-4 ta' Mejju sal-lum \u0121abret kwa\u017ci \u20ac16-il biljun permezz tar-Rispons Globali g\u0127all-Coronavirus, l-azzjoni dinjija g\u0127al a\u010b\u010bess universali g\u0127at-testijiet, g\u0127at-trattament u g\u0127all-va\u010b\u010bini kontra l-coronavirus u g\u0127all-irkupru dinji.", "G\u0127al iktar tag\u0127rif:", "L-Istrate\u0121ija tal-UE g\u0127all-Va\u010b\u010bini", "Ir-Rispons tal-UE g\u0127all-Coronavirus", "Il-Kummissarju Kyriakides tiffirma l-ftehim"]}
{"url": "https://ec.europa.eu/commission/presscorner/detail/mt/IP_20_273", "title": "Insawru l-futur di\u0121itali tal-Ewropa: il-Kummissjoni tressaq strate\u0121iji g\u0127ad-<i>data</i> u g\u0127all-Intelli\u0121enza Artifi\u010bjali", "category": "press_eu", "subcategory": "POLICY_AREA=RESINSC,PR-DIGITAL", "date": "Tue, 18 Feb 2020 23:00:00 GMT", "text": ["Illum, il-Kummissjoni qed ti\u017cvela l-ideat u l-azzjonijiet tag\u0127ha g\u0127al trasformazzjoni di\u0121itali li ta\u0127dem g\u0127al kul\u0127add, li tirrifletti l-a\u0127jar tal-Ewropa: il-ftu\u0127, l-ekwit\u00e0, id-diversit\u00e0, id-demokrazija u l-kunfidenza.", "Qed tippre\u017centa so\u010bjet\u00e0 Ewropea msa\u0127\u0127a b'soluzzjonijiet di\u0121itali li jpo\u0121\u0121u lin-nies qabel kollox, li jift\u0127u opportunitajiet \u0121odda g\u0127an-negozji, u li jixprunaw l-i\u017cvilupp ta' teknolo\u0121ija ta' fidu\u010bja sabiex titrawwem so\u010bjet\u00e0 miftu\u0127a u demokratika, kif ukoll ekonomija vibranti u sostenibbli.", "L-istrate\u0121ija di\u0121itali hija fundamentali biex nikkumbattu t-tibdil fil-klima, u biex tirnexxi t-tran\u017cizzjoni ekolo\u0121ika.", "L-istrate\u0121ija Ewropea g\u0127ad-Data u l-alternattivi ta' politika ppre\u017centati llum, li ji\u017cguraw \u017cvilupp tal-Intelli\u0121enza Artifi\u010bjali (IA) li jkun i\u010b\u010bentrat fuq il-bniedem, huma l-ewwel passi lejn il-ksib ta' dawn il-miri.", "Il-President tal-Kummissjoni, Ursula von der Leyen, stqarret: \u201cIllum qed nippre\u017centaw l-ambizzjoni tag\u0127na li nsawru l-futur di\u0121itali tal-Ewropa.", "Din tkopri kollox, mi\u010b-\u010bibersigurt\u00e0 sal-infrastrutturi kriti\u010bi, mill-edukazzjoni di\u0121itali sal-\u0127iliet, mid-demokrazija sal-midja.", "Irrid li l-Ewropa di\u0121itali tirrifletti l-a\u0127jar tal-Ewropa - il-ftu\u0127, l-ekwit\u00e0, id-diversit\u00e0, id-demokrazija u l-kunfidenza.\u201d", "Il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, Margrethe Vestager, qalet: \u201cIrridu li kull \u010bittadin, kull impjegat, kull negozju jkollu opportunit\u00e0 \u0121usta li jgawdi l-benefi\u010b\u010bji tad-di\u0121italizzazzjoni.", "Kemm jekk ifisser sewqan iktar sigur, kif ukoll inqas tni\u0121\u0121is grazzi g\u0127al karozzi konnessi; jew sa\u0127ansitra jekk ifissirx li jissalvaw \u0127ajjiet bl-u\u017cu ta' xbihat medi\u010bi li jistrie\u0127u fuq l-IA u li jippermettu lit-tobba jindunaw b'mard iktar kmieni minn qatt qabel.\u201d", "Il-Kummissarju g\u0127as-Suq Intern, Thierry Breton, stqarr: \u201cIs-so\u010bjet\u00e0 tag\u0127na qed ti\u0121\u0121enera mew\u0121a kbira ta' data industrijali u pubblika, li se tittrasforma l-mod kif nipprodu\u010bu, nikkunsmaw u ng\u0127ixu.", "Irrid li n-negozji Ewropej u l-\u0127afna SMEs tag\u0127na jkollhom a\u010b\u010bess g\u0127al din id-data u biha jo\u0127olqu valur g\u0127all-Ewropej \u2013 anki bl-i\u017cvilupp ta' applikazzjonijiet ta' Intelli\u0121enza Artifi\u010bjali.", "L-Ewropa g\u0127andha dak kollu li te\u0127tie\u0121 biex tkun fuq quddiem fit-ti\u0121rija tal-\u201cbig data\u201d, u biex tippre\u017cerva s-sovranit\u00e0 teknolo\u0121ika, it-tmexxija industrijali u l-kompetittivit\u00e0 ekonomika tag\u0127ha g\u0127all-benefi\u010b\u010bju tal-konsumaturi Ewropej.\u201d", "L-Ewropa b\u0127ala mexxejja di\u0121itali ta' fidu\u010bja", "It-teknolo\u0121iji di\u0121itali, jekk jintu\u017caw bi skop, se jkunu ta' benefi\u010b\u010bju g\u0127a\u010b-\u010bittadini u g\u0127an-negozji b'\u0127afna modi.", "Tul il-\u0127ames snin li \u0121ejjin, il-Kummissjoni se tiffoka fuq tliet objettivi ewlenin fil-qasam di\u0121itali:", "\u00b7 Teknolo\u0121ija li ta\u0127dem g\u0127an-nies;", "\u00b7 Ekonomija \u0121usta u kompetittiva; u", "\u00b7 So\u010bjet\u00e0 miftu\u0127a, demokratika u sostenibbli.", "L-Ewropa se tibni fuq l-istorja twila tag\u0127ha ta' teknolo\u0121ija, ri\u010berka u innovazzjoni, kif ukoll fuq il-livell g\u0127oli ta' protezzjoni tad-drittijiet u l-valuri fundamentali.", "Permezz ta' politiki u oqfsa \u0121odda, l-Ewropa tkun tista' timplimenta teknolo\u0121iji di\u0121itali mill-aktar avvanzati, u ssa\u0127\u0127a\u0127 il-kapa\u010bitajiet tag\u0127ha fi\u010b-\u010bibersigurt\u00e0.", "L-Ewropa se tkompli tissalvagwardja s-so\u010bjet\u00e0 miftu\u0127a, demokratika u sostenibbli tag\u0127ha, u l-g\u0127odod di\u0121itali jistg\u0127u jirfdu dawn il-prin\u010bipji.", "Se twitti u ssegwi t-triq tag\u0127ha stess, sabiex issir ekonomija u so\u010bjet\u00e0 di\u0121itali kompetittiva fil-livell globali, imsejsa fuq il-valuri, u inklussiva, filwaqt li tibqa' suq miftu\u0127 i\u017cda bba\u017cat fuq ir-regoli, u sabiex ta\u0127dem fil-qrib mas-s\u0127ab internazzjonali tag\u0127ha.", "L-Ewropa minn ta' quddiem fl-Intelli\u0121enza Artifi\u010bjali ta' fidu\u010bja", "L-Ewropa g\u0127andha kulma te\u0127tie\u0121 biex issir mexxejja dinjija fis-sistemi tal-Intelli\u0121enza Artifi\u010bjali li jistg\u0127u jintu\u017caw u ji\u0121u applikati b'mod sikur.", "G\u0127andha \u010bentri tar-ri\u010berka e\u010b\u010bellenti, sistemi di\u0121itali sikuri, u po\u017cizzjoni qawwija fir-robotika, kif ukoll setturi kompetittivi tal-manifattura u tas-servizzi, li jvarjaw mill-awtomozzjoni g\u0127all-ener\u0121ija, mill-kura tas-sa\u0127\u0127a g\u0127all-agrikultura.", "Fil-White Paper tag\u0127ha imressqa llum, il-Kummissjoni tipprevedi qafas g\u0127all-Intelli\u0121enza Artifi\u010bjali li wie\u0127ed jista' jafdaha, imsejjes fuq l-e\u010b\u010bellenza u l-fidu\u010bja.", "Bi s\u0127ab mas-settur privat u dak pubbliku, l-g\u0127an huwa li nimmobilizzaw ri\u017corsi tul il-katina tal-valur kollha, u li no\u0127olqu l-in\u010bentivi t-tajbin biex na\u010b\u010belleraw l-implimentazzjoni tal-IA, inklu\u017c minn intrapri\u017ci \u017cg\u0127ar u medji.", "Dan jimplika wkoll li na\u0127dmu mal-Istati Membri u mal-komunit\u00e0 tar-ri\u010berka, li ni\u0121bdu u n\u017commu t-talent.", "Billi s-sistemi tal-IA jistg\u0127u jkunu kumplessi u j\u0121ibu mag\u0127hom riskji sinifikanti f'\u010berti kuntesti, il-bini tal-fidu\u010bja huwa essenzjali.", "Je\u0127tie\u0121 li r-regoli \u010bari jindirizzaw sistemi tal-IA ta' riskju g\u0127oli ming\u0127ajr ma jkunu ta' wisq pi\u017c fuq sistemi inqas riskju\u017ci.", "Jibqg\u0127u japplikaw ir-regoli stretti tal-UE g\u0127all-protezzjoni tal-konsumatur, biex ji\u0121u indirizzati prattiki kummer\u010bjali in\u0121usti, u g\u0127all-protezzjoni tad-data personali u l-privatezza.", "G\u0127al ka\u017cijiet ta' riskju g\u0127oli, b\u0127al fis-sa\u0127\u0127a, fil-pulizija jew fit-trasport, is-sistemi tal-IA g\u0127andhom ikunu trasparenti u tra\u010b\u010babbli, u jridu jiggarantixxu sorveljanza umana.", "L-awtoritajiet g\u0127andhom ikunu jistg\u0127u jittestjaw u ji\u010b\u010bertifikaw id-data li tintu\u017ca fl-algoritmi meta jivverifikaw il-ko\u017cmeti\u010bi, il-karozzi jew il-\u0121ugarelli.", "Hemm b\u017conn data imparzjali biex is-sistemi ta' riskju g\u0127oli jit\u0127arr\u0121u sabiex jiffunzjonaw tajjeb, b'mod li j\u0127arsu d-drittijiet fundamentali, b'mod spe\u010bjali dak tan-nondiskriminazzjoni.", "Filwaqt li, illum il-\u0121urnata, l-u\u017cu tar-rikonoxximent tal-wi\u010b\u010b g\u0127all-identifikazzjoni bijometrika mill-bog\u0127od \u0121eneralment huwa pprojbit u jista' jintu\u017ca biss f'ka\u017cijiet e\u010b\u010bezzjonali, i\u0121\u0121ustifikati kif xieraq u proporzjonati, so\u0121\u0121ett g\u0127al salvagwardji u abba\u017ci tal-li\u0121i tal-UE jew nazzjonali, il-Kummissjoni tixtieq tifta\u0127 dibattitu wiesa' dwar liema \u010birkustanzi, jekk ikun hemm, jistg\u0127u ji\u0121\u0121ustifikaw tali e\u010b\u010bezzjonijiet.", "G\u0127al applikazzjonijiet tal-IA b'inqas riskju, il-Kummissjoni tipprevedi skema ta' tikkettar volontarju jekk dawn japplikaw standards og\u0127la.", "Kull applikazzjoni tal-IA hija milqug\u0127a fis-suq Ewropew sakemm tkun tikkonforma mar-regoli tal-UE.", "L-Ewropa b\u0127ala mexxejja fl-ekonomija tad-data", "L-ammont ta' data \u0121\u0121enerata min-negozji u mill-korpi pubbli\u010bi qieg\u0127ed dejjem jikber.", "Il-mew\u0121a li jmiss ta' data industrijali se tittrasforma tabil\u0127aqq il-mod kif nipprodu\u010bu, nikkunsmaw u ng\u0127ixu.", "I\u017cda l-bi\u010b\u010ba l-kbira tal-potenzjal tag\u0127ha jibqa' mhux sfruttat.", "L-Ewropa g\u0127andha kulma te\u0127tie\u0121 biex issir mexxejja f'din l-ekonomija tad-data \u0121dida: l-aqwa ba\u017ci industrijali fid-dinja, bl-SMEs b\u0127ala parti essenzjali tan-nis\u0121a industrijali; it-teknolo\u0121iji; il-\u0127iliet; u issa anki vi\u017cjoni \u010bara.", "L-objettiv tal-Istrate\u0121ija Ewropea g\u0127ad-Data huwa li ji\u017cgura li l-UE ssir mudell u mexxejja g\u0127al so\u010bjet\u00e0 msa\u0127\u0127a mid-data.", "Min\u0127abba f'hekk, g\u0127andha l-mira li tistabbilixxi Spazju Ewropew g\u0127ad-data, suq uniku g\u0127ad-data, sabiex tifta\u0127 id-data mhux u\u017cata, u b'hekk tippermetti l-fluss liberu tag\u0127ha fl-Unjoni Ewropea u fost setturi g\u0127all-benefi\u010b\u010bju tan-negozji, tar-ri\u010berkaturi u tal-amministrazzjoni pubblika.", "I\u010b-\u010bittadini, in-negozji u l-organizzazzjonijiet g\u0127andhom jing\u0127ataw is-setg\u0127a li jie\u0127du de\u010bi\u017cjonijiet a\u0127jar, imsejsa fuq tag\u0127rif mislut minn data mhux personali.", "Dik id-data g\u0127andha tkun disponibbli g\u0127al kul\u0127add, kemm jekk pubblika kif ukoll privata, kemm jekk ta' xi negozju \u0121did jew ta' xi kumpanija mill-kbar nett.", "Sabiex tikseb dan kollu, l-Kummissjoni l-ewwel se tipproponi li ji\u0121i stabbilit il-qafas regolatorju adattat dwar il-governanza tad-data, l-a\u010b\u010bess u l-u\u017cu mill-\u0121did tag\u0127ha bejn in-negozji, bejn in-negozji u l-gvern, u bejn l-amministrazzjonijiet pubbli\u010bi.", "Dan jinvolvi l-\u0127olqien ta' in\u010bentivi g\u0127all-kondivi\u017cjoni tad-data, u l-istipular ta' regoli pratti\u010bi, \u0121usti u \u010bari dwar l-a\u010b\u010bess g\u0127ad-data u l-u\u017cu tag\u0127ha, li jkunu konformi mal-valuri u d-drittijiet Ewropej, fost l-o\u0127rajn il-protezzjoni tad-data personali, il-protezzjoni tal-konsumatur u l-le\u0121i\u017clazzjoni dwar il-kompetizzjoni.", "Ifisser ukoll li d-data tas-settur pubbliku ssir iktar disponibbli billi jinfet\u0127u settijiet ta' data ta' valur g\u0127oli mal-UE kollha, u billi ji\u0121i permess l-u\u017cu mill-\u0121did tag\u0127hom g\u0127al ra\u0121unijiet ta' innovazzjoni.", "It-tieni, il-Kummissjoni g\u0127andha l-mira li tappo\u0121\u0121a l-i\u017cvilupp tas-sistemi teknolo\u0121i\u010bi u l-\u0121enerazzjoni li jmiss ta' infrastrutturi, li se jippermetti lill-UE u lill-atturi kollha ja\u0127tfu l-opportunitajiet tal-ekonomija tad-data.", "Se tikkontribwixxi g\u0127all-investimenti fi pro\u0121etti Ewropej ta' impatt qawwi dwar l-ispazji tad-data Ewropej u infrastrutturi tal-cloud li jkunu ta' fidu\u010bja u effi\u010bjenti fl-u\u017cu tal-ener\u0121ija.", "Finalment, se tvara azzjonijiet settorjali spe\u010bifi\u010bi, sabiex tibni spazji Ewropej g\u0127ad-data, ng\u0127idu a\u0127na fil-manifattura industrijali, il-patt ekolo\u0121iku, il-mobbilt\u00e0 u s-sa\u0127\u0127a.", "Il-Kummissjoni se ta\u0127dem ukoll biex tkompli \u010b\u010bekken id-distakk fil-\u0127iliet di\u0121itali fost l-Ewropej, u tesplora modi kif i\u010b-\u010bittadini jkollhom iktar kontroll fuq min ikun jista' ja\u010b\u010bessa d-data \u0121\u0121enerata mill-magni.", "Il-passi li jmiss", "Kif imfisser fl-istrate\u0121ija mressqa llum, aktar tard din is-sena l-Kummissjoni se tressaq Att dwar is-Servizzi Di\u0121itali u Pjan ta' Azzjoni dwar id-Demokrazija Ewropea, se tipproponi rie\u017cami tar-regolament eIDAS, u se ssa\u0127\u0127a\u0127 i\u010b-\u010bibersigurt\u00e0 bl-i\u017cvilupp ta' \u010aiberunit\u00e0 Kon\u0121unta.", "Barra minn hekk, l-Ewropa se tkompli tibni alleanzi ma' s\u0127ab globali, hija u t\u0127addem il-poter regolatorju tag\u0127ha, il-bini tal-kapa\u010bit\u00e0, id-diplomazija u l-finanzi sabiex tippromwovi l-mudell Ewropew tad-di\u0121italizzazzjoni.", "Il-White Paper dwar l-Intelli\u0121enza Artifi\u010bjali issa tinsab disponibbli g\u0127all-konsultazzjoni pubblika sad-31 ta' Mejju 2020*.", "Il-Kummissjoni qieg\u0127da ti\u0121bor kummenti wkoll dwar l-istrate\u0121ija tag\u0127ha g\u0127ad-data.", "Fid-dawl tal-kummenti li jaslu, il-Kummissjoni se tie\u0127u azzjoni ulterjuri biex tirfed l-i\u017cvilupp ta' IA ta' fidu\u010bja u l-ekonomija tad-data.", "Sfond", "Il-Kummissjoni ilha mill-2014 tie\u0127u passi biex tiffa\u010bilita l-i\u017cvilupp ta' ekonomija versatili fl-u\u017cu tad-data, b\u0127ar-Regolament dwar il-moviment liberu ta' data mhux personali, l-Att dwar i\u010b-\u010aibersigurt\u00e0, id-Direttiva dwar id-Data Miftu\u0127a, u r-Regolament \u0120enerali dwar il-Protezzjoni tad-Data.", "Fl-2018, il-Kummissjoni ressqet strate\u0121ija tal-IA g\u0127all-ewwel darba, u ftiehmet mal-Istati Membri fuq pjan ikkoordinat.", "Il-qafas g\u0127all-IA mressaq illum jibni wkoll fuq il-\u0127idma li saret mill-Grupp ta' esperti ta' livell g\u0127oli dwar l-Intelli\u0121enza Artifi\u010bjali, li ppre\u017centa l-Linji Gwida dwar l-Etika g\u0127al IA ta' Fidu\u010bja tieg\u0127u f'April 2019.", "Fil-Linji Gwida Politi\u010bi tag\u0127ha, il-President tal-Kummissjoni Ursula von der Leyen sa\u0127qet fuq il-b\u017conn li l-Ewropa tmexxi t-tran\u017cizzjoni lejn pjaneta f'sa\u0127\u0127itha u dinja di\u0121itali \u0121dida.", "F'dak il-kuntest, \u0127abbret il-bidu tad-dibattitu dwar Intelli\u0121enza Artifi\u010bjali umana u etika, u dwar l-u\u017cu tal-big data g\u0127all-\u0127olqien tal-\u0121id g\u0127as-so\u010bjetajiet u g\u0127an-negozji, matul l-ewwel 100 jum tax-xog\u0127ol tag\u0127ha.", "G\u0127al aktar tag\u0127rif", "Insawru l-futur di\u0121itali tal-Ewropa - Mistoqsijiet u Twe\u0121ibiet", "Skedi informattivi:", "\u00b7 Insawru l-futur di\u0121itali tal-Ewropa", "\u00b7 E\u010b\u010bellenza u Fidu\u010bja fl-Intelli\u0121enza Artifi\u010bjali", "\u00b7 L-Istrate\u0121ija Ewropea g\u0127ad-Data", "\u00b7 X'fiha g\u0127alija?", "\u00b7 X'fiha g\u0127an-negozji?", "\u00b7 Appo\u0121\u0121 lit-tran\u017cizzjoni ekolo\u0121ika", "Komunikazzjoni: Insawru l-futur di\u0121itali tal-Ewropa", "Komunikazzjoni: Strate\u0121ija Ewropea g\u0127ad-data", "White Paper dwar l-Intelli\u0121enza Artifi\u010bjali: appro\u010b\u010b Ewropew g\u0127all-e\u010b\u010bellenza u l-fidu\u010bja", "Rapport tal-Grupp ta' Esperti fil-B2G: Lejn strate\u0121ija Ewropea dwar il-kondivi\u017cjoni tad-data bejn in-negozji u l-gvern g\u0127all-interess pubbliku", "Rapport tal-Kummissjoni dwar is-sigurt\u00e0 u l-implikazzjonijiet ta' responsabblit\u00e0 tal-IA, l-Internet tal-O\u0121\u0121etti u r-Robotika", "Siltiet vidjo \u0121odda dwar pro\u0121etti ta' Intelli\u0121enza Artifi\u010bjali", "*modified 26/02/2020, 12:20"]}
{"url": "https://ec.europa.eu/commission/presscorner/detail/mt/IP_20_262", "title": "Tassazzjoni \u0120usta: L-UE ta\u0121\u0121orna l-lista ta' \u0121urisdizzjonijiet tat-taxxa li ma jikkooperawx", "category": "press_eu", "subcategory": "POLICY_AREA=TAXCUAA", "date": "Mon, 17 Feb 2020 23:00:00 GMT", "text": ["Il-Ministri tal-Finanzi tal-UE llum a\u0121\u0121ornaw il-lista tal-UE ta' \u0121urisdizzjonijiet tat-taxxa li ma jikkooperawx.", "Erba' pajji\u017ci jew territorji \u2014 il-G\u017cejjer Cayman, Palau, il-Panama u s-Seychelles \u2014 \u0121ew mi\u017cjuda mal-lista ta' \u0121urisdizzjonijiet tat-taxxa li ma jikkooperawx billi naqsu milli jikkonformaw mal-istandards me\u0127tie\u0121a fi \u017cmien l-iskadenza.", "Dawn qed jing\u0127aqdu ma' tmien \u0121urisdizzjonijiet \u2014 is-Samoa Amerikana, Fi\u0121i, Guam, Samoa, l-Oman, Trinidad u Tobago, Vanuatu u l-G\u017cejjer Ver\u0121ni tal-Istati Uniti \u2014 li kienu di\u0121\u00e0 fuq il-lista u li baqg\u0127u mhux konformi.", "B'kuntrast ma' dan, aktar minn nofs il-pajji\u017ci koperti mill-e\u017cer\u010bizzju tal-elenkar tal-2019 tne\u0127\u0127ew kompletament mil-lista, peress li issa qed jikkonformaw mal-istandards kollha ta' governanza tajba fiskali.", "Wara l-a\u0121\u0121ornament, Paolo Gentiloni, il-Kummissarju g\u0127all-Ekonomija qal: \u201cIl-lista tal-UE ta' \u0121urisdizzjonijiet tat-taxxa li ma jikkooperawx qed tg\u0127in biex jitwettaq titjib tan\u0121ibbli fit-trasparenza fiskali globali.", "S'issa, e\u017caminajna s-sistemi fiskali ta' 95 pajji\u017c u l-ma\u0121\u0121oranza tag\u0127hom issa jikkonformaw mal-istandards ta' governanza tajba tag\u0127na.", "Dan il-pro\u010bess wassal g\u0127all-eliminazzjoni ta' aktar minn 120 sistema fiskali dannu\u017ca madwar id-dinja \u2014 u g\u0127exieren ta' pajji\u017ci bdew japplikaw standards ta' trasparenza fiskali.", "I\u010b-\u010bittadini tag\u0127na jistennew li l-aktar individwi u korporazzjonijiet sinjuri j\u0127allsu s-sehem \u0121ust tag\u0127hom fil-qasam tat-taxxa u kull \u0121urisdizzjoni li tippermettilhom li jevitaw li jag\u0127mlu dan trid t\u0127abbat wi\u010b\u010bha mal-konsegwenzi.", "Id-de\u010bi\u017cjonijiet tal-lum juru li l-UE hija serja dwar il-fatt li dan ise\u0127\u0127.\u201d", "Skont il-pro\u010bess tal-elenkar tal-UE, il-\u0121urisdizzjonijiet ji\u0121u vvalutati skont tliet kriterji ewlenin \u2014 it-trasparenza fiskali, it-tassazzjoni \u0121usta u l-attivit\u00e0 ekonomika reali.", "Dawk li ma jissodisfawx xi wie\u0127ed minn dawn il-kriterji jintalbu li jimpenjaw ru\u0127hom biex jindirizzaw in-nuqqasijiet fi \u017cmien stipulat.", "Il-passi li jmiss", "Il-Kummissjoni u l-Istati Membri se jkomplu d-djalogu ma' dawk il-\u0121urisdizzjonijiet fuq il-lista u l-Anness II (\u0121urisdizzjonijiet b'impenji pendenti) qabel l-a\u0121\u0121ornament li jmiss tal-lista tal-UE f'Ottubru 2020.", "Prijorit\u00e0 o\u0127ra hija li ji\u0121u ssorveljati l-pajji\u017ci li \u0121ew ikklerjati biex ji\u0121i \u017cgurat li japplikaw governanza tajba fil-qasam tat-taxxa fil-prattika.", "L-elenkar tal-UE jibqa' pro\u010bess dinamiku, li se jkompli ji\u017cviluppa fis-snin li \u0121ejjin biex ila\u0127\u0127aq mal-i\u017cviluppi internazzjonali.", "Informazzjoni \u0121enerali", "Id-djalogu u s-sensibilizzazzjoni jag\u0127mlu parti \u010bentrali mill-e\u017cer\u010bizzju tal-elenkar tal-UE.", "Il-Kummissjoni tipprovdi appo\u0121\u0121 konsiderevoli lil pajji\u017ci terzi fit-tis\u0127i\u0127 tal-\u0121lieda tag\u0127hom kontra l-abbu\u017c fiskali, u tipprovdi wkoll assistenza teknika g\u0127al dawk li g\u0127andhom b\u017connha.", "Dan huwa partikolarment ta' benefi\u010b\u010bju g\u0127all-pajji\u017ci li qed ji\u017cviluppaw, li huma milquta b'mod sproporzjonat mill-abbu\u017c fiskali globali u mill-flussi finanzjarji ille\u010biti.", "F'dan il-kuntest, l-e\u017cer\u010bizzju tal-elenkar tal-UE jikkontribwixxi g\u0127all-objettivi ewlenin tal-G\u0127anijiet ta' \u017bvilupp Sostenibbli.", "Minn fost l-40-il \u0121urisdizzjoni li \u0121ew ivvalutati mill-a\u0127\u0127ar a\u0121\u0121ornament ewlieni tal-lista tal-UE f'Marzu 2019, kwa\u017ci tu\u017c\u017cana minnhom issodisfaw ir-rekwi\u017citi u tne\u0127\u0127ew g\u0127alkollox mil-lista.", "Dan juri r-ri\u017cultati po\u017cittivi li l-pro\u010bess ta' elenkar tal-UE jista' jag\u0127ti.", "Mil-lat ta' konsegwenzi, lil hinn mid-dannu g\u0127ar-reputazzjoni tag\u0127hom meta jsibu ru\u0127hom fuq il-lista, il-\u0121urisdizzjonijiet elenkati ji\u0121u so\u0121\u0121etti g\u0127al mi\u017curi difensivi kemm fil-livell tal-UE kif ukoll fil-livell tal-Istati Membri.", "Fil-livell tal-UE, dan jikkon\u010berna d-distribuzzjoni tal-fondi tal-UE.", "Fil-livell nazzjonali, ikun jen\u0127tie\u0121 ukoll li l-Istati Membri japplikaw kontromi\u017curi, f'konformit\u00e0 ma' appro\u010b\u010b ikkoordinat li jkunu qablu dwaru.", "G\u0127al aktar informazzjoni:", "Lista komuni tal-UE tal-\u0121urisdizzjonijiet ta' pajji\u017ci terzi g\u0127al skopijiet ta' taxxa"]}
{"url": "https://ec.europa.eu/commission/presscorner/detail/mt/IP_20_288", "title": "Il-Kummissarju Hogan i\u0127abbar pakkett \u0121did ta' trasparenza", "category": "press_eu", "subcategory": "POLICY_AREA=TRADEPOL", "date": "Mon, 17 Feb 2020 23:00:00 GMT", "text": ["Illum, il-Kummissarju g\u0127all-Kummer\u010b Phil Hogan \u0127abbar l-intenzjoni tieg\u0127u li jsa\u0127\u0127a\u0127 aktar l-impenji ta' trasparenza tal-Kummissjoni Ewropea billi, fost affarijiet o\u0127ra, il-\u0127idma tal-kumitati kollha stabbiliti skont il-ftehimiet kummer\u010bjali tal-UE ji\u0121u rapportati b'mod sistematiku.", "Waqt li kien qed jitkellem ma' rappre\u017centanti tas-so\u010bjet\u00e0 \u010bivili fi Brussell, il-Kummissarju Hogan qal: \u201cL-UE di\u0121\u00e0 hija l-awtorit\u00e0 pubblika l-aktar trasparenti fid-dinja fir-rigward tal-politika kummer\u010bjali, u a\u0127na \u0127erqana li nag\u0127mlu aktar.", "Din hija r-ra\u0121uni g\u0127aliex in\u0127ossni kburi li n\u0127abbar sett \u0121did ta' impenji biex ji\u017cdiedu l-isforzi ta' trasparenza tag\u0127na.", "Dan se jkompli jsa\u0127\u0127a\u0127 il-po\u017cizzjoni ta' tmexxija globali tag\u0127na fir-rigward tat-tfassil ta' politika kummer\u010bjali trasparenti u inklu\u017civa.\u201d", "Il-pakkett il-\u0121did ta' mi\u017curi ta' trasparenza jinkludi wkoll il-pubblikazzjoni ta'", "L-impenji li jaqg\u0127u ta\u0127t il-pakkett ta' trasparenza se jid\u0127lu fis-se\u0127\u0127 illum u se japplikaw g\u0127ad-dokumenti rilevanti minn din il-\u0121urnata \u2018l quddiem.", "Sfond", "Il-mi\u017curi m\u0127abbra llum jibnu fuq l-appro\u010b\u010b proattiv trasparenti tal-politika kummer\u010bjali li di\u0121\u00e0 \u0121iet segwita mill-Kummissjoni Ewropea.", "Il-Kummissjoni tippubblika sistematikament l-informazzjoni f'kull stadju tan-negozjati kummer\u010bjali.", "Dawn jinkludu: Proposti tal-Kummissjoni lill-Kunsill g\u0127al abbozz ta' direttivi ta' negozjar ta' ftehimiet kummer\u010bjali preferenzjali; rapporti ta' sessjonijiet ta' negozjati, proposti ta' negozjar inizjali tal-UE, Valutazzjonijiet tal-Impatt fuq is-Sostenibbilt\u00e0 u t-test innegozjat, hekk kif je\u017cisti f'ver\u017cjoni konsolidata maqbula.", "Il-Kummissjoni Ewropea til\u0127aq ukoll b'mod attiv lill-partijiet interessati biex jir\u010bievu kontribut sostantiv konkret biex tinkiseb politika kummer\u010bjali tal-UE bba\u017cata fuq l-evidenza fl-istadji kollha.", "Hija twettaq konsultazzjoni pubblika miftu\u0127a qabel inizjattiva ta' politika, twettaq konsultazzjonijiet pubbli\u010bi, djalogi mas-so\u010bjet\u00e0 \u010bivili u attivitajiet ta' komunikazzjoni matul in-negozjati u tinvolvi ru\u0127ha mal-partijiet interessati fil-fa\u017ci ta' implimentazzjoni tal-ftehimiet kummer\u010bjali permezz ta' korpi konsultattivi tas-so\u010bjet\u00e0 \u010bivili.", "G\u0127al aktar informazzjoni", "Id-diskors tal-Kummissarju Hogan", "Trasparenza fl-azzjoni", "Djalogi tas-so\u010bjet\u00e0 \u010bivili"]}
{"url": "https://ec.europa.eu/commission/presscorner/detail/mt/IP_20_251", "title": "L-UE tinvesti aktar minn EUR&nbsp;100 miljun fi pro\u0121etti LIFE \u0121odda biex tippromwovi Ewropa favur l-ambjent b'impatt newtrali fuq il-klima", "category": "press_eu", "subcategory": "POLICY_AREA=CLIMACTION,ENVIRO,PR-GREENDEAL", "date": "Sun, 16 Feb 2020 23:00:00 GMT", "text": ["Illum, il-Kummissjoni Ewropea \u0127abbret investiment ta' EUR 101.2 miljun g\u0127all-aktar pro\u0121etti ri\u010benti fil-qafas tal-Programm LIFE g\u0127all-Ambjent u l-Azzjoni Klimatika.", "Il-finanzjament se jsostni 10 pro\u0121etti kbar favur l-ambjent u l-klima li se jitwettqu f'disa' Stati Membri, biex jg\u0127in it-tran\u017cizzjoni tal-Ewropa lejn ekonomija sostenibbli u newtralit\u00e0 klimatika.", "Dawn il-pro\u0121etti qeg\u0127din isiru \u010aipru, l-Estonja, Franza, il-Gre\u010bja, l-Irlanda, il-Latvja, is-Slovakkja, i\u010b-\u010aekja u Spanja.", "Il-Vi\u010bi President E\u017cekuttiv tal-Kummissjoni Ewropea Frans Timmermans qal: \u201cIl-Patt Ekolo\u0121iku Ewropew g\u0127andu l-g\u0127an li j\u017cid il-benessri u l-prosperit\u00e0 ta\u010b-\u010bittadini tag\u0127na filwaqt li jipprote\u0121i n-natura u l-klima.", "Il-pro\u0121etti LIFE ilu jkollhom rwol importanti tul bosta snin, u g\u0127andhom impatt prattiku kbir.", "Bl-investiment tal-lum ta' EUR 100 miljun, se ng\u0127inu biex nippri\u017cervaw \u0127abitats naturali prezzju\u017ci, biex in\u017commu l-arja nadifa u biex innaqqsu t-tni\u0121\u0121is f'\u0127afna lagi u xmajjar fl-Ewropa.\u201d", "Il-Kummissarju g\u0127all-Ambjent, l-O\u010beani u s-Sajd, Virginijus Sinkevi\u010dius, qal hekk: \u201cIl-pro\u0121etti integrati ta' LIFE jippermettu li l-awtoritajiet tal-Istati Membri jag\u0127mlu differenza li tin\u0127ass g\u0127all-ambjent u g\u0127all-\u0127ajja tan-nies.", "Il-pro\u0121etti se jg\u0127inu lill-Istati Membri jikkonservaw in-natura, itejbu l-kwalit\u00e0 tal-arja u tal-Ilma, u jekolo\u0121izzaw iktar l-ekonomija.", "Dan kollu j\u017cid ir-re\u017ciljenza tag\u0127na g\u0127at-tibdil fil-klima.\u201d", "Il-Pro\u0121etti Integrati jtejbu l-kwalit\u00e0 tal-\u0127ajja ta\u010b-\u010bittadini billi jg\u0127inu lill-Istati Membri jikkonformaw mal-le\u0121i\u017clazzjoni tal-UE f'sitt oqsma: in-natura, l-ilma, l-arja, l-iskart, il-mitigazzjoni tat-tibdil klimatiku u l-adattament g\u0127alih.", "Dawn jappo\u0121\u0121aw l-implimentazzjoni tal-le\u0121i\u017clazzjoni ambjentali u klimatika b'mod ikkoordinat u fuq medda territorjali kbira u jattiraw il-finanzjament minn sorsi o\u0127rajn tal-UE, minn atturi nazzjonali u re\u0121jonali, u minn investituri privati.", "L-investiment fil-pro\u0121ett LIFE se jimmobilizza aktar minn EUR 6.5 biljun ta' fondi komplementari peress li l-Istati Membri jkunu jistg\u0127u ju\u017caw sorsi o\u0127rajn ta' finanzjament mill-UE, fosthom il-fondi agrikoli, re\u0121jonali u strutturali, l-Orizzont 2020, kif ukoll il-fondi nazzjonali u l-investiment mis-settur privat.", "Dawn il-pro\u0121etti l-kbar se jappo\u0121\u0121aw il-Patt Ekolo\u0121iku Ewropew u l-ambizzjoni tal-UE li tkun l-ewwel kontinent fid-dinja b'impatt newtrali fuq il-klima sal-2050.", "Se jg\u0127inu fir-restawr u l-konservazzjoni tal-ekosistemi u tal-ispe\u010bijiet li kollha kemm a\u0127na niddependu minnhom, se jg\u0127inuna nipprogressaw lejn ekonomija \u010birkolari, se jg\u0127inuna ntejbu l-kwalit\u00e0 tal-arja u tal-ilma, jag\u0127tu spinta g\u0127all-finanzjament sostenibbli u j\u017cidu r-re\u017ciljenza g\u0127at-tibdil fil-klima fl-Ewropa.", "L-impatt prattiku", "Finanzjament sostenibbli: Barra minn hekk, pro\u0121ett integrat li qed isir fi Franza se jg\u0127in biex jimtlew lakuni kbar fl-g\u0127arfien dwar dan il-qasam, u permezz tieg\u0127u l-prodotti finanzjarji ekolo\u0121i\u010bi jsiru aktar \u0127a\u0121a ta' kuljum.", "Fl-Q&A ta' din l-istqarrija g\u0127all-istampa jinsabu d-deskrizzjonijiet tal-10 pro\u0121etti kollha.", "Informazzjoni \u0120enerali", "Il-programm LIFE huwa l-istrument ta' finanzjament tal-UE g\u0127all-ambjent u l-azzjoni klimatika.", "Ilu g\u0127addej mill-1992 u kkofinanzja aktar minn 5,400 pro\u0121ett madwar l-UE u f'pajji\u017ci terzi.", "Fi kwalunkwe \u017cmien, ikunu g\u0127addejjin madwar 1,100 pro\u0121ett.", "Il-ba\u0121it mill-2014 sal-2020 huwa EUR 3.4 biljun fil-prezz tal-lum.", "Il-pro\u0121etti integrati ta' LIFE tniedu fl-2014 biex jg\u0127inu lill-Istati Membri jikkonformaw mal-le\u0121i\u017clazzjoni ewlenija tal-UE dwar l-ambjent, in-natura, u l-klima.", "G\u0127all-ba\u0121it tal-UE fuq it-terminu twil li jmiss, mill-2021 sal-2027, il-Kummissjoni qed tipproponi \u017cieda fil-finanzjament bi kwa\u017ci 60 % g\u0127al-LIFE.", "G\u0127al aktar informazzjoni ara", "Q&A", "LIFE - Programm g\u0127all-Ambjent u l-Azzjoni Klimatika Il-Patt Ekolo\u0121iku Ewropew"]}
{"url": "https://ec.europa.eu/commission/presscorner/detail/mt/STATEMENT_20_207", "title": "Kooperazzjoni transfruntiera il-programm Interreg tal-UE ji\u010b\u010belebra t-30 sena li ilu jressaq li\u010b-\u010bittadini eqreb lejn xulxin", "category": "press_eu", "subcategory": "POLICY_AREA=REGIONAL", "date": "Sun, 16 Feb 2020 23:00:00 GMT", "text": ["Is-sena 2020 timmarka t-30 sena mill-bidu ta' Interreg, il-programm emblematiku tal-UE li g\u0127andu l-g\u0127an li jinkora\u0121\u0121ixxi l-kooperazzjoni territorjali bejn ir-re\u0121juni tal-fruntiera.", "Fid-dawl ta' din is-sena ta' \u010belebrazzjoni, il-Kummissarju g\u0127all-Koe\u017cjoni u r-Riformi, Elisa Ferreira, \u0127ar\u0121et l-istqarrija li \u0121ejja:", "\u201cInterreg huwa programm ferm g\u0127al qalbi.", "B\u0127ala strument uniku ta' kooperazzjoni, appo\u0121\u0121at mill-finanzjament ta' koe\u017cjoni, Interreg jippermetti lir-re\u0121juni u lill-pajji\u017ci ja\u0127dmu flimkien biex isolvu sfidi komuni.", "Il-pro\u0121etti ta' Interreg huma e\u017cempji konkreti li l-fruntieri m'g\u0127andhomx g\u0127alfejn ikunu ta' xkiel, i\u017cda jistg\u0127u jkunu opportunit\u00e0 g\u0127at-tkabbir u g\u0127al kooperazzjoni b'su\u010b\u010bess.", "Matul dawn l-a\u0127\u0127ar 30 sena, u bis-sa\u0127\u0127a ta' diversi pro\u0121etti appo\u0121\u0121ati mill-UE, Interreg \u0121ab aktar minn 170 miljun Ewropew li jg\u0127ixu f're\u0121juni tal-fruntiera eqreb flimkien, tejjeb il-\u0127ajjiet tag\u0127hom, u \u0127oloq opportunitajiet \u0121odda g\u0127all-kooperazzjoni.", "I\u010b-\u010belebrazzjoni ta' 30 sena ta' Interreg qed isse\u0127\u0127 fi \u017cmien kru\u010bjali tal-istorja tal-UE.", "Hekk kif qed niffa\u010b\u010bjaw sfidi globali u lokali serji, jen\u0127tie\u0121 li ner\u0121g\u0127u niksbu l-fidu\u010bja ta\u010b-\u010bittadini u ni\u017cguraw li nipprovdu ri\u017cultati.", "Interreg issa ilu ja\u0121ixxi g\u0127al 30 sena biex ma j\u0127alli lil \u0127add l-art u biex jibni l-Ewropa bi\u010b\u010ba bi\u010b\u010ba.", "L-intenzjoni hija li titkompla din il-missjoni i\u017cda wkoll li tintu\u017ca din l-okka\u017cjoni ta' \u010belebrazzjoni biex issir riflessjoni \u0121dida, u biex jing\u0127ata nifs \u0121did g\u0127al dak li a\u0127na nqisu b\u0127ala valur fundamentali fl-Unjoni Ewropea: l-ispirtu ta' kooperazzjoni, xprunat mit-twemmin qawwi li a\u0127na aktar b'sa\u0127\u0127itna flimkien.\u201d", "Sfond", "Imnedija fl-1990, il-Kooperazzjoni Territorjali Ewropea (European Territorial Cooperation, ETC), mag\u0127rufa a\u0127jar b\u0127ala Interreg, hija programm emblematiku tal-Politika ta' Koe\u017cjoni li jipprovdi qafas g\u0127all-implimentazzjoni ta' azzjonijiet kon\u0121unti u skambji ta' politika bejn atturi nazzjonali, re\u0121jonali u lokali minn Stati Membri differenti.", "L-g\u0127an globali tal-Kooperazzjoni Territorjali Ewropea (ETC) huwa li tippromwovi \u017cvilupp ekonomiku, so\u010bjali u territorjali armonju\u017c g\u0127all-Unjoni kollha kemm hi.", "Interreg huwa mibni madwar tliet oqsma ta' kooperazzjoni: transfruntiera (Interreg A), transnazzjonali (Interreg B) u interre\u0121jonali (Interreg C).", "Kien hemm \u0127ames perjodi ta' programmazzjoni tal-Interreg wara xulxin: INTERREG I (1990-1993) - INTERREG II (1994-1999) - INTERREG III (2000-2006) - INTERREG IV (2007-2013) - INTERREG V (2014-2020).", "Il-programmi ta' kooperazzjoni Interreg ikopri l-kontinent Ewropew kollu b'ba\u0121it totali ta' aktar minn EUR 12 biljun, inklu\u017ca l-kontribuzzjoni tal-UE u tal-Istati Membri, matul il-perjodu ta' programmazzjoni 2014\u20132020.", "Il-kampanja Interreg ta' 30 sena se tintrodu\u010bi matul l-2020 ta\u0127t it-temi: \u0121irien, ekolo\u0121ija u \u017cg\u0127a\u017cag\u0127.", "Il-kampanja se tqis il-kisbiet tal-passat u t\u0127ares 'il quddiem lejn dak li jista' jsir aktar u a\u0127jar fil-futur.", "G\u0127al aktar informazzjoni", "Skeda informattiva: \"Interreg: 30 sena ta' kooperazzjoni bejn il-fruntieri Ewropej fl-2020\u201d", "Kooperazzjoni Territorjali Ewropea"]}
{"url": "https://ec.europa.eu/commission/presscorner/detail/mt/IP_20_2184", "title": "Pjan ta' Azzjoni dwar l-Ugwaljanza bejn is-Sessi \u2013 inpo\u0121\u0121u d-drittijiet tan-nisa u tat-tfajliet fi\u010b-\u010bentru tal-irkupru globali g\u0127al dinja b'ugwaljanza bejn il-\u0121eneri", "category": "press_eu", "subcategory": "POLICY_AREA=DEVEL,HREXTRELS,PR-EUWORLD", "date": "Tue, 24 Nov 2020 23:00:00 GMT", "text": ["Illum, il-Kummissjoni u Ewropea u r-Rappre\u017centant G\u0127oli tal-Unjoni g\u0127all-Affarijiet Barranin u l-Politika ta' Sigurt\u00e0 ressqu pjanijiet ambizzju\u017ci biex jippromwovu l-ugwaljanza bejn il-\u0121eneri u t-tis\u0127i\u0127 tal-po\u017cizzjoni tan-nisa permezz tal-azzjoni esterna kollha tal-Unjoni Ewropea.", "Filwaqt li kien sar \u010bertu progress sinifikanti, i\u017cda irregolari, fl-avvanz tad-drittijiet tan-nisa u tat-tfajliet, l-ebda pajji\u017c fid-dinja ma jinsab fit-triq it-tajba biex jikseb l-ugwaljanza bejn in-nisa u l-ir\u0121iel u l-eman\u010bipazzjoni tan-nisa u t-tfajliet kollha kollha sal-2030.", "Barra minn hekk, il-konsegwenzi tas-sa\u0127\u0127a u so\u010bjoekonomi\u010bi tal-kri\u017ci tal-COVID-19 qed jaffettwaw b'mod sproporzjonat lin-nisa u t-tfajliet.", "Pere\u017cempju, peress li proporzjon akbar ta' nisa ja\u0127dmu b'mod informali u f'setturi vulnerabbli, ir-rata ta' telf tal-impjiegi tag\u0127hom hija 1,8 drabi akbar minn dik tal-ir\u0121iel.", "Ir-rata tal-faqar fost in-nisa tista' ti\u017cdied b' 9,1 %.", "Biex dan ji\u0121i indirizzat, il-Pjan ta' Azzjoni l-\u0121did tal-UE dwar l-Ugwaljanza bejn is-Sessi u t-Tis\u0127i\u0127 tal-Po\u017cizzjoni tan-Nisa fl-Azzjoni Esterna 2021\u20132025 (GAP III) g\u0127andu l-g\u0127an li ja\u010b\u010bellera l-progress fl-eman\u010bipazzjoni tan-nisa u tat-tfajliet, u li jissalvagwardja l-kisbiet li saru fl-ugwaljanza bejn il-\u0121eneri matul il-25 sena mill-adozzjoni tad-Dikjarazzjoni ta' Beijing u tal-Pjattaforma g\u0127al Azzjoni tag\u0127ha.", "Ir-Rappre\u017centant G\u0127oli/il-Vi\u010bi President Josep Borrell qal: \u201cLi ji\u0121u \u017cgurati l-istess drittijiet g\u0127al kul\u0127add jag\u0127ti s-setg\u0127a lis-so\u010bjetajiet tag\u0127na u jag\u0127milhom aktar sinjuri u aktar siguri.", "Dan huwa fatt li jmur lil hinn mill-prin\u010bipji jew mid-dmirijiet morali.", "Il-parte\u010bipazzjoni u t-tmexxija tan-nisa u tat-tfajliet huma essenzjali g\u0127ad-demokrazija, il-\u0121ustizzja, il-pa\u010bi, is-sigurt\u00e0, il-prosperit\u00e0 u g\u0127al pjaneta aktar ekolo\u0121ika.", "Grazzi g\u0127al dan il-Pjan ta' Azzjoni \u0121did dwar l-Ugwaljanza bejn is-Sessi, qed nistinkaw biex ikun hemm progress aktar mg\u0127a\u0121\u0121el u biex nin\u010bentivaw il-progress lejn l-ugwaljanza bejn il-\u0121eneri.\u201d", "Il-Kummissarju g\u0127as-S\u0127ubijiet Internazzjonali, Jutta Urpilainen, qalet: \u201cImpenn aktar qawwi fl-ugwaljanza bejn il-\u0121eneri huwa essenzjali g\u0127al irkupru dinji sostenibbli mill-kri\u017ci tal-COVID-19 u g\u0127all-bini ta' so\u010bjetajiet aktar \u0121usti, aktar inklu\u017civi u aktar prosperi.", "In-nisa u t-tfajliet huma l-aktar esposti fil-pandemija u jridu jitqieg\u0127du fit-tmun tal-irkupru.", "B\u0127ala Kummissjoni \u0121eopolitika sensittiva g\u0127al kwistjonijiet ta' \u0121eneru u reattiva, irridu na\u0127dmu mill-qrib mal-Istati Membri tag\u0127na, kif ukoll mas-s\u0127ab tag\u0127na, biex nibnu dinja li verament tiggarantixxi l-ugwaljanza bejn il-\u0121eneri.\u201d", "Il-promozzjoni tal-ugwaljanza bejn il-\u0121eneri fl-azzjoni esterna tal-UE 2021-2025", "Il-Pjan ta' Azzjoni dwar l-Ugwaljanza bejn is-Sessi III jipprovdi lill-UE b'qafas ta' politika b'\u0127ames pilastri ta' azzjoni biex ji\u0121i a\u010b\u010bellerat il-progress lejn l-il\u0127iq tal-impenji internazzjonali u lejn dinja fejn kul\u0127add g\u0127andu l-ispazju biex jirnexxi.", "Dan jag\u0127mel il-promozzjoni tal-ugwaljanza bejn il-\u0121eneri l-prijorit\u00e0 tal-politiki u l-azzjonijiet esterni kollha; joffri pjan direzzjonali biex na\u0127dmu flimkien mal-partijiet ikkon\u010bernati fil-livelli nazzjonali, re\u0121jonali u multilaterali; i\u017cid l-azzjoni fl-oqsma temati\u010bi strate\u0121i\u010bi; jitlob l-istituzzjonijiet imexxu bl-e\u017cempju, u; ji\u017cgura t-trasparenza tar-ri\u017cultati.", "Il-\u0127ames pilastri ta' azzjoni fid-dettall:", "1) 85 % tal-azzjonijiet \u0121odda kollha fir-relazzjonijiet esterni kollha se jikkontribwixxu g\u0127all-ugwaljanza bejn il-\u0121eneri u l-eman\u010bipazzjoni tan-nisa sal-2025.", "Il-GAP III jintrodu\u010bi regoli stretti g\u0127all-applikazzjoni u l-monitora\u0121\u0121 tal-integrazzjoni tal-kwistjonijiet tal-ugwaljanza bejn il-\u0121eneri fis-setturi kollha.", "L-assistenza esterna kollha fis-setturi kollha, inklu\u017ci l-infrastruttura, is-settur di\u0121itali, l-ener\u0121ija, l-agrikoltura u l-fondi m\u0127allta, e\u010b\u010b., g\u0127andhom jintegraw il-perspettiva tal-ugwaljanza bejn il-\u0121eneri u jappo\u0121\u0121aw l-ugwaljanza bejn il-\u0121eneri.", "2) Vi\u017cjoni strate\u0121ika kondivi\u017ca u kooperazzjoni mill-qrib mal-Istati Membri u s-s\u0127ab fil-livell multilaterali, re\u0121jonali u tal-pajji\u017c.", "Il-GAP III iwassal g\u0127al \u017cvilupp ta' appro\u010b\u010b komuni g\u0127all-atturi kollha tal-UE fil-livell tal-pajji\u017c u g\u0127all-iffukar fuq kwistjonijiet strate\u0121i\u010bi mag\u0127\u017cula.", "Anali\u017ci bir-reqqa tal-\u0121eneru u konsultazzjoni mill-qrib mal-Istati Membri, l-organizzazzjonijiet tas-so\u010bjet\u00e0 \u010bivili, l-attivisti tad-drittijiet tan-nisa, u \u017c-\u017cg\u0127a\u017cag\u0127, se jipprovdu ba\u017ci soda g\u0127all-azzjonijiet fuq il-post.", "3) Il-GAP III jitlob li jit\u0127affef il-progress, b'enfasi fuq l-oqsma temati\u010bi ewlenin tal-impenn, li jinkludu l-\u0121lieda kontra l-vjolenza abba\u017ci ta' \u0121eneru u l-promozzjoni tal-eman\u010bipazzjoni ekonomika, so\u010bjali u politika tan-nisa u tat-tfajliet.", "Huwa jag\u0127mel enfasi m\u0121edda fuq l-a\u010b\u010bess universali g\u0127all-kura tas-sa\u0127\u0127a, is-sa\u0127\u0127a sesswali u riproduttiva u d-drittijiet relatati, u l-ugwaljanza bejn il-\u0121eneri fl-edukazzjoni, kif ukoll fuq il-promozzjoni ta' parte\u010bipazzjoni u tmexxija ugwali.", "Huwa jintegra wkoll bis-s\u0127i\u0127 il-qafas ta' politika tal-UE fuq in-Nisa, il-Pa\u010bi u s-Sigurt\u00e0, u jqieg\u0127ed il-perspettiva tal-ugwaljanza bejn is-sessi, b\u0127at-tran\u017cizzjoni ekolo\u0121ika u t-trasformazzjoni di\u0121itali.", "4) Tmexxija bl-e\u017cempju.", "Il-pjan ta' azzjoni jitlob li l-Unjoni Ewropea tmexxi bl-e\u017cempju, inklu\u017c billi tistabbilixxi tmexxija reattiva g\u0127al kwistjonijiet ta' \u0121eneru u b'bilan\u010b bejn il-\u0121eneri fl-og\u0127la livelli politi\u010bi u mani\u0121erjali.", "5) Kejl tar-ri\u017cultati.", "Il-GAP III jadotta appro\u010b\u010b \u0121did g\u0127all-monitora\u0121\u0121, g\u0127all-evalwazzjoni u g\u0127at-tag\u0127lim, b'enfasi aktar qawwi fuq il-kejl tar-ri\u017cultati.", "L-UE se tistabbilixxi sistema ta' monitora\u0121\u0121 kwantitattiv, kwalitattiv u inklu\u017civ biex i\u017c\u017cid l-akkontabilit\u00e0 pubblika, ti\u017cgura t-trasparenza u l-a\u010b\u010bess g\u0127all-informazzjoni dwar l-assistenza tag\u0127ha g\u0127all-ugwaljanza bejn il-\u0121eneri fid-dinja kollha.", "Il-Kummissjoni, f'kooperazzjoni mas-SEAE, se timmonitorja l-progress kull sena dwar l-implimentazzjoni tal-GAP III.", "Appro\u010b\u010b trasformattiv", "Il-kontribut g\u0127all-eman\u010bipazjzoni tan-nisa, tal-bniet u ta\u017c-\u017cg\u0127a\u017cag\u0127 biex ju\u017caw bis-s\u0127i\u0127 id-drittijiet tag\u0127hom u j\u017cidu l-parte\u010bipazzjoni tag\u0127hom fil-\u0127ajja politika, ekonomika, so\u010bjali u kulturali huwa objettiv ewlieni tal-pjan ta' azzjoni l-\u0121did.", "Il-GAP III jappo\u0121\u0121a bis-s\u0127i\u0127 il-parte\u010bipazzjoni u t-tmexxija tat-tfajliet u tan-nisa, u jippromoviha pere\u017cempju permezz ta' programmi ta' governanza u riformi fl-amministrazzjoni pubblika.", "Il-GAP III se jippromwovi appro\u010b\u010b trasformattiv u intersezzjonali, u se jintegra d-dimensjoni tal-\u0121eneru fil-politiki u l-azzjonijiet kollha.", "Huwa g\u0127andu l-g\u0127an li jindirizza l-kaw\u017ci strutturali tad-disparit\u00e0 bejn is-sessi u d-diskriminazzjoni bba\u017cata fuq il-\u0121eneru, inklu\u017c billi jinvolvi b'mod attiv lill-ir\u0121iel u s-subien biex jisfidaw in-normi u l-isterjotipi tas-sessi.", "B'hekk, biex \u0127add ma jit\u0127alla barra, il-pjan ta' azzjoni jipprova jindirizza d-dimensjonijiet intersezzjonali kollha tad-diskriminazzjoni, filwaqt li jag\u0127ti attenzjoni spe\u010bifika, pere\u017cempju, lin-nisa b'di\u017cabilit\u00e0, lin-nisa migranti, u lid-diskriminazzjoni min\u0127abba orjentament sesswali.", "Sfond", "Dan il-Pjan ta' Azzjoni estern dwar l-Ugwaljanza bejn is-Sessi jirrifletti l-objettivi tal-Istrate\u0121ija tal-UE dwar l-Ugwaljanza bejn il-\u0120eneri, l-ewwel strate\u0121ija tal-Kummissjoni fil-qasam tal-ugwaljanza, li twettaq l-impenji li \u0127adet il-President von der Leyen fil-linji gwida politi\u010bi tag\u0127ha.", "G\u0127al Aktar Informazzjoni", "Komunikazzjoni Kon\u0121unta \u2013 Pjan ta' Azzjoni tal-UE dwar l-Ugwaljanza bejn is-Sessi (GAP) III", "Skeda informattiva", "Vidjow"]}
{"url": "https://ec.europa.eu/commission/presscorner/detail/mt/IP_20_2173", "title": "Medi\u010bini affordabbli, a\u010b\u010bessibbli u sikuri g\u0127al kul\u0127add: il-Kummissjoni tippre\u017centa Strate\u0121ija Farma\u010bewtika g\u0127all-Ewropa", "category": "press_eu", "subcategory": "POLICY_AREA=HEALTHPOL", "date": "Tue, 24 Nov 2020 23:00:00 GMT", "text": ["Illum il-Kummissjoni adottat Strate\u0121ija Farma\u010bewtika g\u0127all-Ewropa biex ti\u017cgura li l-pazjenti jkollhom a\u010b\u010bess g\u0127al medi\u010bini innovattivi u affordabbli, u biex tappo\u0121\u0121a l-kompetittivit\u00e0, il-kapa\u010bit\u00e0 innovattiva u s-sostenibbilt\u00e0 tal-industrija farma\u010bewtika tal-UE.", "L-Istrate\u0121ija se tippermetti lill-Ewropa tkopri l-\u0127ti\u0121ijiet farma\u010bewti\u010bi tag\u0127ha, inklu\u017c fi \u017cminijiet ta' kri\u017ci, permezz ta' ktajjen ta' provvista robusti.", "B\u0127ala komponent ewlieni tal-bini ta' Unjoni Ewropea tas-Sa\u0127\u0127a, kif mitlub mill-President von der Leyen fid-Diskors tag\u0127ha dwar l-Istat tal-Unjoni, l-Istrate\u0121ija se tg\u0127in biex ti\u0121i stabbilita sistema farma\u010bewtika tal-UE li tibqa' valida g\u0127all-futur u li tkun re\u017ciljenti g\u0127all-kri\u017cijiet.", "L-Istrate\u0121ija Farma\u010bewtika tal-Ewropa g\u0127andha erba' objettivi ewlenin:", "G\u0127alkemm l-Istrate\u0121ija hija \u0127afna aktar minn strument ta' rispons g\u0127all-kri\u017cijiet, hija tislet tag\u0127limiet mir-rispons inizjali g\u0127all-pandemija tal-COVID-19, u tag\u0127mel is-settur farma\u010bewtiku tal-Ewropa aktar ippreparat u aktar re\u017ciljenti.", "L-Istrate\u0121ija tippre\u017centa azzjonijiet konkreti biex ji\u0121u \u017cgurati l-a\u010b\u010bessibbilt\u00e0, id-disponibbilt\u00e0 u l-affordabbilt\u00e0 tal-medi\u010bini.", "Tappo\u0121\u0121a ktajjen tal-provvista diversifikati u siguri, filwaqt li ti\u017cgura l-awtonomija strate\u0121ika miftu\u0127a tal-UE fid-dinja, u tippromwovi farma\u010bewti\u010bi ambjentalment sostenibbli.", "L-Istrate\u0121ija se ti\u017cgura wkoll li l-politika farma\u010bewtika tal-UE tkompli sservi s-sa\u0127\u0127a pubblika f'ambjent dejjem jinbidel ta' trasformazzjonijiet xjentifi\u010bi u kummer\u010bjali.", "Se tappo\u0121\u0121a lill-innovazzjonijiet i\u010b\u010bentrati fuq il-pazjenti u takkomoda l-bidla di\u0121itali u teknolo\u0121ika.", "Il-membri tal-Kulle\u0121\u0121 qalu", "Il-President tal-Kummissjoni Ewropea, Ursula von der Leyen qalet: \u201cIl-pandemija tal-coronavirus enfasizzat il-\u0127tie\u0121a vitali li nsa\u0127\u0127u s-sistemi tas-sa\u0127\u0127a tag\u0127na.", "Dan jinkludi a\u010b\u010bess g\u0127al medi\u010bini sikuri, effettivi u ta' kwalit\u00e0 g\u0127olja bi prezz affordabbli.", "Fi\u017c-\u017cminijiet ekonomi\u010bi u so\u010bjali diffi\u010bli li qed tiffa\u010b\u010bja l-UE b\u0127alissa, l-Istrate\u0121ija adottata llum se ti\u017cgura li l-Ewropa u l-Ewropej ikomplu jibbenefikaw minn medi\u010bini b\u0127al dawn.", "Nappella lill-Istati Membri u lill-Parlament biex japprovaw dan l-appro\u010b\u010b li se ji\u0121i implimentat fit-tliet snin li \u0121ejjin, u lil hinn.\u201d", "Il-Vi\u010bi President g\u0127all-Promozzjoni tal-Istil ta' \u0126ajja Ewropew, Margaritis Schinas, qalet: \u201cFil-passat, medi\u010bini, tilqim u trattamenti effettivi u sikuri g\u0127enu biex ji\u0121u indirizzati xi w\u0127ud mill-kaw\u017ci ewlenin tal-mard, inklu\u017c dak li jipperikola l-\u0127ajja.", "Dawn il-prodotti se jkunu kru\u010bjali biex jit\u0127arsu s-sa\u0127\u0127a u l-benesseri ta\u010b-\u010bittadini Ewropej f'dawn i\u017c-\u017cminijiet diffi\u010bli.", "L-Istrate\u0121ija tal-lum tappo\u0121\u0121a lill-industrija farma\u010bewtika tal-UE biex tibqa' kompetittiva u innovattiva, filwaqt li tindirizza l-\u0127ti\u0121ijiet tal-pazjenti u dawk tas-sistemi tas-sa\u0127\u0127a tag\u0127na.\u201d", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari, enfasizzat: \u201cIllum qed inniedu l-\u0127idma biex ni\u017cguraw li l-medi\u010bini sikuri u effettivi jkunu dejjem a\u010b\u010bessibbli u affordabbli lill-pazjenti kollha madwar l-UE.", "Bl-Istrate\u0121ija Farma\u010bewtika tag\u0127na g\u0127all-Ewropa, qed inwettqu l-impenn tag\u0127na li no\u0127olqu ambjent farma\u010bewtiku li jibqa' validu fil-futur u li jiffoka fuq il-pazjent, u wie\u0127ed li fih l-industrija tal-UE tista' tinnova, tiffjorixxi u tkompli tkun mexxejja globali.", "Din hija l-vi\u017cjoni fit-tul tag\u0127na g\u0127al awtonomija strate\u0121ika miftu\u0127a, u r-rispons tag\u0127na g\u0127all-isfidi tal-lum u g\u0127all-vulnerabbiltajiet li esponiet il-COVID-19.", "Illum qed nistabbilixxu pilastru ie\u0127or tal-Unjoni Ewropea tas-Sa\u0127\u0127a.\u201d", "Kuntest", "L-Istrate\u0121ija Farma\u010bewtika g\u0127all-Ewropa timmarka l-bidu ta' pro\u010bess: l-implimentazzjoni tag\u0127ha tinkludi a\u0121enda ambizzju\u017ca ta' azzjonijiet le\u0121i\u017clattivi u mhux le\u0121i\u017clattivi li se jkunu qed jitniedu fis-snin li \u0121ejjin.", "L-azzjonijiet se jkopru l-ekosistema kollha tal-farma\u010bewti\u010bi, i\u017cda wkoll xi aspetti tal-apparat mediku.", "To\u0127loq siner\u0121iji mal-Patt Ekolo\u0121iku u mal-azzjonijiet tag\u0127na skont l-Appro\u010b\u010b Strate\u0121iku tal-UE tal-farma\u010bewti\u010bi fl-ambjent biex jitnaqqas ir-riskju ambjentali tag\u0127hom, ji\u0121i indirizzat it-tni\u0121\u0121is mir-residwi farma\u010bewti\u010bi u ji\u0121u promossi manifattura, u\u017cu u rimi aktar ekolo\u0121i\u010bi (hemm rapport tal-progress disponibbli).", "Hija marbuta wkoll mal-pjan ta' azzjoni dwar il-Proprjet\u00e0 Intellettwali ppre\u017centat illum.", "L-azzjonijiet ewlenin tal-Istrate\u0121ija jinkludu:", "Il-Passi li Jmiss", "L-Istrate\u0121ija se ti\u0121i diskussa fil-livell politiku fil-Laqg\u0127a tal-Kunsill tal-EPSCO fit-2 ta' Di\u010bembru 2020.", "G\u0127al Aktar Informazzjoni", "Strate\u0121ija Farma\u010bewtika g\u0127all-Ewropa \u2013 Komunikazzjoni", "Mistoqsijiet u Twe\u0121ibiet", "Skeda Informattiva", "Video", "Pa\u0121na web tal-Istrate\u0121ija Farma\u010bewtika", "*Id-Direttiva 2001/83/KE u r-Regolament (KE) Nru 726/2004"]}
{"url": "https://ec.europa.eu/commission/presscorner/detail/mt/QANDA_20_2103", "title": "Regolament dwar il-governanza tad-\n<i>data</i> \u2013 Mistoqsijiet u Twe\u0121ibiet", "category": "press_eu", "subcategory": "POLICY_AREA=DIGAG,GROWTH,PR-DIGITAL", "date": "Tue, 24 Nov 2020 23:00:00 GMT", "text": ["X'inhi l-governanza tad-data?", "Il-governanza tad-data tirreferi g\u0127al sett ta' regoli u mezzi biex tintu\u017ca d-data, pere\u017cempju permezz ta' mekkani\u017cmi ta' kondivi\u017cjoni, ta' ftehimiet u ta' standards tekni\u010bi.", "Dan jimplika strutturi u pro\u010bessi g\u0127all-kondivi\u017cjoni tad-data b'mod sigur, inklu\u017c permezz ta' partijiet terzi fdati.", "G\u0127aliex g\u0127andna b\u017conn ta' regolament dwar il-governanza tad-data?", "Il-potenzjal ekonomiku u so\u010bjetali tal-u\u017cu tad-data huwa enormi: dan jista' jwassal g\u0127al prodotti u servizzi \u0121odda bba\u017cati fuq teknolo\u0121iji \u0121odda, jag\u0127mel il-produzzjoni aktar effi\u010bjenti, u jipprovdi g\u0127odod biex nindirizzaw l-isfidi so\u010bjetali.", "Pere\u017cempju, fil-qasam tas-sa\u0127\u0127a, id-data tikkontribwixxi biex ti\u0121i pprovduta kura tas-sa\u0127\u0127a a\u0127jar, biex jittejbu t-trattamenti personalizzati u biex ting\u0127ata g\u0127ajnuna fil-kura ta' mard rari jew kroniku.", "Sabiex jitwettaq dan il-potenzjal enormi, aktar data trid tkun disponibbli, kondivi\u017ca b'kunfidenza u teknikament fa\u010bli biex tintu\u017ca mill-\u0121did.", "Ir-Regolament dwar il-governanza tad-data se ji\u017cgura li l-azzjonijiet tal-Istati Membri dwar id-data jkunu allinjati biex jin\u0127oloq suq uniku Ewropew reali g\u0127ad-data, u biex ji\u0121i appo\u0121\u0121at l-i\u017cvilupp ta' spazji komuni Ewropej tad-data.", "Ir-Regolament kif se jkun ta' benefi\u010b\u010bju g\u0127a\u010b-\u010bittadini u g\u0127an-negozji?", "Ir-Regolament dwar il-governanza tad-data se ji\u017cgura a\u010b\u010bess g\u0127al aktar data g\u0127all-ekonomija u s-so\u010bjet\u00e0 tal-UE u jipprovdi aktar kontroll li\u010b-\u010bittadini u lill-kumpaniji fuq id-data li ji\u0121\u0121eneraw.", "Dan se jsa\u0127\u0127a\u0127 is-sovranit\u00e0 di\u0121itali tal-Ewropa fil-qasam tad-data.", "Se jkun aktar fa\u010bli g\u0127all-Ewropej li jippermettu l-u\u017cu tad-data relatata mag\u0127hom g\u0127all-benefi\u010b\u010bju tas-so\u010bjet\u00e0, filwaqt li ji\u017cguraw il-protezzjoni s\u0127i\u0127a tad-data personali tag\u0127hom.", "Pere\u017cempju, persuni b'mard rari jew kroniku jistg\u0127u jkunu jridu jag\u0127tu l-permess biex id-data tag\u0127hom tintu\u017ca sabiex jittejbu t-trattamenti ta' dak il-mard.", "Permezz tal-ispazji tad-data personali, li huma g\u0127odod u servizzi \u0121odda g\u0127all-\u0121estjoni tal-informazzjoni personali, l-Ewropej se jiksbu aktar kontroll fuq id-data tag\u0127hom u jidde\u010biedu fuq livell dettaljat dwar min jista' jikseb l-a\u010b\u010bess g\u0127ad-data tag\u0127hom u g\u0127al liema skop.", "In-negozji, kemm \u017cg\u0127ar kif ukoll kbar, se jibbenefikaw minn opportunitajiet ta' negozju \u0121odda kif ukoll minn tnaqqis fl-ispejje\u017c g\u0127all-akkwist, g\u0127all-integrazzjoni u g\u0127all-ippro\u010bessar tad-data, minn ostakli aktar baxxi g\u0127ad-d\u0127ul fis-swieq, u minn tnaqqis fi\u017c-\u017cmien me\u0127tie\u0121 biex prodotti u servizzi \u0121odda jid\u0127lu fis-suq.", "Kif tista' d-data tkun ta' benefi\u010b\u010bju g\u0127as-so\u010bjet\u00e0?", "L-g\u0127arfien li jo\u0127ro\u0121 mid-data jippermetti li ji\u0121u \u017cviluppati aktar de\u010bi\u017cjonijiet u politiki li jkunu bba\u017cati fuq l-evidenza.", "Pere\u017cempju, l-g\u0127arfien jista' jintu\u017ca fir-rispons g\u0127al emer\u0121enzi, b\u0127all-g\u0127arg\u0127ar u n-nirien fil-foresti, biex il-bliet tag\u0127na jsiru aktar ekolo\u0121i\u010bi u aktar nodfa, u biex in-nies jg\u0127ixu \u0127ajja itwal u aktar b'sa\u0127\u0127ithom.", "Id-data tista' tintu\u017ca biex ti\u0121i \u017cviluppata medi\u010bina personalizzata jew g\u0127all-avvanz tar-ri\u010berka biex jinstabu kuri g\u0127al mard spe\u010bifiku, jew biex is-settur pubbliku jtejjeb is-servizzi.", "Kif tista' tit\u0127e\u0121\u0121e\u0121 il-kondivi\u017cjoni tad-data g\u0127all-benefi\u010b\u010bju tas-so\u010bjet\u00e0?", "Kif intwera minn konsultazzjoni online g\u0127at-t\u0127ejjija ta' din il-proposta, huwa n-nuqqas ta' g\u0127odod, mhux ta' rieda, li jxekkel il-kondivi\u017cjoni tad-data g\u0127all-benefi\u010b\u010bju tas-so\u010bjet\u00e0.", "Ir-Regolament se jistabbilixxi regoli u mezzi g\u0127all-altruwi\u017cmu fir-rigward tad-data affidabbli.", "Dan ifisser li d-data ssir disponibbli ming\u0127ajr \u0127las g\u0127all-u\u017cu purament mhux kummer\u010bjali li jkun ta' benefi\u010b\u010bju g\u0127all-komunitajiet jew g\u0127as-so\u010bjet\u00e0 in\u0121enerali, b\u0127all-u\u017cu ta' data dwar il-mobbilt\u00e0 biex jittejjeb it-trasport lokali.", "L-objettiv huwa li jin\u0127olqu l-kundizzjonijiet xierqa g\u0127all-individwi u g\u0127all-kumpaniji biex meta huma jikkondividu d-data tag\u0127hom ikunu fidi\u010bju\u017ci li din ti\u0121i ttrattata minn organizzazzjonijiet fdati abba\u017ci tal-valuri u tal-prin\u010bipji tal-UE.", "Barra minn hekk, se ti\u0121i \u017cviluppata formola ta' kunsens Ewropea komuni g\u0127all-altruwi\u017cmu fir-rigward tad-data biex il-\u0121bir ta' data madwar l-Istati Membri jkun jista' jsir f'format uniformi.", "Din se tkun formola modulari, li tista' titfassal skont il-\u0127ti\u0121ijiet ta' setturi u skopijiet spe\u010bifi\u010bi.", "Kumpanija, kif se ti\u0121i rikonoxxuta b\u0127ala organizzazzjoni ta' altruwi\u017cmu fir-rigward tad-data?", "Entit\u00e0 li tkun involuta fl-altruwi\u017cmu fir-rigward tad-data se tkun tista' tirre\u0121istra volontarjament b\u0127ala organizzazzjoni ta' altruwi\u017cmu fir-rigward tad-data f're\u0121istru pubbliku \u0121did.", "L-organizzazzjoni trid tkun ming\u0127ajr skop ta' qlig\u0127 u tissodisfa r-rekwi\u017citi ta' trasparenza kif ukoll salvagwardji spe\u010bifi\u010bi biex tipprote\u0121i d-drittijiet u l-interessi ta\u010b-\u010bittadini u tal-kumpaniji.", "L-g\u0127an huwa li ti\u0121i pprovduta fidu\u010bja massima b'pi\u017c amministrattiv minimu.", "Il-korpi tas-settur pubbliku kif se jiggarantixxu l-privatezza u l-kunfidenzjalit\u00e0?", "Je\u0127tie\u0121 li l-Istati Membri jkollhom it-teknolo\u0121iji me\u0127tie\u0121a biex ji\u017cguraw li l-privatezza u l-kunfidenzjalit\u00e0 ji\u0121u rrispettati bis-s\u0127i\u0127.", "Dan jista' jinkludi firxa ta' g\u0127odod, minn soluzzjonijiet tekni\u010bi, b\u0127all-anonimizzazzjoni jew l-ippro\u010bessar f'infrastrutturi ddedikati m\u0127addma u ssorveljati mis-settur pubbliku, sa ftehimiet ta' kunfidenzjalit\u00e0 legalment vinkolanti li g\u0127andhom ji\u0121u ffirmati mill-utent mill-\u0121did tad-data.", "Kull meta d-data tkun qed ti\u0121i ttrasferita lil utent mill-\u0121did tag\u0127ha, se jkun hemm fis-se\u0127\u0127 mekkani\u017cmi li ji\u017cguraw il-konformit\u00e0 mal-GDPR u li jippreservaw il-kunfidenzjalit\u00e0 kummer\u010bjali tad-data.", "L-intermedjarji tad-data, kif se ji\u017cguraw il-fidu\u010bja fil-kondivi\u017cjoni tad-data?", "\u0126afna kumpaniji b\u0127alissa jib\u017cg\u0127u li l-kondivi\u017cjoni tad-data tag\u0127hom timplika telf ta' vanta\u0121\u0121 kompetittiv u tirrappre\u017centa riskju ta' u\u017cu \u0127a\u017cin.", "Fornituri fdati ta' servizzi ta' kondivi\u017cjoni tad-data (l-hekk imsej\u0127a intermedjarji tad-data, b\u0127as-swieq tad-data) se ji\u0121bru u jorganizzaw id-data b'mod newtrali biex ti\u017cdied il-fidu\u010bja.", "Sabiex ti\u0121i \u017cgurata din in-newtralit\u00e0, l-intermedjarju tal-kondivi\u017cjoni tad-data ma jistax jiskambja d-data g\u0127all-interess tieg\u0127u stess (e\u017c. billi jbig\u0127ha lil kumpanija o\u0127ra jew ju\u017caha biex ji\u017cviluppa l-prodott tieg\u0127u stess abba\u017ci ta' din id-data) u se jkollu jikkonforma ma' rekwi\u017citi stretti biex ti\u0121i \u017cgurata din in-newtralit\u00e0.", "Se jkunu permessi kemm organizzazzjonijiet awtonomi li jipprovdu servizzi ta' kondivi\u017cjoni tad-data biss kif ukoll kumpaniji li joffru servizzi ta' kondivi\u017cjoni tad-data flimkien ma' servizzi o\u0127ra.", "F'dak il-ka\u017c, l-attivit\u00e0 ta' kondivi\u017cjoni tad-data se tkun strettament separata minn servizzi o\u0127ra tad-data.", "Id-data u l-metadata miksuba jistg\u0127u jintu\u017caw biss g\u0127at-titjib tas-servizz ta' kondivi\u017cjoni tad-data.", "Skont ir-regolament propost, l-intermedjarji tad-data se jkunu me\u0127tie\u0121a jinnotifikaw lill-awtorit\u00e0 pubblika kompetenti bl-intenzjoni tag\u0127hom li jipprovdu tali servizzi.", "L-awtoritajiet pubbli\u010bi se jimmonitorjaw il-konformit\u00e0 mar-rekwi\u017citi u l-Kummissjoni se \u017c\u017comm re\u0121istru tal-intermedjarji tad-data.", "Kif tista' d-data tas-settur pubbliku ter\u0121a' tintu\u017ca mill-kumpaniji, mill-amministrazzjoni, mill-akkademja jew mi\u010b-\u010bittadini?", "Id-Direttiva dwar id-Data Miftu\u0127a ta' \u0120unju 2019 tistabbilixxi r-regoli dwar l-u\u017cu mill-\u0121did tal-informazzjoni tas-settur pubbliku.", "Is-settur pubbliku g\u0127andu wkoll ammonti kbar ta' data li ma tistax issir disponibbli b\u0127ala data miftu\u0127a min\u0127abba li tinkludi informazzjoni dwar individwi jew informazzjoni dwar kumpaniji (e\u017c. data dwar is-sa\u0127\u0127a, informazzjoni dwar is-sistemi finanzjarji).", "Ir-Regolament propost g\u0127alhekk jikkomplementa d-direttiva billi jindirizza data li ma tistax issir disponibbli b\u0127ala data miftu\u0127a.", "Dan jikkon\u010berna d-data so\u0121\u0121etta g\u0127al le\u0121i\u017clazzjoni dwar il-protezzjoni tad-data, il-proprjet\u00e0 intellettwali, jew data li tinkludi sigrieti kummer\u010bjali jew informazzjoni kummer\u010bjalment sensittiva o\u0127ra.", "L-isfida hija li jinstabu modi kif l-g\u0127arfien ikun jista' ji\u0121i estratt mid-data, filwaqt li ji\u0121u ppreservati bis-s\u0127i\u0127 il-privatezza jew drittijiet o\u0127ra li jistg\u0127u jkunu asso\u010bjati mad-data.", "Xi Stati Membri di\u0121\u00e0 \u0127olqu kundizzjonijiet sikuri u li j\u0127arsu l-privatezza g\u0127all-u\u017cu mill-\u0121did ta' tali data.", "Ir-Regolament se jag\u0127mel dawn il-prattiki aktar mifruxa fl-UE billi j\u017cid ittra\u010b\u010babbilt\u00e0 ta' tali data u ji\u017cgura li l-korpi tas-settur pubbliku jkollhom it-teknolo\u0121iji me\u0127tie\u0121a biex ji\u017cguraw li kwalunkwe u\u017cu mill-\u0121did tad-data jippreserva l-privatezza u l-kunfidenzjalit\u00e0.", "X'se jkun ir-rwol tal-Bord Ewropew g\u0127all-Innovazzjoni fil-qasam tad-Data?", "L-abbozz tar-regolament jipprevedi li jin\u0127oloq Bord Ewropew g\u0127all-Innovazzjoni fil-qasam tad-Data biex jiffa\u010bilita l-kondivi\u017cjoni tal-a\u0127jar prattiki mill-awtoritajiet tal-Istati Membri, b'mod partikolari dwar l-altruwi\u017cmu fir-rigward tad-data, l-intermedjarji tad-data u l-u\u017cu ta' data pubblika li ma tistax issir disponibbli b\u0127ala data miftu\u0127a.", "Barra minn hekk, se jag\u0127ti pariri lill-Kummissjoni dwar il-prijoritizzazzjoni tal-istandards tal-interoperabbilt\u00e0 transsettorjali.", "X'inhu l-iskop tal-ispazji komuni Ewropej tad-data?", "L-Ispazji Ewropej tad-Data se jippermettu li d-data minn madwar l-UE, kemm mis-settur pubbliku kif ukoll min-negozji, ti\u0121i skambjata b'mod affidabbli u b'kost aktar baxx, u b'hekk ting\u0127ata spinta lill-i\u017cvilupp ta' prodotti u ta' servizzi \u0121odda bba\u017cati fuq id-data.", "L-ispazji tad-data huma mag\u0127mula kemm mill-infrastruttura teknolo\u0121ika sigura kif ukoll mill-mekkani\u017cmi ta' governanza.", "Il-Kummissjoni se tappo\u0121\u0121a t-twaqqif u l-i\u017cvilupp ta' Spazji komuni Ewropej tad-Data, kif ukoll l-u\u017cu tad-data bejniethom, f'disa' oqsma strate\u0121i\u010bi, kif stabbilit fl-istrate\u0121ija tad-data ta' Frar 2020: is-sa\u0127\u0127a, l-ambjent, l-ener\u0121ija, l-agrikoltura, il-mobbilt\u00e0, il-finanzi, il-manifattura, l-amministrazzjoni pubblika u l-\u0127iliet.", "Il-finanzjament me\u0127tie\u0121 se ji\u0121i mill-programm Ewropa Di\u0121itali u mill-Fa\u010bilit\u00e0 Nikkollegaw l-Ewropa.", "B'mod partikolari, il-Kummissjoni qed tippjana li tinvesti EUR 2 biljun biex tippromwovi l-i\u017cvilupp ta' infrastrutturi tal-ippro\u010bessar tad-data, ta' g\u0127odod, ta' arkitetturi u ta' mekkani\u017cmi g\u0127all-kondivi\u017cjoni tad-data.", "L-UE se tintrodu\u010bi rekwi\u017citi ta' lokalizzazzjoni tad-data?", "Irridu nag\u0127tu lill-Ewropej aktar alternattivi, mhux inqas, biex jittrattaw id-data tag\u0127hom.", "G\u0127all-UE, hemm \u017cew\u0121 prin\u010bipji li jmorru id f'id u li mhumiex negozjabbli: li ji\u0121i \u017cgurat ambjent stabbli u prevedibbli bi fluss liberu ta' data fil-livell globali, u l-protezzjoni tal-privatezza fir-rigward tad-data personali.", "Fejn rilevanti, data sensittiva mhux personali (pere\u017cempju data kummer\u010bjalment sensittiva) g\u0127andha wkoll ti\u0121i protetta kif xieraq.", "Il-vi\u017cjoni tal-ekonomija di\u0121itali tal-UE - bl-ispazju tad-data msa\u0127\u0127a\u0127 u s-soluzzjonijiet ta' intelli\u0121enza artifi\u010bjali tag\u0127ha - hija li jin\u017camm appro\u010b\u010b miftu\u0127 u fl-istess \u0127in assertiv g\u0127all-flussi tad-data internazzjonali, abba\u017ci ta' valuri Ewropej u li jkun konsistenti g\u0127alkollox mal-impenn tag\u0127na g\u0127al kummer\u010b miftu\u0127, mal-impenji bilaterali tag\u0127na ma' s\u0127ab madwar id-dinja u mal-obbligi tag\u0127na fir-rigward tal-Organizzazzjoni Dinjija tal-Kummer\u010b.", "Irridu li l-Ewropa to\u0127loq u ssa\u0127\u0127a\u0127 l-ekonomija tad-data tag\u0127ha, i\u017cda ma je\u017cisti ebda obbligu \u0121enerali ta' \u0127\u017cin u ta' ppro\u010bessar tad-data fl-UE.", "\u0126add mhu se jkun ipprojbit milli jittratta mas-sie\u0127eb tal-g\u0127a\u017cla tieg\u0127u.", "Fl-istess \u0127in, l-UE trid ti\u017cgura li kwalunkwe a\u010b\u010bess g\u0127ad-data personali ta\u010b-\u010bittadini tal-UE u g\u0127al \u010berta data sensittiva jkun konformi mal-valuri u l-qafas le\u0121i\u017clattiv tag\u0127ha.", "G\u0127andu ji\u0121i \u017cgurat il-fluss liberu tad-data lejn pajji\u017ci terzi.", "Il-Kummissjoni se tkompli twettaq ir-rwol u l-missjoni tag\u0127ha fl-indirizzar ta' rekwi\u017citi mhux \u0121ustifikati ta' lokalizzazzjoni tad-data f'partijiet o\u0127ra tad-dinja.", "X'inhuma l-passi li jmiss?", "Ir-Regolament il-\u0121did se jipprevedi qafas ta' governanza tajba li jappo\u0121\u0121a l-ispazji komuni Ewropej tad-data u se ji\u017cgura li d-data tista' ssir disponibbli b'mod volontarju mid-detenturi tad-data.", "Dan se jikkomplementa r-regoli futuri dwar settijiet ta' data ta' valur g\u0127oli skont id-Direttiva dwar id-Data Miftu\u0127a li se ji\u017cguraw a\u010b\u010bess bla \u0127las g\u0127al \u010berti settijiet ta' data fl-UE kollha, f'format li jinqara mill-magni u permezz ta' Interfa\u010b\u010bi g\u0127all-Ipprogrammar tal-Applikazzjonijiet (APIs) standardizzati.", "L-u\u017cu mill-\u0121did ta' tali settijiet ta' data jista' jkollu benefi\u010b\u010bji kbar g\u0127as-so\u010bjet\u00e0 u g\u0127all-ekonomija, pere\u017cempju d-data \u0121eospazjali, id-data dwar il-mobbilt\u00e0, u d-data dwar l-osservazzjoni tad-dinja u l-ambjent.", "Fl-2021, huma mistennija aktar proposti ddedikati dwar l-ispazji tad-data, pere\u017cempju Spazju Ewropew tad-Data dwar is-Sa\u0127\u0127a u Spazju tad-Data dwar il-Patt Ekolo\u0121iku.", "Dawn se ji\u0121u kkomplementati minn Att dwar id-Data li se jag\u0127ti li\u010b-\u010bittadini u lill-gvernijiet a\u010b\u010bess u kontroll a\u0127jar tad-data tal-IoT (internet tal-o\u0121\u0121etti) mill-industrija u mis-sorsi tal-Big Data mi\u017cmuma min-negozji sabiex tin\u0127oloq ekonomija aktar \u0121usta u g\u0127all-benefi\u010b\u010bju tas-so\u010bjet\u00e0 in\u0121enerali."]}
{"url": "https://ec.europa.eu/commission/presscorner/detail/mt/IP_20_2102", "title": "Il-Kummissjoni tipproponi mi\u017curi biex tag\u0127ti spinta lill-kondivi\u017cjoni tad-\n<i>data</i> u biex tappo\u0121\u0121a spazji Ewropej tad-\n<i>data</i>", "category": "press_eu", "subcategory": "POLICY_AREA=DIGAG,GROWTH,PR-DIGITAL", "date": "Tue, 24 Nov 2020 23:00:00 GMT", "text": ["Illum il-Kummissjoni qed tipproponi regoli \u0121odda dwar il-governanza tad-data biex ji\u0121i sfruttat a\u0127jar il-potenzjal tad-data li kulma tmur dejjem jikber f'qafas Ewropew affidabbli.", "Ir-Regolament se jiffa\u010bilita l-kondivi\u017cjoni tad-data fl-UE kollha u bejn is-setturi biex jo\u0127loq il-\u0121id g\u0127as-so\u010bjet\u00e0, ji\u017cdied kontroll u l-fidu\u010bja kemm ta\u010b-\u010bittadini kif ukoll tal-kumpaniji f'dak li hu d-data tag\u0127hom, u joffri mudell alternattiv Ewropew g\u0127all-prattiki tat-trattament tad-data ta' pjattaformi teknolo\u0121i\u010bi ewlenin.", "L-ammont ta' data \u0121\u0121enerata mill-korpi pubbli\u010bi, min-negozji u mi\u010b-\u010bittadini qed kulma jmur jikber.", "Huwa mistenni li jimmultiplika b'\u0127ames darbiet bejn l-2018 u l-2025.", "Dawn ir-regoli l-\u0121odda se jippermettu li din id-data ti\u0121i sfruttata u se jwittu t-triq g\u0127all-ispazji settorjali tad-data Ewropej g\u0127all-benefi\u010b\u010bju tas-so\u010bjet\u00e0, ta\u010b-\u010bittadini u tal-kumpaniji.", "Fl-istrate\u0121ija tad-data tal-Kummissjoni ta' Frar din is-sena, \u0121ew proposti disg\u0127a minn dawn l-ispazji tad-data, b'firxa li tmur mill-industrija g\u0127all-ener\u0121ija, u mis-sa\u0127\u0127a g\u0127all-Patt Ekolo\u0121iku Ewropew.", "Pere\u017cempju, se, jikkontribwixxu g\u0127at-tran\u017cizzjoni ekolo\u0121ika billi jtejbu l-\u0121estjoni tal-konsum tal-ener\u0121ija, jag\u0127mlu l-konsenja ta' medi\u010bina personalizzata possibbli, u jiffa\u010bilitaw l-a\u010b\u010bess g\u0127as-servizzi pubbli\u010bi.", "Il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, Margrethe Vestager, stqarret: \u201cM'g\u0127andekx g\u0127alfejn tikkondividi d-data kollha.", "I\u017cda jekk tag\u0127mel dan u d-data tkun sensittiva g\u0127andek tkun tista' tag\u0127mel dan b'mod li d-data tista' ti\u0121i fdata u protetta.", "Irridu nag\u0127tu lin-negozji u li\u010b-\u010bittadini l-g\u0127odod biex i\u017commu l-kontroll tad-data.", "U biex tinbena l-fidu\u010bja li d-data ti\u0121i ttrattata f'konformit\u00e0 mal-valuri u d-drittijiet fundamentali Ewropej.\u201d", "Il-Kummissarju g\u0127as-Suq Intern, Thierry Breton, qal: \u201cIllum qed niddefinixxu appro\u010b\u010b verament Ewropew g\u0127all-kondivi\u017cjoni tad-data.", "Ir-Regolament il-\u0121did tag\u0127na se jippermetti l-fidu\u010bja u jiffa\u010bilita l-fluss tad-data g\u0127as-setturi u l-Istati Membri kollha filwaqt li jpo\u0121\u0121i lil dawk kollha li ji\u0121\u0121eneraw id-data b\u0127ala l-ixprunaturi ewlenin.", "Bir-rwol dejjem jikber tad-data industrijali fl-ekonomija tag\u0127na, l-Ewropa te\u0127tie\u0121 Suq Uniku miftu\u0127 i\u017cda sovran g\u0127ad-data.", "Flimkien mal-investimenti tajbin u l-infrastrutturi ewlenin, ir-regolamentazzjoni tag\u0127na se tg\u0127in lill-Ewropa ssir il-kontinent tad-data numru wie\u0127ed tad-dinja.\u201d", "Sabiex iwettaq dak li t\u0127abbar fl-istrate\u0121ija tad-data, ir-Regolament se jo\u0127loq is-sisien g\u0127al mod Ewropew \u0121did ta' governanza tad-data f'konformit\u00e0 mal-valuri u mal-prin\u010bipji tal-UE, b\u0127all-protezzjoni tad-data personali (GDPR), il-protezzjoni tal-konsumatur u r-regoli tal-kompetizzjoni.", "Dan joffri mudell alternattiv g\u0127all-prattiki tat-trattament tad-data tal-pjattaformi tat-teknolo\u0121ija l-kbar, li jistg\u0127u jiksbu qawwa kummer\u010bjali ta' livell g\u0127oli min\u0127abba l-mudelli tan-negozju tag\u0127hom li jimplikaw il-kontroll ta' ammonti kbar ta' data.", "Dan l-appro\u010b\u010b il-\u0121did jipproponi mudell ibba\u017cat fuq in-newtralit\u00e0 u t-trasparenza tal-intermedjarji tad-data, li huma l-organizzaturi tal-kondivi\u017cjoni jew tal-\u0121bir flimkien tad-data, biex ti\u017cdied il-fidu\u010bja.", "Biex ti\u0121i \u017cgurata din in-newtralit\u00e0, l-intermedjarju tad-data kondivi\u017ca ma jistax jittratta d-data f'ismu stess (e\u017c. billi jbig\u0127ha lil kumpanija o\u0127ra jew ju\u017caha biex ji\u017cviluppa l-prodott tieg\u0127u stess abba\u017ci ta' din id-data) u jkollu jikkonforma ma' rekwi\u017citi stretti.", "Ir-Regolament jinkludi:", "Il-proposta tal-lum hija l-ewwel e\u017citu tal-Istrate\u0121ija Ewropea g\u0127ad-data li timmira li tifta\u0127 il-potenzjal ekonomiku u so\u010bjetali tad-data u tat-teknolo\u0121iji b\u0127all-Intelli\u0121enza Artifi\u010bjali, filwaqt li jit\u0127arsu r-regoli u l-valuri tal-UE (pere\u017cempju fil-qasam tal-protezzjoni tad-data u l-osservanza tal-proprjet\u00e0 intellettwali u s-sigrieti tal-mestier).", "L-istrate\u0121ija se tibni fuq id-daqs tas-suq uniku b\u0127ala spazju fejn id-data tista' ti\u010b\u010birkola fl-UE u bejn is-setturi f'konformit\u00e0 ma' regoli \u010bari, pratti\u010bi u \u0121usti g\u0127all-a\u010b\u010bess u g\u0127ar-riu\u017cu.", "Il-proposta tal-lum tappo\u0121\u0121ja wkoll kondivi\u017cjoni internazzjonali usa' tad-data, b'kundizzjonijiet li ji\u017cguraw il-konformit\u00e0 mal-interess pubbliku Ewropew u l-interessi le\u0121ittimi tal-fornituri tad-data.", "Proposti aktar dedikati dwar l-ispazji tad-data huma mistennija li jsegwu fl-2021, ikkumplimentati minn Att dwar id-Data biex titrawwem il-kondivi\u017cjoni tad-data fost in-negozji, u bejn in-negozji u l-gvernijiet.", "Mistoqsijiet u Twe\u0121ibiet", "Skeda informattiva", "Proposta g\u0127al governanza Ewropea tad-data", "Strate\u0121ija tad-data tad-19 ta' Frar 2020"]}
{"url": "https://ec.europa.eu/commission/presscorner/detail/mt/IP_20_2196", "title": "Successful third issuance of EU SURE bonds by the European Commission *", "category": "press_eu", "subcategory": "POLICY_AREA=BUDFINPROG", "date": "Tue, 24 Nov 2020 23:00:00 GMT", "text": ["Il-Kummissjoni Ewropea \u0127ar\u0121et bond so\u010bjali ta' \u20ac8.5 biljuni ta\u0127t l-istrument EU SURE biex tg\u0127in fil-\u0127arsien tal-impjiegi u \u017c\u017comm in-nies ja\u0127dmu.", "Din kienet it-tielet edizzjoni ta' \u0127ru\u0121 ta' bonds skont il-programm.", "It consisted of a single tranche due for repayment in July* 2035.", "L-investituri wrew interess qawwi \u0127afna f'dan l-istrument bi klassifikazzjoni g\u0127olja u t-talba g\u0127all-bond kienet 13-il darba aktar minn dak li n\u0127are\u0121 g\u0127all-bejg\u0127.", "Dan issarraf f'termini ta' pprezzar favorevoli, li jfisser li l-Istati Membri se jir\u010bievu aktar f'self milli se jkollhom i\u0127allsu lura.", "Il-Kummissarju Johannes Hahn, inkarigat mill-Ba\u0121it u l-Amministrazzjoni, qal: \u201cDin hija t-tielet darba li l-Kummissjoni daret g\u0127as-swieq biex tissellef ta\u0127t ix-SURE u t-tielet darba li r\u010bevejna vot qawwi ta' fidu\u010bja u appo\u0121\u0121 ming\u0127and l-investituri.", "Fidu\u010bju\u017c li se nissuktaw bl-istess spirtu matul l-2021 - kemm ta\u0127t ix-SURE u n-Next Generation EU - nissellfu l-fondi u nu\u017cawhom g\u0127al Ewropa a\u0127jar.\u201d", "Il-bond so\u010bjali fuq 15-il sena ntlaqa' tajjeb \u0127afna mis-swieq kapitali, u wassal g\u0127all-akbar re\u0121istru tal-ordnijiet li qatt kien hemm fir-rigward ta' kwalunkwe \u0127ru\u0121 ta' riferiment f'segment uniku, u nbidel fl-akbar negozju fuq \u0127mistax-il sena li qatt in\u0127are\u0121 minn emittent supranazzjonali sal-lum.", "Is-su\u010b\u010bess tan-negozju huwa xhieda tal-appo\u0121\u0121 mifrux mill-komunit\u00e0 internazzjonali tal-investituri g\u0127all-programm EU SURE.", "Il-prezz tal-bond kellu rendiment negattiv ta' -0.102 %.", "Dan ifisser li g\u0127al kull \u20ac102 li jing\u0127ataw lill-Istati Membri, i\u0127allsu lura \u20ac100.", "G\u0127aldaqstant, dan il-vanta\u0121\u0121 ta' rata tal-img\u0127ax negattiva ting\u0127adda direttament lill-Istati Membri li jir\u010bievu s-self fis-sura ta' self \u201cspalla ma' spalla\u201d.", "(Ara hawn g\u0127al aktar dettalji dwar l-ipprezzar tat-tran\u017cazzjoni).", "Il-banek li appo\u0121\u0121aw il-Kummissjoni Ewropea f'din it-tran\u017cizzjoni (\u201cjoint bookrunners\u201d) kienu Citigroup, HSBC, J.P. Morgan, LBBW u Soci\u00e9t\u00e9 G\u00e9n\u00e9rale.", "It-tqassim tar-rikavati ta' dan il-bond fil-perjodu se jwassal biex bejn l-a\u0127\u0127ar ta' Ottubru u tmiem Novembru 15-il Stat Membru tal-UE se jir\u010bievu \u20ac40 biljun minn tliet tran\u017cazzjonijiet .", "Il-Kummissjoni se tippro\u010bedi b'aktar \u0127ar\u0121iet skont il-programm EU SURE fl-2021, sal-massimu disponibbli ta' \u20ac 100 biljun.", "Fl-2021 il-Kummissjoni mistennija tniedi wkoll it-te\u0127id b'self tan-Next Generation EU, l-istrument temporanju ta' rkupru li jla\u0127\u0127aq is-\u20ac750 biljun, biex tg\u0127in fil-bini ta' Ewropa aktar ekolo\u0121ika, aktar di\u0121itali u aktar re\u017ciljenti.", "Sfond", "Sa issa l-Kummissjoni pproponiet li tag\u0127ti \u20ac90.3 biljun f'appo\u0121\u0121 finanzjarju g\u0127al 18-il Stat Membru.", "L-ammont li \u0121ie \u017cbor\u017cat sal-lum mill-Kummissjoni wara \u017cew\u0121 \u0127ar\u0121iet tal-EU SURE la\u0127aq it-total ta' \u20ac31 biljun lil 10 Stati Membri tal-UE: il-Kroazja, \u010aipru, il-Gre\u010bja, l-Italja, il-Latvja, il-Litwanja, Malta, il-Polonja, is-Slovenja u Spanja.", "Fl-20 ta' Ottubru l-Kummissjoni Ewropea \u0127ar\u0121et il-bond so\u010bjali inawgurali tag\u0127ha ta\u0127t l-istrument EU SURE.", "Il-\u0127ru\u0121 kien jikkonsisti f'\u017cew\u0121 bonds, b'\u20ac10 biljuni li g\u0127andhom jit\u0127allsu lura f'Ottubru 2030 u b'\u20ac7 biljuni li g\u0127andhom jit\u0127allsu lura fl-2040 - it-tnejn li huma kienu sottoskritti i\u017cjed minn 13-il darba aktar mill-ammont li n\u0127are\u0121, li rri\u017culta f'termini favorevoli ta' pprezzar favorevoli.", "Fl-10 ta' Novembru, il-Kummissjoni Ewropea \u0127ar\u0121et bonds so\u010bjali g\u0127at-tieni darba ta\u0127t l-istrument EU SURE g\u0127al valur totali ta' \u20ac14-il biljun.", "Il-\u0127ru\u0121 kien jikkonsisti f'\u017cew\u0121 bonds, bi \u20ac8 biljuni li g\u0127andhom jit\u0127allsu lura f'Novembru 2025 u \u20ac6 biljuni li g\u0127andhom jit\u0127allsu lura f'Novembru 2050.", "Il-\u0127ru\u0121 ir\u010bieva rispons qawwi fis-swieq kapitali u l-bonds \u0121ew sottoskritti 13-il darba u 11.5-il darba aktar mill-ammont li n\u0127are\u0121 rispettivament g\u0127as-segment ta' \u0127ames snin u 30 sena, li g\u0127al darba o\u0127ra inkluda termini ta' pprezzar favorevoli \u0127afna.", "Il-bonds ma\u0127ru\u0121a mill-EU SURE jibbenefikaw minn tikketta ta' bonds so\u010bjali.", "Dan jag\u0127ti fidu\u010bja lill-investituri li l-fondi mobilizzati se jservu objettiv tassew so\u010bjali.", "Il-fondi mi\u0121bura qed ji\u0121u ttrasferiti lill-Istati Membri benefi\u010bjarji fil-forma ta' self li jg\u0127inhom ikopru l-ispejje\u017c relatati direttament mal-finanzjament ta' skemi nazzjonali ta' xog\u0127ol b'\u0127inijiet iqsar u mi\u017curi simili b\u0127ala rispons g\u0127all-pandemija.", "Aktar informazzjoni", "Stqarrija g\u0127all-istampa teknika", "Qafas g\u0127all-Bonds So\u010bjali", "Sit web tal-UE b\u0127ala l-entit\u00e0 li tissellef", "Sit web tal-istrument SURE", "Skeda informattiva: SURE - Appo\u0121\u0121 lill-Istati Membri biex jg\u0127inhom jipprote\u0121u n-nies fix-xog\u0127ol u l-impjiegi - SURE", "Mistoqsijiet u twe\u0121ibiet: Il-Kummissjoni tipproponi l-istrument SURE", "* modified 27/11/2020, 11h20"]}
{"url": "https://ec.europa.eu/commission/presscorner/detail/mt/IP_20_2187", "title": "Il-Kummissjoni tadotta Pjan ta' Azzjoni dwar il-Proprjet\u00e0 Intellettwali biex issa\u0127\u0127a\u0127 ir-re\u017ciljenza u l-irkupru ekonomiku tal-UE", "category": "press_eu", "subcategory": "POLICY_AREA=GROWTH", "date": "Tue, 24 Nov 2020 23:00:00 GMT", "text": ["Illum, il-Kummissjoni ppubblikat Pjan ta' Azzjoni \u0121did dwar il-Proprjet\u00e0 Intellettwali biex tg\u0127in lill-kumpaniji, spe\u010bjalment il-kumpaniji ta' daqs \u017cg\u0127ir u medju (SMEs), jag\u0127mlu l-a\u0127jar u\u017cu mill-invenzjonijiet u l-kreazzjonijiet tag\u0127hom u ti\u017cgura li jistg\u0127u jkunu ta' benefi\u010b\u010bju g\u0127all-ekonomija u s-so\u010bjet\u00e0 tag\u0127na.", "Il-proprjet\u00e0 intellettwali (PI) hija mutur ewlieni g\u0127at-tkabbir ekonomiku peress li tg\u0127in lill-kumpaniji jivvalorizzaw l-assi intan\u0121ibbli tag\u0127hom.", "Il-Pjan ta' Azzjoni g\u0127andu l-g\u0127an li jippermetti lill-industrija kreattiva u innovattiva Ewropea tibqa' mexxej globali u li j\u0127affef it-tran\u017cizzjonijiet ekolo\u0121i\u010bi u di\u0121itali tal-Ewropa.", "B'mod partikolari, il-Pjan ta' Azzjoni jistabbilixxi l-passi ewlenin biex tittejjeb il-protezzjoni tal-PI; biex ting\u0127ata spinta lill-u\u017cu tal-PI mill-SMEs; biex ti\u0121i ffa\u010bilitata l-kondivi\u017cjoni tal-PI \u0127alli ji\u017cdied l-u\u017cu teknolo\u0121iku fl-industrija; biex tissokta l-\u0121lieda kontra l-iffalsifikar u t-titjib tal-infurzar tad-drittijiet tal-PI; u biex ji\u0121u promossi kundizzjonijiet ekwi globali.", "Il-kri\u017ci tal-coronavirus enfasizzat ukoll \u010berti dipendenzi fuq l-innovazzjoni u t-teknolo\u0121iji kriti\u010bi sabiex il-Pjan ta' Azzjoni jindirizza dawn l-isfidi filwaqt li ji\u017cgura li l-PI kriti\u010bi jkunu jistg\u0127u jsiru disponibbli fi \u017cmien ta' kri\u017ci.", "Assi intan\u0121ibbli b\u0127al ditti, disinni, privattivi u data qed isiru dejjem aktar importanti fl-ekonomija tal-g\u0127arfien tal-lum il-\u0121urnata.", "L-industriji intensivi fil-PI jammontaw g\u0127al 45 % tal-PDG kollu u 93 % tal-esportazzjonijiet kollha tal-UE, filwaqt li l-valur mi\u017cjud tal-PI qed jikber fil-bi\u010b\u010ba l-kbira tal-ekosistemi industrijali tal-Ewropea.", "Globalment, il-pre\u017centazzjonijiet tal-PI qed ji\u017cdiedu, peress li r-rwol tal-assi intan\u0121ibbli qed ikompli jikber fit-tellieqa globali g\u0127at-tmexxija teknolo\u0121ika.", "Il-Pjan ta' Azzjoni jibni fuq il-punti sodi tal-qafas tal-PI Ewropew biex ji\u0121i \u017cgurat li jappo\u0121\u0121a l-irkupru ekonomiku u r-re\u017ciljenza tag\u0127na f'oqsma ekonomi\u010bi ewlenin.", "Il-Kummissarju g\u0127as-Suq Intern, Thierry Breton qal: \u201cL-Ewropa tospita w\u0127ud mill-innovazzjonijiet ewlenin fid-dinja, i\u017cda l-kumpaniji xorta g\u0127adhom mhumiex kompletament kapa\u010bi jipprote\u0121u l-invenzjonijiet tag\u0127hom u jikkapitalizzaw fuq il-proprjet\u00e0 intellettwali tag\u0127hom.", "Illum, qed nipproponu li n\u0121eddu s-sistema tal-proprjet\u00e0 intellettwali tag\u0127na biex insa\u0127\u0127u l-kapa\u010bit\u00e0 tal-Ewropa li ti\u017cviluppa teknolo\u0121iji tal-\u0121enerazzjoni li jmiss, li jirriflettu l-avvanzi fid-data u fl-IA; nippermettu lill-kumpaniji biex ikunu jistg\u0127u ji\u0121bru l-g\u0127arfien tag\u0127hom malajr fi \u017cminijiet ta' kri\u017ci, u nappo\u0121\u0121aw it-triq tal-Ewropa lejn l-irkupru ekonomiku u t-tran\u017cizzjoni ekolo\u0121ika.\u201d", "Il-Pjan ta' Azzjoni tal-lum i\u0127abbar mi\u017curi f'\u0127ames oqsma ewlenin:", "Il-Pjan ta' Azzjoni jipproponi li ti\u0121i a\u0121\u0121ornata sensiela ta' g\u0127odod e\u017cistenti tal-PI u li dawn ji\u0121u adattati g\u0127all-era di\u0121itali, inklu\u017c it-titjib ta\u010b-\u010bertifikati ta' protezzjoni supplimentari (SPC) g\u0127al prodotti medi\u010binali u g\u0127all-protezzjoni tal-pjanti bi privattiva u l-immodernizzar tal-protezzjoni tad-disinn tal-UE.", "G\u0127andu l-g\u0127an li jsa\u0127\u0127a\u0127 il-protezzjoni tal-indikazzjonijiet \u0121eografi\u010bi agrikoli (I\u0120) filwaqt li jikkunsidra l-fattibbilt\u00e0 ta' sistema ta' protezzjoni tal-I\u0120 g\u0127al prodotti mhux agrikoli fil-livell tal-UE.", "Il-Kummissjoni tniedi wkoll djalogu industrijali biex tindirizza l-impatt ta' teknolo\u0121iji \u0121odda (b\u0127all-IA u l-katina ta' blokok) fuq is-sistema tal-PI.", "Biex ji\u0121i \u017cgurat li l-kumpaniji jkollhom a\u010b\u010bess g\u0127al g\u0127odod ta' protezzjoni rapidi, effettivi u affordabbli u titnaqqas il-frammentazzjoni u l-kumplessit\u00e0 persistenti fis-sistema attwali, il-Pjan ta' Azzjoni jappella lill-Istati Membri g\u0127al introduzzjoni rapida tas-sistema tal-privattivi unitarja biex jin\u0127oloq punt uniku ta' servizz g\u0127all-protezzjoni u l-infurzar tal-privattivi madwar l-UE.", "L-innovaturi u l-\u0127allieqa Ewropej, b'mod partikolari l-SMEs ta' spiss ma jkunux jafu bil-benefi\u010b\u010bji tal-integrazzjoni tal-PI fl-istrate\u0121ija tan-negozju tag\u0127hom.", "Pere\u017cempju, 9 % biss tal-SMEs jippre\u017centaw talba g\u0127all-protezzjoni tal-PI.", "Biex tg\u0127in kumpaniji i\u017cg\u0127ar jikkapitalizzaw fuq l-assi intan\u0121ibbli tag\u0127hom, il-Kummissjoni tipproponi mi\u017curi g\u0127at-titjib tal-informazzjoni u l-pariri.", "Dan se jg\u0127in lill-SMEs affettwati mill-coronavirus jimmani\u0121\u0121jaw u jingranaw a\u0127jar il-portafolli tal-PI tag\u0127hom permezz ta' skema \u0121dida ta' assistenza finanzjarja b'EUR 20 miljun ipprovduti mill-fondi tal-EUIPO g\u0127all-ewwel sena.", "Il-Kummissjoni se toffri wkoll servizzi ta' pariri u g\u0127ajnuna dwar il-PI g\u0127all-parte\u010bipanti kollha tal-programmi ta' ri\u010berka u innovazzjoni ffinanzjati mill-UE u se ta\u0127dem mal-partijiet ikkon\u010bernati kollha biex ittejjeb il-valorizzazzjoni tal-IPR fil-komunit\u00e0 tar-R&I. Ta\u0121ixxi wkoll biex ikun aktar fa\u010bli li l-PI tintu\u017ca biex timmassimizza l-a\u010b\u010bess g\u0127all-finanzi.", "Il-Pjan ta' Azzjoni g\u0127andu l-g\u0127an li jipprote\u0121i l-assi intan\u0121ibbli i\u017cda jfittex ukoll li jtejjeb l-a\u010b\u010bess g\u0127al assi intan\u0121ibbli kriti\u010bi li fuqhom tiddependi l-ekonomija u s-so\u010bjet\u00e0 tag\u0127na.", "Filwaqt li tirrikonoxxi r-rwol importanti li s-sistema tal-PI jista' jkollha fl-indirizzar tal-emer\u0121enzi tas-sa\u0127\u0127a, b\u0127all-pandemija tal-coronavirus li g\u0127addejja b\u0127alissa, il-Kummissjoni tipproponi mi\u017curi biex tiffa\u010bilita l-kondivi\u017cjoni ta' PI kriti\u010bi fi \u017cminijiet ta' kri\u017ci, filwaqt li ti\u017cgura redditu fuq l-investiment.", "Il-Kummissjoni se ta\u0127dem ukoll fuq infrastruttura mtejba tad-drittijiet tal-awtur u se tie\u0127u azzjoni biex timmobilizza a\u0127jar id-data protetta mill-IP.", "Se tipproponi wkoll modi biex jitjiebu t-trasparenza u l-prevedibbilt\u00e0 fil-li\u010benzjar ta' privattivi essenzjali g\u0127al standard (SEPs) peress li dawn huma element ewlieni g\u0127at-trasformazzjoni di\u0121itali tal-industrija Ewropea, b\u0127at-tnedija ta' karozzi konnessi u prodotti o\u0127ra tal-IoT.", "L-importazzjoni ta' o\u0121\u0121etti ffalsifikati u piratati tammonta g\u0127al 6.8 % tal-PDG tal-UE.", "Il-Kummissjoni se ttejjeb l-infurzar effettiv u bbilan\u010bjat tad-drittijiet tal-PI.", "Pere\u017cempju, biex jikkomplementa l-pakkett tal-Att dwar is-Servizzi Di\u0121itali li jmiss, se tistabbilixxi sett ta' g\u0127odod tal-UE kontra l-falsifikazzjoni biex tippromwovi u tiffa\u010bilita l-kooperazzjoni effettiva bejn id-detenturi tad-drittijiet tal-IP, l-intermedjarji (b\u0127al swieq online) u l-awtoritajiet tal-infurzar tal-li\u0121i, se tintegra l-a\u0127jar prattika u l-u\u017cu ta' g\u0127odod adegwati u teknolo\u0121iji \u0121odda.", "Filwaqt li l-industriji intensivi fid-drittijiet tal-PI jammontaw g\u0127al 93 % tal-esportazzjonijiet tal-prodotti tal-UE, in-negozji tag\u0127na g\u0127adhom jiffa\u010b\u010bjaw sfidi kbar meta joperaw f'pajji\u017ci terzi.", "Biex tindirizza dawn l-isfidi, il-Kummissjoni g\u0127andha l-g\u0127an li ssa\u0127\u0127a\u0127 il-po\u017cizzjoni tal-UE b\u0127ala entit\u00e0 globali li tistabbilixxi l-istandards fil-PI.", "Se \u017c\u017cid ukoll ir-rispons tal-UE g\u0127al prattiki in\u0121usti mwettqa minn atturi minn pajji\u017ci terzi, b\u0127all-ispjuna\u0121\u0121 industrijali jew tentattivi ta' misapproprjazzjoni tal-PI fil-kuntest tal-kooperazzjoni R&D.", "L-istrate\u0121ija Industrijali \u0120dida tal-UE adottata fl-10 ta' Marzu ta' din is-sena rrikonoxxiet il-\u0127tie\u0121a li l-politika tal-Proprjet\u00e0 Intellettwali tal-UE tg\u0127in biex tin\u017camm u tissa\u0127\u0127a\u0127 is-sovranit\u00e0 teknolo\u0121ika tal-Ewropa u tippromwovi kundizzjonijiet ekwi globali u \u0127abbret l-adozzjoni tal-Pjan ta' Azzjoni.", "Fit-10 ta' Novembru, il-Kunsill tal-Ministri tal-UE stieden lill-Kummissjoni tippre\u017centa proposti g\u0127al politika futura tal-UE dwar il-PI.", "L-assi intan\u0121ibbli b\u0127ar-R&D, l-invenzjonijiet, il-kreazzjonijiet artisti\u010bi u kulturali, il-marki, is-softwer, l-g\u0127arfien, il-pro\u010bessi tan-negozju u d-data huma l-pedamenti tal-ekonomija tal-g\u0127arfien tal-lum.", "Matul dawn l-a\u0127\u0127ar g\u0127oxrin sena, il-volum tal-investimenti annwali fl-\u201cassi tal-proprjet\u00e0 intellettwali\u201d \u017cdied b' 87 % fl-UE, filwaqt li l-volum ta' investimenti tan\u0121ibbli (mhux residenzjali) \u017cdied bi 30 % biss.", "L-investimenti f'assi intan\u0121ibbli kienu wkoll ferm inqas affettwati mill-kri\u017ci ekonomika pre\u010bedenti (li bdiet fl-2008).", "L-industriji li jag\u0127mlu u\u017cu intensiv mill-PI g\u0127andhom rwol essenzjali fl-ekonomija tal-UE u joffru impjiegi tajbin u sostenibbli lis-so\u010bjet\u00e0.", "L-industriji intensivi fl-IPR attwalment jammontaw g\u0127al kwa\u017ci 45 % tal-PDG tal-Ewropa u jikkontribwixxu direttament g\u0127all-\u0127olqien ta' kwa\u017ci 30 % tal-impjiegi kollha.", "\u0126afna mill-ekosistemi tal-Ewropa ma jistg\u0127ux jirnexxu ming\u0127ajr protezzjoni effettiva tal-PI u g\u0127odod effettivi g\u0127all-kummer\u010b ta' assi intan\u0121ibbli.", "Mistoqsijiet u Twe\u0121ibiet", "Skeda Informattiva dwar il-Pjan ta' Azzjoni dwar il-Proprjet\u00e0 Intellettwali", "Pjan ta' Azzjoni dwar il-Proprjet\u00e0 Intellettwali \u201cNisfruttaw bl-a\u0127jar mod possibbli l-potenzjal innovattiv tal-UE \u2013 Pjan ta' azzjoni dwar il-proprjet\u00e0 intellettwali biex jappo\u0121\u0121a l-irkupru u r-re\u017ciljenza tal-UE\u201d", "Rapport ta' evalwazzjoni dwar i\u010b-\u010aertifikati ta' Protezzjoni Supplimentari", "Studju panoramiku ta' privattivi potenzjalment essenzjali divulgati lill-ETSI", "Rapport ta' evalwazzjoni dwar l-Osservatorju tal-Ksur tad-Drittijiet tal-Proprjet\u00e0 Intellettwali", "Studju Pilota g\u0127al valutazzjonijiet tal-essenzjalit\u00e0 ta' Privattivi Essenzjali g\u0127al Standard (SEPs)", "Studju dwar ix-xejriet u l-i\u017cviluppi fl-Intelli\u0121enza Artifi\u010bjali (AI)", "Rapport ta' studju dwar il-fattibbilt\u00e0 u l-anali\u017ci tal-\u201cInizjattiva ta' g\u0127oti ta' Li\u010benzji tal-Impatt\u201d g\u0127all-a\u010b\u010bess g\u0127at-teknolo\u0121ija matul kri\u017ci tas-sa\u0127\u0127a health crisis", "Valutazzjonijiet tal-impatt tal-bidu fuq il-le\u0121i\u017clazzjoni dwar it-tfassil", "Valutazzjoni tal-impatt tal-bidu fuq il-Protezzjoni tal-Indikazzjoni \u0120eografika g\u0127al prodotti mhux agrikoli"]}
{"url": "https://ec.europa.eu/commission/presscorner/detail/mt/IP_20_2193", "title": "L-UE tikkonferma mill-\u0121did l-appo\u0121\u0121 g\u0127all-Afganistan fil-Konferenza ta' \u0120inevra tal-2020", "category": "press_eu", "subcategory": "POLICY_AREA=DEVEL,HREXTRELS,ICHACR", "date": "Mon, 23 Nov 2020 23:00:00 GMT", "text": ["L-Unjoni Ewropea llum ikkonfermat mill-\u0121did is-solidarjet\u00e0 u s-s\u0127ubija tag\u0127ha li ilha \u017cmien twil turi mal-poplu tal-Afganistan billi fil-Konferenza tal-Afganistan tal-2020 \u201cPa\u010bi, Prosperit\u00e0 u Awtodipendenza\u201d wieg\u0127det appo\u0121\u0121 ta' EUR 1.2 biljun matul il-perijodu 2021\u20132025 kemm f'assistenza g\u0127at-tul kif ukoll f'assistenza ta' emer\u0121enza.", "Ir-Rappre\u017centant G\u0127oli tal-UE g\u0127all-Affarijiet Barranin u l-Politika ta' Sigurt\u00e0/il-Vi\u010bi President tal-Kummissjoni Ewropea, Josep Borrell, waqt li kien qed jitkellem fis-sessjoni tal-ftu\u0127 tal-konferenza, qal: \u201cHekk kif bdew in-negozjati g\u0127all-pa\u010bi intra-Afgani, il-vjolenza terribbli xorta g\u0127adha qed to\u0127loq tbatija kbira g\u0127all-poplu Afgan, u dan ifisser li l-Afganistan jinsab f'salib it-toroq.", "Il-poplu Afgan jista' jistrie\u0127 fuq l-appo\u0121\u0121 tal-Unjoni Ewropea g\u0127al futur prosperu u pa\u010bifiku g\u0127al pajji\u017cu, i\u017cda l-appo\u0121\u0121 tag\u0127na jiddependi fuq il-protezzjoni tad-demokrazija, id-drittijiet tal-bniedem u l-progress so\u010bjali.\u201d", "Il-Kummissarju g\u0127as-S\u0127ubijiet Internazzjonali, Jutta Urpilainen li \u0127abbret il-weg\u0127da tal-UE fil-konferenza u \u0127adet sehem f'avveniment laterali dwar il-\u0121lieda kontra l-korruzzjoni, qalet: \u201cWeg\u0127da ta' EUR 1.2 biljun g\u0127all-erba' snin li \u0121ejjin turi l-impenn tag\u0127na g\u0127all-poplu Afgan.", "L-assistenza tag\u0127na ser tappo\u0121\u0121a l-a\u0121enda tal-awtoritajiet Afgani g\u0127al \u017cvilupp demokratiku u sostenibbli u g\u0127all-modernizzazzjoni, b\u0127ala g\u0127ajnuna biex jin\u0127ar\u0121u n-nies mill-faqar, tittejjeb il-governanza, titnaqqas il-korruzzjoni u tittejjeb il-\u0127ajja ta' kuljum tal-poplu Afgan.\u201d", "Il-Kummissarju g\u0127all-\u0120estjoni tal-Kri\u017cijiet, Janez Lenar\u010di\u010d, li kkoospita avveniment laterali dwar il-bini tal-pa\u010bi sostenibbli, kif ukoll laqg\u0127a ta' livell g\u0127oli dwar id-dritt umanitarju internazzjonali u l-protezzjoni tal-popolazzjoni \u010bivili fl-Afganistan qabel il-konferenza, qal: \u201cQed nag\u0127tu spinta lill-g\u0127ajnuna umanitarja tag\u0127na biex ng\u0127inu lil dawk l-aktar fil-b\u017conn.", "Filwaqt li qatt m'g\u0127andha ssir strument politiku, l-assistenza umanitarja, id-Dritt Umanitarju Internazzjonali u l-protezzjoni tal-popolazzjoni \u010bivili g\u0127andhom ikunu \u010bentrali fin-negozjati li g\u0127addejjin dwar il-Pro\u010bess ta' Pa\u010bi fl-Afganistan.", "Il-protezzjoni tal-\u0127ajja tal-popolazzjoni \u010bivili u r-rispett tad-Dritt Umanitarju Internazzjonali f'kunflitt ma jistg\u0127ux jistennew it-tmiem tan-negozjati g\u0127all-pa\u010bi.", "Iridu jibdew minn issa.\u201d", "Appo\u0121\u0121 sinifikanti i\u017cda marbut ma' kundizzjonijiet", "L-impenn finanzjarju sinifikanti juri li l-UE tinsab soda fid-determinazzjoni tag\u0127ha li tippromwovi Afganistan pa\u010bifiku, demokratiku, sovran u prosperu, kif jist\u0127oqqlu l-poplu tieg\u0127u u kif ilu mistenni minnu, u jag\u0127milha \u010bara li l-g\u0127ajnuna g\u0127all-i\u017cvilupp tal-UE hija bba\u017cata fuq kondizzjonijiet u prin\u010bipji \u010bari.", "Dawn il-kundizzjonijiet huma stabbiliti f' dokument miktub b'mod kon\u0121unt mill-UE u s-s\u0127ab internazzjonali ewlenin l-o\u0127ra tal-pajji\u017c, li flimkien jipprovdu 80 % tal-assistenza internazzjonali lill-Afganistan.", "Kif tennew ir-Rappre\u017centant G\u0127oli/Vi\u010bi President Borrell u l-Kummissarju Urpilainen fil-Konferenza, l-appo\u0121\u0121 tal-UE g\u0127all-Afganistan jiddependi minn pro\u010bess ta' pa\u010bi inklu\u017civ, li jappartjeni lill-Afgani u mmexxi mill-Afgani li jkun jibni fuq il-kisbiet politi\u010bi u so\u010bjali ta' dawn l-a\u0127\u0127ar 19 sena.", "Il-preservazzjoni tal-plurali\u017cmu demokratiku, l-ordni kostituzzjonali, it-trasparenza istituzzjonali u r-responsabbilt\u00e0, u l-istat tad-dritt, il-promozzjoni ulterjuri tad-drittijiet tal-bniedem u l-libertajiet fundamentali, spe\u010bjalment g\u0127an-nisa, it-tfal u l-minoranzi u inklu\u017c il-libert\u00e0 tal-media, u l-insegwiment ta' pa\u010bi, \u017cvilupp u prosperit\u00e0 sostenibbli, huma essenzjali g\u0127all-futur tal-Afganistan.", "\u0126afna mill-prin\u010bipji g\u0127all-appo\u0121\u0121 tal-UE u dak internazzjonali huma riflessi fil-Komunikat Politiku Kon\u0121unt u l-Qafas ta' S\u0127ubija g\u0127all-Afganistan, li \u0121ew adottati fil-Konferenza.", "L-assistenza g\u0127all-i\u017cvilupp tal-UE hija so\u0121\u0121etta g\u0127all-adozzjoni tal-Qafas Finanzjarju Pluriennali tal-UE li jmiss skont il-linji proposti mill-Kummissjoni Ewropea fit-2 ta' \u0120unju.", "Din l-assistenza ser tappo\u0121\u0121a l-implimentazzjoni tat-tieni Qafas Nazzjonali g\u0127all-Pa\u010bi u l-I\u017cvilupp fl-Afganistan li jkopri l-perjodu 2021-2025.", "L-appo\u0121\u0121 tal-UE se jg\u0127in ukoll biex ji\u0121u indirizzati l-livelli dejjem akbar ta' faqar fl-Afganistan b\u0127ala ri\u017cultat tal-pandemija tal-COVID-19.", "Flimkien mal-appo\u0121\u0121 g\u0127all-i\u017cvilupp, l-UE se tkompli tipprovdi wkoll assistenza umanitarja imparzjali u li ssalva l-\u0127ajjiet, tag\u0127ti spinta lir-rispons g\u0127all-coronavirus kif ukoll tassisti lill-vittmi ta' kunflitti u spostament furzat, inklu\u017c b'forniment ta' ikel ta' emer\u0121enza, servizzi ta' protezzjoni biex ti\u0121i indirizzata l-vjolenza bba\u017cata fuq il-\u0121eneru, l-edukazzjoni tat-tfal, kif ukoll il-promozzjoni tar-rispett tad-Dritt Umanitarju Internazzjonali mill-partijiet kollha fil-konflitt.", "Kuntest", "Fl-2016, l-UE b'mod simili wieg\u0127det lill-Afganistan EUR 1.2 biljun fuq perjodu ta' erba' snin.", "Il-pagamenti attwali fl-2016\u20132020 qab\u017cu l-EUR 1.75 biljun.", "Fl-2002\u20132020, l-Unjoni Ewropea impenjat b'kollox aktar minn EUR 5.1 biljun g\u0127all-Afganistan.", "L-Afganistan huwa l-akbar benefi\u010bjarju tal-g\u0127ajnuna g\u0127all-i\u017cvilupp tal-UE fid-dinja.", "L-appo\u0121\u0121 tal-UE g\u0127andu l-g\u0127an li jippreserva l-kisbiet politi\u010bi u tal-i\u017cvilupp ta' dawn l-a\u0127\u0127ar 19-il sena u huwa ggwidat minn prin\u010bipji demokrati\u010bi u tad-drittijiet tal-bniedem qawwija.", "L-UE kienet fost l-aktar donaturi umanitarji \u0121eneru\u017ci g\u0127all-Afganistan.", "L-g\u0127ajnuna umanitarja totali tal-UE fil-pajji\u017c mill-1994 'l hawn tammonta g\u0127al kwa\u017ci EUR 1 biljun.", "Aktar informazzjoni", "Sit web tal-Konferenza dwar l-Afganistan 2020", "Diskors tar-Rappre\u017centant G\u0127oli/Vi\u010bi President Josep Borrell waqt is-Sessjoni Inawgurali tal-Konferenza dwar l-Afganistan tal-2020", "Intervent tal-Kummissarju Jutta Urpilainen fil-Konferenza dwar l-Afganistan tal-2020", "Komunikat Politiku Kon\u0121unt tal-Konferenza dwar l-Afganistan tal-2020", "Qafas ta' S\u0127ubija mal-Afganistan", "Dokument: Elementi ewlenin g\u0127al appo\u0121\u0121 internazzjonali sostnut g\u0127all-Pa\u010bi u l-I\u017cvilupp fl-Afganistan", "Laqg\u0127a laterali: \u201cAppo\u0121\u0121 g\u0127all-Pa\u010bi u l-Prosperit\u00e0 permezz ta' S\u0127ubijiet Pubbli\u010bi-Privati f'Investimenti fl-Infrastruttura Ewlenija\u201d", "Webcast ta' laqg\u0127a laterali ta' livell g\u0127oli dwar id-Dritt Umanitarju Internazzjonali u l-Protezzjoni ta\u010b-\u010aittadini fl-Afganistan", "Skeda informattiva dwar ir-relazzjonijiet bejn l-UE u l-Afganistan", "Sit web tad-Delegazzjoni tal-Unjoni Ewropea g\u0127all-Afganistan", "A\u0121\u0121ornat fl-24/11/2020 fil-17:30"]}
{"url": "https://ec.europa.eu/commission/presscorner/detail/mt/QANDA_20_2179", "title": "Pjan ta' Azzjoni dwar l-Integrazzjoni&nbsp;u l-Inklu\u017cjoni g\u0127all-2021-2027: Mistoqsijiet u Twe\u0121ibiet", "category": "press_eu", "subcategory": "POLICY_AREA=MIGR", "date": "Mon, 23 Nov 2020 23:00:00 GMT", "text": ["X'inhuma l-isfidi ewlenin g\u0127al dawk li g\u0127adhom jaslu meta ji\u010b\u010baqalqu lejn l-UE?", "Il-migranti u \u010b-\u010bittadini tal-UE bi sfond ta' migrazzjoni spiss jiffa\u010b\u010bjaw sfidi f'termini ta' diskriminazzjoni u inugwaljanza fl-a\u010b\u010bess g\u0127all-edukazzjoni, il-kura tas-sa\u0127\u0127a tal-impjiegi u l-akkomodazzjoni.", "It-tag\u0127lim ta' kultura, lingwa u normi so\u010bjali \u0121odda huma wkoll sfidi li jiffa\u010b\u010bjaw parte\u010bipanti \u0121odda filwaqt li jintegraw fis-so\u010bjetajiet u s-swieq tax-xog\u0127ol Ewropej.", "Filwaqt li l-pandemija tal-coronavirus kellha impatt fuq \u0127ajjitna kollha, il-persuni bi sfond ta' migrazzjoni jistg\u0127u jkunu partikolarment esposti g\u0127all-coronavirus min\u0127abba in\u010bidenza og\u0127la ta' faqar, kundizzjonijiet ta' akkomodazzjoni ffullati \u017c\u017cejjed u xog\u0127ol f'impjiegi fejn it-tbeg\u0127id fi\u017ciku huwa diffi\u010bli.", "Dan il-pjan ta' azzjoni kif inhu differenti mill-pjan ta' azzjoni tal-2016 dwar l-integrazzjoni?", "Il-pjan ta' azzjoni l-\u0121did jibni fuq il-kisbiet tal-pjan ta' azzjoni tal-2016 u jmur lil hinn billi jressaq azzjonijiet \u0121odda u qafas aktar b'sa\u0127\u0127tu g\u0127all-promozzjoni tal-integrazzjoni u l-inklu\u017cjoni, b'enfasi fuq l-essenzjali tal-integrazzjoni u l-inklu\u017cjoni b'su\u010b\u010bess f'so\u010bjet\u00e0 ospitanti: l-edukazzjoni u t-ta\u0127ri\u0121 , l-impjiegi u l-\u0127iliet, is-sa\u0127\u0127a u l-akkomodazzjoni.", "Il-pjan jindirizza wkoll kwistjonijiet tra\u017cversali b\u0127al: it-trawwim ta' s\u0127ubijiet bejn atturi ewlenin fl-integrazzjoni, l-indirizzar tar-razzi\u017cmu u d-diskriminazzjoni, il-massimizzazzjoni tal-u\u017cu u l-impatt tal-finanzjament tal-UE g\u0127all-integrazzjoni u l-inklu\u017cjoni, il-promozzjoni tal-parte\u010bipazzjoni attiva tal-migranti u \u010b-\u010bittadini tal-UE bi sfond ta' migrazzjoni fis-so\u010bjetajiet il-\u0121odda, bl-u\u017cu ta' g\u0127odod di\u0121itali u l-monitora\u0121\u0121 tal-progress filwaqt li jitfasslu politiki ta' integrazzjoni u inklu\u017cjoni bba\u017cati fuq evidenza affidabbli.", "Il-pjan iqis ukoll il-\u0127ti\u0121ijiet spe\u010bifi\u010bi ta' gruppi differenti, inklu\u017ci pere\u017cempju \u010bittadini tal-UE bi sfond ta' migrazzjoni, nisa, minoranzi reli\u0121ju\u017ci, u g\u0127al persuni b'di\u017cabilit\u00e0.", "Il-pjan ta' azzjoni kif jappo\u0121\u0121ja rabtiet a\u0127jar bejn il-komunitajiet ospitanti u l-migranti?", "L-g\u0127oti tas-setg\u0127a kemm lill-persuni bi sfond ta' migrazzjoni kif ukoll lill-komunitajiet ospitanti biex jinvolvu ru\u0127hom b'mod attiv fil-pro\u010bess ta' integrazzjoni huwa essenzjali biex tinkiseb integrazzjoni sostenibbli u ta' su\u010b\u010bess.", "Il-pjan ta' azzjoni se jappo\u0121\u0121a l-komunitajiet lokali billi: il-bini tal-kapa\u010bit\u00e0 tal-awtoritajiet lokali u re\u0121jonali biex jinvolvu l-komunitajiet lokali fit-tfassil u l-implimentazzjoni ta' mi\u017curi u programmi ta' integrazzjoni, il-finanzjament ta' pro\u0121etti g\u0127all-promozzjoni ta' azzjonijiet ta' volontarjat imfassla b'mod kon\u0121unt minn persuni bi sfond ta' migrazzjoni u komunitajiet ospitanti, u l-promozzjoni ta' programmi ta' mentora\u0121\u0121 u bba\u0121itjar bejn il-komunitajiet lokali u dawk li g\u0127adhom jaslu.", "Premju g\u0127all-integrazzjoni g\u0127all-iskejjel, il-komunitajiet lokali, l-organizzazzjonijiet artisti\u010bi u kulturali, u l-klabbs sportivi u ta\u017c-\u017cg\u0127a\u017cag\u0127 se jag\u0127mel il-kontribut tag\u0127hom g\u0127all-integrazzjoni u l-inklu\u017cjoni aktar vi\u017cibbli.", "Dawn l-azzjonijiet se jg\u0127inu wkoll lil dawk li g\u0127adhom jaslu biex jerfg\u0127u r-responsabbiltajiet tag\u0127hom fit-tis\u0127i\u0127 tar-rabtiet mas-so\u010bjet\u00e0 ospitanti.", "X'g\u0127amlet s'issa l-UE fil-qasam tal-integrazzjoni?", "Filwaqt li l-Istati Membri huma primarjament responsabbli g\u0127all-implimentazzjoni tal-politika so\u010bjali (b\u0127all-integrazzjoni u l-inklu\u017cjoni), l-UE appo\u0121\u0121at azzjonijiet ta' integrazzjoni permezz ta' finanzjament iddedikat permezz tal-fond g\u0127all-A\u017cil, il-Migrazzjoni u l-Integrazzjoni, il-Fond So\u010bjali Ewropew, il-Fond Ewropew g\u0127all-I\u017cvilupp Re\u0121jonali, Erasmus+ u fondi o\u0127ra.", "Fl-2016, il-Kummissjoni ppubblikat pjan ta' azzjoni dwar l-integrazzjoni ta' \u010bittadini ta' pajji\u017ci terzi, li kien fih 50 azzjoni g\u0127all-promozzjoni tal-integrazzjoni f'diversi oqsma.", "Wara l-adozzjoni tal-pjan ta' azzjoni tal-2016, il-Kummissjoni \u0127olqot in-Netwerk Ewropew g\u0127all-Integrazzjoni biex tippromwovi l-iskambji u t-tag\u0127lim re\u010biproku bejn l-awtoritajiet nazzjonali inkarigati mill-integrazzjoni.", "Il-pjan ta' azzjoni l-\u0121did huwa akkumpanjat minn Dokument ta' \u0126idma tal-Persunal li jivvaluta l-pjan ta' azzjoni tal-2016, inklu\u017ci w\u0127ud mill-aktar azzjonijiet ta' impatt u rilevanti mwettqa mill-2016.", "X'inhu r-rwol tal-Kummissjoni fl-implimentazzjoni tal-politiki ta' integrazzjoni u inklu\u017cjoni?", "Filwaqt li l-Istati Membri huma responsabbli g\u0127all-implimentazzjoni tal-politiki ta' integrazzjoni u inklu\u017cjoni, l-UE u l-Kummissjoni b'mod partikolari g\u0127andhom rwol fundamentali fl-appo\u0121\u0121 tal-Istati Membri u atturi ewlenin o\u0127ra b\u0127all-awtoritajiet lokali u re\u0121jonali.", "Dan l-appo\u0121\u0121 \u0121ej minn diversi forom li jvarjaw minn finanzjament (il-Fond Ewropew g\u0127all-I\u017cvilupp Re\u0121jonali, il-Fond So\u010bjali Ewropew Plus, il-Fond g\u0127all-Migrazzjoni u l-A\u017cil, Erasmus+, InvestEU u l-programm li jmiss dwar i\u010b-\u010aittadini, l-Ugwaljanza, id-Drittijiet u l-Valuri), l-i\u017cvilupp ta' gwida u ta' g\u0127odod pratti\u010bi, il-koordinazzjoni, il-monitora\u0121\u0121 u t-trawwim ta' s\u0127ubijiet fil-livell lokali u nazzjonali.", "G\u0127aliex ji\u0121u integrati l-\u0121eneru u l-\u0121lieda kontra d-diskriminazzjoni fl-integrazzjoni u l-inklu\u017cjoni, u kif jinkiseb dan?", "In-nies jesperjenzaw diskriminazzjoni b'mod differenti abba\u017ci tal-\u0121eneru, l-et\u00e0, l-isfond reli\u0121ju\u017c, jew l-etni\u010bit\u00e0 tag\u0127hom jew abba\u017ci ta' ta\u0127lita ta' dawn il-fatturi.", "Il-persuni bi sfond ta' migrazzjoni huma grupp divers, li jfisser li l-politiki \u0121enerali g\u0127andhom ji\u0121u adattati u ttrasformati biex jappo\u0121\u0121aw il-\u0127ti\u0121ijiet differenti tag\u0127hom.", "B'mod \u0121enerali, se jinkisbu politiki aktar inklu\u017civi permezz tal-\u0127olqien ta' siner\u0121iji mill-qrib mal-istrate\u0121iji e\u017cistenti u futuri tal-UE biex jitrawmu l-ugwaljanza u l-koe\u017cjoni so\u010bjali biex ji\u0121i \u017cgurat li kul\u0127add ikun inklu\u017c bis-s\u0127i\u0127 u jipparte\u010bipa fis-so\u010bjetajiet Ewropej.", "B'mod partikolari, se ji\u0121i implimentat f'interazzjoni mill-qrib mal-pjan ta' azzjoni li jmiss g\u0127all-implimentazzjoni tal-Pilastru Ewropew tad-Drittijiet So\u010bjali u l-pjan ta' azzjoni tal-UE kontra r-razzi\u017cmu.", "Se tibni wkoll siner\u0121iji mal-qafas strate\u0121iku tal-UE dwar ir-Roma g\u0127all-ugwaljanza, l-inklu\u017cjoni u l-parte\u010bipazzjoni; l-istrate\u0121ija dwar l-ugwaljanza tal-LGBTIQ 2020-2025, l-istrate\u0121ija li jmiss g\u0127all-\u0121lieda kontra l-antisemiti\u017cmu u r-rapport dwar i\u010b-\u010bittadinanza tal-UE.", "Fuq liema evidenza huwa bba\u017cat il-pjan?", "L-azzjonijiet proposti huma bba\u017cati fuq it-tag\u0127limiet me\u0127uda mill-pjan ta' azzjoni tal-2016 dwar l-integrazzjoni ta' \u010bittadini ta' pajji\u017ci terzi, kif ukoll fuq konsultazzjonijiet imwettqa mill-Kummissjoni bejn \u0120unju u Ottubru 2020 fost firxa wiesg\u0127a ta' atturi.", "Dawn jinkludu konsultazzjoni pubblika kif ukoll konsultazzjonijiet immirati mal-Istati Membri, mal-awtoritajiet lokali u re\u0121jonali, mas-s\u0127ab so\u010bjali u ekonomi\u010bi, ma' min i\u0127addem, mal-organizzazzjonijiet tas-so\u010bjet\u00e0 \u010bivili, mal-fondazzjonijiet, mal-organizzazzjonijiet internazzjonali, mal-migranti u mar-refu\u0121jati.", "Barra minn hekk, il-pjan ta' azzjoni huwa bba\u017cat fuq evidenza u data mi\u0121bura permezz ta' ri\u010berka u studji re\u010benti mwettqa mill-Kummissjoni f'dan il-qasam, pere\u017cempju l-Ewrobarometru tal-2018 dwar l-integrazzjoni, rapporti mi\u010b-\u010aentru tal-G\u0127arfien dwar il-Migrazzjoni u d-Demografija kif ukoll rapport kon\u0121unt tal-OECD u l-UE dwar l-indikaturi tal-integrazzjoni.", "X'qed tag\u0127mel l-UE biex ti\u017cgura li l-komunitajiet tal-migranti ji\u0121u kkonsultati fil-politiki li jikkon\u010bernawhom?", "Il-konsultazzjoni tan-nies dwar it-tfassil u l-implimentazzjoni ta' politiki li g\u0127andhom impatt dirett fuqhom hija essenzjali kemm g\u0127at-tfassil effettiv tal-politika kif ukoll g\u0127all-inkora\u0121\u0121iment tal-parte\u010bipazzjoni pubblika fit-te\u0127id tad-de\u010bi\u017cjonijiet tal-UE.", "G\u0127al din ir-ra\u0121uni, il-Kummissjoni nediet Grupp ta' esperti dwar il-fehmiet tal-migranti, mag\u0127mul minn persuni bi sfond ta' migrazzjoni u organizzazzjonijiet li jirrappre\u017centaw l-interessi tal-migranti.", "Il-grupp se jie\u0127u sehem attiv fit-tfassil u l-implimentazzjoni tal-politiki tal-UE relatati mal-integrazzjoni, il-migrazzjoni u l-a\u017cil.", "L-ewwel laqg\u0127a tal-grupp saret fit-12 ta' Novembru ta' din is-sena u kkontribwiet g\u0127all-i\u017cvilupp tal-pjan ta' azzjoni.", "X'benefi\u010b\u010bji \u0121\u0121ib l-integrazzjoni ta' persuni bi sfond ta' migrazzjoni g\u0127all-ekonomija tag\u0127na?", "Kif muri minn ri\u010berka re\u010benti mi\u010b-\u010aentru Kon\u0121unt tar-Ri\u010berka, l-integrazzjoni s\u0127i\u0127a tal-migranti u ta\u010b-\u010bittadini tal-UE bi sfond ta' migrazzjoni fis-suq tax-xog\u0127ol tista' ti\u0121\u0121enera gwadann fiskali kbir.", "Il-persuni mwielda fl-UE \u0121eneralment jag\u0127mlu kontribuzzjoni fiskali og\u0127la meta mqabbla ma' persuni mwielda barra mill-UE.", "Din is-sitwazzjoni x'aktarx li titre\u0121\u0121a' lura fil-futur qrib, parzjalment min\u0127abba t-tixji\u0127 tal-popolazzjoni Ewropea.", "Barra minn hekk, jekk l-abitanti mhux imwielda fl-UE kellhom parte\u010bipazzjoni fis-suq tax-xog\u0127ol u pagi simili g\u0127al dawk li twieldu fl-UE, il-kontribuzzjonijiet fiskali netti per capita g\u0127all-migranti medji mhux tal-UE fl-2035 ji\u017cdiedu sa EUR 3.500.", "X'inhuma l-passi li jmiss g\u0127all-pjan ta' azzjoni?", "Il-Kummissjoni se timmonitorja l-implimentazzjoni tal-azzjonijiet imressqa fil-pjan u se twettaq rie\u017cami ta' nofs it-terminu fi tmiem l-2024.", "Il-Kummissjoni se ti\u017cviluppa pjattaforma interattiva online, li se tkun ospitata fuq is-sit web Ewropew dwar l-Integrazzjoni, biex timmonitorja l-progress u tippermetti kontribuzzjonijiet minn firxa usa' ta' s\u0127ab.", "Il-Kummissjoni se tirrapporta wkoll regolarment lill-Parlament Ewropew u lill-Kunsill.", "G\u0127al Aktar Informazzjoni:", "Pjan ta' Azzjoni dwar l-integrazzjoni u l-inklu\u017cjoni g\u0127all-2021-2027", "Dokument ta' \u0126idma tal-Persunal", "Rapport dwar il-konsultazzjoni dwar l-integrazzjoni u l-inklu\u017cjoni ta' migranti u persuni li \u0121ejjin minn kuntest ta' migrazzjoni", "Anali\u017ci tat-twe\u0121ibiet g\u0127all-konsultazzjoni pubblika dwar l-integrazzjoni u l-inklu\u017cjoni tal-migranti u l-persuni li \u0121ejjin minn kuntest ta' migrazzjoni Rapport sinte\u017ci", "Stqarrija g\u0127all-istampa: Inklu\u017cjoni g\u0127al kul\u0127add: Il-Kummissjoni tippre\u017centa Pjan ta' Azzjoni dwar l-Integrazzjoni u l-Inklu\u017cjoni 2021-2027", "Skeda informattiva: Pjan ta' Azzjoni dwar l-integrazzjoni u l-inklu\u017cjoni g\u0127all-2021-2027", "Sit web dwar l-Integrazzjoni"]}
{"url": "https://ec.europa.eu/commission/presscorner/detail/mt/IP_20_2178", "title": "Inklu\u017cjoni g\u0127al kul\u0127add: Il-Kummissjoni tippre\u017centa Pjan ta' Azzjoni dwar l-Integrazzjoni u l-Inklu\u017cjoni 2021-2027", "category": "press_eu", "subcategory": "POLICY_AREA=MIGR", "date": "Mon, 23 Nov 2020 23:00:00 GMT", "text": ["Illum, il-Kummissjoni qed tippre\u017centa l-pjan ta' azzjoni dwar l-Integrazzjoni u l-Inklu\u017cjoni g\u0127all-perjodu 2021-2027.", "Il-pjan ta' azzjoni jippromwovi l-inklu\u017cjoni g\u0127al kul\u0127add, filwaqt li tirrikonoxxi l-kontribut importanti tal-migranti lill-UE u tindirizza l-ostakli li jistg\u0127u jfixklu l-parte\u010bipazzjoni u l-inklu\u017cjoni ta' persuni li \u0121ejjin minn kuntest ta' migrazzjoni, minn dawk li g\u0127adhom jaslu sa dawk li huma \u010bittadini, fis-so\u010bjet\u00e0 Ewropea .", "Huwa mibni fuq il-prin\u010bipju li l-integrazzjoni inklu\u017civa te\u0127tie\u0121 sforzi kemm mill-persuna kif ukoll mill-komunit\u00e0 ospitanti u tistabbilixxi azzjonijiet \u0121odda li jibnu fuq il-kisbiet tal-pjan ta' azzjoni pre\u010bedenti mill-2016.", "Il-Vi\u010bi President g\u0127all-Promozzjoni tal-Istil ta' \u0126ajja Ewropew Tag\u0127na, Margaritis Schinas, qal: \u201cL-inklu\u017cjoni hija l-inkorporazzjoni tal-istil ta' \u0127ajja Ewropew.", "Il-politiki ta' integrazzjoni u inklu\u017cjoni huma vitali g\u0127al min ikun g\u0127adu jasal u g\u0127all-komunitajiet lokali, u jikkontribwixxu lejn so\u010bjetajiet koe\u017civi u ekonomiji b'sa\u0127\u0127ithom.", "Kull min g\u0127andu d-dritt li jkun fl-Ewropa g\u0127andu jkollu a\u010b\u010bess g\u0127all-g\u0127odod li je\u0127tie\u0121 biex jirrealizza l-potenzjal s\u0127i\u0127 tieg\u0127u u jassumi d-drittijiet u l-obbligi li jirregolaw l-Unjoni tag\u0127na.\u201d", "Il-Kummissarju g\u0127all-Affarijiet Interni, Ylva Johansson, qalet: \u201cIl-migranti \u2018a\u0127na' mhux \u2018huma'.", "Kul\u0127add g\u0127andu rwol x'jaqdi biex ji\u017cgura li s-so\u010bjetajiet tag\u0127na jkunu koe\u017civi u prosperi.", "L-integrazzjoni u l-inklu\u017cjoni jfissru s-smig\u0127 tal-komunitajiet tal-migranti u l-i\u017cgurar li kul\u0127add ikun jista' jgawdi d-drittijiet, irrispettivament mill-isfond tieg\u0127u.", "L-integrazzjoni inklu\u017civa qed tag\u0127ti l-istess g\u0127odod u appo\u0121\u0121 me\u0127tie\u0121a g\u0127all-kontribuzzjoni lis-so\u010bjet\u00e0, biex il-migranti jkunu jistg\u0127u jil\u0127qu l-potenzjal s\u0127i\u0127 tag\u0127hom u s-so\u010bjetajiet tag\u0127na jibbenefikaw mis-sa\u0127\u0127a u l-\u0127iliet tag\u0127hom.\u201d", "Appro\u010b\u010b Ewropew g\u0127all-integrazzjoni u l-inklu\u017cjoni", "Kif enfasizzat fil-Patt il-\u0121did dwar il-Migrazzjoni u l-A\u017cil, li l-integrazzjoni u l-inklu\u017cjoni jirnexxu hija parti essenzjali minn politika dwar il-migrazzjoni u l-a\u017cil effettiva u \u0121estita sew.", "Huwa essenzjali wkoll g\u0127all-koe\u017cjoni so\u010bjali u g\u0127al ekonomija dinamika li ta\u0127dem g\u0127al kul\u0127add.", "Il-pjan ta' azzjoni jipproponi appo\u0121\u0121 immirat u mfassal apposta li jqis il-karatteristi\u010bi individwali li jistg\u0127u jippre\u017centaw sfidi spe\u010bifi\u010bi g\u0127all-persuni li \u0121ejjin minn kuntest ta' migrazzjoni, b\u0127all-\u0121eneru jew il-kuntest reli\u0121ju\u017c .", "Li l-integrazzjoni u l-inklu\u017cjoni jirnexxu tiddependi kemm minn azzjoni bikrija kif ukoll minn impenn fit-tul .", "G\u0127alkemm il-gvernijiet nazzjonali huma primarjament responsabbli g\u0127all-\u0127olqien u l-implimentazzjoni tal-politiki so\u010bjali, l-UE g\u0127andha rwol ewlieni fl-appo\u0121\u0121 lill-Istati Membri permezz tal-finanzjament, l-i\u017cvilupp ta' gwida u t-trawwim ta' s\u0127ubijiet rilevanti.", "L-azzjonijiet ewlenin huma:", "Il-pjan ta' azzjoni se ji\u0121i implimentat billi ji\u0121i mobilizzat il-finanzjament tal-UE u billi jin\u0127olqu s\u0127ubijiet ma' dawk kollha involuti: il-migranti, il-komunitajiet ospitanti, is-s\u0127ab so\u010bjali u ekonomi\u010bi, is-so\u010bjet\u00e0 \u010bivili, l-awtoritajiet lokali u re\u0121jonali kif ukoll is-settur privat.", "Huwa se jag\u0127ti s-setg\u0127a lill-komunitajiet ospitanti u jappo\u0121\u0121a r-rwol tag\u0127hom fit-tfassil u l-implimentazzjoni ta' mi\u017curi u programmi ta' integrazzjoni, filwaqt li jenfasizza wkoll ir-responsabbilt\u00e0 tal-persuni kkon\u010bernati fil-parte\u010bipazzjoni fis-so\u010bjet\u00e0 ospitanti.", "Huwa se jkollu l-g\u0127an li jimmodernizza l-a\u010b\u010bess g\u0127as-servizzi billi ju\u017ca g\u0127odod di\u0121itali.", "Fl-a\u0127\u0127ar nett, se jtejjeb il-ba\u017ci tal-evidenza biex jg\u0127in fl-i\u017cvilupp ulterjuri tal-politiki u biex ji\u017cgura monitora\u0121\u0121 tajjeb tar-ri\u017cultati.", "Sfond", "Illum, madwar 34 miljun abitant tal-UE twieldu barra mill-UE (madwar 8% tal-popolazzjoni tal-UE), u 10% ta\u017c-\u017cg\u0127a\u017cag\u0127 (15\u201334 sena) li twieldu fl-UE g\u0127andhom mill-inqas \u0121enitur wie\u0127ed li twieled barra mill-UE.", "Il-migranti u \u010b-\u010bittadini tal-UE li \u0121ejjin minn kuntest ta' migrazzjoni g\u0127andhom rwol ewlieni fis-so\u010bjet\u00e0 Ewropea u f'setturi differenti tal-ekonomija tag\u0127na, inklu\u017c b\u0127ala \u0127addiema essenzjali.", "Madankollu, huma g\u0127adhom qed jiffa\u010b\u010baw sfidi f'termini ta' a\u010b\u010bess g\u0127all-edukazzjoni, l-impjiegi, il-kura tas-sa\u0127\u0127a u l-inklu\u017cjoni so\u010bjali (ara l-istatistika).", "Il-pjan ta' azzjoni dwar l-Integrazzjoni u l-Inklu\u017cjoni jikkomplementa l-istrate\u0121iji e\u017cistenti u futuri tal-UE biex titrawwem l-ugwaljanza u l-koe\u017cjoni so\u010bjali biex ji\u0121i \u017cgurat li kul\u0127add ikun inklu\u017c bis-s\u0127i\u0127 u jkun jista' jipparte\u010bipa fis-so\u010bjetajiet Ewropej.", "Dan se ji\u0121i implimentat bil-pjan ta' azzjoni li jmiss biex ji\u0121i implimentat il-Pilastru Ewropew tad-Drittijiet So\u010bjali u l-pjan ta' azzjoni tal-UE kontra r-razzi\u017cmu.", "Huwa se jkun ukoll marbut mill-qrib mal-qafas strate\u0121iku tal-UE dwar ir-Rom g\u0127all-ugwaljanza, l-inklu\u017cjoni u l-parte\u010bipazzjoni; l-Istrate\u0121ija dwar l-Ugwaljanza bejn il-\u0120eneri 2020-2025; l-istrate\u0121ija dwar l-ugwaljanza tal-LGBTIQ 2020\u20132025, l-istrate\u0121ija imminenti g\u0127all-\u0121lieda kontra l-antisemiti\u017cmu u r-rapport dwar i\u010b-\u010bittadinanza tal-UE.", "G\u0127al Aktar Informazzjoni", "Pjan ta' azzjoni dwar l-Integrazzjoni u l-Inklu\u017cjoni tal-migranti 2021-2027", "Dokument ta' \u0126idma tal-Persunal", "Rapport dwar il-konsultazzjoni dwar l-integrazzjoni u l-inklu\u017cjoni tal-migranti u persuni li \u0121ejjin minn kuntest ta' migrazzjoni", "Anali\u017ci tat-twe\u0121ibiet g\u0127all-konsultazzjoni pubblika dwar l-integrazzjoni u l-inklu\u017cjoni tal-migranti u l-persuni li \u0121ejjin minn kuntest ta' migrazzjoni Rapport sinte\u017ci", "MEMO: Integrazzjoni u Inklu\u017cjoni", "Skeda informattiva: Il-Pjan ta' Azzjoni tal-UE dwar l-Integrazzjoni u l-Inklu\u017cjoni", "Sit web dwar l-Integrazzjoni"]}
{"url": "https://ec.europa.eu/commission/presscorner/detail/mt/IP_20_2183", "title": "L-UE tikkontribwixxi EUR 183 miljun g\u0127all-\u0127elsien mid-dejn g\u0127al 29 mill-aktar pajji\u017ci foqra u vulnerabbli fid-dinja", "category": "press_eu", "subcategory": "POLICY_AREA=DEVEL,ECOMONAFF,HREXTRELS,PR-ECOM", "date": "Sun, 22 Nov 2020 23:00:00 GMT", "text": ["L-UE se tikkontribwixxi EUR 183 miljun g\u0127all-Fond Fidu\u010bjarju ta' G\u0127ajnuna u g\u0127at-Tra\u017c\u017cin ta' Katastrofi tal-FMI g\u0127all-\u0127elsien mid-dejn f'29 pajji\u017c bi d\u0127ul baxx, li jippermettilhom i\u017cidu l-infiq so\u010bjali, ekonomiku u relatat mas-sa\u0127\u0127a tag\u0127hom b'reazzjoni g\u0127all-kri\u017ci tal-COVID-19.", "Dan il-kontribut, im\u0127abbar e\u017catt wara li s-Summit tal-G20 approva Qafas Komuni dwar it-Trattament tad-Dejn li jmur lil hinn mill-Inizjattiva dwar is-Sospensjoni tas-Servizz tad-Dejn (DSSI), huwa kompletament konformi mal-proposta tal-President tal-Kummissjoni von der Leyen g\u0127al Inizjattiva dwar l-Irkupru Globali li torbot l-investimenti u l-\u0127elsien mid-dejn mal-G\u0127anijiet ta' \u017bvilupp Sostenibbli.", "Josep Borrell, ir-Rappre\u017centant G\u0127oli tal-Unjoni g\u0127all-Affarijiet Barranin u l-Politika ta' Sigurt\u00e0, qal: \u201cL-UE qed tikkombina l-injezzjonijiet ta' fondi g\u0127at-tnaqqis rapidu tar-restrizzjonijiet ba\u0121itarji biex tg\u0127in fir-rispons immedjat \u2013 permezz ta' kontribuzzjonijiet b\u0127al din \u2013 ma' pjan fit-tul sostnut biex nassistu lill-pajji\u017ci s\u0127ab jeg\u0127lbu tempesta so\u010bjoekonomika severa, li g\u0127adha' l bog\u0127od milli tispi\u010b\u010ba.", "L-UE kienet minn ta' quddiem fl-isforzi globali biex isir aktar g\u0127all-\u0127elsien mid-dejn u g\u0127all-isforzi g\u0127ar-ristrutturar tad-dejn.", "Hija t-tama tag\u0127na li l-kontribuzzjoni tag\u0127na twitti t-triq biex ikun hemm o\u0127rajn li jing\u0127aqdu ma' dawk l-isforzi globali.\u201d", "Paolo Gentiloni, il-Kummissarju g\u0127all-Ekonomija, \u017cied jg\u0127id: \u201cIllum, l-Ewropa tag\u0127ti kontribuzzjoni importanti g\u0127all-multilaterali\u017cmu u l-\u0127elsien mid-dejn.", "L-UE b\u0127ala membru tal-G20 tappo\u0121\u0121a bil-qawwa l-Inizjattiva dwar is-Sospensjoni tas-Servizz tad-Dejn u l-Qafas Komuni l-\u0121did dwar it-Trattament tad-Dejn.", "Din il-kontribuzzjoni g\u0127all-fond fidu\u010bjarju g\u0127all-\u0127elsien mid-dejn tal-FMI hija turija ulterjuri tal-impenn sod tag\u0127na biex ng\u0127inu lill-pajji\u017ci bi d\u0127ul baxx jittrattaw il-pi\u017c tad-dejn tag\u0127hom.\u201d", "Jutta Urpilainen, il-Kummissarju g\u0127as-S\u0127ubijiet Internazzjonali, enfasizzat li: \u201cIl-Kummissjoni hija determinata li tkompli tappo\u0121\u0121a lill-pajji\u017ci s\u0127ab tag\u0127ha biex i\u017commu t-triq tag\u0127hom lejn l-SDGs minkejja sitwazzjonijiet finanzjarji serji.", "Il-livelli tad-dejn kienu di\u0121\u00e0 g\u0127oljin qabel il-kri\u017ci u f'\u0127afna pajji\u017ci issa qed isiru sempli\u010bement insostenibbli.", "G\u0127alhekk idde\u010bidejna li nikkontribwixxu EUR 183 miljun g\u0127all-\u0127elsien mid-dejn permezz tal-mekkani\u017cmu tal-FMI.\u201d", "Kristalina Georgieva, id-Direttur Mani\u0121erjali tal-FMI, \u0127adet sehem fil-Kunsill g\u0127all-Affarijiet Barranin tal-Ministeri g\u0127all-I\u017cvilupp Ewropew biex timmassimizza l-g\u0127arfien komuni tas-sitwazzjoni tad-dejn li sejra g\u0127all-ag\u0127ar f'\u0127afna pajji\u017ci, qalet: \u201cNirringrazzja \u0127afna lill-UE g\u0127all-kontribuzzjoni \u0121eneru\u017ca ta' EUR 183 miljun g\u0127as-CCRT \u2014 pass kritiku biex ting\u0127ata l-g\u0127ajnuna lill-aktar pajji\u017ci vulnerabbli tad-dinja jipprovdu kura tas-sa\u0127\u0127a u sostenn ekonomiku g\u0127an-nies tag\u0127hom matul il-pandemija li g\u0127addejja b\u0127alissa.", "L-UE u l-FMI g\u0127andhom s\u0127ubija b'sa\u0127\u0127itha dwar il-finanzjament g\u0127all-i\u017cvilupp.", "In\u0127e\u0121\u0121e\u0121 lil o\u0127rajn biex jissie\u0127bu mal-UE u l-kontributuri l-o\u0127rajn tag\u0127na fl-g\u0127oti lis-CCRT.", "Il-kontribuzzjonijiet mill-pajji\u017ci membri tag\u0127na huma strumentali biex ng\u0127inu lill-Fond jappo\u0121\u0121a l-aktar pajji\u017ci vulnerabbli.\u201d", "L-UE qieg\u0127da fuq quddiem nett fis-s\u0127ubijiet internazzjonali", "Il-fondi tal-UE mg\u0127oddija permezz tal-Fond Fidu\u010bjarju ta' G\u0127ajnuna u g\u0127at-Tra\u017c\u017cin ta' Katastrofi (CCRT) se jipprovdu \u0127elsien mis-servizz tad-dejn lil 29 mill-aktar pajji\u017ci foqra u vulnerabbli fid-dinja.", "Is-CCRT i\u0127allas djun dovuti lill-FMI g\u0127al pajji\u017ci membri eli\u0121ibbli bi d\u0127ul baxx li jintlaqtu mill-aktar di\u017castri naturali katastrofi\u010bi jew li qed ji\u0121\u0121ieldu di\u017castri tas-sa\u0127\u0127a pubblika \u2014 b\u0127al epidemiji jew pandemiji globali.", "Dan jippermettilhom jilliberaw ir-ri\u017corsi biex jissodisfaw il-\u0127ti\u0121ijiet e\u010b\u010bezzjonali tal-bilan\u010b tal-pagamenti ma\u0127luqa mid-di\u017castru minflok ma jkollhom jassenjaw dawk ir-ri\u017corsi g\u0127as-servizz tad-dejn.", "L-esperjenza mill-ewwel \u017cew\u0121 porzjonijiet ta' sitt xhur ta' \u0127elsien permezz tas-CCRT uriet li l-pajji\u017ci benefi\u010bjarji kienu kapa\u010bi jag\u0127tu spinta lill-infiq prijoritarju ppro\u0121ettat tag\u0127hom g\u0127all-2020 b'xi 1.2 punt per\u010bentwali tal-PDG; bin-nefqa fuq is-sa\u0127\u0127a u l-protezzjoni so\u010bjali ti\u017cdied, b\u0127ala medja, b'madwar 0.5 punti per\u010bentwali.", "Benefi\u010b\u010bju po\u017cittiv ie\u0127or minn dan l-appo\u0121\u0121 ta' likwidit\u00e0 fuq perjodu qasir huwa li dan se jikkontribwixxi wkoll g\u0127all-istabbilt\u00e0 makroekonomika tal-pajji\u017ci.", "B'din il-kontribuzzjoni ta' EUR 183 miljun, l-UE ssir l-akbar donatur lis-CCRT, li s'issa r\u010beviet aktar minn USD 500 miljun f'g\u0127otjiet ming\u0127and pajji\u017ci donaturi.", "Sfond", "Il-pajji\u017ci bi d\u0127ul baxx qed jiffa\u010b\u010baw \u0127ti\u0121ijiet kbar ta' likwidit\u00e0 fit-terminu l-qasir, li jxekklu l-kapa\u010bit\u00e0 tag\u0127hom li jsibu l-fondi me\u0127tie\u0121a biex jindirizzaw il-kri\u017ci tal-COVID-19, u jqanqlu t\u0127assib dwar kri\u017ci s\u0127i\u0127a tad-dejn estern.", "L-UE, b\u0127ala attur globali, tista' tg\u0127in biex il-\u0127elsien mid-dejn ji\u0121i integrat fi djalogu ta' politika usa', strate\u0121iji u azzjonijiet ta' finanzjament, sabiex \u201cnibnu mill-\u0121did a\u0127jar\u201d.", "Il-pajji\u017ci eli\u0121ibbli g\u0127as-CCRT huma dawk eli\u0121ibbli g\u0127al self kon\u010bessjonali permezz tal-Fond Fidu\u010bjarju g\u0127at-Tnaqqis tal-Faqar u g\u0127at-Tkabbir (PRGT) tal-FMI u li l-livell annwali tal-introjtu gross nazzjonali per capita tag\u0127hom huwa inqas minn USD 1,175.", "Il-pajji\u017ci vulnerabbli milquta l-aktar mill-kri\u017ci tal-COVID-19 jibbenefikaw mis-CCRT.", "Dawn jinkludu: L-Afganistan, il-Benin, il-Burkina Faso, il-Burundi, ir-Repubblika \u010aentru-Afrikana, i\u010b-Chad, Comoros, ir-Repubblika Demokratika tal-Kongo, il-Djibouti, l-Etjopja, il-Gambja, il-Guinea, il-Guinea-Bissau, il-Haiti, il-Liberja, Madagascar, il-Malawi, il-Mali, Il-Mozambique, in-Nepal, in-Ni\u0121er, ir-Rwanda, S\u00e3o Tom\u00e9 u Pr\u00edncipe, Sierra Leone, il-G\u017cejjer Solomon, it-Tanzanija, it-Ta\u0121ikistan, it-Togo u l-Jemen.", "Il-valur mi\u017cjud tal-UE g\u0127as-CCRT", "G\u0127al Aktar Informazzjoni", "Ir-rispons globali tal-UE g\u0127all-COVID-19"]}
{"url": "https://ec.europa.eu/commission/presscorner/detail/mt/IP_20_2165", "title": "Media awdjovi\u017civa: Il-Kummissjoni tifta\u0127 pro\u010beduri ta' ksur kontra 23 Stat Membru talli naqsu milli jittrasponu d-Direttiva dwar il-kontenut awdjovi\u017civ", "category": "press_eu", "subcategory": "POLICY_AREA=DIGAG,PR-DIGITAL", "date": "Sun, 22 Nov 2020 23:00:00 GMT", "text": ["Illum, il-Kummissjoni Ewropea nediet pro\u010beduri ta' ksur kontra 23 Stat Membru u kontra r-Renju Unit talli naqsu milli jippromulgaw ir-regoli l-\u0121odda li jirregolaw il-koordinazzjoni madwar l-UE tal-media awdjovi\u017civa kollha, kemm ix-xandiriet televi\u017civi tradizzjonali kif ukoll is-servizzi on-demand, u l-pjattaformi ta' video-sharing.", "Dawn ir-regoli l-\u0121odda tal-UE g\u0127andhom l-g\u0127an li jo\u0127olqu qafas regolatorju adattat g\u0127all-era di\u0121itali, li jwassal g\u0127al xenarju awdjovi\u017civ aktar sikur u diversifikat.", "Isa\u0127\u0127u l-protezzjoni tat-telespettaturi, b'attenzjoni partikolari g\u0127as-sikurezza ta' dawk l-aktar vulnerabbli, b\u0127all-minorenni, u g\u0127all-estensjoni tar-regoli rigward id-diskors ta' mibeg\u0127da g\u0127all-pjattaformi ta' video-sharing, u jrawmu d-diversit\u00e0 kulturali fil-media awdjovi\u017civa, filwaqt li fl-istess \u0127in jintrodu\u010bu g\u0127all-ewwel darba rekwi\u017citi \u0121odda ta' indipendenza g\u0127ar-regolaturi nazzjonali tal-media u jissalvagwardjaw il-plurali\u017cmu tal-media.", "L-iskadenza g\u0127at-traspo\u017cizzjoni tad-Direttiva riveduta dwar is-Servizzi tal-Media Awdjovi\u017civa fil-le\u0121i\u017clazzjoni nazzjonali kienet id-19 ta' Settembru 2020 u d-Danimarka, l-Ungerija, in-Netherlands u l-I\u017cvezja biss innotifikaw il-mi\u017curi ta' traspo\u017cizzjoni u ddikjaraw in-notifika tag\u0127hom b\u0127ala kompluta.", "G\u0127alhekk, il-Kummissjoni bag\u0127tet l-ittri ta' avvi\u017c formali lill-Bel\u0121ju, lill-Bulgarija, li\u010b-\u010aekja, lill-\u0120ermanja, lill-Estonja, lill-Irlanda, lil Gre\u010bja, lil Spanja, lil Franza, lill-Kroazja, lill-Italja, lil \u010aipru, lil-Latvja, lil-Litwanja, lil-Lussemburgu, lil Malta, lill-Awstrija, lill-Polonja, lill-Portugall, lir-Rumanija, lis-Slovenja, lis-Slovakkja, lill-Finlandja u lir-Renju Unit, biex titlobhom jipprovdu aktar informazzjoni.", "Issa g\u0127andhom xahrejn biex iwie\u0121bu.", "Il-Vi\u010bi President E\u017cekuttiv g\u0127al Ewropa Lesta g\u0127all-Era Di\u0121itali, Margrethe Vestager, qalet: \u201cIrridu kundizzjonijiet ekwi g\u0127all-atturi kollha tal-media u rridu nipprote\u0121u a\u0127jar lit-tfal u lill-konsumaturi meta ja\u010b\u010bessaw il-kontenut awdjovi\u017civ.", "Irridu wkoll ni\u017cguraw aktar diversit\u00e0 fuq il-pjattaformi video-on-demand u no\u0127olqu xenarju awdjovi\u017civ aktar \u0121ust.", "Din hija r-ra\u0121uni g\u0127aliex g\u0127andna regoli komuni.", "Id-Direttiva dwar is-Servizzi tal-Media Awdjovi\u017civa jist\u0127oqqilha l-isforz kollettiv kollu tag\u0127na.", "Din hija kisba importanti, li se trawwem id-diversit\u00e0 kulturali fis-servizzi tal-media awdjovi\u017civa.\u201d", "Il-Vi\u010bi President g\u0127all-Valuri u t-Trasparenza, V\u011bra Jourov\u00e1, qalet: \u201cWasal i\u017c-\u017cmien li l-Istati Membri kollha jittrasponu r-regoli u jittrasponuhom tajjeb.", "Id-Direttiva riveduta dwar is-Servizzi tal-Media Awdjovi\u017civa hija bi\u010b\u010ba le\u0121i\u017clazzjoni ewlenija g\u0127all-plurali\u017cmu tal-media.", "Issa\u0127\u0127a\u0127 l-indipendenza tar-regolaturi tal-media, t\u0127e\u0121\u0121e\u0121 it-trasparenza tas-sjieda tal-media u tippromwovi l-litteri\u017cmu fil-media.\u201d", "Il-Kummissarju g\u0127as-Suq Intern, Thierry Breton, qal: \u201cSentejn ilu, idde\u010bidejna b'mod kollettiv - inklu\u017c l-Istati Membri - li na\u0121\u0121ornaw ir-regoli tal-UE dwar il-kontenut awdjovi\u017civ.", "Dawn ir-regoli jipprote\u0121u a\u0127jar lit-telespettaturi - b'mod partikolari dawk l-aktar vulnerabbli b\u0127all-minorenni - irawmu d-diversit\u00e0 kulturali u jissalvagwardjaw il-plurali\u017cmu tal-media.", "Madankollu, dawn ma j\u0121ibu l-ebda wie\u0127ed minn dawn il-benefi\u010b\u010bji jekk jibqg\u0127u fuq il-karta.", "Nappella lill-Istati Membri biex jippromulgaw dawn ir-regoli ming\u0127ajr aktar dewmien biex ji\u017cguraw ambjent online aktar sikur, aktar \u0121ust u aktar diversifikat.\u201d", "Id-Direttiva attwali tal-UE dwar is-Servizzi tal-Media Awdjovi\u017civa tirregola l-koordinazzjoni madwar l-UE tal-le\u0121i\u017clazzjoni nazzjonali dwar is-servizzi tal-media awdjovi\u017civa, kemm ix-xandiriet televi\u017civi tradizzjonali kif ukoll is-servizzi on-demand, u l-pjattaformi ta' video-sharing.", "Madankollu, ix-xenarju medjatiku nbidel b'mod drastiku f'inqas minn g\u0127axar snin.", "Miljuni ta' Ewropej, spe\u010bjalment i\u017c-\u017cg\u0127a\u017cag\u0127, jaraw il-kontenut online, on demand u fuq apparat mobbli differenti.", "Filwaqt li qieset dawn l-i\u017cviluppi \u0121odda, f'Mejju 2016, il-Kummissjoni pproponiet revi\u017cjoni tad-Direttiva dwar is-Servizzi tal-Media Awdjovi\u017civa li kienet tinkludi appro\u010b\u010b \u0121did g\u0127all-pjattaformi online ta' disseminazzjoni ta' kontenut awdjovi\u017civ.", "F'\u0120unju 2018, il-Parlament Ewropew u l-Kunsill la\u0127qu ftehim politiku dwar ir-regoli riveduti, li \u0121ew adottati mill-Parlament Ewropew u mill-Kunsill tal-Unjoni Ewropea f'Novembru 2018.", "L-g\u0127an ewlieni tad-Direttiva huwa li to\u0127loq u ti\u017cgura l-funzjonament xieraq ta' suq uniku Ewropew g\u0127as-servizzi tal-media awdjovi\u017civa, filwaqt li tikkontribwixxi g\u0127all-promozzjoni tad-diversit\u00e0 kulturali, tipprovdi livell adegwat ta' protezzjoni tal-konsumatur u tissalvagwardja l-plurali\u017cmu tal-media.", "L-istati membri kellhom 21 xahar biex jittrasponu d-Direttiva fil-le\u0121islazzjoni nazzjonali.", "Biex ti\u017cgura li r-regoli l-\u0121odda ji\u0121u promulgati f'waqthom, matul dawn l-a\u0127\u0127ar snin, il-Kummissjoni appo\u0121\u0121at lill-awtoritajiet tal-Istati Membri, inklu\u017c permezz tal-Kumitat ta' Kuntatt u l-Grupp ta' Regolaturi Ewropej g\u0127as-Servizzi tal-Media Awdjovi\u017civa (ERGA) dwar it-traspo\u017cizzjoni tal-AVMSD.", "Il-Kummissjoni ppubblikat ukoll linji gwida dwar xog\u0127lijiet Ewropej u pjattaformi ta' video-sharing.", "Id-Direttiva riveduta dwar is-Servizzi tal-Media Awdjovi\u017civa (UE) 2018/1808", "Il-Kummissjoni tie\u0127u aktar passi biex tippromwovi x-xog\u0127lijiet awdjovi\u017civi Ewropej u tipprote\u0121i lit-telespettaturi vulnerabbli \u2013 Stqarrija g\u0127all-istampa", "Linji Gwida dwar id-Direttiva riveduta dwar is-Servizzi tal-Media Awdjovi\u017civa \u2013 Mistoqsijiet u Twe\u0121ibiet", "Is-Suq Uniku Di\u0121itali: regoli a\u0121\u0121ornati dwar il-media awdjovi\u017civa - Mistoqsijiet u Twe\u0121ibiet (is-7 ta' \u0120unju 2018)", "Id-Direttiva attwali dwar is-Servizzi tal-Media Awdjovi\u017civa", "Prin\u010bipji \u0121enerali li jirregolaw is-Servizzi tal-Media Awdjovi\u017civa fil-livell Ewropew", "Pro\u010bedura ta' ksur"]}
{"url": "https://ec.europa.eu/commission/presscorner/detail/mt/IP_20_2168", "title": "Titjib notevoli fil-kwalit\u00e0 tal-arja tal-Ewropa matul dawn l-a\u0127\u0127ar g\u0127axar snin, inqas imwiet marbuta mat-tni\u0121\u0121is", "category": "press_eu", "subcategory": "POLICY_AREA=ENVIRO,COVID-19", "date": "Sun, 22 Nov 2020 23:00:00 GMT", "text": ["Kwalit\u00e0 tal-arja a\u0127jar wasslet g\u0127al tnaqqis sinifikanti fl-imwiet prematuri matul dawn l-a\u0127\u0127ar g\u0127axar snin fl-Ewropa.", "Madankollu, l-a\u0127\u0127ar data uffi\u010bjali tal-A\u0121enzija Ewropea g\u0127all-Ambjent (EEA) turi li kwa\u017ci l-Ewropej kollha g\u0127adhom ibatu minn tni\u0121\u0121is tal-arja, li jwassal g\u0127al madwar 400 000 mewta prematura fil-kontinent kollu.", "Ir-rapport tal-EEA \u201cIl-kwalit\u00e0 tal-arja fl-Ewropa \u2014 Rapport tal-2020\u201d juri li sitt Stati Membri qab\u017cu l-valur limitu tal-Unjoni Ewropea g\u0127all-materja partikolata fina (PM2.5) fl-2018: il-Bulgarija, il-Kroazja, i\u010b-\u010aekja, l-Italja, il-Polonja u r-Rumanija.", "Erba' pajji\u017ci biss fl-Ewropa \u2014 l-Estonja, il-Finlandja, l-I\u017clanda u l-Irlanda \u2014 kellhom kon\u010bentrazzjonijiet ta' materja partikolata fina li kienu ta\u0127t il-valuri tal-linji gwida aktar stretti tal-Organizzazzjoni Dinjija tas-Sa\u0127\u0127a (WHO).", "Ir-rapport tal-EEA jinnota li g\u0127ad hemm lakuna bejn il-limiti legali tal-kwalit\u00e0 tal-arja tal-UE u l-linji gwida tad-WHO, kwistjoni li l-Kummissjoni Ewropea tfittex li tindirizza b'revi\u017cjoni tal-istandards tal-UE skont il-Pjan ta' Azzjoni ta' Tni\u0121\u0121is \u017bero.", "L-anali\u017ci l-\u0121dida tal-EEA hija bba\u017cata fuq l-a\u0127\u0127ar data uffi\u010bjali dwar il-kwalit\u00e0 tal-arja minn aktar minn 4 000 stazzjon ta' monitora\u0121\u0121 fl-Ewropa kollha fl-2018.", "Skont il-valutazzjoni tal-EEA, l-esponiment g\u0127all-materja partikolata fina kkaw\u017ca madwar 417 000 mewta prematura f'41 pajji\u017c Ewropew fl-2018.", "Madwar 379 000 minn dawk l-imwiet se\u0127\u0127ew fl-EU-28 filwaqt li 54 000 u 19 000 mewta prematura \u0121ew attribwiti g\u0127ad-diossidu tan-nitro\u0121enu (NO2) u g\u0127all-o\u017conu fil-livell tal-art (O3), rispettivament.", "(It-tliet \u010bifri huma stimi separati u n-numri ma g\u0127andhomx jing\u0127addu flimkien biex ji\u0121i evitat l-g\u0127add doppju).", "Ir-rapport tal-EEA juri li l-politiki tal-UE, nazzjonali u lokali u t-tnaqqis tal-emissjonijiet f'setturi ewlenin tejbu l-kwalit\u00e0 tal-arja fl-Ewropa kollha.", "Mill-2000, l-emissjonijiet ta' sustanzi ewlenin li jni\u0121\u0121su l-arja, inklu\u017ci l-ossidi tan-nitro\u0121enu (NOx), mit-trasport naqsu b'mod sinifikanti, minkejja \u017c-\u017cieda fid-domanda tal-mobbilt\u00e0 u \u017c-\u017cieda asso\u010bjata fl-emissjonijiet tal-gassijiet serra tas-settur.", "L-emissjonijiet ta' sustanzi ni\u0121\u0121iesa mill-provvista tal-ener\u0121ija raw ukoll tnaqqis kbir filwaqt li l-progress fit-tnaqqis tal-emissjonijiet mill-bini u l-agrikoltura kien kajman.", "Bis-sa\u0127\u0127a ta' kwalit\u00e0 tal-arja a\u0127jar, madwar 60 000 persuna inqas mietu qabel i\u017c-\u017cmien min\u0127abba tni\u0121\u0121is tal-materja partikolata fina fl-2018, meta mqabbel mal-2009.", "G\u0127ad-diossidu tan-nitro\u0121enu, it-tnaqqis huwa sa\u0127ansitra akbar min\u0127abba li l-imwiet prematuri naqsu b'madwar 54 % matul l-a\u0127\u0127ar g\u0127axar snin.", "L-implimentazzjoni kontinwa tal-politiki ambjentali u klimati\u010bi fl-Ewropa kollha hija fattur ewlieni tat-titjib.", "\u201cHija a\u0127bar tajba li l-kwalit\u00e0 tal-arja qed titjieb bis-sa\u0127\u0127a tal-politiki ambjentali u klimati\u010bi li a\u0127na qeg\u0127din nimplimentaw.", "I\u017cda ma nistg\u0127ux ninjoraw l-aspett negattiv \u2014 l-g\u0127add ta' mwiet prematuri fl-Ewropa min\u0127abba li t-tni\u0121\u0121is tal-arja g\u0127adu g\u0127oli wisq.", "Bil-Patt Ekolo\u0121iku Ewropew stabbilixxejna ambizzjoni g\u0127alina li nnaqqsu t-tipi kollha ta' tni\u0121\u0121is g\u0127al \u017cero.", "Jekk irridu nirnexxu u nipprote\u0121u bis-s\u0127i\u0127 is-sa\u0127\u0127a tan-nies u tal-ambjent, je\u0127tie\u0121 li nkomplu nnaqqsu t-tni\u0121\u0121is tal-arja u nallinjaw l-istandards tal-kwalit\u00e0 tal-arja tag\u0127na aktar mill-qrib mar-rakkomandazzjonijiet tal-Organizzazzjoni Dinjija tas-Sa\u0127\u0127a.", "A\u0127na se n\u0127arsu lejn dan fil-Pjan ta' Azzjoni tag\u0127na li jmiss\u201d qal Il-Kummissarju g\u0127all-Ambjent, l-O\u010beani u s-Sajd, Virginijus Sinkevi\u010diu.", "\u201cId-data tal-EEA turi li l-investiment fi kwalit\u00e0 tal-arja a\u0127jar huwa investiment g\u0127al sa\u0127\u0127a u produttivit\u00e0 a\u0127jar g\u0127all-Ewropej kollha.", "Politiki u azzjonijiet li huma konsistenti mal-ambizzjoni tal-Ewropa ta' tni\u0121\u0121is \u017cero, iwasslu g\u0127al \u0127ajja itwal u aktar b'sa\u0127\u0127itha u so\u010bjetajiet aktar re\u017ciljenti,\u201d qal id-Direttur E\u017cekuttiv tal-EEA, Hans Bruyninckx.", "Dan l-a\u0127\u0127ar il-Kummissjoni Ewropea ppubblikat pjan direzzjonali g\u0127all-Pjan ta' Azzjoni tal-UE G\u0127al Ambizzjoni ta' Tni\u0121\u0121is \u017bero, li huwa parti mill-Patt Ekolo\u0121iku Ewropew.", "Il-kwalit\u00e0 tal-arja u l-COVID-19", "Ir-rapport tal-EEA fih ukoll \u0127arsa \u0121enerali lejn ir-rabtiet bejn il-pandemija tal-COVID-19 u l-kwalit\u00e0 tal-arja.", "Valutazzjoni aktar dettaljata tad-data provi\u017corja tal-EEA g\u0127all-2020 u l-immudellar ta' appo\u0121\u0121 mis-Servizz ta' Monitora\u0121\u0121 tal-Atmosfera ta' Copernicus (CAMS), jikkonferma valutazzjonijiet pre\u010bedenti li juru tnaqqis sa 60 % ta' \u010berti sustanzi li jni\u0121\u0121su l-arja f'\u0127afna pajji\u017ci Ewropej fejn \u0121ew implimentati mi\u017curi ta' lockdown fir-rebbieg\u0127a tal-2020.", "L-EEA g\u0127ad ma g\u0127andhiex stimi dwar l-impatti po\u017cittivi potenzjali fuq is-sa\u0127\u0127a tal-arja aktar nadifa matul l-2020.", "Ir-rapport jinnota wkoll li l-esponiment fit-tul g\u0127as-sustanzi li jni\u0121\u0121su l-arja jikkaw\u017ca mard kardjovaskulari u respiratorju, li t-tnejn li huma \u0121ew identifikati b\u0127ala fatturi ta' riskju g\u0127all-mewt f'pazjenti bil-COVID-19.", "Madankollu, il-kaw\u017calit\u00e0 bejn it-tni\u0121\u0121is tal-arja u s-severit\u00e0 tal-infezzjonijiet tal-COVID-19 mhijiex \u010bara u hija me\u0127tie\u0121a aktar ri\u010berka epidemjolo\u0121ika.", "Kuntest", "It-tg\u0127arrif tal-EEA, valutazzjonijiet tal-EEA tar-riskju g\u0127as-sa\u0127\u0127a mit-tni\u0121\u0121is tal-arja, jipprovdi \u0127arsa \u0121enerali lejn kif l-EEA tikkalkula l-istimi tag\u0127ha dwar l-impatti fuq is-sa\u0127\u0127a ta' kwalit\u00e0 \u0127a\u017cina tal-arja.", "L-impatti tal-esponiment g\u0127at-tni\u0121\u0121is tal-arja fuq is-sa\u0127\u0127a huma diversi, u jvarjaw minn infjammazzjoni tal-pulmun g\u0127al imwiet prematuri.", "L-Organizzazzjoni Dinjija tas-Sa\u0127\u0127a qieg\u0127da tevalwa l-evidenza xjentifika li qieg\u0127da ti\u017cdied li torbot it-tni\u0121\u0121is tal-arja ma' impatti differenti fuq is-sa\u0127\u0127a sabiex tipproponi linji gwida \u0121odda.", "Fil-valutazzjoni tar-riskju g\u0127as-sa\u0127\u0127a tal-EEA, il-mortalit\u00e0 tintg\u0127a\u017cel b\u0127ala l-e\u017citu tas-sa\u0127\u0127a li huwa kkwantifikat, peress li hija dik li g\u0127aliha l-evidenza xjentifika hija l-aktar robusta.", "Il-mortalit\u00e0 min\u0127abba l-esponiment fit-tul g\u0127at-tni\u0121\u0121is tal-arja ti\u0121i stmata permezz ta' \u017cew\u0121 metri\u010bi differenti: \u201cimwiet prematuri\u201d u \u201csnin ta' \u0127ajja mitlufa\u201d.", "Dawn l-istimi jipprovdu kejl tal-impatt \u0121enerali tat-tni\u0121\u0121is tal-arja fuq popolazzjoni partikolari u, pere\u017cempju, in-numri ma jistg\u0127ux ji\u0121u assenjati lil individwi spe\u010bifi\u010bi li jg\u0127ixu f'post \u0121eografiku spe\u010bifiku.", "L-impatti fuq is-sa\u0127\u0127a ji\u0121u stmati separatament g\u0127at-tliet sustanzi ni\u0121\u0121iesa (PM2.5, NO2 u O3).", "Dawn in-numri ma jistg\u0127ux jing\u0127addu flimkien biex ji\u0121u ddeterminati l-impatti totali fuq is-sa\u0127\u0127a, peress li dan jista' jwassal g\u0127al g\u0127add doppju ta' persuni li huma esposti g\u0127al livelli g\u0127oljin ta' aktar minn sustanza ni\u0121\u0121iesa wa\u0127da."]}
{"url": "https://ec.europa.eu/commission/presscorner/detail/mt/IP_20_1499", "title": "Inizjattiva ta\u010b-\u010aittadini Ewropej: Il-Kummissjoni tidde\u010biedi li tirre\u0121istra l-inizjattiva \u201cDritt g\u0127al Kura\u201d", "category": "press_eu", "subcategory": "POLICY_AREA=JFRC", "date": "Thu, 20 Aug 2020 22:00:00 GMT", "text": ["Illum il-Kummissjoni Ewropea dde\u010bidiet li tirre\u0121istra Inizjattiva ta\u010b-\u010aittadini Ewropej (ECI, European Citizens' Initiative) intitolata \u201cDritt g\u0127al Kura\u201d.", "L-organizzaturi tal-ECI jitolbu lill-Unjoni \u201ctqieg\u0127ed is-sa\u0127\u0127a pubblika qabel il-qlig\u0127 privat [u] tag\u0127mel il-va\u010b\u010bini u t-trattamenti kontra l-pandemija beni pubbli\u010bi globali, li jkunu a\u010b\u010bessibbli b'xejn g\u0127al kul\u0127add\u201d.", "L-ECI telenka l-objettivi li \u0121ejjin:", "Il-Kummissjoni tqis li l-ECI hija legalment ammissibbli, peress li tissodisfa l-kundizzjonijiet me\u0127tie\u0121a, u g\u0127alhekk idde\u010bidiet li tirre\u0121istraha.", "Il-Kummissjoni ma analizzatx il-kontenut tal-ECI f'dan l-istadju.", "Il-passi li jmiss", "Wara r-re\u0121istrazzjoni tal-lum tal-ECI, l-organizzaturi jistg\u0127u fis-sitt xhur li \u0121ejjin jibdew pro\u010bess ta' sena ta' \u0121bir ta' firem ta' appo\u0121\u0121.", "Jekk l-ECI tir\u010bievi miljun dikjarazzjoni ta' appo\u0121\u0121 fi \u017cmien sena minn tal-anqas seba' Stati Membri differenti, il-Kummissjoni jkollha tirrea\u0121ixxi fi \u017cmien sitt xhur.", "Il-Kummissjoni tista' tidde\u010biedi li ssegwi din it-talba, jew le, u tag\u0127\u017cel x'tag\u0127\u017cel trid tispjega r-ra\u0121unament tag\u0127ha.", "Sfond", "L-Inizjattiva ta\u010b-\u010aittadini Ewropej \u0121iet introdotta bit-Trattat ta' Lisbona b\u0127ala g\u0127odda li tistabbilixxi a\u0121enda f'idejn i\u010b-\u010bittadini.", "Din tnediet uffi\u010bjalment f'April 2012.", "Ladarba ti\u0121i re\u0121istrata formalment, Inizjattiva ta\u010b-\u010aittadini Ewropej tippermetti li miljun \u010bittadin minn tal-inqas kwart tal-Istati Membri tal-UE jistiednu lill-Kummissjoni Ewropea tipproponi att legali f'oqsma li l-Kummissjoni g\u0127andha s-setg\u0127a biex dan tag\u0127mlu.", "Il-kundizzjonijiet ta' ammissibbilt\u00e0 huma li: (1) l-azzjoni proposta ma taqax manifestament barra mill-ambitu tas-setg\u0127at tal-Kummissjoni biex tressaq proposta g\u0127al att legali, (2) ma tkunx manifestament abbu\u017civa, frivola jew vessatorja u (3) ma tmurx manifestament kontra l-valuri tal-Unjoni.", "Mill-bidu tal-ECI, il-Kummissjoni rre\u0121istrat total ta' 75 Inizjattiva ta\u010b-\u010aittadini u rrifjutat 26.", "G\u0127al Aktar Informazzjoni", "L-ECI \u201cDritt g\u0127al Kura\u201d", "Inizjattiva ta\u010b-\u010aittadini Ewropej \u2013 sit web", "Inizjattivi ta\u010b-\u010aittadini Ewropej li b\u0127alissa qed ji\u0121bru l-firem", "Il-Forum tal-Inizjattiva ta\u010b-\u010aittadini Ewropej", "Il-kampanja #EUTakeTheInitiative"]}
{"url": "https://ec.europa.eu/commission/presscorner/detail/mt/IP_20_1494", "title": "Il-coronavirus: Il-Kummissjoni tissokta b'ta\u0127didiet \u0121odda biex tkompli twessa' l-portafoll tat-tilqimiet", "category": "press_eu", "subcategory": "POLICY_AREA=HEALTHPOL,COVID-19", "date": "Wed, 19 Aug 2020 22:00:00 GMT", "text": ["Illum il-Kummissjoni Ewropea kkonkludiet ta\u0127ditiet esploratorji ma' CureVac biex tinxtara tilqima potenzjali kontra l-COVID-19.", "Dan wara l-passi po\u017cittivi ma' Sanofi-GSK tal-31 ta' Lulju u ma' Johnson & Johnson fit-13 ta' Awwissu, u wara l-iffirmar ta' Ftehim ta' Xiri Anti\u010bipat ma' AstraZeneca fl-14 ta' Awwissu.", "Bil-kuntratt previst ma' CureVac, l-Istati Membri kollha tal-UE jkunu jistg\u0127u jixtru t-tilqima, kif ukoll li jag\u0127tuha b'donazzjoni lil pajji\u017ci bi d\u0127ul aktar baxx u medju jew jg\u0127adduha lill-pajji\u017ci Ewropej.", "Hu anti\u010bipat li l-Kummissjoni jkollha fis-se\u0127\u0127 qafas kuntrattwali g\u0127ax-xiri inizjali ta' 225 miljun do\u017ca f'isem l-Istati Membri kollha tal-UE ladarba ti\u0121i ppruvata tilqima sikura u effettiva kontra l-COVID-19,.", "Il-Kummissjoni g\u0127adha g\u0127addejja b'ta\u0127ditiet intensivi ma' manifatturi o\u0127ra tat-tilqim.", "Ursula von der Leyen, il-President tal-Kummissjoni Ewropea, qalet: \u201cIl-Kummissjoni Ewropea qed twettaq il-weg\u0127da tag\u0127ha li ti\u017cgura a\u010b\u010bess malajr li\u010b-\u010bittadini Ewropej u lid-dinja g\u0127al tilqima sikura li tipprote\u0121ina kontra l-coronavirus.", "Kull sessjoni ta' ta\u0127ditiet li nikkonkludu mal-industrija tal-farma\u010bewtika hi pass eqreb lejn il-mira li neg\u0127lbu dan il-virus.", "Fil-jiem li \u0121ejjin se jkollna ftehim ma' CureVac, impri\u017ca Ewropea innovattiva li di\u0121\u00e0 ng\u0127atat finanzjament tal-UE biex tipprodu\u010bi tilqima fl-Ewropa.", "U n-negozjati tag\u0127na se jissoktaw ma' kumpaniji o\u0127rajn biex insibu t-teknolo\u0121ija li tipprote\u0121ina lkoll.\u201d", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari, qalet: \u201cIllum ikkonkludejna ta\u0127ditiet mal-kumpanija Ewropea CureVac biex in\u017cidu \u010b-\u010bansijiet li jkollna tilqima effettiva kontra l-coronavirus.", "Se nibqg\u0127u na\u0127dmu spalla ma' spalla mal-Istati Membri u mal-i\u017cviluppaturi tat-tilqim biex nil\u0127qu l-g\u0127anijiet tal-Istrate\u0121ija Ewropea g\u0127all-Va\u010b\u010bini, li jkollna tilqima g\u0127al kul\u0127add.\u201d", "CureVac hi kumpanija Ewropea u pijuniera fl-i\u017cvilupp ta' tilqimiet ta' klassi g\u0127alkollox \u0121dida, abba\u017ci tal-RNA messa\u0121\u0121iera (mRNA) li titwassal fi\u010b-\u010belloli b'nonoparti\u010belli lipidi.", "Il-pjattaforma tat-tilqima \u0121iet \u017cviluppata tul l-g\u0127axar snin li g\u0127addew.", "Il-prin\u010bipju ba\u017ciku hu li din il-molekula tintu\u017ca b\u0127ala trasportatur tad-data g\u0127all-informazzjoni, li permezz tag\u0127ha l-\u0121isem stess ikun kapa\u010bi ji\u0121\u0121enera s-sustanzi attivi tieg\u0127u stess biex ji\u0121\u0121ieled bosta mard.", "It-ta\u0127ditiet esploratorji konklu\u017ci llum huma ma\u0127suba li jwasslu g\u0127al Ftehim Anti\u010bipat ta' Xiri Anti\u010bipat ffinanzjat bl-Istrument g\u0127all-Appo\u0121\u0121 ta' Emer\u0121enza, li jinkludi fondi apposta biex jin\u0127oloq portafoll ta' tilqimiet potenzjali bi profili differenti u mag\u0127mulin minn kumpaniji differenti.", "Kuntest", "Fis-6 ta' Lulju, il-Bank Ewropew tal-Investiment u CureVac iffirmaw ftehim ta' self ta' \u20ac75 miljun g\u0127all-i\u017cvilupp u l-produzzjoni fuq skala kbira ta' tilqimiet, fosthom it-tilqima kandidata ta' CureVac kontra l-COVID-19.", "Il-konklu\u017cjoni tal-lum tat-ta\u0127ditiet esploratorji ma' CureVac hi pass importanti lejn il-konklu\u017cjoni ta' Ftehim ta' Xiri Anti\u010bipat, u g\u0127alhekk biex titwettaq l-Istrate\u0121ija Ewropea g\u0127all-Va\u010b\u010bini li adottat il-Kummissjoni fis-17 ta' \u0120unju 2020.", "Din l-Istrate\u0121ija timmira li ti\u017cgura li \u010b-\u010bittadini Ewropej kollha jkollhom tilqimiet ta' kwalit\u00e0 g\u0127olja, sikuri, effettivi u affordabbli fi \u017cmien 12 sa 18-il xahar.", "Biex tag\u0127mel dan, u flimkien mal-Istati Membri, il-Kummissjoni qed tasal g\u0127al Ftehimiet ta' Xiri Anti\u010bipat ma' produtturi tat-tilqim li jirri\u017cervaw jew jag\u0127tu d-dritt lill-Istati Membri li jixtru numru spe\u010bifiku ta' do\u017ci ta' tilqima b'\u010bertu prezz, malli din it-tilqima ssir disponibbli.", "Il-Kummissjoni Ewropea hi impenjata wkoll li ti\u017cgura li kull min je\u0127tie\u0121 tilqima, ikollu a\u010b\u010bess g\u0127aliha, ikun fejn ikun fid-dinja.", "\u0126add mhu sikur jekk ma jkunx sikur kul\u0127add.", "G\u0127alhekk mill-4 ta' Mejju 2020 sal-lum \u0121abret madwar \u20ac16-il biljun permezz tar-Rispons Globali g\u0127all-Coronavirus, l-azzjoni dinjija g\u0127al a\u010b\u010bess universali g\u0127al testijiet, trattamenti u tilqimiet kontra l-coronavirus u g\u0127all-irkupru dinji.", "G\u0127al aktar informazzjoni", "L-Istrate\u0121ija tal-UE g\u0127all-Va\u010b\u010bini", "Ir-Rispons tal-UE g\u0127all-Coronavirus"]}
{"url": "https://ec.europa.eu/commission/presscorner/detail/mt/STATEMENT_20_1476", "title": "Dikjarazzjoni mir-Rappre\u017centant G\u0127oli / il-Vi\u010bi President Josep Borrell u l-Kummissarju g\u0127all-Mani\u0121\u0121ar ta' Kri\u017cijiet Janez Lenar\u010di\u010d dwar il-Jum Dinji tal-G\u0127ajnuna Umanitarja 2020", "category": "press_eu", "subcategory": "POLICY_AREA=ICHACR", "date": "Mon, 17 Aug 2020 22:00:00 GMT", "text": ["\u201cBil-quddiem g\u0127all-Jum Umanitarju Dinji, Illum qed nag\u0127tu \u0121ie\u0127 u nsostnu li l-\u0127addiema umanitarji kollha li jsalvaw il-\u0127ajjiet u jg\u0127inu lil dawk anqas ixxurtjati fi \u017cminijiet ta' kri\u017ci madwar id-dinja.", "issa, matul il-pandemija tal-coronavirus, il-\u0127addiema umanitarji qed ja\u0127dmu kontra kull diffikult\u00e0 biex jag\u0127tu l-g\u0127ajnuna f'kundizzjonijiet sa\u0127ansitra aktar diffi\u010bli.", "Filwaqt li a\u0127na nfa\u0127\u0127ru l-kura\u0121\u0121 u l-passjoni tag\u0127hom, sfortunatament sa fl-2019, inqatlu 125 \u0127addiem umanitarju, u n\u0127atfu 124 \u0127addiem.", "Li nsalvaw il-\u0127ajjiet ma g\u0127andux jiswa l-\u0127ajjiet.", "Din hija r-ra\u0121uni g\u0127aliex huwa essenzjali li ji\u0121i rispettat id-Dritt Umanitarju Internazzjonali biex ji\u0121u protetti l-\u0127addiema u l-persuni \u010bivili li jag\u0127tu l-g\u0127ajnuna umanitarja.", "Nappellaw ukoll lill-partijiet kollha f'kunflitti madwar id-dinja biex jastjenu milli jimmiraw lejn l-infrastruttura \u010bivili, inklu\u017ci l-iskejjel u l-isptarijiet.", "B'mod allarmanti, il-\u0127ti\u0121ijiet umanitarji llum qed ji\u017cdiedu, u u dan b'mod aktar mg\u0127a\u0121\u0121el min\u0127abba l-pandemija tal-coronavirus.", "F'dan il-kuntest, l-Unjoni Ewropea hija lesta li tkompli ssa\u0127\u0127a\u0127 u \u017c\u017cid l-investiment fl-g\u0127ajnuna umanitarja.", "Il-Kummissjoni Ewropea se tappo\u0121\u0121a l-finanzjament umanitarju tal-UE bi kwa\u017ci EUR 10 biljun matul is-seba' snin li \u0121ejjin.", "A\u0127na kburin bl-impenn umanitarju tal-Ewropa.", "L-g\u0127ajnuna tag\u0127na qed tg\u0127in persuni f'aktar minn 80 pajji\u017c, mil-Libanu sas-Sa\u0127el, mill-Afganistan sal-Venezwela.", "A\u0127na se nkomplu nappo\u0121\u0121aw lil dawk li l-aktar g\u0127andhom b\u017conn sakemm ikun hemm b\u017conn.\u201d", "Sfond", "Il-Jum Dinji tal-G\u0127ajnuna Umanitarja jfakkar l-anniversarju tal-bumbardament tal-2003 fuq il-Kwartieri \u0120enerali tan-NU f'Bagdad, l-Iraq, meta tilfu \u0127ajjithom 22 \u0127addiem umanitarju.", "Il-pandemija tal-coronavirus \u017ciedet l-g\u0127add ta' dawk li je\u0127tie\u0121u g\u0127ajnuna umanitarja.", "Barra minn hekk, i\u010b-\u010bivili f'\u017coni ta' kunflitt huma regolarment maqtula jew midruba f'attakki mmirati jew indiskriminati.", "Fil-bidu tal-2019, madwar 70,8 miljun persuna \u0121ew spostati min\u0127abba kunflitt, vjolenza u ksur tad-drittijiet tal-bniedem.", "It-tibdil fil-klima jkompli jaggrava l-vulnerabbilt\u00e0 tan-nies g\u0127al kri\u017cijiet umanitarji.", "L-aktar tmien kri\u017cijiet alimentari severi huma kollha relatati kemm mal-kollassi kunflittwali kif ukoll ma' dawk klimati\u010bi.", "Fl-2019, l-g\u0127ajnuna umanitarja tal-UE mmobilizzat kwa\u017ci EUR 2 biljun g\u0127al operazzjonijiet ta' g\u0127ajnuna umanitarja f'aktar minn 80 pajji\u017c madwar id-dinja.", "Sehem sinifikanti ta' dawn intu\u017ca g\u0127all-g\u0127ajnuna tal-popolazzjonijiet milquta mill-kunflitt fis-Sirja u tar-refu\u0121jati fil-pajji\u017ci u re\u0121juni \u0121irien."]}
{"url": "https://ec.europa.eu/commission/presscorner/detail/mt/IP_21_1606", "title": "Il-Kummissjoni tifta\u0127 l-ewwel sej\u0127iet tal-Kunsill Ewropew tal-Innovazzjoni li jiswew \u20ac1 biljun", "category": "press_eu", "subcategory": "POLICY_AREA=RESINSC", "date": "Thu, 08 Apr 2021 22:00:00 GMT", "text": ["Wara t-tnedija tal-Kunsill Ewropew tal-Innovazzjoni (EIC) u t-t\u0127abbira tal-ewwel opportunitajiet ta' finanzjament, illum il-Kummissjoni fet\u0127et l-ewwel sej\u0127iet tal-A\u010b\u010belleratur tal-EIC.", "Il-finanzjament li jiswa iktar minn \u20ac1 biljun g\u0127andu l-g\u0127an li jg\u0127in fl-espansjoni ta' negozji \u0121odda u negozji \u017cg\u0127ar u medji li g\u0127andhom il-potenzjal li jag\u0127mlu impatt kbir.", "Filwaqt li nofs il-finanzjament huwa miftu\u0127 g\u0127al innovazzjonijiet rivoluzzjonarji fi kwalunkwe qasam, \u20ac495 miljun huma allokati g\u0127al innovazzjonijiet li jappo\u0121\u0121aw il-Patt Ekolo\u0121iku Ewropew kif ukoll teknolo\u0121iji di\u0121itali u tas-sa\u0127\u0127a.", "Mariya Gabriel, il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, qalet: \u201cL-A\u010b\u010belleratur tal-EIC huwa strument uniku ta' finanzjament tal-UE.", "Jappo\u0121\u0121a l-i\u017cvilupp ta' innovazzjonijiet rivoluzzjonarji permezz tal-inklu\u017cjoni ta' investituri privati u joffri servizzi ta' appo\u0121\u0121 g\u0127all-espansjoni.", "Se jwassal lill-Ewropa fuq quddiem fl-innovazzjoni u fit-teknolo\u0121iji l-\u0121odda, u se jg\u0127inna nindirizzaw l-isfidi tas-sa\u0127\u0127a, tal-ambjent u tas-so\u010bjet\u00e0 li qed in\u0127abbtu wi\u010b\u010bna mag\u0127hom.\u201d", "L-A\u010b\u010belleratur tal-EIC jiffoka fuq skoperti xjentifi\u010bi jew teknolo\u0121iji rivoluzzjonarji, li je\u0127tie\u0121u finanzjament sinifikanti g\u0127al perjodu itwal ta' \u017cmien qabel ma jibdew jag\u0127tu redditu.", "Dawn l-innovazzjonijiet spiss jit\u0127abtu biex jattiraw finanzjament min\u0127abba li \u0121eneralment jinvolvu riskji kbar \u0127afna u \u017cmien twil \u0127afna.", "Dan il-finanzjament jippermetti l-investituri jattiraw l-ammonti s\u0127a\u0127 ta' investiment me\u0127tie\u0121a biex jespandu f'perjodu iqsar ta' \u017cmien.", "L-A\u010b\u010belleratur tal-EIC ja\u0127dem b\u0127ala katalizzatur biex ji\u0121u inklu\u017ci investituri o\u0127rajn me\u0127tie\u0121a g\u0127all-amplifikazzjoni tal-iskala tal-innovazzjonijiet.", "Huwa mudell uniku ta' finanzjament li joffri lin-negozji \u0121odda u lill-SMEs g\u0127otjiet sa \u20ac2.5 miljuni kkombinati ma' investimenti fl-ekwit\u00e0 permezz tal-Fond tal-EIC, li jvarjaw minn \u20ac 500,000 sa \u20ac15-il miljun.", "Minbarra l-appo\u0121\u0121 finanzjarju, il-pro\u0121etti kollha jibbenefikaw minn firxa ta' Servizzi ta' A\u010b\u010bellerazzjoni tan-Negozju li jipprovdu a\u010b\u010bess g\u0127al g\u0127arfien espert, korporazzjonijiet, investituri u atturi tal-ekosistema ewlenin.", "Illum ukoll, il-Kummissjoni nediet il-programm Pathfinder tal-EIC, b'ba\u0121it ta' \u20ac168 miljun.", "Timijiet interdixxiplinari ta' ri\u010berkaturi jistg\u0127u japplikaw g\u0127al g\u0127otjiet g\u0127ar-ri\u010berka u l-innovazzjoni li se jappo\u0121\u0121awhom biex iwettqu l-ideat rivoluzzjonarji tag\u0127hom u jkollhom effett po\u017cittiv trasformattiv fuq l-ekonomija u s-so\u010bjet\u00e0 tag\u0127na.", "L-g\u0127otjiet li jvarjaw minn \u20ac3 sa \u20ac4 miljun se jiffukaw fuq teknolo\u0121iji li jwasslu g\u0127al bidla radikali, li se jindirizzaw l-isfidi globali u jtejbulna \u0127ajjitna.", "Il-Kunsill Ewropew tal-Innovazzjoni, li tnieda f'Marzu 2021 b'ba\u0121it ta' aktar minn \u20ac10 biljuni g\u0127all-2021-2027, huwa punt uniku ta' servizz g\u0127all-innovaturi.", "Jipprovdi appo\u0121\u0121 sa mill-istadju bikri tar-ri\u010berka xjentifika dwar teknolo\u0121iji rivoluzzjonarji, biex ir-ri\u017cultati tar-ri\u010berka jissarfu f'opportunitajiet kummer\u010bjali, u g\u0127all-i\u017cvilupp u l-espansjoni ta' negozji \u0121odda u SMEs innovattivi.", "Novit\u00e0 ewlenija ta' Orizzont Ewropa, jibni fuq fa\u017ci pilota ta' su\u010b\u010bess li saret mill-2018 sal-2020, u programmi prede\u010bessuri rigward l-istrument g\u0127all-SMEs u t-Teknolo\u0121iji Futuri u Emer\u0121enti, li appo\u0121\u0121aw aktar minn 5,000 SME u negozju \u0121did u aktar minn 330 pro\u0121ett ta' ri\u010berka.", "L-A\u010b\u010belleratur tal-EIC jappo\u0121\u0121a l-istadji ulterjuri tal-i\u017cvilupp tat-teknolo\u0121ija kif ukoll l-espansjoni.", "Il-komponent teknolo\u0121iku tal-innovazzjoni g\u0127andu g\u0127alhekk ikun \u0121ie ttestjat u vvalidat f'laboratorju jew f'ambjent rilevanti ie\u0127or.", "Jikkomplementa \u017cew\u0121 programmi o\u0127ra tal-EIC: il-\u201cPathfinder tal-EIC\u201d, li jappo\u0121\u0121a timijiet interdixxiplinari ta' ri\u010berkaturi biex iwettqu l-vi\u017cjonijiet tag\u0127hom g\u0127al innovazzjonijiet rivoluzzjonarji xjentifi\u010bi u teknolo\u0121i\u010bi, kif ukoll it-\u201cTran\u017cizzjoni tal-EIC\u201d, li g\u0127andu l-g\u0127an li jittrasforma r-ri\u017cultati tar-ri\u010berka f'opportunitajiet innovattivi.", "Iktar informazzjoni dwar l-ewwel sej\u0127iet tal-A\u010b\u010belleratur tal-EIC u l-Pathfinder tal-EIC hija disponibbli fuq is-sit web tal-EIC.", "Applikanti potenzjali jistg\u0127u jikkuntattjaw ukoll lill-A\u0121enzija E\u017cekuttiva g\u0127all-Kunsill Ewropew tal-Innovazzjoni u g\u0127all-SMEs.", "Sej\u0127iet tal-A\u010b\u010belleratur tal-EIC.", "Sej\u0127a tal-Pathfinder tal-EIC", "Il-Programm ta' \u0126idma tal-EIC g\u0127all-2021", "Is-sit web tal-Kunsill Ewropew g\u0127all-Innovazzjoni", "Stqarrija g\u0127all-istampa: Il-Kummissjoni tvara l-Kunsill Ewropew tal-Innovazzjoni biex tg\u0127in fit-trasformazzjoni ta' ideat xjentifi\u010bi f'innovazzjonijiet rivoluzzjonarji", "Vidjo tal-jum tal-applikanti tad-19 ta' Marzu 2021", "Pre\u017centazzjoni murija fil-jum tal-applikanti"]}
{"url": "https://ec.europa.eu/commission/presscorner/detail/mt/IP_21_1621", "title": "Il-Coronavirus: Tim Ewropa qed ikompli jwassal ir-ri\u017cultati b'aktar minn EUR 26 biljun \u017cbor\u017cati b'appo\u0121\u0121 lill-pajji\u017ci s\u0127ab f'sena wa\u0127da", "category": "press_eu", "subcategory": "POLICY_AREA=DEVEL,ICHACR,NEIGHB,PR-EUWORLD,COVID-19", "date": "Wed, 07 Apr 2021 22:00:00 GMT", "text": ["Sena ilu llum, il-Kummissjoni Ewropea u r-Rappre\u017centant G\u0127oli stabbilixxew pjanijiet g\u0127al rispons immirat tal-UE biex ji\u0121u appo\u0121\u0121ati l-isforzi tal-pajji\u017ci s\u0127ab fl-indirizzar tal-pandemija tal-coronavirus li jikkombinaw ir-ri\u017corsi mill-UE, l-Istati Membri tag\u0127ha u l-istituzzjonijiet finanzjarji Ewropej, b\u0127ala \u201cTim Ewropa\u201d.", "Sal-1 ta' Jannar 2021, Tim Ewropa kien di\u0121\u00e0 appo\u0121\u0121a pajji\u017ci s\u0127ab madwar id-dinja b'aktar minn EUR 26 biljun, 65 % tal-pakkett ta' rispons globali li issa jammonta g\u0127al aktar minn EUR 40 biljun u jaqbe\u017c l-EUR 20 biljun ori\u0121inali mwieg\u0127da.", "Tim Ewropa qed ja\u0127dem ukoll biex ji\u017cgura a\u010b\u010bess ekwu u globali g\u0127at-tilqim kontra l-COVID-19 u jappo\u0121\u0121a t-tnedija ta' kampanji ta' tilqim, filwaqt li jesplora l-possibbiltajiet biex ting\u0127ata spinta lill-kapa\u010bit\u00e0 ta' manifattura lokali.", "L-UE kellha rwol ewlieni fit-twaqqif tal-Fa\u010bilit\u00e0 COVAX, l-inizjattiva globali li tippermetti lill-pajji\u017ci bi d\u0127ul g\u0127oli jiffinanzjaw it-tilqim g\u0127al pajji\u017ci bi d\u0127ul baxx u medju u fejn Tim Ewropa huwa wie\u0127ed mid-donaturi ewlenin tag\u0127ha, b'aktar minn EUR 2.2 biljun.", "Aktar minn 130 pajji\u017c appo\u0121\u0121ati madwar id-dinja", "Fl-2020, Tim Ewropa nefaq EUR 3.2 biljun b'appo\u0121\u0121 g\u0127ar-rispons ta' emer\u0121enza g\u0127all-\u0127ti\u0121ijiet umanitarji \u2014 aktar minn 90 % tal-EUR 3.5 biljun impenjati tieg\u0127u \u2014 fost l-o\u0127rajn, fuq:", "Fl-2020, Tim Ewropa nefaq EUR 3.5 biljun fuq it-tis\u0127i\u0127 tas-sistemi tas-sa\u0127\u0127a, tal-ilma u tas-sanit\u00e0 - 41 % tal-impenn tieg\u0127u ta' EUR 8.5 biljun \u2014 fost l-o\u0127rajn, fuq:", "Fl-2020, Tim Ewropa nefaq EUR 19.5 biljun biex itaffi l-konsegwenzi so\u010bjali u ekonomi\u010bi tal-pandemija.", "S'issa wassal 68 % tal-impenn tieg\u0127u ta' EUR 28.4 biljun, fost l-o\u0127rajn, fuq:", "Filwaqt li jibnu fuq is-su\u010b\u010bess tal-appro\u010b\u010b ta' Tim Ewropa, l-UE u l-Istati Membri tag\u0127ha qablu li j\u017ciduh billi jfasslu, jiffinanzjaw u jimplimentaw b'mod kon\u0121unt l-Inizjattivi tat-Tim Ewropa.", "Fi\u010b-\u010biklu ta' programmazzjoni li jmiss, dawn se jkunu pro\u0121etti ta' trasformazzjoni g\u0127all-pajji\u017ci s\u0127ab tag\u0127na u se jiffukaw fuq oqsma prijoritarji ewlenin tal-UE f'konformit\u00e0 mal-\u0127ti\u0121ijiet tal-pajji\u017ci s\u0127ab.", "Il-Membri tal-Kulle\u0121\u0121 qalu:", "Il-President tal-Kummissjoni Ewropea, Ursula von der Leyen, ikkummentat: \u201cIl-virus he\u017c\u017ce\u017c id-dinja kollha.", "B\u0127ala Tim Ewropa, qed na\u0127dmu bla heda mas-s\u0127ab tag\u0127na madwar id-dinja biex intaffu l-impatt tal-pandemija u nwittu t-triq lejn irkupru sostenibbli.", "Irridu nibdew ukoll na\u0127dmu issa biex ni\u017cguraw li nkunu ppreparati a\u0127jar biex nindirizzaw flimkien il-kri\u017ci futura tas-sa\u0127\u0127a.", "Huwa g\u0127alhekk li l-Kummissjoni Ewropea u l-Presidenza Taljana tal-G20 se jlaqqg\u0127u s-Summit dwar is-Sa\u0127\u0127a Globali fil-21 ta' Mejju.\u201d", "Ir-Rappre\u017centant G\u0127oli/il-Vi\u010bi President Josep Borrell, iddikjara: \u201cIl-pandemija tal-COVID-19 uriet li rispons effettiv g\u0127al kri\u017ci globali je\u0127tie\u0121 appro\u010b\u010b multilaterali.", "Tim Ewropa huwa e\u017cempju tajjeb ta' kif il-multilaterali\u017cmu g\u0127andu jwassal ri\u017cultati g\u0127all-benefi\u010b\u010bju ta' kul\u0127add, u ma j\u0127alli lil \u0127add lura fl-isforz kon\u0121unt biex ting\u0127eleb il-pandemija.\u201d", "Il-Kummissarju g\u0127as-S\u0127ubijiet Internazzjonali, Jutta Urpilainen, qalet: \u201cNinsab kburija li t-Tim Ewropa mhux biss ikompli j\u017cid l-impenji tieg\u0127u lejn il-pajji\u017ci s\u0127ab tag\u0127na fir-rispons g\u0127all-COVID-19, i\u017cda qed iwettaq ukoll b'mod kostanti l-weg\u0127diet tieg\u0127u b'ri\u017cultati konkreti, wara li ta kwa\u017ci \u017cew\u0121 terzi tal-mi\u017curi ta' appo\u0121\u0121 im\u0127abbra tieg\u0127u.", "Tim Ewropa qed jimmobilizza EUR 8 biljun g\u0127al azzjonijiet fl-Afrika u kwa\u017ci EUR 4 biljun di\u0121\u00e0 \u0121ew ikkunsinnati fl-Afrika Sub-Sa\u0127arjana. .", "Se ntemmu din il-pandemija u nirkupraw minnha flimkien biss.\u201d", "Il-Kummissarju g\u0127at-Tkabbir u l-Vi\u010binat, Oliv\u00e9r V\u00e1rhelyi, \u017cied jg\u0127id, \u201cTim Ewropa wera li a\u0127na aktar b'sa\u0127\u0127itna flimkien.", "L-UE kollha kemm hi tat l-ewwel u qabel kollox lill-\u0121irien immedjati tag\u0127ha.", "Madwar EUR 12-il biljun \u0121ew \u017cbor\u017cati b'appo\u0121\u0121 g\u0127as-s\u0127ab u l-\u0121irien tag\u0127na tal-Balkani tal-Punent fil-Lvant u fin-Nofsinhar biex jg\u0127inuhom jindirizzaw l-emer\u0121enza tas-sa\u0127\u0127a, isa\u0127\u0127u r-re\u017ciljenza tas-sistemi tal-kura tas-sa\u0127\u0127a tag\u0127hom, i\u017commu l-impjiegi u l-protezzjoni so\u010bjali u jipprovdu appo\u0121\u0121 g\u0127all-irkupru ekonomiku.\u201d", "Il-Kummissarju g\u0127all-\u0120estjoni tal-Kri\u017cijiet, Janez Lenar\u010di\u010d, qal: \u201cL-appro\u010b\u010b ta' Tim Ewropa di\u0121\u00e0 wera l-valur solidu tieg\u0127u fil-\u0121lieda kon\u0121unta tag\u0127na kontra l-COVID-19 billi skjera l-kapa\u010bitajiet umanitarji u ta' protezzjoni \u010bivili Ewropej \u2014 mir-ripatrijazzjoni ta\u010b- \u010bittadini tal-UE maqbuda g\u0127al Pontijiet Umanitarji bl-Ajru li pprovdew appo\u0121\u0121 li jsalva l-\u0127ajjiet meta titjiriet kummer\u010bjali ma setg\u0127ux isiru min\u0127abba l-pandemija.", "A\u0127na determinati li nkomplu nu\u017caw l-g\u0127odod kollha fl-inizjattivi futuri tag\u0127na, b\u0127all-Kapa\u010bit\u00e0 ta' Rispons Umanitarju f'Emer\u0121enza tal-UE.\u201d", "Sfond", "Il-pakkett \"Tim Ewropa\" tnieda fit-8 ta' April 2020 biex jappo\u0121\u0121a lill-pajji\u017ci s\u0127ab tal-UE fil-\u0121lieda kontra l-pandemija tal-COVID-19 u l-konsegwenzi tag\u0127ha.", "L-appo\u0121\u0121 finanzjarju li twieg\u0127ed inizjalment kien ta' madwar \u20ac20 biljun u kien jg\u0127aqqad flimkien ri\u017corsi mill-UE, l-Istati Membri u istituzzjonijiet finanzjarji, b'mod partikolari l-Bank Ewropew tal-Investiment u l-Bank Ewropew g\u0127ar-Rikostruzzjoni u l-I\u017cvilupp.", "Dan l-appo\u0121\u0121 globali kollettiv huwa ffukat fuq 1) ir-rispons ta' emer\u0121enza u l-\u0127ti\u0121ijiet umanitarji immedjati; 2) it-tis\u0127i\u0127 tas-sistemi tas-sa\u0127\u0127a, tal-ilma, tas-sanit\u00e0 u tan-nutrizzjoni, u 3) il-mitigazzjoni tal-konsegwenzi so\u010bjali u ekonomi\u010bi tal-pandemija.", "G\u0127al Aktar Informazzjoni", "Il-pa\u0121na web u \u010b-\u010bifri ta' Tim Ewropa", "Il-pa\u0121na tal-Kunsill dwar is-solidarjet\u00e0 tal-UE"]}
{"url": "https://ec.europa.eu/commission/presscorner/detail/mt/IP_21_1548", "title": "Il-coronavirus: Il-Kummissjoni timmobilizza \u20ac123 miljun g\u0127ar-ri\u010berka u l-innovazzjoni biex ti\u0121\u0121ieled it-theddida tal-varjanti", "category": "press_eu", "subcategory": "POLICY_AREA=RESINSC", "date": "Tue, 06 Apr 2021 22:00:00 GMT", "text": ["Il-Kummissjoni qed timmobilizza \u20ac123 miljun mill-programm il-\u0121did tal-UE g\u0127ar-ri\u010berka u l-innovazzjoni Orizzont Ewropa biex issir ri\u010berka ur\u0121enti dwar il-varjanti tal-coronavirus.", "L-ewwel finanzjament ta' emer\u0121enza permezz ta' Orizzont Ewropa ji\u017cdied ma' firxa ta' azzjonijiet tar-ri\u010berka u tal-innovazzjoni ffinanzjati mill-UE kontra l-coronavirus u jikkontribwixxi g\u0127all-azzjoni \u0121enerali tal-Kummissjoni biex tipprevjeni, ittaffi u twie\u0121eb g\u0127all-impatt tal-varjanti tal-coronavirus, skont il-pjan il-\u0121did Ewropew g\u0127all-Il-pjan il-\u0121did Ewropew ta' t\u0127ejjija g\u0127all-bijodifi\u017ca kontra l-varjanti tal-coronavirus, l-Inkubatur HERA.", "Mariya Gabriel, il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, qalet: \u201cA\u0127na se nibqg\u0127u nimmobilizzaw il-mezzi kollha li g\u0127andna biex neg\u0127lbu din il-pandemija u l-isfidi li jo\u0127olqu l-varjanti tal-coronavirus.", "Irridu nikkombinaw il-forzi tag\u0127na biex inkunu ppreparati g\u0127all-futur, billi nidentifikaw minn kmieni l-varjanti u norganizzaw u nikkoordinaw il-provi klini\u010bi g\u0127al va\u010b\u010bini u trattamenti \u0121odda, filwaqt li ni\u017cguraw li fl-istadji kollha d-data tin\u0121abar u ti\u0121i kondivi\u017ca kif suppost\u201d.", "Il-Kummissjoni nediet sej\u0127iet \u0121odda li jikkumplimentaw azzjonijiet pre\u010bedenti biex jin\u0127olqu trattamenti u va\u010b\u010bini, billi ji\u0121u organizzati u jitwettqu provi klini\u010bi li javvanzaw l-i\u017cvilupp ta' terapiji u va\u010b\u010bini promettenti kontra s-SARS-CoV-2/COVID-19.", "Dawn se jappo\u0121\u0121aw l-i\u017cvilupp ta' koorti u networks fuq skala kbira tal-COVID-19 lil hinn mill-fruntieri tal-Ewropa, se jibnu rabtiet ma' inizjattivi Ewropej, u se jsa\u0127\u0127u l-infrastrutturi me\u0127tie\u0121a g\u0127all-kondivi\u017cjoni tad-data, tal-g\u0127arfien espert, tar-ri\u017corsi tar-ri\u010berka u tas-servizzi tal-esperti fost ir-ri\u010berkaturi u l-organizzazzjonijiet tar-ri\u010berka.", "Il-pro\u0121etti ffinanzjati mistennija:", "Il-konsorzji li rnexxew mistennija jikkollaboraw ma' inizjattivi u pro\u0121etti rilevanti o\u0127ra fil-livell nazzjonali, re\u0121jonali u internazzjonali biex jisfruttaw bis-s\u0127i\u0127 is-siner\u0121iji u l-kumplimentarjet\u00e0, u jevitaw id-duplikazzjoni tal-isforzi tar-ri\u010berka.", "Dawn is-sej\u0127iet ta' emer\u0121enza se jindirizzaw it-theddid fl-immedjat u fi \u017cmien medju, u fl-istess waqt i\u0127ejjuna g\u0127all-futur.", "Dawn se jikkontribwixxu g\u0127all-\u0127olqien tal-Awtorit\u00e0 Ewropea ta' T\u0127ejjija u Reazzjoni g\u0127all-Emer\u0121enzi tas-Sa\u0127\u0127a (HERA) li permezz tag\u0127ha, l-UE se tkun tista' tanti\u010bipa u tindirizza a\u0127jar il-pandemiji futuri.", "Is-sej\u0127iet se jift\u0127u g\u0127as-sottomissjonijiet fit-13 ta' April u jag\u0127lqu fis-6 ta' Mejju 2021.", "Is-soluzzjonijiet il-\u0121odda je\u0127tie\u0121 ikunu disponibbli u tajbin g\u0127all-but ta' kul\u0127add, bi qbil mal-prin\u010bipji tar-Rispons Globali g\u0127all-Coronavirus.", "Fi Frar 2021, il-President tal-Kummissjoni Ursula von der Leyen \u0127abbret il-bidu ta' pjan Ewropew ta' t\u0127ejjija g\u0127all-bijodifi\u017ca, l-Inkubatur HERA, bil-g\u0127an li l-Ewropa tit\u0127ejja g\u0127al theddida akbar tal-varjanti tal-coronavirus.", "L-Inkubatur HERA se ji\u0121bor flimkien ix-xjenza, l-industrija u l-awtoritajiet pubbli\u010bi, u se jingrana r-ri\u017corsi kollha disponibbli biex l-Ewropa tkun tista' tirrea\u0121ixxi g\u0127al din it-theddida.", "Sa mill-bidu tal-kri\u017ci, i\u017cda anki ferm qabel, il-Kummissjoni kienet minn tal-ewwel fl-appo\u0121\u0121 g\u0127ar-ri\u010berka u l-innovazzjoni u fil-koordinazzjoni tal-isforzi tar-ri\u010berka Ewropej u dinjin, inklu\u017c fit-t\u0127ejjija g\u0127all-pandemiji.", "Kienet wieg\u0127det \u20ac1.4 biljun g\u0127ar-Rispons Globali g\u0127all-Coronavirus, li \u20ac1 biljun minnhom \u0121ejjin mill-programm pre\u010bedenti tal-UE g\u0127ar-ri\u010berka u l-innovazzjoni, Orizzont 2020.", "Is-sej\u0127iet spe\u010bjali l-\u0121odda g\u0127al espressjonijiet ta' interess li t\u0127abbru llum permezz ta' Orizzont Ewropa, is-su\u010b\u010bessur ta' Orizzont 2020, jikkumplimentaw dawn l-azzjonijiet pre\u010bedenti g\u0127all-\u0121lieda kontra l-coronavirus: appo\u0121\u0121 ta' \u20ac48.2 miljun lil 18-il pro\u0121ett g\u0127all-i\u017cvilupp ta' dijanjostika, trattamenti, va\u010b\u010bini u t\u0127ejjija g\u0127all-epidemiji; \u0121ew investivi \u20ac117 miljun fi 8 pro\u0121etti g\u0127all-i\u017cvilupp ta' dijanjostika u trattamenti bl-Inizjattiva dwar Medi\u010bini Innovattivi; ing\u0127ataw \u20ac133.4 miljun lil 24 pro\u0121ett biex ji\u0121u indirizzati l-\u0127ti\u0121ijiet ur\u0121enti u l-impatt so\u010bjoekonomiku tal-pandemija; u mi\u017curi o\u0127ra g\u0127all-appo\u0121\u0121 ta' ideat innovattivi permezz tal-Kunsill Ewropew tal-Innovazzjoni.", "Is-sej\u0127iet implimentaw l-azzjoni 3 tal-Pjan ta' Azzjoni ERAvsCorona, dokument ta' \u0127idma li tfassal wara djalogi bejn is-servizzi tal-Kummissjoni u l-istituzzjonijiet nazzjonali.", "Sej\u0127iet ta' Orizzont Ewropa:", "Stqarrija g\u0127all-istampa: Il-coronavirus: in\u0127ejju lill-Ewropa g\u0127at-theddida akbar tal-varjanti", "Von der Leyen t\u0127abbar il-bidu tal-Inkubatur tal-HERA biex tanti\u010bipa t-theddida tal-varjanti tal-coronavirus", "Sit web tar-Rispons Globali g\u0127all-Coronavirus", "Mistoqsijiet u Twe\u0121ibiet: Ir-Rispons Globali g\u0127all-Coronavirus", "Skeda informattiva: Ir-Rispons Globali g\u0127all-Coronavirus", "Stqarrija g\u0127all-istampa: Rispons Globali g\u0127all-Coronavirus: \u20ac7.4 biljun mi\u0121bura biex kul\u0127add ikollu a\u010b\u010bess g\u0127all-va\u010b\u010bini", "Ri\u010berka u lnnovazzjoni tal-UE dwar il-coronavirus", "Ir-Rispons tal-Kummissjoni g\u0127all-Coronavirus"]}
{"url": "https://ec.europa.eu/commission/presscorner/detail/mt/IP_19_6120", "title": "Il-Brexit: il-Kummissjoni Ewropea tirrakkomanda li l-Kunsill Ewropew (l-Artikolu 50) japprova l-ftehim li ntla\u0127aq fuq il-Protokoll rivedut dwar l-Irlanda/l-Irlanda ta' Fuq u d-Dikjarazzjoni Politika riveduta", "category": "press_eu", "subcategory": "POLICY_AREA=BREXIT", "date": "Wed, 16 Oct 2019 22:00:00 GMT", "text": ["Illum, il-Kummissjoni Ewropea rrakkomandat li l-Kunsill Ewropew (l-Artikolu 50) japprova l-ftehim li ntla\u0127aq fil-livell tan-negozjaturi dwar il-Ftehim dwar il-\u0126ru\u0121, inklu\u017c Protokoll rivedut dwar l-Irlanda/l-Irlanda ta' Fuq, u japprova Dikjarazzjoni Politika riveduta dwar il-qafas tar-relazzjoni futura bejn l-UE u r-Renju Unit.", "Il-Kummissjoni tirrakkomanda wkoll li l-Parlament Ewropew jag\u0127ti l-kunsens tieg\u0127u g\u0127al dan il-ftehim.", "Dan isegwi sensiela ta' negozjati intensivi bejn il-Kummissjoni Ewropea u n-negozjaturi tar-Renju Unit matul dawn l-a\u0127\u0127ar ftit jiem.", "Jean-Claude Juncker, il-President tal-Kummissjoni Ewropea, qal: \u201cDan il-ftehim huwa kompromess \u0121ust bejn l-UE u r-Renju Unit.", "Huwa xhieda tal-impenn u r-rieda ta\u017c-\u017cew\u0121 na\u0127at li jag\u0127mlu dak li huwa l-a\u0127jar g\u0127a\u010b-\u010bittadini tal-UE u tar-Renju Unit.", "Issa g\u0127andna Protokoll li g\u0127adu kif intla\u0127aq qbil dwaru li jipprote\u0121i l-pa\u010bi u l-istabbilt\u00e0 fuq il-g\u017cira tal-Irlanda u jipprote\u0121i bis-s\u0127i\u0127 is-Suq Uniku tag\u0127na.", "Nispera li issa nistg\u0127u niffinalizzawh u nipprovdu \u010b-\u010bertezza li \u0127aqqhom i\u010b-\u010bittadini u n-negozji tag\u0127na.\u201d", "Michel Barnier, il-Kap Negozjatur tal-Kummissjoni Ewropea, qal: \u201cKellna diskussjonijiet diffi\u010bli matul dawn l-a\u0127\u0127ar jiem.", "Irnexxielna nsibu soluzzjonijiet li jirrispettaw bis-s\u0127i\u0127 l-integrit\u00e0 tas-Suq Uniku.", "\u0126loqna soluzzjoni \u0121dida u legalment operattiva biex nevitaw fruntiera fi\u017cika, u nipprote\u0121u l-pa\u010bi u l-istabbilt\u00e0 fuq il-g\u017cira tal-Irlanda.", "Hija soluzzjoni li ta\u0127dem g\u0127all-UE, g\u0127ar-Renju Unit u g\u0127an-nies u n-negozji fl-Irlanda ta' Fuq.\u201d", "Il-Protokoll rivedut jipprovdi soluzzjoni legalment operazzjonali li tevita fruntiera fi\u017cika fuq il-g\u017cira tal-Irlanda, tipprote\u0121i l-ekonomija tal-g\u017cira kollha u l-Ftehim tal-\u0120img\u0127a l-Kbira (ta' Belfast) fid-dimensjonijiet kollha tieg\u0127u u tissalvagwardja l-integrit\u00e0 tas-Suq Uniku.", "Din is-soluzzjoni hija reazzjoni g\u0127a\u010b-\u010birkustanzi uni\u010bi fuq il-g\u017cira tal-Irlanda bil-g\u0127an li ji\u0121u protetti l-pa\u010bi u l-istabbilt\u00e0.", "L-elementi l-o\u0127ra kollha tal-Ftehim dwar il-\u0126ru\u0121 baqg\u0127u l-istess fis-sustanza tag\u0127hom, skont il-ftehim li ntla\u0127aq fl-14 ta' Novembru 2018.", "Il-Ftehim dwar il-\u0126ru\u0121 i\u0121ib \u010bertezza tad-dritt fejn il-\u0127ru\u0121 tar-Renju Unit mill-UE \u0127oloq in\u010bertezza: id-drittijiet ta\u010b-\u010bittadini, is-saldu finanzjarju, perjodu ta' tran\u017cizzjoni mill-inqas sal-a\u0127\u0127ar tal-2020, il-governanza, il-Protokolli dwar \u0120ibilt\u00e0 u \u010aipru, kif ukoll firxa ta' kwistjonijiet o\u0127ra ta' separazzjoni.", "Il-Ftehim dwar il-\u0126ru\u0121 rivedut", "F'termini tar-regolamenti, l-Irlanda ta' Fuq se tibqa' allinjata ma' sett limitat ta' regoli relatati mas-Suq Uniku tal-UE sabiex ti\u0121i evitata fruntiera fi\u017cika: il-le\u0121i\u017clazzjoni dwar l-o\u0121\u0121etti, ir-regoli sanitarji g\u0127all-kontrolli veterinarji (\u201cir-regoli SPS\u201d), ir-regoli dwar il-produzzjoni/kummer\u010bjalizzazzjoni agrikola, il-VAT u s-sisa fir-rigward tal-o\u0121\u0121etti, u r-regoli dwar l-g\u0127ajnuna mill-Istat.", "F'termini tad-dwana, it-Territorju Doganali Uniku bejn l-UE u r-Renju Unit, kif miftiehem f'Novembru 2018, tne\u0127\u0127a mill-Protokoll dwar l-Irlanda/l-Irlanda ta' Fuq, fuq talba mill-gvern attwali tar-Renju Unit.", "Issa, in-negozjaturi tal-UE u tar-Renju Unit sabu mod \u0121did biex jintla\u0127aq l-g\u0127an li ti\u0121i evitata fruntiera doganali fuq il-g\u017cira tal-Irlanda, filwaqt li fl-istess \u0127in ji\u0121i \u017cgurat li l-Irlanda ta' Fuq tibqa' parti mit-territorju doganali tar-Renju Unit.", "Dan il-ftehim jipprote\u0121i bis-s\u0127i\u0127 l-integrit\u00e0 tas-Suq Uniku u tal-Unjoni Doganali tal-UE, u jevita kwalunkwe kontroll regolatorju u doganali mal-fruntiera bejn l-Irlanda u l-Irlanda ta' Fuq.", "Fl-a\u0127\u0127ar nett, l-UE u r-Renju Unit qablu li jo\u0127olqu mekkani\u017cmu \u0121did dwar \u201cil-kunsens\u201d, li se jag\u0127ti vu\u010bi de\u010bi\u017civa lill-Membri tal-Assemblea tal-Irlanda ta' Fuq dwar l-applikazzjoni fit-tul tad-dritt rilevanti tal-UE fl-Irlanda ta' Fuq.", "Il-Kummissjoni kienet f'kuntatt mill-qrib mal-gvern Irlandi\u017c rigward dan il-punt.", "Id-Dikjarazzjoni Politika riveduta", "Il-bidla ewlenija fid-Dikjarazzjoni Politika hija relatata mar-relazzjoni ekonomika futura bejn l-UE u r-Renju Unit fejn il-gvern attwali tar-Renju Unit g\u0127a\u017cel mudell ibba\u017cat fuq Ftehim ta' Kummer\u010b \u0126ieles (FTA).", "Id-Dikjarazzjoni Politika tipprevedi FTA ambizzju\u017c b'\u017cero tariffi u kwoti bejn l-UE u r-Renju Unit.", "Tiddikjara li impenji robusti b'kundizzjonijiet ekwivalenti ta' kompetizzjoni g\u0127andhom ji\u017cguraw kompetizzjoni miftu\u0127a u \u0121usta.", "In-natura pre\u010bi\u017ca tal-impenji se tkun proporzjonata mal-ambizzjoni tar-relazzjoni futura u tqis il-konnettivit\u00e0 u l-prossimit\u00e0 \u0121eografika tar-Renju Unit.", "Il-passi li jmiss", "Huwa f'idejn il-Kunsill Ewropew (l-Artikolu 50) li japprova l-Ftehim dwar il-\u0126ru\u0121 rivedut fl-entier tieg\u0127u, kif ukoll japprova d-Dikjarazzjoni Politika riveduta dwar il-qafas tar-relazzjoni futura.", "Qabel ma l-Ftehim dwar il-\u0126ru\u0121 ikun jista' jid\u0127ol fis-se\u0127\u0127, jen\u0127tie\u0121 li l-UE u r-Renju Unit jirratifikawh.", "G\u0127all-UE, il-Kunsill tal-Unjoni Ewropea jrid jawtorizza l-firma tal-Ftehim dwar il-\u0126ru\u0121, qabel ma jibag\u0127tuh lill-Parlament Ewropew g\u0127all-kunsens tieg\u0127u.", "Ir-Renju Unit irid jirratifika l-ftehim skont l-arran\u0121amenti kostituzzjonali proprji tieg\u0127u.", "G\u0127al aktar informazzjoni", "Ittra ming\u0127and il-President Jean-Claude Juncker lill-President Donald Tusk", "Protokoll Rivedut dwar l-Irlanda/l-Irlanda ta' Fuq", "Dikjarazzjoni Politika Riveduta", "Rakkomandazzjoni tal-Kummissjoni Ewropea", "Mistoqsijiet u Twe\u0121ibiet", "Aktar informazzjoni disponibbli fuq is-sit web tag\u0127na"]}
{"url": "https://ec.europa.eu/commission/presscorner/detail/mt/IP_19_6113", "title": "Il-\u0120img\u0127a Ewropea g\u0127all-\u0126iliet Vokazzjonali 2019: Kwa\u017ci 1,500 avvenimenti madwar l-UE li jippromwovu l-benefi\u010b\u010bji tal-edukazzjoni vokazzjonali", "category": "press_eu", "subcategory": "POLICY_AREA=ESAI", "date": "Wed, 16 Oct 2019 22:00:00 GMT", "text": ["Illum tintemm il-\u0120img\u0127a Ewropea g\u0127all-\u0126iliet Vokazzjonali 2019 f'Helsinki.", "S'issa matul din is-sena, saru 1,407 avveniment u attivit\u00e0 asso\u010bjati madwar l-Ewropa li g\u0127enu lill-kampanja tal-\u0120img\u0127a g\u0127all-\u0126iliet Vokazzjonali Ewropej til\u0127aq 2,5 miljun persuna, li huwa l-akbar numru minn meta saret l-ewwel edizzjoni fl-2016.", "\u201cImpressjonata ferm bil-pro\u0121etti tal-ETV li rajt u konvinta aktar minn qatt qabel li l-ETV verament g\u0127andha tkun l-\u201cEwwel G\u0127a\u017cla\u201d, li twassal g\u0127al karrieri sodisfa\u010benti u e\u010bitanti\u201d, qalet Marianne Thyssen, il-Kummissarju g\u0127all-Impjiegi, l-Affarijiet So\u010bjali, il-\u0126iliet u l-Mobilit\u00e0 tal-\u0126addiema.", "G\u0127alhekk ninsab kuntenta li l-l\u0127aqna wisq aktar nies minn qatt qabel matul ir-raba' edizzjoni tal-\u0120img\u0127a Ewropea g\u0127all-\u0126iliet Vokazzjonali, u nispera li huma wkoll ixerrdu l-kelma dwar il-kwalit\u00e0 tal-edukazzjoni vokazzjonali.\u201d", "\u201cL-a\u0127jar mod kif inkattru l-benesseri Ewropew u no\u0127olqu l-impjiegi huwa li ng\u0127inu lil kul\u0127add jitg\u0127allem il-\u0127iliet li g\u0127andu b\u017conn u n\u017cidu l-livell ta' kompetenza tal-popolazzjoni kollha.", "Edukazzjoni u ta\u0127ri\u0121 vokazzjonali ta' kwalit\u00e0 g\u0127olja g\u0127andhom rwol ewlieni fil-kisba ta' dan il-g\u0127an.", "Il-\u0121img\u0127a g\u0127all-\u0126iliet Vokazzjonali u l-g\u0127add impressjonanti ta' avvenimenti ta' kwalit\u00e0 g\u0127olja tag\u0127ha g\u0127andhom rwol vitali fl-enfasizzar tal-importanza tal-edukazzjoni u t-ta\u0127ri\u0121 vokazzjonali\u201dqalet Li Andersson, il-Ministru g\u0127all-Edukazzjoni tal-Finlandja.", "\u201cQg\u0127adna attenti li nisimg\u0127u l-ideat u l-osservazzjonijiet espressi matul il-\u0120img\u0127a g\u0127all-\u0126iliet Vokazzjonali u se inqisuhom fit-tfassil tal-politiki nazzjonali u Ewropej dwar l-edukazzjoni u t-ta\u0127ri\u0121 fid-de\u010bennju li \u0121ej.\u201d", "Premjijiet g\u0127all-E\u010b\u010bellenza tal-ETV tal-2019", "Kull sena, b\u0127ala parti mill-\u0120img\u0127a Ewropea g\u0127all-\u0126iliet Vokazzjonali, l-UE tirrikonoxxi lill-individwi, l-organizzazzjonijiet u l-inizjattivi g\u0127all-isforzi tag\u0127hom fil-promozzjoni u l-g\u0127oti ta' edukazzjoni u ta\u0127ri\u0121 vokazzjonali ta' kwalit\u00e0, permezz tal-\u201cPremjijiet g\u0127all-E\u010b\u010bellenza tal-ETV\u201d.", "Il-premjijiet huma mfassla biex jenfasizzaw il-kwalit\u00e0 tal-ETV, jipprovdu vi\u017cibbilt\u00e0 g\u0127ar-rebbie\u0127a, jimmotivaw lil dawk li jie\u0127du sehem u jappo\u0121\u0121jaw l-i\u017cvilupp ta' netwerks u opportunitajiet professjonali \u0121odda.", "Im\u0127abbra waqt i\u010b-\u010aelebrazzjoni ta' dawk Innominati g\u0127all-Premjijiet tal-\u0120img\u0127a, ir-rebbie\u0127a tal-2019 huma:", "Kumpaniji u studenti:", "Il-Premju tal-Alleanza Ewropea g\u0127all-Apprendistati (EAfA):", "Kumpaniji kbar:", "Kumpaniji \u017cg\u0127ar:", "Apprendisti:", "Il-Premju Ta\u0127ri\u0121 fuq ix-Xog\u0127ol:", "Innovaturi tal-ETV:", "Il-Premju g\u0127all-Innovazzjoni fl-ETV:", "Il-Premjijiet g\u0127all-G\u0127alliema u l-\u0126arrie\u0121a:", "Il-Premju g\u0127ar-Ri\u010berkaturi tal-ETV:", "Il-Premjijiet g\u0127all-Iskejjel Intraprenditorjali \u2013 TES / JA Europe:", "Finanzjament Ewropew g\u0127all-E\u010b\u010bellenza:", "Il-Premju tal-Fond So\u010bjali Ewropew (enfasi fuq id-di\u0121italizzazzjoni u l-bidla teknolo\u0121ika):", "Il-Premjijiet Erasmus+:", "L-ETV u l-\u0127iliet g\u0127all-\u0121ejjieni:", "L-inklu\u017cjoni so\u010bjali:", "Il-Premjijiet tal-A\u0121enziji Ewropej:", "#CedefopPhotoAward:", "Il-Premju tal-Intraprenditorija tal-Fondazzjoni Ewropea g\u0127at-Ta\u0127ri\u0121 (ETF):", "Il-Premjijiet Internazzjonali (il-Mistednin Onorati):", "Sfond", "L-avvenimenti Ewropej tar-raba' edizzjoni tal-\u0120img\u0127a Ewropea g\u0127all-\u0126iliet Vokazzjonali saru f'Helsinki mill-14 sat-18 ta' Ottubru 2019.", "Organizzata mill-Kummissjoni Ewropea \u2013 din is-sena f'kooperazzjoni mal-Presidenza Finlandi\u017ca \u2013 il-\u0120img\u0127a g\u0127andha l-g\u0127an li tippromwovi l-edukazzjoni u t-ta\u0127ri\u0121 vokazzjonali (ETV) u xxerred il-messa\u0121\u0121 li l-ETV tista' tkun g\u0127a\u017cla ta' su\u010b\u010bess kemm g\u0127a\u017c-\u017cg\u0127a\u017cag\u0127 kif ukoll g\u0127all-adulti.", "Il-\u0120img\u0127a mmobilizzat eluf ta' nies minn madwar l-Ewropa biex tippromwovi l-ETV u tenfasizza l-opportunitajiet konkreti li joffri dan il-perkors edukattiv.", "Il-fokus spe\u010bifiku g\u0127all-2019 kienet \u201cETV g\u0127al Kul\u0127add \u2013 \u0126iliet g\u0127all-\u0126ajja\u201d, filwaqt li t-tema globali tal-\u0120img\u0127a baqg\u0127et \u201cSkopri t-talent tieg\u0127ek\u201d.", "Il-fokus tal-2019 enfasizza l-fatt li t-tag\u0127lim tul il-\u0127ajja jirri\u017culta f'opportunitajiet \u0121odda u prospetti a\u0127jar ta' karriera, u li l-ETV hija g\u0127a\u017cla e\u010b\u010bellenti f'kull stadju ta' \u0127ajjet dak li jkun.", "Il-\u0120img\u0127a fil-Finlandja", "Bl-appo\u0121\u0121 tal-Presidenza Finlandi\u017ca, il-\u0120img\u0127a attirat 1,211-il parti kkon\u010bernata lejn Helsinki.", "L-avvenimenti varjaw minn skambju informali ma\u017c-\u017cg\u0127a\u017cag\u0127 g\u0127al konferenza ewlenija inklu\u017civa u orjentata lejn il-futur dwar \u201cETV g\u0127al Kul\u0127add \u2013 \u0126iliet g\u0127all-\u0126ajja\u201d.", "Saret ukoll wirja li ppre\u017centat l-a\u0127jar edukazzjoni u ta\u0127ri\u0121 vokazzjonali fil-Finlandja.", "Saru 89 avveniment u attivit\u00e0 madwar il-pajji\u017c kollu, b\u0127al sessjonijiet ta' \u0121urnata ta' kuntatt g\u0127all-istudenti g\u0127alliema vokazzjonali, jum g\u0127all-pubbliku f'\u010bentru tal-ETV, fiera tal-ETV u tur virtwali \u0121o trakk mibni mill-istudenti tal-ETV u tal-edukazzjoni g\u0127olja.", "Sal-lum ipparte\u010bipaw 57,272 persuna, u dan juri appo\u0121\u0121 qawwi g\u0127all-ETV fil-livell lokali.", "Ambaxxaturi g\u0127all-Kampanja 2019", "Din is-sena, 27 ambaxxatur li jirrappre\u017centaw 24 pajji\u017c qed jappo\u0121\u0121jaw il-kampanja tal-\u0120img\u0127a g\u0127all-\u0126iliet Vokazzjonali Ewropej.", "Barra minn hekk, hemm \u017cew\u0121 Ambaxxaturi fil-livell tal-UE.", "Huma lkoll mudelli e\u017cemplari fl-oqsma rispettivi tag\u0127hom, promoturi tal-ETV u e\u017cempji ta' kif l-ETV tista' twassal g\u0127al karrieri ta' su\u010b\u010bess.", "\u0120ejjin minn kull qasam tal-\u0127ajja u jixhdu l-firxa u l-profondit\u00e0 tal-ETV.", "Biex insemmu biss xi w\u0127ud - huma g\u0127alliema u \u0127arrie\u0121a, intraprendituri ta' su\u010b\u010bess, futbolers, spe\u010bjalisti fl-IT, mani\u0121ers u CEOs.", "Matul is-sena, dawn kienu qed jippromwovu l-attraenza u l-e\u010b\u010bellenza tal-ETV, u jispiraw lill-istudenti biex isegwu opportunitajiet ta' titjib tal-\u0127iliet, ta\u0127ri\u0121 mill-\u0121did u tag\u0127lim fi kwalunkwe stadju ta' \u0127ajjithom.", "G\u0127al aktar informazzjoni", "Is-sit web tal-\u0120img\u0127a Ewropea g\u0127all-\u0126iliet Vokazzjonali 2019", "L-iskeda tal-avvenimenti tal-\u0120img\u0127a Ewropea g\u0127all-\u0126iliet Vokazzjonali 2019", "Il-pa\u0121na tal-Avvenimenti fuq Facebook: Il-\u0120img\u0127a Ewropea g\u0127all-\u0126iliet Vokazzjonali 2019", "Is-sit web tal-Presidenza Finlandi\u017ca tal-Kunsill tal-Unjoni Ewropea tal-2019", "Il-Fondazzjoni Ewropea g\u0127at-Ta\u0127ri\u0121: Premju g\u0127all-i\u017cvilupp tal-\u0127iliet intraprenditorjali", "Segwi lil Marianne Thyssen fuq Facebook u Twitter", "Twitter: #EUVocationalSkills, #DiscoverYourTalent"]}
{"url": "https://ec.europa.eu/commission/presscorner/detail/mt/IP_17_5005", "title": "Il-Kummissjoni tistabbilixxi Pjan Direzzjonali g\u0127all-approfondiment tal-Unjoni Ekonomika u Monetarja tal-Ewropa", "category": "press_eu", "subcategory": "POLICY_AREA=ECOMONAFF", "date": "Tue, 05 Dec 2017 23:00:00 GMT", "text": ["Bi Pjan direzzjonali g\u0127al azzjoni u numru ta' mi\u017curi konkreti, il-Kummissjoni Ewropea llum qed tag\u0127ti ri\u017cultati fuq l-impenn mag\u0127mul mill-President Jean-Claude Juncker fid-diskors tieg\u0127u dwar l-Istat tal-Unjoni 2017 u r-Rapport tal-\u0126ames Presidenti tal-2015 biex ti\u0121i approfondita l-Unjoni Ekonomika u Monetarja tal-Ewropa.", "Abba\u017ci tal-vi\u017cjoni stabbilita fir-Rapport tal-\u0126ames Presidenti ta' \u0120unju 2015 u d-Dokumenti ta' Riflessjoni dwar l-Approfondiment tal-Unjoni Ekonomika u Monetarja u l-Futur tal-Finanzi tal-UE tar-rebbieg\u0127a 2017, il-Kummissjoni Ewropea qed tistabbilixxi Pjan direzzjonali g\u0127all-approfondiment tal-Unjoni Ekonomika u Monetarja, inklu\u017ci passi konkreti li g\u0127andhom jittie\u0127du matul it-18-il xahar li \u0121ejjin.", "Qed ji\u0121u ppre\u017centati wkoll g\u0127add ta' inizjattivi b\u0127ala parti minn dan il-pakkett.", "L-g\u0127an globali huwa li ji\u0121u mtejba l-unit\u00e0, l-effi\u010bjenza u r-responsabbilt\u00e0 demokratika tal-Unjoni Ekonomika u Monetarja tal-Ewropa sal-2025.", "Il-President Juncker qal: \u201cWara snin ta' kri\u017cijiet, issa huwa \u017c-\u017cmien li nie\u0127du r-riedni f'idejna g\u0127all-futur tal-Ewropa.", "It-tkabbir ekonomiku b'sa\u0127\u0127tu tal-lum jinkora\u0121\u0121ina nimxu \u2018l quddiem biex ni\u017cguraw li l-Unjoni Ekonomika u Monetarja tag\u0127na tkun iktar mag\u0127quda, effi\u010bjenti u demokratika, u li ta\u0127dem g\u0127a\u010b-\u010bittadini kollha tag\u0127na.", "Ma hemmx \u017cmien a\u0127jar biex nippreparaw g\u0127al meta jkun hemm b\u017conn.\u201d", "L-approfondiment tal-Unjoni Ekonomika u Monetarja (UEM) huwa mezz biex jinkiseb g\u0127an: iktar impjieg, tkabbir, investiment, \u0121ustizzja so\u010bjali u stabbilt\u00e0 makroekonomika.", "Il-munita unika toffri protezzjoni u opportunitajiet lill-Ewropej, u \u017cona tal-euro b'sa\u0127\u0127itha u stabbli hija essenzjali g\u0127all-membri tag\u0127ha kif ukoll l-UE b'mod \u0121enerali.", "Fis-snin ri\u010benti kien hemm riformi istituzzjonali importanti biex isa\u0127\u0127u l-UEM tal-Ewropa i\u017cda l-arkitettura tag\u0127ha tibqa' mhux kompluta.", "Il-Pjan direzzjonali tal-lum jirrifletti l-isfidi li fadal u jistabbilixxi t-triq \u2018il quddiem.", "Il-kri\u017ci ekonomika u finanzjarja li laqtet l-Ewropa ma bdietx fi\u017c-\u017cona tal-euro i\u017cda kixfet xi dg\u0127ufijiet istituzzjonali tag\u0127ha.", "Kwa\u017ci g\u0127axar snin wara, bis-sa\u0127\u0127a tal-isforzi determinati fil-livelli kollha, l-Ewropa qed tesperjenza rkupru robust fit-tkabbir ekonomiku fl-Istati Membri kollha.", "Il-qg\u0127ad jinsab fl-inqas livell tieg\u0127u mill-2008.", "Is-sentiment ekonomiku jinsab fl-og\u0127la punt tieg\u0127u mill-2000.", "L-Ewropej qed juru wkoll l-og\u0127la livell ta' appo\u0121\u0121 g\u0127all-munita unika mill-introduzzjoni tal-karti u l-muniti tal-euro.", "Dan jipprovdi opportunit\u00e0 g\u0127all-approfondiment tal-Unjoni Ekonomika u Monetarja tal-Ewropa.", "It-18-il xahar li \u0121ejjin jen\u0127tie\u0121 li ji\u0121u u\u017cati biex jittie\u0127du l-passi me\u0127tie\u0121a li jmiss, kif maqbul fl-A\u0121enda tal-Mexxejja.", "Apparti l-Pjan direzzjonali, il-pakkett tal-lum jinkludi erba' inizjattivi prin\u010bipali:", "Il-pakkett tal-lum la huwa l-ewwel u lanqas l-a\u0127\u0127ar pass fil-pro\u010bess tat-tlestija ta' Unjoni Ekonomika u Monetarja tal-Ewropa - wa\u0127da mal-ikbar prijoritajiet g\u0127all-Kummissjoni tal-President Juncker, kif stabbilit fil-Linji Gwida Politi\u010bi tieg\u0127u, ir-Rapport tal-\u0126ames Presidenti u d-Dokumenti ta' Riflessjoni dwar l-Approfondiment tal-Unjoni Ekonomika u Monetarja u l-Futur tal-Finanzi tal-UE.", "Ir-riformi kollha mibdija sa issa \u0121ew xprunati mill-\u0127tie\u0121a li jing\u0127aqdu s-solidarjet\u00e0 u r-responsabbilt\u00e0 fil-livelli kollha u din hija wkoll prijorit\u00e0 \u010bentrali tal-pakkett tal-lum.", "\u201cIr-ri\u0127 fil-qala' tal-Ewropa\u201d mhux biss rigward prestazzjoni ekonomika, i\u017cda wkoll fir-rigward tal-fidu\u010bja ta\u010b-\u010bittadini fil-munita unika.", "Ewrobarometru Flash \u0121did dwar i\u017c-\u017cona tal-euro ppubblikat illum juri li 64 % ta' dawk li wie\u0121bu jg\u0127idu li l-euro huwa xi \u0127a\u0121a tajba g\u0127al pajji\u017chom.", "Sfond", "Il-pakkett tal-lum huwa parti mill-Pjan Direzzjonali usa' tal-President Juncker g\u0127al Unjoni aktar Mag\u0127quda, aktar Qawwija u aktar Demokratika kif ukoll mill-A\u0121enda tal-Mexxejja fit-triq g\u0127al Sibiu, ippre\u017centata mill-President tal-Kunsill Ewropew, Donald Tusk, fejn fid-9 ta' Mejju 2019 g\u0127andhom jittie\u0127du de\u010bi\u017cjonijiet importanti fuq il-futur tal-Ewropa.", "Il-pakkett, li jibni wkoll fuq ideat ippre\u017centati mill-Parlament Ewropew u l-President Fran\u010bi\u017c Emmanuel Macron fid-Diskors tieg\u0127u ta' Sorbonne f'Settembru, huwa ppre\u017centat qabel is-Summit tal-Euro inklu\u017civ fil-15 ta' Di\u010bembru 2017 fejn il-mexxejja tal-UE se jiltaqg\u0127u g\u0127all-ewwel diskussjoni dwar il-passi li jmiss li g\u0127andhom jittie\u0127du, u laqg\u0127a ddedikata ppjanata fit-28-29 ta' \u0120unju 2018 bil-\u0127sieb li jintla\u0127qu de\u010bi\u017cjonijiet konkreti.", "G\u0127al Aktar Informazzjoni"]}
{"url": "https://ec.europa.eu/commission/presscorner/detail/mt/MEMO_17_5006", "title": "Mistoqsijiet u Twe\u0121ibiet: Il-Kummissjoni tistabbilixxi Pjan Direzzjonali g\u0127all-approfondiment tal-Unjoni Ekonomika u Monetarja tal-Ewropa", "category": "press_eu", "subcategory": "POLICY_AREA=ECOMONAFF", "date": "Tue, 05 Dec 2017 23:00:00 GMT", "text": ["Il-Kummissjoni tistabbilixxi Pjan Direzzjonali g\u0127all-approfondiment tal-Unjoni Ekonomika u Monetarja tal-Ewropa", "X'inhuma l-elementi ewlenin tal-pakkett?", "G\u0127aliex dan il-pakkett qed ji\u0121i ppre\u017centat illum?", "Dan il-pakkett qed iwassal ri\u017cultati dwar l-impenn li sar mill-President Jean-Claude Juncker fid-diskors tieg\u0127u dwar l-Istat tal-Unjoni fl-2017, sabiex jippre\u017centa l-passi konkreti g\u0127al aktar approfondiment tal-Unjoni Ekonomika u Monetarja (UEM).", "Filwaqt li tibni fuq il-vi\u017cjoni mni\u017c\u017cla fir-Rapport tal-\u0126ames Presidenti ta' \u0120unju 2015 u d-Dokumenti ta' Riflessjoni dwar l-Approfondiment tal-Unjoni Ekonomika u Monetarja u l-Futur tal-Finanzi tal-UE tar-rebbieg\u0127a 2017, il-Kummissjoni Ewropea qed tfassal Pjan Direzzjonali g\u0127all-approfondiment tal-Unjoni Monetarja, inklu\u017ci passi konkreti li g\u0127andhom jittie\u0127du matul it-18-il xahar li \u0121ejjin.", "G\u0127add ta' inizjattivi huma wkoll ippre\u017centati b\u0127ala parti minn dan il-pakkett.", "L-g\u0127an \u0121enerali huwa li tissa\u0127\u0127a\u0127 l-unit\u00e0, l-effi\u010bjenza u r-responsabilit\u00e0 demokratika tal-Unjoni Ekonomika u Monetarja tal-Ewropa sal-2025.", "L-irkupru b'sa\u0127\u0127tu fl-ekonomiji tal-UE u ta\u017c-\u017bona tal-Ewro bi tkabbir fl-Istati Membri kollha, il-qg\u0127ad fl-iktar livell baxx tieg\u0127u mill-2008 u sentiment ekonomiku fl-og\u0127la livell tieg\u0127u mis-sena 2000 jo\u0127loq spazju biex isiru r-riformi me\u0127tie\u0121a g\u0127al EMU aktar mag\u0127quda, effi\u010bjenti u demokratika: wasal i\u017c-\u017cmien li jitran\u0121a s-saqaf meta g\u0127adha x-xemx.", "Ewrobarometru Flash \u0121did dwar i\u017c-\u017bona tal-Ewro li \u0121ie ppubblikat illum ikkonferma wkoll dawn l-i\u017cviluppi po\u017cittivi billi l-64 % ta' dawk li wie\u0121bu qalu li l-ewro hija \u0127a\u0121a tajba g\u0127al pajji\u017chom \u2014 l-og\u0127la valur li qatt \u0121ie rrekordjat mill-introduzzjoni tal-karti u l-muniti tal-ewro fl-2002.", "Il-pakkett tal-lum huwa parti mill-Pjan Direzzjonali usa' tal-President Juncker g\u0127al Unjoni aktar Mag\u0127quda, aktar Qawwija u aktar Demokratika kif ukoll mill-A\u0121enda tal-Mexxejja fit-triq g\u0127al Sibiu, ippre\u017centata mill-President tal-Kunsill Ewropew, Donald Tusk, fejn fid-9 ta' Mejju 2019 jin\u0127tie\u0121 li jittie\u0127du de\u010bi\u017cjonijiet importanti fuq il-futur tal-Ewropa.", "Il-pakkett, li jibni wkoll fuq ideat ippre\u017centati mill-Parlament Ewropew u l-President Fran\u010bi\u017c Emmanuel Macron fid-Diskors tieg\u0127u ta' Sorbonne f'Settembru, huwa ppre\u017centat qabel is-Summit tal-Ewro inklu\u017civ fil-15 ta' Di\u010bembru 2017 fejn il-mexxejja tal-UE se jiltaqg\u0127u g\u0127all-ewwel diskussjoni dwar il-passi li jmiss li g\u0127andhom jittie\u0127du, u laqg\u0127a ddedikata ppjanata fit-28-29 ta' \u0120unju 2018 bil-\u0127sieb li jintla\u0127qu de\u010bi\u017cjonijiet konkreti.", "G\u0127aliex l-approfondiment tal-Unjoni Ekonomika u Monetarja huwa importanti?", "F'dawn l-a\u0127\u0127ar snin, \u0121ew espressi \u0127afna fehmiet dwar it-tlestija tal-Unjoni Ekonomika u Monetarja.", "L-opinjonijiet jistg\u0127u jvarjaw i\u017cda hemm kunsens wiesa' dwar il-\u0127tie\u0121a li jsir aktar progress.", "Kien hemm ukoll kontributi sinifikanti \u0127afna tal-Parlament Ewropew u diskussjonijiet importanti fil-Grupp tal-Ewro.", "L-approfondiment tal-UEM huwa mezz biex jintla\u0127aq g\u0127an: iktar impjieg, tkabbir, investiment, \u0121ustizzja so\u010bjali u stabbilt\u00e0 makroekonomika.", "Il-munita unika toffri protezzjoni u opportunitajiet lill-Ewropej, u \u017bona tal-Ewro b'sa\u0127\u0127itha u stabbli hija essenzjali g\u0127all-membri tag\u0127ha kif ukoll l-UE b'mod \u0121enerali.", "Il-kri\u017ci ekonomika u finanzjarja, li tibda fi\u017c-\u017bona tal-Ewro, kixfet \u010berti nuqqasijiet istituzzjonali tal-UEM tal-Ewropa.", "Bis-sa\u0127\u0127a tar-riformi istituzzjonali ma\u0121\u0121uri, l-UEM hija issa soda daqs qatt qabel i\u017cda l-arkitettura tag\u0127ha g\u0127adha mhux kompluta.", "Il-Pjan Direzzjonali tal-lum biex tissa\u0127\u0127a\u0127 l-UEM tal-Ewropa jirrifletti l-isfidi li fadal u jistabbilixxi t-triq \u2018il quddiem.", "L-approfondiment tal-UEM kien wie\u0127ed mill-prijoritajiet ewlenin tal-President tal-Kummissjoni Juncker, kif stabbilit fil-Linji Gwida Politi\u010bi tieg\u0127u.", "Qed ji\u0121u ppre\u017centati wkoll g\u0127add ta' inizjattivi \u0121odda b\u0127ala parti minn dan il-pakkett.", "Dawn mhumiex la l-ewwel u lanqas l-a\u0127\u0127ar passi fil-pro\u010bess tat-tlestija tal-Unjoni Ekonomika u Monetarja tal-Ewropa, i\u017cda jirrappre\u017centaw ukoll passi importanti f'impri\u017ca globali.", "Pjan Direzzjonali g\u0127all-approfondiment tal-Unjoni Ekonomika u Monetarja", "Liema kronolo\u0121ija g\u0127andha f'mo\u0127\u0127ha l-Kummissjoni?", "Filwaqt li jibnu fuq l-A\u0121enda tal-Mexxejja, huma mistennija de\u010bi\u017cjonijiet konkreti fix-xhur li \u0121ejjin.", "Fil-fehma tal-Kummissjoni, jin\u0127tie\u0121 li jintla\u0127aq qbil dwar Pjan Direzzjonali, li jin\u0127tie\u0121 li jinkludi numru ta' passi li g\u0127andhom jittie\u0127du matul it-18-il xahar li \u0121ejjin.", "Dawn huma mi\u0121bura fil-qosor fl-a\u0127\u0127ar tal-Komunikazzjoni dwar aktar passi lejn it-tlestija tal-Unjoni Ekonomika u Monetarja tal-Ewropa.", "Filwaqt li jsir progress f'dawn l-oqsma, se jkun importanti li jkun hemm sens \u010bar ta' direzzjoni g\u0127all-perjodu bejn l-2019 u l-2024, bil-g\u0127an li ti\u0121i approfondita l-Unjoni Ekonomika u Monetarja tal-Ewropa sal-2025.", "B'hekk, il-Pjan Direzzjonali ppre\u017centat mill-Kummissjoni jfakkar ukoll il-passi ewlenin li se jkunu me\u0127tie\u0121a wara l-2019, b'mod li jinbena fuq id-Dokument ta' Riflessjoni dwar it-tis\u0127i\u0127 tal-Unjoni Ekonomika u Monetarja.", "Dawn il-passi jin\u0127tie\u0121 li jkunu parti tal-arran\u0121ament komuni li g\u0127andu jintla\u0127aq sa nofs l-2018.", "Fond Monetarju Ewropew", "G\u0127aliex il-Kummissjoni qed tipproponi li tistabbilixxi Fond Monetarju Ewropew?", "Sa mill-2012, il-Mekkani\u017cmu Ewropew ta' Stabbilt\u00e0 (MES) kellu sehem de\u010bi\u017civ fl-assistenza tal-Istati Membri biex jer\u0121g\u0127u jiksbu jew i\u017commu a\u010b\u010bess g\u0127al swieq tal-bonds sovrani.", "Dan g\u0127en biex ti\u0121i ssalvagwardjata l-istabbilt\u00e0 ta\u017c-\u017bona tal-Ewro kollha kemm hija.", "Filwaqt li l-pressjoni matul il-kri\u017ci wasslet g\u0127al struttura intergovernattiva, kien di\u0121\u00e0 \u010bar f'dak i\u017c-\u017cmien li din setg\u0127et intla\u0127qet ukoll fil-qafas tat-Trattati tal-UE.", "Ankrar istituzzjonali msa\u0127\u0127a\u0127 se jg\u0127in biex jin\u0127olqu siner\u0121iji \u0121odda, b'mod partikolari f'termini ta' trasparenza, revi\u017cjoni legali u effi\u010bjenza tar-ri\u017corsi finanzjarji tal-UE.", "Dan jista' tikkontribwixxi wkoll g\u0127al aktar titjib tal-kooperazzjoni mal-Kummissjoni Ewropea u r-responsabbilt\u00e0 demokratika lejn il-Parlament Ewropew.", "Il-Kummissjoni g\u0127andha l-g\u0127an li tibni fuq l-istruttura stabbilit\u00e0 sew tal-MES u li twaqqaf Fond Monetarju Ewropew (FME) b\u0127ala korp b'sa\u0127\u0127tu g\u0127all-\u0121estjoni tal-kri\u017cijiet, ankrat b'mod sod fil-qafas \u0121uridiku tal-Unjoni.", "Dan kien di\u0121\u00e0 previst permezz tar-Rapport tal-\u0126ames Presidenti u kien ukoll mitlub mill-Parlament Ewropew.", "Liema funzjonijiet u karatteristi\u010bi se jkollu l-FME?", "L-FME se ji\u0121i wara l-MES b'mod li l-istituzzjonijiet finanzjarji u l-istrutturi istituzzjonali attwali tieg\u0127u essenzjalment se jin\u017cammu, filwaqt li jsa\u0127\u0127a\u0127 l-effi\u010bjenza, it-trasparenza u r-responsabilit\u00e0 demokratika tieg\u0127u, b'rispett s\u0127i\u0127 tar-rwol tal-Parlamenti nazzjonali.", "L-FME se jkompli jipprovdi appo\u0121\u0121 ta' stabbilt\u00e0 finanzjarja g\u0127al Stati Membri fil-b\u017conn, biex ji\u0121bor fondi billi jo\u0127ro\u0121 strumenti tas-suq tal-kapital, u biex jinvolvi ru\u0127hu fi tran\u017cazzjonijiet tas-suq monetarju.", "Barra minn hekk, il-proposta \u017c\u017cid elementi \u0121odda:", "L-FME se jkollu a\u010b\u010bess g\u0127all-istess ri\u017corsi finanzjarji li g\u0127andu a\u010b\u010bess g\u0127alihom l-MES?", "L-FME se jibni fuq l-istituzzjonijiet finanzjarji u l-istrutturi istituzzjonali attwali kif inhuma issa.", "Dan ifisser li l-qawwa finanzjarja disponibbli lill-Fond Monetarju Ewropew biex jirrea\u0121ixxi g\u0127all-kri\u017cijiet se tkun l-istess b\u0127al dik disponibbli lill-Mekkani\u017cmu Ewropew ta' Stabbilt\u00e0, b'kapa\u010bit\u00e0 ta' self ta' EUR 500 biljun.", "B\u0127al fil-ka\u017c tal-MES, il-Bord tal-Gvernaturi tal-FME jin\u0127tie\u0121 li jkun kapa\u010bi j\u017cid din il-kapa\u010bit\u00e0 tas-self jekk huwa jqis li t-tali \u017cieda tkun adegwata biex jinkisbu l-objettivi tieg\u0127u.", "X'inhuma l-passi li jmiss?", "L-inizjattiva tie\u0127u l-forma ta' proposta g\u0127al Regolament tal-Kunsill skont l-Artikolu 352 tat-TFUE.", "Il-Parlament Ewropew, li ta l-kunsens tieg\u0127u, u l-Kunsill huma mistiedna jadottaw din il-proposta sa nofs l-2019.", "L-integrazzjoni tas-sustanza tat-Trattat dwar l-Istabbilt\u00e0, il-Koordinazzjoni u l-Governanza fil-qafas legali tal-Unjoni, filwaqt li titqies il-flessibbilt\u00e0 xierqa mibnija fil-Patt ta' Stabbilt\u00e0 u Tkabbir u identifikata mill-Kummissjoni minn Jannar 2015", "G\u0127aliex il-Kummissjoni qieg\u0127da tissu\u0121\u0121erixxi dan proprju issa?", "L-istess b\u0127all-MES, id-de\u010bi\u017cjoni biex ji\u0121i stabbilit it-Trattat dwar l-Istabbilt\u00e0, il-Koordinazzjoni u l-Governanza (mag\u0127ruf ukoll b\u0127ala l-\u201cPatt Fiskali\u201d) b\u0127ala Trattat intergovernattiv fl-2012 trid titqies fi\u010b-\u010birkustanzi tal-kri\u017ci.", "Madankollu, di\u0121\u00e0 f'dak i\u017c-\u017cmien, bl-insistenza tal-Parlament Ewropew u tal-Kummissjoni, il-25 Stat Membru firmatarji [1] legalment impenjaw ru\u0127hom biex jinkorporaw is-sustanza ta' dan it-Trattat fil-li\u0121i tal-Unjoni \u0127ames snin wara d-d\u0127ul fis-se\u0127\u0127 tieg\u0127u, li jikkorrispondi g\u0127all-1 ta' Jannar 2018 (ara l-Artikolu 16 ta' dan it-Trattat).", "Sadanittant, il-Parlament Ewropew tenna t-talba tieg\u0127u f'dan is-sens.", "Il-proposta ssegwi r-ra\u0121unament li l-integrazzjoni tal-istrumenti intergovernattivi fil-qafas legali tal-Unjoni se ssa\u0127\u0127a\u0127 il-le\u0121ittimit\u00e0 demokratika, tissimplifika l-qafas legali u tnaqqas ir-riskju ta' duplikazzjoni tag\u0127hom.", "L-integrazzjoni tat-Trattat fil-li\u0121i tal-Unjoni se tipprovdi g\u0127al monitora\u0121\u0121 kontinwu u mtejjeb b\u0127ala parti mill-qafas tal-governanza ekonomika \u0121enerali tal-UE.", "Din tie\u0127u kont tal-flessibbilt\u00e0 adegwata li tinsab fil-Patt ta' Stabbilt\u00e0 u Tkabbir u li \u0121iet identifikata mill-Kummissjoni sa minn Jannar 2015, u hija kompletament konformi mar-regoli e\u017cistenti definiti f'le\u0121i\u017clazzjoni primarja u sekondarja.", "Fl-a\u0127\u0127ar nett, il-proposta tqis il-prassi attwali ta' laqg\u0127at interparlamentari li jsiru kull sena mill-Parlament Ewropew.", "X'inhuma l-passi li jmiss?", "Il-proposta g\u0127all-integrazzjoni tal-Patt Fiskali fil-qafas legali tal-Unjoni tie\u0127u l-forma ta' Direttiva tal-Kunsill skont l-Artikolu 126(14)(2) TFUE.", "Il-Parlament Ewropew, li je\u0127tie\u0121 ji\u0121i kkonsultat, u l-Kunsill huma mistiedna jadottaw din il-proposta sa nofs l-2019.", "Strumenti ba\u0121itarji \u0121odda g\u0127al \u017bona tal-Ewro stabbli fil-qafas tal-Unjoni", "Il-Kummissjoni qed tippre\u017centa Komunikazzjoni dwar strumenti ba\u0121itarji \u0121odda g\u0127al \u017bona tal-Ewro stabbli fil-qafas tal-Unjoni.", "Il-Komunikazzjoni telenka erba' funzjonijiet spe\u010bifi\u010bi li huma essenzjali g\u0127all-approfondiment tal-Unjoni Ekonomika u Monetarja tal-Ewropa u tipproponi passi konkreti li jmiss g\u0127al kull wa\u0127da minnhom.", "L-istrumenti proposti huma interkonnessi mill-qrib u ja\u0127dmu id f'id mas-Semestru Ewropew.", "Sabiex ikunu effettivi u biex ji\u0121i massimizzat l-impatt tag\u0127hom, anki g\u0127all-kontribwent, dawn l-istrumenti je\u0127tie\u0121 li jin\u0127olqu u ji\u0121u \u017cviluppati f'siner\u0121ija s\u0127i\u0127a mal-finanzi tal-UE tal-lum u ta' g\u0127ada.", "Xi azzjonijiet huma mistennija g\u0127all-perjodu 2018-2020.", "O\u0127rajn se jittie\u0127du f'Mejju 2018 b\u0127ala parti mill-proposti tal-Kummissjoni g\u0127all-Qafas Finanzjarju Pluriennali.", "Sa nofs l-2018, il-Parlament Ewropew u l-Kunsill huma mistiedna biex jadottaw il-proposta g\u0127at-tis\u0127i\u0127 tal-Programm ta' Appo\u0121\u0121 g\u0127al Riformi Strutturali u l-bidliet g\u0127ar-Regolament dwar Dispo\u017cizzjonijiet Komuni, u biex jaqblu dwar garanzija ta' kontin\u0121enza komuni g\u0127all-Fond Uniku ta' Ri\u017coluzzjoni.", "Sa nofs l-2019, il-Parlament Ewropew u l-Kunsill huma mistiedna jadottaw, fil-kuntest tal-proposti g\u0127all-Qafas Finanzjarju Pluriennali li jmiss g\u0127al wara l-2020, il-proposti dwar appo\u0121\u0121 g\u0127al riformi strutturali, fa\u010bilit\u00e0 ta' konver\u0121enza ddedikata g\u0127all-Istati Membri li mhumiex fi\u017c-\u017bona tal-Ewro, u funzjoni ta' stabbilizzazzjoni.", "Appo\u0121\u0121 g\u0127al riformi nazzjonali", "X'qed tipproponi l-Kummissjoni?", "Il-Kummissjoni tipprevedi \u017cew\u0121 komponenti addizzjonali: 1) g\u0127odda ta' twassil ta' riforma li tappo\u0121\u0121a l-impenji ta' riforma tal-Istati Membri; 2) appo\u0121\u0121 tekniku g\u0127al azzjonijiet spe\u010bifi\u010bi wara talba tal-Istati Membri.", "G\u0127all-perjodu ta' wara l-2020, il-Kummissjoni se tag\u0127mel proposti dettaljati f'Mejju 2018, b\u0127ala parti mill-proposti tag\u0127ha g\u0127all-Qafas Finanzjarju Pluriennali li jmiss.", "Di\u0121\u00e0 fil-perjodu 2018-2020, il-Kummissjoni be\u0127siebha ti\u017cviluppa xi w\u0127ud minn dawn l-ideat, b'\u017cew\u0121 modi.", "L-ewwel nett, biex tittestja l-idea ta' g\u0127odda ta' twassil ta' riforma f'fa\u017ci pilota, hija tipproponi bidliet immirati g\u0127ar-Regolament dwar Dispo\u017cizzjonijiet Komuni li jirregolaw il-Fondi Strutturali u ta' Investiment Ewropej (FSIE).", "Dawn se jag\u0127tu lill-Istati Membri l-possibbilt\u00e0 li ju\u017caw parti mir-ri\u017cerva tal-prestazzjoni ta' dawn il-Fondi biex ti\u0121i appo\u0121\u0121ata l-implimentazzjoni ta' riformi identifikati permezz tas-Semestru Ewropew.", "It-tieni nett, il-Kummissjoni tipproponi li ttejjeb l-appo\u0121\u0121 tekniku disponibbli g\u0127all-Istati Membri kollha u biex ji\u0121i \u017cviluppat fluss tax-xog\u0127ol apposta g\u0127al Stati Membri li mhumiex fi\u017c-\u017bona tal-Ewro fil-pro\u010bess li jaderixxu ru\u0127hom ma\u017c-\u017bona tal-Ewro.", "G\u0127al dawn i\u017c-\u017cew\u0121 ra\u0121unijiet, il-Kummissjoni tipproponi li tirdoppja l-kapa\u010bit\u00e0 e\u017cistenti - u re\u010bentement stabbilixxiet - Programm ta' Appo\u0121\u0121 g\u0127al Riformi Strutturali (SRSP, Structural Reform Support Programme), biex jil\u0127aq EUR 300 miljun sal-2020.", "L-g\u0127odda ta' twassil ta' riforma \u0121dida kif se tappo\u0121\u0121a r-riformi b\u0127ala parti mill-pro\u010bess tas-Semestru Ewropew?", "Kif se ji\u0121u miftiehma r-riformi?", "Wara l-2020, l-g\u0127odda ta' twassil ta' riforma \u0121dida tista' ta\u0127dem kif \u0121ej:", "X'inhu mifhum b'appo\u0121\u0121 tekniku wara talba tal-Istati Membri?", "Kmieni fl-2017, wara proposta mill-Kummissjoni, kien hemm qbil dwar Programm ta' Appo\u0121\u0121 g\u0127al Riformi Strutturali (SRSP) bejn il-Parlament Ewropew u l-Kunsill.", "Dan il-programm issa huwa kompletament operazzjonali u mwettaq mis-Servizz ta' Appo\u0121\u0121 g\u0127al Riformi Strutturali tal-Kummissjoni.", "L-g\u0127an tal-SRSP huwa l-finanzjament ta' appo\u0121\u0121 tekniku mfassal apposta g\u0127all-Istati Membri biex ig\u0127inhom fil-pjanijiet ta' riforma tag\u0127hom.", "L-appo\u0121\u0121 huwa disponibbli g\u0127all-Istati Membri kollha tal-UE, huwa mmexxi mid-domanda u ma je\u0127tie\u0121 ebda kofinanzjament.", "Ir-rispons tal-bidu jindika li d-domanda taqbe\u017c l-ammonti disponibbli fl-SRSP.", "Il-Kummissjoni tipproponi li \u017c\u017cid b'mod sinifikanti l-appo\u0121\u0121 tekniku previst skont l-SRSP sal-2020.", "Hija se tipproponi wkoll li dawn l-attivitajiet ji\u0121u segwiti wara l-2020.", "Appo\u0121\u0121 lill-Istati Membri fil-pro\u010bess li jda\u0127\u0127lu l-ewro", "X'qed tipproponi l-Kummissjoni?", "G\u0127all-perjodu 2018-2020, il-Kummissjoni tipproponi li ti\u0121i stabbilita ba\u017ci ta' \u0127idma apposta fil-Programm ta' Appo\u0121\u0121 g\u0127al Riformi Strutturali li toffri appo\u0121\u0121 immirat g\u0127all-Istati Membri fil-pro\u010bess li jda\u0127\u0127lu l-ewro.", "Din se ti\u0121i offruta wara talba g\u0127al dan u tkopri l-politiki kollha li jistg\u0127u jg\u0127inu biex jinkiseb livell g\u0127oli ta' konver\u0121enza, b\u0127al fil-\u0121estjoni finanzjarja pubblika, l-ambjent tan-negozju, is-settur finanzjarju, is-swieq tal-manodopera u tal-prodotti, u l-amministrazzjoni pubblika.", "L-Istati Membri interessati jistg\u0127u wkoll jidde\u010biedu li jipprogrammaw mill-\u0121did partijiet mill-ba\u0121it tag\u0127hom g\u0127al assistenza teknika permezz tal-Fondi Strutturali u ta' Investiment Ewropej g\u0127al pro\u0121etti li g\u0127andhom ji\u0121u appo\u0121\u0121ati permezz tal-SRSP.", "G\u0127all-perjodu ta' wara l-2020, il-Kummissjoni se tipproponi fa\u010bilit\u00e0 spe\u010bifika ta' konver\u0121enza, b\u0127ala parti mis-segwitu tal-Programm ta' Appo\u0121\u0121 g\u0127al Riformi Strutturali.", "Dan l-appo\u0121\u0121 ma jbiddilx il-kriterji formali u l-adozzjoni tal-ewro u huwa indipendentament mill-pro\u010bess formali g\u0127all-adozzjoni tal-ewro, li hija su\u0121\u0121etta g\u0127al sistema ta' rappurtar apposta.", "Garanzija ta' kontin\u0121enza g\u0127all-Unjoni Bankarja;", "X'qed tipproponi l-Kummissjoni?", "Il-mekkani\u017cmu ta' garanzija ta' kontin\u0121enza se jkun attivat biss b\u0127ala garanzija tal-a\u0127\u0127ar \u010bans fil-ka\u017c ta' ri\u017coluzzjoni bankarja f'ka\u017c li r-ri\u017corsi disponibbli fil-Fond Uniku ta' Ri\u017coluzzjoni ma jkunux bi\u017c\u017cejjed.", "B\u0127ala parti minn dan il-pakkett, il-Kummissjoni tipproponi li l-Fond Monetarju Ewropew futur jipprovdi linja ta' kreditu jew garanziji g\u0127all-Fond Uniku ta' Ri\u017coluzzjoni (ara wkoll hawn fuq).", "G\u0127aliex il-Kummissjoni qed tipproponi li l-Fond Monetarju Ewropew jservi b\u0127ala garanzija ta' kontin\u0121enza g\u0127all-Unjoni Bankarja?", "Il-\u0127olqien ta' mekkani\u017cmu ta' garanzija ta' kontin\u0121enza g\u0127all-Fond Uniku ta' Ri\u017coluzzjoni (Single Resolution Fund, SRF) se ji\u017cgura li jkun hemm finanzjament disponibbli biex jiffa\u010bilita r-ri\u017coluzzjoni ordnata ta' banek f'diffikult\u00e0 f'ka\u017c li l-SRF ma jkollhiex ir-ri\u017corsi.", "Il-mekkani\u017cmu ta' garanzija ta' kontin\u0121enza \u0121ie miftiehem fil-prin\u010bipju di\u0121\u00e0 fl-2013.", "Hemm qbil wiesa' dwar il-fatt li l-Mekkani\u017cmu Ewropew ta' Stabbilt\u00e0 \u2014 il-Fond Monetarju Ewropew futur \u2014 qieg\u0127ed fl-a\u0127jar po\u017cizzjoni biex jipprovdi mekkani\u017cmu ta' garanzija ta' kontin\u0121enza fil-forma ta' linji ta' kreditu jew garanziji g\u0127all-Fond Uniku ta' Ri\u017coluzzjoni.", "Huwa joffri soluzzjoni tant komuni li tkun ta' daqs xieraq u fa\u010bilment disponibbli.", "Huwa g\u0127andu wkoll il-kapa\u010bit\u00e0 ta' self, l-g\u0127arfien tal-operazzjonijiet tas-suq u l-affidabbilt\u00e0 kreditizja me\u0127tie\u0121a biex jissodisfa l-funzjoni ta' kontin\u0121enza b'mod effettiv.", "Huma proposti wkoll arran\u0121amenti spe\u010bjali li jie\u0127du kont tal-interessi ta' Stati Membri mhux fi\u017c-\u017bona tal-Ewro li ssie\u0127bu fl-Unjoni Bankarja, filwaqt li ji\u017cguraw li sitwazzjonijiet ugwali fl-Unjoni Bankarja ji\u0121u ttrattati b'mod ugwali.", "Il-kontribwenti se ji\u0121u sfurzati biex jer\u0121g\u0127u j\u0127allsu g\u0127ar-ri\u017coluzzjoni tal-banek inadempjenti?", "Le.", "G\u0127all-kuntrarju, il-proposta se tipprote\u0121i lill-kontribwenti iktar milli huwa l-ka\u017c illum.", "Il-FME li ja\u0121ixxi b\u0127ala garanzija ta' kontin\u0121enza g\u0127all-Fond Uniku ta' Ri\u017coluzzjoni hija g\u0127odda tal-a\u0127\u0127ar rikors.", "Jekk ikun me\u0127tie\u0121 jaqdi din il-funzjoni, il-FME jkun fornitur kredibbli ta' fondi addizzjonali fi \u017cmien qasir.", "Kull kontribuzzjoni mill-FME g\u0127all-SRF se ti\u0121i rkuprata mis-settur bankarju.", "Dan ji\u017cgura li l-kontribwenti mhux se j\u0121arrbu l-ispejje\u017c asso\u010bjati mar-ri\u017coluzzjoni tal-banek li qed ifallu.", "Fl-a\u0127\u0127ar mill-a\u0127\u0127ar hija l-industrija bankarja li se t\u0127allas, b'mod li ma\u017c-\u017cmien il-mekkani\u017cmu ta' garanzija ta' kontin\u0121enza jkun newtrali mill-finanzi pubbli\u010bi.", "It-twaqqif ta' mekkani\u017cmu ta' garanzija ta' kontin\u0121enza se jsa\u0127\u0127a\u0127 aktar il-fidu\u010bja fis-sistema bankarja Ewropea u l-azzjonijiet me\u0127uda mill-Bord Uniku ta' Ri\u017coluzzjoni.", "Min-na\u0127a l-o\u0127ra, dan inaqqas il-probabbilt\u00e0 ta' sitwazzjoni li timmaterjalizza fejn jiskatta l-mekkani\u017cmu ta' garanzija ta' kontin\u0121enza.", "Funzjoni ta' stabbilizzazzjoni", "G\u0127aliex hemm b\u017conn ta' funzjoni ta' stabbilizzazzjoni?", "Min\u0127abba li l-unifikazzjoni tal-politika monetarja fi\u017c-\u017cona tal-munita unika, l-istrumenti tal-politika makroekonomika f'idejn l-Istati Membri parte\u010bipanti ma g\u0127adhomx l-istess.", "Filwaqt li kull pajji\u017c huwa differenti u d-daqs u l-istruttura tal-ekonomija huma importanti f'termini ta' probabbilt\u00e0 li jkunu esposti g\u0127al xokkijiet, il-kri\u017ci wriet il-limitazzjonijiet tal-mezzi disponibbli lill-Istati Membri ta\u017c-\u017bona tal-Ewro individwali biex jassorbu l-impatt ta' xokkijiet asimmetri\u010bi kbar, b'u\u0127ud minnhom jitilfu l-a\u010b\u010bess g\u0127as-suq biex jer\u0121g\u0127u jiffinanzjaw lilhom infushom.", "F'bosta ka\u017cijiet, dan wassal g\u0127al ri\u010bessjonijiet imtawla u impatti negattivi fuq Stati Membri o\u0127ra.", "Funzjoni ta' stabbilizzazzjoni fil-livell Ewropew tipprovdi l-possibbilt\u00e0 li r-ri\u017corsi ji\u0121u attivati malajr g\u0127all-Istati Membri f'ka\u017c ta' xokkijiet asimmetri\u010bi kbar, biex tikkumplimenta r-rwol tal-ba\u0121its nazzjonali.", "Dan jg\u0127in biex itaffi l-effetti ta' xokkijiet asimmetri\u010bi kbar, jipprote\u0121i l-investimenti f'ka\u017c ta' tnaqqis fir-ritmu ekonomiku u jipprevjeni r-riskju ta' impatti negattivi.", "Dawn il-kwistjonijiet kienu di\u0121\u00e0 diskussi fir-Rapport tal-\u0126ames Presidenti.", "Hemm modi differenti ta' previ\u017cjoni ta' funzjoni ta' stabbilizzazzjoni.", "Fid-Dokument ta' Riflessjoni dwar it-Tkabbir tal-Unjoni Ekonomika u Monetarja, \u0121ew deskritti tliet g\u0127a\u017cliet: Skema Ewropea g\u0127all-\u0126arsien tal-Investiment, li tappo\u0121\u0121a l-investimenti ppjanati u preidentifikati, pere\u017cempju fl-oqsma tal-infrastruttura jew \u0127iliet li kieku jistg\u0127u ji\u0121u kkan\u010bellati jew posposti; Skema Ewropea ta' Riassigurazzjoni tal-Qg\u0127ad li ta\u0121ixxi b\u0127ala fond ta' riassigurazzjoni g\u0127al skemi nazzjonali; u fond g\u0127al li jista' jinqala' li jista' jakkumula l-fondi mill-Istati Membri fuq ba\u017ci regolari, bil-\u0127ru\u0121 ta' flus fuq ba\u017ci definita minn qabel.", "Dawn l-g\u0127a\u017cliet kollha g\u0127andhom il-merti tag\u0127hom u jistg\u0127u wkoll jing\u0127aqdu ma\u017c-\u017cmien.", "X'qed tipproponi l-Kummissjoni?", "Ir-Rapport tal-\u0126ames Presidenti u d-Dokument ta' Riflessjoni dwar it-Tkabbir tal-Unjoni Ekonomika u Monetarja stabbilixxew prin\u010bipji importanti, li jibqg\u0127u validi: strument ta' stabilizzazzjoni jin\u0127tie\u0121 li jimminimizza l-periklu morali u ma jwassalx g\u0127al trasferimenti permanenti; ikun strettament kundizzjonali fuq kriterji \u010bari u politiki sodi kontinwi, b'mod partikolari dawk li jwasslu g\u0127al aktar konver\u0121enza fi\u017c-\u017bona tal-Ewro; ji\u0121i \u017cviluppat fil-qafas legali tal-UE; ikun miftu\u0127 u trasparenti vis-\u00e0-vis l-Istati Membri kollha; u ma jiddupplikax ir-rwol tal-Mekkani\u017cmu Ewropew ta' Stabbilt\u00e0 - il-Fond Monetarju Ewropew futur - b\u0127ala g\u0127odda g\u0127all-immani\u0121\u0121ar tal-kri\u017cijiet.", "Din il-funzjoni tikkumplimenta r-rwol ta' stabbilizzazzjoni tal-ba\u0121its nazzjonali.", "Huwa g\u0127alhekk li l-Istati Membri jridu jkomplu jibnu u jsostnu buffers fiskali adegwati, notevolment fi \u017cminijiet tajbin, kif previst mill-Patt ta' Stabbilt\u00e0 u Tkabbir.", "F'ka\u017c ta' tnaqqis fir-ritmu ekonomiku, l-Istati Membri l-ewwel ju\u017caw l-istabilizzaturi awtomati\u010bi nazzjonali u l-politika fiskali diskrezzjonarja tag\u0127hom f'konformit\u00e0 mal-Patt.", "Dak li l-Kummissjoni tipprevedi fil-Komunikazzjoni tag\u0127ha llum hija funzjoni ta' stabbilizzazzjoni li ti\u0121bor flimkien sorsi differenti ta' finanzjament fil-livell tal-UE sabiex i\u017c\u017comm il-livelli ta' investiment nazzjonali fil-ka\u017c ta' xokkijiet asimmetri\u010bi kbar.", "Dan huwa konformi mal-importanza li din il-Kummissjoni tattribwixxi g\u0127all-investiment b\u0127ala mutur ta' tkabbir fit-tul, u jippermetti \u017cvilupp aktar mg\u0127a\u0121\u0121el meta mqabbel mal-g\u0127a\u017cliet l-o\u0127ra diskussi fid-Dokument ta' Riflessjoni dwar l-approfondiment tal-Unjoni Ekonomika u Monetarja.", "B\u0127ala prin\u010bipju \u0121enerali, l-Istati Membri biss li jikkonformaw mal-qafas ta' sorveljanza tal-UE matul il-perjodu qabel ix-xokk asimmetriku kbir g\u0127andhom ikunu eli\u0121ibbli g\u0127all-a\u010b\u010bess.", "Fil-ka\u017c ta' xokk asimmetriku kbir, u su\u0121\u0121ett g\u0127al kriterji \u010bari ta' eli\u0121ibilit\u00e0 u mekkani\u017cmu ta' attivazzjoni determinat minn qabel, l-Istat Membru kkon\u010bernat jir\u010bievi l-appo\u0121\u0121 awtomatikament, li jista' jkun ta\u0127lita ta' self u g\u0127otjiet:", "Bosta minn dawn il-karatteristi\u010bi jistg\u0127u ji\u0121u \u017cviluppati ma\u017c-\u017cmien.", "Din il-funzjoni ta' stabbilizzazzjoni hija ma\u0127suba g\u0127a\u017c-\u017bona tal-Ewro u miftu\u0127a g\u0127al dawk kollha li jixtiequ jipparte\u010bipaw.", "Il-Kummissjoni se tag\u0127mel proposta g\u0127all-perjodu ta' wara l-2020 f'Mejju 2018, b\u0127ala parti mill-proposti tag\u0127ha g\u0127all-Qafas Finanzjarju Pluriennali li jmiss.", "Il-Ministru Ewropew tal-Finanzi u tal-Ekonomija", "G\u0127aliex il-Kummissjoni tappo\u0121\u0121a l-\u0127olqien ta' Ministru Ewropew g\u0127all-Ekonomija u l-Finanzi?", "L-arkitettura istituzzjonali attwali tal-UEM hija intrinsikament kumplessa, u tvesti politiki ekonomi\u010bi, fiskali, finanzjarji u strutturali f'korpi differenti, f'bosta oqsfa legali u sistemi ta' sorveljanza.", "L-istabbiliment ta' Ministru Ewropew g\u0127all-Ekonomija u l-Finanzi jista' jg\u0127in biex ti\u0121i promossa aktar koerenza, effi\u010bjenza, trasparenza u responsabbilt\u00e0 demokratika fit-tfassil tal-politika ekonomiku tal-UE.", "Il-Ministru jista' ja\u0121ixxi biex jippromwovi l-interess \u0121enerali tal-Unjoni u tal-ekonomiji ta\u017c-\u017bona tal-Ewro, kemm internament kif ukoll fuq livell globali, u jiffa\u010bilita l-koordinazzjoni u l-implimentazzjoni tal-politiki ekonomi\u010bi billi jg\u0127aqqad flimkien ir-responsabbiltajiet e\u017cistenti u l-kompetenza disponibbli.", "Il-Ministru jkun responsabbli lejn il-Parlament Ewropew u jinvolvi ru\u0127u wkoll fi djalogi regolari mal-Parlamenti nazzjonali tal-Istati Membri.", "L-idea li ji\u0121i stabbilit Ministru Ewropew g\u0127all-Ekonomija u l-Finanzi kienet di\u0121\u00e0 \u0121iet diskussa fid-Dokument ta' Riflessjoni dwar l-Approfondiment tal-Unjoni Ekonomika u Monetarja u mitluba mill-Parlament Ewropew f'Ri\u017coluzzjoni tas-16 ta' Frar 2017, filwaqt li ideat g\u0127al President tal-Grupp tal-Ewro full-time kienu di\u0121\u00e0 \u0121ew diskussi waqt is-Summit tal-Ewro ta' Ottubru 2011 u proposti fir-Rapport tal-\u0126ames Presidenti tal-2015.", "Xi rwoli jista' jkollu Ministru Ewropew tal-Ekonomija u l-Finanzi?", "Ministru Ewropew tal-Ekonomija u l-Finanzi jista' jservi b\u0127ala Vi\u010bi President tal-Kummissjoni, jippresiedi l-Grupp tal-Ewro, jissorvelja l-\u0127idma tal-Fond Monetarju Ewropew \u0121did u jkun responsabbli lejn il-Parlament Ewropew.", "Il-Ministru ma jidduplikax il-funzjonijiet jew il-kompetenzi e\u017cistenti.", "Min-na\u0127a l-o\u0127ra, dan jie\u0127u azzjoni biex jo\u0127loq siner\u0121iji bejn l-uffi\u010b\u010bji e\u017cistenti biex jin\u0127olqu siner\u0121iji u biex isir kontribut g\u0127al aktar effi\u010bjenza tal-governanza ekonomika fl-UE u fi\u017c-\u017bona tal-Ewro.", "I\u017c-\u201d\u017cew\u0121 irwoli\" previsti fil-Komunikazzjoni, fejn il-Ministru Ewropew g\u0127all-Ekonomija u l-Finanzi huwa simultanjament Membru tal-Kummissjoni u President tal-Grupp tal-Ewro, di\u0121\u00e0 huma possibbli skont it-Trattati attwali.", "L-Artikolu 2 tal-Protokoll Nru 14 dwar il-Grupp tal-Ewro, anness mat-Trattati, jipprovdi li \"l-Ministri tal-Istati Membri li l-munita tag\u0127hom hija l-ewro g\u0127andhom jele\u0121\u0121u president g\u0127al sentejn u nofs, b'ma\u0121\u0121oranza ta' dawk l-Istati Membri.\u201d", "X'inhuma r-responsabbiltajiet u l-funzjonijiet tal-Ministru Ewropew g\u0127all-Ekonomija u l-Finanzi?", "Il-Kummissjoni llum tippre\u017centa \u0127arsa \u0121enerali tal-funzjonijiet possibbli.", "Il-Ministru jista' ji\u0121i fdat b'responsabbiltajiet sabiex tissa\u0127\u0127a\u0127 il-koerenza u l-effi\u010bjenza \u0121enerali tat-tfassil tal-politika ekonomika tal-UE.", "Dan jikkomplementa u jiffa\u010bilita l-e\u017cer\u010bizzju tal-kompetenzi nazzjonali, anke fl-interazzjoni tag\u0127hom fil-livell tal-UE, ming\u0127ajr ma jaffettwa lill-prerogattivi nazzjonali jew jidduplika l-funzjonijiet nazzjonali.", "Il-Ministru jkun responsabbli g\u0127all-promozzjoni tal-interess \u0121enerali tal-UE u tal-ekonomiji ta\u017c-\u017bona tal-Ewro billi ja\u0121ixxi b\u0127ala interlokutur fundamentali fil-konfront tal-istituzzjonijiet u korpi tal-UE, l-Istati Membri, il-pubbliku \u0121enerali.", "Dan ir-rwol jista' jestendi g\u0127all-interazzjoni ma' s\u0127ab internazzjonali meta l-Ministru jista', pere\u017cempju, jirrappre\u017centa lill-UE f'laqg\u0127at ta' istituzzjonijiet finanzjarji internazzjonali.", "Il-Ministru jippromwovi u jappo\u0121\u0121a l-koordinazzjoni u l-implimentazzjoni tar-riformi fl-Istati Membri.", "Il-Ministru jkun ukoll responsabbli biex jidentifika politika fiskali xierqa g\u0127a\u017c-\u017bona tal-Ewro kollha kemm hi.", "Fl-a\u0127\u0127ar nett, il-Ministru jista' jikkoordina l-u\u017cu tal-istrumenti ba\u0121itarji tal-UE u ta\u017c-\u017bona tal-Ewro rilevanti biex jimmassimizza l-effi\u010bjenza u l-effika\u010bja tag\u0127hom fit-twettiq tal-prijoritajiet tal-politika tal-UE.", "X'inhuma l-passi li jmiss?", "Il-Kummissjoni tistieden lill-Parlament Ewropew u lill-Kunsill sabiex jirriflettu dwar l-ideat ippre\u017centati b\u0127ala parti minn dan il-pakkett, bil-g\u0127an li jintla\u0127aq fehim komuni dwar ir-rwoli u l-funzjonijiet ta' Ministru Ewropew g\u0127all-Ekonomija u l-Finanzi sa nofs l-2019.", "L-istabbiliment ta' Ministru Ewropew g\u0127all-Ekonomija u l-Finanzi jista' jsir b'mod sekwenzjali, fl-arran\u0121amenti e\u017cistenti tat-Trattat, skont il-pjan direzzjonali li \u0121ej:", "[1]L-Awstrija, il-Bel\u0121ju, il-Bulgarija, \u010aipru, il-\u0120ermanja, id-Danimarka, l-Estonja, Spanja, Franza, il-Gre\u010bja, l-Ungerija, l-Italja, l-Irlanda, il-Litwanja, il-Lussemburgu, il-Latvja, Malta, in-Netherlands, il-Portugall, il-Polonja, ir-Rumanija, l-I\u017cvezja, il-Finlandja, is-Slovenja u s-Slovakkja"]}
{"url": "https://ec.europa.eu/commission/presscorner/detail/mt/IP_17_5069", "title": "Il-belt Fran\u010bi\u017ca ta' Lyon ting\u0127ata l-Premju g\u0127all-Belt A\u010b\u010bessibbli tal-2018 min\u0127abba li qieg\u0127det l-a\u010b\u010bessibilit\u00e0 fi\u010b-\u010bentru tal-\u0127ajja tal-belt", "category": "press_eu", "subcategory": "POLICY_AREA=ESAI", "date": "Mon, 04 Dec 2017 23:00:00 GMT", "text": ["Fl-okka\u017cjoni tal-Jum Ewropew g\u0127all-Persuni b'Di\u017cabilit\u00e0, illum il-Kummissjoni Ewropea \u0127abbret li l-belt Fran\u010bi\u017ca ta' Lyon hija r-rebbie\u0127a tal-Premju g\u0127all-Belt A\u010b\u010bessibbli (\u201cAccess City Award\u201d).", "Il-belt \u0121iet ippremjata g\u0127all-a\u010b\u010bessibilit\u00e0 inklu\u017civa u universali tag\u0127ha.", "Waqt il-pre\u017centazzjoni tal-premju, Marianne Thyssen, il-Kummissarju g\u0127all-Impjiegi, l-Affarijiet So\u010bjali, il-\u0126iliet u l-Mobilit\u00e0 tal-\u0126addiema, qalet: \u201cDin il-Kummissjoni timpenja ru\u0127ha bis-s\u0127i\u0127 biex tag\u0127ti l-prijorot\u00e0 lin-nies u biex tqieg\u0127ed l-inklu\u017cjoni so\u010bjali b\u0127ala prijorit\u00e0 ewlenija fuq l-a\u0121enda politika.", "Bil-proklamazzjoni tal-Pilastru Ewropew tad-Drittijiet So\u010bjali fis-17 ta' Novembru, il-Parlament Ewropew, il-Kunsill u l-Kummissjoni Ewropea qablu li Ewropa so\u010bjali u inklu\u017civa tikkostitwixxi t-triq 'il quddiem.", "G\u0127alhekk huwa indispensabbli li nag\u0127mlu l-bliet u s-so\u010bjetajiet tag\u0127na aktar a\u010b\u010bessibbli g\u0127all-persuni b'di\u017cabilit\u00e0.", "Nirringrazzja lil Lyon, u lill-bliet l-o\u0127ra li pparte\u010bipaw f'din il-kompetizzjoni, g\u0127all-isforzi tag\u0127hom biex dan ise\u0127\u0127.", "Nittama li s-su\u010b\u010bessi ta' dawn il-bliet iservu ta' ispirazzjoni g\u0127al \u0127afna bliet o\u0127ra, kif ukoll g\u0127all-awtoritajiet nazzjonali u re\u0121jonali kollha.\u201d", "F'Lyon, il-karozzi tal-linja pubbli\u010bi huma 100 % a\u010b\u010bessibbli, u l-a\u010b\u010bess g\u0127all-kultura huwa \u017cgurat g\u0127al kul\u0127add ukoll permezz tal-inklu\u017cjoni ta' tag\u0127mir a\u010b\u010bessibbli fil-libreriji, b\u0127al magni tal-qari, apparat g\u0127all-qari tal-kotba awdjo u skrins li jkabbru l-imma\u0121ni.", "Din il-belt \u017cviluppat ukoll g\u0127odod di\u0121itali g\u0127all-persuni b'di\u017cabilit\u00e0, u f'termini ta' integrazzjoni fix-xog\u0127ol, 7.8 % tal-impjegati ta\u010b-\u010bivil huma persuni b'di\u017cabilit\u00e0.", "Dan huwa ferm og\u0127la mill-kwota minima legali ta' 6 % li te\u017ci\u0121i l-le\u0121i\u017clazzjoni Fran\u010bi\u017ca.", "Il-Kummissjoni Ewropea ppremjat ukoll lill-belt ta' Ljubljana, fis-Slovenja, u l-belt ta' Lussemburgu, fil-Lussemburgu, bit-tieni u t-tielet post rispettivament.", "Ljubljana integrat l-a\u010b\u010bessibilit\u00e0 fil-politika \u0121enerali tag\u0127ha, billi \u0127atret kumitat konsultattiv spe\u010bjali li jinkludi persuni anzjani u persuni b'di\u017cabilit\u00e0 sabiex dawn ikunu involuti direttament fit-tfassil tal-politika tal-belt.", "Il-belt ta' Lussemburgu g\u0127amlet sforz kbir biex tissensibilizza li\u010b-\u010bittadini tag\u0127ha, bl-g\u0127an li ti\u0121i evitata l-istigma relatata mad-di\u017cabilit\u00e0 u li l-belt issir wa\u0127da ferm aktar inklu\u017civa fejn kul\u0127add i\u0127ossu komdu.", "Finalment, il-belt ta' Viborg fid-Danimarka r\u010beviet nomina spe\u010bjali g\u0127ar-rikon\u010biljazzjoni tal-wirt storiku u tal-pajsa\u0121\u0121i bl-g\u0127oljiet tag\u0127ha b'infrastruttura a\u010b\u010bessibbli.", "Sfond", "Il-Premju g\u0127all-Belt A\u010b\u010bessibbli, organizzat mill-Kummissjoni flimkien mal-Forum Ewropew dwar id-Di\u017cabilit\u00e0, huwa wie\u0127ed mill-azzjonijiet previsti fl-Istrate\u0121ija tal-UE dwar id-Di\u017cabilit\u00e0 2010\u20132020 li g\u0127andha l-g\u0127an li to\u0127loq Ewropa ming\u0127ajr ostakoli g\u0127all-persuni b'di\u017cabilit\u00e0.", "Dan il-premju jkompli jirrikonoxxi dawk il-bliet li huma l-aktar ta' e\u017cempju biex jing\u0127elbu l-ostakoli fl-Ewropa llum.", "Il-Premju jing\u0127ata lill-belt li tkun tejbet b'mod \u010bar u sostenibbli l-a\u010b\u010bessibilit\u00e0 f'aspetti fundamentali tal-\u0127ajja fil-belt, u li jkollha pjanijiet konkreti g\u0127al aktar titjib f'dan il-qasam.", "L-g\u0127an tal-Premju huwa li jispira lil bliet o\u0127rajn li jistg\u0127u jiffa\u010b\u010bjaw sfidi simili u li jippromwovi prattiki tajbin fl-Ewropa kollha.", "Il-Premju g\u0127all-Belt A\u010b\u010bessibbli huwa mmirat g\u0127all-bliet Ewropej b'aktar minn 50,000 abitant.", "Il-bliet iridu juru appro\u010b\u010b komprensiv fir-rigward tal-a\u010b\u010bessibilit\u00e0 fl-erba' oqsma ewlenin: l-ambjent mibni u l-ispazji pubbli\u010bi; it-trasport u l-infrastruttura relatata; l-informazzjoni u l-komunikazzjoni, inklu\u017ci t-teknolo\u0121iji \u0121odda (ICT); il-fa\u010bilitajiet u s-servizzi pubbli\u010bi.", "Il-premju jing\u0127ata waqt il-konferenza annwali tal-Jum Ewropew tal-Persuni b'Di\u017cabilit\u00e0, li g\u0127aliha jattendu madwar 400 parte\u010bipant minn madwar l-Ewropa kollha.", "Politika tal-UE dwar l-A\u010b\u010bessibilit\u00e0", "Li l-Ewropa ssir post aktar a\u010b\u010bessibbli g\u0127all-persuni b'di\u017cabilit\u00e0 huwa element ewlieni tal-istrate\u0121ija globali tal-UE dwar id-di\u017cabilit\u00e0 2010-2020.", "Din l-istrate\u0121ija tipprovdi l-qafas \u0121enerali g\u0127al azzjoni fil-qasam tad-di\u017cabilit\u00e0 u l-a\u010b\u010bessibilit\u00e0 fil-livell tal-UE biex tikkumplimenta u tappo\u0121\u0121a l-azzjoni tal-Istati Membri.", "Fil-le\u0121i\u017clazzjoni tal-UE jinsabu dispo\u017cizzjonijiet spe\u010bifi\u010bi dwar l-a\u010b\u010bessibilit\u00e0 f'oqsma b\u0127at-trasport u s-servizzi tal-komunikazzjoni elettronika.", "Il-proposta tal-Kummissjoni g\u0127al Att dwar l-A\u010b\u010bessibilit\u00e0, pere\u017cempju, g\u0127andha l-g\u0127an li tag\u0127mel il-prodotti u s-servizzi i\u017cjed a\u010b\u010bessibbli g\u0127all-persuni b'di\u017cabilit\u00e0.", "F'Settembru, il-Parlament Ewropew ressaq g\u0127all-votazzjoni Rapport dwar l-Att dwar A\u010b\u010bessibilit\u00e0 u fis-7 ta' Di\u010bembru, il-Kunsill Impjiegi, Politika So\u010bjali, Sa\u0127\u0127a u Affarijiet tal-Konsumatur (EPSCO) huwa mistenni jivvota favur it-te\u0127id ta' appro\u010b\u010b \u0121enerali.", "L-UE tu\u017ca bosta g\u0127odda lil hinn mill-le\u0121i\u017clazzjoni u l-politika, b\u0127ar-ri\u010berka u l-istandardizzazzjoni, biex tottimizza l-a\u010b\u010bessibilit\u00e0 tal-ambjent mibni, l-ICT, it-trasport u oqsma o\u0127ra, u biex trawwem suq mifrux mal-UE kollha g\u0127al prodotti u servizzi a\u010b\u010bessibbli.", "Bliet rebbie\u0127a ta' premjijiet pre\u010bedenti: 2011, Avila (Spanja); 2012, Salzburg (l-Awstrija); 2013, Berlin (il-\u0120ermanja); 2014, Gothenburg (l-I\u017cvezja); 2015, Boras (l-I\u017cvezja); 2016, Milan (l-Italja); 2017, Chester (ir-Renju Unit).", "G\u0127al iktar informazzjoni:", "Ver\u017cjoni a\u010b\u010bessibbli ta' din l-istqarrija g\u0127all-istampa hija disponibbli b\u0127ala ver\u017cjoni PDF jew b\u0127ala ver\u017cjoni Word.", "Premju g\u0127all-Belt A\u010b\u010bessibbli tal-2018", "Il-Jum Ewropew tal-Persuni b'Di\u017cabilit\u00e0 tal-2017", "Segwi lil Marianne Thyssen fuq Facebook u Twitter"]}
{"url": "https://ec.europa.eu/commission/presscorner/detail/mt/IP_17_5121", "title": "Tassazzjoni \u0120usta: L-UE tippubblika lista ta' \u0121urisdizzjonijiet tat-taxxa li ma jikkooperawx", "category": "press_eu", "subcategory": "POLICY_AREA=TAXCUAA", "date": "Mon, 04 Dec 2017 23:00:00 GMT", "text": ["L-ewwel lista ta' din ix-xorti ta' \u0121urisdizzjonijiet tat-taxxa li ma jikkooperawx tal-UE \u0121iet maqbula llum bejn il-Ministri tal-Finanzi tal-Istati Membri tal-UE matul il-laqg\u0127a tag\u0127hom fi Brussell.", "B'kollox, il-Ministri elenkaw 17-il pajji\u017c li naqas milli jissodisfa l-istandards maqbula ta' governanza tajba tat-taxxa.", "Barra minn hekk, 47 pajji\u017c \u0127adu impenn biex jindirizzaw in-nuqqasijiet fis-sistemi tax-taxxa tag\u0127hom u biex jissodisfaw il-kriterji me\u0127tie\u0121a, wara kuntatti mal-UE.", "Dan l-e\u017cer\u010bizzju ming\u0127ajr pre\u010bedent g\u0127andu jg\u0127olli l-livell ta' governanza tajba fil-qasam tat-taxxa fuq livell globali u jg\u0127in biex ji\u0121i evitat l-abbu\u017c tat-taxxa fuq skala wiesg\u0127a mikxuf fl-iskandli ri\u010benti b\u0127all-\u201dParadise Papers\u201d.", "Pierre Moscovici, il-Kummissarju g\u0127all-Affarijiet Ekonomi\u010bi u Finanzjarji, it-Tassazzjoni u d-Dwana, qal: \u201cL-adozzjoni tal-ewwel lista sewda tal-UE ta' rifu\u0121ji fiskali hija reb\u0127a ewlenija g\u0127at-trasparenza u l-ekwit\u00e0.", "I\u017cda l-pro\u010bess m'g\u0127andux jieqaf hawn.", "Irridu n\u017cidu l-pressjoni fuq il-pajji\u017ci elenkati biex ibiddlu l-modi tag\u0127hom.", "Il-\u0121uri\u017cdizzjonijiet fuq il-lista s-sewda jridu jiffa\u010b\u010bjaw il-konsegwenzi f'forma ta' sanzjonijiet disswa\u017civi, filwaqt li dawk li \u0127adu l-impenji, jridu ja\u0127dmu fuqhom malajr u b'mod kredibbli.", "Ma g\u0127andu jkun hemm l-ebda l-in\u0121enwit\u00e0: il-weg\u0127diet g\u0127andhom jinbidlu f'azzjonijiet.", "\u0126add ma jista' jag\u0127mel li jrid\u201d.", "L-idea ta' lista tal-UE \u0121iet kon\u010bepita ori\u0121inarjament mill-Kummissjoni u mbag\u0127ad ittie\u0127det 'il quddiem mill-Istati Membri.", "Il-kumpilazzjoni tal-lista xprunat l-impenn attiv minn \u0127afna mill-imsie\u0127ba internazzjonali tal-UE.", "Madankollu, ix-xog\u0127ol issa jrid ikompli hekk kif 47 pajji\u017c ie\u0127or jen\u0127tie\u0121 li jissodisfa l-kriterji tal-UE sa tmiem l-2018, jew l-2019 g\u0127al pajji\u017ci li qed ji\u017cviluppaw ming\u0127ajr \u010bentri finanzjarji, sabiex jevitaw li ji\u0121u elenkati.", "Il-Kummissjoni tistenna wkoll li l-Istati Membri jibqg\u0127u ja\u0127dmu fuq kontromi\u017curi b'sa\u0127\u0127ithom u disswa\u017civi g\u0127al \u0121urisdizzjonijiet elenkati li jistg\u0127u jikkumplimentaw il-mi\u017curi difensivi e\u017cistenti fuq il-livell tal-UE b'rabta mal-finanzjament.", "Il-Passi li jmiss", "Il-pro\u010bess ta' elenkar tal-UE huwa wie\u0127ed dinamiku, li se jkompli fl-2018:", "G\u0127al aktar tag\u0127rif ara:", "MEMO dwar il-lista ta' \u0121urisdizzjonijiet tat-taxxa li ma jikkooperawx", "SKEDA INFORMATTIVA dwar il-lista ta' \u0121urisdizzjonijiet tat-taxxa li ma jikkooperawx"]}
{"url": "https://ec.europa.eu/commission/presscorner/detail/mt/IP_17_5136", "title": "Il-Kummissjoni tilqa' ftehim storiku li jimmodernizza d-difi\u017ca tal-kummer\u010b tal-UE", "category": "press_eu", "subcategory": "POLICY_AREA=PRESIDENCY,TRADEPOL", "date": "Mon, 04 Dec 2017 23:00:00 GMT", "text": ["Illum intla\u0127aq ftehim politiku bejn il-Kummissjoni, il-Kunsill u l-Parlament Ewropew dwar il-modernizzazzjoni tal-istrumenti g\u0127ad-difi\u017ca tal-kummer\u010b tal-UE.", "It-tibdil li ntla\u0127aq ftehim dwaru llum g\u0127ar-regolamenti antidumping u antisussidji tal-UE se jag\u0127mel l-istrumenti g\u0127ad-difi\u017ca tal-kummer\u010b tal-UE aktar adattati g\u0127all-isfidi tal-ekonomija globali: se jsiru aktar effettivi, trasparenti u aktar fa\u010bli biex jintu\u017caw mill-kumpaniji, u f'xi ka\u017cijiet se jippermettu li l-UE timponi dazji og\u0127la fuq il-prodotti li huma l-o\u0121\u0121ett ta' dumping.", "Il-ftehim iwassal fil-milja tieg\u0127u pro\u010bess li nediet il-Kummissjoni fl-2013 u jirrappre\u017centa e\u017citu bbilan\u010bjat li jqis l-interessi tal-produtturi, tal-utenti u tal-importaturi tal-UE.", "Il-President Jean-Claude Juncker qal: \"L-azzjonijiet tag\u0127na li niddefendu lill-produtturi u lill-\u0127addiema Ewropej kontra prattiki kummer\u010bjali in\u0121usti jridu jkunu kura\u0121\u0121u\u017ci u effi\u010bjenti u l-ftehim tal-lum se jipprovdilna g\u0127odda o\u0127ra biex nag\u0127mlu dan.", "M'a\u0127niex kummer\u010bjanti \u0127ielsa in\u0121enwi u s-sensiela ta' bidliet li qbilna fuqhom illum g\u0127al darb'o\u0127ra jikkonfermaw dan.", "L-Ewropa se tkompli tirrappre\u017centa lis-swieq miftu\u0127a u lill-kummer\u010b ibba\u017cat fuq ir-regoli i\u017cda m'a\u0127niex se noqog\u0127du lura milli nirrikorru g\u0127as-sett ta' g\u0127odod tag\u0127na g\u0127ad-difi\u017ca tal-kummer\u010b biex ni\u017cguraw kundizzjonijiet ekwi g\u0127all-kumpaniji u g\u0127all-\u0127addiema tag\u0127na.\u201d", "Il-Kummissarju g\u0127all-Kummer\u010b, Cecilia Malmstr\u00f6m qalet: \"A\u0127jar tard milli qatt.", "Domna ftit biex wasalna s'hawn, i\u017cda l-ftehim tal-lum ifisser li l-UE se jkollha l-g\u0127odod me\u0127tie\u0121a biex tindirizza malajr u b'mod effettiv il-prattiki in\u0121usti tal-kummer\u010b.", "Flimkien mal-bidliet li ntla\u0127aq qbil dwarhom dan l-a\u0127\u0127ar dwar il-metodolo\u0121ija tal-antidumping, is-sett ta' g\u0127odod tal-UE tal-istrumenti g\u0127ad-difi\u017ca tal-kummer\u010b jinsab f'qag\u0127da li jindirizza l-isfidi globali.", "L-UE tirrappre\u017centa kummer\u010b miftu\u0127 u bba\u017cat fuq ir-regoli, i\u017cda je\u0127tie\u0121 li ni\u017cguraw li \u0127add ma jie\u0127u vanta\u0121\u0121 minn dan il-ftu\u0127.", "A\u0127na nirrappre\u017centaw kumpaniji u \u0127addiema li jbatu minn kompetizzjoni in\u0121usta, u dan se nkomplu nag\u0127mluh.\u201d", "Ir-regoli l-\u0121odda se jqassru l-perjodu ta' investigazzjoni attwali ta' disa' xhur g\u0127all-impo\u017cizzjoni ta' mi\u017curi provvi\u017corji u se jag\u0127mlu s-sistema aktar trasparenti.", "Il-kumpaniji se jibbenefikaw minn sistema ta' twissija bikrija li se tg\u0127inhom jadattaw irwie\u0127hom g\u0127as-sitwazzjoni l-\u0121dida f'ka\u017c li ji\u0121u imposti dazji.", "Kumpaniji i\u017cg\u0127ar ukoll se jing\u0127ataw g\u0127ajnuna minn helpdesk spe\u010bifiku, u dan jag\u0127milha aktar fa\u010bli li dawn jiskattaw u jipparte\u010bipaw fi pro\u010bedimenti ta' difi\u017ca tal-kummer\u010b.", "Barra minn hekk, f'xi ka\u017cijiet, l-UE se tadatta r-\u201dregola tad-dazju inferjuri\u201d u tista' timponi dazji og\u0127la.", "Dan se japplika g\u0127al ka\u017cijiet dwar importazzjonijiet sussidjati b'mod in\u0121ust jew o\u0121\u0121etti li huma l-o\u0121\u0121ett ta' dumping minn pajji\u017ci fejn il-materja prima u l-prezzijiet tal-ener\u0121ija huma artifi\u010bjali.", "Il-ftehim politiku li ntla\u0127aq illum se jid\u0127ol fis-se\u0127\u0127 ladarba l-Kunsill u l-Parlament Ewropew jag\u0127tu l-approvazzjoni finali tag\u0127hom.", "Sfond", "Flimkien mal-metodolo\u0121ija antidumping il-\u0121dida, dan huwa l-ewwel ti\u0121did ma\u0121\u0121uri tal-istrumenti antidumping u antisussidji tal-UE fi 15-il sena.", "Huwa l-frott ta' \u0127dima ta' aktar minn erba' snin, inklu\u017c konsultazzjonijiet mifruxa ma' diversi partijiet ikkon\u010bernati u negozjati mal-Istati Membri u mal-Parlament Ewropew.", "Il-Kummissjoni ipproponiet riforma tal-istrumenti g\u0127ad-difi\u017ca kummer\u010bjali tal-UE g\u0127all-ewwel darba fl-2013.", "Il-Kunsill la\u0127aq kompromess f'Di\u010bembru 2016 li ppermetta negozjati tridirezzjonali bejniethom, il-Kummissjoni, u l-Parlament Ewropew.", "Aktar informazzjoni", "Difi\u017ca tal-Kummer\u010b tal-UE", "Metodolo\u0121ija antidumping \u0121dida"]}
{"url": "https://ec.europa.eu/commission/presscorner/detail/mt/MEMO_19_1631", "title": "L-Unjoni tas-Swieq Kapitali: Ir-rapporti tal-Kummissjoni dwar il-progress s'issa bi t\u0127ejjija g\u0127all-Kunsill Ewropew \u2014 Mistoqsijiet u Twe\u0121ibiet", "category": "press_eu", "subcategory": "POLICY_AREA=FINSTAB", "date": "Thu, 14 Mar 2019 23:00:00 GMT", "text": ["G\u0127aliex qed tippubblikaw Komunikazzjoni dwar l-Unjoni tas-Swieq Kapitali?", "L-Unjoni tas-Swieq Kapitali (CMU) hija prijorit\u00e0 ewlenija g\u0127all-Unjoni Ewropea u huwa imperattiv li l-partijiet kon\u010bernati kollha jag\u0127tuha l-attenzjoni politika li jist\u0127oqqilha.", "Il-Komunikazzjoni tal-lum tqis il-progress li sar fit-tlestija tal-elementi li jibnu s-CMU, inklu\u017c f'dak li g\u0127andu x'jaqsam mas-sostenibbilt\u00e0 finanzjarja.", "Titlob sforzi sostnuti biex din l-a\u0121enda titlesta fil-\u0127in u tenfasizza r-rwol ewlieni tal-Unjoni tas-Swieq Kapitali fil-bini ta' swieq kapitali profondi u likwidi, tal-approfondiment tal-Unjoni Ekonomika u Monetarja tal-Ewropa u ssa\u0127\u0127a\u0127 ir-rwol tal-ewro.", "Intla\u0127aq qbil dwar \u0127afna mill-proposti ori\u0121inali tal-Kummissjoni li jikkontribwixxu g\u0127as-CMU.", "Bl-elezzjonijiet tal-Parlament Ewropew f'Mejju 2019 fil-qrib, il-Kummissjoni tenfasizza l-\u0127tie\u0121a li l-Parlament Ewropew u l-Kunsill ja\u010b\u010belleraw il-\u0127idma fuq il-proposti pendenti.", "Hemm b\u017conn ta' ambizzjoni politika u azzjoni ur\u0121enti biex ji\u0121i \u017cgurat li l-proposti kollha jitlestew sa tmiem i\u010b-\u010biklu le\u0121i\u017clattiv.", "Il-Kummissjoni tinsab lesta tag\u0127ti l-appo\u0121\u0121 s\u0127i\u0127 tag\u0127ha lill-Parlament Ewropew u lill-Kunsill biex ilestu l-\u0127idma fuq l-elementi ewlenin tas-CMU.", "X'inhi s-CMU?", "L-Unjoni tas-Swieq Kapitali hija wa\u0127da mill-prijoritajiet tal-Kummissjoni Juncker biex jinbnew swieq kapitali profondi u likwidi, tissa\u0127\u0127a\u0127 l-ekonomija tal-Ewropa u ti\u0121i promossa sistema finanzjarja aktar integrata u stabbli.", "Filwaqt li jkunu ta' benefi\u010b\u010bju g\u0127all-Istati Membri kollha tal-UE, swieq kapitali \u017cviluppati u integrati bis-s\u0127i\u0127 jg\u0127inu biex jissa\u0127\u0127u u jkunu ta' appo\u0121\u0121 g\u0127all-Unjoni Ekonomika u Monetarja u g\u0127ar-rwol internazzjonali tal-ewro.", "Is-CMU ssa\u0127\u0127a\u0127 il-kondivi\u017cjoni tar-riskju privat u tg\u0127in biex ittaffi l-iskossi ekonomi\u010bi fi\u017c-\u017cona tal-ewro u lil hinn minnha, billi tippermetti lill-investituri u lill-kumpaniji, minn pajji\u017c li jkun qieg\u0127ed jesperjenza tnaqqis fir-ritmu ekonomiku, a\u010b\u010bess g\u0127al investiment u finanzjament f'pajji\u017ci mhux affettwati.", "Unjoni tas-Swieq Kapitali ta' su\u010b\u010bess hija me\u0127tie\u0121a wkoll biex ji\u0121u \u017cviluppati s-swieq kapitali lokali u biex jitjieb l-a\u010b\u010bess g\u0127all-finanzi g\u0127an-negozji.Sabiex ja\u0127sdu l-benefi\u010b\u010bji kollha tas-Suq Uniku, in-negozji u l-investituri jen\u0127tie\u0121 li jkollhom opportunitajiet \u0121odda biex jespandu fl-Unjoni kollha, jinvestu fl-innovazzjoni u jikkompetu globalment.", "Is-CMU g\u0127andha l-g\u0127an li timmobilizza u timmira l-kapital lejn in-negozji kollha fl-UE, partikolarment l-intrapri\u017ci \u017cg\u0127ar u medji (SMEs) li g\u0127andhom b\u017conn ta' ri\u017corsi biex jespandu u jag\u0127mlu su\u010b\u010bess.", "Is-CMU se tippermetti lill-kumpaniji jfittxu aktar finanzjament minn madwar l-UE, pere\u017cempju billi jelenkaw lilhom infushom f'boro\u017c fi Stati Membri o\u0127ra.", "Dan se jippermetti lill-fornituri tas-servizzi finanzjarji jespandu billi joffru s-servizzi tag\u0127hom fi Stati Membri differenti.", "U se joffri aktar g\u0127a\u017cla lill-konsumaturi billi jippermettilhom jixtru prodotti ta' investiment ir\u0127as u a\u0127jar.", "Barra minn hekk, anke min\u0127abba t-tluq imminenti tal-akbar \u010bentru finanzjarju tal-UE mis-Suq Uniku hemm b\u017conn li s-swieq kapitali tal-Unjoni ji\u0121u approfonditi u msa\u0127\u0127a.", "Swieq kapitali b'sa\u0127\u0127ithom u likwidi huma wkoll kru\u010bjali biex jissa\u0127\u0127a\u0127 ir-rwol ta' mexxej tal-Unjoni billi jiffinanzjaw it-tran\u017cizzjoni me\u0127tie\u0121a lejn ekonomija newtrali fejn jid\u0127ol il-karbonju, aktar effi\u010bjenti fl-u\u017cu tar-ri\u017corsi u \u010birkolari.", "F'dan il-kuntest, is-CMU se tg\u0127in biex il-flussi tal-kapital pubbliku u privat ji\u0121u riorjentati lejn investimenti aktar sostenibbli.", "X'inhuma l-objettivi ewlenin tas-CMU?", "Is-CMU se tikkumplimenta t-tradizzjoni qawwija tal-Ewropa ta' finanzjament bankarju, u se tg\u0127in biex:", "Il-Kummissjoni di\u0121\u00e0 ppre\u017centat il-proposti kollha m\u0127abbra fil-Pjan ta' Azzjoni tas-CMU ta' Settembru 2015 kif ukoll fir-Rie\u017cami ta' Nofs it-Terminu ta' \u0120unju 2017.", "Hija tibqa' impenjata bis-s\u0127i\u0127 li tpo\u0121\u0121i l-elementi kollha tas-CMU fis-se\u0127\u0127 sa nofs l-2019.", "Fejn waslet l-implimentazzjoni tal-proposti le\u0121i\u017clattivi tal-Pjan ta' Azzjoni tas-CMU?", "Il-programm propost mill-Kummissjoni jinkludi 13-il proposta le\u0121i\u017clattiva li jirrappre\u017centaw il-pedamenti ewlenin tal-Unjoni tas-Swieq Kapitali.", "Barra minn hekk, il-Kummissjoni pproponiet tliet proposti le\u0121i\u017clattivi biex is-settur finanzjarju tal-Unjoni jkun jista' jwassal g\u0127al ekonomija aktar ekolo\u0121ika u aktar nadifa.", "Il-Kummissjoni pproponiet ukoll g\u0127add ta' mi\u017curi mhux le\u0121i\u017clattivi biex issa\u0127\u0127a\u0127 is-swieq kapitali tal-Unjoni u tag\u0127milhom aktar re\u017ciljenti.", "Di\u0121\u00e0 ntla\u0127aq ftehim dwar 10 mit-13-il proposta le\u0121i\u017clattiva tas-CMU ppre\u017centati mill-Kummissjoni, bi tlett proposti minnhom di\u0121\u00e0 adottati g\u0127al kollox:", "Barra minn hekk intla\u0127aq ftehim fuq tnejn mit-tlett proposti dwar il-finanzi sostenibbli li ressqet il-Kummissjoni:", "Liema proposti le\u0121i\u017clattivi g\u0127ad iridu ji\u0121u miftiehma?", "Skont l-a\u0121enda tas-CMU, il-Kummissjoni ressqet il-proposti le\u0121i\u017clattivi li \u0121ejjin li g\u0127adhom qed ji\u0121u diskussi mill-Parlament Ewropew u mill-Kunsill:", "Niksbu l-akbar benefi\u010b\u010bju possibbli mis-Suq Uniku permezz ta' prodotti u servizzi \u0121odda madwar l-Unjoni kollha", "Stat attwali: Po\u017cizzjoni tal-Parlament Ewropew adottata, po\u017cizzjoni tal-Kunsill g\u0127adha pendenti.", "Regoli aktar sempli\u010bi, aktar \u010bari u aktar proporzjonati g\u0127all-atturi finanzjarji", "Stat attwali: Po\u017cizzjoni tal-Parlament Ewropew adottata, po\u017cizzjoni tal-Kunsill g\u0127adha pendenti.", "Supervi\u017cjoni aktar effi\u010bjenti tas-swieq kapitali", "Stat attwali: Il-Parlament Ewropew u l-Kunsill adottaw il-po\u017cizzjonijiet tag\u0127hom, it-trilogi g\u0127adhom g\u0127addejjin.", "Il-Finanzjament tat-Tkabbir Sostenibbli", "Stat attwali: Po\u017cizzjonijiet tal-Parlament Ewropew u tal-Kunsill g\u0127adhom pendenti."]}
{"url": "https://ec.europa.eu/commission/presscorner/detail/mt/IP_19_1632", "title": "L-Unjoni tas-Swieq Kapitali: Rapporti tal-Kummissjoni dwar il-progress miksub bi t\u0127ejjija g\u0127all-Kunsill Ewropew", "category": "press_eu", "subcategory": "POLICY_AREA=FINSTAB", "date": "Thu, 14 Mar 2019 23:00:00 GMT", "text": ["Illum, il-Kummissjoni qed tqis il-progress miksub fil-bini ta' Suq Uniku g\u0127all-kapital, inklu\u017c fejn jid\u0127lu l-finanzi sostenibbli, u tistieden lill-mexxejja tal-UE biex i\u017commu l-impenn politiku li jistabbilixxu l-pedament tal-Unjoni tas-Swieq Kapitali.", "L-Unjoni tas-Swieq Kapitali (CMU) g\u0127andha l-g\u0127an li tag\u0127milha aktar fa\u010bli g\u0127all-kumpaniji tal-UE biex jiksbu l-finanzi li jkollhom b\u017conn biex jikbru.", "Billi tne\u0127\u0127i l-ostakli g\u0127all-investimenti transfruntiera fl-UE, is-CMU hija pro\u0121ett importanti tas-Suq Uniku.", "Hija parti mill-ambizzjoni tal-Kummissjoni Juncker li ssostni t-tkabbir fl-Ewropa, tinvesti fl-innovazzjoni u tippromwovi l-kompetittivit\u00e0 globali tal-UE.", "Fl-istess \u0127in, is-CMU g\u0127andha l-g\u0127an li tidderie\u0121i l-investiment lejn pro\u0121etti li ma jag\u0127mlux \u0127sara lill-ambjent, u b'hekk tikkontribwixxi g\u0127all-a\u0121enda tal-UE g\u0127as-sostenibbilt\u00e0 u n-newtralit\u00e0 fejn jid\u0127ol il-karbonju.", "Unjoni tas-Swieq Kapitali b'sa\u0127\u0127itha hija wkoll me\u0127tie\u0121a biex tikkumplimenta l-Unjoni Bankarja u biex issa\u0127\u0127a\u0127 l-Unjoni Ekonomika u Monetarja u r-rwol internazzjonali tal-ewro.", "Wara l-a\u0127\u0127ar rapport dwar il-progress f'Novembru 2018 u s-sej\u0127a mill-mexxejja tal-UE g\u0127al progress ambizzju\u017c sar-rebbieg\u0127a 2019 dwar l-Unjoni tas-Swieq Kapitali, il-Komunikazzjoni tal-lum tqis il-kisbiet sostanzjali b'kompromessi politi\u010bi mil\u0127uqa fuq diversi proposti tal-Kummissjoni, kif ukoll azzjonijiet importanti mhux le\u0121i\u017clattivi.", "Il-Vi\u010bi President Valdis Dombrovkis, responsabbli mill-Istabbilt\u00e0 Finanzjarja, is-Servizzi Finanzjarji u l-Unjoni tas-Swieq Kapitali, qal: \u201cIl-Kummissjoni ppre\u017centat l-elementi ba\u017ci\u010bi essenzjali tal-Unjoni tas-Swieq Kapitali.", "Ne\u0127tie\u0121u impenn sostnut mill-Parlament Ewropew u mill-Istati Membri biex dan l-isforz jitlesta.", "Is-su\u010b\u010bess tal-Unjoni tas-Swieq Kapitali jiddependi fuq l-azzjonijiet tal-Istati Membri u tal-partijiet kon\u010bernati fil-livell nazzjonali u tal-UE, permezz tar-riformi u tal-azzjonijiet nazzjonali tag\u0127hom.\u201d", "Jyrki Katainen, il-Vi\u010bi President responsabbli mill-Impjiegi, it-Tkabbir, l-Investiment u l-Kompetittivit\u00e0 qal: \u201cBilli torbot b'mod aktar effi\u010bjenti l-kumpaniji mal-investituri, l-Unjoni tas-Swieq Kapitali hija essenzjali biex il-kumpaniji, spe\u010bjalment dawk \u017cg\u0127ar, jiksbu l-finanzjament li je\u0127tie\u0121u biex jikbru, u b'hekk titwettaq il-prijorit\u00e0 tal-Kummissjoni Juncker li ting\u0127ata spinta lill-investiment, lill-impjiegi u lit-tkabbir.\u201d", "Il-Kummissjoni wettqet il-mi\u017curi kollha li impenjat ru\u0127ha g\u0127alihom fil-pjan ta' azzjoni tas-CMU ta' Settembru 2015 u fir-rie\u017cami ta' nofs it-terminu ta' \u0120unju 2017, u b'hekk tat il-kontribut tag\u0127ha fil-bini tal-elementi ewlenin tas-CMU.", "Dawn jinkludu proposti importanti g\u0127all-\u0127olqien ta' opportunitajiet \u0121odda fis-Suq Uniku g\u0127an-negozji u g\u0127all-investituri permezz ta' prodotti u servizzi \u0121odda g\u0127all-UE kollha, permezz ta' regoli aktar sempli\u010bi, \u010bari u proporzjonati, kif ukoll ta' supervi\u017cjoni aktar effi\u010bjenti tal-industrija finanzjarja.", "Barra minn hekk, il-Kummissjoni adottat \u017cew\u0121 Regolamenti Delegati li fihom l-bi\u010b\u010ba l-kbira tal-mi\u017curi ta' implimentazzjoni biex ti\u0121i ffinalizzata r-riforma tal-Prospett, pass importanti ie\u0127or lejn it-tlestija tal-Unjoni tas-Swieq Kapitali.", "Ir-regoli adottati jispe\u010bifikaw il-format u l-kontenut tal-prospett u d-dokumenti kostituttivi tieg\u0127u.", "Dawn il-mi\u017curi se jg\u0127inu biex jintla\u0127qu l-objettivi ewlenin tal-iffa\u010bilitar tal-\u0121bir ta' fondi mis-swieq tal-kapital, tal-protezzjoni tal-investituri u biex isse\u0127\u0127 il-konver\u0121enza supervi\u017corja fl-UE.", "B'dawn l-elementi essenzjali b\u0127ala ba\u017ci, aktar progress fil-futur se jippermetti li l-Unjoni tas-Swieq Kapitali fl-UE titlesta b'su\u010b\u010bess.", "Se jkun hemm ukoll il-b\u017conn ta' azzjoni futura li tirrifletti l-impatt tat-tluq tar-Renju Unit mill-UE fuq is-swieq kapitali u sfidi o\u0127ra ta' terminu qasir jew medju ta' natura ekonomika u so\u010bjetali.", "Dawn jinkludu bidliet fundamentali mg\u0127a\u0121\u0121la li jirri\u017cultaw mid-dekarbonizzazzjoni tal-ekonomija u mit-tibdil fil-klima u mill-i\u017cviluppi teknolo\u0121i\u010bi.", "Il-passi li jmiss", "Ir-rapporti tal-lum dwar il-progress iwie\u0121bu g\u0127as-sej\u0127a ta' Di\u010bembru 2018 mill-mexxejja tal-UE g\u0127al progress ambizzju\u017c sar-rebbieg\u0127a 2019 fuq l-Unjoni tas-Swieq Kapitali.", "Huma mistennija jintu\u017caw fil-Kunsill Ewropew tar-Rebbieg\u0127a tal-21\u201322 ta' Marzu meta l-mexxejja tal-UE se jiddiskutu l-i\u017cvilupp ulterjuri tas-Suq Uniku, inklu\u017c l-Unjoni tas-Swieq Kapitali, il-politika industrijali u l-politika di\u0121itali Ewropea.", "Sfond", "L-Unjoni tas-Swieq Kapitali (CMU) g\u0127andha l-g\u0127an li torbot a\u0127jar it-tfaddil mal-investiment u li ssa\u0127\u0127a\u0127 is-sistema finanzjarja Ewropea billi ssa\u0127\u0127a\u0127 il-kondivi\u017cjoni privata tar-riskji, tipprovdi sorsi alternattivi ta' finanzjament u \u017c\u017cid l-g\u0127a\u017cliet g\u0127all-investituri istituzzjonali u g\u0127al dawk fil-livell ta' konsumatur.", "Is-CMU, parti mit-tielet pilastru tal-Pjan ta' Investiment g\u0127all-Ewropa tal-Kummissjoni, hija essenzjali biex titwettaq il-prijorit\u00e0 tal-Kummissjoni Juncker li ting\u0127ata spinta lill-impjiegi, inklu\u017c l-impjieg ta\u017c-\u017cg\u0127a\u017cag\u0127, u lit-tkabbir.", "L-Unjoni tas-Swieq Kapitali se toffri g\u0127a\u017cla akbar lill-konsumaturi, u tippermettilhom jixtru prodotti tal-investiment ir\u0127as u a\u0127jar, u se tippermetti lill-fornituri tas-servizzi finanzjarji jespandu billi joffru s-servizzi tag\u0127hom fi Stati Membri o\u0127rajn.", "Il-kumpaniji u l-investituri se jing\u0127ataw a\u010b\u010bess aktar fa\u010bli g\u0127al opportunitajiet ta' finanzjament u ta' investiment bejn il-fruntieri u b'hekk is-CMU se tifta\u0127 il-potenzjal tat-tkabbir fis-Suq Uniku.", "G\u0127al aktar informazzjoni:", "MEMO", "Factsheet", "Delegated Regulation under Prospectus"]}
{"url": "https://ec.europa.eu/commission/presscorner/detail/mt/IP_19_1672", "title": "Il-Kummissjoni Ewropea tappella lill-partiti politi\u010bi nazzjonali biex jing\u0127aqdu fl-isforzi tag\u0127hom biex ji\u017cguraw elezzjonijiet liberi u \u0121usti fl-Ewropa", "category": "press_eu", "subcategory": "POLICY_AREA=JFRC", "date": "Thu, 14 Mar 2019 23:00:00 GMT", "text": ["F'Settembru 2018, b\u0127ala parti mid-Diskors dwar l-Istat tal-Unjoni, il-President Juncker ippropona mi\u017curi biex tissa\u0127\u0127a\u0127 id-demokrazija Ewropea u l-elezzjonijiet liberi u \u0121usti fl-Ewropa jkunu protetti.", "Qabel l-elezzjonijiet Ewropej, il-Kummissarju V\u011bra Jourov\u00e1 kitbet lill-partiti politi\u010bi nazzjonali u talbithom ji\u017cguraw it-trasparenza tar-reklamar politiku, ikunu lesti li jiffa\u010b\u010baw attakki \u010biberneti\u010bi u jirrispettaw ir-regoli Ewropej dwar il-protezzjoni tad-data matul il-kampanja.", "Frans Timmermans, l-Ewwel Vi\u010bi President, qal: \u201cNafu li hemm forzi li qed jippruvaw i\u0127arbtu s-so\u010bjetajiet tag\u0127na, ibag\u0127bsu l-elezzjonijiet tag\u0127na u jeqirdu d-demokraziji tag\u0127na.", "Probabbilment se j\u017cidu l-attivitajiet malizzju\u017ci tag\u0127hom fil-perjodu ta' qabel l-elezzjonijiet Ewropej u matulhom.", "Ma nistg\u0127ux inkunu in\u0121enwi.", "Wasal i\u017c-\u017cmien li nintensifikaw id-difi\u017ci demokrati\u010bi tag\u0127na mill-aktar fis possibbli sabiex in-nies ikunu infurmati a\u0127jar, u d-data tag\u0127hom tkun protetta a\u0127jar.\u201d", "V\u011bra Jourov\u00e1, il-Kummissarju g\u0127all-\u0120ustizzja, il-Konsumaturi u l-Ugwaljanza bejn il-\u0120eneri qalet, \u201cL-elezzjonijiet tag\u0127na u fl-a\u0127\u0127ar mill-a\u0127\u0127ar id-demokraziji tag\u0127na qed jiffa\u010b\u010baw theddid \u0121did.", "Illum, nappella lill-partiti politi\u010bi kollha biex jag\u0127tu sehemhom biex ji\u017cguraw elezzjonijiet liberi u \u0121usti.", "Il-votanti jixirqilhom it-trasparenza biex jag\u0127mlu g\u0127a\u017cla infurmata.", "Ir-reklamar politiku online g\u0127andu jkun trasparenti daqs ir-reklamar li tir\u010bievi fil-kaxxa postali tieg\u0127ek jew fit-triq.", "Hemm b\u017conn ukoll li l-partiti politi\u010bi jaraw li n-netwerks tag\u0127hom ikunu sikuri biex jipprevjenu l-attakki \u010biberneti\u010bi u jirrispettaw bis-s\u0127i\u0127 ir-regoli tal-protezzjoni tad-data.", "Nistenna li l-atturi politi\u010bi kollha jerfg\u0127u r-responsabbilt\u00e0 tag\u0127hom; fl-istess \u0127in, is-sanzjonijiet il-\u0121odda se ji\u017cguraw ukoll li r-regoli ji\u0121u rispettati.\u201d", "Il-pakkett ta' mi\u017curi adottat f'Settembru g\u0127andu l-g\u0127an li jsa\u0127\u0127a\u0127 id-demokrazija Ewropea u jipprote\u0121i l-elezzjonijiet liberi u \u0121usti fl-Ewropa.", "Dan jinkludi sensiela ta' azzjonijiet indirizzati lill-partiti politi\u010bi u lill-fondazzjonijiet nazzjonali u Ewropej.", "Illum, il-Kummissjoni tappella lill-partiti nazzjonali biex ji\u017cguraw trasparenza tas-sorsi u tal-ammont ta' finanzjament tal-kampanji g\u0127all-attivitajiet online matul il-kampanji elettorali g\u0127all-elezzjonijiet tal-Parlament Ewropew li \u0121ejjin.", "Biex i\u017c\u017cid din it-trasparenza l-Kummissjoni t\u0127e\u0121\u0121e\u0121 lill-partiti politi\u010bi, lill-fondazzjonijiet u lill-organizzazzjonijiet tal-kampanji nazzjonali biex:", "Il-Kummissjoni tfakkar ukoll lill-partiti politi\u010bi u lill-organizzazzjonijiet tal-kampanji elettorali biex jimplimentaw mi\u017curi xierqa biex ikunu jistg\u0127u jindirizzaw l-attakki \u010biberneti\u010bi u tfakkarhom ukoll fl-obbligi tag\u0127hom rigward il-protezzjoni tad-data personali.", "Il-partiti politi\u010bi li ma jirrispettawx ir-regoli tal-protezzjoni tad-data biex jinfluwenzaw jew jippruvaw jinfluwenzaw intenzjonalment l-e\u017citu tal-elezzjonijiet Ewropej se jkunu so\u0121\u0121etti g\u0127al sanzjonijiet \u0121odda, introdotti mir-Regolament emendat dwar il-partiti politi\u010bi Ewropej u l-fondazzjonijiet fil-livell Ewropew, li mistenni jid\u0127ol fis-se\u0127\u0127 f'April.", "Is-sanzjonijiet jistg\u0127u jammontaw g\u0127al 5% tal-ba\u0121it annwali tal-partit politiku jew tal-fondazzjoni Ewropea kkon\u010bernata.", "Barra minn hekk, dawk li jinstab li kisru r-regoli ma jkunux jistg\u0127u japplikaw g\u0127al finanzjament mill-ba\u0121it \u0121enerali tal-Unjoni Ewropea fis-sena li s-sanzjoni ti\u0121i implimentata matulha.Dawn is-sanzjonijiet huma mmirati lejn ksur tar-regoli dwar il-protezzjoni ta' data personali li qed tintu\u017ca mill-partiti politi\u010bi jew mill-fondazzjonijiet Ewropej biex jinfluwenzaw jew jippruvaw jinfluwenzaw intenzjonalment l-e\u017citu tal-elezzjonijiet Ewropej.", "Il-Kummissjoni Ewropea tappella lill-Istati Membri biex jintrodu\u010bu sanzjonijiet simili fil-livell nazzjonali.", "Il-passi li jmiss", "Wara l-elezzjonijiet tal-Parlament Ewropew f'Mejju, il-Kummissjoni se t\u0127ejji rapport, inklu\u017c dwar l-implimentazzjoni tar-Rakkomandazzjoni dwar l-Elezzjonijiet, ibba\u017cat fost l-o\u0127rajn fuq l-input mill-partiti politi\u010bi.", "Sfond", "F'Settembru 2018, il-President Juncker ippre\u017centa l-pakkett dwar l-Elezzjonijiet biex jipprote\u0121i a\u0127jar il-pro\u010bessi demokrati\u010bi tag\u0127na mill-manipulazzjoni minn pajji\u017ci terzi jew minn interessi privati.", "Dan sar b'reazzjoni g\u0127all-isfidi ppre\u017centati mill-kampanji online u g\u0127at-theddid osservat fl-elezzjonijiet u fir-referenda li saru dan l-a\u0127\u0127ar u li kienu mmirati lejn l-iskreditar u d-dele\u0121ittimit\u00e0 tal-elezzjonijiet fl-Ewropa.", "Dan jinkludi sett ta' mi\u017curi li g\u0127andhom l-g\u0127an li j\u017cidu t-trasparenza f'attivitajiet online ta' kampanja elettorali, jassistu lill-partijiet ikkon\u010bernati fl-applikazzjoni tar-regoli dwar il-protezzjoni tad-data fil-kuntest elettorali, itejbu l-koordinazzjoni bejn l-awtoritajiet nazzjonali responsabbli u fost l-Istati Membri fil-livell Ewropew, u jintrodu\u010bu l-possibbilt\u00e0 li jimponu sanzjonijiet g\u0127all-u\u017cu illegali ta' data personali sabiex jinfluwenzaw intenzjonalment l-e\u017citu tal-elezzjonijiet Ewropej.", "Il-Parlament Ewropew laqa' l-pakkett fir-Ri\u017coluzzjoni tieg\u0127u dwar il-ka\u017c Facebook-Cambridge Analytica adottata fil-25 ta' Ottubru 2018.", "Il-Kunsill tal-Ministri nazzjonali stabbilixxa espressjonijiet dettaljati ta' appo\u0121\u0121 u impenji g\u0127al azzjoni min-na\u0127a tal-Istati Membri fil-Konklu\u017cjonijiet tad-19 ta' Frar 2019 tieg\u0127u dwar il-kisba ta' elezzjonijiet Ewropej liberi u \u0121usti.", "B'reazzjoni g\u0127ar-Rakkomandazzjoni, l-Istati Membri stabbilew netwerks nazzjonali biex jifformalizzaw il-kooperazzjoni fost l-awtoritajiet nazzjonali biex flimkien jidentifikaw theddid u lakuni, jaqsmu prattiki tajbin, u jiskambjaw informazzjoni dwar kif japplikaw ir-regoli elettorali online.", "Dawn in-netwerks nazzjonali ltaqg\u0127u darbtejn f'livell Ewropew, b\u0127ala n-netwerk ta' kooperazzjoni elettorali, assistiti mill-Kummissjoni, biex jaqsmu l-g\u0127arfien espert u l-a\u0127jar prattiki fost l-Istati Membri, inklu\u017c dwar theddid, lakuni u infurzar, u l-aktar laqg\u0127a re\u010benti saret fis-27 ta' Frar.", "Il-laqg\u0127a li jmiss se ssir fl-4 ta' April.", "G\u0127al Aktar Informazzjoni", "Aktar informazzjoni dwar il-pakkett elettorali inklu\u017ca l-ittra ppubblikata dalg\u0127odu", "Stqarrija g\u0127all-istampa ta' Settembru 2018", "Skeda informattiva: Ni\u017cguraw elezzjonijiet Ewropej liberi u \u0121usti"]}
{"url": "https://ec.europa.eu/commission/presscorner/detail/mt/IP_19_1628", "title": "Il-kri\u017ci fis-Sirja: L-UE timmobilizza appo\u0121\u0121 internazzjonali im\u0121edded, wieg\u0127da totali rekord ta' EUR 8,3 biljun g\u0127all-2019 u l-quddiem", "category": "press_eu", "subcategory": "POLICY_AREA=ENLNEIG,HREXTRELS,ICHACR", "date": "Wed, 13 Mar 2019 23:00:00 GMT", "text": ["Mit-12 sal-14 ta' Marzu 2019 l-Unjoni Ewropea u n-Nazzjonijiet Uniti kienu l-kopresidenti tal-Konferenza Brussell III.", "Minbarra li \u0121eddet l-appo\u0121\u0121 g\u0127al soluzzjoni politika dejjiema biex timtemm il-kri\u017ci fis-Sirja, f'konformit\u00e0 mar-Ri\u017coluzzjoni tal-Kunsill tas-Sigurt\u00e0 tan-NU 2254, il-Konferenza indirizzat l-aktar kwistjonijiet umanitarji u ta' re\u017ciljenza kriti\u010bi li jaffettwaw lis-Sirjani f'pajji\u017chom u lill-komunitajiet ospitanti tag\u0127hom b'mod partikolari fil-\u0120ordan, il-Lebanon u t-Turkija.", "Il- Konferenza irnexxielha timmobilizza weg\u0127diet g\u0127al ammont totali ta' EUR 8,3 biljun g\u0127all-2019-20 u l-quddiem, li minnhom EUR6,2 biljun \u0121ew allokati g\u0127all-2019 u l-weg\u0127diet pluriennali joqorbu EUR 2,1 biljun.", "Mill-weg\u0127diet totali, madwar tliet kwarti \u0121ejjin mill-Unjoni Ewropea li kkontribwiet total ta' EUR 6,79 biljun: EUR 2,57 biljun mill-ba\u0121it tal-UE \u0121estit mill-Kummissjoni Ewropea u EUR 4,22 biljun mill-Istati Membri tal-UE.", "Minn EUR 2,57 biljun mill-ba\u0121it tal-UE, EUR 2,01 biljun huma impenjati g\u0127all-2019 filwaqt li EUR 560 miljun di\u0121\u00e0 \u0121ew impenjati g\u0127all-2020 g\u0127al nies fil-b\u017conn \u0121ewwa s-Sirja u r-re\u0121jun.", "Ir-Rappre\u017centant G\u0127oli/Vi\u010bi President Federica Mogherini qalet: \u201cL-g\u0127an tag\u0127na jibqa' l-istess: pro\u010bess politiku immexxi mis-Sirja u tas-Sirja, iffa\u010bilitat min-Nazzjonijiet Uniti, biex ti\u0121i stabbilita governanza inklussiva u nonsettarja g\u0127al Sirja mag\u0127quda.", "Dan huwa l-g\u0127an li qieg\u0127din nippruvaw na\u0127dmu g\u0127alih u huwa wkoll ir-ra\u0121uni ewlenija g\u0127alfejn laqqajna l-Konferenza ta' Brussell.", "Ilkoll kemm a\u0127na rridu nu\u017caw il-poter li g\u0127andna biex ner\u0121g\u0127u inniedu n-negozjati ta' Geneva u nwaqqfu l-gwerra fis-Sirja.", "L-iffri\u017car tal-kunflitt f'dan l-istadju attwali mhix soluzzjoni.\u201d", "Il-Kummissarju g\u0127all-Politika tal-Vi\u010binat u t-Tkabbir Johannes Hahn qal: \"\u0120enerazzjoni s\u0127i\u0127a li ma g\u0127andha l-ebda esperjenza ta' dak li huwa \u201cnormali\u201d g\u0127ad g\u0127andha b\u017conna.", "L-UE, b\u0127ala d-donatur globali ewlieni g\u0127al din il-kri\u017ci, se tkompli tappo\u0121\u0121a lill-\u0121irien tas-Sirja biex issa\u0127\u0127ilhom ir-re\u017ciljenza u l-ekonomiji tag\u0127hom.", "Se nkomplu ninvestu aktar fl-edukazzjoni, fil-kura tas-sa\u0127\u0127a u fl-impjieg regolari sabiex ir-refu\u0121jati jkunu jistg\u0127u jiddependu aktar fuqhom infushom u jistg\u0127u jg\u0127ixu b'dinjit\u00e0 u normalit\u00e0.\u201d", "Il-Kummissarju Ewropew g\u0127all-G\u0127ajnuna Umanitarja u \u0120estjoni tal-Kri\u017cijiet Stylianides qal: \u201c\u0120ewwa s-Sirja, il-kwistjoni umanitarja g\u0127adha \u0127olma kerha g\u0127al miljuni ta' nies.", "L-UE qieg\u0127da tag\u0127mel dak kollu li tista' biex tappo\u0121\u0121a lill-imsie\u0127ba tag\u0127na biex iwasslu l-g\u0127ajnuna, i\u017cda l-a\u010b\u010bess g\u0127adu problema serja.", "Se nkomplu nappellaw lill-partijiet kollha biex jippermettu li tasal g\u0127ajnuna li ssalva g\u0127and min huwa fil-b\u017conn.", "Impenjati li ng\u0127inu lill-poplu Sirjan sakemm ikun hemm b\u017conn.\u201d", "Is-sitwazzjoni fis-Sirja g\u0127adha kritika, b'11,7miljun Sirjani fil-b\u017conn ta' protezzjoni u assistenza umanitarja.", "Barra minn hekk, 5,6 miljun refu\u0121jat Sirjan jinsabu fil-pajji\u017c tal-vi\u010binat.", "Il-kopresidenti adottawdikjarazzjoni kon\u0121unta.", "Sfond", "Il-Jiem ta' Djalogu mas-so\u010bjet\u00e0 \u010bivili", "Il-Konferenza ta' din is-sena rat sforz bla pre\u010bedent sabiex jaslu fi Brussell numru kbir ta' rappre\u017centanti ta' organizzazzjonijiet tas-so\u010bjet\u00e0 \u010bivili, organizzazzjonijiet mhux governattivi Sirjani, re\u0121jonali u internazzjonali.", "Aktar minn 500 rappre\u017centant tas-so\u010bjet\u00e0 \u010bivili u tal-NGOs minn 'il fuq minn 300 organizzazzjoni differenti, li fosthom aktar minn 200 fosthom \u0121ejjin mis-Sirja u mir-re\u0121jun, in\u0121abru fil-Parlament Ewropew biex jattendu l-Jiem ta' Djalogu (it-12 u t-13 ta' Marzu).", "Ir-rwol tan-nisa tas-Sirja ing\u0127ata wkoll prominenza partikolari.", "In-nisa ammontaw g\u0127al kwa\u017ci nofs il-parte\u010bipanti fil-Jiem ta' Djalogu.", "Ir-Rappre\u017centant G\u0127oli/Vi\u010bi-President Federica Mogherini u l-Mibg\u0127ut spe\u010bjali tan-Nazzjonijiet Uniti Geir Pedersen, flimkien mal-Ministru g\u0127all-Affarijiet Barranin tal-Bel\u0121ju Didier Reynders, kienu wkoll il-kopresidenti, nhar l-Erbg\u0127a 13 ta' Marzu ta' ikla uffi\u010bjali ma nisa Sirjani mill-Bord Konsultattiv tan-Nisa Sirjani u organizzazzjoni ta' ba\u017ci, biex jonoraw ir-rwol u l-kontribut tag\u0127hom lejn il-futur tas-Sirja.", "Il-laqg\u0127a tal-Ministri tal-Affarijiet Barranin tal-14 ta' Marzu kellha rappre\u017centanti minn 79 delegazzjonijiet, mill-UE u mir-re\u0121jun, organizzazzjonijiet internazzjonali u re\u0121jonali, NGOs u mis-so\u010bjet\u00e0 \u010bivili.", "L-appo\u0121\u0121 tal-UE g\u0127all-kri\u017ci tas-Sirja", "L-UE u l-Istati Membri tag\u0127ha huma l-akbar donaturi li jindirizzaw il-konsegwenzi tal-kri\u017ci fis-Sirja.", "Immobilizzaw madwar EUR 17 miljun sa mill-bidu nett tal-kri\u017ci fl-2011 f'appo\u0121\u0121 globali permezz tal-Kummissjoni u tal-Istati Membri.", "L-appo\u0121\u0121 tal-UE g\u0127en aktar minn 4 miljun persuna b'g\u0127ajnuna g\u0127as-sa\u0127\u0127a u eluf ta' tfal li ma jmorrux skola bi programmi ta' emer\u0121enza fl-edukazzjoni.", "850,000 persuna r\u010bevew ikel u miljun o\u0127ra ir\u010bevew o\u0121\u0121etti essenzjali u kenn.", "Aktar minn \u017cew\u0121 miljuni ntla\u0127qu permezz tal-Fond Fidu\u010bjarju Re\u0121jonali tal-UE b'reazzjoni g\u0127all-kri\u017ci Sirjana.", "Aktar minn qatt qabel, qeg\u0127din isiru sforzi fit-tis\u0127i\u0127 tas-sistemi nazzjonali g\u0127all-provvista ta' servizzi bl-g\u0127an li ji\u0121i \u017cgurat li r-rispons tal-komunit\u00e0 internazzjonali jkun sostenibbli, u li ji\u0121u meg\u0127juna l-pajji\u017ci li jospitaw g\u0127add kbir ta' refu\u0121jati biex jo\u0127olqu tkabbir ekonomiku u mezzi ta' g\u0127ajxien g\u0127all-benefi\u010b\u010bju ta\u010b-\u010bittadini tag\u0127hom u g\u0127ar-refu\u0121jati.", "F'konformit\u00e0 mal-objettivi strate\u0121i\u010bi stabbiliti fl-Istrate\u0121ija tal-UE tal-2017 g\u0127as-Sirja, li to\u0127loq linji \u010bari ta' azzjoni fid-dimensjonijiet kollha tal-kri\u017ci, Brussell III turi l-impenn kostanti tal-UE biex i\u017c\u017comm lill-poplu Sirjan u l-futur tas-Sirja fil-qu\u010b\u010bata tal-a\u0121enda internazzjonali.", "G\u0127al aktar informazzjoni", "Is-sit web tal-Konferenza", "Ritratti u vidjows tal-Konferenza", "Jiem ta' Djalogu", "Appo\u0121\u0121 umanitarju tal-UE", "Skeda informattiva: Ir-rispond tal-UE g\u0127all-kri\u017ci tas-Sirja", "Infografika:"]}
{"url": "https://ec.europa.eu/commission/presscorner/detail/mt/IP_19_1434", "title": "Il-ba\u0121it tal-UE g\u0127all-2021-2027: Il-Kummissjoni tilqa' l-ftehim provi\u017corju dwar il-finanzjament g\u0127all-ambjent u l-azzjoni klimatika", "category": "press_eu", "subcategory": "POLICY_AREA=CLIMACTION,ENVIRO", "date": "Tue, 12 Mar 2019 23:00:00 GMT", "text": ["Il-Kummissjoni Ewropea tilqa' l-ftehim provi\u017corju mil\u0127uq mill-Parlament Ewropew u l-Kunsill dwar il-programm LIFE g\u0127all-Ambjent u l-Azzjoni Klimatika, b\u0127ala parti mill-ba\u0121it fit-tul li jmiss tal-UE g\u0127all-perjodu 2021-2027.", "Il-finanzjament se jiffoka fuq il-protezzjoni tal-ambjent u l-mitigazzjoni tat-tibdil fil-klima, filwaqt li jappo\u0121\u0121ja tran\u017cizzjoni lejn ener\u0121ija nadifa b'aktar effi\u010bjenza ener\u0121etika u bi proporzjon og\u0127la ta' ener\u0121ija rinnovabbli fit-ta\u0127lita ener\u0121etika.", "Din se tkun wa\u0127da mill-g\u0127odod li tippermetti lill-UE til\u0127aq l-g\u0127anijiet tag\u0127ha dwar il-klima u tara li ssir newtrali mil-lat ta' klima sal-2050.", "Sabiex tipprovdi kwalit\u00e0 tal-\u0127ajja a\u0127jar g\u0127all-Ewropej u tinvesti f'futur aktar sostenibbli, il-Kummissjoni Juncker qed tag\u0127mel sforz bla pre\u010bedent biex tipprote\u0121i l-ambjent u l-klima, notevolment billi \u017c\u017cid il-finanzjament tal-programm LIFE u tintegra l-azzjoni klimatika fil-programmi ta' nfiq ewlenin kollha tal-UE.", "Dan se jg\u0127in biex l-Ewropa timplimenta l-impenji tag\u0127ha skont il-Ftehim ta' Pari\u0121i u l-G\u0127anijiet ta' \u017bvilupp Sostenibbli tan-Nazzjonijiet Uniti, filwaqt li tindirizza xi w\u0127ud mill-isfidi ferm importanti ta' dan is-seklu.", "Il-Ftehim li ntla\u0127aq ilbiera\u0127 huwa so\u0121\u0121ett g\u0127all-approvazzjoni formali tal-Parlament Ewropew u tal-Kunsill.", "Filwaqt li esprima l-apprezzament tieg\u0127u g\u0127all-ftehim, il-Kummissarju g\u0127all-Ambjent, l-Affarijiet Marittimi u s-Sajd Karmenu Vella, qal: \u201cKuljum naraw mijiet ta' eluf ta' \u017cg\u0127a\u017cag\u0127 Ewropej ji\u0121\u0121ieldu g\u0127all-\u0121ejjieni tal-pjaneta tag\u0127na u li jitolbuna nag\u0127mlu aktar.", "B'finanzjament akbar, nistg\u0127u nindirizzaw a\u0127jar dawn il-problemi, nistg\u0127u n\u0127affu t-tran\u017cizzjoni lejn ekonomija \u010birkolari u nnaqqsu l-impronta tag\u0127na fuq in-natura u fuq il-bijodiversit\u00e0.\u201d", "Miguel Arias Ca\u00f1ete, il-Kummissarju g\u0127all-Azzjoni Klimatika u l-Ener\u0121ija \u017cied jg\u0127id: \"Il-programm LIFE imsa\u0127\u0127a\u0127 se jkollu rwol importanti fl-espansjoni ta' investimenti fl-azzjoni klimatika u l-ener\u0121ija sostenibbli madwar l-Ewropa.", "Permezz ta' appo\u0121\u0121 kontinwu g\u0127all-mitigazzjoni tat-tibdil fil-klima u l-adattament g\u0127alih, il-programm LIFE se jkompli jg\u0127in ukoll lill-UE til\u0127aq l-g\u0127anijiet u l-impenji tag\u0127ha fir-rigward tal-klima skont il-Ftehim ta' Pari\u0121i kif ukoll l-G\u0127anijiet ta' \u017bvilupp Sostenibbli tan-Nazzjonijiet Uniti.\u201d", "Il-programm LIFE huwa fost il-programmi ta' finanzjament tal-UE li g\u0127alih il-Kummissjoni pproponiet l-akbar \u017cieda proporzjonali g\u0127all-perjodu bejn l-2021 u l-2027.", "B'\u017cieda fil-livell ta' ambizzjoni tal-finanzjament klimatiku, il-Kummissjoni pproponiet ukoll li mill-inqas 25 % tan-nefqa tal-UE tal-programmi kollha tal-UE g\u0127andha tikkontribwixxi g\u0127all-objettivi klimati\u010bi.", "Minbarra l-kisbiet diretti tieg\u0127u , il-programm LIFE se ja\u0121ixxi b\u0127ala katalist g\u0127al fondi o\u0127ra.", "L-elementi ewlenin tal-Programm LIFE (2021-2027) il-\u0121did jinkludu:", "Il-Passi li Jmiss", "Il-ftehim provi\u017corju issa je\u0127tie\u0121 l-approvazzjoni formali tal-Parlament Ewropew u tal-Kunsill.", "L-aspetti ba\u0121itarji u d-dispo\u017cizzjonijiet orizzontali relatati mal-programm LIFE li \u0121ej huma so\u0121\u0121etti g\u0127all-ftehim \u0121enerali li jrid jintla\u0127aq dwar il-ba\u0121it fit-tul li jmiss tal-UE, propost mill-Kummissjoni f'Mejju 2018.", "Sfond", "Il-programm LIFE g\u0127all-Ambjent u l-Azzjoni Klimatika, li tnieda fl-1992, huwa wie\u0127ed mill-aqwa mezzi ta' finanzjament tal-UE g\u0127all-ambjent u l-klima.", "Dan iffinanzja aktar minn 4,600 pro\u0121ett fl-Unjoni Ewropea u f'pajji\u017ci terzi, immobilizza kwa\u017ci EUR 10 biljun u kkontribwixxa aktar minn EUR 4.3 biljun g\u0127all-\u0127arsien ambjentali u l-azzjoni klimatika.", "Il-programm LIFE attwali nbeda fl-2014 u ser ikompli sal-2020, b'ba\u0121it ta' EUR 3.4 biljun.", "LIFE kellu rwol sinifikanti fl-implimentazzjoni tal-le\u0121i\u017clazzjoni ambjentali ewlenija tal-UE li tinkludi d-Direttivi dwar il-\u0126abitats u dwar l-G\u0127asafar.", "Il-proposta g\u0127all-programm il-\u0121did g\u0127all-perjodu 2021-2027 hija bba\u017cata fuq ir-ri\u017cultati ta' evalwazzjoni ta' nofs it-terminu tal-programm attwali kif ukoll fuq valutazzjoni tal-impatt.", "G\u0127al Aktar Informazzjoni", "L-iskeda informattiva u l-proposta le\u0121i\u017clattiva", "Aktar informazzjoni dwar il-programm LIFE", "Aktar informazzjoni dwar il-ba\u0121it tal-UE g\u0127all-2021-2027"]}
{"url": "https://ec.europa.eu/commission/presscorner/detail/mt/STATEMENT_19_1608", "title": "Il-Kummissjoni tilqa l-ftehim dwar il-mobilit\u00e0 transfruntiera tal-kumpaniji", "category": "press_eu", "subcategory": "POLICY_AREA=JFRC,RULELAW", "date": "Tue, 12 Mar 2019 23:00:00 GMT", "text": ["Il-Parlament Ewropew u l-Istati Membri llum la\u0127qu ftehim provvi\u017corju fuq regoli l-\u0121odda sabiex il-kumpaniji jkunu jistg\u0127u fa\u010bilment jing\u0127aqdu, jinqasmu jew ji\u010b\u010baqalqu fis-Suq Uniku, filwaqt li jipprovdu g\u0127al salvagwardji b'sa\u0127\u0127ithom.", "Permezz ta' dawn ir-regoli l-kumpaniji se jistg\u0127u jkunu iktar kompetittivi u jespandu iktar fa\u010bilment mal-UE.", "Jinkludu wkoll salvagwardji g\u0127all-impjegati, l-azzjonisti b'interess nonkontrollanti u l-kredituri, u ji\u017cguraw li dawn l-operazzjonijiet transfruntiera ma jistg\u0127ux jintu\u017caw b'mod \u0127a\u017cin g\u0127al g\u0127anijiet frawdolenti jew abbu\u017civi.", "L-Ewwel Vi\u010bi President Frans Timmermans u l-Kummissarju g\u0127all-\u0120ustizzja, il-Konsumaturi u l-Ugwaljanza bejn il-\u0120eneri, V\u011bra Jourov\u00e1 \u017ciedu jg\u0127idu: \u201cIs-Suq Uniku tal-UE tag\u0127na joffri \u0127afna opportunitajiet g\u0127al kumpaniji biex ji\u010b\u010baqalqu u jikbru.", "Madankollu, s'issa l-kumpaniji ma setg\u0127ux jisfruttawhom fil-prattika.", "Ir-regoli l-\u0121odda dwar il-mobilit\u00e0 transfruntiera se jipprovdu pro\u010beduri \u010bari g\u0127all-kumpaniji, li se jnaqqsu l-ispejje\u017c u jiffrankaw il-\u0127in.", "L-imprendituri se jkollhom l-g\u0127a\u017cla ta' fejn jinnegozjaw u kif ikabbru jew jer\u0121g\u0127u jorganizzaw in-negozji tag\u0127hom.", "Fl-istess \u0127in, ir-regoli l-\u0121odda se jwaqqfu salvagwardji b'sa\u0127\u0127ithom biex jipprote\u0121u d-drittijiet tal-impjegati u, g\u0127all-ewwel darba, jipprevjenu operazzjonijiet imwettqa g\u0127al g\u0127anijiet frawdolenti jew abbu\u017civi.\u201d", "Il-kumpaniji se jkunu jistg\u0127u jibbenefikaw minn sett komprensiv ta' regoli Ewropej biex ji\u010b\u010baqalqu minn Stat Membru g\u0127al ie\u0127or jew biex jinqasmu f'aktar entitatjiet fuq ba\u017ci tranfruntiera.", "Fl-istess \u0127in, bir-regoli l-\u0121odda l-awtoritajiet nazzjonali se jkunu jistg\u0127u jwaqqfu operazzjoni transfruntiera f'ka\u017cijiet ta' g\u0127anijiet abbu\u017civi jew frawdolenti li jwasslu g\u0127al jew g\u0127andhom l-g\u0127an li jwasslu g\u0127all-evitar jew g\u0127a\u010b-\u010birkomvenzjoni tad-dritt nazzjonali jew tal-Unjoni, jew g\u0127al g\u0127anijiet kriminali.", "L-impjegati, spe\u010bjalment rigward id-drittijiet tag\u0127hom g\u0127al informazzjoni, konsultazzjoni u parte\u010bipazzjoni, kif ukoll l-azzjonisti b'interess nonkontrollanti u l-kredituri se jibbenefikaw minn salvagwardji b'sa\u0127\u0127ithom biex jipprote\u0121u d-drittijiet tag\u0127hom matul operazzjonijiet transfruntiera.", "B'hekk il-protezzjoni ta' dawn l-azzjonisti se titjieb b'mod sostanzjali, meta mqabbla mas-sitwazzjoni attwali ta' regoli frammentati u nuqqas ta' \u010bertezza tad-dritt.", "Il-passi li jmiss", "Il-ftehim provvi\u017corju issa jrid ji\u0121i formalment approvat mill-Parlament Ewropew u mill-Kunsill tal-UE.", "Sfond", "L-emenda g\u0127ad- Direttiva dwar \u010berti aspetti tal-li\u0121i dwar il-kumpaniji rigward konver\u017cjonijiet, fu\u017cjonijiet u divi\u017cjonijiet transfruntiera hija parti mill- pakkett tal-li\u0121i dwar il-kumpaniji propost mill-Kummissjoni Ewropea f'April 2018.", "G\u0127al aktar informazzjoni", "L-informazzjoni kollha dwar il-pakkett tal-li\u0121i tal-Kumpaniji huwa disponibbli hawnhekk.", "Il-parti l-o\u0127ra tal-pakkett tal-li\u0121i dwar il-Kumpaniji dwar id-di\u0121italizzazzjoni tal-li\u0121i tal-kumpaniji di\u0121\u00e0 \u0121iet approvata fil-5 ta' Frar \u2013 ara d- dikjarazzjoni"]}
{"url": "https://ec.europa.eu/commission/presscorner/detail/mt/IP_19_1657", "title": "L-Unjoni tas-Swieq Kapitali: ftehim dwar supervi\u017cjoni aktar robusta tal-kontropartijiet \u010bentrali", "category": "press_eu", "subcategory": "POLICY_AREA=FINSTAB", "date": "Tue, 12 Mar 2019 23:00:00 GMT", "text": ["Il-Kummissjoni tilqa' l-ftehim politiku li ntla\u0127aq illum mill-Parlament Ewropew u mill-Istati Membri tal-UE biex ti\u0121i \u017cgurata supervi\u017cjoni aktar robusta u effettiva tal-kontropartijiet \u010bentrali (CCPs) li joffru servizzi lill-UE.", "Dan se jikkontribwixxi g\u0127all-preservazzjoni tal-istabbilt\u00e0 finanzjarja fl-UE.", "Is-CCPs tal-UE, infrastrutturi tas-suq sistematiku fis-sistema finanzjarja, di\u0121\u00e0 huma regolati sew u huma so\u0121\u0121etti g\u0127al supervi\u017cjoni stretta, grazzi g\u0127al numru kbir ta' mi\u017curi adottati wara l-kri\u017ci finanzjarja.", "Il-ftehim ja\u0121\u0121orna s-supervi\u017cjoni tas-CCPs stabbiliti f'pajji\u017ci tal-UE u mhux tal-UE, li joffru jew jippjanaw li joffru servizzi lill-membri tal-ikklerjar tal-UE u lill-klijenti tag\u0127hom, kif ukoll lil \u010bentri tan-negozjar tal-UE.", "Ir-regoli miftiehma jibnu fuq il-proposta biex ji\u0121i rivedut ir-Regolament dwar l-Infrastruttura tas-Suq Ewropew (EMIR) ippre\u017centat mill-Kummissjoni Ewropea fl-2017 b\u0127ala parti mill-pro\u0121ett tal-Unjoni tas-Swieq Kapitali.", "Dawn l-arran\u0121amenti l-\u0121odda huma importanti biex tit\u0127ares l-istabbilt\u00e0 finanzjarja min\u0127abba r-rwol dejjem jikber tas-CCPs b\u0127ala intermedjarji fit-tran\u017cazzjonijiet finanzjarji.", "Barra minn hekk, bit-tluq tar-Renju Unit mill-UE, volum sinifikanti ta' strumenti finanzjarji denominati fil-muniti tal-Istati Membri se ji\u0121u kklerjati mis-CCPs f'pajji\u017ci li mhumiex fl-UE.", "Il-Vi\u010bi President tal-Kummissjoni Valdis Dombrovskis, responsabbli g\u0127all-Istabbilt\u00e0 Finanzjarja, is-Servizzi Finanzjarji u l-Unjoni tas-Swieq Kapitali, qal: \u201cIl-ftehim politiku tal-lum dwar din l-azzjoni tal-Unjoni tas-Swieq Kapitali importanti jag\u0127ti qafas sod g\u0127as-supervi\u017cjoni tas-CCPs tal-UE u ta' pajji\u017ci terzi.", "Is-sikurezza u l-istabbilt\u00e0 kontinwi tas-sistema finanzjarja tag\u0127na huma prijorit\u00e0.", "Hekk kif qed in\u0127abbtu wi\u010b\u010bna mat-tluq tal-akbar \u010bentru finanzjarju tal-UE, l-UE qed tipprote\u0121i l-istabbilt\u00e0 finanzjarja filwaqt li tibqa' miftu\u0127a \u0127afna g\u0127all-integrazzjoni internazzjonali.\u201d", "Jyrki Katainen, il-Vi\u010bi President tal-Kummissjoni responsabbli mill-Impjiegi, it-Tkabbir, l-Investiment u l-Kompetittivit\u00e0, qal: \u201c L-istituzzjonijiet Ewropej \u0127admu ferm biex jag\u0127mlu s-sistema finanzjarja tag\u0127na aktar sikura.", "Dan il-ftehim huwa kisba importanti biex ji\u017cgura supervi\u017cjoni robusta u effettiva tas-swieq tad-derivattivi u biex tit\u0127affef l-integrazzjoni tas-suq fis-servizzi finanzjarji.\u201d", "Ir-riforma tal-EMIR tintrodu\u010bi appro\u010b\u010b aktar pan-Ewropew g\u0127as-supervi\u017cjoni tas-CCPs tal-UE.", "Din tistabbilixxi, b'mod partikolari, Kumitat ta' Sorveljanza fl-Awtorit\u00e0 Ewropea tat-Titoli u s-Swieq (ESMA) b'membri indipendenti, supervi\u017curi nazzjonali u banek \u010bentrali.", "G\u0127as-supervi\u017cjoni tas-CCPs ta' pajji\u017ci terzi li joperaw fl-UE, abba\u017ci tas-sistema ta' ekwivalenza, din tintrodu\u010bi appro\u010b\u010b proporzjonat: xi CCPs stabbiliti barra mill-UE jistg\u0127u jkunu ta' tali importanza sistemika li je\u0127tie\u0121u kundizzjonijiet addizzjonali biex jimmitigaw ir-riskji potenzjali.", "F'ka\u017cijiet b\u0127al dawn, l-ESMA tikseb g\u0127odod supervi\u017corji addizzjonali.", "Jekk dan ma jkunx bi\u017c\u017cejjed, il-Kummissjoni tista', fuq talba mill-ESMA, tidde\u010biedi li CCP tkun tista' biss tipprovdi xi servizzi jew is-servizzi kollha tag\u0127ha fl-Unjoni jekk tkun stabbilita fl-UE.", "Il-Kumitat ta' Sorveljanza jrawwem ukoll il-konver\u0121enza fis-supervi\u017cjoni tas-CCPs tal-UE permezz ta' aktar involviment tal-ESMA f'\u010berti de\u010bi\u017cjonijiet supervi\u017corji.", "Il-Kummissjoni tilqa' wkoll il-ftehim politiku li ntla\u0127aq illum mill-Parlament Ewropew u mill-Istati Membri tal-UE biex ji\u0121i emendat l-Istatut tas-Sistema Ewropea ta' Banek \u010aentrali u tal-Bank \u010aentrali Ewropew.", "L-emenda tag\u0127ti lis-Sistema Ewropea ta' Banek \u010aentrali s-setg\u0127at me\u0127tie\u0121a biex twettaq il-kompiti stabbiliti fir-Regolament tal-EMIR emendat.", "Il-Passi li Jmiss", "Wara dan il-ftehim politiku se jkun hemm aktar \u0127idma teknika sabiex il-Parlament Ewropew u l-Kunsill ikunu jistg\u0127u jadottaw formalment it-testi finali.", "Sfond", "Sal-a\u0127\u0127ar ta' \u0120unju 2018, il-valur nozzjonali pendenti globali tad-derivattivi barra l-Bor\u017ca (OTC) ammonta g\u0127al USD 595 triljun (sors: Il-Bank g\u0127all-\u0127lasijiet internazzjonali).", "Aktar minn 60 % tal-valur globali tal-kuntratti tad-derivati OTC u l-klassijiet ta' assi kollha (rati tal-img\u0127ax, inadempjenza tal-kreditu, kambju barrani, e\u010b\u010b.) huma kklerjati \u010bentralment permezz tas-CCPs.", "L-EMIR jimplimenta l-impenn tal-G20 tal-2009 biex ti\u017cdied l-istabbilt\u00e0 tas-suq tad-derivati OTC fl-UE.", "L-g\u0127an ewlieni tal-EMIR huwa li jnaqqas ir-riskju sistemiku billi j\u017cid it-trasparenza tas-suq tad-derivattivi OTC, billi jtaffi r-riskju ta' kreditu tal-kontroparti u jnaqqas ir-riskju operazzjonali asso\u010bjat mad-derivattivi OTC.", "Dan jinkludi diversi mi\u017curi: li l-kuntratti tad-derivattivi OTC standardizzati kollha ji\u0121u kklerjati permezz ta' kontropartijiet \u010bentrali (CCPs) u li l-kuntratti tad-derivattivi OTC ji\u0121u rapportati lil repo\u017citorji tat-tran\u017cazzjonijiet (TRs).", "Illum, hemm 16-il CCP fl-UE, u 32 CCP barra mill-UE fi 15-il pajji\u017c, li huma permessi joffru s-servizzi tag\u0127hom lil kontropartijiet tal-UE.", "Peress li l-EMIR \u0121ie adottat g\u0127all-ewwel darba fl-2012, is-CCPs saru parti sistemikament importanti mis-settur finanzjarju u l-importanza tag\u0127hom qed tikber.", "Il-Kummissjoni wettqet valutazzjoni estensiva tal-EMIR biex ti\u017cgura li l-le\u0121i\u017clazzjoni tal-UE qed ta\u0127dem b'mod effettiv u effi\u010bjenti.", "Minbarra l-konsultazzjoni pubblika tal-2015 dwar l-EMIR, din il-proposta tistrie\u0127 fuq l-input ming\u0127and il-partijiet ikkon\u010bernati mill-konsultazzjonijiet pubbli\u010bi dwar l-operazzjonijiet tal-Awtoritajiet Supervi\u017corji Ewropej (ASE) u dwar ir-Rie\u017cami ta' Nofs it-Terminu tal-Unjoni tas-Swieq Kapitali (CMU).", "Din tqis ukoll il-feedback li wasal wara l-pubblikazzjoni tal-Komunikazzjoni tal-Kummissjoni li twie\u0121eb g\u0127all-isfidi g\u0127all-infrastrutturi kriti\u010bi tas-suq finanzjarju u l-i\u017cvilupp ulterjuri tas-CMU u d-Dokument ta' \u0126idma tal-Persunal dwar id-de\u010bi\u017cjonijiet ta' ekwivalenza tal-UE fil-politika tas-servizzi finanzjarji.", "G\u0127al Aktar Informazzjoni", "Proposta g\u0127al regolament li jemenda l-EMIR", "Stqarrija g\u0127all-istampa dwar il-proposta tal-Kummissjoni g\u0127al regolament li jemenda l-EMIR"]}
{"url": "https://ec.europa.eu/commission/presscorner/detail/mt/IP_19_1668", "title": "Rapport dwar l-investiment dirett barrani: \u017cieda kontinwa fis-sjieda barranija ta' kumpaniji Ewropej f'setturi ewlenin", "category": "press_eu", "subcategory": "POLICY_AREA=TRADEPOL", "date": "Tue, 12 Mar 2019 23:00:00 GMT", "text": ["Illum il-Kummissjoni \u0127ar\u0121et rapport li jag\u0127ti \u0127arsa \u0121enerali dettaljata tas-sitwazzjoni tal-investiment dirett barrani fl-UE.", "Ir-rapport huwa l-ewwel tat-tip tieg\u0127u f'termini tad-data dettaljata tal-livell tal-kumpanija u\u017cata.", "Dan jikkonferma \u017cieda kontinwa fis-sjieda ta' kumpaniji barranin f'setturi ewlenin fl-UE u \u017cieda f'investimenti minn ekonomiji emer\u0121enti, b\u0127a\u010b-\u010aina.", "Din turi l-\u0127tie\u0121a g\u0127al implimentazzjoni effettiva tal-qafas ta' skrinjar tal-investiment tal-UE li g\u0127adu kif \u0121ie adottat.", "B\u0127ala parti mill-proposta tag\u0127ha dwar l-iskrinjar ta' investimenti diretti barranin fl-Unjoni Ewropea ppre\u017centata f'Settembru 2017, il-Kummissjoni impenjat ru\u0127ha li twettaq anali\u017ci dettaljata ta' dawn l-investimenti.", "Il-Kummissarju tal-UE g\u0127all-Kummer\u010b Cecilia Malmstr\u00f6m qalet \u201cDan ir-rapport jipprovdi \u0127arsa \u0121enerali komprensiva lejn l-investiment fl-UE u ji\u017cvela xi xejriet importanti li g\u0127andna b\u017conn nikkunsidraw bir-reqqa.", "L-Ewropa tibbenefika \u0127afna minn politika ta' investiment miftu\u0127a i\u017cda rridu nkunu lesti biex na\u0121ixxu fejn is-sigurt\u00e0 u l-interess pubbliku tag\u0127na jkunu f'riskju.", "Flimkien mal-qafas il-\u0121did dwar l-iskrinjar ta' investimenti diretti barranin, a\u0127na ninsabu mg\u0127ammra a\u0127jar u infurmati a\u0127jar biex nittrattaw dawn it-tipi ta' xenarji fil-futur.\u201d", "B'aktar minn 35 % tal-assi totali tal-UE li jappartjenu lil kumpaniji bi sjieda barranija, l-UE b'mod \u010bar g\u0127andha wa\u0127da mill-aktar re\u0121imi ta' investiment miftu\u0127a fid-dinja.", "Fi tmiem l-2017, l-istokks ta' investiment dirett barrani li huma ta' investituri minn barra l-UE kienu jammontaw g\u0127al EUR 6,295 biljun, li jipprovdu lill-Ewropej b'16-il miljun impjieg dirett.", "Filwaqt li investituri tradizzjonali b\u0127all-Istati Uniti, il-Kanada, l-I\u017cvizzera, in-Norve\u0121ja, il-\u0120appun, u l-Awstralja jibqg\u0127u bil-bosta l-investituri ewlenin, li jammontaw g\u0127al 80 fil-mija tal-assi kollha ta' proprjet\u00e0 barranija fis-setturi kollha tal-ekonomija tal-UE, ir-rapport jinnota wkoll xi xejriet importanti:", "Is-sjieda barranija tal-kumpaniji tal-UE kienet qed ti\u017cdied f'dawn l-a\u0127\u0127ar 10 snin;", "L-investiment minn intrapri\u017ci tal-istat kiber b'mod rapidu f'dawn l-a\u0127\u0127ar snin.", "Dawn il-kumpaniji mi\u010b-\u010aina, mir-Russja u mill-Emirati G\u0127arab Mag\u0127quda la\u0127qu tliet darbiet aktar akkwisti fl-UE fl-2017 milli fl-2007;", "Is-sjieda barranija hija g\u0127olja f'xi setturi ewlenin, b\u0127ar-raffinar ta\u017c-\u017cejt, prodotti medi\u010binali, tal-elettronika u tal-g\u0127ajnejn, u tag\u0127mir elettriku;", "Kien hemm \u017cieda f'daqqa f'investimenti minn ekonomiji emer\u0121enti, b'mod partikolari \u010b-\u010aina, g\u0127all-manifattura ta' in\u0121enji tal-ajru u makkinarju spe\u010bjalizzat, u l-Indja, g\u0127al prodotti medi\u010binali;", "L-\u201cinvestituri offshore\u201d jikkontrollaw 11 % tal-kumpaniji tal-UE bi sjieda barranija u 4 % tal-assi kollha ta' proprjet\u00e0 barranija fl-UE.", "Il-pre\u017cenza tag\u0127hom qed tikber.", "Ir-rapport jipprovdi wkoll \u0127arsa \u0121enerali dettaljata dwar l-ori\u0121ini ta' investimenti barranin, id-distribuzzjoni settorjali u \u0121eografika u l-karatteristi\u010bi ta' kumpaniji bi sjieda barranija fl-UE.", "Abba\u017ci ta' dik l-informazzjoni, il-Kummissjoni se tkompli timmonitorja x-xejriet tal-investiment fl-UE kollha, u tikkontribwixxi g\u0127all-implimentazzjoni tal-qafas il-\u0121did tal-UE g\u0127all-iskrinjar tal-investiment barrani.", "Sors: Il-Ba\u017ci ta' Data ta' Proprjet\u00e0 Esterna tal-KE-JRC", "Sfond", "Il-proposta biex jin\u0127oloq l-ewwel qafas g\u0127all-UE kollha g\u0127all-iskrinjar tal-investimenti barranin diretti \u0121iet \u017cvelata mill-President Juncker waqt id-diskors dwar l-Istat tal-Unjoni tal-2017.", "Wara l-approvazzjoni mill-Istati Membri fil-Kunsill fil-5 ta' Marzu u l-vot po\u017cittiv mill-Parlament Ewropew fl-14 ta' Frar, il-le\u0121i\u017clazzjoni l-\u0121dida tal-UE li tistabbilixxi qafas ta' skrinjar tal-investiment fl-UE kollha hija mistennija li tid\u0127ol fis-se\u0127\u0127 f'April.", "Sussegwentement, l-Istati Membri u l-Kummissjoni se jkollhom 18-il xahar biex jimplimentaw l-arran\u0121amenti me\u0127tie\u0121a g\u0127all-applikazzjoni ta' dan il-mekkani\u017cmu l-\u0121did.", "Di\u0121\u00e0 jinsabu g\u0127addejjin t\u0127ejjijiet inklu\u017c skambju regolari ta' informazzjoni u tal-a\u0127jar prattiki mal-Istati Membri fil-grupp ta' esperti mwaqqaf apposta fl-2017.", "G\u0127al aktar informazzjoni", "Investiment Dirett Barrani fl-UE: Rapport", "Qafas \u0121did g\u0127all-iskrinjar tal-investiment tal-UE: Stqarrija g\u0127all-istampa u skeda informattiva", "Il-politika tal-investiment barrani tal-UE"]}
{"url": "https://ec.europa.eu/commission/presscorner/detail/mt/IP_19_1595", "title": "Il-Kummissjoni tilqa' l-ftehim dwar regoli \u0121odda li jwittu t-triq g\u0127all-\u0121bir a\u0127jar tal-VAT fuq il-bejg\u0127 online", "category": "press_eu", "subcategory": "POLICY_AREA=TAXCUAA", "date": "Mon, 11 Mar 2019 23:00:00 GMT", "text": ["Il-Kummissjoni laqg\u0127et il-ftehim mil\u0127uq mill-Istati Membri tal-UE dwar il-mi\u017curi dettaljati me\u0127tie\u0121a biex jissimplifikaw ir-regoli tal-VAT g\u0127all-bejg\u0127 ta' o\u0121\u0121etti online, u li ji\u017cguraw ukoll li s-swieq online jag\u0127tu sehemhom fil-\u0121lieda kontra l-frodi fiskali.", "Ir-regoli l-\u0121odda li ntla\u0127aq qbil dwarhom illum se ji\u017cguraw l-introduzzjoni bla xkiel tal-mi\u017curi \u0121odda tal-VAT g\u0127all-kummer\u010b elettroniku li kienu miftiehma f'Di\u010bembru 2017 u li se jid\u0127lu fis-se\u0127\u0127 f'Jannar 2021.", "Dawn g\u0127andhom ukoll jg\u0127inu lill-Istati Membri jirkupraw il-EUR 5 biljun fi d\u0127ul mit-taxxa mitluf kull sena fis-settur - \u010bifra li mistennija ti\u017cdied g\u0127al EUR 7 biljun sal-2020.", "Il-Ministri tal-Affarijiet Ekonomi\u010bi u Finanzjarji tal-UE \u0127adu d-de\u010bi\u017cjoni fil-laqg\u0127a tag\u0127hom fi Brussell dalg\u0127odu.", "Il-Kummissarju g\u0127all-Affarijiet Ekonomi\u010bi u Finanzjarji, it-Tassazzjoni u l-Unjoni Doganali, Pierre Moscovici, qal: \u201cPass pass qed neliminaw in-nuqqasijiet li jippermettu t-telfien tad-d\u0127ul mit-taxxa, li j\u010ba\u0127\u0127ad lill-pajji\u017ci tal-UE minn fondi li jistg\u0127u jintu\u017caw g\u0127as-servizzi pubbli\u010bi u g\u0127all-investiment.", "Fl-istess \u0127in qed na\u0121\u0121ornaw ir-regoli tal-VAT g\u0127as-Seklu 21, billi nadattatawhom g\u0127al ekonomija li qed issir dejjem aktar di\u0121itali u globalizzata.", "In-negozji g\u0127andhom janti\u010bipaw tran\u017cizzjoni bla xkiel fl-2021 lejn sistema tal-VAT usa' g\u0127all-kummer\u010b elettroniku.\u201d", "L-indirizzar tan-nuqqas ta' konformit\u00e0 tal-VAT fuq il-bejg\u0127 iffa\u010bilitat permezz ta' pjattaformi online", "Kumpaniji mhux tal-UE, inklu\u017ci dawk li jag\u0127mlu u\u017cu mill-im\u0127a\u017cen jew 'l hekk imsej\u0127a \u201cstabbilimenti ta' e\u017cekuzzjoni\u201d fl-UE, jistg\u0127u jbig\u0127u o\u0121\u0121etti lill-konsumaturi tal-UE permezz ta' swieq online.", "\u0126afna drabi jkun diffi\u010bli g\u0127all-awtoritajiet tat-taxxa biex jie\u0127du l-VAT dovuta fuq dawk l-o\u0121\u0121etti.", "Skont il-mi\u017curi miftiehma f'Di\u010bembru 2017, is-swieq online se jitqiesu li ja\u0121ixxu b\u0127ala l-bejjieg\u0127a meta jiffa\u010bilitaw il-bejg\u0127 ta' o\u0121\u0121etti b'valur sa EUR 150 lill-klijenti fl-UE minn negozji mhux tal-UE li ju\u017caw il-pjattaforma tag\u0127hom.", "Fuq kollox, se japplikaw l-istess regoli meta n-negozji mhux tal-UE ju\u017caw pjattaformi online biex ibig\u0127u o\u0121\u0121etti minn \u201cstabbilimenti ta' e\u017cekuzzjoni\u201d fl-UE, irrispettivament mill-valur tag\u0127hom, biex b'hekk l-awtoritajiet tat-taxxa jkunu jistg\u0127u jitolbu l-VAT dovuta fuq dak il-bejg\u0127.", "Il-pjattaformi online se jkunu mistennija wkoll li j\u017commu rekords tal-bejg\u0127 tal-o\u0121\u0121etti jew tas-servizzi mag\u0127mula min-negozji li ju\u017caw il-pjattaforma.", "Ir-regoli li ntla\u0127aq qbil dwarhom illum, jispe\u010bifikaw f'aktar dettall meta s-swieq onlajn jitqiesu li qed jiffa\u010bilitaw dawn il-provvisti jew meta ma jitqisux li qed jag\u0127mlu dan, fuq il-ba\u017ci ta' jekk humiex jistabbilixxu t-termini u l-kundizzjonijiet tal-provvista jew le, kif ukoll fuq il-ba\u017ci tal-involviment tag\u0127hom fil-\u0127las jew fix-xiri u l-konsenja tal-o\u0121\u0121etti.", "Jispe\u010bifikaw ukoll fid-dettall x'tip ta' rekords g\u0127andhom jin\u017cammu mill-pjattaformi li jiffa\u010bilitaw il-provvisti ta' o\u0121\u0121etti jew ta' servizzi lill-klijenti fl-UE.", "Sistema \u0121dida tal-VAT g\u0127all-bejjieg\u0127a online", "Ir-regoli ta' implimentazzjoni li ntla\u0127aq ftehim dwarhom illum se ji\u017cguraw ukoll li mill-2021 ikun hemm sistema tal-VAT \u0121dida fjamanta lesta g\u0127an-negozji kollha li jbig\u0127u o\u0121\u0121etti online.", "Ir-regoli jintrodu\u010bu elementi kostitwenti \u0121odda g\u0127as-sistema li se jkunu me\u0127tie\u0121a biex il-kumpaniji online ikunu jistg\u0127u jie\u0127du vanta\u0121\u0121 s\u0127i\u0127 mis-Suq Uniku tal-UE.", "Il-portal tan-negozju elettroniku a\u0121\u0121ornat g\u0127all-VAT jew il-\u201cPunt Uniku ta' Servizz\u201d stabbilit b'dawn il-mi\u017curi se jippermetti lill-kumpaniji li jbig\u0127u o\u0121\u0121etti online lill-klijenti tag\u0127hom jindirizzaw l-obbligi tal-VAT tag\u0127hom fl-UE permezz ta' portal online li jkun fa\u010bli biex jintu\u017ca bil-lingwa tag\u0127hom stess.", "Ming\u0127ajr il-portal, ir-re\u0121istrazzjoni tal-VAT tkun me\u0127tie\u0121a f'kull Stat Membru tal-UE li fih jixtiequ jbig\u0127u \u2013 sitwazzjoni msemmija mill-kumpaniji b\u0127ala wa\u0127da mill-akbar ostakli g\u0127an-negozji \u017c-\u017cg\u0127ar li jinnegozjaw b'mod transfruntier.", "Is-sistema ilha fis-se\u0127\u0127 mill-2015 g\u0127all-fornituri tas-servizzi elettroni\u010bi u qed ta\u0127dem sew.", "Il-passi li jmiss:", "L-adozzjoni finali tar-regoli l-\u0121odda se tkun possibbli meta tkun mag\u0127rufa l-opinjoni konsultattiva tal-Parlament Ewropew.", "Madankollu, l-Istati Membri jistg\u0127u jiddependu fuq ir-regoli adottati llum biex jibdew jestendu s-sistemi tal-IT tag\u0127hom.", "Ir-regoli l-\u0121odda tal-VAT se japplikaw mill-1 ta' Jannar 2021 u l-Istati Membri g\u0127andhom sal-a\u0127\u0127ar tal-2020 biex jittrasponu r-regoli l-\u0121odda tad-Direttiva tal-VAT fil-le\u0121i\u017clazzjoni nazzjonali.", "In-negozji li jixtiequ jag\u0127mlu u\u017cu mill-Punt Uniku ta' Servizz tal-VAT esti\u017c jistg\u0127u jibdew jirre\u0121istraw fl-Istati Membri mill-1 ta' Ottubru 2020.", "G\u0127al Aktar Informazzjoni", "Il-mi\u017curi jsegwu l-Pjan ta' Azzjoni dwar il-VAT tal-Kummissjoni lejn \u017cona unika tal-VAT fl-UE ppre\u017centat f'April 2016.", "Is-sistema komuni tat-Taxxa fuq il-Valur Mi\u017cjud (VAT) g\u0127andha rwol importanti fis-Suq Uniku tal-Ewropa.", "Il-VAT hija sors ewlieni u li qed jikber ta' d\u0127ul fl-UE, li \u0121\u0121enera 'l fuq minn EUR 1 triljun fl-2015, li jikkorrispondi g\u0127al 7 % tal-PDG tal-UE.", "Wie\u0127ed mir-ri\u017corsi proprji tal-UE huwa wkoll ibba\u017cat fuq il-VAT.", "Il-pa\u0121na tad-D\u0120 TAXUD dwar il-VAT g\u0127all-kummer\u010b elettroniku, inklu\u017c it-testi legali", "Stqarrija g\u0127all-istampa dwar il-ftehim ta' Di\u010bembru 2017 fuq il-VAT g\u0127all-kummer\u010b elettroniku", "Q & A dwar il-VAT g\u0127all-kummer\u010b elettroniku", "Pjan ta' Azzjoni dwar il-VAT \u2013 Lejn \u017cona unika tal-VAT fl-UE", "L-Istrate\u0121ija g\u0127al Suq Uniku Di\u0121itali", "Is-Suq Uniku Di\u0121itali - L-Immodernizzar tal-VAT g\u0127all-Kummer\u010b Elettroniku Transfruntier"]}
{"url": "https://ec.europa.eu/commission/presscorner/detail/mt/IP_19_1604", "title": "Il-Kummissjoni Ewropea tilqa' l-ftehim provi\u017corju biex tipprote\u0121i a\u0127jar lill-informaturi madwar l-UE", "category": "press_eu", "subcategory": "POLICY_AREA=JFRC,RULELAW", "date": "Mon, 11 Mar 2019 23:00:00 GMT", "text": ["Illum, il-Parlament Ewropew u l-Istati Membri la\u0127qu ftehim provi\u017corju dwar regoli \u0121odda li se jiggarantixxu livell g\u0127oli ta' protezzjoni g\u0127all-informaturi li jirrapportaw ksur tal-li\u0121ijiet tal-UE.", "Dawn ir-regoli l-\u0121odda, li jistabbilixxu standards g\u0127all-UE kollha g\u0127all-protezzjoni tal-informaturi, \u0121ew proposti g\u0127all-ewwel darba mill-Kummissjoni Ewropea f'April tal-2018.", "L-Ewwel Vi\u010bi President, Frans Timmermans, qal: \u201cIrridu nipprote\u0121u lill-informaturi milli ji\u0121u kkastigati, imke\u010b\u010bija, mid-dimozzjoni jew milli jkunu mfittxija fil-qorti talli jag\u0127mlu dak li huwa xieraq g\u0127as-so\u010bjet\u00e0.", "Dawn ir-regoli l-\u0121odda dwar il-protezzjoni tal-informaturi fl-UE kollha jag\u0127mlu e\u017cattament dan u se ji\u017cguraw li l-informaturi jkunu jistg\u0127u jirrapportaw b'mod sikur dwar il-ksur tad-dritt tal-UE f'\u0127afna oqsma.", "Dan se jg\u0127in biex ji\u0121u indirizzati l-frodi, il-korruzzjoni, l-evitar tat-taxxa korporattiva u l-\u0127sara g\u0127as-sa\u0127\u0127a tan-nies u l-ambjent.", "A\u0127na n\u0127e\u0121\u0121u lill-Istati Membri biex jimplimentaw oqfsa komprensivi g\u0127all-protezzjoni tal-informaturi bba\u017cati fuq l-istess prin\u010bipji. \u201d", "V\u011bra Jourov\u00e1, il-Kummissarju g\u0127all-\u0120ustizzja, il-Konsumaturi u l-Ugwaljanza bejn il-\u0120eneri, stqarret: \u201cL-I\u017cvelar ta' Dieselgate, tal-Panama Papers u ta' Cambridge Analytica urewna kif l-informaturi jg\u0127inu biex jinkixfu attivitajiet illegali li jag\u0127mlu \u0127sara kemm g\u0127all-interess pubbliku kif ukoll g\u0127all-benessri \u0121enerali tag\u0127na.", "G\u0127andna nappo\u0121\u0121aw u nipprote\u0121u lin-nies kura\u0121\u0121u\u017ci li jikxfu attivitajiet illegali.", "Ninsab kuntent li l\u0127aqna sistema bbilan\u010bjata li t\u0127e\u0121\u0121e\u0121 lil min i\u0127addem biex isolvi l-problemi internament i\u017cda tippermetti wkoll li l-informaturi jirrikorru g\u0127and l-awtoritajiet pubbli\u010bi ming\u0127ajr il-bi\u017ca' ta' ritaljazzjoni.\u201d", "Ir-regoli l-\u0121odda jkopru firxa wiesg\u0127a ta' oqsma tal-li\u0121i tal-UE, inklu\u017ci l-\u0121lieda kontra l-\u0127asil tal-flus u t-tassazzjoni korporattiva, il-protezzjoni tad-data, il-protezzjoni tal-interessi finanzjarji tal-Unjoni, is-sikurezza alimentari u dik tal-prodotti u l-\u0127arsien ambjentali u s-sikurezza nukleari.", "Barra minn hekk, l-Istati Membri huma liberi li jestendu dawn ir-regoli g\u0127al oqsma o\u0127ra.", "Il-Kummissjoni tinkora\u0121\u0121ihom biex jistabbilixxu oqfsa kompluti g\u0127all-protezzjoni tal-informaturi abba\u017ci tal-istess prin\u010bipji.", "Il-pass li jmiss", "Dan il-ftehim provi\u017corju issa jrid ji\u0121i approvat formalment kemm mill-Parlament Ewropew kif ukoll mill-Kunsill.", "Sfond", "Il-protezzjoni mog\u0127tija lill-informaturi fl-UE b\u0127alissa hija frammentata u mhux konsistenti.", "Fil-bi\u010b\u010ba l-kbira tal-pajji\u017ci tal-UE, il-protezzjoni mog\u0127tija hija parzjali u tapplika biss g\u0127al setturi jew kategoriji spe\u010bifi\u010bi ta' impjegati.", "Il-Kummissjoni impenjat ru\u0127ha li tie\u0127u azzjoni biex tipprote\u0121i lill-informaturi, b\u0127as-sorsi tal-\u0121urnalisti, fit-tieni Kollokju Annwali dwar id-Drittijiet Fundamentali f'Novembru 2016, li kienet dwar it-tema \u201cIl-Plurali\u017cmu tal-Midja u d-Demokrazija\u201d.", "Il-Kummissjoni pproponiet dan l-abbozz ta' Direttiva dwar il-protezzjoni ta' persuni li jirrapportaw dwar ksur tad-dritt tal-Unjoni f'April 2018.", "Huwa kien akkumpanjat minn Komunikazzjoni dwar kif jistg\u0127u ji\u0121u protetti a\u0127jar l-informaturi fl-Ewropa b'mod aktar \u0121enerali.", "It-tis\u0127i\u0127 tal-protezzjoni tal-informaturi jqieg\u0127ed fis-se\u0127\u0127 ukoll l-impenn tal-Kummissjoni li tenfasizza aktar l-infurzar tal-li\u0121i tal-UE, kif stabbilit fil-Komunikazzjoni tag\u0127ha tal-2016 dwar id-Dritt tal-UE: Ri\u017cultati A\u0127jar permezz ta' Applikazzjoni A\u0127jar", "G\u0127al Aktar Informazzjoni", "Il-Kummissjoni tipproponi regoli \u0121odda dwar il-protezzjoni tal-informaturi", "Skeda informattiva"]}
{"url": "https://ec.europa.eu/commission/presscorner/detail/mt/IP_19_1606", "title": "Tassazzjoni \u0120usta: L-UE ta\u0121\u0121orna l-lista ta' \u0121urisdizzjonijiet tat-taxxa li ma jikkooperawx", "category": "press_eu", "subcategory": "POLICY_AREA=TAXCUAA", "date": "Mon, 11 Mar 2019 23:00:00 GMT", "text": ["Il-Ministri tal-Finanzi tal-UE a\u0121\u0121ornaw il-lista tal-UE ta' \u0121urisdizzjonijiet tat-taxxa li ma jikkooperawx, abba\u017ci ta' pro\u010bess intensiv ta' anali\u017ci u djalogu mmexxi mill-Kummissjoni.", "Din il-lista rnexxiet tassew hekk kif \u0127afna pajji\u017ci biddlu l-li\u0121ijiet u s-sistemi tat-taxxa tag\u0127hom biex jikkonformaw mal-istandards internazzjonali.", "Matul is-sena li g\u0127addiet, il-Kummissjoni vvalutat 92 pajji\u017c abba\u017ci ta' tliet kriterji: it-trasparenza fiskali, il-governanza tajba u l-attivit\u00e0 ekonomika reali, kif ukoll indikatur wie\u0127ed, l-e\u017cistenza ta' rata tat-taxxa korporattiva \u017cero.", "L-a\u0121\u0121ornament tal-lum juri li dan il-pro\u010bess \u010bar, trasparenti u kredibbli wassal g\u0127al bidla reali: 60 pajji\u017c \u0127adu azzjoni dwar it-t\u0127assib tal-Kummissjoni u \u0121ew eliminati aktar minn 100 re\u0121im ta' \u0127sara.", "Il-lista kellha wkoll influwenza po\u017cittiva fuq l-istandards ta' governanza tajba tat-taxxa maqbula fuq il-livell internazzjonali.", "Abba\u017ci tal-iskrinjar tal-Kummissjoni, il-ministri ni\u017c\u017clu 15-il pajji\u017c fuq il-lista s-sewda.", "Minn dawn, 5 ma \u0127adu l-ebda impenn minn mindu \u0121iet adottata l-ewwel lista s-sewda fl-2017: is-Samoa Amerikana, Guam, Samoa, Trinidad u Tobago u l-G\u017cejjer Ver\u0121ni tal-Istati Uniti.", "Tlieta o\u0127ra kienu fuq il-lista tal-2017 i\u017cda tpo\u0121\u0121ew fuq il-lista l-gri\u017ca wara xi impenji li \u0127adu i\u017cda issa jridu jer\u0121g\u0127u jitpo\u0121\u0121ew fuq il-lista ssewda peress li ma segwewx l-impenji.", "Dawn it-tliet pajji\u017ci huma: Il-Barbados, l-Emirati G\u0127arab u l-G\u017cejjer Marshall.", "Seba' pajji\u017ci o\u0127ra llum i\u010b\u010baqalqu mil-lista lgri\u017ca g\u0127al-lista ssewda g\u0127all-istess ra\u0121uni: Aruba, il-Beli\u017ce, il-Bermuda, il-Fi\u0121i, l-Oman, il-Vanwatu u d-Dominika.", "34 pajji\u017c ie\u0127or se jkomplu ji\u0121u mmonitorjati fl-2019 (il-lista lgri\u017ca), filwaqt li 25 pajji\u017c mill-pro\u010bess ta' skrinjar ori\u0121inali issa \u0121ew approvati.", "\u201cIl-lista ta' rifu\u0121ji fiskali tal-UE hija su\u010b\u010bess tassew g\u0127all-Ewropa.", "Kellha effett qawwi fuq it-trasparenza fiskali u l-\u0121ustizzja dinjija\u201d, qal Pierre Moscovici, il-Kummissarju g\u0127all-Affarijiet Ekonomi\u010bi u Finanzjarji, it-Tassazzjoni u d-Dwana.", "\u201cBis-sa\u0127\u0127a ta' dan il-pro\u010bess ta' elenkar, g\u0127exieren ta' pajji\u017ci di\u0121\u00e0 abolixxew re\u0121imi tat-taxxa dannu\u017ci u saru konformi mal-istandards internazzjonali dwar it-trasparenza u t-tassazzjoni \u0121usta.", "Il-pajji\u017ci li ma kinux konformi \u0121ew elenkati fil-lista ssewda, u se jkollhom i\u0127abbtu wi\u010b\u010bhom mal-konsegwenzi li dan i\u0121ib mieg\u0127u.", "Qed ng\u0127ollu l-livell ta' governanza tajba fil-qasam tat-taxxa b'mod globali u nnaqqsu l-opportunitajiet ta' abbu\u017c fiskali.\u201d", "Il-lista tal-UE wasslet g\u0127al bidliet fil-prattiki globali ta' tassazzjoni li ftit tas-snin ilu biss kienu jkunu inkon\u010bepibbli.", "Imnissla mill-Kummissjoni u bl-ewwel qbil fuqha mill-Istati Membri f'Di\u010bembru 2017, hija g\u0127odda komuni li tindirizza, fuq il-livell globali, ir-riskji ta' abbu\u017c fiskali u kompetizzjoni fiskali in\u0121usta.", "Il-pro\u010bess huwa \u0121ust u t-titjib jidher \u010bar f'din il-lista, filwaqt li xpruna t-trasparenza bil-pubblikazzjoni online tal-ittri ta' impenn tal-pajji\u017ci.", "Il-pro\u010bess ta' elenkar tal-UE \u0127oloq ukoll qafas g\u0127al djalogu u kooperazzjoni mas-s\u0127ab internazzjonali tal-UE, biex ji\u0121i indirizzat it-t\u0127assib dwar is-sistemi tat-taxxa tag\u0127hom u ji\u0121u diskussi kwistjonijiet fiskali ta' interess re\u010biproku.", "L-iskrinjar issa se jittejjeb bi kriterji ta' trasparenza aktar obbligatorji li g\u0127andhom ji\u0121u rispettati u bi\u017c-zieda ta' tliet pajji\u017ci tal-G20 g\u0127all-iskrinjar li jmiss, ir-Russja, il-Messiku u l-Ar\u0121entina.", "F'dawk li huma konsegwenzi, l-Istati Membri qablu dwar sett ta' kontromi\u017curi li jistg\u0127u jag\u0127\u017clu li japplikaw kontra l-pajji\u017ci elenkati, inklu\u017c \u017cieda fil-monitora\u0121\u0121 u l-awditjar, taxxi minn ras il-g\u0127ajn, u rekwi\u017citi spe\u010bjali ta' dokumentazzjoni u dispo\u017cizzjonijiet kontra l-abbu\u017c.", "Il-Kummissjoni se tkompli tappo\u0121\u0121ja l-\u0127idma tal-Istati Membri biex ji\u017cviluppaw appro\u010b\u010b aktar ikkoordinat g\u0127as-sanzjonijiet g\u0127all-lista tal-UE fl-2019.", "Barra minn hekk,dispo\u017cizzjonijiet \u0121odda fil-le\u0121i\u017clazzjoni tal-UE jipprojbixxu li l-fondi tal-UE ji\u0121u diretti jew mg\u0127oddija permezz ta' entitajiet fil-pajji\u017ci fuq il-lista ssewda tat-taxxa.", "Il-passi li jmiss", "Il-pro\u010bess ta' elenkar tal-UE b\u0127alissa huwa wie\u0127ed dinamiku, li se jkompli fis-snin li \u0121ejjin.", "Aktar informazzjoni", "Lista komuni tal-UE ta' \u0121urisdizzjonijiet ta' pajji\u017ci terzi g\u0127al skopijiet ta' taxxa", "Q&A MEMO"]}
{"url": "https://ec.europa.eu/commission/presscorner/detail/mt/IP_19_1612", "title": "Inizjattiva ta\u010b-\u010aittadini Ewropej: il-Kummissjoni tirre\u0121istra l-inizjattiva \u201cHousing for All\u201d", "category": "press_eu", "subcategory": "POLICY_AREA=RULELAW", "date": "Mon, 11 Mar 2019 23:00:00 GMT", "text": ["Il-Kummissjoni Ewropea llum idde\u010bidiet li tirre\u0121istra l-Inizjattiva ta\u010b-\u010aittadini Ewropej intitolata \u201cHousing for All\u201d.", "L-objettiv tal-inizjattiva huwa \u201cli jing\u0127ataw kondizzjonijiet qafas \u0121uridi\u010bi u finanzjarji a\u0127jar biex l-a\u010b\u010bess g\u0127all-akkomodazzjoni jkun aktar fa\u010bli g\u0127al kul\u0127add fl-Ewropa\u201d.", "L-organizzaturi stiednu lill-Kummissjoni Ewropea biex ti\u017cgura \u201ca\u010b\u010bess aktar fa\u010bli g\u0127al kul\u0127add g\u0127al akkomodazzjoni so\u010bjali u affordabbli, li ma ji\u0121ux applikati l-kriterji ta' Maastricht g\u0127all-investiment pubbliku marbut mal-akkomodazzjoni so\u010bjali u affordabbli, a\u010b\u010bess a\u0127jar g\u0127al finanzjament tal-UE g\u0127al \u017cviluppaturi ta' akkomodazzjoni sostenibbli u ming\u0127ajr skop ta' qlig\u0127, regoli so\u010bjali u bba\u017cati fuq il-kompetizzjoni g\u0127al kiri fuq \u017cmien qasir u l-kumpilazzjoni ta' statistika dwar il-\u0127ti\u0121ijiet tal-akkomodazzjoni fl-Ewropa.\u201d", "Skont it-Trattati, l-UE tista' tie\u0127u azzjoni legali f'dan il-qasam, pere\u017cempju f'dak li g\u0127andu x'jaqsam mar-regoli tas-suq intern, kif ukoll mat-tis\u0127i\u0127 tal-koe\u017cjoni ekonomika, so\u010bjali u territorjali fl-Ewropa.", "Il-Kummissjoni Ewropea, g\u0127alhekk, idde\u010biediet li tirre\u0121istra l-Inizjattiva.", "Id-de\u010bi\u017cjoni tal-Kummissjoni tirrigwarda biss l-ammissibilit\u00e0 legali tal-proposta.", "Sa issa, il-Kummissjoni g\u0127adha ma analizzatx is-sustanza tag\u0127ha.", "Ir-re\u0121istrazzjoni ta' din l-Inizjattiva se ssir fit-18 ta' Marzu 2019, u b'hekk jibda l-pro\u010bess ta' sena g\u0127all-\u0121bir tal-firem ta' appo\u0121\u0121 mill-organizzaturi tag\u0127ha.", "Jekk l-inizjattiva tir\u010bievi miljun dikjarazzjoni ta' appo\u0121\u0121 fi \u017cmien sena, u dawn ji\u0121u minn tal-anqas seba' Stati Membri differenti, il-Kummissjoni Ewropea jkollha tirrea\u0121ixxi fi \u017cmien tliet xhur.", "Il-Kummissjoni tista' tidde\u010biedi jekk issegwix din it-talba jew le, u fi\u017c-\u017cew\u0121 \u010birkustanzi jkollha tispjega l-g\u0127ala.", "Sfond", "L-Inizjattivi ta\u010b-\u010aittadini Ewropej \u0121ew introdotti fit-Trattat ta' Lisbona u tnedew f'April 2012 b\u0127ala g\u0127odda li biha \u010b-\u010bittadini jkunu jistg\u0127u jistabbilixxu l-a\u0121enda.", "Da\u0127lu fis-se\u0127\u0127 bir-Regolament dwar l-Inizjattiva ta\u010b-\u010aittadini Ewropej, liema regolament jimplimenta d-dispo\u017cizzjonijiet tat-Trattat.", "Fl-2017, b\u0127ala parti mid-diskors tal-President Juncker dwar l-Istat tal-Unjoni, il-Kummissjoni Ewropea ressqet proposti g\u0127al riforma tal-Inizjattiva ta\u010b-\u010aittadini Ewropej biex din issir aktar fa\u010bli g\u0127al min ju\u017caha.", "F'Di\u010bembru 2018, il-Parlament Ewropew u l-Kunsill la\u0127qu ftehim politiku dwar ir-riforma, biex b'hekk wittew it-triq g\u0127all-applikazzjoni tar-regoli riveduti mill-1 ta' Jannar 2020 'il quddiem.", "Ladarba ti\u0121i rre\u0121istrata formalment, l-Inizjattiva ta\u010b-\u010aittadini Ewropej tippermetti li miljun \u010bittadin minn mill-anqas kwart tal-Istati Membri tal-UE jistiednu lill-Kummissjoni Ewropea tipproponi att legali f'oqsma fejn il-Kummissjoni g\u0127andha s-setg\u0127a li tag\u0127mel dan.", "Il-kundizzjonijiet ta' ammissibbilt\u00e0 huma li l-azzjoni proposta ma tkunx taqa' manifestament barra mill-ambitu tas-setg\u0127at tal-Kummissjoni biex tressaq proposta g\u0127al att legali, li ma tkunx manifestament abbu\u017civa, frivola jew vessatorja u li ma tmurx manifestament kontra l-valuri tal-Unjoni.", "G\u0127al Aktar Informazzjoni", "It-test s\u0127i\u0127 tal-Inizjattiva ta\u010b-\u010aittadini Ewropej proposta (disponibbli mit-18 ta' Marzu)", "ECIs o\u0127ra li b\u0127alissa qed ji\u0121bru l-firem", "Il-website tal-ECI", "Ir-Regolament dwar l-ECI", "Inizjattiva \u201cHousing for All\u201d \u2013 website"]}
{"url": "https://ec.europa.eu/commission/presscorner/detail/mt/MEMO_19_1629", "title": "Mistoqsijiet u twe\u0121ibiet dwar il-lista tal-UE ta' \u0121urisdizzjonijiet tat-taxxa mhux kooperattivi", "category": "press_eu", "subcategory": "POLICY_AREA=TAXCUAA", "date": "Mon, 11 Mar 2019 23:00:00 GMT", "text": ["X'inhi l-lista tal-UE ta' \u0121urisdizzjonijiet tat-taxxa mhux kooperattivi?", "Il-lista tal-UE hija g\u0127odda komuni g\u0127all-Istati Membri biex jindirizzaw riskji esterni tal-abbu\u017c tat-taxxa u l-kompetizzjoni in\u0121usta fil-qasam tat-taxxa.", "Din \u0121iet stabbilita l-ewwel fl-Istrate\u0121ija Esterna tal-Kummissjoni g\u0127al Tassazzjoni Effettiva tal-2016, li rrimarkat li lista sewda wa\u0127da tal-UE tkun tiswa \u0127afna iktar minn g\u0127add ta' listi nazzjonali, u jkollha effett disswa\u017civ fuq pajji\u017ci terzi problemati\u010bi.", "L-Istati Membri appo\u0121\u0121aw l-idea, u f'Di\u010bembru 2017 qablu dwar l-ewwel lista tal-UE ta' \u0121urisdizzjonijiet li ma jikkooperawx.", "Din il-lista n\u0127olqot wara li sar skrinjar estensiv ta' 92 \u0121urisdizzjoni, skont kriterji ta' governanza tajba rikonoxxuti internazzjonalment.", "Il-pajji\u017ci li fl-a\u0127\u0127ar idda\u0127\u0127lu fil-lista s-sewda kienu dawk li naqsu milli jimpenjaw ru\u0127hom sew biex jikkonformaw mal-istandards ta' governanza tajba miftiehma.", "\u0126afna pajji\u017ci o\u0127ra impenjaw ru\u0127hom li jikkonformaw mal-kriterji tal-elenkar sa \u010bertu \u017cmien stabbilit (normalment sa tmiem l-2018).", "L-Istati Membri qablu li dawn il-pajji\u017ci g\u0127andhom ji\u0121u segwiti mill-Grupp dwar il-Kodi\u010bi tal-Kondotta u mill-Kummissjoni, biex ji\u0121i \u017cgurat li dawn iwettqu l-impenji tag\u0127hom bis-s\u0127i\u0127 u fil-\u0127in.", "Meta \u0121iet stabbilita l-iskadenza, il-Kummissjoni ntalbet tivvaluta l-progress ta' dawn il-pajji\u017ci, biex l-Istati Membri jkunu jistg\u0127u jidde\u010biedu fuq lista a\u0121\u0121ornata tal-UE.", "X'inhuma r-ri\u017cultati ewlenin tal-pro\u010bess tal-elenkar?", "Il-lista riveduta timmarka l-qofol ta' pro\u010bess twil u intensiv ta' anali\u017ci bir-reqqa u djalogu ma' pajji\u017ci terzi mmexxija mill-Kummissjoni.", "Din tixhed ir-rwol tal-UE b\u0127ala mexxejja dinjija f'dik li hi governanza tajba fil-qasam tat-taxxa.", "Il-pro\u010bess \u010bar, kredibbli u trasparenti qed jag\u0127ti l-frott: minn Di\u010bembru 2017, \u0127afna mill-pajji\u017ci li \u0121ew skrinjati qed ibiddlu l-li\u0121ijiet nazzjonali u s-sistemi fiskali tag\u0127hom biex jikkonformaw mal-istandards internazzjonali.", "Il-pro\u010bess huwa \u0121ust g\u0127ax it-titjib qed jo\u0127ro\u0121 bid-dieher fil-lista u sa\u0127\u0127a\u0127 it-trasparenza peress li l-ittri ta' impenn tal-pajji\u017ci \u0121ew ippubblikati online.", "Il-pro\u010bess tal-elenkar tal-UE \u0127oloq ukoll qafas g\u0127al djalogu u kooperazzjoni mas-s\u0127ab internazzjonali tal-UE, biex ji\u0121i indirizzat it-t\u0127assib dwar is-sistemi fiskali tag\u0127hom u biex ji\u0121u diskussi kwistjonijiet ta' taxxa li jkunu ta' interess re\u010biproku.", "B'mod partikolari, il-pro\u010bess tejjeb l-istandards dinjija ta' governanza tajba fil-qasam tat-taxxa, kemm permezz tal-bidliet po\u017cittivi introdotti minn pajji\u017ci terzi kif ukoll permezz tal-influwenza tieg\u0127u fuq il-kriterji internazzjonali g\u0127all-pajji\u017ci b'taxxa \u017cero.", "Matul l-a\u0127\u0127ar sena, bosta \u0121urisdizzjonijiet implimentaw mi\u017curi konkreti biex isolvu l-problemi identifikati fis-sistemi fiskali tag\u0127hom.", "Hemm 60 pajji\u017c li \u0127adu azzjoni dwar it-t\u0127assib tal-Kummissjoni u \u0121ew eliminati 'l fuq minn 100 re\u0121im dannu\u017c.", "Il-pajji\u017ci b'taxxa \u017cero da\u0127\u0127lu mi\u017curi \u0121odda biex ji\u017cguraw livell xieraq ta' sustanza ekonomika u skambju tal-informazzjoni.", "Aktar minn 20 \u0121urisdizzjoni \u0127adu passi biex i\u0121ibu l-istandards ta' trasparenza fiskali tag\u0127hom konformi man-normi internazzjonali, u o\u0127rajn g\u0127andhom jag\u0127mlu l-istess sa tmiem l-2019.", "Fl-a\u0127\u0127ar nett, b\u0127ala ri\u017cultat tal-pro\u010bess tal-UE, g\u0127exieren ta' pajji\u017ci g\u0127all-ewwel darba tlaqqg\u0127u f'fora internazzjonali b\u0127all-Forum Globali g\u0127at-trasparenza tal-OECD u l-Qafas Inklussiv tal-Ero\u017cjoni tal-Ba\u017ci u Trasferiment tal-Profitt (il-BEPS).", "Liema pajji\u017ci qeg\u0127din fil-lista a\u0121\u0121ornata tal-UE ta' \u0121urisdizzjonijiet tat-taxxa mhux kooperattivi, u g\u0127aliex?", "Skont l-iskrinjar tal-Kummissjoni, il-Ministri llum elenkaw 15-il pajji\u017c fuq il-lista s-sewda.", "\u0126amsa minnhom ma \u0127adu l-ebda impenn minn mindu \u0121iet adottata l-ewwel lista sewda fl-2017: is-Samoa Amerikana, Guam, Samoa, Trinidad u Tobago u l-G\u017cejjer Ver\u0121ni tal-Istati Uniti.", "Tlieta o\u0127ra kienu fuq il-lista tal-2017 i\u017cda tressqu fuq il-lista l-gri\u017ca wara li impenjaw rwie\u0127hom.", "Madankollu, dawn re\u0121g\u0127u tqieg\u0127du fuq il-lista s-sewda g\u0127ax ma komplewx jag\u0127mlu dan: Barbados, l-Emirati G\u0127arab Mag\u0127quda u l-G\u017cejjer Marshall.", "Seba' pajji\u017ci o\u0127ra tressqu minn fuq il-lista l-gri\u017ca g\u0127al fuq il-lista s-sewda g\u0127all-istess ra\u0121uni: Aruba, il-Belize, Bermuda, Fi\u0121i, l-Oman, Vanuatu u Dominica.", "Hemm 34 \u0121urisdizzjoni o\u0127ra li di\u0121\u00e0 \u0127adu diversi passi po\u017cittivi biex jikkonformaw mar-rekwi\u017citi tal-pro\u010bess tal-elenkar tal-UE, i\u017cda g\u0127andhom itemmu din il-\u0127idma sa tmiem l-2019 biex jevitaw li ji\u0121u elenkati fil-lista s-sewda s-sena d-die\u0127la.", "Il-Kummissjoni se tkompli tissorvelja l-progress tag\u0127hom mill-qrib.", "Dawn il-pajji\u017ci huma: l-Albanija, Anguilla, Antigua u Barbuda, l-Armenja, l-Awstralja, il-Bahamas, il-Bo\u017cnija-\u0126erzegovina, il-Botswana, il-G\u017cejjer Ver\u0121ni Brittani\u010bi, Cape Verde, il-Costa Rica, Curacao, il-G\u017cejjer Cayman, il-G\u017cejjer Cook, l-Eswatini, il-\u0120ordan, il-Maldivi, il-Mauritius, il-Marokk, il-Mongolja, il-Montenegro, in-Namibja, il-Ma\u010bedonja ta' Fuq, Nauru, Niue, Palau, Saint Kitts u Nevis, Santa Lu\u010bija, is-Serbja, is-Seychelles, l-I\u017cvizzera, it-Tajlandja, it-Turkija u l-Vjetnam.", "Wara l-impenji fl-2017, \u0127afna pajji\u017ci issa wettqu r-riformi u t-titjib li wieg\u0127du, u mill-pro\u010bess ta' skrinjar ori\u0121inali issa n\u0127elsu 25 pajji\u017c: Andorra, il-Bahrain, il-G\u017cejjer Faeroe, Greenland, Grenada, Guernsey, Hong Kong, Isle of Man, il-\u0120amajka, Jersey, il-Korea, Liechtenstein, il-Macao SAR, il-Malasja, Montserrat, New Caledonia, il-Panama, il-Per\u00f9, Qatar, San Marino, Saint Vincent u l-Grenadini, it-Tajwan, it-Tune\u017cija, il-G\u017cejjer Turks u Caicos, u l-Urugwaj.", "Kif tin\u0121abar il-lista tal-UE ta' \u0121urisdizzjonijiet tat-taxxa mhux kooperattivi?", "Il-lista tal-UE ta' \u0121urisdizzjonijiet tat-taxxa mhux kooperattivi hija mag\u0127mula minn pajji\u017ci li naqsu milli jwettqu l-impenji tag\u0127hom biex jikkonformaw mal-kriterji me\u0127tie\u0121a ta' governanza tajba, jew li ma impenjawx ru\u0127hom li jag\u0127mlu dan.", "Bosta \u0121urisdizzjonijiet o\u0127ra impenjaw ru\u0127hom sew biex jikkonformaw mal-kriterji ta' trasparenza u ta' tassazzjoni \u0121usta skont il-pro\u010bess ta' elenkar tal-UE, u g\u0127alhekk g\u0127adu g\u0127addej il-monitora\u0121\u0121 tag\u0127hom.", "Il-bi\u010b\u010ba l-kbira ta' dawn il-pajji\u017ci kellhom sal-31 ta' Di\u010bembru 2018 biex iwettqu l-impenji tag\u0127hom, i\u017cda 8 pajji\u017ci li qed ji\u017cviluppaw u li m'g\u0127andhomx \u010bentru finanzjarju, ing\u0127ataw sena o\u0127ra g\u0127al \u010berti kriterji.", "Il-Kummissjoni mmonitorjat il-progress tal-pajji\u017ci matul l-2018 u rrapportat dwar kull \u017cvilupp \u0121did lill-Istati Membri fil-Grupp dwar il-Kodi\u010bi tal-Kondotta.", "Ikkomunikat mill-qrib ukoll mal-OECD, filwaqt li qieset il-valutazzjonijiet tag\u0127ha g\u0127all-istandards ta' trasparenza u r-re\u0121imi tat-taxxa tal-pajji\u017ci, b\u0127ala parti mill-pro\u010bess ta' monitora\u0121\u0121.", "Il-Kummissjoni mbag\u0127ad kellha tivvaluta jekk il-\u0121urisdizzjonijiet issodisfawx l-impenji tag\u0127hom b'mod adegwat sa tmiem l-2018.", "Abba\u017ci ta' dan, il-Grupp dwar il-Kodi\u010bi tal-Kondotta rrakkomanda lista a\u0121\u0121ornata tal-UE ta' \u0121urisdizzjonijiet tat-taxxa mhux kooperattivi, biex japprovawha l-Ministri tal-Finanzi tal-UE.", "X'inhuma l-kriterji li ntu\u017caw fil-pro\u010bess tal-elenkar?", "Il-kriterji tal-elenkar tal-UE huma allinjati ma' standards internazzjonali u jirriflettu l-istandards ta' governanza tajba li l-Istati Membri jikkonformaw mag\u0127hom.", "Dawn huma:", "Min kien responsabbli g\u0127all-monitora\u0121\u0121 tal-pajji\u017ci u l-a\u0121\u0121ornament tal-lista tal-UE?", "Il-pro\u010bess tal-elenkar huwa \u0121estit mill-Grupp dwar il-Kodi\u010bi tal-Kondotta g\u0127at-Tassazzjoni tal-Intrapri\u017ci, abba\u017ci ta' pro\u010bess intensiv ta' anali\u017ci u djalogu mmexxi mill-Kummissjoni.", "Fl-2018, il-Kummissjoni mmonitorjat il-passi li \u0127adu l-pajji\u017ci terzi biex jikkonformaw mal-impenji tag\u0127hom tul il-pro\u010bess tal-elenkar tal-UE.", "Analizzat il-mi\u017curi li ttie\u0127du biex ji\u0121i \u017cgurat li dawn ikunu konformi g\u0127alkollox, u ppre\u017centat rapporti regolari dwar il-progress lill-Grupp dwar il-Kodi\u010bi tal-Kondotta.", "Il-Kummissjoni \u0127admet mill-qrib mal-OECD biex ti\u017cgura li l-UE u l-\u0127idma internazzjonali jkunu allinjati kemm jista' jkun u biex tir\u010bievi a\u0121\u0121ornamenti dwar il-valutazzjoni tal-OECD ta' \u010berti \u0121urisdizzjonijiet.", "Abba\u017ci tal-valutazzjonijiet li tipprovdi l-Kummissjoni, il-Grupp dwar il-Kodi\u010bi tal-Kondotta jidde\u010biedi jekk \u0121urisdizzjoni g\u0127andhiex ti\u0121i elenkata jew le, u jag\u0127mel rakkomandazzjoni lill-Ministri tal-Finanzi tal-UE.", "Il-pajji\u017ci terzi kellhom i\u010b-\u010bans jippre\u017centaw il-ka\u017c tag\u0127hom?", "Iva.", "Il-Kummissjoni hija determinata li l-pro\u010bess tal-elenkar tal-UE jkun \u0121ust, trasparenti u kredibbli kemm jista' jkun.", "Hija tat prijorit\u00e0 kbira biex ti\u017cgura li l-pajji\u017ci rilevanti jifhmu l-pro\u010bess u li jkunu jistg\u0127u jitolbu kjarifiki u pariri tekni\u010bi, kull meta me\u0127tie\u0121.", "Matul l-2018, il-Kummissjoni kellha kuntatti estensivi mal-\u0121urisdizzjonijiet ikkon\u010bernati, fuq livelli tekni\u010bi, politi\u010bi u diplomati\u010bi.", "Il-President tal-Grupp dwar il-Kodi\u010bi tal-Kondotta impenja ru\u0127u wkoll b'mod dirett u kostruttiv mal-\u0121urisdizzjonijiet, f'isem l-Istati Membri.", "Barra minn hekk, il-Kummissjoni u s-SEAE \u017caru \u0127afna mill-\u0121urisdizzjonijiet u r-re\u0121juni kkon\u010bernati biex jag\u0127tu lok g\u0127al djalogu wi\u010b\u010b imb wi\u010b\u010b dwar il-pro\u010bess tal-elenkar tal-UE.", "F'kull stadju, il-\u0121urisdizzjonijiet kienu m\u0127e\u0121\u0121a jinvolvu ru\u0127hom mal-UE, jipprovdu kwalunkwe informazzjoni rilevanti u jitolbu l-kjarifiki me\u0127tie\u0121a.", "Kull pajji\u017c kellu \u010b-\u010bans jippre\u017centa l-po\u017cizzjoni tieg\u0127u, jindirizza t-t\u0127assib u jiddiskuti kif se jkabbar il-kooperazzjoni tieg\u0127u mal-UE dwar kwistjonijiet ta' taxxa.", "Il-Kummissjoni g\u0127addiet ir-rispons jew l-informazzjoni tal-\u0121urisdizzjonijiet lill-Grupp dwar il-Kodi\u010bi tal-Kondotta, biex iservu ta' kontribut g\u0127ad-de\u010bi\u017cjoni finali.", "G\u0127aliex kien hemm xi pajji\u017ci li kellhom aktar \u017cmien biex iwettqu l-impenji tag\u0127hom?", "F'\u010berti ka\u017cijiet spe\u010bifi\u010bi, l-Istati Membri qablu li jag\u0127tu aktar \u017cmien lill-\u0121urisdizzjonijiet li ma setg\u0127ux i\u017commu mal-iskadenza tal-2018 biex itemmu r-riformi tag\u0127hom, b'kundizzjonijiet stretti.", "Dan kien il-ka\u017c g\u0127al:", "Il-pajji\u017ci li qed ji\u017cviluppaw u li m'g\u0127andhomx \u010bentru finanzjarju di\u0121\u00e0 ng\u0127ataw perjodu ta' \u017cmien itwal (sa tmiem l-2019) biex jonoraw l-impenji tag\u0127hom g\u0127all-kriterji ta' trasparenza u ta' kontra l-BEPS.", "X'sanzjonijiet se japplikaw g\u0127all-pajji\u017ci fuq il-lista s-sewda?", "Fil-livell tal-UE, il-Kummissjoni stabbiliet u pproponiet mi\u017curi \u0121odda li se ji\u017cguraw li l-lista tal-UE t\u0127alli impatt reali.", "L-ewwel nett, il-lista tal-UE issa hija marbuta mal-finanzjament tal-UE skont dispo\u017cizzjonijiet \u0121odda fir-Regolament Finanzjarju u fil-Fond Ewropew g\u0127all-I\u017cvilupp Sostenibbli (l-EFSD), il-Fond Ewropew g\u0127all-Investimenti Strate\u0121i\u010bi (il-FEIS) u l-Mandat ta' Self Estern (l-ELM).", "Ma jistg\u0127ux jing\u0127ataw fondi minn dawn l-istrumenti permezz ta' entitajiet fil-pajji\u017ci elenkati.", "It-tieni, hemm rabta diretta mal-lista tal-UE fi proposti le\u0121i\u017clattivi rilevanti o\u0127ra.", "Pere\u017cempju, skont ir-rekwi\u017citi l-\u0121odda tal-UE dwar it-trasparenza g\u0127all-intermedjarji, skema tat-taxxa li tg\u0127addi minn pajji\u017c elenkat fil-lista tal-UE se tkun awtomatikament notifikabbli lill-awtoritajiet tat-taxxa.", "Il-proposta g\u0127al rappurtar pubbliku g\u0127al kull pajji\u017c tinkludi wkoll rekwi\u017citi aktar stretti ta' rappurtar g\u0127all-kumpaniji multinazzjonali b'attivitajiet fil-\u0121urisdizzjonijiet elenkati.", "Il-Kummissjoni qed te\u017camina l-le\u0121i\u017clazzjoni f'oqsma o\u0127ra ta' politika, biex tara fejn jistg\u0127u ji\u0121u introdotti konsegwenzi o\u0127ra g\u0127all-pajji\u017ci elenkati.", "Minbarra d-dispo\u017cizzjonijiet tal-UE, l-Istati Membri qablu dwar sanzjonijiet li japplikaw fil-livell nazzjonali kontra l-\u0121urisdizzjonijiet elenkati.", "Fost l-o\u0127rajn hemm mi\u017curi b\u0127al iktar monitora\u0121\u0121 u awditjar, i\u017c-\u017camma ta' taxxi, rekwi\u017citi ta' dokumentazzjoni spe\u010bjali u dispo\u017cizzjonijiet g\u0127al kontra l-abbu\u017c.", "Il-Kummissjoni qed t\u0127e\u0121\u0121e\u0121 lill-Istati Membri biex i\u017cidu l-isforzi tag\u0127hom biex jaqblu malajr kemm jista' jkun fuq mi\u017curi difensivi qawwija, vinkolanti u kkoordinati, biex il-lista tal-UE t\u0127alli impatt ferm ikbar.", "Kif jistg\u0127u jitne\u0127\u0127ew il-pajji\u017ci mil-lista tal-UE?", "Pajji\u017c jitne\u0127\u0127a mil-lista ladarba jkun indirizza l-kwistjonijiet ta' t\u0127assib g\u0127all-UE u j\u0121ib is-sistema fiskali tieg\u0127u konformi g\u0127alkollox mal-kriterji ta' governanza tajba me\u0127tie\u0121a.", "Il-Grupp dwar il-Kodi\u010bi ta' Kondotta huwa responsabbli biex ja\u0121\u0121orna l-lista tal-UE u biex jirrakkomanda lill-Kunsill dwar it-tne\u0127\u0127ija ta' pajji\u017ci mil-lista.", "Il-lista tal-UE hija konformi mal-a\u0121enda internazzjonali g\u0127al governanza tajba fil-qasam tat-taxxa?", "Iva, il-lista tal-UE tappo\u0121\u0121a bis-s\u0127i\u0127 l-a\u0121enda internazzjonali ta' governanza tajba fil-qasam tat-taxxa.", "Il-kriterji tal-elenkar tal-UE jirriflettu standards maqbula internazzjonalment u l-pajji\u017ci kienu m\u0127e\u0121\u0121a jissodisfaw dawn l-istandards biex jevitaw li ji\u0121u elenkati.", "B\u0127ala parti mill-pro\u010bess ta' monitora\u0121\u0121, l-UE qieset ukoll il-valutazzjonijiet tag\u0127ha g\u0127all-istandards ta' trasparenza u r-re\u0121imi tat-taxxa tal-pajji\u017ci.", "Il-Kummissjoni u l-Istati Membri kienu f'kuntatt mill-qrib u regolari mal-OECD matul il-pro\u010bess tal-elenkar, biex ji\u017cguraw li l-UE u l-\u0127idma internazzjonali f'dan il-qasam jibqg\u0127u kumplimentari.", "L-UE u l-a\u0121endi internazzjonali g\u0127al governanza tajba jsa\u0127\u0127u lil xulxin.", "Pere\u017cempju, l-OECD re\u010bentement integrat il-kriterju g\u0127all-\u0121urisdizzjonijiet b'taxxa \u017cero, li \u0121ie \u017cviluppat g\u0127all-ewwel darba g\u0127all-pro\u010bess tal-elenkar tal-UE, fl-istandards internazzjonali ta' governanza tajba fil-qasam tat-taxxa.", "Dan se ji\u017cgura li pajji\u017ci ming\u0127ajr tassazzjoni korporattiva jew b'tassazzjoni korporattiva baxxa \u0127afna ma jag\u0127mluhiex fa\u010bli g\u0127all-kumpaniji biex jittrasferixxu l-profitti tag\u0127hom offshore ming\u0127ajr ebda sustanza ekonomika.", "L-e\u017cer\u010bizzju se ji\u0121i esti\u017c g\u0127al aktar pajji\u017ci fil-futur?", "Iva.", "Fl-2018, l-Istati Membri qablu li jestendu l-ambitu tal-pro\u010bess tal-iskrinjar u l-monitora\u0121\u0121 g\u0127al-lista tal-UE.", "Huma dde\u010bidew li jibdew bil-pajji\u017ci tal-G20 li kienu g\u0127adhom mhux koperti, ji\u0121ifieri r-Russja, il-Messiku u l-Ar\u0121entina.", "Dawn il-pajji\u017ci se ji\u0121u skrinjati fl-2019 biex jaraw jekk hemmx xi nuqqasijiet fis-sistemi tat-taxxa tag\u0127hom, u se jintalbu jimpenjaw ru\u0127hom biex jindirizzawhom jekk ikun hemm.", "Xi pajji\u017ci o\u0127ra se jidda\u0127\u0127lu fl-ambitu mill-2020 'il quddiem.", "Iktar informazzjoni fl-istqarrija g\u0127all-istampa."]}
{"url": "https://ec.europa.eu/commission/presscorner/detail/mt/IP_19_1793", "title": "Is-sikurezza fit-toroq: Il-Kummissjoni tilqa' l-ftehim dwar regoli \u0121odda tal-UE biex ji\u0121u salvati l-\u0127ajjiet", "category": "press_eu", "subcategory": "POLICY_AREA=GROWTH", "date": "Mon, 25 Mar 2019 23:00:00 GMT", "text": ["L-istituzzjonijiet tal-UE la\u0127qu ftehim politiku provi\u017corju dwar ir-Regolament tas-Sigurt\u00e0 \u0120enerali rivedut.", "Mill-2022, teknolo\u0121iji tas-sikurezza \u0121odda se ji\u0121u mag\u0127mula obbligatorji fil-vetturi Ewropej biex jit\u0127arsu l-passi\u0121\u0121ieri, il-persuni bil-mixi u \u010b-\u010biklisti.", "Teknolo\u0121iji \u0121odda fis-suq jistg\u0127u jg\u0127inu biex jonqos l-g\u0127add ta' fatalitajiet u korrimenti fit-toroq tag\u0127na, li 90 % minnhom huma kkaw\u017cati minn \u017cbalji umani.", "F'Mejju 2018, il-Kummissjoni pproponiet li xi w\u0127ud minn dawn il-mi\u017curi ta' sikurezza tal-vetturi jsiru obbligatorji, inklu\u017ci sistemi li jnaqqsu l-punti mhux vi\u017cibbli perikolu\u017ci fuq trakkijiet u karozzi tal-linja u teknolo\u0121ija li twissi lis-sewwieq f'ka\u017c ta' g\u0127eja jew distrazzjoni.", "Karatteristi\u010bi avvanzati ta' sikurezza se jnaqqsu l-g\u0127add ta' in\u010bidenti, u jwittu t-triq lejn mobbilt\u00e0 dejjem aktar konnessa u awtomatizzata, u jag\u0127tu spinta lill-vanta\u0121\u0121 globali tal-innovazzjoni u l-kompetittivit\u00e0 tal-industrija Ewropea tal-karozzi.", "Il-Kummissarju El\u017cbieta Bie\u0144kowska, responsabbli g\u0127as-Suq Intern, l-Industrija, l-Intraprenditorija u l-SMEs, stqarret: \u201cKull sena, 25,000 ru\u0127 jitilfu \u0127ajjithom fit-toroq tag\u0127na.", "Il-ma\u0121\u0121oranza l-kbira ta' dawn l-in\u010bidenti huma kkaw\u017cati minn \u017cbalji umani.", "Nistg\u0127u u g\u0127andna na\u0121ixxu biex nibdlu dan.", "Bil-karatteristi\u010bi \u0121odda avvanzati ta' sikurezza li se jsiru obbligatorji, jista' jkollna l-istess tip ta' impatt b\u0127al meta \u0121ew introdotti g\u0127all-ewwel darba \u010b-\u010binturini tas-sikurezza.", "\u0126afna mill-karatteristi\u010bi l-\u0121odda di\u0121\u00e0 je\u017cistu, b'mod partikolari f'vetturi aktar lussu\u017ci.", "Issa a\u0127na n\u017cidu l-livell ta' sikurezza \u0121enerali, u nwittu t-triq g\u0127al mobbilt\u00e0 konnessa u awtomatizzata tal-futur.\"", "Il-karatteristi\u010bi ta' sikurezza mandatorji \u0121odda jinkludu (ara l-lista s\u0127i\u0127a hawnhekk):", "Il-Kummissjoni tistenna li l-mi\u017curi proposti se jg\u0127inu jsalvaw aktar minn 25,000 persuna u jevitaw mill-inqas 140,000 korriment serju sal-2038.", "Dan se jikkontribwixxi g\u0127all-g\u0127an fit-tul tal-UE li nersqu qrib ta' \u017cero fatalitajiet u korrimenti serji sal-2050 (\u201cVi\u017cjoni \u017bero\u201d).", "Minbarra l-\u0127arsien tan-nies fit-toroq Ewropej, il-karatteristi\u010bi l-\u0121odda avvanzati ta' sikurezza se jg\u0127inu lis-sewwieqa biex jidraw gradwalment l-g\u0127ajnuna \u0121dida tas-sewqan.", "Livelli ta' awtomazzjoni li qed ji\u017cdiedu joffru potenzjal sinifikanti biex ji\u0121u kkumpensati l-i\u017cbalji umani u ji\u0121u offruti soluzzjonijiet \u0121odda ta' mobilit\u00e0 g\u0127all-anzjani u dawk li huma fi\u017cikament imfixkla.", "Dan kollu g\u0127andu jsa\u0127\u0127a\u0127 il-fidu\u010bja tal-pubbliku u l-a\u010b\u010bettazzjoni tal-karozzi awtomatizzati, filwaqt li jappo\u0121\u0121a t-tran\u017cizzjoni lejn is-sewqan awtonomu.", "Il-passi li jmiss", "Il-ftehim politiku mil\u0127uq mill-Parlament Ewropew, mill-Kunsill u mill-Kummissjoni fl-hekk imsej\u0127a negozjati tat-trilogu issa huwa su\u0121\u0121ett g\u0127all-approvazzjoni formali mill-Parlament Ewropew u l-Kunsill.", "Il-karatteristi\u010bi tas-sikurezza l-\u0121odda se jsiru obbligatorji mill-2022, bl-e\u010b\u010bezzjoni tal-vi\u017cjoni diretta g\u0127at-trakkijiet u l-karozzi tal-linja u \u017c-\u017cona mkabbra tal-impatt tar-ras fuq il-karozzi u l-vannijiet, li se jsegwu aktar tard min\u0127abba l-bidliet ne\u010bessarji fid-disinn strutturali.", "Kuntest", "F'dawn l-a\u0127\u0127ar snin, l-UE introdu\u010biet firxa ta' mi\u017curi obbligatorji, li kkontribwew g\u0127al tnaqqis stmat ta' 50,000 in\u010bident tat-traffiku fatali kull sena.", "Dawn il-mi\u017curi jinkludu sistemi elettroni\u010bi g\u0127all-kontroll tal-istabilit\u00e0 fuq il-vetturi kollha kif ukoll sistemi avvanzati ta' bbrejkjar ta' emer\u0121enza u sistemi ta' indikazzjoni ta' \u0127ru\u0121 mill-karre\u0121\u0121jata fuq trakkijiet u karozzi tal-linja.", "Fl-2017, il-Kummissjoni nediet konsultazzjoni pubblika biex ti\u0121bor il-fehmiet tal-partijiet ikkon\u010bernati dwar it-titjib potenzjali fil-mi\u017curi attwali ta' sikurezza tal-vetturi.", "F'Mejju 2018, il-Kummissjoni mbag\u0127ad ipproponiet rie\u017cami tar-Regolament dwar is-Sikurezza \u0120enerali u r-Regolament dwar is-Sikurezza tal-Persuni bil-Mixi, ta\u0127t it-Tielet sett ta' azzjonijiet \u201cEwropa Attiva\u201d.", "Ir-Regolament dwar is-Sikurezza \u0120enerali rivedut jimxi id f'id ma' \u0121estjoni effi\u010bjenti tas-sikurezza tal-infrastruttura tat-toroq, fejn intla\u0127aq ftehim fuq il-proposta tal-Kummissjoni fi Frar 2019.", "Il-Kummissjoni ppre\u017centat ukoll Komunikazzjoni dwar il-Mobilit\u00e0 Konnessa u Awtomatizzata biex l-Ewropa ssir mexxejja dinjija g\u0127al sistemi ta' mobilit\u00e0 awtonomi u sikuri.", "B\u0127ala l-ewwel ri\u017cultat g\u0127all-mobilit\u00e0 konnessa, il-Kummissjoni adottat regoli \u0121odda li j\u017cidu t-t\u0127addim ta' Sistemi tat-Trasport Intelli\u0121enti u Kooperattivi (C-ITS) fit-toroq Ewropej.", "Is-C-ITS jippermettu lill-vetturi \u201cjitkellmu\u201d ma' xulxin, mal-infrastruttura tat-toroq, u ma' utenti o\u0127ra tat-triq \u2014 pere\u017cempju dwar sitwazzjonijiet perikolu\u017ci, xog\u0127lijiet fit-toroq u l-iskedar tad-dwal tat-traffiku, li jag\u0127mlu t-trasport fit-triq aktar sikur, nadif u effi\u010bjenti.", "G\u0127al aktar informazzjoni"]}
{"url": "https://ec.europa.eu/commission/presscorner/detail/mt/MEMO_19_1833", "title": "Mistoqsijiet u Twe\u0121ibiet - Il-Kummissjoni tirrakkomanda appro\u010b\u010b komuni tal-UE g\u0127as-sigurt\u00e0 tan-netwerks 5G [A\u0121\u0121ornament tad-9/10/2019]", "category": "press_eu", "subcategory": "POLICY_AREA=DIGAG", "date": "Mon, 25 Mar 2019 23:00:00 GMT", "text": ["G\u0127aliex l-introduzzjoni tan-netwerks 5G hija kru\u010bjali g\u0127all-Ewropa?", "In-netwerks tal-\u0127ames \u0121enerazzjoni (5G) se jiffurmaw is-sinsla futura tas-so\u010bjetajiet u l-ekonomiji tag\u0127na u se jg\u0127aqqdu flimkien biljuni ta' o\u0121\u0121etti u sistemi, inklu\u017c f'setturi kriti\u010bi b\u0127all-ener\u0121ija, it-trasport, l-operazzjonijiet bankarji u s-sa\u0127\u0127a, kif ukoll is-sistemi ta' kontroll industrijali li jg\u0127addu informazzjoni sensittiva u s-sistemi ta' appo\u0121\u0121 g\u0127as-sigurt\u00e0.", "Il-5G huwa wkoll assi ewlieni g\u0127all-Ewropa biex tikkompeti fis-suq globali.", "Fl-2025, huwa previst li d-d\u0127ul dinji mill-5G jil\u0127aq l-ekwivalenti ta' EUR 225 biljun.", "Il-benefi\u010b\u010bji tal-introduzzjoni tal-5G f'erba' setturi industrijali ewlenin, ji\u0121ifieri s-settur awtomobilistiku, tas-sa\u0127\u0127a, tat-trasport u tal-ener\u0121ija, jistg\u0127u jil\u0127qu EUR 114-il biljun fis-sena.", "L-introduzzjoni tal-5G taqa' ta\u0127t ir-responsabbilt\u00e0 tal-Istati Membri.", "Flimkien mal-operaturi, il-pajji\u017ci tal-UE b\u0127alissa qed jie\u0127du passi importanti biex jippreparawha, b'mod partikolari permezz tal-organizzazzjoni ta' rkanti nazzjonali g\u0127al meded tal-ispettru rilevanti.", "Fil-livell tal-UE il-Pjan ta' Azzjoni tal-5G jistabbilixxi d-dati mmirati g\u0127all-2020 g\u0127at-tnedija kummer\u010bjali fl-Istati Membri kollha u l-2025 g\u0127all-introduzzjoni komprensiva fil-bliet u tul ir-rotot ewlenin tat-trasport.", "L-a\u0127\u0127ar rapport mill-Osservatorju tal-5G tal-Kummissjoni juri li l-operaturi Ewropej qed jikkompetu ma' re\u0121juni dinjija ewlenin o\u0127rajn huma u j\u0127ejju g\u0127at-tnedija kummer\u010bjali tal-5G din is-sena.", "L-Ewropa hija mexxej dinji fl-attivitajiet ta' prova tal-5G, prin\u010bipalment bis-sa\u0127\u0127a tas-S\u0127ubija Pubblika-Privata tal-5G tal-Kummissjoni, b'139 prova, l-aktar f'setturi vertikali ewlenin, irrapportati fi 23 Stat Membru.", "Il-Kodi\u010bi Ewropew g\u0127all-Komunikazzjonijiet Elettroni\u010bi se jappo\u0121\u0121a t-tnedija u l-adozzjoni tan-netwerks 5G, l-aktar fejn jid\u0127ol it-tqassim tal-ispettru tar-radju, l-in\u010bentivi tal-investiment u l-kundizzjonijiet ta' qafas favorevoli, filwaqt li r-regoli dwar l-Internet miftu\u0127 li \u0121ew adottati dan l-a\u0127\u0127ar jipprovdu \u010b-\u010bertezza tad-dritt fir-rigward tat-tnedija tal-applikazzjonijiet tal-5G.", "Mil-lat privat, l-atturi tas-suq qed jippjanaw l-investiment fl-infrastruttura tag\u0127hom u qed jistabbilixxu s\u0127ubijiet biex is-soluzzjonijiet teknolo\u0121i\u010bi jg\u0127addu mill-fa\u017ci tal-prova g\u0127at-tnedija kummer\u010bjali.", "Liema huma l-isfidi ewlenin tas-sigurt\u00e0 identifikati fil-valutazzjoni kkoordinata tar-riskju?", "Ir-rapport jidentifika g\u0127add ta' sfidi importanti fil-qasam tas-sigurt\u00e0, li x'aktarx jidhru jew isiru aktar prominenti fin-netwerks 5G, meta mqabbla mas-sitwazzjoni fin-netwerks e\u017cistenti:", "Dawn l-isfidi ta' sigurt\u00e0 huma marbuta l-aktar ma':", "B'mod spe\u010bifiku, l-introduzzjoni tan-netwerks 5G se twassal g\u0127al:", "G\u0127aliex hemm b\u017conn li ji\u0121u vvalutati r-riskji relatati man-netwerks 5G futuri?", "\u0120aladarba ji\u0121u introdotti, in-netwerks 5G se jiffurmaw is-sinsla g\u0127al firxa wiesg\u0127a ta' servizzi essenzjali g\u0127all-funzjonament tas-suq intern u \u017c-\u017camma u t-t\u0127addim ta' funzjonijiet vitali ekonomi\u010bi u so\u010bjetali \u2013 b\u0127all-ener\u0121ija, it-trasport, operazzjonijiet bankarji, u s-sa\u0127\u0127a, kif ukoll is-sistemi ta' kontroll industrijali.", "L-organizzazzjoni ta' pro\u010bessi demokrati\u010bi, b\u0127all-elezzjonijiet, se tiddependi wkoll dejjem u aktar fuq l-infrastruttura di\u0121itali u n-netwerks 5G.", "Kull vulnerabbilt\u00e0 fin-netwerks 5G tista' ti\u0121i sfruttata biex ji\u0121u kompromessi dawn is-sistemi u l-infrastruttura di\u0121itali \u2013 li jista' jikkaw\u017ca \u0127sara serja \u0127afna jew biex ikun hemm serq ta' data fuq skala kbira jew spjuna\u0121\u0121.", "Id-dipendenza ta' \u0127afna servizzi kriti\u010bi fuq netwerks 5G tag\u0127mel il-konsegwenzi ta' interruzzjoni sistematika u mifruxa partikolarment serji.", "Dan ji\u0121\u0121ustifika l-\u0127tie\u0121a g\u0127al appro\u010b\u010b b'sa\u0127\u0127tu bba\u017cat fuq ir-riskji, aktar milli wie\u0127ed li primarjament jiddependi fuq mi\u017curi ta' mitigazzjoni ex post.", "Fil-konklu\u017cjonijiet tal-Kunsill Ewropew tat-22 ta' Marzu 2019, l-Istati Membri esprimew t\u0127assib dwar ir-riskji potenzjali g\u0127as-sigurt\u00e0 relatati man-netwerks 5G u qed jesploraw jew qed jie\u0127du mi\u017curi biex jindirizzaw dawn ir-riskji, u ddikjaraw ukoll li kienu qed jistennew bil-\u0127erqa appro\u010b\u010b komuni fil-livell tal-UE.", "Din hija r-ra\u0121uni g\u0127aliex fis-26 ta' Marzu 2019, il-Kummissjoni ppubblikat Rakkomandazzjoni g\u0127all-Istati Membri biex jie\u0127du azzjonijiet konkreti biex jivvalutaw ir-riskji ta\u010b-\u010bibersigurt\u00e0 ta' netwerks 5G u biex isa\u0127\u0127u l-mi\u017curi ta' mitigazzjoni tar-riskju.", "Din ir-Rakkomandazzjoni se tqis firxa wiesg\u0127a ta' strumenti li huma di\u0121\u00e0 fis-se\u0127\u0127 biex isa\u0127\u0127u l-kooperazzjoni kontra l-attakki \u010biberneti\u010bi u jippermettu lill-UE ta\u0121ixxi b'mod kollettiv fil-protezzjoni tal-ekonomija u s-so\u010bjet\u00e0 tag\u0127ha, inklu\u017ca l-ewwel le\u0121i\u017clazzjoni tal-UE dwar i\u010b-\u010bibersigurt\u00e0 (id-Direttiva dwar is-Sigurt\u00e0 tan-Netwerks u tas-Sistemi tal-Informazzjoni), l-Att dwar i\u010b-\u010aibersigurt\u00e0 u r-regoli l-\u0121odda tal-UE dwar it-telekomunikazzjoni.", "G\u0127aliex g\u0127andna b\u017conn na\u0121ixxu fil-livell Ewropew biex ni\u017cguraw in-netwerks 5G?", "L-i\u017cgurar ta\u010b-\u010bibersigurt\u00e0 tan-netwerks 5G hija kwistjoni ta' importanza strate\u0121ika g\u0127all-UE, fi \u017cmien meta l-attakki \u010biberneti\u010bi qed ji\u017cdiedu u huma aktar sofistikati minn qatt qabel, u meta l-\u0127tie\u0121a li ji\u0121u protetti d-drittijiet tal-bniedem u l-libertajiet fundamentali online qed issir dejjem aktar importanti.", "Fil-laqg\u0127a tag\u0127hom tat-22 ta' Marzu 2019, il-Kapijiet ta' Stat jew ta' Gvern tal-UE ddikjaraw li kienu qed jistennew bil-\u0127erqa li l-Kummissjoni tirrakkomanda appro\u010b\u010b miftiehem g\u0127as-sigurt\u00e0 tan-netwerks 5G.", "Ir-Ri\u017coluzzjoni tal-Parlament Ewropew dwar it-theddid g\u0127as-sigurt\u00e0 marbut mal-pre\u017cenza teknolo\u0121ika \u010aini\u017ca li qed ti\u017cdied fl-Unjoni, tistieden ukoll lill-Kummissjoni u lill-Istati Membri biex jie\u0127du azzjoni fil-livell tal-Unjoni.", "In-natura interkonnessa u transnazzjonali tal-infrastrutturi di\u0121itali u n-natura transfruntiera tat-theddid involut, tfisser li kwalunkwe vulnerabbilt\u00e0 f'netwerks tal-5G jew attakk \u010bibernetiku li jimmira lejn netwerks futuri fi Stat Membru wie\u0127ed jaffettwa lill-Unjoni kollha kemm hi.", "Din hija r-ra\u0121uni g\u0127aliex il-mi\u017curi miftiehma li jittie\u0127du kemm fil-livell nazzjonali kif ukoll fil-livell Ewropew iridu ji\u017cguraw livell g\u0127oli ta' \u010bibersigurt\u00e0.", "Barra minn hekk, i\u010b-\u010bibersigurt\u00e0 tan-netwerks 5G hija kru\u010bjali biex ti\u0121i \u017cgurata l-awtonomija strate\u0121ika tal-Unjoni, kif rikonoxxut fil-Komunikazzjoni Kon\u0121unta \u201cUE-\u010aina - Perspettiva Strate\u0121ika\u201d.", "L-investiment barrani f'setturi strate\u0121i\u010bi, l-akkwist ta' assi kriti\u010bi, teknolo\u0121iji u infrastrutturi fl-UE, l-involviment fl-istabbiliment ta' standards tal-UE u l-provvista ta' tag\u0127mir kritiku, jistg\u0127u jkunu ta' riskju g\u0127as-sigurt\u00e0 tal-UE.", "Dan huwa partikolarment rilevanti g\u0127all-infrastruttura kritika, b\u0127an-netwerks 5G, li se jkunu essenzjali g\u0127all-futur tag\u0127na u li je\u0127tie\u0121 li jkunu kompletament siguri.", "Kif qed ta\u0127dem il-koordinazzjoni tal-UE?", "Liema huma l-passi me\u0127tie\u0121a?", "1.", "Fil-livell nazzjonali", "L-Istati Membri kollha lestew valutazzjoni tar-riskju nazzjonali tal-infrastrutturi tan-netwerk 5G.", "Fuq ba\u017ci ta' dan, l-Istati Membri huma m\u0127e\u0121\u0121a ja\u0121\u0121ornaw ir-rekwi\u017citi e\u017cistenti tas-sigurt\u00e0 g\u0127all-fornituri tan-netwerk u jinkludu kundizzjonijiet biex ti\u0121i \u017cgurata s-sigurt\u00e0 tan-netwerks pubbli\u010bi, spe\u010bjalment meta jing\u0127ataw drittijiet g\u0127all-u\u017cu g\u0127al frekwenzi tar-radju fil-meded 5G.", "Dawn il-mi\u017curi jen\u0127tie\u0121 li jinkludu obbligi msa\u0127\u0127a fuq il-fornituri u l-operaturi biex ti\u0121i \u017cgurata s-sigurt\u00e0 tan-netwerks.", "Il-valutazzjonijiet tar-riskji nazzjonali u l-mi\u017curi jen\u0127tie\u0121 li jikkunsidraw fatturi tar-riskji varji, b\u0127ar-riskji tekni\u010bi u r-riskji marbutin mal-im\u0121iba tal-fornituri jew tal-operaturi, inklu\u017ci dawk minn pajji\u017ci terzi.", "Il-valutazzjonijiet nazzjonali tar-riskju huma element \u010bentrali biex tinbena valutazzjoni tar-riskju kkoordinata tal-UE.", "B'\u017cieda ma' dan, l-Istati Membri tal-UE g\u0127andhom id-dritt li jeskludu l-kumpaniji mis-swieq tag\u0127hom g\u0127al ra\u0121unijiet ta' sigurt\u00e0 nazzjonali, jekk ma jikkonformawx mal-istandards u mal-qafas legali tal-pajji\u017c.", "2.", "Fil-livell tal-UE", "L-Istati Membri skambjaw informazzjoni bejniethom u bl-appo\u0121\u0121 tal-Kummissjoni u tal-A\u0121enzija Ewropea g\u0127a\u010b-\u010aibersigurt\u00e0 lestew il-valutazzjoni tar-riskju kkoordinata.", "Fuq dik il-ba\u017ci, l-Istati Membri se jaqblu dwar sett ta' mi\u017curi ta' mitigazzjoni li jistg\u0127u jintu\u017caw biex ji\u0121u mitigati r-riskji ta\u010b-\u010bibersigurt\u00e0 fil-livell nazzjonali u tal-UE.", "Dawn jistg\u0127u jinkludu, pere\u017cempju, rekwi\u017citi ta' \u010bertifikazzjoni, testijiet, kontrolli, kif ukoll l-identifikazzjoni ta' prodotti jew fornituri li huma meqjusa potenzjalment mhux siguri.", "Dawn il-mi\u017curi se ji\u0121u identifikati mill-Grupp ta' Kooperazzjoni tal-awtoritajiet kompetenti, kif stabbilit skont id-Direttiva dwar is-Sigurt\u00e0 tan-Netwerks u tas-Sistemi tal-Informazzjoni, bl-g\u0127ajnuna tal-Kummissjoni u tal-A\u0121enzija Ewropea g\u0127a\u010b-\u010aibersigurt\u00e0.", "Din il-\u0127idma kkoordinata jen\u0127tie\u0121 li tappo\u0121\u0121a l-azzjonijiet tal-Istati Membri fil-livell nazzjonali u tipprovdi gwida lill-Kummissjoni g\u0127al passi ulterjuri possibbli fil-livell tal-UE.", "Barra minn hekk, jen\u0127tie\u0121 li l-Istati Membri ji\u017cviluppaw rekwi\u017citi spe\u010bifi\u010bi ta' sigurt\u00e0 li jistg\u0127u japplikaw fil-kuntest tal-akkwist pubbliku marbut man-netwerks 5G, inklu\u017ci rekwi\u017citi obbligatorji biex ji\u0121u implimentati l-iskemi ta\u010b-\u010bertifikazzjoni ta\u010b-\u010bibersigurt\u00e0.", "X'inhi l-le\u0121i\u017clazzjoni tal-UE di\u0121\u00e0 fis-se\u0127\u0127 jew li qed ti\u0121i implimentata biex ji\u0121u protetti n-netwerks 5G futuri?", "L-UE g\u0127andha firxa ta' strumenti biex tipprote\u0121i n-netwerks tal-komunikazzjoni elettronika, inklu\u017c l-ewwel le\u0121i\u017clazzjoni tal-UE dwar i\u010b-\u010bibersigurt\u00e0 (id-Direttiva dwar is-Sigurt\u00e0 tan-Netwerks u tas-Sistemi tal-Informazzjoni), l-Att dwar i\u010b-\u010aibersigurt\u00e0 li \u0121ie approvat dan l-a\u0127\u0127ar mill-Parlament Ewropew, u r-regoli l-\u0121odda tal-UE dwar it-telekomunikazzjoni.", "Barra minn hekk, l-Istati Membri tal-UE jistg\u0127u jeskludu kumpaniji mis-swieq tag\u0127hom g\u0127al ra\u0121unijiet ta' sigurt\u00e0 nazzjonali, jekk ma jikkonformawx mal-istandards u l-qafas legali tal-pajji\u017c.", "Regoli fil-qasam tat-telekomunikazzjoni: L-Istati Membri g\u0127andhom ji\u017cguraw li jin\u017cammu l-integrit\u00e0 u s-sigurt\u00e0 tan-netwerks tal-komunikazzjoni pubblika, b'obbligi li ji\u017cguraw li l-operaturi jie\u0127du mi\u017curi tekni\u010bi u organizzattivi biex jimmani\u0121\u0121jaw b'mod xieraq kwalunkwe riskju g\u0127as-sigurt\u00e0 tan-netwerks u tas-servizzi.", "Il-Kodi\u010bi dwar it-Telekomunikazzjoni l-\u0121did jistabbilixxi wkoll li l-awtoritajiet regolatorji nazzjonali kompetenti ikollhom xi setg\u0127at, inklu\u017ca s-setg\u0127a li jo\u0127or\u0121u struzzjonijiet vinkolanti u ji\u017cguraw il-konformit\u00e0 mag\u0127hom.", "Barra minn hekk, sabiex tit\u0127ares il-kunfidenzjalit\u00e0 tal-komunikazzjonijiet, l-Istati Membri jistg\u0127u jimponu kundizzjonijiet li jikkon\u010bernaw is-sigurt\u00e0 ta' netwerks pubbli\u010bi kontra l-a\u010b\u010bess mhux awtorizzat g\u0127all-awtorizzazzjoni \u0121enerali.", "G\u0127odda fil-qasam ta\u010b-\u010bibersigurt\u00e0: Il-qafas Ewropew g\u0127a\u010b-\u010bertifikazzjoni ta\u010b-\u010bibersigurt\u00e0 g\u0127al prodotti, pro\u010bessi u servizzi di\u0121itali jipprovdi g\u0127odda essenzjali ta' appo\u0121\u0121 g\u0127all-promozzjoni ta' livelli konsistenti ta' sigurt\u00e0.", "Jen\u0127tie\u0121 li din tippermetti l-i\u017cvilupp ta' skemi ta\u010b-\u010bertifikazzjoni ta\u010b-\u010bibersigurt\u00e0 biex jaqdu l-\u0127ti\u0121ijiet tal-utenti ta' tag\u0127mir u softwer relatat mal-5G.", "Biex tappo\u0121\u0121a l-implimentazzjoni ta' dawn l-obbligi u l-istrumenti, l-Unjoni stabbiliet g\u0127add ta' korpi ta' kooperazzjoni.", "L-A\u0121enzija Ewropea g\u0127a\u010b-\u010aibersigurt\u00e0 (ENISA), il-Kummissjoni, l-Istati Membri u l-awtoritajiet regolatorji nazzjonali \u017cviluppaw linji gwida tekni\u010bi g\u0127all-awtoritajiet regolatorji nazzjonali dwar ir-rappurtar tal-in\u010bidenti, il-mi\u017curi tas-sigurt\u00e0 u t-theddid u l-assi.", "Il-Grupp ta' Kooperazzjoni stabbilit mid-Direttiva dwar is-Sigurt\u00e0 tan-Netwerks u s-Sistemi tal-Informazzjoni ji\u0121bor flimkien l-awtoritajiet kompetenti sabiex jappo\u0121\u0121a u jiffa\u010bilita l-kooperazzjoni, b'mod partikolari billi jipprovdi gwida strate\u0121ika.", "L-i\u017cgurar ta\u010b-\u010bibersigurt\u00e0 jirrikjedi wkoll li tin\u017camm awtonomija strate\u0121ika ta' livell suffi\u010bjenti, permezz tal-kisba ta' massa kritika ta' investiment fi\u010b-\u010bibersigurt\u00e0 u fit-teknolo\u0121iji di\u0121itali avvanzati fl-UE.", "G\u0127alhekk, il-Kummissjoni pproponiet li dan l-objettiv isir prijorit\u00e0 fil-perjodu li jmiss tal-ba\u0121it tal-UE, b'mod partikolari permezz tal-proposta tag\u0127ha g\u0127al Programm Ewropa Di\u0121itali, u pproponiet \u010aentru Ewropew \u0121did g\u0127all-Kompetenza ta\u010b-\u010aibersigurt\u00e0 u n-netwerk biex ji\u0121u implimentati pro\u0121etti rilevanti fil-qasam ta\u010b-\u010bibersigurt\u00e0.", "Regoli fil-qasam tal-akkwist pubbliku: Ir-regoli tal-UE dwar l-akkwist pubbliku jg\u0127inu biex jinkiseb valur a\u0127jar g\u0127all-flus tal-kontribwenti billi ji\u017cguraw li jing\u0127ataw kuntratti pubbli\u010bi permezz ta' pro\u010beduri ta' offerti kompetittivi, miftu\u0127a, trasparenti u regolati tajjeb.", "Id-Direttivi tal-UE dwar l-akkwist pubbliku ma jag\u0127mlux differenza bejn operaturi ekonomi\u010bi tal-UE u dawk mhux tal-UE i\u017cda jinkludu g\u0127add ta' salvagwardji.", "Pere\u017cempju, dawn jippermettu lill-awtoritajiet kontraenti jirrifjutaw ta\u0127t \u010berti kundizzjonijiet offerti li huma baxxi ming\u0127ajr \u0121ustifikazzjoni jew li ma jirrispettawx l-istandards tas-sigurt\u00e0, tax-xog\u0127ol u dawk ambjentali.", "Huma jippermettu wkoll lill-awtoritajiet kontraenti jipprote\u0121u l-interessi essenzjali tag\u0127hom ta' sigurt\u00e0 u ta' difi\u017ca.", "Regoli dwar l-iskrinjar ta' investiment dirett barrani: Ir-Regolament il-\u0121did da\u0127al fis-se\u0127\u0127 f'April 2019 u se japplika bis-s\u0127i\u0127 minn Novembru 2020.", "Dan se jipprovdi strument b'sa\u0127\u0127tu biex ji\u0121i individwat investiment barrani f'assi, f'teknolo\u0121iji u f'infrastrutturi kriti\u010bi, u jitjieb l-g\u0127arfien dwaru.", "Huwa se jkompli jippermetti li t-theddid g\u0127as-sigurt\u00e0 u l-ordni pubbliku li jirri\u017cultaw minn akkwisti f'setturi sensittivi ji\u0121i identifikat u indirizzat b'mod kollettiv.", "Jen\u0127tie\u0121 li l-Istati Membri ju\u017caw il-perjodu ta' bejn id-d\u0127ul fis-se\u0127\u0127 u l-bidu tal-applikazzjoni tar-Regolament biex jag\u0127mlu l-bidliet me\u0127tie\u0121a fil-prattiki u l-le\u0121i\u017clazzjoni nazzjonali domestika tag\u0127hom u biex jistabbilixxu l-istrutturi amministrattivi biex ji\u017cguraw kooperazzjoni effettiva fil-livell tal-UE mal-Kummissjoni, skont il-mekkani\u017cmi stabbiliti.", "Re\u0121im ta' sanzjonijiet orizzontali kontra l-attakki \u010biberneti\u010bi: Ir-re\u0121im il-\u0121did miftiehem mill-Istati Membri f'Mejju 2019 se jkollu kopertura dinjija u se jippermetti rispons flessibbli tal-UE irrispettivament mill-post minn fejn jibdew l-attakki \u010biberneti\u010bi u irrispettivament minn jekk jitwettqux minn atturi statali jew mhux statali.", "Dan ir-re\u0121im ta' sanzjonijiet, meta ji\u0121i adottat, jippermetti lill-Unjoni tirrea\u0121ixxi g\u0127all-attakki \u010biberneti\u010bi b'\u201ceffett sinifikanti\u201d, li jhedded l-integrit\u00e0 u s-sigurt\u00e0 tal-UE, tal-Istati Membri tag\u0127ha u ta\u010b-\u010bittadini tag\u0127na.", "X'inhu r-rwol tal-A\u0121enzija Ewropea g\u0127a\u010b-\u010aibersigurt\u00e0 f'din il-koordinazzjoni?", "L-Att dwar i\u010b-\u010aibersigurt\u00e0 jag\u0127ti mandat permanenti u aktar b'sa\u0127\u0127tu lill-A\u0121enzija Ewropea g\u0127a\u010b-\u010aibersigurt\u00e0.", "L-A\u0121enzija Ewropea g\u0127a\u010b-\u010aibersigurt\u00e0 di\u0121\u00e0 qed tipprovdi appo\u0121\u0121 lill-Kummissjoni fil-qasam tas-sigurt\u00e0 tan-netwerks tat-telekomunikazzjoni.", "Flimkien mal-Istati Membri u l-awtoritajiet regolatorji nazzjonali, l-ENISA \u017cviluppat linji gwida tekni\u010bi g\u0127all-awtoritajiet regolatorji nazzjonali dwar ir-rappurtar tal-in\u010bidenti, il-mi\u017curi tas-sigurt\u00e0 u t-theddid u l-assi.", "Barra minn hekk, l-A\u0121enzija Ewropea g\u0127a\u010b-\u010aibersigurt\u00e0 \u0127ejjiet pjan dedikat ta' mmappjar ta' pajsa\u0121\u0121 ta' netwerks 5G, li jikkunsidra f'aktar dettall \u010berti aspetti tekni\u010bi koperti fir-rapport ta' livell g\u0127oli.", "L-A\u0121enzija Ewropea g\u0127a\u010b-\u010aibersigurt\u00e0 se ta\u0127dem ukoll lejn l-i\u017cvilupp ta' skemi ta' \u010bertifikazzjoni fil-livell Ewropew, kif previst fl-Att dwar i\u010b-\u010aibersigurt\u00e0.", "X'inhuma l-passi li jmiss?", "Sal-31 ta' Di\u010bembru 2019, il-Grupp ta' Kooperazzjoni g\u0127andu jaqbel dwar \u0121abra ta' mi\u017curi ta' mitigazzjoni biex ji\u0121u indirizzati r-riskji ta\u010b-\u010bibersigurt\u00e0 identifikati fil-livell nazzjonali u f'dak tal-Unjoni.", "Il-Kummissjoni u l-A\u0121enzija Ewropea g\u0127a\u010b-\u010aibersigurt\u00e0 se jie\u0127du l-passi kollha me\u0127tie\u0121a biex jistabbilixxu qafas ta' \u010bertifikazzjoni g\u0127all-UE kollha, skont l-Att dwar i\u010b-\u010aibersigurt\u00e0.", "L-Istati Membri huma m\u0127e\u0121\u0121a jikkooperaw mal-Kummissjoni u mal-A\u0121enzija Ewropea g\u0127a\u010b-\u010aibersigurt\u00e0 biex jag\u0127tu prijorit\u00e0 lill-iskema ta' \u010bertifikazzjoni li tkopri n-netwerks u t-tag\u0127mir 5G.", "Sal-1 ta' Ottubru 2020, jen\u0127tie\u0121 li l-Istati Membri f'kooperazzjoni mal-Kummissjoni, jivvalutaw l-effetti tar-Rakkomandazzjoni sabiex ji\u0121i stabbilit jekk tkunx te\u0127tie\u0121 azzjoni ulterjuri.", "Din il-valutazzjoni jen\u0127tie\u0121 li tqis l-e\u017citu tal-valutazzjoni tar-riskji kkoordinata Ewropea u l-effettivit\u00e0 tal-mi\u017curi.", "G\u0127al aktar informazzjoni", "Stqarrija g\u0127all-istampa: L-Istati Membri jippubblikaw rapport dwar il-valutazzjoni koordinata tar-riskju tas-sigurt\u00e0 tan-netwerks 5G", "Rakkomandazzjoni dwar i\u010b-\u010aibersigurt\u00e0 tan-Netwerks 5G", "Stqarrija g\u0127all-istampa", "Unjoni tas-sigurt\u00e0: 15 minn 22 inizjattiva le\u0121i\u017clattiva miftiehma s'issa", "Stqarrija g\u0127all-istampa: In-negozjaturi tal-UE jaqblu dwar it-tis\u0127i\u0127 ta\u010b-\u010bibersigurt\u00e0 tal-Ewropa", "Pjan ta' azzjoni tal-5G", "Stqarrija g\u0127all-istampa: Il-Komunikazzjoni Kon\u0121unta \u201cUE-\u010aina \u2013 Perspettiva Strate\u0121ika\u201d"]}
{"url": "https://ec.europa.eu/commission/presscorner/detail/mt/STATEMENT_19_1839", "title": "Riforma tad-drittijiet tal-awtur: il-Kummissjoni tilqa' l-vot tal-Parlament Ewropew favur regoli modernizzati adattati g\u0127all-era di\u0121itali", "category": "press_eu", "subcategory": "POLICY_AREA=DIGAG", "date": "Mon, 25 Mar 2019 23:00:00 GMT", "text": ["Illum il-Parlament Ewropew ivvota favur id-Direttiva dwar id-Drittijiet tal-Awtur il-\u0121dida mfassla biex i\u0121\u0121ib benefi\u010b\u010bji tan\u0121ibbli g\u0127a\u010b-\u010bittadini, g\u0127as-setturi kreattivi kollha, g\u0127all-istampa, g\u0127ar-ri\u010berkaturi, g\u0127all-edukaturi u g\u0127all-istituzzjonijiet tal-wirt kulturali.", "Il-Vi\u010bi President g\u0127as-Suq Uniku Di\u0121itali Andrus Ansip u l-Kummissarju g\u0127all-Ekonomija u s-So\u010bjet\u00e0 Di\u0121itali Mariya Gabriel jesprimu s-sodisfazzjon tag\u0127hom dwar dan l-i\u017cvilupp f'dikjarazzjoni kon\u0121unta:", "\u201cNilqg\u0127u bil-qalb l-approvazzjoni min-na\u0127a tal-Parlament Ewropew tad-Direttiva dwar id-drittijiet tal-awtur fis-Suq Uniku Di\u0121itali.", "Din id-Direttiva t\u0127ares il-kreattivit\u00e0 fl-era di\u0121itali u ti\u017cgura li \u010b-\u010bittadini tal-UE jibbenefikaw minn a\u010b\u010bess usa' g\u0127all-kontenut u garanziji \u0121odda li j\u0127arsu l-libert\u00e0 tal-espressjoni tag\u0127hom online.", "Ir-regoli l-\u0121odda se jsa\u0127\u0127u l-industriji kreattivi tag\u0127na, li jirrappre\u017centaw 11.65-il miljun impjieg, 6.8 % tal-PDG u b'valur ta' \u20ac915,000-il miljun fis-sena.", "II-vot tal-lum ji\u017cgura bilan\u010b tajjeb bejn l-interessi tal-atturi kollha - l-utenti, il-\u0127allieqa tal-kontenut, l-awturi, l-istampa - filwaqt li jintrodu\u010bi obbligi proporzjonati fuq il-pjattaformi online.", "Id-Direttiva dwar id-Drittijiet tal-Awtur t\u0127ares il-libert\u00e0 tal-espressjoni, valur ewlieni tal-Unjoni Ewropea.", "Tistabbilixxi salvagwardji b'sa\u0127\u0127ithom g\u0127all-utenti, filwaqt li tag\u0127milha \u010bara li l-u\u017cu ta' xog\u0127lijiet e\u017cistenti g\u0127all-finijiet ta' kwotazzjoni, kritika, rie\u017cami, karikatura kif ukoll parodija huwa permess b'mod espli\u010bitu kullimkien fl-Ewropa.", "Dan ifisser li memes u kreazzjonijiet ta' parodiji simili jistg\u0127u jintu\u017caw liberament.", "L-interessi tal-utenti jit\u0127arsu wkoll permezz ta' mekkani\u017cmi effettivi li jikkontestaw malajr kull meta l-kontenut tag\u0127hom jitne\u0127\u0127a mill-pjattaformi ming\u0127ajr \u0121ustifikazzjoni.", "Fl-istess \u0127in, id-Direttiva se ttejjeb il-po\u017cizzjoni tal-\u0127allieqa tal-kontenut fin-negozjati tag\u0127hom ma' pjattaformi kbar li jiksbu benefi\u010b\u010bji kbar mill-kontenut tag\u0127hom.", "Il-kittieba, il-\u0121urnalisti, il-kantanti, il-mu\u017ci\u010bisti u l-atturi se jsibuha e\u0127fef li jinnegozjaw offerti aktar vanta\u0121\u0121u\u017ci mal-pubblikaturi jew mal-produtturi tag\u0127hom.", "Ir-regoli l-\u0121odda se jippermettu wkoll li l-organizzazzjonijiet tar-ri\u010berka, l-universitajiet, l-iskejjel, il-libreriji u l-mu\u017cewijiet ju\u017caw i\u017cjed kontenut online.", "Id-Direttiva tqis it-teknolo\u0121iji l-\u0121odda biex ji\u0121i \u017cgurat li r-ri\u010berkaturi jkunu jistg\u0127u ju\u017caw l-estrazzjoni ta' test u ta' data fil-potenzjal kollu tag\u0127ha.", "Nirringrazzjaw il-partijiet involuti kollha, u b'mod partikolari l-Membri tal-Parlament Ewropew u l-Istati Membri g\u0127all-isforzi kollha tag\u0127hom biex din ir-riforma kru\u010bjali g\u0127all-futur tal-Ewropa setg\u0127et tkun possibbli.\u201d", "L-ist\u0127arri\u0121 tal-Kummissjoni wera li fl-2016, 57 % tal-utenti tal-internet kienu qed jaqraw l-artikli tal-istampa permezz tan-netwerks so\u010bjali, tal-aggregaturi tal-informazzjoni jew tal-magni tat-tiftix.", "Fost dawn l-utenti, 47 % jaqraw l-estratti mi\u0121bura minn dawn is-siti ming\u0127ajr ma jikklikkjaw fuq il-link.", "L-istess xejra kienet osservata g\u0127all-industrija tal-mu\u017cika u tal-films: 49 % tal-utenti tal-internet fl-UE ja\u010b\u010bessaw kontenut tal-mu\u017cika jew awdjovi\u017civ online, u 40 % tal-persuni ta' bejn il-15 u l-24 sena raw it-TV online mill-inqas darba fil-\u0121img\u0127a.", "Minn dak i\u017c-\u017cmien 'l hawn din ix-xejra sparat 'il fuq.", "Il-Passi li Jmiss", "It-test adottat illum mill-Parlament Ewropew issa je\u0127tie\u0121 ji\u0121i approvat formalment mill-Kunsill tal-Unjoni Ewropea fil-\u0121img\u0127at li \u0121ejjin.", "Ladarba ji\u0121i ppubblikat fil-\u0120urnal Uffi\u010bjali tal-UE, l-Istati Membri se jkollhom 24 xahar biex jittrasponu r-regoli l-\u0121odda fil-le\u0121i\u017clazzjoni nazzjonali tag\u0127hom.", "Kuntest", "F'Settembru 2016, il-Kummissjoni Ewropea pproponiet li timmodernizza r-regoli tal-UE dwar id-Drittijiet tal-Awtur biex il-kultura Ewropea toktor u tinxtered, u dan b\u0127ala parti mill-istrate\u0121ija tas-Suq Uniku Di\u0121itali.", "Ir-riforma tad-Drittijiet tal-Awtur tal-UE hija prijorit\u00e0 g\u0127all-Parlament Ewropew, il-Kunsill tal-UE u l-Kummissjoni Ewropea.", "Din timmodernizza r-regoli tad-drittijiet tal-awtur tal-UE li jmorru lura g\u0127all-2001, meta ma kienx hemm media so\u010bjali, videos on demand, jew mu\u017cewijiet li jiddi\u0121italizzaw il-kollezzjonijiet tal-arti tag\u0127hom, u ma kienx hemm g\u0127alliema jag\u0127tu l-korsijiet online.", "Il-ftehim tal-lum huwa parti minn inizjattiva usa' biex ir-regoli tal-UE dwar id-drittijiet tal-awtur ji\u0121u adattati g\u0127all-era di\u0121itali.", "F'Di\u010bembru 2018, il-kole\u0121i\u017claturi tal-UE qablu dwar regoli \u0121odda li jag\u0127mluha aktar fa\u010bli li x-xandara Ewropej jag\u0127mlu disponibbli \u010berti programmi fuq it-TV live jew fuq is-servizzi ta' ripetizzjoni online tag\u0127hom.", "U mill-1 ta' April 2018, l-Ewropej li jixtru jew jabbonaw g\u0127al films, xandiriet sportivi, mu\u017cika, kotba elettroni\u010bi u log\u0127ob fl-Istat Membru fejn jg\u0127ixu, qed ikollhom a\u010b\u010bess g\u0127al dan il-kontenut meta jivvja\u0121\u0121aw jew meta jkunu qed joqog\u0127du temporanjament f'pajji\u017c ie\u0127or tal-UE.", "G\u0127al aktar tag\u0127rif"]}
{"url": "https://ec.europa.eu/commission/presscorner/detail/mt/IP_19_1790", "title": "Kiri ta' karozzi: Azzjoni tal-UE twassal g\u0127al ipprezzar aktar \u010bar u aktar trasparenti", "category": "press_eu", "subcategory": "POLICY_AREA=CONSUMPOL,JFRC", "date": "Sun, 24 Mar 2019 23:00:00 GMT", "text": ["Wara sej\u0127a mill-Kummissjoni Ewropea u l-awtoritajiet tal-konsumatur tal-UE, \u0127ames mexxejja tal-industrija, Avis, Europcar, Enterprise, Hertz u Sixt, bidlu l-mod kif jippre\u017centaw il-prezzijiet tal-kiri tal-karozzi, u g\u0127amluhom kompletament trasparenti g\u0127all-konsumaturi.", "S'issa, il-kumpaniji kkon\u010bernati ma kinux implimentaw g\u0127alkollox xi w\u0127ud mill-impenji tag\u0127hom sabiex il-Kummissjoni Ewropea u l-awtoritajiet tal-konsumatur tal-UE jikkunsidrawhom kompletament konformi mal-li\u0121i tal-konsumatur tal-UE.", "Il-valutazzjoni ppubblikata llum tinnota li Enterprise u Sixt g\u0127amlu l-bidliet kollha me\u0127tie\u0121a.", "Avis impenjat ru\u0127ha li tag\u0127mel il-bidliet li fadal sa Mejju tal-2019.", "Europcar, li issa tinkludi Goldcar, se timplimenta l-bidliet li fadal sa \u0120unju 2019.", "Hertz impenjat ru\u0127ha li tag\u0127mel il-bidliet kollha me\u0127tie\u0121a sa mhux aktar tard mill-a\u0127\u0127ar tal-ewwel trimestru tal-2020.", "V\u011bra Jourov\u00e1, il-Kummissarju g\u0127all-\u0120ustizzja, il-Konsumaturi u l-Ugwaljanza bejn il-\u0120eneri, qalet: \u201cGrazzi g\u0127all-pressjoni li g\u0127amilna, mhux se jkun hemm sorpri\u017ci koroh fl-uffi\u010b\u010bju ta\u010b-check-out meta tkun qed tikri karozza.", "Huwa tassew frustranti li hekk kif tibda l-btajjel tieg\u0127ek jinqalg\u0127ulek spejje\u017c \u017cejda mhux ippjanati u jkollok toqg\u0127od taqra kuntratti kkumplikati.", "Jien irrid li l-konsumaturi Ewropej igawdu l-vaganzi tag\u0127hom kompletament, ming\u0127ajr ma jkollhom g\u0127ala jinkwetaw dwar sorpri\u017ci koroh fil-kont finali.\u201d", "Il-kumpaniji impenjaw ru\u0127hom li:", "Il-passi li jmiss", "Il-Kummissjoni Ewropea u l-awtoritajiet nazzjonali tal-konsumatur fin-netwerk Ewropew ta' Kooperazzjoni g\u0127all-Konsumaturi se jsegwu mill-qrib l-implimentazzjoni tat-tibdiliet li fadal.", "G\u0127alkemm il-kumpaniji involuti f'din l-azzjoni jkopru tnejn minn kull tliet kirjiet ta' karozzi privati fl-UE, kummer\u010bjanti o\u0127ra, b\u0127al intermedjarji u kumpaniji i\u017cg\u0127ar g\u0127andhom irwol importanti f'dan is-suq.", "L-awtoritajiet u l-Kummissjoni Ewropea se jkomplu jimmonitorjaw l-atturi kollha biex ji\u017cguraw li jirrispettaw bis-s\u0127i\u0127 ir-regoli tal-UE g\u0127all-konsumaturi.", "Jekk il-kumpaniji ma jissodisfawx l-impenji tag\u0127hom, l-awtoritajiet tal-konsumaturi jistg\u0127u jidde\u010biedu li jirrikorru g\u0127al mi\u017curi ta' infurzar.", "Kuntest", "Ir-Regolament dwar il-Kooperazzjoni g\u0127all-Protezzjoni tal-Konsumatur (CPC) iressaq flimkien lill-awtoritajiet nazzjonali tal-konsumatur f'netwerk tal-infurzar pan-Ewropew, li permezz tieg\u0127u jkun hemm awtorit\u00e0 nazzjonali f'pajji\u017c wie\u0127ed tal-UE li tkun tista' tistieden il-kontropartijiet tag\u0127ha f'pajji\u017c ie\u0127or tal-UE biex tikkoordina r-rispons fil-ka\u017c ta' kwistjonijiet mifruxa li jolqtu lill-konsumatur.", "Il-Kummissjoni Ewropea tiffa\u010bilita din il-\u0127idma.", "Ta\u0127t il-koordinazzjoni tal-Awtorit\u00e0 tal-Kompetizzjoni u s-Swieq tar-Renju Unit, in-Netwerk tal-Kooperazzjoni g\u0127all-Protezzjoni tal-Konsumatur (CPC) nediet kuntatti mal-\u0127ames kumpaniji kbar tal-kiri tal-karozzi wara \u017cieda fl-ilmenti li waslu g\u0127and i\u010b-\u010aentri Ewropej tal-Konsumaturi fl-UE.", "Din l-azzjoni \u0121iet iffa\u010bilitata mill-Kummissjoni Ewropea.", "Dawn il-kumpaniji tal-kiri tal-karozzi, Avis Budget Group, Enterprise Rent-A-Car, Hertz Europe Limited, Sixt SE u Europcar Mobility Group, tejbu l-prattiki kummer\u010bjali, it-termini kuntrattwali u l-politiki interni tag\u0127hom matul dan id-djalogu, li \u0121ie konklu\u017c fl-2017.", "Madankollu, il-Kummissjoni u l-awtoritajiet tal-konsumatur ma kinux sodisfatti bil-livell ta' implimentazzjoni ta' xi impenji u g\u0127alhekk talbu g\u0127al titjib addizzjonali minn dawn il-kumpaniji.", "G\u0127al Aktar Informazzjoni", "Azzjonijiet koordinati tal-konsumatur", "Il-Linji Gwida ta' Leaseurope", "Netwerk ta\u010b-\u010aentri Ewropej tal-Konsumaturi"]}
{"url": "https://ec.europa.eu/commission/presscorner/detail/mt/IP_19_1813", "title": "T\u0127ejjija g\u0127all-Brexit: l-UE tlesti t-t\u0127ejjijiet g\u0127al xenarju possibbli ta' ebda ftehim fit-12 ta' April", "category": "press_eu", "subcategory": "POLICY_AREA=BREXIT", "date": "Sun, 24 Mar 2019 23:00:00 GMT", "text": ["Min\u0127abba li qed issir aktar probabbli li r-Renju Unit se jo\u0127ro\u0121 mill-Unjoni Ewropea ming\u0127ajr ftehim fit-12 ta' April, il-Kummissjoni Ewropea llum lestiet it-t\u0127ejjijiet tag\u0127ha g\u0127al ebda ftehim.", "Fl-istess \u0127in, qed tkompli tappo\u0121\u0121a lill-amministrazzjonijiet fit-t\u0127ejjijiet tag\u0127hom, u t\u0127e\u0121\u0121e\u0121 li\u010b-\u010bittadini u n-negozji kollha tal-UE biex ikomplu jinfurmaw ru\u0127hom dwar il-konsegwenzi ta' xenarju possibbli ta' ebda ftehim u biex ilestu t-t\u0127ejjijiet tag\u0127hom g\u0127al dan ix-xenarju.", "Dan isegwi l-konklu\u017cjonijiet tal-Kunsill Ewropew (Artikolu 50) tal-\u0121img\u0127a li g\u0127addiet li appellaw biex titkompla l-\u0127idma fuq it-t\u0127ejjija.", "Filwaqt li x-xenarju ta' ebda ftehim mhuwiex mixtieq, l-UE hija m\u0127ejjija g\u0127alih.", "Wara talba mill-Prim Ministru Theresa May, il-Kunsill Ewropew (Artikolu 50) qabel nhar il-\u0126amis 21 ta' Marzu biex jestendi d-data tat-tluq tar-Renju Unit g\u0127at-22 ta' Mejju 2019, dment li l-Ftehim dwar il-\u0126ru\u0121 ji\u0121i approvat mill-House of Commons mhux aktar tard mid-29 ta' Marzu 2019.", "Jekk il-Ftehim dwar il-\u0126ru\u0121 ma ji\u0121ix approvat mill-House of Commons sa dakinhar, il-Kunsill Ewropew qabel dwar estensjoni sat-12 ta' April 2019.", "F'dak ix-xenarju, ir-Renju Unit ikun mistenni li jindika t-triq 'il quddiem qabel din id-data.", "Filwaqt li l-Unjoni Ewropea tkompli tittama li dan ma jkunx il-ka\u017c, dan ifisser li jekk il-Ftehim dwar il-\u0126ru\u0121 ma ji\u0121ix ratifikat sal-\u0120img\u0127a 29 ta' Marzu, fit-12 ta' April jista' jkollna xenarju b'ebda ftehim.", "L-UE \u0127ejjiet g\u0127al dan ix-xenarju u baqg\u0127et mag\u0127quda matul it-t\u0127ejjijiet tag\u0127ha.", "Issa huwa importanti li kul\u0127add ikun im\u0127ejji u konxju tal-konsegwenzi pratti\u010bi ta' xenarju ming\u0127ajr ebda ftehim.", "Xenarju ming\u0127ajr ebda ftehim", "F'xenarju ming\u0127ajr ebda ftehim, ir-Renju Unit se jsir pajji\u017c terz ming\u0127ajr arran\u0121amenti tran\u017cizzjonarji.", "Id-dritt primarju u sekondarju kollu tal-UE mhux se jibqa' japplika g\u0127ar-Renju Unit minn dak il-mument 'il quddiem.", "Mhu se jkun hemm l-ebda perjodu ta' tran\u017cizzjoni, kif previst fil-Ftehim dwar il-\u0126ru\u0121.", "Dan ovvjament se jo\u0127loq tfixkil sinifikanti g\u0127a\u010b-\u010bittadini u n-negozji.", "F'tali xenarju, ir-relazzjonijiet tar-Renju Unit mal-Unjoni Ewropea ji\u0121u rregolati skont id-dritt pubbliku internazzjonali \u0121enerali, inklu\u017ci r-regoli tal-Organizzazzjoni Dinjija tal-Kummer\u010b.", "L-UE se tkun me\u0127tie\u0121a immedjatament tapplika r-regoli u t-tariffi tag\u0127ha fil-fruntieri mar-Renju Unit.", "Dan jinkludi verifiki u kontrolli doganali u g\u0127all-istandards sanitarji u fitosanitarji, u l-verifika ta' konformit\u00e0 man-normi tal-UE.", "Minkejja t-t\u0127ejjijiet konsiderevoli tal-awtoritajiet doganali tal-Istati Membri, dawn il-kontrolli jistg\u0127u jo\u0127olqu dewmien sinifikanti fil-fruntiera.", "Barra minn hekk, l-entitajiet tar-Renju Unit mhumiex se jibqg\u0127u eli\u0121ibbli li jir\u010bievu g\u0127otjiet Komunitarji u li jie\u0127du sehem fi pro\u010beduri ta' akkwist tal-UE skont it-termini attwali.", "B'mod simili, i\u010b-\u010bittadini tar-Renju Unit mhumiex se jibqg\u0127u \u010bittadini tal-Unjoni Ewropea.", "Se jkunu so\u0121\u0121etti g\u0127al verifiki addizzjonali meta jaqsmu l-fruntiera g\u0127all-Unjoni Ewropea.", "Hawn ukoll, l-Istati Membri g\u0127amlu t\u0127ejjijiet konsiderevoli fil-portijiet u l-ajruporti biex ji\u017cguraw li l-verifiki jsiru bl-iktar mod effi\u010bjenti possibbli, i\u017cda madankollu dawn jistg\u0127u jo\u0127olqu dewmien.", "Il-\u0127idma ta' t\u0127ejjija u kontin\u0121enza tal-UE g\u0127al ebda ftehim", "Minn Di\u010bembru 2017, il-Kummissjoni Ewropea kienet qed tipprepara g\u0127al xenarju ta' ebda ftehim.", "Hija ppubblikat 90 avvi\u017c ta' t\u0127ejjija, tliet Komunikazzjonijiet tal-Kummissjoni, u g\u0127amlet 19-il proposta le\u0121islattiva (ara aktar 'l isfel).", "Il-Kummissjoni g\u0127amlet diskussjonijiet tekni\u010bi estensivi mal-Istati Membri tal-EU27 kemm dwar kwistjonijiet \u0121enerali ta' t\u0127ejjija u kontin\u0121enza u dwar kwistjonijiet spe\u010bifi\u010bi dwar it-t\u0127ejjija settorjali, legali u amministrattiva.", "Il-Kummissjoni issa lestiet id-dawra tag\u0127ha tal-ibliet kapitali tas-27 Stat Membru tal-UE.", "L-g\u0127an ta' dawn i\u017c-\u017cjarat kien li ssir kwalunkwe kjarifika ne\u010bessarja dwar l-azzjoni ta' t\u0127ejjija u kontin\u0121enza tal-Kummissjoni u biex ji\u0121u diskussi t-t\u0127ejjijiet u l-pjanijiet ta' kontin\u0121enza nazzjonali.", "Dawn i\u017c-\u017cjarat urew grad g\u0127oli ta' t\u0127ejjija mill-Istati Membri g\u0127ax-xenarji kollha.", "L-Istati Membri wkoll kienu involuti fi t\u0127ejjijiet nazzjonali intensivi.", "\u0126arsa \u0121enerali lejn id-drittijiet ta' residenza fl-Istati Membri EU27 hija disponibbli hawn, kif ukoll \u0127oloq diretti g\u0127al siti web nazzjonali dwar it-t\u0127ejjija.", "Mi\u017curi le\u0121i\u017clattivi ta' kontin\u0121enza u ta' t\u0127ejjija", "Sa issa, il-Kummissjoni ppre\u017centat 19-il proposta le\u0121islattiva.", "Minnhom, 17-il proposta \u0121ew adottati jew maqbula mill-Parlament Ewropew u l-Kunsill.", "L-adozzjoni formali ta' dawn il-fajls kollha mill-Parlament Ewropew u mill-Kunsill g\u0127addejja b\u0127alissa.", "\u017bew\u0121 proposti huma mistennija li eventwalment ji\u0121u ffinalizzati mi\u017c-\u017cew\u0121 kole\u0121i\u017claturi.", "Kif indikat fil-Komunikazzjonijiet tal-Kummissjoni dwar it-T\u0127ejjija g\u0127all-Brexit, il-mi\u017curi ta' kontin\u0121enza tal-UE mhumiex se \u2014 u ma jistg\u0127ux \u2014 itaffu l-impatt \u0121enerali ta' xenarju ta' ebda ftehim, u bl-ebda mod ma jikkumpensaw g\u0127an-nuqqas ta' t\u0127ejjija jew jirreplikaw il-benefi\u010b\u010bji s\u0127a\u0127 tas-s\u0127ubija fl-UE jew it-termini favorevoli ta' ebda perjodu ta' tran\u017cizzjoni, kif previst fil-Ftehim dwar il-\u0126ru\u0121.", "Dawn il-proposti huma ta' natura temporanja, limitati fl-ambitu u se ji\u0121u adottati unilateralment mill-UE.", "Dawn mhumiex \u201cmini ftehimiet\u201d u ma \u0121ewx negozjati mar-Renju Unit.", "L-UE \u017cammet \u2014 u se tkompli \u017c\u017comm \u2014 po\u017cizzjoni kompletament unita tul it-t\u0127ejjijiet tag\u0127ha, u tul kwalunkwe perjodu possibbli ming\u0127ajr ebda ftehim.", "Il-mi\u017curi ta' kontin\u0121enza g\u0127al ebda ftehim jinkludu:", "-Il-programm PEACE: it-tkomplija tal-programm PEACE fil-g\u017cira tal-Irlanda sa tmiem l-2020.", "Rigward il-perjodu ta' wara l-2020, il-Kummissjoni di\u0121\u00e0 pproponiet b\u0127ala parti mill-proposti tag\u0127ha g\u0127all-Qafas Finanzjarju Pluriennali li jmiss biex tkompli u ssa\u0127\u0127a\u0127 l-appo\u0121\u0121 transfruntier g\u0127all-pa\u010bi u r-rikon\u010biljazzjoni fil-kontej tal-fruntiera tal-Irlanda u l-Irlanda ta' Fuq.", "- Il-Ba\u0121it tal-UE (fil-pro\u010bess tal-adozzjoni finali): f'xenarju ming\u0127ajr ebda ftehim, l-UE se tkun f'po\u017cizzjoni li tonora l-impenji tag\u0127ha u li tkompli tag\u0127mel il-\u0127lasijiet fl-2019 lill-benefi\u010bjarji fir-Renju Unit g\u0127al kuntratti ffirmati u de\u010bi\u017cjonijiet li jkunu saru qabel it-30 ta' Marzu 2019, bil-kundizzjoni li r-Renju Unit jonora l-obbligi tieg\u0127u skont il-ba\u0121it tal-2019 u li ja\u010b\u010betta l-verifiki u l-kontrolli tal-awditu ne\u010bessarji.", "-Drittijiet u kumpens tas-sajd: dawn il-mi\u017curi jipprevedu kumpens g\u0127as-sajjieda u l-operaturi mill-Istati Membri tal-UE ta\u0127t il-Fond Ewropew g\u0127all-Affarijiet Marittimi u s-Sajd g\u0127all-waqfien temporanju mill-attivitajiet tas-sajd.", "Ji\u017cguraw ukoll li l-UE tkun f'po\u017cizzjoni li tag\u0127ti lill-bastimenti mir-Renju Unit a\u010b\u010bess g\u0127all-ilmijiet tal-UE sa tmiem l-2019, bil-kundizzjoni li l-bastimenti tal-UE wkoll jing\u0127ataw a\u010b\u010bess re\u010biproku g\u0127all-ilmijiet tar-Renju Unit.", "-Is-servizzi finanzjarji: mi\u017curi temporanji u limitati biex ji\u0121i \u017cgurat li ma jkunx hemm tfixkil immedjat fl-ikklerjar \u010bentrali tad-derivattivi u fis-servizzi ta' depo\u017citarji \u010bentrali g\u0127all-operaturi tal-UE li b\u0127alissa qed ju\u017caw operaturi tar-Renju Unit, u biex ti\u0121i fa\u010bilitata n-novazzjoni, g\u0127al perjodu fiss ta' 12-il xahar, ta' \u010berti kuntratti ta' derivattivi barra l-bor\u017ca, meta kuntratt ikun trasferit minn kontroparti tar-Renju Unit g\u0127al wa\u0127da tal-EU27.", "-Konnettivit\u00e0 u sikurezza bl-ajru: dawn i\u017c-\u017cew\u0121 mi\u017curi se ji\u017cguraw konnettivit\u00e0 ba\u017cika bl-ajru sabiex jevitaw l-interruzzjoni kompleta tat-traffiku tal-ajru bejn l-UE u r-Renju Unit fil-ka\u017c ta' ebda ftehim.", "-Konnettivit\u00e0 bit-toroq: tippermetti l-kontinwazzjoni tal-konnettivit\u00e0 ba\u017cika sigura bit-toroq bejn l-UE u r-Renju Unit g\u0127al perjodu limitat ta' \u017cmien, dment li r-Renju Unit jag\u0127ti trattament re\u010biproku lill-kumpaniji u l-operaturi tal-UE.", "-Konnettivit\u00e0 ferrovjarja: ti\u017cgura l-validit\u00e0 tal-awtorizzazzjonijiet ta' sikurezza g\u0127al \u010berti partijiet tal-infrastruttura ferrovjarja g\u0127al perjodu strettament limitat ta' tliet xhur sabiex ikunu jistg\u0127u ji\u0121u stabbiliti soluzzjonijiet fit-tul konformi mal-li\u0121i tal-UE.", "B'mod partikolari, din hi b'rabta mal-mina ta\u0127t il-Kanal Ingli\u017c u se tkun bil-patt li r-Renju Unit i\u017comm standards ta' sikurezza identi\u010bi g\u0127ar-rekwi\u017citi tal-UE.", "-Spezzjonijiet tal-bastimenti: dawn g\u0127andhom l-g\u0127an li ji\u017cguraw i\u010b-\u010bertezza tad-dritt u ji\u017cguraw il-kontinwit\u00e0 tal-operat fit-tba\u0127\u0127ir.", "-Ir-riallinjament tal-Kuritur tan-Netwerk Ewlieni bejn il-Ba\u0127ar tat-Tramuntana u l-Mediterran: Dan i\u017cid konnessjonijiet marittimi \u0121odda bejn l-Irlanda, Franza, il-Bel\u0121ju u n-Netherlands g\u0127an-netwerk ewlieni, u jintrodu\u010bi prijorit\u00e0 ta' finanzjament \u0121dida g\u0127all-Fa\u010bilit\u00e0 Nikkollegaw l-Ewropa (FNE), billi jadatta l-infrastruttura tat-trasport g\u0127all-finijiet tas-sigurt\u00e0 u g\u0127all-verifika fil-fruntieri esterni.", "-Il-politika dwar il-klima: din il-mi\u017cura ti\u017cgura li xenarju ta' ebda ftehim ma jaffettwax il-funzjonament bla xkiel u l-integrit\u00e0 ambjentali tal-iskema g\u0127all-iskambju ta' kwoti tal-emissjonijiet.", "-Il-Programm Erasmus+: l-istudenti u t-trainees imsefrin li jkunu qed jie\u0127du sehem fl-Erasmus+ fil-waqt tal-\u0127ru\u0121 tar-Renju Unit ikunu jistg\u0127u jlestu l-istudji tag\u0127hom u jkomplu jir\u010bievu l-finanzjament jew l-g\u0127otjiet rilevanti.", "-Intitolamenti g\u0127as-sigurt\u00e0 so\u010bjali: l-intitolamenti (b\u0127all-perjodi ta' assigurazzjoni, impjieg (indipendenti) jew residenza fir-Renju Unit qabel il-\u0127ru\u0121) ta' dawk in-nies li e\u017cer\u010bitaw id-dritt tag\u0127hom g\u0127all-moviment liberu qabel il-\u0127ru\u0121 tal-UE ji\u0121u salvagwardjati.", "- Ir-re\u010bipro\u010bit\u00e0 tal-vi\u017ca (fil-pro\u010bess tal-adozzjoni finali): ivvja\u0121\u0121ar ming\u0127ajr vi\u017ca fl-UE g\u0127a\u010b-\u010bittadini tar-Renju Unit jekk ir-Renju Unit ukoll jag\u0127ti vvja\u0121\u0121ar re\u010biproku u nondiskriminatorju ming\u0127ajr vi\u017ci g\u0127a\u010b-\u010bittadini kollha tal-UE.", "G\u0127ajnuna mill-Istat", "Fir-rigward tal-\u0127tie\u0121a g\u0127al ri\u017corsi finanzjarji u/jew assistenza teknika, ir-regoli e\u017cistenti tal-UE dwar l-g\u0127ajnuna mill-Istat jag\u0127mluha possibbli li ji\u0121u indirizzati l-problemi li jiltaqg\u0127u mag\u0127hom in-negozji fil-ka\u017c ta' Brexit li fih \u201cma jintla\u0127aq l-ebda ftehim\u201d.", "B\u0127ala e\u017cempju, ir-regoli dwar l-g\u0127ajnuna mill-Istat jippermettu g\u0127ajnuna ta' konsulenza g\u0127all-intrapri\u017ci \u017cg\u0127ar u ta' daqs medju (SMEs) jew g\u0127ajnuna g\u0127al ta\u0127ri\u0121 li tista' tintu\u017ca biex l-SMEs ji\u0121u meg\u0127juna fit-t\u0127ejjija (inklu\u017ci formalitajiet doganali futuri possibbli).", "Il-Linji Gwida ta' Salvata\u0121\u0121 u Ristrutturar jinkludu dispo\u017cizzjonijiet dwar skemi ta' appo\u0121\u0121 temporanji g\u0127ar-ristrutturar tal-SMEs, li jistg\u0127u jkunu utli biex ji\u0121u indirizzati l-problemi tag\u0127hom ta' likwidit\u00e0 kkaw\u017cati mill-Brexit.", "L-a\u010b\u010bess g\u0127all-finanzjament huwa possibbli f'formati differenti, pere\u017cempju permezz ta' skemi ta' self iffinanzjati mill-Istat li huma konformi mar-rata ta' referenza jew garanziji mill-Istat skont l-avvi\u017c ta' garanzija (punt ta' kuntatt disponibbli hawn).", "Finanzjament u appo\u0121\u0121 ta\u0127t il-ba\u0121it tal-UE", "L-g\u0127ajnuna teknika u finanzjarja mill-Unjoni tista' ssir disponibbli wkoll f'\u010berti oqsma, b\u0127at-ta\u0127ri\u0121 ta' uffi\u010bjali tad-dwana skont il-programm Dwana 2020.", "Programmi o\u0127ra jistg\u0127u jg\u0127inu pro\u0121etti ta' ta\u0127ri\u0121 simili fil-qasam ta' kontrolli sanitarji u fitosanitarji.", "Rigward l-agrikoltura, id-dritt tal-Unjoni jipprovdi g\u0127add ta' strumenti biex ji\u0121u indirizzati l-iktar effetti immedjati tal-\u0127ru\u0121 tar-Renju Unit, b'mod partikolari f'xenarju fejn ma jintla\u0127aq l-ebda ftehim.", "Avvi\u017ci ta' t\u0127ejjija", "Il-Kummissjoni Ewropea ppubblikat 90 avvi\u017c ta' t\u0127ejjija spe\u010bifi\u010bi g\u0127as-setturi.", "Dawn jag\u0127tu gwida ddettaljata g\u0127ad-diversi setturi affettwati mill-Brexit.", "Dawn huma disponibbli online.", "G\u0127al iktar informazzjoni: x'g\u0127andi nag\u0127mel f'xenarju ta' ebda ftehim?", "Biex ikunu jafu aktar dwar kif i\u0127ejju g\u0127al xenarju ming\u0127ajr ebda ftehim, g\u0127al kwalunkwe mistoqsija \u010b-\u010bittadini tal-UE jistg\u0127u jikkuntattjaw lil Europe Direct.", "\u010aempel bla \u0127las fuq 00 800 6 7 8 9 10 11 minn kwalunkwe post fl-UE, fi kwalunkwe lingwa uffi\u010bjali tal-UE.", "Illum il-Kummissjoni ppubblikat sensiela ta' skedi informattivi fa\u010bli biex jinftiehmu bil-lingwi kollha tal-UE.", "Ara hawn ta\u0127t g\u0127al aktar \u0127oloq utli:", "\u010aittadini tal-UE", "- Is-sit web tal-Kummissjoni Ewropea dwar it-t\u0127ejjija", "- \u0126arsa \u0121enerali tad-drittijiet ta' residenza f'kull Stat Membru tal-EU27", "- Siti web nazzjonali ta' ebda ftehim tal-Istati Membri", "- Avvi\u017c dwar l-ivvja\u0121\u0121ar", "- Skedi informattivi dwar l-ivvja\u0121\u0121ar, id-drittijiet ta\u010b-\u010bittadini, l-istudju, u d-drittijiet tal-konsumatur", "- M&T dwar l-Erasmus", "- M&T dwar xenarju ta' ebda ftehim", "- Informazzjoni g\u0127al \u010bittadini tal-UE li jg\u0127ixu fir-Renju Unit", "Negozji tal-UE", "-Firxa ta' materjal dwar id-dwana u t-tassazzjoni indiretta (inklu\u017ca lista ta' kontroll sempli\u010bi b'\u0127ames passi) g\u0127an-negozji", "- Informazzjoni relatata mal-Agrikoltura", "Seba' affarijiet li n-negozji fl-EU27 je\u0127tie\u0121 li jkunu jafu bihom biex jippreparaw g\u0127all-Brexit"]}
{"url": "https://ec.europa.eu/commission/presscorner/detail/mt/IP_21_50", "title": "COVID-19: Il-Kummissjoni tappo\u0121\u0121a s-servizzi tad-demm biex ji\u017cdied il-\u0121bir tal-pla\u017cma mill-konvalexxenti tal-COVID-19", "category": "press_eu", "subcategory": "POLICY_AREA=HEALTHPOL,COVID-19", "date": "Sun, 10 Jan 2021 23:00:00 GMT", "text": ["Il-Kummissjoni g\u0127a\u017clet 24 pro\u0121ett li se jsawru programmi \u0121odda, jew jespandu dawk e\u017cistenti, g\u0127all-\u0121bir tal-pla\u017cma minn donaturi li rkupraw mill-COVID-19.", "Id-donazzjonijiet tal-pla\u017cma se jintu\u017caw g\u0127all-kura ta' pazjenti bil-marda.", "Dawn l-g\u0127otjiet huma r-ri\u017cultat ta' stedina mibg\u0127uta f'Lulju li g\u0127adda lis-servizzi kollha tad-demm pubbli\u010bi u ming\u0127ajr skop ta' qlig\u0127 madwar l-UE, u fir-Renju Unit, biex japplikaw g\u0127al finanzjament g\u0127ax-xiri ta' tag\u0127mir g\u0127all-\u0121bir tal-pla\u017cma.", "Din l-azzjoni hija ffinanzjata permezz tal-Istrument g\u0127all-Appo\u0121\u0121 ta' Emer\u0121enza, b'total ta' EUR 36 miljun.", "Il-pro\u0121etti, li se jsiru f'14-il Stat Membru* u r-Renju Unit, huma nazzjonali jew re\u0121jonali u, fil-bi\u010b\u010ba l-kbira tal-ka\u017cijiet, se jinvolvu t-tqassim ta' fondi lil g\u0127add kbir ta' \u010bentri lokali tal-\u0121bir tad-demm jew tal-pla\u017cma (b'kollox aktar minn 150).", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari, qalet: \u201cF'dak li g\u0127andu x'jaqsam mar-ri\u010berka dwar it-terapiji g\u0127all-COVID-19, g\u0127andhom ji\u0121u esplorati l-g\u0127a\u017cliet kollha biex ji\u0121i \u017cgurat li trattamenti sikuri u effettivi jkunu jistg\u0127u jsiru disponibbli malajr kemm jista' jkun.", "Bis-sa\u0127\u0127a tal-\u0127afna applikanti li wie\u0121bu g\u0127as-sej\u0127a tal-Kummissjoni, il-\u0121bir tal-pla\u017cma issa jista' ji\u017cdied permezz tal-pro\u0121etti mag\u0127\u017cula, li se jg\u0127inu fl-u\u017cu tal-pla\u017cma ta' konvalexxenza b\u0127ala kura promettenti possibbli.\u201d", "Qed nag\u0127mlu dak kollu possibbli biex nipprovdu li\u010b-\u010bittadini b'terapiji sikuri u effettivi kontra l-COVID-19.\u201d", "L-g\u0127otjiet se jappo\u0121\u0121aw ix-xiri ta' g\u0127add ta' magni u tag\u0127mir asso\u010bjat tal-pla\u017cmafere\u017ci, inklu\u017ci l-kittijiet ta' \u0121bir tad-demm, l-apparat tal-\u0127\u017cin, l-ittestjar fil-laboratorji u l-karatterizzazzjoni tal-pla\u017cma, kif ukoll il-bidliet fl-organizzazzjoni fi \u0127dan i\u010b-\u010bentri tad-demm.", "Waslu applikazzjonijiet minn 14-il Stat Membru, u r-Renju Unit, u xi pro\u0121etti \u0121ew a\u010b\u010bettati g\u0127all-finanzjament f'dawk il-pajji\u017ci kollha.", "It-trattament jinvolvi t-trasfu\u017cjoni tal-pla\u017cma tal-konvalaxxenti fil-pazjenti morda, biex issa\u0127\u0127a\u0127 l-immunit\u00e0 tag\u0127hom u l-kapa\u010bit\u00e0 li jissieltu l-marda.", "Il-pla\u017cma tista' ti\u0121i pprovduta wkoll lill-industrija g\u0127all-purifikazzjoni tal-antikorpi biex isir prodott medi\u010binali g\u0127all-COVID-19 (immunoglobina).", "L-effika\u010bja ta' dawn i\u017c-\u017cew\u0121 appro\u010b\u010bi qed ti\u0121i investigata madwar id-dinja, inklu\u017c fi pro\u0121etti ta' ri\u010berka tal-UE ffinanzjati minn Orizzont 2020, li e\u017cempji tag\u0127hom jistg\u0127u jidhru hawnhekk u hawnhekk.", "Dawn i\u017c-\u017cew\u0121 trattamenti jiddependu mill-\u0121bir ta' kwantitajiet kbar ta' pla\u017cma ta' konvalexxenti mog\u0127tija b'donazzjoni minn pazjenti rikoverati.", "Ir-ri\u017cultati preliminari huma promettenti, b'evidenza ta' in\u010bidenza baxxa \u0127afna ta' reazzjonijiet avversi u b'sinjali ta' effika\u010bja.", "Mistennija aktar ri\u017cultati minn provi klini\u010bi s\u0127a\u0127.", "Ir-ri\u017cultati sal-lum jissu\u0121\u0121erixxu li t-trasfu\u017cjoni bikrija ta' donazzjonijiet b'kon\u010bentrazzjonijiet g\u0127oljin ta' antikorpi hija l-aktar effettiva fit-tnaqqis tal-mortalit\u00e0 tal-pazjenti.", "Dan jimplika li g\u0127andu jin\u0121abar l-og\u0127la numru possibbli ta' donazzjonijiet biex ji\u0121i \u017cgurat li dawk li fihom \u0127afna antikorpi jkunu jistg\u0127u ji\u0121u pprovduti lill-pazjenti.", "Donazzjonijiet mhux tajbin g\u0127at-trasfu\u017cjoni b\u0127ala pla\u017cma g\u0127all-konvalexxenza jistg\u0127u jintu\u017caw g\u0127al indikazzjonijiet o\u0127ra ta' trasfu\u017cjoni u g\u0127all-manifattura ta' prodotti medi\u010binali essenzjali o\u0127ra.", "B\u0127alissa, is-servizzi pubbli\u010bi tad-demm u r-Red Cross fil-bi\u010b\u010ba l-kbira ji\u0121bru donazzjonijiet tad-demm s\u0127i\u0127 li minnhom imbag\u0127ad ti\u0121i sseparata l-pla\u017cma.", "Dan huwa metodu ta' \u0121bir \u0127afna inqas effi\u010bjenti meta mqabbel mal-pla\u017cmafere\u017ci \u2013 pro\u010bess li bih il-pla\u017cma tittie\u0127ed mid-donatur u l-komponenti l-o\u0127ra tad-demm jing\u0127ataw lura lid-donatur.", "Id-donaturi tal-pla\u017cmafere\u017ci jistg\u0127u jag\u0127tu volumi akbar ta' pla\u017cma f'darba u jistg\u0127u jag\u0127tu donazzjoni darba kull \u0121imag\u0127tejn, meta mqabbla ma' darba kull tlieta jew erba' xhur g\u0127ad-donaturi tad-demm s\u0127i\u0127.", "Informazzjoni ta' sfond", "Permezz tal-Istrument g\u0127all-Appo\u0121\u0121 ta' Emer\u0121enza (ESI), li \u0121ie adottat mill-Kunsill f'April 2020, il-ba\u0121it tal-UE jintervjeni biex ji\u0121i pprovdut appo\u0121\u0121 ta' emer\u0121enza li jippermetti lill-Unjoni kollha tindirizza l-konsegwenzi umani u ekonomi\u010bi ta' kri\u017ci b\u0127all-pandemija li g\u0127addejja b\u0127alissa.", "L-ESI jg\u0127ammar lill-UE b'sett varjat ta' strumenti biex issostni lill-Istati Membri fl-isforzi tag\u0127hom huma u jindirizzaw il-pandemija tal-COVID-19, filwaqt li twie\u0121eb g\u0127all-\u0127ti\u0121ijiet li jistg\u0127u ji\u0121u indirizzati bl-a\u0127jar mod b'mod strate\u0121iku u kkoordinat fil-livell Ewropew.", "G\u0127al aktar informazzjoni:", "Mistoqsijiet u Twe\u0121ibiet dwar l-Istrument g\u0127all-Appo\u0121\u0121 ta' Emer\u0121enza", "Ir-Rispons tal-Kummissjoni Ewropea g\u0127all-Coronavirus", "*Il-Bel\u0121ju, il-Bulgarija, il-Kroazja, id-Danimarka, il-Finlandja, Franza, il-\u0120ermanja, l-Irlanda, l-Italja, il-Polonja, il-Portugall, ir-Rumanija, Spanja u s-Slovenja"]}
{"url": "https://ec.europa.eu/commission/presscorner/detail/mt/QANDA_21_48", "title": "Mistoqsijiet u Twe\u0121ibiet dwar in-negozjati rigward il-va\u010b\u010bini*", "category": "press_eu", "subcategory": "POLICY_AREA=VACC,HEALTHPOL,COVID-19", "date": "Thu, 07 Jan 2021 23:00:00 GMT", "text": ["Il-Kummissjoni Ewropea ilha xhur s\u0127a\u0127 tibni portafoll ta' diversi va\u010b\u010bini, ibba\u017cati fuq teknolo\u0121iji differenti, bi prezzijiet \u0121usti.", "Portafoll komuni u diversifikat ta' va\u010b\u010bini jimmassimizza l-probabbiltajiet tag\u0127na li niksbuhom fuq l-iskala me\u0127tie\u0121a u malajr kemm jista' jkun.", "L-g\u0127a\u017cla ta' diversi fornituri \u017c\u017cid il-probabbiltajiet li jkun hemm a\u010b\u010bess aktar rapidu g\u0127al va\u010b\u010bin wie\u0127ed jew aktar li jirnexxu.", "Barra minn hekk, meta n-negozjati jsiru b'mod kon\u0121unt, il-kapa\u010bit\u00e0 tal-akkwist tkun akbar u l-kundizzjonijiet b\u0127all-prezzijiet u l-\u0127inijiet tal-konsenja jistg\u0127u jkunu aktar vanta\u0121\u0121u\u017ci.", "S'issa, il-portafoll ta' va\u010b\u010bini tal-UE jammonta g\u0127al 2.3 biljun do\u017ca, li huma aktar milli bi\u017c\u017cejjed biex ti\u0121i protetta l-popolazzjoni kollha tal-UE.", "L-Istati Membri kollha qablu ma' dan l-appro\u010b\u010b?", "L-Istati Membri kollha approvaw dan l-appro\u010b\u010b, li huwa l-qofol tal-Istrate\u0121ija tal-UE g\u0127all-Va\u010b\u010bini.", "Fil-Kunsill Ewropew f'\u0120unju 2020, l-Istati Membri tal-Unjoni Ewropea taw mandat lill-Kummissjoni biex torganizza l-akkwist kon\u0121unt tal-va\u010b\u010bini.", "B'ri\u017cultat ta' dan, il-Kummissjoni Ewropea tat bidu g\u0127al ta\u0127ditiet mal-manifatturi tal-va\u010b\u010bini l-aktar promettenti.", "In-negozjati minn min jitwettqu?", "In-negozjati mal-fornituri tal-va\u010b\u010bini jitwettqu mill-Kummissjoni, flimkien ma' Tim Kon\u0121unt ta' Negozjar.", "Il-membri tat-Tim Kon\u0121unt ta' Negozjar, li jirrappre\u017centaw seba' Stati Membri, jin\u0127atru minn Kumitat ta' Tmexxija.", "Il-Kumitat ta' Tmexxija jiddiskuti u janalizza l-aspetti kollha tal-kuntratti tal-Ftehim ta' Xiri bil-Quddiem (APA) qabel l-iffirmar.", "L-Istati Membri kollha tal-UE huma rappre\u017centati f'dan il-Kumitat, li jiltaqa' kull \u0121img\u0127a.", "Kif ji\u0121u nnegozjati l-Ftehimiet ta' Xiri bil-Quddiem?", "It-Tim tan-Negozjati l-ewwel jorganizza ta\u0127ditiet esploratorji mal-kumpanija biex isir jaf jekk hemmx ba\u017ci komuni bi\u017c\u017cejjed biex jing\u0127ata bidu g\u0127al negozjati kuntrattwali dettaljati.", "Jekk iva, tintbag\u0127at sej\u0127a g\u0127all-offerti lill-kumpanija, li mbag\u0127ad trid tipproponi offerta.", "Meta \u017c-\u017cew\u0121 na\u0127at jiffinalizzaw ix-xog\u0127ol kuntrattwali, ji\u0121i konklu\u017c APA.", "Dan ji\u0121i diskuss u maqbul mal-Kumitat ta' Tmexxija.", "Il-konklu\u017cjoni ta' APA te\u0127tie\u0121 l-approvazzjoni tal-Kummissjoni.", "Jekk l-APA jipprevedi obbligu li l-Istati Membri jixtru do\u017ci tal-va\u010b\u010bin, l-Istati Membri jkollhom \u0127amest ijiem ta' xog\u0127ol biex jinnotifikaw li ma jixtiqux jipparte\u010bipaw.", "Il-kuntratt ji\u0121i ffirmat biss jekk mill-inqas erba' Stati Membri jkunu lesti li jintrabtu bih.", "APA kif inhu differenti minn kuntratt g\u0127all-konsenji?", "Waqt il-pro\u010bess tan-negozjati, l-Istati Membri jg\u0127idu lill-Kummissjoni kemm-il do\u017ca ta' \u010bertu va\u010b\u010bin ikunu jixtiequ jordnaw.", "I\u017cda mbag\u0127ad, ladarba jintwera li l-va\u010b\u010bini jkunu sikuri u effettivi, huwa f'idejn l-Istati Membri li jixtruhom meta jsiru disponibbli.", "Il-Kummissjoni ma tiffirmax kuntratti g\u0127al konsenji lejn pajji\u017ci individwali.", "Il-Ftehimiet ta' Xiri bil-Quddiem jippermettu lill-Kummissjoni ti\u017cgura \u010bertu numru ta' do\u017ci.", "Wara, ikun f'idejn l-Istati Membri li jixtru dawn id-do\u017ci, li jattivaw opzjonijiet potenzjali inklu\u017ci fl-APA biex jordnaw do\u017ci addizzjonali, u li jikkonkludu kuntratti spe\u010bifi\u010bi mal-kumpaniji.", "S'issa x'kienu r-ri\u017cultati ta' dan l-appro\u010b\u010b kon\u0121unt?", "L-UE \u017cgurat 2.3 biljun do\u017ca, abba\u017ci ta' ftehimiet ma' sitt kumpaniji differenti:", "Barra minn hekk, il-Kummissjoni kkonkludiet ta\u0127ditiet ma' Novavax, g\u0127al sa 200 miljun do\u017ca, u ma' Valneva, g\u0127al sa 60 miljun do\u017ca.", "Il-va\u010b\u010bini prodotti minn tnejn minn dawn il-kumpaniji \u0121ew approvati u tqieg\u0127du fis-suq mill-Kummissjoni: BioNTech/Pfizer (21 ta' Di\u010bembru 2020) u Moderna (6 ta' Jannar 2021).", "Il-va\u010b\u010bini min japprovahom?", "\u017bviluppatur tal-va\u010b\u010bini li jixtieq iqieg\u0127ed va\u010b\u010bin fis-suq fl-UE irid jitlob awtorizzazzjoni g\u0127all-kummer\u010bjalizzazzjoni g\u0127al dak il-va\u010b\u010bin.", "It-talba titressaq lill-A\u0121enzija Ewropea g\u0127all-Medi\u010bini (EMA), li tivvaluta s-sikurezza, l-effika\u010bja u l-kwalit\u00e0 tal-va\u010b\u010bin.", "Jekk l-EMA tag\u0127ti rakkomandazzjoni po\u017cittiva, il-Kummissjoni tkun tista' tippro\u010bedi bl-awtorizzazzjoni tal-va\u010b\u010bin fis-suq tal-UE.", "X'kienu l-kriterji biex ji\u0121i de\u010bi\u017c liema va\u010b\u010bini g\u0127andhom ji\u0121u ordnati?", "Il-kapa\u010bit\u00e0 tal-produzzjoni u l-kapa\u010bit\u00e0 li l-va\u010b\u010bini jitwasslu f'waqthom huma l-kunsiderazzjonijiet ewlenin.", "Kriterji o\u0127ra jinkludu kwistjonijiet ta' responsabbilt\u00e0 fir-rigward tal-kuntratti u l-prezzijiet kollha.", "Biex ji\u0121i de\u010bi\u017c jekk Ftehim ta' Xiri bil-Quddiem g\u0127andux ji\u0121i konklu\u017c, \u0121ew ikkunsidrati l-kriterji mhux e\u017cawrjenti li \u0121ejjin:", "X'inhu l-prezz tal-va\u010b\u010bin?", "Il-va\u010b\u010bini jridu jkunu affordabbli.", "Dan huwa wkoll parti mir-ra\u0121unament biex l-akkwist isir flimkien, b\u0127ala tim: dan inaqqas l-ispejje\u017c g\u0127al kul\u0127add u jag\u0127tina po\u017cizzjoni ta' negozjar aktar b'sa\u0127\u0127itha.", "Fir-rigward tal-prezzijiet, il-kumpaniji kollha je\u0127tie\u0121u li tali informazzjoni kummer\u010bjali sensittiva tibqa' kunfidenzjali bejn il-firmatarji tal-kuntratt.", "Id-dettalji tal-kuntratti konklu\u017ci huma mag\u0127rufa mill-Kummissjoni u mis-27 Stati Membri kollha, li jie\u0127du d-de\u010bi\u017cjonijiet g\u0127all-va\u010b\u010bin tal-g\u0127a\u017cla tag\u0127hom u j\u0127allsu l-prezz tax-xiri.", "Anke wara l-konklu\u017cjoni ta' kuntratt mal-UE, il-manifatturi g\u0127ad se jkollhom interess li jikkummer\u010bjalizzaw il-va\u010b\u010bini tag\u0127hom fis-suq dinji bl-a\u0127jar mod possibbli.", "G\u0127alhekk, hemm interess le\u0121ittimu min-na\u0127a tal-kumpaniji, li g\u0127amlu investimenti kbar \u0127afna fir-ri\u010berka u fil-kapa\u010bit\u00e0 tal-produzzjoni, biex it-termini tal-kuntratti mal-UE ma jsirux pubbli\u010bi waqt din il-fa\u017ci ta' kompetizzjoni globali intensa.", "Min\u0127abba obbligu kuntrattwali, f'dan l-istadju l-Kummissjoni ma tistax tindika l-ipprezzar spe\u010bifiku g\u0127al kull do\u017ca.", "Il-Kummissjoni mmobilizzat fondi biex i\u017c\u017cid il-kapa\u010bit\u00e0 tal-produzzjoni tal-fornituri li ffirmat APAs mag\u0127hom.", "Ipprovdiet aktar minn EUR 2 biljun mill-Istrument g\u0127all-Appo\u0121\u0121 ta' Emer\u0121enza.", "L-Istati Membri qablu li jikkontribwixxu EUR 750 miljun o\u0127ra.", "Punt u prin\u010bipju importanti huwa li l-prezz tal-va\u010b\u010bin irid ikun l-istess g\u0127all-Istati Membri kollha tal-UE.", "Min jidde\u010biedi kemm-il va\u010b\u010bin jir\u010bievi Stat Membru?", "L-Istati Membri jindikaw jekk humiex interessati f'va\u010b\u010bin partikolari, u xi kwantit\u00e0 jkunu jridu jixtru, kmieni fil-fa\u017ci tan-negozjati ma' kumpanija.", "Ladarba ji\u0121i konklu\u017c il-kuntratt, il-va\u010b\u010bini ji\u0121u allokati skont gwida g\u0127at-tqassim, abba\u017ci tad-daqs tal-popolazzjoni.", "B'hekk l-Istati Membri jir\u010bievu l-va\u010b\u010bini skont l-istess kundizzjonijiet, fuq ba\u017ci pro rata u bl-istess prezz.", "Bejniethom, l-Istati Membri jistg\u0127u jag\u0127mlu a\u0121\u0121ustamenti tal-kwantitajiet ta' va\u010b\u010bini, skont il-\u0127ti\u0121ijiet tag\u0127hom.", "Pere\u017cempju, Stat Membru jista' jidde\u010biedi li ma jixtrix va\u010b\u010bini addizzjonali mill-opzjonijiet innegozjati, f'liema ka\u017c Stati Membri o\u0127ra jistg\u0127u jie\u0127du f'idejhom dawk l-opzjonijiet u jixtru aktar do\u017ci minn dak il-va\u010b\u010bin partikolari.", "Min jordnahom il-va\u010b\u010bini?", "L-Istati Membri jordnaw il-va\u010b\u010bini direttament ming\u0127and il-fornituri, filwaqt li, pere\u017cempju, jindikaw il-kronolo\u0121ija u l-post ta' konsenja tal-va\u010b\u010bini, u jispe\u010bifikaw l-aspetti lo\u0121isti\u010bi.", "Min jiddistribwixxi l-va\u010b\u010bini?", "Il-konsenja li\u010b-\u010bentri ta' distribuzzjoni nazzjonali ti\u0121i \u017cgurata mill-manifatturi.", "Id-distribuzzjoni ulterjuri fi\u010b-\u010bentri tal-va\u010b\u010binazzjoni ti\u0121i \u017cgurata mill-Istati Membri, li huma responsabbli wkoll g\u0127all-va\u010b\u010binazzjoni tal-popolazzjoni tag\u0127hom.", "Il-produtturi g\u0127andhom bi\u017c\u017cejjed kapa\u010bit\u00e0 biex jimmanifatturaw il-va\u010b\u010bini?", "Di\u0121\u00e0 hemm kapa\u010bit\u00e0 sostanzjali tal-produzzjoni tal-va\u010b\u010bin fl-UE.", "Il-Kummissjoni appo\u0121\u0121at i\u017c-\u017cieda fil-kapa\u010bit\u00e0 tal-produzzjoni, u g\u0127adha impenjata li tag\u0127mel dan.", "Forniet flus minn qabel biex tappo\u0121\u0121a l-kapa\u010bitajiet ta' produzzjoni tal-fornituri kollha tal-va\u010b\u010bini li ffirmat kuntratti mag\u0127hom, u dan ippermetta li ji\u0121u prodotti volumi akbar ta' va\u010b\u010bini.", "Il-Bank Ewropew tal-Investiment qed jipprovdi appo\u0121\u0121 finanzjarju addizzjonali, appo\u0121\u0121at mill-ba\u0121it tal-UE.", "Dan, pere\u017cempju, kien il-ka\u017c g\u0127al CureVac u BioNTech.", "Il-kapa\u010bit\u00e0 ta' provvista fi \u0127dan l-UE hija wkoll wie\u0127ed mill-kriterji ewlenin li tqiesu waqt in-negozjati mal-kumpaniji.", "X'kienet l-iskeda ta' \u017cmien tan-negozjati mal-fornituri tal-va\u010b\u010bini?", "\u0120unju 2020", "11", "Il-Bank Ewropew tal-Investiment (BEI) u BioNTech jikkonkludu ftehim ta' finanzjament ta' dejn ta' EUR 100 miljun biex ji\u0121i appo\u0121\u0121at il-programm tal-va\u010b\u010bin tal-kumpanija u biex ti\u017cdied il-kapa\u010bit\u00e0 tal-produzzjoni tag\u0127ha.", "17", "L-adozzjoni tal-Istrate\u0121ija tal-UE g\u0127all-Va\u010b\u010bini", "Jibdew in-negozjati mas-sitt kumpaniji kollha", "Lulju", "31", "Konklu\u017cjoni tat-ta\u0127ditiet esploratorji ma' Sanofi-GSK", "Awwissu", "13", "Konklu\u017cjoni tat-ta\u0127ditiet esploratorji ma' Johnson & Johnson", "14", "Il-Kummissjoni tapprova APA (Ftehim ta' Xiri bil-Quddiem) ma' AstraZeneca (g\u0127ax-xiri ta' 300 miljun do\u017ca tal-va\u010b\u010bin, b'opzjoni ta' xiri ta' 100 miljun do\u017ca o\u0127ra)", "20", "Konklu\u017cjoni tat-ta\u0127ditiet esploratorji ma' CureVac", "24", "Konklu\u017cjoni tat-ta\u0127ditiet esploratorji ma' Moderna", "27", "D\u0127ul fis-se\u0127\u0127 tal-APA ma' AstraZeneca", "Settembru", "9", "Konklu\u017cjoni tat-ta\u0127ditiet esploratorji ma' BioNTech Pfizer", "18", "D\u0127ul fis-se\u0127\u0127 tal-APA ma' Sanofi-GSK (opzjoni ta' xiri ta' sa 300 miljun do\u017ca tal-va\u010b\u010bin ta' Sanofi-GSK)", "Ottubru", "8", "Il-Kummissjoni tapprova l-APA ma' Johnson & Johnson (xiri ta' va\u010b\u010bini g\u0127al 200 miljun persuna, u opzjoni g\u0127al va\u010b\u010bini g\u0127al 200 miljun persuna o\u0127ra)", "21", "D\u0127ul fis-se\u0127\u0127 tal-APA ma' Johnson & Johnson", "Novembru", "11", "Il-Kummissjoni tapprova l-APA ma' BioNTech Pfizer (xiri ta' 200 miljun do\u017ca, kif ukoll opzjoni biex jintalbu sa 100 miljun do\u017ca o\u0127ra)", "19", "Il-Kummissjoni tapprova l-APA ma' CureVac (xiri ta' 225 miljun do\u017ca, flimkien ma' opzjoni g\u0127al 180 miljun do\u017ca o\u0127ra)", "20", "D\u0127ul fis-se\u0127\u0127 tal-APA ma' Johnson & Johnson", "25", "Il-Kummissjoni tapprova l-APA ma' Moderna (xiri ta' 80 miljun do\u017ca, kif ukoll opzjoni biex jintalbu sa 80 miljun do\u017ca o\u0127ra)", "30", "D\u0127ul fis-se\u0127\u0127 tal-APA ma' CureVac", "Di\u010bembru", "4", "D\u0127ul fis-se\u0127\u0127 tal-APA ma' Moderna", "15", "Il-Kummissjoni tadotta de\u010bi\u017cjoni biex te\u017cer\u010bita opzjoni ta' sa massimu ta' 100 miljun do\u017ca addizzjonali (BioNTech Pfizer) u 80 miljun do\u017ca addizzjonali (Moderna)", "17", "Konklu\u017cjoni tat-ta\u0127ditiet esploratorji ma' Novavax (100 miljun do\u017ca, kif ukoll opzjoni ta' 100 miljun do\u017ca addizzjonali)", "Jannar 2021", "8", "Proposta biex jinxtraw 200 miljun do\u017ca addizzjonali tal-va\u010b\u010bin ta' BioNTech Pfizer (bl-opzjoni li jinxtraw 100 miljun do\u017ca o\u0127ra)", "12", "Konklu\u017cjoni tat-ta\u0127ditiet esploratorji ma' Valneva (30 miljun do\u017ca, kif ukoll opzjoni ta' 30 miljun do\u017ca addizzjonali)", "Il-kuntratti mal-kumpaniji huma disponibbli pubblikament?", "Il-kuntratti huma protetti g\u0127al ra\u0121unijiet ta' kunfidenzjalit\u00e0, li hija \u0121\u0121ustifikata min\u0127abba n-natura kompetittiva \u0127afna ta' dan is-suq globali.", "Il-kumpaniji kollha je\u0127tie\u0121u li tali informazzjoni kummer\u010bjali sensittiva tibqa' kunfidenzjali bejn il-firmatarji tal-kuntratt.", "Dan sabiex ji\u0121u protetti n-negozjati sensittivi kif ukoll l-informazzjoni relatata man-negozju, b\u0127all-informazzjoni finanzjarja u l-pjanijiet ta' \u017cvilupp u ta' produzzjoni.", "L-i\u017cvelar ta' informazzjoni kummer\u010bjali sensittiva jaffettwa l-pro\u010bess tal-offerti b'mod negattiv u g\u0127andu konsegwenzi potenzjalment estensivi fuq il-kapa\u010bit\u00e0 tal-Kummissjoni li twettaq il-kompiti tag\u0127ha, kif stabbilit fl-istrumenti \u0121uridi\u010bi li jiffurmaw il-ba\u017ci tan-negozjati.", "Wara ftehim mal-kumpanija, il-Kummissjoni ppubblikat il-kuntratt tal-ftehim ta' xiri bil-quddiem ma' CureVac.", "G\u0127al aktar informazzjoni", "Va\u010b\u010bini sikuri kontra l-COVID-19 g\u0127all-Ewropej", "*A\u0121\u0121ornament tas-26 ta' Jannar 2021, fl-16:19."]}
{"url": "https://ec.europa.eu/commission/presscorner/detail/mt/IP_21_9", "title": "Il-Kummissjoni tipproponi li tixtri sa 300 miljun do\u017ca addizzjonali tal-va\u010b\u010bin BioNTech-Pfizer", "category": "press_eu", "subcategory": "POLICY_AREA=VACC,HEALTHPOL,COVID-19", "date": "Thu, 07 Jan 2021 23:00:00 GMT", "text": ["Illum il-Kummissjoni Ewropea pproponiet lill-Istati Membri tal-UE biex tixtri 200 miljun do\u017ca addizzjonali tal-va\u010b\u010bin kontra l-COVID-19 prodott minn BioNTech u Pfizer, bl-opzjoni li takkwista 100 miljun do\u017ca o\u0127ra.", "B'hekk, l-UE se tkun tista' tixtri sa 600 miljun do\u017ca ta' dan il-va\u010b\u010bin, li di\u0121\u00e0 qed jintu\u017ca fl-UE.", "Id-do\u017ci addizzjonali se jaslu mit-tieni trimestru tal-2021.", "L-UE akkwistat portafoll wiesa' ta' va\u010b\u010bini b'teknolo\u0121iji differenti.", "Hija kisbet sa 2.3 biljun do\u017ca tal-aktar kandidati prometteni g\u0127all-va\u010b\u010bin g\u0127all-Ewropa u l-vi\u010binat tag\u0127ha.", "Apparti l-va\u010b\u010bin ta' BioNTech-Pfizer, fis-6 ta' Jannar 2021 \u0121ie awtorizzat it-tieni va\u010b\u010bin, prodott minn Moderna.", "Hemm va\u010b\u010bini o\u0127ra li mistennija ji\u0121u approvati dalwaqt.", "Il-portafoll tal-va\u010b\u010bini se jippermetti lill-UE mhux biss li tkopri l-\u0127ti\u0121ijiet tal-popolazzjoni kollha tag\u0127ha, i\u017cda sa\u0127ansitra li tforni va\u010b\u010bini lil pajji\u017ci \u0121irien.", "G\u0127al aktar informazzjoni", "Va\u010b\u010bini sikuri kontra l-COVID-19 g\u0127all-Ewropej"]}
{"url": "https://ec.europa.eu/commission/presscorner/detail/mt/IP_21_3", "title": "Il-Kummissjoni Ewropea tawtorizza t-tieni va\u010b\u010bin sikur u effettiv kontra l-COVID-19", "category": "press_eu", "subcategory": "POLICY_AREA=VACC,HEALTHPOL,COVID-19", "date": "Tue, 05 Jan 2021 23:00:00 GMT", "text": ["Illum, il-Kummissjoni Ewropea tat awtorizzazzjoni tal-kummer\u010bjalizzazzjoni kondizzjonali (CMA) g\u0127all-va\u010b\u010bin kontra l-COVID-19 \u017cviluppat minn Moderna, it-tieni va\u010b\u010bin kontra l-COVID-19 awtorizzat fl-UE.", "Din l-awtorizzazzjoni ng\u0127atat wara rakkomandazzjoni xjentifika po\u017cittiva bba\u017cata fuq valutazzjoni bir-reqqa tas-sikurezza, tal-effettivit\u00e0 u tal-kwalit\u00e0 tal-va\u010b\u010bin imwettqa mill-A\u0121enzija Ewropea g\u0127all-Medi\u010bini (EMA) u hija approvata mill-Istati Membri.", "Il-President tal-Kummissjoni Ewropea, Ursula von der Leyen, stqarret: \u201cQed nipprovdu iktar va\u010b\u010bini kontra l-COVID-19 g\u0127all-Ewropej.", "Bil-va\u010b\u010bin \u017cviluppat minn Moderna, it-tieni wie\u0127ed li \u0121ie awtorizzat fl-UE, se jkollna 160 miljun do\u017ca o\u0127ra.", "U se jaslu iktar va\u010b\u010bini.", "L-Ewropa \u017cgurat sa \u017cew\u0121 biljun do\u017ca ta' va\u010b\u010bini potenzjali kontra l-COVID-19.", "Se jkollna iktar va\u010b\u010bini sikuri u effettivi milli hemm b\u017conn biex nipprote\u0121u lill-Ewropej kollha.\u201d", "Stella Kyriakides, il-Kummissarju g\u0127as-Sa\u0127\u0127a u s-Sikurezza Alimentari, qalet: \u201cNinsabu lkoll fl-istess dg\u0127ajsa u qed naqdfu flimkien.", "G\u0127alhekk innegozjajna l-iktar portafoll wiesa' g\u0127all-va\u010b\u010bin fid-dinja g\u0127all-Istati Membri kollha tag\u0127na.", "Illum qed nawtorizzaw it-tieni va\u010b\u010bin sikur u effettiv \u017cviluppat minn Moderna, li flimkien ma' dak ta' BioNTech-Pfizer, se ji\u017cgura li jaslu 460 miljun do\u017ca b'\u0127effa dejjem akbar fl-UE, u se jaslu iktar.", "L-Istati Membri g\u0127andhom ji\u017cguraw li r-ritmu tal-va\u010b\u010binazzjonijiet jimxi paripassu.", "L-isforzi tag\u0127na mhux se jieqfu sakemm il-va\u010b\u010bini jkunu disponibbli g\u0127al kul\u0127add fl-UE.\u201d", "Fit-30 ta' Novembru 2020, Moderna ressqet applikazzjoni g\u0127al awtorizzazzjoni tal-kummer\u010bjalizzazzjoni lill-EMA, li kienet di\u0121\u00e0 bdiet rie\u017cami kontinwu tad-data f'Novembru.", "Bis-sa\u0127\u0127a ta' dan ir-rie\u017cami kontinwu, l-EMA kienet qed tivvaluta l-kwalit\u00e0, is-sikurezza u l-effika\u010bja tal-va\u010b\u010bin skont id-data li kienet qed taslilha.", "Il-Kumitat g\u0127all-Prodotti Medi\u010binali g\u0127all-U\u017cu mill-Bniedem (CHMP) tal-EMA vvaluta bir-reqqa d-data u rrakkomanda b'konsensus li ting\u0127ata awtorizzazzjoni formali tal-kummer\u010bjalizzazzjoni kondizzjonali.", "Awtorizzazzjoni tal-kummer\u010bjalizzazzjoni kondizzjonali hija wa\u0127da mill-mekkani\u017cmi regolatorji tal-UE biex ji\u0121i ffa\u010bilitat l-a\u010b\u010bess bikri g\u0127al medi\u010bini li jissodisfaw \u0127tie\u0121a medika li ma tkunx qed ti\u0121i ssodisfata, inklu\u017c f'sitwazzjonijiet ta' emer\u0121enza b\u0127all-pandemija attwali.", "Abba\u017ci tal-opinjoni po\u017cittiva tal-EMA, il-Kummissjoni vverifikat l-elementi kollha li jappo\u0121\u0121aw l-awtorizzazzjoni tal-kummer\u010bjalizzazzjoni u kkonsultat lill-Istati Membri qabel ma tat l-awtorizzazzjoni tal-kummer\u010bjalizzazzjoni kondizzjonali.", "Il-va\u010b\u010bin \u017cviluppat minn Moderna huwa bba\u017cat fuq RNA messa\u0121\u0121ier (mRNA).", "L-mRNA jaqdi rwol fundamentali fil-bijolo\u0121ija, billi jittrasferixxi l-istruzzjonijiet mid-DNA g\u0127all-makkinarju li jipprodu\u010bi l-proteini ta\u010b-\u010belloli.", "F'va\u010b\u010bin ibba\u017cat fuq l-mRNA, dawn l-istruzzjonijiet jipprodu\u010bu frammenti tal-virus li ma jag\u0127mlux \u0127sara, li l-\u0121isem tal-bniedem ju\u017ca biex jibni rispons immunitarju g\u0127all-prevenzjoni jew g\u0127all-\u0121lieda kontra l-mard.", "Meta persuna ting\u0127ata l-va\u010b\u010bin, i\u010b-\u010belloli tag\u0127ha jaqraw l-istruzzjonijiet \u0121eneti\u010bi u jipprodu\u010bu proteina spika, ji\u0121ifieri proteina fuq is-superfi\u010be esterna tal-virus li l-virus ju\u017ca biex jid\u0127ol fi\u010b-\u010belloli tal-\u0121isem u jikkaw\u017ca l-mard.", "Imbag\u0127ad, is-sistema immunitarja tal-persuna tittratta din il-proteina b\u0127ala barranija u tipprodu\u010bi difi\u017ci naturali \u2013 antikorpi u \u010belloli T \u2013 kontriha.", "Il-passi li jmiss*", "Moderna, li l-Kummissjoni ffirmat kuntratt mag\u0127ha fil-25 ta' Novembru, se twassal l-ammont totali ta' 160 miljun do\u017ca bejn l-ewwel u r-raba' trimestri tal-2021.", "Dawn se ji\u017cdiedu mat-300 miljun do\u017ca tal-va\u010b\u010bin imqassma minn BioNTech/Pfizer, l-ewwel va\u010b\u010bin li \u0121ie awtorizzat fl-UE fil-21 ta' Di\u010bembru 2020.", "Sfond", "L-awtorizzazzjoni tal-kummer\u010bjalizzazzjoni kondizzjonali (CMA) hija awtorizzazzjoni ta' medi\u010bini abba\u017ci ta' data inqas kompluta minn dik me\u0127tie\u0121a g\u0127al awtorizzazzjoni normali tal-kummer\u010bjalizzazzjoni.", "CMA b\u0127al din tista' ti\u0121i kkunsidrata jekk il-benefi\u010b\u010bju tad-disponibbilt\u00e0 immedjata ta' medi\u010bina g\u0127all-pazjenti jeg\u0127leb b'mod \u010bar ir-riskju marbut mal-fatt li d-data kollha tkun g\u0127adha mhix disponibbli.", "Madankollu, ladarba tkun ing\u0127atat CMA, il-kumpaniji jkollhom \u010berti skadenzi biex jipprovdu data addizzjonali, inklu\u017c minn studji \u0121odda jew li jkunu g\u0127addejjin, biex jikkonfermaw li l-benefi\u010b\u010bji jibqg\u0127u jeg\u0127lbu r-riskji.", "Fit-30 ta' Novembru 2020, Moderna ressqet applikazzjoni g\u0127al CMA g\u0127all-va\u010b\u010bin tag\u0127ha lill-EMA.", "L-EMA di\u0121\u00e0 kienet qed tivvaluta d-data dwar is-sikurezza, l-effettivit\u00e0 u l-kwalit\u00e0 tal-va\u010b\u010bin kif ukoll ir-ri\u017cultati minn studji fil-laboratorju u minn provi klini\u010bi fil-kuntest ta' rie\u017cami kontinwu.", "Dan ir-rie\u017cami kontinwu u l-valutazzjoni tal-applikazzjoni g\u0127al CMA ppermettew lill-EMA tasal g\u0127al konklu\u017cjoni malajr dwar is-sikurezza, l-effettivit\u00e0 u l-kwalit\u00e0 tal-va\u010b\u010bin.", "L-EMA rrakkomandat li ting\u0127ata awtorizzazzjoni tal-kummer\u010bjalizzazzjoni kondizzjonali peress li l-benefi\u010b\u010bji tal-va\u010b\u010bin jeg\u0127lbu r-riskji tieg\u0127u.", "Il-Kummissjoni Ewropea vverifikat jekk l-elementi kollha me\u0127tie\u0121a \u2013 il-\u0121ustifikazzjonijiet xjentifi\u010bi, l-informazzjoni dwar il-prodott, il-materjal edukattiv g\u0127all-professjonisti tal-kura tas-sa\u0127\u0127a, it-tikkettar, l-obbligi g\u0127ad-detenturi tal-awtorizzazzjoni tal-kummer\u010bjalizzazzjoni, il-kundizzjonijiet g\u0127all-u\u017cu, e\u010b\u010b. \u2013 kinux \u010bari u tajbin.", "Il-Kummissjoni kkonsultat ukoll lill-Istati Membri, peress li huma responsabbli g\u0127all-kummer\u010bjalizzazzjoni tal-va\u010b\u010bini u g\u0127all-u\u017cu tal-prodott f'pajji\u017chom.", "Wara l-approvazzjoni tal-Istati Membri u abba\u017ci tal-anali\u017ci tag\u0127ha stess, il-Kummissjoni dde\u010bidiet li tag\u0127ti l-awtorizzazzjoni tal-kummer\u010bjalizzazzjoni kondizzjonali.", "G\u0127al iktar informazzjoni", "L-Istrate\u0121ija tal-UE g\u0127all-Va\u010b\u010bini", "Mistoqsijiet u Twe\u0121ibiet: L-Awtorizzazzjoni ta' Kummer\u010bjalizzazzjoni Kondizzjonali g\u0127all-va\u010b\u010bini kontra l-COVID-19", "Va\u010b\u010bini sikuri kontra l-COVID-19 g\u0127all-Ewropej", "Ir-Rispons tal-UE g\u0127all-Coronavirus", "Il-le\u0121i\u017clazzjoni tal-UE dwar il-prodotti medi\u010binali", "L-EMA u l-va\u010b\u010bini kontra l-COVID-19", "Skeda informattiva: Kif ja\u0127dem it-tilqim", "Skeda informattiva: Il-benefi\u010b\u010bji tat-tilqim g\u0127as-sa\u0127\u0127a", "Skeda informattiva: Il-pro\u010bess tal-awtorizzazzjoni", "Skeda informattiva: Is-sikurezza fit-tul", "Il-portafoll attwali tal-UE", "* A\u0121\u0121ornati fil-11 ta' Jannar 2021 f'12:05."]}
{"url": "https://ec.europa.eu/commission/presscorner/detail/mt/IP_20_2530", "title": "Il-Fond tal-Kunsill Ewropew g\u0127all-Innovazzjoni l-ewwel investimenti ta' ekwit\u00e0 ta' \u20ac178 miljun f'innovazzjonijiet rivoluzzjonarji", "category": "press_eu", "subcategory": "POLICY_AREA=RESINSC", "date": "Tue, 05 Jan 2021 23:00:00 GMT", "text": ["Illum, permezz tal-Fond tal-Kunsill Ewropew tal-Innovazzjoni (KEI), il-Kummissjoni Ewropea \u0127abbret l-ewwel lott ta' investiment ta' ekwit\u00e0 dirett.", "42 kumpaniji li g\u0127adhom jibdew, u negozji \u017cg\u0127ar u medji innovattivi ferm (SMEs), flimkien se jir\u010bievu finanzjament mill-ekwit\u00e0 ta' madwar \u20ac178 miljun biex ji\u017cviluppaw u jsa\u0127\u0127u innovazzjonijiet rivoluzzjonarji fil-qasam tas-sa\u0127\u0127a, tal-ekonomija \u010birkolari, tal-manifattura avvanzata u oqsma o\u0127ra.", "Fosthom, il-kumpanija Fran\u010bi\u017ca CorWave hija l-ewwel kumpanija tal-UE li l-Fond tal-EIC qed jinvesti fiha.", "Mariya Gabriel, il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, qalet: \u201cL-Ewropa g\u0127andha \u0127afna negozji li g\u0127adhom jibdew, innovattivi u mog\u0127nija bit-talent, i\u017cda spiss dawn il-kumpaniji jibqg\u0127u \u017cg\u0127ar jew jirrilokaw xi mkien ie\u0127or.", "Din il-forma \u0121dida ta' finanzjament \u2014 li ti\u0121bor flimkien l-g\u0127otjiet u l-ekwit\u00e0 \u2014 hija unika g\u0127all-Kunsill Ewropew tal-Innovazzjoni.", "Se timla l-lakuna ta' finanzjament g\u0127all-kumpaniji innovattivi \u0127afna, tillibera investimenti privati addizzjonali u tippermetti lil dawn il-kumpaniji jespandu fl-Ewropa.\u201d", "L-investimenti ta' ekwit\u00e0, li jvarjaw bejn \u20ac500,000 u \u20ac15-il miljun g\u0127al kull benefi\u010bjarju, jikkomplementaw il-finanzjament tal-g\u0127otjiet, li di\u0121\u00e0 \u0121ie pprovdut permezz tal-Pro\u0121ett Pilota tal-A\u010b\u010belleratur tal-EIC biex il-kumpaniji jkunu jistg\u0127u jespandu aktar malajr.", "Din hija l-ewwel darba li l-Kummissjoni g\u0127amlet investimenti diretti ta' ekwit\u00e0 jew kwa\u017ci ekwit\u00e0, ji\u0121ifieri investiment ta' ekwit\u00e0 m\u0127allat ma' g\u0127otja, f'kumpaniji li g\u0127adhom jibdew, bl-ishma tas-sjieda mistennija li jvarjaw minn 10 % sa 25 %.", "Skont l-A\u010b\u010belleratur tal-EIC, minn Di\u010bembru 2019 di\u0121\u00e0 kienu ntg\u0127a\u017clu 293 kumpanija g\u0127al finanzjament b'valur ta' aktar minn \u20ac563 biljun.", "Fosthom, 159 kumpanija ntg\u0127a\u017clu biex jir\u010bievu wkoll investiment ta' ekwit\u00e0 \u0121odda mill-Fond tal-EIC.", "It-42 kumpanija llum \u0127abbru li huma l-ewwel minn dan il-grupp li g\u0127addew mill-valutazzjoni u l-pro\u010bess ta' dili\u0121enza dovuta.", "Il-117 kumpanija l-o\u0127ra jinsabu fil-pro\u010bess biex jir\u010bievu l-investimenti, skont ir-ri\u017cultat tal-pro\u010bess relevanti.", "Il-kumpanija Fran\u010bi\u017ca innovattiva \u0127afna CorWave, kienet l-ewwel wa\u0127da li r\u010beviet investiment ta' ekwit\u00e0 dirett.", "Il-missjoni ta' CorWave hija li \u0121\u0121ib standard ta' kura \u0121did g\u0127al pazjenti b'insuffi\u010bjenza tal-qalb ta' theddida g\u0127all-\u0127ajja.", "L-investiment ta' \u20ac15-il miljun mill-Fond EIC kellu rwol kritiku g\u0127ax immobilizza investituri addizzjonali biex jing\u0127aqdu wara l-SME Fran\u010bi\u017ca, li mbag\u0127ad wassal g\u0127al investiment ta' \u20ac35 miljun f'CorWave waqt ir-raba' stadju tal-finanzjament tal-bidu tag\u0127ha.", "Dan l-investiment imdaqqas se jippermetti li CorWave jirnexxilha tintrodu\u010bi fis-suq u anki tespandi s-soluzzjoni medika innovattiva tag\u0127ha \u201cLeft Ventricular Assist Device\u201d [Apparat g\u0127all-Assistenza Ventrikulari tax-Xellug] (LVAD), li se ttejjeb tabil\u0127aqq il-\u0127ajja ta' dawk b'insuffi\u010bjenza tal-qalb avvanzata, tnaqqas bin-nofs il-kumplikazzjonijiet severi u l-\u0127tie\u0121a li ji\u0121u rikoverati l-isptar, filwaqt li fl-istess \u0127in ittejjeb b'mod sinifikanti l-kwalit\u00e0 tal-\u0127ajja tag\u0127hom.", "Il-potenzjal ta' tkabbir ta' CorWave se jissarraf ukoll f'impjiegi ta' kwalit\u00e0 g\u0127olja fl-UE.", "Il-ftehimiet g\u0127all-investiment mal-kumpaniji fil-mira l-o\u0127ra issa qed ji\u0121u ffinalizzati, u se jit\u0127abbru dalwaqt.", "Fost l-ewwel lott ta' investimenti insibu dawn li \u0121ejjin:", "Dawn l-ewwel investimenti huma pre\u010beduti minn evalwazzjoni bir-reqqa minn esperti esterni, pro\u010bess ta' dili\u0121enza dovuta ssorveljat mill-prattikanti esterni u l-investituri fil-Kumitat ta' Investiment tal-Fond tal-EIC, u de\u010bi\u017cjoni finali mill-Bord tad-Diretturi tal-Fond tal-EIC.", "Il-Fond tal-Kunsill Ewropew tal-Innovazzjoni (EIC), stabbilit f'\u0120unju 2020, huwa inizjattiva rivoluzzjonarja tal-Kummissjoni biex tag\u0127mel investimenti diretti ta' ekwit\u00e0 u kwa\u017ci ekwit\u00e0 (bejn \u20ac500,000 u \u20ac15-il miljun) fil-kapital ta' negozji g\u0127adhom jibdew u ta' SMEs.", "Hija l-ewwel inizjattiva tag\u0127ha ta' din ix-xorta f'termini ta' intervent tal-UE f'investimenti diretti tat-tip tal-ekwit\u00e0.", "Fl-istadju attwali tag\u0127ha, tag\u0127mel investimenti b\u0127al dawn flimkien ma' g\u0127otjiet, b\u0127ala parti minn finanzjament im\u0127allat ta\u0127t il-Pro\u0121ett Pilota tal-A\u010b\u010belleratur tal-EIC.", "Il-finanzjament massimu allokat (bejn g\u0127otjiet u ekwit\u00e0) jista' jil\u0127aq \u20ac17,5-il miljun.", "Il-Fond tal-EIC g\u0127andu l-g\u0127an li jimla lakuna kritika fil-finanzjament li l-kumpaniji innovattivi jiffa\u010b\u010bjaw meta jmexxu t-teknolo\u0121iji tag\u0127hom minn livelli g\u0127oljin ta' t\u0127ejjija teknolo\u0121ika g\u0127all-istadju tal-kummer\u010bjalizzazzjoni.", "Il-Fond se jg\u0127in biex jimla dan in-nuqqas ta' finanzjament fl-istadju tal-bidu fejn is-suq tal-kapital ta' riskju tal-UE g\u0127adu batut meta mqabbel mas-suq globali tal-kapital ta' riskju.", "L-g\u0127an ewlieni tieg\u0127u mhuwiex li jimmassimizza r-redditu fuq l-investimenti, i\u017cda li jkollu impatt g\u0127oli billi jakkumpanja lill-kumpaniji b'teknolo\u0121iji rivoluzzjonarji u fixkiela fit-tkabbir tag\u0127hom b\u0127ala investitur kapitali pa\u010benzju\u017c.", "Il-Fond g\u0127andu l-g\u0127an li jappo\u0121\u0121a l-ugwaljanza u l-bilan\u010b bejn il-\u0121eneri, u li jikkontribwixxi ferm g\u0127as-sostenibbilt\u00e0 b'enfasi partikolari fuq is-sa\u0127\u0127a, ir-re\u017ciljenza u t-tran\u017cizzjonijiet ekolo\u0121i\u010bi u di\u0121itali.", "Ir-rwol tieg\u0127u huwa sa\u0127ansitra iktar importanti llum, min\u0127abba li l-kri\u017ci tal-coronavirus kellha impatt qawwi \u0127afna fuq \u0127afna SMEs fl-UE, inklu\u017c \u0127afna kumpaniji g\u0127adhom jibdew innovattivi.", "L-opportunitajiet ta' investiment tal-Kunsill Ewropew tal-Innovazzjoni", "Is-sit web tal-Kunsill Ewropew g\u0127all-Innovazzjoni", "Stqarrija g\u0127all-istampa tas-6 ta' Jannar 2021 ta' CorWave"]}
{"url": "https://ec.europa.eu/commission/presscorner/detail/mt/IP_10_1381", "title": "Il-Kummissjoni tie\u0127u azzjoni biex ittejjeb ir-reazzjoni Ewropea g\u0127ad-di\u017castri", "category": "press_eu", "subcategory": "POLICY_AREA", "date": "Mon, 25 Oct 2010 22:00:00 GMT", "text": ["IP/10/1381", "Brussell, is-26 ta' Ottubru 2010", "Il-Kummissjoni tie\u0127u azzjoni biex ittejjeb ir-reazzjoni Ewropea g\u0127ad-di\u017castri", "Illum sar pass lejn reazzjoni Ewropea g\u0127ad-di\u017castri a\u0127jar, e\u0127fef u aktar effi\u010bjenti, meta l-Kummissjoni Ewropea adottat Komunikazzjoni \u0121dida mmirata biex issa\u0127\u0127a\u0127 il-kapa\u010bit\u00e0 tal-Unjoni f'dan il-qasam - kemm f'termini ta' protezzjoni \u010bivili kif ukoll f'assistenza umanitarja.", "Din l-istrate\u0121ija l-\u0121dida tfittex soluzzjoni fuq \u017cew\u0121 binarji: l-ewwel, permezz tat-tis\u0127i\u0127 tal-kapa\u010bit\u00e0 Ewropea e\u017cistenti ta' reazzjoni u l-assi ta' emer\u0121enza tal-Istati Membri, u t-tieni, permezz tat-twaqqif ta' \u010aentru Ewropew g\u0127ar-Reazzjoni f'Emer\u0121enza, pjattaforma \u0121dida g\u0127all-iskambju ta' informazzjoni u koordinazzjoni aktar b'sa\u0127\u0127itha tal-UE biex tirrea\u0121ixxi g\u0127ad-di\u017castri.", "Il-Kummissarju Ewropew g\u0127all-Kooperazzjoni Internazzjonali, G\u0127ajnuna Umanitarja u Reazzjoni g\u0127all-Kri\u017ci, Kristalina Georgieva qalet: \"In-numru ta' di\u017castri madwar id-dinja \u017cdied b'\u0127ames darbiet mill-1975.", "Kull sieg\u0127a tg\u0127odd meta jfaqqa' di\u017castru, g\u0127alhekk l-Unjoni Ewropea g\u0127andha b\u017conn sistema li tista' tiggarantixxi li l-assi l-aktar importanti jkunu disponibbli biex ji\u0121u skjerati immedjatament ming\u0127ajr ma jkun hemm b\u017conn ta' investiment fi strutturi \u0121odda, sabiex l-istrate\u0121ija tag\u0127na ta' reazzjoni tkun mhux biss ippjanata b'mod effi\u010bjenti imma wkoll kost-effettiva.", "M'g\u0127andniex nistennew g\u0127ad-di\u017castru kbir li jmiss qabel ma nie\u0127du azzjoni.\"", "Il-proposti tal-lum g\u0127andhom l-g\u0127an li jsa\u0127\u0127u iktar il-koordinazzjoni tar-reazzjoni g\u0127ad-di\u017castri tal-Unjoni Ewropea, kemm fi \u0127dan kif ukoll lil hinn mill-fruntieri tag\u0127ha.", "Sabiex ikun hemm effi\u010bjenza u koerenza, il-Komunikazzjoni tipproponi l-\u0127olqien ta' Kapa\u010bit\u00e0 Ewropea ta' Reazzjoni.", "Is-su\u0121\u0121eriment hu ta' grupp volonatarju ta' assi ta' emer\u0121enza tal-Istati Membri impenjati minn qabel u l-i\u017cvilupp ta' pjani ta' kontin\u0121enza.", "Il-Komunikazzjoni ta\u0127seb ukoll g\u0127al \u010aentru Ewropew g\u0127ar-Reazzjoni f'Emer\u0121enza, \u010bentru ta' reazzjoni \u0121enwin li se jin\u0127oloq permezz tal-amalgamazzjoni tal-kmamar ta' kri\u017ci tal-g\u0127ajnuna umanitarja (ECHO) u tal-protezzjoni \u010bivili (MIC).", "Dan i\u010b-\u010bentru se jkun qieg\u0127ed il-\u0127in kollu jiskambja l-esperjenza u ji\u0121bor l-informazzjoni fil-\u0127in reali fi\u017c-\u017cew\u0121 oqsma.", "I\u010b-\u010bentru l-\u0121did ta' reazzjoni se jissorvelja l-perikli, jipprovdi twissijiet bikrija u jikkoordina r-rispons \u010bivili tal-UE g\u0127ad-di\u017castri.", "Din l-istrate\u0121ija tar-rispons g\u0127ad-di\u017castri hi bba\u017cata fuq koordinazzjoni tal-informazzjoni u tar-ri\u017corsi, aktar milli fuq strutturi \u0121enerali \u0121odda.", "Dan isir sabiex ti\u0121i evitata d-duplikazzjoni u ti\u0121i mmasimizzata l-kost-effi\u010bjenza.", "It-titjib fil-koordinazzjoni se jsa\u0127\u0127a\u0127 ukoll il-kontribuzzjoni tal-Unjoni g\u0127all-isforzi li jsiru fil-qafas tan-Nazzjonijiet Uniti, l-aktar bit-tis\u0127i\u0127 tal-valutazzjoni tal-b\u017connijiet.", "L-istrate\u0121ija tindirizza wkoll il-\u0127tie\u0121a g\u0127al \u017cieda tal-vi\u017cibbilt\u00e0 tax-xog\u0127ol li jsir mill-UE fl-operazzjonijiet tag\u0127ha tar-reazzjoni g\u0127ad-di\u017castri.", "Qed ji\u0121u proposti mi\u017curi adattati, b\u0127all-u\u017cu ta' simboli tal-UE fejn ikun xieraq, u l-i\u017cgurar li l-imsie\u0127ba umanitarji tal-Kummissjoni jag\u0127tu vi\u017cibbilt\u00e0 adegwata lill-assistenza ffinanzjata mill-UE.", "Vi\u017cibbilt\u00e0 a\u0127jar ti\u017cgura aktar trasparenza dwar ir-ri\u017cultati tal-attivitajiet umanitarju tal-Unjoni - kemm g\u0127a\u010b-\u010bittadini tag\u0127ha, u g\u0127al dawk li huma jg\u0127inu madwar id-dinja.", "Sa issa, l-Unjoni Ewropea kellha \u017cew\u0121 strumenti ewlenin g\u0127ad-dispo\u017cizzjoni tag\u0127ha biex ti\u017cgura reazzjoni rapida u effettiva g\u0127ad-di\u017castri - assistenza umanitarja u protezzjoni \u010bivili.", "It-tnejn tpo\u0121\u0121ew fuq ba\u017ci legali \u0121did permezz tat-Trattat ta' Lisbona, u l-komunikazzjoni tal-lum hi l-ewwel pass lejn it-tis\u0127i\u0127 tar-rispons tal-Unjoni g\u0127ad-di\u017castri b'mod li hu kemm konformi mat-Trattat, u konformi mas-sej\u0127iet ripetuti g\u0127at-titjib tar-rispons tag\u0127ha g\u0127ad-di\u017castri.", "G\u0127al aktar informazzjoni: http://ec.europa.eu/echo/index_en.htm"]}
{"url": "https://ec.europa.eu/commission/presscorner/detail/mt/STATEMENT_17_1142", "title": "Dikjarazzjoni tal-Kummissarju Thyssen fl-okka\u017cjoni ta' Jum il-\u0126addiem, li ji\u0121i \u010b\u010belebrat mad-dinja kollha", "category": "press_eu", "subcategory": "POLICY_AREA=ESAI", "date": "Sun, 30 Apr 2017 22:00:00 GMT", "text": ["Fl-Ewropa nsibu l-iktar sistema avvanzata ta' protezzjoni so\u010bjali fid-dinja.", "Il-mudell so\u010bjali Ewropew huwa storja ta' su\u010b\u010bess.", "Imma dan is-su\u010b\u010bess mhux \u0127a\u0121a ovvja.", "Quddiemna g\u0127andna \u0127afna opportunitajiet u sfidi.", "L-izviluppi tal-globalizzazzjoni, id-di\u0121italizzazzjoni u s-so\u010bjet\u00e0 li qed tixjie\u0127 irridu nag\u0127tuhom sura u nu\u017cawhom sewwa.", "Il-Kummissjoni ilha mill-bidu nett tag\u0127ti prijorit\u00e0 lill-\u0127olqien ta' Ewropa aktar so\u010bjali li t\u0127ares lill-\u0127addiema u tag\u0127tihom iktar setg\u0127at, mhux biss illum, i\u017cda wkoll fid-dinja tax-xog\u0127ol tal-\u0121ejjieni.", "Din hija kwistjoni marbuta mal-\u0121ustizzja so\u010bjali, i\u017cda hija wkoll \u0127a\u0121a ne\u010bessarja mil-lat ekonomiku, min\u0127abba li t-tkabbir ekonomiku jimxi id f'id mal-progress so\u010bjali.", "Waqt dan il-mandat, ressaqna diversi proposti biex nissalvagwardjaw id-drittijiet u l-\u0127arsien tal-\u0127addiema u ntejbuhom.", "Bi proposti li kienu jvarjaw minn proposti biex ji\u0121i mi\u0121\u0121ieled id-dumping so\u010bjali, b\u0127ar-revi\u017cjoni tad-Direttiva dwar l-Istazzjonar tal-\u0126addiema, g\u0127al proposti biex jit\u0127arsu aktar is-sa\u0127\u0127a u s-sikurezza tal-\u0127addiema, g\u0127al o\u0127rajn biex i\u017c-\u017cg\u0127a\u017cag\u0127 isibu posthom fis-suq tax-xog\u0127ol, a\u0127na konna qed na\u0127dmu qatig\u0127 biex insa\u0127\u0127u d-dimensjoni so\u010bjali tal-Ewropa.", "Fis-26 ta' April, bdejna stadju ie\u0127or: dakinhar il-Kummissjoni Ewropea ppre\u017centat il-Pilastru Ewropew tad-drittijiet so\u010bjali tag\u0127ha.", "Dan jinkludi g\u0127oxrin prin\u010bipju u dritt ewlieni ta\u010b-\u010bittadini u tal-\u0127addiema, li se jappo\u0121\u0121aw swieq tax-xog\u0127ol u sistemi ta' protezzjoni so\u010bjali \u0121usti u li ja\u0127dmu tajjeb.", "Il-Pilastru se jservi b\u0127ala qafas ta' referenza li jiggwidana fil-politika tag\u0127na fil-\u0121ejjieni sabiex inkunu \u010berti li nissalvagwardjaw id-drittijiet u l-\u0127arsien tal-\u0127addiema u li ntejbuhom fejn ikun hemm b\u017conn.", "Qed nimmiraw li sa tmiem din is-sena, il-Pilastru jkun kiseb appo\u0121\u0121 politiku wiesa' u approvazzjoni f'livell g\u0127oli.", "Di\u0121\u00e0 hemm erba' inizjattivi konkreti marbutin ma' dan il-Pilastru biex ja\u0121\u0121ornaw ir-regoli attwali tal-UE u jikkumplimentawhom f'oqsma ewlenin b\u0127all-bilan\u010b bejn ix-xog\u0127ol u l-\u0127ajja privata, l-informazzjoni g\u0127all-\u0127addiema, l-a\u010b\u010bess g\u0127all-protezzjoni so\u010bjali u l-\u0127in tax-xog\u0127ol; u mhux be\u0127siebna nieqfu hawn.", "Li nsarrfu l-prin\u010bipji u d-drittijiet mog\u0127tija fil-Pilastru f'realt\u00e0 huwa xog\u0127ol li g\u0127adu g\u0127addej u se nippre\u017centaw iktar inizjattivi b'rabta ma' dan fejn ikun hemm b\u017conn.", "Jum il-\u0126addiem, li ji\u0121i \u010b\u010belebrat mad-dinja kollha, ifakkarna fid-diffikultajiet li l-\u0127addiema \u0127abbtu wi\u010b\u010bhom mag\u0127hom fi\u017c-\u017cew\u0121 sekli li g\u0127addew biex ksibna l-istandards so\u010bjali g\u0127oljin li qed ingawdu llum.", "Ejjew ning\u0127aqdu flimkien biex insarrfu f'realt\u00e0 g\u0127al kull \u0127addiem fl-Ewropa l-Pilastru Ewropew tad-drittijiet so\u010bjali u l-idea ta' Ewropa so\u010bjali.", "G\u0127al aktar tag\u0127rif", "Segwi lil Marianne Thyssen fuq Facebook u Twitter, #SocialRights"]}
{"url": "https://ec.europa.eu/commission/presscorner/detail/mt/IP_17_1114", "title": "Linji gwida \u0121odda jg\u0127inu li\u010b-\u010bittadini jiksbu a\u010b\u010bess a\u0127jar u aktar \u0121ust g\u0127all-qrati nazzjonali dwar kaw\u017ci ambjentali", "category": "press_eu", "subcategory": "POLICY_AREA=ENVIRO", "date": "Thu, 27 Apr 2017 22:00:00 GMT", "text": ["Meta l-awtoritajiet pubbli\u010bi jonqsu milli jirrispettaw id-drittijiet u l-obbligi skont il-li\u0121ijiet ambjentali, il-pubbliku jista' j\u017commhom responsabbli.", "Illum il-Kummissjoni Ewropea adottat dokument gwida dwar l-a\u010b\u010bess g\u0127all-\u0121ustizzja fi kwistjonijiet ambjentali li ji\u010b\u010bara kif l-individwi u l-asso\u010bjazzjonijiet jistg\u0127u jikkontestaw id-de\u010bi\u017cjonijiet, l-atti u l-ommissjonijiet tal-awtoritajiet pubbli\u010bi relatati mal-li\u0121i ambjentali tal-UE quddiem il-qrati nazzjonali.", "Il-Kummissjoni Juncker g\u0127amlet pass 'il quddiem bil-pubblikazzjoni ta' dawn il-linji gwida, g\u0127ax i\u010b-\u010bittadini issa g\u0127andhom il-gwida me\u0127tie\u0121a biex ja\u010b\u010bessaw a\u0127jar is-sistemi tal-\u0121ustizzja nazzjonali.", "Il-gwida hija ma\u0127suba biex tg\u0127in lill-individwi u lill-organizzazzjonijiet mhux governattivi jidde\u010biedu jekk g\u0127andhomx iressqu ka\u017c quddiem il-qrati nazzjonali.", "Il-qrati nazzjonali jistg\u0127u ju\u017cawha biex ikunu jistg\u0127u jidentifikaw il-ka\u017cijiet kollha tal-Qorti tal-\u0120ustizzja tal-UE li jridu jitqiesu meta ji\u0121u ffa\u010b\u010bjati bi kwistjonijiet marbutin mal-a\u010b\u010bess g\u0127all-\u0121ustizzja f'ka\u017cijiet ambjentali.", "Permezz ta' din il-gwida, l-amministrazzjonijiet nazzjonali jistg\u0127u jsiru jafu aktar dwar in-nuqqasijiet li jista' jkun hemm fis-sistemi \u0121udizzjarji tag\u0127hom u n-negozji jkunu jafu b'aktar \u010barezza x'inhuma l-obbligi u d-drittijiet tal-UE li huma involuti fid-de\u010bi\u017cjonijiet, fl-atti u fl-ommissjonijiet li jikkon\u010bernawhom.", "Frans Timmermans, l-ewwel Vi\u010bi President responsabbli g\u0127all-Istat tad-Dritt qal: \u201cI\u010b-\u010bertezza legali hija prin\u010bipju fundamentali g\u0127al so\u010bjet\u00e0 bba\u017cata fuq l-Istat tad-Dritt, u huwa importanti li a\u0127na noffru din il-gwida lill-partijiet interessati kollha.", "Il-li\u0121i ambjentali hija l-qofol tal-isforzi tag\u0127na biex nibnu futur sostenibbli g\u0127all-UE, u je\u0127tie\u0121 li kul\u0127add jifhem b'mod \u010bar id-drittijiet u r-responsabbiltajiet tieg\u0127u.\u201d", "Karmenu Vella, il-Kummissarju tal-UE g\u0127all-Ambjent, l-Affarijiet Marittimi u s-Sajd, qal: \u201cIl-li\u0121ijiet ambjentali qeg\u0127din hemm biex jipprote\u0121u lil bnedmin u lil sa\u0127\u0127ithom.", "Meta l-awtoritajiet pubbli\u010bi lil dawn id-drittijiet u l-obbligi skont dawn il-li\u0121ijiet ma jirrispettawhomx, il-pubbliku jista' j\u017commhom responsabbli.", "Il-gwida l-\u0121dida hija pass importanti biex i\u010b-\u010bittadini jing\u0127ataw is-setg\u0127a li jie\u0127du kwistjonijiet b\u0127all-kwalit\u00e0 tal-arja u tal-ilma, u l-\u0121estjoni tal-iskart f'idejhom.", "Billi jressqu kaw\u017ci ambjentali quddiem il-qrati nazzjonali, i\u010b-\u010bittadini jistg\u0127u jg\u0127inu biex ji\u017cguraw li l-li\u0121ijiet ambjentali ji\u0121u applikati kif suppost madwar l-UE.\u201d", "Il-Qorti tal-\u0120ustizzja tal-Unjoni Ewropea \u0127adet diversi de\u010bi\u017cjonijiet li ji\u010b\u010baraw ir-rekwi\u017citi tal-UE dwar l-a\u010b\u010bess g\u0127all-\u0121ustizzja fi kwistjonijiet ambjentali.", "Fost l-e\u017cempji ta' dawn insibu:", "In-nota ta' gwida tal-lum ti\u0121bor f'dokument wie\u0127ed komprensiv dawn id-de\u010bi\u017cjonijiet kollha flimkien f'test wie\u0127ed biex in-nies jifmu lilhom u l-implikazzjonijiet tag\u0127hom a\u0127jar.", "Wara l-adozzjoni tan-nota ta' gwida tal-lum se jsiru diskussjonijiet mal-Istati Membri li g\u0127adhom ma kkonformawx b'mod s\u0127i\u0127 mal-obbligi tag\u0127hom, kif interpretati mill-Qorti tal-\u0120ustizzja tal-Unjoni Ewropea.", "Dawn id-diskussjonijiet se jsiru wkoll fil-kuntest tal-pro\u010bess stabbilit permezz tar-Rie\u017cami tal-Implimentazzjoni Ambjentali.", "Kuntest:", "L-a\u010b\u010bess g\u0127all-\u0121ustizzja jiggarantixxi li l-individwi u l-asso\u010bjazzjonijiet ambjentali ta\u0127t \u010berti kundizzjonijiet jistg\u0127u jitolbu li qorti indipendenti nazzjonali te\u017camina jekk awtorit\u00e0 pubblika a\u0121ixxietx b'mod legali fit-te\u0127id ta' de\u010bi\u017cjonijiet, f'atti jew f'ommissjonijiet li jaffettwaw id-drittijiet tag\u0127hom.", "Il-garanziji prin\u010bipali jikkonsistu fid-dritt li wie\u0127ed jinstema', id-dritt ta' skrutinju suffi\u010bjenti mill-im\u0127allef nazzjonali, li jsiru mi\u017curi ta' rimedju g\u0127all-i\u017cball u jsiru mi\u017curi biex ji\u0121u evitati spejje\u017c e\u010b\u010bessivi.", "Id-dokument ta' gwida huwa bba\u017cat fuq l-a\u010b\u010bess g\u0127ad-dispo\u017cizzjonijiet tal-\u0121ustizzja fil-li\u0121i ambjentali sekondarja tal-UE u g\u0127ad-dispo\u017cizzjonijiet fil-Konvenzjoni ta' Aarhus dwar l-A\u010b\u010bess g\u0127all-Informazzjoni, il-Parte\u010bipazzjoni tal-Pubbliku fit-Te\u0127id ta' De\u010bi\u017cjonijiet u l-A\u010b\u010bess g\u0127all-\u0120ustizzja fi Kwistjonijiet Ambjentali (The Aarhus Convention), kif interpretat mill-Qorti tal-\u0120ustizzja tal-Unjoni Ewropea.", "L-ambitu ta' dan id-dokument ta' gwida huwa limitat g\u0127all-a\u010b\u010bess g\u0127all-\u0121ustizzja fir-rigward ta' de\u010bi\u017cjonijiet, atti jew ommissjonijiet mill-awtoritajiet pubbli\u010bi tal-Istati Membri.", "Ma jindirizzax kaw\u017ci ambjentali bejn partijiet privati.", "Lanqas ma jikkon\u010berna l-ist\u0127arri\u0121 \u0121udizzjarju ta' atti tal-istituzzjonijiet tal-Unjoni Ewropea.", "G\u0127al Aktar Informazzjoni", "Skeda informattiva: A\u010b\u010bess g\u0127all-\u0120ustizzja fi kwistjonijiet Ambjentali", "Skeda ta' informazzjoni: Infurzar tal-li\u0121i ambjentali \u2014 X'se takkwista inti?"]}
{"url": "https://ec.europa.eu/commission/presscorner/detail/mt/IP_17_705", "title": "St\u0127arri\u0121 \u0121did tal-Ewrobarometru juri appo\u0121\u0121 qawwi kontinwu tal-kooperazzjoni g\u0127all-i\u017cvilupp fost i\u010b-\u010bittadini tal-UE", "category": "press_eu", "subcategory": "POLICY_AREA=DEVEL", "date": "Wed, 26 Apr 2017 22:00:00 GMT", "text": ["Il-Kummissjoni Ewropea llum ippre\u017centat ir-ri\u017cultati ta' st\u0127arri\u0121 Spe\u010bjali tal-Ewrobarometru dwar il-fehmiet ta\u010b-\u010bittadini tal-UE dwar l-i\u017cvilupp, il-kooperazzjoni u l-g\u0127ajnuna", "L-ist\u0127arri\u0121 huwa bba\u017cat fuq xog\u0127ol fuq il-post li sar fit-28 Stat Membru f'Novembru-Di\u010bembru 2016.", "Neven Mimica, il-Kummissarju g\u0127all-Kooperazzjoni u l-I\u017cvilupp Internazzjonali, ikkumenta dwar ir-rapport billi stqarr li: \u201cL-a\u0127\u0127ar dejta juru li \u010b-\u010bittadini Ewropej qed ikomplu jappo\u0121\u0121jaw bil-qawwa li l-Ewropa tinvolvi ru\u0127ha ma' pajji\u017ci s\u0127ab biex tg\u0127in lin-nies fil-b\u017conn u ssa\u0127\u0127a\u0127 l-i\u017cvilupp inklu\u017civ u sostenibbli.", "Minkejja li kien hemm xi differenzi, dan l-appo\u0121\u0121 huwa b'sa\u0127\u0127tu fi \u0127dan l-UE kollha.", "Din hija a\u0127bar tajba u tirrifletti valuri fundamentali Ewropej. \u201c", "Il-bi\u010b\u010ba l-kbira ta\u010b-\u010bittadin tal-UE (89 %) ja\u0127sbu li \u201chuwa importanti li ng\u0127inu lin-nies fil-pajji\u017ci fil-fa\u017ci tal-i\u017cvilupp\u201d, l-istess livell tal-2015.", "L-og\u0127la livell ta' qbil kien irre\u0121istrat fl-I\u017cvezja (98 %), f'\u010aipru u fil-Lussemburgu (97 %) u fl-Irlanda, fil-Portugal u fi Spanja (96 %).", "Anke fil-pajji\u017ci fin-na\u0127a t'isfel tal-ispettru, ma\u0121\u0121oranza pjuttost b'sa\u0127\u0127itha qablet mad-dikjarazzjoni: il-Bulgarija (75 %), il-Latvja (77 %), l-Estonja (78 %).", "G\u0127all-ma\u0121\u0121oranza ta' nies li pparte\u010bipaw fl-ist\u0127arri\u0121, l-indirizzar tal-faqar fil-pajji\u017ci fil-fa\u017ci tal-i\u017cvilupp g\u0127andu jkun wa\u0127da mill-prijoritajiet prin\u010bipali tal-UE (68 %, punt per\u010bentwali inqas mill-2015) u tal-gvern tag\u0127hom (51 %, punt per\u010bentwali og\u0127la).", "Jidher li fil-pajji\u017ci kollha, il-parte\u010bipanti jag\u0127tu iktar prijorit\u00e0 lill-i\u017cvilupp internazzjonali fil-livell tal-UE milli dak fil-livell nazzjonali.", "Iktar minn tmienja minn kull g\u0127axra (82 %, +2 punti per\u010bentwali) jemmnu li l-indirizzar tal-faqar fil-pajji\u017ci fil-fa\u017ci tal-i\u017cvilupp huwa fl-interess tal-UE.", "Kwa\u017ci tmienja minn kull g\u0127axra (78 %, +4 punti per\u010bentwali) jemmnu li l-indirizzar tal-faqar fil-pajji\u017ci fil-fa\u017ci tal-i\u017cvilupp huwa obbligu morali, u tliet kwarti (74 %, +2 punti per\u010bentwali) jemmnu li g\u0127andu impatt po\u017cittiv fuq i\u010b-\u010bittadini tal-UE wkoll.", "Sebg\u0127a minn kull g\u0127axra (71 %) jaqblu li l-g\u0127oti tal-assistenza finanzjarja lill-pajji\u017ci fil-fa\u017ci tal-i\u017cvilupp huwa mod effettiv biex ikun indirizzat il-faqar.", "Sitta minn kull g\u0127axra (61 %) ja\u0127sbu li l-azzjonijiet tal-UE u tal-Istati Membri (il-politika tal-i\u017cvilupp u l-assistenza finanzjarja) huma effettivi.", "Total ta' 74% tal-parte\u010bipanti ja\u0127sbu li l-UE u l-Istati Membri tag\u0127ha g\u0127andhom i\u017commu l-livelli attwali tal-assistenza finanzjarja lill-pajji\u017ci fil-fa\u017ci tal-i\u017cvilupp, jew li n-nefqa g\u0127andha ti\u017cdied.", "Seba' minn kull g\u0127axar parte\u010bipanti (72 %) jemmnu li l-g\u0127oti ta' assistenza finanzjarja lill-pajji\u017ci fil-fa\u017ci tal-i\u017cvilupp jikkontribwixxi g\u0127al iktar pa\u010bi fid-dinja u g\u0127al dinja iktar \u0121usta.", "Hemm bidliet nazzjonali sinifkanti: minn na\u0127a, \u017cdied il-qbil b'9 punti per\u010bentwali fl-Ungerija, u bi 8 punti per\u010bentwali fil-Latvja; min-na\u0127a l-o\u0127ra, il-qbil naqas b'21 punti per\u010bentwali fin-Netherlands, u 15-il punt per\u010bentwali fil-\u0120ermanja.", "Bidliet simili jidhru wkoll fir-rigward tal-migrazzjoni irregolari.", "Waqt li \u017cew\u0121 terzi tal-parte\u010bipanti (68 %) jaqblu li l-g\u0127oti tal-assistenza finanzjarja lill-pajji\u017ci fil-fa\u017ci tal-i\u017cvilupp huwa mod effettiv biex tkun indirizzata l-migrazzjoni irregolari, in-numru ni\u017cel b'\u0127ames punti per\u010bentwali mill-2015.", "F'sitt pajji\u017c, il-qbil \u017cdied; b'mod partikolari fl-Ungerija (11-il punt per\u010bentwali).", "F'21 pajji\u017c, il-qbil naqas; b'mod partikolari fin-Netherlands (21 punt per\u010bentwali), fl-Estonja (14-il punt per\u010bentwali) u r-Repubblika \u010aeka (12-il punt per\u010bentwali).", "Meta mitluba jiddefinixxu l-aktar sfidi importanti g\u0127all-pajji\u017ci fil-fa\u017ci tal-i\u017cvilupp, il-kwistjonijiet imsemmija l-iktar frekwentament kienu l-edukazzjoni; il-pa\u010bi u s-sigurt\u00e0 (it-tnejn 38 %), is-sa\u0127\u0127a (33 %) u l-ilma u l-mi\u017curi sanitarji (31 %).", "Fl-2015, il-pa\u010bi u s-sigurt\u00e0 kienu kkunsidrati b\u0127ala l-ikbar sfida, segwiti mis-sa\u0127\u0127a u l-edukazzjoni.", "Hemm il-per\u010bezzjoni li l-ostaklu oprin\u010bipali g\u0127all-i\u017cvilupp hija l-korruzzjoni (54%) segwita mill-politiki \u0127\u017ciena fil-pajji\u017ci fil-fa\u017ci tal-i\u017cvilupp(43%) u mill-kunflitti (41%).", "Il-klassifikazzjoni kienet l-istess fl-2015.", "Sitta minn kull g\u0127axra (61 %) jemmnu li azzjoni individwali tista' tkun mod effettiv biex ji\u0121i ttrattat il-faqar fil-pajji\u017ci fil-fa\u017ci tal-i\u017cvilupp.", "Ftit iktar min-nofs (54 %), ja\u0127sbu li b\u0127ala individwi huma jistg\u0127u jkollhom rwol (\u017cieda ta' \u017cew\u0121 punti per\u010bentwali).", "Madanakollu, din il-medja ta\u0127bi varjazzjonijiet sostanzjali bejn il-pajji\u017ci.", "Fl-I\u017cvezja, 87 % tal-parte\u010bipanti jemmnu li huma stess jista' jkollhom rwol.", "Fil-Bulgarija, fit-tarf l-ie\u0127or tal-ispettru 31 % biss jaqblu ma' din id-dikjarazzjoni.", "Kwa\u017ci nofs il-parte\u010bipanti, 46 % qalu li huma personalment involuti biex jg\u0127inu lill-pajji\u017ci fil-fa\u017ci tal-i\u017cvilupp.", "Parte\u010bipanti fl-I\u017cvezja (82 %), fil-Lussemburgu (81 %) u fil-Finlandja (76 %) jirre\u0121istraw l-og\u0127la involviment.", "L-iktar livell baxx ta' involviment kien irraportat fil-Bulgarija (11 %), fir-Rumanija (12 %) u fil-Latvja (15 %).", "G\u0127all-mistoqsija dwar l-G\u0127anijiet ta' \u017bvilupp Sostenibbli li \u0121ew de\u010bi\u017ci min-NU fl-2015, kwa\u017ci sitta minn g\u0127axra (58 %) iddikjaraw li ma kienux semg\u0127u bihom jew qraw dwarhom.", "Tlieta minn kull g\u0127axra (29 %) iddikjaraw li kienu konxji mill-g\u0127anijiet i\u017cda ma kienux jafu sew x'kienu.", "Persuna minn kull g\u0127axra (12 %) iddikjarat li kienet konxja mill-g\u0127anijiet u li kienet taf x'kienu.", "Il-proporzjoni ta' dawk li huma konxji mill-g\u0127anijiet \u017cdied b'\u0127ames punti per\u010bentwali mill-2015.", "L-g\u0127arfien irraportat kien l-og\u0127la fil-Finlandja (73 %), fil-Lussemburgu (62 %) u fin-Netherlands (61 %) u l-inqas fir-Renju Unit (24 %), f'\u010aipru (25 %) u fil-Latvja (27 %).", "G\u0127al aktar informazzjoni:", "Ewrobarometru Spe\u010bjali: Il-websajt tinkludi wkoll skedi informattivi spe\u010bifi\u010bi g\u0127all-pajji\u017c fil-lingwi nazzjonali g\u0127all-Istati Membri kollha tal-UE, infografika, skedi informattivi dwar ir-ri\u017cultati globali tal-UE u \u017c-\u017cg\u0127a\u017cag\u0127 b\u0127ala grupp fokus."]}
{"url": "https://ec.europa.eu/commission/presscorner/detail/mt/IP_17_1112", "title": "Pjan ta' Azzjoni \u0120did li se jg\u0127in lir-re\u0121juni jiddefendu l-bijodiversit\u00e0 u jgawdu l-benefi\u010b\u010bji ekonomi\u010bi tal-\u0127arsien tan-natura", "category": "press_eu", "subcategory": "POLICY_AREA=ENVIRO", "date": "Wed, 26 Apr 2017 22:00:00 GMT", "text": ["Il-Kummissjoni Ewropea adottat Pjan ta' Azzjoni \u0120did li se jtejjeb il-\u0127arsien tan-natura u tal-bijodiversit\u00e0 fl-UE, g\u0127all-\u0121id ta\u010b-\u010bittadini u tal-ekonomija tal-UE.", "Il-pjan fih 15-il azzjoni li se jitwettqu sal-2019 biex itejbu b'rata mg\u0127a\u0121\u0121la l-implimentazzjoni tad-Direttivi dwar l-G\u0127asafar u l-\u0126abitats, li huma l-politiki ewlenin tal-UE favur in-natura.", "Dawn id-Direttivi jistabbilixxu l-ikbar netwerk ikkoordinat fid-dinja ta' \u017coni protetti li huma rikki fil-bijodiversit\u00e0 (in-netwerk ta' Natura 2000), mifruxin ma' aktar minn 18% tal-art u 6% tal-ib\u0127ra tal-UE.", "Dawn i\u017c-\u017coni protetti jikkontribwixxu bejn 1.7% u 2.5% g\u0127all-PDG tal-UE permezz tal-forniment ta' sistemi favur l-ekosistema b\u0127alma huma l-\u0127\u017cin tal-karbonju, il-purifikazzjoni tal-ilma, id-dakkir u t-turi\u017cmu.", "Il-Pjan ta' Azzjoni li \u0121ie adottat illum huwa ma\u0127sub biex itejjeb il-\u0121estjoni ta' dawn i\u017c-\u017coni, jg\u0127aqqad l-attivitajiet ta' \u0127arsien tan-natura ma' dawk so\u010bjoekonomi\u010bi, u ja\u0127dem f'kooperazzjoni mal-awtoritajiet nazzjonali, mal-partijiet ikkon\u010bernati u ma\u017c-\u017cg\u0127a\u017cag\u0127.", "Frans Timmermans, l-Ewwel Vi\u010bi President tal-Kummissjoni inkarigat mir-Regolamentazzjoni Mtejba, qal: \u201cWettaqna rie\u017cami bir-reqqa ta' dawn id-Direttivi u kkonkludejna li huma tajbin g\u0127all-iskop tag\u0127hom.", "Issa qeg\u0127din ni\u017cguraw li jil\u0127qu l-potenzjal kollu tag\u0127hom g\u0127all-\u0127arsien u l-pri\u017cervazzjoni tal-bijodiversit\u00e0 rikka tal-Ewropa.", "Dan hu e\u017cempju tajjeb ta' kif ir-Regolamentazzjoni Mtejba \u017c\u017cid il-\u0127arsien tal-istandards g\u0127oljin ambjentali tal-UE.\u201d", "Jyrki Katainen, il-Vi\u010bi President g\u0127all-Impjiegi, it-Tkabbir, l-Investiment u l-Kompetittivit\u00e0, qal: \u201cDan il-Pjan ta' Azzjoni fih l-azzjonijiet sodi li se jg\u0127inu biex id-Direttivi dwar in-Natura ja\u0127dmu a\u0127jar.", "Qeg\u0127din nibnu pedament sod biex nirrikon\u010biljaw il-\u0127arsien tal-bijodiversit\u00e0 u l-attivitajiet ekonomi\u010bi anki billi ninvestu fil-kapital naturali li g\u0127andna.", "Is-su\u010b\u010bess tag\u0127na se jkun jiddependi fuq il-kooperazzjoni intensiva mal-partijiet ikkon\u010bernati, spe\u010bjalment mal-awtoritajiet lokali u re\u0121jonali.\u201d", "Karmenu Vella, il-Kummissarju tal-UE g\u0127all-Ambjent, l-Affarijiet Marittimi u s-Sajd, qal: \u201cIl-Pjan ta' Azzjoni jidentifika titjib ambizzju\u017c fl-implimentazzjoni tad-Direttivi dwar in-Natura.", "L-a\u0127jar mod li nipprote\u0121u lill-\u0121enerazzjonijiet tal-\u0121ejjieni huwa billi ninvolvu li\u017c-\u017cg\u0127a\u017cag\u0127.", "Il-Korp Ewropew ta' Solidarjet\u00e0 l-\u0121did hekk jag\u0127mel.", "Il-gvernijiet lokali u re\u0121jonali tal-Istati Membri jistg\u0127u jkunu minn ta' quddiem fl-implimentazzjoni ta' din il-politika u l-politiki l-o\u0127rajn me\u0127tie\u0121a g\u0127all-\u0127arsien tal-wirt naturali tag\u0127na\u201d.", "Il-Vi\u010bi President tal-Kumitat Ewropew tar-Re\u0121juni, Karl-Heinz Lambertz, li kien involut ukoll min\u0127abba r-rwol ewlieni tal-awtoritajiet re\u0121jonali u lokali fl-implimentazzjoni tad-Direttivi qal: \u201cIl-Pjan ta' Azzjoni huwa pass fid-direzzjoni t-tajba.", "Fir-rwol tag\u0127na tal-Assemblea li tirrapre\u017centa l-bliet u r-re\u0121juni tal-Ewropa, a\u0127na se nappo\u0121\u0121aw l-introduzzjoni tieg\u0127u u se na\u0127dmu b'mod attiv flimkien mal-awtoritajiet lokali u re\u0121jonali biex ni\u017cguraw li naslu g\u0127all-miri tag\u0127na g\u0127all-bijodiversit\u00e0 sal-2020\u201d.", "Il-15-il azzjoni li se jitwettqu bejn illum u l-2019 jiffukaw fuq erba' oqsma prijoritarji:", "It-titjib tal-gwida u l-g\u0127arfien, u l-i\u017cgurar ta' koerenza mtejba ma' g\u0127anijiet so\u010bjoekonomi\u010bi aktar wesg\u0127in", "It-tis\u0127i\u0127 tar-responsabbilt\u00e0 politika u tal-konformit\u00e0", "Jitqawwa l-investiment fin-Natura 2020 u jittejjeb l-u\u017cu tal-finanzjament tal-UE", "Aktar komunikazzjoni u kuntatt, u aktar involviment ta\u010b-\u010bittadini, tal-partijiet ikkon\u010bernati u tal-komunitajiet", "Kuntest:", "Id-Direttivi dwar in-Natura (id-Direttiva dwar l-G\u0127asafar (1979) u d-Direttiva dwar il-\u0126abitats (1992)) huma l-qofol tal-politika tal-UE favur il-bijodiversit\u00e0.", "Dawn \u0121ew so\u0121\u0121etti g\u0127al \u201cKontroll tal-idoneit\u00e0\u201d li pprovda evalwazzjoni \u0121enerali tal-prestazzjoni fl-effika\u010bja u fl-effi\u010bjenza tag\u0127hom, b\u0127ala parti mill-programm REFIT - il-programm dwar l-idoneit\u00e0 u l-prestazzjoni tar-regolamentazzjoni tal-Kummissjoni.", "Il-Kontroll tal-Idoneit\u00e0 involva lill-partijiet ikkon\u010bernati kollha, fosthom il-mobilizzazzjoni po\u017cittiva ta' aktar minn 500,000 \u010bittadin li esprimew li kienu favur id-Direttivi permezz tal-konsultazzjoni pubblika tal-Kummissjoni - dan kien livell rekord ta' twe\u0121ibiet,", "Il-Konklu\u017cjonijiet dwar il-Kontroll tal-Idoneit\u00e0 tad-Direttivi dwar l-G\u0127asafar u dwar il-\u0126abitats tal-Kummissjoni \u0121ew ippubblikati fis-16 ta' Di\u010bembru 2016.", "Dawn ikkonfermaw li d-Direttivi favur in-Natura huma tajbin g\u0127all-iskop tag\u0127hom, i\u017cda l-kisba tal-g\u0127anijiet tag\u0127hom u r-realizzazzjoni tal-potenzjal s\u0127i\u0127 tag\u0127hom jiddependu fuq it-titjib sostanzjali tal-implimentazzjoni tag\u0127hom biex ikunu effika\u010bi u effi\u010bjenti, permezz ta' \u0127idma bi s\u0127ubija ma' komunitajiet diversi ta' partijiet ikkon\u010bernati fl-Istati Membri u madwar l-UE, biex jinkisbu ri\u017cultati reali fil-prattika.", "Il-Pjan ta' Azzjoni t\u0127ejja abba\u017ci tas-sejbiet tal-Kontroll tal-Idoneit\u00e0 minn tim ta' 10 Kummissarji li \u0127admu fuq il-pro\u0121ett, li involva wkoll lill-Vi\u010bi President tal-Kumitat tar-Re\u0121juni Karl-Heinz Lambertz, peress li l-awtoritajiet re\u0121jonali u lokali g\u0127andhom rwol importanti fl-implimentazzjoni tad-Direttivi.", "G\u0127al Aktar Informazzjoni", "Action Plan for nature, people and the economy", "Konferenza: \"An EU Action Plan for nature, people and the economy\" - Brussell, fis-6 ta' \u0120unju 2017"]}
{"url": "https://ec.europa.eu/commission/presscorner/detail/mt/CJE_11_34", "title": "Udjenza solenni funebri b'tifkira ta' Pierre Pescatore u Antonio Saggio", "category": "press_eu", "subcategory": "POLICY_AREA", "date": "Sun, 10 Apr 2011 22:00:00 GMT", "text": ["Stampa u Informazzjoni", "Il-Qorti tal-\u0120ustizzja tal-Unjoni Ewropea", "STQARRIJA G\u0126ALL-ISTAMPA Nru 34/11", "il-Lussemburgu, 11 ta' April 2011", "Udjenza solenni tal-Qorti tal-\u0120ustizzja", "Udjenza solenni funebri b'tifkira ta' Pierre Pescatore u Antonio Saggio", "Illum f'nosfinhar in\u017cammet udjenza solenni funebri fis-Sala l-Kbira tal-Qorti tal-\u0120ustizzja tal-Unjoni Europea.", "Matul din l-udjenza ng\u0127ata oma\u0121\u0121 b'tifkira ta':", "- Pierre Pescatore, Im\u0127allef tal-Qorti tal-\u0120ustizzja mid-9 ta' Ottubru 1967 sas-7 ta' Ottubru 1985, li miet fit-2 ta' Frar 2010;", "- Antonio Saggio, Im\u0127allef tal-Qorti tal-Prim'Istanza mill-25 ta' Settembru 1989 sas-17 ta' Settembru 1995, President tal-Qorti tal-Prim'Istanza mit-18 ta' Settembru 1995 sal-4 ta' Marzu 1998, Avukat \u0120enerali tal-Qorti tal-\u0120ustizzja mill-5 ta' Marzu 1998 sas-6 ta' Ottubru 2000, li miet fis-26 ta' Jannar 2010.", "Dokument mhux uffi\u010bjali g\u0127all-u\u017cu tal-mezzi tal-komunikazzjoni li ma jorbotx lill-Qorti tal-\u0120ustizzja.", "Kuntatt g\u0127all-istampa: Christopher Fretwell (+352) 4303 3355"]}
{"url": "https://ec.europa.eu/commission/presscorner/detail/mt/IP_11_443", "title": "Jit\u0127abbru r-rebbie\u0127a tal-Premju tal-UE g\u0127all-Wirt Kulturali 2011/il-Premjijiet Europa Nostra", "category": "press_eu", "subcategory": "POLICY_AREA", "date": "Wed, 06 Apr 2011 22:00:00 GMT", "text": ["IP/11/443", "Brussell/L-Aja, is-7 ta' April 2011", "Jit\u0127abbru r-rebbie\u0127a tal-Premju tal-UE g\u0127all-Wirt Kulturali 2011/il-Premjijiet Europa Nostra", "Is-27 rebbie\u0127 tal-Premju tal-UE g\u0127all-Wirt Kulturali 2011/il-Premjijiet Europa Nostra qed jit\u0127abbru llum mill-Kummissjoni Ewropea u l-Europa Nostra (ara l-lista tar-rebbie\u0127a hawn ta\u0127t).", "Il-premjijiet se jkunu ppre\u017centati fl-10 ta' \u0120unju f'\u010berimonja fil-Concertgebouw f'Amsterdam fil-pre\u017cenza ta' Androulla Vassiliou, Il-Kummissarju g\u0127all-Edukazzjoni, il-Kultura, il-Multilingwi\u017cmu u \u017c-\u017bg\u0127a\u017cag\u0127 u Pl\u00e1cido Domingo, it-tenur ta' fama mondjali u l-president tal-Europa Nostra.", "F'din i\u010b-\u010berimonja sitta mis-27 pro\u0121ett rebbie\u0127 se jissemmew b\u0127ala rebbie\u0127a tal-\"grand prix\" g\u0127all-a\u0127jar kisbiet dwar wirt tal-2011.", "Pictures: Commissioner Vassiliou at Villa Empain, Brussels", "\"Kull wie\u0127ed mir-rebbie\u0127a jirrappre\u017centa l-aqwa kisbiet tal-Ewropa fil-konservazzjoni, ir-ri\u010berka u l-edukazzjoni, kif ukoll b'hekk qed ji\u0121i onorat is-servizz dedikat mil-individwi u l-gruppi.", "Il-wirt kulturali huwa parti essenzjali tad-diversit\u00e0 kulturali u l-istorja kondivi\u017ca tag\u0127na; dan jg\u0127aqqad il-passat, il-pre\u017cent u l-futur tag\u0127na.", "Dan g\u0127en lill-Ewropa ssir l-aqwa destinazzjoni turistika tad-dinja u jikkontribwixxi b'mod sinifikattiv lill-ekonomija tal-Unjoni,\" qalet il-Kummissarju Vassilliou", "\"Ming\u0127ajr il-\u0127iliet u l-isforzi mag\u0127quda ta' \u0127afna professjonisti u voluntiera u ming\u0127ajr l-involviment ta\u017c-\u017cg\u0127a\u017cag\u0127, il-wirt tal-Ewropa ma g\u0127andux futur.", "Dawn il-premjijiet ji\u010b\u010belebraw l-im\u0127abba, il-passjoni, il-\u0127arsien u l-impenn g\u0127all-preservazzjoni tal-\u0121miel u r-ru\u0127 tal-Ewropa,\" \u017cid jg\u0127id il-President tal-Europa Nostra, Pl\u00e1cido Domingo.", "Is-27 rebbie\u0127 \u0121ew mag\u0127\u017cula minn madwar 140 pro\u0121ett sottomessi f'31 pajji\u017c.", "L-g\u0127a\u017cla finali saret minn \u0121uriji komposti minn esperti indipendenti mill-Ewropa kollha.", "Kull wie\u0127ed mis-sitt rebbie\u0127a tal-\"grand prix\" se jir\u010bievi EUR 10,000 u plakka g\u0127all-bini rebbie\u0127 jew trofew g\u0127all-pro\u0121etti.", "Il-wirt kulturali j\u0121ib kontribut sinifikattiv \u2013 li ta' spiss hu sottovalutat \u2013 lit-tkabbir u l-\u0127olqien tal-impjiegi.", "Is-settur jirrappre\u017centa parti importanti tal-industriji kulturali u kreattivi li jipprovdu l-impjiegi g\u0127al 8.5 miljun ru\u0127 fl-UE u jikkontribwixxi 4.5 % lill-PDG tal-Ewropa.", "L-infiq fuq il-konservazzjoni tal-wirt kulturali mill-korpi pubbli\u010bi u privati huwa stmat li jiswa EUR 5 biljun fis-sena.", "Il-figuri ppubblikati mill-Organizzazzjoni g\u0127all-Kooperazzjoni u l-I\u017cvilupp Ekonomi\u010bi (OECD) juru li l40 % tat-turi\u017cmu internazzjonali fid-dinja kollha g\u0127andu dimensjoni kulturali.", "Il-wirt kulturali huwa wkoll ri\u017corsa g\u0127al \u017cvilupp sostenibbli u koe\u017cjoni so\u010bjali.", "Il-premjijiet huma sostnuti mill-Programm Kulturali tal-Unjoni Ewropea li investa EUR 26 milljun fil-kofinanzjament ta' pro\u0121etti ta' patrimonju mill-2007.", "Programmi o\u0127ra ffinanzjati mill-UE jipprovdu wkoll appo\u0121\u0121 f'dan il-qasam: il-Fond Ewropew g\u0127all-I\u017cvilupp Re\u0121jonali jalloka EUR 3 miljun g\u0127all-protezzjoni u l-preservazzjoni tal-wirt kulturali, EUR 2.2 biljun g\u0127all-i\u017cvilupp tal-infrastruttura kulturali u EUR 775 miljun biex isostni s-servizzi kulturali g\u0127all-2007-2013.", "Mill-1998 kienu disponibbli wkoll EUR 89 miljun o\u0127ra permezz tal-Programmi Qafas tal-UE g\u0127ar-Ri\u010berka u l-I\u017cvilupp Teknolo\u0121iku.", "Nota lill-edituri:", "L-Europa Nostra hija vu\u010bi tal-wirt kulturali fl-Ewropa.", "Ti\u0121bor flimkien u tirrappre\u017centa 250 organizzazzjoni mhux governattivi, 150 organizzazzjoni asso\u010bjati u 1,500 membru individwali minn aktar minn 50 pajji\u017c li huma impenjati li jipprote\u0121u l-wirt u l-pajsa\u0121\u0121i kulturali.", "Din tipprovdi netwerk g\u0127al djalogu, ti\u010b\u010belebra l-aqwa kisbiet tal-patrimonju, tniedi kampanji kontra theddid lil bini, siti u pajsa\u0121\u0121i ta' patrimonju vulnerabbli u favur politiki sostenibbli u standards ta' kwalit\u00e0 g\u0127olja Pl\u00e1cido Domingo n\u0127atar President tal-Ewruopa Nostra b'mod unanimu f'\u0120unju 2010 mill-assemblea \u0121enerali g\u0127all-impenn tieg\u0127u fil-qasam.", "I\u010b-\u010berimonja tal-premjijiet f'Amsterdam tifforma parti mill-Kungress tal-Patrimonju Ewropew annwali tal-Europa Nostra.", "Il-premjijiet jibbenefikaw ukoll mis-sostenn tal-Association of Charity Lotteries in the European Union.", "Id-data ta' skadenza g\u0127all-applikazzjonijiet g\u0127all-premjijiet li jmiss hija l-1 ta' Ottubru 2011.", "I\u010b-\u010berimonja tal-premjijiet se ssir f'Lisbona f'\u0120unju 2012.", "Ir-Rebbie\u0127a tal-Premju tal-2011 (elenkati alfabetikament skont il-pajji\u017c)", "Il-Kategorija 1 \u2013 Konservazzjoni", "'s Hertogenmolens (the Duke's Mills), Aarschot, BELGIUM", "Station Antwerpen Centraal (Antwerp Central Station), Antwerp, BELGIUM", "Villa Empain, Brussels, BELGIUM", "L'Abbaye d'Ardenne, Saint Germain la Blanche Herbe, Basse-Normandie, FRANCE", "Conservation of furniture in Boulle-Technique, Munich, GERMANY", "Ancient Messene, Messenia, GREECE", "BK City, Delft, THE NETHERLANDS", "Spichlerz B\u0142\u0119kitny Baranek (Blue Lamb Granary), Gda\u0144sk, POLAND", "Los tapices de Pastrana (Tapestries of Pastrana), Pastrana, Guadalajara, SPAIN", "Preindustrial buildings in Ademuz / Sesga, Ademuz, Valencia, SPAIN", "The Hackfall woodland garden, Grewelthorpe, North Yorkshire, UNITED KINGDOM", "F'din il-kategorija, il-Premju tal-Europa Nostra ng\u0127ata lil pro\u0121ett minn pajji\u017c Ewropew li ma \u0127ax sehem fil-Programm Kulturali tal-UE.", "Kisha e Sh\u00ebn Gjergjit (The church of St. George), Shipcka, ALBANIA", "Il-Kategorija 2 \u2013 Ri\u010berka", "Study on wooden churches and bell towers of Europe, Prague, CZECH REPUBLIC", "Architectural heritage of the buffer zone in the walled city of Nicosia, CYPRUS", "Study on thatching in western Europe, from Asturias to Iceland, Madrid, SPAIN", "Il-Kategorija 3 \u2014 Servizz ta' dedikazzjoni", "Professor Tom\u00e1\u0161 Durd\u00edk, Prague, CZECH REPUBLIC", "F\u00f6rderverein Kloster Bredelar e.V. (Friends of the Bredelar Monastery), Marsberg, GERMANY", "Bond Heemschut (heritage association), Amsterdam, THE NETHERLANDS", "Szymon Modrzejewski, U\u015bcie Gorlickie, POLAND", "Dr. Hans-Christian Habermann, Sibiu, ROMANIA", "Il-Kategorija 4 \u2014 Edukazzjoni, ta\u0127ri\u0121 u qawmien ta' kuxjenza", "Monumental churches of Antwerp, BELGIUM", "Hart voor volkscaf\u00e9s (Heart for people's caf\u00e9s) in Flanders and Brussels, BELGIUM", "4 grada Dragodid \u2013 Preserving dry-stone masonry techniques of the Eastern Adriatic, Zagreb, CROATIA", "ArtZuid Foundation \u2013 sculptures and architecture in Amsterdam, THE NETHERLANDS", "Education centre and restoration of the monastery of San Mill\u00e1n de Yuso, San Mill\u00e1n de la Cogolla, La Rioja, SPAIN", "Weald & Downland open air museum, Chichester, West Sussex, UNITED KINGDOM", "Hampshire & Wight Trust for Maritime Archaeology, Southampton, UNITED KINGDOM", "Biex tkun taf aktar:", "http://ec.europa.eu/culture", "http://www.europanostra.org"]}
{"url": "https://ec.europa.eu/commission/presscorner/detail/mt/MEMO_18_3", "title": "L-Informatika ta' Prestazzjoni G\u0127olja u l-inizjattiva EuroHPC", "category": "press_eu", "subcategory": "POLICY_AREA=DIGAG", "date": "Wed, 10 Jan 2018 23:00:00 GMT", "text": ["Mistoqsijiet u Twe\u0121ibiet", "Xi jfissru l-Informatika ta' Prestazzjoni G\u0127olja u l-informatika fuq skala eksa?", "L-Informatika ta' Prestazzjoni G\u0127olja (High-Performance Computing, HPC) hija ferg\u0127a tal-informatika li tindirizza l-kalkoli xjentifi\u010bi u tal-in\u0121inerija li mil-lat komputazzjonali tant huma kkumplikati li ma jistg\u0127ux isiru b'kompjuters g\u0127all-u\u017cu \u0121enerali.", "Il-magni li jintu\u017caw fl-HPC ta' spiss jissej\u0127u supercomputers.", "Il-pass li jmiss g\u0127as-supercomputing hija l-prestazzjoni fuq skala eksa (ji\u0121ifieri mill-inqas 1018 jew biljun biljun kalkolu kull sekonda), li hija mistennija tintla\u0127aq bejn l-2021 u l-2022.", "X'tip ta' sfidi xjentifi\u010bi, industrijali u so\u010bjetali tista' tindirizza l-HPC?", "Min\u0127abba n-natura interdixxiplinari tag\u0127ha u l-kapa\u010bit\u00e0 tag\u0127ha li tippro\u010bessa ammonti kbar ta' dejta u twettaq komputazzjonijiet kumplessi, l-HPC hija essenzjali biex tindirizza firxa wiesg\u0127a ta' sfidi xjentifi\u010bi, industrijali u so\u010bjetali:", "L-HPC hija l-ba\u017ci tal-istudju u t-tbassir tal-klima billi tippermetti previ\u017cjoni tat-temp aktar pre\u010bi\u017c u fil-\u0127in reali, it-tbassir u l-\u0121estjoni tad-di\u017castri naturali fuq skala kbira b\u0127al pere\u017cempju l-uragani devastanti jew l-istudju tal-im\u0121iba tal-o\u010beani.", "Bejn l-1970 u l-2012, il-maltemp kbir kien il-ka\u0121un tal-mewt ta' 149,959 persuna u ta' EUR 270 biljun f'danni ekonomi\u010bi fl-Ewropa.", "It-tbassir tat-temp jiddependi \u0127afna fuq is-simulazzjoni numerika fuq is-supercomputers.", "Aktar kemm ikun b'sa\u0127\u0127tu s-supercomputer, ix-xjentisti tal-klima aktar jistg\u0127u jbassru b'mod pre\u010bi\u017c u bil-quddiem id-daqs u l-mog\u0127dijiet tal-maltempati u l-g\u0127arg\u0127ar, u dan jg\u0127inhom biex jie\u0127du de\u010bi\u017cjonijiet b\u0127al pere\u017cempju li jattivaw is-sistemi ta' twissija bikrija fil-\u0127in biex ti\u0121i evakwata l-popolazzjoni u ji\u0121u salvati n-nies.", "It-teknolo\u0121iji tal-HPC jipprovdu wkoll simulazzjoni bl-aktar ri\u017coluzzjoni g\u0127olja tat-tibdil fil-klima (pere\u017cempju, l-istudju tal-im\u0121iba tal-o\u010beani) u monitora\u0121\u0121 aktar pre\u010bi\u017c tal-evoluzzjoni tar-ri\u017corsi tad-dinja.", "L-HPC ittejjeb ukoll l-g\u0127arfien tag\u0127na tal-pro\u010bessi \u0121eofi\u017ci\u010bi u tal-istruttura tal-intern tad-Dinja, u dan jg\u0127inna nifhmu a\u0127jar id-di\u017castri naturali, pere\u017cempju t-terremoti.", "Biex jo\u0127olqu l-mapep ta' fejn hemm riskju ta' terremoti, is-sismologi ju\u017caw id-dejta dwar il-moviment tal-art irre\u0121istrata minn aktar minn 10,000 sismometri installati fid-dinja kollha.", "I\u017cda l-ippro\u010bessar ta' dan l-ammont kbir ta' dejta jista' ji\u0121i \u0121estit biss bl-u\u017cu tal-infrastrutturi b'sa\u0127\u0127ithom tal-HPC.", "L-HPC hija g\u0127odda essenzjali fit-tfassil ta' parks tal-ener\u0121ija rinnovabbli jew ta' materjali fotovoltaj\u010bi ta' prestazzjoni g\u0127olja, fl-ittestjar ta' forom \u0121odda u aktar effi\u010bjenti ta' materjali g\u0127all-pannelli solari i\u017cda wkoll fl-ottimizzazzjoni tat-turbini g\u0127all-produzzjoni tal-elettriku.", "Pere\u017cempju, il-vijabbilt\u00e0 kummer\u010bjali tal-parks eoli\u010bi tista' titbassar permezz ta' valutazzjonijiet pre\u010bi\u017ci tar-ri\u017corsa eolika, it-tfassil tal-parks u s-simulazzjonijiet tar-ri\u0127 f'terminu qasir u fuq skala mikro g\u0127all-previ\u017cjoni tal-produzzjoni tal-ener\u0121ija ta' kuljum.", "G\u0127all-industrija tal-\u0121enerazzjoni tal-ener\u0121ija mir-ri\u0127, l-HPC hija g\u0127odda kru\u010bjali, spe\u010bjalment f'siti b'terren li jkollu karatteristi\u010bi kumplessi.", "Grazzi g\u0127all-ener\u0121ija mill-fu\u017cjoni, l-impjant tal-ener\u0121ija nukleari tal-lum jistg\u0127u ji\u0121u sostitwiti minn sors ta' ener\u0121ija aktar sikur, aktar ekolo\u0121iku u virtwalment ine\u017cawribbli.", "Ir-reatturi tal-fu\u017cjoni esperimentali attwali qeg\u0127din ju\u017caw l-HPC biex jissimulaw u jsolvu l-im\u0121iba tal-pla\u017cma tal-fu\u017cjoni, inklu\u017ci l-instabbiltajiet, it-trasport turbolenti, l-interazzjoni bejn il-pla\u017cma u l-\u0127ajt u t-tis\u0127in.", "L-HPC hija forza ewlenija g\u0127all-i\u017cvilupp ta' forom \u0121odda ta' medi\u010bina.", "Il-medi\u010bina personalizzata u ta' pre\u010bi\u017cjoni tiddependi \u0127afna fuq l-HPC biex ti\u0121i ppro\u010bessata l-informazzjoni dwar il-\u0121eni, il-proteini u l-ambjent ta' persuna biex ji\u0121i evitat, dijanjostikat u ttrattat il-mard.", "Pere\u017cempju, fil-ka\u017c tal-kan\u010ber, kull marda g\u0127andha t-tiswir \u0121enetiku g\u0127aliha, u g\u0127alhekk kull \u010bellola u kull tessut tat-tumur g\u0127andhom karattru uniku b'tendenzi u vulnerabbiltajiet spe\u010bifi\u010bi.", "Il-medi\u010bina personalizzata u ta' pre\u010bi\u017cjoni se tidderie\u0121i mill-\u0121did il-pazjenti lejn it-trattament it-tajjeb filwaqt li tindirizza l-\u0127ti\u0121ijiet spe\u010bifi\u010bi tag\u0127hom.", "L-identifikazzjoni bikrija ta' mard rari huwa sfida o\u0127ra li tista' tindirizza l-HPC b'mod aktar effi\u010bjenti.", "Id-dijanjo\u017ci u l-anali\u017ci li llum jie\u0127du l-\u0121img\u0127at biex jitlestew, bit-teknolo\u0121iji tal-HPC jistg\u0127u jitlestew fi ftit jiem.", "L-HPC tippermetti wkoll li ssir anali\u017ci aktar rapida u aktar effettiva tas-sekwenzi tal-\u0121enomi.", "Madwar 4,100 marda \u0121enetika jaffettwaw lill-bniedem, u dan il-mard hu wa\u0127da mill-kaw\u017ci ewlenin tal-mewt tat-trabi.", "Fir-ri\u010berka bijomolekulari, l-HPC tintu\u017ca wkoll g\u0127all-investigazzjoni tad-dinamika tal-bijomolekuli u tal-proteini fi\u010b-\u010belloli tal-bniedem, li hija kru\u010bjali biex ji\u0121i trattat b'mod aktar effi\u010bjenti l-mard awtoimmunitarju i\u017cda wkoll il-kan\u010ber u d-dijabete.", "Fir-ri\u010berka tal-mo\u0127\u0127 b\u0127al pere\u017cempju fil-Pro\u0121ett Ewlieni tal-FET \u201cHuman Brain Project\u201d, l-HPC tintu\u017ca g\u0127as-simulazzjoni l-immudellar fuq diversi skali u b'ri\u017coluzzjoni g\u0127olja tal-mo\u0127\u0127 tal-bniedem biex wie\u0127ed jifhem l-organizzazzjoni u l-funzjonament tieg\u0127u.", "Fl-a\u0127\u0127ar nett, l-HPC hija wkoll is-sies g\u0127all-i\u017cvilupp ta' medi\u010bini \u0121odda.", "I\u017c-\u017cmien me\u0127tie\u0121 biex ti\u0121i \u017cviluppata medi\u010bina \u0121dida huwa bejn 10 u 17-il sena.", "Je\u017cistu wkoll spejje\u017c li dejjem qed ji\u017cdiedu u g\u0127alhekk dan l-i\u017cvilupp qed isir dejjem inqas affordabbli g\u0127all-kumpaniji u l-pazjenti.", "L-ittestjar tal-molekuli ta' medi\u010bina \u0121dida jista' jsir b'mod \u0127afna aktar mg\u0127a\u0121\u0121el bl-u\u017cu tal-HPC.", "L-HPC tista' tg\u0127in ukoll biex il-medi\u010bini e\u017cistenti ji\u0121u adattati g\u0127al mard \u0121did.", "Din se tkun ta' benefi\u010b\u010bju g\u0127at-trattament tal-pazjenti filwaqt li tnaqqas \u0127afna l-ispejje\u017c tal-pro\u010bess.", "L-HPC hija kru\u010bjali g\u0127all-i\u017cvilupp ta' agrikoltura aktar sostenibbli billi tottimizza l-produzzjoni tal-ikel, tanalizza l-fatturi dwar is-sostenibbilt\u00e0 u timmonitorja l-pesti, il-kontroll tal-mard u l-effetti tal-pesti\u010bidi.", "Pere\u017cempju, l-applikazzjonijiet li ja\u0127dmu bl-HPC qed ju\u017caw it-tags g\u0127all-identifikazzjoni tal-frekwenza tar-radju (radio-frequency identification tags, RFIDs) li jistg\u0127u j\u017commu u jni\u017c\u017clu awtomatikament massa ta' dejta dwar il-kontenut tal-umdit\u00e0, il-pi\u017c u l-po\u017cizzjoni tal-GPS tal-balal.", "Fil-\u0121ejjieni se jintu\u017caw b'mod estensiv mikro-tags tad-daqs tal-parti\u010belli tal-\u0127amrija biex jitkejlu affarijiet b\u0127al pere\u017cempju l-umdit\u00e0, l-impatt tal-marda u anke jekk l-g\u0127elejjel humiex lesti biex jin\u0127asdu jew le.", "It-teknolo\u0121iji tal-HPC jistg\u0127u jg\u0127inu wkoll fil-\u0121estjoni tal-ilma u tar-ri\u017corsi agrikoli b'mod aktar effi\u010bjenti u jassistu lill-komunitajiet vulnerabbli fir-re\u0121jun permezz ta' \u0121estjoni u r-rispons a\u0127jar g\u0127an-nixfa.", "L-HPC hija wkoll essenzjali g\u0127as-sigurt\u00e0 u d-difi\u017ca nazzjonali, pere\u017cempju fl-i\u017cvilupp ta' teknolo\u0121iji ta' kripta\u0121\u0121 kumplessi, fir-rintra\u010b\u010bar u r-rispons g\u0127all-attakki \u010biberneti\u010bi u fl-u\u017cu ta' forensika effi\u010bjenti, jew fis-simulazzjonijiet nukleari.", "Fi\u010b-\u010bibersigurt\u00e0, l-HPC, flimkien mal-Intelli\u0121enza Artifi\u010bjali u t-tekniki tat-Tag\u0127lim Awtomatiku, tintu\u017ca biex ji\u0121u identifikati im\u0121iba stramba fis-sistemi, theddid minn informazzjoni privile\u0121\u0121ata u frodi elettroniku, xejriet ta' attakk \u010bibernetiku (fi \u017cmien ftit sig\u0127at, minflok ftit jiem), jew u\u017cu \u0127a\u017cin potenzjali tas-sistemi u jittie\u0127du azzjonijiet awtomati\u010bi u immedjati sabiex wie\u0127ed ja\u0121ixxi qabel ma jse\u0127\u0127u l-avvenimenti ostili.", "L-HPC tintu\u017ca aktar u aktar ukoll fil-\u0121lieda kontra t-terrori\u017cmu u l-kriminalit\u00e0, pere\u017cempju g\u0127ar-rikonoxximent tal-wi\u010b\u010b jew g\u0127ad-detezzjoni ta' m\u0121iba suspettu\u017ca fi spazji pubbli\u010bi mimlijin.", "It-teknolo\u0121iji tal-HPC jappo\u0121\u0121aw l-i\u017cvilupp ta' bliet aktar intelli\u0121enti grazzi g\u0127al kontroll aktar effi\u010bjenti ta' infrastruttura kbira tat-trasport li tirrikjedi anali\u017ci fil-\u0127in reali ta' ammonti kbar ta' dejta.", "Pere\u017cempju, l-i\u017cvilupp ta' vetturi awtonomi se tiddependi fuq l-HPC peress li dawn il-vetturi se ju\u017caw varjet\u00e0 kbira ta' dejta biex jimmonitorjaw u jottimizzaw kontinwament in-navigazzjoni, il-kundizzjoni tat-triq, l-istat tal-vettura u l-kumdit\u00e0 u s-sigurt\u00e0 tal-passi\u0121\u0121ieri.", "Il-karozzi ming\u0127ajr sewwieqa se jiskambjaw dejta b'mod permanenti mal-mani\u0121ment u mas-sistemi ta' supervi\u017cjoni u se jissinkronizzaw ma' ba\u017cijiet ta' dejta li jipprovdulhom kontinwament informazzjoni fil-\u0127in reali dwar l-ambjent lokali, is-sitwazzjoni tat-traffiku, it-twissijiet ta' emer\u0121enza u l-kundizzjonijiet tat-temp.", "Ix-xjenzjati qed ju\u017caw l-HPC biex josservaw l-ispazju b'mod aktar pre\u010bi\u017c, jissimulaw avvenimenti vjolenti wara l-Big Bang li setg\u0127u pprodu\u010bew mew\u0121 gravitazzjonali, jiskopru s-supernovae u s-sistemi binarji tal-istilel, jew biex jifhmu l-materja skura u l-ener\u0121ija.", "X'inhi r-rilevanza tal-HPC g\u0127as-Suq Uniku Di\u0121itali?", "L-g\u0127an tas-Suq Uniku Di\u0121itali huwa li jitne\u0127\u0127ew l-ostakoli virtwali biex nersqu minn 28 suq nazzjonali g\u0127al suq wie\u0127ed.", "Suq Uniku Di\u0121itali kompletament funzjonali jista' jikkontribwixxi EUR 415 biljun fis-sena g\u0127all-ekonomija tal-UE u jo\u0127loq mijiet ta' eluf ta' impjiegi \u0121odda.", "L-HPC g\u0127andha potenzjal kbir fil-\u0127olqien tal-impjiegi b\u0127ala parti mill-perspettiva tas-Suq Uniku Di\u0121itali.", "L-HPC hija fattur ewlieni b'mod partikolari g\u0127ad-di\u0121italizzazzjoni tal-industrija, l-innovazzjoni u l-kompetittivit\u00e0 tag\u0127ha.", "L-ambjent tal-EuroHPC se jipprovdi lill-industrija Ewropea, u b'mod partikolari lill-intrapri\u017ci \u017cg\u0127ar u medji (SMEs), a\u010b\u010bess a\u0127jar g\u0127as-supercomputers biex ji\u0121u \u017cviluppati prodotti innovattivi.", "Permezz tal-immani\u0121\u0121jar u l-ippro\u010bessar ta' ammonti kbar ta' dejta fil-\u0127in reali, l-HPC hija fundamentali fil-bini ta' ekonomija tad-dejta vibranti, u ekosistema integrata fuq skala eksa tal-informatika u tal-big data se tippermetti lill-UE tag\u0127mel l-a\u0127jar u\u017cu minnha, filwaqt li ti\u017cgura livell g\u0127oli ta' protezzjoni tad-dejta u sigurt\u00e0 tad-dejta.", "L-infrastruttura tal-EuroHPC se tippermetti l-ippro\u010bessar tad-dejta sensittiva fl-Ewropa, filwaqt li tin\u017camm il-privatezza, is-sjieda u d-dritt g\u0127all-a\u010b\u010bess u g\u0127all-u\u017cu fl-Ewropa.", "G\u0127aliex hemm b\u017conn li l-UE tie\u0127u inizjattiva dwar l-HPC?", "Minkejja l-isforzi u l-investimenti li saru s'issa, l-UE ma g\u0127andhiex is-supercomputers bl-a\u0127jar prestazzjoni, u dawk e\u017cistenti jiddependu fuq teknolo\u0121ija mhux Ewropea.", "Il-provvista disponibbli tal-\u0127in ta' komputazzjoni ma tistax tissodisfa domanda li dejjem qed tikber.", "Biex ting\u0127eleb id-diskrepanza, ix-xjenzjati u l-industrija qed jippro\u010bessaw aktar u aktar id-dejta tag\u0127hom barra mill-UE.", "Dan jista' jo\u0127loq problemi relatati mal-privatezza, il-protezzjoni tad-dejta, is-sigrieti kummer\u010bjali, u s-sjieda tad-dejta b'mod partikolari g\u0127all-applikazzjonijiet sensittivi.", "Il-katina tal-provvista tat-teknolo\u0121ija tal-HPC Ewropea hija dg\u0127ajfa u l-integrazzjoni tat-teknolo\u0121iji Ewropej f'magni tal-HPC operattivi g\u0127adha insinifikanti.", "Ming\u0127ajr prospetti \u010bari ta' suq pilota u tal-bejg\u0127 ta' magna fuq skala eksa lis-settur pubbliku, il-fornituri Ewropej mhux se jie\u0127du r-riskju li ji\u017cviluppaw il-magni wa\u0127edhom.", "Barra minn hekk, illum kull Stat Membru qed jinvesti wa\u0127du g\u0127all-i\u017cvilupp u l-akkwist tal-infrastruttura tal-HPC.", "Minkejja investimenti sinifikanti fil-livell nazzjonali u fil-livell tal-Unjoni, meta mqabbla mal-kompetituri tag\u0127ha mill-Istati Uniti, mi\u010b-\u010aina jew mill-\u0120appun, huwa \u010bar li l-Ewropa mhux qed tinvesti bi\u017c\u017cejjed fl-HPC b'diskrepanza tal-likwidit\u00e0 ta' EUR 500\u2013750 miljun fis-sena.", "L-ammont ta' ri\u017corsi u investimenti finanzjarji li huma me\u0127tie\u0121a biex tinkiseb ekosistema tal-HPC ta' livell fuq skala eksa sostenibbli issa tant sar kbir li l-ebda pajji\u017c fl-Ewropa ma g\u0127andu l-kapa\u010bit\u00e0 li jibnih b'mod sostenibbli fi \u017cminijiet li huma kompatibbli ma' dawk tal-kompetituri barra mill-UE.", "G\u0127alhekk, l-Istati Membri jridu jikkoordinaw l-istrate\u0121iji ta' investiment tal-HPC tag\u0127hom fil-livell Ewropew u ji\u0121bru flimkien ir-ri\u017corsi.", "Il-\u0121bir flimkien u r-razzjonalizzazzjoni tar-ri\u017corsi fil-livell tal-UE huma essenzjali.", "Infrastruttura kondivi\u017ca u u\u017cu komuni tal-kapa\u010bitajiet e\u017cistenti jibbenefikaw lil kul\u0127add, mill-industrija, l-SMEs, ix-xjenza, is-settur pubbliku u spe\u010bjalment l-Istati Membri (i\u017cg\u0127ar) ming\u0127ajr infrastrutturi tal-HPC nazzjonali awtosuffi\u010bjenti.", "B'mod partikolari dawn ji\u017cguraw l-a\u010b\u010bess indipendenti tal-UE stess g\u0127all-a\u0127jar teknolo\u0121ija tal-HPC.", "X'inhi l-inizjattiva EuroHPC?", "Fl-10 ta' Mejju 2017, fil-Komunikazzjoni dwar ir-Rie\u017cami ta' Nofs it-Terminu tal-Istrate\u0121ija tas-Suq Uniku Di\u0121itali, il-Kummissjoni Ewropea kkonfermat il-pjanijiet tag\u0127ha li tinvesti fl-HPC u \u0127abbret l-intenzjoni tag\u0127ha li tipproponi strument legali \u0121did li jipprovdi qafas ta' akkwist g\u0127al infrastruttura integrata tad-dejta u tas-supercomputers fuq skala eksa tal-UE.", "L-objettiv kien li jinsab mod effettiv u effi\u010bjenti biex l-Ewropa u l-Istati Membri jinvestu flimkien biex jo\u0127olqu HPC Ewropea ewlenija u ekosistema tal-Big Data f'termini ta' teknolo\u0121ija, applikazzjoni u \u0127iliet, appo\u0121\u0121ati minn infrastruttura informatika u tad-dejta ta' prestazzjoni g\u0127olja mill-aqwa.", "Din l-inizjattiva se tippermetti l-akkwist kon\u0121unt ta' magni tal-HPC, li jipprovdu a\u010b\u010bess lill-Istati Membri kollha g\u0127as-supercomputers bi prestazzjoni li tista' titqabbel mal-a\u0127jar magni fid-dinja.", "Dawn il-magni, integrati f'infrastruttura pan-Ewropea, se jkunu disponibbli lir-ri\u010berkaturi xjentifi\u010bi u industrijali u lis-settur pubbliku, ikunu fejn ikunu.", "Id-disponibbilt\u00e0 u l-a\u010b\u010bessibbilt\u00e0 mi\u017cjuda tal-a\u0127jar ri\u017corsi tal-HPC se jimmotivaw lill-utenti biex i\u017commu l-attivitajiet u d-dejta tag\u0127hom fl-Ewropa, u b'hekk jg\u0127inu biex jin\u017cammu l-g\u0127arfien kritiku u l-potenzjal uman fl-Istati Membri.", "G\u0127aliex il-Kummissjoni qed tipproponi Impri\u017ca Kon\u0121unta biex timplimenta l-inizjattiva EuroPC?", "L-istrumenti ta' finanzjament attwali huma limitati meta ji\u0121u applikati g\u0127al kooperazzjoni fuq skala kbira b\u0127al din fuq is-supercomputers.", "Minn valutazzjoni tal-impatt irri\u017culta li huwa a\u0127jar li ti\u0121i implimentata l-EuroHPC permezz ta' Impri\u017ca Kon\u0121unta.", "Dan l-istrument legali jippermetti li l-Kummissjoni ting\u0127aqad mal-Istati Membri biex tappo\u0121\u0121a l-i\u017cvilupp ta' infrastruttura pan-Ewropea g\u0127all-Informatika ta' Prestazzjoni G\u0127olja u g\u0127ad-dejta.", "Se tindirizza tliet \u0127ti\u0121ijiet ur\u0121enti:", "L-Impri\u017ca Kon\u0121unta tal-EuroHPC se tippermetti li jing\u0127aqdu b'mod effi\u010bjenti l-akkwist kon\u0121unt u s-sjieda tas-supercomputers, kif ukoll l-investiment fl-i\u017cvilupp tat-teknolo\u0121ija g\u0127all-magni akkwistati bejn il-Kummissjoni u l-Istati Membri.", "Min se jkunu l-membri tal-Impri\u017ca Kon\u0121unta tal-EuroHPC?", "Se jkun hemm \u017cew\u0121 kategoriji ta' membri fl-Impri\u017ca Kon\u0121unta tal-EuroHPC: membri pubbli\u010bi u privati.", "Il-membri pubbli\u010bi se jkunu l-Unjoni Ewropea (rappre\u017centata mill-Kummissjoni Ewropea) u it-13-il Stat Membru u pajji\u017c asso\u010bjat li di\u0121\u00e0 ffirmaw id-Dikjarazzjoni EuroHPC.", "Stati Membri u pajji\u017ci asso\u010bjati o\u0127rajn jistg\u0127u jing\u0127aqdu mal-Impri\u017ca Kon\u0121unta fi kwalunkwe mument.", "Il-membri privati tal-Impri\u017ca Kon\u0121unta se jkunu r-rappre\u017centanti mill-partijiet ikkon\u010bernati tal-HPC u tal-Big Data, inklu\u017ci l-akkademi\u010bi u l-industrija.", "\u017bew\u0121 s\u0127ubijiet pubbli\u010bi u privati kuntrattwali (l-ETP4HPC u l-Big Data Value Association) ressqu ittri ta' appo\u0121\u0121 g\u0127all-implimentazzjoni tal-Impri\u017ca Kon\u0121unta tal-EuroHPC.", "L-Impri\u017ca Kon\u0121unta tal-EuroHPC hija ma\u0127suba li tibda topera fl-2019 u se tibqa' operattiva sa tmiem l-2026.", "X'se jkun il-ba\u0121it tal-Impri\u017ca Kon\u0121unta tal-EuroHPC?", "L-Impri\u017ca Kon\u0121unta tal-EuroHPC se tkun iffinanzjata b'mod kon\u0121unt mill-membri tag\u0127ha.", "Il-kontribut finanzjarju tal-Unjoni se jkopri l-ispejje\u017c amministrattivi u operazzjonali u se jkun ta' massimu ta' EUR 486 miljun, permezz ta' impenji ba\u0121itarji mag\u0127mula fil-Qafas Finanzjarju Pluriennali (QFP) attwali u b'mod aktar spe\u010bifiku fil-programmi Orizzont 2020 u l-Fa\u010bilit\u00e0 Nikkollegaw l-Ewropa (Connecting Europe Facility, CEF).", "L-istati parte\u010bipanti fl-EuroHPC g\u0127andhom jag\u0127tu ammont simili b\u0127ala parti mill-programmi nazzjonali tag\u0127hom tal-HPC.", "L-entitajiet privati g\u0127andhom ukoll jipprovdu kontributi in natura, b\u0127ala parti mill-impenn attwali tag\u0127hom fis-s\u0127ubijiet pubbli\u010bi-privati kuntrattwali ETP4HPC u BDVA.", "B'ba\u0121it totali ta' madwar EUR 1 biljun, l-Impri\u017ca Kon\u0121unta se tiffunzjona sal-2026.", "L-Impri\u017ca Kon\u0121unta tal-EuroHPC se tipprovdi appo\u0121\u0121 finanzjarju fil-forma ta' akkwist jew g\u0127otjiet g\u0127ar-Ri\u010berka u l-Innovazzjoni lill-parte\u010bipanti wara sej\u0127iet miftu\u0127a u kompetittivi.", "Dawn is-sej\u0127iet huma simili g\u0127al dawk li qed topera l-Kummissjoni fl-Orizzont 2020 jew g\u0127all-innovazzjoni g\u0127all-iskopijiet ta' akkwist.", "X'inji r-rabta bejn l-HPC, l-Intelli\u0121enza Artifi\u010bjali u t-teknolo\u0121iji ta' tag\u0127lim fil-fond?", "It-teknolo\u0121iji tat-tag\u0127lim fil-fond huma ffa\u010bilitati bl-u\u017cu tal-HPC.", "Il-kapa\u010bit\u00e0 tas-supercomputing u\u017cata flimkien mal-Intelli\u0121enza Artifi\u010bjali tippermetti li t-Tag\u0127lim Awtomatiku jsir b'pass aktar mg\u0127a\u0121\u0121el u aktar effi\u010bjenti, li mbag\u0127ad dan jg\u0127in biex jin\u0127olqu soluzzjonijiet u teknolo\u0121iji aktar innovattivi li jtejbu l-\u0127ajja tag\u0127ha ta' kuljum.", "Re\u010bentement, l-u\u017cu tal-Intelli\u0121enza Artifi\u010bjali u t-tekniki tat-tag\u0127lim fil-fond flimkien mal-HPC wassal ukoll g\u0127al avvanzi kbar fl-oqsma b\u0127al pere\u017cempju s-segmentazzjoni tal-imma\u0121ni (ir-rikonoxximent tad-disinni), ir-rikonoxximent tad-diskors (ir-rikonoxximent u t-traduzzjoni tal-lingwa mitkellma f'test permezz tal-kompjuters) jew il-karozzi awtonomi.", "Il-kombinazzjoni tal-HPC, l-Intelli\u0121enza Artifi\u010bjali u t-teknolo\u0121iji tat-tag\u0127lim fil-fond hija importanti g\u0127all-oqsma b\u0127al pere\u017cempju \u010b-\u010bibersigurt\u00e0, fejn tintu\u017ca biex ji\u0121u identifikati fi stadju bikri im\u0121iba stramba fis-sistemi, theddid minn informazzjoni privile\u0121\u0121ata u frodi elettroniku, u xejriet o\u0127ra ta' attakk \u010bibernetiku (fi \u017cmien ftit sig\u0127at, minflok ftit jiem).", "Tg\u0127in ukoll biex ji\u0121i identifikat u\u017cu \u0127a\u017cin potenzjali tas-sistemi u biex jittie\u0127du azzjonijiet awtomati\u010bi u immedjati sabiex wie\u0127ed ja\u0121ixxi qabel ma jse\u0127\u0127u l-avvenimenti ostili.", "G\u0127al aktar informazzjoni", "L-istqarrija g\u0127all-istampa \u201cL-Ewropa tinvesti fis-supercomputers\u201d"]}
{"url": "https://ec.europa.eu/commission/presscorner/detail/mt/IP_18_64", "title": "Il-Kummissjoni tipproponi investiment ta' EUR 1 biljun f'superkompjuters Ewropej ta' livell dinji", "category": "press_eu", "subcategory": "POLICY_AREA=DIGAG", "date": "Wed, 10 Jan 2018 23:00:00 GMT", "text": ["Il-Kummissjoni Ewropea llum \u017cvelat il-pjanijiet tag\u0127ha li tinvesti b'mod kon\u0121unt mal-Istati Membri fil-bini ta' infrastruttura Ewropea ta' superkompjuters ta' livell dinji.", "Is-superkompjuters huma me\u0127tie\u0121a g\u0127all-ippro\u010bessar ta' volumi ta' data dejjem akbar u biex i\u0121ibu benefi\u010b\u010bji lis-so\u010bjet\u00e0 f'diversi oqsma - mill-kura tas-sa\u0127\u0127a u l-ener\u0121ija rinnovabbli sas-sikurezza tal-karozzi u \u010b-\u010bibersigurt\u00e0.", "Il-pass tal-lum huwa kru\u010bjali g\u0127all-kompetittivit\u00e0 u l-indipendenza tal-UE fl-ekonomija xprunata mid-data.", "Illum, ix-xjenzati u l-industrija Ewropej kulma jmur qeg\u0127din jippro\u010bessaw id-data tag\u0127hom barra l-UE peress li l-\u0127ti\u0121ijiet tag\u0127hom ma jistg\u0127ux jintla\u0127qu mill-\u0127in ta' komputazzjoni disponibbli fl-UE.", "Dan in-nuqqas tal-indipendenza jhedded il-privatezza, il-protezzjoni tad-data, is-sigrieti tan-negozju kummer\u010bjali u s-sjieda tad-data \u2014 b'mod partikolari g\u0127al applikazzjonijiet sensittivi.", "Struttura \u0121dida legali u ta' finanzjament \u2014 l-Impri\u017ca Kon\u0121unta EuroHPC \u2014 g\u0127andha takkwista, tibni u tintrodu\u010bi madwar l-Ewropa infrastruttura ta' Komputazzjoni bi Prestazzjoni G\u0127olja (HPC) ta' livell dinji.", "Din se tappo\u0121\u0121a wkoll programm ta' ri\u010berka u innovazzjoni biex ji\u0121u \u017cviluppati t-teknolo\u0121iji u l-magni (il-hardware) kif ukoll l-applikazzjonijiet (is-software) li ja\u0127dmu fuq dawn is-superkompjuters.", "Il-kontribuzzjoni tal-UE fil-EuroHPC se tkun madwar EUR 486 miljun mill-Qafas Finanzjarju Multiannwali attwali, u l-Istati Membri u l-pajji\u017ci asso\u010bjati jo\u0127or\u0121u ammont simili.", "B'kollox, sal-2020, ikun hemm investiment b'finanzjament pubbliku ta' madwar EUR 1 biljun, u l-membri privati tal-inizjattiva se j\u017cidu wkoll kontribuzzjonijiet in natura.", "Andrus Ansip, il-Vi\u010bi President tal-Kummissjoni Ewropea g\u0127as-Suq Uniku Di\u0121itali, qal: \u201cIs-superkompjuters huma l-magna li t\u0127addem l-ekonomija di\u0121itali.", "It-tellieqa hija wa\u0127da iebsa u llum l-UE mhix qed tla\u0127\u0127aq: m'g\u0127andniex superkompjuters fl-ewwel 10 fid-dinja kollha.", "Bl-inizjattiva EuroHPC irridu nag\u0127tu lir-ri\u010berkaturi u lill-Kumpaniji Ewropej kapa\u010bit\u00e0 ta' superkompjuters minn ta' quddiem fid-dinja kollha sal-2020 \u2014 biex ni\u017cviluppaw teknolo\u0121iji b\u0127alma huma l-intelli\u0121enza artifi\u010bjali u nibnu l-applikazzjonijiet ta' kuljum tal-\u0121ejjieni f'oqsma b\u0127alma huma s-sa\u0127\u0127a, is-sigurt\u00e0 jew l-in\u0121inerija.\u201d", "Mariya Gabriel, il-Kummissarju g\u0127all-Ekonomija u s-So\u010bjet\u00e0 Di\u0121itali, \u017ciedet: \u201cIs-superkompjuters di\u0121\u00e0 qeg\u0127din fil-qalba tal-avvanzi u l-innovazzjonijiet ewlenin f'diversi oqsma li jolqtu direttament il-\u0127ajja ta' kuljum ta\u010b-\u010bittadini Ewropej.", "Jistg\u0127u jg\u0127inuna ni\u017cviluppaw il-medi\u010bina personalizzata, niffrankaw l-ener\u0121ija u ni\u0121\u0121ieldu t-tibdil fil-klima b'mod aktar effi\u010bjenti.", "Infrastruttura Ewropea a\u0127jar tas-superkompjutazzjoni g\u0127andha potenzjal kbir g\u0127all-\u0127olqien tal-impjiegi u hija fattur ewlieni g\u0127ad-di\u0121itizzazzjoni tal-industrija u \u017c-\u017cieda fil-kompetittivit\u00e0 tal-ekonomija Ewropea.\u201d", "Il-benefi\u010b\u010bji tas-superkomputazzjoni", "Il-Komputazzjoni ta' Prestazzjoni G\u0127olja hija g\u0127odda kritika biex nifhmu u nirrispondu g\u0127all-isfidi xjentifi\u010bi u so\u010bjetali, b\u0127alma huma d-ditezzjoni u t-trattament bikrija tal-mard jew l-i\u017cvilupp ta' terapiji \u0121odda abba\u017ci ta' medi\u010bina personalizzata u ta' pre\u010bi\u017cjoni.", "L-HPC jintu\u017ca wkoll g\u0127all-prevenzjoni u l-\u0121estjoni ta' di\u017castri naturali fuq skala kbira, b'mod partikolari g\u0127at-tbassir tar-rotot li jkunu qeg\u0127din isegwu l-uragani, inkella g\u0127al simulazzjonijiet tat-terremoti.", "L-infrastruttura tal-EuroHPC tipprovdi lill-industrija Ewropea, u b'mod partikolari lill-intrapri\u017ci \u017cg\u0127ar u ta' daqs medju (SMEs) b'a\u010b\u010bess a\u0127jar g\u0127as-superkompjuters biex ji\u017cviluppaw prodotti innovattivi.", "L-u\u017cu tal-komputazzjoni ta' prestazzjoni g\u0127olja g\u0127andu impatt dejjem akbar fuq l-industriji u n-negozji permezz tat-tnaqqis sinifikanti ta\u010b-\u010bikli tad-disinn u tal-produzzjoni, l-a\u010b\u010bellerazzjoni tad-disinn tal-materjali l-\u0121odda, it-tnaqqis tal-kostijiet, i\u017c-\u017cieda fl-effi\u010bjenza tar-ri\u017corsi u t-tqassir u l-ottimizzazzjoni tal-pro\u010bessi tat-te\u0127id tad-de\u010bi\u017cjonijiet.", "Pere\u017cempju, i\u010b-\u010bikli tal-produzzjoni tal-karozzi, bis-sa\u0127\u0127a tas-superkompjuters, li jistg\u0127u jitnaqqsu minn 60 xahar g\u0127al 24 xahar.", "Il-Komputazzjoni ta' prestazzjoni g\u0127olja hija essenzjali wkoll g\u0127as-sigurt\u00e0 nazzjonali u d-difi\u017ca, pere\u017cempju fl-i\u017cvilupp ta' teknolo\u0121iji ta' kripta\u0121\u0121 kumplessi, tat-tracking u fl-indirizzar tal-attakki \u010biberneti\u010bi, fl-u\u017cu tal-forensika effi\u010bjenti jew f'simulazzjonijiet nukleari.", "Ir-ri\u010berka u l-innovazzjoni pari passu mal-infrastruttura", "L-inizjattiva tal-lum se twassal g\u0127al investimenti kollettivi biex ji\u0121u stabbiliti superkompjuters Ewropej minn ta' quddiem flimkien ma' infrastruttura g\u0127all-big data.", "L-Impri\u017ca kon\u0121unta EuroHPC hija ma\u0127suba g\u0127all-akkwist ta' sistemi bi prestazzjoni fuq skala eksa (mitt miljun biljun jew 1017 kalkolu fis-sekonda), u li tipprovdi appo\u0121\u0121 g\u0127all-i\u017cvilupp ta' sistemi bi prestazzjoni fuq skala eksa (biljun biljun jew 1018) abba\u017ci tat-teknolo\u0121ija tal-UE sal-2022-2023.", "L-attivitajiet tal-Impri\u017ca Kon\u0121unta se jikkonsistu fi:", "L-Impri\u017ca Kon\u0121unta EuroHPC se tkun operattiva fil-perjodu 2019-2026.", "L-infrastruttura ppjanata se tit\u0127addem b'mod kon\u0121unt mill-membri tag\u0127ha, li jkunu wkoll is-sidien tag\u0127ha.", "G\u0127all-bidu dawn se jkunu l-pajji\u017ci li jkunu ffirmaw id-dikjarazzjoni tal-EuroHPC (ara l-lista hawn ta\u0127t) u membri privati mill-akkademja u l-industrija.", "Membri o\u0127ra jistg\u0127u jissie\u0127bu f'din il-kooperazzjoni fi kwalunkwe \u0127in, bil-kundizzjoni li jikkontribwixxu finanzjarjament.", "Kuntest", "Mill-2012 'l hawn, il-Kummissjoni kienet l-ixprun tal-inizjattivi tal-UE f'dan il-qasam, fosthom:", "G\u0127al Aktar Informazzjoni", "Mistoqsijiet u Twe\u0121ibiet", "Skeda informattiva b'e\u017cempji tal-u\u017cu tal-HPC u dokumenti rilevanti o\u0127rajn"]}
{"url": "https://ec.europa.eu/commission/presscorner/detail/mt/IP_18_82", "title": "L-G\u0127anijiet tal-I\u017cvilupp Sostenibbli: l-ewwel laqg\u0127a tal-pjattaforma ta' diversi partijiet ikkon\u010bernati ta' livell g\u0127oli tal-Kummissjoni", "category": "press_eu", "subcategory": "POLICY_AREA=RULELAW", "date": "Wed, 10 Jan 2018 23:00:00 GMT", "text": ["Il-pjattaforma ta' diversi partijiet ikkon\u010bernati ta' livell g\u0127oli tal-Kummissjoni dwar is-segwitu tal-G\u0127anijiet ta' \u017bvilupp Sostenibbli tan-Nazzjonijiet Uniti fl-UE ltaqg\u0127et g\u0127all-ewwel nhar l-Erbg\u0127a 10 ta' Jannar.", "It-tnedija ta' din il-pjattaforma tirrifletti appro\u010b\u010b \u0121did li jlaqqa' flimkien il-partijiet interessati biex jappo\u0121\u0121jaw il-\u0127idma tal-Kummissjoni.", "Rappre\u017centanti mill-isfera akkademika, l-organizzazzjonijiet nongovernattivi (NGOs), in-negozji, is-so\u010bjet\u00e0 \u010bivili, il-Kumitat Ekonomiku u So\u010bjali Ewropew u l-Kumitat Ewropew tar-Re\u0121juni n\u0121abru flimkien biex jappo\u0121\u0121aw u jag\u0127tu parir lill-Kummissjoni fit-twettiq tal-SDGs fil-livell tal-UE.", "L-organizzazzjonijiet internazzjonali b\u0127all-Bank Dinji, in-Nazzjonijiet Uniti u n-Netwerk Ewropew g\u0127all-I\u017cvilupp Sostenibbli (\u201cESDN\u201d - European Sustainable Development Network) ipparte\u010bipaw b\u0127ala osservaturi.", "L-Ewwel Vi\u010bi President tal-Kummissjoni Frans Timmermans, responsabbli minn Regolamentazzjoni A\u0127jar, Relazzjonijiet Interistituzzjonali, l-Istat tad-Dritt u l-Karta tad-Drittijiet Fundamentali, li jippresjiedi l-pjattaforma, stqarr: \"Is-sostenibbilt\u00e0 hija marka Ewropea, u l-i\u017cvilupp sostenibbli jinsab fil-qofol tal-a\u0121enda tal-Kummissjoni Ewropea.", "Je\u0127tie\u0121 li nibdew na\u0127dmu mill-ba\u017ci u nu\u017caw l-g\u0127arfien u l-\u0127iliet ta' firxa wiesg\u0127a ta' partijiet ikkon\u010bernati biex infasslu l-ekonomiji u s-so\u010bjetajiet tag\u0127na mill-\u0121did.", "Il-pjattaforma ta' diversi partijiet ikkon\u010bernati hija opportunit\u00e0 g\u0127all-esperti biex jin\u0121abru flimkien u jitg\u0127allmu minn xulxin.", "Jien \u0127erqan li na\u0127dem mill-qrib biex ni\u017cviluppa l-vi\u017cjoni u l-istrumenti li ne\u0127tie\u0121u biex nirnexxu fit-twettiq tal-G\u0127anijiet tal-I\u017cvilupp Sostenibbli.\u201d", "Il-Vi\u010bi President Jyrki Katainen, responsabbli mill-Impjiegi, it-Tkabbir, l-Investiment u l-Kompetittivit\u00e0, \u017cied: \"L- ekonomija \u010birkolari u l-finanzjament sostenibbli huma e\u017cempji ta' mezz innovattiv u Ewropew biex ji\u0121i \u017cgurat li l-investimenti tag\u0127na mhux biss jo\u0127olqu tkabbir ekonomiku i\u017cda li jag\u0127mlu dan filwaqt li joffru benefi\u010b\u010bji \u0121odda g\u0127all-pjaneta u g\u0127a\u010b-\u010bittadini tag\u0127na.", "L-esperjenza li j\u0121ibu mag\u0127hom il-membri tal-pjattaforma se tg\u0127inna nwettqu ri\u017cultati reali g\u0127al strate\u0121ija ta' tkabbir sostenibbli wara l-2020.\"", "L-A\u0121enda 2030 g\u0127all-I\u017cvilupp Sostenibbli u l-G\u0127anijiet tal-I\u017cvilupp Sostenibbli \u0121ew adottati mill-Assemblea \u0120enerali tan-Nazzjonijiet Uniti fil-25 ta' Settembru 2015.", "Huma jirrappre\u017centaw pjan ta' azzjoni komprensiv li l-Unjoni Ewropea taqsam mas-s\u0127ab kollha tag\u0127ha, u li qed ji\u0121u inkorporati fil-\u0127idma kollha tal-Kummissjoni.", "Billi tlaqqa' flimkien grupp diversifikat ta' esperti bi sfondi u oqsma ta' g\u0127arfien differenti, din il-pjattaforma ta' diversi partijiet ikkon\u010bernati tikkomplimenta l-g\u0127arfien espert proprju tal-Kummissjoni u tipprovdi forum g\u0127all-iskambju tal-a\u0127jar prattiki fil-livelli lokali, re\u0121jonali, nazzjonali u tal-UE.", "Sabiex ti\u017cdied it-trasparenza u jinfeta\u0127 pro\u010bess ta' riflessjoni g\u0127a\u010b-\u010bittadini kollha, il-membri tal-pubbliku huma mistiedna jipprovdu s-su\u0121\u0121erimenti tag\u0127hom g\u0127as-segwitu b'su\u010b\u010bess tal-G\u0127anijiet tal-I\u017cvilupp Sostenibbli, li mbag\u0127ad se ji\u0121u tra\u017cmessi lill-membri tal-pjattaforma.", "Il-pjattaforma se tg\u0127in ukoll lill-Kummissjoni t\u0127ejji l-pro\u010bess tas-selezzjoni g\u0127al premju annwali g\u0127as-sostenibbilt\u00e0.", "Fl-ewwel laqg\u0127a tag\u0127hom, il-membri tal-pjattaforma qablu li ja\u0127dmu fuq kontribut kon\u0121unt g\u0127ad-Dokument ta' Riflessjoni tal-Kummissjoni \u201cLejn Ewropa sostenibbli sal-2030\u201d, li \u0121ie m\u0127abbar fil-Programm ta' \u0126idma tal-Kummissjoni g\u0127all-2018 u li se ji\u0121i adottat iktar tard din is-sena.", "Dan id-Dokument ta' Riflessjoni huwa parti mid-dibattitu dwar il-\u0120ejjieni tal-Ewropa li tnieda mill-Kummissjoni fl-2017.", "Il-membri tal-pjattaforma identifikaw ukoll bosta prijoritajiet g\u0127al diskussjoni fil-futur, inklu\u017c kif jintegraw l-SDGs fil-kuntest tal-Qafas Finanzjarju Multiannwali, kif ji\u0121\u0121eneraw it-tkabbir inklu\u017civ kif ukoll dak sostenibbli, u kif jimmonitorjaw u jirrappurtaw fuq il-progress.", "B'mof globali, il-membri qabblu li l-pjattaforma g\u0127andha tassisti lill-Kummissjoni fl-applikazzjoni tal-SDGs fil-kuntest Ewropew.", "Kuntest", "Il-Komunikazzjoni \u201cIl-passi li jmiss g\u0127al \u0121ejjieni Ewropew sostenibbli\u201d adottata mill-Kummissjoni fit-22 ta' Novembru 2016 \u0127abbret it-tnedija ta' pjattaforma ta' diversi partijiet ikkon\u010bernati, ippreseduta mill-Ewwel Vi\u010bi President Timmermans, biex tie\u0127u rwol fis-segwitu u fl-iskambju tal-a\u0127jar prattiki dwar tal-G\u0127anijiet tal-I\u017cvilupp Sostenibbli.", "Il-Komunikazzjoni adottat id-De\u010bi\u017cjoni tag\u0127ha li to\u0127loq pjattaforma fit-22 ta' Mejju 2017 u fl-istess data ppubblikat sej\u0127a g\u0127all-applikazzjonijiet, li g\u0127aliha wie\u0121bu aktar minn 160 applikant.", "30 membru li jirrappre\u017centaw ta\u0127lita bbilan\u010bjata tal-partijiet ikkon\u010bernati kollha, inklu\u017ci NGOs, kumpaniji, is-so\u010bjet\u00e0 \u010bivili u l-akkademja, u li jkopru l-isfera ekonomika, so\u010bjali u ambjentali kif ukoll id-dimensjoni interna u esterna tal-G\u0127anijiet tal-I\u017cvilupp.", "Is-17-il G\u0127an tal-I\u017cvilupp Sostenibbli u l-169 mira asso\u010bjati mag\u0127hom huma fin-natura tag\u0127hom kumplessivi, applikabbli b'mod universali u interkonnessi.", "Il-pajji\u017ci kollha, kemm dawk \u017cviluppati kif ukoll dawk li qed ji\u017cviluppaw, jaqsmu bejniethom ir-responsabbilt\u00e0 li jiksbu l-G\u0127anijiet tal-I\u017cvilupp.", "It-twe\u0121iba tal-UE g\u0127all-A\u0121enda 2030 tinkludi \u017cew\u0121 linji ta' \u0127idma.", "L-ewwel linja ta' \u0127idma hija li l-G\u0127anijiet tal-I\u017cvilupp Sostenibbli ji\u0121u integrati fil-qafas tal-politika Ewropew u fil-prijoritajiet attwali tal-Kummissjoni.", "It-tieni linja tinkludi r-riflessjoni fuq il-vi\u017cjoni aktar fit-tul tag\u0127na u l-enfasi tal-politiki settorjali wara l-2020.", "G\u0127al aktar tag\u0127rif", "Appro\u010b\u010b tal-UE g\u0127al \u017bvilupp Sostenibbli", "Il-pjattaforma ta' diversi partijiet ikkon\u010bernati dwar l-SDGs", "Membri tal-pjattaforma", "Monitora\u0121\u0121 tal-SDGs fl-Ewropa", "Lista ta' Membri tal-pjattaforma ta' partijiet ikkon\u010bernati", "Komunikazzjoni tal-Kummissjoni dwar il-passi li jmiss g\u0127al \u0121ejjieni Ewropew sostenibbli", "L-G\u0127anijiet tal-I\u017cvilupp Sostenibbli", "Ittra ta' Intenzjoni dwar il-Programm ta' \u0126idma tal-Kummissjoni g\u0127all-2018"]}
{"url": "https://ec.europa.eu/commission/presscorner/detail/mt/IP_09_117", "title": "Il-Kummissjoni lis-superkompjuters Ewropej\ntqabbadhom it\u2013triq tas-sorsi sostenibbli tal-ener\u0121ija", "category": "press_eu", "subcategory": "POLICY_AREA", "date": "Thu, 22 Jan 2009 23:00:00 GMT", "text": ["IP/09/117", "Brussell, it-23 ta' Jannar 2009", "\"Nistennew li s-s\u0127ubija l-\u0121dida bejn is-servizzi tas-superkomputazzjoni tad-DEISA u l-komunit\u00e0 Ewropea tal-fu\u017cjoni nukleari tikkontribwixxi bis-s\u0127i\u0127 lejn il-potenzjal tal-fu\u017cjoni nukleari b\u0127ala sors vijabbli ta' ener\u0121ija u tixpruna r-rwol tal-Ewropa f'din it-tfittxija.", "Dan juri kif il-\u0121mig\u0127flimkien tal-a\u0127jar xjenzati u tal-infrastruttura tag\u0127ha jg\u0127in lill-komunit\u00e0 xjentifika Ewropea tibqa' fuq quddiem nett tar-ri\u010berka mondjali\", qalet Vivian Reding, il-Kummissarju tas-So\u010bjeta tal-Informatika u l-Medja.", "\"Ir-relazzjoni antika ta' fidu\u010bja bejn i\u010b-\u010bentri nazzjonali l-aktar mag\u0127rufa tas-superkomputazzjoni u l-Kummissjoni qieg\u0127da issa tag\u0127ti ri\u017cultati fl-oqsma ewlenin tar-ri\u010berka Ewropea.", "L-avvanz tal-istudju tal-ener\u0121ija mill-fu\u017cjoni jista' jressaqna lejn soluzzjoni potenzjali g\u0127all-b\u017connijiet tal-ener\u0121ija tal-Ewropa.\"", "\"Xjenzati Ewropej li ja\u0127dmu fuq il-fu\u017cjoni di\u0121\u00e0 gawdew sew u g\u0127al \u0127afna snin mis-servizzi Ewropej tas-superkomputazzjoni.", "Simulazzjonijiet essenzjali jistg\u0127u issa jitwettqu bl-u\u017cu tal-qawwa s\u0127i\u0127a tas-superkompjuters moderni\", qal Dr.Hermann Lederer, il-kap tal-appo\u0121\u0121 tal-applikazzjoni mi\u010b-\u010aentru \u0120ermani\u017c tas-Superkomputazzjoni RZG.", "\"Is-simulazzjonijiet fuq skala kbira tal-fu\u017cjoni nukleari u l-proprjetajiet tal-materjal bl-u\u017cu tal-aktar komputers moderni huma essenzjali g\u0127at-t\u0127addim u t-tfassil tal-esperimenti attwali u futuri marbuta mal-fu\u017cjoni,\" qal Prof.Frank Jenko mill-Istitut Max Planck g\u0127all-Fi\u017cika tal-Plasma.", "Ix-xjenzati qed ja\u0127dmu sabiex isibu \u010b-\u010bavetta g\u0127all-potenzjal enormi tal-ener\u0121ija mill-fu\u017cjoni nukleari biex jaqdu l-\u0127ti\u0121ijiet tal-ener\u0121ija tal-pjaneta.", "L-ITER, il-pro\u0121ett fuq skala mondjali biex juri bil-provi l-fattibbilt\u00e0 xjentifika u teknika tal-ener\u0121ija mill-fu\u017cjoni, jinvolvi xjenzati minn 25 pajji\u017c Ewropew u minn madwar id-dinja kollha u qieg\u0127ed jinbena fi Franza (Cadarache, fin-Nofsinhar ta' Franza).", "Illum il-Kummissjoni \u0127abbret li ser tag\u0127ti lil dawn ix-xjenzati a\u010b\u010bess g\u0127ad-DEISA (Distributed European Infrastructure for Supercomputing Applications), il-konsorzju ta\u010b-\u010bentri ewlenin tas-superkomputazzjoni, li ser jipprovdilhom servizzi essenzjali ta' superkomputazzjoni u appo\u0121\u0121 g\u0127al simulazzjonijiet marbuta mal-fu\u017cjoni.", "Is-simulazzjonijiet bis-superkompjuters g\u0127andhom rwol kru\u010bjali fit-tfassil ta' impjanti tal-ener\u0121ija mill-fu\u017cjoni u jottimizzaw il-prestazzjoni tag\u0127hom meta jit\u0127addmu.", "Id-DEISA attwalment t\u0127addem 12 mill-mitt superkompjuter l-aktar b'sa\u0127\u0127tu fid-dinja u lix-xjenzati ewlenin Ewropej tipprovdilhom ambjent ta' superkomputazzjoni potenti, unifikat u fa\u010bli biex jintu\u017ca.", "Sfond:", "Il-programm ta' ri\u010berka tal-Kummissjoni Ewropea jiffinanzja sforzi biex jittejbu l-a\u0127jar infrastrutturi Ewropej ta' ri\u010berka, bil-g\u0127an li jg\u0127in biex jin\u0127oloq interess pan-Ewropew li jsostni l-\u0127olqien ta' infrastutturi innovattivi ta' ri\u010berka u biex jg\u0127in lill-industrija ssa\u0127\u0127a\u0127 il-ba\u017ci tal-g\u0127arfien u l-kapa\u010bit\u00e0 teknolo\u0121ika tag\u0127ha.", "Aktar tag\u0127rif dwar l-infrastrutturi ta' ri\u010berka jinsab f'dan l-indirizz:", "http://cordis.europa.eu/fp7/ict/e-infrastructure/home_en.html", "Il-Kummissjoni Ewropea ffinanzjat il-pro\u0121ett DEISA ta\u0127t programmi ta' ri\u010berka mill-2002-2006 u mill-2007-2013 b'total ta' \u20ac26 miljun.", "Id-DEISA huwa konsorzju ta' \u010bentri nazzjonali ewlenin tas-Superkomputazzjoni fl-Ewropa bl-g\u0127an li jmexxi 'l quddiem ix-xjenzi tal-komputazzjoni fil-qasam tas-superkomputazzjoni.", "Il-konsorzju j\u0127addem infrastruttura kumplessa ta' komputazzjoni ta' prestazzjoni g\u0127olja madwar l-Ewropa kollha.", "Iktar minn 160 istitut ta' ri\u010berka u universit\u00e0 Ewropea (u o\u0127rajn mill-Amerika ta' Fuq u t'Isfel, mill-Asja u mill-Awstralja) ju\u017caw id-DEISA.", "L-ITER huwa pro\u0121ett kon\u0121unt u internazzjonali ta' ri\u010berka li g\u0127andu l-g\u0127an li juri bil-provi l-fattibbilt\u00e0 xjentifika u teknolo\u0121ika tal-ener\u0121ija mill-fu\u017cjoni.", "L-imsie\u0127ba fil-pro\u0121ett huma l-Unjoni Ewropea (rappre\u017centata mill-EURATOM), il-\u0120appun, i\u010b-\u010aina, l-Indja, ir-Repubblika tal-Korea, ir-Russja u l-Istati Uniti.", "L-ITER ser jinbena fin-Nofsinhar ta' Franza (Cadarache).", "L-Ewropa hija s-sie\u0127ba prin\u010bipali u tikkontribwixxi kwa\u017ci nofs ir-risorsi totali, kemm dawk umani kif ukoll finanzjarji."]}
{"url": "https://ec.europa.eu/commission/presscorner/detail/mt/IP_09_94", "title": "Il-Fond Ewropew g\u0127all-Integrazzjoni\nta' \u010bittadini minn pajji\u017ci terzi 2007-2013 -\nMALTA", "category": "press_eu", "subcategory": "POLICY_AREA", "date": "Wed, 21 Jan 2009 23:00:00 GMT", "text": ["IP/09/94", "Brussell, 22 Jannar 2009", "Il-Vi\u010bi President, Jacques BARROT, responsabbli mill-\u0120ustizzja, Libert\u00e0 u Sigurt\u00e0, laqa' l-adozzjoni tal-ewwel programm multiannwali g\u0127all-implimentazzjoni tal-Fond Ewropew g\u0127all-Integrazzjoni.", "\u201cBit-tnedija ta' dan il-programm, Malta wriet l-impenn tag\u0127ha lejn l-integrazzjoni ta' \u010bittadini minn pajji\u017ci terzi\u201d.", "Malta g\u0127a\u017clet li tenfasizza l-erba' prioritajiet strate\u0121i\u010bi tal-Fond:", "Fost il-pro\u0121etti ffinanzjati fil-programm annwali tal-2007 f'Malta:", "-----------------------", "Il-Fond Ewropew g\u0127all-integrazzjoni ta' \u010bittadini minn pajji\u017ci Terzi huwa wie\u0127ed mill-erba' strumenti tal-programm \u0121enerali dwar \u201cis-Solidrjet\u00e0 u l-\u0120estjoni ta' Flussi Migratorji\u201d li jinkora\u0121\u0121ixxi t-tqassim ekwu tar-responsabbiltajiet bejn l-Istati Membri li jirri\u017culta mill-introduzzjoni tal-\u0121estjoni integrata tal-fruntieri esterni u mill-implimentazzjoni tal-politiki komuni dwar l-a\u017cil u l-immigrazzjoni.", "It-tliet Fondi l-o\u0127ra huma: Il-Fond g\u0127all-Fruntieri Esterni, il-Fond g\u0127ar-Ritorn u l-Fond Ewropew g\u0127ar-Rifu\u0121jati.", "Il-Fond Ewropew g\u0127all-Integrazzjoni ta' \u010bittadini minn pajji\u017ci Terzi huwa espressjoni ta' pro\u010bess dinamiku ta' akkomodazzjoni re\u010biproka bejn l-immigranti u r-residenti kollha tal-Istati Membri.", "B'mod konkret, isostni l-isforzi tal-Istati Membri:", "Il-ba\u0121it globali ta' dan il-Fond g\u0127all-perjodu 2007-2013 huwa EUR 825 miljun li se jitqassam kif gej:", "Informazzjoni dwar il-Fond Ewropew g\u0127all-Integrazzjoni ta' \u010bittadini minn pajji\u017ci Terzi tinsab fuq:", "http://ec.europa.eu/justice_home/funding/integration/funding_integration_en.htm"]}
{"url": "https://ec.europa.eu/commission/presscorner/detail/mt/IP_15_5269", "title": "Il-Kummissjoni tressaq investiment rekord ta\u2019 EUR 13.1 biljun fl-infrastruttura tat-trasport sabiex tag\u0127ti spinta lill-impjiegi u lit-tkabbir", "category": "press_eu", "subcategory": "POLICY_AREA=TRANSPORT", "date": "Sun, 28 Jun 2015 22:00:00 GMT", "text": ["Illum il-Kummissjoni Ewropea pproponiet li talloka EUR 13.1 biljun ta\u2019 finanzjament tal-UE g\u0127al 276 pro\u0121ett tat-trasport li ntg\u0127a\u017clu mill-e", "Illum il-Kummissjoni Ewropea pproponiet li talloka EUR 13.1 biljun ta\u2019 finanzjament tal-UE g\u0127al 276 pro\u0121ett tat-trasport li ntg\u0127a\u017clu mill-ewwel sej\u0127iet g\u0127all-proposti tal-Fa\u010bilit\u00e0 Nikkollegaw l-Ewropa (CEF).", "Dan l-investiment se jwassal kofinanzjament addizzjonali pubbliku u privat g\u0127al ammont totali ta\u2019 EUR 28.8 biljun.", "Flimkien mal-Fond Ewropew g\u0127al Investimenti Strate\u0121i\u010bi (FEIS) tal-\u0121ejjieni, il-Fa\u010bilit\u00e0 Nikkollegaw l-Ewropa se jkollha rwol ewlieni x\u2019taqdi sabiex tag\u0127mel tajjeb g\u0127al-lakuna ta\u2019 investiment fl-Ewropa, li hija prijorit\u00e0 ewlenija tal-Kummissjoni.", "Apparti t-trasport, anke l-ekonomija Ewropea in\u0121enerali se tibbenefika, peress li se jin\u0127olqu kundizzjonijiet iktar favorevoli g\u0127at-tkabbir u g\u0127all-impjiegi.", "Il-Kummissarju tal-UE g\u0127at-trasport Violeta Bulc qalet, \"Illum, kuntenta \u0127afna li qieg\u0127da nipproponi l-ikbar pjan ta\u2019 investiment li qatt sar mill-UE fil-qasam tat-trasport.", "Il-pro\u0121etti li g\u0127a\u017cilna se jaqdu li\u010b-\u010bittadini u lin-negozji bl-istess mod, billi se jwasslu titjib fl-infrastruttura u se jne\u0127\u0127u x-xkiel e\u017cistenti.", "Dawn se jippromwovu wkoll soluzzjonijiet ta\u2019 mobbilt\u00e0 sostenibbli u innovattivi.", "Dan l-investiment ming\u0127ajr pre\u010bedent jirrappre\u017centa kontribuzzjoni ewlenija g\u0127all-a\u0121enda tal-Kummissjoni g\u0127at-tkabbir u g\u0127all-\u0127olqien tal-impjiegi.", "L-implimentazzjoni tan-netwerk tat-trasport trans-Ewropew tista\u2019 to\u0127loq sa g\u0127axar miljun impjieg u \u017c\u017cid il-PDG Ewropew b\u20191.8 % sal-2030\u201d.", "Il-pro\u0121etti li ntg\u0127a\u017clu huma primarjament marbuta mal-qofol tan-netwerk tat-trasport trans-Ewropew.", "Fost il-benefi\u010bjarji hemm inizjattivi ewlenin b\u0127al-linja tal-ferrovija Rail Baltica, il-Mina tal-Ba\u017ci ta\u2019 Brennero, il-mog\u0127dija navigabbli ta\u2019 Seine-Escaut, jew il-Pont ta\u2019 Caland pont jew il-Konnessjoni Fissa tal-Assi ta\u2019 Fehmarn.", "Inizjattivi o\u0127ra fuq skala \u017cg\u0127ira jinkludu pro\u0121etti transfruntiera bejn Groningen u Bremen, il-linja tal-ferrovija Iron Rhine, il-pjanijiet ta\u2019 u\u017cu tal-LNG jew pro\u0121etti li jtejbu n-navigabbilt\u00e0 tad-Danubju.", "Intbag\u0127tu iktar minn 700 proposta tal-Fa\u010bilit\u00e0 Nikkollegaw l-Ewropa, li \u0121iet imnedija f\u2019Settembru tal-2014, liema talbiet kienu jammontaw g\u0127al tliet darbiet iktar mill-fondi disponibbli.", "Dan ippermetta lill-Kummissjoni tag\u0127\u017cel dawk il-pro\u0121etti bl-og\u0127la valur mi\u017cjud Ewropew, filwaqt li ti\u0121i ggarantita distribuzzjoni bbilan\u010bjata \u0121eografikament bejn il-modi differenti tat-trasport.", "B\u2019mod partikolari, kwa\u017ci EUR 4.8 biljun \u0121ew allokati g\u0127all-Istati Membri li huma eli\u0121ibbli g\u0127all-Fondi ta\u2019 Koe\u017cjoni.", "\u0120iet evalwata wkoll il-kontribuzzjoni g\u0127al azzjonijiet o\u0127ra ta\u2019 prijorit\u00e0 tal-Kummissjoni, b\u0127al pere\u017cempju l-Unjoni tal-Ener\u0121ija jew is-Suq Uniku Di\u0121itali.", "Il-kontribuzzjoni finanzjarja tal-UE ssir f\u2019forma ta\u2019 g\u0127otjiet li jikkofinanzjaw bejn 20 % u 85 % ta\u2019 pro\u0121ett partikolari, skont it-tip ta\u2019 pro\u0121ett.", "Il-passi li jmiss Issa d-de\u010bi\u017cjoni proposta ta\u2019 finanzjament trid ti\u0121i adottata formalment mill-Kumitat tal-Fa\u010bilit\u00e0 Nikkollegaw l-Ewropa, li ser jiltaqa\u2019 fl-10 ta\u2019 Lulju 2015.", "Il-ftehimiet ta\u2019 g\u0127otjiet individwali mbag\u0127ad ji\u0121u ppreparati mill-A\u0121enzija E\u017cekuttiva g\u0127all-Innovazzjoni u n-Netwerks (INEA) u ji\u0121u ffirmati mal-benefi\u010bjarji tal-pro\u0121etti fit-tieni nofs tal-2015.", "L-Isfond", "Bil-Fa\u010bilit\u00e0 Nikkollegaw l-Ewropa (CEF), EUR 24.05 biljun ser ikunu disponibbli mill-ba\u0121it tal-UE g\u0127all-perjodu mill-2014 sal-2020 sabiex ji\u0121u kkofinanzjati pro\u0121etti TEN-T fl-Istati Membri tal-UE.", "Minn dan l-ammont, EUR 11.305 biljun ser ikunu disponibbli biss g\u0127al pro\u0121etti fl-Istati Membri li huma eli\u0121ibbli g\u0127all-Fond ta\u2019 Koe\u017cjoni.", "L-investimenti huma pprogrammati permezz ta\u2019 programmi ta\u2019 \u0127idma annwali u multiannwali, li jispe\u010bifikaw is-sensiela ta\u2019 prijoritajiet u l-ammont totali ta\u2019 appo\u0121\u0121 finanzjarju li jrid ji\u0121i allokat g\u0127al kull wa\u0127da minn dawn il-prijoritajiet f\u2019sena partikolari.", "L-2014 kienet l-ewwel sena ta\u2019 programmazzjoni tal-Fa\u010bilit\u00e0 Nikkollegaw l-Ewropa.", "G\u0127al aktar tag\u0127rif", "Il-lista ta\u2019 pro\u0121etti proposti g\u0127al finanzjament (I, II)", "Il-Fa\u010bilit\u00e0 Nikkollegaw l-Ewropa (is-sit web ta\u2019 D\u0120 MOVE)", "INEA", "L-istudju Fraunhofer dwar il-kost ta\u2019 nuqqas ta\u2019 tlestija tat-TEN-T"]}
{"url": "https://ec.europa.eu/commission/presscorner/detail/mt/IP_19_6628", "title": "Varsavja tirba\u0127 il-Premju g\u0127all-Belt A\u010b\u010bessibbli tal-2020, wara li tejbet l-a\u010b\u010bess g\u0127a\u010b-\u010bittadini b'di\u017cabbilt\u00e0", "category": "press_eu", "subcategory": "POLICY_AREA=ESAI", "date": "Thu, 28 Nov 2019 23:00:00 GMT", "text": ["Il-Premju g\u0127all-Belt A\u010b\u010bessibbli tal-2020 imur g\u0127all-belt ta' Varsavja, fil-Polonja.", "Bl-involviment ta' persuni b'di\u017cabbilt\u00e0 u bil-\u0127ti\u0121ijiet ta' a\u010b\u010bessibbilt\u00e0 fil-mira tag\u0127ha biex il-belt issir aktar a\u010b\u010bessibbli, Varsavja setg\u0127et tag\u0127mel titjib globali sostanzjali biex tiffa\u010bilita l-a\u010b\u010bess f'qasir \u017cmien.", "Waqt il-pre\u017centazzjoni tal-premju, il-Kummissarju Ewropew g\u0127all-Impjiegi, l-Affarijiet So\u010bjali, il-\u0126iliet u l-Mobbilt\u00e0 tal-\u0126addiema, Marianne Thyssen, stqarret: \u201cBil-Premju g\u0127all-Belt A\u010b\u010bessibbli, l-ibliet rebbie\u0127a jistg\u0127u jkunu ta' ispirazzjoni g\u0127al bliet o\u0127ra fl-UE u lil hinn minnha li jiltaqg\u0127u ma' sfidi simili.", "Varsavja, ir-rebbie\u0127a tal-10 edizzjoni, hija mudell g\u0127all-o\u0127rajn, billi turi li jista' jsir \u0127afna fi \u017cmien ferm qasir u li l-impenn huwa fundamentali biex jinkiseb is-su\u010b\u010bess.\u201d", "Il-Kummissjoni Ewropea r\u010beviet 47 applikazzjoni g\u0127all-edizzjoni tal-2020.", "Il-belt ta' Castell\u00f3 de la Plana fi Spanja, u l-belt ta' Skellefte\u00e5 fl-I\u017cvezja, \u0121ew fit-tieni u fit-tielet post. Chania fil-Gre\u010bja, Tartu fl-Estonja u Evreux fi Franza kollha ssemmew b'mod spe\u010bjali.", "Chania \u0121iet rikonoxxuta g\u0127all-u\u017cu tag\u0127ha tat-teknolo\u0121ija biex tipprovdi l-parke\u0121\u0121 a\u010b\u010bessibbli, Tartu \u0121iet rikonoxxuta g\u0127all-appro\u010b\u010b ba\u017ciku tag\u0127ha lejn l-a\u010b\u010bessibbilt\u00e0, u fl-a\u0127\u0127ar Evreux \u0121iet rikonoxxuta g\u0127all-\u0127idma tag\u0127ha rigward id-di\u017cabbiltajiet mo\u0127bija.", "Sfond", "Il-Premju g\u0127all-Belt A\u010b\u010bessibbli, organizzat mill-Kummissjoni Ewropea flimkien mal-Forum Ewropew dwar id-Di\u017cabbilt\u00e0, huwa wa\u0127da mill-azzjonijiet previsti fl-Istrate\u0121ija tal-UE dwar id-Di\u017cabbilt\u00e0 2010-2020.", "Il-premju tnieda fl-2010 biex iqajjem kuxjenza dwar l-isfidi tal-persuni b'di\u017cabbilt\u00e0, u biex jippromwovi l-inizjattivi ta' a\u010b\u010bessibbilt\u00e0 fil-bliet Ewropej b'aktar minn 50,000 abitant.", "B'dan il-mod, l-g\u0127an ta' dan l-avveniment annwali huwa li ji\u0121i \u017cgurat a\u010b\u010bess ugwali g\u0127all-\u0127ajja fil-belt g\u0127all-persuni b'di\u017cabbilt\u00e0 madwar l-UE.", "Il-Premju jing\u0127ata lill-belt li tkun tejbet tabil\u0127aqq l-a\u010b\u010bessibbilt\u00e0 f'aspetti fundamentali tal-\u0127ajja fil-belt, u li jkollha pjanijiet konkreti g\u0127al aktar titjib f'dan il-qasam.", "Il-premju g\u0127all-Belt A\u010b\u010bessibbli ji\u0121i ppre\u017centat fil-konferenza annwali tal-Jum Ewropew tal-Persuni b'Di\u017cabbilt\u00e0, li din is-sena se ssir fid-29 ta' Novembru 2019 fi Brussell.", "Bliet rebbie\u0127a tal-premjijiet pre\u010bedenti: 2011, Avila (Spanja); 2012, Salzburg (l-Awstrija); 2013, Berlin (il-\u0120ermanja); 2014, Gothenburg (l-I\u017cvezja); 2015, Boras (l-I\u017cvezja); 2016, Milan (l-Italja); 2017, Chester (ir-Renju Unit) 2018, Lyon (Franza) u 2019, Breda (in-Netherlands).", "G\u0127al aktar informazzjoni", "Il-Pa\u0121na Web tal-Premju g\u0127all-Belt A\u010b\u010bessibbli", "L-Istrate\u0121ija Ewropea tad-Di\u017cabbilt\u00e0 2010-2020", "Il-Konvenzjoni tan-Nazzjonijiet Uniti dwar id-Drittijiet ta' Persuni b'Di\u017cabbilt\u00e0"]}
{"url": "https://ec.europa.eu/commission/presscorner/detail/mt/IP_19_6402", "title": "L-Ewropej juru appo\u0121\u0121 rekord g\u0127all-euro", "category": "press_eu", "subcategory": "POLICY_AREA=ECOMONAFF", "date": "Thu, 28 Nov 2019 23:00:00 GMT", "text": ["Skont l-aktar ri\u017cultati re\u010benti tal-Ewrobarometru, aktar minn tlieta minn kull erba' \u010bittadini huma tal-fehma li l-munita unika hija tajba g\u0127all-Unjoni Ewropea.", "Dan huwa l-og\u0127la appo\u0121\u0121 minn meta beda jsir l-ist\u0127arri\u0121 fl-2002.", "Skont ir-ri\u017cultati tal-aktar st\u0127arri\u0121 re\u010benti tal-Ewrobarometru dwar i\u017c-\u017cona tal-euro, 76 % ta' dawk li wie\u0121bu ja\u0127sbu li l-munita unika hija tajba g\u0127all-UE.", "Dan huwa l-og\u0127la livell ta' appo\u0121\u0121 sa mill-introduzzjoni tal-muniti u l-karti tal-flus tal-euro fl-2002 u \u017cieda ta' \u017cew\u0121 punti per\u010bentwali mil-livelli tas-sena li g\u0127addiet, li di\u0121\u00e0 kienu livelli rekond.", "Bl-istess mod, ma\u0121\u0121oranza ta' 65 % ta\u010b-\u010bittadini madwar i\u017c-\u017cona tal-euro huma tal-fehma li l-euro huwa ta' benefi\u010b\u010bju g\u0127al pajji\u017chom: dan huwa wkoll l-og\u0127la numru li qatt tkejjel.", "Il-munita komuni hija appo\u0121\u0121jata minn ma\u0121\u0121oranza ta' \u010bittadini fid-19-il Stat Membru kollha ta\u017c-\u017cona tal-euro.", "Jean-Claude Juncker, il-President tal-Kummissjoni Ewropea, qal: \u201cKwa\u017ci 28 sena wara li ni\u017c\u017cilt ismi fuq it-Trattat ta' Maastricht, g\u0127adni konvint li din kienet l-aktar firma importanti li qatt g\u0127amilt.", "L-euro \u2013 li g\u0127adu \u017cag\u0127\u017cug\u0127 ta' 20 sena \u2013 sar simbolu tal-g\u0127aqda, is-sovranit\u00e0 u l-istabbilt\u00e0.", "\u0126dimna qatig\u0127 tul dawn l-a\u0127\u0127ar \u0127ames snin biex neg\u0127lbu l-kri\u017ci tal-Ewropa, biex naraw li l-benefi\u010b\u010bji tal-impjiegi, it-tkabbir u l-investiment jil\u0127qu lill-Ewropej kollha, u biex l-Unjoni Ekonomika u Monetarja tal-Ewropa ssir aktar b'sa\u0127\u0127itha minn qatt qabel.", "Peress li l-uni\u010bi \u017cew\u0121 affarijiet li fadal mit-Trattat ta' Maastricht huma l-euro u jien, ninsab kuntent li nara dan l-appo\u0121\u0121 qawwi aktar minn qatt qabel f'dawn l-a\u0127\u0127ar jiem tieg\u0127i fil-kariga b\u0127ala President tal-Kummissjoni Ewropea.", "L-euro kien il-\u0121lieda ta' \u0127ajja s\u0127i\u0127a u huwa wie\u0127ed mill-a\u0127jar assi li l-Ewropa g\u0127andha g\u0127all-futur tag\u0127ha.", "Ejja naraw li jibqa' jwassal g\u0127al prosperit\u00e0 u protezzjoni g\u0127a\u010b-\u010bittadini tag\u0127na.\u201d", "Valdis Dombrovskis, il-Vi\u010bi President g\u0127all-Euro u d-Djalogu So\u010bjali, responsabbli wkoll mill-Istabbilt\u00e0 Finanzjarja, mis-Servizzi Finanzjarji u mill-Unjoni tas-Swieq Kapitali, qal: \u201cIl-euro llum huwa aktar qawwi milli att kien, u dan jikseb diversi benefi\u010b\u010bji g\u0127an-nies, in-negozji u l-pajji\u017ci bis-sostituzzjoni ta' 19-il munita differenti b'wa\u0127da.", "Mhix kumbinazzjoni li l-bi\u010b\u010ba l-kbira tal-Ewropej jappo\u0121\u0121jaw l-euro.", "Dan l-appo\u0121\u0121 li qatt ma kien daqshekk qawwi jag\u0127tina mandat \u010bar biex inkomplu nsa\u0127\u0127u l-Unjoni Ekonomika u Monetarja tag\u0127na u biex insa\u0127\u0127u r-rwol internazzjonali tal-euro.\u201d", "Pierre Moscovici, il-Kummissarju g\u0127all-Affarijiet Ekonomi\u010bi u Finanzjarji, it-Tassazzjoni u d-Dwana, qal: \u201cIssa ilu li g\u0127adda \u017c-\u017cmien meta kienu qeg\u0127din jitqajmu dubji dwar l-integrit\u00e0 tal-munita unika.", "L-euro huwa wa\u0127da mill-akbar stejjer ta' su\u010b\u010bess Ewropej, u \u0121ab mieg\u0127u benefi\u010b\u010bji tan\u0121ibbli g\u0127a\u010b-\u010bittadini, in-negozji u l-gvernijiet Ewropej bl-istess mod.", "Sa\u0127\u0127a\u0127na l-Unjoni Ekonomika u Monetarja tag\u0127na mill-kri\u017ci 'l hawn u mill-bidu ta' din il-Kummissjoni, i\u017cda l-\u0127idma g\u0127adha ma spi\u010b\u010batx.", "Il-futur tal-euro g\u0127ad irid jinkiteb.", "Irridu naraw li dan l-appo\u0121\u0121 ikompli ji\u017cdied u l-benefi\u010b\u010bji tal-euro ji\u0121u kondivi\u017ci b'mod aktar ugwali fost i\u010b-\u010bittadini tag\u0127na kollha.\u201d", "L-euro jag\u0127milha fa\u010bli", "L-euro g\u0127adu fi\u017c-\u017cog\u0127\u017cija tieg\u0127u, din is-sena jkun g\u0127aqu kif g\u0127alaq l-20.", "Madankollu, l-Ewropej jaraw b'mod \u010bar il-benefi\u010b\u010bji pratti\u010bi qawwija li \u0121ab fil-\u0127ajja tag\u0127hom ta' kuljum.", "Erbg\u0127a minn kull \u0127amsa ta' dawk li wie\u0121bu jaqblu li l-euro g\u0127amilha aktar fa\u010bli biex isir in-negozju bejn fruntiera u o\u0127ra, biex jitqabblu l-prezzijiet u biex isir xiri f'pajji\u017ci o\u0127ra, inklu\u017c fuq l-internet.", "Ma\u0121\u0121oranza assoluta fi\u017c-\u017cona tal-euro ja\u0127sbu wkoll li l-euro g\u0127amel l-ivvja\u0121\u0121ar aktar fa\u010bli u inqas g\u0127ali.", "L-euro huwa aktar minn sempli\u010biment il-muniti u l-karti tal-flus fil-bwiet tag\u0127na: huwa simbolu tal-g\u0127aqda u l-qawwa globali tal-Ewropa.", "Illum, huwa di\u0121\u00e0 l-munita ta' 340 miljun Ewropew f'19-il Stat Membru.", "\u0120ab benefi\u010b\u010bji tan\u0121ibbli g\u0127al kul\u0127add: prezzijiet stabbli, spejje\u017c ta' tran\u017cazzjoni aktar baxxi, tfaddil protett, swieq aktar trasparenti u kompetittivi, aktar kummer\u010b, vja\u0121\u0121ar aktar fa\u010bli u standards ta' g\u0127ajxien og\u0127la.", "Madwar 60 pajji\u017c madwar id-dinja jorbtu l-muniti tag\u0127hom mal-euro b'xi mod jew ie\u0127or.", "Appo\u0121\u0121 qawwi g\u0127ar-riformi, politiki ekonomi\u010bi kkoordinati, i\u017cda wkoll g\u0127at-tne\u0127\u0127ija tal-munita ta\u010b-\u010bente\u017cmu u ta\u017c-\u017cew\u0121 \u010bente\u017cmi", "Meta \u0121ew mistoqsija dwar il-fehmiet tag\u0127hom dwar il-koordinazzjoni tal-politika ekonomika, inklu\u017ci l-politiki ba\u0121itarji, 69 % tal-Ewropej jaraw il-\u0127tie\u0121a ta koordinazzjoni akbar fi\u017c-\u017cona tal-euro, filwaqt li 7 % biss jixtiequ li jkun hemm inqas kooperazzjoni.", "G\u0127adu je\u017cisti wkoll appo\u0121\u0121 qawwi ta' 80 % g\u0127al riformi ekonomi\u010bi biex titjieb il-prestazzjoni tal-ekonomiji nazzjonali.", "Dan huwa rifless ukoll fir-ri\u017cultati nazzjonali, b'ma\u0121\u0121oranzi \u010bari fil-pajji\u017ci kollha ta\u017c-\u017cona tal-euro.", "Il-ma\u0121\u0121oranza ta' 65 % ta' dawk li wie\u0121bu qalu li kienu favur li jitne\u0127\u0127ew il-muniti ta\u010b-\u010bente\u017cmu u ta\u017c-\u017cew\u0121 \u010bente\u017cmi tal-euro, li saru inkonvenjent, u dan permezz ta' tqarrib obbligatorju tal-prezz finali tax-xiri fil-\u0127wienet u s-supermarkets sal-eqreb \u0127ames \u010bente\u017cmi.", "Ma\u0121\u0121oranza assoluta tappo\u0121\u0121a din l-idea f'16 mid-19-il pajji\u017c ta\u017c-\u017cona tal-euro.", "Sfond", "I\u010b-\u010bittadini wie\u0121bu g\u0127al sett ta' mistoqsijiet li jiffukaw fuq kwistjonijiet li jvarjaw mill-per\u010bezzjoni u l-aspetti pratti\u010bi tal-euro g\u0127all-valutazzjoni tag\u0127hom tas-sitwazzjoni ekonomika, il-politika u r-riformi f'pajji\u017chom u fi\u017c-\u017cona tal-euro.", "Barra minn hekk, l-ist\u0127arri\u0121 talab li\u010b-\u010bittadini jistqarru l-fehmiet u l-aspettattivi tag\u0127hom fir-rigward tad-d\u0127ul tal-familji u l-inflazzjoni.", "Madwar 17,500 persuna li wie\u0121bu madwar id-19-il pajji\u017c ta\u017c-\u017cona tal-euro \u0121ew intervistati bit-telefown bejn l-14 u d-19 ta' Ottubru 2019.", "G\u0127al aktar informazzjoni", "Ir-rapport s\u0127i\u0127 u r-ri\u017cultati tal-ist\u0127arri\u0121 g\u0127al kull pajji\u017c", "Informa ru\u0127ek aktar dwar l-istorja u l-benefi\u010b\u010bji tal-euro", "Stqarrija g\u0127all-istampa: L-euro ji\u010b\u010belebra g\u0127eluq l-20 sena tieg\u0127u"]}
{"url": "https://ec.europa.eu/commission/presscorner/detail/mt/IP_19_6356", "title": "Il-Lejla ta\u010b-\u010ainema Ewropea tal-2019: wirjiet b'xejn li juru l-aqwa films Ewropej", "category": "press_eu", "subcategory": "POLICY_AREA=DIGAG,ECMY", "date": "Thu, 28 Nov 2019 23:00:00 GMT", "text": ["It-tieni edizzjoni tal-Lejla ta\u010b-\u010ainema Ewropea, avveniment li ji\u010b\u010belebra l-aqwa films Ewropej billi joffri wirjiet b'xejn, se ssir mit-2 sas-6 ta' Di\u010bembru fis-swali ta\u010b-\u010binema fl-UE kollha.", "Organizzata mill-Kummissjoni, fil-qafas tal-programm MEDIA ta' Ewropa Kreattiva, u Europa Cinemas, l-ewwel netwerk tas-swali ta\u010b-\u010binema li jiffoka fuq il-films Ewropej, l-inizjattiva g\u0127andha l-g\u0127an li tlaqqa' flimkien il-films Ewropej, is-swali ta\u010b-\u010binema lokali, u l-UE ma' dawk li j\u0127obbu l-films fl-Ewropa kollha.", "Il-Kummissarju Mariya Gabriel, responsabbli mill-Ekonomija u s-So\u010bjet\u00e0 Di\u0121itali, qalet: \u201cI\u010b-\u010ainema huwa wie\u0127ed mill-aqwa mezzi kif ji\u0121u \u010b\u010belebrati d-diversit\u00e0 u r-rikkezza tal-kultura Ewropea tag\u0127na u kif jissa\u0127\u0127u r-rabtiet bejn persuni permezz tal-passjoni komuni tag\u0127hom g\u0127all-films.", "Il-lejla Ewropea ta\u010b-\u010ainema mhijiex biss inizjattiva li tag\u0127ti \u0121ie\u0127 lill-artisti tag\u0127na u lill-kreattivit\u00e0 tag\u0127hom; hija wkoll e\u017cempju ta' kif l-UE tista' tqarreb i\u010b-\u010binema indipendenti g\u0127all-Ewropej.", "Se nkomplu ng\u0127o\u017c\u017cu u nappo\u0121\u0121aw is-setturi kulturali u kreattivi tag\u0127na, li huma parti ewlenija mill-ekonomija u s-so\u010bjet\u00e0 tag\u0127na, filwaqt li jirrappre\u017centaw \u0121id \u0121enwin g\u0127all-futur tal-Ewropa.\u201d", "Il-Kummissarju Tibor Navracsics, responsabbli mill-Edukazzjoni, il-Kultura, i\u017c-\u017bg\u0127a\u017cag\u0127 u l-Isport, stqarr: \u201cIl-feedback po\u017cittiv \u0127afna wara l-ewwel edizzjoni tal-Lejla ta\u010b-\u010ainema Ewropea juri kemm l-Ewropej huma \u0127erqana li jiskopru u jifhmu a\u0127jar il-kulturi ta' xulxin permezz ta\u010b-\u010binema.", "Billi jipparte\u010bipaw f'dawn l-avvenimenti lokali bla \u0127las, in-nies jistg\u0127u jaqsmu l-emozzjonijiet, il-per\u010bezzjonijiet, u l-ideat tag\u0127hom meta jaraw film, li jkun qed isir a\u010b\u010bessibbli wkoll g\u0127al \u010bittadini o\u0127ra \u0121ejjin mill-kontinent kollu.", "Li n-nies ikunu jistg\u0127u jaraw aktar films \u0121ejjin minn pajji\u017ci Ewropej o\u0127ra huwa parti mill-isforz kontinwu tal-UE biex tibni komunitajiet koe\u017civi u sens ta' appartenenza komuni.\u201d", "Wara s-su\u010b\u010bess tal-ewwel edizzjoni tal-Lejla ta\u010b-\u010ainema Ewropea, li saret f'Di\u010bembru 2018, l-g\u0127add ta' swali ta\u010b-\u010binema u tal-bliet li qed jipparte\u010bipaw kiber: Din is sena se jkunu involuti 54 belt, meta mqabbla mal-34 tas-sena l-o\u0127ra.", "Il-films intg\u0127a\u017clu mis-swali ta\u010b-\u010binema lokali biex ikunu jistg\u0127u jadattaw il-programm g\u0127all-interessi u l-ispe\u010bifi\u010bitajiet ta' udjenzi differenti.", "Il-programm fih aktar minn 40 film Ewropew rilaxxat matul is-sena li g\u0127addiet u appo\u0121\u0121at mill-MEDIA, fosthom Les Mis\u00e9rables, The Truth, The Portrait of a Lady on Fire, u Il Traditore.", "Wara kull wa\u0127da mill-wirjiet, it-telespettaturi se jkollhom l-opportunit\u00e0 li jiltaqg\u0127u mad-diretturi, mal-produtturi, u mal-kriti\u010bi biex jiddiskutu l-film.", "Ir-rappre\u017centanti tal-Kummissjoni se jkunu pre\u017centi wkoll biex jispjegaw aktar dwar il-programm MEDIA u l-importanza tieg\u0127u ta' appo\u0121\u0121 g\u0127ax-xena awdjovi\u017civa Ewropea.", "Kuntest", "Mill-1991 'l hawn, il-Kummissjoni Ewropea \u0127admet biex issawwar is-settur awdjovi\u017civ tal-Ewropa billi tikkontribwixxi g\u0127all-kompetittivit\u00e0 ta' dan is-settur u g\u0127ad-diversit\u00e0 kulturali fl-Ewropa, permezz tal-Programm MEDIA.", "Wa\u0127da mill-aktar azzjonijiet importanti hija l-appo\u0121\u0121 finanzjarju g\u0127ad-distribuzzjoni tal-films Ewropej 'l barra mill-pajji\u017c tal-produzzjoni tag\u0127hom.", "Kull sena, bis-sa\u0127\u0127a tal-programm MEDIA, aktar minn 400 film b\u0127ala medja jsiru disponibbli g\u0127all-udjenzi f'pajji\u017c Ewropew ie\u0127or.", "Il-\u201cLejla ta\u010b-\u010ainema Ewropea\u201d hija parti minn strate\u0121ija ta' sensibilizzazzjoni li tiffoka fuq l-udjenzi u li timmira biex ittejjeb l-g\u0127arfien dwar il-Programm MEDIA bil-firxa ta' temi li dan ikopri, filwaqt li t\u0127e\u0121\u0121e\u0121 il-parte\u010bipazzjoni ta\u010b-\u010bittadini.", "Barra minn hekk, l-inizjattiva tg\u0127in biex xog\u0127lijiet awdjovi\u017civi Ewropej ji\u0121u promossi bejn il-fruntieri, kif ukoll biex tit\u0127e\u0121\u0121e\u0121 id-diversit\u00e0 kulturali.", "L-inizjattiva tikkomplementa wkoll il-kampanja EUandME, li tu\u017ca serje ta' \u0127ames films qosra ffokati fuq il-mobilit\u00e0, is-sostenibilit\u00e0, il-\u0127iliet u n-negozju, id-di\u0121itali u d-drittijiet biex turi kif l-Ewropa tag\u0127mel differenza.", "G\u0127al Aktar Informazzjoni", "Il-Lejla ta\u010b-\u010ainema Ewropea", "Lista ta' wirjiet", "Il-Programm MEDIA ta' Ewropa Kreattiva"]}
{"url": "https://ec.europa.eu/commission/presscorner/detail/mt/IP_19_6410", "title": "Rie\u017cami tas-suq tar-roaming: l-u\u017cu tal-mowbajls barra mill-pajji\u017c \u017cdied f'daqqa minn tmiem it-tariffi tar-roaming tal-UE", "category": "press_eu", "subcategory": "POLICY_AREA=DIGAG", "date": "Thu, 28 Nov 2019 23:00:00 GMT", "text": ["Il-Kummissjoni llum ippubblikat l-ewwel rie\u017cami s\u0127i\u0127 tas-suq tar-roaming, li turi li l-vja\u0121\u0121aturi madwar l-UE bbenefikaw minn tmiem it-tariffi tar-roaming f'\u0120unju 2017.", "L-u\u017cu tad-data tal-apparat mobbli waqt l-ivvja\u0121\u0121ar fl-UE \u017cdied b'g\u0127axar darbiet meta mqabbel mas-sena ta' qabel idda\u0127\u0127al ir-roaming qisek qieg\u0127ed f'pajji\u017cek, u la\u0127aq massimu ta' 12-il darba aktar u\u017cu tad-data tal-apparat mobbli barra mill-pajji\u017c matul il-perjodu tal-vaganzi.", "Fi kliem il-Kummissarju g\u0127all-Ekonomija u s-So\u010bjet\u00e0 Di\u0121itali Mariya Gabriel: \u201cIr-rie\u017cami juri g\u0127al darb'o\u0127ra kemm irnexxiet it-tne\u0127\u0127ija tat-tariffi tar-roaming.", "L-Ewropej qed jibbenefikaw bil-kbir mill-opportunit\u00e0 li ju\u017caw l-apparat mobbli tag\u0127hom b'mod \u0127ieles waqt li jkunu qed jivvja\u0121\u0121aw.", "Fl-istess waqt, nistg\u0127u naraw b'mod \u010bar li s-suq tar-roaming tal-UE qed ikompli jiffunzjona tajjeb.", "G\u0127all-kuntrarju tal-bi\u017ca' li kien hemm li l-prezzijiet domesti\u010bi jog\u0127lew min\u0127abba t-tmiem tat-tariffi tar-roaming, il-prezzijiet domesti\u010bi g\u0127as-servizzi tal-mowbajl attwalment ro\u0127su madwar l-UE.\u201d", "L-u\u017cu tad-data tar-roaming fl-UE u fi\u017c-\u017bona Ekonomika Ewropea (\u017bEE) la\u0127aq l-og\u0127la livell tieg\u0127u matul il-perjodu tal-vaganzi tas-sajf tal-2018 (it-tielet kwart) b'u\u017cu ta' data bil-mowbajl minn barra l-pajji\u017c ta' 12-il darba og\u0127la meta mqabbel ma' qabel ma tne\u0127\u0127ew l-ispejje\u017c tar-roaming g\u0127all-konsumaturi.", "Matul l-istess perjodu, il-volum ta' telefonati li saru waqt ir-roaming kien kwa\u017ci tliet darbiet og\u0127la.", "Fil-livell tal-operaturi, it-tnaqqis drastiku fil-prezzijiet massimi kkontribwixxa g\u0127al aktar tnaqqis fil-prezzijiet tar-roaming g\u0127all-operaturi, li min-na\u0127a tieg\u0127u jwassal biex it-tne\u0127\u0127ija tat-tariffi tar-roaming ikunu sostenibbli g\u0127all-fornituri kwa\u017ci kollha tar-roaming.", "Ir-rapport jikkonkludi li d-dinamika tal-kompetizzjoni fis-suq tar-roaming x'aktarx li mhix se tinbidel fil-futur qrib, li jfisser li r-Regolament attwali tal-bejg\u0127 lill-operaturi u lill-konsumaturi g\u0127adu f'loku.", "Ir-regoli attwali g\u0127ar-roaming g\u0127andhom ikomplu japplikaw fis-snin li \u0121ejjin biex ji\u017cguraw li \u010b-\u010bittadini jkunu jistg\u0127u jibbenefikaw mir-roaming ming\u0127ajr ebda spejje\u017c addizzjonali fl-UE.", "Sfond", "Mill-15 ta' \u0120unju 2017, l-Ewropej setg\u0127u ju\u017caw il-mowbajls tag\u0127hom g\u0127at-telefonati, l-SMSs u d-data meta jivvja\u0121\u0121aw fl-UE qaqslikieku qeg\u0127din f'pajji\u017chom, ming\u0127ajr spejje\u017c \u017cejda.", "Dan l-appro\u010b\u010b hekk imsejja\u0127 \u201croam-like-at-home\u201d, ji\u0121ifieri \u201cirrowmja qisek f'pajji\u017cek\u201d huwa benefi\u010b\u010bju tan\u0121ibbli tal-\u0127olqien ta' Suq Uniku Di\u0121itali g\u0127an-negozji u l-konsumaturi fl-Ewropa, u huwa wie\u0127ed mill-akbar kisbiet tal-Kummissjoni Juncker.", "Ir-rapport tal-ewwel rie\u017cami s\u0127i\u0127 tal-Kummissjoni jsegwi u jikkonferma s-sejbiet tar-rapport interim ippubblikat f'Di\u010bembru 2018: id-domanda g\u0127all-konsum tal-mowbajl waqt l-ivvja\u0121\u0121ar fl-UE/\u017bEE \u017cdiedet b'pass mg\u0127a\u0121\u0121el minn mindu tne\u0127\u0127ew it-tariffi tar-roaming.", "Jikkonferma wkoll ir-rie\u017cami tal-mekkani\u017cmu ta' politika u ta' deroga ta' u\u017cu \u0121ust ippubblikat aktar kmieni din is-sena.", "Dawn huma salvagwardji essenzjali introdotti fir-Regolament dwar ir-Roaming biex ji\u0121u evitati distorsjonijiet fis-swieq domesti\u010bi li, skont ir-rie\u017cami, s'issa \u0127admu b'mod adegwat fejn me\u0127tie\u0121.", "Ir-Regolament tar-Roaming b\u0127alissa huwa fis-se\u0127\u0127 sa \u0120unju 2022.", "G\u0127al aktar informazzjoni", "Dokument ta' \u0126idma tal-Persunal tal-Kummissjoni u Dokument ta' \u0126idma ta' akkumpanjament dwar ir-rie\u017cami tas-suq tar-roaming", "Skeda informattiva \u0121enerali dwar it-tmiem tat-tariffi tar-roaming: Il-mod kif l-Ewropej saru ju\u017caw il-komunikazzjonijiet mobbli meta jivvja\u0121\u0121aw", "Mistoqsijiet Frekwenti", "Skeda informattiva dettaljata: Kif ja\u0127dem?"]}
{"url": "https://ec.europa.eu/commission/presscorner/detail/mt/IP_19_6353", "title": "In-newtralit\u00e0 klimatika: rakkomandazzjonijiet ta' grupp ta' esperti biex jg\u0127inu lill-industriji li ju\u017caw \u0127afna ener\u0121ija jikkontribwixxu g\u0127all-mira tal-UE g\u0127all-2050", "category": "press_eu", "subcategory": "POLICY_AREA=GROWTH", "date": "Wed, 27 Nov 2019 23:00:00 GMT", "text": ["Illum il-Kummissjoni qed tippubblika rakkomandazzjonijiet minn grupp ta' esperti dwar kif l-industriji tal-UE li ju\u017caw \u0127afna ener\u0121ija jistg\u0127u ji\u0121u ttrasformati sabiex jag\u0127tu palata biex jintla\u0127qu l-objettivi tal-UE kollha g\u0127al ekonomija \u010birkolari u b'newtralit\u00e0 klimatika sal-2050.", "Dawn l-objettivi tressqu fl-istrate\u0121ija tal-Kummissjoni Pjaneta Nadifa g\u0127al Kul\u0127add f'Novembru 2018.", "Il-grupp ta' esperti jlaqqa' rappre\u017centanti minn 11-il industrija, li jirrappre\u017centaw iktar minn nofs il-konsum tal-ener\u0121ija tal-industrija tal-UE, b\u0127all-industriji tal-aluminju, tal-azzar u tas-siment.", "Dawn ir-rappre\u017centanti \u017cviluppaw qafas ta' politika li g\u0127andu l-g\u0127an li jintla\u0127aq bilan\u010b tajjeb bejn l-ambizzjonijiet klimati\u010bi tal-Ewropa u l-\u0127tie\u0121a li l-industriji tag\u0127na jibqg\u0127u kompetittivi.", "Il-kontribut tag\u0127hom se ji\u0121i inklu\u017c fil-Ftehim Ekolo\u0121iku Ewropew futur tal-Kummissjoni u fl-Istrate\u0121ija Industrijali tal-UE.", "Il-Kummissarju g\u0127as-Suq Intern, l-Industrija, l-Intraprenditorija u l-SMEs El\u017cbieta Bie\u0144kowska qalet: \u201cL-industriji tal-UE huma s\u0127ab mag\u0127na biex nil\u0127qu l-objettivi klimati\u010bi u ta\u010b-\u010birkolarit\u00e0, u nixtieq ng\u0127idilhom prosit tal-impenn tag\u0127hom.", "Ekonomija b'newtralit\u00e0 klimatika mhijiex biss kru\u010bjali g\u0127all-\u0121enerazzjonijiet futuri.", "Toffri wkoll opportunitajiet immensi ta' innovazzjoni, ta' tkabbir ekonomiku u ta' \u0127olqien tal-impjiegi.\u201d", "Ir-rakkomandazzjonijiet jinkludu azzjonijiet li jistg\u0127u jipprovdu sinjali tajbin lis-suq biex ji\u0121u attirati investimenti \u0121odda, u li jg\u0127inu lill-kumpaniji jimplimentaw soluzzjonijiet kosteffettivi g\u0127an-newtralit\u00e0 klimatika.", "Jiffukaw ukoll fuq il-\u0127tie\u0121a li ti\u0121i \u017cgurata tran\u017cizzjoni \u0121usta, u barra minn hekk jenfasizzaw l-importanza li l-\u0127addiema jkollhom \u0127iliet tajbin g\u0127all-futur, u li l-komunitajiet li jiddependu fuq dawn l-industriji ji\u0121u meg\u0127juna biex ila\u0127\u0127qu mat-tran\u017cizzjoni.", "B'mod partikolari, ir-rakkomandazzjonijiet jenfasizzaw il-fatturi ewlenin ta' su\u010b\u010bess fi tliet prijoritajiet ewlenin:", "Il-grupp ta' esperti jirrakkomanda wkoll li ji\u0121i stabbilit osservatorju dwar it-tran\u017cizzjoni industrijali sabiex jissorvelja l-progress tal-industrija favur in-newtralit\u00e0 klimatika u sabiex jipprovdi gwida.", "Il-passi li jmiss", "Il-Kummissjoni se tippre\u017centa r-rakkomandazzjonijiet lill-Istati Membri, fil-Kunsill tal-Kompetittivit\u00e0 tal-UE, u lill-Parlament Ewropew fil-bidu tas-sena d-die\u0127la.", "Sfond", "F'Ottubru 2015 il-Kummissjoni stabbiliet il-Grupp ta' Livell G\u0127oli dwar l-Industriji li Ju\u017caw \u0126afna Ener\u0121ija, mag\u0127mul minn rappre\u017centanti tal-Istati Membri, tal-industrija u tas-so\u010bjet\u00e0 \u010bivili sabiex jag\u0127ti pariri dwar politiki rilevanti g\u0127all-industriji li ju\u017caw \u0127afna ener\u0121ija.", "L-industriji li pparte\u010bipaw fil-Grupp ta' Livell G\u0127oli di\u0121\u00e0 ppre\u017centaw rapport f'Settembru 2018 b\u0127ala l-kontribut kollettiv tag\u0127hom g\u0127all-istrate\u0121ija tal-Kummissjoni \u201cPjaneta Nadifa g\u0127al Kul\u0127add\u201d.", "Dawn l-industriji huma l-qofol ta' bosta katini tal-valur, u huma kru\u010bjali g\u0127all-ekonomija u g\u0127all-impjiegi tag\u0127na.", "Dawn l-industriji jikkondividu l-ambizzjoni tal-Ftehim ta' Pari\u0121i dwar it-tibdil fil-klima u jirrikonoxxu d-daqs tal-isfida tat-trasformazzjoni kif ukoll l-opportunitajiet li \u0121\u0121ib mag\u0127ha.", "G\u0127andhom rekord b'sa\u0127\u0127tu fit-tnaqqis tal-emissjonijiet tal-gassijiet b'effett ta' serra, u naqqsu l-emissjonijiet tag\u0127hom b'36 % bejn l-1990 u l-2015.", "Min\u0127abba li \u010b-\u010bikli ta' investiment g\u0127al dawn l-industriji huma twal, biex tintla\u0127aq il-mira tal-2050 je\u0127tie\u0121 li tittie\u0127ed azzjoni rapida.", "G\u0127al Iktar Informazzjoni", "Skeda Informattiva", "Rapport S\u0127i\u0127"]}
{"url": "https://ec.europa.eu/commission/presscorner/detail/mt/IP_19_6336", "title": "L-Istat tas-sa\u0127\u0127a fl-UE: il-bidla lejn il-prevenzjoni u l-kura primarja hija x-xejra l-aktar importanti fil-pajji\u017ci kollha", "category": "press_eu", "subcategory": "POLICY_AREA=HEALTHPOL", "date": "Wed, 27 Nov 2019 23:00:00 GMT", "text": ["Illum il-Kummissjoni Ewropea ppubblikat ir-rapporti bil-profili tas-sistemi tal-kura tas-sa\u0127\u0127a ta' 30 pajji\u017c.", "Il-Profili tas-Sa\u0127\u0127a tal-Pajji\u017ci qeg\u0127din jin\u0127ar\u0121u flimkien mar-Rapport ta' Akkumpanjament li juri w\u0127ud mill-akbar xejriet fit-trasformazzjoni tas-sistemi tal-kura tas-sa\u0127\u0127a u jislet konklu\u017cjonijiet ewlenin mill-Profili.", "Il-Kummissarju g\u0127as-Sa\u0127\u0127a u s-Sikurezza Alimentari, Vytenis Andriukaitis qal: \u201cBosta st\u0127arri\u0121iet u dibattiti madwar l-Ewropa jixhdu li s-sa\u0127\u0127a qieg\u0127da minn ta' quddiem fil-prijoritajiet ta\u010b-\u010bittadini Ewropej.", "Jiena partikolarment kuntent li, fl-a\u0127\u0127ar, il-promozzjoni tas-sa\u0127\u0127a u l-prevenzjoni tal-mard qeg\u0127din jing\u0127ataw l-attenzjoni li je\u0127tie\u0121u.", "G\u0127alhekk, jiena kburi \u0127afna li nedejt i\u010b-\u010biklu L-Istat tas-Sa\u0127\u0127a fl-UE u li wettaqna \u017cew\u0121 \u010bikli flimkien mal-OECD u l-Osservatorju Ewropew g\u0127as-Sistemi u g\u0127all-Politiki tas-Sa\u0127\u0127a g\u0127al 28 Stat Membru tal-UE, u n-Norve\u0121ja u l-I\u017clanda.", "Nista' nara bi\u010b-\u010bar li din il-ba\u017ci soda ta' g\u0127arfien dwar il-pajji\u017ci spe\u010bifi\u010bi u dwar l-UE s\u0127i\u0127a, talimenta kemm it-tfassil tal-politiki nazzjonali kif ukoll il-kooperazzjoni fil-livell tal-UE.", "Nittama li s-su\u010b\u010bessur tieg\u0127i se jkompli dan l-e\u017cer\u010bizzju u li aktar Stati Membri jie\u0127du azzjonijiet ta' segwitu wara d-diskussjonijiet fuq ba\u017ci volontarja dwar is-sejbiet ta\u010b-\u010biklu u jaqsmu l-a\u0127jar prassi.\u201d", "Sejbiet ewlenin", "Il-Profili tas-Sa\u0127\u0127a tal-Pajji\u017ci jipprovdu anali\u017ci profonda tas-sistemi tas-sa\u0127\u0127a, li j\u0127arsu lejn is-sa\u0127\u0127a tal-popolazzjoni u lejn il-fatturi ta' riskju importanti, kif ukoll lejn l-effika\u010bja, l-a\u010b\u010bessibbilt\u00e0 u r-re\u017ciljenza tas-sistemi tas-sa\u0127\u0127a f'kull Stat Membru tal-UE.", "Jirriflettu b'mod \u010bar l-g\u0127anijiet komuni fl-Istati Membri kollha, u ji\u017cvelaw l-oqsma potenzjali fejn il-Kummissjoni tista' t\u0127e\u0121\u0121e\u0121 it-tag\u0127lim re\u010biproku u l-iskambju ta' prassi tajba.", "Ir-Rapport ta' Akkumpanjament jippre\u017centa xi w\u0127ud mill-akbar xejriet fit-trasformazzjoni tas-sistemi tas-sa\u0127\u0127a tag\u0127na:", "Sfond", "Fl-2016, il-Kummissjoni Ewropea nediet i\u010b-\u010biklu ta' trasferiment tal-g\u0127arfien, L-Istat tas-Sa\u0127\u0127a fl-UE, biex tg\u0127in lill-Istati Membri tal-UE jtejbu s-sa\u0127\u0127a ta\u010b-\u010bittadini tag\u0127hom u l-prestazzjoni tas-sistemi tas-sa\u0127\u0127a tag\u0127hom.", "Ir-rapporti joffru anali\u017ci u osservazzjonijiet komprensivi u sensittivi g\u0127all-kuntest, li jimlew lakuna fl-g\u0127arfien li kienet identifikata b\u0127ala ostakolu ewlieni g\u0127al dawk li jfasslu l-politika dwar is-sa\u0127\u0127a.", "Ir-rapporti ntu\u017caw b'mod wiesa' mill-awtoritajiet nazzjonali.", "G\u0127al aktar informazzjoni:", "It-30 Profil tas-Sa\u0127\u0127a tal-Pajji\u017ci, ir-Rapport ta' Akkumpanjament u aktar tag\u0127rif ta' sfond jinsabu hawnhekk.", "Segwina fuq Twitter: @V_Andriukaitis@EU_Health"]}
{"url": "https://ec.europa.eu/commission/presscorner/detail/mt/IP_19_6312", "title": "Il-Kummissjoni tressaq lid-Danimarka quddiem il-Qorti min\u0127abba li naqset milli tissodisfa l-obbligi tag\u0127ha b'rabta mal-isem \u201cFeta\u201d", "category": "press_eu", "subcategory": "POLICY_AREA=AGRURAL", "date": "Tue, 26 Nov 2019 23:00:00 GMT", "text": ["Illum il-Kummissjoni dde\u010bidiet li tressaq lid-Danimarka quddiem il-Qorti tal-\u0120ustizzja tal-UE min\u0127abba li naqset milli tissodisfa b'mod adegwat l-obbligi tag\u0127ha skont il-li\u0121i tal-UE dwar skemi tal-kwalit\u00e0 g\u0127all-prodotti agrikoli u l-o\u0121\u0121etti tal-ikel.", "Il-kumpaniji bba\u017cati fid-Danimarka jipprodu\u010bu u jesportaw \u0121obon abjad lejn pajji\u017ci li mhumiex fl-UE wara li jittikkettawh bl-isem \u201cFeta\u201d.", "Il-\u201cFeta\u201d ilha rre\u0121istrata b\u0127ala Denominazzjoni ta' Ori\u0121ini Protetta (DOP) mill-2002 fl-UE u fil-fatt tista' ti\u0121i prodotta biss fil-Gre\u010bja skont sett ta' spe\u010bifikazzjonijiet tal-produzzjoni.", "Il-Kummissjoni tqis li din il-prattika hija ksur dirett tal-protezzjoni mog\u0127tija mir-re\u0121istrazzjoni b\u0127ala Denominazzjoni ta' Ori\u0121ini Protetta (DOP) u l-awtoritajiet Dani\u017ci naqsu milli jipprevjenuha jew iwaqqfuha.", "Min\u0127abba din l-g\u0127a\u017cla, id-Danimarka qed tikser kemm ir-Regolament dwar l-iskemi ta' kwalit\u00e0 kif ukoll il-prin\u010bipju ta' kooperazzjoni sin\u010biera bejn l-Unjoni u l-Istati Membri (l-Artikolu 4(3) tat-Trattat dwar l-Unjoni Ewropea).", "Dan l-a\u0121ir mhux biss jikser il-li\u0121i attwali tal-UE, i\u017cda aktarx li jfixkel ukoll in-negozjati li g\u0127addejjin b\u0127alissa bejn l-Unjoni Ewropea u pajji\u017ci terzi g\u0127all-konklu\u017cjoni ta' ftehimiet bilaterali li ji\u017cguraw il-protezzjoni tad-DOPs Ewropej u l-promozzjoni ta' prodotti ta' kwalit\u00e0 tal-UE 'l barra minnha.", "Il-Kummissjoni dde\u010bidiet li tifta\u0127 pro\u010bedimenti ta' ksur kontra d-Danimarka f'Jannar 2018 billi bag\u0127tet ittra ta' intimazzjoni.", "Fil-kuntest ta' pro\u010bedura ta' ksur, il-Kummissjoni stiednet lill-awtoritajiet Dani\u017ci biex jie\u0127du passi xierqa u jipprevjenu jew iwaqqfu kumpaniji stabbiliti fit-territorju tag\u0127ha milli jwettqu din il-prattika.", "Id-Danimarka ma indirizzatx il-kwistjonijiet li tqajmu u g\u0127alhekk il-Kummissjoni dde\u010bidiet li tressaq il-ka\u017c quddiem il-Qorti tal-\u0120ustizzja tal-UE.", "Sfond", "Ir-Regolament dwar l-iskemi ta' kwalit\u00e0 tal-UE japplika g\u0127all-ismijiet re\u0121istrati b\u0127ala Denominazzjonijiet ta' Ori\u0121ini Protetti (DOP), Indikazzjonijiet \u0120eografi\u010bi Protetti (I\u0120P), jew Spe\u010bjalitajiet Tradizzjonali Garantiti (STG).", "L-ismijiet tal-prodotti rre\u0121istrati b\u0127ala DOP huma dawk li g\u0127andhom l-iktar rabtiet b'sa\u0127\u0127ithom mal-post \u0121eografiku fejn isiru.", "Ir-Regolament dwar l-iskemi ta' kwalit\u00e0 g\u0127andu l-g\u0127an li jg\u0127in lill-produtturi jikkummer\u010bjalizzaw il-prodotti li jkollhom rabta spe\u010bifika mal-ori\u0121ini \u0121eografika tag\u0127hom.", "Ji\u017cgura wkoll id-disponibbilt\u00e0 ta' informazzjoni affidabbli lill-konsumaturi g\u0127al prodotti b\u0127al dawn, ir-rispett lejn id-drittijiet tal-proprjet\u00e0 intellettwali u l-integrit\u00e0 tas-suq intern.", "L-UE tipprote\u0121i l-ismijiet irre\u0121istrati minn diversi forom ta' u\u017cu \u0127a\u017cin.", "Dawn jinkludu l-u\u017cu kummer\u010bjali dirett jew indirett tal-isem irre\u0121istrat g\u0127al prodotti li huma kumparabbli g\u0127al dawk irre\u0121istrati b'dak l-isem, jew l-u\u017cu mmirat biex jinqeda bir-reputazzjoni tal-isem.", "B'mod aktar spe\u010bifiku, l-Artikolu 13 tar-regolament dwar l-iskemi ta' kwalit\u00e0 jiddeskrivi l-u\u017cu illegali ta' ismijiet irre\u0121istrati u jipprovdi li l-Istati Membri g\u0127andhom id-dmir li jipprevjenu jew li jwaqqfu u\u017cu illegali ta' ismijiet irre\u0121istrati li ji\u0121u prodotti jew kummer\u010bjalizzati fit-territorju tag\u0127hom.", "G\u0127al aktar informazzjoni", "- Dwar il-monitora\u0121\u0121 tal-li\u0121i tal-UE fil-qasam tal-Agrikoltura u l-i\u017cvilupp rurali.", "- Dwar id-de\u010bi\u017cjonijiet ewlenin fil-pakkett tal-ksur ta' Novembru 2019 ara INF/19/6304.", "- Dwar il-pro\u010bedura ta' ksur \u0121enerali, ara l-MEMO/12/12.", "- Dwar il-pro\u010bedura ta' ksur tal-UE."]}
{"url": "https://ec.europa.eu/commission/presscorner/detail/mt/IP_19_6351", "title": "L-ist\u0127arri\u0121 \u0121did tal-Ewrobarometru juri: Il-ma\u0121\u0121oranza tal-Ewropej ja\u0127sbu li l-UE g\u0127andha tipproponi mi\u017curi addizzjonali biex tindirizza l-problemi tal-kwalit\u00e0 tal-arja", "category": "press_eu", "subcategory": "POLICY_AREA=ENVIRO", "date": "Tue, 26 Nov 2019 23:00:00 GMT", "text": ["Skont st\u0127arri\u0121 \u0121did tal-Ewrobarometru, aktar minn \u017cew\u0121 terzi tal-Ewropej ja\u0127sbu li l-Unjoni Ewropea g\u0127andha tipproponi mi\u017curi addizzjonali biex ittejjeb il-kwalit\u00e0 tal-arja.", "Fost aktar minn 27,000 \u010bittadin li \u0121ew intervistati fl-Istati Membri kollha tal-UE, aktar minn nofs ir-rispondenti ja\u0127sbu li l-unitajiet domesti\u010bi, il-manifatturi tal-karozzi, il-produtturi tal-ener\u0121ija, il-bdiewa u l-awtoritajiet pubbli\u010bi mhumiex qed jag\u0127mlu bi\u017c\u017cejjed biex jippromwovu l-kwalit\u00e0 tajba tal-arja.", "Il-Kummissarju g\u0127all-Ambjent, l-Affarijiet Marittimi u s-Sajd, Karmenu Vella, qal: \u201cIn\u0127ossni fidu\u010bju\u017c meta nara li tant Ewropej jappo\u0121\u0121aw azzjoni dwar il-kwalit\u00e0 tal-arja.", "Fl-UE, it-tni\u0121\u0121is tal-arja jikkaw\u017ca aktar minn 400,000 mewta prematura kull sena u s-so\u010bjet\u00e0 t\u0127allas prezz kbir li jinkludi l-kura tas-sa\u0127\u0127a, il-\u0121ranet ta' xog\u0127ol mitlufa u l-\u0127sara lill-g\u0127elejjel u lill-bini.", "Il-Kummissjoni qed tipprovdi g\u0127arfien espert, skambji tal-a\u0127jar prattiki u gwida g\u0127all-Istati Membri u g\u0127an-negozji, kif ukoll appo\u0121\u0121 g\u0127all-investiment u g\u0127all-finanzjament biex tittejjeb il-kwalit\u00e0 tal-arja g\u0127al kul\u0127add.", "I\u017cda fl-istess waqt, jekk il-li\u0121ijiet tal-UE ma ji\u0121ux rispettati, nie\u0127du azzjoni legali kontra l-Istati Membri.\u201d", "L-ist\u0127arri\u0121 juri wkoll il-\u0127tie\u0121a g\u0127al komunikazzjoni a\u0127jar, spe\u010bjalment fil-livell nazzjonali, dwar il-kwalit\u00e0 tal-arja.", "Il-ma\u0121\u0121oranza tar-rispondenti ma j\u0127ossuhomx infurmati tajjeb dwar il-problemi tal-kwalit\u00e0 tal-arja f'pajji\u017chom.", "Meta mqabbel ma' st\u0127arri\u0121 tal-2017, ir-rispondenti g\u0127andhom tendenza ja\u0127sbu li l-kwalit\u00e0 tal-arja marret lura matul l-a\u0127\u0127ar g\u0127axar snin \u2013 anki jekk, fil-fatt, id-data dwar il-kwalit\u00e0 tal-arja rrappurtata turi titjib sinifikanti matul dak i\u017c-\u017cmien.", "F'Mejju 2018, il-Kummissjoni Juncker adottat Komunikazzjoni \u201cEwropa li tipprote\u0121i: Arja nadifa g\u0127al kul\u0127add\u201d li tistabbilixxi l-mi\u017curi me\u0127tie\u0121a li jridu jittie\u0127du minn atturi nazzjonali, re\u0121jonali u lokali biex itejbu l-kwalit\u00e0 tal-ajra fl-Ewropa.", "Barra minn hekk, il-Kummissjoni \u0127adet azzjoni legali biex tipprote\u0121i \u010b-\u010bittadini mit-tni\u0121\u0121is tal-arja, billi ressqet quddiem il-Qorti tal-\u0120ustizzja tal-Unjoni Ewropea l-Istati Membri li naqsu milli j\u0127arsu l-le\u0121i\u017clazzjoni tal-UE dwar il-kwalit\u00e0 tal-arja.", "Il-Kummissjoni qeg\u0127da wkoll issa\u0127\u0127a\u0127 il-kooperazzjoni mal-Istati Membri billi tinvolvi ru\u0127ha mal-awtoritajiet rilevanti fi \u201cDjalogi dwar l-Arja Nadifa\u201d \u0121odda.", "Fil-jumejn li \u0121ejjin, fit-28 u d-29 ta' Novembru 2019, se jsir il-Forum tal-UE dwar l-Arja Nadifa fi Bratislava, li se jag\u0127ti l-opportunit\u00e0 lil dawk li jie\u0127du d-de\u010bi\u017cjonijiet u lill-partijiet ikkon\u010bernati biex jaqsmu l-g\u0127arfien u jg\u0127inu fl-implimentazzjoni tal-politiki Ewropej, nazzjonali u lokali dwar il-kwalit\u00e0 tal-arja.", "Ir-ri\u017cultati ewlenin tal-ist\u0127arri\u0121 \u0121did tal-Ewrobarometru Spe\u010bjali dwar l-im\u0121iba tal-Ewropej lejn il-Kwalit\u00e0 tal-Arja jinkludu:", "Il-ma\u0121\u0121oranza tar-rispondenti jridu li l-UE tipproponi mi\u017curi addizzjonali", "Skont aktar minn \u017cew\u0121 terzi tar-rispondenti (71 %), l-UE g\u0127andha tipproponi mi\u017curi addizzjonali biex tindirizza l-problemi relatati mal-kwalit\u00e0 tal-arja fl-Ewropa, filwaqt li 38 % jixtiequ jkunu jistg\u0127u jesprimu l-fehmiet tag\u0127hom dwar dawn il-mi\u017curi.", "Din hija l-fehma tal-ma\u0121\u0121oranza tar-rispondenti fl-Istati Membri kollha.", "Skont il-ma\u0121\u0121oranza tar-rispondenti, il-problemi relatati mal-kwalit\u00e0 tal-arja g\u0127andhom ji\u0121u indirizzati l-ewwel nett fil-livell internazzjonali", "Aktar minn sebg\u0127a minn kull g\u0127axra li wie\u0121bu qalu li t-tni\u0121\u0121is tal-arja g\u0127andu ji\u0121i indirizzat fil-livell internazzjonali (72 %).", "Nofs ir-rispondenti qalu li g\u0127andu ji\u0121i indirizzat fil-livell Ewropew u n-nofs l-ie\u0127or qalu li g\u0127andu ji\u0121i indirizzat fil-livell nazzjonali.", "G\u0127all-akbar proporzjon tar-rispondenti (44 %), l-aktar mod effettiv biex ji\u0121u indirizzati l-problemi tal-kwalit\u00e0 tal-arja huwa li ji\u0121u applikati kontrolli aktar stretti ta' tni\u0121\u0121is fuq attivitajiet industrijali u ta' produzzjoni tal-ener\u0121ija.", "Din hija l-mi\u017cura l-aktar imsemmija f'25 Stat Membru.", "Ir-rispondenti jemmnu li l-atturi differenti, inklu\u017ci l-unitajiet domesti\u010bi, g\u0127andhom jag\u0127mlu aktar biex jindirizzaw il-problemi tal-kwalit\u00e0 tal-arja", "Aktar minn 50 % tar-rispondenti fl-Istati Membri kollha ja\u0127sbu li l-unitajiet domesti\u010bi, il-manifatturi tal-karozzi, il-produtturi tal-ener\u0121ija, il-bdiewa u l-awtoritajiet pubbli\u010bi mhumiex qed jag\u0127mlu bi\u017c\u017cejjed biex jippromwovu l-kwalit\u00e0 tajba tal-arja.", "Madankollu, meta mqabbla mal-2017, l-Ewropej g\u0127andhom tendenza jie\u0127du aktar inizjattivi biex inaqqsu l-emissjonijiet dannu\u017ci", "Sebg\u0127a minn kull g\u0127axar rispondenti \u0127adu tal-inqas inizjattiva wa\u0127da biex inaqqsu l-emissjonijiet dannu\u017ci fl-arja.", "Dan ifisser \u017cieda ta' tmien punti per\u010bentwali meta mqabbel mat-twe\u0121ibiet mill-ist\u0127arri\u0121 tal-2017.", "L-inizjattiva l-aktar komuni fost ir-rispondenti hija s-sostituzzjoni ta' tag\u0127mir qadim li ju\u017ca \u0127afna ener\u0121ija b'tag\u0127mir \u0121did bi klassifikazzjoni tal-ener\u0121ija a\u0127jar (41 %).", "Il-livell ta' informazzjoni dwar il-problemi tal-kwalit\u00e0 tal-arja huwa pjuttost baxx", "Il-ma\u0121\u0121oranza tar-rispondenti (54 %) ma j\u0127ossuhomx infurmati tajjeb dwar il-problemi tal-kwalit\u00e0 tal-arja tal-UE f'pajji\u017chom.", "Il-bi\u010b\u010ba l-kbira tar-rispondenti ja\u0127sbu li l-kwalit\u00e0 tal-arja marret g\u0127all-ag\u0127ar f'dawn l-a\u0127\u0127ar g\u0127axar snin u din il-per\u010bezzjoni negattiva hija aktar mifruxa meta mqabbla mal-2017", "58 % tar-rispondenti ja\u0127sbu li l-kwalit\u00e0 tal-arja marret g\u0127all-ag\u0127ar matul dawn l-a\u0127\u0127ar g\u0127axar snin, per\u010bentwal og\u0127la minn dawk li ja\u0127sbu li baqg\u0127et l-istess (28 %) jew li tjiebet (10 %).", "Mill-2017 'l hawn kien hemm \u017cieda ta' 11-il punt per\u010bentwali fost ir-rispondenti li jemmnu li l-kwalit\u00e0 tal-arja marret g\u0127all-ag\u0127ar.", "G\u0127ad hemm nuqqas ta' g\u0127arfien dwar l-istandards tal-kwalit\u00e0 tal-arja tal-UE", "Madwar terz biss tar-rispondenti semg\u0127u bl-istandards tal-kwalit\u00e0 tal-arja tal-UE (31 %).", "Il-bi\u010b\u010ba l-kbira ta' dawk li semg\u0127u bl-istandards jemmnu li dawn g\u0127andhom jissa\u0127\u0127u (63 %).", "Il-problemi relatati mal-kwalit\u00e0 tal-arja msemmija fl-ist\u0127arri\u0121 jitqiesu b\u0127ala serji mill-bi\u010b\u010ba l-kbira tar-rispondenti", "Aktar minn 50 % tar-rispondenti jqisu l-mard respiratorju, il-mard kardjovaskulari u l-a\u017cma u l-aller\u0121iji b\u0127ala problema serja \u0127afna f'pajji\u017chom.", "Sfond", "L-ist\u0127arri\u0121 twettaq fit-28 Stat Membru tal-UE bejn il-11 u d-29 ta' Settembru 2019.", "\u0120ew intervistati wi\u010b\u010b imb'wi\u010b\u010b, f'darhom u bil-lingwa materna tag\u0127hom, 27,565 rispondent minn gruppi so\u010bjali u demografi\u010bi differenti.", "Dan l-ist\u0127arri\u0121 tal-Ewrobarometru Spe\u010bjali huwa s-segwitu ta' st\u0127arri\u0121 tal-Ewrobarometru Flash li sar f'Settembru 2012 dwar l-istess su\u0121\u0121ett.", "\u0126afna mill-mistoqsijiet mill-Ewrobarometru Flash \u0121ew ripetuti f'dan l-Ewrobarometru Spe\u010bjali.", "U\u0127ud mill-mistoqsijiet fl-Ewrobarometru Flash tal-2012 jidhru wkoll fl-Ewrobarometru Spe\u010bjali dwar l-Im\u0121iba tal-Ewropej lejn l-Ambjent li sar f'Ottubru 2017.", "Dan l-ist\u0127arri\u0121 tfassal biex jesplora l-per\u010bezzjonijiet tal-livell ta' g\u0127arfien dwar il-problemi tal-kwalit\u00e0 tal-arja; it-tibdil per\u010bepit fil-kwalit\u00e0 tal-arja matul dawn l-a\u0127\u0127ar g\u0127axar snin; ir-rwol ta' atturi differenti fil-promozzjoni tal-kwalit\u00e0 tal-arja; il-modi l-aktar effettivi biex ji\u0121u indirizzati l-problemi tal-kwalit\u00e0 tal-arja; il-livell ta' azzjoni preferut li fih g\u0127andhom ji\u0121u indirizzati l-problemi tal-kwalit\u00e0 tal-arja; l-g\u0127arfien tal-istandards tal-UE dwar il-kwalit\u00e0 tal-arja u l-opinjonijiet dwarhom; u l-appo\u0121\u0121 g\u0127al mi\u017curi addizzjonali tal-UE biex ji\u0121u indirizzati dawn il-problemi.", "Ir-ri\u017cultati tal-Ewrobarometru waslu e\u017catt qabel il-ftu\u0127 tal-Forum tal-UE dwar l-Arja Nadifa fi Bratislava fit-28 u d-29 ta' Novembru 2019.", "Il-Forum se jiffoka fuq erba' oqsma: is-sa\u0127\u0127a u l-kwalit\u00e0 tal-arja; l-ener\u0121ija u l-kwalit\u00e0 tal-arja; l-agrikoltura u l-kwalit\u00e0 tal-arja; u l-mekkani\u017cmi ta' finanzjament g\u0127al arja nadifa.", "Aktar minn 30 kelliem minn organizzazzjonijiet governattivi, industrijali u mhux governattivi se jaqsmu l-fehmiet tag\u0127hom dwar it-titjib tal-kwalit\u00e0 tal-arja u se jirriflettu dwar l-i\u017cvilupp u l-implimentazzjoni ta' politiki, pro\u0121etti u programmi effettivi fil-livell Ewropew, nazzjonali u lokali dwar il-kwalit\u00e0 tal-arja.", "G\u0127al aktar informazzjoni", "St\u0127arri\u0121 tal-Ewrobarometru", "Komunikazzjoni \u201cEwropa li tipprote\u0121i: Arja nadifa g\u0127al kul\u0127add\u201d", "Pa\u0121na tal-politika dwar l-arja nadifa"]}
{"url": "https://ec.europa.eu/commission/presscorner/detail/mt/PRES_10_232", "title": "Brussell, 9 ta' Settembru 2010\nRappre\u017centant Permanenti \u0120ermani\u017c \u0120did\ng\u0127all-Unjoni Ewropea", "category": "press_eu", "subcategory": "POLICY_AREA", "date": "Wed, 08 Sep 2010 22:00:00 GMT", "text": ["KUNSILL TAL-UNJONI EWROPEA", "MT", "Brussell, 9 ta' Settembru 2010", "13247/10", "PRESSE 232", "Rappre\u017centant Permanenti \u0120ermani\u017c \u0120did g\u0127all-Unjoni Ewropea", "Il-Kunsill tal-Unjoni Ewropea \u0121ie infurmat bil-\u0127atra mill-Gvern \u0120ermani\u017c tal-Ambaxxatur Peter TEMPEL b\u0127ala Rappre\u017centant Permanenti tar-Repubblika Federali tal-\u0120ermanja g\u0127all-Unjoni Ewropea.", "L-Ambaxxatur TEMPEL beda l-kariga tieg\u0127u fis-27 ta' Awwissu 2010.", "(Curriculum vitae mehmu\u017ca).", "ANNESS", "CURRICULUM VITAE", "Date of birth: 13 April 1955", "since August 2010", "Permanent Representative to the EU, Brussels", "2006 \u2013 2010", "Director General for European Affairs, Federal Foreign Office, Berlin", "2004 \u2013 March 2006", "Head of Private Office of the Vice-President of the European Commission, responsible for Enterprise and Industry, Mr. G\u00fcnter Verheugen, Brussels", "2002 - 2004", "Head of Private Office of the German Member of the European Commission, responsible for enlargement, Mr. G\u00fcnter Verheugen, Brussels", "1999 - 2002", "Deputy Head of Private Office of the German Member of the European Commission, responsible for enlargement, Mr G\u00fcnter Verheugen, Brussels", "1998 \u2013 1999", "Foreign Office, Head of Private Office of the State Minister for European Affairs in Germany, Bonn", "1997 \u2013 1998", "Foreign Office, Counsellor, Department for European Affairs, Task Force EU-Enlargement, Bonn", "1993 \u2013 1997", "Permanent Representation of Germany at the EU, Counsellor, responsible for the Inter-Governmental Conference (Amsterdam Treaty), Brussels", "1991 \u2013 1993", "Foreign Office, Counsellor, Department for European Affairs, responsible for Common Foreign and Security Policy, Bonn", "1989 \u2013 1991", "German Embassy in Mali, First Secretary, Bamako", "1986 \u2013 1989", "German Embassy in the United States, First Secretary, Department for Economic Affairs, Washington D.C.", "1985 \u2013 1986", "Foreign Office, Second Secretary, Office of the State Secretary, Bonn", "1983 \u2013 1985", "Foreign Office, Postgraduate studies at the School of Diplomacy (Economy, International Law, History), Bonn", "1981 \u2013 1983", "Employment in the private sector after university degree in psychology and social sciences"]}
{"url": "https://ec.europa.eu/commission/presscorner/detail/mt/IP_15_5976", "title": "Il-Balkani tal-Punent u t-Turkija: il-pro\u010bess ta\u2019 tkabbir hu essenzjali biex tissa\u0127\u0127a\u0127 l-istabbilt\u00e0 ekonomika u politika fir-re\u0121jun", "category": "press_eu", "subcategory": "POLICY_AREA=ENLNEIG", "date": "Mon, 09 Nov 2015 23:00:00 GMT", "text": ["In a set of reports adopted today, the European Commission has assessed where the countries of the Western Balkans and Turkey stand in preparing to meet EU membership requirements.", "F\u2019sett ta\u2019 rapporti annwali adottat illum, il-Kummissjoni Ewropea vvalutat f'liema stadju qeg\u0127din il-pajji\u017ci tal-Balkani tal-Punent u t-Turkija fit-t\u0127ejjija biex jissodisfaw ir-rekwi\u017citi tas-s\u0127ubija tal-UE, u tistabbilixxi x\u2019g\u0127andu jsir sabiex ji\u0121u indirizzati l-isfidi li fadal.", "Waqt li kien qed jippre\u017centa l-Pakkett tat-Tkabbir, il-Kummissarju Johannes Hahn qal: \"Il-kri\u017ci attwali tar-refu\u0121jati turi kemm hi kru\u010bjali l-kooperazzjoni mill-qrib bejn l-UE u l-pajji\u017ci tax-Xlokk tal-Ewropa.", "Il-pro\u010bess ta' tkabbir tal-UE, li jkopri l-Balkani tal-Punent u t-Turkija, hu g\u0127odda b'sa\u0127\u0127itha g\u0127at-tis\u0127i\u0127 tas-stat tad-dritt u d-drittijiet tal-bniedem f'dawn il-pajji\u017ci.", "Jag\u0127ti wkoll spinta g\u0127al ekonomija aktar b'sa\u0127\u0127itha u jippromwovi l-kooperazzjoni re\u0121jonali.", "Perspettiva Ewropea \u010bara gradwalment tittrasforma l-pajji\u017ci msie\u0127ba tag\u0127na u ssa\u0127\u0127a\u0127 l-istabbilt\u00e0 madwar l-Unjoni tag\u0127na.", "L-impenn sod tag\u0127na g\u0127at-tkabbir tal-UE, u g\u0127all-kundizzjonijiet li dan jinvolvi, huwa g\u0127alhekk investiment fis-sigurt\u00e0 u l-prosperit\u00e0 tal-Ewropa\u201d.", "Sfidi komuni", "Ir-re\u0121jun intlaqat serjament mill-kri\u017ci tar-rifu\u0121jati.", "It-Turkija qed tipprovdi appo\u0121\u0121 sostanzjali lil aktar minn 2 miljun refu\u0121jat Sirjan fit-territorju tag\u0127ha.", "Fil-Balkani tal-Punent, b\u2019mod partikolari dik li kienet ir-Repubblika Jugoslava tal-Ma\u010bedonja u s-Serbja, sa mill-bidu tas-sena mmani\u0121\u0121aw ammont sostanzjali ta\u2019 \u010bittadini ta\u2019 pajji\u017ci terzi fi tran\u017citu minn pajji\u017chom.", "L-isfida tal-migrazzjoni tag\u0127ti prova aktar minn qatt qabel tal-\u0127tie\u0121a g\u0127al aktar kooperazzjoni mal-pajji\u017ci tat-tkabbir, u l-UE qed tipprovdi appo\u0121\u0121 sostanzjali g\u0127al dan l-g\u0127an.", "Sisien fundamentali g\u0127all-istabbilt\u00e0", "Fl-istrate\u0121ija tat-tkabbir, il-Kummissjoni tafferma mill-\u0121did l-enfasi qawwija fuq il-prin\u010bipju ta\u2019 \u201cdak li hu fundamentali l-ewwel\u201d fil-pro\u010bess ta\u2019 ade\u017cjoni.", "Kwistjonijiet ewlenin tal-istat tad-dritt, id-drittijiet fundamentali, it-tis\u0127i\u0127 tal-istituzzjonijiet demokrati\u010bi, inklu\u017c ir-riforma tal-amministrazzjoni pubblika, kif ukoll l-i\u017cvilupp ekonomiku u l-kompetittivit\u00e0 jibqg\u0127u l-prijoritajiet ewlenin.", "Qed isir progress, b\u2019mod partikolari bl-adozzjoni tal-le\u0121i\u017clazzjoni rilevanti u l-istabbiliment ta\u2019 strutturi amministrattivi me\u0127tie\u0121a.", "Madankollu, b\u2019mod \u0121enerali l-implimentazzjoni effettiva \u0127afna drabi hija nieqsa.", "Il-Kummissjoni se tkompli tiffoka l-isforzi tag\u0127ha fuq li ti\u017cgura li l-pajji\u017ci jag\u0127tu prijorit\u00e0 g\u0127ar-riformi f\u2019dawn l-oqsma ewlenin u ji\u0121i stabbilit rekord tajjeb.", "Stat pre\u017centi", "Filwaqt li sar progress importanti matul l-a\u0127\u0127ar sena, g\u0127ad hemm sfidi ewlenin.", "Fir-rigward tal-istat tad-dritt, is-sistemi \u0121udizzjarji mhumiex suffi\u010bjentement indipendenti, effi\u010bjenti u responsabbli.", "G\u0127adhom me\u0127tie\u0121a sforzi serji biex ti\u0121i ttrattata l-kriminalit\u00e0 organizzata u l-korruzzjoni, b\u2019mod partikolari biex ji\u0121i stabbilit rekord ta\u2019 investigazzjonijiet, prosekuzzjonijiet u kundanni finali.", "Filwaqt li d-drittijiet fundamentali huma sikwit fil-bi\u010b\u010ba l-kbira minquxin fil-li\u0121i, g\u0127ad hemm nuqqasijiet fil-prattika.", "L-i\u017cgurar tal-libert\u00e0 tal-espressjoni hija sfida partikolari, flimkien ma\u2019 \u017cviluppi negattivi f\u2019g\u0127add ta\u2019 pajji\u017ci.", "Ir-riforma tal-amministrazzjoni pubblika te\u0127tie\u0121 li ssir b\u2019\u0127e\u0121\u0121a, sabiex ti\u0121i \u017cgurata l-kapa\u010bit\u00e0 amministrattiva me\u0127tie\u0121a kif ukoll biex ti\u0121i indirizzata r-rata g\u0127olja ta\u2019 politi\u010bizzazzjoni u nuqqas ta\u2019 trasparenza.", "Il-funzjonament tal-istituzzjonijiet demokrati\u010bi ukoll jirrikjedi attenzjoni.", "Hemm \u0127tie\u0121a li jsir xog\u0127ol aktar mill-qrib mal-atturi tas-so\u010bjet\u00e0 \u010bivili lokali biex jankraw ir-riformi madwar is-so\u010bjet\u00e0.", "Il-parti l-kbira tal-pajji\u017ci j\u0127abbtu wi\u010b\u010bhom ma\u2019 sfidi sinifikanti f\u2019termini ta\u2019 governanza ekonomika u kompetittivit\u00e0.", "L-i\u017cvilupp ekonomiku huwa kru\u010bjali g\u0127all-\u0127olqien tal-impjiegi u t-tkabbir u j\u017cid l-interess tal-investituri.", "Il-Kummissjoni po\u0121\u0121iet enfasi partikolari fuq il-kooperazzjoni re\u0121jonali u tag\u0127ti spinta lill-i\u017cvilupp ekonomiku re\u0121jonali u l-konnettivit\u00e0.", "Sar progress importanti hawnhekk, b\u2019mod partikolari permezz tal-\u201cpro\u010bess ta\u2019 Berlin\u201d u tal-format tas-\u201cSitt Balkani tal-Punent\u201d.", "Il-Kummissjoni tenfasizza wkoll il-\u0127tie\u0121a g\u0127al relazzjonijiet tajba mal-\u0121irien u biex jing\u0127elbu t-tilwimiet bilaterali.", "SFOND", "Pre\u017centazzjoni \u0121dida", "Din is-sena l-Kummissjoni introdu\u010biet appro\u010b\u010b imsa\u0127\u0127a\u0127 g\u0127all-valutazzjonijiet tag\u0127ha tal-elementi fundamentali u l-kapitoli tal-acquis relatati.", "Issa hija l-istrate\u0121ija ta\u2019 tkabbir globali multiannwali, li tkopri l-perjodu tal-mandat tal-Kummissjoni.", "Minbarra r-rapportar dwar il-progress, qed isir \u0127afna aktar enfasi fuq l-istat ta\u2019 t\u0127ejjija sabiex tassumi l-obbligi tas-s\u0127ubija.", "Fl-istess \u0127in, ir-rapporti jag\u0127tu wkoll gwida \u010bara g\u0127al dak li l-pajji\u017ci huma mistennija li jag\u0127mlu kemm fi \u017cmien qasir kif ukoll fit-tul.", "Jintu\u017caw skali ta\u2019 valutazzjoni armonizzati, komparabilit\u00e0 akbar bejn il-pajji\u017ci, u titjib fit-trasparenza tal-pro\u010bess ta\u2019 ade\u017cjoni.", "Dan g\u0127andu jiffa\u010bilita skrutinju akbar tar-riformi mill-partijiet interessati kollha.", "Iktar dwar l-appro\u010b\u010b il-\u0121did:What's new in the 2015 enlargement package?", "Pro\u010bess tat-tkabbir", "L-a\u0121enda attwali tat-tkabbir tkopri l-pajji\u017ci tal-Balkani tal-Punent u t-Turkija.", "In-negozjati ta\u2019 ade\u017cjoni ilhom miftu\u0127a mat-Turkija sa mill-2005 i\u017cda qed javvanzaw biss bil-mod.", "In-negozjati tal-ade\u017cjoni ilhom g\u0127addejjin mill-2012 mal-Montenegro u mas-Serbja mill-2014.", "Il-pro\u010bess ta\u2019 ade\u017cjoni tal-UE ma\u2019 dik li kienet ir-Repubblika Jugoslava tal-Ma\u010bedonja \u2013 pajji\u017c kandidat sa mill-2005 \u2013 g\u0127adu f\u2019fa\u017ci ta\u2019 sta\u0121nar.", "L-Albanija ng\u0127atat status ta\u2019 kandidat fl-2014 u qed tindirizza g\u0127add ta\u2019 prijoritajiet ewlenin qabel ma l-Kummissjoni tkun tista\u2019 tirrakkomanda l-ftu\u0127 ta\u2019 negozjati ta\u2019 ade\u017cjoni.", "Il-Ftehim ta\u2019 Stabbilizzazzjoni u Asso\u010bjazzjoni (FSA) mal-Bo\u017cnja-\u0126er\u017cegovina da\u0127al fis-se\u0127\u0127 f\u2019\u0120unju.", "FSA mal-Kosovo \u0121ie ffirmat f\u2019Ottubr", "G\u0127al sejbiet u rakkomandazzjonijiet dettaljati dwar kull pajji\u017c ara:", "Albania", "Bosnia and Herzegovina", "Kosovo", "Montenegro", "Serbia", "The former Yugoslav Republic of Macedonia", "Turkey", "More information at:", "http://ec.europa.eu/enlargement/countries/package/index_en.htm"]}
{"url": "https://ec.europa.eu/commission/presscorner/detail/mt/IP_15_6016", "title": "Il-Kummissjoni tipproponi l-opportunitajiet tas-sajd fl-Atlantiku u fil-Ba\u0127ar tat-Tramuntana g\u0127all-2015", "category": "press_eu", "subcategory": "POLICY_AREA=MARAFFISH", "date": "Mon, 09 Nov 2015 23:00:00 GMT", "text": ["Il-Kummissjoni Ewropea tipproponi l-kwoti tas-sajd (il-Qabdiet Totali Permissibbli, TAC) g\u0127all-2016 g\u0127all-Atlantiku u g\u0127all-Ba\u0127ar tat-Tramuntana.", "Il-Kummissjoni qed tipproponi li \u017c\u017comm il-kwoti tal-\u0127ut jew i\u017c\u017cidhom g\u0127al 35 stokk, u tnaqqas il-qbid g\u0127al 28 stokk abba\u017ci tal-parir xjentifiku li ng\u0127atalha.", "Il-Kummissjoni qed tipproponi \u017cieda fl-opportunitajiet ta' sajd biex tg\u0127in lis-sajjieda fit-tran\u017cizzjoni lejn l-obbligu l-\u0121did li j\u0127ottu l-qabdiet kollha fuq l-art.", "Din hija l-ewwel darba li l-Kummissjoni qed tipproponi l-hekk imsej\u0127a kwota \u201crifornimenti\u201d g\u0127as-sajd kollu skont l-obbligu tal-\u0127att l-art mill-2016.", "Din i\u017c-\u017cieda tal-kwota g\u0127andha l-g\u0127an li tikkumpensa lis-sajjieda g\u0127all-\u0127ut \u017cejjed li ser ikunu obbligati li j\u0127ottu l-art.", "Abba\u017ci tal-parir xjentifiku li g\u0127andu jasal sa nofs Novembru, il-Kummissjoni, aktar tard dan ix-xahar, ser tipproponi \u017cieda tal-qbid li tinkludi l-kwantitajiet kollha li g\u0127andhom jin\u0127attu l-art.", "L-g\u0127an tal-Kummissjoni, u wie\u0127ed mill-pilastri tal-Politika Komuni tas-Sajd (PKS) riformata, huwa li l-istokkijiet kollha tas-sajd ikunu f'livelli sostenibbli li jirrispettaw ir-Rendiment Massimu Sostenibbli (Maximum Sustainable Yield, MSY).", "Is-sajd f\u2019livelli ta\u2019 Rendiment Massimu Sostenibbli jippermetti lill-industrija tas-sajd tikseb l-og\u0127la ammont ta\u2019 \u0127ut mill-ba\u0127ar filwaqt li \u017c\u017comm l-istokkijiet tal-\u0127ut b\u2019sa\u0127\u0127ithom.", "Il-Kummissjoni qed tipproponi li \u0121\u0121ib l-istokkijiet f\u2019livelli ta\u2019 Rendiment Massimu Sostenibbli abba\u017ci tal-parir xjentifiku ri\u010bevut ming\u0127and il-Kunsill Internazzjonali g\u0127all-Esplorazzjoni tal-Ba\u0127ar (ICES).", "Din is-sena, il-parir ing\u0127ata g\u0127al 34 stokk.", "Karmenu Vella, il-Kummissarju g\u0127all-Ambjent, l-Affarijiet Marittimi u s-Sajd, qal: \"L-objettiv tieg\u0127i hu \u010bar u ambizzju\u017c: Irrid li n\u0121ibu l-istokkijiet kollha f'livelli b\u2019sa\u0127\u0127ithom u sostenibbli malajr kemm jista\u2019 jkun.", "Ninsab kuntent li g\u0127al g\u0127add ta\u2019 stokkijiet ta\u2019 \u0127ut nistg\u0127u nipproponu \u017cidiet tal-kwota u xorta niksbu Rendiment Massimu Sostenibbli fl-2016.", "L-isforzi tas-sajjieda tag\u0127na ta l-frott u a\u0127na qeg\u0127din hawn biex nappo\u0121\u0121jahom ukoll biex titwettaq it-tran\u017cizzjoni lejn \u0127att l-art tal-\u0127ut kollu maqbud.", "Madankollu g\u0127al stokkijiet o\u0127ra ta\u2019 \u0127ut hemm b\u017conn li jsir tnaqqis sabiex nipprote\u0121u l-futur ta\u2019 dawn l-istokkijiet.\u201d", "Din il-proposta ser ti\u0121i ppre\u017centata mill-Kummissarju Vella u mressqa g\u0127ad-diskussjoni lill-Ministri tal-Istati Membri fil-Kunsill tas-Sajd ta\u2019 Di\u010bembru li g\u0127andu ji\u0121i applikat mill-1 ta\u2019 Jannar 2016.", "Il-proposta tal-lum hija l-proposta annwali g\u0127all-ammont ta\u2019 \u0127ut li jista\u2019 jinqabad mis-sajjieda tal-UE mill-istokkijiet ta\u2019 \u0127ut kummer\u010bjali ewlenin is-sena d-die\u0127la.", "Din tkopri l-istokkijiet \u0121estiti mill-UE wa\u0127edha u stokkijiet \u0121estiti ma\u2019 pajji\u017ci terzi b\u0127al pere\u017cempju n-Norve\u0121ja jew permezz tal-Organizzazzjonijiet Re\u0121jonali tal-\u0120estjoni tas-Sajd (RFMOs) fl-o\u010beani kollha tad-dinja.", "In-negozjati internazzjonali g\u0127al \u0127afna mill-istokkijiet ikkon\u010bernati g\u0127adhom g\u0127addejjin.", "G\u0127alhekk, f'dan l-istadju, il-proposta tinkludi biss \u010bifri g\u0127al madwar nofs it-TACs.", "I\u017cda se titlesta ladarba jkunu \u0121ew iffinalizzati n-negozjati mal-partijiet terzi u fi \u0127dan l-RFMOs.", "Dettalji tal-proposta", "G\u0127al xi stokkijiet tal-UE li di\u0121\u00e0 jinsabu fl-MSY, b\u0127al megrims fil-Ba\u0127ar tat-Tramuntana u s-sawrell fl-ib\u0127ra tal-Iberja u tal-Punent, il-Kummissjoni qed tipproponi li \u017c\u017cid it-TACs.", "Fl-istess \u0127in, is-sitwazzjoni ta' xi stokkijiet ma tjibitx \u0127afna mis-sena li g\u0127addiet.", "L-istokkijiet tal-bakkaljaw fil-Ba\u0127ar Irlandi\u017c u fil-Ba\u0127ar \u010aeltiku jibqg\u0127u fi stat \u0127a\u017cin.", "Il-\u0127a\u017cniet tal-lingwata komuni f\u2019erjas b\u0127all-Ba\u0127ar Irlandi\u017c, il-Kanal tal-Lvant jew il-Bajja ta\u2019 Biscay huma vulnerabbli \u0127afna.", "Il-parir g\u0127all-merluzz tal-linja sewda u il-bakkaljaw fil-Ba\u0127ar \u010aeltiku jitlob tnaqqis konsiderevoli fit-TAC biex jin\u0121iebu g\u0127al-livelli tal-MSY.", "Il-bakkaljaw fil-Punent tal-Iskozja, li jsofri minn rati g\u0127oljin \u0127afna ta\u2019 skartar, g\u0127adu f\u2019riskju ta\u2019 kollass.", "Il-parir g\u0127all-istokk tat-tramuntana tal-ispnott jitlob ukoll tnaqqis sinifikanti fil-livelli tal-qabda.", "Fil-proposta tag\u0127ha, il-Kummissjoni inkludiet proposti g\u0127all-\u0121estjoni tal-ispnott fl-2016", "G\u0127al \u0127afna minn dawn l-istokkijiet, sa\u0127ansitra hemm b\u017conn ta' tekniki tas-sajd aktar selettivi b\u2019mod ur\u0121enti sabiex il-\u0127ut i\u017c-\u017cg\u0127ir ma jinqabadx qabel ma jkun jista\u2019 jirriprodu\u010bi u ji\u017cdiedu l-istokkijiet tal-\u0127ut.", "Dan huwa partikolarment ur\u0121enti g\u0127as-sajd fil-Ba\u0127ar \u010aeltiku u l-ib\u0127ra tal-Punent, fejn hemm b\u017conn ta\u2019 sforz kbir mill-Istati Membri u l-industrija tas-sajd biex jimplimentaw il-mi\u017curi ta\u2019 selettivit\u00e0 rakkomandati mix-xjentisti.", "Dan ser jg\u0127in ukoll lis-setturi tas-sajd biex jikkonformaw mal-obbligu tal-\u0127att l-art tal-qabdiet kollha, li se jkun applikabbli g\u0127al aktar u aktar stokkijiet fis-snin li \u0121ejjin.", "G\u0127all-istokkijiet fejn id-dejta mhix tajba bi\u017c\u017cejjed biex ji\u0121i stmat korrettement id-daqs tag\u0127hom, il-proposta tal-Kummissjoni tirrifletti l-parir tal-Kunsill Internazzjonali g\u0127all-Esplorazzjoni tal-Ba\u0127ar (ICES) li jkun hemm tnaqqis jew \u017cidiet ta' massimu ta\u2019 20 %.", "Wara de\u010bi\u017cjoni tal-Kunsill tas-sena l-o\u0127ra dwar tnaqqis ta\u2019 prekawzjoni, g\u0127al 26 minn dawn l-istokkijiet qed jin\u017cammu l-istess livelli tal-2015.", "G\u0127al g\u0127add limitat ta\u2019 stokkijiet, il-Kummissjoni r\u010beviet il-parir xjentifiku biss dan l-a\u0127\u0127ar.", "Il-parir se ji\u0121i analizzat aktar qabel ma l-Kummissjoni tipproponi figura tat-TAC aktar tard fil-\u0127arifa.", "G\u0127all-istokkijiet tal-\u0127ut kondivi\u017ci ma\u2019 pajji\u017ci terzi (in-Norve\u0121ja, il-G\u017cejjer Faroe, il-Groenlandja, l-I\u017clanda, ir-Russja), il-Kummissjoni Ewropea, f\u2019isem l-UE, lejn tmiem kull sena tinnegozja l-kwantitajiet ta\u2019 \u0127ut li g\u0127andu jinqabad is-sena ta\u2019 wara.", "G\u0127all-istokkijiet f\u2019ilmijiet internazzjonali u g\u0127al spe\u010bijiet li jpassu \u0127afna, b\u0127at-tonn, il-Kummissjoni Ewropea, li tirrapre\u017centa l-UE, tinnegozja l-kwoti tas-sajd fil-qafas tal-RFMOs.", "Wara dan, l-opportunitajiet tas-sajd miftiehma jridu ji\u0121u ttrasposti fil-li\u0121i tal-UE.", "G\u0127al aktar informazzjoni:", "Ara l-tabelli mehmu\u017cin g\u0127al dettalji dwar il-proposti tal-lum g\u0127all-Atlantiku u l-Ba\u0127ar tat-Tramuntana", "It-TACs u l-kwoti: http://ec.europa.eu/fisheries/cfp/fishing_rules/tacs/index_mt.htm", "Mistoqsijiet u risposti dwar il-proposta tal-Kummissjoni dwar l-opportunitajiet tas-sajd fl-Atlantiku u fil-Ba\u0127ar tat-Tramuntana g\u0127all-2016: http://europa.eu/rapid/press-release_MEMO-15-6030_en.htm", "Mistoqsijiet u risposti dwar il-kwota Rifornimenti: http://europa.eu/rapid/press-release_MEMO-15-6017_en.htm", "Il-parir xjentifiku: it-TACs proposti huma bba\u017cati fuq il-parir xjentifiku tal-Kunsill Internazzjonali g\u0127all-Esplorazzjoni tal-Ba\u0127ar (ICES) u tal- Kumitat Xjentifiku, Tekniku u Ekonomiku g\u0127as-Sajd (STECF).", "http://ec.europa.eu/fisheries/cfp/fishing_rules/scientific_advice/index_mt.htm", "Il-partijiet ikkon\u010bernati \u0121ew ikkonsultati ukoll mill-bidu ta' \u0120unju, u dan abba\u017ci tad-dokument ta\u2019 Konsultazzjoni tal-Kummissjoni: ara IP/15/5082", "Il-pjanijiet ta\u2019 \u0121estjoni multiannwali:", "http://ec.europa.eu/fisheries/cfp/fishing_rules/multi_annual_plans/index_mt.htm", "Mappa ta\u017c-\u017coni tas-sajd:", "http://ec.europa.eu/fisheries/documentation/publications/cfp_factsheets/fishing_areas_mt.pdf", "Nota: it-tabelli hawn ta\u0127t jelenkaw biss l-istokkijiet tal-UE li mhumiex kondivi\u017ci ma' pajji\u017ci terzi.", "Tabella 1: L-istokkijiet li g\u0127alihom hemm proposti biex ti\u017cdied it-TAC", "Isem xjentifiku", "Isem komuni", "Unit\u00e0 tat-TAC", "(Ara l-mappa)", "TAC fl-2015", "TAC 2016 (Proposta)", "Bidla fit-TAC: 2015-2015 (Proposta)", "Lepidorhombus", "Megrim", "IIa (KE), IV (KE)", "2083", "2639", "26.7 %", "Lepidorhombus", "Megrim", "Vb (KE), VI,", "4129", "4900", "18. %", "Trachurus", "Sawrell", "I\u017c-\u017cona VIIIc", "13572", "17235", "27.0 %", "Trachurus", "Sawrell", "IX", "59500", "68583", "15,3 %", "Tabella 2: L-istokkijiet ming\u0127ajr bidla fit-TAC[1]", "Isem xjentifiku", "Isem komuni", "Unit\u00e0 tat-TAC", "(Ara l-mappa)", "TAC fl-2015", "TAC 2016 (Proposta)", "Bidla fit-TAC: 2015-2015 (Proposta)", "Engraulis", "In\u010bova", "IX, X, CECAF 34.1.1.", "9656", "9656", "0,0 %", "Gadus morhua", "Bakkaljaw", "VIa, Vb\u2026", "0", "0", "0.0 %", "Squalus", "Mazzola gri\u017ca", "It-TACs kollha", "0", "0", "0.0 %", "[1]Din it-tabella ma tinkludix stokkijiet inklu\u017ci fid-Dikjarazzjoni Kon\u0121unta mill-Kunsill u l-Kummissjoni \u201cAd Stokkijiet Spe\u010bifi\u010bi b'Dejta Limitata\u201d (ara d-dokument tal-Kunsill PECHE 13, 5232/14).", "It-TACs g\u0127al stokkijiet b\u2019dejta limitata inklu\u017ci f\u2019din id-dikjarazzjoni se jin\u017cammu g\u0127al erba' snin o\u0127ra, \u0127lief jekk il-per\u010bezzjoni tal-istat ta\u2019 kwalunkwe wie\u0127ed minn dawn l-istokkijiet tinbidel b\u2019mod sinifikanti matul dan il-perjodu.", "Tabella 3: L-istokkijiet li g\u0127alihom hemm proposti biex titnaqqas it-TAC", "Isem xjentifiku", "Isem komuni", "Unit\u00e0 tat-TAC", "(Ara l-mappa)", "TAC fl-2015", "TAC 2016 (Proposta)", "Bidla fit-TAC: 2015-2015 (Proposta)", "Champsocephalus gunnari", "Ar\u0121entina silus", "V, VI, VII KE + interna w.", "4316", "3453", "-20.0 %", "Limanda limanda", "Minfa\u0127", "VI, VII, VIII KE", "53296", "42637", "-20.0 %", "Clupea", "Aringa", "VIIghjk", "19198", "15442", "-19,6 %", "Clupea", "Aringa", "Fi\u017c-\u017cona VIIa", "4854", "4575", "-5.7 %", "Dicentrarchus labrax Seabass", "Spnott*", "IVb u c, VIIa, u VIId-h", "2656", "1449", "-46 %", "Gadus morhua", "Bakkaljaw", "VIIb, c,e-k, VIII, IX, X,CECAF 34.1.1 (KE)", "5072", "3569", "-29.6 %", "Gadus morhua", "Bakkaljaw", "Fi\u017c-\u017cona VIIa", "182", "146", "-20 %", "Limanda limanda u Platichthys flesus", "Dab u barbun", "L-ilmijiet tal-Unjoni ta\u017c-\u017coni IIa u IV", "18434", "14747", "-20.0 %", "Lepidorhombus", "Megrim", "VIIIc, IX, X, CACAF34.1.1 (KE)", "1377", "1013", "-26,4 %", "Lophius", "Petrika", "VII", "33516", "29534", "-11.9 %", "Lophius", "Petrika", "VIIIabde", "8980", "7914", "-11.9 %", "Lophius", "Petrika", "VIIIc, IX, X, CECAF 34.1.1", "2987", "2413", "-19.2 %", "Melanogrammus", "Merluzz tal-linja sewda", "VIIb-k, VIII, IX, X, CECAF 34.1.1 (KE)", "8342", "6078", "-27.1", "Merlangius", "Merlangu", "VIII", "3175", "2540", "-20 %", "Merlangius", "Merlangu", "Vb (ilmijiet tal-KE), VI, XII, XIV", "263", "213", "-19 %", "Microstomus kitt u Glyptocephalus cynoglossus", "Lemon sole u witch", "IIa (KE), il-Ba\u0127ar tat-Tramuntana (KE)", "6391", "5848", "-8.5 %", "Molva dypterigia", "Linarda", "L-ilmijiet internazzjonali ta' XII", "558", "446", "-20 %", "Skampi", "Skampu", "IIa (KE), il-Ba\u0127ar tat-Tramuntana (KE)", "17843", "14315", "-19,8 %", "Pleuronectes", "Barbun tat-tbajja'", "Fi\u017c-\u017cona VIIa", "1098", "878", "-20 %", "Pleuronectes", "Barbun tat-tbajja'", "VIIfg", "461", "420", "-8,9 %", "Merlangius merlangus", "Pollakkju", "VII", "13495", "10796", "-20.0 %", "Merlangius merlangus", "Pollakkju", "VIIIabde", "1482", "1186", "-20.0 %", "Psetta maxima u Scopthalmus rhombus", "Barbun Imperjali u Partun", "L-ilmijiet tal-Unjoni ta\u017c-\u017coni IIa u IV", "4642", "4488", "-3,3 %", "Rajidae", "Rebekkini u raj", "I\u017c-\u017cona IIIa", "47", "38", "-20.0 %", "Rajidae", "Rebekkini u raj", "Fl-ilmijiet tal-Unjoni ta\u017c-\u017coni VIa, VIb, VIIa-c u VIIe-k", "8032", "6426", "-20.0 %", "Rajidae", "Rebekkini u raj", "IIa (KE), IV \u2014 il-Ba\u0127ar tat-Tramuntana (KE)", "1256", "1005", "-20.0 %", "Rajidae", "Rebekkini u raj", "I\u017c-\u017cona VIId", "798", "638", "-20,0 %", "Rajidae", "Rebekkini u raj", "L-ilmijiet tal-KE ta\u2019 VIII, IX", "3420", "3078", "-10,0 %", "Etmopterus princeps", "Lingwata komuni", "Fi\u017c-\u017cona VIIa", "90", "0", "-100 %", "* g\u0127all-ispnott m\u2019hemm l-ebda TAC minflok it-tunnella\u0121\u0121i mog\u0127tija huma l-qabdiet stmati b\u0127ala ri\u017cultat tal-limiti tal-qbid u tal-g\u0127eluq applikati fl-2015 u propost fl-2016.", "Dawn jinkludu kemm is-sajd rikreattiv u kif ukoll dak kummer\u010bjali.", "Tabella 4: L-istokkijiet li huma su\u0121\u0121etti g\u0127al parir li se jing\u0127ata aktar tard jew in-negozjati g\u0127adhom g\u0127addejjin", "Isem xjentifiku", "Isem komuni", "Unit\u00e0 tat-TAC", "(Ara l-mappa)", "Chionoecetes spp.", "Snow crab", "Fl-ilmijiet tal-Unjoni u internazzjonali ta\u017c-\u017coni V, VI, u VII", "Clupea", "Aringa", "L-ilmijiet tal-UE u l-ilmijiet internazzjonali ta\u017c-\u017coni Vb, VIb u VIaN", "Clupea", "Aringa", "VIaS, VIIbc", "Gadus morhua", "Bakkaljaw", "Il-Kattegat", "Lepidorhombus", "Megrim", "VII", "Lepidorhombus", "Megrim", "VIIIabde", "Lophius", "Petrika", "IIa (KE), il-Ba\u0127ar tat-Tramuntana (KE)", "Lophius", "Petrika", "Vb(KE), VI, XII, XIV", "Melanogrammus", "Merluzz tal-linja sewda", "Vb, VIa", "Melanogrammus", "Merluzz tal-linja sewda", "Fi\u017c-\u017cona VIIa", "Illex illecebrosus", "Merluzz tal-linja sewda", "L-ilmijiet tal-KE u l-ilmijiet internazzjonali ta' VIb, XII u XIV", "Merlangius", "Merlangu", "VIIb-k", "Merlangius", "Merlangu", "IX, X,CECAF 34.1.1.", "(UE)", "Merluccius", "Merluzz", "VIIIc, IX, X, CECAF 34.1.1 (KE)", "Merluccius", "Merluzz (N. TAC globali)", "It-TACs globali tat-Tramuntana (IIIa / IIa u IV / Vb, VI, VII, XII u XIV / VIIIabde)", "Molva dypterigia", "Linarda", "L-ilmijiet tal-UE u l-ilmijiet internazzjonali ta\u017c-\u017coni Vb, VI, VII", "Solea spp.", "Lipp", "IV (KE)", "Solea spp.", "Lipp", "L-ilmijiet tal-Unjoni u dawk internazzjonali ta\u2019 VI, VII, VIII, IX, X, XII u XIV", "Skampi", "Skampu", "VII", "Skampi", "Skampu", "Vb (UE u internazzjonali), VI", "Skampi", "Skampu", "I\u017c-\u017cona IIIa; L-ilmijiet tal-Unjoni tas-Sottodivi\u017cjonijiet 22-32", "Skampi", "Skampu", "I\u017c-\u017coni IX u X; L-ilmijiet tal-KE ta ' CECAF 34.1.1", "Skampi", "Skampu", "VIIIabde", "Skampi", "Skampu", "I\u017c-\u017cona VIIIc", "Penaeus", "Gambli \u201cPenaeus\u201d", "Il-Gujana Fran\u010bi\u017ca", "Pleuronectes", "Barbun tat-tbajja'", "I\u017c-\u017cona VIIde", "Pleuronectes", "Barbun tat-tbajja'", "Il-Kattegat", "Etmopterus princeps", "Lingwata komuni", "L-ilmijiet tal-Unjoni ta\u017c-\u017coni IIa u IV", "Etmopterus princeps", "Lingwata komuni", "I\u017c-\u017cona VIIe", "Etmopterus princeps", "Lingwata komuni", "I\u017c-\u017cona VIId", "Etmopterus princeps", "Lingwata komuni", "IIIa, IIIbcd (KE)", "Etmopterus princeps", "Lingwata komuni", "VIIfg", "Etmopterus princeps", "Lingwata komuni", "VIIIab", "Amblyraja radiata", "La\u010b\u010ba ka\u0127la", "L-ilmijiet tal-Unjoni ta\u017c-\u017coni IIa u IV", "Trachurus", "Sawrell", "IIa, IVa, VI, VII, VIIIabde; Vb (ilmijiet tal-KE), VI, XII, XIV", "Trachurus", "Sawrell", "L-ilmijiet tal-Unjoni ta\u017c-\u017coni IVb, IVc u VIId", "Tabella 5: L-istokkijiet li d-de\u010bi\u017cjonijiet dwar it-TACs tag\u0127hom huma ddelegati lill-Istati Membri individwali", "Isem xjentifiku", "Isem komuni", "Unit\u00e0 tat-TAC", "(Ara l-mappa)", "Stat Membru responsabbli", "Clupea", "Aringa", "VIaS Clyde", "Ir-Renju Unit", "Trachurus", "Sawrell", "CECAF (il-Kanarji)", "Spanja", "Trachurus", "Sawrell", "I\u017c-\u017coni tas-CECAF (Madeira)", "Il-Portugall", "Trachurus", "Sawrell", "X, CECAF (l-Azores)", "Il-Portugall"]}
{"url": "https://ec.europa.eu/commission/presscorner/detail/mt/IP_20_1196", "title": "Il-Kummissjoni tippre\u017centa l-A\u0121enda Ewropea g\u0127all-\u0126iliet g\u0127all-kompetittivit\u00e0 sostenibbli, il-\u0121ustizzja so\u010bjali u r-re\u017ciljenza:", "category": "press_eu", "subcategory": "POLICY_AREA=ESAI", "date": "Tue, 30 Jun 2020 22:00:00 GMT", "text": ["Illum il-Kummissjoni qed tippre\u017centa l-A\u0121enda Ewropea g\u0127all-\u0126iliet g\u0127all-kompetittivit\u00e0 sostenibbli, il-\u0121ustizzja so\u010bjali u r-re\u017ciljenza.", "Din l-A\u0121enda tistabbilixxi objettivi kwantitattivi u ambizzju\u017ci g\u0127at-titjib tal-\u0127iliet (titjib tal-\u0127iliet e\u017cistenti) u g\u0127at-ta\u0127ri\u0121 mill-\u0121did (ta\u0127ri\u0121 f'\u0127iliet \u0121odda) li g\u0127andhom jinkisbu fil-\u0127ames snin li \u0121ejjin It-12-il azzjoni tag\u0127ha jiffokaw fuq il-\u0127iliet g\u0127all-impjiegi billi tissie\u0127eb mal-Istati Membri, mal-kumpaniji u mas-s\u0127ab so\u010bjali biex ja\u0127dmu flimkien g\u0127all-bidla, billi jag\u0127tu lin-nies is-setg\u0127a li jibdew it-tag\u0127lim tul il-\u0127ajja, u billi ju\u017caw il-ba\u0121it tal-UE b\u0127ala katalist biex ji\u0121i sfruttat il-potenzjal tal-investiment pubbliku u privat fil-\u0127iliet tan-nies.", "L-g\u0127an huwa li ji\u0121i \u017cgurat li d-dritt g\u0127at-ta\u0127ri\u0121 u t-tag\u0127lim tul il-\u0127ajja, minqux fil-Pilastru Ewropew tad-Drittijiet So\u010bjali, isir realt\u00e0 fl-Ewropa kollha, mill-bliet sa \u017coni remoti u rurali, g\u0127all-benefi\u010b\u010bju ta' kul\u0127add.", "Il-Kummissjoni qed tqieg\u0127ed il-\u0127iliet fil-qalba tal-a\u0121enda politika tal-UE, u tidderie\u0121i l-investiment fin-nies u fil-\u0127iliet tag\u0127hom, biex wara li tg\u0127addi l-pandemija tal-coronavirus ise\u0127\u0127 irkupru sostenibbli.", "In-negozji je\u0127tie\u0121u \u0127addiema bil-\u0127iliet ne\u010bessarji biex jiksbu g\u0127arfien espert fit-tran\u017cizzjonijiet lejn ekonomija ekolo\u0121ika u di\u0121itali, u n-nies je\u0127tie\u0121 li jkunu kapa\u010bi jiksbu l-edukazzjoni u t-ta\u0127ri\u0121 ne\u010bessarji biex jirnexxu fil-\u0127ajja.", "Margaritis Schinas, il-Vi\u010bi President g\u0127all-Promozzjoni tal-Istil ta' \u0126ajja Ewropew Tag\u0127na, qal: \u201cDin il-kri\u017ci bla pre\u010bedent te\u0127tie\u0121 twe\u0121iba bla pre\u010bedent.", "Wa\u0127da li sservi g\u0127al-lum u g\u0127al \u0127afna snin o\u0127ra.", "Illum, il-Kummissjoni Ewropea qed tappella lill-Istati Membri tal-UE biex jinvestu fil-\u0127iliet.", "Il-biljuni ta' finanzjament tal-UE proposti fil-Pjan ta' Rkupru tal-UE u l-ba\u0121it futur tal-UE fit-tul jipprovdu opportunit\u00e0 unika biex dan isir.", "Di\u0121\u00e0 nafu li l-\u0127iliet huma dak li jippermetti lin-nies u lill-ekonomiji tag\u0127na jirnexxu.", "Issa, wasal i\u017c-\u017cmien li ning\u0127aqdu flimkien u nisfruttaw ir-rivoluzzjoni tal-\u0127iliet, bla ma ninsew lil \u0127add.\u201d", "Nicolas Schmit, il-Kummissarju g\u0127all-Impjiegi u d-Drittijiet So\u010bjali, qal: \u201cIt-titjib tal-\u0127iliet tal-forza tax-xog\u0127ol tag\u0127na huwa wa\u0127da mir-reazzjonijiet ewlenin tag\u0127na g\u0127all-irkupru, u l-g\u0127oti ta' opportunitajiet lin-nies biex jibnu l-\u0127iliet li je\u0127tie\u0121u huwa l-aktar element essenzjali fit-t\u0127ejjija g\u0127at-tran\u017cizzjonijiet lejn ekonomija ekolo\u0121ika u di\u0121itali.", "Dan jag\u0127ti lil kul\u0127add il-possibbilt\u00e0 li jibbenefika minn opportunitajiet \u0121odda f'suq tax-xog\u0127ol dinamiku.\u201d", "\u0126iliet g\u0127all-impjiegi f'ekonomija ekolo\u0121ika u di\u0121itali", "It-tran\u017cizzjonijiet lejn ekonomija ekolo\u0121ika u di\u0121itali flimkien max-xejriet demografi\u010bi qed jittrasformaw kif ng\u0127ixu, na\u0127dmu u nintera\u0121ixxu.", "Irridu ni\u017cguraw li n-nies ikollhom il-\u0127iliet li je\u0127tie\u0121u biex jirnexxu.", "Il-pandemija tal-coronavirus a\u010b\u010bellerat dawn it-tran\u017cizzjonijiet u \u0127olqot sfidi \u0121odda g\u0127all-karrieri ta' \u0127afna nies fl-Ewropa.", "Wara li tg\u0127addi l-kri\u017ci, \u0127afna nies Ewropej se jkollhom b\u017conn jit\u0127arr\u0121u mill-\u0121did f'\u0127iliet \u0121odda jew itejbu l-\u0127iliet e\u017cistenti tag\u0127hom biex jadattaw ru\u0127hom g\u0127as-suq tax-xog\u0127ol li nbidel.", "L-A\u0121enda g\u0127all-\u0126iliet g\u0127andha l-g\u0127an li ttejjeb ir-rilevanza tal-\u0127iliet fl-UE biex issa\u0127\u0127a\u0127 il-kompetittivit\u00e0 sostenibbli, ti\u017cgura l-\u0121ustizzja so\u010bjali u tkabbar ir-re\u017ciljenza tag\u0127na.", "Tag\u0127mel dan permezz ta' 12-il \u201cazzjoni\u201d.", "Aktar dettalji dwar kull wa\u0127da mit-12-il azzjoni ewlenija jinstabu fil-\u201cMistoqsijiet u Twe\u0121ibiet\u201d li jakkumpanjaw l-A\u0121enda.", "Il-pjattaforma \u0121dida tal-Europass tnediet illum b\u0127ala l-ewwel azzjoni implimentata tal-A\u0121enda g\u0127all-\u0126iliet.", "Mil-lum, din toffri gwida dwar il-kitba ta' CVs, tissu\u0121\u0121erixxi impjiegi u opportunitajiet ta' tag\u0127lim imfassla apposta, tipprovdi informazzjoni dwar ix-xejriet fil-\u0127iliet, u hija disponibbli b'29 lingwa.", "Illum ukoll, il-Kummissjoni qed tadotta l-proposta tag\u0127ha g\u0127al Rakkomandazzjoni tal-Kunsill dwar l-Edukazzjoni u t-Ta\u0127ri\u0121 Vokazzjonali.", "Objettivi ambizzju\u017ci", "B\u0127ala parti mill-politika \u0121dida u kura\u0121\u0121u\u017ca dwar il-\u0127iliet, il-Kummissjoni stabbiliet objettivi ambizzju\u017ci g\u0127all-\u0127ames snin li \u0121ejjin.", "Dawn huma bba\u017cati fuq indikaturi e\u017cistenti, li jippermettu li jsir monitora\u0121\u0121 annwali tal-progress permezz tas-Semestru Ewropew.", "F'dan l-istadju, ma je\u017cistux indikaturi kwantitattivi dwar il-\u0127iliet ekolo\u0121i\u010bi, u g\u0127alhekk il-Kummissjoni se ti\u017cviluppa indikaturi kwantitattivi \u0121odda.", "Indikaturi", "Objettivi g\u0127all-2025", "Livell attwali (l-a\u0127\u0127ar sena disponibbli)", "\u017bieda (f'%)", "Parte\u010bipazzjoni tal-adulti ta' bejn 25 u 64 sena fit-tag\u0127lim tul perjodu ta' 12-il xahar", "50%", "38% (2016)", "+ 32%", "Parte\u010bipazzjoni tal-adulti ta' bejn 25 u 64 sena b'livell baxx ta' kwalifiki fit-tag\u0127lim tul perjodu ta' 12-il xahar", "30%", "18% (2016)", "+ 67 %", "Proporzjon ta' adulti qieg\u0127da ta' bejn 25 u 64 sena b'esperjenza ta' tag\u0127lim re\u010benti", "20 %", "11 % (2019)", "+ 82 %", "Proporzjon ta' adulti ta' bejn 16 u 74 sena li g\u0127andhom tal-anqas \u0127iliet di\u0121itali ba\u017ci\u010bi", "70 %", "56 % (2019)", "+ 25 %", "Dan ifisser li g\u0127andu jkun hemm 540 miljun attivit\u00e0 ta' ta\u0127ri\u0121 g\u0127all-adulti sal-2025, inklu\u017c 60 miljun g\u0127all-adulti b'livell baxx ta' kwalifiki, u 40 miljun g\u0127all-persuni qieg\u0127da.", "L-g\u0127add ta' adulti b'\u0127iliet di\u0121itali ba\u017ci\u010bi g\u0127andu ji\u017cdied g\u0127al 230 miljun.", "Sfruttament tal-potenzjal tal-investiment fil-\u0127iliet tan-nies", "Biex ji\u0121u implimentati l-azzjonijiet u biex jintla\u0127qu l-objettivi tal-A\u0121enda g\u0127all-\u0126iliet, huwa stmat li l-UE se tkun te\u0127tie\u0121 ammont addizzjonali ta' investimenti pubbli\u010bi u privati fil-\u0127iliet ta' madwar EUR 48 biljun fis-sena.", "Il-proposta tal-Kummissjoni g\u0127al NextGenerationEU tipprovdi ri\u017corsi sinifikanti b\u0127ala parti minn inizjattiva ba\u0121itarja ewlenija biex ji\u0121u indirizzati l-konsegwenzi ekonomi\u010bi u so\u010bjali tal-kri\u017ci.", "Il-fondi tal-UE jistg\u0127u jservu b\u0127ala katalist g\u0127all-investiment fil-\u0127iliet tan-nies.", "Fil-kuntest tal-Pjan ta' Rkupru tal-UE, qed ji\u0121u proposti ri\u017corsi finanzjarji akbar minn qatt qabel, biex ikunu ta' appo\u0121\u0121 g\u0127all-irkupru sostenibbli, u l-investiment fil-\u0127iliet g\u0127andu jkun fil-qalba ta' dawn l-isforzi.", "Matul il-perjodu 2021-2027, l-istrumenti tal-UE b\u0127all-Fond So\u010bjali Ewropew Plus b'ba\u0121it propost ta' EUR 86 biljun, l-Erasmus b'ba\u0121it propost ta' EUR 26 biljun u l-allokazzjoni g\u0127all-Investiment So\u010bjali u \u0126iliet tal-InvestEU b'ba\u0121it propost ta' EUR 3.6 biljun, kollha jistg\u0127u ji\u0121u mobilizzati biex jg\u0127inu lin-nies jiksbu \u0127iliet aqwa jew \u0127iliet \u0121odda.", "Il-Programm Ewropa Di\u0121itali l-\u0121did, b'ba\u0121it propost ta' EUR 9,2 biljun, se jinvesti fl-i\u017cvilupp ta' \u0127iliet di\u0121itali avvanzati biex jinkiseb l-g\u0127arfien espert fit-teknolo\u0121iji.", "Barra minn hekk, il-Fa\u010bilit\u00e0 g\u0127all-Irkupru u g\u0127ar-Re\u017ciljenza, iffinanzjata b'EUR 560 biljun f'g\u0127otjiet u self, tipprovdi lill-Istati Membri b'\u0127afna opportunitajiet biex jiffinanzjaw inizjattivi ta' titjib tal-\u0127iliet u ta' ta\u0127ri\u0121 mill-\u0121did, bir-riformi xierqa fis-se\u0127\u0127.", "Sfond", "It-tran\u017cizzjoni lejn ekonomija effi\u010bjenti fir-ri\u017corsi, \u010birkolari, di\u0121italizzata u b'livell baxx ta' emissjonijiet tal-karbonju, tista' to\u0127loq aktar minn miljun impjieg sal-2030.", "L-intelli\u0121enza artifi\u010bjali u r-robotika wa\u0127edhom se jo\u0127olqu kwa\u017ci 60 miljun impjieg \u0121did madwar id-dinja fil-\u0127ames snin li \u0121ejjin.", "Impjiegi o\u0127ra se jinbidlu jew sa\u0127ansitra jg\u0127ibu g\u0127alkollox.", "Il-pandemija tal-coronavirus amplifikat ix-xejriet tal-\u0127iliet fis-suq tax-xog\u0127ol, u b'hekk a\u010b\u010bellerat kemm il-\u0127tie\u0121a kif ukoll l-opportunitajiet g\u0127all-bidla.", "F'suq tax-xog\u0127ol u so\u010bjet\u00e0 dinami\u010bi, it-tag\u0127lim tul il-\u0127ajja jrid jsir realt\u00e0.", "L-inizjattivi tal-lum huma msejsa fuq il-Pilastru Ewropew tad-Drittijiet So\u010bjali, ipproklamat mill-istituzzjonijiet u l-mexxejja tal-UE f'Novembru 2017 u l-Komunikazzjoni dwar Ewropa So\u010bjali b'Sa\u0127\u0127itha g\u0127al Tran\u017cizzjonijiet \u0120usti, ippubblikata f'Jannar 2020.", "G\u0127al aktar informazzjoni", "Mistoqsijiet u Twe\u0121ibiet dwar l-A\u0121enda Ewropea g\u0127all-\u0126iliet g\u0127all-kompetittivit\u00e0 sostenibbli, il-\u0121ustizzja so\u010bjali u r-re\u017ciljenza.", "Skeda informattiva: A\u0121enda Ewropea g\u0127all-\u0126iliet", "Komunikazzjoni: \u201cA\u0121enda ewropea g\u0127all-\u0126iliet g\u0127all-kompetittivit\u00e0 sostenibbli, il-\u0121ustizzja so\u010bjali u r-re\u017ciljenza\u201d", "Proposta g\u0127al Rakkomandazzjoni tal-Kunsill dwar l-Edukazzjoni u t-Ta\u0127ri\u0121 Vokazzjonali (ETV)", "Skeda informattiva dwar l-Edukazzjoni u t-Ta\u0127ri\u0121 Vokazzjonali", "Ara l-pjatafforma \u0121dida tal-Europass", "Semma' le\u0127nek: pa\u0121na pubblika ta' konsultazzjoni g\u0127al Ewropa so\u010bjali", "Segwi lil Margaritis Schinas u lil Nicolas Schmit fuq Twitter", "Abbona biex tir\u010bievi bl-email u bla \u0127las il-bullettin tal-Kummissjoni Ewropea dwar l-impjiegi, l-affarijiet so\u010bjali u l-inklu\u017cjoni"]}
{"url": "https://ec.europa.eu/commission/presscorner/detail/mt/IP_20_1193", "title": "Il-Kummissjoni tniedi \u201cAppo\u0121\u0121 g\u0127all-Impjieg ta\u017c-\u017bg\u0127a\u017cag\u0127: pont g\u0127all-impjiegi g\u0127all-\u0121enerazzjoni li jmiss\u201d", "category": "press_eu", "subcategory": "POLICY_AREA=ESAI,COVID-19", "date": "Tue, 30 Jun 2020 22:00:00 GMT", "text": ["Illum, il-Kummissjoni Ewropea qed tie\u0127u azzjoni biex tag\u0127ti li\u017c-\u017cg\u0127a\u017cag\u0127 l-opportunitajiet kollha possibbli biex ji\u017cviluppaw il-potenzjal s\u0127i\u0127 tag\u0127hom biex isawru l-futur tal-UE, u jistag\u0127new fit-tran\u017cizzjonijiet ekolo\u0121i\u010bi u di\u0121itali.", "Il-pandemija tal-coronavirus kixfet kemm \u0127afna \u017cg\u0127a\u017cag\u0127 spiss jiffa\u010b\u010bjaw bidu iebes fis-suq tax-xog\u0127ol.", "Irridu na\u0121ixxu malajr.", "Issa wasal i\u017c-\u017cmien li ndawru l-attenzjoni tag\u0127na lejn il-\u0121enerazzjoni li jmiss.", "Il-Kummissjoni qed tu\u017ca din l-opportunit\u00e0 biex idda\u0127\u0127al it-tran\u017cizzjonijiet ekolo\u0121i\u010bi u di\u0121itali fid-DNA tal-politiki ta\u017c-\u017cg\u0127a\u017cag\u0127 u tal-impiegi tal-UE.", "Permezz ta' NextGenerationEU u l-ba\u0121it futur tal-UE, il-Kummissjoni di\u0121\u00e0 pproponiet opportunitajiet sinifikanti ta' finanzjament tal-UE g\u0127all-impjieg ta\u017c-\u017cg\u0127a\u017cag\u0127.", "Issa huwa f'idejn l-Istati Membri li jag\u0127tu prijorit\u00e0 lil dawn l-investimenti.", "Mill-inqas EUR 22 biljun g\u0127andhom jintefqu fuq l-appo\u0121\u0121 g\u0127all-Impjieg ta\u017c-\u017bg\u0127a\u017cag\u0127.", "Il-Vi\u010bi President E\u017cekuttiv g\u0127al Ekonomija g\u0127as-servizz tan-Nies, Valdis Dombrovskis iddikjara: \u201cIllum huwa importanti aktar minn qatt qabel li ng\u0127inu lill-\u0121enerazzjoni li jmiss ta' \u010bittadini Ewropej jirnexxu u jitilg\u0127u l-iskaluni tas-sellum tal-impjiegi, spe\u010bjalment f'dan i\u017c-\u017cmien ta' kri\u017ci.", "Qed nipproponu triqat 'il quddiem \u010bari u spe\u010bifi\u010bi biex i\u017c-\u017cg\u0127a\u017cag\u0127 tag\u0127na jkollhom l-opportunitajiet professjonali li jist\u0127oqqilhom.", "Il-proposti tal-lum jistabbilixxu wkoll x'finanzjamenti tal-UE hemm disponibbli biex l-Istati Membri ji\u0121u appo\u0121\u0121jati \u0127alli jag\u0127tu spinta lill-impjiegi ta\u017c-\u017cg\u0127a\u017cag\u0127.", "Billi ninvestu fi\u017c-\u017cg\u0127a\u017cag\u0127 tal-lum, inkunu qed ng\u0127inu fil-\u0127olqien ta' suq tax-xog\u0127ol kompetittiv, re\u017ciljenti u inklu\u017civ g\u0127al g\u0127ada.\u201d", "Nicolas Schmit, il-Kummissarju g\u0127all-Impjiegi u d-Drittijiet So\u010bjali qal: \u201cIssa wasal i\u017c-\u017cmien li jitwettqu r-riformi tant me\u0127tie\u0121a tal-mi\u017curi ta' appo\u0121\u0121 li noffru li\u017c-\u017cg\u0127a\u017cag\u0127.", "Dan nafuh lil miljuni ta' gradwati u lil dawk li qed jie\u0127du l-ewwel passi tag\u0127hom fis-suq tax-xog\u0127ol biex nimmobilizzaw l-appo\u0121\u0121 kollu li nistg\u0127u.", "I\u017c-\u017cg\u0127a\u017cag\u0127 tag\u0127na jixirqilhom l-aqwa opportunitajiet possibbli biex ji\u017cviluppaw il-potenzjal s\u0127i\u0127 tag\u0127hom.\u201d", "Appo\u0121\u0121 g\u0127all-Impjieg ta\u017c-\u017bg\u0127a\u017cag\u0127: pont g\u0127all-impjiegi g\u0127all-\u0121enerazzjoni li jmiss", "Il-pakkett ta' Appo\u0121\u0121 g\u0127all-Impjieg ta\u017c-\u017bg\u0127a\u017cag\u0127 huwa mibni fuq erba' pilastri li flimkien jipprovdu pont g\u0127all-impjiegi g\u0127all-\u0121enerazzjoni li jmiss:", "Aktar dettalji dwar dawn il-mi\u017curi jistg\u0127u jinsabu fil-mistoqsijiet u t-twe\u0121ibiet mehmu\u017ca.", "Il-Kummissjoni t\u0127e\u0121\u0121e\u0121 lill-Istati Membri biex i\u017cidu l-appo\u0121\u0121 g\u0127all-impjieg ta\u017c-\u017cg\u0127a\u017cag\u0127 billi jag\u0127mlu u\u017cu mill-finanzjament sinifikanti disponibbli ta\u0127t NextGenerationEU u l-ba\u0121it futur tal-UE.", "Pere\u017cempju, l-UE tista' tg\u0127in biex tiffinanzja:", "Sfond", "Matul il-perjodu ta' wara l-kri\u017ci finanzjarja globali tal-2008, il-qag\u0127ad ta\u017c-\u017cg\u0127a\u017cag\u0127 tela' minn 16.0 % fl-2008 g\u0127all-og\u0127la livell ta' 24.4 % fl-2013.", "I\u010b-\u010bifri ni\u017clu minn dakinhar, b'livelli baxxi rekord ta' 14.9 %, e\u017catt qabel bdiet il-pandemija.", "Madankollu, l-impjieg ta\u017c-\u017cg\u0127a\u017cag\u0127 dejjem baqa' aktar mid-doppju tal-qg\u0127ad \u0121enerali.", "L-a\u0127\u0127ar \u010bifri juru li l-qg\u0127ad fost i\u017c-\u017cg\u0127a\u017cag\u0127 kien ta' 15.4 % madwar l-UE f'April 2020.", "Hemm \u0127afna li qed jib\u017cg\u0127u li se jkollna \u017cieda f'daqqa.", "Biex jimplimentaw ir-riformi mmexxija mill-inizjattivi ppre\u017centati llum, l-Istati Membri g\u0127andhom disponibbli finanzjamenti sinifikanti mill-UE.", "Il-Fond So\u010bjali Ewropew Plus se jkun ri\u017corsa finanzjarja ewlenija tal-UE biex tappo\u0121\u0121ja l-implimentazzjoni tal-mi\u017curi ta' appo\u0121\u0121 g\u0127all-impjieg ta\u017c-\u017cg\u0127a\u017cag\u0127.", "B\u0127ala parti mill-Pjan ta' Rkupru g\u0127all-Ewropa, il-Fa\u010bilit\u00e0 g\u0127all-Irkupru u r-Re\u017ciljenza u REACT-EU se jipprovdu appo\u0121\u0121 finanzjarju addizzjonali g\u0127all-impjieg ta\u017c-\u017cg\u0127a\u017cag\u0127.", "G\u0127al aktar tag\u0127rif", "Mistoqsijiet u twe\u0121ibiet dwar \u201cAppo\u0121\u0121 g\u0127all-Impjieg ta\u017c-\u017bg\u0127a\u017cag\u0127: pont g\u0127all-impjiegi g\u0127all-\u0121enerazzjoni li jmiss\u201d", "L-iskeda informattiva dwar \u201cAppo\u0121\u0121 g\u0127all-Impjieg ta\u017c-\u017bg\u0127a\u017cag\u0127\u201d", "Il-Komunikazzjoni \u201cAppo\u0121\u0121 g\u0127all-Impjieg ta\u017c-\u017bg\u0127a\u017cag\u0127: pont g\u0127all-impjiegi g\u0127all-\u0121enerazzjoni li jmiss\u201d", "Il-proposta tal-Kummissjoni g\u0127al Rakkomandazzjoni tal-Kunsill dwar Pont g\u0127all-Impiegi - li jsa\u0127\u0127a\u0127 il-Garanzija g\u0127a\u017c-\u017bg\u0127a\u017cag\u0127", "Il-proposta tal-Kummissjoni g\u0127al Rakkomandazzjoni tal-Kunsill dwar l-Edukazzjoni u t-Ta\u0127ri\u0121 Vokazzjonali", "L-iskeda informattiva dwar l-Edukazzjoni u t-Ta\u0127ri\u0121 Vokazzjonali", "Segwi lil Valdis Dombrovskis u Nicolas Schmit fuq Twitter", "Abbona biex tir\u010bievi bl-email u bla \u0127las il-bullettin tal-Kummissjoni Ewropea dwar l-impjiegi, l-affarijiet so\u010bjali u l-inklu\u017cjoni"]}
{"url": "https://ec.europa.eu/commission/presscorner/detail/mt/IP_20_1021", "title": "Il-Kummissjoni tabbozza oqfsa ta' negozjar g\u0127all-Albanija u g\u0127all-Ma\u010bedonja ta' Fuq", "category": "press_eu", "subcategory": "POLICY_AREA=ENLNEIG", "date": "Tue, 30 Jun 2020 22:00:00 GMT", "text": ["Illum, il-Kummissjoni Ewropea ppre\u017centat lill-Kunsill l-abbozzi tal-oqfsa ta' negozjar g\u0127all-Albanija u g\u0127all-Ma\u010bedonja ta' Fuq, li jistabbilixxu l-linji gwida u l-prin\u010bipji g\u0127at-ta\u0127ditiet ta' ade\u017cjoni tag\u0127hom.", "Il-Kummissjoni \u0121iet mistiedna tippre\u017centa dawn il-proposti f'Marzu 2020 mill-Kunsill tal-Affarijiet \u0120enerali meta \u0127adet id-de\u010bi\u017cjoni li tifta\u0127 in-negozjati ma\u017c-\u017cew\u0121 pajji\u017ci.", "Il-Kummissarju g\u0127all-Vi\u010binat u t-Tkabbir Oliv\u00e9r V\u00e1rhelyi qal: \u201cIllum huwa pass importanti ie\u0127or fit-triq tal-Albanija u tal-Ma\u010bedonja ta' Fuq lejn l-Unjoni Ewropea.", "Fit-twassil tal-impenn tag\u0127na, nenfasizzaw fuq l-oqfsa konkreti g\u0127at-tmexxija tan-negozjati tal-ade\u017cjoni.", "Il-proposti tag\u0127na jibnu fuq il-metodolo\u0121ija ta' tkabbir riveduta li ressaqna fi Frar biex nag\u0127mlu l-pro\u010bess ta' ade\u017cjoni aktar kredibbli, b'direzzjoni politika aktar b'sa\u0127\u0127itha, aktar dinamika u prevvedibbli.", "Ninsab \u0127erqan g\u0127ad-diskussjonijiet mal-Istati Membri u biex l-ewwel konferenzi intergovernattivi ma\u017c-\u017cew\u0121 pajji\u017ci jsiru malajr kemm jista' jkun.", "Il-futur tag\u0127hom evidentement jinsab fl-Unjoni Ewropea u jien konvint li kif g\u0127amlu s'issa se jkomplu jwettqu riformi fit-triq tag\u0127hom lejn l-UE\u201d.", "Qafas g\u0127an-negozjati tal-ade\u017cjoni", "L-oqfsa ta' negozjar jistabbilixxu l-linji gwida u l-prin\u010bipji g\u0127an-negozjati ta' ade\u017cjoni ma' kull pajji\u017c kandidat.", "L-abbozzi tal-oqfsa huma maqsuma fi tliet partijiet: 1) il-prin\u010bipji li jirregolaw in-negozjati tal-ade\u017cjoni, 2) il-kontenut tan-negozjati, u 3) il-pro\u010bedura tan-negozjati.", "L-objettiv tan-negozjati huwa li l-Albanija u l-Ma\u010bedonja ta' Fuq jadottaw l-acquis tal-UE fl-intier tieg\u0127u u ji\u017cguraw l-implimentazzjoni u l-infurzar s\u0127a\u0127 tieg\u0127u wara l-ade\u017cjoni.", "L-abbozzi tal-oqfsa ta' negozjar jibnu fuq l-esperjenza ta' tkabbir li sar fil-passat u fuq in-negozjati tal-ade\u017cjoni li g\u0127addejjin b\u0127alissa.", "Dawn jintegraw il-metodolo\u0121ija riveduta tat-tkabbir, jie\u0127du kont tal-acquis tal-UE li qed jevolvi, u jirriflettu kif xieraq il-merti proprji u s-sitwazzjonijiet spe\u010bifi\u010bi tal-pajji\u017ci.", "Il-kredibbilt\u00e0 hija msa\u0127\u0127a permezz ta' fokus aktar b'sa\u0127\u0127tu fuq ir-riformi fundamentali, li jibdew mill-istat tad-dritt, it-t\u0127addim tal-istituzzjonijiet demokrati\u010bi u l-amministrazzjoni pubblika kif ukoll l-ekonomija ta\u017c-\u017cew\u0121 pajji\u017ci.", "Il-proposti jipprevedu wkoll direzzjoni politika aktar b'sa\u0127\u0127itha tal-pro\u010bess, u aktar dinami\u017cmu bl-organizzazzjoni tal-kapitoli tan-negozjati f'raggruppamenti temati\u010bi.", "Il-prevedibbilt\u00e0 tal-pro\u010bess ta' ade\u017cjoni tista' tissa\u0127\u0127a\u0127 permezz ta' aktar \u010barezza dwar il-konsegwenzi po\u017cittivi li jista' j\u0121ib mieg\u0127u l-progress fuq ir-riformi, kif ukoll il-konsegwenzi negattivi potenzjali f'ka\u017c ta' nuqqas ta' progress, sta\u0121nar fit-tul jew rigress fl-implimentazzjoni tar-riformi u fl-issodisfar tar-rekwi\u017citi tal-pro\u010bess ta' ade\u017cjoni.", "Il-passi li jmiss", "Kif wieg\u0127det f'Marzu meta ttie\u0127det id-de\u010bi\u017cjoni tal-Kunsill, il-Kummissjoni Ewropea qed tippre\u017centa l-abbozzi tal-oqfsa ta' negozjar lill-Istati Membri tal-UE, li jir\u010bievu wkoll a\u0121\u0121ornament tal-progress mi\u017c-\u017cew\u0121 pajji\u017ci minn dak i\u017c-\u017cmien 'il hawn.", "Ladarba l-Istati Membri jkunu adottaw l-oqfsa ta' negozjar, il-Presidenza b'rotazzjoni tal-Kunsill tal-Unjoni Ewropea se tippre\u017centa l-Po\u017cizzjoni \u0120enerali tal-UE li sar qbil dwarha fl-ewwel konferenza intergovernattiva ma' kull pajji\u017c, li jimmarka l-bidu formali tan-negozjati tal-ade\u017cjoni.", "L-oqfsa ta' negozjar se jkunu disponibbli g\u0127all-pubbliku f'dan l-istadju.", "G\u0127al Aktar Informazzjoni", "Skeda informattiva: Pro\u010bess ta' ade\u017cjoni mal-UE \u2013 pass pass", "Infografika \u2013 l-Albanija", "Infografika \u2013 il-Ma\u010bedonja ta' Fuq"]}
{"url": "https://ec.europa.eu/commission/presscorner/detail/mt/IP_20_1211", "title": "Il-Kri\u017ci Sirjana: L-UE timmobilizza weg\u0127da kumplessiva ta' EUR 6.9 biljun g\u0127all-2020 u lil hinn", "category": "press_eu", "subcategory": "POLICY_AREA=ICHACR,HREXTRELS,NEIGHB,PR-EUWORLD", "date": "Mon, 29 Jun 2020 22:00:00 GMT", "text": ["Fir-raba' Konferenza ta' Brussell dwar \u201cL-Appo\u0121\u0121 g\u0127all-futur tas-Sirja u r-Re\u0121jun\u201d, il-komunit\u00e0 internazzjonali wieg\u0127det total ta' EUR 6.9 biljun lis-Sirja u lill-pajji\u017ci ewlenin li jospitaw lir-refu\u0121jati Sirjani g\u0127all-2020 u lil hinn, Minn dan l-ammont, l-Unjoni Ewropea globalment wieg\u0127det 71%, jew EUR 4.9 biljun, b' EUR 2.3 biljun mill-Kummissjoni Ewropea u EUR 2.6 biljun mill-Istati Membri tal-UE.", "L-UE u l-Istati Membri tag\u0127ha huma l-akbar donatur li jindirizza l-konsegwenzi tal-kri\u017ci Sirjana b'total ta' EUR 20 biljum ta' assistenza umanitarja, ta' stabilizzazzjoni, ta' \u017cvilupp u ekonomika mobilizzata mill-2011.", "Il-Konferenza ta' Brussell IV, li saret b'mod virtwali mit-22 sat-30 ta' \u0120unju u \u0121iet kopreseduta man-Nazzjonijiet Uniti, laqqg\u0127et l-atturi kollha rilevanti minn aktar minn 80 pajji\u017c u organizzazzjoni internazzjonali.", "Huma indirizzaw is-sitwazzjoni pre\u017centi fis-Sirja u fir-re\u0121jun u \u0121eddu l-appo\u0121\u0121 tag\u0127hom g\u0127all-isforzi mmexxija min-NU g\u0127al soluzzjoni politika komprensiva tal-kunflitt.", "Il-Konferenza tat ukoll pjattaforma unika g\u0127ad-djalogu mas-so\u010bjet\u00e0 \u010bivili.", "Ir-Rappre\u017centant G\u0127oli/il-Vi\u010bi President Josep Borrell qal: \u201cKwa\u017ci 10 snin ta' gwerra fissru li nofs il-popolazzjoni Sirjana kellha ta\u0127rab minn darha.", "Aktar minn nofs miljun persuna mietu.", "\u0120enerazzjoni s\u0127i\u0127a ta' tfal Sirjani jafu biss il-gwerra.", "Il-futur tag\u0127hom u l-futur ta; pajji\u017chom g\u0127adu qed jin\u017camm osta\u0121\u0121.", "L-Ewropa ma tistax u mhix se tinjora dan.", "Is-Sirjani kollha \u0127aqqhom futur a\u0127jar, b'aktar pa\u010bi.", "Illum laqqajna flimkien l-atturi kollha internazzjonali rilevanti biex nikkonfermaw l-impenn tag\u0127na biex nappo\u0121\u0121jaw lin-nies Sirjani u l-isforzi tan-NU biex tinstab soluzzjoni politika komprensiva u dejjiema g\u0127all-kunflitt Sirjan.", "Il-Kummissarju g\u0127all-Immani\u0121\u0121jar tal-Kri\u017cijiet, Janez Lenar\u010di\u010d \u017cied: Is-Sirjani g\u0127adhom qed jg\u0127ixu fid-dell tal-gwerra.", "Is-sitwazzjoni umanitarja fis-Sirja g\u0127adha mwieg\u0127ra, u l-pandemija tal-coronavirus kompliet ta\u010b\u010bentwa l-b\u017connijiet tal-aktar komunitajiet vulnerabbli.", "L-UE tinsab impenjata biex tkompli tg\u0127in lill-poplu Sirjan u tospita l-komunitajiet g\u0127al kemm hemm b\u017conn \u017cmien.\u201d", "Il-Kummissarju g\u0127all-Vi\u010binat u t-Tkabbir, Oliv\u00e9r V\u00e1rhelyi, qal: \u201cL-UE kkontribwiet g\u0127al EUR20 miljun b'reazzjoni g\u0127all-kri\u017ci Sirjana, u la\u0127qet kwa\u017ci 7 miljun refu\u0121jat u persuna vulnerabbli f'komunitajiet ospitanti.", "Bil-weg\u0127da tal-lum tal-UE l-appo\u0121\u0121 tag\u0127na jkompli.", "Tul ir-re\u0121jun, l-UE g\u0127enet biex jinbnew skejjel, biex ting\u0127ata edukazzjoni, jin\u0127olqu xbieki ta' sikurezza so\u010bjali, ji\u0121u \u0121\u0121enerati l-impjiegi u ti\u0121i \u017cgurata stabilit\u00e0 makroekonomika, b'appo\u0121\u0121 tar-refu\u0121jati u tal-komunitajiet ospitanti.", "A\u0127na se na\u0127dmu biex ter\u0121a' tibda l-ekonomija tar-re\u0121jun, biex ng\u0127inu bl-irkupru ta' wara l-COVID-19 u biex nindirizzaw il-problemi li kienu je\u017cistu qabel.", "Il-kopresidenti adottaw dikjarazzjoni kon\u0121unta.", "Sfond", "Mill-2017, il-Konferenzi ta' Brussell dwar \u201cNappo\u0121\u0121aw il-futur tas-Sirja u r-Re\u0121jun\u201d laqqg\u0127u flimkien il-komunit\u00e0 internazzjonali b'appo\u0121\u0121 tal-isforzi tan-NU favur soluzzjoni politika tal-kunflitt, f'konformit\u00e0 mar- Ri\u017coluzzjoni tal-Kunsill tas-Sigurt\u00e0 tan-NU 2254.", "Huma ppermettew lill-komunit\u00e0 ospitanti li twieg\u0127ed appo\u0121\u0121 umanitarju u finanzjarju essenzjali g\u0127all-popolazzjoni Sirjana u g\u0127all-pajji\u017ci \u0121irien li jospitaw ir-refu\u0121jati Sirjani.", "Il-konferenzi offrew ukoll pjattaforma biex tlaqqa' flimkien ir-rappre\u017centanti minn organizzazzjonijiet Sirjani, re\u0121jonali, internazzjonali mhux governattivi u tas-so\u010bjet\u00e0 \u010bivili flimkien ma' dawk li jfasslu l-politika matul il-\u201dJiem ta' Djalogu\u201d.", "Jien ta' Djalogu mas-so\u010bjet\u00e0 \u010bivili", "Matul l-erba' panels ta' diskussjoni b'xandira diretta tal-Jiem ta' Djalogu (22-23 ta' \u0120unju), ir-rappre\u017centanti tas-so\u010bjet\u00e0 \u010bivili u tal-NGOs minn organizzazzjonijiet Sirjani, re\u0121jonali, internazzjonali mhux governattivi u tas-so\u010bjet\u00e0 \u010bivili kellhom skambju ma' ministri u uffi\u010bjali g\u0127olja li jie\u0127du d-de\u010bi\u017cjonijiet mill-UE, in-NU, il-pajji\u017ci \u0121irien tas-Sirja u s\u0127ab internazzjonali o\u0127ra.", "Id-diskussjoni online iddiskutiet ir-rwol tan-nisa, ta\u017c-\u017cg\u0127a\u017cag\u0127 u tas-so\u010bjet\u00e0 \u010bivili fil-bini tal-futur tas-Sirja; rispons re\u0121jonali u rkupru affa\u010b\u010bjati mill-Coronavirus; l-appo\u0121\u0121 u l-\u0127arsien tal-popolazzjoni spostata tas-Sirja u l-\u0127ti\u0121ijiet immedjati li jirri\u017cultaw mis-sitwazzjoni umanitarja.", "Il-Jiem ta' Djalogu kienu segwiti minn aktar minn 35 000 persuna u g\u0127adhom online, inklu\u017c id-diskorsi tal-Kummissarji V\u00e1rhelyiu Lenar\u010di\u010d.", "Huma kkumplimentaw pro\u010bess wiesa' ta' konsultazzjoni online li sar fix-xhur ta' qabel il-Konferenza, u li \u0121abru inputs minn aktar minn 1 400 individwu u organizzazzjoni.", "Ir-rakkomandazzjonijiet li jirri\u017cultaw minn dawk il-konsultazzjonijiet intbag\u0127tu minn relaturi tal-NGO waqt il-laqg\u0127a Ministerjali tal-lum.", "Avvenimenti paralleli", "Mill-24 sat-30 ta' \u0120unju, saru online g\u0127add ta' avvenimenti paralleli ospitati mill-Istati Membri tal-UE, pajji\u017ci s\u0127ab, a\u0121enziji tal-UE u organizzazzjonijiet internazzjonali o\u0127ra.", "Fid-29 ta' \u0120unju, ir-Rappre\u017centant G\u0127oli/il-Vi\u010bi President JosepBorrell u l-Mibg\u0127ut Spe\u010bjali tan-NU g\u0127as-Sirja Geir Pedersen permezz ta' konferenza bil-videowettqu skambju ma' grupp varjat ta' rappre\u017centanti mis-so\u010bjet\u00e0 \u010bivili Sirjana u man-nisa Sirjani.", "Il-Wirja virtwali tal-UE \u201cVu\u010bijiet mis-Sirja u r-Re\u0121jun\u201d titfa' dawl fuq il-\u0127ajja tan-nies affettwati mill-kri\u017ci Sirjana u r-re\u017ciljenza u d-determinazzjoni straordinarja tag\u0127hom.", "\u017bew\u0121 avvenimenti kulturali ospitati minn BOZAR saru wkoll fil-mar\u0121ni tal-Konferenza.", "Ir-rekordings tal-kun\u010bert tad-Damast Duo fl-24 ta' \u0120unju u l-konver\u017cazzjoni tal-biera\u0127 mal-artista vi\u017cwali Sulafa Hijazi u mal-klarinist u kompositur Kinan Azmeh tad-29 ta' \u0120unju dwar ir-rwol tal-arti fil-kunflitt, jibqg\u0127u disponibbli online.", "L-appo\u0121\u0121 tal-UE bi twe\u0121iba g\u0127all-Kri\u017ci Sirjana", "Ir-raba' Konferenza ta' Brussell ikkonnfermat mill-\u0121did l-impenn kontinwu tal-UE biex tappo\u0121\u0121ja u twie\u0121eb g\u0127all-b\u017connijiet tas-Sirjani fis-Sirja u fir-re\u0121jun u tal-komunitajiet ospitanti tag\u0127hom fil-pajji\u017ci \u0121irien.", "Mill-2011, l-appo\u0121\u0121 tal-UE pprovda lil miljuni ta' Sirjani u komunitajiet ospitanti b'assistenza tal-ikel, kura tas-sa\u0127\u0127a u servizzi ta' \u0127arsien, b\u0127all-\u0127arsien tat-tfal u sforzi biex ti\u0121i evitata vjolenza bba\u017cata fuq is-sess.", "L-UE tat ukoll assistenza lill-popolazzjoni \u010bivili fl-oqsma tal-edukazzjoni, il-\u0121ustizzja u l-g\u0127ixien.", "Fis-Sirja, l-UE ma ta\u0127dimx mar-re\u0121im jew permezz tieg\u0127u.", "L-g\u0127ajnuna umanitarja tal-UE hija disponibbli fis-Sirja kollha skont il-kriterju uniku tal-\u0127ti\u0121ijiet.", "L-UE tappo\u0121\u0121ja wkoll l-i\u017cvilupp ta' so\u010bjet\u00e0 \u010bivili bsa\u0127\u0127itha, b'enfasi spe\u010bifika fuq in-nisa u \u017c-\u017cg\u0127a\u017cag\u0127 b\u0127ala l-atturi g\u0127al bidla fil-futur tas-Sirja.", "G\u0127al Aktar Informazzjoni", "Sit web tal-Konferenza", "Dikjarazzjoni tal-Kopresidenti", "Rapport dwar il-verifika finanzjarja", "Rapport dwar il-konsultazzjonijiet online mas-so\u010bjet\u00e0 \u010bivili", "Rekordings tal-Jiem ta' Djalogu", "Stqarrija stampa dwar l-iskambji tar-Rappre\u017centant G\u0127oli Josep Borrell mar-rappre\u017centanti tas-so\u010bjeta \u010bivili fis-Sirja", "Il-wirja Voices from Syria and the Region", "Skeda Informattiva: L-UE u l-kri\u017ci Sirjana", "it-twe\u0121iba g\u0127all-kri\u017ci Sirjana: skeda informattiva dwar l-appo\u0121\u0121 tal-UE fis-Sirja, fil-\u0120ordan, il-Lebanon u fit-Turkija"]}
{"url": "https://ec.europa.eu/commission/presscorner/detail/mt/IP_20_1221", "title": "G\u0127ajnuna mill-Istat: Il-Kummissjoni tespandi l-Qafas Temporanju biex tg\u0127in aktar lill-kumpaniji mikro, \u017cg\u0127ar u lin-negozji \u0121odda u biex tin\u010bentiva l-investimenti privati", "category": "press_eu", "subcategory": "POLICY_AREA=COMPETY,STATAID,COVID-19", "date": "Sun, 28 Jun 2020 22:00:00 GMT", "text": ["Il-Kummissjoni Ewropea adottat it-tielet emenda biex testendi l-ambitu tal-Qafas Temporanju tal-G\u0127ajnuna mill-Istat adottat fid-19 ta' Marzu 2020 b'sostenn g\u0127all-ekonomija fil-kuntest tal-pandemija tal-COVID-19.", "Il-qafas Temporanju \u0121ie emendat l-ewwel darba fit-3 ta' April 2020 biex ji\u017cdiedu l-possibbiltajiet g\u0127all-g\u0127ajnuna pubbliku g\u0127ar-ri\u010berka, l-ittestjar u l-produzzjoni ta' prodotti rilevanti biex ti\u0121i mi\u0121\u0121ielda l-pandemija tal-COVID-19, biex jit\u0127arsu l-impjiegi u biex ti\u0121i sostnuta aktar l-ekonomija.", "Fit-8 ta' Mejju 2020, il-Kummissjoni adottat emenda o\u0127ra li testendi l-ambitu tal-Qafas Temporanju g\u0127al mi\u017curi ta' rikapitalizzazzjoni u tad-dejn subordinat.https://ec.europa.eu/competition/state_aid/what_is_new/covid_19.html", "Il-Vi\u010bi President E\u017cekuttiv Margrethe Vestager, inkarigata mill-politika tal-kompetizzjoni, qalet \u201cIl-kumpaniji mikro, \u017cg\u0127ar u \u0121odda huma kru\u010bjali g\u0127all-irkupru ekonomiku tal-Unjoni.", "Huma \u0121ew affettwati b'mod partikolari min-nuqqas ta' likwidit\u00e0 kkaw\u017cat mill-pandemija tal-COVID-19 u jiffa\u010b\u010bjaw diffikultajiet akbar biex ja\u010b\u010bessaw il-finanzjament.", "Illum, estendejna l-Qafas Temporanju biex l-Istati Membri jkunu jistg\u0127u jg\u0127inu aktar lil dawn il-kumpaniji.", "Introdu\u010bejna wkoll kundizzjonijiet li jipprovdu in\u010bentivi lill-investituri privati biex jipparte\u010bipaw fir-rikapitalizzazzjonijiet flimkien mal-Istat, u b'hekk inaqqsu l-\u0127tie\u0121a tal-g\u0127ajnuna mill-Istat u r-riskju ta' distorsjonijiet fil-kompetizzjoni.", "Fl-a\u0127\u0127ar nett, infakkru li l-g\u0127ajnuna mill-Istat ma g\u0127andhiex ting\u0127ata bil-kundizzjoni ta' rilokazzjoni tal-produzzjoni jew ta' xi attivit\u00e0 o\u0127ra tal-benefi\u010bjarju minn bnadi o\u0127ra fl-Unjoni tag\u0127na \u2014 min\u0127abba li s-Suq Uniku huwa l-akbar assi tag\u0127na.", "A\u0127na nkomplu na\u0127dmu mill-qrib mal-Istati Membri biex ng\u0127inu lin-negozji Ewropej jeg\u0127lbu l-kri\u017ci u jirpiljaw bil-qawwa, filwaqt li n\u017commu l-kundizzjonijiet ekwi g\u0127all-benefi\u010b\u010bju tal-konsumaturi u tan-negozji Ewropej kollha.\u201d", "G\u0127ajnuna biex ting\u0127ata g\u0127ajnuna lill-kumpaniji mikro u \u017cg\u0127ar inklu\u017c in-negozji \u0121odda", "L-g\u0127an ewlieni tal-Qafas Temporanju huwa li jipprovdi g\u0127ajnuna mmirata lil kumpaniji li altrimenti jkunu vijabbli i\u017cda li jkunu sabu ru\u0127hom f'diffikult\u00e0 finanzjarja min\u0127abba l-pandemija tal-COVID-19.", "G\u0127alhekk, il-kumpaniji li kienu di\u0121\u00e0 f'diffikult\u00e0 qabel l-31 ta' Di\u010bembru 2019 mhumiex eli\u0121ibbli g\u0127all-g\u0127ajnuna ta\u0127t il-Qafas Temporanju, i\u017cda jistg\u0127u jibbenefikaw minn g\u0127ajnuna skont ir-regoli e\u017cistenti dwar l-g\u0127ajnuna mill-Istat, b'mod partikolari l-Linji Gwida dwar is-Salvata\u0121\u0121 u r-Ristrutturar.", "Dawn il-Linji Gwida jistabbilixxu kundizzjonijiet \u010bari skont liema dawn il-kumpaniji jridu jiddefinixxu pjanijiet ta' ristrutturar sodi li jippermettulhom jiksbu vijabbilt\u00e0 fit-tul.", "Fl-istess \u0127in, il-kumpaniji mikro u \u017cg\u0127ar (ji\u0121ifieri b'inqas minn 50 impjegat u b'karta bilan\u010bjali annwali ta' inqas minn EUR 10 miljun u/jew b'fatturat annwali ta' inqas minn din l-istess \u010bifra) \u0121ew affettwati b'mod partikolari min-nuqqas ta' likwidit\u00e0 kkaw\u017cat mill-impatt ekonomiku tal-pandemija tal-COVID-19 u b'hekk id-diffikultajiet e\u017cistenti tag\u0127hom biex ja\u010b\u010bessaw il-finanzjament meta mqabbla ma' intrapri\u017ci akbar \u0121ew aggravati.", "Jekk ma ji\u0121ux indirizzati, dawn id-diffikultajiet jistg\u0127u jwasslu g\u0127al g\u0127add kbir ta' fallimenti ta' kumpaniji mikro u \u017cg\u0127ar u dan ikun ta' dannu serju g\u0127all-ekonomija kollha tal-UE.", "L-emenda tal-lum testendi l-Qafas Temporanju biex l-Istati Membri jkunu jistg\u0127u jag\u0127tu g\u0127ajnuna pubblika ta\u0127t il-Qafas Temporanju lill-kumpaniji mikro u \u017cg\u0127ar kollha, anke jekk di\u0121\u00e0 kienu f'diffikult\u00e0 finanzjarja fl-31 ta' Di\u010bembru 2019.", "Dan se japplika, sakemm dawn il-kumpaniji ma jkunux fi pro\u010bedimenti ta' insolvenza, ma jkunux ir\u010bevew g\u0127ajnuna ta' salvata\u0121\u0121 li ma tkunx t\u0127allset lura, jew ma jkunux so\u0121\u0121etti g\u0127al pjan ta' ristrutturar skont ir-regoli dwar l-g\u0127ajnuna mill-Istat.", "Min\u0127abba d-daqs u l-involviment limitat tag\u0127hom fit-tran\u017cazzjonijiet transfruntieri, l-g\u0127ajnuna temporanja mill-Istat g\u0127al kumpaniji mikro u \u017cg\u0127ar hija anqas probabbli li to\u0127loq distorsjoni fil-kompetizzjoni fis-Suq Intern milli g\u0127ajnuna mill-Istat lil kumpaniji akbar.", "Din l-emenda effettivament i\u017c\u017cid ukoll il-possibbiltajiet li ting\u0127ata g\u0127ajnuna lil kumpaniji \u0121odda, li l-bi\u010b\u010ba l-kbira tag\u0127hom jaqg\u0127u fil-kategorija tal-kumpaniji mikro u \u017cg\u0127ar, spe\u010bjalment dawk innovattivi li jistg\u0127u jkunu qed jag\u0127mlu telf fil-fa\u017ci ta' tkabbir kbir tag\u0127hom u li huma kru\u010bjali g\u0127all-irkupru ekonomiku tal-Unjoni.", "Il-Kummissjoni tfakkar ukoll li l-intrapri\u017ci \u017cg\u0127ar u medji kollha li kienu ilhom je\u017cistu g\u0127al inqas minn tliet snin fil-31 ta' Di\u010bembru 2019 setg\u0127u di\u0121\u00e0 jibbenefikaw mill-mi\u017curi ta' g\u0127ajnuna stabbiliti fil-Qafas Temporanju sakemm ma jkunux fi pro\u010bedimenti ta' insolvenza jew ma jkunux r\u010bevew g\u0127ajnuna g\u0127as-salvata\u0121\u0121 li ma tkunx t\u0127allset lura jew ma jkunux so\u0121\u0121etti g\u0127al pjan ta' ristrutturar skont ir-regoli dwar l-g\u0127ajnuna mill-Istat.", "In\u010bentivi g\u0127al investituri privati biex jipparte\u010bipaw f'mi\u017curi g\u0127ajnuna ta' rikapitalizzazzjoni relatati mal-coronavirus", "Il-Kummissjoni adottat ukoll il-kundizzjonijiet g\u0127all-mi\u017curi ta' rikapitalizzazzjoni ta\u0127t il-Qafas Temporanju g\u0127al dawk il-ka\u017cijiet fejn investituri privati jikkontribwixxu g\u0127a\u017c-\u017cieda kapitali ta' kumpaniji flimkien mal-Istat.", "Dawn il-bidliet se jinkora\u0121\u0121ixxu injezzjonijiet ta' kapital b'parte\u010bipazzjoni privata sinifikanti f'kumpaniji u dan inaqqas il-\u0127tie\u0121a tal-g\u0127ajnuna mill-Istat u r-riskju ta' distorsjonijiet fil-kompetizzjoni.", "B'mod partikolari, jekk l-Istat jidde\u010biedi li jag\u0127ti g\u0127ajnuna ta' rikapitalizzazzjoni i\u017cda l-investituri privati jikkontribwixxu g\u0127a\u017c-\u017cieda fil-kapital b'mod sinifikanti (fil-prin\u010bipju mill-inqas 30 % tal-ekwit\u00e0 l-\u0121dida injettata) bl-istess kundizzjonijiet tal-Istat, il-projbizzjoni fuq l-akkwi\u017cizzjonijiet u l-limitu fuq ir-remunerazzjoni tal-mani\u0121ment huma limitati g\u0127al tliet snin.", "Barra minn hekk, il-projbizzjoni fuq id-dividendi titne\u0127\u0127a g\u0127ad-detenturi tal-ishma l-\u0121odda kif ukoll g\u0127all-ishma e\u017cistenti, sakemm dawk id-detenturi ta' dawk l-ishma e\u017cistenti jkunu flimkien \u0121ew dilwiti g\u0127al inqas minn 10 % fil-kumpanija.", "Dan se j\u017cid l-in\u010bentivi g\u0127all-kumpaniji biex ifittxu fis-suq kif ukoll il-kontribuzzjonijiet tal-Istat g\u0127all-\u0127ti\u0121ijiet kapitali tag\u0127hom, filwaqt li j\u017comm is-salvagwardji biex ti\u0121i ppreservata kompetizzjoni effettiva fis-Suq Uniku.", "Barra minn hekk, f'konformit\u00e0 mal-prin\u010bipju tan-newtralit\u00e0 fit-Trattat dwar il-Funzjonament tal-Unjoni Ewropea fil-konfront tas-sjieda pubblika jew privata, l-emenda tal-lum se tippermetti wkoll lill-kumpaniji b'parte\u010bipazzjoni azzjonarja tal-Istat e\u017cistenti ji\u0121bru kapital ming\u0127and l-azzjonisti tag\u0127hom b\u0127al ma jag\u0127mlu l-kumpaniji privati.", "Meta l-kundizzjonijiet ta' hawn fuq fir-rigward tal-parte\u010bipazzjoni ta' investituri privati fi\u017c-\u017cieda fil-kapital ikunu ssodisfati u l-Istat ikun azzjonist e\u017cistenti (ji\u0121ifieri kien azzjonist di\u0121\u00e0 qabel l-g\u0127oti tal-g\u0127ajnuna ta' rikapitalizzazzjoni) li jinvesti pro rata g\u0127all-ishma e\u017cistenti tieg\u0127u, il-Kummissjoni ma tqisx li huwa me\u0127tie\u0121 li ji\u0121u imposti kundizzjonijiet spe\u010bifi\u010bi fir-rigward tal-\u0127ru\u0121 tal-Istat.", "Il-protezzjoni tas-Suq Uniku u l-i\u017cgurar tal-kundizzjonijiet ekwi", "Bl-emenda, il-Kummissjoni \u010b\u010barat li l-g\u0127ajnuna ma g\u0127andhiex tkun kundizzjonata fuq ir-rilokazzjoni tal-attivit\u00e0 tal-produzzjoni jew ta' xi attivit\u00e0 o\u0127ra tal-benefi\u010bjarju minn pajji\u017c ie\u0127or fi\u017c-\u017bona Ekonomika Ewropea (\u017bEE) g\u0127at-territorju tal-Istat Membru li jag\u0127ti l-g\u0127ajnuna, peress li kundizzjoni b\u0127al din tkun ta' \u0127sara partikolari g\u0127as-suq intern.", "Sfond", "Fid-19 ta' Marzu 2020, il-Kummissjoni adottat Qafas Temporanju ta' g\u0127ajnuna mill-Istat \u0121did biex tg\u0127in l-ekonomija fil-kuntest tal-pandemija tal-COVID-19, abba\u017ci tal-Artikolu 107(3)(b) tat-Trattat dwar il-Funzjonament tal-Unjoni Ewropea.", "Il-Qafas Temporanju kien emendat fit-3 ta' April u fit-8 ta' Mejju 2020.", "Il-qafas Temporanju jirrikonoxxi li l-ekonomija kollha tal-UE qed tesperjenza tfixkil serju.", "Il-Qafas jippermetti lill-Istati Membri ju\u017caw il-flessibbilt\u00e0 s\u0127i\u0127a prevista skont ir-regoli dwar l-g\u0127ajnuna mill-Istat biex jg\u0127inu l-ekonomija, filwaqt li jillimitaw il-konsegwenzi negattivi fuq il-kundizzjonijiet ekwi fis-Suq Uniku.", "Fit-13 ta' Marzu 2020, il-Kummissjoni adottat Komunikazzjoni dwar rispons ekonomiku koordinat kontra l-pandemija tal-COVID-19 li tistabbilixxi dawn il-possibbiltajiet.", "Pere\u017cempju, l-Istati Membri jistg\u0127u jag\u0127mlu bidliet \u0121eneralment applikabbli favur in-negozji (e\u017c. id-differiment tat-taxxi, jew sussidjar g\u0127al \u017cmien qasir fis-setturi kollha), li jaqg\u0127u lil hinn mir-regoli dwar l-G\u0127ajnuna mill-Istat.", "Jistg\u0127u wkoll jag\u0127tu kumpens lill-kumpaniji g\u0127al danni m\u0121arrba min\u0127abba l-pandemija tal-COVID-19 u direttament ikkaw\u017cati minnha.", "Dan jista' jkun utli biex ji\u0121u mg\u0127ejjuna setturi milquta b'mod partikolari, b\u0127at-trasport, it-turi\u017cmu, l-ospitalit\u00e0 u l-bejg\u0127 bl-imnut."]}
{"url": "https://ec.europa.eu/commission/presscorner/detail/mt/IP_20_1213", "title": "Rispons Globali g\u0127all-Coronavirus: Il-BEI u l-Kummissjoni jikkommettu \u20ac4.9 biljun o\u0127ra", "category": "press_eu", "subcategory": "POLICY_AREA=DEVEL,PRESIDENCY,COVID-19", "date": "Fri, 26 Jun 2020 22:00:00 GMT", "text": ["L-\u201cG\u0127an Globali: Ning\u0127aqdu g\u0127all-\u0121ejjieni tag\u0127na\u201d \u2014 is-summit li jappella g\u0127all-weg\u0127diet ta' donazzjoni organizzat illum mill-Kummissjoni Ewropea u mill-organizzazzjoni Global Citizen \u2014 immobilizza \u20ac 6.15 biljun f'finanzjament addizzjonali b\u0127ala g\u0127ajnuna fl-i\u017cvilupp u fl-i\u017cgurar ta' a\u010b\u010bess ekwu g\u0127all-va\u010b\u010bini, it-testijiet u t-trattamenti tal-coronavirus.", "Il-flus mi\u0121bura se jkunu qed jappo\u0121\u0121jaw ukoll l-irkupru ekonomiku fl-aktar re\u0121juni u komunitajiet fra\u0121li tad-dinja.", "Dan l-ammont jinkludi weg\u0127da ta' donazzjoni ta' \u20ac4.9 biljun mill-Bank Ewropew tal-Investiment, fi s\u0127ubija mal-Kummissjoni Ewropea, u \u20ac485 miljun imwieg\u0127da mill-Istati Membri tal-UE.", "Dan iwassal biex it-total li n\u0121abar mill-maratona ddedikata g\u0127al weg\u0127diet ta' donazzjonijiet li jmorru g\u0127ar-Rispons Globali g\u0127all-Coronavirus, imnedija mill-President tal-Kummissjoni Ewropea Ursula von der Leyen fl-4 ta' Mejju, issa la\u0127aq il-\u20ac 15.9 biljun.", "Fis-Summit \u0127adu sehem 40 gvern u lkoll ikkommettew ru\u0127hom li ji\u017cguraw a\u010b\u010bess universali g\u0127all-medi\u010bini tal-coronavirus.", "Wieg\u0127du wkoll li b'mod \u0121ust se jg\u0127inu lill-komunitajiet li ntlaqtu \u0127a\u017cin \u0127afna mill-pandemija biex jinbnew mill-\u0121did.", "Xhieda tas-solidarjet\u00e0 globali li ntweriet, is-summit wassal biex ikkommetta li ji\u0121u prodotti iktar minn 250 miljun do\u017ca ta' va\u010b\u010bin g\u0127al pajji\u017ci bi d\u0127ul baxx.", "Il-President tal-Kummissjoni Ewropea Ursula von der Leyen qalet: \u201cId-dinja tkun tassew in\u0127elset minn din il-pandemija meta l-va\u010b\u010bini, it-testijiet u t-trattamenti jkunu disponibbli g\u0127al kull min g\u0127andu b\u017connhom, u meta kul\u0127add ikun jifla\u0127 i\u0127allas g\u0127alihom.", "Il-weg\u0127diet tal-lum u l-kontribut tal-Ewropa jqarribna lejn dan l-g\u0127an globali.", "L-Ewropa se tibqa' attiva b'dan il-mod, u g\u0127al \u017cmien twil.", "Flimkien se nag\u0127mlu l-almu kollu tag\u0127na biex na\u0127dmu g\u0127all-\u0121id komuni.", "Hemm barra te\u017cisti alleanza b'sa\u0127\u0127itha biex dan il-virus nirb\u0127ulu.", "Flimkien.\u201d", "Il-President tal-Bank Ewropew tal-Investiment, Werner Hoyer, qal: \u201cG\u0127andi l-pja\u010bir in\u0127abbar li, b\u0127ala parti minn Tim Ewropa, is-s\u0127ubija mill-qrib bejn il-BEI u l-Kummissjoni Ewropea twassal g\u0127al weg\u0127da ta' donazzjoni ta' \u20ac4.9 biljun biex tg\u0127in lill-pajji\u017ci vulnerabbli jiffinanzjaw l-irkupru tag\u0127hom mill-pandemija.", "Il-BEI jibqa' impenjat bis-s\u0127i\u0127 fl-isforz tieg\u0127u, flimkien ma' Tim Ewropa, biex jimminimizza l-impatt devastanti ta' din il-pandemija, b'mod partikolari billi jipprovdi finanzjament g\u0127al sistemi tas-sa\u0127\u0127a aktar b'sa\u0127\u0127ithom, u g\u0127ar-ri\u010berka u r-re\u017ciljenza ekonomika madwar id-dinja.\u201d", "Is-CEO u kofundatur ta' Global Citizen Hugh Evans qal:\u201cG\u0127an Globali: Ning\u0127aqdu g\u0127all-\u0121ejjieni tag\u0127na huwa summit li tnieda b'reazzjoni g\u0127all-pandemija COVID-19, u a\u0127na kburin li qed ning\u0127aqdu mal-Kummissjoni Ewropea, u ma' aktar minn 40 gvern minn madwar id-dinja, biex ni\u017cguraw li t-testijiet, it-trattamenti u l-va\u010b\u010bini jkunu disponibbli g\u0127al kul\u0127add, kullimkien.", "Il-USD 6.9 biljun li \u0121ew imwieg\u0127da llum biex jappo\u0121\u0121aw il-komunitajiet l-aktar foqra u l-aktar emar\u0121inati fid-dinja huwa pass inkredibbli fit-triq tag\u0127na biex no\u0127or\u0121u mill-era tal-COVID-19, i\u017cda g\u0127ad hemm aktar xi jsir peress li \u0127add mhu tabil\u0127aqq sikur sakemm mhux kul\u0127add ikun hekk.\u201d", "L-\u20ac4.9 biljun huma oltre \u017c-\u20ac2 biljun di\u0121\u00e0 mwieg\u0127da mill-BEI fl-4 ta' Mejju.", "Dan se jiffinanzja l-irkupru ekonomiku, sistemi tas-sa\u0127\u0127a aktar b'sa\u0127\u0127ithom u l-implimentazzjoni tal-G\u0127anijiet ta' \u017bvilupp Sostenibbli fil-pajji\u017ci kollha barra mill-UE, b\u0127ala parti mir-rispons globali tal-UE g\u0127all-\u0121lieda kontra l-pandemija (\u201cTim Ewropa\u201d).", "Il-Bank Ewropew tal-Investiment qed ifassal sensiela ta' pro\u0121etti ta' investiment biex ti\u0121i \u017cviluppata u ti\u017cdied il-produzzjoni ta' va\u010b\u010bini, testijiet u trattamenti tal-coronavirus, bi s\u0127ubija mal-Kummissjoni, mal-Organizzazzjoni Dinjija tas-Sa\u0127\u0127a u mal-Koalizzjoni g\u0127all-Innovazzjonijiet ta' T\u0127ejjija g\u0127all-Epidemija (CEPI).", "Dan l-isforz kollu qed ikun ikkumplimentat b'dak li l-BEI qed jag\u0127mel fil-kamp tas-sa\u0127\u0127a u f'dik li hi t\u0127ejjija g\u0127al pandemija kemm \u0121ewwa kif ukoll barra l-UE.", "Il-BEI bena sensiela ta' pro\u0121etti li jinvolvu finanzjament ta' madwar \u20ac6 biljun ma' s\u0127ab fis-setturi tas-sa\u0127\u0127a u fix-xjenzi tal-\u0127ajja.", "Dawn l-a\u0127\u0127ar \u0121img\u0127at, il-BEI \u0127abbar Memorandum ta' Ftehim \u0121did mad-WHO, Ftehim Konsultattiv mas-CEPI, kollaborazzjoni mal-Awtorit\u00e0 tal-Innovazzjoni ta' I\u017crael u ftehim ta' finanzjament ta' \u20ac50 miljun mal-Pluristem biex ji\u0121u \u017cviluppati terapiji marbuta mal-i\u017cvilupp ta' va\u010b\u010bin kontra l-coronavirus, finanzjament lill-BioNTech u kooperazzjoni akbar mal-UN-Habitat.", "SFOND", "Il-kampanja G\u0127an Globali:Ning\u0127aqdu g\u0127all-\u0121ejjieni tag\u0127na tnediet fit-28 ta' Mejju ta\u0127t il-patro\u010binju tal-President Ursula von der Leyen.", "Il-kampanja hija ri\u017cultat importanti tar-Rispons Globali g\u0127all-Coronavirus, l-azzjoni globali g\u0127al a\u010b\u010bess universali g\u0127all-va\u010b\u010bini, g\u0127at-trattamenti u g\u0127all-ittestjar affordabbli tal-coronavirus.", "Hija t-twe\u0121iba tal-Kummissjoni Ewropea g\u0127as-sej\u0127a globali g\u0127all-azzjoni mnedija mill-Organizzazzjoni Dinjija tas-Sa\u0127\u0127a mal-gvernijiet u s-s\u0127ab fl-24 ta' April 2020, fid-dawl tal-pandemija.", "Mill-\u20ac 15.9 biljun li n\u0121abru mill-4 ta' Mejju, \u20ac 11.9 biljun \u0121ew imwieg\u0127da mill-Istati Membri, mill-Kummissjoni u mill-Bank Ewropew tal-Investiment.", "Minn dawn il-\u20ac 11.9 biljun, \u20ac6.5 biljun in\u0121abru bejn l-4 ta' Mejju u t-28 ta' Mejju.", "G\u0127al aktar informazzjoni dwar dawn il-weg\u0127diet ta' donazzjoni u l-allokazzjonijiet tag\u0127hom, i\u010b\u010bekkja dawn il-Mistoqsija u Twe\u0121iba.", "AKTAR INFORMAZZJONI"]}
{"url": "https://ec.europa.eu/commission/presscorner/detail/mt/IP_20_680", "title": "Il-coronavirus: Il-Kummissjoni tniedi pjattaforma biex ir-ri\u010berkaturi jaqsmu d-data tag\u0127hom", "category": "press_eu", "subcategory": "POLICY_AREA=RESINSC,COVID-19", "date": "Sun, 19 Apr 2020 22:00:00 GMT", "text": ["Illum, il-Kummissjoni Ewropea u diversi s\u0127ab nedew Pjattaforma Ewropea tad-Data dwar il-COVID-19 biex tkun tista' tin\u0121abar u tinqasam malajr id-data tar-ri\u010berka disponibbli.", "Il-pjattaforma, li hi parti mill-Pjan ta' Azzjoni ERAvsCorona, hi kisba importanti o\u0127ra fl-isforzi tal-UE biex tappo\u0121\u0121a lir-ri\u010berkaturi fl-Ewropa u madwar id-dinja fil-\u0121lieda kontra t-tifqig\u0127a tal-coronavirus.", "Mariya Gabriel, il-Kummissarju g\u0127all-Innovazzjoni, ir-Ri\u010berka, il-Kultura, l-Edukazzjoni u \u017c-\u017bg\u0127a\u017cag\u0127, qalet: \u201cIt-tnedija tal-Pjattaforma Ewropea tad-Data dwar il-COVID-19 hi mi\u017cura konkreta importanti g\u0127al kooperazzjoni aktar b'sa\u0127\u0127itha fil-\u0121lieda kontra l-coronavirus.", "Filwaqt li nibnu fuq l-appo\u0121\u0121 tag\u0127na g\u0127ax-xjenza miftu\u0127a u l-a\u010b\u010bess miftu\u0127 matul is-snin, issa wasal i\u017c-\u017cmien li n\u017cidu l-isforzi tag\u0127na u nwie\u017cnu lir-ri\u010berkaturi tag\u0127na.", "Bl-isforzi kon\u0121unti tag\u0127na, inkunu nistg\u0127u nifhmu a\u0127jar is-sitwazzjoni, nag\u0127mlu dijanjo\u017ci u eventwalment neg\u0127lbu l-pandemija.\u201d", "Il-pjattaforma l-\u0121dida se tipprovdi ambjent Ewropew u dinji miftu\u0127, affidabbli u skalabbli g\u0127ar-ri\u010berkaturi biex ja\u0127\u017cnu u jaqsmu settijiet tad-data, b\u0127al sekwenzi tad-DNA, strutturi tal-proteini, data minn ri\u010berka preklinika u provi klini\u010bi, u data epidemjolo\u0121ika.", "Hi r-ri\u017cultat ta' sforz kon\u0121unt bejn il-Kummissjoni Ewropea, l-Istitut Ewropew tal-Bijoinformatika tal-Laboratorju Ewropew tal-Bijolo\u0121ija Molekolari (l-EMBL-EBI), l-infrastruttura Elixir u l-pro\u0121ett COMPARE, kif ukoll l-Istati Membri tal-UE u s\u0127ab o\u0127rajn.", "Il-qsim malajr u miftu\u0127 tad-data j\u0127affef \u0127afna r-ri\u010berka u l-iskoperta, \u0127alli jkun jista' jing\u0127ata rispons effettiv g\u0127all-emer\u0121enza tal-coronavirus.", "Il-Pjattaforma Ewropea tad-Data dwar il-COVID-19 taqbel mal-prin\u010bipji stabbiliti fid-Dikjarazzjoni dwar il-Qsim tad-Data f'Emer\u0121enza tas-Sa\u0127\u0127a Pubblika u tixhed l-impenn tal-Kummissjoni g\u0127al data minn ri\u010berka miftu\u0127a u g\u0127al Xjenza Miftu\u0127a, \u0127alli x-xjenza ssir aktar effi\u010bjenti u affidabbli, u tkun twie\u0121eb aktar malajr l-isfidi tas-so\u010bjet\u00e0.F'dan il-kuntest, il-pjattaforma hi wkoll pro\u0121ett pilota mmirat biex jintla\u0127qu l-objettivi tal-Cloud Ewropew tax-Xjenza Miftu\u0127a (l-EOSC) u tibni fuq networks e\u017cistenti bejn l-EMBL-EBI u infrastrutturi nazzjonali tad-data tas-sa\u0127\u0127a pubblika.", "Il-Pjan ta' Azzjoni ERAvsCorona", "Fis-7 ta' April 2020, il-Ministri g\u0127ar-ri\u010berka u l-innovazzjoni mis-27 Stat Membru tal-UE appo\u0121\u0121aw 10 azzjonijiet ta' prijorit\u00e0 tal-Pjan ta' Azzjoni ERAvsCorona.", "Filwaqt li jibni fuq l-objettivi \u0121enerali u l-g\u0127odod ta\u017c-\u017bona Ewropea tar-Ri\u010berka (i\u017c-\u017bER), il-Pjan ta' Azzjoni jkopri azzjonijiet fuq perjodu qasir ibba\u017cati fuq il-koordinazzjoni mill-qrib, il-kooperazzjoni, il-qsim tad-data u l-isforzi ta' finanzjament kon\u0121unt bejn il-Kummissjoni u l-Istati Membri.", "Hu msejjes fuq il-prin\u010bipji ewlenin ta\u017c-\u017bona Ewropea tar-Ri\u010berka, li issa se ji\u0121u sfruttati kemm jista' jkun biex jg\u0127inu lir-ri\u010berkaturi u lill-Istati Membri tal-UE \u0127alli jirnexxilhom jeg\u0127lbu l-pandemija tal-coronavirus.", "Minbarra l-Pjattaforma Ewropea tad-Data dwar il-COVID-19 li tnediet illum, l-azzjonijiet l-o\u0127ra jiffokaw fuq il-koordinazzjoni tal-finanzjament, l-estensjoni ta' provi klini\u010bi ewlenin madwar l-UE, i\u017c-\u017cieda fl-appo\u0121\u0121 lil kumpaniji innovattivi, u l-appo\u0121\u0121 g\u0127al Hackathon pan-Ewropew fi tmiem April biex ji\u0121u mobilizzati l-innovaturi Ewropej u s-so\u010bjet\u00e0 \u010bivili.", "Il-pjan kon\u0121unt jelenka l-azzjonijiet ta' prijorit\u00e0 u se ji\u0121i a\u0121\u0121ornat regolarment b'mod kokreattiv bejn is-servizzi tal-Kummissjoni u l-gvernijiet nazzjonali fix-xhur li \u0121ejjin.", "Kuntest", "L-UE qed tie\u0127u azzjoni b'sa\u0127\u0127itha biex ti\u0121\u0121ieled il-pandemija.", "Il-Kummissjoni qed talloka wkoll mijiet ta' miljuni ta' ewro g\u0127al mi\u017curi ta' ri\u010berka u innovazzjoni biex ji\u0121u \u017cviluppati tilqimiet, trattamenti \u0121odda, testijiet dijanjosti\u010bi u sistemi medi\u010bi li jipprevjenu t-tixrid tal-coranavirus.", "Filwaqt li tibni fuq investimenti fit-tul li saru qabel it-tifqig\u0127a tal-coronavirus (permezz tal-FP7 u Orizzont 2020), inklu\u017c fejn jid\u0127lu s-sorveljanza u t-t\u0127ejjija, l-UE immobilizzat \u20ac48.5 miljun malajr g\u0127al 18-il pro\u0121ett tar-ri\u010berka li ntg\u0127a\u017clu biex b\u0127alissa ja\u0127dmu fuq testijiet dijanjosti\u010bi rapidi fil-punt tal-kura, trattamenti \u0121odda, tilqimiet \u0121odda, u fuq l-epidemjolo\u0121ija, u l-immudellar \u0127alli jitjiebu t-t\u0127ejjija u r-rispons g\u0127at-tifqig\u0127at.", "Il-pro\u0121etti jinvolvu 151 tim tar-ri\u010berka minn madwar id-dinja.", "Barra minn hekk, l-UE mmobilizzat finanzjament pubbliku u privat sa \u20ac90 miljun permezz tal-Inizjattiva dwar il-Medi\u010bini Innovattivi u offriet madwar \u20ac80 miljun b\u0127ala appo\u0121\u0121 finanzjarju lill-kumpanija innovattiva CureVac biex i\u017c\u017cid il-\u0127idma fuq l-i\u017cvilupp u l-produzzjoni ta' tilqima kontra l-coronavirus.", "Barra minn hekk, sej\u0127a ri\u010benti tal-A\u010b\u010belleratur tal-Kunsill Ewropew tal-Innovazzjoni ta' \u20ac164 miljun attirat g\u0127add \u0121mielu ta' negozji \u0121odda u SMEs b'innovazzjonijiet li jistg\u0127u jg\u0127inu wkoll fil-\u0121lieda kontra l-pandemija.", "Fl-istess waqt, b\u0127alissa g\u0127addejjin jew intemmu aktar minn 50 pro\u0121ett tal-Kunsill Ewropew tar-Ri\u010berka li jikkontribwixxu g\u0127ar-rispons g\u0127all-pandemija tal-coronavirus billi jipprovdu g\u0127arfien minn bosta oqsma xjentifi\u010bi (il-virolo\u0121ija, l-epidemjolo\u0121ija, l-immunolo\u0121ija, is-sa\u0127\u0127a pubblika, it-tag\u0127mir mediku, l-im\u0121iba so\u010bjali, il-\u0121estjoni tal-kri\u017cijiet).", "Biex tissa\u0127\u0127a\u0127 il-kooperazzjoni dinjija, l-UE qed tikkoordina inizjattivi internazzjonali permezz tal-Kollaborazzjoni g\u0127ar-Ri\u010berka Globali g\u0127at-T\u0127ejjija g\u0127all-Mard Infettiv (il-GloPID-R), li tlaqqa' flimkien 29 entit\u00e0 tal-finanzjament minn 5 kontinenti u d-WHO.", "Qed tikkontribwixxi wkoll \u20ac20 miljun g\u0127all-Koalizzjoni g\u0127al Innovazzjoni ta' T\u0127ejjija g\u0127all-Epidemija (is-CEPI).", "Fl-a\u0127\u0127ar nett, is-S\u0127ubija g\u0127all-Provi Klini\u010bi bejn Pajji\u017ci Ewropej u Pajji\u017ci li qed Ji\u017cviluppaw (l-EDCTP) qed tiffinanzja tliet sej\u0127iet sa \u20ac28 miljun minn Orizzont 2020 biex tappo\u0121\u0121a r-ri\u010berka dwar il-coronavirus u ssa\u0127\u0127a\u0127 il-kapa\u010bitajiet tar-ri\u010berka fl-Afrika sub-Sa\u0127arjana.", "G\u0127al iktar informazzjoni*", "Il-Pjattaforma Ewropea tad-Data dwar il-COVID-19", "Il-Pjan ta' Azzjoni ERAvsCorona", "Is-sit web tal-Hackathon EUvsVirus", "Inizjattivi ta' ri\u010berka u innovazzjoni dwar il-coronavirus", "Stqarrija g\u0127all-istampa: Il-coronavirus: Rispons globali tal-UE biex ti\u0121i mi\u0121\u0121ielda l-pandemija", "Is-Si\u0121ill ta' E\u010b\u010bellenza fir-Rispons g\u0127all-COVID", "* Updated on 21/04/2020 15:45"]}
{"url": "https://ec.europa.eu/commission/presscorner/detail/mt/IP_20_683", "title": "L-Indikazzjonijiet \u0120eografi\u010bi \u2014 te\u017cor Ewropew b'valur ta' EUR&nbsp;75&nbsp;biljun", "category": "press_eu", "subcategory": "POLICY_AREA=AGRURAL", "date": "Sun, 19 Apr 2020 22:00:00 GMT", "text": ["Skont studju li l-Kummissjoni Ewropea ppubblikat illum, il-prodotti agroalimentari u tax-xorb li ismijiethom huma protetti mill-Unjoni Ewropea b\u0127ala \u201cIndikazzjonijiet \u0120eografi\u010bi\u201d jirrappre\u017centaw valur tal-bejg\u0127 ta' EUR 74.76 biljun.", "Iktar minn g\u0127oxrin fil-mija minn dan l-ammont \u0121ej minn esportazzjonijiet lejn pajji\u017ci li jinsabu 'l barra mill-Unjoni Ewropea.", "Minn dan l-istudju \u0127are\u0121 li, b\u0127ala medja, prodott b'isem protett g\u0127andu valur tal-bejg\u0127 li huwa d-doppju ta' dak ta' prodotti simili ming\u0127ajr \u010bertifikazzjoni.", "Il-Kummissarju g\u0127all-Agrikoltura, Janusz Wojciechowski, qal: \u201cL-Indikazzjonijiet \u0120eografi\u010bi Ewropej jirriflettu l-\u0121id u d-diversit\u00e0 tal-prodotti li s-settur agrikolu tag\u0127na g\u0127andu x'joffri.", "Il-benefi\u010b\u010bji g\u0127all-produtturi huma \u010bari.", "Dawn jistg\u0127u jbieg\u0127u l-prodotti tag\u0127hom b'valur og\u0127la lill-konsumaturi li jkunu qed ifittxu prodotti re\u0121jonali awtenti\u010bi.", "L-Indikazzjonijiet \u0120eografi\u010bi huma aspett ewlieni tal-ftehimiet kummer\u010bjali tag\u0127na.", "Billi nipprote\u0121u l-prodotti mad-dinja kollha, a\u0127na nevitaw li ismijiethom jintu\u017caw g\u0127al ra\u0121unijiet frawdolenti u n\u0127arsu r-reputazzjoni tajba tal-prodotti agroalimentari u tax-xorb Ewropej.", "L-Indikazzjonijiet \u0120eografi\u010bi jipprote\u0121u l-valur lokali fil-livell dinji.\u201d", "L-ikel Ewropew huwa mag\u0127ruf b\u0127ala ikel sikur, tajjeb g\u0127as-sa\u0127\u0127a u ta' kwalit\u00e0 g\u0127olja.", "Il-metodi tradizzjonali tal-produzzjoni jikkontribwixxu g\u0127all-objettiv tal-UE li ssir ukoll punt ta' referenza mad-dinja kollha g\u0127as-sostenibbilt\u00e0 fil-produzzjoni tal-ikel.", "L-iskemi ta' kwalit\u00e0 tal-UE g\u0127andhom l-g\u0127an li jipprote\u0121u l-ismijiet ta' prodotti spe\u010bifi\u010bi biex jippromwovu l-karatteristi\u010bi uni\u010bi tag\u0127hom, li huma marbutin mal-ori\u0121ini \u0121eografika tag\u0127hom u mal-g\u0127arfien li hemm fir-re\u0121juni dwarhom.", "Dawn l-ismijiet tal-prodotti huma parti mis-sistema tad-drittijiet tal-proprjet\u00e0 intellettwali tal-UE, li tipprote\u0121ihom legalment mill-imitazzjoni u mill-u\u017cu \u0127a\u017cin tag\u0127hom.", "Il-prodotti agroalimentari u l-inbejjed huma protetti bl-iskemi tad-denominazzjonijiet ta' ori\u0121ini protetta (id-DOP) u tal-indikazzjonijiet \u0121eografi\u010bi protetti (l-I\u0120P), u l-ispirti huma protetti bl-iskema tal-indikazzjonijiet \u0121eografi\u010bi.", "L-Unjoni Ewropea tipprote\u0121i wkoll l-ispe\u010bjalitajiet tradizzjonali garantiti (l-STG), li jenfasizzaw l-aspetti tradizzjonali ta' prodott ming\u0127ajr ma jkunu marbutin ma' \u017cona \u0121eografika spe\u010bifika.", "Il-prodotti agrikoli u l-o\u0121\u0121etti tal-ikel li g\u0127andhom it-tikketta tal-STG g\u0127andhom valur tal-bejg\u0127 ta' EUR 2.3 biljun.", "L-istudju kien ibba\u017cat fuq it-3,207 isem ta' prodott protetti fit-28 Stat Membru tal-UE fi tmiem l-2017 (sa tmiem Marzu tal-2020, l-g\u0127add totali ta' ismijiet protetti \u017cdied g\u0127al 3,322).", "Minn dan l-istudju \u0127are\u0121 li, b\u0127ala medja, prodott b'isem protett g\u0127andu valur tal-bejg\u0127 li huwa d-doppju ta' dak ta' prodotti simili ming\u0127ajr \u010bertifikazzjoni.", "Skont dan l-istudju, hemm benefi\u010b\u010bju ekonomiku \u010bar g\u0127all-produtturi f'termini tal-kummer\u010bjalizzazzjoni u ta\u017c-\u017cieda fil-bejg\u0127 min\u0127abba l-kwalit\u00e0 g\u0127olja u r-reputazzjoni ta' dawn il-prodotti, u r-rieda tal-konsumaturi li j\u0127allsu biex jiksbu prodotti awtenti\u010bi.", "Is-sejbiet ewlenin tal-istudju huma dawn li \u0121ejjin:", "Biex ikun \u017cgurat li l-politika tal-UE dwar il-kwalit\u00e0 tkompli tag\u0127ti l-a\u0127jar ri\u017cultati possibbli, tnediet konsultazzjoni pubblika onlajn biex jin\u0121abru l-kummenti tal-partijiet ikkon\u010bernati dwar din il-politika li damet g\u0127addejja mill-4 ta' Novembru 2019 sat-3 ta' Frar 2020.", "Fost is-sejbiet ewlenin tag\u0127ha kien hemm il-fatt li l-bi\u010b\u010ba l-kbira ta' dawk li wie\u0121bu jaqblu li l-iskemi tal-kwalit\u00e0 tal-UE huma ta' benefi\u010b\u010bju g\u0127all-produtturi u g\u0127all-konsumaturi.", "Ir-rapport \u201cfattwali ta' sinte\u017ci\u201d jag\u0127ti \u0127arsa \u0121enerali ddettaljata lejn il-kummenti li waslu mill-konsultazzjoni pubblika.", "Kuntest", "Id-denominazzjonijiet ta' ori\u0121ini protetta (id-DOP), l-indikazzjonijiet \u0121eografi\u010bi protetti (l-I\u0120P) u l-indikazzjonijiet \u0121eografi\u010bi fil-ka\u017c tal-ispirti jag\u0127tu garanzija lill-konsumaturi li l-prodott ikkon\u010bernat isir verament fir-re\u0121jun spe\u010bifiku tal-ori\u0121ini tieg\u0127u bl-u\u017cu ta' g\u0127arfien u ta' tekniki mir-re\u0121jun stess.", "Id-differenza ewlenija bejn id-DOP u l-I\u0120P g\u0127andha x'taqsam ma' kemm mill-materja prima ti\u0121i mi\u017c-\u017cona jew ma' liema stadji tal-pro\u010bess tal-produzzjoni jridu jsiru fir-re\u0121jun spe\u010bifiku.", "Xi indikazzjonijiet \u0121eografi\u010bi mag\u0127rufin huma, pere\u017cempju, il-birra tat-tip \u201cBayerisches Bier\u201d, ix-xampanja tat-tip \u201cChampagne\u201d, il-wiski tat-tip \u201cIrish Whiskey\u201d, i\u017c-\u017cebbu\u0121 tat-tip \u201cKalamata\u201d, il-\u0121obon tat-tip \u201cParmigiano Reggiano\u201d, il-vodka tal-Polonja, il-\u0121obon tat-tip \u201cQueso Manchego\u201d u l-\u0121obon tat-tip \u201cRoquefort\u201d.", "Mill-banda l-o\u0127ra, l-ispe\u010bjalitajiet tradizzjonali garantiti (l-STG) jenfasizzaw l-aspetti tradizzjonali tal-prodotti b\u0127alma huma l-metodu tradizzjonali tal-produzzjoni jew il-kompo\u017cizzjoni tradizzjonali tag\u0127hom, ming\u0127ajr ma jkunu marbutin ma' \u017cona \u0121eografika spe\u010bifika.", "Fost l-STG mag\u0127rufin insibu, pere\u017cempju, il-bakkaljaw tat-tip \u201cBacalhau de Cura Tradicional Portuguesa\u201d, l-g\u0127a\u0121in biz-zalza tat-tip \u201cAmatriciana tradizionale\u201d, l-aringi mmarinati tat-tip \u201cHollandse maatjesharing\u201d u l-birra tat-tip \u201cKriek\u201d.", "L-UE kkonkludiet iktar minn 30 ftehim internazzjonali li jippermettu li \u0127afna indikazzjonijiet \u0121eografi\u010bi tal-UE ji\u0121u rrikonoxxuti 'l barra mill-UE u li fl-UE ji\u0121u rrikonoxxuti indikazzjonijiet \u0121eografi\u010bi li mhumiex tal-UE.", "L-indikazzjonijiet \u0121eografi\u010bi qed ikollhom rwol dejjem iktar importanti fin-negozjati kummer\u010bjali bejn l-UE u pajji\u017ci o\u0127rajn.", "Il-Kummissjoni talloka wkoll madwar EUR 50 miljun kull sena biex tippromwovi l-prodotti ta' kwalit\u00e0 fl-UE u mad-dinja kollha.", "G\u0127al aktar tag\u0127rif ara:*", "L-istudju dwar il-valuri ekonomi\u010bi tal-iskemi tal-kwalit\u00e0 tal-UE, tal-indikazzjonijiet \u0121eografi\u010bi u tal-ispe\u010bjalitajiet tradizzjonali garantiti (l-STG)", "L-ispjegazzjoni dwar l-iskemi tal-kwalit\u00e0", "L-ikel u x-xorb ta' kwalit\u00e0 tal-UE", "[*A\u0121\u0121ornata fl-20 ta' April 2020 fit-14:54.]"]}
{"url": "https://ec.europa.eu/commission/presscorner/detail/mt/IP_20_685", "title": "Il-Coronavirus: Il-Kummissjoni tilqa' l-approvazzjoni rapida tal-Parlament g\u0127al ri\u017corsi \u0121odda proposti biex ji\u0121u protetti l-\u0127ajjiet u l-g\u0127ajxien", "category": "press_eu", "subcategory": "POLICY_AREA=COVID-19", "date": "Thu, 16 Apr 2020 22:00:00 GMT", "text": ["Il-Kummissjoni tilqa' l-voti tal-lum tal-Parlament Ewropew, li tippermetti l-implimentazzjoni rapida ta' g\u0127add ta' proposti tal-Kummissjoni biex ti\u0121i indirizzata l-kri\u017ci tal-coronavirus.", "Il-votazzjonijiet illum jippermettu: direzzjoni mill-\u0121did ming\u0127ajr pre\u010bedent tal-fondi tal-politika ta' koe\u017cjoni biex ji\u0121u indirizzati l-effetti tal-kri\u017ci tas-sa\u0127\u0127a pubblika (Inizjattiva CRII+); EUR 3.08 biljun addizzjonali ta' fondi tal-UE g\u0127all-kura tas-sa\u0127\u0127a (l-Istrument ta' Appo\u0121\u0121 ta' Emer\u0121enza) u g\u0127al kapa\u010bit\u00e0 medika ta' emer\u0121enza (rescEU); Finanzjament addizzjonali mi\u010b-\u010aentru Ewropew g\u0127all-Prevenzjoni u l-Kontroll tal-Mard: u numru ta' mi\u017curi o\u0127ra ta' appo\u0121\u0121.", "L-approvazzjoni tal-Parlament issegwi l-approvazzjoni rapida mill-Istati Membri tal-UE fil-Kunsill g\u0127all-ma\u0121\u0121oranza ta' dawn l-inizjattivi; l-Inizjattiva CRII+ u l-posponiment tar-Regolament dwar l-Apparat Mediku g\u0127ad je\u0127tie\u0121u l-approvazzjoni tal-Kunsill.https://ec.europa.eu/commission/presscorner/detail/en/qanda_20_577", "L-indirizzar mill-\u0121did tal-fondi kollha tal-Politika ta' Koe\u017cjoni biex ti\u0121i mi\u0121\u0121ielda l-emer\u0121enza", "F'konformit\u00e0 mal-proposta tal-Kummissjoni, il-flus kollha mhux impenjati mill-fondi tal-Politika ta' Koe\u017cjoni issa se ji\u0121u mobilizzati biex jindirizzaw l-effetti tal-kri\u017ci tas-sa\u0127\u0127a pubblika.", "Biex ikun \u017cgurat li l-fondi jistg\u0127u ji\u0121u diretti mill-\u0121did lejn fejn huma l-aktar me\u0127tie\u0121a b'mod ur\u0121enti, issa ser ikun possibbli t-trasferiment bejn il-fondi, ir-re\u0121juni u l-programmi ta' politika differenti.", "L-inizjattiva tipprovdi likwidit\u00e0 immedjata bil-possibbilt\u00e0 li jintu\u017ca finanzjament tal-UE ta' 100 % g\u0127al mi\u017curi relatati mal-kri\u017ci, li jfisser li l-fondi tal-UE ma g\u0127andhomx g\u0127alfejn ji\u0121u akkumpanjati minn kofinanzjament nazzjonali biex ji\u0121u sfruttati.", "Billi jippermettu l-u\u017cu flessibbli tal-fondi kollha disponibbli u billi jissimplifikaw il-pro\u010beduri amministrattivi, l-Inizjattivi ta' Investiment ta' Rispons g\u0127all-Coronavirus qed jipprovdu appo\u0121\u0121 ming\u0127ajr pre\u010bedent lis-sistemi tal-kura tas-sa\u0127\u0127a, lill-industriji u lin-nies madwar l-Ewropa.", "Issa se jkun possibbli wkoll li l-Fond g\u0127al G\u0127ajnuna Ewropea g\u0127all-Persuni l-Aktar fil-B\u017conn jintu\u017ca biex jinxtara tag\u0127mir protettiv g\u0127all-voluntiera li jwasslu l-g\u0127ajnuna.", "L-assistenza materjali ba\u017cika tista' ting\u0127ata permezz ta' vaw\u010bers, li jnaqqsu r-riskji g\u0127all-voluntiera, li jistg\u0127u jkomplu jg\u0127inu lil dawk bla dar, tfal li jg\u0127ixu fil-faqar u nies li jiddependu fuq il-banek tal-ikel.", "EUR 2.7 biljun g\u0127all-Istrument ta' Appo\u0121\u0121 ta' Emer\u0121enza g\u0127as-settur tal-kura tas-sa\u0127\u0127a", "L-Istrument g\u0127all-Appo\u0121\u0121 ta' Emer\u0121enza se jg\u0127in biex ji\u0121u ffinanzjati \u0127ti\u0121ijiet ta' provvista medika ur\u0121enti, b\u0127al maskri u respiraturi, it-trasport ta' tag\u0127mir mediku u pazjenti f're\u0121juni transkonfinali, l-istazzjonament ta' \u0127addiema tal-kura tas-sa\u0127\u0127a f'hotspots ta' konta\u0121ju, u l-kostruzzjoni ta' sptarijiet mobbli fuq il-post.", "Il-Kummissjoni se tkun tista' takkwista t-tag\u0127mir direttament f'isem l-Istati Membri tal-UE u tiffoka l-g\u0127ajnuna fejn tkun l-aktar me\u0127tie\u0121a.", "Il-Kummissjoni di\u0121\u00e0 qed ta\u0127dem mal-Istati Membri biex tidentifika u tipprijoritizza l-\u0127ti\u0121ijiet l-aktar ur\u0121enti; twaqqaf Task Force tal-Kummissjoni biex imexxi l-pro\u010bess.", "Fuq perjodu medju u twil ta' \u017cmien, l-UE ser tkun tista' tikkomplementa l-isforzi tal-ittestjar tal-massa u r-ri\u010berka medika tal-Istati Membri, fejn il-Kummissjoni tikkoordina r-rispons matul il-kri\u017ci.", "EUR 380 miljun g\u0127all-kapa\u010bit\u00e0 medika ta' rescEU", "Sabiex tittejjeb it-t\u0127ejjija g\u0127all-kri\u017cijiet madwar l-UE, se tin\u0127oloq \u0127a\u017cna medika Ewropea, u se ti\u0121i ospitata minn Stat Membru wie\u0127ed jew aktar.", "L-Istat(i) ospitanti se jkunu responsabbli biex jakkwistaw it-tag\u0127mir u l-Kummissjoni se tiffinanzja 100% tal-kapa\u010bit\u00e0 medika.", "I\u010b-\u010aentru ta' Koordinazzjoni tar-Reazzjoni ta' Emer\u0121enza tal-Kummissjoni se jamministra d-distribuzzjoni tal-apparat biex ji\u017cgura li dan imur fejn l-aktar ikun hemm b\u017connu.", "L-ewwel stat ospitanti se jkun ir-Rumanija u l-produzzjoni tal-ewwel ventilaturi di\u0121\u00e0 bdiet.", "EUR 3.6 miljun g\u0127a\u010b-\u010aentru Ewropew g\u0127all-Prevenzjoni u l-Kontroll tal-Mard (ECDC)", "Dawn il-flus \u0121odda se jsa\u0127\u0127u l-kapa\u010bit\u00e0 tal-ECDC biex jidentifika, jivvaluta u jikkomunika t-theddid g\u0127as-sa\u0127\u0127a tal-bniedem minn mard li jittie\u0127ed, u b'mod partikolari se j\u017cid il-kapa\u010bit\u00e0 tal-esperti.", "Il-posponiment tal-applikazzjoni tar-Regolament dwar l-Apparat Mediku", "Il-Parlament Ewropew appo\u0121\u0121a l-proposta tal-Kummissjoni biex ti\u0121i posposta l-applikazzjoni tar-Regolament dwar l-Apparat Mediku b'sena, biex l-Istati Membri, l-istituzzjonijiet tas-sa\u0127\u0127a u l-industrija jkunu jistg\u0127u jipprijoritizzaw il-\u0121lieda kontra l-coronavirus.", "Din il-proposta tqis l-isfidi bla pre\u010bedent tal-pandemija u l-\u0127tie\u0121a g\u0127al \u017cieda fid-disponibbilt\u00e0 ta' apparat mediku ta' importanza vitali madwar l-UE.", "Il-Kummissjoni tispera li tir\u010bievi l-appo\u0121\u0121 s\u0127i\u0127 tal-Kunsill g\u0127al din il-mi\u017cura importanti.", "L-appo\u0121\u0121 g\u0127as-sajjieda u g\u0127all-bdiewa", "Il-Fond Ewropew g\u0127all-Affarijiet Marittimi u s-Sajd issa se ji\u0121i modifikat biex itaffi l-impatt tal-coronavirus fuq is-setturi tal-frott tal-ba\u0127ar.", "L-Istati Membri se jkunu jistg\u0127u jipprovdu appo\u0121\u0121 g\u0127all-waqfien temporanju tal-attivitajiet tas-sajd u l-\u0127a\u017cna ta' prodotti tas-sajd u l-akkwakultura.", "L-g\u0127ajnuna se ting\u0127ata wkoll ta\u0127t il-Politika Agrikola Komuni: l-g\u0127oti ta' aktar flessibbilt\u00e0 fl-u\u017cu ta' strumenti finanzjarji; issir aktar fa\u010bli g\u0127all-Istati Membri biex jallokaw mill-\u0121did il-flus ta\u0127t il-Programmi tal-I\u017cvilupp Rurali (P\u017bR) u tittaffa l-pressjoni amministrattiva fuq l-awtoritajiet nazzjonali li jittrattaw mal-P\u017bR.", "Fondi addizzjonali g\u0127al prijoritajiet o\u0127ra", "Qed ji\u0121u sfruttati fondi addizzjonali biex ji\u0121i organizzat mill-\u0121did l-infiq tal-UE g\u0127as-sena f'konformit\u00e0 mal-a\u0127\u0127ar prijoritajiet.", "Barra minn hekk dawn l-abbozzi ta' ba\u0121its emendatorji jilliberaw il-fondi biex ji\u0121i appo\u0121\u0121at is-settur tas-sa\u0127\u0127a:", "G\u0127al aktar informazzjoni", "Skeda informattiva: Ir-rispons tal-UE g\u0127all-coronavirus - l-a\u0127\u0127ar a\u0121\u0121ornamenti", "Il-pa\u0121na web tar-rispons tal-Kummissjoni Ewropea g\u0127all-coronavirus", "Mistoqsijiet u twe\u0121ibiet dwar l-Inizjattiva ta' Investiment fir-Rispons g\u0127all-Coronavirus Plus: Azzjonijiet \u0121odda biex ji\u0121u mmobilizzati investimenti u ri\u017corsi essenzjali", "Skeda informattiva: L-Inizjattiva ta' Investiment fir-Rispons g\u0127all-Coronavirus", "Skeda informattiva: Rispons g\u0127all-Coronavirus: Appo\u0121\u0121 g\u0127as-setturi tas-sajd u l-akkwakultura", "L-Istrument ta' Appo\u0121\u0121 ta' Emer\u0121enza tal-Unjoni Ewropea g\u0127as-settur tal-kura tas-sa\u0127\u0127a - mistoqsijiet u twe\u0121ibiet", "Skeda informattiva: Strument ta' Appo\u0121\u0121 ta' emer\u0121enza tal-Unjoni Ewropea g\u0127as-settur tal-kura tas-sa\u0127\u0127a", "Il-Coronavirus: Il-Kummissjoni tag\u0127ti spinta lill-ba\u0121it g\u0127al titjiriet ta' ripatrijazzjoni u l-\u0127a\u017cna tar-rescEU", "Abbozz ta' Ba\u0121it Emendatorju nru 1", "Abbozz ta' Ba\u0121it Emendatorju nru 2", "Pakkett s\u0127i\u0127 ta' proposti le\u0121i\u017clattivi tal-Istrument ta' Appo\u0121\u0121 ta' Emer\u0121enza g\u0127as-Settur tal-Kura tas-Sa\u0127\u0127a", "Il-Kummissjoni tipposponi l-applikazzjoni tar-Regolament dwar l-Apparati Medi\u010bi sabiex tag\u0127ti prijorit\u00e0 lill-\u0121lieda kontra l-coronavirus"]}
{"url": "https://ec.europa.eu/commission/presscorner/detail/mt/IP_09_1334", "title": "I\u010b-\u010binema Ewropea timla d-dinja: 40 pro\u0121ett internazzjonali ta' kooperazzjoni \u010binematografika jir\u010bievu g\u0127ajnuna ta' EUR 5 miljun mill-UE", "category": "press_eu", "subcategory": "POLICY_AREA", "date": "Thu, 17 Sep 2009 22:00:00 GMT", "text": ["IP/09/1334", "Brussell, it-18 ta' Settembru 2009", "I\u010b-\u010binema Ewropea timla d-dinja: 40 pro\u0121ett internazzjonali ta' kooperazzjoni \u010binematografika jir\u010bievu g\u0127ajnuna ta' EUR 5 miljun mill-UE", "Illum, il-Kummissjoni Ewropea \u0127abbret finanzjament ta' EUR 5 miljun g\u0127as-sena 2009, g\u0127at-tis\u0127i\u0127 tar-relazzjonijiet kulturali u kummer\u010bjali bejn l-industrija Ewropea tal-films u bejn \u010bineasti f'pajji\u017ci terzi.", "Bis-sa\u0127\u0127a tal-finanzjament mill-UE, \u010bineasti, animaturi u professjonali o\u0127ra tal-qasam awdjovi\u017civ se jkollhom l-opportunit\u00e0 biex jitg\u0127allmu \u0127iliet \u0121odda, filwaqt li tkompli titrawwem l-industrija tal-films permezz tal-kooperazzjoni ma' professjonali lil hinn mill-Ewropa.", "40 pro\u0121ett se jgawdu mill-finanzjament tal-UE, fosthom pro\u0121etti ta' ta\u0127ri\u0121 kon\u0121unt, promozzjoni re\u010biproka, distribuzzjoni u wiri ta' films, kif ukoll mi\u017curi o\u0127ra biex l-udjenzi tal-Ewropa u lil hinn jit\u0127e\u0121\u0121ew jiskopru films barranin.", "Il-finanzjament isir fil-qafas ta' MEDIA International, inizjattiva tal-UE li bdiet fl-2008 g\u0127all-finanzjament tal-kooperazzjoni internazzjonali fil-qasam \u010binematografiku.", "Imqabbel mal-2008, il-finanzjament u l-g\u0127add ta' pro\u0121etti g\u0127al din is-sena \u017cdiedu aktar mid-doppju (is-sena li g\u0127addiet 18-il pro\u0121ett \u0121ew iffinanzjati b'EUR 2 miljun mill-UE, IP/08/1273 ).", "Dan kien possibbli bis-sa\u0127\u0127a tal-vot tal-Parlament Ewropew f'Di\u010bembru li g\u0127adda, favur li ji\u017cdied il-ba\u0121it g\u0127all-kooperazzjoni internazzjonali fis-settur tal-films.", "\"L-Ewropa g\u0127andha settur tal-films e\u010bitanti, innovativ u ta' diversit\u00e0 kulturali wiesg\u0127a, settur \u0127erqan biex jaqsam l-g\u0127arfien tieg\u0127u ma' professjonali awdjovi\u017civi minn na\u0127at o\u0127ra tad-dinja, u fl-istess \u0127in jitg\u0127allem minnhom u jqis sfondi u esperjenzi kulturali differenti\" qalet Viviane Reding, il-Kummissarju tal-UE g\u0127all-Midja. \"", "Il-5 miljun ewro li t\u0127abbru llum g\u0127all-finanzjament ta' pro\u0121etti juru l-impenn imkattar tal-UE biex i\u0121\u0121ib 'il quddiem l-industriji awdjovi\u017civi Ewropej f'kuntest internazzjonali.", "Ni\u017c\u017ci \u0127ajr partikularment lill-Parlament Ewropew g\u0127ad-de\u010bi\u017cjonijiet tieg\u0127u, li jix\u0127tu dawl fuq l-importanza tal-kooperazzjoni transkonfinali u tad-diversit\u00e0 kulturali fis-settur tal-films tal-Ewropa u tal-pajji\u017ci s\u0127abna. \"", "Bil-g\u0127an li ssa\u0127\u0127a\u0127 il-firxa globali tas-settur Ewropew tal-films, il-Kummissjoni Ewropea llum \u0127abbret l-40 pro\u0121ett mag\u0127\u017cula mill-95 applikazzjoni g\u0127all-finanzjament fil-qafas ta' MEDIA International, mi\u017cura ta' finanzjament tal-UE fuq medda ta' tliet snin (2008-2010).", "F'Di\u010bembru li g\u0127adda, il-Parlament Ewropew ivvota favur ba\u0121it ikbar ta' EUR 5 miljun g\u0127as-sena 2009.", "L-a\u0127bar tal-lum hija l-bidu ta' sensiela ta' sforzi intensifikati tal-UE biex i\u017c\u017cid l-g\u0127a\u017cla tal-konsumaturi billi \u0121\u0121ib films aktar diversi fis-swieq Ewropej u internazzjonali, kif ukoll biex to\u0127loq opportunitajiet kummer\u010bjali \u0121odda g\u0127al professjonali awdjovi\u017civi mill-Ewropa u l-bqija tad-dinja.", "Se ji\u0121u ffinanzjati 23 pro\u0121ett ta' ta\u0127ri\u0121 , partenarjati bejn professjonali Ewropej u globali biex jissa\u0127\u0127a\u0127 l-g\u0127arfien tal-kundizzjonijiet ta' funzjonament, l-oqfsa legali u l-iffinanzjar tas-swieq awjdovi\u017civi barranin.", "Il-pro\u0121ett Babylon International, pere\u017cempju, se jorganizza workshops f'kooperazzjoni ma' pajji\u017ci tal-Afrika tal-Punent.", "\u0120ew iffinanzjati wkoll g\u0127axar pro\u0121etti ta' g\u0127ajnuna biex xog\u0127lijiet awdjovi\u017civi jsibu a\u010b\u010bess g\u0127as-swieq internazzjonali u aktar opportunitajiet g\u0127ad-distribuzzjoni .", "Fosthom, Producers Lab Toronto se jkompli jibni fuq ir-rabtiet tieg\u0127u mal-Festival Internazzjonali tal-Films ta' Toronto sabiex iwitti toroq \u0121odda g\u0127al produtturi emer\u0121enti Ewropej u Kanadi\u017ci bi pro\u0121etti f'sa\u0127\u0127ithom immirati g\u0127all-koproduzzjoni internazzjonali.", "L-UE qed tappo\u0121\u0121ja wkoll 4 pro\u0121etti g\u0127ad-distribuzzjoni ta' films Ewropej f'pajji\u017ci terzi u bil-maqlub.", "B'mod partikulari, Ventana Sur se jifta\u0127 suq ewlieni \u0121did tal-films g\u0127al produzzjonijiet tal-Amerika Latina fi Buenos Aires, bis-sa\u0127\u0127a tal-kooperazzjoni bejn l-Instituto Nacional de Cine y Artes Audiovisuales tal-Ar\u0121entina u s-Suq Internazzjonali tal-Films ta' Cannes.", "Barra minn hekk, l-UE qed tappo\u0121\u0121ja wkoll lil Europa Cinemas , netwerk ta' 342 sala tal-films fl-Ewropa u 183 f'pajji\u017ci terzi g\u0127all-wiri ta' films mill-Ewropa, il-Mediterran, l-A\u017cja u l-Amerika Latina.", "Fl-a\u0127\u0127ar nett, MEDIA International se tappo\u0121\u0121ja \u017cew\u0121 pro\u0121etti bil-g\u0127an li j\u017cidu l-udjenza potenzjali g\u0127all-films barranin.", "Wie\u0127ed minnhom, imsejja\u0127 Operation Kino, se ju\u017ca projettur di\u0121itali itineranti biex iwassal films Ewropej u internazzjonali f'\u017coni fejn i\u010b-\u010binema bilkemm g\u0127andha pre\u017cenza.", "Sfond:", "L-azzjoni ta' t\u0127ejjija ta' MEDIA International \u0121iet miftiehma mill-istituzzjonijiet tal-UE fl-2007 sabiex twitti t-triq g\u0127all-programm il-\u0121did ta' MEDIA MUNDUS.", "Dan il-programm \u0121did tal-UE g\u0127all-kooperazzjoni \u010binematografika internazzjonali se jsir fil-perjodu 2011-2013, u g\u0127andu jipprovdi finanzjament ta' EUR 15 miljun bil-g\u0127an li ji\u0121u sfruttati safejn possibbli l-interess dejjem ji\u017cdied u l-opportunitajiet offruti mill-kooperazzjoni globali tal-industrija awdjovi\u017civa tal-UE ( IP/09/26 ).", "Fl-Ewropa, il-programm attwali MEDIA 2007 se jipprovdi EUR 755 miljun lill-industrija awdjovi\u017civa Ewropea matul il-perjodu 2007-2013, biex jg\u0127in lill-professjonali Ewropej jit\u0127arr\u0121u u ji\u017cviluppaw, jiddistribwixxu u jippromwovu x-xog\u0127lijiet tag\u0127hom madwar l-Ewropa ( IP/07/169 ).", "Tul l-a\u0127\u0127ar snin, bosta films iffinanzjati mill-programm MEDIA u prodotti fl-Ewropa wrew is-su\u010b\u010bess ta' dan l-investiment bir-reb\u0127 ta' premji presti\u0121ju\u017ci, fosthom, fil-Festival tal-Films ta' Cannes, il-Palme d'Or ( Entre Les Murs, Franza ) u l-Grand Prix du Jury ( Gomorra, L-Italja ) ( IP/08/8 ), kif ukoll Oscars g\u0127al The Counterfeiters ( Die F\u00e4lscher, L-Awstrija-Il-\u0120ermanja ), La Vie en Rose ( La M\u00f4me, Franza ) ( IP/08/298 ), u aktar ri\u010bentement Slumdog Millionaire (Ir-Renju Unit) ( IP/09/284 ).", "Lista ta' pro\u0121etti appo\u0121\u0121jati s'issa mill-programm MEDIA International:", "http://ec.europa.eu/information_society/media/overview/international/projects/index_en.htm", "Dwar MEDIA MUNDUS:", "http://ec.europa.eu/information_society/media/mundus/index_en.htm", "RESULTS OF 2 nd CALL MEDIA INTERNATIONAL", "PREPARATORY ACTION 2009", "List of selected projects Lot 1 \u2013 Training", "N\u00b0", "Acronyme", "Coordinator", "Partners in third countries", "Allocated Community Support", "01.2.01", "DCM ASIA-PACIFIC", "Documentary Campus", "GER", "n.a.", "50.000", "01.2.02", "ACE-IPA 2", "ACE", "F", "n.a", "35.600", "01.2.03", "S&P International", "MG LAB Italia", "IT", "n.a", "25.000", "01.2.04", "EURODOC International", "EURODOC", "F", "n.a.", "60.000", "01.2.06", "EAVE FFF", "EAVE", "LUX", "n.a.", "16.352", "01.2.08", "MEGA PLUS", "Fundacion Cultural Media", "ES", "n.a.", "30.000", "01.3.01", "STC 2010", "Internationale Filmfestspiele Berlin", "GER", "Bosnia", "20.000", "01.3.02", "AJ B-CAMPUS", "ACE Ateliers du Cin\u00e9ma Europ\u00e9en", "F", "Japan", "60.439", "01.3.04", "TFL/DIFF/EAVE Dvpt and Co-prod workshops", "Museo Nazionale del Cinema-Fondazione Maria Adriana Prolo", "IT", "Dubai", "120.000", "01.3.05", "BB", "Huston School of Film", "IRL", "Tunisia, Burkina Faso", "100.000", "01.3.08", "Ties that bind-EAVE Asia", "FVG Film Commission", "IT", "Korea", "120.000", "01.3.09", "CARTOON CONNECTION 2010", "Association Europ\u00e9enne du Film d'Animation - CARTOON", "BE", "Argentina, Australia, Korea", "300.000", "01.3.10", "CSF", "Conf\u00e9d\u00e9ration internationale des cin\u00e9mas d'art et d'essai", "F", "Chile, Venezuela", "110.000", "01.3.13", "ESoDoc INDIA", "Zelig Soc. Coop", "IT", "India", "110.000", "01.3.14", "Greenhouse", "Zebra Producciones", "ES", "Israel, Turkey", "180.000", "01.3.16", "BDC", "AGITPROP", "BG", "Kosovo, Macedonia", "25.000", "01.3.19", "Co-Pro Europe/", "Canada", "Erich Pommer Institut", "GER", "Canada", "150.000", "01.3.21", "EAVE Latin America", "EAVE", "LUX", "Argentina", "140.000", "01.3.31", "Babylon International", "Scripthouse", "GER", "Nigeria", "100.000", "01.3.32", "Tareula II", "EGEDA", "ES", "Brazil, Uruguay", "80.000", "01.3.37", "Dragon Forum 2010", "Arkana Studio", "PL", "Ukraine", "36.318", "01.3.39", "Traineastfilm", "Romanian Film Sector Association", "RO", "Moldavia, Turkey, Ukraine, Armenia, Russia", "90.000", "01.3.40", "FBS-LA 2010", "Fundacion Cultural Media", "ES", "Brazil", "80.000", "TOTAL", "2.038.709", "List of selected projects Lot 2 - Promotion", "N\u00b0", "Acronyme", "Coordinator", "Partners in third countries", "Allocated Community Support", "02.01", "SCS", "Art Fest", "BG", "Bosnia", "75.000", "02.02", "Collab", "Stichting Filmfestival Rotterdam", "NL", "Argentina", "25.000", "02.04", "AIM VALDIVIA", "ACE Ateliers du Cin\u00e9ma Europ\u00e9en", "F", "Chile", "70.000", "02.05", "CE", "Warszawska Fundacja Filmova", "PL", "Russia", "89.925", "02.06", "Paris Project 2010", "Paris Cinema International Film Festival", "F", "Korea", "50.000", "02.08", "Producers Lab Toronto", "European Film Promotion", "GER", "Canada", "47.600", "02.10", "ASD", "Images du R\u00e9el", "F", "Hong Kong", "110.000", "02.11", "ES/D/DF", "European Documentary Network", "DK", "China", "100.000", "02.14", "WDE", "Foundation International Documentary Filmfestival Amsterdam", "NL", "Canada", "70.000", "02.19", "BE'E", "MT\u00dc BE", "EE", "Russia", "50.000", "TOTAL", "687.525", "List of selected projects Lot 3 - Distribution", "N\u00b0", "Acronyme", "Coordinator", "Partners in third countries", "Allocated Community Support", "03.02", "Bridges Europe/Turquey", "European Film Promotion", "GER", "Turkey", "60.650", "03.05", "X2", "Celluloid Dreams", "F", "USA, Japan", "700.000", "03.08", "Ventana Sur", "Association fran\u00e7aise du Festival International du Film", "F", "Argentina", "250.000", "03.10", "DOMLA", "Planeta Med", "ES", "Chile, Uruguay", "55.000", "TOTAL", "1.065.650", "List of selected project Lot 4 - Screening", "N\u00b0", "Acronyme", "Coordinator", "Partners in third countries", "Allocated Community Support", "04.01", "Europa Cinemas International", "Europa Cinemas", "F", "382 EUR cinemas + 183 third country cinemas", "900.000", "TOTAL", "900.000", "Cinemas from third countries covered by Europa Cinemas International", "Country", "Number of cinemas", "Number of screens", "India", "8", "36", "Malaysia", "8", "82", "Singapore", "14", "114", "Japan", "15", "49", "South Korea", "15", "83", "Mexico", "19", "53", "Costa Rica", "1", "2", "Argentina", "22", "42", "Brazil", "28", "90", "Chile", "2", "3", "Colombia", "19", "37", "Ecuador", "2", "4", "Peru", "1", "1", "Venezuela", "10", "15", "Palestinian Territories", "1", "2", "Algeria", "1", "1", "Egypt", "3", "27", "Israel", "3", "11", "Lebanon", "5", "23", "Morocco", "3", "4", "Syria", "1", "4", "Tunisia", "2", "3", "Total", "183", "686", "List of selected projects Lot 5 - Audiences", "N\u00b0", "Acronyme", "Coordinator", "Partners in third countries", "Allocated Community Support", "05.01", "OK", "Asociatia Pentru Promovarea Filmului Romanesc", "RO", "Bosnia, Turkey", "140.000", "05.05", "CinELmotion", "EAVI", "B", "Argentina, Uruguay", "128.116", "TOTAL", "268.116"]}
{"url": "https://ec.europa.eu/commission/presscorner/detail/mt/CES_09_26", "title": "Il-premju tal-KESE g\u0127as-so\u010bjet\u00e0 \u010bivili: tinfeta\u0127 is-sej\u0127a\r\ng\u0127an-nominazzjonijiet", "category": "press_eu", "subcategory": "POLICY_AREA", "date": "Tue, 03 Mar 2009 23:00:00 GMT", "text": ["CES/09/26", "L-4 ta' Marzu 2009", "Il-premju tal-KESE g\u0127as-so\u010bjet\u00e0 \u010bivili: tinfeta\u0127 is-sej\u0127a g\u0127an-nominazzjonijiet", "Il-Kumitat Ekonomiku u So\u010bjali Ewropew ser ikun qed jag\u0127ti l-premju tieg\u0127u g\u0127as-so\u010bjet\u00e0 \u010bivili organizzata g\u0127at-tielet darba.", "L-g\u0127an tal-premju huwa li jippremja u j\u0127e\u0121\u0121e\u0121 kisbiet jew inizjattivi konkreti li jag\u0127tu kontribut sinifikanti g\u0127all-promozzjoni tal-identit\u00e0 u l-integrazzjoni Ewropea.", "Il-kisbiet u l-inizjattivi g\u0127andhom ikunu kreattivi u innovattivi u jkollhom impatt po\u017cittiv dejjiemi fuq il-mod ta' kif il-pubbliku j\u0127ares lejn l-Ewropa u l-pro\u010bess ta' integrazzjoni.", "Permezz ta' dan il-premju, il-KESE jixtieq ji\u0121bed attenzjoni g\u0127al kemm huwa importanti l-kontribut li jistg\u0127u jag\u0127tu l-organizzazzjonijiet tas-so\u010bjet\u00e0 \u010bivili g\u0127all-\u0127olqien ta' identit\u00e0 u \u010bittadinanza Ewropea li ji\u0121bru fihom il-valuri komuni tal-integrazzjoni Ewropea.", "Il-premju ta' EUR 20 000 huwa miftu\u0127 g\u0127all-organizzazzjonijiet tas-so\u010bjet\u00e0 \u010bivili tal-Unjoni Ewropea.", "G\u0127al aktar informazzjoni dwar il-premju, inklu\u017c dettalji dwar l-applikazzjoni u l-pro\u010beduri ta' selezzjoni, \u017cur is-sit", "http://eesc.europa.eu/sco/prize_civ_soc/info_en.asp (bl-Ingli\u017c)", "http://eesc.europa.eu/sco/prize_civ_soc/info_fr.asp (bil-Fran\u010bi\u017c)", "In-nominazzjonijiet g\u0127andhom jintbag\u0127tu mhux aktar tard mill-15 ta' Mejju 2009.", "G\u0127al aktar dettalji jekk jog\u0127\u0121bok ikkuntattja lil", "Patrick F\u00e8ve (Tel.: +32 2 546 96 16, posta elettronika: Patrick.Feve@eesc.europa.eu ) jew", "Sophie Cavallin (Tel.: +32 2 546 83 25, posta elettronika: Sophie.Cavallin@eesc.europa.eu )", "G\u0127al aktar dettalji, jekk jog\u0127\u0121bok ikkuntattja lil:", "Christian Weger mill-Uffi\u010b\u010bju tal-Istampa tal-KESE", "99 rue Belliard, B-1040 Brussell", "Tel.: +32 2 546 9396/9586; Mobile: +32 475 75 32 02", "Posta elettronika: press@eesc.europa.eu", "Sit tal-internet: http://www.eesc.europa.eu", "Stqarrijiet g\u0127all-Istampa:", "http://www.eesc.europa.eu/activities/press/cp/index_en.asp (bl-Ingli\u017c)", "http://www.eesc.europa.eu/activities/press/cp/index_fr.asp (bil-Fran\u010bi\u017c)", "Il-Kumitat Ekonomiku u So\u010bjali Ewropew jirrappre\u017centa d-diversi gruppi ekonomi\u010bi u so\u010bjali tas-so\u010bjet\u00e0 \u010bivili organizzata.", "Huwa korp konsultattiv istituzzjonali mwaqqaf mit-Trattat ta' Ruma tal-1957.", "Ir-rwol konsultattiv tieg\u0127u jippermetti lill-membri tieg\u0127u, u g\u0127alhekk lill-organizzazzjonijiet li jirrappre\u017centaw, li jipparte\u010bipaw fil-pro\u010bess ta' te\u0127id ta' de\u010bi\u017cjonijiet tal-Komunit\u00e0.", "Il-Kumitat g\u0127andu 344 membru, li jin\u0127atru mill-Kunsill tal-Ministri."]}
{"url": "https://ec.europa.eu/commission/presscorner/detail/mt/IP_09_348", "title": "Ippubblikat ir-Rapport \u0120enerali dwar\nl-attivit\u00e0 tal-Unjoni Ewropea fl-2008", "category": "press_eu", "subcategory": "POLICY_AREA", "date": "Tue, 03 Mar 2009 23:00:00 GMT", "text": ["IP/09/348", "Brussell, il-4 ta' Marzu 2009", "Fl-okka\u017cjoni tal-pubblikazzjon tar-Rapport \u0120enerali 2008, il-President Barroso rrimarka \"li wara \u0127amsin sena ta' \u0127ajja, l-istituzzjonijiet Ewropej taw prova tal-\u0127ila tag\u0127hom li jirrea\u0121ixxu bil-\u0127effa quddiem l-isfidi dinjija u xhieda ta' dan kienet l-2008.", "Filwaqt li din is-sena qed tfakkar l-g\u0127axar snin tag\u0127ha, l-Unjoni Ekonomika u Monetarja wkoll tat xhieda tal-protezzjoni li jfisser l-euro fil-konfront ta' kri\u017ci finanzjarja ta' livell dinji\".", "Ir-Rapport \u0120enerali jkopri l-\u0127idmiet tal-istituzzjonijiet u l-organi kollha tal-Unjoni u g\u0127andu l-g\u0127an li joffri stampa globali tal-fatti notevoli, u x-xejriet ewlenin li kkaratterizzaw il-\u0127ajja tal-UE fl-2008.", "Is-sena 2008 kienet sena mimlija sfidi importanti, li g\u0127alihom l-Istati Membri u l-istituzzjonijiet kellhom reazzjonijiet komuni.", "L-Unjoni Ewropea \u0127adet ir-rwol ta' tmexxija biex titnieda riforma reali u s\u0127i\u0127a tas-sistema finanzjarja internazzjonali.", "Sabiex jittaffa l-impatt tal-kri\u017ci finanzjarja fuq l-ekonomiji tal-Ewropa \u0121ew adottati mi\u017curi ur\u0121enti biex ji\u0121u kkoordinati r-reazzjonijiet Ewropej g\u0127al din il-kri\u017ci globali.", "Il-pjan Ewropew g\u0127all-irkupru ekonomiku, li jipprevedi mi\u017curi fuq perjodu ta' \u017cmien qasir li jistimulaw id-domanda, g\u0127andu l-g\u0127an biex b'dan il-mod i\u0127ares l-impjiegi u biex jg\u0127in \u0127alli ter\u0121a tkun tista' tinkiseb il-fidu\u010bja.", "Barra minn dan jipprevedi mi\u017curi immirati u temporanji g\u0127al irkupru ba\u0121itarju ta' EUR 200 biljun, ji\u0121ifieri 1.5% tal-prodott gross domestiku (PGD) tal-Unjoni.", "L-Istituzzjonijiet, barra min dan, impenjaw ru\u0127hom bis-s\u0127i\u0127 fl-2008 dwar il-kwistjoni l-o\u0127ra l-kbira tas-sena: it-tfassil ta' politika Ewropea tal-ener\u0121ija li tkun tie\u0127u f'kunsiderazzjoni t-tibdil fil-klima.", "Filfatt, waqt il-Kunsill Ewropew ta' Di\u010bembru ntla\u0127aq qbil dwar il-pakkett ambizzju\u017c ta' mi\u017curi dwar l-ener\u0121ija u l-klima, bil-\u0127sieb li l-Unjoni ting\u0127ata l-mezzi biex tnaqqas b'mill-anqas 20 fil-mija l-emissjonijiet tal-gass bl-effett tas-serra, u biex minn issa sal-2020 is-sehem tal-ener\u0121ija li ti\u0121\u0121edded fil-konsum kollu tal-ener\u0121ija jitla' g\u0127al 20 fil-mija.", "\u017bvilupp ie\u0127or importanti fl-2008 kien it-tmexxija tal-pro\u010bess ta' ratifika tat-Trattat ta' Li\u017cbona.", "Fl-uniku Stat li rrikorra g\u0127ar-referendum, l-Irlanda, kien hemm vot negattiv ta' 53.4% fit-12 ta' \u0120unju.", "Minkejja dan, instabet soluzzjoni: l-Unjoni se tikkjarifika permezz ta' dikjarazzjonijiet jorbtu legalment l-aspetti fit-Trattat li minnhom jori\u0121inaw il-preokkupazzjonijiet li dehru fl-Irlanda, fejn se jsir referendum ie\u0127or matul l-2009 u qabel it-tmiem tal-Kummissjoni attwali.", "Il-politika barranija kellha post importanti fix-xena Ewropea fl-2008, mill-pro\u0121ett ta' Unjoni g\u0127all-Mediterran, sas-s\u0127ubija Orjentali mal-pajji\u017ci tal-Ewropea tal-Lvant u l-i\u017cvilupp ta' \"siner\u0121ija tal-Ba\u0127ar l-Iswed\".", "Barra minn dan, ir-ri\u017coluzzjoni tal-konflitt miftu\u0127 li \u0127akem lill-\u0120eor\u0121ja u l-problema tas-sigurt\u00e0 tal-provvista tal-ener\u0121ija saru prijoritajiet g\u0127all-Unjoni.", "B'tul ta' madwar 250 pa\u0121na, id-dettalji tar-Rapport dwar l-oqsma ta' attivit\u00e0 huma elaborati skont l-erba' g\u0127anijiet strate\u0121i\u010bi ddefiniti mill-Kummissjoni fil-bidu tal-mandat tag\u0127ha: il-prosperit\u00e0, is-solidarjet\u00e0, is-sigurt\u00e0 u r-rwol tal-Unjoni b\u0127ala msie\u0127ba dinjija.", "Tliet kapitli o\u0127ra huma, barra minn dan, iddedikati rispettivament g\u0127all-\u0127ajja tal-istituzzjonijiet u tal-korpi, g\u0127all-ba\u0121it u g\u0127all-attivitajiet finanzjarji kif ukoll g\u0127all-qafas politiku u ekonomiku \u0121enerali tal-attivitajiet komunitarji.", "Dan tal-a\u0127\u0127ar jenfasizza, fost affarijiet o\u0127ra, il-progress li sar fl-2008 f'oqsma, daqstant ie\u0127or fundamentali, li huma l-\u0127idma g\u0127al regolamentazzjoni a\u0127jar u t-tnaqqis tal-ispejje\u017c amministrattivi kbar fuq l-impri\u017ci.", "Ir-Rapport \u0120enerali, ippubblikat fit-22 lingwa uffi\u010bjai tal-Unjoni, huwa a\u010b\u010bessibbli fuq l-internet permezz tas-server Europa: http://europa.eu/generalreport/fr/welcome.htm.", "Dalwaqt g\u0127andu jkun disponibbli fid-diversi uffi\u010b\u010bji tal-bejg\u0127 tal-pubblikazzjonijiet tal-Unjoni Ewropea."]}
{"url": "https://ec.europa.eu/commission/presscorner/detail/mt/EPSO_09_1", "title": "Metodi modernizzati tal-g\u0127a\u017cla\ntal-persunal tal-UE iweg\u0127du servizz u trasparenza imtejba\ng\u0127all-kandidati", "category": "press_eu", "subcategory": "POLICY_AREA", "date": "Tue, 03 Mar 2009 23:00:00 GMT", "text": ["EPSO/09/1", "Brussell, 4 ta' Marzu 2009", "Hemm rikonoxximent li qed jikber fost l-Istituzzjonijiet tal-UE ta' titjib rapidu fil-prestazzjoni, sensibilit\u00e0 u trasparenza li qed ikunu miksuba b\u0127alissa mill-Uffi\u010b\u010bju Ewropew g\u0127all-G\u0127a\u017cla tal-Persunal (EPSO).", "Billi kkonvin\u010ba il-partijiet interessati, l-isforzi tal-EPSO fix-xhur li \u0121ejjin jitfg\u0127u l-attenzjoni fuq it-titjib progressiv tas-servizz li joffri lill-kandidati u fuq il-kummer\u010bjalizzazzjoni u r-riklamar tal-kompetizzjonijiet g\u0127all-gruppi mmirati spe\u010bifi\u010bi sabiex ikun \u017cgurat li bi\u017c\u017cejjed kandidati tal-profil mixtieq japplikaw verament.", "Attwalment hemm nuqqas kbir ta' kandidati lingwisti li qeg\u0127din japplikaw g\u0127al xog\u0127ol b\u0127ala interpreti ta' konferenzi u tradutturi u ta' applikanti kkwalifikati kif xieraq f'oqsma iktar \u0121enerali, fejn l-g\u0127arfien ta\u010b-\u010bittadini dwar l-opportunitajiet tal-karrieri Ewropej hu inqas.", "Billi \u010b\u010belebraw it-tnedija tal-lum, numru ta' Istituzzjonijiet tal-UE taw l-apprezzament tag\u0127hom tal-i\u017cviluppi:", "Siim Kallas, il-Vi\u010bi-President tal-Kummissjoni Ewropea qal: \"Din it-tnedija hu l-ewwel pass prattiku fil-programm ambizzju\u017c tal-EPSO g\u0127all-immodernizzar u s-simplifikar tal-metodi tal-g\u0127a\u017cla tieg\u0127u, u ji\u017cgura li a\u0127na g\u0127andna provvista lesta tal-a\u0127jar nies biex ji\u0121u ja\u0127dmu mag\u0127na\".", "John Speed, il-President tal-Bord ta' \u0120estjoni tal-EPSO u l-a\u0121ent Segretarju \u0120enerali tal-Qorti Ewropea tal-Awdituri qal: \"L-EPSO \u0127a l-isfida biex jimmodernizza l-pro\u010beduri tal-g\u0127a\u017cla g\u0127all-Istituzzjonijiet tal-UE u hu verament ta' inkora\u0121\u0121iment li naraw il-velo\u010bit\u00e0 li biha l-pjanijiet tag\u0127na qed jag\u0127tu r-ri\u017cultati\".", "Harald R\u00f8mer, is-Segretarju \u0120enerali tal-Parlament Ewropew qal: Ming\u0127ajr l-EPSO a\u0127na ma stajniex naffa\u010bjaw b'mod effi\u010bjenti l-isfida tat-tkabbir fil-qasam tar-rekluta\u0121\u0121.", "Jien nilqa' bil-kbir il-pjanijiet ta' modernizzar tieg\u0127u u t-t\u0127affif tal-pro\u010bess ta' rekluta\u0121\u0121 sabiex jintla\u0127qu l-\u0127ti\u0121ijiet tal-\u0121ejjieni, filwaqt li tkun ikkunsidrata d-diversit\u00e0 tal-Istituzzjonijiet.\"", "Roger Grass, ir-Re\u0121istratur tal-Qorti tal-\u0120ustizzja u l-President pre\u010bedenti tal-Bord ta' \u0120estjoni tal-EPSO qal: Matul l-a\u0127\u0127ar snin ta' e\u017cistenza tieg\u0127u, l-EPSO kien jaf jimmobilizza r-ri\u017corsi kollha tieg\u0127u bil-\u0127sieb li jorganizza b'su\u010b\u010bess, g\u0127all-benefi\u010b\u010bju tal-istituzzjonijiet komunitarji kollha, il-\u0127afna kompetizzjonijiet \u0121enerali me\u0127tie\u0121a l-iktar g\u0127all-okka\u017cjoni tat-tkabbir tal-Unjoni Ewropea involuti fl-2004 u l-2007 ; Billi din il-missjoni \u0121iet miksuba, a\u0127na nistg\u0127u nifir\u0127u bil-programm ta' azzjoni stabbilit mill-EPSO li illum jista' j\u0121ib l-isforzi tieg\u0127u lejn iktar effi\u010bjenza, reattivit\u00e0, trasparenza u ftu\u0127.\"", "Martin Westlake, is-Segretarju-\u0120enerali tal-Kumitat Ekonomiku u So\u010bjali Ewropew qal: \"A\u0127na rridu nkunu kapa\u010bi nattiraw l-a\u0127jar nies g\u0127all-a\u0127jar xog\u0127lijiet, kemm f'\u0121ie\u0127 l-Unjoni Ewropea u l-istituzzjonijiet tag\u0127ha i\u017cda wkoll f'\u0121ie\u0127 il-kandidati li qed jing\u0127aqdu mag\u0127na.", "L-immodernizzar tal-mod kif l-Istituzzjonijiet tal-UE jag\u0127\u017clu l-persunal hu pass importanti lejn id-direzzjoni tajba.", "David Bearfield, id-Direttur tal-EPSO qal: A\u0127na rridu nippromwovu b'mod attiv l-g\u0127arfien tal-opportunitajiet diversi ta' karriera li a\u0127na qed noffru, sabiex nattiraw l-a\u0127jar u l-iktar nies intelli\u0121enti sabiex ji\u0121u ja\u0127dmu mal-UE\".", "Sfond", "Fit-18 ta' Lulju 2008, l-EPSO \u0127abbar programm ta' \u017cvilupp (IP EPSO/08/01) g\u0127all-immodernizzar tal-appro\u010b\u010b tieg\u0127u g\u0127all-g\u0127a\u017cla tal-kandidati.", "Strate\u0121ija biex tattira kandidati tajbin mill-Ewropa kollha tikkumplimenta dan il-programm.", "Mill-2010, il-kandidati ser ikun ittestjati fuq il-ba\u017ci ta' kompetenza pjuttost milli fuq l-g\u0127arfien.", "I\u017c-\u017cmien li g\u0127adda mill-ewwel applikazzjoni tal-kandidat sa meta jibda x-xog\u0127ol tieg\u0127u ser jonqos minn 15-il xahar illum, g\u0127al bejn 5 u 9 xhur biss.", "Dan ser jinkiseb billi jkunu organizzati kompetizzjonijiet f'\u010bikli annwali, mill-2010.", "L-ewwel passi vi\u017cibbli u konkreti lejn l-implimentazzjoni ta' dan il-programm ta' \u017cvilupp kienu koordinati g\u0127all-pubblikazzjoni simultanja illum.", "It-titjib ri\u010benti fil-pro\u010bedura u t-trasparenza amministrattiva miksub mill-EPSO kien ukoll innutat mill-Ombudsman Ewropew.", "F'ittra r\u010bevuta mis-Sur Nikiforos Diamandouros f'Di\u010bembru li g\u0127adda, l-EPSO kien ikkwotat b\u0127ala wie\u0127ed mill-\"ka\u017cijiet e\u017cemplari li juri kif twe\u0121iba kostruttiva g\u0127all-kritiki u l-osservazzjonijiet tal-Ombudsman tista' tg\u0127in g\u0127all-promozzjoni ta' kultura ta' servizz, u b'hekk isservi \u010b-\u010bittadini tal-Ewropea a\u0127jar u tirba\u0127 il-fidu\u010bja tag\u0127hom.\"", "G\u0127al aktar tag\u0127rif:", "Sinjura Agne Martikoniene +32-2 296 01 99", "Sur.", "Nick Heenan +32-2 296 34 53", "www.eu-careers.eu"]}
{"url": "https://ec.europa.eu/commission/presscorner/detail/mt/IP_09_351", "title": "Il-Kummissjoni tappella lill-mexxeja tal-UE\nbiex i\u017commu l-g\u0127aqda kontra l-kri\u017ci, jimxu bil-\u0127effa\nfir-riforma tas-suq finanzjarju u juru sens ta' tmexxija globali fil-G20", "category": "press_eu", "subcategory": "POLICY_AREA", "date": "Tue, 03 Mar 2009 23:00:00 GMT", "text": ["IP/09/351", "Brussell, l-4 ta' Marzu 2009", "Il-President tal-Kummissjoni Jos\u00e9 Manuel Barroso qal: \u201cIl-Kunsill Ewropew tar-Rebbieg\u0127a g\u0127andu jibg\u0127at sinjal qawwi li\u010b-\u010bittadini, lin-negozji u lid-dinja.", "Iva, hemm triq kif no\u0127or\u0121u minn din il-kri\u017ci.", "Iva, l-Ewropa g\u0127andha l-g\u0127aqda, il-fidu\u010bja u d-determinazzjoni li tirba\u0127 din il-battalja.", "G\u0127andna nimplimentaw bil-qawwa l-pjan maqbul ta' rkupru b'mod ikkoordinat.", "G\u0127andna nag\u0127mlu u\u017cu s\u0127i\u0127 mis-suq uniku.", "Illum qed nitolbu lill-mexxeja tal-UE biex jaqblu fuq pjan komprensiv ta' azzjoni.", "Biex jag\u0127mlu dak kollu possibbli biex jipprote\u0121u li\u010b-\u010bittadini tag\u0127na mill-qg\u0127ad.", "Biex inaddfu s-swieq finanzjarji fuq il-ba\u017ci tar-rapport ta' de Larosi\u00e8re.", "U jwittu t-triq g\u0127all-Ewropa biex tmexxi bl-e\u017cempju u bil-perswa\u017cjoni hekk kif nersqu vi\u010bin is-summit tal-G20 f'Londra.", "Is-sistema bankarja", "Il-komunikazzjoni tal-Kummissjoni tibda b'\u0127arsa \u0121enerali tal-mi\u017curi li ttie\u0127du mill-\u0126arifa tal-2008 li pprevenew li tikkolassa l-industrija bankarja Ewropea u b'hekk ippreveniet fallimenti u telf ta' impjiegi bla g\u0127add.", "Hija t\u0127e\u0121\u0121e\u0121 lill-Istati Membri biex jie\u0127du azzjoni bil-\u0127effa biex ire\u0121\u0121g\u0127u lura l-fidu\u010bja u jaraw li jer\u0121a' jibda s-self mill-banek, b'mod partikolari permezz tal-implimentazzjoni tal-gwida li l-Kummissjoni \u0127ar\u0121et fil-25 ta' Frar dwar it-tne\u0127\u0127ija tal-assi ddeprezzati mill-karti tal-bilan\u010b tal-banek", "Ir-Regolamentazzjoni finanzjarja u s-supervi\u017cjoni", "Il-Kummissjoni tappo\u0121\u0121ja - u tappella lill-mexxeja tal-UE biex jappo\u0121\u0121jaw - il-prin\u010bipji ewlenin stipulati mill-Grupp ta' de Larosi\u00e8re.", "Il-Kummissjoni tappella g\u0127al sistema ta' supervi\u017cjoni li tikkombina sorveljanza \u0127afna aktar f'sa\u0127\u0127itha fil-livell tal-UE ma\u017c-\u017camma ta' rwol \u010bar g\u0127as-supervi\u017curi nazzjonali.", "Hija tappo\u0121\u0121ja l-proposta tal-Grupp biex jitwaqqaf korp li jag\u0127ti twissija bikrija ta\u0127t l-awspi\u010bi tal-B\u010aE biex jidentifika u jittratta riskji ba\u017ci\u010bi.", "Il-Kummissjoni tappo\u0121\u0121ja r-rakkomandazzjoni tal-Grupp g\u0127al sett \u010bentrali ta' standards regolatorji madwar l-UE kollha.", "F'April il-Kummissjoni se tippre\u017centa inizjattivi li qeg\u0127din jit\u0127ejjew di\u0121\u00e0 dwar il-fondi spekulattivi (hedge funds), l-ekwit\u00e0 privata u l-istrutturi ta' remunerazzjoni.", "Wara valutazzjoni tal-impatt, il-Kummissjoni se tippre\u017centa skeda dettaljata ta' mi\u017curi ulterjuri bba\u017cati fuq ir-rapport ta' de Larosi\u00e8re lill-Kunsill Ewropew.", "Se tressaq proposti fil-\u0126arifa dwar qafas supervi\u017corju \u0121did u dwar kwistjonijiet li jinkludu: riskju g\u0127all-likwidit\u00e0 u lieva finanzjarja (leverage) e\u010b\u010bessiva; it-tis\u0127i\u0127 ulterjuri tal-protezzjoni ta' min jiddepo\u017cita u ta' dawk li g\u0127andhom polza tal-assikurazzjoni; u sanzjonijiet effettivi kontra g\u0127emejjel \u0127\u017ciena.", "L-ekonomija reali", "Il-komunikazzjoni tipponta lejn l-ewwel ri\u017cultati tajbin tal-Pjan Ewropew ta' Rkupru Ekonomiku.", "L-appo\u0121\u0121 fiskali \u0121enerali lill-ekonomija permezz ta' mi\u017curi Ewropej u nazzjonali u tal-istabbilizzaturi awtomati\u010bi jammontaw g\u0127al mill-anqas 3% tal-PGD matul il-perjodu 2009-2010.", "F'Anness hemm \u0121abra fil-qosor ta' 500 mi\u017cura nazzjonali u jikkonkludi li dawn huma bejn wie\u0127ed u ie\u0127or konformi mal-prin\u010bipji li l-azzjoni ta' rkupru g\u0127andha tkun fil-\u0127in, immirata sew u temporanja.", "Il-Kummissjoni tappella lill-mexxeja tal-UE biex jappo\u0121\u0121jaw prin\u010bipji \u010bari g\u0127al azzjoni ulterjuri, b'konformit\u00e0 mas-suq uniku, b'kummer\u010b miftu\u0127 madwar id-dinja, bil-bini ta' ekonomija b'u\u017cu baxx tal-karbonju u li ner\u0121g\u0127u lura lejn finanzi pubbli\u010bi sostenibbli mill-aktar fis possibbli.", "Il-Kummissjoni ttenni s-sej\u0127a tag\u0127ha lill-Istati Membri biex jaqblu fuq l-investiment immirat ta' EUR 5 biljun euros f'interkonnessjonijiet tal-ener\u0121ija u broadband.", "L-impjiegi", "Il-kontribuzzjoni tal-Kummissjoni ssejja\u0127 lill-Istati Membri biex isa\u0127\u0127u l-isforzi biex jittrattaw il-qg\u0127ad - li jista' jqarreb l-10% fl-2010 g\u0127all-ewwel darba mid-disg\u0127inijiet - u l-esklu\u017cjoni so\u010bjali.", "Dawn l-isforzi jistg\u0127u wkoll i\u017commu d-domanda u jipprevjenu aktar telf ta' impjiegi.", "G\u0127andhom ikunu l-\u0121ebla tax-xewka tal-pjanijiet nazzjonali ta' stimolu.", "Il-Kummissjoni tistieden lill-Istati Membri biex ju\u017caw mi\u017curi b\u0127al appo\u0121\u0121 finanzjarju g\u0127al arran\u0121amenti temporanji ta' \u0127inijiet tax-xog\u0127ol, jag\u0127tu palata lill-appo\u0121\u0121 g\u0127ad-d\u0127ul ta' dawk bla xog\u0127ol, li jbaxxu l-ispejje\u017c li ma jinkludux is-salarji g\u0127al min i\u0127addem u jag\u0127tu spinta lill-investiment fil-\u0127iliet u t-ta\u0127ri\u0121 mill-\u0121did.", "Fil-livell Ewropew il-Kummissjoni tappella g\u0127al approvazzjoni bil-\u0127effa tal-proposta tag\u0127ha li tippermetti \u017cieda immedjata ta' EUR 1.8 biljun f'pagamenti minn qabel ta\u0127t il-Fond So\u010bjali Ewropew.", "Il-Kummissjoni tfassal ukoll pjan dettaljat li jwassal g\u0127as-Summit Ewropew dwar l-Impjiegi li se jsir fi Praga f'Mejju, li g\u0127andu jaqbel dwar mi\u017curi konkreti ulterjuri biex ji\u0121u salvati l-impjiegi u jin\u0127olqu o\u0127rajn \u0121odda fis-setturi tal-\u0121ejjieni.", "Il-Kummissjoni se torganizza serje ta' workshops bis-sehem tal-imsie\u0127ba intteressati ewlenin fl-Istati Membri differenti hekk kif is-summit riesaq fil-qrib.", "Il-promozzjoni ta' rkupru globali - kif l-UE g\u0127andha tmexxi", "Il-Kummissjoni titlob lill-mexxeja tal-UE biex jaqblu fuq numru ta' oqsma li fihom l-Ewropa tista' u g\u0127andha toffri tmexxija soda fit-2 ta' April fis-summit tal-G20 f'Londra, billi tibni fuq is-su\u010b\u010bess li kisbet billi titkellem b'vu\u010bi wa\u0127da fis-summit ta' Washington f'Novembru tal-2008.", "L-UE g\u0127andha g\u0127andha tag\u0127ti spinta unita biex ittejjeb is-sistema finanzjarja u regolatorja globali, billi tiffoka fuq: aktar trasparenza u kontabbilt\u00e0; regolamentazzjoni xierqa tal-atturi finanzjarji kollha; tittratta d-diffikultajiet ikkaw\u017cati minn \u0121urisdizzjonijiet li ma jikooperawx; issa\u0127\u0127a\u0127 il-kooperazzjoni supervi\u017corja internazzjonali; u r-riforma tal-FMI, il-Forum tal-Istabbilt\u00e0 Finanzjarja u l-Bank Dinji.", "L-Ewropa g\u0127andha tippromwovi wkoll l-irkupru globali billi ssejja\u0127 g\u0127al revi\u017cjoni tal-impatt globali tal-mi\u017curi fiskali li ttie\u0127du s'issa, billi tippromwovi l-kummer\u010b miftu\u0127 u billi tistieden is-Summit ta' Londra biex iniedi inizjattiva multilaterali fuq il-finanzi tal-kummer\u010b u biex jirriafferma l-impenn ta' Washington lejn l-G\u0127anijiet tal-Millenju g\u0127all-I\u017cvilupp.", "It-test s\u0127i\u0127 tal-Konunikazzjoni tal-Kummissjoni lill-Kunsill Ewroppea se jkun disponibbli f'dan l-indirizz:", "http://ec.europa.eu/commission_barroso/president/index_en.htm"]}
{"url": "https://ec.europa.eu/commission/presscorner/detail/mt/IP_09_31", "title": "Regolamentazzjoni A\u0127jar \u2013 Storja\nta' su\u010b\u010bess Ewropej", "category": "press_eu", "subcategory": "POLICY_AREA", "date": "Fri, 09 Jan 2009 23:00:00 GMT", "text": ["IP/09131", "Brussell, it-28 ta' Jannar 2009", "\u201cIt-tnaqqis tal-pi\u017c amministrattiv li pproponiet il-Kummissjoni huwa parti ewlieni tal-inizjattiva g\u0127all-irpiljar tal-Ewropa,\u201d qal il-President tal-Kummissjoni Ewropea Jos\u00e9 Manuel Barroso.", "\"I\u017c-\u017cminijiet qeg\u0127din jinbidlu.", "Je\u0127tie\u0121 li r-regolamentazzjoni tkun dinamika u mhux statika.", "Trid taddatta ru\u0127ha g\u0127al \u010birkostanzi u \u0127ti\u0121ijiet \u0121odda.", "Bit-titjib fil-konsultazzjoni tal-partijiet interessati, bil-mezz ta' stimi tal-impatt a\u0127jar u bit-tnaqqis fil-pi\u017cijiet amministrattivi, nistg\u0127u ntejbu l-effettivit\u00e0 tar-regolamentazzjoni Ewropea u niffa\u010bilitaw l-u\u017cu tag\u0127ha.", "Il-Kummissjoni qieg\u0127da tirrendi.", "Nittama li fix-xhur li \u0121ejjin l-Istati Membri u l-Parlament Ewropew jibqg\u0127u mixjin bl-istess impetu tal-isforzi tag\u0127na, u jrendu huma wkoll.\"", "Il-Vi\u010bi President G\u00fcnter Verheugen \u017cied jg\u0127id: \u201cL-istrate\u0121ija lejn Regolamentazzjoni A\u0127jar sfat ta' su\u010b\u010bess erba' snin wara li nbdiet.", "Akkwistajna di\u0121\u00e0 ri\u017cultati impressjonanti u ninsabu \u0127erqana li nimxu i\u017cjed 'il quddiem sa l-a\u0127\u0127ar ta' din is-sena.", "Ir-Regolamentazzjoni A\u0127jar \u2013 fejn nirregolaw dak li hemm b\u017conn u fl-istess \u0127in innaqqsu kemm jista' jkun il-pi\u017cijiet tal-intrapri\u017ci u ta\u010b-\u010bittadini \u2013 trid tibqa' parti essenzjali tar-reazzjoni tag\u0127na g\u0127ad-diffikultajiet ekonomi\u010bi ta' dawn i\u017c-\u017cminijiet.\"", "Is-simplifikazzjoni radikali tal-li\u0121i tal-UE tkompliet fl-2008", "Billi ssimplifikat u kkodifikat il-le\u0121i\u017clazzjoni, din il-Kummissjoni \u0127adet il-passi li jwasslu biex, malli jsir qbil dwarhom kollha mal-Kunsill u mal-Parlament, l-acquis tal-le\u0121i\u017clazzjoni tal-UE se jkun imnaqqas bi kwa\u017ci 10 % - dan ifisser madwar 1 300 att legali u 7 800 pa\u0121na ta' Il-\u0120urnal Uffi\u010bjali mnaqqsa.", "Minkejja dan, g\u0127ad hemm lok g\u0127al simplifikazzjoni akbar, u l-Kummissjoni se tag\u0127ti r-ri\u017cultati ta' 33 inizjattiva \u0121dida fl-2009.", "Wara e\u017caminar tal-le\u0121i\u017clazzjoni tal-UE jistg\u0127u fil-futur ji\u017cdiedu 81 azzjoni fil-pjan ta' simplifikazzjoni.", "B\u0127ala ri\u017cultat ta' dan, il-Kummissjoni li tmiss g\u0127andha tkun tista' tkompli b'din l-attivit\u00e0 ta' simplifikazzjoni.", "G\u0127al aktar informazzjoni ara l-MEMO/09/31", "Jinqata' l-pi\u017c amministrattiv kemm jista' jkun malajr", "Wara li l-Kummissjoni g\u0127amlet il-proposta tag\u0127ha li tnaqqas il-pi\u017cijiet amministrattivi fuq l-intrapri\u017ci fi \u0127dan l-UE b'25 % fl-2012 u li t\u0127ajjar lill-Istati Membri jkomplu b'dan l-isforz, in-numru tal-Istati Membri li g\u0127amlu limiti nazzjonali simili fuq il-pi\u017c amministrattiv \u017cdiedu minn sebg\u0127a (fl-2006), g\u0127al 14 (2007) u g\u0127al 21 (fl-2008).", "Fl-2007 u fl-2008 il-Kummissjoni ppre\u017centat 21 azzjoni ppjanati li jitwettqu malajr (Fast Track Actions, jew FTA) li huwa stmat li se jkunu mezz ta' ffrankar ta' aktar minn EUR 2.3 biljun g\u0127all-intrapri\u017ci fi \u0127dan l-UE.", "U ma' dan intqieg\u0127du s-sisien g\u0127all-proposti tal-Kummissjoni li l-implimentazzjoni tag\u0127hom tipprometti li \u0121\u0121ib tnaqqis kbir fl-ispejje\u017c.", "Illum il-Kummissjoni adottat proposta g\u0127ar-revi\u017cjoni ambizzju\u017ca tad-Direttiva dwar il-VAT li twaqqa' l-ostakoli kollha kontra li l-fatturi jsiru elettronikament.", "Il-potenzjal g\u0127at-tnaqqis tal-ispejje\u017c jista' jitla' sa EUR 18-il biljun f'medda medja ta' \u017cmien.", "Fil-ka\u017c ta' li\u0121ijiet dwar l-intrapri\u017ci, il-Kummissjoni g\u0127andha pjan li tipproponi li l-Istati Membri jkunu jistg\u0127u jeskludu l-intrapri\u017ci \u017cg\u0127ar \u0127afna, jew mikro, mill-ambitu tad-direttivi tal-UE dwar il-kontabilit\u00e0, u dan jista' j\u0121ib mieg\u0127u l-iffrankar ta' \u20ac7 biljun i\u017cjed.", "Il-\"prin\u010bipju a\u0127seb fi\u017c-\u017cg\u0127ir l-ewwel\" qieg\u0127ed ji\u0121i applikat g\u0127al dawn id-direttivi fl-oqsma kollha biex is-sistema tkun addattata g\u0127all-\u0127ti\u0121ijiet tal-intrapri\u017ci \u017c-\u017cg\u0127ar.", "G\u0127al aktar informazzjoni ara l-MEMO/09/30", "Aktar informazzjoni (Segretarjat Generali)", "Aktar informazzjoni (DG Enterprise)", "G\u0127al aktar informazzjoni dwar il-fattura elettronika, ara IP/09/132"]}
{"url": "https://ec.europa.eu/commission/presscorner/detail/mt/PRES_12_3", "title": "Brussell, 13 ta' Jannar 2012\r\nRappre\u017centant Permanenti \u0120did tar-Renju Unit g\u0127all-Unjoni Ewropea", "category": "press_eu", "subcategory": "POLICY_AREA", "date": "Thu, 12 Jan 2012 23:00:00 GMT", "text": ["Dan is-sit ju\u017ca l-cookies biex joffrilek esperjenza a\u0127jar.", "Skopri aktar dwar, kif nu\u017caw il-cookies u kif tista' tibdel is-settings tieg\u0127ek.", "KUNSILL TAL-UNJONI EWROPEA", "MT", "Brussell, 13 ta' Jannar 2012", "(OR. en)", "5220/12", "PRESSE 3", "Rappre\u017centant Permanenti \u0120did tar-Renju Unit g\u0127all-Unjoni Ewropea", "Il-Kunsill tal-Unjoni Ewropea \u0121ie infurmat bil-\u0127atra mill-Gvern tar-Renju Unit tas-Sur Jon CUNLIFFE b\u0127ala Rappre\u017centant Permanenti tar-Renju Unit g\u0127all-Unjoni Ewropea.", "Is-Sur CUNLIFFE beda fil-kariga tieg\u0127u fid-9 ta' Jannar 2012.", "(Curriculum vitae mehmu\u017c).", "ANNESS", "Curriculum Vitae", "Sir Jon Cunliffe, UK Permanent Representative to the EU", "Currently UK Permanent Representative to the EU, effective from 9th January 2012.", "July 2007 \u2013 December 2011: Prime Minister's Advisor on Europe and Global Issues and the UK Sherpa for the G8 and G20.", "Cabinet Office Permanent Secretary responsible for EU coordination.", "2002 \u2013 2007: Second Permanent Secretary at HM Treasury, Managing Director of the Macroeconomic and International Finance Directorate.", "Responsible for UK macroeconomic policy, international and EU policy and financial services.", "UK representative on the EU Economic and Finance Committee, Chair of the EFC sub committee on the IMF (SCIMF), Chair of the Committee of IMF Deputies, and UK G7 and G20 Deputy.", "Government representative Bank of England Monetary Policy Committee.", "2000-2002: Managing Director for Financial Regulation, HM Treasury.", "1990 \u2013 2000: various HM Treasury posts on EU and international finance and leading the Treasury's work on operational independence of the Bank of England; European Monetary Union; and the international financial system.", "1980 \u2013 1990: Various posts in the British government department of Environment and Transport, including dealing with EU environment and transport policy issues."]}
{"url": "https://ec.europa.eu/commission/presscorner/detail/mt/PRES_12_2", "title": "Brussell, 13 ta' Jannar 2012\r\nRappre\u017centant Permanenti Spanjol \u0120did g\u0127all-Unjoni Ewropea", "category": "press_eu", "subcategory": "POLICY_AREA", "date": "Thu, 12 Jan 2012 23:00:00 GMT", "text": ["KUNSILL TAL-UNJONI EWROPEA", "MT", "Brussell, 13 ta' Jannar 2012", "(OR. en)", "5185/12", "PRESSE 2", "Rappre\u017centant Permanenti Spanjol \u0120did g\u0127all-Unjoni Ewropea", "Il-Kunsill tal-Unjoni Ewropea \u0121ie mg\u0127arraf bil-\u0127atra mill-Gvern Spanjol tas-Sur Alfonso DASTIS QUECEDO b\u0127ala Rappre\u017centant Permanenti ta' Spanja g\u0127all-Unjoni Ewropea.", "Is-Sur DASTIS QUECEDO beda fil-kariga tieg\u0127u fit-3 ta' Jannar 2012.", "(Curriculum vitae mehmu\u017c).", "ANNESS", "Curriculum Vitae", "ALFONSO M\u00aa DASTIS", "Born in Jerez de la Frontera (Spain) on October 5,1955.", "Married.", "Two children.", "Member of the Spanish Diplomatic Service since 1983.", "He has held the following positions:", "Legal Adviser, Foreign Affairs Ministry (1983-1985).", "Executive Adviser for Parliamentary Affairs of the Minister for Foreign Affairs (1985-86).", "Special Adviser for Legal and Institutional matters to the Secretary of State for European Communities (1986-87).", "Law Clerk of the Spanish Judge in the European Court of Justice (1987-89).", "Counsellor, Spanish Mission to the United Nations (1989-94).", "During that period, he was interalia vice-president of the Special Committee of the Charter of the UN, chairman of the working group of the Decade of the International Law and chairman of the working group on Indebtedness of Diplomatic Missions of the Host Country Committee.", "Alternate Representative of Spain in the Security Council (1993-94).", "Special Adviser for Legal and Institutional matters to the Secretary of State for European Communities (1994-96).", "European Adviser in the Prime Minister's Office (1996-2000).", "Undersecretary, responsible for the preparation, organization and coordination of the Spanish Presidency of the European Union (2000-02) Prime Minister's Office.", "Secretary General for European Affairs at the Spanish Foreign Affairs Ministry, from September 2002 to May 2004.", "Member of the European Convention and of its Praesidium as a Representative of the Spanish Government (2002-03).", "Ambassador of Spain to the Netherlands from July 2004 to October 2007.", "Permanent Representative of Spain to the Organization for the Prohibition of Chemical Weapons (OPCW) from July 2004 to November 2007.", "Chairman of the Executive Council of the OPCW from May 2005 to May 2006.", "Chairman of the XI Conference of States Parties to the OPCW (December 2006-November 2007).", "From November 2007 to December 2010, Deputy DG for European Union Institutional Affairs at the Secretariat of State for the European Union.", "Since January 2011, Counsellor at the Permanent Representation of Spain to the European Union.", "Has represented Spain in various meetings and conferences in the framework of the UN, the EU, the Council of Europe and OSCE.", "Has written extensively on questions of International Law and Relations and on European Union affairs."]}
{"url": "https://ec.europa.eu/commission/presscorner/detail/mt/IP_15_4965", "title": "Qag\u0127da tan-Natura : L-akbar valutazzjoni li qatt saret tippre\u017centa sitwazzjoni varjata dwar il-\u0127abitats u spe\u010bijiet fl-Ewropa", "category": "press_eu", "subcategory": "POLICY_AREA=ENVIRO", "date": "Tue, 19 May 2015 22:00:00 GMT", "text": ["Rapport \u0121did tal-Kummissjoni dwar il-qag\u0127da tan-natura fl-Ewropa juri li xi spe\u010bijiet u \u0127abitats sejrin a\u0127jar.", "Azzjonijiet ta\u2019 konservazzjoni mmirati kisbu su\u010b\u010bessi, i\u017cda je\u0127tie\u0121 isir sforz ikbar biex is-sitwazzjoni titjieb b\u2019mod sinifikant", "Il-Kummissjoni adottat rapport \u0121did li jipprovdi l-aktar stampa komprensiva sa issa dwar \"Il-Qag\u0127da tan-Natura fl-UE\".", "Ir-ri\u017cultati juru li l-ma\u0121\u0121oranza tal-g\u0127asafar g\u0127andhom status sikur, u xi spe\u010bijiet u \u0127abitats sejrin a\u0127jar.", "Azzjonijiet ta\u2019 konservazzjoni mmirati kisbu su\u010b\u010bessi, i\u017cda je\u0127tie\u0121 isir sforz ferm akbar biex is-sitwazzjoni titjieb b\u2019mod sinifikanti.", "Il-Kummissarju g\u0127all-Ambjent, l-Affarijiet Marittimi u s-Sajd, Karmenu Vella qal: \"Dan ir-rapport huwa sinifikanti u f'waqtu.", "Filwaqt li b'mod \u0121enerali jag\u0127ti stampa m\u0127allta, jixhed b\u2019mod \u010bar li l-isforzi biex jittejbu l-ekosistemi vulnerabbli jistg\u0127u jkunu effika\u010bi \u0127afna.", "Ir-rapport jissottolinja wkoll l-iskala tal-isfidi li g\u0127ad hemm.", "Irridu nilqg\u0127u g\u0127al dawk l-isfidi, peress li s-sa\u0127\u0127a tan-natura tag\u0127na hija marbuta mas-sa\u0127\u0127a tan-nies tal-Ewropa, u mal-ekonomija tag\u0127na.\u201d", "Ir-rapport huwa l-ewwel valutazzjoni li tkopri id-Direttivi dwar l-G\u0127asafar u l-\u0126abitats, u dan jirri\u017culta mill-akbar \u0121bir kollaborattiv ta\u2019 dejta u valutazzjoni tan-natura li qatt se\u0127\u0127ew fl-Istati Membri fil-perjodu 2007-2012.", "Meta wie\u0127ed i\u0127ares lejn l-g\u0127asafar, ir-rapport iqis li aktar minn nofs l-ispe\u010bi tal-g\u0127asafar selva\u0121\u0121i kollha vvalutati (52 %) g\u0127andhom status sikur.", "Madankollu, madwar 17 % tal-ispe\u010bi g\u0127adhom mhedda u 15 % o\u0127ra huma kwa\u017ci mhedda, imnaqqsa jew e\u017cawriti.", "Dan jinkludi spe\u010bijiet li dari kienu komuni fl-art agrikola b\u0127all-Alwetta, Alauda arvensis u l-Girwiel prim Limosa limosa.", "Meta wie\u0127ed jag\u0127ti \u0127arsa lejn spe\u010bijiet o\u0127ra protetti skont id-Direttiva tal-\u0126abitats, kwa\u017ci kwart (23 %) g\u0127andhom valutazzjoni favorevoli.", "Madankollu, aktar minn nofs (60 %) g\u0127ad g\u0127andhom status negattiv (b\u201942 % meqjusa sfavorevoli-inadegwati u 18 % sfavorevoli-\u0127\u017ciena).", "Il-merg\u0127at ta\u2019 art, l-artijiet mistag\u0127dra u l-\u0127abitats tad-duni huma ta\u2019 t\u0127assib partikolari.", "L-Istatus tal-\u0127abitats u l-ispe\u010bijiet tal-UE", "Status tal-Popolazzjoni", "(2008-2012)", "G\u0126ASAFAR", "L-Istatus ta' Konservazzjoni", "(2007-2012)", "SPE\u010aIJIET", "\u0126ABITATS", "Sigur", "52%", "Favorevoli", "23 %", "16 %", "Kwa\u017ci Mhedda, mnaqqsa jew e\u017cawriti", "15 %", "Sfavorevoli - inadegwati", "42 %", "47 %", "Mhedda;", "17 %", "Sfavorevoli - \u0127\u017ciena", "18 %", "30 %", "Mhux mag\u0127rufa jew mhux evalwati", "16 %", "Mhux mag\u0127rufa", "17 %", "7 %", "B'mod \u0121enerali, it-tipi ta' \u0127abitats juru qag\u0127da ta' konservazzjoni u xejra ag\u0127ar minn dik tal-ispe\u010bijiet, hekk kif 16 % biss tal-valutazzjonijiet tal-\u0127abitats kisbu valutazzjoni favorevoli.", "Il-ma\u0121\u0121oranza l-kbira ta\u2019 \u0127abitats g\u0127andhom status negattiv, b\u201947 % tal-valutazzjonijiet ikunu sfavorevoli-inadegwati u 30 % sfavorevoli-\u0127\u017ciena.", "It-theddid prin\u010bipali g\u0127all-\u0127abitats li \u0121ie identifikat jinkludi \u010berti prattiki agrikoli (inklu\u017ca l-modifika ta\u2019 prattiki ta\u2019 kultivazzjoni, ir-rag\u0127a \u017cejjed, l-abbandun ta\u2019 sistemi pastorali, il-fertilizzar u l-pesti\u010bidi), u \"modifiki tal-kundizzjonijiet naturali\" ikkaw\u017cati mill-bniedem (\u0127afna minnhom relatati ma\u2019 bidliet idrolo\u0121i\u010bi).", "Ir-rapport jippre\u017centa wkoll stejjer ta\u2019 su\u010b\u010bess ta\u2019 azzjoni ta' konservazzjoni mmirata mmexxija mill-UE.", "L-Avultun tal-\u0126rief, Gypaetus barbatus u l-Brajmla Rasha Bajda, Oxyura leucocephala it-tnejn g\u0127andhom Pjanijiet ta\u2019 Azzjoni tal-Ispe\u010bi tal-UE, u bbenefikaw mil-fond LIFE tal-UE, u n-numri tag\u0127hom raw titjib sostanzjali.", "In-netwerk ta\u2019 \u017coni protetti tal-UE, Natura 2000, li jkopri 18 % tat-territorju tal-UE u li huwa l-ikbar netwerk ta\u2019 \u017coni protetti fid-dinja, kellu wkoll influwenza importanti u po\u017cittiva fuq l-istatus ta\u2019 konservazzjoni tal-ispe\u010bijiet u t-tipi ta\u2019 \u0127abitats.", "Sfond", "Kull sitt snin, l-Istati Membri jirrapportaw dwar l-istatus ta\u2019 konservazzjoni tal-ispe\u010bijiet u tat-tipi ta\u2019 \u0127abitats protetti skont id-Direttivi tal-UE.", "Ir-rapport ikopri l-ispe\u010bijiet kollha ta\u2019 g\u0127asafar selva\u0121\u0121i (madwar 450), 231 tip ta\u2019 \u0127abitats u aktar minn 1200 spe\u010bi o\u0127ra ta\u2019 interess g\u0127all-UE.", "Ir-rapport il-\"Qag\u0127da tan-natura fl-UE\" huwa appo\u0121\u0121at minn rapport tekniku aktar dettaljat im\u0127ejji mill-A\u0121enzija Ewropea g\u0127all-Ambjent, li jinkludi wkoll dejta spe\u010bifika g\u0127al kull pajji\u017c.", "Ir-rapporti jservu b\u0127ala input g\u0127all-pre\u017centazzjoni ta\u2019 nofs it-term li jmiss tal-Istrate\u0121ija tal-UE g\u0127all-Bijodiversit\u00e0.", "Is-sejbiet ta' dan ir-rapport ser jikkontribwixxu wkoll g\u0127all-Kontroll tal-Idoneit\u00e0 li g\u0127addej b\u0127alissa tal-g\u0127asafar u l-\u0127abitats li jifforma parti minn e\u017cer\u010bizzju usa' ta' anali\u017ci tal-le\u0121islazzjonital-UE sabiex jizguraw li dan huwa adatt g\u0127all-iskop.", "G\u0127al iktar informazzjoni:", "Il-Qag\u0127da tan-Natura fl-UE - rapport tal-Kummissjoni:http://ec.europa.eu/environment/nature/index_en.htm", "Sit tal-internet tad-D\u0120 Ambjent: http://ec.europa.eu/environment/index_en.htm, http://ec.europa.eu/environment/nature/info/pubs/directives_en.htm", "Il-Qag\u0127da tan-Natura fl-UE - rapport tekniku tal-EEA:http://www.eea.europa.eu/publications/state-of-nature-in-the-eu/ , http://www.eea.europa.eu/highlights/state-of-nature-in-the", "G\u0127odda ta' tfittxija g\u0127all-istatus u x-xejriet ta\u2019 \u0127abitats u spe\u010bijiet (EEA):http://art17.eionet.europa.eu/article17/reports2012/ , http://bd.eionet.europa.eu/article12/"]}
{"url": "https://ec.europa.eu/commission/presscorner/detail/mt/STATEMENT_15_4992", "title": "L-e\u017citu tat-Ta\u0127ditiet Trilaterali dwar l-Implimentazzjoni tal-Ftehim ta\u2019 Asso\u010bjazzjoni bejn l-UE u l-Ukraina / \u017bona ta\u2019 Kummer\u010b \u0126ieles Approfondita u Komprensiva", "category": "press_eu", "subcategory": "POLICY_AREA=TRADEPOL", "date": "Sun, 17 May 2015 22:00:00 GMT", "text": ["L-e\u017citu tat-Ta\u0127ditiet Trilaterali dwar l-Implimentazzjoni tal-Ftehim ta\u2019 Asso\u010bjazzjoni bejn l-UE u l-Ukraina / \u017bona ta\u2019 Kummer\u010b \u0126ieles Approfondita u Komprensiva", "Konklu\u017cjonijiet Operattivi Kon\u0121unti mill-Kummissjoni Ewropea, il-Federazzjoni Russa kif ukoll l-Ukraina", "Fil-qafas tat-ta\u0127ditiet trilaterali u fuq il-ba\u017ci tad-dikjarazzjoni kon\u0121unta tag\u0127na tat-12 ta\u2019 Settembru 2014 u filwaqt li jqisu d-Dikjarazzjoni tat-12 ta\u2019 Frar 2015 li tappo\u0121\u0121a l-\u201cPakkett ta\u2019 Mi\u017curi g\u0127all-Implimentazzjoni tal-Ftehimiet ta\u2019 Minsk\u201d, il-Kummissarju tal-UE g\u0127all-Kummer\u010b Malmstr\u00f6m, il-Ministru tal-Affarijiet Barranin tal-Ukraina Klimkin u l-Ministru tal-I\u017cvilupp Ekonomiku tal-Federazzjoni Russa Ulyukayev \u2014 il-Partijiet \u2014 iltaqg\u0127u llum biex ikomplu t-ta\u0127didiet dwar l-implimentazzjoni tal-Ftehim ta\u2019 Asso\u010bjazzjoni bejn l-UE u l-Ukraina / \u017bona ta\u2019 Kummer\u010b \u0126ieles (Association Agreement/Deep and Comprehensive Free Trade Area, AA/DCFTA), li se ji\u0121i applikat b'mod provvi\u017corju mill-1 ta\u2019 Jannar 2016.", "Din kienet it-tielet laqg\u0127a f'livell ministerjali, wara \u017c-\u017cew\u0121 laqg\u0127at pre\u010bedenti li saru fil-11 ta\u2019 Lulju u t-12 ta\u2019 Settembru 2014.", "Il-partijiet tennew l-impenn tag\u0127hom lejn l-i\u017cvilupp tal-kummer\u010b fir-re\u0121jun b\u0127ala mezz biex jinkiseb tkabbir ekonomiku inklu\u017civ.", "Bil-\u0127sieb li jindirizzaw it-t\u0127assib imqajjem mir-Russja fir-rigward tad-DCFTA, il-Partijiet \u0127adu kont tal-\u0127idma intensa li saret fuq livell tekniku, inklu\u017c waqt il-laqg\u0127a tal-20 u l-21 ta\u2019 April 2015 li saret fi Brussell.", "Filwaqt li xi kwistjonijiet jistg\u0127u ji\u0121u indirizzati fil-kuntest ta\u2019 flessibbiltajiet e\u017cistenti li huma disponibbli fid-DCFTA, u o\u0127rajn fil-kuntest tal-oqfsa attwali ta' kooperazzjoni bilaterali jew trilaterali u plurilaterali, il-Partijiet qablu li jintensifikaw l-isforzi tag\u0127hom u jag\u0127tu l-kompitu lill-esperti tag\u0127hom biex jiksbu soluzzjonijiet pratti\u010bi g\u0127at-t\u0127assib muri mir-Russja, b\u2019mod partikolari fl-oqsma li \u0121ejjin:", "\u2014 I\u017c-\u017camma u t-titjib ulterjuri tal-iskambju ta\u2019 dejta doganali u l-verifika elettronika tal-ori\u0121ini permezz ta\u2019 kooperazzjoni doganali msa\u0127\u0127a u djalogu lejn il-konver\u0121enza ta\u2019 sistemi ta\u2019 informazzjoni doganali;", "\u2014 L-impenn sabiex ji\u0121u ttrattati kwistjonijiet addizzjonali (pere\u017c. il-\u0121lieda kontra l-frodi);", "\u2014 L-impenn mill-Ukraina u r-Russja biex jikkunsidraw il-bidu ta\u2019 revi\u017cjoni tar-regoli ta\u2019 ori\u0121ini tas-CIS FTA;", "\u2014 Ir-rieda min-na\u0127a tal-UE biex issa\u0127\u0127a\u0127 id-djalogu informali dwar il-kooperazzjoni doganali mar-Russja u, meta mitluba, tipprovdi pariri esperti tal-UE u appo\u0121\u0121 tekniku g\u0127all-Partijiet;", "\u2014 Il-\u0127olqien ta\u2019 grupp ta\u2019 \u0127idma ddedikat biex ji\u017cviluppa aktar il-pro\u010bess ta\u2019 armonizzazzjoni bil-g\u0127an li ji\u0121i minimizzat l-impatt tal-bidliet regolatorji, filwaqt li jirrikonoxxi l-importanza ta\u2019 konver\u0121enza ta\u2019 regolamenti u standards tekni\u010bi b\u0127ala g\u0127odda biex ji\u0121u ffa\u010bilitati l-flussi tal-kummer\u010b.", "L-ewwel laqg\u0127a tal-grupp ta\u2019 \u0127idma se ssir fi \u017cmien \u0121img\u0127atejn wara l-\u0127ru\u0121 ta\u2019 din id-dikjarazzjoni;", "\u2014 Il-konsiderazzjoni tal-estensjoni ta\u2019 perjodi ta\u2019 tran\u017cizzjoni g\u0127all-allinjament regolatorju meta u jekk ikun xieraq g\u0127al \u010berti setturi jew prodotti, billi jittie\u0127ed vanta\u0121\u0121 mill-flessibilitajiet minsu\u0121a fid-DCFTA;", "\u2014 Il-konsiderazzjoni tat-t\u0127ejjija ta\u2019 arran\u0121ament a\u0121\u0121ornat bejn l-Ukraina u r-Russja dwar l-a\u010b\u010bettazzjoni bilaterali ta\u2019 \u010bertifikati veterinarji;", "L-esperti ing\u0127ataw il-kompitu li jiltaqg\u0127u fuq il-ba\u017ci ta\u2019 dan ta\u2019 hawn fuq u li jirrappurtaw lill-Ministri mhux aktar tard minn Lulju."]}
{"url": "https://ec.europa.eu/commission/presscorner/detail/mt/IP_20_1975", "title": "L-a\u0127\u0127ar st\u0127arri\u0121 tal-Ewrobarometru (Lulju-Awwissu): Is-sitwazzjoni ekonomika hija t-t\u0127assib ewlieni ta\u010b-\u010bittadini tal-UE fid-dawl tal-pandemija tal-coronavirus", "category": "press_eu", "subcategory": "POLICY_AREA=COVID-19", "date": "Thu, 22 Oct 2020 22:00:00 GMT", "text": ["F'perjodu inkwetanti mmarkat mill-pandemija tal-coronavirus, il-fidu\u010bja fl-UE tibqa' stabbli u l-Ewropej jafdaw lill-UE biex tie\u0127u d-de\u010bi\u017cjonijiet it-tajba b'reazzjoni g\u0127all-pandemija fil-futur.", "Fl-ist\u0127arri\u0121 il-\u0121did tal-Ewrobarometru Standard li \u0127are\u0121 illum, i\u010b-\u010bittadini Ewropej jidentifikaw is-sitwazzjoni ekonomika, l-istat tal-finanzi pubbli\u010bi tal-Istati Membri u l-immigrazzjoni b\u0127ala t-tliet preokkupazzjonijiet ewlenin fil-livell tal-UE.", "Is-sitwazzjoni ekonomika hija wkoll it-t\u0127assib ewlieni fil-livell nazzjonali, segwita mis-sa\u0127\u0127a u l-qg\u0127ad.", "Fl-Ewrobarometru l-\u0121did li sar f'Lulju u Awwissu, it-t\u0127assib dwar is-sitwazzjoni ekonomika huwa rifless fil-per\u010bezzjoni tal-istat attwali tal-ekonomija.", "64% tal-Ewropej ja\u0127sbu li s-sitwazzjoni hija \u201c\u0127a\u017cina\u201d u 42 % tal-Ewropej ja\u0127sbu li l-ekonomija ta' pajji\u017chom se tirkupra mill-effetti negattivi tat-tifqig\u0127a tal-coronavirus \u201cfl-2023 jew wara\u201d.", "L-Ewropej huma maqsuma (45% \u201csodisfatti\u201d vs 44% \u201cmhux sodisfatti\u201d) fir-rigward tal-mi\u017curi me\u0127uda mill-UE biex ti\u0121\u0121ieled il-pandemija.", "Madankollu, 62% jg\u0127idu li jafdaw lill-UE biex tie\u0127u d-de\u010bi\u017cjonijiet it-tajbin fil-futur, u 60% jibqg\u0127u ottimisti dwar il-futur tal-UE.", "Il-fidu\u010bja fl-Unjoni Ewropea baqg\u0127et stabbli mill-\u0127arifa tal-2019 bi 43%, minkejja varjazzjonijiet fil-per\u010bezzjonijiet pubbli\u010bi matul il-pandemija.", "Il-fidu\u010bja fil-gvernijiet u l-parlamenti nazzjonali \u017cdiedet (40%, +6 punti per\u010bentwali u 36%, +2 rispettivament).", "Fi 15-il Stat Membru, il-ma\u0121\u0121oranza ta' dawk li wie\u0121bu jg\u0127idu li jafdaw lill-UE, bl-og\u0127la livelli osservati fl-Irlanda (73%), fid-Danimarka (63%) u fil-Litwanja (59%).", "L-aktar livelli baxxi ta' fidu\u010bja fl-UE huma osservati fl-Italja (28%), fi Franza (30%) u fil-Gre\u010bja (32%).", "Il-proporzjon ta' dawk li wie\u0121bu b'imma\u0121ni po\u017cittiva tal-UE huwa l-istess b\u0127al dak ta' dawk b'imma\u0121ni newtrali (40%).", "19% ta' dawk li wie\u0121bu g\u0127andhom imma\u0121ni negattiva tal-UE (-1 punt per\u010bentwali).", "Fi 13-il Stat EU Membru, il-ma\u0121\u0121oranza ta' dawk li wie\u0121bu g\u0127andhom imma\u0121ni po\u017cittiva tal-UE, bl-og\u0127la proporzjonijiet osservati fl-Irlanda (71%), fil-Polonja, u fil-Portugall (it-tnejn li huma 55%).", "Fi 13-il Stat Membru ie\u0127or, l-UE tippro\u0121etta imma\u0121ni predominantement newtrali g\u0127al dawk li wie\u0121bu, bl-og\u0127la proporzjonijiet osservati f'Malta (56%), fi Spanja, fil-Latvja u fis-Slovenja (kollha 48%).", "I\u010b-\u010bittadini semmew is-sitwazzjoni ekonomika b\u0127ala l-aktar kwistjoni ur\u0121enti li qed tiffa\u010b\u010ba l-UE - aktar minn terz (35%) ta' dawk kollha li wie\u0121bu, \u017cieda qawwija ta' 16-il punt per\u010bentwali mill-\u0127arifa tal-2019, u telg\u0127et mit-tielet g\u0127all-ewwel post tal-preokkupazzjonijiet.", "It-t\u0127assib dwar is-sitwazzjoni ekonomika kien ilu ma jkun daqshekk g\u0127oli mir-rebbieg\u0127a tal-2014.", "L-Ewropej huma wkoll dejjem aktar im\u0127assbin dwar l-istat tal-finanzi pubbli\u010bi tal-Istati Membri (23%, +6 punti per\u010bentwali, l-og\u0127la livell mir-rebbieg\u0127a tal-2015), li tela' mill-\u0127ames g\u0127at-tieni post, fuq l-istess livell tal-immigrazzjoni (23%, -13-il punt per\u010bentwali), u dan tal-a\u0127\u0127ar issa jinsab fl-aktar livell baxx mill-\u0127arifa tal-2014.", "F'nofs il-pandemija tal-coronavirus, is-sa\u0127\u0127a (22%, element \u0121did) hija r-raba' l-aktar t\u0127assib imsemmi fil-livell tal-UE.", "Il-kwistjoni tal-ambjent u t-tibdil fil-klima waqg\u0127et lura, tnaqqis ta' 8 punti per\u010bentwali g\u0127al 20%, segwita mill-qg\u0127ad (17%, +5 punti per\u010bentwali).", "Bl-istess mod, is-sitwazzjoni ekonomika (33%, +17-il punt per\u010bentwali) qab\u017cet is-sa\u0127\u0127a b\u0127ala l-aktar kwistjoni importanti fil-livell nazzjonali, li telg\u0127et mis-seba' g\u0127all-ewwel post. G\u0127alkemm fit-tieni post, is-sa\u0127\u0127a kellha \u017cieda notevoli f'kemm issemmiet mill-\u0127arifa tal-2019 (31%, +9 punti per\u010bentwali), li wassalha sal-og\u0127la livell tag\u0127ha matul l-a\u0127\u0127ar sitt snin.", "Il-qg\u0127ad ukoll \u017cied konsiderevolment fl-importanza (28%, +8 punti per\u010bentwali), segwit mi\u017c-\u017cieda fil-prezzijiet/l-inflazzjoni/l-g\u0127oli tal-\u0127ajja (18%, -2 punti per\u010bentwali), u l-ambjent u t-tibdil fil-klima (14%, -6 punti per\u010bentwali) u d-dejn pubbliku (12%, +4 punti per\u010bentwali).", "Ir-referenzi g\u0127all-immigrazzjoni (11%, -5 punti per\u010bentwali), huma fl-aktar livell baxx tag\u0127hom g\u0127al dawn l-a\u0127\u0127ar sitt snin.", "Mill-\u0127arifa tal-2019 'l hawn, il-proporzjon ta' Ewropej li ja\u0127sbu li s-sitwazzjoni attwali tal-ekonomija nazzjonali tag\u0127hom hija \u201ctajba\u201d (34%, -13-il punt per\u010bentwali) naqas b'mod konsiderevoli, filwaqt li l-proporzjon ta' dawk li wie\u0121bu li jqisu li din is-sitwazzjoni hija \u201c\u0127a\u017cina\u201d \u017cdied drastikament (64%, +14-il punt per\u010bentwali).", "Fil-livell nazzjonali, il-ma\u0121\u0121oranza ta' dawk li wie\u0121bu f'10 pajji\u017ci jg\u0127idu li s-sitwazzjoni ekonomika nazzjonali hija tajba (tnaqqis minn 15 fil-\u0127arifa tal-2019).", "Il-proporzjon ta' dawk li wie\u0121bu li jg\u0127idu li s-sitwazzjoni tal-ekonomija nazzjonali tag\u0127hom hija tajba jvarja minn 83% fil-Lussemburgu g\u0127al 9% fil-Gre\u010bja.", "L-Ewropej huma maqsumin dwar il-mi\u017curi me\u0127uda mill-istituzzjonijiet tal-UE fil-\u0121lieda kontra t-tifqig\u0127a tal-coronavirus (45% \u201csodisfatti\u201d vs 44% \u201cmhux sodisfatti\u201d).", "Madankollu, il-ma\u0121\u0121oranza ta' dawk li wie\u0121bu f'19-il Stat Membru huma sodisfatti bil-mi\u017curi me\u0127uda mill-istituzzjonijiet tal-Unjoni Ewropea biex ji\u0121\u0121ieldu l-pandemija tal-coronavirus .", "L-og\u0127la \u010bifri po\u017cittivi jinsabu fl-Irlanda (71%); L-Ungerija, ir-Rumanija u l-Polonja (kollha b'60%).", "F'seba' pajji\u017ci, il-ma\u0121\u0121oranza ta' dawk li wie\u0121bu \u201cmhumiex sodisfatti\u201d, spe\u010bjalment fil-Lussemburgu (63%), fl-Italja (58%), fil-Gre\u010bja u fi\u010b-\u010aekja (it-tnejn li huma 55%) u fi Spanja (52%).", "Fl-Awstrija, il-proporzjonijiet ta' dawk li wie\u0121bu li huma sodisfatti, u dawk li wie\u0121bu li mhumiex issodisfati kienu ndaqs (it-tnejn li huma 47%).", "Madankollu, aktar minn sitta minn kull g\u0127axar Ewropej jafdaw lill-UE biex tie\u0127u d-de\u010bi\u017cjonijiet it-tajbin fil-futur (62%).", "L-aktar prijoritajiet imsemmija ta' spiss g\u0127ar-reazzjoni tal-UE g\u0127all-pandemija tal-coronavirus huma: li ti\u0121i stabbilita strate\u0121ija g\u0127al kif ti\u0121i ffa\u010b\u010bata kri\u017ci simili fil-futur u li ji\u0121u \u017cviluppati mezzi finanzjarji biex jinstab trattament jew va\u010b\u010bin (37% kull wie\u0127ed).", "30% ja\u0127sbu li l-i\u017cvilupp ta' politika tas-sa\u0127\u0127a Ewropea g\u0127andu jkun prijorit\u00e0.", "L-esperjenzi personali tal-Ewropej tal-mi\u017curi ta' konfinament kienu differenti \u0127afna.", "B'mod \u0121enerali, kwa\u017ci tlieta minn kull g\u0127axar Ewropej jg\u0127idu li kien pjuttost fa\u010bli li jg\u0127ixu bihom (31%), filwaqt li kwart jg\u0127idu li kien pjuttost diffi\u010bli li jg\u0127ixu bihom (25%).", "Fl-a\u0127\u0127ar nett, 30% jg\u0127idu li kien \u201ckemm fa\u010bli kif ukoll diffi\u010bli li tg\u0127ix bihom\u201d.", "Meta mistoqsijin dwar l-objettivi tal-Patt Ekolo\u0121iku Ewropew, l-Ewropej komplew jidentifikaw \u201cl-i\u017cvilupp tal-ener\u0121ija rinnovabbli\u201d u \u201cl-\u0121lieda kontra l-iskart plastiku u li wassal g\u0127all-kwistjoni tal-plastik li jintu\u017ca darba\u201d b\u0127ala l-prijoritajiet ewlenin.", "Aktar minn terz ja\u0127sbu li l-og\u0127la prijorit\u00e0 g\u0127andha tkun l-appo\u0121\u0121 lill-bdiewa tal-UE (38%) jew il-promozzjoni tal-ekonomija \u010birkolari (36%).", "Ftit aktar minn tlieta minn kull g\u0127axra ja\u0127sbu li t-tnaqqis tal-konsum tal-ener\u0121ija (31%) g\u0127andu jkun il-prijorit\u00e0 ewlenija.", "L-appo\u0121\u0121 g\u0127all-Unjoni Ekonomika u Monetarja u g\u0127all-euro g\u0127adu g\u0127oli, b'75% ta' dawk li wie\u0121bu fi\u017c-\u017cona tal-Euro jkunu favur il-munita unika tal-UE.", "Fl-UE27 kollha kemm hi, l-appo\u0121\u0121 g\u0127all-euro \u017cdied g\u0127al 67% (+5).", "Il-ma\u0121\u0121oranza tan-nies f'26 Stat Membru tal-UE (minbarra l-Italja) u 70% madwar l-UE j\u0127ossu li huma \u010bittadini tal-UE.", "Fil-livell nazzjonali l-og\u0127la punte\u0121\u0121i huma osservati fl-Irlanda u fil-Lussemburgu (it-tnejn li huma 89%), fil-Polonja (83%), fis-Slovakkja u fil-\u0120ermanja (it-tnejn li huma 82%), fil-Litwanja (81%), fl-Ungerija, fil-Portugall u fid-Danimarka (kollha kemm huma 80%).", "Il-ma\u0121\u0121oranza tal-Ewropej (53%) jg\u0127idu li huma sodisfatti bil-mod kif ta\u0127dem id-demokrazija fl-UE.", "Il-proporzjon ta' dawk li wie\u0121bu li \u201cmhumiex sodisfatti\u201d \u017cdied bi 3 punti per\u010bentwali, mill-\u0127arifa tal-2019 'l hawn, g\u0127al 43%.", "Fl-a\u0127\u0127ar nett, f'dan il-perjodu inkwetanti, 60% tal-Ewropej jg\u0127idu li huma ottimisti dwar il-futur tal-UE.", "L-og\u0127la punte\u0121\u0121i g\u0127all-ottimi\u017cmu huma osservati fl-Irlanda (81%), il-Litwanja u l-Polonja (it-tnejn li huma 75%) u l-Kroazja (74%).", "L-aktar livelli baxxi ta' ottimi\u017cmu jidhru fil-Gre\u010bja (44%) u fl-Italja (49%), fejn il-pessimi\u017cmu jeg\u0127leb lill-ottimi\u017cmu, u fi Franza, fejn l-opinjoni hija maqsuma b'mod ugwali (49% vs 49%).", "Sfond", "L-\u201cEwrobarometru Standard \u2013 is-Sajf 2020\u201d (EB 93) sar wi\u010b\u010b imb wi\u010b\u010b u tlesta b'mod e\u010b\u010bezzjonali b'intervisti online bejn id-9 ta' Lulju u s-26 ta' Awwissu 2020, madwar is-27 Stat Membru tal-UE, fir-Renju Unit u fil-pajji\u017ci kandidati[1].", "Saru 26,681 intervista fis-27 Stat Membru.", "G\u0127al Aktar Informazzjoni", "Ewrobarometru Standard 93", "[1] Is-27 Stat Membru tal-Unjoni Ewropea (UE), ir-Renju Unit, il-\u0127ames pajji\u017ci kandidati (l-Albanija, il-Ma\u010bedonja ta' Fuq, il-Montenegro, is-Serbja u t-Turkija) u l-Komunit\u00e0 \u010aiprijotta Torka fil-parti tal-pajji\u017c li mhijiex ikkontrollata mill-gvern tar-Repubblika ta' \u010aipru."]}
{"url": "https://ec.europa.eu/commission/presscorner/detail/mt/IP_17_3721", "title": "Il-Kummissjoni tappella g\u0127at-tlestija tal-partijiet kollha tal-Unjoni Bankarja sal-2018", "category": "press_eu", "subcategory": "POLICY_AREA=FINSTAB", "date": "Tue, 10 Oct 2017 22:00:00 GMT", "text": ["I\u010b-\u010bittadini u n-negozji Ewropej se jibbenefikaw minn integrazzjoni finanzjarja iktar profonda u sistema finanzjarja iktar stabbli, permezz tal-pjanijiet tal-Kummissjoni biex t\u0127affef it-tlestija tal-partijiet neqsin tal-Unjoni Bankarja.", "L-Unjoni Bankarja g\u0127andha ti\u0121i kkompletata jekk trid trendi l-potenzjal s\u0127i\u0127 tag\u0127ha biex l-Unjoni Ekonomika u Monetarja (UEM) ssir iktar stabbli u re\u017ciljenti g\u0127ax-xokkijiet, filwaqt li ti\u0121i llimitata l-\u0127tie\u0121a g\u0127al qsim tar-riskju pubbliku.", "Dan huwa ta' benefi\u010b\u010bju g\u0127as-Suq Uniku kollu.", "Filwaqt li tibni fuq il-progress sinifikanti li nkiseb di\u0121\u00e0, il-Kummissjoni llum qed tippubblika Komunikazzjoni li tistabbilixxi passa\u0121\u0121 ambizzju\u017c i\u017cda realistiku biex ti\u017cgura qbil dwar l-elementi pendenti kollha tal-Unjoni Bankarja, abba\u017ci tal-impenji e\u017cistenti mill-Kunsill.", "Dan se jsir qabel is-Summit tal-Ewro f'Di\u010bembru, fejn it-tlestija tal-Unjoni Bankarja se ikun parti mid-diskussjonijiet dwar aktar approfondiment tal-UEM.", "Flimkien mal-Unjoni tas-Swieq Kapitali (USK), Unjoni Bankarja kompleta se tippromwovi sistema finanzjarja stabbli u integrata fl-UE.", "Fid-diskors tieg\u0127u dwar l-Istat tal-Unjoni, il-President Juncker tenna li l-Unjoni Bankarja tista' tiffunzjona biss jekk it-tnaqqis tar-riskju u l-kondivi\u017cjoni tar-riskju jmorru id f'id.", "Il-Kummissjoni di\u0121\u00e0 pproponiet mi\u017curi g\u0127al iktar tnaqqis tar-riskju u \u0121estjoni mtejba tar-riskju fil-banek.", "F'Novembru li g\u0127adda, il-Kummissjoni di\u0121\u00e0 ppre\u017centat pakkett komprensiv ta' tnaqqis ta' riskju b'tibdiliet fil-le\u0121i\u017clazzjoni bankarja.", "Isssa l-Kummissjoni qed t\u0127e\u0121\u0121e\u0121 lill-Parlament Ewropew u lill-Istati Membri biex jimxu 'l quddiem malajr.", "Filwaqt li tirrikonoxxi x-xejra attwali ta' livelli li qed jonqsu ta' self improduttiv (NPLs), il-Kummissjoni qed tissu\u0121\u0121erixxi mi\u017curi \u0121odda biex jitnaqqas is-self improduttiv u biex il-banek ikunu meg\u0127juna jiddiversifikaw l-investimenti tag\u0127hom fil-bonds sovrani.", "Mil-lat tal-kondivi\u017cjoni tar-riskju, il-Kummissjoni qed tistipula xi su\u0121\u0121erimenti biex ji\u0121i ffa\u010bilitat il-progress fil-Parlament Ewropew u l-Kunsill dwar passi lejn Skema Ewropea ta' Assigurazzjoni tad-Depo\u017citi (EDIS), li tiggarantixxi d-depo\u017citi ta\u010b-\u010bittadini fl-Unjoni Bankarja f'livell \u010bentrali, li huwa element, ferm importanti u nieqes tal-Unjoni Bankarja.", "Il-Komunikazzjoni tfassal ukoll passi mg\u0127a\u0121\u0121la lejn garanzija ta' kontin\u0121enza fiskali komuni b\u0127ala l-a\u0127\u0127ar g\u0127a\u017cla, li di\u0121\u00e0 fl-2013, l-Istati Membri kienu impenjaw ru\u0127hom g\u0127aliha, li ti\u017cgura li s-sistema tkun robusta u li ti\u017cgura li l-Fond Uniku ta' Ri\u017coluzzjoni (SRF) ikollu bi\u017c\u017cejjed ri\u017corsi biex jittratta mag\u0127hom anki f'ka\u017c ta' diversi ri\u017coluzzjonijiet bankarji kbar simultanji.", "Il-Vi\u010bi President Valdis Dombrovkis, responsbabli g\u0127all-Istabbilt\u00e0 Finanzjarja, is-Servizzi Finanzjarji u l-Unjoni tas-Swieq Kapitali, qal: \u201cUnjoni Bankarja kompluta hija essenzjali g\u0127all-futur tal-Unjoni Ekonomika u Monetarja u g\u0127al sistema finanzjarja li tappo\u0121\u0121ja l-impjiegi u t-tkabbir.", "Irridu settur bankarju li jassorbi l-kri\u017cijiet u jikkondividi r-riskji permezz ta' kanali privati, biex b'hekk ji\u0121i \u017cgurat li l-kontribwenti tat-taxxa ma jkunux l-ewwel biex i\u0127allsu.", "Illum qed nippre\u017centaw ideat prammati\u010bi biex nimxu \u2018l quddiem bil-kondivi\u017cjoni tar-riskju u t-tnaqqis tar-riskju b'mod parallel.", "Nisperaw li dawn se jkunu punti utli ta' riflessjoni g\u0127all-kole\u0121i\u017claturi tal-UE biex jil\u0127qu kunsens dwar il-mi\u017curi li g\u0127ad fadal sal-2018.\u201d", "Karatteristi\u010bi ewlenin tal-Komunikazzjoni", "Ftehim rapidu dwar il-Pakkett Bankarju", "Illum il-Kummissjoni qed tappella lill-Parlament Ewropew u lill-Istati Membri biex jadottaw malajr kemm jista' jkun il-proposti tag\u0127ha biex jitnaqqsu r-riskji u tissa\u0127\u0127a\u0127 ir-re\u017ciljenza tal-banek tal-UE.", "Il-Kummissjoni ppre\u017centat dan il-pakkett komprensiv ta' riformi f'Novembru tal-2016.", "Il-proposti jinkludu l-elementi li fadal tar-regoli li sar qbil dwarhom fi \u0127dan il-Kumitat ta' Basel dwar is-Supervi\u017cjoni Bankarja (BCBS) u l-Bord g\u0127all-Istabilit\u00e0 Finanzjarja (FSB).", "Dawn jimmiraw li jikkompletaw l-a\u0121enzija regolatorja ta' wara l-kri\u017ci billi ji\u017cguraw li r-regoli jindirizzaw l-isfidi li fadal g\u0127all-istabbilt\u00e0 finanzjarja.", "Fl-istess \u0127in, ir-riforma se tippermetti li l-banek ikomplu jiffinanzjaw l-ekonomija reali.", "Progress dwar l-Iskema Ewropea ta' Assigurazzjoni tad-Depo\u017citi", "Id-depo\u017citanti kollha fi \u0127dan l-Unjoni Bankarja g\u0127andhom igawdu mill-istess livell ta' protezzjoni, indipendentement mill-po\u017cizzjoni \u0121eografika tag\u0127hom.", "Biex ji\u0121i ffa\u010bilitat il-\u0127olqien ta' suq uniku Ewropew ta' Assigurazzjoni tad-Depo\u017citi (EDIS) u jinkora\u0121\u0121ixxi l-progress fin-negozjati li g\u0127addejjin, il-Kummissjoni issa qed tissu\u0121\u0121erixxi l-possibbilt\u00e0 ta' xi passi rigward il-fa\u017cijiet u l-iskeda ta' \u017cmien tal-EDIS.", "L-ideat proposti jfittxu li jindirizzaw il-fehmiet diver\u0121enti u t-t\u0127assib li tqajjem fil-Parlament Ewropew u l-Kunsill.", "B'mod partikolari, il-Komunikazzjoni tal-lum qed tissu\u0121\u0121erixxi li jkun hemm diskussjoni biex l-introduzzjoni ta' EDIS ssir b'mod iktar gradwali meta mqabbel mal-proposta ori\u0121inali ta' Novembru tal-2015.", "Ikun hemm biss \u017cew\u0121 fa\u017cijiet: fa\u017ci ta' riassigurazzjoni iktar limitata u imbag\u0127ad koassigurazzjoni.", "Madankollu l-progress g\u0127al din it-tieni fa\u017ci jkun bil-kundizzjoni li jkun hemm progress fit-tnaqqis tar-riskji, inklu\u017c NPLs.", "Fil-fa\u017ci ta' riassigurazzjoni, l-EDIS jipprovdi biss kopertura ta' likwidit\u00e0 g\u0127al Skemi nazzjonali ta' Garanzija tad-Depo\u017citi (SGD).", "Dan ifisser li huwa ser ikun qieg\u0127ed jipprovdi temporanjament il-mezzi biex ji\u0121i \u017cgurat li kwalunkwe telf \u017cbor\u017cat bi s\u0127i\u0127 f'ka\u017c li bank ikun fi kri\u017ci, filwaqt li l-SGDs nazzjonali ikunu me\u0127tie\u0121a i\u0127allsu lura kompletament dan l-appo\u0121\u0121, filwaqt li ji\u017cguraw li kwalunkwe telf ikompli jkun kopert fil-livell nazzjonali.", "Fil-fa\u017ci tal-koassigurazzjoni l-EDIS ukoll ikopri t-telf progressivament.", "Garanzija ta' kontin\u0121enza fiskali g\u0127all-Unjoni Bankarja", "Meta \u0121ie stabbilit il-Mekkani\u017cmu Uniku ta' Ri\u017coluzzjoni (SRM), l-Istati Membri qablu dwar l-importanza ta' garanzija ta' kontin\u0121enza komuni g\u0127all-Fond Uniku ta' Ri\u017coluzzjoni (SRF), biex ti\u0121i protetta l-istabbilt\u00e0 finanzjarja.", "Dan sabiex ji\u0121i \u017cgurat li wara li l-investituri privati jkunu \u0121arrbu t-telf permezz tar-rikapitalizzazzjoni interna, jekk ikun me\u0127tie\u0121 il-fond ikollu ri\u017corsi suffi\u010bjenti biex jindirizza ri\u017coluzzjoni bankarja ewlenija, jew bosta ri\u017coluzzjonijiet bankarji li jse\u0127\u0127u wara xulxin malajr.", "Kwalunkwe spejje\u017c ji\u0121u rkuprati mis-settur bankarju sabiex ti\u0121i \u017cgurata n-newtralit\u00e0 fiskali fuq medda medja ta' \u017cmien.", "Id-Dokument ta' riflessjoni tal-Kummissjoni dwar l-Approfondiment tal-Unjoni Ekonomika u Monetarja identifika linja ta' kreditu mill-Mekkani\u017cmu Ewropew ta' Stabbilt\u00e0 (MES) b\u0127ala l-a\u0127jar g\u0127a\u017cla.", "Din il-\u0127idma kontinwa te\u0127tie\u0121 li ti\u0121i minsu\u0121a mal-pakkett ta' proposti mistenni tal-Kummissjoni g\u0127all-approfondiment tal-UEM tal-Ewropa li se jinkludi proposta g\u0127at-trasformazzjoni tal-MES f'Fond Monetarju Ewropew, fi \u0127dan il-qafas tal-li\u0121i tal-Unjoni.", "F'dan il-kuntest, se jkun importanti wkoll li jkun \u017cgurat pro\u010bess effi\u010bjenti tat-te\u0127id tad-de\u010bi\u017cjonijiet li jippermetti l-iskjerament rapidu tal-garanzija ta' kontin\u0121enza, f'sitwazzjonijiet tal-a\u0127\u0127ar.", "It-Tnaqqis ta' self improduttiv", "Il-Kummissjoni di\u0121\u00e0 qed ta\u0127dem fuq pakkett komprensiv ta' mi\u017curi biex jitnaqqas il-livell e\u017cistenti ta' NPLs u jipprevjenu l-akkumulazzjoni ta' NPLs fil-\u0121ejjieni, kif miftiehem mill-Kunsill tal-11 ta' Lulju 2017.", "Il-pakkett, li g\u0127andu ji\u0121i adottat fir-rebbieg\u0127a tal-2018, se jinkludi:", "pjan ta' azzjoni g\u0127al kumpaniji nazzjonali mani\u0121erjali tal-assi;", "mi\u017curi le\u0121i\u017clattivi biex ikompli l-i\u017cvilupp tas-swieq sekondarji g\u0127all-NPLs u titjieb il-kapa\u010bit\u00e0 ta' kredituri biex jirkupraw il-valur minn self garantit;", "rapport li jesplora l-possibbilt\u00e0 ta' proposta le\u0121i\u017clattiva li tintrodu\u010bi salvagwardji prudenzjali statutorji kontra n-nuqqas ta' provi\u017cjonament tal-NPLs il-\u0121odda; kif ukoll", "triq 'il quddiem sabiex titrawwem it-trasparenza fuq l-NPLs fl-Ewropa.", "Barra minn hekk, fir-rapport tar-rie\u017cami tal-MSU ppubblikat illum ukoll, li jag\u0127mel valutazzjoni po\u017cittiva tal-ewwel snin tal-operat tal-MSU, il-Kummissjoni qed tikkjarifika s-setg\u0127at ta' supervi\u017cjoni biex ji\u0121u a\u0121\u0121ustati l-livelli ta' provi\u017cjonament tal-banek fir-rigward ta' self mhux produttiv (NPLs) g\u0127al skopijiet supervi\u017corji.", "Possibbilt\u00e0 ta' mi\u017curi g\u0127al Titoli Appo\u0121\u0121ati minn Bonds Sovrani", "Biex jinstabu soluzzjonijiet prammati\u010bi biex jitnaqqas i\u010b-\u010birku vizzju\u017c bejn il-banek u s-sovrani, il-Kummissjoni tfakkar il-\u0127idma li g\u0127addejja tal-Bord Ewropew dwar ir-Riskju Sistemiku fuq it-titoli appo\u0121\u0121ati minn bonds sovrani (SBBS).", "Il-Kummissjoni se tikkunsidra l-e\u017citu ta' din il-\u0127idma bil-\u0127sieb li fl-2018 tressaq proposta biex tippermetti l-i\u017cvilupp ta' SBBS.", "L-SBBS jistg\u0127u jg\u0127inu lill-banek jiddiversifikaw il-parte\u010bipazzjoni tag\u0127hom ta' bonds sovrani.", "Jistg\u0127u jkunu wkoll sors \u0121did ta' kollateral ta' kwalit\u00e0 g\u0127olja g\u0127all-u\u017cu fi tran\u017cazzjonijiet finanzjarji bejn il-fruntieri.", "Inkomplu ni\u017cguraw supervi\u017cjoni ta' kwalit\u00e0 g\u0127olja", "Kif imsemmi fir-Rie\u017cami ta' Nofs it-Terminu tal-Unjoni tas-Swieq Kapitali, il-Kummissjoni se tipproponi wkoll f'Di\u010bembru 2017, li l-kumpaniji kbar li jwettqu attivitajiet simili g\u0127al dawk bankarji jkunu kkunsidrati b\u0127ala istituzzjonijiet ta' kreditu u jistg\u0127u jkunu su\u0121\u0121etti g\u0127al supervi\u017cjoni bankarja.", "Fl-Unjoni Bankarja ji\u0121u sorveljati fil-qafas tal-Mekkani\u017cmu Supervi\u017corju Uniku (MSU), inklu\u017c mill-Bank \u010aentrali Ewropew.", "Dan se ji\u017cgura li r-regoli prudenzjali ji\u0121u applikati b'mod konsistenti u li kemm il-kumpaniji kbar ta' investiment kif ukoll l-istituzzjonijiet ta' kreditu jkunu su\u0121\u0121etti g\u0127all-istess standards g\u0127olja ta' supervi\u017cjoni.", "Sfond", "Fl-2012 il-Kummissjoni pproponiet Unjoni Bankarja li kellha twassal sabiex is-settur bankarju ikun f'po\u017cizzjoni iktar soda u ter\u0121a' tinkiseb il-fidu\u010bja fil-euro.", "L-Unjoni Bankarja hija bba\u017cata fuq rekwi\u017citi prudenzjali aktar bsa\u0127\u0127ithom g\u0127all-banek.", "Tikkonsisti f'supervi\u017cjoni tal-banek, re\u0121oli g\u0127all-\u0121estjoni ta' banek li jkunu qed ifallu kif ukoll protezzjoni a\u0127jar g\u0127ad-depo\u017citanti.", "L-ewwel \u017cew\u0121 pilastri kienu ntla\u0127qu bl-istabbiliment tal-Mekkani\u017cmu Supervi\u017corju Uniku (MSU) u l-Mekkani\u017cmu Uniku ta' Ri\u017coluzzjoni (SRM).", "Madankollu g\u0127adha ma \u0121ietx stabbilita sistema komuni g\u0127all-protezzjoni tad-depo\u017citi.", "Il-Kummissjoni ressqet proposta g\u0127al Skema Ewropea ta' Assigurazzjoni tad-Depo\u017citi (EDIS) f'Novembru tal-2015.", "L-Unjoni Bankarja tista' til\u0127aq il-potenzjal s\u0127i\u0127 tag\u0127ha u tipprovdi l-g\u0127odod kollha me\u0127tie\u0121a biex tittratta kri\u017cijiet futuri biss jekk l-elementi kollha jkunu kompletament fis-se\u0127\u0127.", "Ir-Rapport tal-\u0126ames Presidenti tal-2015 u d-dokument ta' Riflessjoni dwar l-approfondiment tal-Unjoni Ekonomika u Monetarja (UEM) di\u0121\u00e0 appellaw g\u0127at-tlestija tal-Unjoni Bankarja qabel tmiem l-2019.", "L-Ittra ta' Intenzjoni li segwiet id-Diskors dwar l-Istat tal-Unjoni tal-President Juncker appellat g\u0127at-tlestija tal-aspetti kollha tal-Unjoni Bankarja sal-2018.", "G\u0127al aktar tag\u0127rif", "Mistoqsijiet u Twe\u0121ibiet dwar il-Komunikazzjon tal-lum", "Skeda informattiva", "Komunikazzjoni dwar it-Tlestija tal-Unjoni Bankarja", "Website tal-unjoni bankarja"]}
{"url": "https://ec.europa.eu/commission/presscorner/detail/mt/IP_17_3644", "title": "Il-\u0121ejjieni tal-finanzi tal-UE: ir-rapport il-\u0121did dwar il-Koe\u017cjoni jqanqal diskussjoni dwar il-fondi tal-UE wara l-2020", "category": "press_eu", "subcategory": "POLICY_AREA=ESAI,REGIONAL", "date": "Sun, 08 Oct 2017 22:00:00 GMT", "text": ["Illum il-Kummissjoni qed tippubblika s-Seba' Rapport dwar il-Koe\u017cjoni, li j\u0127oss il-polz tar-re\u0121juni tal-UE, jislet lezzjonijiet mill-infiq tal-koe\u017cjoni matul is-snin tal-kri\u017ci u jistabbilixxi l-qafas g\u0127all-politika ta' koe\u017cjoni wara l-2020.", "Filwaqt li janalizza l-istat attwali tal-koe\u017cjoni ekonomika, so\u010bjali u territorjali tal-UE, ir-rapport dwar il-Koe\u017cjoni jqieg\u0127ed l-Unjoni ta\u0127t lenti: l-ekonomija tal-Ewropa qed tirpilja i\u017cda g\u0127adhom je\u017cistu inugwaljanzi bejn u fost l-Istati Membri.", "L-investiment pubbliku fl-UE g\u0127adu ta\u0127t il-livelli ta' qabel il-kri\u017ci i\u017cda r-re\u0121juni u l-Istati Membri je\u0127tie\u0121u aktar appo\u0121\u0121 biex jilqg\u0127u l-isfidi li \u0121ew identifikati fid-dokument ta' riflessjoni dwar il-\u0121ejjieni tal-finanzi tal-UE; ir-revoluzzjoni di\u0121itali, il-globalizzazzjoni, it-tibdil demografiku u l-koe\u017cjoni so\u010bjali, il-konver\u0121enza ekonomika u t-tibdil fil-klima.", "Il-Kummissarju g\u0127all-Politika Re\u0121jonali, Corina Cre\u0163u qalet: \"Ir-rapport juri bi\u010b-\u010bar li l-Unjoni te\u0127tie\u0121 aktar koe\u017cjoni.", "Il-kri\u017ci g\u0127addiet i\u017cda hija \u0127alliet bosta tra\u010b\u010bi \u010bari f'bosta re\u0121juni.", "Ir-re\u0121juni se jkollhom b\u017conn il-Politika ta' Koe\u017cjoni biex jil\u0127qu l-isfidi tal-lum u ta' g\u0127ada.\"", "Il-Kummissarju g\u0127all-Impjiegi, l-Affarijiet So\u010bjali, il-\u0126iliet u l-Mobbilt\u00e0 tal-\u0126addiema, Marianne Thyssen, qalet: \"Ir-rapport dwar il-Koe\u017cjoni tal-2017 juri li l-investimenti huma me\u0127tie\u0121a sabiex l-irkupru ekonomiku attwali jkun sostenibbli.", "Dan huwa essenzjali biex jag\u0127mel differenza g\u0127all-ekonomiji tag\u0127na, il-forza tax-xog\u0127ol tag\u0127na u l-poplu Ewropew.\"", "Ir-rapport ma jipprekludix il-proposta finali tal-Kummissjoni i\u017cda jqanqal id-diskussjoni dwar il-Politika ta' Koe\u017cjoni wara l-2020.", "Huwa jissu\u0121\u0121erixxi politika madwar l-UE kollha li sservi tliet skopijiet ewlenin: il-\u0121estjoni tal-globalizzazzjoni, li \u0127add ma jintesa jew jitwarrab u l-appo\u0121\u0121 tar-riformi strutturali.", "Politika madwar l-UE kollha: Fl-a\u0127\u0127ar \u017cew\u0121 de\u010bennji, il-Politika ta' Koe\u017cjoni kisbet ri\u017cultati fir-re\u0121juni kollha tal-UE u kienet sors ewlieni ta' investiment.", "Hija \u0127olqot direttament 1.2 miljun impjieg fl-UE matul dawn l-a\u0127\u0127ar 10 snin, hekk kif l-investimenti pubbli\u010bi li jappo\u0121\u0121aw it-tkabbir f'diversi Stati Membri naqsu b'mod drastiku.", "Id-distakki ekonomi\u010bi re\u0121jonali qed jer\u0121g\u0127u jonqsu bil-mod il-mod.", "Id-dokument ta' riflessjoni dwar il-\u0121ejjieni tal-finanzi tal-UE feta\u0127 id-diskussjoni; il-Politika ta' Koe\u017cjoni g\u0127andha tiffoka biss fuq re\u0121juni inqas \u017cviluppati?", "Ir-rapport dwar il-Koe\u017cjoni juri li r-re\u0121juni qed jikbru, i\u017cda mhux bl-istess pass.", "Diversi re\u0121juni b'ammont ta' \u0121id li jqarreb lejn il-medja tal-UE jidhru qishom imwa\u0127\u0127lin f'\"nassa ta' d\u0127ul medju\".", "Xi w\u0127ud qed i\u0121orru l-pi\u017c finanzjarju tal-globalizzazzjoni ming\u0127ajr ma ja\u0127sdu l-benefi\u010b\u010bji tag\u0127ha, spiss b'telf ta' impjiegi sostanzjali u b'inkapa\u010bit\u00e0 li jiksbu trasformazzjoni industrijali.", "Huma se jkunu je\u0127tie\u0121u appo\u0121\u0121 finanzjarju ulterjuri biex irawmu l-\u0127olqien tax-xog\u0127ol u t-tibdil strutturali.", "Barra minn hekk, ir-rapport jenfasizza li l-livell ta' investiment attwali mhuwiex bi\u017c\u017cejjed biex jil\u0127aq il-miri tal-2030 tal-ishma tal-ener\u0121ija rinnovabbli u t-tnaqqis fl-emissjonijiet tal-gassijiet serra.", "G\u0127alhekk, ir-re\u0121juni kollha tal-UE se jkollhom b\u017conn ta' aktar finanzjament biex jiksbu d-dekarbonizzazzjoni.", "Il-\u0121estjoni tal-globalizzazzjoni: Sabiex jikkompetu f'ekonomija globalizzata, je\u0127tie\u0121 li r-re\u0121juni jimmodernizzaw l-ekonomiji tag\u0127hom u jo\u0127olqu valur.", "Peress li llum huma ftit ir-re\u0121juni tal-UE li jistg\u0127u jie\u0127du rwol ta' tmexxija, je\u0127tie\u0121 li jkun hemm investimenti ulterjuri fl-innovazzjoni, fid-di\u0121italizzazzjoni u fid-dekarbonizzazzjoni.", "Minbarra l-finanzjament, g\u0127andhom jitrawmu rabtiet effi\u010bjenti bejn i\u010b-\u010bentri ta' ri\u010berka, in-negozji u s-servizzi.", "Li \u0127add ma jintesa/jitwarrab: Xi re\u0121juni qed jaffa\u010b\u010bjaw e\u017codu tal-massa, filwaqt li bosta bliet jinsabu ta\u0127t pressjoni min\u0127abba persuni \u0121odda li jfittxu prospetti a\u0127jar, inklu\u017ci l-migranti.", "Jekk ir-rata ta' impjieg fl-UE la\u0127qet livell g\u0127oli \u0121did, ir-rata ta' qg\u0127ad, spe\u010bjalment fost i\u017c-\u017cg\u0127a\u017cag\u0127, g\u0127adha og\u0127la mil-livelli ta' qabel il-kri\u017ci.", "L-indirizzar tal-qg\u0127ad, l-g\u0127ajnuna lin-nies sabiex ji\u017cviluppaw il-\u0127iliet tag\u0127hom u jistabbilixxu n-negozji u fl-istess \u0127in il-\u0121lieda kontra l-esklu\u017cjoni u d-diskriminazzjoni se je\u0127tie\u0121u investiment ulterjuri.", "Il-koe\u017cjoni so\u010bjali tal-Unjoni fil-\u0121ejjieni qarib tiddependi fuq dan.", "L-appo\u0121\u0121 tar-riformi strutturali: It-titjib tal-amministrazzjoni pubblika jsa\u0127\u0127a\u0127 il-kompetittivit\u00e0 u t-tkabbir u jimmassimizza l-impatt tal-investimenti.", "B\u0127ad-dokument ta' riflessjoni, ir-rapport dwar il-Koe\u017cjoni jirrikonoxxi li r-rabta bejn il-Politika ta' Koe\u017cjoni u l-governanza ekonomika tal-UE je\u0127tie\u0121 tissa\u0127\u0127a\u0127 sabiex tappo\u0121\u0121a rifomi g\u0127al ambjent li jwassal g\u0127at-tkabbir.", "Il-passi li jmiss:", "Se titnieda konsultazzjoni pubblika dwar il-futur tal-Politika ta' Koe\u017cjoni fil-bidu tal-2018.", "F'Mejju 2018, se ti\u0121i ppre\u017centata l-proposta tal-Kummissjoni g\u0127all-qafas finanzjarju pluriennali (QFP), segwita mill-proposti g\u0127all-Politika ta' Koe\u017cjoni wara l-2020.", "Aktar informazzjoni:", "Is-seba' rapport ta' progress dwar il-koe\u017cjoni ekonomika, so\u010bjali u territorjali", "Memo \u2013 Il-\u0120ejjieni tal-Finanzi tal-UE: is-seba' rapport ta' progress dwar il-koe\u017cjoni ekonomika, so\u010bjali u territorjali", "Skeda informattiva dwar il-koe\u017cjoni fl-Unjoni", "Skeda informattiva dwar il-politika ta' koe\u017cjoni fir-re\u0121juni kollha tal-UE", "Inforegio \u2013 mappi interattivi", "Segwi lill-Kummissarju Cre\u021bu u D\u0120 REGIO fuq Twitter"]}
{"url": "https://ec.europa.eu/commission/presscorner/detail/mt/MEMO_17_2821", "title": "Azzjoni tal-UE biex jonqos it-tni\u0121\u0121is tal-arja mill-karozzi: Mistoqsijiet u Twe\u0121ibiet", "category": "press_eu", "subcategory": "POLICY_AREA=GROWTH", "date": "Wed, 30 Aug 2017 22:00:00 GMT", "text": ["Mistoqsijiet u Twe\u0121ibiet", "X'inhuma r-riskji asso\u010bjati mal-emissjonijiet tal-vetturi?", "L-emissjonijiet tas-sustanzi ni\u0121\u0121iesa tal-arja huma l-iktar kaw\u017ca ambjentali sinifikanti tal-imwiet prematuri fl-UE, u jwasslu g\u0127al mard respiratorju, spejje\u017c kbar g\u0127all-kura tas-sa\u0127\u0127a u telf ta' jiem tax-xog\u0127ol.", "L-iktar dejta ri\u010benti tindika li tliet sustanzi ni\u0121\u0121iesa tal-arja wa\u0127idhom (PM 2.5, NO2 u O3) huma responsabbli g\u0127al 400,000 mewta prematura kull sena fl-UE, inklu\u017c madwar 70,000 marbuta direttament mad-diossidu tan-nitro\u0121enu (NO2).", "It-trasport urban huwa wkoll wie\u0127ed mir-ra\u0121unijiet g\u0127aliex \u0127afna \u017coni urbani qed jiksru l-limiti tat-tni\u0121\u0121is tal-arja.", "Kif inhuma rregolati fil-livell tal-UE l-emissjonijiet tas-sustanzi ni\u0121\u0121iesa tal-vetturi?", "Matul l-a\u0127\u0127ar g\u0127exieren ta' snin, il-Kummissjoni mexxiet l-isforzi tal-UE biex progressivament jonqsu l-emissjonijiet tas-sustanzi ni\u0121\u0121iesa tal-kwalit\u00e0 tal-arja mill-vetturi tat-triq billi titjieb il-kwalit\u00e0 tal-fjuwils u billi ji\u0121u ssettjati limiti tal-emissjonijiet dejjem iktar stretti g\u0127all-vetturi l-\u0121odda.", "Fir-rigward tal-emissjonijiet tal-NOx spe\u010bifikament, f'diversi drabi l-Kummissjoni ssikkat il-limiti massimi g\u0127all-emissjonijiet tal-NOx g\u0127all-karozzi tal-passi\u0121\u0121ieri li ja\u0127dmu bid-di\u017cil:", "I\u017cda dak wa\u0127du mhux bi\u017c\u017cejjed.", "L-iskandlu ri\u010benti tal-emissjonijiet juri li xi karozzi li jinsabu fit-triq illum ma jirrispettawx dawn il-valuri f'kundizzjonijiet tas-sewqan reali, li jfisser li iktar sustanzi ni\u0121\u0121iesa qed ji\u0121u rilaxxati fl-arja li nie\u0127du n-nifs minnha.", "L-introduzzjoni tal-pro\u010bedura tal-ittestjar tal-Emissjonijiet f'Sewqan Reali qed tkompli tissikka r-regoli g\u0127aliex b'hekk tkun qed ti\u010b\u010bekkja l-emissjonijiet tal-NOx u tal-partikuli ultrafini (Numru ta' Partikuli - PN) mill-vetturi fit-triq u se tnaqqas b'mod sinifikanti d-diskrepanza attwali bejn l-emissjonijiet imkejla fis-sewqan reali u dawk imkejla fil-laboratorju.", "Barra minn hekk, il-Kummissjoni qed tkompli tistinka g\u0127all-applikazzjoni kompluta tal-miri e\u017cistenti tal-kwalit\u00e0 tal-arja madwar l-UE kollha u qed ti\u017cviluppa inizjattivi ambizzju\u017ci biex titrawwem kultura ta' vetturi b'livell baxx ta' emissjonijiet.", "Kif ji\u0121u ttestjati l-emissjonijiet tal-karozzi?", "Qabel ma karozza tit\u0127alla titqieg\u0127ed fis-suq, din trid ting\u0127ata l-\u201capprovazzjoni tat-tip\u201d: l-awtorit\u00e0 nazzjonali trid ti\u010b\u010bertifika li l-prototipi tal-mudell jissodisfaw ir-rekwi\u017citi kollha tal-produzzjoni tal-UE fir-rigward tas-sikurezza, tal-ambjent u tal-konformit\u00e0 qabel ma' tawtorizza l-bejg\u0127 tat-tip ta' vettura fl-UE.", "B\u0127alissa jintu\u017ca biss test tal-laboratorju biex jitkejlu l-emissjonijiet ta' sustanzi ni\u0121\u0121iesa tal-arja ta' vettura.", "Madankollu, l-emissjonijiet ta' xi vetturi mkejla fit-triq fir-realt\u00e0 huma sostanzjalment i\u017cjed mill-emissjonijiet imkejla fi\u010b-\u010biklu tat-test tal-laboratorju applikabbli b\u0127alissa (\u010aiklu \u0120did tas-Sewqan Ewropew \u2013 NEDC), g\u0127al sustanzi ni\u0121\u0121iesa b\u0127all-partikuli ultrafini u l-NOx.", "Biex tikkore\u0121i dan in-nuqqas, il-Kummissjoni pproponiet, di\u0121\u00e0 qabel ma' faqqa' l-iskandlu tal-emissjonijiet f'Settembru 2015, li l-emissjonijiet jitkejlu f'kundizzjonijiet tas-sewqan reali.", "X'inhu t-test tal-Emissjonijiet f'Sewqan Reali?", "Fil-pro\u010bedura tal-Emissjonijiet f'Sewqan Reali (RDE), l-emissjonijiet tas-sustanzi ni\u0121\u0121iesa \u2013 li jinkludu l-ossidi tan-nitro\u0121enu (NOx) u l-emissjonijiet ta' partikolati \u2013 jitkejlu permezz ta' sistemi portabbli g\u0127all-kejl tal-emissjonijiet (PEMS) li jitwa\u0127\u0127lu mal-karozza meta tkun qed tinstaq f'kundizzjonijiet reali fit-triq.", "Dan ifisser li l-karozza tinstaq barra u fi triq ta' vera skont il-varjazzjonijiet aleatorji ta' parametri b\u0127all-a\u010b\u010bellerazzjoni, id-de\u010bellerazzjoni, it-temperatura ambjentali u t-tag\u0127bijiet.", "Il-pro\u010bedura tal-RDE ma ti\u0127ux post it-test tal-laboratorju i\u017cda tikkumplimentah, u dan ittejjeb ukoll biex jirrifletti a\u0127jar il-kundizzjonijiet tas-sewqan reali, b'mod partikolari biex jipprovdi \u010bifri i\u017cjed realisti\u010bi tal-emissjonijiet tas-CO2 u tal-konsum tal-fjuwil.", "X'inhuma l-\u201cAtti tal-RDE\u201d varji?", "L-RDE \u0121ie \u017cviluppat f'erba' atti regolatorji separati:", "X'inhu l-fattur ta' konformit\u00e0 fil-pro\u010bedura tal-ittestjar tal-Emissjonijiet f'Sewqan Reali (RDE)?", "B'kuntrarju g\u0127al \u010biklu tat-test tal-laboratorju definit minn qabel, il-karatteristi\u010bi intrinsi\u010bi tat-tag\u0127mir tal-kejl PEMS fit-testijiet RDE jwasslu g\u0127al varjazzjoni ikbar u firxa iktar mifruxa tar-ri\u017cultati kwantitattivi tal-emissjonijiet ta' vja\u0121\u0121i RDE differenti.", "Jekk l-in\u010bertezzi tekni\u010bi u statisti\u010bi tal-kejl RDE mhux se jitqiesu kif suppost, jista' jirri\u017culta li vetturi li fil-fatt huma konformi ma jg\u0127addux minn test RDE individwali jew vetturi li fil-fatt mhumiex konformi jg\u0127addu mit-test.", "Il-kun\u010bett ta' Fattur ta' Konformit\u00e0 (CF) jg\u0127in jeg\u0127leb din il-problema.", "B'fattur ta' konformit\u00e0, il-fokus se jkun fuq il-konformit\u00e0 medja tal-vettura mal-limiti tal-emissjonijiet.", "Pere\u017cempju, il-limiti regolatorji tal-emissjonijiet jistg\u0127u jinqab\u017cu waqt sewqan f'telg\u0127a wieqfa, li mbag\u0127ad iridu ji\u0121u kkumpensati minn emissjonijiet li jkunu iktar baxxi mil-limiti regolatorji tal-emissjonijiet ta\u0127t kundizzjonijiet differenti, b\u0127al sewqan moderat fil-belt, sabiex l-emissjonijiet medji, meta jitkejlu l-kundizzjonijiet skont l-okkorrenza statistika tag\u0127hom, ma jkunux og\u0127la mil-limiti.", "F'Ottubru 2015, min\u0127abba l-fatt li l-kejl tal-ittestjar tal-Emissjonijiet f'Sewqan Reali g\u0127adu \u0121did u l-limiti tekni\u010bi g\u0127at-titjib tal-prestazzjoni tal-emissjonijiet tal-karozzi di\u017cil prodotti fil-pre\u017cent fit-terminu ta' \u017cmien qasir, l-Istati Membri qablu dwar perjodu ta' introduzzjoni gradwali g\u0127at-tnaqqis tad-diver\u0121enza li te\u017cisti bejn il-limitu regolatorju mkejjel fil-kundizzjonijiet tal-laboratorju u l-valuri tal-pro\u010bedura tal-Emissjonijiet f'Sewqan Reali.", "Il-ftehim jipprevedi appro\u010b\u010b f'\u017cew\u0121 stadji:", "X'se ji\u0121ri mill-ittestjar tal-emissjonijiet tas-CO2?", "Il-Kummissjoni di\u0121\u00e0 introdu\u010biet pro\u010bedura tat-test tal-laboratorju \u0121dida u iktar realistika - il-Pro\u010bedura ta' Ttestjar Armonizzata fuq Livell Dinji g\u0127all-Vetturi \u0126fief (WLTP) g\u0127all-kejl tal-emissjonijiet tas-CO2 u g\u0127all-konsum tal-fjuwil mill-karozzi u mill-vannijiet.", "Id-WLTP hija pro\u010bedura ta' ttestjar armonizzata fuq livell dinji li \u0121iet \u017cviluppata fi \u0127dan il-Kummissjoni Ekonomika g\u0127all-Ewropa tan-Nazzjonijiet Uniti (UNECE) bl-appo\u0121\u0121 tal-Kummissjoni Ewropea.", "Id-WLTP tie\u0127u post i\u010b-\u010aiklu \u0120did tas-Sewqan Ewropew (NEDC), li ma g\u0127adux jirrifletti b'mod adegwat il-kundizzjonijiet tas-sewqan jew it-teknolo\u0121iji tal-vetturi tal-lum.", "Id-WLTP se tipprovdi valuri tal-konsum tal-fjuwil u tal-emissjonijiet tas-CO2 li jkunu iktar rappre\u017centattivi tal-kundizzjonijiet tad-dinja reali g\u0127all-benefi\u010b\u010bju tal-konsumaturi u tar-regolaturi kemm fil-livell tal-UE kif ukoll f'dak nazzjonali.", "Se tkun in\u010bentiv iktar b'sa\u0127\u0127tu g\u0127all-varar ta' teknolo\u0121iji effi\u010bjenti fl-ener\u0121ija u b'livelli baxxi tal-karbonju.", "It-test tad-WLTP il-\u0121did \u0121ie adottat mill-Kummissjoni fl-1 ta' \u0120unju 2017 u se jkun mandatorju g\u0127at-tipi l-\u0121odda tal-karozzi kollha minn Settembru 2017 u g\u0127all-karozzi l-\u0121odda kollha minn Settembru 2018.", "X'qed tag\u0127mel i\u017cjed il-Kummissjoni biex is-sistema tal-approvazzjoni tat-tip issir iktar robusta?", "Il-pro\u010beduri tal-ittestjar il-\u0121odda se jag\u0127mlu l-kejl tal-emissjonijiet iktar realistiku u pre\u010bi\u017c, u b'mod mifrux se jnaqqsu ukoll ir-riskju ta' tqarriq b'apparat ta' manipulazzjoni.", "I\u017cda huwa me\u0127tie\u0121 ti\u0121did \u0121enerali tas-sistema proprja tal-approvazzjoni tat-tip.", "Dan g\u0127aliex f'Jannar 2016 il-Kummissjoni pproponiet Regolament \u0121did biex i\u0121\u0121edded is-sistema tal-approvazzjoni tat-tip attwali.", "Il-proposta timmira li tirrinforza l-indipendenza u l-kwalit\u00e0 tas-servizzi tekni\u010bi mag\u0127\u017cula g\u0127all-ittestjar u g\u0127all-ispezzjoni tal-konformit\u00e0 tal-vettura mar-rekwi\u017citi tal-approvazzjoni tat-tip tal-UE; tintrodu\u010bi sistema ta' sorveljanza tas-suq effettiva g\u0127all-kontroll tal-konformit\u00e0 ta' karozzi li di\u0121\u00e0 huma fi\u010b-\u010birkolazzjoni; u tintrodu\u010bi sorveljanza Ewropea ikbar.", "Dan jinkludi l-possibbilt\u00e0 li l-Kummissjoni tkun tista' tissospendi, tirrestrin\u0121i jew tirtira n-nomina ta' servizzi tekni\u010bi li mhux qed ikollhom prestazzjoni tajba jew li huma wisq laxki fl-applikazzjoni tar-regoli.", "Il-Kummissjoni se tkun tista' twettaq l-ittestjar tal-verifika ex post (permezz ta\u010b-\u010aentru Kon\u0121unt tar-Ri\u010berka tag\u0127ha) u, jekk ikun hemm b\u017conn, tibda s-sej\u0127iet lura tal-vetturi mis-suq.", "U l-Kummissjoni se tkun tista' timponi penali finanzjarji b\u0127ala deterrent g\u0127all-manifatturi u g\u0127as-servizzi tekni\u010bi biex ma jippermettux vetturi mhux konformi fis-suq.", "Il-proposta tal-Kummissjoni \u017c\u017comm il-projbizzjoni attwali fuq l-apparat ta' manipulazzjoni, li l-awtoritajiet nazzjonali g\u0127andhom obbligu permanenti ta' supervi\u017cjoni u rinforz tag\u0127ha, i\u017cda tmur ukoll pass ie\u0127or 'il quddiem.", "Skont l-abbozz tar-Regolament, il-manifattur se jkollu jipprovdi a\u010b\u010bess g\u0127all-protokolli tas-software tal-karozza.", "Din il-mi\u017cura tikkumplimenta l-pakkett tal-Emissjonijiet f'Sewqan Reali, li se jag\u0127milha verament diffi\u010bli biex wie\u0127ed jimmanipula r-rekwi\u017citi tal-emissjonijiet u tinkludi obbligu g\u0127all-manifatturi biex ji\u017cvelaw l-istrate\u0121ija ta' tnaqqis tal-emissjonijiet tag\u0127hom, kif inhu l-ka\u017c fl-USA.", "Il-Kummissjoni titlob lill-Parlament Ewropew u lill-Kunsill biex issa jikkonkludu malajr in-negozjati tag\u0127hom dwar din il-proposta.", "X'qed tag\u0127mel il-Kummissjoni dwar il-karozzi di\u017cil li qed ji\u010b\u010birkolaw fil-pre\u017cent u li jni\u0121\u0121su wisq?", "Il-Kummissjoni di\u0121\u00e0 bdiet pro\u010beduri ta' ksur kontra tmien Stati Membri g\u0127all-ksur tal-le\u0121i\u017clazzjoni tal-approvazzjoni tat-tip tal-UE f'Di\u010bembru 2016 u f'Mejju 2017, u qed tkompli timmonitorja jekk il-li\u0121i tal-UE fil-qasam hijiex qed ti\u0121i inforzata kif suppost.", "Il-Kummissjoni se ti\u017cgura wkoll li r-regoli tal-kompetizzjoni ji\u0121u rispettati u se tkompli ta\u0127dem g\u0127al patt \u0121ust g\u0127all-konsumaturi.", "Iktar ri\u010benti, il-Kummissjoni talbet lill-Istati Membri biex jie\u0127du l-mi\u017curi kollha ne\u010bessarji biex ji\u017cguraw li karozzi li mhumiex konformi jissewwew jew jitne\u0127\u0127ew mi\u010b-\u010birkolazzjoni.", "Huwa essenzjali li kwalunkwe tiswija proposta mill-manifatturi tal-karozzi ti\u0121i vvalidata mill-awtoritajiet nazzjonali biex il-karozzi jin\u0121iebu totalment konformi, ming\u0127ajr ebda effett avvers fuq il-prestazzjoni, id-durabbilt\u00e0 u l-konsum tal-fjuwil tal-vettura.", "Dan irid isir malajr kemm jista' jkun sabiex jonqsu malajr l-emissjonijiet tal-NOx tal-flotta e\u017cistenti tal-vetturi di\u017cil fl-Ewropa.", "Il-Kummissjoni tinnota l-isforzi ri\u010benti ta' xi Stati Membri u manifatturi tal-karozzi biex jindirizzaw is-sitwazzjoni attwali, u tinsab \u0127erqana li tir\u010bievi l-informazzjoni kompluta dwar il-mi\u017curi li ttie\u0127du fil-livell nazzjonali.", "B'mod partikolari, il-Kummissjoni se tkun qed tara jekk il-mi\u017curi proposti humiex se jkunu suffi\u010bjenti biex inaqqsu l-emissjonijiet tal-NOx f'konformit\u00e0 mar-rekwi\u017citi legali u b'hekk jikkontribwixxu g\u0127at-titjib tal-kwalit\u00e0 tal-arja.", "Hija lesta tiffa\u010bilita wkoll l-iskambju ta' din l-informazzjoni bejn l-Istati Membri fl-interess tal-konsistenza u tal-effettivit\u00e0.", "X'qed tag\u0127mel il-Kummissjoni biex ittejjeb il-Kwalit\u00e0 tal-Arja?", "Ir-regoli tal-UE mhux biss jillimitaw l-emissjonijiet mill-karozzi i\u017cda jistabbilixxu wkoll l-g\u0127anijiet g\u0127all-kwalit\u00e0 tal-arja li dejjem qed ji\u0121u mmonitorjati u inforzati.", "L-istandards tal-kwalit\u00e0 tal-arja lokali (l-issettjar ta' limiti u/jew valuri fil-mira, li ma jistg\u0127ux jinqab\u017cu, g\u0127al firxa ta' sustanzi ni\u0121\u0121iesa tal-arja) huma ssettjati skont id-Direttivi tal-Kwalit\u00e0 tal-Arja Ambjentali.", "Fir-rigward tal-NO2 spe\u010bifikament, il-ma\u0121\u0121oranza tal-Istati Membri, u iktar minn 130 belt fihom ma kinux konformi mal-valuri limitu g\u0127al diversi snin b'mod kontinwu u persistenti, u g\u0127alhekk huma me\u0127tie\u0121a mi\u017curi effi\u010bjenti b'mod ur\u0121enti.", "F'Di\u010bembru 2013 il-Kummissjoni adottat ukoll Pakkett ta' Politika dwar l-Arja Nadifa, li rri\u017culta fi:", "Il-Kummissjoni se ta\u0127dem biex tappo\u0121\u0121a lill-Istati Membri kollha g\u0127al implimentazzjoni solida, filwaqt li tinvolvi wkoll lill-awtoritajiet lokali u re\u0121jonali biex il-benefi\u010b\u010bji jag\u0127tu l-frott mil-lum sal-2030.", "Il-Kummissjoni kif qed trawwem kultura ta' karozzi b'livell baxx ta' emissjonijiet jew ming\u0127ajr emissjonijiet?", "Kif \u0121ie a\u010b\u010bennat fil-Komunikazzjonijiet tal-Kummissjoni \u201cStrate\u0121ija Ewropea g\u0127al mobbilt\u00e0 b'emissjonijiet baxxi\u201d ta' Lulju 2016, u \u201cL-Ewropa Attiva\u201d ta' Mejju 2017, l-UE trid ta\u010b\u010bellera t-tran\u017cizzjoni tal-Ewropa lejn il-mobbilt\u00e0 ming\u0127ajr emissjonijiet biex timxi lejn settur tat-trasport effi\u010bjenti fl-ener\u0121ija u dekarbonizzat.", "B\u0127ala parti mill-ewwel pakkett tal-Mobbilt\u00e0, il-Kummissjoni rrevediet id-Direttiva tal-\u201cEurovignette\u201d biex, fost l-o\u0127rajn, tippromwovi l-bidliet abba\u017ci tal-prestazzjoni tal-emissjonijiet tal-vetturi.", "B\u0127ala parti mit-tieni pakkett tal-Mobbilt\u00e0, il-Kummissjoni b\u0127alissa qed ta\u0127dem fuq numru ta' inizjattivi li se ji\u0121u \u017cvelati qabel l-a\u0127\u0127ar tas-sena.", "F'dan il-kuntest, il-Kummissjoni b\u0127alissa qed ta\u0127dem fuq l-istandards tas-CO2 tal-UE g\u0127all-karozzi u g\u0127all-vannijiet biex tg\u0127in twitti t-triq g\u0127al vetturi ming\u0127ajr emissjonijiet u b'livell baxx ta' emissjonijiet permezz ta' mod li jkun teknolo\u0121ikament newtrali.", "B\u0127alissa qed issir valutazzjoni tal-impatt u qed ji\u0121u riveduti diversi g\u0127a\u017cliet.", "Qed tirrevedi wkoll id-\u201cDirettiva dwar il-Vetturi Nodfa\u201d biex tippromwovi t-tnedija ta' vetturi iktar nodfa permezz tal-akkwist pubbliku.", "Addizzjonalment, il-Kummissjoni qed tippjana wkoll li tippre\u017centa valutazzjoni tal-oqfsa ta' politika tal-Istati Membri g\u0127all-i\u017cvilupp tas-suq tal-fjuwils alternattivi u tal-infrastruttura tag\u0127hom.", "Dan ir-rapport se jsegwi fuq ir-rekwi\u017cit stabbilit fid-\u201cDirettiva 2014/94/UE\u201d dwar il-varar tal-infrastruttura tal-fjuwils alternattivi, li tirrikjedi li l-Istati Membri jinnotifikaw lill-Kummissjoni Ewropa, sat-18 ta' Novembru 2016, dwar l-Oqfsa ta' Politika Nazzjonali (NPF) tag\u0127hom fir-rigward tal-i\u017cvilupp tas-suq g\u0127all-fjuwils alternattivi, inklu\u017c il-varar tal-infrastruttura ne\u010bessarja.", "Ir-rapport se jinkludi Pjan ta' Azzjoni li se ja\u010b\u010benna l-azzjonijiet konkreti u se jissettja rakkomandazzjonijiet \u010bari g\u0127all-Istati Membri biex tne\u0127\u0127i l-lakuni e\u017cistenti u l-indirizzar tal-\u0127ti\u0121ijiet identifikati kif ukoll l-ispjegar tal-azzjoni g\u0127all-mobilizzazzjoni tal-finanzjament.", "Il-Fa\u010bilit\u00e0 Nikkollegaw l-Ewropa di\u0121\u00e0 tappo\u0121\u0121a l-implimentazzjoni ta' strate\u0121ija ta' fjuwils alternattivi billi tistimula l-effi\u010bjenza ener\u0121etika, tintrodu\u010bi sistemi alternattivi ta' propulsjoni, inklu\u017c sistemi ta' forniment tal-elettriku, u tipprovdi l-infrastruttura korrispondenti.", "G\u0127all-perjodu 2014-2020, \u0121ew dedikati EUR 24 biljun g\u0127all-Fa\u010bilit\u00e0 Nikkollegaw l-Ewropa - Trasport.", "Il-vetturi ming\u0127ajr emissjonijiet huma wkoll prijorit\u00e0 spe\u010bifika tal-Grupp ta' Livell G\u0127oli GEAR 2030, mag\u0127mul minn esperti mis-settur ta\u0127t it-tmexxija tal-Kummissarju Bie\u0144kowska.", "Fil-\u0127arifa huwa mistenni rapport finali ta' dan il-grupp li g\u0127andu jippre\u017centa r-rakkomandazzjonijiet ta' politika dwar il-promozzjoni tal-kompetittivit\u00e0 tal-industrija awtomobilistika tal-UE, u b'mod partikolari fir-rigward ta' karozzi ming\u0127ajr emissjonijiet u karozzi awtomatizzati.", "Abba\u017ci ta' dan, il-Kummissjoni mbag\u0127ad se tippre\u017centa ideat konkreti li jkopru sal-2030.", "Aktar informazzjoni", "Stqarrija g\u0127all-istampa: Fl-1 ta' Settembru se jsiru mandatorji testijiet \u0121odda u imtejba tal-emissjonijiet tal-karozzi", "Stockshots", "Atti tal-RDE:", "Stqarrija g\u0127all-istampa dwar il-proposta tal-approvazzjoni tat-tip", "Proposta g\u0127al Regolament dwar l-approvazzjoni u s-sorveljanza tas-suq tal-vetturi bil-mutur", "Komunikazzjoni tal-Kummissjoni \u201cL-Ewropa attiva\u201d"]}
{"url": "https://ec.europa.eu/commission/presscorner/detail/mt/IP_17_2822", "title": "Fl-1 ta' Settembru se jsiru mandatorji testijiet \u0121odda u imtejba tal-emissjonijiet tal-karozzi", "category": "press_eu", "subcategory": "POLICY_AREA=BUDFINPROG,GROWTH", "date": "Wed, 30 Aug 2017 22:00:00 GMT", "text": ["Mill-1 ta' Settembru 2017, il-mudelli l-\u0121odda tal-karozzi se jkollhom jg\u0127addu minn testijiet \u0121odda u iktar affidabbli tal-emissjonijiet f'kundizzjonijiet tas-sewqan reali (\u201cEmissjonijiet f'Sewqan Reali\u201d \u2013 RDE) kif ukoll minn test tal-laboratorju mtejjeb (\u201cPro\u010bedura ta' Ttestjar Armonizzata fuq Livell Dinji g\u0127all-Vetturi \u0126fief\u201d \u2013 WLTP) qabel ma jkunu jistg\u0127u ji\u010b\u010birkolaw fit-toroq Ewropej.", "Il-Vi\u010bi President g\u0127all-Impjiegi, it-Tkabbir, l-Investiment u l-Kompetittivit\u00e0, Jyrki Katainen qal: \u201cIt-testijiet il-\u0121odda tal-emissjonijiet huma stadju importanti fil-\u0127idma kontinwa tag\u0127na g\u0127al karozzi iktar nodfa u sostenibbli fis-snin li \u0121ejjin.", "I\u017cda fadal iktar xi jsir.", "L-iskandlu tal-emissjonijiet wera li ne\u0127tie\u0121u iktar indipendenza fl-ittestjar tal-karozzi, sorveljanza tas-suq iktar b'sa\u0127\u0127itha u l-possibbilt\u00e0 li l-Kummissjoni tintervjeni f'ka\u017c ta' a\u0121ir \u0127a\u017cin.", "Il-Kummissjoni ppre\u017centat proposta f'Jannar 2016 biex jinkiseb e\u017cattament dan.", "Din baqg\u0127et pendenti u issa verament wasal i\u017c-\u017cmien li l-Parlament Ewropew u l-Kunsill jadottawha.", "U b'mod de\u010bi\u017civ irridu n\u017cidu l-isforzi tal-UE kollha biex inrawmu mobbilt\u00e0 b'emissjonijiet baxxi.\u201d", "Il-Kummissarju El\u017cbieta Bie\u0144kowska, responsabbli mis-Suq Intern, l-Industrija, l-Intraprenditorija u l-SMEs, \u017ciedet tg\u0127id: \u201cHuwa fl-interess tag\u0127na lkoll li naqilbu malajr g\u0127all-vetturi ming\u0127ajr emissjonijiet meta wie\u0127ed iqis ir-riskji involuti g\u0127as-sa\u0127\u0127a pubblika u g\u0127all-ambjent.", "Dan huwa kru\u010bjali g\u0127all-industrija tal-karozzi jekk irridu nibqg\u0127u kompetittivi fil-kamp internazzjonali.", "I\u017cda g\u0127alissa, il-karozzi di\u017cil se jibqg\u0127u parti minn \u0127ajjitna u rridu ner\u0121g\u0127u nibnu l-fidu\u010bja f'din it-teknolo\u0121ija.", "Din hija r-ra\u0121uni g\u0127aliex huwa essenzjali li jkun hemm testijiet \u0121odda u iktar affidabbli g\u0127all-karozzi l-\u0121odda.", "U g\u0127all-karozzi li di\u0121\u00e0 jinsabu fit-triq, l-Istati Membri jridu jag\u0127mlu xog\u0127olhom, jinfurzaw il-li\u0121i u jie\u0127du passi addizzjonali, flimkien mal-partijiet ikkon\u010bernati kollha, biex inaqqsu l-emissjonijiet tal-flotta e\u017cistenti.\u201d", "It-testijiet il-\u0121odda tal-emissjonijiet se ji\u017cguraw ri\u017cultati iktar affidabbli u se jg\u0127inu biex ter\u0121a' tinbena l-fidu\u010bja fil-prestazzjoni tal-karozzi l-\u0121odda.", "It-testijiet jirrappre\u017centaw wie\u0127ed minn diversi stadji importanti fil-\u0127idma tal-Kummissjoni g\u0127al industrija tal-karozzi nadifa, sostenibbli u kompetittiva:", "B'mod parallel, il-Kummissjoni qed issegwi mill-qrib l-isforzi tal-Istati Membri fir-rigward tal-karozzi li jni\u0121\u0121su li di\u0121\u00e0 jinsabu fi\u010b-\u010birkolazzjoni.", "B'segwitu g\u0127ar-revelazzjonijiet f'Settembru 2015 li l-Grupp Volkswagen g\u0127amel u\u017cu minn software ta' apparat ta' manipulazzjoni biex idur mal-istandards tal-emissjonijiet g\u0127al \u010berti sustanzi ni\u0121\u0121iesa tal-arja, il-Kummissjoni stiednet lill-Istati Membri kollha, b\u0127ala l-awtoritajiet responsabbli g\u0127as-sorveljanza tas-suq u g\u0127all-infurzar tal-le\u0121i\u017clazzjoni tal-approvazzjoni tat-tip, biex iwettqu l-investigazzjonijiet ne\u010bessarji fil-livelli ta' emissjonijiet reali fit-territorju tag\u0127hom, u biex ji\u017cguraw konformit\u00e0 mal-li\u0121i tal-UE.", "Il-Kummissjoni appo\u0121\u0121at xog\u0127olhom billi \u017cviluppat metodolo\u0121ija komuni tal-ittestjar biex tiskrinja g\u0127all-apparat ta' manipulazzjoni li jbiddel ir-ri\u017cultati tal-laboratorju u ti\u017cgura l-konsistenza tar-ri\u017cultati tal-investigazzjonijiet nazzjonali.", "Ippubblikat gwida biex tg\u0127in lill-awtoritajiet tal-Istati Membri jevalwaw jekk il-manifatturi tal-karozzi jag\u0127mlux u\u017cu minn apparat ta' manipulazzjoni jew strate\u0121iji o\u0127rajn li jwasslu g\u0127al emissjonijiet og\u0127la tal-vettura barra mi\u010b-\u010biklu tat-test u janalizzaw jekk dawn humiex teknikament \u0121ustifikati.", "Il-Kummissjoni bdiet pro\u010beduri ta' ksur kontra tmien Stati Membri g\u0127all-ksur tal-le\u0121i\u017clazzjoni tal-approvazzjoni tat-tip tal-UE f'Di\u010bembru 2016 u f'Mejju 2017, u qed tkompli timmonitorja jekk il-li\u0121i tal-UE fil-qasam hijiex qed ti\u0121i infurzata kif suppost.", "Il-Kummissjoni se ti\u017cgura wkoll li r-regoli tal-kompetizzjoni ji\u0121u rispettati u se tkompli ta\u0127dem g\u0127al arran\u0121ament \u0121ust g\u0127all-konsumaturi.", "Finalment, il-Kummissjoni qed ti\u017cvol\u0121i l-isforzi tag\u0127ha biex ti\u017cgura l-applikazzjoni tar-regoli tal-kwalit\u00e0 tal-arja tal-UE permezz ta' pro\u010beduri ta' ksur kontra 16-il Stat Membru li kisru l-valuri limitu tal-NO2 ambjentali.", "Aktar informazzjoni", "MEMO/17/2821: Azzjoni tal-UE biex jonqos it-tni\u0121\u0121is tal-arja mill-karozzi", "Stockshots", "Atti tal-RDE:", "Stqarrija g\u0127all-istampa dwar il-proposta tal-approvazzjoni tat-tip", "Proposta g\u0127al Regolament dwar l-approvazzjoni u s-sorveljanza tas-suq tal-vetturi bil-mutur", "Komunikazzjoni tal-Kummissjoni \u201cL-Ewropa attiva\u201d"]}